
other:: 天台三大部補注卷第二
〔妙玄　釋籤〕
author:: 永嘉沙門釋　從義　撰
釋籤云：又如寶篋經釋十二支等 ^146c28

此文恐誤，曾撿藏中寶篋經兩本，並未見此文，
而輔行中指楞嚴經者，亦恐誤也。
須知此文出文殊問經上卷，今更隨其脫略之處，引文示之。
彼經云：來者癡義，去者不癡義。
今文謂癡是去義者，誤也。
佛說等者，文殊白佛云：佛說無二法耳。
彼經又云：文殊師利中道具足，真實觀諸法，諸法無二。
無二有何義？謂末陀摩。
彼文殊問經仍自注解云：末者莫義，陀摩者中義，莫著中道謂末陀摩。
今文問答者，荊谿私安耳，人不見之，或以末陀摩經為句讀者，
誤矣。毗伽羅論，如下第六記 ^146c35

大經第五云：譬如長者唯有一子，心常愛念，
將詣明師，懼不速成，尋便將還。
以愛念故，晝夜慇懃，但教半字，而不教誨毗伽羅論，良由其子力未堪故。
章安云：毗伽羅者，此云字本。
河西云：世間文字之根本，典籍音聲之論也。
宣通四辯，訶責世法，雖是外論，而無邪法，將非善權之所為乎？
次引信解，具如品中 ^147a12

四禪體含，支林如盆器也，生空麤如米也，
法空細如麵也，此皆正道耳。
無常如鹽也，苦如酢也，此皆助道耳。
無生無作，文稍隱略，如止觀第一記 ^147a26

夫四種四諦，即是大經？
聖行品文也。第十一、初以八苦釋苦，即生滅苦也。
苦諦文末約四諦簡云：凡夫有苦而無諦，
聲聞有苦有苦諦，菩薩解苦無苦，餘三諦亦然。
此即通教菩薩對三藏簡也。
第十二、初以善、不善愛及以九喻，謂債主、
有餘、羅剎女等以釋集諦，即生滅集也。
集諦文末亦約四諦簡云：凡夫有苦無諦，
二乘有苦有諦，菩薩解苦無苦而有真諦，餘三諦亦然也。
疏云：前苦諦文末不云有真，故知是通也。
今云有真，真是真實，故知即是次第、不次第二種真實也。
此是別、圓對三藏簡。
自非一家圓會經旨，佛語巧略，何由可通？
摩訶拘絺羅 ^147a34

此云大膝舍利舅，學無休息，不暇翦爪，時人呼為長爪梵志焉。
摶等四食 ^147b10

摶食亦云段食。起世經云：何等眾生食段食？
如閻浮人飯豆麥等，餘三天下食細段食，
六欲諸天亦然，色無色界以禪悅為食也。
二觸食，即一切卵生得身者也。
三思食，如魚蛇等，以意思而潤益也。
四識食，即地獄及識處天也。
頭陀 ^147b16

亦云杜多，此云抖擻。
正量部 ^147b28

權衡刊定，名之為量。
量無邪謬，故云正也。
即第三百年犢子部中流出四部：一、法上座；
二、賢胄；三、正量；四、密山林。
知聖諦智。凡有二 ^147b32

文中亦合引分別諸入有無量相，名為上智，乃至行識亦如是也。
知愛因緣，此是集諦中上二智，例前可知。
滅亦如是下，亦合云是名上智。
分別道無邊下，亦合云是名上智也。
玅玄云：達摩鬱多羅 ^147b40

此云法尚。釋籤云：引妙勝定經，如止觀第三記 ^147c2

經云：佛告阿難：自我往昔作多聞士，共文殊師利諍二諦義，
死墮三途。值迦葉佛為我釋云：一切諸法皆無定性，
汝言有無，是義不然。
一切萬法皆悉空寂，此二諦者，亦有亦無。
汝但知文，不解其義。
我聞是已，即入三昧，乃見萬法皆悉空寂。
始離五障 ^147c6

一、離惡道；二、離貧窮；三、離女身；四、離形殘；
五、離喜忘。得五功德：一、生貴家；二、生人天；
三、得男身；四、諸根滿；五、識宿命。
彼金勝陀羅尼品等 ^147c18

檢合部并最勝王經，十地各有陀羅尼護，
並出陀羅尼最淨地品，不在金勝陀羅尼品。
應知金勝陀羅尼品乃是義淨所翻最勝王經，而合部中則無此品。
況涅槃疏云：新金光明陀羅尼淨地品，
佛為十地菩薩說十番呪，得此呪者不畏師子虎狼等怖。
故知指於金勝陀羅尼品者，誤也。
言十方諸佛同時說十番陀羅尼者，彼經但云初地陀羅尼是過一恒沙諸佛為護初地，
乃至第十地陀羅尼是過十恒沙諸佛為護十地耳。
佛果出二諦外，如止觀第三記 ^147c26

莊嚴云：佛果出二諦外。
開善云：不出。如僧傳中，有乘法師先與一師住開泰寺，
此師中途離開泰寺，後時乘在本寺開講，序佛果出二諦外。
此師難云：為佛果出二諦外？
為二諦出佛果外？
乘反質云：為法師出開泰？
為開泰出法師等。
學者當知，二家所執，乃計通教利鈍兩根，
故有出與不出，古來名為風流二諦。
古來二十三家明二諦義，如止觀第三記，
文在梁昭明集 ^147c46

梁時昭明太子所序諸師明二諦義有二十三人，
各釋不同，廣弘明集中委悉引之。
其二十三人者：一、梁昭明太子解二諦義章；
二、南澗寺慧超諮二諦義，往復有六番；
三、晉安王網諮二諦義，往復有五番；四、
招提寺慧琰諮二諦義；五、栖玄寺曇宗諮二諦義；
六、中即王規諮二諦義；七、靈根寺僧遷諮二諦義；
八、羅平侯蕭正立諮二諦義；九、衡山候蕭恭諮二諦義；
十、中興寺僧懷諮二諦義；十一、始興王第四男蕭暎諮二諦義。
已上往復各有四番。
十二、吳平王世子蕭勵諮二諦義，往復有五番。
十三、宋熈寺慧令諮二諦義，往復有四番。
十四、始興王第五男肅曄諮二諦義，往復有五番。
十五、興皇寺法宣諮二諦義，往復有三番。
十六、程鄉侯蕭祗諮二諦義；十七、光宅寺法雲諮二諦義，
已上往復各有四番；十八、靈根寺慧令諮二諦義，
往復有五番；十九、湘宮寺慧興諮二諦，
有三番；二十、莊嚴寺僧旻諮二諦義；二十一、
宣武寺法寵諮二諦義，已上各有四番；
二十二、建業寺僧愍諮二諦義，有二番；
二十三、光宅寺敬脫諮二諦義，有五番。
其二十二人二諦之義，其文廣故，今不錄之。
若昭明太子二諦義章，今略引之。
其文云：所言二諦者，一是真諦，二名俗諦。
真諦亦名第一義諦，俗諦亦名世諦。
真諦、俗諦以定體立名，第一義諦、世諦以褒貶立目。
真者是實義，俗者是集義。
第一義者，於無生境中別立美名，此法最勝最妙，無能及者。
世者，以隔別為義，生滅流動，無有住相。
根欲如止觀十力中釋 ^148a16

十力中，第四名根力，第五名欲力。
佛知他眾生諸根上下相也，佛知他眾生種種欲也，故云根欲矣。
隨情等，如止觀第三記 ^148b22

彼文所說與今大同，既無碩異故不煩引。
五百身因，如止觀第七記 ^148b28

文在止觀第二記也。
大經三十二云：如五百比丘各說身因，
五百皆問舍利弗云：佛說身因，何者是耶？
舍利弗云：汝等亦各得正解脫，自應知之，何緣方作如是問耶？
有比丘云：我未獲得正解脫時，意謂無明以為身因，
作是觀時，得阿羅漢。
有說愛，有說行，及五欲等。
如是五百各各說已，共詣佛所，各述己說。
身子白佛：誰為正說？
佛言：五百無非正說。
然隨情亦名隨他意語，隨智亦名隨自意語，隨情智亦名隨自他意語。
準大經中，五百身因是隨自意語，合當引證隨智二諦。
而妙玄中引證隨情智者，或恐文誤，以輔行中亦引以明隨智故也。
如止觀中，始自迦羅，終至圓著等 ^148b32

諸見境中，始自迦毗羅外道，乃至於圓門生著等，
悉為所破，廣在彼文。
經云：世法有五種，謂名世、句世等 ^148c8

云何名世？男、女、車、乘、瓶、衣是也。
云何句世？四句、一偈等是也。
云何縛世？捲、合、繫、結、束、縛是也。
云何法世？鳴槌、集僧、嚴皷、誡兵是也。
云何執著世？如望遠人有染衣者，生執著想，
言是沙門，非婆羅門是也。
上文云四諦義含者，疏云：若單以真為第一義者，
則不得言苦、集、滅、道俱指四諦，即真中合明，即無量四諦真中同為第一義也。
又下文云亦是含中者，疏云：單俗，單中也。
又云亦是複俗，單中者，疏云：複俗，複中也。
非單指理，即事而理，法界圓備，名複中也。
疏又云：第八一番，猶是複俗，複中矣。
若依法華玄文，名相稍別，義意必同，讀者知之。
言一師者，即指天台大師以對古人，故云一師耳。
引文同異，如止觀第七記 ^148c14

大品經云：有菩薩摩訶薩初發心時行六波羅蜜得阿#CB16014;#CB02494;致，
有菩薩摩訶薩初發心時便成阿耨菩提轉法輪，
有菩薩摩訶薩初發心時與薩婆若相應，與百千萬億從一佛國至一佛國淨佛世界。
今文所引開彼第三為第一第二，以其第二為第三故，今文中略於第一第三。
文中云薩婆若，又云淨佛國土，雖同一文具於二義，是故開為第一第二。
餘文所引並擬三教初發心也。
下文云大經三十三者，文在三十二也。
如如意珠，如止觀第五記 ^148c40

現行印本，文在第四。
如如意珠，天上勝寶，狀如芥粟，有大功能，
淨妙五欲，七寶琳琅，非內非外，不謀前後，
稱意豐儉，降雨穰穰。
色法尚爾，況心神靈妙，不具法耶？
又如三毒惑心，一念心起，尚有身邊等見，況不思議一心耶？
又如眠夢，百千萬事，豁寤無一等。
無性宗家，不見此意 ^149a12

北地相宗所計三無二有，即定性二乘、
無性闡提永不成佛，是故荊谿有茲指斥。
此義至第三卷補注中委而示之。
問若不接等至，具如止觀第三記 ^149a26

菩薩伏惑已如前說，兩教二乘法華方會，亦不論接。
問：法華玄云：接非會義。
今約法華只應論會，何故論接？
答：前後諸文會義非一，接在菩薩與會不殊。
又法華已前彈斥洮汰，此意正當別理接之，
但隱實在權說未彰灼，故至法華名會為接。
弄引秪是方便耳。
如止觀記 ^149a34

二十五法通為一切禪慧方便，諸觀不同，故方便亦異。
譬如曲哢既別，調弦亦殊。
言哢引者，引字胤音，人見借音而作胤字，
便作子胤而釋義者，甚為可笑。
引是發曲之端，亦可作吲，當知皆是方便者也。
又正曲之弄名為曲哢，曲即音曲也，調弦即正曲之序耳。
又下文云三十二行半方等般若者，準文句中，
文殊我住下一行半結前開後，我見彼下三十一行半問他土等，
是則今文應云三十三行也。
彭城寺嵩法師 ^149a46

高僧傳云：僧嵩法師兼明數論，末年僻執，
謂佛不應常住，臨終之日，舌本先爛焉。
注：後漢書云：彭城，即今徐州也。
謗法之罪，苦流長劫，具如止觀逆流十心中說 ^149b18

大品？信謗品云：毀般若者，即是毀呰三世諸佛無量億劫墮於地獄，
從一地獄至餘地獄，如是徧至十方大地獄中，
或得人身而復生盲，無舌無耳，或生畜生等，如經廣說。
畜八不淨 ^149b26

南山律師云：一田宅園林，二種植生種，
三貯積糓帛，四養畜人僕，五養繫禽獸，
六錢寶貴物，七氈褥釜鑊，八象金飾牀及諸重物。
此之八名經律論文盛列，通數顯過不應相承。
次比如上具述，不出佛經。
上文云涅槃十四者，文在十六也。
真丹義如止觀第二記 ^149b36

在第三記。彼云振丹，振丹兩字並恐書誤，下文所引即云震旦。
琳法師云：東方屬震，震是日出之方，故云震旦也。
新婆沙云脂那，西域記云至那，此聲並與震旦、
真丹相近，故知皆是梵音也。
開皇三寶錄云：震旦、脂那，梵音楚夏耳。
或云：振旦、真丹、旃丹、指難，皆梵音奢切也。
若準華嚴，翻為漢地。
又婆沙中有二音：一云指那，此云文物國，
即讚美此方是文物衣冠之地也；二云指難，
此云邊地，即貶挫此方非中國也。
又西域記中以摩訶支那翻為大國。
又華嚴音云真丹，此云思惟也。
一三三一。如止觀第二卷顯體中及第七卷破橫豎中 ^149b48

第二卷云：以止緣於諦，則一諦而三諦；
以諦繫於止，則一止而三止；以觀觀於境，
則一境而三境；以境發於觀，則一觀而三觀。
雖一而三，雖三而一，於一心中非前非後也。
識通塞中云：若一心三觀，即破豎中之通塞；
三觀一心，破橫中之通塞也。
下文中引本經十二說一實諦文殊難者，
此引稍隱，今具錄之，令文易見。
佛言：實諦名曰真法。
文殊白佛：若以真實為實諦者，真實之法即是如來、
虗空、佛性。若如是者，如來、虗空及與佛性無有差別。
佛言：有苦、有諦、有實，三諦亦然。
如來非苦、非諦、是實，虗空、佛性亦復如是。
言真實者，即是如來、虗空、佛性。
文殊師利！有苦、苦因、苦盡、苦對，如來非苦乃至非對，
是故為實，不名為諦。
虗空、佛性亦復如是。
苦者有為，有漏無樂；如來不爾，湛然安樂，是實非諦。
下慧聖行亦引此文，準今可知，不更重出也。
又如上文引醉人中，經文具云：實非迴轉，生迴轉想。
凡釋別義，多用此意，具如止觀第三記 ^149c24

一者、約行，則地前為教、登地為證，地前仰信、
登地現前，豈有親證復存隔歷？
二者、約說，為地前說始終屬教，如云真如為惑所覆，
或將十度以對十地互不相收，或云須離二邊修真如觀，
如是等例不可具載，悉是權施。
為引下凡為入地方便，入地自證、權門自開，故云初地即是初住。
當知約說，證道輔行雖即不談，諸文之中既具，
是故於茲略耳，不可謂之無也。
解脫亦爾，多諸名字，如止觀第三記 ^150a10

在第二記，即大經中百句解脫。
如云：真解脫者，名曰遠離一切繫縛，又名虗無等。
近七八紙，古今講者，長唱而已。
真諦三藏有一卷記，釋此百句。
天台大師曾於靈石一夏講此百句解脫，
每一一句，以百句釋百句，乃成一萬法門。
章安云：先學自飽，而不記錄。
惜哉！惜哉！後代無聞焉。
如止觀攝法中，因緣逆順，各有其相 ^150a28

即是攝一切惑中，迷權實二理，起相應獨頭十二因緣界內外等文也。
其文既廣，備錄恐煩。
然攝法中雖辯因緣，不論逆順，唯第五卷不思議境解十如中，
方明因緣有逆有順，順其生死，逆其生死，
界內界外，莫不皆然。
今指攝法，恐文誤也。
忠孝等，略如止觀記 ^150a42

孔丘、姬旦，制君臣，定父子，敬上愛下，世間大治，
禮律節度，尊卑有序，故云忠孝也。
木主東方，火主南方，金主西方，水主北方，
土主中央，故云五行也。
五者，金、木、水、火、土也。
行者，言為天之行氣也。
周禮大司徒之職云：以三物教萬民而賓興之矣。
一曰六德，智、仁、聖、義、忠、和也。
二曰六行，孝、友、睦、婣、任、恤也。
三曰六藝，禮、樂、射、御、書、數也。
注云：禮，五禮之義也。
樂，六樂之歌舞也。
射，五射之法也。御，五御之節也。
書，六書之品也。數，九數之計也。
故云藝矣。周易云：仰以觀於天文，俯以察於地理。
正義云：天有懸象而成文章，故稱文也。
地有山川原隰，各有條理，故稱理也。
故云天文地理矣。
止觀記中文不備云，今添補耳。
多識鳥獸草木之名，莫過於爾雅 ^150b6

爾雅下卷備明此也。
雅之言正也。顏氏家訓云：爾雅是周公作。
郭璞云：興於中古。
注漢書云：爾者，近也；雅者，正也。
波斯匿 ^150b34

此云和悅，又云祖母養也。
摩羅延 ^150b42

未聞所譯。準涅槃經第三十五憍陳如品，
乃是外道悉共來詣摩伽陀王阿闍世所作，此云耳。
今文謂之波斯匿者，指文訛也。
外道來白波斯匿王，文在涅槃第二十八師子吼品。
師子吼品則無變釋，為羊停河在耳等說也。
婆羅門 ^150b46

此云外意，又云淨行也。
阿竭多 ^150c10

未見翻譯。瞿曇仙 ^150c14

此云地最勝也。耆兔 ^150c18

未見翻譯。婆藪 ^150c22

亦云毗紐。又云毗搜。
又云毗瑟笯。此翻幻惑之義也。
亦翻為天也。世人畵婆藪仙。
作皤然一叟者。蓋聽聲之誤也。
羅羅者 ^150c26

未見翻譯。迦毗羅者 ^150c34

具云迦毗羅皤窣都。
迦毗羅，此云黃色；皤窣都者，所依處也。
上古有仙，其頭黃色，依此修道，故以名焉。
或云迦維衛，又云迦夷，此云赤澤也。
古人張楷能作霧 ^150c38

後漢書云：張楷，字公超，隱居弘農山，學者隨之。
華山之南有公超霧市，以其能作五里之霧也。
裴優能作三里之霧，乃學於楷，不見。
後優作賦，詞連楷，無驗，以見原也。
欒巴善吐雲 ^150c46

欒巴，蜀川人，善能吐雲也。
後漢書云：欒巴，字叔元，內黃人，亦云蜀人也。
忽一旦大風，天霧晦暝，對坐皆不相見，失巴所在。
遂問之，乃云：其日還成都府，與親故相別也。
葛洪陶淵明 ^151a8

葛仙公投錢於井，呪則飛出。
晉書云：陶潛，字淵明，或字元亮。
妙玄云：捫模 ^151a18

經音云：捫亦模也，謂執持者也。
釋籤云：但列名對病而已。
廣如止觀第七記 ^151a24

即十乘中對治助開之文也。
文既廣矣，略難引之。
玅玄云：瞿沙 ^151a28

此云妙音也。毗尼 ^151a32

此云滅也。南山云：毗尼，或言毗奈耶，或言毗那耶，此翻為律。
或以滅翻者，此從功能為名，非正翻也。
以律翻之，乃當正譯，今準一家，故翻為滅也。
釋籤云：摩納婆 ^151a36

或無婆字，或云摩那婆，又云那羅，又云摩那，皆梵音奢切耳。
此云年少淨行，又云人也。
玄文云煩惱等作是念等者，準新婆沙，
其實煩惱不曾有念，但約義而言，以狀其留難耳。
評家 ^151a44

演義鈔云：婆沙是諸羅漢同集，而有四大羅漢為評家正義焉。
一世友，二妙音，三法救，四覺天，此四為評者也。
亦不起得者，獲成就者，名之為得。
不起得者，道下四行減故，不起得成就也。
起能得得者，苦下四行得成就故，故云修彼四行相也。
有同類因者，頌云：同類因相似。
謂善五蘊與善五蘊相似故也。
或作離同類因，有士用力故。
慧為體者，以此皆是念住性故。
若并助伴，皆五蘊性。
然除彼得，勿諸聖者，煗等善根重現前故。
言除入者，禪波羅蜜云：若因勝處斷煩惱盡，則知虗妄陰入皆滅。
故八勝處名八除入也。
內色有無多少各二，并青等四，名八。
淨不淨等，隨意能破，名勝處也。
熏禪，即師子奮迅三昧也。
五淨居，即無煩、無熱、善現、善見、色究竟也。
盡智，即我知苦乃至知道也。
無生智，即我已知不更知也。
六地，即四禪及未至并中間也。
此依薩婆多。若曇無德，不說未至，乃加欲界，餘五同也。
若依瞿沙及以大乘，則有七地、欲界、未到、
中間、三及四禪也。
亦續生者，續現前也。
扇搋，此云黃門也。
搋，勅住切。聖由失地，捨異生由命終。
煗必至涅槃，頂終不斷善。
忍不墮惡道，第一入離生 ^151b6

今文欠一箇槃字也。
聖依此地得此善根，失此地時善根方捨。
失地言顯遷生上地，異生於地若失不失，
但失眾同分，必捨此善根，聖身見道力所資故。
此四善根無命終捨，寧知命終唯異生非聖？
豈不異生先依下地起煗法等，後生上地亦必定捨？
煗等善根無如是失，以彼異生爾時捨善根，由捨同分故。
謂住死有，無聖道資捨諸善根，非由上地中有等起。
若諸聖者住死有中，由聖道資不捨煗等，
但由上地中有等起捨下善根，捨時雖同而所由別。
是故異生無失地捨，聖者必無由命終捨。
若得煗法，雖有退斷善根造無間業墮惡趣等，而無久流轉必至涅槃故。
若得頂法，雖有退等，而增畢竟不斷善根，
觀察三寶殊勝功德為門，引生淨信心故。
若得忍法，雖命終捨住異生位，而增無退不造無間不墮惡趣。
得世第一法，雖住異生位，而能趣入正性離生，即見道也。
其類相似，名眾同分也。
若逆若順，具如止觀第二記 ^151b48

然輔行中多處言其因緣，從無明至老死為順，從老死至無明為逆。
又推因至果，推果知因等。
三祇菩薩，具如止觀第三記 ^151c34

三僧祇劫修行六度，百劫種相廣在彼云。
三藏佛言：一時用八忍八智等，具如止觀第三記料簡同異 ^151c40

大論中云：下地諸惑因時未斷，至樹下時乃以九地九品思惑通名一九，
以九無礙、九解脫合為十八，見道中八忍、
八智合十六心，共成三十四心也。
俱舍婆沙云：下八地惑初修禪時先已斷畢，
唯非想地九品見思全在，用九無礙、九解脫以根勝故不復更修，
下八地定不同聲聞亦異緣覺也。
今以一意銷通，令二論理齊。
俱舍取修禪時已斷惑竟不復更斷，大論依餘部雖有漏斷未名為斷，
至菩提樹俱斷非想，八地俱得名為無漏，
但是從部得名不同，故使二論用義不等。
圓位具如止觀第七文中 ^151c46

即破法徧文末明圓頓位，始自五品，終至妙覺也。
又知次位中亦明圓位，但文在第八耳。
四句墮性，如止觀第三 ^152a20

若言智由心生，自然照境。
若言智不自智，由境故智，境不自境，由智故境。
若言境不自境，亦不由智故境，境智因緣故，境智亦例然。
此是共合。若言皆不如上三種，但自然而爾，即是無因境智。
此四解皆有過失，增長戲論，何由悟道？
聖人之旨，在茲而已。
廣在止觀第二卷中。
可作四說，如止觀第五記 ^152a26

第一義中一法尚不可得，何況三千？
世諦之中尚具無量，何況三千？
天親、龍樹內鑑冷然，外適時宜各權所據，
有因緣故乃作四說，說教大旨良在茲焉。
玄下文云四果乃至支佛者，合云四善根乃至也。
先五眼，具如止觀第三記 ^152a40

彼第二卷所明眼智，有次第五眼，有不次第五眼。
不次第五眼者，如來具足五眼，實不分張，
只約一眼，備有五用，能照五境。
所以者何？佛眼亦能照麤色，如人所見，
亦過人所見，名為肉眼；亦能照細色，如天眼所見，
亦過天眼所見，名為天眼；達麤細色空，
如二乘所見，名為慧眼；達假名不謬，如菩薩所見，
名為法眼；於諸法中皆見實相，名為佛眼。
當知佛眼圓照無遺。
超越三昧，如止觀第四記 ^152b4

在第九記。超越三昧即是修禪，謂超入超出各有若逆若順及以逆順。
順者離欲入初禪，從初禪超入非想處，
非想處入滅盡定，滅盡定起入二禪，二禪起入滅盡定，如是乃至非想也。
逆者從滅定起入初禪，初禪起入非想，
非想起入初禪，如是無所有處乃至二禪也。
逆順者從上超下從下超上，相對交過還至滅定及以初禪。
三種出者如入無異，但逆及順皆須經一，
散心中已次入諸定，委在法界次第大品大論。
若依涅槃後分修禪稍異，經云有二種：
一者與此文同，二者超一超二或至全超。
言一二者不能遠超，言遠超者必能一二。
所言願智力者，此超越禪最為高上故亦名頂，轉福為壽轉壽為福故名願智。
故大論云：欲知三世事隨願即知。
亦名無諍，能令他心不起諍故。
又俱舍云：以願為先引起妙智如願而了。
故名願智也。身子僻教如止觀第五記 ^152b22

前已指彼，今重示耳，故不再引。
下文云信力謂五品，堅固謂六根者，此準妙玄第五卷中作如是說。
若文句中只云十信而已，今分二位者，恐約五品在十信內也。
阿那律 ^152c6

亦云阿泥樓豆，又云阿#CB00145;樓#CB00501;，
此云無貧，又云如意。
迦陵頻伽，如止觀第一記 ^152c16

或云歌羅頻伽，又云加蘭伽，或云羯羅頻伽，
又云毗伽，此翻好聲鳥。
大論二十八云：此鳥#CB00592;中，
聲未出時，已勝諸鳥。
菩薩摩訶薩亦復如是，未出無明 #CB00592;，
法音過二乘。#CB00592;，口角切，
或作宼音，恐非。爾雅云：生哺。
注云：須母食之也。
司馬云：鳥子欲出者也。
下文云次七對二諦者，應云次對七二也。
三藏菩薩毒器緣，如止觀第三記 ^152c22

在第二記。大論斥三藏菩薩云：具足三毒，云何能集無量功德？
譬如毒瓶，雖貯甘露，皆不中食。
菩薩修諸純淨功德，乃得作佛。
若雜三毒，云何能具清淨法門？
菩薩之身，猶如毒器。
具足煩惱，名為有毒。
修習佛法，如貯甘露。
此法教他，令他失於常住之命。
落漠 ^152c36

亦云漠落，即渺漫也。
煩惱障及智障，具如止觀第六卷達摩#CB15106;多羅釋 ^153a2

煩惱是惑心，故煩惱是障也。
智是明解。云何是障？
智有二種：證智、識智。
識智分別，體違想順，想順故說為智；體違分別，
與證智為礙，故說智為障也。
達磨多羅，此云法尚，佛滅度後八百年出，
是阿羅漢，於婆沙中取三百偈以為一部，名雜毗曇。
故此論主凡有釋義，文多委悉，大師引用，全無破斥。
種性菩薩者，即別十住，始從十住，終至十地，
束為六住：一、種性住。
餘五具如止觀中說。
若乃今家所明智障，文有三番：初、以二智是中智家障；
二、以中智被障為智障；三、以能所相對為智障。
現行印本，文在第七。
初文具如止觀顯體中說 ^153a6

體，則非因非果。雖非因果，由因顯果。
止觀為因，眼智為果。
故大論云：因名般若，及以修習智慧。
此則俱在於因。又云：止觀為因，眼智為果，如來智慧。
此則俱在於果。若方便智慧，此則在權。
若智慧甚深，此則在實。
瓔珞三觀，具如止觀第三記 ^153a30

在第二記。然彼經中有兩處明三觀。
下卷佛為普賢文殊等七菩薩說，如輔行第一引。
上卷明十迴向，一一迴向各各有十所緣境界。
第十向中第十觀者，名為無相第一義觀，得入初地。
初地已上三觀一心。
言三觀者，從假入空等是也。
修觀義具如止觀破法遍，次第不次第破 ^153a42

彼文既廣，具錄亦難。
給孤獨 ^153b6

梵云須達多也。孟子云：幼而無父曰孤，
老而無子曰獨，老而無夫曰寡，老而無妻曰鰥。
此四者，天下之窮民也。
今此長者，仁濟斯等，所以名為給孤獨也。
增二法中，具如止觀第三記 ^153b10

在第二記。古本今本分卷不同，所以指文亦非誤也。
應知指文若指第三文在第二，以至指九文在第十，
既相附近，古今本異，不可謂誤。
若指第一文在第三，以至指八文在第十，此乃誤也。
成論中有止觀品，四阿含中凡有佛教令修二法，即是止觀。
又婆沙十七云：諸比丘問上座云：樹下閑房為修何法？
上座答云：當修二法，所謂止觀。
又問：多修止觀為何所得？
答：得初果乃至羅漢。
如是次第問諸比丘，皆云修止觀二法。
阿難白佛，佛亦云修止觀二法。
阿難歎言：善哉善哉！
如來與弟子所說皆同，句義味同。
又淨名云：法身者從止觀生。
大瓔珞云：若欲學諸法深入善本，當見菩薩力修習止觀。
大小經論一切皆爾。
晉安帝 ^153b20

東晉安帝也。僧伽婆 ^153b48

亦云瞿曇僧伽提，或云提和，皆梵音楚夏耳。
此云眾天。五部至如止觀第六記 ^153c4

彌沙塞，此云不著有無，觀法名五分。
曇無德，此云法密，亦云法藏，法名四分。
迦葉遺，亦云迦葉毗，此云重空，觀法名解脫，此有戒本。
婆麤富羅，此云犢子，律本未至。
薩婆多，此云一切有，即十誦律。
欲知五部興起之由，待至止觀。
補注中辨。推四大，如止觀第二觀音觀門 ^153c10

地無堅者，若謂地是有，有即實，實是堅義。
若謂地是無，是亦有亦無，非有非無，是事實，皆是堅義。
今明畢竟不可得，亡其堅性也。
水性不住者，謂水為有，有即是住，乃至謂水是非有非無，亦即是住。
今明不住，有四句亦不住，無四句亦不住，
不可說故，言不住也。
風性無礙者，謂風為有等。
火大不實者，火不從自性等。
準地水文，例破四性可知矣。
如前火木，如止觀第三記 ^153c22

在第二記。絕即復絕，如前火木。
前者，進也，謂進火杖。
杖進火已，亦復自燒。
絕諸待竟，絕還自絕。
故大論：問曰：不應言無相。
何以故？若言無相，即是於相。
若無無相，不應復能破諸法相。
若有無相，則不應言一切無相。
答：以無相破諸相。
若有無相，相則墮諸法中。
無相滅，諸相亦自滅。
無相如前火木，燃諸薪已，亦復自燃。
是故聖人修無相無相三昧，以破無相。
空空三昧、無作無作三昧，亦復如是。
絕已復絕，意亦同之。
摩耶 ^153c38

此云天后也。伊沙那 ^154a10

此云長直，謂里巷徑永，表知三際故言長，表知勝義故言直。
此是觀師華嚴疏云。
勝熱 ^154a14

觀師云：於五熱中成勝行故。
五熱者，頭上臨日，四面有火，以此五種而自炙身，是故名焉。
下文云唯我者，應云我唯也。
轉字應改為輪字也。
解脫字下應云：如諸菩薩大功德#CB08504;，
能燒一切眾生見惑，令無有餘，必不退轉，而我云何能知能說？
落叉 ^154a20

亦云洛沙，此云十萬。
俱胝 ^154a32

此云百億。那庾多 ^154a36

此云溝也。算法：十千為萬，十萬為億，十億為兆，
十兆為京，十京為秭，十秭為垓，十垓為壤，十壤為溝。
具如下文辨之。菩提流支 ^154a40

此云道希，北天竺三藏法師也。
言繫緣等及一切無礙人等，如止觀第一記 ^154a48

繫緣法界，一念法界。
繫緣是止，一念是觀。
一大事者，一實不虗妙理也，一道清淨妙智行也。
一切無礙人等者，人乘於道以契理也。
始四念至八道，如止觀道品中 ^154b4

調道品中其文甚廣。
九種大禪至如法界次第 ^154b12

一自性禪，二一切禪，乃至第九清淨淨禪。
十種境如止觀 ^154b16

一陰入境，二煩惱境，乃至第十菩薩境。
菩薩發心至如止觀第一及第五明發心中辨 ^154b20

五略第一發大心中，文在第一，下文所指例此可見。
十乘第二發菩提心現行印本，文在第四。
白四羯磨 ^154b24

以三羯磨通前單白，故云白四也。
羯磨，此云業也，又云所作，又云辨事也。
性遮兩戒，等持無缺 ^154b30

涅槃經云：性重戒者，謂四禁也。
息世譏嫌戒者，不作販賣輕稱小斗然明而臥，乃至不畜象馬車乘金銀等物安隱之事。
菩薩堅持如是遮制之戒，與性重戒等無差別。
南山戒疏云：若論性戒，捨罪以求福；若論遮戒，捨福以求道。
故智論云：十善十惡，名為舊戒；五篇七聚，名為容戒。
前十善惡，不假制有；若論篇聚，必假聖制。
又涅槃云：菩薩持性重戒，與息世譏嫌戒等無差別。
故知篇聚制約世譏。
以義求之，初篇婬殺，名性重也；下篇所制，名性輕也。
遮亦輕重，所以自明。
又禁性惡故，名為性戒。
言性惡者，如十不善，體是違理。
無論大聖制以不制，若作違行，感得苦果，是以如來制戒防約。
若不制者，業結三途。
言遮惡者，如伐草木，墾掘土地，威儀麤醜，不光俗信。
聖未制前，造作無罪，由非正業，無妨福善；
自制已後，塵染更深，妨亂修道，招世譏謗，故名遮也。
所言遮者，能遮正道，故言遮惡也。
若前性惡，能遮福故，亦可此惡為教遮而生，故名遮也。
又有四句以揀遮性：一、是佛法罪，非世間罪，
如制戒後，畜財離衣等；二、是世間罪，非佛法罪，
謂未制前，行殺盜等；三、俱是者，謂制廣教後，
犯婬盜等；四、俱非者，謂未制廣教，殺草木等。
而世大乘語者 ^154b36

但習大乘之語，而無大乘之行。
南山諸文皆同，云：此。
謂證真如，則大妄居首 ^154c32

近世前代大乘語者，謂我已證真如之道，
斯皆自貽妄語之罪，故云我得上人法，我已入聖智等。
考定其失，波羅夷也。
三寶交互，盜用為先 ^154c38

三寶之位既別，互用豈非盜乎？
未善媒房 ^154c46

十三、僧殘中，第五、媒嫁戒。
持男意語女，持女意語男。
戒疏云：然此昏娶禮法，乃是生死之結，障道之原。
出家離著，彌須遠離，而復往返言識，乖越威容，
深是鄙耻，理須制之。
媒者，謀也。計度二姓，為好合故也。
第六、無主不處分過量房戒。
戒疏云：然則上士之報，氣剛方盛，堪忍寒暑，
情非以惱，隨受栖泊，即是修行長道之緣。
是故如來聽在冢間、樹下、露地，靜緣資業，不畜房宇。
中、下報類，形必萎悴，制同上士，力分不堪。
是故如來任其分量，但能弘道，則開資給。
或小房、石室，兩房、一戶，起不礙頭，坐容趣膝，足堪進業。
然其出家之士，理非情滯，若有信施，量時而受。
今乃廣作，煩勞不少：一、則須人結搆，妨癈正業；
二、長己貪結，壞知足心；三、乞覔亂人，不生敬信；
四、專任自由，僧事多惱。
安疑衣鉢 ^155a2

三十尼薩耆波逸提。
第十四，減六年作三衣戒。
戒疏云：沙門出俗，知足為先，既有舊衣，即堪長道。
今乃恣情，廣畜多種，長貪壞道，勿過於此。
俗士尚云積而能散，況復出世，何事固迷？
必欲造新，不可任意，制限六年，方開更造也。
畜長鉢過限戒。戒疏云：鉢為應供之器，
得一資身，長道便罷。
今乃過畜盈多，殊乖少欲，招譏自壞，其過不輕。
舉此二條，餘可思識。
受食受藥，詎思益方 ^155a32

涅槃疏云：八不淨者，謂畜金、銀、奴婢、牛、
羊、倉庫、販賣、耕種，手自作食，不受而啖，
汙道，汙威儀，損妨處多，故名不淨。
又輔行云：受食、受藥，禁性重之由；持鉢、
持衣，杜譏嫌之本故。
不從他受食、受藥而餐啖者，乃汙道儀，犯盜長貪。
若從他受而餐啖者，乃禁性重，遠離貪盜，威儀清淨也。
故九十戒中第三十九，是不受食戒。
南山鈔中十門分之：一、制受意，二、能受人，
三、所受境，四、所受食，五、受食處，六、受食法，
七、須食觀，八、食食法，九、失受法，十、對文解。
初、制意者。佛未制前，比丘各不受食。
白衣呵言：我不喜見著壞色衣人不受食食。
是為不與取也。多論有五義：一、為斷盜竊因緣，
二、為作證明，三、為止誹謗，四、為成少欲知足，
五、為物生信。乃至第六，明受食法，云：一、器食相對。
了論云：至邊三種：一、至身邊，謂以物置比丘手中；
二、至物邊，謂俗人擔物，令比丘自取手至物邊；
三、至器邊，以器貯物，授與比丘，但捉器受。
並得二、身心相對，三、單心無對受等。
具如鈔中，今不煩錄。
又如四藥受淨篇中，明四種藥：一、時藥，
二、非時藥，三、七日藥，四、盡壽藥。
時藥，如不受食戒是也。
餘之三藥，各有受法，具如鈔中。
今從別說，藥、食兩分。
若從通言，食亦名藥。
故律鈔云：藥名乃通分為四也。
屏坐、露坐，曾無介意 ^155b2

九十中，四十四、與女人屏處坐戒。
戒疏云：無第三人，及在申手內坐，不及戶，便成犯也。
四十五、與女人露坐戒。
戒疏云：無第三人，及在申手內坐，便成犯也。
若夫如是，豈有介然之意乎？
說法豈求男子 ^155b48

九十中與女人說法，不得過五六語。
除有智男子，其說法者，曾何求於有智男子乎？
宿載無間女人 ^155c10

九十中，與女人同室宿者，又如律房法中，
時與俗女同船，除直渡者。
男女位殊，不應宿載，自招譏醜，過患至深。
色境若交，染習增長。
故十誦中，佛告那律：汝雖羅漢，應離女宿。
在聖尚爾，況庸人乎？
羅剎乞浮囊等，如止觀第四 ^155c16

在第三十。夫毀滅淨戒，不出癡愛倒見，
是戒怨家，喻二羅剎。
大經云：譬如有人帶持浮囊渡於大海，
爾時海中有羅剎來乞浮囊，初則全乞，乃至微塵悉皆不與。
行人亦爾，發心乘戒誓渡生死大海，愛見羅剎乞戒浮囊，
毀破四重是全棄浮囊，若破僧殘是半棄浮囊，
又破重方便是乞手許，破波逸提是乞指許，又毀吉羅是乞微塵許。
妙玄云：偷蘭遮 ^155c26

此云大障善道也。
有因蘭、果蘭，如律鈔中。
言捨墮者，梵云尼，此云盡；梵云薩耆，此云捨；
梵云波逸提，此云墮。
今此即是因蘭，為前眷屬，以能為重罪前方便也。
十三僧殘列在重後，故云後也。
方等二十四戒 ^155c42

一者，見飢餓人來求飲食而不與者，犯第一重戒。
若婬欲無度，不擇禽獸，名犯第二重戒。
廣在彼經，至止觀補注中具引。
釋籤云：利衰等八 ^156a4

僧祇云：利、衰、毀、譏、苦、樂、稱、譽，此如文句補注中辨。
勒沙婆 ^156a12

此云苦行也。亦如婆沙屠兒伽吒緣，及六十二見等 ^156a16

婆沙七十六云：王舍城中有屠兒名伽吒，
是阿闍世王少時親友，而語阿闍世王言：太子！
汝若登王位時，與我作何善事耶？
阿闍世答云：與汝從心所願。
時阿闍世害父命已而登王位，屠兒伽吒即往王所白言：大王！
往日許我所願，今正是時。
王答之云：隨意所求。
是時伽吒便說心願：使我於王舍城內獨得屠殺。
王乃問云：汝今何用此之惡願？
屠兒答云：善惡諸業悉無果報。
王乃語之：何以知也？
屠兒答云：我憶七世在王舍城常屠殺羊，命終之後生三十三天。
王聞此語極生疑怪，乃往問佛。
佛告王言：如其所說而無有異。
此人過去曾施辟支佛食，發於邪願：使我常於王舍城中殺羊為業。
以此業故七生人中，七生天上。
今於此身業報已盡，却後七日身壞命終，當生盧臘地獄。
樓炭經云：第四泥犁名為盧臘。
有人墮中時，泥犁傍各各取人著鐵銚中，
人大喚呼大毒大痛，故以名焉。
章安云：六十二見有二意：一者我見有五十六，
欲界五陰各計四句成二十，色界亦然，
無色除色但有十六，邊見有六，三界各二即斷常也。
二者三世五陰各計斷常，以有無二見為根本，
計色如去等四句，四陰亦然成二十，此是過去也。
又計五陰常等四句有二十句，此是現在也。
又計五陰有邊等四句有二十句，此即未來也。
三世成六十，并有二無見。
波離 ^156a20

此云上首也。梵網 ^156b20

佛觀大梵天王網羅幢，因為說世界無量，
猶如網孔，然。重仍存四 ^156b24

婬盜殺妄小乘四重。
輕分四篇 ^156b30

一、僧伽婆尸沙，二、波逸提，三、提舍尼，四、眾學。
上既名重，此四名輕。
今小吉既與僧殘共篇 ^156b34

大乘梵網四十八輕，但為一篇，乃攝小乘四篇之輕。
是則小吉、僧殘，同四十八輕之一篇矣。
懺法一槩對首 ^156b40

若犯四十八輕戒者，對首懺悔，罪便得滅，故云一槩對首也。
不同小乘四篇，懺罪有異也。
況夷愆許懺，許增益受 ^156b46

若犯十重波羅夷者，應在佛菩薩像前，
日夜六時，誦菩薩戒，禮三世佛，見佛摩頂，
見光見華，種種異相，罪便得滅。
若無好相，雖懺無益。
此人現身，亦不得戒，而得增益。
受戒。加制六夷，與小異耳 ^156c4

小乘但有婬、殺、盜、妄四波羅夷，大乘更加一、
沽酒，二、說人罪過，三、自讚毀他，四、慳，五、
瞋，六、謗三寶六波羅夷。
故與小乘但有其四，而為異耳。
又釋籤解妙玄中云眾既不別，戒何得異等者，
淨名疏：問：三乘各有觀法，亦各有戒否？
答：戒是和眾，若復別立支佛之戒，即是二戒。
二眾不名為和，故戒不別立。
三乘觀法，所習不同，故須分別。
菩薩在俗，非僧數攝，故別開戒。
二乘若為白衣，不入僧，名為支佛。
一世無二佛，不許別眾同聲聞眾。
眾既同，不開戒。式叉等如止觀第四記 ^156c14

文在第三。式叉迦羅尼，此名為學，別在第五。
通約諸篇，今並開之，成摩訶衍。
一止一作，無非法界。
數息依婆沙，其相如止觀第七記 ^156c34

婆沙二十中，具明數息。
第七記中，復指第九。
若身端心攝，氣息調和，覺此心路，泯然澄靜，
怗怗安隱，躡躡而入，其心在緣，而不馳散，此名麤住。
從此心後，怗怗勝前，名為細住。
兩心前後中間，必有持身法。
若惡持，來時緊急勁痛，去時寬緩疲困。
若好持法，持麤細住，無寬急過。
或一兩日，稍覺深細，豁爾心地，一分開明，
身如雲影，與定相應。
雖復空淨，而猶見有身心之相，未有支林功德，名欲界定。
從此已後，泯然一轉，不見欲界定中，身首牀鋪，猶如虗空。
身是事障，事障未來，障去身空，未來得發，名未到地。
相等。上文云：亦不須辨理定之相等者，此文誤也。
今定聖行出世上，上禪即是禪門實相，
理定雙非，漏與無漏，二邊故也。
此戒定慧，竝有從淺至深，故不可指慧聖行文，
及不可云故今出世，亦且辨等。
又妙玄云：未到地者，此地能生初禪故，即初禪之方便也。
動庠輕重，冷煖澁滑，名八觸也。
空明寂靜，即十功德：一定，二空，三明，四喜，
乃至第十，名心柔軟也。
四等從心，無量從境，境既無量，心亦無徧，
等心對四，名四等也。
分別邪正者，禪門中明四無量，後斥無想定，
是外道天所修邪法，非佛弟子之正法也。
八聖種者，如止觀第六記 ^156c40

空處如病，識處如癰，無所有處如瘡，非想非非想處如刺。
此病等四，及無常等四，名為八也。
前四對治，後四緣諦。
故以此八，緣於無色，有總有別。
總以八觀，觀彼四陰，和合不實。
別則前四治四陰：受如病，想如癰，行如瘡，識如刺。
無常等四，治四陰理：無常觀識，苦觀受，
空觀想，無我觀行。
以有此八，心易生厭。
凡夫亦有依六行者，不及聖種，離之速疾。
雜心論云：聖以此為種，聖從此生。
故云聖種也。發時下至，如止觀第九略記 ^157a36

慈心發者，忽緣一切眾生取其樂相，無怨無惱悅心適意，
或見得人中樂，或見得天上樂。
但所緣有三：若緣親人得樂名廣，中人名大，怨人名無量。
此定有隱沒不隱沒。
若心緣眾生決定作得樂想心甚分明，
而所緣處不見眾生得受於樂，是內不隱沒而外隱沒。
若內心明淨外見得樂，是為內外俱不隱沒。
餘三無量心發，更互準慈定可知。
輔行中明七處行慈等云云。
下文云對治具如禪門者，禪波羅蜜第七卷云如前五門，意可解撿。
前五門者，即第四卷所明治覺觀貪欲瞋恚愚癡惡業，
此五各三乃有十五，廣說如彼。
所以知是此五門者，以不定止觀明六妙門具列十門，
第三謂之隨便宜門，此豈非是今文隨機之說耶？
第四隨對治，其中亦乃具明治覺觀貪欲等十五門禪，此豈非是今文對治之說耶？
輔行云：沉多應修慧多定少，散多應修定多慧少，
沈散等者應修等觀，故云對治也。
又下文云大小偏圓者，不定止觀十門：
第一歷別對諸禪，第二次第相生，三四如前引，
五相攝，六通別，七旋轉，八觀心，九圓觀，十證相。
故此十門不出大小偏圓也。
且約三十六物分之，如止觀第九記 ^157b6

髮、毛、爪、齒、薄皮、厚皮、筋、肉、骨、髓、脾、腎、肝、
膽、肺、大腸、小腸、心、胃、胞、屎、尿、垢、汗、淚、涕、
唾、膿、血、脉、黃、淡、白、淡、癊、肪、#CB00698;、
腦、膜。此三十六中，髮、毛、爪、齒、垢、汗、淚、涕、
唾、屎、尿，此十名外，餘者名內。
諸文皆云內外中間各十二物，唯禪門中但分內外，
外有十物、內有二十六物。
特勝通明在法界次第，委釋亦如止觀第九記 ^157b48

問：何名特勝？答：修九想起過，是故佛令修於特勝。
此觀特出勝於九想，故名特勝。
問：何名通明？答：因中說果故曰通明。
又初修之時三事通觀，故名為通。
此法明淨能開心眼，觀一見三故名為明。
玄義對四念處云云者，初至五身也，六至八受也，
九至十一心也，十二至十六法也。
釋籤云：初修中二者，應云正明中二也。
知天文地理等，如止觀第九略記 ^157c14

以三昧力，知此身中具倣天地，知頭圓象天，
足方象地，身內空種即是虗空，腹溫法春夏，
背剛法秋冬，四體法四時，大節十二法十二月，
小節三百六十法三百六十日，鼻息出入法山澤谿谷中風，
口息出入法虗空中風，眼法日月，開閇法晝夜，
髮法星辰，眉法北斗，脉法江河，骨法玉石，
肉法地土，毛法叢林，五藏在天法五星，
在地法五岳，在陰陽法五行，在世法五常，
在內法五神，修行法五德，治罪法五刑，
主領為五官，乃至五音、五明等，皆從此起。
文在止觀第六記，今云第九者，誤也。
言六欲者，如止觀第六記 ^157c30

大論二十一云：一、或有人染著於色，如青黃赤白也。
二、或有人著於形容，脩目高眉也。
三、或有人著於威儀，坐起等也。
四、或有人著言語，輭美等也。
五、或有人著於細滑，溫涼等也。
六、或有人著人相，男女等也。
大論更有第七：若有人雖得上六無所著人，
猶無所解，捨世所重五種欲樂，而隨其死。
此中第七所著人欲，既總於六求所著人，
今置總存別，但云六矣。
九十八使，如止觀第五記 ^158a4

見惑八十八，思惑有十，如常所云，故不煩錄。
八背捨、勝處、一切處，如禪門止觀 ^158a22

次第禪門摩訶止觀禪定境中法界次第，
其文詳悉，非可具引。
今略錄其名：一、內有色相外觀色，二、內無色相外觀色，
三、淨背捨身作證，四、虗空處背捨，五、識處背捨，
六、無所有處背捨，七、非有想非無想背捨，
八、滅受想背捨。八勝處者：一、內有色相，
外觀色少，若好若醜，是名勝知勝見；二、
內有色相，外觀色多，餘如上說；三、內無色相，
外觀色少，亦如上說；四、內無色相，外觀色多，
亦如上說；五、青勝處，六、黃勝處，七、赤勝處，
八、白勝處。十一切處者：青、黃、赤、白、地、水、
火、風、空、識，名為十也。
此十皆遍一切，故云一切處也。
背是淨潔五欲，捨其著心，故云背捨也。
此觀等四名及相狀，竝在大品、大論 ^158a26

觀練熏修名為四也。
今略錄之。八背捨等即是觀禪，已如前引。
九次第定名為練禪，即是練熟觀禪體用調柔而無間也。
一初禪次第定，二二禪，三三禪，四四禪，
五空處，六識處，七無所有處，八非有想非無想處，九滅受想次第定。
初禪次第定者，離欲惡法有覺有觀，離生喜樂入初禪定時，
是中初禪定觀均齊，自識其心次第而入，
無有剎那雜念間入初禪定，是為初禪次第定。
餘八準說可知。師子奮迅三昧名為熏禪，
如世師子奮迅為二事故：一為奮却塵土，二能前走却走捷疾異於諸獸。
此三昧亦爾，一能奮除障定細微之惑，二能入出捷疾異上諸禪也。
一奮迅入三昧者，離欲惡法有覺有觀，入初禪乃至入滅受想定。
二奮迅出三昧者，從滅受想定起入非想非非想定，
乃至四三二初禪，乃至出散心中起越三昧名為修禪，以能起過諸地自在入出也。
此如前引輔行之說。
所言近遠超入等者，聲聞之人但從初禪超入三禪，此名近也。
菩薩即能從於初禪超入滅定，此名遠也。
出住準思。又上文云勝處但在第三背捨者，在字當為至字也。
又下分科應云初文又三：初二如文，第三應云三問下料簡。
又竪具道品中應云初問、二答。
問如文。答中又二：先明念處具等云云。
妙玄云：成論人云：色是無教法，不至無色 ^158b2

成論？無作品：問曰：若無作是色相，有何咎？
答曰：色、聲、香、味、觸五法非罪福性，故不以色為無作。
問曰：無作是身、口業性，身、口業即是色。
答曰：是無作但名為身、口業，實非身、口所作。
以因身、口、意業生，故說身、口、意業性。
又或但從意生無作，是無作云何名色性？
有無色中亦有無作，無色中云何當有色耶？
已上論文，學者應知。
今妙玄中乃是引用成論人難毗曇所計無作色耳，非謂成論自立色是無教法也。
故輔行云：舊名作無作。
成論云：教無教，新名表無表。
作謂為作，教謂教示，表謂表彰。
名異意同，彼此無在。
小乘戒是非色非心。
第三聚者，且依經部。
若有部中，還用色為無作戒體。
菩薩戒疏云：成論？
無作品謂無作是非色非心。
若毗曇云：戒是色聚，無作是假色。
亦言無教非對眼色。
涅槃疏云：僧祇部謂無作、無色但有其心，小乘所立三聚為體。
其文若是，故知妙玄是引成論難毗曇宗之所執也。
即是論云無色中云何當有色耶之文是也。
不見此意，難消妙玄。
若謂成論非色非心，有細色細心者，非也。
應知小乘三聚戒體，並是諸部執計不同耳。
言假色者，毗曇云：色有二種：一、微塵積聚色，
謂眼、耳等；十二、非微塵積聚色，名無教色，法入所攝。
故雜心云：無作假色也。
此並小乘。若大乘者，梵網戒疏云：不起而已起，即性無作假色。
又云：大乘所明戒，是色法聚也。
觀心論疏云：十重、四十八輕，正防意地，心為戒體也。
故知大乘梵網戒體，有色有心焉。
況復戒疏引古師，以瓔珞經云：一切聖凡戒，盡以心為體。
心無盡故，戒亦無盡。
摩訶止觀準法鼓經，但明色心，無第三聚。
心無盡故，戒亦無盡者，輔行云：意明心性以為戒體。
雖以心性而為戒體，若發無作，亦依身口作戒而發。
雖依身口，體必在心。
是則大乘戒體，諸文並指色心。
故知色心為戒體矣。
戒疏云：性無作假色。
輔行云：心性為戒體，是以色心咸皆云性。
性之色心，為大乘戒體。
小乘之中，皆無斯說。
故知大小區以別矣。
戒疏引古師，或以言教為體，或云真諦為體，
或言願為體，因便須知。
釋籤云：三苦，如止觀第七記 ^158b48

一、苦苦，二、壞苦，三、行苦。
準諸論文，應以三途為苦苦，名之為上。
諸天五衰相現，天樂壞時，生於大苦，名為壞苦。
人間為行苦，念念常苦，故名之為。
下止觀文中，直約人間以立三苦，雖是下苦，具三苦故。
大經八苦：生、老、病、死、愛別離、怨憎會、求不得、五盛陰。
十方土者，如止觀第二記 ^159a26

第七記云：大經三十一云：佛取少土置於爪上，
告迦葉云：是土多耶？
十方土多耶？迦葉答云：爪上之土不比十方。
今借此文校量四諦，三藏四諦如爪上土，
所未說者如十方土，即餘三教四諦法也。
若未說者，如十方土應有五諦。
佛言：無第五諦。但言四諦有無量相，非二乘所知，是故且指別教四諦為無量也。
識病，如止觀中知病 ^159a40

知見思病、知見根本、知起見因緣、知起見久近、知見惑重數。
知見根本者，我見為諸見本，一念惑心為我見本，
從此惑心起無量見，餘如止觀。
精藥，如止觀中識藥 ^159b8

病相無量，藥亦無量，略言為三：一、世間法藥，
二、出世間法藥，三、出世上上法藥。
世間法藥，如五常、五戒等，餘如止觀。
得差，如止觀中授藥 ^159b16

既知苦集之病，又識道滅之藥。
若眾生無出世機，不堪深化，但授世藥，
如孔子、周公。制君臣，定父子，餘如止觀。
淨種種佛土，如止觀第三記 ^159b24

在第二記。通教菩薩出假，亦為眾生作淨土因，處處結緣。
眾生機熟，斷習成佛，名淨佛土。
結緣之時，名淨土行。
故淨名云：菩薩取於淨土，皆為饒益一切眾生。
故云布施是菩薩淨土。
菩薩成佛時，一切能捨眾生來生其國。
結緣之時，以布施攝。
成佛之時，地多珍寶，諸能捨者同生其土，而受五種布施化益。
由攝生時有五差故，所謂人、天及以四教。
一切諸行無非菩薩淨土之行，故有四土橫竪攝物。
此依跨節，是則淨土義通諸教。
今文且依通教菩薩斷餘殘習為淨土果，但是異於二乘而已。
若大經三十二明淨土義，但云願攝，其義則通諸教。
觀別攝生皆然。慈具三種至如止觀第六記 ^159b32

大經十四梵行品云：慈有三種：一緣眾生，
二緣於法，三者無緣。
眾生緣者，緣一切眾生猶如父母。
法緣者，見一切法皆從緣生。
無緣者，不住法相及眾生相。
大論二十亦說三慈，不具錄也。
枯榮如止觀第七記 ^159c10

大經云：東方一雙喻常無常，南方一雙喻樂無樂，
西方一雙喻我無我，北方一雙喻淨不淨，皆悉一枯一榮。
榮喻常等，枯喻無常等。
如來於中北首而臥，入大涅槃，斯乃表於非枯非榮。
若合十為六，成無作六度，如止觀第二記 ^159c20

恐在第七記。第七對治助開文中云：明六則通於大小，明十則唯在於大。
又此十中通則通於四教，別則唯在別圓。
又存教道且兼於別，意本在圓。
又止觀第二隨自意中亦云六度，文多今不錄。
首楞嚴具如止觀第一第二記 ^159c30

他云寶名，諸大菩薩皆以此寶而為首飾，菩薩得此寶者具足三昧。
準大論中翻為健相。
若準大經，首楞者一切事竟也，嚴者堅固也，一切畢竟而得堅固。
大經大論並以三字是梵音，俱名三昧，故知不從首飾之說。
又下文云大經二十明八自在者，文在二十一也。
又下文云以十大願為首者，所謂供養一切諸佛、
願受一切佛法輪等、願諸世界佛出世等，
乃至第十願於世界成三菩提，如經具說。
經仍廣明殺羊初緣 ^159c40

舍利弗白佛言：此婆藪仙人，何時入於地獄？
佛言：我昔在兜率天上，此仙人在閻浮提，
與六百二十萬賈客，為作商主，將諸人等，入海采寶。
得其寶已，於其中路，值大風難、摩竭魚難。
是時諸人，各計摩醯首羅天，人各一羊，
許其願已，便得免難，歸到本國，各牽一羊，欲往天寺。
爾時婆藪，默作是念：我今云何作諸商主，
教眾商人，作不善事？
當作方便，濟諸羊命。
即時化作二人，一為出家沙門，二為在家婆羅門。
時婆羅門，於眾人中，作如是言：天主與六百二十萬人，欲往天寺。
爾時沙門，於其中路，逢見此婆羅門。
沙門問言：汝與大眾，欲往何方？
婆羅門言：欲往天寺，而求大利。
沙門告言：吾觀汝等，欲得大衰，何有大利？
如是諍訟，云云不息，一時俱至大仙之所。
爾時沙門，問大仙言：殺生祠天，當得生天，入地獄乎？
大仙答言：何癡沙門！
殺生祠天，而墮地獄？
沙門言：不墮邪？婆藪言：不也。
沙門言：若不墮者，汝當證知。
爾時婆藪，即時陷身，入阿鼻獄。
是時諸人，見此事已，作是唱言：嗚呼禍哉！
有如此事。大仙聰智，今已摩滅，入於地獄，況復我等？
爾時諸人，各放諸羊，還走四方，到諸山中，推覓諸仙。
既得仙已，而受仙法，二十一年，各各命終，
生閻浮提，後皆值我，發菩提心。
婆藪仙人，有如是力，化諸人眾，云何言是地獄人耶？
輸皮全蟻，如止觀第七記 ^160a10

大論十三云：釋迦菩薩本身曾為大力菩薩毒龍，
若觸嗔視，弱者便死，強者氣噓乃死。
此龍曾受一日一夜戒，入靜林中，獨坐思惟，
坐久疲怠，而便臥睡。
龍法若睡，形狀如蛇，文章七寶。
獵者見之，便驚走曰：如此希有難得之皮，
若上大王，不亦宜乎？
思杖按頭，以刀剝皮。
龍自思惟：我力如意，傾覆此國，猶如反掌。
此之小人，豈能困我？
我今持戒，不計此身，當從佛語。
於是自忍，眠目不視，閇氣絕息。
憐愍此人，一心受剝，不生悔意。
既失其皮，赤肉在地。
時為日炙，踠轉土中，欲趣大水。
見諸蟲蟻，#CB00045;食其身。
為護戒故，復不敢動。
即自思惟：我今此身，以施諸蟲。
為佛道故，今以肉施，用充其命。
後成佛身，當以法施，以益其心。
如是誓已，身乾命終，生忉利天。
是時獵師，今調達是也。
諸小蟲者，今初轉法輪八萬諸天是也。
難陀娑竭 ^160b10

難陀，此云喜。娑竭，此云醎海。
自折己牙，以惠獵者 ^160b42

大論十二云：釋迦菩薩曾為六牙白象，
獵者伺便以毒箭射之，諸象皆至，欲來殺於獵者。
六牙白象以身捍之，愍之如子，即問獵者：汝何故射我？
答曰：我須汝牙。是時白象即以六牙內石孔中，
血肉俱出，以鼻舉牙，授與獵者。
當知此皆菩薩之行。
遞推為尊 ^160b46

大論第十二云：是時菩薩自變其身作迦頻闍羅鳥。
是鳥有二親友：一者大象，二者獼猴，共在畢鉢羅樹下住，
自相問言：我等不知誰應為大？
象言：我昔見此樹在我腹下，以此推之，我應為大。
獼猴言：我曾蹲地，手捉樹頭，以是推之，我應為長。
鳥言：我於畢鉢羅林中食此樹果，子隨糞出，
此樹得生，以是推之，我應最大。
鳥復說言：先生宿舊禮應供養。
即時大象背負獼猴，鳥在猴上周遊而行。
一切禽獸見而問之：何以如此？
答云：以此恭敬長老故也。
禽獸受化，皆行禮敬，不侵民田，不害物命。
眾人疑怪，一切禽獸不復為害。
獵師入林，見象負獼猴，猴復載鳥，行敬化物，物皆修善。
傳告國人，人各慶曰：時將太平，鳥獸行仁。
人亦效之，皆行禮敬。
自古及今，化流萬世。
當知是為法身菩薩耳。
又下文云業及見思同入俗諦所破故也者，
昔日本國曾有問來，此方雖有答彼問者，猶未盡善。
以余意觀，此文恐誤，應云業及塵沙同入俗諦所破故也，
則二十五三昧無不皆然，故下句云諸有皆爾。
若謂無垢等約散善，此中約定善者，如何消於諸有皆爾耶？
又復下文圓五行中云即空故，破二十五業見思者，
其實惡業即假破，如云結業即解脫也。
今云即空破惡業者，相帶來耳，非正意也。
若不爾者，則妙玄文上下自不同，云何會之耶？
又上文中亦須更云示迴心中有發迹、
不發迹，發迹如闍王是不動菩薩，央掘是一切世間樂見小大精進如來等。
又上文中解本法功德及結行成，并簡示中云多用對治等，
與妙玄文稍有不同，請細詳究。
妙玄云：弗婆提 ^160c10

此云勝身。瞿耶尼 ^161a18

此云牛貨。 #CB15106;單越 ^161a22

此云勝處閻浮提，如前注中。
焰摩 ^161a26

此云善時，又云時分，亦云妙善。
兜率 ^161a30

此云妙足，又云喜足。
釋籤云：不思議用，如止觀第五記 ^161a34

維摩經中不思議品有解脫法門，即真性軌；
菩薩住此，即觀照軌；能以須彌之高廣內芥子中等，即資成軌。
此即名為不思議用也。
古人多有異說，今不能錄。
又下文云：七善者：一、知法，二、知義，三、知時，
四、知足，五、自知，六、知眾，七、知尊卑。
肇云：仰攀玄根，俯提弱喪 ^161a38

此語出肇公涅槃無名論九折十演中第二覈體章也。
彼文具云有餘者，謂如來大覺始興，法身初建，
澡八解之清流，憩七覺之茂林，積萬善於曠劫，
蕩無始之遺塵，三明鏡於內，神光明於外，
結僧那於始心，終大悲以赴難，仰攀玄根，俯提弱喪。
又下文云後文又云等者，即人天嬰兒行後文也。
後文無譬者，二乘嬰兒行後文也。
經文亦只提前人天譬文，於非金中而生金想，
於非牛馬作牛馬想，即便合云於非道中作真道想。
若其然者，豈非於其有漏之中生無漏耶？
故云觀文似如用前隨機而說，斯乃只一譬文，隨乎人天二乘之機而說故也。
又此亦是指前六妙及特勝等隨機之義耳。
嘙啝，如前釋 ^161b2

如第一卷嘙啝，是習語之聲也。
優鉢 ^161b28

此云青蓮華。 #CB00211;物 ^161b32

此云黃蓮華。分陀利 ^161b36

此云白蓮華。鉢揵提 ^161b40

此云堅固。那羅延 ^161b44

此云金剛，亦云鈎鎻力士。
大論九惱四，如今文 ^161b48

此文恐誤。准大論中，索衣、乞乳在九惱外，
故知今文應添苦行，及梵志女孫陀利謗以為九惱。
餘如下文引之。興起行有七宿緣 ^161c4

曾讀彼經乃有十緣，具如下引。
莊周明狙等 ^161c12

性莊，名周，字子休。
彼齊物論云謂之朝三，注云此起譬也。
何謂朝三？注云此假問也。
曰：狙公賦芧，曰：朝三而暮四。
眾狙皆怒。曰：然則朝四而暮三。
眾狙皆悅。名實未虧而喜怒為用，亦因是也。
狙公者司馬云典狙官也。
崔云養猨者也。李云老狙也。
廣雅云獼猴也。賦芧者司馬云橡子也，似栗而小也。
列子云，宋有養狙老翁，善觀其意，戲狙云：
吾與汝子朝三暮四，足乎？
眾狙皆怒。又云：我與汝朝四暮三，足乎？
眾狙皆伏也。芧音序，又食汝切。
狙七徐切。朝三升，暮四升也。
朝暮雖異，數不出七耳。
賦，與也，付也。橡徐兩切。
櫟實也。路，逆路 ^161c16

路，具云路伽耶，此云惡論，又云破論，又云善論，亦云師破弟子也。
逆路伽耶者，逆君父之論，亦名惡論，又名弟子破師也。
旃陀羅 ^161c40

亦云旃荼羅，此云嚴熾，又云主殺人，謂屠殺者種類之都號也。
其人若行，則搖鈴自標，或杖破頭之竹。
若不爾者，王則罪之也。
不男 ^161c48

有五不男，所謂生、劇、妬、變、半。
以十八空銷十八句 ^162a8

有十九句，初一句是總，後十八句是別。
如實相者，即第一義空也。
不顛倒者，即內空也。
不動者，即外空也。
不退者，即內外空也。
不轉者，即空空也。
如虗空者，即大空也。
無所有性者，即畢竟空也。
一切語言道斷者，即一切空也。
不生者，即有為空也。
不出者，即無為空也。
不起者，即無始空也。
無名者，即性空也。
無相者，即相空也。
實無所有者，即不可得空也。
無量者，即有法空也。
無邊者，即無法空也。
無#CB01002;者，即有法無法空也。
無障者，即散空也。
釋此等義，委在文句。
婆羅門八地已上等 ^162a12

此是古人有茲消釋，今引恐誤，或是借用。
文句中云：等覺為婆羅門，初地至九地為剎利，三十心名居士。
斯是今家消文正義。
又玄義云：脩羅琴者，大論云：法身菩薩化無量身度生說法，
而菩薩心無所分別，如脩羅琴常自出聲，
隨意而作，無人彈者。
又緊那羅所彈之琴，閻浮檀金華葉莊嚴，
善淨業報之所造作，彈時音徧三千世界，宣說無生寂滅之法。
又下文云：射應不至堋者，堋，步崩切，射堋也。
妙玄云：三摩#CB02494;提 ^162a34

諸文或云三摩提，又云三摩帝，亦云三摩地，
此翻等持，又云正心行處。
經音云：欲入定時名三摩鉢底，正在定時名三摩半那。
今謂此皆三摩#CB02494;提，梵音之奢切也。
摩尼 ^162b4

此云無垢。箜篌 ^162b14

樂器也。如文句中補注辨。
揵陀羅 ^162b18

此云黃色。善法堂 ^162b22

起世云：三十三天集會其中，唯論善語，故以名焉。
釋籤所引俱舍諸梵語，如上下文所辨。
釋籤云：應臾撿成論 ^162b26

成論？分別賢聖品云：信行、法行、無相行、
初果、二果、向二果、三果、向三果。
於此三果復有八種，謂中生、不行、及行、
上行、無色、轉世、并現，是為八也。
四果向有二：一、信解脫；二、見得。
鈍根名信解脫，利根名見得。
以此兼前，乃成十八也。
四果羅漢有九種，謂退相、守相、死相、住相、
可進相、不壞相、慧解脫相、俱解脫相、不退相。
最鈍根者，退失三昧，故名退相；守護三昧，
其根小勝，故名守相；深厭諸有，智慧難現，
設得喜失，故求死也，故名死相；若得三昧，
不退不進，故名住相；若得三昧，轉深增益，
故名進相；得三昧已，種種因緣不能敗壞，
名不壞相；不得滅盡定，名慧解脫，得此定者，
名俱解脫；所作功德盡無退失，名不退相。
以此九種并前十八，名二十七賢聖，是世間福田也。
大四教云：信、法二行為賢，餘二十五是聖。
故名二十七賢聖也。
至輔行中，須以今文而辨異同。
五停治五障，如止觀第七 ^162b32

彼文甚廣。三結、八十八使、七生，如止觀第六記 ^162c18

彼文亦廣，今不引之。
造順現業等 ^162c22

此生造業，即此生熟，名順現業。
此生造業，第二生熟，名順生業。
此生造業，第三生後，次第而熟，名順後業。
滅盡定，如止觀第九記 ^162c26

問：滅定何別？答：滅是一剎那，定是久相續。
大集經云：厭離四禪、四空，觀滅莊嚴之道，而入滅盡定也。
成論？滅盡定品云：過一切非想非非想處，
身證想、受滅。又云：滅定二種：一、諸煩惱盡；
二、煩惱未盡。煩惱盡者，在解脫中；煩惱未盡者，在次第中。
一、滅煩惱故，名滅定；二、滅心、心數法故，名滅定。
問：若滅一切心、心數法故，何但說想、受滅耶？
答：一切心皆名為受。
是受二種：一、想受；二、慧受。
想、受名有為緣心，慧、受名無為緣心。
是故若說想、受滅者，則說一切滅也。
又下云云。四雙八輩者，中阿含及十住婆沙等，
皆以四向、四果為四雙八輩也。
及不定 ^162c34

大婆沙云：亦有不定般涅槃者，或於欲界而般涅槃，
或於色界而般涅槃，或無色界而般涅槃。
復次彼即攝七不還中，若在欲界即名現般，
若在色界即五不還，若在無色即無色般攝。
今家學者未見此文，諒皆難辨。
三藏六度緣起及衍人片小，具如止觀第三記 ^163a10

在第二、第六記。其文甚廣，故不錄之。
妙玄云：罽那尸棄 ^163a22

此云寶髻。燃燈 ^163a26

初生之時，一切身邊如燈，至于成佛，仍此為名焉。
毗婆尸 ^163a30

此云勝觀。釋籤云：具如止觀記 ^163a34

即第一記，準上可知。
遊戲神通，如止觀第六記 ^163a38

在第五記。大論：問曰：神通所作何名遊戲？
答：猶如幻師種種變現，菩薩亦爾，故名為戲。
復次三三昧中空名為上，諸餘行法皆名為下，下如兒戲故名為戲。
又問：菩薩但當出生三昧？
答：菩薩心已出生三昧，欣樂出入亦名遊戲，
既不同於結使遊樂，欣樂出入即出假也。
立忍名等，如止觀第六記 ^163a42

大意與此亦無碩異，其文既多，不委引也。
故知此中問意，與止觀稍似有殊 ^163b8

止觀第六：問：三乘共斷其義已顯，用何為據更獨開菩薩地耶？
答：大論判三處焦炷，則有三種菩薩斷惑，
乾慧是伏惑，尚得為初焰，今取八人真斷為初焰，有何不可？
輔行云：故知此文別判通教菩薩位也。
委如彼文。地持中明種性等六住，如止觀第五所引論文 ^163b12

地持云：從初發心住至十地，束為六住：
一、種性住，二、解行住，三、淨心住，四、行道迹住，
五、決定住，六、究竟住。
種性住者，若人無有種性，雖生善道，數退數進，不得在菩薩六人數中。
若種性成就，無有退失，得是一人也。
解行住者，是初地方便也。
淨心住者，是入初地，得出世間心也。
行道迹住者，從二地至七地，住修道也。
決定住者，八地、九地也。
已得不還不退，故得其名矣。
究竟住者，十地學行窮滿故也。
竺法護 ^163b24

月支國人曇摩羅察，晉云竺法護，本姓支，
歷遊西域，解三十六國語并書。
自天竺大將梵本來達王門，遂居燉煌，乃稱竺氏。
故知支、竺兩姓，始末異耳。
而僧祐錄中，誤謂兩人也。
朱仕衡 ^163b42

魏朝甘露五年，頴川朱仕衡最先出家，漢地沙門之始也。
支讖 ^163c4

月支國沙門支婁迦讖，或直云支讖。
自安師已前，出家人皆依俗姓，安公乃令同稱釋氏。
其後經來，同安所說。
雖不孟浪，有始有卒，其唯聖人 ^163c10

莊子云夫子以為孟浪之言，而我以為妙道之行也。
注云孟浪猶率略也。
孟依字讀，亦武黨切，又武葬切。
浪依字呼，亦力蕩切。
孟浪亦音漫爛，無所趣舍之謂也。
李云較略也。崔云不精要也。
有始有卒其唯聖人語出論語子張篇中，
注云始終如一，唯聖人耳。
彼經挫其同於悲境 ^163c18

彼淨名經訶須菩提，大意為二：一問若是敬田乃可取食，二問若是悲田乃可取食。
初問多約通圓，次問多約別圓。
所以然者，善吉自謂應供生福田想，故問其真偽。
若是聖人可作敬田，若非敬田即須愜同魔外悲田取食。
善吉不測問旨深玄，欲從敬田而取，所問聖法皆悉不知，
始從悲田而取，何容無學頓同魔外？
逡巡兩楹進退不可，便棄鉢欲去。
淨名彈訶意在於此。
初問敬田，文又為二：初問善吉知聖法否，
所以經云惟須菩提若能於食等者，諸法亦等等。
次問善吉是聖人否，所以經云若須菩提不斷淫怒癡等。
何者？若是聖人應證聖法，若證聖法則見四諦，故問四諦有別有總。
別中有四：初文是集，次不壞於身下是苦，
三不滅癡愛下是道，四以五逆下是滅。
若能見此四諦聖法，方是聖人無上敬田，不爾非也。
次從不見四諦下即是總，疊釋前問無作四諦也。
以善吉不曉，故重為疊釋耳。
次從若須菩提不見佛下，是問若愜同悲田，
文亦有二：初問愜同邪人，又為三：初約不見佛不聞法問；
次約愜同六師問；三、結今取食。
所以然者，若不見真佛，不聞真法，應是從彼六師受學。
若如是者，其師既邪，弟子豈正？
何故不愜同悲田取食？
次從若須菩提入諸邪見下，是問愜同邪法，
文自有三：初約非殺賊訶，又為二：初訶有見惑；
次從同於煩惱下，訶有思惑。
既有別惑，見、思豈得不愜同於邪法？
何得自謂是羅漢，有殺賊之德耶？
次從汝得無諍三昧下，乃至施汝不名福田，
墮三惡道，是約非應供訶，其文可見，即以見修無學為三惡道耳。
三、從為與眾魔共一手，作諸勞侶下，是約非無生訶。
何者？魔樂生死，若與魔同，即同生死，何謂無生耶？
此有二義：初約自行，魔與善吉俱樂生死，
雖有為、無為不同，俱不見佛性，如作物相似，故言一手也。
次約化他者，如大品云：菩薩行般若時，
魔來語云：汝何不學須陀洹乃至支佛？
今謂二乘亦教人修己法，引接既同，故言一手耳。
勞謂塵勞，侶謂伴侶，俱有塵勞，潤業事同也。
又勞者，堅也，俱染生死，執固難轉故也。
二乘自度，不濟眾生，故於眾生而有怨心。
餘文思之可見，今不委引也。
又下文云止觀第三卷末借下成高者，文在第七。
彼中問云：瓔珞第三觀初地現前，今云何說或在八地，或在初住？
答：借義相成。或借高成下，故言八地；或借下成高，故言初住。
瓔珞明別教，故言初地耳。
輔行云：借別八地成通教下，借別初住成圓教高。
又下文云安樂行疏廣釋五種法師者，
指文誤也，應云法師品疏也。
又下文云資生無畏法者，清涼觀師引攝論中無性釋云：
以無染心如實宣說契經等法，名為法施；
以無染心施資生具，名為財施。
無畏施者，謂已損害，濟拔驚怖。
又引瑜伽財、法、無畏各有三種：一、清淨如法物，
二、調伏慳悋，三、調伏藏積垢。
此財三也。無畏三者：一、拔師子、虎、狼等畏，
二、王、賊等畏，三、水、火等畏。
法有三者：一、無倒說法，二、稱理說，三、勸修學。
今謂無著金剛般若論云：布施有三：一、
資生施，即檀波羅蜜；二、無畏施，即持戒、
忍辱；三、法施，即精進、禪定、智慧。
天親云：資生但一布施。
無畏有二，謂持戒、忍辱，於惡不怖故。
法有三，謂精進等，不倦善知，心如實說故。
一塵中有大千經卷，如止觀第三記 ^163c32

前來已指，今重示耳。
妙玄云：薩婆若 ^164b48

此云一切智。釋籤云：十梵行空，如止觀第七記 ^164c4

三業，佛、法、僧、戒，名為十也。
若身是梵行，梵行渾濁，八萬戶蟲；若身業是梵行，
四儀顧盻；若口是梵行，音聲觸心，脣齧舌動；
若口業是梵行，則是語言；乃至戒是梵行，
戒場十眾等皆非梵行，梵行在何處？
誰有梵行？三世平等，猶若虗空。
又上文云三引二經證者，誤也，應云觀經也。
又云但仁王語其初後，法華論其中間者，
義例又云：法華無漏意根與仁王別苦，但是因果之殊耳。
且於界內得無漏名，有漏業除，故云別苦。
余謂義例之文恐誤。
何者？法華自云：雖未得無漏智慧，而其意根清淨。
如此六根之淨，既云未得菩薩無漏，故知無漏不從界內因位明矣。
故此無漏須在初住，學者更宜子細詳之。
齊桓公等 ^164c8

此文出莊子天道篇，今隨其要，更事消釋。
桓公者，名小白也。
輪扁者，扁音篇，又符殄切。
司馬云：斵輪，人名扁也。
輪，車輪也。斵，雕斫也。
釋，放也。上去聲者，準陸德明釋文，乃作時掌切。
糟，酒滓也。粕，爛食也。
許慎云：已漉麤糟也。
甘，司馬云：緩也。固，牢固也。
苦，急也。數，色注切，術也。
古人之意者，彼文乃作與字，注云：或音餘。
迦陵頻伽，如止觀第一記 ^164c34

前文已指，今重示耳。
又下文云：若關中云七住已上，照體獨立，
神無方所者，即生法師也。
彼云：夫未免形累者，故託土以自居。
八地已上，永絕色累，照體獨立，神無方所，土復何為？
言神無方所者，周易云：神者，妙萬物而為言也。
故神無方而易無體也。
且妙覺極聖，尚居寂光之土，何故八地已上，無所居之土耶？
若言報土者，則八地已上，垢累尚存，豈無所居之土耶？
又復何教八地已上耶？
通漫無的，義又不然。
故今天台不取生公之說也。
梵王答曰 ^165a2

應云：梵天白世尊言：佛為無上，無過佛者。
此與論中文相少異。
存三廢一，廣如止觀第三記 ^165a22

此亦如前之所示也。
娑婆耶 ^165a28

未聞翻譯。已如前與止觀記中簡竟 ^165a32

輔行問：玄文諸義並先開後廢，如向所引何故先廢後開？
答：玄文約喻如世蓮華必先開後落，今此從法故前廢後開，
既癈權已實則可見義之如開。
又此廢文與彼稍異，彼約法華廢前權部權教，
復須開前權部權教；今約諸文展轉相廢，
仍似未開故在開前，今具二義故廢在前。
又廢同於待、開同於絕，待前絕後未失常規。
又妙玄下文引大經五味之譬證三藏者，止觀文同。
輔行中云撿文未見，恐文誤也。
又下文引大經二十五云雪山有草以證圓者，第二十七亦有此文也。
又下文云故雖委辨，雖字誤也，應作須字。
瓦官 ^165a36

北地鈔云：先是官瓦之坊，後乃為寺，故名焉。
如來藏，如占察下卷末文 ^165b12

在下卷初。經云：復次，彼心名如來藏，所謂具足無量無邊不可思議無漏清淨功德之業。
乃至云：譬如虗空，悉能容受一切色像種種形類。
言占察者，經云：滅後，四眾於世、出世因果之法，
未得決定信，不能修學，於三乘中皆無定向。
若有種種諸障礙事，當用木輪占察善惡宿世之業、
現在苦樂吉凶等事、善惡業報。
木輪相者，先當剋木如小指許，使長短減於一十，
正中四面方平，自餘向兩頭漸去之，仰手傍擲，令使易轉。
其輪有三，差別不同，具如經說。
金藏喻，如止觀第一記，已具引文 ^165b16

大經第八云：我者，即是如來藏義。
一切眾生悉有佛性，即我義也。
從無始來，煩惱所覆，不能得見。
譬如貧女，舍內多有真金之藏，家人大小都無知者。
時有異人語貧女云：我今雇汝，汝可為我耘除眾穢。
女人答言：我今不能。
若示我子真金藏者，然後乃當速為汝作。
是人答言：我知方便，能示汝子。
女人復言：我家大小尚自不知，況汝能知？
是人即於其家掘出金藏。
女人見已，心大歡喜，生奇特想。
大圓鏡智、平等性智、妙觀察智、成所作智 ^165b38

佛地經云：大圓鏡智者，如依圓鏡眾像影現，
如是依止如來智鏡，諸處境識眾像影現。
平等性智者，證得一切領受緣起，平等法性圓滿成故。
妙觀察智者，住持一切陀羅尼門、三摩地門，無礙辯說諸妙法故。
成所作智者，勤身化業，示現種種摧伏諸伎，引諸眾生令入聖教成解脫故。
儡同 ^165c8

禮記云：毋雷同。注云：雷之發聲，物無不同。
時應者，人之言當各由己，不當然也。
妙玄下文云是時四眾以讀誦眾經者，引文訛略也。
應云於此諸佛法中受持讀誦，為諸四眾說此經典也。
又云不一異者名之為如，如字當作妙字也。
又下文云於一佛乘是得乘者，玄籤皆誤，應云理乘也。
又言由是者，應云又是也。
又下文云餘文唯迹者，一往言耳，以三道等亦有引於本文故也。
又下文云朝三暮四者，誤也，應云朝四暮三也。
從方等生者，飜名解義，如止觀第二文 ^165c22

摩訶袒持陀羅尼，翻為大秘要、遮要、持善秘要，祗是實相中道正空。
方等者，或言廣平，今言方者，法也。
般若有種種方法，謂四門入清涼池，即方也；
所契之理平等大慧，即等也。
亦凡石也 ^165c42

凡字恐誤，應作瓦字。
安置諸子秘密藏中，如止觀第二記 ^166a4

涅槃哀歎品云：云何名為秘密之藏？
猶如伊字，三點若並，則不成伊，縱亦不成。
如摩醯首羅面上三目，乃得成伊，三點若別，亦不成伊。
我亦如是，解脫之法亦非涅槃，如來之身亦非涅槃，
摩訶般若亦非涅槃，三法各異亦非涅槃。
我今安住如是三法，為眾生故，名入涅槃。
五百群賊得法眼 ^166a8

憍薩羅國有諸群賊，其數五百，群黨抄劫為害滋甚。
波斯匿王患其縱暴，遣兵伺捕，得已挑目逐在黑闇叢林之下。
是諸群賊先於諸佛植眾德本，今既失目，
各作是言：南無佛陀，我等今者無有救護。
佛於爾時在祇洹中，聞其音聲即生慈念。
時有涼風吹香山中種種諸藥滿其眼眶，尋還得眼。
諸賊開眼，即見如來住立其前而為說法。
我於爾時實不作於香風諸藥，當知皆是慈善根力。
又上文云見我翼從被服赤色者，此有三說：
一云十二年前未制壞色，故著赤色。
二云五部不同，十誦一衣三點，五分、四分三隨著一，
謂青泥、木蘭，木蘭赤色也。
三云三色衣中一衣用三色衣點之，如大豆也。
但諸弟子併著點衣，遙望猶赤故也。
又妙玄云以他樂與此度者，以與兩字文之訛倒耳。
珊檀那 ^166a22

此翻護彌。月，蓋曲躬如止觀第二記 ^166b4

請觀音云：爾時長者名曰月蓋，與其同類五百長者俱詣佛所，
而白佛言：此國人民遇大惡病，良醫耆婆盡其道術所不能救。
唯願世尊救斯病苦。
佛告長者：去此不遠，西方有佛名無量壽，
彼有菩薩名觀世音及大勢至，恒以大悲救濟苦厄。
汝今當請。說此語時，即於光中見無量壽佛及二菩薩。
如來力故，佛及菩薩俱到此城，住城門閫，放光照之。
於是長者說四行偈，稱三寶名，誦陀羅尼，平復如本。
廣如疏第十卷 ^166b8

昔佛法末有四比丘結契山林，三人修行一人外護，
三人修行而已得道，一人外護福報為王而復邪見，三人由是作斯化也。
又上文云先釋次簡者，恐文誤也。
以前文中先分科云先釋四意次料簡，故知今文乃成誤矣。
又上文云不飲酒肉施酒肉者，此是如來隨於問者而答之耳，
非謂如來令施之也。
故大經云：若有人來問佛世尊，我當云何不捨一錢而得名為大施檀越？
若食酒肉則不應施。
故大經中迦葉又問食肉之人不應施肉，佛讚善哉。
慈童女緣，如止觀第五記 ^166b28

在第四記。如心論云：慈童女長者欲隨伴入海采寶，
從母求去，其母不許。
母恐其去，便抱其足。
女乃以手捉母，髮一莖落，母乃放去。
至海洲上，見熱鐵輪從空中下，臨其頂上，
便發誓云：願法界苦，皆集我身。
以誓力故，火輪遂落。
從茲捨命，生第六天。
違母損髮，故成地獄。
心發弘願，故即成佛界。
所以不言接引等，意如止觀 ^166c2

諸教皆接，亦應有之。
二教明界內理，二教明界外理，二理交際，須立其接。
若乃初地初住，已成真因，任運流入，何須更接？
所以文云：不將此果以接十地之因也。
煩惱境中，諸法般若三十六句 ^166c16

諸法生，般若生。諸法不生，般若不生。
諸法亦生亦不生，般若亦生亦不生。
諸法非生非不生，般若非生非不生。
此名根本四句。於初句開四句，謂諸法生，般若生。
諸法生，般若不生。
諸法生，般若亦生亦不生。
諸法生，般若非生非不生。
於第二句開四句，以諸法不生為頭。
於第三句開四句，以諸法亦生亦不生為頭。
於第四句開四句，以諸法非生非不生句為頭。
思之可見。此則四四十六句也。
次以般若生等四句，一一開為四句。
準而思之，有十六句。
并前十六，成三十二句。
就根本四句，為三十六句。
如止觀第五記 ^166c26

止觀第八記云：大經第九云：譬如有人以新毒藥用塗大皷，
於大眾中擊令出聲，雖無心欲聞，若有聞者遠近皆死。
唯除一人不橫死者，謂一闡提纔聞即能破無明惑，
名為近死；聞未即益作後世因緣，名為遠死。
四念處云：若有聞者遠近不死，所謂但破見思塵沙故也。
章安云：人譬佛，毒藥譬今教，塗鼓譬著教。
又人譬此經，雖無心欲聞，遇時聞者聞必斷惑。
文句記云：皷者平等法身，毒者無緣慈悲，
打者發起眾，聞者當機眾，死者無明破，
近死今世惑破，遠死來世惑破。
又上文云大經第二十九者，誤也，文在第九耳。
又下文云覩相則知意業者，應云覩身口相則知意業，
語勢方全，故上文云見說法大知智慧大也。
又下文云鳱鵲者，鵲字亦作鵠，古沃切，
鳱 #CB04445;乾三字並古寒切，鵲七#CB15179;切。
略釋六通如止觀第七記，彼文並是發宿習通 ^166c48

止觀第十記云：今明發通不論無漏，故略明之以擬發者。
天眼通，如五眼中辨。
天耳者，得色界清淨四大造色，聞六道聲，
所聞多少遠近等，例眼可知。
修法者，憶念種種音聲。
識宿命者，大羅漢知八萬劫，佛知無量劫。
修法者，常憶日月年歲乃至胎中及過去世中千萬億世。
他心者，知他心所垢無垢等。
修法者，常憶諸人喜怒怖畏，見相知心。
身如意者，有三種：一轉變，二聖，三能到。
能到又四：一身飛行，二移遠令近不往而到，
三此沒彼生，四一念能至。
所言聖者，外六塵中不可愛物、不清淨物能令可愛清淨，唯佛獨有故云聖也。
轉變者，大小一多更互能作等。
修法者，依四如意足作身輕舉想。
然諸神通未得聖果竝不許修，是故不合廣明修相。
況今文中為明發得，略辨大途令識其致。
又諸曾得無漏通者，如大菩薩、大小羅漢、
支佛，諸佛不復論發。
今言發者，但是過去曾修事通，既非無漏則未出界，今因止觀發過去習。
大論又明生得報得，如諸天鬼神等；發得，
如無生忍菩薩等；修得，如諸聖等。
無記化化，如止觀第一記 ^167a30

大論第八：問：釋迦化作無量千億諸佛，云何一時能說法耶？
如毗曇中一時無二心，化主化事語默不俱，云何一時皆說六度？
答：如此說者，外道聲聞所變化耳。
如來變化無量三昧不思議力，故無量百千一時語默。
又聲聞人不能作化，故滅度已不留化事，
如來滅後能留化事，如佛不異，故云化復作化也。
又地持九種大禪中，第六一切行禪有無記化，化禪其斯之謂與？
引鴦掘，如止觀第七記 ^167b22

前已曾指，今重示耳。
下文云神無方所者，周易繫辭云：神無方，易無體。
注云：神則陰陽不測，易則唯變所適。
不可以一方一體明之。
方體者，皆係於所器者也。
天台三大補部注卷第二
 ^167b40
