
other:: 大佛頂如來密因修證了義諸菩薩萬行首楞嚴經卷第八
author:: 師子林沙門　惟則　會解
author:: 天台山沙門　傳燈圓通疏
orig:: 
○二、明反妄歸真立淺深次位三：初、總明漸次為入位之法二：
初、結前生後二：初、結顛倒因。
阿難！如是眾生一一類中，亦各各具十二顛倒，
猶如揑目亂華，發生顛倒妙圓真淨明心，具足如斯虗妄亂想。
commentary::  ^877c10

【觧】溫陵曰：十二顛倒，即動顛倒，欲顛倒，至殺顛倒也。
孤山曰：各具，即互具也。
以一一類心，妄種皆具。
一則現起，名事造。
餘則冥伏，名理具。
以妄本無體，元是真心。
是故妄具，元是真具。
具無具相，一切皆空。
如是了知，始可議道。 ^877c16

【疏】天台曰：上猶如揑目亂華發生，喻妄而不喻真；
下妙圓真淨明心，明真而不明妄。
蓋經文言簡意周，以喻影互乎法，以法影互乎喻。
若取法以足喻，則妙圓真淨明心，猶如睛空，應取色陰中。
譬如有人以清明眼見晴明空，惟一晴虗，
迥無所有，即名為妙空、圓空、真空、淨空、
明空，無所而不可。
及乎其人無故不動目睛，瞪以發勞，則見狂華無端亂起，
則先之睛空，麤而非妙，偏而非圓，妄而非真，
染而非淨，暗而非明矣。
若以喻足法，則眾生亦然。
妄為明覺，因明立所，所既妄立，生汝妄能，
無同異中，熾然成異等，則彼寶覺真空，不得其妙圓真淨明矣。
故曰顛倒妙圓真淨明心，具足如斯虗妄亂想。
orig::  ^877c26

○二、生漸次法汝今修證佛三摩地，於是本因元所亂想，立三漸次方得除滅。
如淨器中除去毒蜜，以諸湯水并雜#CB01926;香洗滌其器，
後貯甘露。 ^878a2

○二、標列正明二：初、標列。
云何名為三種漸次？
一者、修習，除其助因。
二者、真修，刳其正性。
三者、增進，違其現業。
commentary::  ^878a6

【觧】吳興曰：除去毒蜜，喻除其助因，及刳其正性也。
湯水如正行，#CB01926;香如助行，甘露譬所證之理。
孤山曰：言漸次者，事漸理圓，不同偏教之漸也。
問：此三漸次，於天台六即中，屬何位邪？
答：名字中修，能成觀行，及發真似也。
長水曰：前問至何漸次得修行目，今此第二，
正名修行，故云真修。 ^878a12

【疏】天台曰：或問：三漸次淺深之相何如？
答曰：若一往觀其三節工夫，修習位但在名字，
真修位在乾慧觀行純熟，增進位在初信已去，再往觀後總結。
如是皆以三增進故，善能成就五十五位真菩提路，是則三種淺深皆具。
蓋位位之中，皆有伏道、解脫道，無論前位至如等覺，後心金剛乾慧為妙覺伏道。
準瓔珞經云：等覺性中，有一人名金剛幢慧，
以大願力，住壽百劫，倒修凡夫之行。
豈不工夫亦有微著、淺深、修習、真修、增進三種之差別乎？
若論三種所斷，初除助因，先斷五辛，此名字初心即能永斷。
若餘之助因，恐亦多種，如下文云：以火淨食，無噉生氣。
則凡助三毒之因，悉宜敕斷。
若第二、刳其正性，夫身婬易制，而正性難刳，
必須婬機俱斷，斷性亦無。
然觀下文父母肉身，不須天眼之言，亦位在內外，從可知也。
第三、違其現業，若觀現文，則始於乾慧，
終於初住，以此而知，業豈易違哉？
至於菩薩有廣求佛法之貪，誓斷無明之嗔，
不了佛性之癡，聲聞聞大樹琴音而不安，
迦葉見法性五塵而起舞，以初諒末，豈能無之？
則刳正性，違現業，亦直齊乎等覺也。
於是本因元所亂想者，明所觀之境也；
立三漸次者，明能觀之觀也。
論今經所觀之境，同天台止觀所明，有妄有真。
妄則陰入界境，真則三諦三如來藏。
蓋此經以破妄顯真，而為力用。
雖曰破妄，意在即真。
前經所明，莫非其事。
今但云元所亂想，立三漸次者，順文勢約所破而言之也。
元所亂想，不外六種識心。
此又與天台初觀六識是同。
豈非元所亂想，立三漸次之語，該括一經，備詳始末乎？
然若玄會同歸，固不必於重明。
苟執筌為魚，恐未究乎本指。
是故釋茲二句，不避繁冗，博蒐全經，用天台十乘觀法通之。
庶令增進五十五位真菩提路者，有以憑焉。
言十乘者，觀不思議境。
若去丈就尺，去尺就寸言之，則以耳根為事境，以圓通常為理境。
事理相即，不可思議。
作如此觀，於耳識元所亂想，得以滅除。
一根既返源，六根成解脫。
是為第一觀不思議境，顛倒不生，入三摩地也。
若觀此境，想不得滅，理不得入，應當悲己悲人，上求下化。
何者？行人觀此境時，知由六亂妄想故，
必沉惡道，有苦可悲。
即圓通常故，當成佛道，有樂可仰。
悲己故發一誓願，銷我億劫顛倒想，希更審除微細惑。
悲人故發一誓願，如一眾生未成佛，終不於此取泥洹。
慈己故發一誓願，願今得果成寶王。
慈人故發一誓願，還度如是恒沙眾。
由發此四弘誓願故，六亂妄想，得以滅除。
華嚴所謂初發心時，便成正覺。
是為第二真正發菩提心，顛倒不生，入三摩地也。
第三善巧安心定慧者，若真正發心，於三摩地猶不能入，當一一觀察。
今於六亂妄想，何想為多？
然六想雖多，不出昏動。
若動念多，應用三止而止息之。
若昏沉多，應以三觀而照了之。
夫昏動病也，止觀藥也。
服藥身安，醫則奏効。
苟不得所，而藥反為病。
寂寂多則易生昏睡，惺惺多則易生亂想，宜調停適候。
故曰：寂寂惺惺是，亂想惺惺非。
惺惺寂寂是，無記寂寂非。
如是安心得所，則淨極光通達，寂照含虗空。
是為第三善巧安心止觀，顛倒不生，入三摩地也。
第四破法遍者，前乘止觀，向上向下。
向上應入三摩，向下應顛倒不生。
若不入不破，何物為妨？
蓋破法有所不遍，又須研破六亂妄想。
三諦之境，本不即十法，那忽即十法？
是故須破。以妙明不滅不生，合如來藏，十界俱非。
以破法遍，本不離十法，那忽離十法？
是故須即。以妙明不滅不生，合如來藏，而十界俱即。
要須即即而離，即離而即。
以妙明不滅不生，合如來藏，而十界離即離非，是即非即。
以破法遍，不即不離，菩提道成。
是為第四破法遍，顛倒不生，入三摩地也。
第五識通塞者，三止既破六亂，此心應與理會，那猶不會？
當更細檢，一切諸法中皆有安樂性，那忽併彼？
故曰：知見無見，斯即涅槃。
一切諸法中皆是魔羅網，那忽併取？
故曰：知見立知，即無明本。
又曰：為物所轉，故於是中觀大觀小，即通而塞也。
若能轉物即同如來，即塞而通也。
是為第五識通塞顛倒不生入三摩地也。
第六、善修道品者，行者既識通塞，云何於坦途中而修道品？
首楞嚴定有正有助，正即密因，奢摩他等是也；
助即萬行圓頓，四念處等是也。
經云：有三摩提名大佛頂，首楞嚴王具足萬行，因善修故六亂妄想得滅。
是為第六善修道品顛倒不生入三摩地也。
第七、對治助開者，既能善修道品，必能流入三解脫門，
若未入而難起，方救他而難起。
云何對治？若慳弊難起，當觀慳即菩提，
受不受亦受亦不受，乃至五不受，不受即檀，
檀義含於六，資生無畏法，此中一二三，餘弊亦如是。
又若婬弊宿習難防，佛令專誦神呪，是為第七對治助開顛倒不生入三摩地也。
第八、善知次位者，行人若不知位次，則有未得謂得、未證謂證增上慢之失。
當知生滅去來本如來藏，理即也；能如此解，
名字即也；所觀契理，觀行即也；六根清淨，
相似即也；常心分顯，分真即也；圓滿菩提，究竟即也。
是為第八知位次，顛倒不生，入三摩地也。
第九、安忍成就者，行人行道，時熟未熟，
多動障難，每須安忍。
如來無問，自說明五十重陰境，即示以安忍之法。
故曰：成就破亂，由汝陰心，主人若迷，客得其便，
當處禪那，覺悟無咎，則彼魔事，無奈汝何。
是為第九能安忍，顛倒不生，入三摩地也。
第十、離法愛者，能修諸乘，安於強輭，必於常心，有所相應。
若生法愛，住而不前，是為將登而崩，將過而墜。
故曰：眾生狂迷，不自忖量，各以先習迷心，
而自休息，將為畢竟所歸寧地，自言滿足無上菩提，
聲聞緣覺，不成增進。
汝等存心，秉如來道，將此法門，於我滅末，
傳示末法，令其身心，入佛知見，圓滿菩提，歸無所得。
是為離順道法愛，顛倒不生，入三摩地也。
又元所亂想，即首卷第一生死根本，用攀緣心為自性者。
修習真修增進，即第二根本菩提涅槃，
元清淨體，識精元明，能生諸緣，緣所遺者。
是則今文元所亂想，乃廣上生死根本所生諸緣，緣色緣聲等六亂而無緒也。
至於真修之方，正指六根圓通，返聞聞乎自性，復此元明而已矣。
orig::  ^878a24

○二、正明三：初、修習除其助因三：初、徵。
云何助因？
○二釋二：初、總明四食。
阿難！如是世界十二類生，不能自全依四食住，
所謂段食、觸食、思食、識食。
是故佛說一切眾生皆依食住。 ^879b40

○二別斷五。辛二：初述意阿難！
一切眾生食甘故生，食毒故死。 ^879b44

○二、正斷二：初、勸斷顯助開。
是諸眾生求三摩地，當斷世間五種辛菜。
是五種辛，熟食發婬，生噉增恚。 ^879b46

○二、約人明過患二：初、說法人過患。
如是世界食辛之人，縱能宣說十二部經，
十方天僊嫌其臭穢，咸皆遠離。
諸餓鬼等因彼食次，#CB02549;其唇吻，
常與鬼住，福德日消，長無利益。 ^879b48

○二、坐禪人過患是食辛人修三摩地，
菩薩、天僊、十方善神不來守護。
大力魔王得其方便，現作佛身，來為說法，
非毀禁戒，讚婬、怒、癡。
命終自為魔王眷屬，受魔福盡，墮無間獄。 ^879c6

○三結阿難！修菩提者，永斷五辛，是則名為第一增進修行漸次。
commentary::  ^879c12

【觧】溫陵曰：四食者，人間段食，謂所餐必有分段。
鬼神觸食，但歆觸而飽；禪天思食，食至或但思之而飽；
識天識食，既無形色，但以識想。
此直明眾生皆依食住，而因食戒斷五辛，不必他引也。
五辛內發婬恚，外引邪魅，故名助因也。
吳興曰：食甘等，舉段食之損益，欲除五辛之助因也。
以五辛能發婬恚，猶毒死之食焉。
孤山曰：五辛者，楞伽經云：葱、蒜、韭、薤，興渠也。
應法師云：興渠，梵音訛也，正云興宜。
慈愍三藏云：根如蘿蔔，出土辛臭。
慈愍冬至，彼土不見其苗，則此方無，故不翻也。 ^879c16

【疏】雲間補遺云：成唯識論：一者段食，變壞為相；
二者觸食，觸境為相；三者思食，希望為相；
四者識食，執持為相。
段食，香、味、觸三，於變壞時，能為食事，以變壞時，色無用故。
觸食，謂有漏觸，裁取境時，能為食事。
思食，謂有漏思，希可愛境，能為食事。
識食，謂有漏識，由段、觸、思，勢力增長，能為食事。
擕李云：四食皆取資益為義。
段謂形段，以香、味、觸三塵為體，入腹變壞，資益諸根。
古翻經律，多云摶食，其義則局，如漿飲等，不可摶故。
觸謂觸對，取六識中相應觸，對前境時，生喜樂故。
思謂意思，取第六識相應思，於可意境，生希望故。
相應觸及相應思，皆心所徧行中法。
思想飲食，令人不死，亦名思食；冷暖等觸，亦名觸食。
此乃分通，非正食義。
識即第八執持之相，由前三食勢分所資，
令此識增長，勝能執持諸根大種故。
若約三界辨之，段食惟在欲界，以色、無色界無香、
味二塵，餘之三食，徧通三界。
長水之釋，義亦大同。
天台曰：四食之說，本因佛破外道，不知食有幾種，故為說此四食。
而惟識論又發明之，擕李等又解釋之，業有定論。
若如溫陵師說，其義甚局，故不可依。
食甘故生，食毒故死者，吳興所謂凡一切食，
有資益故，皆名為甘；不正消變，能壞身心，皆名為毒。
辛菜甚多，但云五種者，然有辛而非葷者，如薑椒之屬。
今云辛而又葷，惟此五種。
食五辛人，有二種大過：一者內招滅善生惡過。
蓋此五辛，其性大熱，熟食熱毒攻之於內，
故發婬；生噉熱毒發宣於外，故增恚。
二者外招滅善生惡過。
蓋此五辛，極大臭穢，若說法者食之，天僊嫌臭，
遠離餓鬼，#CB02549;吻親近；
若修禪者食之，善神嫌穢，不護魔王，乘便說法。
凡有如此過患，是故如來殷勤敕斷。
嗟夫！世間人為不急事，罹大罪愆，莫甚於食五種辛菜。
清淨好潔之士，尚宜戒之，況三昧真修之士，可食之耶？
orig::  ^879c36

○二、真修刳其正性三：初、徵。
云何正性？
○二、釋二：初、以戒刳性二：初、持小乘戒二：
初、正唱令斷。阿難！
如是眾生入三摩地，要先嚴持清淨戒律，
永斷婬心，不餐酒肉，以火淨食，無噉生氣。 ^880b4

○二反顯勸持阿難！
是修行人，若不斷婬，及與殺生，出三界者，無有是處。
當觀婬欲，猶如毒蛇，如見怨賊。 ^880b8

○二、持大乘戒先持聲聞四棄八棄，執身不動。
後行菩薩清淨律儀，執心不起。
commentary::  ^880b10

【觧】溫陵曰：欲刳婬殺正性，必持戒律。
不飲酒，防亂之至也。
不噉生，防殺之至也。
律中五果，皆須火淨，示不噉生氣也。
婬如毒蛇怨賊者，能害法身，殺慧命故也。
執身使無犯也，執心使無思犯也。 ^880b14

【疏】天台曰：正性者，欲界眾生，以婬欲而正性命也。
故前文明業果相續，以欲貪而為之始，
次繼之以食眾生肉之盜貪，又進之以戕害生靈之殺貪。
此又食噉相酬，殺傷相報，牽生欲界之業因，皆足以資生死之正性。
故真脩之士，要先嚴持清淨戒律。
於戒律中最所當斷者，又莫先於永斷婬心，次之以不餐酒肉。
蓋酒雖不係於四重，而能為亂性之本，犯重之原。
而又云以火淨食，無噉生氣者，以杜致婬之漸，傷慈之微耳。
故律制比丘，凡五果皆須火淨而然後食之，意在乎此。
律中更有爪淨、揉淨，今舉一途，且言火爾。
當觀婬欲，猶如毒蛇，如見怨賊者，正言害法身、
殺慧命之賊，有強軟之不同，強者易防而軟者難制。
清淨比丘，應先觀破。
如涅槃經說：菩薩觀愛有九種過患。
此即當第三種，如妙華莖有毒蛇。
又當準立云：如巧言令色，人為怨賊。
能如此觀破，自當畏罪遠離也。
先持小戒執身，後持大戒執心，以示比丘之戒，進不躐等也。
故十輪經云：若不先受小乘，即學大乘，無有是處。
乃至云：無力飲河池，詎能吞大海？
猶此方儒宗，先小學而後大學，亦必然之理也。
orig::  ^880b22

○二、戒淨獲益二：初、觀行成就。
禁戒成就，則於世間永無相生相殺之業。
偷劫不行，無相負累，亦於世間不還宿債。
commentary::  ^880c14

【觧】吳興曰：不婬，故無相生。
乃至不妄，故不還宿債。
以大妄語，貪其供養。
故約位言之，此應在外凡觀行之中。 ^880c18

【疏】天台曰：相生即欲貪，相殺即殺貪，偷劫即盜貪。
包得妄語，三者不行，復何負累之有！
而云禁戒成就者，始雖執身莫犯，未得名為成就，
必至於執心不起，斯名成就禁戒也。
orig::  ^880c24

○二、因發似解是清淨人，修三摩地，父母肉身，
不須天眼，自然觀見十方世界，覩佛聞法，
親奉聖旨，得大神通，遊十方界，宿命清淨，得無艱險。 ^880c32

○三結是則名為第二增進修行漸次。
commentary::  ^880c36

【觧】資中曰：此如法華現身，所得六根清淨，即相似位也。 ^880c40

【疏】天台曰：五根為身根之所具，四眼又為肉眼之所具。
肉眼礙非通，天眼通非礙。
父母肉身不須天眼者，由其持戒清淨，即礙能通也。
蓋破戒能為神通障，今戒根清淨，故即身能獲神通。
觀見十方，即天眼通；覩佛聞法，即天耳通；
遊十方界，即身如意通；宿命清淨，即宿命通；
惟無他心與無漏通，以其未破惑故也。
orig::  ^880c44

○三、增進違其現業三：初、徵。
云何現業？
○二釋二：初、正違現業。
阿難！如是清淨持禁戒人，心無貪婬，於外六塵不多流逸。
commentary::  ^881a10

【觧】溫陵曰：流逸奔塵，起現前業，由戒禁制，
得不流逸，斯能違遠。 ^881a14

【疏】天台曰：三業運用，由根與塵偶，起六亂妄想。
今此行者，由心無貪婬，返照自性，旋元自歸，
根無所偶，故能違其現業。
orig::  ^881a18

○二、因違入證二：初、明由違證似。
因不流逸，旋元自歸。
塵既不緣，根無所偶。
返流全一，六用不行。
commentary::  ^881a24

【觧】吳興曰：因不流逸，由斷客塵煩惱也。
旋元自歸，漸入如來藏理也。
塵既不緣下，此又進破根本無明也。
前屬似位，但云不多流逸。
今取真證，乃是根塵泯亡，逆無明流，純一真性，
微細生滅，六用不行。 ^881a28

【疏】天台曰：偶者，對偶。
世間之相，皆有對偶，如陽以陰偶，天以地偶，
君以臣偶，父以子偶，夫以妻偶，此人情之所共知者也。
獨根以塵偶，為庸人之所略。
生死法中，若父失其母，夫失其妻，人必以喪偶為苦。
惟涅槃之法，則以塵既不緣，根無所偶，
返流全一，六用不行為樂。
此世出世間所以異也。
orig::  ^881a36

○二、明由似證真三：初、明德。
十方國土皎然清淨，譬如琉璃內懸明月，
身心快然，妙圓平等，獲大安隱。
一切如來密圓淨妙，皆現其中。
commentary::  ^881a48

【觧】吳興曰：先顯依報淨，有法有喻。
次顯正報淨，有自有他。
自則三德圓證，他則諸佛同體。
天如補註曰：密，理也。
圓，智也。淨，妙行也。
即法身等三德。 ^881b6

【疏】天台曰：上文雖云無偶，猶有乎根，未足以臻乎涅槃安隱之至樂，
必至於亡。前塵盡，內根空，觀智滅，諦理生，
滅既滅，寂滅現前，斯證乎三德之涅槃樂。
故曰：十方國土，皎然清淨，譬如琉璃，內懸明月，
身心快然，妙圓平等，獲大安隱。
琉璃譬國土，明月譬正報，安隱即大涅槃。
言平等者，眾生未證涅槃時，依報則事理淨穢，
彼此俱不平等；正報則真妄生佛，身心俱不平等。
今證涅槃，故此一切俱得妙圓平等而獲大安隱。
惟其如此，故一切如來密圓淨妙三德祕藏皆現其中。
前不云乎：今汝諸根，若圓拔已，內瑩發光，
如是浮塵及器世間諸變化相，如湯銷氷，應念化成無上知覺。
正此謂也。一切之言，該於自他；如來二字，正言本覺。
orig::  ^881b12

○二明位是人即獲無生法忍。
○三、顯功從是漸修，隨所發行，安立聖位。
commentary::  ^881b38

【觧】溫陵曰：華嚴十忍，第三曰無生法忍。
謂不見有少法生，不見有少法滅，離諸情垢，
無作無願，安住是道，名之曰忍。
吳興曰：此中別指初住以上，名為聖位。
若下文云以三增進故，能成五十五位真菩提路，則通取十信也。 ^881b42

【疏】吳興熏聞記云：忍謂忍可印持，決定無繆，即能證智也。
無生法從所斷惑得名，若約所證，亦名寂滅忍。
雲間補遺云：法華玄義明圓位斷伏中云：
就事為無生，就理為寂滅。
又方證為寂滅，讓果為無生。
記云：惑是事法，故約惑滅，得無生名，名為就事。
此惑若滅，必證實理，故約所證，名為寂滅。
當知始從初住，終至妙覺，一一無非惑滅證理。
維摩疏因經初歎菩薩逮無所得，不起法忍，
釋云：不起法忍，即是大無生忍，亦名寂滅忍。
問：下歎淨名，但言無生。
當知不起法忍，秪是無生，何用寂滅釋不起法忍？
答：在因讓果，說名無生。
若通論無生，秪是寂滅之異名也。
orig::  ^881c4

○三結是則名為第三增進修行漸次。
commentary::  ^881c28

【觧】吳興曰：上三漸次，且約麤細前後分別。
若圓修者，豈不以違其現業，為創心發觀之本歟？
故第一漸次，即云修菩提者，永斷五辛也。
當知菩提無漸次，漸次取菩提。
譬如滄溟太霄，詎有涯量？
由操舟舉翮之異，而里數生焉。
此下乾慧地等，即後二漸次之所階也。
孤山以瓔珞五十二位，對今辨之，有一合三開之相。
一合者，合十信為乾慧地也。
三開者，開初住為十信心，開十向為四加行，開等覺出金剛乾慧也。
今詳此說，惟四加行開相則顯，餘不應然。
至下銷文，當見其義。 ^881c30

【疏】天台曰：三漸次，文有正、傍。
正在除助因，刳正性，違現業；傍則約能解脫世間三障，
能深入地位而讚美之，意在舉力用以寓勸修。
然三種工夫，極要者在違現業，極致意者在四種律儀，
於四種中又極致意者在婬、戒。
謂果能如此除助因，刳正性，違現業，可謂世間極清淨人。
由清淨故，即於此身獲神通而無障隔，
於進道而無阻礙，於入位而無雍滯。
故於初漸次彰其過，則云天僊善神不來守護，
魔王鬼神而得其便；二漸次顯其德，云是清淨人即肉身而具足神通；
三漸次顯其德，云因不流逸，旋元自歸等。
皆言如是具德，可以即生深入圓位。
刳正性、入位，功用猶淺，但可階信而已；
惟違業功用甚深，一生可階初住。
此皆總說，不必拘拘配釋是何等位也。
孤山開初住為十信心，吳興非之，交光復是之，
云乾慧一位，分明朿前漸次中所含十信，總成一位。
而孤山說合十信為乾慧，理在不疑。
舊疏非之者，秪因彼見通教乾慧名同，
務欲同之，不知此名若同通教，餘名當同別教。
今餘位既皆借別名圓，此位亦應借通名圓，何得名實皆同於通教乎？
當知通教乾慧在於信前，但對五品，此圓乾慧乃在信後，
圓收十信，豈惟於文為順，而實於理大通也。
交光此說，凡墮三種過：一、不知總別略廣過。
蓋三種漸次是總說入位功能，地位是別明所歷階級，
而交光乃聯翩解說，故其有曰：分明束前十信，成今一位。
一不可也。二、不知名實不同過。
蓋此經地位借三教名，名圓教位，如初信前借通教乾慧名，
名五品位，十向後借藏教四加行名，名初地伏道位，
等覺後心借金剛乾慧名，名妙覺伏道位。
名雖借之，而義無不圓，而乃反誣吳興名實皆同於通教。
二不可也。三、不知名同義異過。
蓋此經信信之下，皆約住名而結，其實名同義異，
如吳興所引無著立一十八住，判金剛經地位，
何必初住方受住名，以破孤山？
此說甚當。交光乃左袒孤山，仍同其判。
三不可也。
orig::  ^882a2

○二、別明諸位顯菩提之漸八：初、乾慧地二：
初、正明地體二：初、明所滅之惡。
阿難！是善男子，欲愛乾枯，根境不偶，現前殘質，不復續生。
commentary::  ^882b22

【觧】吳興曰：是善男子，指圓教外凡之人也。
不可躡上安立聖位而為次第，以漸次是通明修行從微至著，
地位是別示凡聖自下升高。
人未審之，便將此地作無生法忍釋之者，誤矣。
欲愛乾枯者，且從麤惑言之。
若通說者，即圓修三觀，頓伏五住，乃觀行成相也。
根境不偶者，此與上文塵既不緣等，名義雖同，麤細誠異。
現前下，謂由欲愛乾枯，則於世間永無相生相殺之業，
故此身若謝，來報不生。
準天台以五濁輕重分同居淨穢，今五濁既輕，即當捨穢而趣淨矣。
orig::  ^882b26

○二、明所生之善執心虗明，純是智慧。
慧性明圓，鎣十方界。
乾有其慧，名乾慧地。
欲習初乾，未與如來法流水接。
commentary::  ^882b46

【觧】吳興曰：人法二執，了無實性，故曰執心虗明。
即惑成智，體具寂照，故曰鎣十方界。
大品十地，初名乾慧。
天台於圓教十信前，立五品位，且曰義推如大品乾慧地也。
噫！智者，隋時此經未至，而所立名位，懸契佛心，非聖人孰能是哉？
沇師亦謂此經乾慧，是天台五品位，但不合兼通六根清淨耳。
問：既云未與如來法流水接，豈非須指初住分真為法流邪？
答：信之與住，俱預法流。
請以喻觀，自明兩相。
故前文云：如澄濁水，貯於靜器，靜深不動，沙土自沉。
清水現前，名為初伏客塵煩惱。
去泥純水，名為永斷根本無明。
斯則顯以通別二惑為濁流，真中二理為清水。
驗今乾慧，未入信心。
orig::  ^882c2

○二、依此進功即以此心中中流入。
○二十信十。初信心圓妙開敷，從真妙圓，重發真妙。
妙信常住，一切妄想，滅盡無餘，中道純真，名信心住。
commentary::  ^882c26

【觧】吳興曰：以觀行心，緣中道理，相續無間，流入初信。
圓師云：此下十信，雖與諸經名同，而於名下，
皆結住名，故知即是初住分開也。
況云中道純真，豈是相似位邪？
此說不然。夫如來設教，被機不同。
此經以前，權實未融，地位多別。
如瓔珞所說，先空，次假，後中之相也。
今既開權顯實，豈以昔經而為校量乎？
所以原始要終，莫不皆用中道妙觀，觀常住妙理。
苟不如是，將何以顯此經純圓邪？
但依一家六即之義，銷諸圓妙之文，無相濫矣。
言圓妙開敷者，即見惑先落，三諦似顯也。
從真妙圓等，釋成上句。
謂從乾慧真妙圓心，重發此位真妙信心。
心與理冥，故曰妙信常住涅槃。
明須陀洹所斷見惑，如四十里水。
其餘在者，如一毛渧。
今約此義，云一切妄想滅盡無餘也。
名信心住者，信為能住，理為所住。
如無著立一十八住，判金剛般若始終地位，亦何必初住方受住名？ ^882c32

【疏】天台曰：即以此心者，依耳根圓，通用三止大定，
圓伏五住煩惱，三如來藏觀行現前之心也。
此心以常住中道而為之體，雖未接初住中道理水，
已與相似真理相接，亦可名為預於法流。
從此法流，遡源以歸，故曰即以此心。
中中流入，猶言從中道之中而流入，亦可云以中觀觀中道而流入也。
與前初於聞中入流亡所，義同而位別，
彼兼名字，此專觀行故也。
因此流入，破去見惑，而常住圓妙之理，如蓮華之開敷。
此乃從觀行真妙圓理，重發相似真妙，名見道位。
相似見乎常住真心，決然可信，故云妙信常住。
八十八使悉皆淨盡，故一切妄想滅盡無餘。
中道純真，名信心住者，正結成惑滅理，顯受初信名也。
餘如舊說。
orig::  ^883a16

○二、念心真信明了，一切圓通。
陰、處、界三，不能為礙。
如是乃至過去、未來無數劫中，捨身、受身一切習氣，皆現在前。
是善男子，皆能憶念，得無遺忘，名念心住。
commentary::  ^883a42

【觧】吳興曰：捨身、受身，即分段生死也。
一切習氣，即思惑正使也。
故下文明五不還天所斷欲惑，亦名習氣。
又應通指二死為捨身，總名五住為習氣，
以上文云過去、未來無數劫中故。
若爾，則習氣之義，不可取大論垢衣、香器為喻。 ^883a48

【疏】天台曰：真信者，指上初信心也。
明了者，此位進斷思惑，故所有信心，更加明了。
惟其明了，則一切圓通，陰處界三，不能為礙，秪釋成一切明了之相耳。
捨身受身習氣，即思惑法執也。
此既現前，故能憶念無遺，名念心住也。
orig::  ^883b10

○三精進心妙圓鈍真，真精發化，無始習氣，
通一精明，惟以精明，進趣真淨，名精進心。
commentary::  ^883b20

【觧】吳興曰：化，變也。
變諸妄習，純成真明，言其精也。
惟以下，示其進也。 ^883b24

【疏】天台曰：妙圓，指初信心也。
純真，指二信心也。
蓋言向之妙圓純真，至此而真精發化也。
惟其所證之理發化，故無始習氣現前者，
通一精明，言全惑成智。
惟以精明之智而進趣後之真淨妙理，以是名為精進心焉。
orig::  ^883b28

○四慧心心精現前，純以智慧，名慧心住。
commentary::  ^883b38

【觧】溫陵曰：妄習既盡，故心精現前，而進趣云為，純智無無習矣。 ^883b40

【疏】天台曰：既以精明而進趣乎真淨，則心精者得現於前，
則向之全惑成智者，無惑惟智，無惑惟智，則純以智慧名為慧心住焉。
orig::  ^883b44

○五定心執持智明，周徧寂湛，寂妙常凝，名定心住。
commentary::  ^883c2

【觧】溫陵曰：慧既純明，須定以持之。
吳興曰：周徧寂湛，謂定之用。
寂妙常凝，謂定之體。 ^883c4

【疏】天台曰：向之純以智慧者，始獲此智，慧多而定少。
今則執持此之智明，使其周徧寂湛，久之則寂，
妙者常凝，深契首楞大定，名為定心住焉。
orig::  ^883c8

○六不退心定光發明，明性深入，惟進無退，名不退心。
commentary::  ^883c14

【觧】溫陵曰：以定持慧，至於寂湛，故性光發明，而深入於道。 ^883c16

【疏】天台曰：前之五心，名為五根，而以慧定為之主。
一經所說，雖稱大定，而定即是慧。
修此定慧，非信莫入，故首之以信心；非念不成，
故次之以念心；非精進不獲，故次之以精進心；
三者既備而定慧可階，故次之以慧心。
定心五根，生成五力，排五障，入三解脫門，
永無退轉，故曰定光發明。
明性深入，惟進無退，名不退心。
此後位次，一以定慧為之本，但有先後之不同，
如曰等覺照寂，妙覺寂照。
即前五心，先慧後定，亦是此意。
能知乎此，斯會經意焉。
orig::  ^883c20

○七、護法心心進安然，保持不失，十方如來氣分交接，名護法心。
commentary::  ^883c38

【觧】吳興曰：按圓位至此，斷三界思盡，即六根清淨之正位也。
配瓔珞，屬七住；對大品，當佛地；約婆沙，齊三十四心。
智者云：三藏佛位，望六根清淨位，有齊有劣。
同除四住，此處為齊；若伏無明，三藏即劣。
既是發真斷惑之大節，故特示云：十方如來，氣分交接。 ^883c42

【疏】天台曰：菩薩為心，志存護法，雖有其心，
無法可護，不足稱為真護法也。
惟定慧現前，惟進無退，而此心進者，又安然保持不失，
與十方如來氣分相接，方得名為真護法焉。
前觀行位中，圓伏五住，乾有其慧，故未與如來法流水接；
今階七信，見思俱盡，見相似中道之理，故與如來氣分相接也。
orig::  ^884a6

○八、迴向心覺明保持，能以妙力，迴佛慈光，向佛安住。
猶如雙鏡，光明相對，其中妙影，重重相入，名迴向心。
commentary::  ^884a18

【觧】吳興曰：覺明保持，即護法心也。
上氣分交接，則自他心佛，相應相冥。
今迴佛慈光，向于佛境，則與智明相對相照。
故曰：猶如雙鏡等。
又約十方如來，對照亦然。
故曰：其中妙影等。 ^884a22

【疏】天台曰：上言十方如來氣分相接者，
此位已破見思，進破塵沙，深伏無明，與初住本覺相去無幾，
故得氣分相接。今言能以妙力回佛慈光等者，
前則氣分來接，今則迴而歸之。
特言慈光者，以是出假利他，位有與樂義故。
猶如雙鏡等者，鏡喻體，影喻用，妙用無盡，
功德藏現前，故喻妙影重重相入。
然此特回向而已，猶未真得其體也。
至下戒心住，心光密迴，獲佛常凝無上妙淨，
安住無為，得無遺失，斯真得其體矣。
又覺明，即七信所護之法也。
保持，即能護之心也。
能以妙力回佛慈光，向佛安住者，即向來全本覺以起始覺之修者，
今則回始覺之修，以向本覺之性而安住之。
言慈光者，蓋八信菩薩修出假之智，期拔苦與樂也。
猶如雙鏡，光明相對者，即始本二覺，一合俱忘，
故使修性所具之理，重重相入而無盡焉。
orig::  ^884a30

○九戒心心光密迴，獲佛常凝無上妙淨，
安住無為，得無遺失，名戒心住。
commentary::  ^884b12

【觧】吳興曰：迴向既成，同佛常寂。
常寂之體，即是無上妙淨明心。
安住此心，正防無明微細之患，故得戒名。 ^884b16

【疏】天台曰：因上始覺，心光密迴，而獲本覺，
常凝無上妙淨，安住此無為之覺，得無遺失，以是名為戒心住焉。
orig::  ^884b22

○十願心住戒自在，能遊十方，所去隨願，名願心住。
commentary::  ^884b28

【觧】吳興曰：準天台圓教，未斷無明生，同居者名為願生，正符此文也。
又說十信出假，利益眾生，今遊十方，亦合其義。 ^884b30

【疏】天台曰：住戒成就，而中道本覺雖未分顯，
然而假理既已現前，得乘此假而導利羣生，
則僧那始心稍得以赴，故名願心住焉。
orig::  ^884b36

○三十住，十初發心住阿難！
是善男子，以真方便，發此十心，心精發輝，
十用涉入，圓成一心，名發心住。
commentary::  ^884b42

【觧】吳興曰：瓔珞初住，增修十心，彼乃別教之相也。
智者以瓔珞十心，對十乘觀法，約圓初住，具明十德。
章安云：應是轉似為真，一住具十也。
今云真方便者，謂真家之方便。
又真即方便，皆以中道心修，故十用涉入，
圓成一心，豈非智者章安之意乎？
橫開之說，因無此理。 ^884b46

【疏】天台曰：是善男子，指十種信心成就之人也。
以真方便者，即最初方便，依耳根入流亡所，
乃通別兼修，正助並行，皆全性以起修，
全修而在性，所謂真即方便，皆以中道心修故。
發此十心者，此雖在信位，亦可稱之為發。
發此十心已，更進破一品無明，則向之十心，
而心精發輝，輝即光也。
十用涉入者，因發輝故，一一互相涉入，
如帝網珠，重重相入，即向之十信心，每一心各各具足十心，
轉似為真，圓成初住之一心，名發心住。
可見登住已去，別無他法，莫不以十信心而為根本。
十信心又以定慧而為之根本智者，於法華玄義中，
釋初住位功德，大略有二：一、明入住之因，
二、明發心之相。入住之因，即以從相似十信，能入十住真中之智。
此同今文，以真方便發此十心，心精發輝，
十用涉入，圓成一心，名發心住。
發心之相，初發心時，有三種心發：一、緣因善心發，
即是住不思議解脫首楞嚴定；二、了因慧心發，
即是住摩訶般若畢竟之空；三、正因理心發，即是住實相法身中道第一義。
正因心發，即一經所明常住真心、實相理體；
緣、了二因，即一經所明定慧。
至於初住，三皆現前，故名發心住也。
又云：舉要言之，即是住三德一切佛法。
又住清淨圓滿菩提心，無緣慈悲，無作誓願，普覆法界。
又住一念中，成就一切萬行諸波羅蜜。
又住一切種智，圓斷法界見思無明。
又住得佛眼，圓見十法界三諦之法。
又住圓入一切法門，所謂二十五有王三昧，冥益眾生。
又住菩薩圓滿業，能顯一切神通，謂三輪不思議化，
彌滿法界，顯益眾生。
又能成就開權顯實，入一乘道。
又能嚴淨一切佛土，能起三業，供養一切十方佛，
得圓滿陀羅尼，受持一切佛法，如雲持雨。
又住能從一地，具足諸地功德，心心寂滅，自然流入薩婆若海。
荊溪云：證不思議，名住一切佛法。
乃至證無法愛，名住諸地功德。
即是圓證十乘觀法也。
然此初住，文猶總略。
若一一顯示其相，當如觀音所敘。
生滅既滅，寂滅現前，即是住三德一切佛法，
十方圓明，獲二殊勝。
上合諸佛同一慈力，下合眾生同一悲仰。
即是住清淨菩提心，無緣慈悲，無作誓願，普覆法界。
亦是住得佛眼，圓見十法界三諦之法，
忽然超越世出世間；即是住一切種智，
圓斷法界見思無明，與佛同慈力故，令我身成三十二應入國土身；
即是住菩薩圓滿業，能顯一切神通三輪不思議化，
彌滿法界，顯益眾生，與諸眾生同悲仰故，
令諸眾生於我身心獲十四無畏功德；
即是住圓入一切法門二十五王三昧，
冥益眾生，不動道場，涉入世間，不壞世界，
能徧十方，供養微塵諸佛如來。
又云：六根圓明，明照無二，含十方界，立大圓鏡，
空如來藏，承順十方如來祕密法門，受領無失；
即是住能嚴淨一切佛土，能起三業，供養如來，
得圓滿陀羅尼，受持一切佛法，如雲持雨。
若諸菩薩入三摩地，進修無漏，勝解現圓，
我現佛身而為說法，令其解脫；即是能成就開權顯實，
入一乘道，總前功德；即是能從一地具足諸地功德，
心心寂滅，自然流入薩婆若海；亦是住一念中成就一切萬行諸波羅蜜。
但觀音所證，不局初住，然亦不妨以初住解釋。
初住既爾，下去大定現前無功用心，斷法界無量品無明，
所有功德不可稱計，大分略為十品智斷，明十住位也。
orig::  ^884c10

○二、治地住心中發明，如淨琉璃內現精金，
以前妙心履以成地，名治地住。
commentary::  ^885b26

【觧】吳興曰：能證心如琉璃，所顯理如精金。
履，治也。依前心地，以觀治之。
orig::  ^885b30

○三、修行住心地涉知，俱得明了，遊履十方，
得無留礙，名修行住。
commentary::  ^885b34

【觧】吳興曰：上治地由境得名，此修行從智受稱。
境發於智，故云心地涉知等。
以智徧修，故云遊履十方等。 ^885b38

【疏】天台曰：竊原從凡入聖，地位雖淺深不同，
要而歸之，不出始覺，契乎本覺。
而此始本二覺，有一合俱忘之義。
蓋始不合本，不稱圓修，合而不忘，猶存兩相，又不足以契菩提。
教門有函蓋相應，水乳相冥之喻，意在乎此。
今登住已來，所辨之相，不過將前乾慧，
與夫十信所有相似始本境智，轉為分真始本境智。
故自登初發心，住所發本覺以為所觀，以起分真始覺而為能觀。
故二地云：以前妙心，履以成地，名治地住。
三住云：心地涉知，俱得明了，遊履十方，
得無留礙，名修行住。
心豈非初住所發始覺之智乎？
地豈非二住所發本覺之境乎？
心地涉知，豈非始覺境智一合俱忘乎？
以此充擴，豎窮橫亘，遊履十方，得無留礙，
方得名為修行住，方得與佛同受佛氣分，
入如來種，生諸法家。
故自此已還，無復他法，惟以此始本二覺，
長之養之，為方便具足，為正心，為不退，
為童真，為法王子，為灌頂住。
譬如國王世子，既正號儲貳，嗣後一惟以明德新民之功，
立十妙行，修十回向，更修四種妙圓加行，
以登十地，然後可稱亞聖，名為等覺。
然猶未可以正大號也，以其還有微細無明緣影在。
更須從始至終，以始本二覺，破之斷之，
如是重重單複十二，方盡妙覺，成無上道也。
先知乎此，庶不墮算砂之誚，即種種玄妙，
千徑萬岐，皆不失其本也。
orig::  ^885b44

○四、生貴住行與佛同，受佛氣分，如中陰身，
自求父母，陰信冥通，入如來種，名生貴住。
commentary::  ^885c42

【觧】溫陵曰：妙行密契，則妙理冥感。
將生佛家，為法王子，故名生貴。
中陰，喻冥感之理也。
現陰已謝，後陰未生之中，名曰中陰。
孤山曰：分真智與究竟智等，名行與佛同。
分證理與究竟理等，名受佛氣分。
如中陰下，以喻顯之。
究竟權智如父，實智如母，任運相合，名自求父母。
密齊果德，如陰信冥通。
斯即稟佛遺體，初託聖胎也。
orig::  ^885c46

○五、具足方便住既遊道胎，親奉覺胤，
如胎已成，人相不缺，名方便具足住。
commentary::  ^886a12

【觧】孤山曰：此喻雖在真因，而自行利他之相，同佛不缺也。
溫陵曰：同妙行之氣分，冥妙理之中陰，
是遊道胎，奉覺胤也。
道胎既成，故妙相不缺，而修行方便具矣。
orig::  ^886a16

○六、正心住容貌如佛，心相亦同，名正心住。
commentary::  ^886a24

【觧】孤山曰：容貌喻應用，心相喻理智。
溫陵曰：容貌外同，心相內異，非正心也。
orig::  ^886a26

○七不退住身心合成，日益增長，名不退住。
commentary::  ^886a30

【觧】孤山曰：色心互融，不相妨礙，故曰合成。
溫陵曰：同佛之德，有進無退。
orig::  ^886a32

○八童真住十身靈相，一時具足，名童真住。
commentary::  ^886a36

【觧】溫陵曰：具體而微，故以童稱。
十身者，菩提身、願身、化身、力身、莊嚴身、
威勢身、意生身、福身、法身、智身也。
資中曰：十身靈相，即盧舍那也。
聲聞身、緣覺身、菩薩身、如來身、法身、智身、
國土身、業報身、眾生身、虗空身。
此十種身，如隨色珠，顯現自在。
菩薩雖未如佛，分得此相。
吳興曰：準華嚴，八地方現十身。
今八住具足者，正顯今圓，已齊彼別也。
天如補註曰：溫陵所解菩提身等，即是資中所解如來身中之所開出者也。
orig::  ^886a38

○九、法王子住形成出胎，親為佛子，名法王子住。
commentary::  ^886b8

【觧】孤山曰：出胎者，喻破第九住無明。
又從理起用，亦如出胎，紹隆佛種，故云親為佛子。
溫陵曰：自發心至生貴，名入聖胎。
自方便具足至童真，名長養聖胎。
至此長養功終，故喻出胎王子。
orig::  ^886b10

○十、灌頂住表以成人。
如國大王以諸國事分委太子，彼剎利王世子長成，
陳列灌頂，名灌頂住。
commentary::  ^886b18

【觧】孤山曰：表以成人，堪行佛事也。
太子、世子，異其文耳。
春秋曰：會太子于首止。
禮云：文王、世子，皆天子之子也。
陳列灌頂者，華嚴云：轉輪聖王所生太子，
母是正后，身相具足，坐白象寶妙金之座，
張大網縵，奏諸音樂，取四大海水，置金瓶內，
王執此瓶，灌太子頂，是時即名受王職位。
菩薩受職，亦復如是。
諸佛智水，灌其頂故，名為受大智職菩薩。
彼第十法雲地，名灌頂菩薩。
今此十住，亦分得也。
然圓教分真以來，悉有應用，論其智力，不無優劣。
故初住百佛世界，現十界像，利祐眾生，
位位豎入，倍倍增勝。
經中所明，各就一義。
若論一位，具諸位功德，則十義俱徧。
十住既爾，下去皆然。 ^886b22

【疏】天台曰：初住已先，名為緣修，以未見佛性故；
登住已來，名為真修，以真見佛性故。
初住名發心，此由第十願心住，破一品無明之功，
以發三德佛性之心，此住但言其佛性現前而已，猶未加真修功行也。
至第二住，以前妙心，履以成地，方以分真始覺，
照乎分真本覺，修之治之，名治地住。
至第三住，心地涉知，俱得明了，則始本一合，
始本俱忘，方得遊履十方，得無留礙，名修行住。
此之二住，方是真修上次第功夫。
猶如世人，先世行業既備，然後入父母胎，
入胎之後，不過長之養之，充擴前功而已矣。
故四住名生貴，五住名具足，六住名正心，
七住名不退，八住名童真，九住名法王子，
皆言增長之功，不復更言進修之事。
即使有之，亦不外乎二住三住始本境智而已。
既出聖胎，表以成人，分委化道，名灌頂住。
譬如世人，承先世行業，得感為人，表表丈夫，堪付家業。
至十行去，方明法王子所作之事也。
orig::  ^886b46

○四十行；十、初歡喜行阿難！
是善男子成佛子已，具足無量如來妙德，
十方隨順，名歡喜行。 ^886c32

○二、饒益行善能利益一切眾生，名饒益行。
commentary::  ^886c34

【觧】溫陵曰：具佛妙德，故能十方隨順，無適不可，
自他利備，機應俱喜，故名歡喜。
善推妙德，益以利人，故名饒益。 ^886c36

【疏】天台曰：前十住位，明法王子自覺已圓；
十行去，明導利羣生也。
或問曰：據天台所明三觀，從名字來，修從假入空觀；
至七信位，破見思惑，為自利行；從八信去，
修從空出假觀，破塵沙惑，為利他行；從十信去，
修中道觀，破無明惑，登初住去，名自利、
利人、覺行、圓滿行。
今楞嚴所明地位，至十行位，方饒益眾生，
為出假行，何也？答曰：三觀破惑，以分自覺、
覺他，乃一往之說，況是次第之義，非究竟之談。
何者？蓋圓頓行人，三觀一心中修，三惑一心中破，
三覺一心中顯，何有如此次第？
如五品，初心隨喜讀誦，雖是自利，中心說法，
後心兼行、正行兩種六度，豈非利他覺人乎？
雖然，而圓頓教中，不無次第，如曰：理雖頓悟，
乘悟併消，則圓修圓破之道彰；事非頓除，
因次第盡，則漸修漸破之義顯。
非漸無以階頓，非頓無以融漸，二者兼盡，而圓頓之道始備。
然而有觀行之次序焉，五品是也；相似之次序焉，
七信已還，破見思惑，以證空理；八、九信破塵沙惑，
以證俗理；十信破無明惑，入初住位，證中理是也。
分真之次第焉，十住位破十品無明，住真諦理；
十行位破二十品無明，出俗諦理；十迴向破三十品無明，
更修四種妙圓加行，登十地位，證中道理是也。
究竟之次第焉，等覺菩薩證真理已，更住千劫，
倒修凡夫之行，破斷微細塵沙緣影，一切法門無所不盡，
更破一品根本微細無明，入於如來妙莊嚴海，
圓滿菩提，歸無所得，方為究竟。
今是分真中、不次中之次序，論初住菩薩便能百界作佛，
導利羣生，豈至十行方利益眾生耶？
成佛子已，具足無量如來妙德，結上灌頂住之功德也。
十方隨順，正明歡喜行之相也。
如國之儲君，己德既備，率天之下莫不仰德餐風，
隨之順之，非惟人喜，己亦歡之，故如是之行名歡喜行。
即以是德用新其民，一切眾生咸受利益，名饒益行。
orig::  ^886c42

○三、無瞋恨行自覺覺他，得無違拒，名無嗔恨行。
commentary::  ^887b10

【觧】溫陵曰：瞋恨生於違拒。
長水曰：自覺故，無明不能違智。
覺他故，有情不能拒化。
二利兼成，故無瞋恨。 ^887b12

【疏】天台曰：歡喜，行自覺也；饒益，行覺他也。
始雖自覺，而無明未必不違其智；次雖覺他，
有情未必不拒其化；今則不違不拒，無瞋恨矣。
orig::  ^887b18

○四無盡行種類出生，窮未來際，三世平等，
十方通達，名無盡行。
commentary::  ^887b24

【觧】孤山曰：種類出生者，化十界身。
化，復作化也。窮未來際，益物無盡，竪徧三世，橫周十方。 ^887b28

【疏】天台曰：種類出生者，證性具之體德也，乃從是體以起用。
如摩尼珠王，雨實不窮，十方處，三際時，無非菩薩應化之所在。
化復作化，名無盡行也。
orig::  ^887b32

○五、離癡亂行一切合同種種法門，得無差誤，名離癡亂行。
commentary::  ^887b38

【觧】孤山曰：妙智了達塵沙法門，異名別說，
同歸一理，故離癡亂。 ^887b40

【疏】天台曰：上則從一體以起萬用，自不同觀之，似有差誤。
今則合一切以歸體同，自俱同言之，則無癡亂矣。
orig::  ^887b44

○六、善現行則於同中，顯現羣異，一一異相，
各各見同，名善現行。
commentary::  ^887c2

【觧】孤山曰：同中現異，達理即事故。
異相見同，達事即理故。
溫陵曰：由無癡亂故，能於種種法門，互現隨應，
圓融自在，所謂善現也。 ^887c6

【疏】天台曰：前無盡行，可謂於同中顯現羣異矣，
然雖現異，未能現同。
次離癡亂行，可謂一一異相，各各見同矣，
然而現同，未必現異。
今則既於同而現異，復於異而現同，可謂即同而現異，
即異而現同，於異於同，無相妨礙，故名善現行焉。
orig::  ^887c12

○七、無著行如是乃至十方虗空滿足微塵，
一一塵中現十方界，現塵現界不相留礙，名無著行。
commentary::  ^887c22

【觧】溫陵曰：此由善現行充擴圓融也。
塵中現剎，名現界。
不壞塵相，名現塵。 ^887c26

【疏】天台曰：前無盡行，以事法界言之也；
離癡亂行，以理法界言之也；善現行，以理事法界言之也；
今無著行，於十界依報，現界現塵，不相留礙，以事事無礙法界言之也。
此四種法界，約天台三諦對之，理法界當真諦，
事法界當俗諦，事理法界、事事法界當中道雙遮雙照二邊，
忘緣時千如炳現，應物處百界互融也。
orig::  ^887c30

○八、尊重行種種現前，咸是第一波羅蜜多，名尊重行。
commentary::  ^887c44

【觧】溫陵曰：種種所現，皆是般若性德，無作妙力，
自在成就，故名尊重。
金剛稱第一波羅蜜，即般若也。
吳興曰：智慧輕薄，般若尊重，故此名焉。 ^887c46

【疏】天台曰：種種現前，即上四種示現，以無非法界故，
咸是般若波羅蜜多，名尊重行焉。
orig::  ^888a4

○九、善法行如是圓融，能成十方諸佛軌則，名善法行。
○十真實行一一皆是清淨無漏，一真無為，
性本然故，名真實行。
commentary::  ^888a8

【觧】吳興曰：上善法行，全性起修，故成法則。
此真實行，全修是性，故皆無為。
溫陵曰：總括前行，無非真性，本然妙用，
相雖萬殊，體性一真，故名真實。
如是十行，乃至後位不離前法，而皆相躡別設者，
一使行人隨位增進，開擴性覺，淨治惑障，而成熟佛果也。 ^888a12

【疏】天台曰：軌則，即善法也。
蓋出生有盡，則不足以為諸佛軌則；不能善現，
亦不足以為諸佛軌則；現塵現界，有所留礙，
亦不足以為諸佛軌則；種種現前，一落輕薄智慧，
亦不足以為諸佛軌則；惟其如是圓融，然後可為成佛之善法焉。
若觀四種法界，不達性具，動成有作，則不得以為真實之行；
惟其深證一一皆是清淨無漏，一真無為，
性本然故，故得名為真實行也。
此十種行，應有橫竪二論：竪如經之所說，
前後次第，位位增勝，不相踰越；橫則十法位位皆具，
然非行布不足以盡法相，非圓融不足以彰性具，
故一一行相，如連環之不可解，如列宿之不可虧也。
orig::  ^888a24

○五、十迴向二：初、十向正位十：初、救護眾生離眾生相迴向。
阿難！是善男子，滿足神通，成佛事已，純潔精真，
遠諸留患，當度眾生，滅除度相，回無為心，
向涅槃路，名救護一切眾生離眾生相回向。
commentary::  ^888a48

【觧】溫陵曰：前十住十行，出俗心多，大悲行劣。
此須濟以悲願，處俗利生，回真向俗，回智向悲，
使真俗圓融，悲智不二。
是名十回向，亦名十願也。
滿足神通至遠諸留患。
牒前現塵現界，不相留礙等事。
謂此行滿足，當修回向行也。
回向之行，悲願最深，故職在度生。
然見有可度，即涉有為，背涅槃路。
故須滅除度相，回無為心，向涅槃路也。 ^888b6

【疏】天台曰：前十行雖說種種妙用，要之皆菩薩將度人而先辦度人之具。
度故，雖有度生，但云善能利益，名饒益行而已。
今則滿足神通，成佛事已，而所有佛事，
莫不純潔精真，遠諸留患，然後可曰當度眾生也。
然若不達眾生四相本空，有眾生之可度，
墮於有相，與無為性乖，涅槃路遠。
必須雖度眾生，滅除度相，而又回此無為之心，以向涅槃之路。
能如是修，名救護一切眾生，離眾生相回向也。
思大禪師云：十方三世諸佛，被我一口吞盡，有何眾生可度？
正此意也。
orig::  ^888b20

○二、不壞迴向壞其可壞，遠離諸離，名不壞回向。
commentary::  ^888b40

【觧】吳興曰：壞其可壞，從所壞境說。
遠離諸離，約能壞智論。
不見可壞之相，是名不壞。 ^888b42

【疏】天台曰：壞其可壞者，有眾生可度之情也；
其不可壞者，當度眾生之法也。
遠離諸離者，住無為心，背涅槃城之執也；
其不可離者，回無為心，向涅槃路之行也。
始則回理而向事，終則回事而向理，存然亡然，不可得而名焉。
名不壞，回向
orig::  ^888b46

○二等一切佛迴向本覺、湛然覺、齊佛覺，名等一切佛回向。
○四、至一切處迴向精真發明地如佛地，名至一切處回向。
commentary::  ^888c8

【觧】吳興曰：上覺言智，此地言理，皆因果體同，
故云等也，至也。 ^888c12

【疏】天台曰：第十住灌頂菩薩，自正儲位以來，
以無功用行修一切法門，既已成就，當度眾生，
則自利利人之道備，已破二十二品無明，
所證本覺，湛然常住。
此覺與佛相齊，名等一切佛回向，此約能證之智而言之也。
所覺之覺而精真發明，則地如佛地，名至一切處回向，此約所證之理以言之也。
orig::  ^888c16

○五、無盡功德藏迴向世界如來，互相涉入，
得無罣礙，名無盡功德藏回向。
commentary::  ^888c28

【觧】天如補註曰：準吳興解，則世界即理，如來即智也。 ^888c32

【疏】天台曰：世界之理，如來之智，互相涉入，
則智照於境，境照於智，境智互融，得無罣礙。
譬如雙鏡，影像光明，重重無盡，故名無盡功德藏回向。
orig::  ^888c36

○六、隨順平等善根迴向於同佛地，地中各各生清淨因，
依因發揮，取涅槃道，名隨順平等善根回向。
commentary::  ^888c42

【觧】孤山曰：於諸佛理地，起萬行真因。
依此真因，發越揮散，周徧法界，以取究竟涅槃之道。
行從理起，名隨順平等。
能生道果，名為善根。 ^888c46

【疏】天台曰：地中各生清淨因，即自證真已來，
於一性中所發萬行功德，經云具足萬行是也。
天台明初住緣因開發時，一切萬行功德一時顯現，今於回向位中追敘言之。
依因發揮，取涅槃道，故名隨順平等善根回向。
orig::  ^889a4

○七、隨順等觀眾生迴向真根既成，十方眾生皆我本性，
性圓成就，不失眾生，名隨順等觀一切眾生回向。
commentary::  ^889a14

【觧】溫陵曰：平等善根，性真圓融，周徧法界，
故十方眾生，皆我本性。
我善既成，故能成就一切眾生善根，無有遺失，
無有高下，故名隨順等觀。 ^889a18

【疏】天台曰：真根既成，十方眾生皆我本性。
可見前地中各生清淨之因，一惟性具。
天台明性具法門，有自有他。
前平等前根，且言其自；今云眾生皆我本性，正言其他。
性圓成就，所以不失眾生；不失眾生，則於自於他平等而觀，
名隨順等觀一切眾生回向。
orig::  ^889a24

○八真如相#CB06873;向即一切法，
離一切相，惟即與離，二無所著，名真如相回向。
commentary::  ^889a36

【觧】孤山曰：即一切法，假也；離一切相，空也；
二無所著，中也。 ^889a40

【疏】天台曰：即一切法者，千如炳現也；離一切相者，
百界互融也；惟即與離二無所著者，無非妙性也。
故如來彰自證中，而如來藏妙明元心等，
一切俱非，一切俱即，離即離非，是即非即，意同乎此。
orig::  ^889a44

○九，無縛解脫#CB06873;向真得所如，
十方無礙，名無縛解脫回向。
○十法界無量#CB06873;向性德圓成，
法界量滅，名法界無量回向。
commentary::  ^889b4

【觧】孤山曰：三德妙性，於此圓成，不見十界高下差別，故云法界量滅。
溫陵曰：初證性德以為齊，佛以為如，佛以為至，
一切處等，皆存量見，則法界性未離有量。
及乎性德圓成，乃滅量見，乃得無量。
此總治前位限量情見，此性圓成，可入十地矣。 ^889b8

【疏】天台曰：即一切法，離一切相，惟即與離，
二無所著，可謂真得所如，尚復何礙何縛！
是真解脫者也。夫至於無礙無縛，得真解脫，
則三德之性圓成，法界之量銷滅矣。
必至於法界量滅，然後初地可登矣。
orig::  ^889b18

○二、四種加行二：初、總標。
阿難！是善男子，盡是清淨四十一心，次成四種妙圓加行。
commentary::  ^889b28

【觧】溫陵曰：四十一心者，乾慧一，信、住、行、向各十。
小乘通教，皆有四加，而非妙非圓，故此特標妙圓加行。
#CB05860;李曰：據瓔珞等經，皆不別列四加行位。
若惟識等論，則以地前四十心，為外凡資糧位；
十回向後，別明煖等，為內凡加行位。
吳興曰：今四加行，正如惟識所說也。
而彼於地前，分內外凡位者，乃別教一塗之義。
以登地是菩薩聖位，聖位難入，故開此加行耳。
問：今經圓教，何用別位乎？
答：借別名圓，斯有其例。
如仁王云：三賢十聖住果報是也。
敏師謂：此經未必純圓，應兼別義。
其失甚哉！
orig::  ^889b32

○二、別示四：初、煖位。
即以佛覺用為己心，若出未出，猶如鑽火欲然其木，名為煖地。
commentary::  ^889c4

【觧】長水曰：佛覺，果智也。
天如補註曰：前之佛覺，雖曰能齊，未能正證。
今將趨聖果，故即用佛覺為己因心，復加功行以求正證。
初入因位，未即得果，故譬鑽火，方得煖相。
orig::  ^889c8

○二頂位又以己心成佛所履，若依非依，
如登高山，身入虗空，下有微礙，名為頂地。
commentary::  ^889c16

【觧】吳興曰：依煖地心，修佛果智。
智觀於心，故如足履地；心相垂盡，故若依非依。
高山，喻當位之心；虗空，喻所依之理。
無明未盡，故下有微礙。
orig::  ^889c20

○三忍位。心佛二同，善得中道。
如忍事人，非懷非出，名為忍地。
commentary::  ^889c26

【觧】溫陵曰：己心佛覺，融為一體，曰二同。
因果兩忘，二邊不立，曰中道。
而此中道，將證未證故。
如忍事人，非懷非出。
吳興曰：忍取信順之義。
今心佛二同等，即信順也。
如僧中辦事，忍則默然。
既不懷疑，亦不出說也。
orig::  ^889c30

○四世第一位數量銷滅，迷覺中道，二無所目，名世第一地。
commentary::  ^889c40

【觧】吳興曰：若迷中道，及覺中道，皆是數量，即世間義也。
今既消滅，二無所目，當出世間。
然猶未入初地，故名世第一也。
溫陵曰：若進十地，極乎妙覺，乃出世第一也。 ^889c42

【疏】天台曰：盡是四十一心等者，明登地要先以此諸心為正因也。
又須次成四種妙圓之行為加行，方可圓成十地之果。
如三藏教人，已修三種資糧，可謂至矣。
然而欲登見道，以凡聖隔絕為難，要須更修四種加行。
今之四心，萬萬非小乘比，其三賢十聖，
地位懸遠，意多似之。
蓋此四心，即以初地佛覺用為十向，始覺己心以為煖；
又以始覺己心成佛本覺，以為所履於下地無明，
若依非依以為頂；又以始覺之心，本覺之佛，
二者相同，善得中道，將證未證，如忍事人以為忍；
又以向之迷覺中道，種種數量，悉皆銷滅，
二無所目，以為世間第一之地。
過此四心，則初地可階，菩提可通矣。
然此四心，有法有喻。
第一加行，即以佛覺用為己心，若出未出法也。
以法合喻，則初地佛覺，菩提以為之火；
今則用為己心，以本覺為始覺。
研之究之，而彼之覺火，將出未出，猶如近火，
先得煖氣，故喻之猶如鑽火，欲然其木，名為煖地。
若以喻尋法，則有四義：一、能鑽之鑽，以喻即以佛覺用為己心之智；
二、所鎻之木，以喻障初地第三十一品無明；
三、木中具有火性，以喻無明即是初地佛覺，
所謂雖昏盲倒惑，其理即焉。
四、先得煖氣，以喻真覺將顯，先得似覺。
而法中正意，惟在菩提，餘義助成而已。
第二加行，又以己心成佛所履，若依非依，法也。
以法合喻，則以初地所障生死，以為之頂，解之脫之。
而彼之生死，若依非依，猶如登山，已至其頂。
故喻之如登高山，身入虗空，下有微礙，名為頂地。
若以喻尋法，亦有四義：一、能登之人，以喻又以己心成佛所履之智。
二、所登之山，通喻分段、變易二種生死。
三、下有微礙之頂，別喻障初地一分微細變易生死。
四、身入虗空，以喻初地所證涅槃。
然平地高山，身常依空，可喻生死即是涅槃，
所謂雖五無間，皆解脫相是也。
而法中正意，惟在涅槃，餘皆助顯而已。
第三加行，心佛二同，善得中道，法也。
以法合喻，則以將證初地菩提涅槃，以為所忍之事。
惟其己心佛覺，二俱合同，則善得乎中道。
既無煩惱之懷疑，亦無生死之出說。
故喻之如忍事人，非懷非出，名為忍地。
若以喻尋法，亦有四義：一、所忍之事，以喻初地所證菩提涅槃。
二、所懷之疑，以喻障初地之煩惱。
三、出說之言，以喻縛初地之生死。
四、非懷非出，以喻心佛二同，善得中道。
得者忍也，言忍可於心，惟己獨悟，難向他人說也。
而法中正意，惟在非懷非出，餘皆助顯而已。
第四加行數量，銷滅迷覺中道，二無所目，法也。
以法合喻，則以頂位以前，為迷中道之數量，
登忍位善得中道，為覺中道之數量，皆世間中下之流輩也。
今則迷覺中道之數量，悉皆銷滅，而二無所目，
乃世間第一流人，故喻之世第一也。
若以喻尋法，義亦有三，一世間第三流人，可喻迷乎中道。
二世間第二流人，可喻覺乎中道。
三世間上上流人，可喻迷覺中道，二無所目。
此為沒量好漢，故名世第一地。
惟其沒量，斯可以發初地也。
是則四種加行，第一煖地，約菩提為喻。
第二頂地，約涅槃為喻。
第三忍地，約二法合明為喻。
第四世第一地，約二法俱無所目為喻。
菩提即始覺，涅槃即本覺，始則即以佛覺用為己心，全本為始也。
次則又以己心成佛所履，全始在本也。
三則心佛二同，善得中道，始本一合也。
四則迷覺中道，二無所目，如本俱忘也。
惟其如是，方能於大菩提，善得通達，覺通如來，
盡佛境界，名歡喜地也。
orig::  ^890a2

○六十地、十初歡喜地阿難！
是善男子於大菩提善得通達，覺通如來，
盡佛境界，名歡喜地。
commentary::  ^890c22

【觧】孤山曰：覺通如來，智同佛智也。
盡佛境界，理齊佛理也。
三諦圓融，名佛境界。
比前曰盡，其實未盡。
以初得法喜，故名歡喜。
溫陵曰：十地者，蘊積前法，至於成實，一切佛法，
依此發生，故謂之地也。
自十信已還，位皆躡迹相資，直趨妙覺，
於中不無斷證，是皆不斷而斷，不證而證也。 ^890c26

【疏】天台曰：是善男子，指第十回向菩薩也。
更修四種加行，故能於大菩提善得通達。
大菩提有二義：一、能覺之智，即智德菩提，
故曰覺通如來；一、所覺之理，即斷德涅槃，故曰盡佛境界。
智德如月之光明，斷德如所滅之昏暗，
光生處即暗滅處，暗滅處即光生處，是則菩提即涅槃，
涅槃即菩提，無二境界。
今文但云於大菩提善得通達，下文但云慈陰妙雲覆涅槃海，
前後互見，二法必俱也。
orig::  ^890c38

○二、離垢地異性入同，同性亦滅，名離垢地。
commentary::  ^891a6

【觧】真際曰：由前於大菩提，善得通達，名異性入同，同性亦滅者。
若見於同，即為垢矣。
華嚴云：譬如真金，置礬石中，如法鍊已，離一切垢。 ^891a8

【疏】天台曰：未登地時，不免有生佛性相之差別，名為異性。
既登初地，則會差別以歸乎同，故獲無量歡喜，名歡喜地。
然而妙覺之體，本非同異，是則不惟異性為垢而同亦垢，
今則同性亦滅，方能離垢，名離垢地。
又不獨此也，即有歡喜，是亦垢也，是垢亦離，復名離垢。
orig::  ^891a14

○三、發光地淨極明生，名發光地。
○四#CB08504;慧地明極覺滿，名#CB08504;慧地。
commentary::  ^891a26

【觧】溫陵曰：發光者，情見之垢淨，則妙覺之明生也。
 #CB08504;慧者，明極覺滿，
如大火聚，一切緣影，悉皆爍絕故也。 ^891a28

【疏】天台曰：既得離垢，則涅槃之淨極而菩提之明生，
惟其明生，故名發光，至於明極而菩提之覺滿。
譬如金之離垢，又發其光，光明圓滿，則#CB08504;慧生，
故名#CB08504;慧地也。
orig::  ^891a34

○五難勝地一切同異所不能至，名難勝地。
commentary::  ^891a42

【觧】吳興曰：發地智名同，地前智名異。
至，猶及也。溫陵曰：由前#CB08504;慧爍絕，故一切同異所不能至。
至尚不能，孰能勝哉。 ^891a44

【疏】天台曰：初歡喜地雖離異性，二離垢地雖離同性，似猶有乎異同緣影者在。
至於發光焰慧之後，則同異緣影悉皆銷滅，故一切所不能至。
前之四位，豈能勝之！
名難勝地也。
orig::  ^891b2

○六、現前地無為真如，性淨明露，名現前地。
○七、遠行地盡真如際，名遠行地。
commentary::  ^891b10

【觧】溫陵曰：同異不至，則真如淨性明露現前矣。
真如現前，分證則局，盡際乃遠，迥超極造，故名遠行。
吳興曰：盡真如際者，斯是無際之際。
理既無際，行豈近乎？ ^891b14

【疏】天台曰：同異緣影既滅，則無為真如性露，名現前地。
然雖露矣，猶未能盡，更加功以盡之，名遠行地也。
orig::  ^891b22

○八不動地一真如心，名不動地。
commentary::  ^891b28

【觧】溫陵曰：既盡其際，乃全得其體，一真凝常，故名不動。 ^891b30

【疏】天台曰：真如性露之後，復以遠行之行而盡之，
則惟一真如妙心，真得所如，孰能動之！
名不動地。
orig::  ^891b34

○九、善慧地二：初、正釋本名。
發真如用，名善慧地。
commentary::  ^891b38

【觧】溫陵曰：既得真體，斯發真用。
凡所照應，無所不真，無所不如，故名善慧。
資中曰：華嚴名此菩薩具四無礙智，作大法師，
演說無量阿僧祇句義，無有窮盡，故名發真如用。 ^891b40

【疏】天台曰：從真如不動之體，以起真如不動之用，
體用相即，其慧善矣，名善慧地。
orig::  ^891b48

○二更出異名阿難！
是諸菩薩，從此已往，修習畢功，功德圓滿，
亦目此地，名修習位。
commentary::  ^891c4

【觧】溫陵曰：此結前顯後也。
自初發信，至于登地，皆修習之事。
而此善慧，已超八地，無功用道，智悲並圓，
則修習之功，終畢於此。
故名修習，以結十地之因。
次後乃十地之果，無復修習矣。
華嚴十地，以金剛藏表因，解脫月表果。
亦以因地有修，果地無修也。
問：後位既無修習，復有斷障之事，何邪？
答：此明智悲功終，得十地果而已。
若論斷障，則等覺之位，猶是修習。
故至妙覺，乃名無學。
天如補註曰：此一節，諸師有以連下法雲地說。
今詳文義，且順環解。 ^891c8

【疏】天台曰：準環師所說，既云以結十地之因，
則從此已往，宜但指前之九地。
蓋五十五位，皆有四果展轉相望之義，
如初住以十信為因，十信以初住為果，
初地以四十四心為因，四十四心以初地為果，皆其事也。
又修習與斷障之義，一往則相齊，再往則九地以前，
有即修習即斷障之義，十地已往，則惟斷障而無修習。
蓋智悲功終，惟在利人，而利人之用未圓，名為微細無明障。
蓋所以第十法雲地，惟以慈陰妙雲覆涅槃海者，正在乎此。
orig::  ^891c26

○十法雲地慈陰妙雲覆涅槃海，名法雲地。
commentary::  ^891c44

【觧】吳興曰：以無緣慈，普蔭眾生，本涅槃相，如雲覆海。
溫陵曰：慈陰妙雲，十地果德也。
涅槃海，妙覺果海也。
十地果滿，智悲功圓，無復自利，純是利他。
故大慈之陰，充徧法界，無心無緣，而應彼心緣，
施作利潤，而本寂無作，稱合如來大寂滅海，故云覆也。 ^891c46

【疏】天台曰：岳師所解涅槃海，義在生因；
環師所解涅槃海，義在果德。
二解雖俱通，而岳解所得居多。
蓋菩薩向以利人為心，惟智悲未圓，不遂大願。
今修習既畢，則惟在利人，故純以慈陰妙雲，
以覆眾生本有涅槃之海，與性樂而拔性苦也。
orig::  ^892a8

○七等覺二：初、正明等覺。
如來逆流，如是菩薩順行而至覺際入交，名為等覺。
commentary::  ^892a18

【觧】吳興曰：理無逆順，由權實智而得二名。
如來權智，下隨機感，故謂之逆；菩薩實智，
上合覺心，故謂之順。
瓔珞云：等覺照寂，妙覺寂照。
即其義焉。至此位時，當二智相交之際，故名等覺。
溫陵曰：十地菩薩，混俗利生，與如來同，
但所趨逆順，與如來異。
蓋如來逆流，出同萬物；菩薩順流，入趨妙覺。
已至覺際，故名入交；與佛無間，故名等覺，即解脫道前無間道也。
此雖齊等，未極於妙，蓋能順能入而已。
須於大寂滅海，逆流而出，妙同萬物，乃名妙覺也。 ^892a22

【疏】天台曰：論覺海源流，乃有二義：一者真流，二者妄流。
約妄流為言，則菩薩逆生死流而入，眾生順生死流而出；
約真流為言，則如來逆涅槃流而出，菩薩順涅槃流而入。
如來初入而方出，菩薩欲入而將入，一出一入，覺際恰好。
入交，則始本二覺與之相等，以是因緣，名等覺義也。
然而菩薩之入也，必自淺而之深，如來之出也，
必自深而之淺，是則圓人位位皆有等覺之義。
今獨於此而名之者，乃始本皆約究竟而說也。
orig::  ^892a40

○二、金剛後心阿難！
從乾慧心至等覺已，是覺始獲金剛心中初乾慧地。
commentary::  ^892b10

【觧】溫陵曰：此明等覺後心，妙覺伏道。
妙覺之道，無別行相，但從初乾慧至等覺已，
復起金剛心，從初重歷諸位，破斷微細緣影最後無明，
使纖塵不立，乃可入妙。
為其復從初位以始，故名金剛心中初乾慧地。
識陰盡者，能入菩薩金剛乾慧，即此也。
前名乾慧，以未與如來法流水接；此名乾慧，以未與如來妙莊嚴海接。
名雖乍同，義乃逈異。
吳興曰：興福於等覺後，別目此地以為一位。
資中科：此在妙覺中，真際判屬前等覺位。
#CB05860;李亦然。
至于孤山，復同興福。
惟長水所說，節文有殊。
從阿難至金剛心中，屬等覺位。
以初乾慧地連下，如是重重等攝，為妙覺位也。
意謂初乾慧地，但是牒示前文耳。
諸說相戾，人到于今，莫知適從。
余甞覈之，當取節、敏二師所說為善。
如瓔珞云：等覺性中，有一人名金剛幢慧。
故知不可別開此地也。
言初乾慧者，由此菩薩以大願力，住壽百劫，修千三昧。
今既始獲，豈非初邪？
若疑乾慧之名，但在信前，不合通後。
只如伏忍之名，亦在外凡何人，故王通金剛定。
應知彼之伏忍，即今之乾慧，以障妙覺無明初乾，未與究竟如來法流水接故也。
天如補註曰：金剛乾慧，宜依岳師所取，判屬等覺。
且詳味經文云：至等覺已，是覺始獲。
金剛心中，初乾慧地，既云是覺始獲，則知金剛乾慧，定屬等覺。
雖屬等覺，亦乃入妙之方也。
如環師所謂：至等覺已，復起金剛心，重歷諸位，
破斷緣影，乃可入妙。
此亦可取。然此但是等覺位中，復起此心而已，
不可目為後心，別開一位。
若據別開，則下單複十二，乃至五十五位，
真菩提路，恐難配合。 ^892b14

【疏】天台曰：金剛乾慧，自古至今，諸師皆無一定之論。
余謂當依環師，別開一位為是。
蓋經文既云至等覺已，等覺豈不是一位？
是覺始獲金剛心中初乾慧地，初乾慧地豈不又是一位？
天如師只為下文單複十二，與夫五十五位真菩提路，
恐難配合，故不取之。
不知別開一位，配合極易，此須以理融情，弗以情礙理可也。
配合之義，具見下文。
即復起金剛心，重歷諸位，以破緣影，不惟厥義甚正，乃亦證據非虗。
如地持明九種大禪，第九離一切見清淨淨禪。
佛證此禪，一切通別惑累，若正若習，悉皆淨盡，故言清淨淨禪。
自下地去，皆有餘習。
金光明經云：如來遊於無量甚深法性，過諸菩薩所行清淨。
正在乎此。又如天台大師淨名疏云：圓教始從初住，
終至法雲，圓斷諸見，猶有習在。
等覺入重玄門，千萬億劫重修，凡事見理分明，
習氣猶薄，事等微烟。
疏引地持，故但明見習。
若優婆塞經十地斷愛習，十地即等覺，豈不入重玄耶？
故知等覺後心，重歷諸位，破通別見思，
正之與習，理在不疑。
orig::  ^892c22

○八妙覺如是重重，單複十二，方盡妙覺，成無上道。
commentary::  ^893a10

【觧】溫陵由：獨由信心，以歷諸位，曰單。
兼金剛心，重歷諸位，曰複。
十二者，乾、信、住、行、向、煖、頂、忍、世、地等金是也。
十二為因，妙覺為果，故單複十二，方盡妙覺。
吳興曰：單複十二，謂單十複十有二也。
十信、十住、十行、十地，即單十。
十回向，即複十。以四加行，只是十回向後心耳。
并前乾慧及等覺位，故有二也。
天如補註曰：環師既謂以金剛心重歷諸位，
然則金乃能歷，位乃所歷，而又列金於十二位中，此其容有議也。
故知重歷之說，理宜有焉。
但單複十二，及下真菩提路，則當以岳解為順。 ^893a12

【疏】天台曰：單複十二，溫陵師之說長。
蓋單如衣之一重，複如衣之兩重，獨由信心以歷諸位為單，
兼金剛心重歷諸位為複，豈非訓詁與釋義指數俱明乎！
天如師反以吳興為是，溫陵為非，秪因以能歷之金，又為所歷之數為礙。
不知溫陵長多而短少，吳興長少而短多。
短多者，一以十為複，則訓詁不明；二以信住行地為單，
以回向為複，如來說此，了無義味，則釋義不切；
三除去，四加行，則取數不周。
況如來立單複之意，正如溫陵師重歷諸位，
破斷微細緣影，即以能歷為所歷，亦無大過，何必拘拘捨大義而尋小數哉！
近時講者作者，其說猶謬，不能枚舉。
知大義者，自別乎薰蕕也。
orig::  ^893a32

○三、總結諸位，由三漸次而成三：初、以止觀結。
是種種地，皆以金剛觀察如幻十種深喻。
奢摩他中，用諸如來毗婆舍那清淨修證，漸次深入。
commentary::  ^893b8

【觧】溫陵曰：此教其用金剛心，成就妙覺之方也。
種種地，單複十二位也。
十喻者，幻、人、陽、#CB08504;、
水、月、空、華、谷、響、乾、城、夢、影、像、化也。
了法如此，則頓忘情解，纖塵不立，故曰清淨修證。
奢摩他、毗婆舍那，云止觀。
言如來者，揀異小乘。 ^893b12

【疏】天台曰：奢摩地，此云止；毗婆舍那，此云觀。
摩訶止觀，所謂法性寂然名為止，寂而常照名為觀是也。
而特云奢摩他中者，豈無意乎？
蓋此經行門，雖曰定慧均等，而當機既以多聞小慧為自咎，
宜以楞嚴大定為請。
孤山以三止消文，誠得大旨。
蓋雖定體融通，止即是觀，乃是止中之觀，
故於明位之後，結成特云用諸如來奢摩他中毗婆舍那。
言用諸如來者，正以此經三止，雖通初心所修，
乃全用究竟佛智以為其本，所謂全性起修，全修在性是也。
言清淨修證者，所謂皆以金剛觀察如幻十種深喻而修。
蓋止乃伏結之初門，復為愛養心識之善資，故以如幻十種深喻而譬之。
圓覺所謂知幻即離，不作方便，又云知是空華，
即無輪轉，以例知是鏡像乾城等，則無取著，非以十喻以譬止能伏結養心乎？
觀是斷惑之正要，復為#CB15081;發神解之妙術，
故以金剛觀察以譬之。
金剛略有二義：一能摧壞，一能雨寶，非以金剛以譬觀能斷惑發解乎？
以止例觀，應亦有多喻，如師子筋絃，如師子乳，
如金剛槌，如那羅延箭，經文略舉，故以一金剛當之。
又若合止觀，寂照不二。
又當如五卷是名妙蓮華，六卷佛母真三昧。
以譬中道雙遮雙照，寂照不二也。
而言漸次者，位不躐等也。
深入者，直階妙覺也。
又漸次者，六即不紊也。
深入者，佛性不異也。
六不妨即，即不妨六。
故曰：清淨修證，漸次深入。
或問：十種深喻，云何觀察？
為即喻而觀乎？為合法而觀乎？
對曰：觀經大意，正須約法。
約法修觀，有通有別。
通則直觀諸法，悉如幻#CB08504;，
水月空華，似有實無，了無所得，則分別之心自止。
別則各有配屬，應觀一切業如幻，一切法如#CB08504;，
一切性如水中月，妙色如空中華，妙音如谷中響，
諸佛國土如乾闥婆城，一切佛事如夢，
佛身如影，報身如像，法佛如化。
何則？不可取捨，畢竟空故。
若以喻為法，亦有理焉。
蓋凡所分別，皆因著相。
著相之病，在於謂實。
若對鏡觀像，及觀水中月時，而謂實之心自無，著相之心亦息。
是以正對境而分別義疎，過去時而亦了罔陳習，即未對時而心無預緣。
如是了知三際本平等，雖有心念如虗空。
此可與觀像得意者言，難與心麤浮者說也。
orig::  ^893b22

○二、以漸次結阿難！
如是皆以三增進故，善能成就五十五位真菩提路。
commentary::  ^894a2

【觧】溫陵曰：信、住、行、向、地為五十，并金剛心四加等妙，有五十七位。
獨指五十五為菩提路者，等妙乃菩提之果，由是路以趣證也。
吳興曰：三增進者，即漸次也。
前三文下，皆結示云：是名增進，修行漸次。
又云：從是漸修，隨所發行，安立聖位。
或指金剛、奢摩、毗婆為三者，非也。
五十五位者，除前乾慧，由信至等覺是也。
問：何故除乾慧，而又不取妙覺邪？
答：既言真菩提路，則顯乾慧非真，妙覺非路。
天如補註曰：環師前解，單複十二。
既云十二為因，妙覺為果。
今解真菩提路，乃兼等覺為果，而又以金剛心路，插於等妙之間。
故余所謂難配合者，此也。 ^894a6

【疏】天台曰：五十五位，當以岳解為正。
環師以金兼等妙為果，誠如則師所駁。
然而前取金為單複十二數者，重在功用，
有單之與複，而不在地位也。
今不取金者，重在地位之定數，而不在單複之功用也。
是則單以初乾慧地為功用，複以金剛乾慧為功用。
如天台之明圓位，初信以前，先修五品：
一、隨喜品，二、讀誦品，三、說法品，四、兼行六度品，
五、正行六度品。前之二品，其用雖淺，後之三品，
其功至深，即信住行向，孰有不以六度為舟航乎？
經云：如是皆以三增進故，善能成就五十五位真菩提路。
正此義也。
orig::  ^894a28

○三、以邪正結作是觀者，名為正觀。
若他觀者，名為邪觀。
commentary::  ^894b2

【觧】吳興曰：五十五位，既由三增進故，而得成就。
今簡邪正，所以約觀言之。
須知圓教之外，三乘所修，皆屬邪觀。
孤山曰：圓教地位，以六即配之，則十信為相似即，
初住以後為分真即，妙覺為究竟即。
問：六即之義云何？
答：請以鏡喻：一、理即，如銅性本明，塵故不見。
愚人不了，惟謂塵暗。
二、名字即，知塵非實有，暗體本明。
三、觀行即，由知本明，方事磨瑩也。
四、相似即，惟求明性，而麤垢先落也。
五、分真即者，明性已現也。
六、究竟即者，明性雖現，更假四十二番磨瑩，
然後本明之性，乃得究竟顯也。
四十二番，謂由分真初住，進至妙覺，共有四十二位。
蓋從初住至妙覺，共破四十二品無明，
顯四十二分中道，而真明之性，得究竟顯也。
問：今經開位既多，則其所破無明，為只四十二品，為更多邪？
答：大分只四十二也。
如第十回向，雖開四加，亦只一品無明，細開為五耳。
問：既從初住，進破無明，以至妙覺，則其間力用，無優劣邪？
答：圓教分真，始自初住，終乎妙覺，悉能現十界像，教化眾生。
論其力用，不無優劣。
故初住止能百佛世界，分身散影，作十界像，
利祐眾生，由此倍倍轉深矣。 ^894b4

【疏】天台曰：作是觀者有二義：一者、五十五位真菩提路，
皆以三增進而修，是為正觀，外此皆邪觀也。
二者、當知菩提無漸次，漸次取菩提，即菩提而漸次，即漸次而菩提。
如天台約六即明位，即不妨六不生上慢，六不妨即不生退屈。
若撥無地位，一向崇理，此永嘉所謂不依地位修行，總屬天魔外道。
故曰：若他觀者，名為邪觀。
orig::  ^894b44

○四、承三法既備，問名受持二：初、文殊問。
爾時文殊師利法王子，在大眾中，即從座起，
頂禮佛足，而白佛言：當何名是經？
我及眾生，云何奉持？
commentary::  ^894c10

【觧】孤山曰：此經發起，為救阿難，是故先開圓解，
次顯圓行，行成入位，極乎妙覺，垂範來世，有始有終。
於是文殊請問經名，及奉持法也。
溫陵曰：上明證果竟，自此以下，名結經分。
正宗未終，而遽結經者，由初示密因，次開修證，
而卒乎極果，則經之正範畢矣。
結經後文，尚屬正宗，而名助道分者，特助道而已。
故於後別列，乃正助之辨也。 ^894c14

【疏】天台曰：大科第三，依顯密二行以分圓位竟；
第四，承三法既備，問名受持中。
夫散說多門，似難荷負；總名歸一，易可受持。
況名者實之賓，無名無以顯實；實者名之體，無實無以當名。
名下之實，已蒙開示；實上之名，請乞標揚。
庶因總而提別，尋名而得體也。
言我及眾生，云何奉持者，問受持之方，謂此法為眾生奉持乎？
而我奉持乎？準下佛答，而云汝當奉持，
豈非欲令末代受持此經者，顧名而思義，見賢而思齊乎？
蓋此經文玄理奧，關涉多門，徹性海之淵源，
括修途之顯密，非多聞而莫能啟教，非智德而莫能受持。
是以假慶喜之多聞無功而扣發，畢踐殊勳；
藉文殊之大智妙德而提携，終歸大道。
故受持此經者，要以大智而為擇法之眼，妙德而為造就之機。
而文殊問云：我及眾生，云何奉持？
如來答云：汝當奉持。
碪槌相扣，豈無意乎？
orig::  ^894c28

○二、如來答五：初、兩從體用立名。
佛告文殊師利：是經名大佛頂悉怛多般怛囉無上寶印，十方如來清淨海眼。
commentary::  ^895a10

【觧】溫陵曰：大佛頂白傘蓋無上實印者，
體極含覆，超情離見，即如來藏之心印也。
證佛心要，必契於此。
十方如來清淨海眼者，照窮剎海，淨絕纖塵，即爍迦羅之法眼也。
開佛知見，必資於此。
實大事因緣，非小智之法，故以文殊請問。 ^895a14

【疏】天台曰：此名二十一字，大佛頂三字，今題所存者也。
餘十八字皆隱，以隱彰存，則悉怛多般怛囉無上寶印，正以密呪所詮之體。
大白傘蓋，量周沙界，體絕妄染，用覆一切三如來藏，以為無上寶印。
印定諸法，相相皆實，法法全真，十方如來，
莫不以此而為清淨海眼，鑒定諸法。
此即海印三昧全體大用之根源，以為一經體宗力用之都召，
則下文所稱如來密因，菩薩萬行，莫不以此而為綱格，而為指南也。
是則大佛頂三字的不可牽強，約喻以明，應當直就現事而辨。
指釋迦為大佛，而從頂發揮，化佛說呪，
以為大佛頂，如來以之而為無見頂相，以之而為無為心佛。
理因事表，事假理彰，昭昭手如挈左券而行，
即以之為三止之密因，神呪之密因，亦無所而不可。
此一名，乃從理體力用而立稱也。
orig::  ^895a24

○二、單從力用立名亦名救護親因，度脫阿難，
及此會中性比丘尼，得菩提心，入徧知海。 ^895b6

○三、單從宗要立名亦名如來密因修證了義。
commentary::  ^895b8

【觧】溫陵曰：阿難為親，摩登為因，舉斯二者，明有緣皆度也。
無上正覺，由此經得；一切智海，由此經入。
亦名如來下，謂如來正果，藉此為因，權乘修證，皆不了義。 ^895b10

【疏】天台曰：此名共二十四字，於今題則全隱而不存，此從經之力用而立名。
救護親因，總標也。
慶喜既是堂弟，又為侍者，故為親；性比丘尼以婬術而啟教，
故為因。於親於因，皆救皆護，即勑命文殊將呪往護，
惡呪銷滅，提獎阿難及摩登伽歸來佛所是也。
度脫阿難去，乃別明度脫，明滅惡之功；
得菩提心，入徧知海，明生善之力。
滅惡極至於破戒墮獄之苦，生善極至於菩提徧知之果，
經之力用，豈不大乎！
亦名如來密因修證了義，此八字則今題全存。
如來密因者，無為心佛之顯密二因也。
神呪則以祕密為密，大定則以微妙為密，
菩薩依此而修因，如來依此而證果，即前文之大白傘蓋，
清淨海眼，為因果之所依。
教詮圓頓，理無不顯，行無不彰，無惑不破，
無果不臻，可謂大乘中之大乘，了義中之了義。
此從宗要而立名，兼圓詮而歎美也。
orig::  ^895b18

○四兩，從體宗立名亦名大方廣妙蓮華王十方佛母陀羅尼呪。
commentary::  ^895b48

【觧】吳興曰：大方，廣所說之法也。
大方是體，廣是其用，即空如來藏，具不空之用也。
又常徧曰大，軌持曰方，包博曰廣。
如次配法身、般若、解脫，亦如來藏之三德也。
溫陵曰：因果同彰，染淨不滯，於法自在，名妙蓮華王。
出生十方一切諸佛，總一切法，持無量義，名十方佛母陀羅尼呪。 ^895c2

【疏】天台曰：此名十五字，今題則全隱大方廣法也，即大白傘蓋之異稱。
亦可得云：常徧曰大，軌持曰白，包博曰傘蓋。
如次配三如來藏、三德祕藏、三諦等。
妙蓮華王，喻也。因果同彰，喻包博之廣。
染淨不滯，喻軌持之方。
於法自在，喻常徧之大。
已上法喻，皆顯佛母陀羅尼呪之體，即前文十種呪心，
因此執此，得成無上正徧知覺，降伏諸魔，制諸外道等。
以是因緣，故名十方諸佛之母。
此從體德、宗要二法而立稱也。
orig::  ^895c14

○五單從宗要立名亦名灌頂章句諸菩薩萬行首楞嚴，汝當奉持。
commentary::  ^895c32

【觧】吳興曰：此經從天竺灌頂部中流出，
蓋約密言，名灌頂章句。
有誦持者，則如來智水灌其心頂，亦如剎利之受職也。
菩薩萬行，以首楞嚴為本。
又修此定者，於一心中具足萬行。
故涅槃云：首楞者，一切事竟；嚴者，堅固。
一切畢竟而得堅固，名首楞嚴。
溫陵曰：菩薩由此受佛職位，故名灌頂章句也。
結經分竟。下為助道分，而有二科：一曰、
別明諸趣，戒備失錯，始於下文，而終于第九卷中；
二曰、詳辨魔境，深防邪誤，始於第九卷中如來將罷法座處，
而終于第十卷末。 ^895c34

【疏】天台曰：此名共十二字，灌頂章句四字。
今題則隱，餘八字則存。
灌頂章句者，中天竺國大乘祕典而有五部：
東方金剛部，阿閦#CB16014;佛以為部主；
南方寶生部，寶生佛以為部主；西方蓮華部，
無量壽佛以為部主；北方羯磨部，不空成就佛以為部主；
中央灌頂部，毗盧遮那佛以為部主。
此經從灌頂部中流出，一如吳興師之所釋。
此雖從密呪而立稱，而密與顯等，即如來藏心、常住真心。
如來密因，菩薩萬行，莫不資始乎此而歸極乎此。
資始乎此，則因超果海；歸極乎此，則果徹因源。
一切事法，無不究竟堅固，故號之為首楞嚴。
此單從宗要而立稱也。
今題則存三隱二，撮略成題，言有方分，
理亦具焉，譯經家之善巧也。
但吳興云：修此定者，一心具足萬行，隱而未彰。
今為引首楞嚴經釋明此義。
彼經：佛告堅意：云何於一念中行於六度？
答曰：是菩薩一切悉捨，心無貪著，名檀；
心善寂滅，畢竟無惡，名尸；知法盡相，於諸塵中而無所傷，
名羼提；勤觀擇心，能知離相，名毗梨耶；
畢竟善寂，調伏其心，名禪那；知心無心，
通達心相，名般若。
是則今之大定。如耳門三昧，前塵內根，
觀智諦理，一切悉捨，即檀度。
所入既寂，動靜二相，了然不生，即心善寂滅，
畢竟無惡，名尸度。
了達陰入處界，本如來藏妙真如性，即知法盡相，
於諸塵中而無所傷，名忍度。
了達圓通，不為根塵所染，念念流入，即勤觀擇心，
能知離相，名精進度。
生滅既滅，寂滅現前，即畢竟善寂，調伏其心，名禪度。
了知耳根非因緣自然，本如來藏妙真如性，
即知心無心，通達心相，名智度。
六度為萬行之本，六度既具，則萬行自該。
論一經大途，當機首以大定為請，如來先示之以依常住真心，
以開圓解；次示之以依常住真心，以修圓行；
三示之以依顯密二因，以分圓位。
則解行相資，目足兼備，直道而進，入清涼池。
一經大旨，有始有卒，當機所請，能事畢矣。
故文殊問名受持，可謂名體盡善，而筌魚盡美矣。
今第五又繼之以廣辯七趣者，所以戒備失錯，使不迷乎岐逕也。
但岐逕有二：一沉墜，即三惡道；二清昇，即四善道。
三惡而亦謂之修行岐逕者，如寶蓮香比丘尼，
私行婬欲，而妄言無罪，則見戒俱破，豈非大乘受菩薩戒者，
因一見之邪，一行之汙，即為阿鼻地獄之岐逕乎？
又如善星比丘，妄言諸法皆空，無罪無福，
但因一念之錯，一見之邪，即為無間地獄之岐逕乎？
循轍以求，獄畢而為鬼，鬼畢而為畜，畜畢而為人，
皆乘宿習以為類，雖得為人，要非止因此修途失錯之龜鑑也。
圓頓行者，可不慎諸？
次清昇四善道者：第一，墮僊道之岐逕。
如受陰已破，想陰現前，三摩地中，心愛長壽，
辛苦研幾，貪求永歲，棄分段生，頓希變易，細相常住。
又如行陰已滅，識陰現前，若於圓常，固身常住，
同於精圓，長不傾逝，諸阿斯陀求長命者，
成其伴侶，豈非圓修者墮僊道之岐逕乎？
至於天道，又為圓頓行者豎出三界，次第陞高，
在所不免之階級，苟於此一生取著，豈非墮天道之岐逕乎？
至於懷猜忌而行十善，好鬬諍以修三學，豈不墮阿修羅道之岐逕乎？
以是而言，則釋經者，科為戒備失錯，深有得乎言外之意也。
然則別明諸趣，戒備失錯，詳辯魔境，深防邪誤，
乃正修之急務，直與前見道、修道、證果、
結經，而列為六大科可也。
總為助道，恐非其然。
如天台止觀十乘中，第九能安忍十境中煩惱、
業、相、禪定、諸見四境，悉為止觀之所策發，
不預明之，多致失錯邪誤。
彼為正修之大節，今經何可異乎？
orig::  ^896a6

○五、廣辨七趣戒備失錯二：初、疑問二：
初、聞法增道。說是語已，即時阿難及諸大眾，
得蒙如來開示密印般怛囉義，兼聞此經了義名目，
頓悟禪那修進聖位增上妙理心慮虗凝，斷除三界修心六品微細煩惱。
commentary::  ^896c30

【觧】溫陵曰：此結敘時眾獲益，下乃讚謝也。
開示密印至增上妙理，通指前經奧義也。
修道所斷之惑，小乘於三界分九地，地各九品，
斷欲界前六品而證二果，斷後三品而證三果，斷上二界各九品而證無學。
今此增上頓斷，故言三界六品。 ^896c38

【疏】天台曰：得蒙如來開示密印般怛囉義者，此敘建壇聞呪以來之開示也。
今經有顯、密二印：三如來藏，名為顯印；
大白傘蓋，名為密印。
此之二法，皆以實相而為心印，兼聞了義名目，此超敘蒙示五種經名之益也。
頓悟禪那，進修聖位，此追敘蒙示地位之益也。
實相、密印、禪那、聖位，皆理極果人，超情躐等，
名增上妙理，此所入之理也。
隨聞獲證，妙定現前，故曰心慮虗凝，此能入之定也。
始本相符，境觀相契，厥利如金，厥堅如鋼，能頓斷根本無明。
今且約示迹，頓斷枝末思惑，故曰斷除三界修心六品微細煩惱。
溫陵師所謂增上頓斷此，如斬一握絲，一斷一切斷。
不惟斷欲界前之六品，即上二界前各六品，
一時俱斷，故言三界六品。
orig::  ^896c48

○二、起禮踈疑二：初、起禮述益。
即從座起，頂禮佛足，合掌恭敬，而白佛言：大威德世尊！
慈音無遮，善開眾生微細沉惑，令我今日身心快然，得大饒益。 ^897a26

○二、對佛踈疑二：初、正踈疑二：初、總疑諸趣。
世尊！若此妙明真淨妙心本來徧圓，如是乃至大地草木蝡動含靈本元真如，
即是如來成佛真體。
佛體真實，云何復有地獄、餓鬼、畜生、修羅、
人、天等道？世尊！此道為復本來自有？
為是眾生妄習生起？
commentary::  ^897a30

【觧】溫陵曰：前說真淨妙心，本來徧圓，則法界一真，
萬動一體，宜無諸趣之異。
其如方今現有，乃常情所疑，故或執諸趣而迷妙圓之體，
或執妙圓而撥諸趣之業，以至失錯墮落。
故特請問，冀行人詳明，而知所戒備也。
吳興曰：前阿難問位後，佛言：妙性圓明，
離諸名相，本來無有。
世界眾生，因妄有生，因生有滅，生滅名妄，滅妄名真等。
於是先約因妄有生，明二種顛倒，後約滅妄名真，明漸次諸位。
然於世界顛倒中，所說十二類生，一往且示欲界因果之相，
其實界趣說而未周。
今答位既終，故躡前妙性之義，領其庶彚，
皆是真如，發起如來委談諸趣。
以此觀之，猶是正宗之餘也。
慤、節二師，從文殊問名以來，判入流通，固未可也。 ^897a40

【疏】天台曰：二師之解，溫陵則約當文釋義，吳興則約躡前為解。
雖二說相成，缺一不可，而吳興所得，似復居多。
然而不特前說十二類生，界趣未周，即六亂妄想，果報未彰。
今於地獄，備約十習因、六交報明之。
其六亂之義，因果相符，如影隨形，如響應聲，略無差忒。
世間好事，佛說盡非虗語也。
orig::  ^897b18

○二別問地獄世尊！
如寶蓮香比丘尼，持菩薩戒，私行婬欲，
妄言行婬，非殺非偷，無有業報。
發是語已，先於女根生大猛火，後於節節猛火燒然，墮無間獄。
琉璃大王！善星比丘！
琉璃為誅瞿曇族姓，善星妄說一切法空，生身陷入阿鼻地獄。
此諸地獄，為有定處？
為復自然？彼彼發業，各各私受。 ^897b30

○二請聞法惟垂大慈，發開童蒙，令諸一切持戒眾生，
聞決定義，歡喜頂戴，謹潔無犯。
commentary::  ^897b40

【觧】溫陵曰：琉璃匿王太子廢父自立，挾宿嫌，誅釋種。
佛記其七日當入地獄，王泛海以避，水中自然燒滅。
善星比丘能說十二部經，獲四禪果。
因狎邪友，妄言無佛、無法、無有涅槃，故生陷無間。
此皆謬執妙圓，撥無業趣者。
吳興曰：問意有二：謂別業同報、別業別報。
初問婬、殺、妄三，即別業也；為有定處，即同報也；
為復自然下，次問別業別報。
據下答意，皆是別業同報耳。
文云：循造惡業，雖則自招，眾同分中，兼有元地。
乃至云：不斷三業，各各有私，因各各私，
眾私同分，非無定處。 ^897b44

【疏】天台曰：此中兼前，凡致兩問：一則通問六道，
為復本來自有，為是眾生妄習生起？
此則標一理而為發端，故曰若此妙明等，乃以理真不應有事妄為問。
一則別問地獄，為有定處，為復自然彼彼發業，各各私受？
此則據現事而為發端，故曰寶蓮香比丘尼等，
乃以事妄中別業同報，別業別報為問。
而特舉三人者，乃以貪嗔癡根本三毒而為罪魁者，以為問端也。
如寶蓮香以貪，琉璃王以嗔，善星以癡，
皆以上品惑造上品業，所以生身陷入阿鼻地獄。
言生身者，餘罪輕，惟神識墜落，此罪重，故不待捨身。
論寶蓮香，則見戒俱破，善星則但破其見，
不聞破戒，豈非破見之罪輕，而破戒之罪重乎？
若琉璃者，則非見非戒，直以宿憾一念之嗔，
畜多年所恣威力，以興殺害，以下國而憑陵上國，
以不善而加諸善人，以區區凡愚而害諸三寶弟子，
殺兼乎弑，而罪莫大焉。
今之世人，多有不明至理，而恣意訕謗聖道，
謂言無罪無福，與夫輕信佛理，謂犯戒無罪，
讀經至此，能無寒心！
orig::  ^897c16

○二、開示二：初、讚許。
佛告阿難：快哉此問！
令諸眾生不入邪見。
汝今諦聽，當為汝說。 ^898a4

○二、正說二：初、總別開示二：初、正明總別二：
初、約情想總明二：初、總明二分二：初、約迷真雙標。
阿難！一切眾生實本真淨，因彼妄見有、
妄習生，因此分開內分、外分。 ^898a6

○二、約內外別示二：初、內分二：初、釋相。
阿難！內分，即是眾生分內。
因諸愛染，發起妄情。
情積不休，能生愛水。
是故眾生心憶珍羞，口中水出。
心憶前人，或憐或恨，目中淚盈。
貪求財寶，心發愛涎，舉體光潤。
心著行婬，男女二根，自然流液。 ^898a8

○二結示阿難！諸愛雖別，流結是同。
潤濕不升，自然從墜。
此名內分。
commentary::  ^898a16

【觧】吳興曰：問：憐由情愛，生水可然。
恨由怨憎，何以流淚？
答：此中內分，悉約情論。
以愛為情，且言少分。
如喜、怒、哀、樂、愛、惡六者，皆人之情也。
是故怨恨，亦屬于情。
情重則悲，悲乃成淚。
內分之義，當文難曉，須取下文外分顯之。
且外分云：心持禁戒，舉身輕清。
心欲生天，夢想飛舉等。
應知從持戒善，及修禪定，有人天乘者，即屬外分。
降斯已還，皆屬內分。
問：下文云：情想均等，生於人間。
若謂人乘，即屬外分，合是純想，何得均情邪？
答：只緣人間持毀相紛，善惡猶雜，故言均等。
至若情想多少，並隨善惡升沉。
惟純想生天，方越內分也。
沇師以緣身起愛為內，欣彼勝事為外，何其近哉！
orig::  ^898a20

○二、外分二：初、釋相。
阿難！外分即是眾生分外。
因諸渴仰，發明虗想，想積不休，能生勝氣。
是故眾生心持禁戒，舉身輕清；心持呪印，
顧盼雄毅；心欲生天，夢想飛舉；心存佛國，
聖境冥現；事善知識，自輕身命。 ^898a44

○二、結示阿難！諸想雖別，輕舉是同。
飛動不沉，自然超越。
此名外分。
commentary::  ^898b2

【觧】溫陵曰：想能生勝，而卵以想生者，由染淨異也。
吳興曰：且指人天想心，名為外分，非出世三乘之智也。
何者？前文因阿難問於地獄，乃至人天等道，
於是佛說妄習，開為二分。
次約二分，以辨諸趣。
諸趣之後，總結示云：此等眾生，不識本心，受此輪迴等。
故知外分不出三界也。
文中雖云心存佛國，聖境冥現，斯蓋汎舉勝氣之相。
若約修論，乃是十方同居事想耳。 ^898b6

【疏】天台曰：經云內分即是眾生分內者，
謂世之情欲，皆眾生一身所受用物，沇師所謂緣身起愛是也。
如下，例明。心憶珍羞，心憶前人，貪求財寶，
心著行婬，非身受用乎？
然雖為諸內而實緣諸外，趣外奔逸，即其相也。
論其緣外，亦可謂之分外。
想心因情，又無非情之內分，是故情欲之分內外者，
常相反為諸內而反求諸外，求諸外而反成乎內，
故情想俱情而外內俱內，故謂之分內。
外分即是眾生分外者，謂修行慕道，皆眾生身外之事，沇師所謂欣彼勝事為外是也。
如下，例明。心持禁戒，心持印呪，心欲生天，
心存佛國，非身外事乎？
然雖緣諸外而實存諸內，發明虗想，即其相也。
論其內緣，亦可謂之分內。
緣境而生，又無非身之分外，是故想心之分內外者，
常相反為諸外而反得之內，得之內而反成乎外，
故情化為想而內外俱外，故謂之分外。
orig::  ^898b22

○二、別示趣生二：初、總明二習。
阿難！一切世間生死相續，生從順習，死從變流。
臨命終時，未捨煖觸，一生善惡俱時頓現。
死逆生順，二習相交。
commentary::  ^898c6

【觧】孤山曰：生從順習，死從變流者，以一切眾生皆愛生而惡死也。
是故生則順其習，死則逆其習。
故復云：死逆生順，二習相交。
此乃文辭互略耳。
只是生從存住，故順習；死從變流，故逆習也。
未捨煖觸，謂現陰之末，中陰之初也。
溫陵曰：逆順相交，謂方死方生之間也。
一切善惡之業，即於是時，隨其情想輕重而感變焉。 ^898c12

【疏】天台曰：臨命終時，未捨煖觸者，人秉識，
息，煖三法為命。生時識先投胎，摶父精母血而為種子，
次有息而後有煖，三事和合而有生，三事別離而有死。
死時先捨煖而後捨息，捨息而後識去，
所謂去後來先作主翁者，識也。
今云未捨煖觸，則是將死未死之間，而一生所作善惡，俱時頓現。
夫貪生怖死，人之常情，故死逆生順，二習相交，而死者不能為之計。
如人負債，強者先牽，故隨其情想多少以判乎昇沉也。
orig::  ^898c26

○二、別顯受生五：初、純想。
純想即飛，必生天上。
若飛心中，兼福兼慧，及與淨願，自然心開，
見十方佛，一切淨土，隨願往生。
commentary::  ^898c44

【觧】吳興曰：必生天上者，據下情少想多，但在四天之下。
驗今純想所生，應是忉利以上。
若單修善禪，則惟生上界。
若兼諸福慧，則隨往十方。
於飛心中，旁論福慧，故皆云兼。 ^898c48

【疏】天台曰：純想中有二路：一生天，一生淨土。
生天之想，乃以上品十善而為業。
準經，則惟想而無福慧與願。
據理，生兜率內院，亦有禪慧及以淨願。
若生色、無色界，亦兼乎禪定之福。
生淨土者，則四義俱備。
而云隨願往生者，蓋淨土法門，要以信、
行、願三法為之主，而三法中又以淨願為之約。
若藥師、彌陀二種淨土，皆有勸勉求生之方，
惟極樂所宗者多，苟有純想、福慧、淨願，
臨終淨土自然現前，莫不隨願得往生也。
orig::  ^899a8

○二、情少想多情少想多，輕舉非遠，即為飛僊、
大力鬼王、飛行夜叉、地行羅剎，遊於四天，所去無礙。
其中若有善願善心護持我法，或護禁戒隨持戒人，
或護神呪隨持呪者，或護禪定保綏法忍，是等親住如來座下。
commentary::  ^899a26

【觧】溫陵曰：勝想不純，少滯邪情，故感此類。
其中下，謂雖滯邪情，而有善願，斯感善緣，即天龍八部類也。
真際曰：情少想多，此通舉也。
理宜等降，四類分之。
一情九想，即為飛僊。
二情八想，為大力鬼王。
三情七想，為飛行夜叉。
四情六想，為地行羅剎。 ^899a34

【疏】天台曰：情少想多，四等中亦分二路：
一、無善願善心者，但以下品十善為行；
一、有善願善心者，多是乘急戒緩之人，
故得親住如來座下，聽聞大法也。
orig::  ^899a44

○三、情想均等情想均等，不飛不墜，生於人間。
想明斯聰，情幽斯鈍。
commentary::  ^899b4

【觧】孤山曰：由昔情想，感今聰鈍。
是知言均等者，總報之業也。
言幽明者，別報之業也。
由所習情想，各在強弱，致有聰鈍之異。 ^899b8

【疏】天台曰：情想均等，亦分二路。
想雖五分，明暗不同，明者斯聰，故多睿智；
情雖五分，亦分輕重，重者斯鈍，故多愚蒙。
想暗雖近於情，情猶想也；情輕雖近於想，想猶情也。
orig::  ^899b14

○四、情多想少情多想少，流入橫生，重為毛羣，輕為羽族。
七情三想沉下水輪，生於火際，受氣猛火，
身為餓鬼，常被焚燒，水能害己，無食無飲，經百千劫。
九情一想下洞火輪，身入風火二交過地，
輕生有間、重生無間二種地獄。
commentary::  ^899b22

【觧】真際曰：情多想少，亦合分四。
六情四想，流入橫生。
七情三想，墜為餓鬼。
八情二想，生有間獄。
九情一想，生無間獄。
溫陵曰：橫生者，情多故淪變，帶想故飛舉，
而業重不能，但為毛羣耳。
俱舍說：大地最下，有金水風輪，有八寒八熱，地獄在三輪之上。
此文說沉下水火風輪，又似地獄在三輪之下。
疑此所指，非地下三輪，乃地獄三輪也。
言水輪火際，即寒獄第八也。
受氣猛火，謂受火氣以為身，故常被火燒，
或得水飲，亦化為火，故曰水能害己也。
下洞火輪，即八熱獄也。
身入風火二交過地，謂超寒獄，入熱獄也。
熱獄第八，名五無間。
有間，即餘七也。孤山曰：只就七熱地獄，
自有輕重，而此無間，非五無間。
下文阿鼻，方是第八熱獄，名五無間也。 ^899b32

【疏】天台曰：情多想少，分四類，論其趣生，但有三種。
於三種中，各分輕重，以論受報，二則明開，一則義隱。
若分別者，則輕為有財，重為無財也。
孤山又云：七熱地獄，謂八大獄中第七獄也。
長阿含云：此四天下，有八千天下圍繞其外，
復有大海周匝圍繞八千天下，復有大金剛山繞大海水，金剛山外復有第二大金剛山。
樓炭經云：二金剛山，亦名鐵圍山，二山中間，
窈窈冥冥，日月天神所不能照。
彼有八熱地獄，每一地獄有十六地獄：
第一大獄名想，二名黑繩，三名堆壓，四名叫喚，
五名大叫喚，六名燒煑，七者大燒煑，八名無間。
分別其相，具如第十九卷。
又新譯婆娑論：問曰：地獄在何處？
答曰：多分在此贍部洲下。
云何安立？有說：從此洲下四萬踰繕那，
至無間地獄底，無間縱廣高下各二萬踰繕那。
次上一萬九千踰繕那中，安立餘七地獄，
謂次上有極熱，次上有熱，次上有大叫，
次上有嘷叫，次上有眾合，次上有黑繩，
次上有等活，此七地獄一一縱廣萬踰繕那。
有說：無間地獄周回圍繞，如今聚落圍繞大城云云。
秪就此獄自有輕重，而此無間非五無間，
亦應以第六為有間，第七為無間，是則風火二交過地，通於六七也。
天台曰：地獄處所非所說不同，但是彼此互出，
應是金剛兩山之間者輕，大地之下者重。
又不獨此也，即曠野深山亦有鬼神治罪人處，
如四川鄷都、東嶽泰山是也。
又如城隍社令，亦有如人間牢獄，世人往往見之，
不知者便言曾見閻王及以地獄，又說某人死後得做閻王。
須知閻摩法王自有住處，在鐵圍兩山之間，
人不易見，亦不易做，所見所做者，但是陰間分司耳。
orig::  ^899c10

○五、純情純情，即沉入阿鼻獄。
若沉心中，有謗大乘，毀佛禁戒，誑妄說法，
虗貪信施，濫膺恭敬，五逆十重，更生十方阿鼻地獄。 ^900a20

○二、約業報別示七：初、地獄趣三：初、結前生後二：
初、結前。循造惡業，雖則自招，眾同分中，兼有元地。
commentary::  ^900a24

【觧】溫陵曰：阿鼻，此云無間。
謂受罪苦，具身量、劫數、壽命五者，皆無遮間，名五無間。
此惟情業最重者墜入，至劫壞乃出。
若兼謗大乘等罪，則此劫雖壞，更入十方阿鼻，無有出期。
以謗法毀戒，令無窮人墮邪見故。
前問地獄，為有定處，為復自然故？
答：純情以造，雖則自招，同業所感，不無定處。
元地者，各隨元由。 ^900a28

【疏】天台曰：純情無間，亦分二類：一、不謗大乘等，
至劫壞出可盡之無間也；一、若謗大乘等，劫壞不出不可盡之無間也。
謗大乘五逆十惡之為罪，則事兼道俗；
毀佛禁戒去四罪，則惟在於道。
故在道之士，未空乎想，宜先空乎情，一涉乎情，
便為失足之階漸，況純情至於不可盡之無間乎！
又情想應作四句分別：純想無情，則生天宮佛國；
純情無想，則墮地獄。
阿鼻亦情亦想，則分為九類：非情非想，
則為出世真修，若首楞大定，此又真修中之最上乘者也。
故知純想猶未出乎凡聖，同居淨土也。
又情即惡也，想即善也，不言善惡而言情想者，
善惡之業，多約身口，故善惡之業，身口居七，心業但居其三。
然而心為其總，身口為別，總能兼別，而別或不兼總。
今云情則無惡而不收，云想則無善而不攝，
故約十一情想以明多少，則舉其總而別可知矣。
前九情一想之無間，乃舉其輕者而言之，
今阿鼻之稱無間，乃因純情以造，是極重之無間也。
是則無間之獄有三：曰輕，曰重，曰極重。
極重者，兼謗大乘等罪之所感也。
orig::  ^900a42

○二生後阿難！此等皆是彼諸眾生自業所感，
造十習因，受六交報。
commentary::  ^900b32

【觧】溫陵曰：前略明情想感變，此詳明根境搆造也。
十習本於十惑，以習成惡業。
六交因乎六根，而交起惡報。
天如補註曰：六交者，如造業因眼，而餘五為助，
至受報時，亦徧及也。 ^900b36

【疏】長水曰：十習因者，別指惡業，即由十使煩惱，
於六根門發識造業，洎受其報，從六根出。
道欽手濫引惟識云：能招第八引異熟果，
故名引業；能招第六滿異熟果，名為滿業。
俱舍亦云：一引業，一生多，業純圓滿。
猶如繪畫，先圖形狀，後填眾彩等。
荊公釋要云：牽生地獄是引業，後受有輕重是滿業，俱是眾生妄情習造耳。
天台曰：準止觀發心，簡非顯是中，明十種非心，
一一類中，有心有行。
如地獄道，若其心念念專貪嗔癡，即心也；
起上品十惡，即行也。
今文亦然，上明情想多少，即心也；此去明十習因，即行也。
下之六道亦然。十因皆言習者，一一皆約習以成性為義，
苟惟一於是，不足以發明其事，必其所習於是者熟，故垂終吸攬墮獄者成也。
orig::  ^900b44

○二、指相別示二：初、明十習因二：初、總徵。
云何十因？
○二、別示十：初、婬習二：初、虗妄發生二：
初、造因。阿難，一者、婬習交接，發於相磨，研磨不休。 ^900c22

○二、感果二：初、自感二：初、正明。
如是故有大猛火光於中發動。
○二類顯如人以手自相摩觸，煖相現前。 ^900c24

○二共感二習相然，故有鐵牀銅柱諸事。 ^900c26

○二、聖賢訶棄是故十方一切如來，色目行婬，同名欲火。
菩薩見欲，如避火坑。
commentary::  ^900c28

【觧】溫陵曰：惡業起於情惑，而婬為情惑之最，故前後皆首明之。
十習之業，皆先言所感之境，次言所報之事。
婬感火業，由惑心熾盛，相摩而發也。
故所感之境，見大猛火。
舒王云：婬習研磨不休，自耗其精，則火界熾然。
於其生也，尚有痟渴內熱等疾，則其死也，
見大猛火，宜矣。能所交熾，名二習相然，
故有鐵牀銅柱之報，乃應其習業也。
如來為導師故，色目以警之。
菩薩為行人故，深怖以避之。
色目，猶詺目也。 ^900c32

【疏】長水曰：發業有二：一、正發，即無明；二、
助發，即餘惑，俱分別也。
今此十因，除婬習是所發之業，餘九皆是能發之惑。
天台曰：準此，則所發之業，應具身三口四。
今於婬業則顯，餘業則隱，略如貪習交計，
則具足婬、殺、盜等，餘可類推矣。
婬業偏顯者，為生死之本，發起之由也。
雲間曰：內分婬生愛水，今十習中，婬生火而貪生水者，
婬有二義：一者、貪愛故亦生水；二者、男女二根相磨生煖，故受火報。
上文內分，通取愛義，故婬生愛水；今十習義，
婬取研磨，則生火報。
orig::  ^901a2

○二、食習二：初、虗妄發生二：初、造因。
二者、貪習交計，發於相吸，吸攬不止。
○二、感果二：初、自感二：初、正明。
如是故有積寒堅冰，於中凍冽。 ^901a22

○二類顯如人以口吸縮風氣，有冷觸生。 ^901a24

○二共感二習相陵，故有吒吒、波波、羅羅、
青、赤、白蓮、寒冰等事。 ^901a26

○二、聖賢訶棄是故十方一切如來，色目多求，同名貪水。
菩薩見貪，如避瘴海。
commentary::  ^901a28

【觧】溫陵曰：貪習感水，由愛心計著，吸取而發也。
吸積風為塞，風結水為冰，故有積寒凍冽之事。
吒吒等，寒冰之報，即寒冰獄也。
俱舍云：吒波羅等，忍寒聲。
青赤白蓮，寒冰色也。
吳興曰：吒波羅三，青赤白三，更有疱裂二相，即八寒地獄。
orig::  ^901a32

○三、慢習二：初、虗妄發生二：初、造因。
三者、慢習交陵，發於相恃，馳流不息。
○二、感果二：初、自感二：初、正明。
如是故有騰逸奔波，積波為水。 ^901a42

○二類顯如人口舌，自相綿味，因而水發。 ^901a44

○二共感二習相鼓，故有血河、#CB01926;河、
熱沙、毒海、融銅、灌吞諸事。 ^901a46

○二、聖賢訶棄是故十方一切如來，色目我慢，名飲癡水。
菩薩見慢，如避巨溺。
commentary::  ^901a48

【觧】溫陵曰：慢習驕逸，由輕陵恃己而發，
以騰逸馳流，故感騰逸奔波之境，積致惡毒，故有血河灌吞之報。
孤山曰：癡水者，或云西土有水，飲之則癡，如此方之貪泉也。
orig::  ^901b4

○四、瞋習二：初、虗妄發生二：初、造因。
四者、瞋習交衝，發於相忤，忤結不息，心熱發火，鑄氣為金。 ^901b12

○二、感果二：初、自感二：初、正明。
如是故有刀山鐵梱，劒樹劒輪，斧鉞鎗鋸。 ^901b14

○二類顯如人銜冤，殺氣飛動。
○二共感二習相擊，故有宮割、斬斫、剉刺、槌擊諸事。 ^901b16

○二、聖賢訶棄是故十方一切如來，色目瞋恚名利刀劒，菩薩見瞋如避誅戮。
commentary::  ^901b18

【觧】溫陵曰：心屬火，氣屬金。
瞋者，由心作氣，而反動其心，加之衝擊抵忤，
則心火轉盛，氣金轉剛，故曰：心熱發火，鑄氣為金也。
斷刑曰宮，肉刑曰割。 ^901b22

【疏】孤山曰：宮、割，古五刑之一。
吳興曰：五刑，謂墨、劓、剕、宮、大辟。
墨，謂刺其額而涅之以墨；劓，謂截其鼻；
剕，謂刖其足；宮，謂男子則割去其勢，女子則幽閉之；
大辟，即死刑，斬、斫、剉皆新之死刑；刺，即古之墨刑，
槌、擊皆新刑之笞、杖類。
orig::  ^901b28

○五、詐習二：初、虗妄發生二：初、造因。
五者、詐習交誘，發於相調，引起不住。
○二、感果二：初、自感二：初、正明。
如是故有繩木絞校。 ^901b38

○二類顯如水浸田，草木生長。
○二共感二習相延，故有杻械、枷鎖、鞭杖、撾棒諸事。 ^901b40

○二、聖賢訶棄是故十方一切如來，色目奸偽，同名讒賊。
菩薩見詐，如畏豺狼。
commentary::  ^901b42

【觧】溫陵曰：詐習，依奸智起惡，而漸滋蔓，故如水浸田。
草木生長，由調引相延，故感繩木延引之事。
讒賊，奸詐敗正者也。
孤山曰：校，枷也。易云：屨校滅趾，荷校滅耳。
orig::  ^901b46

○六、誑習二：初、虗妄發生二：初、造因。
六者，誑習交欺，發於相罔。
誣罔不止，飛心造奸。
○二、感果二：初、自感二：初、正明。
如是故有塵土屎尿穢污不淨。 ^901c6

○二類顯如塵隨風，各無所見。 ^901c8

○二共感二習相加，故有沒溺、騰擲、飛墜、漂淪諸事。
○二、聖賢訶棄是故十方一切如來，色目欺誑，同名劫殺。
菩薩見誑，如踐蛇虺。
commentary::  ^901c10

【觧】溫陵曰：誑者，以狂言欺人，其志誣罔，
其心飛揚，如風鼓塵，使人無見，故感塵土穢惡之境，沒溺騰墜之報。
orig::  ^901c16

○七、冤習二：初、虗妄發生二：初、造因。
七者、冤習交嫌，發於銜恨。
○二、感果二：初、自感二：初、正明。
如是故有飛石投礰，匣貯車檻，甕盛囊撲。 ^901c22

○二類顯如陰毒人，懷抱畜惡。
○二共感二習相吞，故有投擲、擒捉、擊射、拋撮諸事。 ^901c24

○二、聖賢訶棄是故十方一切如來色目冤家，名違害鬼。
菩薩見冤，如飲鴆酒。
commentary::  ^901c26

【觧】溫陵曰：冤習銜恨，陰隱為傷，故如陰毒畜惡，
而感飛石囊撲之境，投擲拋撮之報。
飛石投擲，車匣牢柵，皆陰隱事也。
孤山曰：囊撲者，囊貯而撲殺之。
史記：秦始皇囊撲兩弟。 ^901c30

【疏】孤山又曰：鴆，鳥名，其羽有毒，以畫酒飲之則死。
其鳥如鴞，食蛇蝮，雄名運目，雌名陰諧。
orig::  ^901c38

○八、見習二：初、虗妄發生二：初、造因。
八者、見習交明。如薩迦耶見、戒禁取、邪悟諸業，
發於違拒，出生相反。 ^901c42

○二、感果二：初、自感二：初、正明。
如是故有王使主吏證執文籍。 ^901c44

○二類顯如行路人，來往相見。
○二共感二習相交，故有勘問權詐，考訊推鞠，
察訪披究，照明善惡。
童子手執文簿，辭辯諸事。 ^901c46

○二、聖賢訶棄是故十方一切如來，色目惡見，同名見坑。
菩薩見諸虗妄徧執，如臨毒壑。
commentary::  ^902a2

【觧】溫陵曰：見習有五：一、薩迦耶，此云身見，
謂執身有我，種種計著；二、邊見，於一切法，
執斷執常；三、邪見，邪悟錯解，撥無因果；
四、見取，非果計果，如以無想為涅槃之類；
五、戒禁取，非因計因，如持牛狗等戒，為生天因之類。
此五總名惡見，順邪反正，故云發於違拒，出生相反。
由其違反，故感王吏證執之境，權詐鞠推之報，
路人相見，一往一回，喻所見違反也。
是五惡見，能陷法身，故名見坑；能致業苦，故名毒壑。
行人當疾滅之。
orig::  ^902a6

○九、枉習二：初、虗妄發生二：初、造因。
九者、枉習交加，發於誣謗。
○二、感果二：初、自感二：初、正明。
如是故有合山合石，碾磑耕磨。 ^902a24

○二類顯如讒賊人，逼枉良善。
○二共感二習相排，故有押、捺、槌、按、蹙、
漉、衡、度諸事。 ^902a26

○二、聖賢訶棄是故十方一切如來，色目怨謗，同名讒虎。
菩薩見枉，如遭霹靂。
commentary::  ^902a28

【觧】溫陵曰：於不宜曲而曲之曰枉。
枉非真情，由誣誘發，逼壓於人，故感報如之。
排，擠挫也。押捺，亦其義也。
漉，瀝也。衡，橫也。謂迫蹙其體，瀝漉其血。
又於迫隘苦具，橫衝而度，所謂下透桂網，
倒懸其頭者，皆衡度類也。
讒能傷人，故名讒虎。
以可驚怖，故名霹靂。
orig::  ^902a32

○十、訟習二：初、虗妄發生二：初、造因。
十者、訟習交諠，發於藏覆。
○二、感果二：初、自感二：初、正明。
如是故有鑑見照燭。 ^902a44

○二類顯如於日中不能藏影。
○二共感二習相陳，故有惡友、業鏡、火珠、
披露、宿業、對驗諸事。 ^902a46

○二、聖賢訶棄是故十方一切如來，色目覆藏，同名陰賊。
菩薩觀覆，如戴高山，履於巨海。
commentary::  ^902a48

【觧】溫陵曰：訟非官訟，公發其覆之謂也。
此正覆習也。此覆彼訟，曰交諠。
故感鑑見照燭之境，惡友對驗之報，陰賊覆藏，發則自害。
覆罪適足以自壓自墜，故如戴山履海也。
十習發於十惑，通根本而兼隨。
隨煩惱二十，初曰忿、恨、惱、覆、誑、諂、憍、害。
今詐習即諂也，冤即恨也，枉即害也，訟即覆也，略例而已。 ^902b4

【疏】吳興曰：十習配屬根、隨、煩惱。
根本有六，謂貪、瞋、癡、慢、疑、不正見。
或開為五，隨有二十，謂忿、恨、惱、覆、誑、諂、
憍、害、嫉、慳、無慚、無愧、不信、懈怠、放逸、昏沉、
掉舉、失念、不正知、散亂。
今婬習即所發之業，具足貪、癡。
詐習諂。怨習即恨。
見即五見。枉謂逼壓良善，害所攝，亦慎類。
訟謂相論得失，恨為先惱之一，法性相應故。
orig::  ^902b16

○二、明六交報二：初、總明。
云何六報？阿難！一切眾生六識造業，所招惡報從六根出。
commentary::  ^902b30

【觧】吳興曰：造業招報，根識必俱。
今以識為業，而報從根者，蓋業並由心，報多約色故也。
所名六交報者，璿師云：因與果交。
今則不爾，但是果時，六根與惡報相涉也。 ^902b34

【疏】天台曰：一切眾生，六識造業，所招惡報，
從六根出，此固然也。
而下文一一各明中，一根受報而五根與之同受者，六亂妄想使之然也。
前不云乎：是故世界，因動有聲，因聲有色，
因色有聲，因聲有香，因香有味，因味有觸，因觸知法。
六亂妄想，成業性故，十二區分，由此輪轉。
彼明成十二類生之根本，故曰：是故世界，
聲香味觸，窮十二變，為一旋復。
今六交報，乃彼化生之一類，方其造十習因時，
必一根造罪，而六亂妄想趣外奔逸而與之同造，
故一根受報而五根與之同受，但互為主賓不同，以明六交差別。
今且總釋，下當各明，俾修奢摩他路者，
識其岐逕，以為簡非顯是之水鏡也。
orig::  ^902b42

○二、別示二：初、徵。
云何惡報從六根出？
○二、示六：初、見報二：初、標。
一者、見報招引惡果。
○二、釋二：初、臨終見相。
此見業交，則臨終時，先見猛火滿十方界。 ^902c18

○二、乘業受生二：初、明入獄初相。
亡者神識飛墜，乘烟入無間獄。 ^902c20

○二、明入獄後相二：初、發二相。
發明二相。一者明見，則能徧見種種惡物，生無量畏。
二者暗見，寂然不見，生無量恐。 ^902c22

○二交六根如是見火燒聽，能為鑊湯洋銅；
燒息，能為黑烟紫#CB08504;；
燒味，能為焦丸鐵糜；燒觸，能為熱#CB01926;爐炭；
燒心，能生星火迸洒，煽鼓空界。
commentary::  ^902c26

【觧】溫陵曰：見覺屬火，故感猛火。
畏見於境，恐藏於心。
六交皆直入無間者，就重言耳。
成論云：極善極惡，皆無中陰，所以直入。
聞聽屬水，故燒聽能為鑊湯洋銅。
鼻嗅主氣，故燒息能為黑烟紫#CB08504;。
舌主味，丸糜味類也。
身主觸，#CB01926;炭觸類也。
心正屬火，燒之轉熾，故迸洒煽鼓。
吳興曰：一者下，標示。
臨終下，釋相。先見猛火等，即現報也。
亡者神識等，即生報也。
發明下，就眼根明二相。
如是下，對諸根明交報。
他皆放此。然一根惡報，而五根徧受者，難可了知。
理而推之，必由六識造業之時，性中相知，
用中相背，從業受報，法爾如斯。
以相知故，六報互通；以相背故，諸相差別。
惟識發現，信其不誣。
問：下五報中，悉有當根受報之相。
今眼根見火後，便云燒聽者，何邪？
答：以燒見易明故。
況下黑烟紫#CB08504;、星火迸洒等，
皆眼根所交之報，故不別云。 ^902c32

【疏】天台曰：此約眼根見色造罪為之主，牽引餘五同造為之賓。
若約眼緣色塵，造六亂妄想，則以因動見色為本，
然後因色聞香，因香甞味，因味覺觸，因觸知法，因法聞聲。
且約造一殺業為言，如因畜動而見畜，
即妄想緣畜可食而行殺，為因動有色；
或又緣畜有香而行殺，為因色有香；或又緣畜有味而行殺，
為因香有味；或又緣畜乘熱可食而行殺，
為因味有觸；或又緣畜內心思惟而行殺，
為因觸有法；或又緣畜炮炙割截之聲而行殺，為因法有聲。
故受地獄惡報時，有正受，有傍受。
不同眼根屬火，故臨終時，先見猛火滿十方界，
發明二相，此當根正報也；燒聽、燒息等，餘根傍報也。
一根之報如此，餘根之報例然。
下文云：由是眾生別作別造，於世界中入同分地，
妄想發生，非本來有。
信六亂妄想之所發，非本來有也。
orig::  ^903a14

○二、聞報二：初、標二者、聞報招引惡果。
○二、釋二：初、臨終見相。
此聞業交，則臨終時，先見波濤，沒溺天地。 ^903a44

○二、乘業受生二：初、明入獄初相。
亡者神識，降注乘流，入無間獄。
○二、明入獄後相二：初、發二相。
發明二相：一者、開聽，聽種種閙，精神愗亂。
二者、閉聽，寂無所聞，幽魄沉沒。 ^903a46

○二交六根如是聞波，注聞則能為責為詰，
注見則能為雷為吼為惡毒氣，注息則能為雨為霧洒諸毒蟲周滿身體，
注味則能為膿為血種種雜穢，注觸則能為畜為鬼為糞為尿，
注意則能為電為雹摧碎心魄。
commentary::  ^903b2

【觧】吳興曰：上云見火，此云聞波。
今以近義詳之，如易云：離為目為火，坎為耳為水。
將恐見聞本乎水火之性，故發燒注之相也。
又其聞波所注諸根，循業各變，難盡銷會。
如注見則能為雷為吼等，似非眼根所入之相。
乃至下文多此義例，聖言叵測也。
溫陵曰：聞聽屬水，故觀聽旋復，則水不能溺。
依之造業，則能感波濤。
注聞發聲，故為責罪詰情之事。
注見能為雷吼者，聞波屬陰，見火為陽，陰陽相薄而成雷故也。
注息為雨霧，水隨氣變也。
注味為膿血，水隨味變也。
注觸為畜鬼，水隨形變也。
注意為電雹，意出於心，水火交感也。
一切物理，莫不因五行、乘陰陽以變化。
故此隨根轉變之事，皆不出此。
orig::  ^903b12

○三、齅報二：初、標三者、齅報招引惡果。
○二、釋二：初、臨終見相。
此齅業交，則臨終時先見毒氣充塞遠近。 ^903b36

○二乘業受生二：初、明入獄初相。
亡者神識，從地涌出，入無間獄。
○二、明入獄後相二：初、發二相。
發明二相：一者、通聞，被諸惡氣熏極心擾。
二者、塞聞，氣掩不通，悶絕於地。 ^903b38

○二交六根如是齅氣衝息，則能為質為履；
衝見，則能為火為炬；衝聽，則能為沒為溺，
為洋為沸；衝味，則能為餒為爽；衝觸，則能為綻為爛，
為大肉山，有百千眼，無量#CB00045;食；
衝思，則能為#CB01926;為瘴，
為飛沙礰，擊碎身體。
commentary::  ^903b42

【觧】資中曰：鼻根造業，貪齅諸香，故招毒氣，以受其報。
孤山曰：魚敗曰餒，羮敗曰爽。
溫陵曰：質，礙也。履，通也。
齅業所依，不離通塞，故衝息能為質履也。
衝見為火炬，衝聽為沒溺洋沸，則見覺屬火，
聞聽屬水，明矣。饑餒乖爽，由味隨氣變也。
綻折爛壞，由體隨氣變也。
衝思為#CB01926;沙，依土感也。
orig::  ^903c4

○四、味報二：初、標四者、味報招引惡果。
○二、釋二：初、臨終見相。
此味業交，則臨終時，先見鐵網猛#CB08504;熾烈，
周覆世界。 ^903c16

○二乘業受生二：初、明入獄初相。
亡者神識下，透挂網，倒懸其頭，入無間獄。 ^903c18

○二、明入獄後相二：初、發二相。
發明二相：一者、吸氣結成塞冰，凍裂身肉。
二者、吐氣飛為猛火，焦爛骨髓。 ^903c20

○二交六根如是甞味，歷甞則能為承、
為忍，歷見則能為然金石，歷聽則能為利兵刃，
歷息則能為大鐵籠彌覆國土，歷觸則能為弓、
為箭、為弩、為射，歷思則能為飛熱鐵從空雨下。
commentary::  ^903c22

【觧】孤山曰：準眼耳鼻，云見聞齅，此應云甞報。
言味報者，從所甞為名也。
貪味則網捕燒野，以取禽獸，故見鐵網猛#CB08504;之相。
為承為忍，謂發言承領，忍聲甘受也。
溫陵曰：舌噉生命，使彼承忍。
故歷甞發苦，使己承忍。
依見貪味，故能為然金石。
依聽發惡，故能為利兵刃。
依齅恣貪，籠取羣味，故能為大鐵籠。
觸味傷物，故感弓箭以自傷。
緣味思物，故感飛鐵以充味。
orig::  ^903c32

○五、觸報二：初、標五者、觸報招引惡果。
○二、釋二：初、臨終見相。
此觸業交，則臨終時，先見大山四面來合，無復出路。 ^903c48

○二乘業受生二：初、明入獄初相。
亡者神識，見大鐵城，火蛇火狗，虎狼獅子，
牛頭獄卒，馬頭羅剎，手執鎗矟，驅入城門，向無間獄。 ^904a2

○二、明入獄後相二：初、發二相。
發明二相：一者、合觸，合山逼體，骨肉血潰。
二者、離觸，刀劒觸身，心肝屠裂。 ^904a6

○二交六根如是合觸：歷觸，則能為道、
為觀、為廳、為桉；歷見，則能為燒、為熱；歷聽，
則能為撞、為擊、為剚、為射；歷息，則能為括、
為袋、為考、為縛；歷甞，則能為耕、為鉗、為斬、
為截；歷思，則能為墜、為飛、為煎、為炙。
commentary::  ^904a8

【觧】孤山曰：合山刀劒，並由貪著男女身分而感也。
溫陵曰：大山來合，及鐵城火狗等，皆惡觸雜感也。
觸業所依，不出離合。
屠裂，即離相也。道趣，獄路也。
觀獄，王門闕兩觀也。
廳桉，皆治罪之處，皆身觸所依也。
括袋，所以收氣也。
思業飄蕩，故感飛墜之事。
剚，插刀於肉也。剚射考縛，則相因旁舉也。
orig::  ^904a18

○六、思報二：初、標六者、思報招引惡果。
○二、釋二：初、臨終見相。
此思業交，則臨終時，先見惡風吹壞國土。 ^904a30

○二、乘業受生二：初、明入獄初相。
亡者神識，被吹上空，旋落乘風，墮無間獄。 ^904a32

○二、明入獄後相二：初、發二相。
發明二相：一者不覺，迷極則荒，奔走不息。
二者不迷，覺知則苦，無量煎燒，痛深難忍。 ^904a34

○二交六根如是邪思，結思則能為方、
為所，結見則能為鑑、為證，結聽則能為大合石、
為冰、為霜、為土、為霧，結息則能為大火車、
火船、火檻，結甞則能為大呌喚、為悔、為泣，
結觸則能為大、為小、為一日中萬生萬死、
為偃、為仰。
commentary::  ^904a36

【觧】溫陵曰：思屬土而飄蕩，故先見惡風吹壞國土等事。
思業所依，不出迷覺。
荒奔，迷思也。知苦，覺思也。
思必有所，故結思則為受罪方所。
見能鑑證，故結見則為證罪人事，結聽則能為大合名等。
水土交感也。車船檻，乃息氣乘亂，思所變也。
嘗，即舌根，聲所自發也。
大小已下，皆言其身乃觸業乘亂，思所變也。
orig::  ^904a46

○三、總結顯妄二：初、由妄所成二：初、總結妄由。
阿難！是名地獄十因六果，皆是眾生迷妄所造。
○二、別顯輕重五：初、無間地獄因。
若諸眾生，惡業圓造，入阿鼻獄，受無量苦，經無量劫。
commentary::  ^904b12

【觧】資中曰：六根十因，具足同造，入阿鼻獄，大無間也。
orig::  ^904b16

○二、八無間獄因六根各造，及彼所作，
兼境兼根，是人則入八無間獄。
commentary::  ^904b20

【觧】吳興曰：此亦六根具造十因，但前後異時，故云各耳。
如一根對境，必與意識同起，是名各造。
若加二三等，則名兼境兼根也。
入無間獄，應同前獄，既非經無量劫，故知此罪次重於前。
復恐通舉八獄，以輕從重，總云無間，是則十因或不具者，當墮前七也。
orig::  ^904b24

○三十八地獄因身、口、意三，作殺、盜、婬，是人則入十八地獄。
commentary::  ^904b36

【觧】吳興曰：十惡業中，惟犯殺盜婬罪，雖云口意，蓋助成身業也。
十八泥犁經云：火獄有八，寒獄有十。
溫陵曰：大獄只有八寒八熱，而有十八鬲子地獄，
及八萬四千眷屬等獄，皆大獄所分者也。
orig::  ^904b38

○四、三十六地獄因三業不兼，中間或為一殺一盜，是人則入三十六地獄。
commentary::  ^904b46

【觧】溫陵曰：三業不兼，謂具二闕一也。
吳興曰：三十六獄，并下一百八獄，未詳名數。
orig::  ^904c2

○五、一百八地獄因見見一根，單犯一業，是人則入一百八地獄。
commentary::  ^904c6

【觧】溫陵曰：上具二闕一，此犯一闕二，故又輕也。
吳興曰：能見所見，單境單根，於殺盜婬，
單犯一業，故罪從輕。
然經文甚略，罪相多品，如身業三罪，各有根本方便不同，豈可一例判入諸獄？
今應且約根本示之，其諸方便，若同此獄，必有劫數長短差別。 ^904c8

【疏】天台曰：諸少乘經多談事相，故一一獄各有主執典獄之人，
如閻摩羅王、牛頭、阿旁諸鬼卒等。
不知者以為輕重諸獄皆閻王所設，以之而苦治罪人，若今陛牢之為。
然此經多談理性，故地獄種種諸相，從罪人六根出。
不知者以為閻王治罪皆佛經，故為此說以恐畏下愚。
若合此二說，又將以事而攻乎理，以理而乎攻事，
總置之於虗無，而天堂地獄，一皆為荒唐而不信。
不知事乃即理之事，理乃即事之理，二說相須，偏廢不可。
秪如見習交明，故有王使主吏證執文籍；
訟習交諠，故有惡友業鏡火珠披露宿業。
對驗諸事，非即理之事，與小乘經所說同乎？
無論地獄，即諸天感報，見有精麤，飯色不同，
以分勝劣，以例六道，莫不皆然，謂之天設可也，謂之自取可也。
即今文獄數名目，亦與他經不同。
他如新婆沙論所出，八寒、八熱、十六遊增等；
今文所出，則於大無間外，有八無間、十八、
三十六、一百八之稱。
若約義為言，將是準八邪、十八界、六根、
各六及百八煩惱，以至他經八萬四千鬲子地獄，亦是準八萬四千塵勞門而立。
世間孰有一法不從眾生惟心所造而成？
如一根造罪，餘根助成，至感報時，牽連受苦，
亦六根也；一根返聞，六根解脫，一一圓通，
互用清淨，亦六根也。
嗚呼！因之而倒，因之而起，可不知所擇從哉！
orig::  ^904c18

○二、非真本有由是眾生別作別造，於世界中入同分地，
妄想發生，非本來有。
commentary::  ^905a16

【觧】吳興曰：上文五節，惡業不同，即別作別造也。
所感獄報，各從其類，即入同分地也。
妄想發生等，並酬阿難前所疑問。
orig::  ^905a20

○二、鬼趣三：初、總標。
復次，阿難！是諸眾生，非破律儀，犯菩薩戒，
毀佛涅槃，諸餘雜業，歷劫燒然，後還罪畢，受諸鬼形。
commentary::  ^905a26

【觧】溫陵曰：非破律儀，無正範也。
犯菩薩戒，無正因也。
毀佛涅槃，無正果也。
三者不正，諸餘皆邪。
故墮獄罪畢，即入鬼趣。
此類乃惑習雜相，所謂諸餘雜業，不必局配十因，文義不循。
orig::  ^905a30

○二別顯若於本因，貪物為罪，是人罪畢，
遇物成形，名為恠鬼。
貪色為罪，是人罪畢，遇風成形，名為魃鬼。
貪惑為罪，是人罪畢，遇畜成形，名為魅鬼。
貪恨為罪，是人罪畢，遇蟲成形，名蠱毒鬼。
貪憶為罪，是人罪畢，遇衰成形，名為癘鬼。
貪傲為罪，是人罪畢，遇氣成形，名為餓鬼。
貪罔為罪，是人罪畢，遇幽為形，名為魘鬼。
貪明為罪，是人罪畢，遇精為形，名魍魎鬼。
貪成為罪，是人罪畢，遇明為形，名役使鬼。
貪黨為罪，是人罪畢，遇人為形，名傳送鬼。
commentary::  ^905a38

【觧】溫陵曰：貪物則吝著不釋，故附物為恠。
貪色則惑於妖邪，故墮妖魃。
貪惑為魅，貪恨為毒，固其理也。
魅，精魅也。憶者，常懷奸虐，故遇災衰處為癘虐。
鬼傲者，虗驕恃氣，故乘饑虗氣為餓鬼。
貪罔者，潛心陰昧，遇幽為魘。
皆陰昧事也。貪明者，妄意高明，故陰附精明為魍魎鬼。
貪成者，希意曲從，故影附明靈為役使鬼，即依靈廟為驅使者。
貪黨者，阿附邪#CB02439;，
故遇人成形為傳送，即附巫祝而傳吉凶者也。 ^905b8

【疏】王荊公補遺曰：傳云，惟是風馬牛不相及也，曰馬牛其風。
注云：風，放也，牡牝相誘謂之風。
然則牛馬風佚，因牡牝相逐而遂至放佚。
今婬習之餘，言遇風成形者，乃遇放佚成形，故受魃鬼。
魃乃女鬼，亦曰女妖，女子多婬，故成魃。
然則此鬼感婬佚受身，故曰遇風成形耳。
天台曰：七趣生起，自下以昇高；鬼道報輕於獄，故承餘習以為之報。
然有神道，有鬼道。
申者為神，故於字從示從申。
人死精神不散，英烈者以示其靈，故謂之神。
合情而言，同於鬼道。
合想而言，則八想二情為大力鬼王，七想三情為飛行夜叉，
四情六想為地行羅剎。
方今天下稱五岳四瀆，凡是一切土谷神祇，
城隍社稷，或王，或臣，或民，或役使之屬，皆其類也。
屈者為鬼，於字從甶，音勃；從几，音人。
古稱田神為鬼，即附土而有神者是也。
故凡鬼類，自無色質，必附物而為之質。
近見一漁者，網一鯉，重數斤，持歸則化為棺木板，劈之有鮮血。
蓋水鬼附木而厭人久，故有生氣。
今文十鬼，或遇物遇風以至遇人為形，
皆附物為之質也，此猶鬼報之輕者。
若其重者，則七情三想，沉下水輪，生於火際，
受氣猛火，身為餓鬼，常被焚燒，水能害己，
無食無飲，經百千劫，則為餓鬼趣攝也。
溫陵師謂十鬼諸餘雜業之所召感，不必局配十因，
乃云文義不循，而資中師又嘗配之矣。
彼云：由前十因餘報不同，故下鬼趣分成十類，今為釋而明之。
第一恠鬼，貪物為罪，為盜習者，蓋盜必竊人之物，故貪物是第二盜習。
第二魃鬼，貪色為罪，為婬習，恰與相當。
第三魅鬼，貪惑為罪，為詐習者，蓋詐習依奸智起惡惑人，故貪惑是第五許習。
第四蠱毒鬼，貪恨為罪，為恐習者，蓋冤習交嫌，
發於#CB03458;恨，故貪恨是第七怨習也。
第五癘鬼，貪憶為罪，為嗔習者，蓋嗔習交衝，
發於相忤，忤結不息，忤結即懷憶不忘，故貪憶是第四嗔習也。
第六餓鬼，貪傲為罪，為慢習者，蓋慢習交陵，
發於相恃，恃己傲慢，故貪傲是第三慢習也。
第七魘鬼，貪罔為罪，為誑習者，蓋誑習交欺，
發於相罔，故貪罔是第六誑習也。
第八魍魎鬼，貪明為罪，為見習者，蓋見習交明，
發於違拒，出生相反，著邪智明，故貪明是第八見習也。
第九役使鬼，貪成為罪，為枉習者，蓋枉則以曲而措他人之直，
而枉使人從，故為鬼亦希意曲從於人，故貪成是第九枉習也。
第十傳送鬼，貪黨為罪，為訟習者，蓋公發人之覆藏，
必樹黨固是，以為鬼亦朋黨於人，為傳送鬼，故貪黨成是第十訟習也。
orig::  ^905b26

○三、結示阿難！是人皆以純情墜落，業火燒乾，上出為鬼。
此等皆是自妄想業之所招引。
若悟菩提，則妙圓明，本無所有。 ^906a16

○三、畜趣三：初、總標。
復次，阿難！鬼業既盡，則情與想，二俱成空。
方於世間，與元負人，冤對相值。
身為畜生，酬其宿債。
commentary::  ^906a20

【觧】吳興曰：情即地獄之純情，想即鬼趣之妄想。
此想亦情，非前文外分之想也。 ^906a24

【疏】天台曰：此本鬼趣，而結云是人者，展轉推原，感報之所自也。
蓋鬼從獄來，獄又從人道之所來，豈非人道既為清昇之善首，
又為訟墜之元魁乎！
自其心而言之，如繪事後素，繪而為地獄，
為餓鬼，為畜生，為修羅，亦此素也；繪而為僊，
為天，為聲聞，為緣覺，為菩薩，為如來，亦此素也。
故華嚴經云：心如工畵師，造種種五陰，
一切世間中，無不從心造。
自其形骸而言之，頭圓法天，足方法地，
五根法五臟，五藏法五行，故頭頂天而足履地。
以奇數而有之者四：頭也，鼻也，舌也，身生也；
偶數而有之者四：目也，耳也，手也，足也。
自人而昇之僊，同此形骸也；自僊而昇之天，
昇之出世間，曰聲聞，曰緣覺，曰菩薩，曰佛，
大小相好，雖勝劣不同，其所法於奇偶，
凡為形骸之內者，無以異也。
不幸而為三毒，為五逆，為十惡，墮之獄，
墮之鬼，墮之畜；為大身八萬由旬，多人亦滿，
一人亦滿；為一日一夜，萬生萬死；為偃，
為仰；為大肉山，有百千眼，無量#CB00045;食；
為合山逼潰；為刀劒屠裂；為青蓮華、白蓮華；
為腹如泰山，咽似針鋒；為頭東尾西，背駝日月；
為多頭多眼；為四足多足；為一足無足；
為蚯蚓、蟋蟀、蠛#CB16915;、
蠮螉，小而身殆鄰虗。
其醜陋之狀，卑污之形，不可殫述。
嗚呼，昔為清昇之善首，一失足於此，便為沉墜之元魁，
一入永入，而卒莫能出。
古德所謂一失人身，萬劫難復。
又云：莫教一日換了皮，總令千佛難救汝。
興言及此，能無寒心。
故諸佛現身說法，多於人道之中，若能背塵合覺，便可齊聖齊賢。
所謂人道不修，他道難修。
又云：此身不向今生度，更向何生度此身。
皆先賢之格言，後人之龜鑑也。
orig::  ^906a28

○二別顯物恠之鬼，物銷報盡，生於世間，多為梟類。
風魃之鬼，風銷報盡，生於世間，多為咎徵，一切異類。
畜魅之鬼，畜死報盡，生於世間，多為狐類。
蟲蠱之鬼，蠱滅報盡，生於世間，多為毒類。
衰癘之鬼，衰窮報盡，生於世間，多為蛔類。
受氣之鬼，氣銷報盡，生於世間，多為食類。
綿幽之鬼，幽銷報盡，生於世間，多為服類。
和精之鬼，和銷報盡，生於世間，多為應類。
明靈之鬼，明滅報盡，生於世間，多為休徵，一切諸類。
依人之鬼，人亡報盡，生於世間，多為循類。 ^906b36

○三、結示二：初、正結虗妄。
阿難！是等皆以業火乾枯，酬其宿債，旁為畜生。
此等亦皆自虗妄業之所招引。
若悟菩提，則此妄緣本無所有。 ^906c4

○二、引向重示如汝所言，寶連香等，及琉璃王、
善星比丘，如是惡業，本自發明。
非從天降，亦非地出，亦非人與。
自妄所招，還自來受。
菩提心中，皆為浮虗妄想凝結。
commentary::  ^906c8

【觧】溫陵曰：土梟附塊，即邪著餘習也。
魃鬼昔為妖孽，故餘習復為咎徵。
咎徵者，凶事前驗，如鼯鼠呼人，商羊舞水類也。
為魅憑畜，故餘習為狐、蛇、虺、蝮、蠍，皆名毒類。
蛔者，昔為癘鬼襲人，今為蟯蛔附人；昔於鬼中饑虗，
今為充饋之畜，曰食類也。
服者，昔著幽魘人，今亦綿著於人，即蚕、
虫、牛、馬類也。應者，以合精餘習，能應節序，
即社燕、寒鴻、蟋蟀類也。
明而不幽，故為休徵，即嘉鳳、祥麟類也。
昔依人，故循服於人，即猫、犬、鷄、豚類也。
凡諸異物，性妙乎神，靈邁於人，若龜善考祥，
馬能知道，乃至寒鴈、蟋蟀之類，不假曆數，
冥知節序，皆餘習也。
各言多者，約業習多分言之，未必盡然也。 ^906c16

【疏】天右曰：眾生自無始造業，蘊於八識藏海中，
若有狀貌，其積聚也，不啻山高海深。
此用煩惱火以厝業薪之下，苟非地獄猛火之所燒然，則此業薪何由而盡？
故此猛火，非從天降，亦非地出，亦非人與。
自煩惱火以燒業薪，從後受稱，故謂之業火。
若悟菩提，則轉煩惱火而為智慧火以燒業薪，
乃以悟空而為燒，故曰則此妄緣，本無所有。
是則迷之則以無相之業火燒無相之業薪，悟之則以無相之智火燒無相之業薪。
等一無相，為用不同，而昇沈苦樂，若天淵之相隔。
清修之士，以悟為本，寧容以瞬息間乎！
orig::  ^906c40

○四人趣三：初總標分行，初反徵其剩。
復次，阿難！從是畜生，酬償先債。
若彼酬者，分越所酬，此等眾生，還復為人，反徵其剩。
如彼有力，兼有福德，則於人中，不捨人身，酬還彼力。
若無福者，還為畜生，償彼餘直。
commentary::  ^907a14

【疏】溫陵曰：為畜正酬，酬過其分，則為人反徵。
過分，謂非理苦役，食噉無度，悉皆反徵。
然則凡所食取，宜無過分也。
孤山曰：如彼有力，謂修定學慧之力，不捨人身，
則為彼奴婢，或遭其劫殺等。
orig::  ^907a22

○二、償報難息。阿難當知，若用錢物，或役其力，償足自停。
如於中間，殺彼身命，或食其肉，如是乃至經微塵劫，相食相誅。
猶如轉輪，互為高下，無有休息。
除奢摩他，及佛出世，不可停寢。
commentary::  ^907a30

【觧】溫陵曰：償足自停，則無交讎。
償足不停，則交讎不已。
自非正修正力，莫之遏絕。
吳興曰：奢摩他及佛出世，此約修定破惑，
見佛得道，方免相害。
縱有宿業，所作不亡。
至果償之，若幻化之非實也。 ^907a38

【疏】天台曰：負錢償足自停，則業識所記，
兩皆釋然，似默默有主宰，不期然而然也。
若不期然而不然，或殺命則塵劫相誅，
或食肉則長時相食，爾高我下，若汲井輪之為然。
苟非修奢摩他悟道之力，賈勇出於塵界，
又非得值佛世，仗神通之力，提拔離於畏途，
則生死何由可息，業報何由可停哉！
orig::  ^907a46

○二別顯汝今應知，彼梟倫者，酬足復形，
生人道中，參合頑類。
彼咎徵者，酬足復形，生人道中，參合異類。
彼狐倫者，酬足復形，生人道中，參於庸類。
彼毒倫者，酬足復形，生人道中，參合狠類。
彼蛔倫者，酬足復形，生人道中，參合微類。
彼食倫者，酬足復形，生人道中，參合柔類。
彼服倫者，酬足復形，生人道中，參合勞類。
彼應倫者，酬足復形，生人道中，參於文類。
彼休徵者，酬足復形，生人道中，參合明類。
彼諸循倫，酬足復形，生人道中，參於達類。 ^907b10

○三、結示阿難！是等皆以宿債畢酬，復形人道。
皆無始來業計顛倒，相生相殺。
不遇如來，不聞正法。
於塵勞中，法爾輪轉。
此輩名為可憐愍者。
commentary::  ^907b26

【觧】天如補註曰：梟以附塊相食，故餘習頑嚚不義。
咎徵本於妖婬，故餘習復為妖異。
狐以宿因貪惑，乃遇畜成魅，魅盡為狐。
故今為人，則庸鄙無識，毒倫為狠，亦其習之餘也。
蛔以衰氣附物，故衰微不齒。
食倫出於餓噉，故柔怯不勇。
服倫出於綿著，故勞役不息。
應倫出於精明，故文物不陋。
休徵出於靈知，故聰明不昏。
循倫宿涉世事，故曉達不昧。
是等皆非正報，乃餘習所偶。
故云：參合後三，皆便巧雜伎，世智辯聰者，非賢達文明之事也。 ^907b32

【疏】天台曰：夫人道者，夙昔以五戒十善為因，
此世以三綱五常為道，進之可以昇濟神明，出超生死。
苟獨持此而弗失，則生生居於中國，世世不失人身，此得彛倫之正者也。
若今文之明十類，不過皆以宿債畢酬，
復形人道，要知皆非正報。
惟後之三種，碔砆美玉，似是而非。
第觀其於是，而三綱正，五常全，是真再來人。
不然，則如溫陵師所謂皆便巧雜伎，世智辯聰，非賢達文明之事。
以此而為鶴睫，以驗舉世間人乎非人乎，而無遺#CB15081;矣。
orig::  ^907c2

○五、僊趣三：初、總標。
阿難！復有從人不依正覺修三摩地，別修妄念，
存想固形，遊於山林人不及處，有十種僊。
commentary::  ^907c20

【觧】溫陵曰：僊，遷也。
人之形神，能遷而不死者也。
故曰：存想固形，然終歸敗壞。
比天為劣，比人為優，故別開也。
孤山曰：抱朴子云：求僊者，要當以忠孝、
和順、仁信為本。若德不修，而但務方術，終不得長生也。
orig::  ^907c24

○二、別顯阿難！彼諸眾生堅固服餌而不休息，
食道圓成，名地行僊；堅固草木而不休息，
藥道圓成，名飛行僊；堅固金石而不休息，
化道圓成，名遊行僊；堅固動止而不休息，
氣精圓成，名空行僊；堅固津液而不休息，
潤德圓成，名天行僊；堅固精色而不休息，
吸粹圓成，名通行僊；堅固呪禁而不休息，
術法圓成，名道行僊；堅固思念而不休息，
思憶圓成，名照行僊；堅固交遘而不休息，
感應圓成，名精行僊；堅固變化而不休息，
覺悟圓成，名絕行僊。
commentary::  ^907c34

【觧】溫陵曰：以藥餌駐一期之壽，而不能輕舉者，地行僊也。
行，去聲，功行也。餐黃精松栢之類，久而身輕者，飛行僊也。
煉金石還丹之類，化骨易形，撮土點石，
以遊戲人間者，遊行僊也。
乘陰陽運止，以調氣固精，遺形涉空者，空行僊也。
鼓天池，嚥津液，冰雪婥約，不交世欲，與天無異者，天行僊也。
吞吸精色，服虹飲霧，粹氣潛通者，通行僊也。
能以術法，述道自然者，道行僊也。
澄凝精思，久能照應者，照行僊也。
或存想頂門而出神，繫心臍輪而煉丹，皆思憶圓成也。
內以坎男離女，匹配夫妻，外即采陰助陽，
攝衛精氣者，精行僊也。
存想化理，心隨邪悟，能大變化，其行絕世者，絕行僊也。 ^908a4

【疏】真際云：地行者，以服餌丹砂，存形久固，
道雖成就，身不能飛。
飛行者，#CB04432;松啖栢，
閑澹冲和，其體輕清，故能飛舉。
遊行者，精窮變化，察物性元，點石為金，
恤貧哀苦，遊於人世。
空行者，運用神氣，想化為功，其德圓成，履空自在。
天行者，嚥津固質，攝衛持精，欲境不交，如天無異。
沇疏云：此天不是六欲天，如張騫至崑崙山上得見天是也。
通行者，吸乎日氣，潤益姿容，吞彼霞光，
將延世表，其道玄著，故曰通行。
道行者，習諸呪術，禁彼異緣，術力既成，流功益物。
照行者，用其思念，審度境心，憶想功成，
能知彼境，即世間他心，宿命通耳。
orig::  ^908a28

○三、結示阿難！是等皆於人中煉心，不修正覺，
別得生理，壽千萬歲，休止深山，或大海島，絕於人境。
斯亦輪迴，妄想流轉，不修三昧，報盡還來，散入諸趣。
commentary::  ^908b2

【觧】長水曰：言人中者，以僊趣無別總報，
即於人身總報之上，加於前來十種修煉，轉成僊也。
吳興曰：前文情少想多，輕舉非遠，即為風僊，蓋約命終隨業受生而說。
下文云：精研七趣，皆是昏沉諸有為相，
妄想受生，妄想隨業。
而云僊趣無別總報者，此義不然。
況復今云深山海島，絕於人境，豈非別乎？
應知人中煉心者，非止服餌養生而已，
必兼戒善，方曰煉心。
別得生理者，正由人中之業，別感僊趣之報也。
以其業種之性，經生不失，故曰生理。
縱於人間現得長生久視之理，其數幾何？
若生僊趣，則千萬歲信有之矣。
如山海經云：崑崙之山，廣都之埜，軒轅之丘，
不死之國，氣不塞暑，人皆數千歲。
此亦眾私同分，非無定處。
若但固形而不煉心，便希千歲，是猶見卵而求時夜，不太早計乎？ ^908b8

【疏】天台曰：六趣之文，業有定論，故見如來金口宣 #CB02284;，
莫不信受奉行。惟僊趣一門，與道教近。
而道之為教，舊與二氏抗衡，而神僊既附之為宗，
不獨同之，且欲勝之。
故今釋此，凡立二科，以辨其旨趣，別其是否，
庶令入佛道者有所適從，不為僊宗所惑。
云辨其旨趣者，文中備明因果，各有抑揚。
初明因中人中煉心，揚也。
論前明種類中，云堅固服餌，堅固草木等，是皆煉形。
而言煉心者，以堅固於服餌等，則志趣不移而心無異念，
雖煉形而實煉心，況有堅固思念等者在。
即舉多分為言，亦無不可。
然不云修而特云煉者，此正神僊家所謂修煉也。
不修正覺者，抑也。
人心雖妄，而有正覺佛菩提者在，修之可以作佛。
彼則捨正覺而不修，徒安其臭身，悅其癡心，
以性命雙修為自負，故抑之曰不修正覺。
次明果中別得生理下，揚也。
生理者，即世間生生之理，儒門所稱理氣是也。
如云天以五行陰陽化生萬物，氣以成形而理亦賦焉是也。
論佛教雖不云天生，即氣以成形，豈能異之？
是以人之有生，壽數脩短，必隨理氣之盛衰。
如劫初人心淳朴，並修十善，氣運也盛，故有八萬四千歲之壽。
自後日就澆漓，漸淪於不善。
釋迦化世時，當減劫之將末，而八十歸真。
古人云：人生七十古來稀。
而人之生理，止是而已。
今於人中煉心，獲現果報，壽千萬歲，非別得生理乎？
故訓詁者曰：僊者，遷也。
或遷短壽為長齡，或遷地行為飛行，或遷人界為瓊居。
此理之固然，事之不妄。
故曰：壽千萬歲，休止山林，或大海島，絕於人境。
斯亦輪迴下抑也。
所以輪迴者，由逐妄想之所流轉，不修正覺三昧故也。
前文所謂別修妄想，存想固形，不過內存忠孝、
和順、仁信為之本，外以妄想固形為之末。
懲私慾，歷清苦，以感報。
心非常住，寧能不盡？
行非寂滅，豈獲無生？
故長生者，對短壽為言。
如張弓射空，力盡則墜，報盡還來，隨先所造諸業，而散入諸趣矣。
二、別其是否者。若尅論主教於人間世者，
厥品有三：曰生生之教，長生之教，無生之教。
生生之教，中天竺國四輪十善是也，與此方儒教同。
以生生不絕為之本，故曰：五刑之屬三千，而罪莫大於不孝。
又曰：不孝有三，無後為大。
以養生為之主，故曰：有土此有財，有財此有用。
又曰：五畝之宅，樹之以桑。
百畝之田，勿奪其時。
謹庠序之教，申之以孝悌。
黎民不饑不寒，然而不王者，未之有也。
長生之教，十僊是也，與此方道教同。
以長生為之本，故曰：天長地久。
天地所以能長且久者，以其不自生，故能長生。
是以聖人後其身而身先，外其身而身存。
非以其無私耶？故能成其私。
以攝生為之主，故曰：出生入死。
生之徒十有三，死之徒亦十有三，民之生動之死地亦十有三。
夫何故？以其生生之厚。
蓋聞善攝生者，陸行不遇兕虎，入軍不被甲兵。
兕無所投其角，虎無所措其瓜，兵無所容其刃。
夫何故？以其無死地耶。
無生之教，即吾佛道是也。
以無生為之本，故曰：諸法寂滅相，不可以言宣。
又曰：諸法不自生，亦不從他生，不共不無因，是故說無生。
又曰：一切眾生，生死相續，皆由不知常住真心性淨明體。
以融生為之主，故曰：見與見緣，并所想相，
如虗空華，本無所有。
此見及緣，元是菩提妙淨明體，云何於中有是非？
是故養生者必厚其生，攝生者必薄其生，融生者必輕其生。
故三教之設施，於人間世不能無養，惟厚薄之不同爾。
然則生生者，命也；有生者，性也。
猶形聲之於影響，不能相遠也。
夫聲和則響順，形直則影端。
觀夫世之為教者，徒於濁響以求夫聲，
曲影以求夫形，其於性命之學，亦以遠矣。
今之談僊宗者，務為高遠，不甘列名于十僊之數，
謂楞嚴之十僊，非吾道之天僊。
至欲憑陵釋教而上之，謂釋氏修性不修命，
吾教則性命雙修，稱為形神俱妙。
嗚呼！形神俱妙，惟佛能之。
除佛已還，孰無變易生死？
況學僊者，欲於父母所生之身，不淨分段種子，
縱使獲一二還丹點化，輕舉延年，別有生理。
信固是之，不過暫為守尸之鬼，終落空亡之果。
欲過大道，不亦謬乎？
因曉之曰：有真性真命焉，妄性妄命焉。
真性真命之階一，妄性妄命之階五。
真性真命之階一者，佛也。
佛有三身：一、法身，梵語毗盧遮那，此云遍一切處。
一切諸法，無非佛法，窮三際時，亘十方處，
迎之不見其首，隨之不得其後，此生佛均有之妙性也。
尅論真證，惟佛與佛，乃能究盡，此即所謂真性也。
惟論證悟，不假修為，謂之素法身佛，未有莊嚴，以常寂光淨土為依報。
二、報身，如來從無量劫，廣行六度，備修萬行，
行真實因，稱實感報。
此身與法身，稱身有無量相，相有無量好，
好有無量光明，一一相好，無量無邊，此即所謂真命也。
然雖論修，乃稱性而修，修即無修，以實報無障礙淨土而為依報。
色心不相妨，身土不相礙，亦謂之命者，隨俗而立名也。
此以報智為識，以有去來運止為息，以和暢為煖，
所謂因滅是色，獲得常色等是也。
三、應身，應同眾生而有身也。
此隨國土淨穢所應，身相大小不同，壽命延促有異。
如彌陀之應極樂淨土，身高六十萬億那由他恒河沙由旬，
具足八萬四千相好光明，所有壽命，無央數劫，是故稱為無量壽佛。
以彼國土眾生生者，壽命無量，皆具三十二相故也。
又如釋迦之應此娑婆穢土，但丈六紫金之身，
三十二相，八十隨形好而已。
及其壽命，亦但八十一歲，即示歸真際，
以此穢土，人身麤劣，壽命短促故也。
有二義故應滅：一者、機薪既盡，應火當亡；
二者、秉遺體於父母，返四大於本原，是故應亡。
夫法報者，本也；應同者，迹也。
達者知本而略迹，昧者執迹以疑本，謂釋迦雖成正覺，亦同#CB01926;斷。
以此訕佛，性妙而形不妙，何其惑哉！
妄性妄命之階有五者：一、菩薩道，二、二乘道，
三、天道，四、僊道，五、人道，而三途惡道弗與焉。
一、菩薩道者，論圓別登住地者，亦證三身。
今判為妄者，以其還源未臻於妙覺，斷惑未盡乎無明，
雖無分段麤重生死，猶有變易微細生滅。
若除此少妄，餘者皆真，亦可稱為真性真命也。
二、二乘道者，即聲聞、緣覺、小乘之人。
此有二種：若未出三界者，性雖證乎空寂，
身同分段凡夫，畢竟歸於#CB01926;斷；
雖未證乎真空，與而言之，亦可稱為性妙。
身#CB01926;斷故，形則非妙。
若已出三界，生法性土，受法性身，雖無分段生死，
尚有變易生死，以未臻極果，故亦判為妄性妄命。
雖有變易生死，非如分段實有生滅，但於法性身變麤形為細質，
易短壽為長齡，故其壽命無有邊量。
三、天道有三種：一、無色界四天，二、色界四天，
三、欲界六天。各有壽量，增減不同，如下天趣中明之。
四、僊道，即今經十僊。
是等皆於人中煉心，不修正覺，別得生理，
壽千萬歲，休止深山或大海島，絕於人境。
如山海經云：崑崙之山，廣都之埜，軒轅之丘，
不死之國，氣不寒暑，人皆千歲。
又如莊子：藐姑射之山，有神人居焉，肌膚若氷雪，
婥約如處子，不食五#CB01919;，吸風飲露云云。
又如道書所載：人間有三十六洞天，皆神僊所居，壽千萬歲有之。
此類既無別總報，即於人身總報之上，而受用有別。
而經云別有生理，良有以也。
五、人道有四洲不同：一、須彌山南有天下，
名閻浮，即今所居是也。
人壽百歲，中夭者多，身長七八尺，減五六尺，
飲食衣服，隨富貴貧賤不同，生老病死等八苦，皆所不免。
二、須彌山東有天下，名弗于逮，人壽二百歲，
食自死魚肉，不殺生，身量同南洲。
須彌山西有天下，名俱邪尼，人壽三百歲，
同南洲，食肉殺生。
三、須彌山北有天下，名鬱單越，其地比餘三洲最為勝樂。
諸寰浴池，華果豐茂，眾鳥和鳴，無有溝坑、
荊棘、蚊蝱、毒蟲，自然秔米，眾味具足。
有摩尼珠，名曰#CB08504;光，
置自然釜鍑下，飯熟光滅。
有樹名曲躬，葉葉相次，天雨不漏，彼諸男女，止宿其下。
有諸樹，果熟之時，自然裂出身衣，或器或食，
河中寶船，乘載娛樂。
入中浴時，脫衣岸上，乘船渡水，遇衣便著，不求本衣。
次至香樹，手取樂器，並以妙聲，和絃而行。
其人無有眾病，顏貌同等，髮紺青色，齊眉而止。
人起欲時，熟視女人，彼女隨詣園林。
若是父親、母親不應行欲者，樹不曲蔭，
各自散去；若非親者，樹則曲蔭，隨意娛樂，
一日至七日，爾乃捨去。
彼人懷姙，七八日便產，隨生男女，置於四衢。
有諸行人，出指含#CB04394;，
指出甘乳，#CB04676;遍兒身。
過七日已，其兒長成，與彼人等，男向男眾，女向女眾。
彼人命終，不相哭泣，以人壽定千歲，故不吊死，
莊嚴死屍，置四衢道。
有鳥名憂尉禪伽，接置他方，其地柔軟，
隨足隱起，大小便時，地為開坼，利已還合。
其人前世修十善行，來生此洲，壽命千歲，
不增不減，命終之後，生天善處，人定千歲，
故死不哭吊，佛不出生，故不聞佛法，此所以為八難之一也。
南洲有佛法可學，故大乘根器，多生其中，
以壽命短促，眾苦逼迫，故怖畏發心，勤修道行，此其所以為四洲之勝也。
如上所引，上至於佛，下至於色界四禪天，
雖真妄有殊，皆務修性而不修命，雖不修命，
而諸報命，壽量長久，身相殊好。
蓋性猶形聲，命猶影響，性之形聲，既端且和，
而命之影響，目直而順。
若欲界諸大，但修上品十善，其所感報，
亦超勝諸僊，豈假修命之所得耶？
至於北鬱單越，本為人道論品，位在諸僊之下，
而報命勝樂，反乃過之，因修十善之所感，亦修命之所致乎？
故知欲冀形神俱妙者，莫貴乎佛之真性真命，
欲證真性真命者，莫先乎明心見性，其次莫大乎稱性而修，
又其次莫要乎功德資成。
此之三法，修佛道者，缺一而不可，謂之務修性而不修命，
雖不修命，而真命自然，果報不忒，猶響之應聲，影之隨形。
有智之者，惟務乎形端聲和而已，何必區區以煉精氣神，
而謂之性命雙修，形神俱妙哉？
或問曰：精氣命也，神性也，釋氏雖修性不修命，
而神之為性亦修之，何總排斥三者俱非乎？
況曰成佛形神俱妙，苟不煉神，何以臻乎？
對曰：所言成佛性命兼美、形神俱妙者，
乃就神僊之言以為超勝之說，其實佛果不可以性命名形神召。
蓋凡可言形神性命者，以有精氣神故也。
佛之法報二身，不從父母胞胎生，故不可言精。
從胞胎精氣之所生，則秉形於氣，既不秉此，故不可以言氣。
夫秉精氣者，以有識神故也。
佛久轉人識以成四智，故不可以言神。
神僊家之言性命者，不過以識神為性，以精氣為命。
佛無此三，寄世俗以談性命，亦寄世俗以言形神，豈世間精氣神之所形容哉？
或又問曰：僊家談性命，命固精氣神也，
其所修性亦與釋氏同，何總排為神識耶？
對曰：據彼所談情性極妙者，而曰東三南二同成五，
北一西方四共之，戊巳還從生數五，三家相見結嬰兒。
謂東三木也，我之性也；西四金也，我之情也；
南二火也，我之神也；北一水也，我之精也。
性乃心之主，心乃神之主云云。
是皆不出五行，非識神而何？
又問曰：據南嶽思大禪師發願文，欲學五通僊人延壽，以弘末法。
夫思大乃台宗一大祖師，現生證入圓家十信，
與佛地位相去非遙，尚欲學僊，則知僊道位同於佛，何乃反云僊不及之？
對曰：南嶽大師深入圓位，不可測量，以迹求之，
具兩種心：一丈夫心，一老婆心。
志公和尚寄聲於南嶽云：老和尚終日間#CB01926;頭土面，
何不向紅塵中度眾生去？
南嶽答云：十方諸佛被我一口吞盡，有何眾生可度？
此丈夫心也。若發願文，願學五通神僊者，
乃南嶽老婆心切，冀延壽命，在於末劫佛法將滅之時，
流通般若，使佛法慧命不絕，度諸剛強濁惡眾生。
蓋此婆心有所感激而發，因當時諸惡論師見大師道德隆盛，
孜孜流通般若，橫生嫉妬，以種種毒藥數來害命，
以道力故，絕而復甦。
故發心造金字般若畢，而發弘誓願，有正意、別意。
正意願留經及身以待彌勒，別意欲求五通延壽。
然雖有其心而無其事，是以報滿亦取圓寂，
黃金鎖子骨尚留南嶽山三生塔下，蓋可驗也。
今之學者帶異事佛，每援此以為口實，
因誡之曰：有南嶽兩種心則可。
一丈夫心上求佛道心也，尚不見一眾生可度，
即佛道在南嶽有所不取，況僊道乎？
一老婆心下化眾生心也，尚欲垂形九界，
雖三途有所不避，矧僊道乎？
若此兩心，或闕一種，皆名半邊漢。
若擇其宜所從事，寧可具於前心，不可有於後意。
蓋今末法道心難得其正，一涉此念，便為貪生怕死漢，墮落見愛邪魔之網。
如是師僧，吾見之矣。
一萌此念，則無所而不至，僊道既無所成，
佛道又所不收，竟墮魔羅之網，泥犂劫壽何辭？
學佛道者，其誡之哉！
其慎之哉！或又問曰：僊宗云：精有真精，
非交遘之精；氣有真氣，非血氣之氣；神有真神，非神識之神。
故三家相見結嬰兒者，蓋化精氣神三者以為大丹。
所謂鍊精化氣，鍊氣化神，鍊神還虗，乃以天地為#CB17588;爐，
日月為水火，陰陽為化機，取後天坎男離女互相交遘，
復還先天乾坤父母，謂之乾宮交點落黃庭，豈可以精氣神為言乎？
對曰：據爾所言，任談玄妙，灼然未離乾坤陰陽、
造化五行，不過煅煉識神，堅固妄想，以生滅妄想為因，焉能契合真常性命哉？
又曰：釋氏修性不修命，但煉陰神，如捕風捉影，無有真實。
神僊家性命雙修，是煉陽神，形神兼妙，
如青天白日，無所不麗。
昔者一僧一僊，同約出神，去賞瓊華，各各袖華而歸，以為之驗。
僧則袖取無華，僊則華在非虗。
以此為證，則僊勝於釋多矣！
何乃斥之以為虗妄乎？
對曰：入定出神，佛門呵為播弄精魂，鬼家活計，
小乘教中尚所不取，況大乘乎？
若果有此僧，乃釋門外道高尚之人，以涕唾視之，
不足掛人齒牙，不則乃道流妄為此說以誣僧爾！
或又問曰：近見道書，合三教以為一家，
謂神僊之金丹，同釋氏之圓覺，則何彼何此而苦斥之？
對曰：彼果能會金丹為圓覺，以圓覺為所宗，
捨神僊而為金僊，此余菩薩願之本心也，又何拒之？
但恐此說有言無旨，不過援圓覺以為己助，
雖曰同之，實欲勝之，還以形器上下為辭，
形神俱妙為說，不徒以劣均勝，且將以勝為劣，
所謂無上醍醐，遇此等人，翻成砒霜鴆毒者也。
orig::  ^908b36

○六天趣二：初、別示諸天三：初、欲界二：
初、正標六：初、四天王天。
阿難！諸世間人，不求常住，未能捨諸妻妾恩愛，
於邪婬中，心不流逸，澄瑩生明，命終之後，
鄰於日月，如是一類，名四天王天。
commentary::  ^911c26

【觧】溫陵曰：未能離欲，且能窒欲，使愛水不流，
則湛性澄瑩，故能初天託生也。
六天由修五戒十善而致，今但約欲微增勝者，
愛欲為輪迴根本，前明淪墜，亦始於此，
此明超騰，亦始於此，意使初心未能成就禪定智慧，
且疾斷根本，則輪迴可出也。 ^911c32

【疏】天台曰：經明諸天位次，有旁正二意。
正則備明天趣，以為圓修行人，豎出三界失錯之戒備。
蓋生天受福，雖非本意，惑之伏斷厚薄，
而報有精麤，苟未出三界，而清昇焉免？
一不知此，則隨禪生著，中途因依未證，謂證成增上慢失。
且三禪之樂，其樂無央，認為涅槃，住而不前。
小乘之極果尚無，大乘之實報何在？
是不可不知，故備明之也。
旁則寄勗圓修行人，要須三學畢備。
如清昇元首，已云心不邪婬；忉利天人，
加以正婬微薄，以至六天，乃云了然超越。
非以四重之初，分輕重以階麤妙乎？
至于空居四天，必修未到之定，矧四禪四空，
從定得名，而無欲無染，乃出欲界。
圓修行者，其可以無戒定破惑，能出三界乎？
此二則意在言外者也。
若其明勗，則曰：諸世間人，不假禪那，無有智慧。
合而言之，豈非三學缺一而不可乎？
今之言大乘者，則一以慧學為高尚，而曰定不必修，戒不必急。
請以經意，試著思之。
經文凡為兩科：初、別示諸天，二、總結虗妄。
別示為三：初、欲界，二、色界，三、無色界。
法華疏云：天者，天然、自然勝、樂勝、身勝。
故論云：清淨光潔，最勝最尊，故名為天。
苟非最勝之因，豈生最勝之處？
言最勝因者，所謂十善。
由其三業，防止過非，有順理義，即名十善。
以茲十善，運出五道，故此十戒，名曰天乘。
若單修上品十善，乃欲界二天：一、四天王天，
二、忉利天。若修十善，兼坐未到定，乃生三夜摩天，
四兜率天，五化樂天，六他化自在天。
由禪定力故，使四天皆悉居空，不依於地。
若修根本四禪，離欲麤散，則生色界。
若厭色籠，修四空定，生四空天，名無色界。
今初。欲界一天，為清昇之元首，居須彌山半，去地高四萬二千由旬。
東方黃金埵城，名上賢，持國天王所居。
南方琉璃埵城，名善見，增長天王所居。
西方白銀埵城，名周羅，廣目天王所居。
北方水晶埵城，名天敬，多聞天王所居。
身長半里，衣重半兩，壽五百歲，以人間五十歲為一晝夜。
今經則惟以十善中，持邪婬戒，心不流逸，
澄瑩生明為因，以居鄰日月為果。
夫日月，人間世之光明，至圓滿者也。
苟無戒明，焉能與鄰？
慶喜以邪婬致墮，而啟教蓋有由也。
orig::  ^911c42

○二、忉利天於己妻房婬愛微薄，於淨居時不得全味，
命終之後超日月明居人間頂，如是人類名忉利天。
commentary::  ^912b20

【觧】孤山曰：忉利，此云三十三，帝釋統焉。
溫陵曰：此愛薄於前，故報居其上，後遞然也。
淨居，謂清淨自居之時，未全清淨之味，為有微愛故也。
日月居須彌腰，忉利居頂，以澄瑩增明，故能超之。 ^912b24

【疏】天台曰：前名地居初天，此名地居二天。
蓋三十三天居須彌之極頂，去地高八萬四千由旬，
善見大城周萬由旬，極世間之莊嚴，身長一里，
衣重六銖，壽一千歲，以人間百歲為一晝夜。
今經以正婬微薄為因，以超日月明為果，
前適與鄰，今則超之。
可見婬欲之情為沉墜之本，淨戒之想為昇濟之因也。
orig::  ^912b32

○三、須#CB08504;摩天逢欲暫交，去無思憶。
於人間世，動少靜多。
命終之後，於虗空中，朗然安住。
日月光明，上照不及。
是諸人等，自有光明。
如是一類，名須#CB08504;摩天。
commentary::  ^912b46

【觧】溫陵曰：欲心不作，故動少靜多也。
六欲下二名地居天，上四名空居天，不須日月而常明，
以蓮華開合分晝夜，故名時分。 ^912c4

【疏】天台曰：此天為空居之首，身長一里半，
衣重三銖，壽二千歲，以人間百歲為一晝夜。
今經以逢欲暫交，去無思憶，動少靜多為因，
身有光明，不假日月為果，謂欲情又薄於前也。
此天加修未到定，由其未入根本定故。
如止觀云：若端坐攝身，調和氣息，泯然澄靜，
身如雲影，虗豁清淨，而猶見有身心之相，是則名為欲界定也。
從此已去，忽然不見欲界定中身首、衣服、
牀舖等事，猶如虗空，冏冏安隱。
身是事障，事障未來，障去身空，未來得發，如是名為未到定相。
以此而言，則前之二天，已有欲界之定。
故初天云澄瑩生明，次天云於淨居時不得全味，
豈非約一分俗人好修禪者，漸漸窒欲而然乎？
今天則云動少靜多，豈非欲界定已成，兼坐未到定將成之相乎？
第四天云一切時靜，則兼下二天已成未到定，而根本之禪亦兼修之也。
orig::  ^912c10

○四兜率天一切時靜，有應觸來，未能違戾。
命終之後，上昇精微，不接下界諸人天境，
乃至劫壞，三灾不及。
如是一類，名兜率陀天。
commentary::  ^912c40

【觧】溫陵曰：雖靜心愈多，亦未免應觸。
此能少欲，未能無心也。
兜率天有內院、外院，三灾至三禪，而此言不及者，約內院言之。
精微不接，皆內院之事也。 ^912c46

【疏】天台曰：此為空居二天，身長二里，衣重一銖半，
壽四千歲，以人間四百歲為一晝夜。
今經則以一切時靜，有應觸來，未能違戾為因；
以上昇精微，不接下界為果。
有內院外院，宜是約求生內院者言之也。
若然，則凡求生內院者，不可單約事善，
應修禪定，至未到定，然後可生。
故求生內院，欲見彌勒菩薩者，當修三法：
一、上品十善，二、大乘禪定，三、發往生深願。
如此三法，缺一不可。
苟以片善而欲往生，是猶見彈而求鶚炙也。
或問：何必禪定及以發願？
答曰：若無未到，或恐不及，不及則或生下天及以外院；
若無深願，或恐過之，生於上天。
orig::  ^913a4

○五、樂變化天我無欲心，應汝行事。
於橫陳時，味如嚼蠟。
命終之後，生越化地。
如是一類，名樂變化天。
commentary::  ^913a26

【觧】溫陵曰：此無心而境自至，曰橫陳嚼蠟，言味甚薄也。
諸天皆有報境，而此天樂自變化以受用，
越於下天，故名越化。 ^913a30

【疏】天台曰：此為空居三天，身長二里半，
衣重一銖，壽八千歲，以人間八百歲為一晝夜。
此經以欲情味如嚼蠟為因，以樂境自變化受用為果。
蓋欲情更薄，定力轉勝，故因果皆越於下天也。
橫陳字，乃譯經者用宋玉諷賦而潤色之，
彼云：#CB04467;惕之心兮徂之牀，橫自陳兮君之傍。
orig::  ^913a36

○六、他化自在天無世間心，同世行事，
於行事交，了然超越，命終之後，徧能出超化無化境，
如是一類，名他化自在天。
commentary::  ^913a48

【觧】溫陵曰：了然超越，言全無味也。
化即第五天，無化即下天也。
諸欲樂境，不勞自化，皆由他化而自在受用，名他化自在也。
吳興曰：準天台說，六欲天業，皆以十善為本。
若兼護法心，是四天王業。
若兼慈化人，是忉利天業。
若兼不惱眾生，善巧純熟，是 #CB08504;摩天業。
若兼修禪定，麤住細住，是兜率天業。
欲界定，是變化天業。
未到定，是他化天業。
今經止約欲事輕重而分六天者，應有二義：
一是阿難發起之緣故，二是欲界受生之本故。 ^913b4

【疏】天台曰：此為空居四天，身長三里，衣重半銖，
壽一萬六千歲，以人間一千六百歲為一晝夜。
此經以欲情於行事交，了然超越為因，
謂超越其蠟味也，以徧能超化無化境為果。
前三天皆坐未到定，或深或淺，俱未成就，
至於此天，方乃成之。
此中應有二天，一正一邪：正則未到定成，
更加修根本，能生色界初禪；邪則魔羅波旬，
壽三萬二千歲，耽著欲境，住而不前，報盡還來，散入諸趣。
或問：諸天壽命長短，定耶？
不定耶？報盡定散，入諸趣耶？
答曰：經論多約一分住果報，不更進修者而言。
若進修者，隨禪上生，壽應無定；若不上生，散入諸趣何疑？
orig::  ^913b22

○二、結示阿難！如是六天，形雖出動，心迹尚交。
自此以還，名為欲界。
commentary::  ^913b44

【觧】吳興曰：形雖出動，此對人僊二趣，得出動之名。
心迹尚交，謂欲心事迹，猶有交合之相。
故俱舍頌曰：六受欲交抱，執手笑視婬。
此言地居兩天則形交，#CB08504;摩則勾抱，
兜率則執手，變化則對笑，他化則相視。
須知彼文，各據六天受欲而說。
今經只就人中辨欲事輕重，用顯六天感報不同也。 ^913b48

【疏】吳興又曰：應作四句料簡：一、形交心不交，
即此經第六亦通第五也；二、心交形不交，
即俱舍後二也；三、心形俱交，即經俱舍皆前四也；
四、心形俱不交，如初禪以上也。
道歡法師引樓炭經云：欲界諸天，具有十法：
一、飛來無限數；二、飛去無限數；三、去無礙；
四、來無礙；五、天身無有皮膚筋脉血肉；
六、身無不淨，大小便利；七、身無疲極；八、
天女不產；九、天目不睡；十、身心隨意，好青則青，
好黃則黃，餘色皆然。
大佛頂如來密因修證了義諸菩薩萬行首楞嚴經卷第八
 ^913c12
