列祖提綱錄卷第三
collector:: 武林十八#CB00589;理安禪寺住持婁東行悅集
other:: 
# 國忌提綱(報恩)
國忌提綱〔報恩〕
大慧杲禪師。徽宗皇帝大祥。
上堂。拈香罷。乃就座云。
身從無相中受生。
猶如幻出諸形象。
幻人心識本來無。
罪福皆空無所住。
從上諸聖。莫不皆從無所住處。
成就眾生。於無所住處。
降神處胎十月。於無所住處。
示現誕生。於無所住處。
示現行七步。於無所住處。
示現處王宮。於無所住處。
示現出家。於無所住處。
示現行苦行。於無所住處。
示現坐菩提樹下。
成等正覺。於無所住處。
示現降伏魔軍。於無所住處。
示現坐道場轉法輪度有情。
於無所住處。示現授諸菩薩阿耨多羅三藐三菩提記。
於無所住處。作佛事已。
示現入般涅槃。召大眾云。
從上諸聖。既如是示現。
今日臣僧宗杲。亦如是說法。
只將如是之法。恭為徽宗聖文仁德顯孝皇帝。
顯肅皇后。用嚴仙駕。
伏願。不守自性。普現塵中堅密身。
同彼上人。住不思議解脫海。
下座。 ^19b30

天目禪師。徽宗皇帝上僊。
上堂。星辰日月佐乾穹。
覆冐坤維已大同。
十二玉樓人自去。
山河長在月明中。 ^19c14

笑隱訢禪師。文宗皇帝聖忌滿散藏經。
上堂。尊而無上。高超象帝之先。
貴不可名。坐斷毗盧之頂。
其體之大。則容攝十虗。
其用之廣。則包括萬類。
如月#CB14530;眾水。
無分淨穢之殊。春在百花。
不見正偏之相。妙有不有。
真空不空。所以道。
無邊剎境。自他不隔於毫端。
十世古今。始終不離於當念。
擲大千於方外。納須彌於芥中。
於斯見得。便見文宗皇帝。
昔從佛地示現王宮。
撫治#CB15131;家。
乂安宗社。化導已周。
復歸佛位。寂然不動。
智普應於十方。廓爾無私。
化已周於沙界。臣僧與麼讚揚。
且道。還契聖意也無。
良久云。優鉢天香吹不斷。
又從兜率下閻浮。
復說偈云。佛心覺照妙無遺。
包括乾坤轉化樞。
日應萬機常歷歷。
那伽大定自如如。
三千剎海毗盧藏。
百億山河帝網珠。
惟願不忘悲智力。
重開慧日照昏衢。 ^19c18

聖忌滿散藏經。上堂。
掀翻寶藏。不涉言詮。
頓悟經王。寧拘文字。
所以道。在聖同聖。
在凡同凡。在天同天。
在人同人。塵塵爾。
剎剎爾。念念爾。不動纖毫修證心。
一超直入如來地。
諸人若能如是披閱。
方可上承文宗皇帝神御。
頓轡圓覺妙場。遊戲大華藏海。
住佛境界。同佛受用。
或示千百億身。四聖六凡。
群機齊赴。或現三十二應。
河沙國土。妙用全彰。
如是則祐我#CB15131;家。
福我黎庶。功高莫報。
恩大難酬。正與麼時。
且追嚴一句。作麼生道。
良久云。虗空可量風可繫。
無能盡說佛功德。
復舉梁武帝。請傅大士講經。
士揮尺一下下座。
師云。法筵龍象聽全提。
大士何煩按尺揮。
真俗混融猶有化。
君臣道合自無為。
風吹日炙毗盧藏。
鵲噪鴉鳴諸佛機。
三會龍華齊渴仰。
人間天上幾時歸。 ^19c46

聖忌滿散藏經。上堂。
釋迦如來。為一大事因緣。
出現於世。四十九年。
宣揚正法。化導群生。
至法華會上。為諸弟子。
授記作佛。始暢本懷。
然後入般涅槃。示化儀之有終也。
如我文宗皇帝。乘佛願輪。
纘皇正統。靈樞密運。
廓清魔孽之封疆。
寶印全提。紹繼祖宗之神器。
屢推義讓。廣布仁慈。
宰輔效忠。建大勳於伊呂。
嗣皇繼聖。臻至治於唐虞。
八表歸仁。萬#CB15131;樂業。
而奄棄臣民。復歸佛位。
皇太后。遣使頒降金帛。
看閱大藏經文。上資聖駕。
佛化王化。功歸一揆。
金輪法輪。同轉道樞。
於一毫端。現寶王剎。
當處圓成。破一微塵。
出大經卷。稱性演說。
其見色也頭頭彌勒。
其聞聲也處處觀音。
文殊。於無差別智。
現有差別身。普賢。
於有差別境。入無差別定。
剎剎自然正受。塵塵法爾禪那。
何處不成等正覺。
何處不轉大法輪。
何處非化導群生。
何處非入般涅槃。
又何福不臻。何恩不報。
如斯提唱。猶是教乘展演之譚。
只如不落玄妙機關一句。
如何剖露。良久云。
先皇功業垂無極。
聖子神孫億萬年。
復舉東印土國王。
請般若多羅尊者齋次。
王問云。眾僧看經。
尊者緣何不看。者云。
貧道入息不居陰界。
出息不涉萬緣。常轉如是經百千萬億卷。
非但一卷兩卷。師頌云。
是經常轉百千卷。
越聖超凡亘古今。
阿閣自便丹鳳宿。
澄潭豈怖臥龍吟。
江河淮濟同歸海。
釵釧缾盤共一金。
縱有虗空廣長舌。
宣揚不盡聖恩深。 ^20a24

弘覺忞禪師。毅宗烈皇帝小祥。
陞座。黃閣簾垂。紫羅帳合。
體極尊貴。未盡今時。
須知向上更有一人。
逍遙行鳥道。擺手出玄途。
混迹類中。華冠從教下却。
藏身炭裏。寶殿一任苔生。
然而雖不存正位。
九州四海。悉稟威靈。
雖不守大功。帀地普天。
咸承恩力。所以道。
有物先天地。無形本寂寥。
能為萬象主。不逐四時凋。
既不逐四時凋。且道。
此人即今作麼生奉重。
隨緣觀自在。何處不稱尊。 ^20b22

佛日嶽禪師。建中靖國元年。
皇太后上僊。被旨。
同六禪長老。就文德殿陞座。
乃曰。最初說法者。
不知末後句。末後說法者。
不知最初句。最初句。
適來慧林禪師。已為諸人說了也。
說則說了。末後句。
且如何說。若約三乘十二分教。
偏圓頓漸。半滿一音。
不免執指為月。入海算沙。
直似澄潭月影後夜鐘聲。
隨扣擊以發音。逐波瀾而不散。
猶是生死岸頭事。
故乃菩提達磨觀象。
神州有大乘器。所以泛杯千頃浪。
登陟萬重山。首造於梁。
梁以果因有為之法而垂問。
達磨揭聖諦第一義而奉答。
梁主未契。遂之嵩少。
九年面壁。不立文字。
逈出三乘。直指人心。
見性成佛。當時神光二祖。
立雪斷臂。得髓明心。
一花五葉。結果自成。
六代傳衣。後人得道。
自此。東華方信有正法眼藏涅槃妙心。
中下隨根。迷悟相半。
信知此事。非大根大器。
不能領悟。何以故。
見聞覺知是法。法離見聞覺知。
便乃火聚當岐。鐵山在路。
自然少室峰前。壁立千仞。
曹溪路上。水泄不通。
於其中間。祖風不無凌遲。
頹綱亦將委地。雖然如是。
法無定相。道假時章。
建大法幢。演大法義。
興此一大事因緣。
利樂有情。不在他時。
須際會千佛前後知之。
今日幸遇大聖人出現於世。
廣大流布。廓周沙界。
實千載之一遇。至若堯舜禹湯。
端拱垂衣。無為之化。
不為不至。若乃開方便門○示真實相。
十方嘉會。四聚同延。
闢古佛之家風。發含生之大本。
未可與今日同時而語。
何謂也。釋提桓因。
與善現發明般若。
唯止真空。波斯匿王。
為慶喜特指不遷。
猶存俗諦。惟此教外別傳。
向上一著。章顯當今。
豈非希有之緣。應在震旦。
然溪山各異。雲月是同。
同聲相應。同氣相求。
方知此事無古無今。
無彼無此。高而無上。
廣不可極。淵而無下。
深不可測。毛吞巨海。
芥納須彌。在天同天。
在人同人。在天則為日為月。
為照為明。在人則為君為臣。
為忠為孝。以此而推。
百億日月。百億須彌。
百億四大海。根身器界。
情與無情。同一體性。
莫不仁者見之謂之仁。
智者見之謂之智。
百姓日用而不知。
其能會萬物於自己者。
其唯聖人乎。由是燈燈續焰。
葉葉相承。百千世。
月點慧燈。光融三界。
十萬里。星排祖幹。
凉蔭四生。是知法輪再轉於支那。
帝日長輝於震旦。
始然者。法無大小。
物無適莫。皆被其光。
皆蒙其澤。以至草木禽魚。
無遠不及。祇如舍衛國王。
欲往靈山見佛。勅諸臣僚。
山河大地。草木叢林。
須同去見。若一草一木不去。
吾則不得見佛。大眾。
祇今乾坤之內。宇宙之間。
山河大地。草木叢林。
去亦不去。來亦不來。
湛湛無私。巍巍不動。
乃文乃武。乃禪乃律。
同在九重天上慈德殿前。
同時見佛。諸仁者。
見則不無。且作麼生見。
良久云。重瞳日月明無盡。
隆準山河秀有餘。 ^20b38

佛印清禪師。皇太后上僊。
五七被旨。演法於慈德殿。
登座問答罷。乃曰。
適來淨因禪師云。
最初說法者。不知末後句。
末後說法者。不知最初句。
臣僧。今當末後說法。
却奉為大行太后。
演最初句。還知麼。
靈源湛寂。物我皆如。
佛性情真。聖凡同體。
彌淪千古。廓徹太虗。
本絕去來。何甞生滅。
今日人天交接。幽顯普臨。
皇風習習以和春。
帝日遲遲而育物。
萬乘正登於舜殿。
六禪齊仰於堯天。
奉為太后。建此法筵。
指古佛心。開正法眼。
於斯見得。朱樓玉殿。
重重現清淨法身。
金闕瑤池。處處露本來面目。
唯佛與佛。同證同知。
伏惟珍重。
other:: 
# 祈晴提綱
祈晴提綱 ^21a30

天童樸禪師。祈晴上堂。
久雨不晴。半睡半醒。
可謂天地合其德。
日月合其明。四時合其序。
鬼神合其吉凶。遂喝曰。
住住。內卦已成。更求外象。
卓拄杖云。適來擲得雷天大壯。
如今變作地火明夷。 ^21b4

雪巖欽禪師。祈晴上堂。
久雨不晴。浸爛衲僧鼻孔。
如何是衲僧鼻孔。
浮雲散盡碧天寬。
赫赫金盆海裏涌。 ^21b12

高峰妙禪師。祈晴上堂。
天關久鎻不開容。
日夜滂沱皷黑風。
以拂擊禪床一下云。
憤性一槌俱擊碎。
頂門迸出一輪紅。 ^21b16

湛堂準禪師。祈晴上堂。
劄。久雨不晴。直得五老峰頭。
黑雲靉靆。洞庭湖裏。
白浪滔天。雲門大師。
忍俊不禁。向佛殿裏燒香。
三門頭合掌。禱祝呪願。
願黃梅石女生兒。
子母團圓。少室無角鐵牛。
常甘水草。喝一喝。
有甚交涉。顧眾曰。
不因楊得意。爭見馬相如。
other:: 
# 祈雨提綱
祈雨提綱 ^21b22

圓悟勤禪師。祈雨上堂。
曹溪路上。天高地厚。
少室峰前。土曠人稀。
孤然危坐冷蕭蕭。
大野橫身風#CB03679;#CB03679;。
眼見則瞎。耳聽則聾。
口說則啞。雖然不出一毫端。
含吐十虗無向背。
既然。有恁麼神通。
具恁麼作用。為什麼乾燥燥地。
東海鯉魚打一棒。
忙忙帀地便為霖。 ^21b34

龍門遠禪師。知府曾公舍人入山。
祈雨上堂。舉劉禹端公問雲居。
雨從何來。對云。從端公問處來。
師云。雨從何來。不須尋討。
徧滿虗空。拔濟枯槁。
定明妙應靈通。知府舍人台造。
真箇是為雨為霖。
莫不為忻為好。且問諸人。
是定明雨。舍人雨。
百姓雨。定當得麼。
良久。卓拄杖一下云。
三。下座。 ^21b44

真淨文禪師。祈雨示眾云。
獅子不食鵰殘。快鷹那打臥兔。
放出臨濟大龍。抽却雲門一顧。
遂拈拄杖云。龍行雨至。
三草二木。 ^21c8

大溈泰禪師。祈雨上堂。
火雲燒田苗。泉源絕流注。
娑竭大龍王。不知在何處。
以拄杖擊禪床云。
在者裏。看看。南山起雲。
北山下雨。老僧更為震雷聲。
助發威光令遠布。
乃高聲曰。鬨弄鬨弄。 ^21c14

石屋珙禪師。祈雨上堂。
記得去年時五月。
火雲燒田天不雨。
家家插種望今年。
不料今年又如此。
偉哉公侯將相心。
憂民切切如憂己。
扣之龍神便感靈。
來此閻浮澍甘雨。
霈然不止三日霖。
天人群生悉歡喜。
敢問諸人。且道。承誰恩力。
以拂子擊禪床云。
蘇嚕蘇嚕。 #CB02739;哩#CB02739;哩。 ^21c22

師子端禪師。祈雨上堂。
山#CB00589;水流如鑿開。
旱年祈雨為民災。
不知雲從何處起。
只見雨從頭上來。 ^21c34

無相真禪師。慈溪邑侯祈雨。
請就龍潭示眾。遮墺龍王現白龜。
應身何事出潭遲。
欲知利物及民處。
便好為霖濟早時。 ^21c38

眾市戶。再祈雨。請就龍潭示眾。
久旱山川若火焚。
神龍何忍臥淵深。
願興雷電重施雨。
以濟斯民渴望心。 ^21c44

無文璨禪師。祈雨上堂。
一冬不雨。一春不雨。
九土皆焦枯。天高呌無路。
拈拄杖云。開先拄杖子。
忽然變作空行龍王。
油然起雲。霈然洪澍。
直得枯者榮。甲者拆。
萌者吐。卓拄杖一下云。
發機須是千鈞弩。 ^21c48

無用寬禪師。祈雨上堂。
本自無生。掣電揮星。
須彌倒卓。雨似盆傾。
喝一喝。下座。 ^22a8

愚庵及禪師。祈雨看經上堂。
舉睦州看華嚴經次。
有僧問。是甚麼經。
州云。大光明雲。青色光明雲。
紫色光明雲。那邊是甚麼雲。
僧云。南邊是黑雲。
州云。今日定有雨。
師云。睦州將錯就錯。
瞞者僧則易。瞞普慈則難。
山門今日看經。設有僧問是甚麼經。
只向道。扇子#CB01387;跳。
上三十三天。築著帝釋鼻孔。
東海鯉魚打一棒。
雨似盆傾。豐年野老謳歌甚。
住處嘉禾合穗生。
下座。 ^22a12

恕中慍禪師。祈雨上堂。
甘雨愆期。田疇龜拆。
衲僧鼻孔。焦熱生煙。
拈拄杖云。拄杖化為龍。
向南閻浮提行雨去也。
山僧不可洗手奉功。
未免助其神力。卓拄杖云。
急急如律令。勅。 ^22a26

箬庵問禪師。祈雨上堂。
萬里無片雲。青天也須喫棒。
以拂子指云。那邊雲生也。
擲拂子云。一雨普滋。 ^22a34

弘覺忞禪師。祈雨上堂。
拄杖子化為龍。吞却乾坤了也。
山河大地。甚處得來。
雲門老子。只解瞻前。
不知顧後。把將話頭。
打作兩橛。殊不知。
山河大地。即是拄杖子。
拄杖子。元不異大地山河。
一切智智清淨。無二無二分。
無別無斷故。所以拄杖子。
有時把住。山河光爍爍。
絕滲絕漏。拄杖子。
有時放行。大地黑漫漫。
倒嶽傾湫。是則固是。
祇如拄杖子今日輪次。
山僧又且如何提掇。
舉起拄杖云。拄杖子化為龍。
興雲吐霧。彌覆乾坤去也。
炎蒸暑熱。從甚麼處得來。
大眾。山僧恁麼提掇。
還稱他雲門意旨也無。
稱與不稱則且置。
擲下拄杖云。擔板休於潭影臥。
為霖且去潤焦枯。 ^22a38

三宜盂禪師。祈雨上堂。
拈拄杖曰。震法雷兮鳴法皷。
山門頭彌勒開眉。
布慈雲兮灑甘露。
塔尖上商羊起舞。
四海龍王腦門裂。
三十三天叫冤苦。
雲鎻趙州關。雨打雲門普。
拈起一毫端。塵剎無焦土。
於此作佛法商量。
笑諸君從頭莽鹵。
所以者一著子。大似龍王行雨。
不從龍王身出。不從心出。
不自雲生。亦非空有。
以不思議力。時行雨事。
成熟穀稼。繁長草木。
大眾。既不從身心中出。
且道。雨自何來。卓拄杖曰。
赫連皇甫。 ^22b12

牧雲門禪師。祈雨上堂。
十五日已前。乾#CB15090;#CB15090;地。
十五日已後。天作時雨。
山川出雲。正當恁麼時如何。
溪北耕南田地上。
泥牛耕出古黃金。
other:: 
# 謝雨提綱
謝雨提綱 ^22b28

智門祚禪師。謝雨示眾云。
數日好雨。且道。雨從甚麼處來。
若道從天降。那箇是天。
若道從地出。喚甚麼作地。
若更不會。所以古人道。
天地之前徑。時人莫強移。
箇中生解會。眼上更安錐。
又云。赫日裏我人。
雲霧裏慈悲。霜雪裏假褐。
雹子裏藏身。還藏得身麼。
若藏不得。却被雹子打破你髑髏。 ^22b36

楚石琦禪師。州中謝雨上堂。
正覺知見時。知見即是心。
當心即知見。知見即如。
今娑竭羅龍王。出海繞須彌山三帀。
一頭直至梵天。口吐黑雲。
遮却大千世界。然後降雨。
於是。梵王問云。雨從何來。
龍王答云。從問處來。
又問云。問從何來。
龍王懡#CB01334;而退。
起一陣猛風。吹散黑雲。
依舊天晴日頭出。
顧視大眾云。我適來道箇什麼。
眾無語。乃呵呵大笑。 ^22b48

恕中慍禪師。祈雨有應。
上堂。信心生一念。
諸佛盡能知。拈拄杖云。
諸佛在者裏。信心在什麼處。
昨日焚香禱告。今朝驟雨傾盆。
清凉熱惱。甦活枯苗。
畫拄杖。不是信心所感。
不是諸佛降靈。若也會得。
被我熟瞞。若也不會。
長連床上。有粥有飯。 ^22c14

無相真禪師。謝雨。
眾請就龍潭示眾。
山僧多幸造靈祠。
却感龍天力護持。
上澤不知何以報。
重來聊以謝恩私。 ^22c24

弘覺忞禪師。立秋并謝雨。
上堂。三伏火雲中。
秋風動 #CB06625;泬。
香芬十里荷。衣搗千家月。
歷歷清秋令。明明朱夏節。
夏秋曷以分。智者善甄別。
大眾。者裏合得甚麼語。
與此時相應去。莫是月色水鋪地。
鴈聲秋滿空麼。算來猶隔半月程。
莫是秋風吹渭水。
落葉滿長安麼。眼前未有與麼事。
畢竟作麼生道得恰好去。
山僧者裏有一道。
依時及節。不傷物義。
鑄古鎔今。通上徹下底靈驗底真言。
只是諸人。不得作佛法會。
不得作世法會。但能至心聽受。
要會天地同根。萬物一體。
有甚麼難。乃合掌云。
易見龍王。大易見龍王。
甘露連注龍王。毗疎其梨那龍王。
會麼。山中無六月。
一雨便成秋。
other:: 
# 祈雪提綱
祈雪提綱 ^22c30

五祖演禪師。祈雪上堂。
一年只餘此月。天道未甞降雪。
奉告三界龍神。各自遞相報說。
普天普地鋪銀。且要應時應節。
更望大眾慈悲。為念普賢菩薩。
畢竟作麼生。摩訶薩。 ^23a6

應庵華禪師。祈雪上堂。
夜來得一番雪。子細思量。
有五件奇特事。應時應節。
灾殃殄滅。能除惱熱。
眾人定疊。又見老鴉頭白。
且道。衲僧門下畢竟如何。
文殊疾走無邊方。
普賢眼裏重添屑。
other:: 
# 謝雪提綱
謝雪提綱 ^23a14

楊岐會禪師。因雪示眾。
楊岐乍住屋壁疎。
滿床皆布雪珍珠。
縮却項暗嗟吁。良久云。
翻憶古人樹下居。 ^23a24

因雪示眾。雪雪。處處光輝明皎潔。
黃河凍鎻絕纖流。
赫日光中須迸裂。
須迸裂。那吒頂上喫蒺藜。
金剛脚下流出血。 ^23a28

保寧勇禪師。因雪上堂。
瑞雪下殘臘。和風生早春。
空將未歸意。說向欲行人。
未歸意絕忌諱。欲行人何疎親。
繞須彌山。轉百千帀。
不知畢竟向甚處藏身。
拍禪床。下座。 ^23a34

湛堂準禪師。因雪上堂。
今朝臘月十。夜來天落雪。
群峰極目高低白。
綠竹青松難辨別。
必是來年蠶麥熟。
張公李公皆忻悅。
皆忻悅。皷腹謳歌笑不徹。
把得雲簫繚亂吹。
依稀猶如楊柳枝。
又不覺手之舞之。
足之蹈之。左之右之。
喝曰。禪客相逢祇彈指。
此心能有幾人知。 ^23a42

雪竇顯禪師。謝雪上堂。
雪覆蘆花欲暮天。
謝家人不在漁船。
白牛放却無尋處。
空把山童贈鐵鞭。 ^23b6

蔣山泉禪師。因雪上堂。
召大眾云。還有過得此色者麼。
良久云。文殊笑普賢嗔。
眼裏無筋一世貧。
相逢盡道休官去。
林下何曾見一人。 ^23b10

洞山聰禪師。因雪上堂。
春寒凝沍。夜來好雪。
還見麼。大地雪漫漫。
春風依舊寒。說禪說道易。
成佛成祖難。珍重。 ^23b16

真淨文禪師。因雪上堂。
大地雪漫漫。春來依舊寒。
說禪說道易。成佛作祖難。
洞山則不然。而今坐立。
一一成佛作祖。何更有難有易。
遂拈拄杖云。不可不成佛。
所以假言三十二。
八十也空聲。拄杖子喚作成佛。
不是空聲。釋迦彌勒。
文殊普賢。不是空聲。
而今觸目遇緣。萬別千差。
不是空聲。都無實事。
佛法到者裏。也要人承當。
有麼有麼。乃擊香臺。
下座。 ^23b22

因雪上堂。舉龐居士辭藥山因緣。
師云。全禪客。當斷不斷。
反招其亂。且道。全禪客。
當時合下得什麼語。
免被龐公折挫。如今莫有扶持佛事者麼。
出來開發大眾眼目。
亦表自己參學身心。
如無。老僧為你說破。
今日臘月初十。山門街坊丐者。
入寮打疊。忽有人間諸丐者已在寮中時。
又作麼生。良久。乃喝云。
相逢不下馬。各自有前程。 ^23b36

大慧杲禪師。因雪上堂。
買鐵得真金。求雨得瑞雪。
五峯玉琢成。千樹銀花結。
龍王降吉祥。普賢呈醜拙。
三世如來祕密門。
今日一時都漏泄。
雖然如是。者裏有一處可疑。
且道。疑箇甚麼。恐日出後。
一場漏逗。 ^23c2

因雪上堂。臘月十五天降雪。
為瑞為祥無空闕。
文殊露出廣長舌。
普賢大士得一橛。
如何是那一橛。看錮鏴著生鐵。 ^23c10

應庵華禪師。因雪上堂。
即心即佛。非心非佛。
不是心不是佛不是物。
冷水浸冬瓜。大家廝淈#CB05272;。
雖然。淈#CB05272;中。
却有箇分曉處。驀拈拄杖云。
山僧夜來吟得箇山偈。
舉似大眾。雪子落紛紛。
烏盆變白盆。忽然日頭出。
依舊是烏盆。忽有箇衲僧出來道。
長老長老。此是雪詩。
乃對他道。冬行春令。
便下座。 ^23c16

密庵傑禪師。因雪上堂。
滿目紛紛呈瑞雪。
填溝塞壑誰辨別。
文殊無處頓渾身。
普賢失却真妙訣。
烏鴉變作白頭鴉。
鐵樹翻成銀線結。
報諸人瞥不瞥。庭際無人立片時。
便是太平底時節。
喝一喝。下座。 ^23c28

雪巖欽禪師因雪上堂。
寒風凜冽。遙空下雪。
非特紅爐焰上莫覓蹤由。
逗入蘆花深處猶難辨別。
往往到者裏。十箇有五雙。
盡道。明一色邊事。
殊不知正是空中花眼中屑。
正恁麼時。且道。是天寒人寒。
下座。巡堂喫茶。 ^23c36

中峯本禪師。因雪示眾。
一片兩片。飛入人間尋不見。
三尺五尺。積向茅簷難辨的。
銀象三千界。靈瑞身光有空皆徧。
玉龍八百萬。敗殘鱗甲無地可埋。
梅花之恨獨深。漁簑之歸未晚。
且道。與蒲團禪板邊坐堆堆底人。
有何交涉。古者道。
今日雪下。叢林有三種僧。
一種。向被位頭。究明自己。
一種。向經案上。吟詠雪詩。
一種。向火爐角。說喫堂供。
此三種僧。那箇合受人天供養。
合受不合受。置之勿論。
諸禪德。你還知結雨為雪凝水為氷底道理麼。
然結雨為雪。固是造物變化。
宜乎不知。如凝水為氷。
遽以流注之質。頓成堅礙之形。
雖金石。不可與較其固。
請以喻明之。佛性猶水也。
以無量劫中。迷妄之寒氣。
念念凝合。由是。結佛性之水為氷也。
且正當氷時。未甞不具佛性之水。
柰何迷妄之寒交結未化。
雖全體是水。而不得為流注灌溉之用耳。
或不以智慧之日融之。
安有自化之理。如是觀察。
向道之念。可得而免諸。
或謂。古人相逢。彈指便解。
知歸。豈必待奮神力下苦工。
而後然哉。你殊不知。
或不曾奮神力。下苦工於曩昔。
任你相逢彈破指頭。
也無你知歸之理。
未有一佛一祖。不因智慧之日。
融化迷妄之寒氷。
而能復其佛性之水也。
今日一箇所參話。
信得及處。靠得穩時。
豈非真智慧耶。一旦工夫熟時節至。
千丈氷山也是水。
萬尋雪嶺也是水。
滔滔然。流歸佛性之海。
任你空中積雪。火裏生氷。
未聞凍合無邊之海。
諸禪德。莫道本上座長於譬喻。
葢法理如是也。更聽一偈。
凍雲四合雪漫漫。
孰解當機作水看。
只為眼中花未瞥。
啟窻猶看玉琅玕。 ^23c46

無文璨禪師。因雪上堂。
古人道。若端的得一回汗出。
一莖草上。現瓊樓玉殿。
山僧從前疑著此語。
今日看來果然。 ^24b2

因雪上堂。捱到虗空粉碎時。
空花一任眼前飛。
若還別覓安心法。
客路漫漫何處歸。 ^24b8

呆庵莊禪師。因雪上堂。
大地雪漫漫。山深分外寒。
斷肱人不到。面壁也無端。
大眾且道。是祖師無端。
山僧無端。拈拄杖擲下云。
無端無端。 ^24b12

愚庵及禪師。因雪上堂。
驀拈拄杖。卓一卓云。
乾坤大地。一時粉碎了也。
十方諸佛。六代祖師。
天下老和尚。直得瓦解氷消。
獨有普賢菩薩。具大神力。
現大神變。歡喜踊躍。
喃喃說偈云。雪子落紛紛。
烏盆變白盆。忽然日頭出。
依舊是烏盆。忽有箇漢出來道。
長老長老。此是雪詩。
衲僧分上。合作麼生。
只向道。三冬多瑞雪。
皷腹樂堯年。 ^24b18

月江印禪師。因雪上堂。
白牛露地。南泉無處尋踪。
香象渡河。普賢失其境界。
寒凜凜玉樓起粟。
白皚皚銀海生花。
古佛堂前。燈籠起舞。
夜明簾外。露柱交參。
顯揚少室家風。揭示新年佛法。
太陽溢目。依然水綠山青。
大地春回。直得河清海晏。
拍禪床。野老不知堯舜力。
鼕鼕打皷樂豐年。 ^24b32

密雲悟禪師。因雪上堂。
昨日青山。今朝白雪。
眾兄弟。好消息。野鹿行人。
步步成跡。唯有挂角#CB05201;羊絕氣息。
從來獵犬難尋覓。
高著眼始得。列祖提綱錄卷第三
 ^24b44
