
other:: 大佛頂如來密因修證了義諸菩薩萬行首楞嚴經卷第四
一名中印度那蘭陀大道場經，於灌頂部錄出別行。 ^342a4

大唐神龍元年歲次乙巳五月二十三日
other:: 天竺沙門般剌密帝於廣州制止道場譯
other:: 烏萇國沙門彌伽釋迦譯語
other:: 菩薩戒弟子前正議大夫同中書門下平章事清河房融筆受
author:: 趙宋桐洲沙門思坦集註
other:: 明石盂後學比丘慧基重校訂
other:: 明巡視漕河監察御史長安霍達參閱鋟

### 二(對滿慈明從真起妄以開)圓解(四)

#### 初疑請(二)

##### 初敘敬

orig::  ^342a6

爾時，富樓那彌多羅尼子，在大眾中即從座起，
偏袒右肩右膝著地，合掌恭敬而白佛言：

##### 二歎述(二)

###### 初歎教
 ^342a20

大威德世尊，善為眾生敷演如來第一義諦。
commentary::  ^342a24

補遺云：世尊指釋迦，如來指十方諸佛同證之諦。
真際云：如來藏心，於諸說中，更無有上，名第一義諦。

###### 二述請(二)

####### 初述俱疑(二)

######## 初述巳他未曉(二)

######### 初述巳未詳

orig::  ^342a26

世尊常推說法人中我為第一，今聞如來微妙法音，
猶如聾人逾百步外聆於蚊蚋，本所不見，何況得聞？
佛雖宣明令我除惑，今猶未詳斯義究竟無疑惑地。
commentary::  ^342a30

苕溪云：譬小乘根性，遠第一義諦，雖承如來微妙法音，
本不似見，何況真聞地謂智之所踐？

######### 二述他得夫

orig::  ^342a34

世尊，如阿難輩，雖則開悟，習漏未除。
我等會中登無漏者，雖盡諸漏，今聞如來所說法音，尚紆疑悔。
commentary::  ^343a2

補遺云：熏習之習，指俱生思為有漏。
長水云：小乘有學方斷分別，俱生全在，名習漏未除。
滿慈無學斷盡俱生，此約小乘煩惱障說。
問：何故無學尚紆疑悔，初果解悟不疑耶？
答：正理論云：或有於境，智不及愚。
所論凡夫善通三藏，羅漢不識赤鹽，以所知障障法界理。
羅漢雖得無漏，煩惱輕故；尚紆疑悔，所知重故。
阿難開悟，所知則輕；習漏未除，煩惱則重。 ^343a6

熏聞云：問：若據迹論，阿難初果，滿慈、無學阿難尚已開悟，何故滿慈等猶紆疑悔耶？
答：遞相起教，叩佛宣揚。
若乃一期觀此二人迷理之心，不無輕重。
何者？阿難從初據人、法二執，迷空如來藏，
其迷則重；滿慈於此懷性、相兩疑，迷不空如來藏，其迷則輕。
又則空如來藏，理猶易明；不空如來藏，義復難解。
是故阿難初果發起於前，滿慈、無學對揚於後。
阿難希除微細惑，意在茲矣。
若於此經欲分三根，從阿難請行已前，
雖通被三根，其得悟者，皆上根也；請行已後，
方被中、下。然於行中有正、有助，亦可以正為中，以助為下。

######## 二述性相俱疑(二)

######### 初疑妄想忽生

orig::  ^343a14

世尊！若復世間一切根、塵、陰、處、界等，皆如來藏清淨本然，
云何忽生山河大地諸有為相，次第遷流終而復始？
commentary::  ^343a30

資中云：前破人法二執顯空如來藏，今顯不空如來藏，故生此疑。
熏聞云：前文但總略而說，且未委明諸法生起之由，故今疑問廣說世間性相等義。
山何大地，依報也。
諸有為相，正報也。
依正各有生住異滅，故云次第遷流等。

######### 二疑大性俱徧

orig::  ^343a34

又如來說：地水火風，本性圓融，周徧法界，湛然常住。
世尊，若地性徧，云何容水？
水性周徧，火則不生，復云何明水火二性俱徧虗空，不相陵滅？
世尊，地性障礙，空性虗通，云何二俱周徧法界？

####### 二請開示
 ^344a4

而我不知是義攸往，唯願如來宣流大慈，開我迷雲。
及諸大眾作是語已，五體投地，欽渴如來無上慈誨。

#### 二許宣(三)

##### 初歎法
 ^344a10

爾時，世尊告富樓那及諸會中漏盡無學諸阿羅漢：如來今日普為此會宣勝義中真勝義性。
commentary::  ^344a14

資中云：如來常依二諦說法，謂世俗諦及勝義諦。
今說勝義異乎常說，故云真勝義性。

##### 二顯益

orig::  ^344a18

令汝會中定性聲聞，及諸一切未得二空迴向上乘阿羅漢等，
皆獲一乘寂滅場地真阿練若正修行處。
commentary::  ^344a22

補遺云：定性不到方等法華者，迴向上乘，
指到法華而未悟者，二類俱到此會，有以知今楞嚴開權之教矣。
所以楞嚴得開定性，在座蒙益者，功歸法華。
彼云：其不在此會，汝當為宣說。
定性已蒙法華得記之人，豈與已前定性為比？
但今從本受，稱云定性耳。
是則楞嚴座中定性，不蒙法華開顯，豈得廁於其間哉？
然此特言練若，蓋有謂而發。
定性聲聞，久晦迹山間，辟世蘭若，今來法會，辭以闢之耳。 ^344a26

孤山云：未得二空者，未得大乘生法二空，亦未得大乘性相二空。
山家所談，大小乘各有生法二空。
阿含云：無是老死名法空。
蓋指五陰是老死之法，無誰老死名生空。
如問誰老死，必答是我老死，此則妄執五陰以為我也。
以小乘人能達六道假實皆空故，而未達四聖假實皆空故，
故云未得二空耳。
此約全奪而論，若全與者，則已得小乘二空；
若半與半奪，則云小乘已得人空而未得法空。
或言菩薩得法空者，但從勝變名，其實圓人達十界假名空名人空，
達十界實法空名法空。
此文明指定性皆獲一乘，遂知五性之宗乃方便之說明矣。
五性者，三無二有，袒於彌勒，宗於天親，
折薪於玄奘，克荷於慈恩，立言垂範，自為極唱。
今準此經，顯知權說熏聞云。
楞伽經云：一、聲聞性；二、辟支佛性；三、如來乘性；
四、不定乘性；五、無性，謂一闡提。
佛地論、莊嚴論、瑜伽論皆說五性，大同楞伽。
寂滅場地者，無中邊相，故名寂滅。
地有二義：能持、能生。
既持諸法，復生妙智也。
阿練若，此云閑靜處，或云阿蘭若，此云無事處，
謂中道之理，離二邊喧動，無二邊諍事也。
即以此處為正修行處。
正修行處者，非三教之偏邪，曰正三觀。
圓觀名修行，所觀三諦名處，即此處名阿練若也。
豈在遠人煙、絕放牧，然後為阿練若哉？
苟心觀不明，任居絕谷，喧諍滋甚。 ^344a36

苕溪云：寂滅指得果之地，練若指修因之處，
因果所依，皆是實相，故曰寂曰真也。 ^345a28

熏聞云：問：意欲令未得空者而得於空，而此與不空如來藏義云何銷會？
答：如說空華，元由醫目，縱有所見，知華本空，
談不空義，亦為顯空耳。
荊公云：得人空者，知眾生無性；得法空者，知法無性。

##### 三誡聽

orig::  ^345a30

汝今諦聽，當為汝說。

#### 三欽承
 ^346a2

富樓那等欽佛法音，默然承聽。

#### 四正說(二)

##### 初答妄想忽生(三)

###### 初牒所疑反責(二)

####### 初正牒所疑
 ^346a4

佛言：富樓那！如汝所言，清淨本然，云何忽生山河大地？

####### 二指說反責(二)

######## 初反責
 ^346a6

汝常不聞如來宣說性覺妙明、本覺明妙？
commentary::  ^346a8

孤山云：本亦性也，變其文耳。
以本元自性，既能所雙絕，而寂照互融。
即寂而照，故曰妙明；即照而寂，故曰明妙。
寂即三諦俱寂，照則三諦俱照，秪是本性之覺，
妙明互融，故作兩句說耳。
蓋性覺、本覺，中道之體也；妙明、明妙，空假之用也。
體用不二，空假相即，如來藏性，髣髴在茲。
然此句義，與性色真空、性空真色，辭異意同。
上云忽生山河大地，下云無同異中熾然成異，即循業發現之謂。
由當機未悟，故滿慈發起，如來重示。
又前文正明破妄顯真，此下多說從真起妄，
故資中以空不空二藏收之，頗得其旨。 ^346a10

長水云：顯不由他，故云性覺。
性自覺故，性自明故，豈由於他？
顯非有始，故名本覺。
本來覺故，豈因始有？
又體無改易，故名性覺。
相非生起，故名本覺。
體相寂滅，心言不能及，故稱妙。
靈鑑不昧，昏惑不能暗，故名明。
妙明明妙，左右言耳。

######## 二答領

orig::  ^346a22

富樓那言：唯然，世尊！
我常聞佛宣說斯義。

###### 二舉其義令通(二)

####### 初如來舉問
 ^346a30

佛言：汝稱覺明，為復性明稱名為覺？
為覺不明稱為明覺？
commentary::  ^346a32

苕溪云：原佛所舉二覺之義，皆真覺也。
今牒前為問，良恐滿慈謬解。
此覺性雖本爾，而現是無明，必須藉智起修，
照了此性，方名為覺。
故佛二問，乃是約性約修而說也。
初問為復性體本明，絕能絕所，稱名為覺。
次問云為覺不明，稱為明覺者，不明猶云無明也。
為是覺了無明，顯於明性，方稱明覺耶？

####### 二滿慈繆通

orig::  ^346a34

富樓那言：若此不明名為覺者，則無所明。
commentary::  ^347a6

答意正順次問之義，方稱為覺。
若謂無明即名覺者，是則覺體無所照明。

###### 三乘繆領正釋(二)

####### 初牒繆領簡顯

orig::  ^347a8

佛言：若無所明則無明覺，有所非覺、無所非明，無明又非覺湛明性。
commentary::  ^347a10

上二句牒前答意。
滿慈所謂覺者，必假能覺之智，方顯所覺之性，
故今亦曰：有所非覺。
蓋言若有所覺，則非真覺。
又恐疑云：若無所覺，應無能明耶？
故復示曰：無所非明。
蓋言無所覺中，亦復非有能明之智也。
此以性斥修，顯修為妄。
由無明尚混，能所未亡，究竟覺明，始同本性。
故前云：見所緣眚，覺見即眚；本覺明心，覺緣非眚。
下二句釋上無所非明也。
無明即非明，變其文耳。
意云：上謂非明，但是無於妄明，非謂無於覺湛明性。

####### 二據正義宣示(二)

######## 初明(眾生迷真)故起妄(二)

######### 初起妄因(二)

########## 初顯起根本無明(二)

########### 初總明迷真為妄

orig::  ^347a12

性覺必明，妄為明覺。
commentary::  ^347a24

本性之覺，必具湛明之性，以不了故，妄為能明之明，所覺之覺。

########### 二別示妄立能所(二)

############ 初妄立所

orig::  ^347a26

覺非所明，因明立所。

############ 二妄立能(二)

############# 幻總明由所立能
 ^347a28

所既妄立，生汝妄能。
commentary::  ^347a30

問：滿慈初疑藏性清淨，云何忽生山河大地？
至佛問覺義，滿慈乃謂由覺不明，稱為明覺。
據斯答意，佛應但示覺理之智為妄，何故復說迷理之惑為妄，
廣明立法之相乎？
答：秪緣前問山河，後答明覺，涉於五法立修二義。
不空如來藏正取立法，旁通立修，以修有智行，
因果亦屬不空，至因果泯亡，方顯本性空如來藏，是故如來作此兼顯。
先據答意，破能覺之非真；次順問情，示所生之唯妄。
微言奧旨，固不徒然。

############# 二廣明能執三相

orig::  ^347a32

無同異中熾然成異，異彼所異，因異立同，
同異發明，因此復立無同無異。
commentary::  ^348a8

此明所立境界。下云虗空為同，世界為異，
彼無同異真有為法，即顯示其相也。
此經所說迷真起妄，多是先說無情世界，次說有情因果。
如前云晦昧為空，空晦昧中結暗為色，
色雜妄想，想相為身，聚緣內搖，趣外奔逸等。
又下明三種相續，先世界，次眾生，後業果耳。

########## 二明起枝末無明

orig::  ^348a10

如是擾亂相待生勞，勞久發塵自相渾濁，由是引起塵勞煩惱。
commentary::  ^348a18

上言勞者，且屬無明，下云塵勞，正謂見思煩惱。
補遺云：今研味經文，斟酌起信，配六麤三細。
性覺必明，妄為明覺業相也。
覺非所明至生汝妄能轉相也。
無同異中至因異立同現相也。
同異發明至塵勞煩惱六麤也。
起為世界，廣明依正之法。
准起信論，業相初動，與真差異，不分能所，即此經妄為明覺也。
藏法師疏云：如是轉相，雖有能緣，以境界微細故，猶未辨之。
准此，則轉相亦有所緣，以微細故不說。
即此經覺非所明，因明立所，所既妄立，生汝妄能也。
以本性為所，豈非微細乎？
起信云：三境界相，以依能見故，境界妄現。
即此經云無同異中，熾然成異等也。
前業轉微細，能所不分，故無同異，生起依報色空，故曰熾然成異。
對上業轉，得熾然名；對下六麤，還成三細耳。
異彼所異者，前業與真，已自成異；今境界之異，與前不同。
因異立同，同謂虗空。
同異發明，謂依前境界，生起六麤。
相待生勞，謂色空之境，與正報有情，能所相待，生於勞想也。
勞久發塵，塵謂塵染，即智相中分別愛增等也。
起為世界下，廣明依正之法，即前現相生起六麤者也。
前但略言，此下委示，答滿慈忽生之問也。

######### 二感妄果(二)

########## 初別示果相(三)

########### 初世界相續(二)

############ 初釋相(二)

############# 初正示(二)

############## 初總成空界

orig::  ^348a20

起為世界，靜成虗空。
虗空為同？世界為異？
彼無同異，真有為法。
commentary::  ^349a10

苕溪云：由煩惱故，變起依正。
空界屬依，有為屬正。
界是器世，色相差別，故云起云異也。
空是頑虗，不動常一，故云靜云同也。
彼指上辭，真猶實也。
上云無同無異，名濫於理。
今指其體，實有為法耳。
何者？眾生正報，兼乎色心，造作善惡，靡不由此。
以有心性故，非如世界之異；以有色相故，非如虗空之同。
相待立之，故云無同無異也。
然有為之法，實通依正。
既以世界為異，則知別就眾生得名。
如滿慈所問：云何忽生山河大地諸有為相？
豈獨問依而不問正？
故華嚴云：何等名有為法？
所謂三界眾生。況下文云：精研七趣，皆是昏沉諸有為相。
豈非顯以正報名有為耶？
又文殊云：迷妄有虗空，依空立世果。
想澄成國土，知覺乃眾生。
此與今文三義符合，但空界有前後之異耳。

############## 二別成詳有(二)

############### 初成四大

orig::  ^349a12

覺明空昧，相待成搖，故有風輪，執持世界。
因空生搖，堅明立礙，彼金寶者，明覺立堅，
故有金輪，保持國土。
堅覺寶成，搖明風出，風金相摩，故有火光，為變化性。
寶明生潤，火光上蒸，故有水輪，含十方界。
commentary::  ^349a30

孤山云：四輪持世，其實土輪、金輪、水輪、風輪。
此不言土輪者，土與金同是堅性，俱屬地大，
故此但言四大，則已攝四輪矣。 ^349a36

谷響云：彼說四大，此談五行。
五行數廣而義狹，以不言風故；四大數狹而義廣，地攝土木故。 ^350a2

苕溪云：覺明空昧者，真覺起於妄明，見於虗空，晦昧之相也。
亦可覺明二字，皆屬於妄。
以下云明覺立堅，故相待成搖者，夫風以動為性，元由心動之所感也。
是以空昧形於外，覺明搖於內，從微至著，故有風輪矣。
俱舍論云：謂諸有情，業增上力，先於最下，
依止虗空，有風輪生。
因空生搖，牒上文也。
堅明立礙，謂堅凝妄明，成立質礙也。
夫金以堅為性，亦由情堅之所感也。
輔行以地大為事堅，執心為情堅，應知七識六識，俱有執義。
故第七識，亦名染汙意，與癡、愛、見、慢四煩惱相應，
常時審諦思量，執取第八為我。
若第六識，即人法二執。
是以空既妄立，搖於妄明，執堅凝故，有金輪矣。
彼俱舍論，風輪之上，次有水輪，水輪之上，方有金論。
謂諸有情，業增上力，起大雲雨，澍風輪上，
滴如車軸，積水成輪。
復有別風，搏激此水，上結成金。
此與彼異者，彼約安立世界，自下升上，以成其次。
此約生起世界，由內感外，以成其次。
然大小義別，不須通會。
堅覺下二句，牒前二文。
風金下三句，正明火大。 ^350a4

孤山云：變化性者，火能變生為熟，化有成無也。
寶明生潤等，既風金起火，而火復蒸金，
故金潤下流，遂成水大。 ^350a28

谷響云：若以五行論之，金生水，金是水之母，
水是金之子，故生潤即金之含有也。
火尅金，火是金之賊，既母被尅，故子下流成水輪也。
如釜中含水，下以火蒸，則其水騰氣流汗而下也。
然此四大，風金則由妄心而起，火水復由風金而起。
下文結云遞相為種，義見此矣。 ^350a30

長水云：由前所既妄立，生汝妄能。
所即影明，能即妄覺。
此之覺明，全是無明。
無明昏鈍，徧迷法界，即成空昧。
一明一昧，一動一靜，剎那生滅，相待不息。
於內生滅，即名為搖；於外即成風輪初起。
是故世界之初，風輪為始，虗空即為世界所依。
故下文云：迷妄有虗空，依空立世界。
無明生滅，形待不息，故云因空生搖。
執認所明，堅持不捨，故云堅明。
立礙於內，即是覺明；堅執於外，即成金輪次起。
故云彼金寶者，明覺立堅。
故知寶性因覺明有，是故眾寶皆體堅而用明也。
堅覺等二句，指前二性為生火之由。
於內則生滅不停，堅執不捨；於外則動搖不息，堅剛難壞。
互相摩觸，而有火生。
如取火法，鑽鐩與木，一堅一動，火能鎔散，
成熟萬物，故云為變化性。
寶明生潤等，於內則愛明堅執，燥心熾盛；
於外則寶潤火蒸，遂成流水也，如世蒸物之有汗流。
故一切業種，非愛不生；一切草木，非水不長。 ^350a36

補遺云：夫外之四大，莫非從內心發現，如熏聞所引。
下文云：因諸愛染，發起妄情，情積不休，能生愛水。
就此一節經文，則知因於內愛，發於外潤矣。
又曰：是故眾生，心憶珍羞，口中水出。
此引現喻，驗前外感。
如小乘諸論，明三灾分齊，初禪內有覺觀躁動，
外感火灾；二禪內有喜心，外感水灾。
此乃因愛感水之明據矣。
據此，則前火大，亦因內瞋感於外火也。
經云：遞相為種者，此從四大相生而說故也。
例如五味，若相生義，則乳從牛出之後，
次第轉變，而五味其實皆從牛出也。
吳興謂貪婬者，愛烈火銅柱之報者，應知。
如云：因內喜故，外感水灾，此等流果也。
若受烈火之報，此乃異熟增上之果耳。
又據第八經文，婬心中若貪愛義，則外感水耳。
二根研磨生煖，則受火報；二根相觸，則受銅柱。
然小乘宗，水輪在前，金輪在後，與此不同者，
而不知風輪持水，即是堅礙，約相在後，
舉性在初，故風輪後，即說金輪。 ^351a22

手鑑云：意云：秪此風輪，其性堅礙，便是金之本性。
又地以堅持為性，即是金之相也。
以小乘淺近，唯據相說，大乘了義，兼於性相，故云在後在初也。 ^352a6

釋要云：然此但明外相相生。
若約內心，則由愛心故也。
愛心沉下，故感水輪。
下文云：心發愛涎，舉體光潤。
內有燥心，故感火起。
內心生滅，故招風輪。
內心堅執，故感金輪。
故知四輪皆由圓發，即是如來藏體循業發現也。
故迷為礙，悟則自在也。
此約性故，金先水後；彼約相故，水前金後。
殻師云：論妄則金乃居先，說常則水居其下。
安立論其現勢，了妄推本為先。
兩義既成，寧勞貯妨？
又彼但知增上業感，而不知是何因種，以教非了義麤相說也。 ^352a10

手鑑云：此結判也。
內身外器，皆謂增上業之所感，而不知一念妄心，變茲三境。 ^352a20

釋要云：不知何因種者，不知賴耶變生也。
然說自梨耶，猶為隱密，其實性中本具，
良由理具，方有事用也。
鏡之像性，水之波性，可方之也。 ^352a22

熏聞云：問：風金水輪既云持世，顯有次第，
何故下文復云火騰水降，交發立堅，乃至水勢劣火，結為高山等？
答：經有兩節：初明四大因起，則次第不雜；
後明諸相發揮，則交參而說。
是故輪名局前，大義通後，其體無別，皆藏性發生，不應以次不次為妨也。

############### 二成諸相

orig::  ^352a26

火騰水降，交發立堅，溼為巨海，乾為洲潬。
以是義故，彼大海中火光常起，彼洲潬中江河常注。
水勢劣火，結為高山，是故山石擊則成#CB08504;，
融則成水。土勢劣水，抽為草木，是故林藪遇燒成土，因絞成水。
commentary::  ^352a34

孤山云：水交於火，火交於水，其勢相敵，
而立於物，故曰交發立堅。
濕為巨海，水降之所立也。
乾為洲潬，火騰之所立也。
觀海中火起，則知火交於水也。
視洲中河注，則知水交於火也。
爾雅云：水中可居曰洲。
又曰：潬，沙出。郭璞云：水中沙堆曰潬。
水勢劣火，謂水大少，火大多，以此相合，則結為高山。
是故下舉融擊，以驗其二大所成也。
土勢劣水，比說可知。 ^353a4

手鑑云：物類志云：海西郡有崦岫石，其色赤白，
如以兩石相打，則水潤之不已，潤盡火出，
山石皆然，炎起數丈，經日不滅，黑風撲滅，其石如故。
又夷陵難留城有石穴，把火入，行百餘步，
有二大石，相去可一丈許，名為陰陽石，
陰石常潤，陽石常燥，若歲月旱，鞭陰石則雨，
若水潦，鞭陽石即晴。
又西域有水火村，村有阿耆波沴水，旱潦湛然，
不流常沸，以火投之，徧池火起，煙#CB08504;數尺，
以水洒火，火更增熾，竹木投之，並成#CB01926;盡。

############# 二總顯

orig::  ^353a12

交妄發生，遞相為種。
commentary::  ^353a24

孤山云：交妄發生，謂兩妄交合而生諸事也。
始則明昧相待成風輪，終則水土相合成草木，中間諸事盡由二大而起也。
遞相為種者，如覺明空昧相待成搖為風輪種，
因搖立礙為金輪種，風金相摩為火大種，
金火復為水大種，水火又為海洲種，水土復為草木種。
應了此諸妄法，於一真性如空中華，華處空處本無有異。 ^353a26

纂註云：華處即空處，華滅則空存，故觀妄具，唯見真具。
熏聞云：為種發生，即是妄具。
妄體無實，唯是覺明，故云真具。
具無具相，彼此誰名？ ^353a34

谷響云：如珠具寶，全體瑩徹，實無寶相。
彼謂具也，此謂無也，一體互融，彼此何在？
故無定名世界相續。
既然下，二、相續，其旨亦爾。 ^353a36

長水云：外相雖爾，皆由內心。
內心無變，外豈差別？
經且約外，故云遞相為種。

############ 二結示

orig::  ^354a4

以是因緣，世界相續。

########### 二眾生相續(二)

############ 初釋相(二)

############# 初總成六入
 ^354a8

復次，富樓那！明妄非他，覺明為咎。
所妄既立，明理不踰。
以是因緣，聽不出聲、見不超色，色、香、味、
觸六妄成就，由是分開見、覺、聞、知。
commentary::  ^354a10

苕溪云：明妄即妄明也。
非也者，言此妄明之體，更非他法所成。
金是真覺，起於妄明，而為過咎。
覺明為咎，已是妄能，故今但言所妄。
既立由妄明之性，非局而局，故曰明理不踰。
以是下，示不踰相。
下云：元依一精明，分成六和合。

############# 二別成四生(二)

############## 初別示胞生(二)

############### 初覽塵起惑(二)

################ 初標

orig::  ^354a14

同業相纏，合離成化。
commentary::  ^354a20

資中云：胎卵有情，要因父母同業相感。
熏聞云：由於過云，曾與父母愛習相纏，
故於中陰入胎之際，復與父母欲想交感，
然後託生濕化有情，不因父母，各隨情想離合，
合處濕生，離處化生。 ^354a22

擕李云：合離成化者，四生之總名也。
下文云情想合離，更相變易是也。 ^354a26

孤山云：同業相纏者，與父母同業，更相纏縛也。
合離成化者，於愛境則合，於憎境則離，由此愛憎成其變化而托胎也。 ^354a28

釋要云：同業者，父母及子皆起想愛，方受生也。
又同業者，同人業、同畜生業等，業異則不生也。

################ 二釋

orig::  ^354a30

見明色發，明見想成。
異見成憎，同想成愛。
commentary::  ^354a36

孤山云：妄心見妄境。
故曰：見明色發，即於中陰見其父母。
明見想成者，依妄境起妄惑也。
異見謂父是所憎境，同想謂母是所愛境。
女子托胎反此。 ^355a2

荊公云：從性見起，名為見明，見明然後色發。
如盲眼前，唯見黑暗，則不能發色。
從見明起，見為明見，明見然後想成。
如明眼人，無分別見，則不能成想。

############### 二由惑受生

orig::  ^355a4

流愛為種，納想為胎，交遘發生，吸引同業，
故有因緣生羯羅藍、遏蒲曇等。
commentary::  ^355a10

流注也。流愛於母，見父遺精時，謂是己有，從此識托其中。
故涅槃明十二因緣無明有二：一、潤業無明，
謂過去煩惱也；二、潤生無明，即托胎時，於父母起憎愛也。
納想為胎者，有福之人，想其母胎，如華林殿堂；
薄福之人，唯棘樹圊廁。
交遘發生，謂男女會合，染心成就。
吸引同業，謂吸引過去同業入胎也。
俱舍明胎中，凡有五位：一、七名羯賴藍，
此云凝滑；二、七名頞部曇，此云皰，狀如瘡皰；
三、七名閉尸，此云輭肉；四、七名健南，此云堅肉；
五、七名鉢羅奢佉，此云形位。
今略舉前二，等取餘三。 ^355a12

熏聞云：流愛為種，納想為胎者，愛之與想，十二因緣中識也。
若想已入胎，則屬於名。
下羯羅藍等，即是色也。 ^355a24

長水云：種謂已受愛取所潤，即異本之種，故云流愛為種。
胎即正約現行一念識心生起之時。
然種即想愛俱為種，胎即想愛俱為胎，
經文存略，故各舉一也。
釋要云：異本之種者，此不同藏識中未受潤散名言種子，
此是泡疱異本已受愛潤之種也，即有支，如世間穀麥已苞浸者也。
胎約未生起，或二句俱約託胎時。
種即愛父母遺體為己所有，想即福德想如林殿，薄福想如棘廁等。 ^355a26

手鑑云：異本種者，愛取未潤時，名未起種。
由愛取潤已，即泡貌異本，名現起種。
故涅槃云云。今即流注想愛於母，謂父遺精是己有，
識託其中，一處和合，故曰流愛為種等。
初即分別之愛，次即俱生之愛。
父母與子，三處情想，互相遘遇，引發吸取界趣同業，
令歸一處，結成胎藏，故云結交遘。
發生吸引同業，自業為因，三處情想為緣。
父母與子等者，先由愛染相牽，如磁石吸針，
男女遘精，自爾發生胎中之事。 ^355a36

釋要云：三處情想者，子亦於父母起愛想也。
俱舍云：九處命終心，皆須生愛想。
界趣同業者，同其界類也。
若異界別類，則無受生理。

############## 二總明四類

orig::  ^356a10

胎卵濕化，隨其所應。
卵唯想生，胎因情有。
濕以合感，化以離應。
情想合離，更相變易。
所有受業，逐其飛沈。
commentary::  ^356a16

四生起時，業與情想相應之處，即便受生。
故云隨其所應，情想合離，四生皆具。
今各舉一，據多分說。
然俱舍說人畜各具四生，鬼通胎化二生，
地獄諸天中有，唯化生也。
人具四生者，卵生如毗舍佉母卵生三十二子，
又般遮羅王妃生五百卵，生已羞耻，恐為灾變，
以小函盛，棄殑伽河，隨波而去。
下鄰國因觀水次，遣人接得。
經數日間，各出一子，養大驍勇，所往戰征，無不從伏。
時彼鄰國久為冤讐，欲遣征討，般遮羅王極大憂怖。
王妃聞之，慰諭王言：不須愁惱，此五百子皆我兒也。
夫子見母，惡心必息。
妃即登城，告五百子，說上因緣。
若不信者，各張其口。
妃按兩乳，成五百道，各注一口，從此和好。
濕生有布穀陀王頂疱中生，又髀生王是髀疱中生，
又□羅衛女從長者庭樹中生，即韋提希夫人是也。
化生即劫初下為人種也。
胎生可知。旁生四者，俱舍云：化生金翅鳥，
能食四生龍；濕生金翅鳥，能食三生龍；
胎生金翅鳥，能食二生龍；卵生金翅鳥，能食一生龍。
鬼有胎生，如目連見一鬼母曰：我晝夜生五百子，
隨生隨食，竟不能飽。 ^356a20

補遺云：此之四生，義通三界，蓮華化生，不同四數。
法華文句釋經蓮華化生引胎經云：蓮華化生者，
非胎卵濕化之化生也，非化而言化耳，實不如四生中之化生也。
又顯性論四生：一觸生，二齅生，三沙生，四聲生。
荊溪云：此四但攝胎卵二生，濕化但染香處，不須此相。 ^357a6

熏聞云：俱舍論曰：若濕生者，染香故生。
謂遠齅知生處香氣，便生愛染，往彼受生，
隨業所應，香有淨穢。
若化生者，染處故生。
謂遠觀知當所生處，便生愛染，往彼受生，
隨業所應，處有穢淨。
豈於地獄亦生愛染？
由心倒故，起染無失云云。 ^357a14

孤山云：濕以合感者，必須與物相合，方受生故。
化以離應者，以無而欻有，不假物相合，自能受生故。 ^357a20

補遺云：情想者，乃群生之通病，故四生無不有之。
今經中一往以想在卵生，情在胎生，此二據內心以分也。
濕合化離，據孤山云此釋，則此二約外形以分也。
應知卵存出殻之思，故名曰想；胎鐘俱生之愛，故名曰情。
濕以物合受生，化乃形離自變，皆一往分屬，不可盡理而求也。 ^357a22

熏聞云：飛沈者，猶升降也，應以三善三惡分之。
資中云：情想不常，剎那變易，或先胎而後卵，
或先濕而後化，離合無定，故云更相變易等。
如下十二類生中，一一皆有八萬四千飛沈亂想，唯佛與佛乃能知之。
故俱舍云：於一孔#CB15179;倫，
具一切種因，非餘智境界，唯一切智知。
證真云：有情無始熏造一切界趣種子，
在本識中，唯佛能了。
且舉孔#CB15179;一類尚難知，況餘類耶？

############ 二結示

orig::  ^357a30

以是因緣，眾生相續。

########### 三業果相續(二)

############ 初釋相(二)

############# 初別示(三)

############## 初欲貪果
 ^358a4

富樓那！想愛同結，愛不能離，則諸世間父母子孫相生不斷，
是等則以欲貪為本。
commentary::  ^358a6

苕溪云：欲貪通乎四生，今正約胎生言之。
又胎生復通，今多就人倫辨之，以其易見故也。

############## 二殺貪果

orig::  ^358a8

貪愛同滋，貪不能止，則諸世間卵化濕胎，
隨力強弱遞相吞食，是等則以殺貪為本。
commentary::  ^358a12

以強殺弱，因食成貪，不滋口腹，則屬瞋恚。

############## 三盜貪果

orig::  ^358a16

以人食羊，羊死為人，人死為羊，如是乃至十生之類，
死死生生，互來相噉，惡業俱生，窮未來際，是等則以盜貪為本。
commentary::  ^358a18

問：此與殺貪何異？
答：殺貪未論酬償先債，今約過去於身命財非理而取，故互來相噉以責其盜也。
如下云：從是畜生酬償先債，若彼酬者分越所酬，
此等眾生還復為人反徵其剩，乃至若用錢物、
或役其力償足自停，如於中間殺彼身命、
或食其肉，如是乃至經微塵劫相食相銖，猶如轉輪互為高下。
若無後文顯之，此文難見。 ^358a22

熏聞云：惡業俱生者，謂人與羊，惡業所牽，生生相值。

############# 二總顯

orig::  ^358a30

汝負我命，我還汝債，以是因緣，經百千劫，常在生死。
汝愛我心，我憐汝色，以是因緣，經百千劫，常在纏縛。
唯殺、盜、婬三為根本。
commentary::  ^358a32

先示盛貪業果相續，兼於殺貪。
汝愛下，次示欲貪業果相續。

############ 二結示

orig::  ^358a36

以是因緣，業果相續。

########## 二總結元由
 ^359a2

富樓那，如是三種顛倒相續，皆是覺明明了知性，
因了發相從妄見生，山河大地諸有為相次第遷流，因此虗妄終而復始。
commentary::  ^359a4

孤山云：三種顛倒，秪是依正。
而此依正，悉從理變。
明了知性，即性覺妙相，寂而常照也。
因了發相，即因明立所，迷真起妄也。
從妄見生，即所既妄立，生汝妄能。
由茲能所，故有依正。
山河大地，是依前結世界相續也。
諸有為相，是正結前眾生業果二種相續也。
前說虗空，無業果名目。
此談業果，不云虗空者，前論妄相，須示虗空，
以迷妄有空，依空立界故。
既言有為，則已攝業果。
今明相續，空無斷絕，何俟復云？
又三種相續，攝六法界。
如殺、盜、婬三種顛倒，皆是重濁之相，尚無諸天清升之業，況有三乘變易之果？
業果既爾，驗眾生中化生之義，雖通天界，亦應多是人等五趣耳。

######## 二明(如來證真)故無妄(二)

######### 初頌義起疑

orig::  ^359a8

富樓那言：若此妙覺本妙覺相，與如來心不增不減，無狀忽生山河大地諸有為相。
如來今得妙空明覺，山河大地有為習漏何當復生？
commentary::  ^359a24

本妙覺，明眾生本具之理也。
如來心，佛界空顯之理也。
究佛理與生同，故佛果非增；生理與佛同，
故生界非減，無狀猶二無故也。
生理本與同，而寂然無相，既因起妄，忽生山河；
佛既與生同，今雖證悟，何時起妄，亦生山河？
生理同佛既妄佛，理同生亦應起妄，生佛彼此理俱同，云何有起有不起？

######### 二舉喻答釋(二)

########## 初(別明妄因妄果其體)本真(二)

########### 初(迷方)喻妄因本空(二)

############ 初別喻(二)

############# 初喻迷因無本

orig::  ^359a28

佛告富樓那：譬如迷人於一聚落惑南為北，此迷為復因迷而有？
因悟所出？富樓那言：如是迷人亦不因迷又不因悟。
何以故？迷本無根，云何因迷？
悟非生迷，云何因悟？
commentary::  ^359a36

谷響云：民之聚居，故名聚落。

############# 二喻覺不生迷

orig::  ^360a6

佛言：彼之迷人正在迷時，倐有悟人指示令悟。
富樓那！於意云何？
此人縱迷，於此聚落更生迷不？
不也，世尊！
commentary::  ^360a8

孤山云：此喻妄因本空，破前習漏復生疑。

############ 二總合

orig::  ^360a12

富樓那，十方如來亦復如是，此迷無本性畢竟空，
昔本無迷，似有迷覺，覺迷迷滅，覺不生迷。
commentary::  ^360a14

先合初諭，次合次諭。
熏聞云：謂因中所迷，雖無而有，亦有能覺之智；
果上所悟，妄心既盡，唯真智獨存。

########### 二(空花)喻妄果非有(二)

############ 初喻妄果元空

orig::  ^360a18

亦如翳人見空中華，翳病若除華於空滅，
忽有愚人於彼空華所滅空地待華更生，汝觀是人為愚為慧？
富樓那言：空元無華妄見生滅，見華滅空已是顛倒，
敕令更出斯實狂癡，云何更名如是狂人為愚為慧？
commentary::  ^360a22

孤山云：此喻妄果非有，破前山河復生疑。

############ 二明印合詰責

orig::  ^360a28

佛言：如汝所解，云何問言：諸佛如來妙覺明空，何當更出山河大地？
commentary::  ^360a30

如汝所解印其領諭，云何問言責其昧法？

########## 二(總顯真智真斷不重)起妄(二)

########### 初以金#CB01926;喻

orig::  ^360a32

又如金鑛雜於精金，其金一純更不成雜，如木成#CB01926;不重為木。
commentary::  ^360a34

苕溪云：金喻菩提，鑛喻習漏。
山河如木，涅槃如#CB01926;。
熏聞云：金鑛者，金璞也。 ^360a36

谷響云：古文作#CB17560;。
字書礦，周禮：丱人掌金玉之地。
注云：丱之言礦，金玉未成器曰丱。
丱字呼猛切。圓覺云：如銷金鑛，金非銷有，
既已成金，不重為鑛，經無窮時，金性不壞，不應說言本非成就。

########### 二以智斷合

orig::  ^361a2

諸佛如來菩提涅槃亦復如是。
commentary::  ^361a8

孤山云：菩提，智德也；涅槃，斷德也。
妄因妄果體元真，無妄唯真稱妙覺。
是以照真不變，則菩提之用彰；達妄本無，則涅槃之功著。
能照所照，能斷所斷，混而唯一，寂無所寄，
而不妨法身智斷，體用昭然。
蓋因中全菩提為習漏，即涅槃為山河，
猶鑛之與木也；果上全習漏為菩提，即山河為涅槃，猶金之與#CB01926;也。
鑛本不再，顯妄法之永亡；金#CB01926;不渝，示真證之常住。
四諭交映，妙旨存焉。 ^361a10

補遺云：自滿慈再問如來悟已，何時復生山河等，顯悟中法門也。
所以前苕溪云：涉於立法、立修二義。
熏聞又曰：正取立法，旁通立修。
正指今文從本覺性立果中法門。
但滿慈正明迷真起妄，故立九界染法之後，略明果證也。 ^361a18

長水云：如來喻釋二：一、約真如門釋；二、約生滅門釋。
初門泯相顯實，故約迷方空華，以喻無明及山河等元來不起，
體不可得。迷心翳眼雖有起滅，正方虗空了不移動；
妄心妄境似有生滅，真妙覺明何曾改變？
次門即覽理成事，故約金鑛#CB01926;木可鍊可燒，
以喻果成惑滅。一門四諭，皆顯悟後#CB01926;不再迷。
然四諭中，二三同意。
前就圓悟之理，生佛俱是本真，故舉迷方空華元來不起，
非後始滅，故責滿慈見妄有滅，尚是顛倒，豈況復待習漏再生？
後約不壞修證因果之相，故說銷鑛出金，燒木成#CB01926;。
迷方空華則始總元無，金之與#CB01926;燒鍊方現。
意云：圓頓之理雖無迷悟，不妨成異。
既有多生習障，還須背習顯真。
真顯則究竟清淨，更無再迷。
若但用前二諭，則撥無迷悟因果之相，便成邪見。
但用後二喻，即成眾生覺性本來不淨，
失真常理，亦成邪見。
故說四事各諭一法，方盡其理。

##### 二答大性俱徧(二)

###### 初正答前問(二)

####### 初牒疑問

orig::  ^361a24

富樓那，又汝問言，地水火風本性圓融，
周徧法界，疑水火性不相陵滅。
又徵虗空及諸大地俱徧法界，不合相容。

####### 二正答釋(二)

######## 初約喻略釋(二)

######### 初舉喻推徵(二)

########## 初舉喻顯相容(二)

########### 初總示
 ^362a10

富樓那，譬如虗空體非群相，而不拒彼諸相發揮。

########### 二別示
 ^362a14

所以者何？富樓那，彼太虗空，日照則明，
雲屯則暗，風搖則動，霽澄則清，氣凝則濁，
土積成霾，水澄成映。
commentary::  ^362a16

應以日雲等七通喻七大。
爾雅云：風而雨土成霾。
釋要云：隨義對法，當以明對。
識大能了別，故暗空大，動風大，清根大。
根能照境，而體消淨，故濁氣火大。
熱氣上蒸，故映水大，霾地大。
霾即黃沙也。詩云：終風且霾。

########## 二推徵示虗妄(三)

########### 初徵

orig::  ^362a20

於意云何？如是殊方諸有為相，為因彼生？
為復空有？
commentary::  ^362a26

熏聞云：殊方者，方所也，以諸相發揮非同一方故。

########### 二難

orig::  ^362a28

若彼所生，富樓那！
且日照時既是日明，十方世界同為日色，云何空中更見圓日？
若是空明，空應自照，云何中宵雲霧之之時不生光耀？

########### 三結
 ^362a30

當知是明非日非空，不異空日。

######### 二指法例合(二)

########## 初指法結責
 ^362a34

觀相元妄，無可指陳，猶邀空華，結為空果，云何詰其相陵滅義？
觀性元真，唯妙覺明，妙覺明心，先非水火，云何復問不相容者？
commentary::  ^362a36

長水云：妙覺明心，與佛同體，本來無妄，
由乎強覺，忽認所相，便有妄生。
佛今已得妙空明心，何時忽然復起諸妄？
此即牒而縱之，責無窮過也。 ^363a4

熏聞云：妙覺明心，先非水火者，譬珠非水火，水火從緣。
若人以緣而難於性者，非其智也。

########## 二例合向喻(二)

########### 初正合前文

orig::  ^363a6

真妙覺明亦復如是，汝以空明則有空現，
地、水、火、風各各發明則各各現，若俱發明則有俱現。
commentary::  ^363a10

苕溪云：以真不守自性，隨緣所現，有種種相。
釋要云：汝心既有空相藏性，即隨業感，乃現空相。
如以醜形對鏡，則現醜像，或發地則現地，
發水則現水，或盡法界眾生同發空相，
則徧法界現空相，餘亦然也。

########### 二譬顯俱現

orig::  ^363a14

云何俱現？富樓那，如一水中現於日影，
兩人同觀水中之日，東西各行則各有日。
隨二人去，一東一西先無準的，不應難言：
此日是一，云何各行？
各日既雙，云何現一？
宛轉虗妄，無可憑據。
commentary::  ^363a20

孤山云：各行則循業俱發，隨去則妄境俱現。
同觀是一，知二是虗。
各行既二，騐一是妄。 ^363a26

釋要云：日喻妙明，影喻所明，人喻強覺，水喻無明。
熏聞云：匠人之法，平物以水。
的謂射的，丹面白的是也。
並取定則之義。
######## 二約法廣釋(二)

######### 初約體用正示(二)

########## 初約十界顯用(二)

########### 初迷成九界

orig::  ^363a28

富樓那！汝以色空相傾相奪於如來藏，
而如來藏隨為色空周徧法界，是故於中風動空澄、
日明雲暗，眾生迷悶背覺合塵，故發塵勞有世間相。
commentary::  ^363a32

苕溪云：色攝四大，對空成五。
前問地水火風本性，疑水火性不相陵滅即相傾，虗空大地不合相容即相奪。 ^363a36

孤山云：真理隨緣，變成妄境。
如全水成波，其水既徧，故其波亦徧。
以此彼即水，故眾生迷悶。
謂九界眾生，不了即理而變，而以無明妄心，執之為實。

########### 二悟成佛界

orig::  ^364a2

我以妙明不滅不生合如來藏，而如來藏唯妙覺明圓照法界，
是故於中一為無量、無量為一，小中現大、
大中現小，不動道場徧十方界，身含十方無盡虗空，
於一毛端現寶王剎，坐微塵裏轉大法輪，
滅塵合覺，故發真如妙覺明性。
commentary::  ^364a8

我以妙明不生不滅合如來藏者，此略明也。
妙明謂一心三智，以此一心不生滅智契合生滅，故云合如來藏。
此即究竟契合也。
而此究竟乃由名字等契合而至，是故圓中互即，
咸合藏理，而凡聖自殊。
而如來藏下，廣示契合之相也。
先明契合之體。如來藏即中也，唯妙覺明即真也，圓照法界即俗也。
是故下，次明契合之用。
即是由境智契合能起大用，所以一多自在，大小相容。
滅塵下，總結也。滅塵即息妄，合覺即歸真。
苕溪云：妙明謂寂滅之智，不生不滅謂智體真常，此皆能合也。
如來藏即所合也。
此約自行以修泯性，次對化他全體起用。
而如來藏牒所合之理，唯妙覺明牒能合之智。
圓然法界示鑑物之用，欲令易解。
取譬言之，如來藏如鏡之體，妙覺明如鏡之光，
圓照法界如鑒現像，雖三而一，雖一而三。
是故下，一為無量等，總列四句，皆顯此義。
不動下，別示其相。
初二句，一為無量也。
道場指寂滅之地，依此起應，應徧十方，
亦猶華嚴中不動不離，而升而遊。
次二句，無量為一也。
身謂法體，故能含受十方虗空，虗空必攝世界，則一切法趣一也。
於一下四句，小中現大也。
毛端現剎即正中現依，塵裏轉輪即依中現正。
大中現小，是義易信，所以略之。
滅塵下三句，總結前義。
不思議用非修所成，是故云發。
今不言用而言性者，並由理具，方有事用。 ^364a14

長水云：前五句，標二種自在。
不動下二句，釋一多自在也。
身含下六句，釋大小自在。
前二句，正中現依。
於一下二句，正中現依正，亦是依中現依正。
坐微塵下二句，依中現正。
餘句含在其中，可以意得。 ^365a6

手鑑云：餘句者，謂依正，凡有六句：一、依內現依，
如塵中剎海；二、正內現正，如毛孔現佛；
三、正內現依；四、依內現正；五、依內現依正；
六、正內現依正。 ^365a12

釋要云：疏配對闕正正、依依。
若欲具者，即經毛端現剎，即依中現依；
毛端現寶王，即正中現正。
華嚴十種自在亦不離此。 ^365a16

手鑑云：經云：佛剎微塵數，如是諸剎土，
能於一念中，一一塵中現。
第一句也。又云：如來一一毛孔中，一切剎塵諸佛坐，
菩薩眾會共圍繞，演說普賢之勝行。
第二句也。又云：於一微細毛孔中，不可說剎次第入，
毛孔能受彼諸剎，諸剎不能徧毛孔。
第三句也。 ^365a18

又云：如於此會見佛坐，一切塵中亦復然，
佛身無去亦無來，所有國土皆明見。
第四句也。又云：一一塵中無礙身，復見種種莊嚴剎，
一念攝生普令見，獲無礙意莊嚴者。
第五句也。又云：一毛孔內難思剎，等微塵數種種住，
一一皆有徧照尊，前眾會中而說法。
第六句也。又成四句：一、或唯依佛即剎故，
二、或唯正剎即佛故，三、俱，四、泯。
此約體也。相即互亡，故無有六：一、佛即剎者，
佛身即是法性土故，廢己從他，佛體虗故，
土外無法，性無二故。
二、剎即佛身者，剎體即是法性身故，廢己從他，
剎體虗故，佛外無法，性無二故。
由性無二，以性融相，故身土相即。
三、俱者，謂有身有土，不相壞故，若無身土，無可相即故。
四、泯者，謂佛即剎故非佛，剎即佛故非剎，以互奪故也。

########## 二約三諦示體(三)

########### 初真諦(二)

############ 初明能非

orig::  ^365a26

而如來藏，本妙圓心。

############ 二明所非(二)

############# 初別明
 ^366a8

非心，非空，非地，非水，非風，非火；非眼，非耳、
鼻、舌、身、意；非色，非聲、香、味、觸、法；非眼識界，
如是乃至非意識界；非明無明、明無明盡，
如是乃至非老非死、非老死盡；非苦，非集，
非滅，非道；非智，非得；非檀那，非尸羅，非毗梨耶，
非羼提，非禪那，非般剌若，非波羅蜜多，
如是乃至非怛闥阿竭、非阿羅訶、三耶三菩；
非大涅槃；非常，非樂，非我，非淨。
commentary::  ^366a10

孤山云：此約真諦示如來藏。
非心含四陰，地、水、火、風是色陰。
次非入界，總非六凡界。
次非緣覺界。次非聲聞界，總非二乘理，智得即理也。
次非菩薩界，先非能趣行，次總非所趣理。
次非佛界，先非能證人，三號是也。
次非所證法，涅槃四德是也。
怛闥阿竭名如來，阿羅訶云應供，三耶三菩云正徧知。
涅槃是總，四德是別。

############# 二總結

orig::  ^366a20

以是俱非世、出世故。
commentary::  ^366a30

世結六凡，出世結四聖。
藏理即空，無有十界，故並非之。
初由無明，故有妄識；妄識所變，即有空界；
空界現故，結成四大；四大起故，即有根、
塵；根、塵合故，遂有諸識。
根、境、識三，為業性故，乃成十二因緣，流轉生死。
為對治故，即有出世觀智。
諸法出世，利鈍不同，遂分三乘次第。
會三歸一，即有佛果。
果有能證、所證，即分菩提、涅槃。
涅槃具德，即有常、樂、我、淨。
是故展轉相由，以立名字，各無自性，一切皆空。

########### 二俗諦(二)

############ 初能即

orig::  ^366a32

即如來藏，元明心妙。

############ 二所即(二)

############# 初別明
 ^367a8

即心、即空、即地、即水、即風、即火，即眼、即耳鼻舌身意，
即色、即聲香味觸法，即眼識界如是乃至即意識界，
即明無明、明無明盡如是乃至即老、即死、
即老死盡，即苦、即集、即滅、即道，即智、即得、
即檀那、即尸羅、即毗梨耶、即羼提、即禪那、
即般剌若、即波羅蜜多如是乃至即怛闥阿竭、
即阿羅訶、三耶三菩、即大涅槃，即常、即樂、
即我、即淨。
############# 二總結
 ^367a10

以是俱即世、出世故。
commentary::  ^367a20

孤山云：此約俗諦，示如來藏理即無而有，十界宛然故也。

########### 三中諦(二)

############ 初標體

orig::  ^367a22

即如來藏，妙明心元。

############ 二示用
 ^367a24

離即離非，是即非即。
commentary::  ^367a26

孤山云：此約中諦，離即離非，雙遮之體也；
是即非即，雙照之用也。
夫如來藏，體唯三諦，譬若總名摩尼體，
即瑩、寶、圓三耳。是故三一相即，不縱不橫，
新伊天目，況意可識？ ^367a28

熏聞云：涅槃云：祕密之藏，猶如伊字，三點若並，則不成伊。
縱亦不成，如摩醯首羅天主面上三目，乃得成伊云云。 ^367a32

谷響云：彼方字有新舊，亦猶此土之篆隸也。
以篆為舊，以隸為新，是故西土舊則縱橫，新則不爾。
狀若此方草書，下字一點居上，二點在下。

######### 二責凡小不了(三)

########## 初法

orig::  ^367a34

如何世間三有眾生及出世間聲聞、緣覺，
以所知心測度如來無上菩提，用世語言入佛知見？
commentary::  ^368a4

但斥凡小，正對滿慈是二乘故，其實偏教菩薩亦不能測。

########## 二喻

orig::  ^368a8

譬如琴、瑟、箜篌、琵琶，雖有妙音，若無妙指，終不能發。
commentary::  ^368a10

長水云：琴等，喻眾生。
妙音，喻藏性。妙指，喻實智。
發，喻起用。
########## 三合

orig::  ^368a12

汝與眾生，亦復如是。
寶覺真心，各各圓滿，如我按指，海印發光。
汝暫舉心，塵勞先起，由不勤求無上覺道，
愛念小乘，得少為足。
commentary::  ^368a14

長水云：汝與眾生合前琴等，寶覺真心合前妙音。
按指即智契於理，發光即大用現前。
汝暫舉心等，合前無妙旨也。 ^368a18

孤山云：按指，謂如來昔於因地，以三觀智觀己妄心，
即妄成真，方登正覺。
如得妙指，妙音克諧。
更舉海印發光，助成音發之義。 ^368a20

資中云：大集經云：閻浮所有色象大海，皆有印文。
此諭如來法身性海，普現一切世間之相也。
此為釋伏難。難云：若一切即真，我等云何與如來身不同妙用？
故今釋云：汝雖具有寶覺真心，未得妙用，以塵勞妄念未清淨故。

###### 二因答前疑(二)

####### 初滿慈重徵妄因(二)

######## 初疑問

orig::  ^368a24

富樓那言：我與如來，寶覺圓明，真妙淨心，無二圓滿。
而我昔遭無始妄想，久在輪迴，今得聖乘，猶未究竟。
世尊，諸妄一切圓滅，獨妙真常。
敢問如來，一切眾生，何因有妄，自蔽妙明，受此淪溺？
commentary::  ^368a30

究竟有二意，若就外現，則無學小聖，無明全在，故未究竟。
若就內祕，則分真大士，有上地惑，故未究竟。
諸妄圓滅，即極果斷德。
獨妙真常，即究竟智德。 ^368a36

長水云：由滿慈初疑云何忽生山河大地，
乃至佛說性覺必明，妄為明覺，所既妄立，
生汝妄能，由是展轉皆從妄立。
雖知能所俱妄，又疑妄從何生？
蓋前問云何忽生山河大地，佛答因迷而有，此中復問因何有迷？

######## 二答釋(二)

######### 初明妄本無因(三)

########## 初標示

orig::  ^369a2

佛告富樓那：汝雖除疑，餘惑未盡。
吾以世間現前諸事，今復問汝。

########## 二正釋(三)

########### 初舉事徵辨
 ^369a10

汝豈不聞室羅城中演若達多，忽於晨朝以鏡照面，
愛鏡中頭眉目可見，嗔責己頭不見面目，以為魑魅無狀狂走。
於意云何？此人何因無故狂走？
富樓那言：是人心狂，更無他故。
commentary::  ^369a12

興福云：演若達多，此言祠授。
孤山晨朝，是喧動之初，喻起妄心之始。
照鏡，喻妄心推畫分別。
愛鏡中頭，喻取著妄境。
妄事易著，如眉目可見。
真理難知，如瞋責己頭等。
背悟向迷，如無狀狂走也。
四趣則背善向惡，人天則背苦向樂，二乘則背有向空，
菩薩則背邊向中，悉名狂走。 ^369a18

手鑑云：此有理有事，而理實事虗。
理實故不變，即頭與鏡也。
事虗故隨緣，即照愛瞋走也。
斯則由照故愛，愛故瞋，瞋故走，返此即不走矣。
故下文云：汝但不隨分別世間。
乃至云：演若達多，狂性自歇。
望下走歇，可為四句：一走六凡也，二歇菩薩也，
三亦走亦歇權小也，四非走非歇如來也。
俱諭性覺，走歇二途，兩俱存故。 ^369a24

熏聞云：魑魅，山澤之怪，老物精也。

########### 二約法正明(二)

############ 初約名反責

orig::  ^369a32

佛言：妙覺明圓，本圓明妙，既稱為妄，云何有因？
若有所因，云何名妄？
commentary::  ^369a36

資中云：心境不實，故名為妄。
若實有因，豈立斯稱耶？

############ 二指相正明(二)

############# 初因迷自有

orig::  ^370a2

自諸妄想，展轉相因。
從迷積迷，以歷塵劫。
雖佛發明，猶不能返。
如是迷因，因迷自有。
commentary::  ^370a4

初如一人，忽然妄說，遞遞相承，乃至多人。
及推其本，了無所實。
迷真既久，雖佛與汝發明是義，猶未能返還其本。
此寄滿慈，以責群妄。
如是迷因，因迷自有，謂無狀忽生，非從他有。 ^370a8

熏聞云：既稱為妄，云何有因？
即無住則無本。自諸妄想展轉相因，即見、愛四住之本。
若論通、別二惑，同在一念，念體無始，猶如空華，
則見、愛亦無因耳。

############# 二悟達元無

orig::  ^370a12

識迷無因，妄無所依，尚無有生，欲何為滅？
得菩提者，如寤時人說夢中事，心縱精明，欲何因緣取夢中物？
commentary::  ^370a18

資中云：若了迷性無因自有，亦無別法而為所依，
是則妄體猶如空華，元無生滅。
因指自體，依謂依他，二俱叵得，故無生滅。
得菩提者，義通解悟。

########### 三提喻合顯

orig::  ^370a22

況復無因，本無所有。
如彼城中演若達多，豈有因緣自怖頭走，忽然狂歇？
頭非外得，縱未歇狂，亦何遺失？
commentary::  ^370a26

資中云：迷者自失，理無失也。

########## 三總結

orig::  ^370a30

富樓那！妄性如是，因何為在？

######### 二示真元無得(二)

########## 初法(二)

########### 初勸息妄緣
 ^370a32

汝但不隨分別世間業果眾生三種相續，
三緣斷故，三因不生，則汝心中演若達多，狂性自歇。
commentary::  ^370a34

苕溪云：三緣即業果相續中殺盜婬，三因即三種貪，
親生為因，疎助為緣。
以殺盜婬是身根所造之業，三種貪是意根能造之惑，
惑親業疎，因緣之義彰矣。
意云：汝但不隨妄想分別世間等相，則殺盜婬緣自然而斷，
以緣斷故，欲貪等因亦復不生。
即指此因，名為狂性。

########### 二顯自真體

orig::  ^371a2

歇即菩提，勝淨明心。
本周法界，不從人得。
何藉劬勞，肯綮修證。
commentary::  ^371a10

補遺云：劬勞，言時長行遠，經三僧祇之謂。
肯綮，即是筋骨盤結之處，以諭諸教。
地位委曲之相，言妄心歇處，真性直顯，不須歷劫勤求地位委曲也。
前云如是乃至始終地位，中間永無諸委曲相，
今文顯云修證，知就地位言也。 ^371a12

肯綮出莊子養生篇，云：技經肯綮之未甞，而況大觚乎？
肯綮者，是牛兩骨中之微細肉也。
云：刀到骨處，遊刃於交際之間，未甞有微礙。
房相潤文用庖丁解牛，理與神遇，不以目視，
類證妙旨，不假漸修，一超直入。

########## 二喻

orig::  ^371a16

譬如有人，於自衣中，繫如意珠，不自覺知，
窮露他方，乞食馳走，雖實貧窮，珠不曾失。
忽有智者，指示其珠，所願從心，致大饒富，
方悟神珠，非從外得。
commentary::  ^371a24

苕溪云：衣喻五陰，珠喻藏性。
由無明故不覺，乏妙用故窮露。
佛界如本國，九界如他方。
求人天樂，取偏小益，猶乞食。
馳走妄情，蹔失真性本圓，猶雖貧珠。
在佛如智者，教如示珠，證理起用，則致大饒富也。

####### 二慶喜再執緣起(二)

######## 初疑請(二)

######### 初敘疑(三)

########## 初引所說反難

orig::  ^371a28

即時阿難，在大眾中，頂禮佛足，起立白佛：
世尊現說，殺盜婬業，三緣斷故，三因不生。
心中達多，狂性自歇，歇即菩提，不從人得。
斯則因緣，皎然明白，云何如來，頓棄因緣？
commentary::  ^371a34

此阿難以現說教理而證菩提，從因緣得也。
故云：世尊現說殺、盜、婬三緣斷故，三種貪因不生；
緣三貪不生故，心中狂性自歇；緣狂性歇故，因菩提成。
斯則因緣皎然明白。
云何如來歷破因緣，而今又云狂性自歇，歇即菩提？
勝淨明心，本周法界，不從人得，何籍劬勞肯綮修證，而頓棄此破彰證真之大因緣耶？

########## 二明巳他從悟

orig::  ^372a4

我從因緣心得開悟。
世尊，此義何獨我等年少有學聲聞？
今此會中大目揵連及舍利弗、須菩提等，
從老梵志聞佛因緣，發心開悟得成無漏。
commentary::  ^372a12

此以現在破結證真，以從因緣得菩提也。
身子路逢馬聖，見其威儀異常，問云：汝師為誰？
所說何法？馬云：諸法因緣生，諸法因緣滅，
我師大沙門，常作如是說。
身子聞，即得法眼淨。
歸告目連，亦得法眼淨。
今云聞佛因緣，乃推其本也。

########## 三結今義同邪

orig::  ^372a16

今說菩提不從因緣，則王舍城、拘舍梨等所說自然成第一義。
commentary::  ^372a22

言呈若非因緣，返成外道自然。
意謂不許自然，是必還成因緣。

######### 二請說

orig::  ^372a24

惟垂大悲，開發迷悶。

######## 二開示(二)

######### 初破疑(二)

########## 初寄事推破(二)

########### 初兩立
 ^372a26

佛告阿難：即如城中演若達多，狂性因緣若得滅除，
則不狂性自然而出，因緣自然理窮於是。
commentary::  ^372a28

佛體阿難之意，以本覺妙明為自然，以斷惑所顯修所得性為因緣，
故云因緣自然，理窮於是。
先案定而後破之。

########### 二雙破(二)

############ 初正破兩執(二)

############# 初(先以)自然破因緣

orig::  ^372a32

阿難！演若達多頭本自然，本自其然，無然非自，何因緣故怖頭狂走？
若自然頭因緣故狂，何不自然因緣故失？
本頭不失，狂怖妄出，曾無變易，何藉因緣？
commentary::  ^372a36

先以自然破因緣。
頭本自然，不可轉變也。
本自其然，不藉因緣也。
無然非自其頭，始終無失無變，無一時而非自然也，何因緣而狂走耶？
若自然頭可因緣故狂，何不自然頭亦以因緣而失之？
今本頭不失，無因狂怖，則顯其妄出，曾無變易，何藉因緣？

############# 二以因緣破自然

orig::  ^373a4

本狂自然，本有狂怖，未狂之際，狂何所潛？
不狂自然，頭本無妄，何為狂走？
commentary::  ^373a12

此以因緣破自然。
若謂狂與不狂，元不假因緣，皆自然有，
是則狂性向所本有，未狂之際，狂何所潛藏，而了無狂相耶？
如不狂自然，則頭本無妄，因何為狂走之？
如頭本真靜，妄而狂走，因緣自然，亦妄計耳。

############ 二悟本俱非

orig::  ^373a14

若悟本頭，識知狂走因緣，自然俱為戲論。
commentary::  ^373a20

真頭本來無妄，亦顯妄本無因，是則因緣自然，俱無安立。

########## 二合顯結歸(二)

########### 初結歸前說

orig::  ^373a22

是故我言：三緣斷故，即菩提心。
commentary::  ^373a24

補遺云：阿難正落因緣，疑如來以菩提不從人得，頓棄因緣。
佛引達多失頭，以顯因緣為妄，不關真體。
此有二意：一據體性，二據行相。
若據菩提體性，非彼因緣。
如頭本自然，狂與不狂，何關真體？
業惑存亡，不關真性。
我言三緣斷故者，但識彼殺盜婬業，本為虗妄，菩提自然顯現。
究論體性，何關因緣？

########### 二類事合顯(二)

############ 初破因緣

orig::  ^373a26

菩提心生，生滅心滅，此但生滅，滅生俱盡，無功用道。
commentary::  ^373a34

次據行相者，斷惑顯理必涉行位，則菩提心似屬因緣生滅之法，
故以住前智生惑滅為因緣，登住理惑一體為自然。
又以分證理惑為因緣，極證無理無惑為自然。
非因緣義近在初住，遠在妙覺也。 ^373a36

長水云：此結示三一俱盡生滅，顯無功用。
若有執言真心可得，分別可亡，斯則菩提心生，
生滅心滅，但是生滅，無生滅滅，方無功用。
如圓覺云：有照有覺，俱名障礙，是故菩薩常覺不住，
照與照者，同時寂滅。
此顯地上證無生理，得無功用也。

############ 二破自然(二)

############# 初斥別顯圓(二)

############## 初正破(二)

############### 初斥別

orig::  ^374a4

若有自然，如是則明自然心生，生滅心滅，此亦生滅。
commentary::  ^374a12

若有二字，是牒阿難前計本有覺性為自然。
世尊謂滅生俱盡，無功用道。
如又立自然，是則自然心生，生滅心滅，此亦宛然成生滅。
是則對待法，曷有自然之義哉？

############### 二顯圓

orig::  ^374a14

無生滅者，名為自然。
commentary::  ^374a20

絕待無生滅之跡，可假名自然。
長水云：三、縱立自然，寄顯生滅二：一、縱立正顯。
若於此有自然者，豈有生滅名為自然，無生滅者名為自然？

############## 二喻顯(二)

############### 初斥別

orig::  ^374a22

猶如世間諸相雜和成一體者，名和合性。

############### 二顯圓
 ^374a26

非和合者，稱本然性。
commentary::  ^374a28

孤山云：諸相雜和，喻自然心生，生滅心滅。
非和合者，喻本無生滅，元是菩提。 ^374a30

長水云：二、舉況重明，舉淺況深也。
世間人說生滅和合名和合性，非和合者則無生滅，方名自然。
就彼縱況本來理體，却名自然。

############# 二智境俱絕

orig::  ^374a32

本然非然，和合非合，合然俱離，離合俱非，此句方名無戲論法。
commentary::  ^374a36

孤山云：對破和合，說本自然。
和合既非，本然焉是？
苟執為實，還成戲論。
如對短說長，既無其短，長名豈在？
非然非合，猶云非長非短也。
絕待之理，於茲復顯矣。
合然俱離，牒其境絕；離合俱非，顯智亦絕。
離則能亡智，合謂所亡境。
言合以彰其然，其境既亡，其智亦泯。
如前火木，薪既燒矣，火亦自燒。
此則對待既絕，能所亦亡，恍如托空，唯覺無得。
如是解者，方無戲論。 ^375a2

釋論云：佛坐道場時，不得一法實，空拳誑小兒，誘度於一切。 ^375a10

長水云：三、雙非二離，正示忘情本然。
示忘情本然，自然也；和合，因緣也。
二皆不立，故云俱離。
此離亦離，故云俱非。
具足應云離合離然之離，亦後俱非也。
藥病齊遣，空病亦空。
圓覺亦云：遠離為幻，亦復遠離；離遠離幻，亦復遠離。
斯則言語道斷，心行處滅，方無戲輪耳。

######### 二誡勸(二)

########## 初總述

orig::  ^375a12

菩提涅槃尚在遙遠，非汝歷劫辛勤修證。
commentary::  ^375a20

釋要云：若以自然因緣之心求二果者，甚遙遠也。
長水云：雖經劫數，勤苦修習，終莫能及。

########## 二別示(二)

########### 初誡虗解

orig::  ^375a22

雖復憶持，十方如來，十二部經，清淨妙理，
如恒河沙，秪益戲論。
commentary::  ^375a26

熏聞云：長行重頌并授記，孤起無問而自說，
因緣譬喻及本事，本生方廣未曾有，論議都成十二名，廣如大論三十七。

########### 二勸修行(二)

############ 初斥顯(二)

############# 初斥解無功

orig::  ^375a28

汝雖談說因緣，自然決定明了，人間稱汝多聞第一。
以此積劫多聞熏習，不能免離摩登伽難。

############# 二顯行有益
 ^375a32

何須待我佛頂神呪摩登伽心，婬火頓歇得阿那含，
於我法中成精進林，愛河乾枯令汝解脫。
commentary::  ^375a36

阿那含，此云不來，不來欲界生故。
已斷欲界九品俱生，名為出欲淤泥，以接引小乘，故重施小而皆解圓。
今云那含，即圓教似位。 ^376a4

孤山云：令汝解脫，得離婬室也。 ^376a6

長水云：問：阿難尚在初果，登伽却證第三者，
一約權實，阿難示迹現多聞無功故在初果，登伽實人顯呪力功大速證第三。
二約根行，阿難圓頓根發前文悟解或入信住，
登伽小機雖得第三，若望圓信霄壤有異。

############ 二正勸(二)

############# 初約法勸修行

orig::  ^376a8

是故，阿難！汝雖歷劫憶持如來祕密妙嚴，
不如一日修無漏業，遠離世間憎、愛二苦。
commentary::  ^376a14

孤山云：圓修止觀，則不漏落二種生死，亦不失三諦義理。
無漏既深，憎愛非淺。
捨妄取真，去事就理，悉名愛憎。

############# 二舉他勸修行(二)

############## 初舉他悟道

orig::  ^376a18

如摩登伽宿為婬女，由神呪力銷其愛欲，
法中今名性比丘尼，與羅睺母耶輸陀羅同悟宿因，
知歷世因貪愛為苦，一念熏修無漏善故，
或得出纏，或蒙授記。
commentary::  ^376a22

長水云：登伽過去為婆羅門女，名為本性，
今從昔號，故曰性比丘尼。

############## 二勸莫自欺

orig::  ^376a26

如何自欺，尚留觀聽？
commentary::  ^376a28

苕溪云：略舉見聞以攝覺知，即六妄也。

## 二依(常住真心以起)圓行(二)

### 初(觀理)直入名正行(二)

#### 初慶喜歎領述請(二)

##### 初經家敘相

orig::  ^376a30

阿難及諸大眾聞佛示誨，疑惑銷除心悟實相，
身意輕安得未曾有，重復悲淚頂禮佛足，
長跪合掌而白佛言：
commentary::  ^376a32

熏聞云：釋論云：何等是實相？
謂菩薩入一相知無量相，知無量相又入一相。
智者曰：即空故入一相，即假故知無量相，即中故又入一相。
此與前文約三諦示如來藏義趣符合。 ^376a36

補遺云：實相亦云實想，若從境為名，應言實相，
若從智為名，即云實想。 ^377a4

補遺云：惑除，捨生死重擔，息肩於藏性，輕安之義。

##### 二慶喜陳辭(二)

###### 初歎領

orig::  ^377a6

無上大悲清淨寶王善開我心，能以如是種種因緣方便提獎，
引諸沈冥出於苦海。
commentary::  ^377a8

熏聞云：五住迷暗如沈冥，二死漂流如苦海。

###### 二述請(二)

####### 初述有解無行(二)

######## 初正述

orig::  ^377a10

世尊，我今雖承如是法音，知如來藏妙覺明心徧十方界，含育如來十方國土清淨寶嚴妙覺王剎。
如來復責多聞無功，不逮修習。
commentary::  ^377a12

補遺云：心具如含，心生如育。
熏聞云：國土皆是佛之化境，故云如來。

######## 二喻顯

orig::  ^377a16

我今猶如旅泊之人，忽蒙天王賜與華屋，
雖獲大宅，要因門入。
commentary::  ^377a18

孤山云：天王，天子也。
心遊理外，喻以旅泊。
佛有法界，喻以天王。
華屋如真心，受賜如開解。
宅因門而入，譬理由行而證也。

####### 二明正請行門

orig::  ^377a20

唯願如來不捨大悲，示我在會諸蒙暗者，
捐捨小乘，畢獲如來無餘涅槃本發心路，
令有學者從何攝伏疇昔攀緣，得陀羅尼，入佛知見。
作是語已，五體投地，在會一心，佇佛慈旨。
commentary::  ^377a24

孤山云：涅槃，圓果也；心路，圓因也。
舉果以請因耳。
補遺云：小乘煩惱子縛斷，名為有餘；生死果縛斷，名為無餘。
今此大乘，五住二死，究盡常住，真心究顯，故云必獲如來無餘涅槃。 ^377a30

補遺云：自等覺已還，皆名有學。
孤山云：陀羅尼，此云總待。
法華明三陀羅尼，即空、假、中三義也。
三陀羅尼者：旋陀羅尼，旋假入真也；二、
百千萬億旋陀羅尼，旋真出俗也；三、法音方便陀羅尼，中道法音能為初住方便也。
今請一心三觀攝伏妄想行門，欲入初住，
三智五眼一時開發，故云入佛知見。 ^377a34

熏聞云：今請一心三觀者，此是通途行門。
若據別意，再請最初方便也。

#### 二如來宣示行門(二)

##### 初經家敘

orig::  ^378a6

爾時，世尊哀愍會中緣覺、聲聞於菩提心未自在者，
及為當來佛滅度後末法眾生發菩提心，
開無上乘妙修行路，宣示阿難及諸大眾：

##### 二正宣示(二)

###### 初發覺初心(二)

####### 初正明二義(二)

######## 初總述
 ^378a10

汝等決定發菩提心，於佛如來妙三摩提不生疲倦，應當先明發覺初心二決定義。

######## 二別明(二)

######### 初徵起
 ^378a14

云何初心二義決定？

######### 二正釋(二)

########## 初審觀因地發心(二)

########### 初總勸審觀(二)

############ 初敘來意正勸
 ^378a18

阿難！第一義者，汝等若欲捐捨聲聞、修菩薩乘、
入佛知見，應當審觀因地發心與界地覺為同、為異？
commentary::  ^378a20

補遺云：初決定義，審三止觀，當與極果三德體同，
方是圓修，因果不二。
如來勸詳審此心，與佛相應，乃是入華屋之行也。

############ 二示須審所以

orig::  ^378a24

阿難！若於因地以生滅心為本修因，而求佛乘不生不滅，無有是處。
commentary::  ^378a28

苕溪云：空假離中，皆名生滅。
中即空假，是謂佛乘。
法華明聲聞、緣覺、不退菩薩不測佛智，良由於此。 ^378a30

次科：初、以是下，喻妄體無常；二、阿難下，喻真性常住。

########### 二正示審觀(二)

############ 初指事喻審觀

orig::  ^378a32

以是義故，汝當照明諸器世間可作之法皆從變滅。
阿難，汝觀世間可作之法，誰為不壞？
然終不聞爛壞虗空。
何以故？空非可作，由是始終無壞滅故。

############ 二約法正審觀(二)

############# 初簡濁妄(二)

############## 初指妄總標
 ^378a34

則汝身中，堅相為地，潤濕為水，煖觸為火，動搖為風。
由此四纏，分汝湛圓，妙覺明心，為視為聽，
為覺為察，從始入終，五疊渾濁。
commentary::  ^379a2

若順現文，色陰為始，識陰為終，即同五濁次第。
以義言之，始則有識，終乃成色。
準法疏云：心王了其總相，心所了其別相。
以識創起，但緣青等總相。
次取境像，即是想心。
次領納前境，即是受心。
次起貪等造作，即是行心。
前三無記，未能成業。 ^379a6

疏文云：由業招報，即是色陰。
故云：始則有識，終乃成色。
補遺云：然以五陰倫次，自有色心王數不同。
論師多云：識在三心之前，諸大乘經識居最後。
今謂以譬言之，如世君臣尊卑，則前王而後數，此可如諸論師所云也。
若臣為君之所使，今受想行三為識所使，義當如臣在君前以聽命也。
此則數前而王後可矣。
若乃五陰列色法在心法前者，昔白樂天興濟師書，以五陰十二因緣倫次不類為問。
洪老追云：夫色等五陰，乃三苦已成之軀；
十二有支，乃三世生因之法。
此亦可以盡其大略。
既以陰法別為五位說之，通言陰，則正指現前報陰法耳。
此報陰法，原始由乎歌羅邏時，心識無此，以何為投托之所？
故五陰前列色法，而後列心法也。
欲於五陰推以因果劫，如記引百法疏文，亦如此經。
下文云：生因識有，若滅從色除者，正從陰起之始而除之也。 ^379a12

熏聞云：五疊者，疊，重也。
此以五陰為五重。
何則？四纏是色陰，視、聽、覺、察既是六根，
根必發識及受、想、行，即五陰具矣。 ^379a30

補遺云：此中因明與佛同體，則證常樂我淨；
與佛異體，則入九界。
生滅渾濁，本明其同，因言其異也。
生滅渾濁，則有四大五濁。
經中以四大六根明渾濁體，五濁明渾濁相。
自從始入終下，明濁相也。
此經以五陰對五濁，以示其相，不同諸經。

############## 二約義別釋(二)

############### 初通釋濁義(二)

################ 初立喻

orig::  ^379a34

云何為濁？阿難！譬如清水清潔本然，即彼塵土#CB01926;沙之倫本質留礙，
二體法爾性不相循。
有世間人取彼土塵投於淨水，土失留礙、
水亡清潔，容貌汩然名之為濁。

################ 二略合
 ^380a6

汝濁五重亦復如是。
commentary::  ^380a10

苕溪云：合文從略，應以妙明之心合於清水，纏疊之體合於土塵。
九界妄想，攀緣翳理，如世間人取土投水。
下別顯五濁，即水土汩然之貌也。
孤山云：餘經明五濁，以五利為見，五鈍為煩惱。
眾生但攬見慢果報，立此假名。
命以連持一期色心為體，摧年促壽，故云命濁。
劫無別體，但以四濁聚在其時，故名劫濁。 ^380a12

熏聞云：准悲華經，人壽八萬至三萬歲未有濁名，至二萬時為五濁之始也。
今文盖約五陰妄想為五濁，故辨魔中色陰有堅固妄想，
受陰有虗明妄想，想陰有融通妄想，行陰有幽隱妄想，識陰有罔象虗無顛倒妄想。
是故色陰盡則超劫濁，受陰盡則超見濁，
想陰盡則超煩惱濁，行陰盡則超眾生濁，識陰盡則超命濁。
以後驗前，知是五陰。

############### 二別示五相(五)

################ 初劫濁

orig::  ^380a18

阿難，汝見虗空徧十方界，空見不分，有空無體，
有見無覺，相織妄成，是第一重，名為劫濁。
commentary::  ^380a30

此依色陰。夫四大、五根、五塵同名色陰，
今約眼根見空塵而說者，以渾濁義顯故，
以成、住、壞、空四皆名劫故。
此蓋如來方便巧示，即指阿難目所對空名為劫濁。 ^380a34

補遺云：見與虗空俱徧十方，有一不徧，則有邊畔可分矣。
孤山云：有空無體質，故有見無覺者，見空之時，
無好醜違順可覺，故以無體之空，織無覺之見，
而兩無其實，此即土失留礙渾濁真性，過在茲乎？
熏聞云：應知五濁皆就阿難現前而示，
是故五節文初，並云汝見汝身等。

################ 二見濁

orig::  ^381a2

汝身現搏四大為體，見聞覺知壅令留礙，
水火風土旋令覺知相織妄成，是第二重名為見濁。
commentary::  ^381a10

孤山云：此依受陰領納所緣之境名為受，而有六種。
謂六觸因緣生於六受，但境有違、順、非違非順之別，
故六受亦有苦受、樂受、不苦不樂之異。 ^381a14

補遺云：見聞覺知，本非留礙，為四大所織，
見不超色耳，唯聽聲而已。
水火風土，本非覺知，為六識所轉，亦能發知，
如四大淨色，能見能覺也。
旋猶轉也，識心依之轉，無知為知，此為受陰者，
旋令覺知，即受納前境之謂也。
既有前境，則有分別，屬見濁。

################ 三煩惱濁

orig::  ^381a16

又汝心中憶識誦習，性發知見，容現六塵，
離塵無相，離覺無性，相織妄成，是第三重，名煩惱濁。
commentary::  ^381a24

孤山云：此依想陰能取所領之緣相名為想，
而有六種，謂取所領六塵之相為六想性，
發知見即能取六想，容現六塵即所領六相，
以此交織，妄成想陰，渾濁真性，名煩惱濁。 ^381a28

長水云：六識分別，三世徧緣。
釋要云：意識能緣三世依正之境，復能執受憶過去境，即獨散意識緣落謝塵。
識現在塵，即明了意識。
隨前五所取，緣現量境。
誦習未來諸有境界，即未形兆事預思念也，即獨散意緣比量境。
能分別體，從前見濁覺知所起。
所分別相，即是六塵所現影像，故云性發容現。
離塵離覺，無相無性，互相交織，擾亂相熏，名為煩惱想像。
所取之境，亦有六想擾亂真性，名煩惱濁。 ^381a32

釋要云：憶識誦習者，意識緣三世境也。
能分別識性從見聞覺知所發，故云性發知見。
所分別相從六塵現，故曰容現六塵。
離六塵無所憶識誦習之相，故曰離塵無相。
離見聞覺知無能憶識誦習之性，故曰離覺無性。 ^382a6

興福云：憶念過去，識對現在。
補遺云：長水云：誦習未來諸有境界。
今謂誦習雖通興福，既以憶識別對過現，則誦習之義且對未來矣。
憶識等皆想陰之義，利鈍二使亦由此生煩惱濁也。 ^382a12

補遺云：六識妄性，附於根塵，生起知見，
於六塵境，分別六相，故容現六塵。
容謂容貌，即相也。

################ 四眾生濁

orig::  ^382a16

又汝朝夕生滅不停，知見每欲留於世間，
業運每常遷於國土，相織妄成，是第四重，名眾生濁。
commentary::  ^382a20

孤山云：此依行陰造作之心，能趣於果，名為行。
行有六種，大品、般若說為六思，思即是業。
熏聞云：釋論以意業為思。
業因四種法生，謂見、聞、覺、知，即六思也。
謂於六想之後，各起不善業，善業、無動業也。
知見即六思，業運即隨善惡遷移。
國土亦世間也，如私心雖戀鄉井，以官事須往他#CB15131;。
例六道往還，義亦可見。
相織者，即知見欲留，業運常去，妄成行陰，
而去留假合，渾濁真心，名眾生濁。
知見欲留，業運遷去，即六道往來之事，
彼此必有假名生焉，眾生濁矣。

################ 五命濁

orig::  ^382a24

汝等見聞，元無異性，眾塵隔越，無狀異生，
性中相知，用中相背，同異失準，相識妄成，
是第五重，名為命濁。
commentary::  ^382a36

此依識陰了別所緣之境，名為識。
識有六種，即六識也。
元無異性者，了別之心唯一故。
眾塵隔越者，六塵不同故，牽生六識，故云無狀異生。
眼不別聲，耳不別色，是相背也。
適言其同，而用相背；適言其異，而性是同，故無准定。
以此交織，妄稱識陰，識住命在，識去命謝，
渾濁真性，故名命濁。 ^383a4

補遺云：今此命濁，正屬識陰。
以此識陰，合論六識。
性中相智，唯一識陰而已。
用中相背，自有六識不同。
此之兩句，妙盡五陰識、五陰法相。
所言性者，識陰之性，此非心性也。
所言用者，六識不同，各有發用也。 ^383a10

長水云：命是報法，依業所引第八識種，
連持色心，不斷功德，名之為命。 ^383a16

釋要云：命是報法者，由前世業法之所感故，遂有修短之殊。
夫受身者，命煖識三不相離也。
命即氣息報風，連持不斷色心可久，命不連持色心則變。
煖即遺體之色，識即心主。
前六見聞元本一識，由六根異遂成分離，
識用雖分體唯一種，斯則同中立異、異處見同，
同異失准互相交識，於總報體便立命根，名為命濁。 ^383a18

釋要云：總報之主，唯一本識，故云無異。
六塵隔別，見聽爰分，根塵異故，識乃分離，取六塵境。
性中相知者，唯一本識為體故。
用中相背者，眼惟了色，不別聲等。

############# 二顯常用(二)

############## 初約法正明(二)

############### 初正示常因(二)

################ 初簡妄依真

orig::  ^383a26

阿難，汝今欲令見聞覺知遠契如來常樂我淨，
應當先擇死生根本，依不生滅圓湛性成。
commentary::  ^383a32

苕溪云：前云若於因地以生滅心為本，
修因而求佛乘不生不滅，無有是處。
今云見聞覺知，生滅心也；常樂我淨，不生滅性也。
因果事異故遠，心性理同故契。
死生根本，即六根也。
依不生滅，謂了生滅即無生滅，是則因地發心與果地覺無異，
故云圓湛性成。 ^383a36

補遺云：不遠而遠，六位乍分，故言遠。
遠而不遠，六而復即，故云契。
擇謂簡也。止觀去丈就尺，去尺就寸，居正觀之前，故言先擇。
又云：灸病得穴，伐樹得根。
今云生死根本也。
依不生滅圓湛性，成正觀不思議境也。
今人言智者若見楞嚴，不說止觀，信矣夫。
彌顯前文五濁為五陰，揀四取一為根本也。
此初義中教修止觀，以識心為根本。
若第二義根本煩惱，通明六根為煩惱根本，與此似異。
然經中既以見聞覺知遠契四德，則六根中六識為所揀之境，
與下不異也。
################ 二以真了妄

orig::  ^384a6

以湛旋其虗妄滅生，伏還元覺，得元明覺，
無生滅性，為因地心。
commentary::  ^384a20

孤山云：既知清水濁水濕性不殊，妄心真心諦理不二，
當須達妄無妄，了濁元清。
故云以湛旋其虗妄滅生也。
伏還元覺者，初心達了，惑實未破，故云伏也。
即是伏無明還法性耳。
得元下，唯觀常住法性，即是圓因，故云為因地心。
此即住前名字觀行相似位也。
問：此約修行名字虗解，豈是圓因？
答：起行必在名字位中故，行成方名觀行故。 ^384a22

苕溪云：以圓湛之性，旋虗妄之心，斯蓋修三止，觀照立諦境。 ^384a30

熏聞云：當以虗妄滅生為因緣所生法，
以止寂之，以觀照之，成三諦境，伏斷生滅，證無生滅也。
伏還下，因該十信。 ^384a32

釋要云：湛即定，旋即伏。
以定旋伏虗妄亂動之法，成本真性，故曰伏還元覺。 ^384a34

長水云：修之次第，如天台圓頓，止觀廣明。

############### 二能成常果

orig::  ^384a36

然後圓成果地修證。
commentary::  ^385a4

苕溪云：果通分滿。
孤山云：初住分證常果，妙覺究竟常果，並由住前觀無生滅心而成。

############## 二喻顯修證

orig::  ^385a6

如澄濁水貯於靜器，靜深不動，沙土自沈，
清水現前，名為初伏客塵煩惱。
去泥純水，名為永斷根本無明。
明相精純，一切變現，不為煩惱，皆合涅槃清淨妙德。
commentary::  ^385a10

既知濁即清必澄濁令清，既了妄即真故能息妄歸真，非保其濁守其妄也。
故今以澄濁況之，澄喻修觀，濁水喻妄心，
即前云容貌汩然名之為濁，此中牒前喻耳。
欲顯前五濁以成五清，靜器喻圓人身器也，不為境動喻以靜器。
靜深不動者，深猶久也，即觀行雖成而能忍，
六根雖淨而無法愛，故登初住無明頓破如沙土自沈，中理分顯如清水現前。
法華明穿鑿高源，大師亦以見水為初也。
初住所斷無明名為客塵，以初住法性如主如空故。
而言伏者，望於妙覺悉名伏道，唯佛名斷，伏猶斷也。
仁王云：三賢十聖忍中行，唯佛一人到其源。
去泥下，喻極果也，泥喻上地惑也，元品已盡故云永斷。
涅槃云：無上士者名無所斷，明相精純究竟理顯也。
一切下，明隨機所感十界現形皆名淨用，
故云不為煩惱而用顯體，故去皆合涅槃等也。
然德必具四，略舉一淨耳。 ^385a14

熏開云：若唯識等論，初地頓斷見惑，二地已上漸斷思惑，此別教義也。
若圓說者，從初住去皆見思雙破，以違理由見、
感報由思，乃至妙覺方盡其惑。

########## 二審詳煩惱根本(二)

########### 初總勸審詳(二)

############ 初敘來意正勸

orig::  ^385a32

第二義者，汝等必欲發菩提心，於菩薩乘生大勇猛，決定棄捐諸有為相。
應當審詳煩惱根本，此無始來發業潤生，誰作誰受？
commentary::  ^386a2

苕溪云：應知初義明因地發心，即止觀當體，
與果地覺，即止觀所依也。
次義明煩惱根本，即止觀所破也。
說有前後，行無異門，合而言之，秪是以無緣智，
緣無相境，破無明惑耳。
雖境、智、惑三相帶而說，既分二義，旁正之意，自可甄明。
前義以觀境為正，煩惱為旁，後義反是。
言發業潤生者，此指煩惱也。
誰作誰受者，此推根本也，意顯六根自作自受。

############ 二示須審所以

orig::  ^386a6

阿難，汝修菩提，若不審觀煩惱根本，則不能知虗妄根塵何處顛倒。
處尚不知，云何降伏取如來位？

########### 二正心審詳(二)

############ 初指事喻審詳
 ^386a16

阿難！汝觀世間解結之人，不見所結，云何知解？
不聞虗空被汝隳裂。
何以故？空無形相，無結解故。

############ 二約法正審詳(二)

############# 初委示顛倒處所(二)

############## 初總示過患
 ^386a20

則汝現前眼耳鼻舌及與身心，六為賊媒自劫家寶，
由此無始眾生世界生纏縛故，於器世間不能超越。
commentary::  ^386a24

六根引外賊則六塵起，內賊即煩惱。
內外惡賊，能劫真性，若知根本，賊無能為。 ^386a28

苕溪云：外之六塵，內之六識，皆由眼等引發和合所起煩惱，
害如來藏。由此等，謂由六根所起煩惱故，
發業潤生，乃有無始眾生世界等。

############## 二別示行相(二)

############### 初約(眾生)以明世界(二)

################ 初釋名辨體(二)

################# 初釋名

orig::  ^386a30

阿難！云何名為眾生世界？
世為遷流？界為方位？

################# 二辨體(二)

################## 初指相示數
 ^386a34

汝今當知，東、南、西、北、東南、西南、東北、西北、
上、下為界，過去、未來、現在為世，方位有十，流數有三。
commentary::  ^386a36

孤山云：上示兩種世界：一、眾生世界，是正報；
二、器世界，是依報。
以由正報纏縛，故於依報不能超越，故今但約正報而明。 ^387a4

補遺云：尋常正報明世界義，世謂差別，
異謂五陰界分，今以三世十方為正報之世界也。
此中正明眾生六根正報，而經文約三世十方者，
為示六根所有功德，本與依報世界相涉而成故也。

################## 二結歸眾生

orig::  ^387a6

一切眾生，織妄相成，身中貿遷，世界相涉。
commentary::  ^387a12

貿遷者，交易遷移也。
世界相涉，是貿遷相。
謂以世涉界，以界涉世也。
補遺云：指十類正報與根塵十法交相遷動，故曰身中等。
又亦可身中二字的指十類，貿遷二字的指根塵，
世界二字即三四、四三也。
此文總示變疊之體也。

################ 二揀定變疊(二)

################# 初簡四涉三

orig::  ^387a14

而此界性，設雖十方定位可明，世間秪目東西南北，
上下無位，中無定方，四數必明，與世相涉，
三四四三，宛轉十二。
commentary::  ^387a20

熏聞云：此於十界簡六取四中，謂四維在四方中間故。
言無定方者，且如東南維既屬兩向，是無定方。 ^387a24

補遺云：上下二方，無的指其方位自何為上，自何為下。

################# 二流變增數

orig::  ^387a26

流變三疊，一十百千。
commentary::  ^387a28

纂註云：疊，重也。以少增多，凡有三重，謂一十、
一百、一千。纔言一十，便該十二矣。
以過去、現在、未來，涉東西南北，既成三四十二；
以東西南北，涉過去、現在、未來，亦成四三十二。
蓋方三疊，初則為十惡所依之處，次則正論十惡所起，
俱徧十二，故成百二十。
眼等三根，只成八十，蓋所依方世，元缺一分故耳。
若約性中相知為言，則亦成百二十矣。
故總結云：六根功德，各千二百。
三則明乎十惡互嚴，謂一惡為所嚴，九惡為能嚴，故成千二百。

############### 二約(世界)以歷六根(二)

################ 初約流變法示

orig::  ^387a30

總括始終六根之中，各各功德有千二百。
commentary::  ^388a6

長水云：此約眾生身中云六根取境十分功德作用名為功德，
非同法華持經所熏令成淨用。
然染淨雖別，皆從本有熏力而成，故彼此文數量無異。 ^388a8

纂註云：若准法華疏釋六根功德，初約持經方軌，
乃論三業十善；次約理境，則明十界十如。
今經既明煩惱色心，為圓通觀境，故約十惡以釋其數。
然經又云我今備顯六湛，圓明本所功德數量如是者，
蓋由此十惡體全是性惡法門，故如來欲令機緣當處解脫，
全體緣通，言中有響，故以功德明之耳。 ^388a10

孤山云：此明性中相知，下明用中相背。 ^388a18

苕溪云：此據六根了別之性是同，故云各各功德有千二百。
下對六塵了別之用有異，所以功德全闕不等。

################ 二據擾劣的簡(二)

################# 初總標

orig::  ^388a20

阿難，汝復於中克定優劣。

################# 二別簡
 ^388a24

如眼觀見，後暗前明，前方全明，後方全暗，
左右傍觀，三分之二，統論所作，功德不全，
三分言功，一分無德，當知眼唯八百功德。
如耳周聽，十方無遺，動若邇遙，靜無邊際，當知耳根圓滿一千二百功德。
如鼻齅聞，通出入息，有出有入，而闕中交，
驗於鼻根，三分闕一，當知鼻唯八百功德。
如舌宣揚，盡諸世間、出世間智，言有方分，
理無窮盡，當知舌根圓滿一千二百功德。
如身覺觸，識於違順，合時能覺，離中不知，
離一合雙，驗於身根，三分闕一，當知身唯八百功德。
如意默容，十方三世、一切世間、出世間法，
唯聖與凡，無不包容，盡其涯際，當知意根圓滿一千二百功德。
commentary::  ^388a26

資中云：眼者，一方三百，旁觀二百，又得二分之餘，
共成五百，并前三百，總成八百。 ^389a4

長水云：耳者，十方俱擊鼓，十處一時聞，
動有分限故說邇遙，靜非涯量云無邊際，俱耳根之境故此雙顯。
鼻者，出入中交共成三分，一分四百，闕於中交故唯八百。 ^389a6

苕溪云：鼻中通息，出入前後，兩不相交。
孤山云：舌取能言說，不論甞味。
若取甞味，其德則劣，以合中知故。
身言離一合雙者，離中不知，是闕一分；
合時能覺，有違有順，故具二分。 ^389a10

補遺云：准眼根八百功德，以方涉世，須以四方定其數目。
今鼻身二根八百，既屬以世涉方明之，豈亦不以三世定之耶？
須知此不可定局也。
且如入息若屬過去，中交屬現在，出息屬未來也。
但出入中交，必落其時，則前後自分。
身覺違順亦然，如先覺違境屬過去，正覺順境屬現在，離一屬未來也。
或前或後，不可定局，為其不可定，故經疏不言也。
離則根境單一，故闕其知；合則根境雙觸，故知違順。 ^389a14

真際云：意識獨生，徧緣諸法，故云默容。 ^389a24

孤山云：此經明六根功德，與法華不同。
今示發覺初心，令知顛例處所，故辨六根優劣之用。
意在阿難擇於耳根，以為修證之本。
彼明依經修行，已發相似之解。
而六根清淨，互用無方。
雖眼八百，亦具餘五根功德。
乃至意根，亦復如是。 ^389a26

熏聞云：法華疏云：按三業安樂行，即有十善。
一善有十，即百善。
一善中有十如，即千善。
就化他為二千。約如來室、衣、座三，即成六千。
五種法師悉具六根清淨，一一根有一千功德也。
復次一心中具十法界，一一界皆有十如，即成一百。
一根通取六塵，即有六百。
約定、慧二莊嚴，即成一千二百。
根根皆爾。若論六根清淨，則不言其功德多少。
若言莊嚴，則能盈、能縮、能等。
等莊嚴者，根根六千。
若言千二百，顯其能盈。
若言八百，顯其能縮。
若言清淨，無盈、無縮、無等云云，即同今文。
一根既反元，六根成解脫。

############# 二正勸詳擇降伏(二)

############## 初勸簡略明(二)

############### 初正勸簡根修行(三)

################ 初勸簡圓通

orig::  ^389a32

阿難！汝今欲逆生死欲流，返窮流根至不生滅，
當驗此等六受用根，誰合誰離？
誰深誰淺？誰為圓通？
誰不圓滿？
commentary::  ^390a10

熏聞云：此於六根，且令詳簡，任其去取，
故皆云誰，乃審定之辭。
據理言之，眼、耳則離，鼻、舌、身合，意深五淺，耳圓餘非。

################ 二校量擾劣

orig::  ^390a14

若能於此悟圓通根，逆彼無始織妄業流，
得循圓通，與不圓根日劫相倍。
commentary::  ^390a18

孤山云：佛意令依耳根修證，一日之功，倍餘根一劫。

################ 三許為發明

orig::  ^390a20

我今備顯六湛圓明，本所功德數量如是，
隨汝詳擇其可入者，吾當發明令汝增進。
commentary::  ^390a22

苕溪云：此指六根妄明功德，全是真明本性所具，
由真具故，所以妄具。
佛勸詳擇，雖意在耳根，而阿難示迷，未即領悟。
下文且隨疑問，以破執情，後敕諸聖，各說圓通，
文殊所辨，辨觀音所證，發明之旨，方遂於茲。

############### 二結示須簡所以

orig::  ^390a26

十方如來於十八界一一修行，皆得圓滿無上菩提，
於其中間亦無優劣；但汝下劣，未能於中圓自在慧。
故我宣揚，令汝但於一門深入，入一無妄，彼六知根一時清淨。
commentary::  ^390a32

資中云：根無優劣，即同去掘。
經云：所謂彼眼根，於諸如來常，具足無減修，了了分明見。
智者於止觀中釋云：彼是九界。
於諸如來常者，九界自謂各各非真，如來觀之，即佛法界。
具足無減修者，觀諸眼即佛眼，一心三諦，
圓因具足，無有缺減。
了了分明見者，照實為了了，照權為分明。
修論圓因，見論圓證，乃至六根，皆作是說。
今就初門，且辨優劣。

############## 二因疑廣說(二)

############### 初疑請

orig::  ^391a2

阿難白佛言：世尊！
云何逆流深入一門，能令六根一時清淨？

############### 二廣示(二)

################ 初顯果比斥
 ^391a12

佛告阿難：汝今已得須陀洹果，已滅三界眾生世間見所斷惑，
然猶未知根中積生無始虗習。
彼習要因修所斷得，何況此中生住異滅分齊頭數？
commentary::  ^391a14

孤山云：見諦所斷之惑，即八十八使；修道所斷之惑，即八十一思。
真際云：此修所斷惑，無始而來，與身俱生，
眠伏藏識，故曰根中積生等。 ^391a18

熏聞云：虗習，虗妄結習。 ^391a20

孤山云：生住異滅，即同體無明分齊頭數，謂初住已上至於妙覺四十二品。 ^391a22

釋要云：見道修道所斷之惑，即我執分別俱生也。
今以我執麤而法執細，麤中尚未全除，豈況於細？
以非彼所知之境界故，故云何況等。
生住等者，此一期四相，是麤細妄念，故有本末、
分齊、頭緒、數量，謂生滅各一，住四異二。
據論所說，十信凡夫覺滅相，三賢覺異相，
十地覺住相，位滿覺生相。
覺生相者，動念都盡，唯一心在。
故論云：心無初相，而言知初，即謂無念。
若得無念者，即知心相生、住、異、滅，乃至皆無自立，
本來平等，同一覺故。
既云動念都盡，本來一覺，正當圓根修證也。
故上云：若能於此悟圓通根，逆彼無始織妄業流，
得循圓通，與不圓根日劫相倍。
是知絕念之慧，方能了知生、住、異、滅分齊頭數。
既無此慧，不了何疑？

################ 二正喻開示(二)

################# 初約研破總示(二)

################## 初研破執計(三)

################### 初徵

orig::  ^391a24

今汝且觀現前六根，為一為六？
commentary::  ^392a6

長水云：一六之情正是法執，執根是實有一六故。
阿難初果雖破我執，尚有所餘煩惱俱生猶未斷故，況此法執是所知障無明住地？
此障最細名為根生，生住異滅分齊頭數。 ^392a8

熏聞云：不了一六即是無明。
故約此推破，用顯藏性非一非六也。
問：據阿難迹論，修惑尚在，那忽於此便破無明？
答：既已開顯，須明圓行，豈復作意先破俱生？
故但破無明，而俱生自落。
冶鐵之譬，不亦然乎？ ^392a12

補遺云：四念處云：如火燒鐵，鐵雖未鎔，垢在前去。
正觀記云：猶如冶鐵，麤垢先除。

################### 二破(二)

#################### 初破一

orig::  ^392a16

阿難！若言一者，耳何不見？
目何不聞？頭奚不履？
足奚無語？
#################### 二破六
 ^392a20

若此六根，決定成六。
如我今會，與汝宣揚微妙法門，汝之六根，誰來領受？
阿難言：我用耳聞。
佛言：汝耳自聞，何關身口？
口來問義，身起欽承。

################### 三結
 ^392a22

是故應知，非一終六，非六終一，終不汝根元一元六。
commentary::  ^392a26

孤山云：非一終六，用中相背故；非六終一，性中相知故。
而此六一，同異失準，並是虗妄。
終不下，正顯真性無六一相。

################## 二總示真妄(三)

################### 初法(二)

#################### 初明從真起妄

orig::  ^392a28

阿難，當知是根非一非六，由無始來顛倒淪潛，故於圓湛一六義生。

#################### 二示阿難得失
 ^392a32

汝須陀洹，雖得六銷，猶未亡一。
commentary::  ^392a34

金剛般若云：須陀洹名為入流而無所入，不入色聲香味觸法故。
此即六銷也。猶未亡一者，執有涅槃也，以小乘所證全是無明故。 ^392a36

熏聞云：止觀釋智障云：當彼破惑，名之為智。
若望中道，智還成惑。
又輔行云：二智之體，是無明故。 ^393a2

補遺云：銷六之義，且就初果破見分齊一番銷六塵義言之，
如破無明有分破之義，今分破六塵亦名銷六，以執涅槃為未亡其一。

################### 二喻(二)

#################### 初喻妄

orig::  ^393a4

如太虗空，參合群器。
由器形異，名之異空。
除器觀空，說空為一。
commentary::  ^393a10

苕溪云：太虗喻如來藏，群器喻六根，異空如見精等。

#################### 二喻真

orig::  ^393a12

彼太虗空，云何為汝成同不同？
何況更名是一非一？

################### 三合
 ^393a14

則汝了知，六受用根，亦復如是。

################# 二約行相別示(二)

################## 初(從真起妄)遂有六根(二)

################### 初別示(六)

#################### 初眼根
 ^393a16

由明暗等二種相形，於妙圓中黏湛發見，
見精映色結色成根，根元目為清淨四大，
因名眼體如蒲萄朵，浮根四塵流逸奔色。
commentary::  ^393a18

孤山云：二種相形者，所既妄立也。
黏湛發見者，生汝妄能也。
流逸奔色，即熾然成異也。 ^393a22

苕溪云：黏湛發見者，由明暗等塵染起淨性也。
他皆倣此。
長水云：本一圓常，妙湛明性，所相妄現，分明暗殊。
明暗相形，動覺湛性，性相和合，執成妄覺，故云黏湛發見。
斯則所既妄立，生汝妄能也。
見精即妄覺也。能所相熏，互相交織，根結便成，故云結色成根。
既覺明相雜，則強覺影明，具惑之性，黏湛合成，
由是名為清淨四大，即勝義根也。
清淨四大者，染中說淨也。
能照境發識，有增上勝力，非同染礙麤相，故曰清淨勝義根。
色屬不可見，而有對礙，故寄世俗根所依處蒲萄之相，
表顯勝義，奔取本境明暗之相，故云流逸奔色。
下之五根，大意皆然。 ^393a24

釋要云：由明暗等二種相形者，妄見初起，
明暗未形，此約惑性冥具說也。
見精映色，方彰明暗之相也。
黏者，和合執著之義也。
由妄執故，動覺湛性，發成妄見也。
見精即第八見分，最細故曰精。
色即第八相分，由能見故，境界妄現；由相織故，結成六根。
眼體者，眼謂勝義，體即浮塵，即勝義所依之體也。
浮根奔色者，即勝義在浮塵中，流趣奔色也。 ^394a2

擕李云：見精下勝義根，雖用能造所造八法為體。 ^394a10

熏聞云：能造即地、水、火、風，所造即色、香、
味、觸。
擕李云：是不可見有對色，能照境發識，
乃聖人所知之境，其義深遠，非同塵境麤淺，
故名清淨，此是染中說淨，非無漏妙明之淨也。
因名下。即浮塵根，亦名世俗根，以麤淺易知，
故翻前立名，亦用能所八法為體，今言四塵者，但舉所造也。
問：浮塵但以勝義為依處，不能照境發識，何以言流逸奔色？
答：理實勝義，然浮塵是所依處，舉所依顯能依也。
又連上清淨四大為言，義亦無失。 ^394a12

熏聞云：如蒲萄朵，喻浮根之相也。
餘經所說，或與此異。
有云：眼如秋泉池，耳如卷樺皮，鼻如盛計筒，
舌如偃月刀，身如立戟槊，唯意根未見別目。 ^394a22

補遺云：如蒲萄朵等，皆狀勝義清淨四大，
為非凡夫所見，故假以明之。
若是浮塵，自可目擊，何假引喻？
只如次經云因名眼體等，乃指上清淨四大之形狀耳。
下句云浮根四塵，顯是勝義之所依，非指蒲萄如浮塵根也。
顯宗論曰：眼根極微，居眼星上，體清徹故，如秋泉池。
耳根極微，居耳穴內，旋還而住，如卷樺皮。
又舊婆沙論云：舌根鄰虗如半月。
彼說於舌中央如毛端量，非舌根鄰虗所覆。
又新婆沙論曰：云何眼等諸根極微安布而住，
如香荾華，清徹映覆，令無分散？
有說重累如圓而住，體清徹故，如頗 #CB04447;迦，
不相障礙。鼻根極微，居鼻頞內，背上面下，如雙爪甲。
舌根極微，布在舌上，形如半月。
繫說舌中如毛端量，非為舌根極微所徧。
據此等文，豈屬浮塵根耶？
言流逸奔色等，此明勝義有照境發識之功耳。

#################### 二耳根

orig::  ^394a26

由動靜等二種相擊，於妙圓中黏湛發聽，
聽精映聲，卷聲成根，根元目為清淨四大，
因名耳體如新卷葉，浮根四塵流逸奔聲。
commentary::  ^395a10

長水云：聽精，妄覺也。
既動靜互相擊發，鼓真成妄，失其真性，
遂發聽精，卷彼聲形，結影成根。
聲性虗散，故須卷攝以成聽義。
既卷成根，還如卷葉。

#################### 三鼻根

orig::  ^395a14

由通塞等，二種相發。
於妙圓中，黏湛發齅。
齅精映香，納香成根。
根元目為，清淨四大。
因名鼻體，如雙垂爪。
浮根四塵，流逸奔香。
commentary::  ^395a18

通塞相發，覺明映香，於妙圓湛，結成鼻處，
香氣上騰，根垂下取，如雙垂爪。

#################### 四舌根

orig::  ^395a22

由恬變等二種相參，於妙圓中黏湛發甞，
甞精映味絞味成根，根元目為清淨四大，
因名舌體知初偃月，浮根四塵流逸奔味。
commentary::  ^395a24

恬變交參，真妄黏合。
心境相結，攬以成根。
約所依相，如初偃月。
熏聞云：有味為變，無味為恬。
恬，靜也。觀次文云：甞精映味，絞味成根。
當知正取變義，為舌根所對之境。
然由恬變二種，皆能發於覺了之性，是故對根相等而示。
前鼻之通塞，下身之離合等，例此可知。

#################### 五身根

orig::  ^395a28

由離合等二種相摩，於妙圓中黏湛發覺，
覺精映觸搏觸成根，根元目為清淨四大，
因名身體如腰鼓顙，浮根四塵流逸奔觸。
commentary::  ^395a36

長水云：離合觸摩，湛圓隨妄，覺觸相待，
搏取成根，能造前造，二俱八法，是不可見，
寄所依處，如腰鼓顙。 ^396a4

熏聞云：腰鼓顙，或作#CB01115;。
埤蒼云：皷，#CB01029;也。
補遺云：顙，息朗切，額也。
若作此#CB01115;，桑朗切，鼓匡也。
字書云：鼓材也。今取杖鼓顙，故云腰鼓顙也。
#CB01029;，龍龕手鑑：音瓦。
腰，若今杖鼓繫著腰中者也。
顙，則鼓之匡也。然腰鼓之顙，兩頭濶，中央狹。
今之人身，何以似之邪？
按婆沙論，此明女根，非通明人之身根也。
如舊婆沙論云：女根鄰虗如大指。
新婆沙曰：身根極微，徧住身分。
女根極微，形如鼓顙。
男根極微，形如指韒。
准此，則知女根之形，中狹兩濶，似腰鼓#CB01115;。
以男根似指顯之，可以意曉。
所以此經明女根為身根者，正為除眾生慾想之別意耳。
登伽起發別意可知。

#################### 六意根

orig::  ^396a6

由生滅等二種相續，於妙圓中黏湛發知，
知精映法，覽法成根，根元目為清淨，四大因名意思，
如幽室見浮根，四塵流逸奔法。
commentary::  ^396a22

長水云：妙圓無動，生滅妄陳，黏湛成知，知還攬法。
根境既結，奔取無休，以六根中隨一攝故。
如前五根，亦名四大，居在身中，不彰外相，如幽室見。 ^396a26

手鑑云：謂此意根，大小乘中，各不同故。
正法念經：形如蓮華，上有七葉，朝開暮合，色法所攝。
光明經云：意根分別一切諸法。
大乘意根，即第七識。
法相宗亦云是心。
然云色云心，皆是虗妄。
既迷一真，心亦質閡。
如前文云：起為世界。
故此妄心，亦同色法。
而破修實教中，顯圓回之義，非權小堅執為實。
應立量云：意根是有法，定色法故。
為宗因云：以六根中，隨一攝故，同喻如前。
五、由是意根，亦名四大。
然此意根，本由生滅妄塵所結，妄塵不離妄覺影明。
若以有色無色為諍論者，猶邀空華，結為空果，正顯虗妄也。
是知權小說心，但得其末，末盡本元，故互相靜論。
其過如是，故云猶邀空華等。
故此所明，六皆四大，無相違也。
此結歸經旨也。 ^396a28

孤山云：根元下。此取肉團心根，為慮知之所託也。
故勝義根，還是清淨四大，如幽室見。
即浮塵根，為意思託附，如處幽室。 ^397a8

谷響云：即慮知託在肉團之內也。
今人肉團有病，則慮知憙忘，所為失常，故醫藥所治在肉團耳。 ^397a12

熏聞云：列子曰：魯公扈、趙齊嬰二人有病，
同詣扁鵲，謂公扈曰：汝志強而氣弱，故足於謀而寡於斷；
齊嬰志弱而氣強，故少於慮而傷於專。
若換汝之心，則均於善矣。
遂飲二人毒酒，迷死三目，剖胸探心，易而置之，
投於神藥，既寤如初。
二人辭歸，於是公扈返齊嬰之室而有妻子，
妻子不識；齊嬰亦返公扈之室有其妻子，妻子亦不識。
二室自相訟，求辨於扁鵲，辨其所由，訟乃已。
是故今經以意處肉團而外緣法塵，如在幽室而闚於外，
故云浮根四塵，流逸奔法。 ^397a14

補遺云：舊婆沙云：意既無體，不可說形量。
今經就慮知所託肉團，則如幽室之相也。
圓、岳二師並以意託肉團為幽室見，非也。
此文上下並明清淨四大勝義根相。
意之勝義者，清淨四大託於肉團之肉，
引發意思而外緣法塵，如處幽室而見於外。
六根之中，眼之勝義發在於外，唯此意之勝義在肉團內，故有室之喻耳。
又前五根皆有竅穴通外，唯意所託包在肉團，
亦能引思，故譬幽室。
又應如幽室，如意之浮塵根也。
以勝義根附託其內，故云見耳。
為顯意之浮塵猶如幽室，非意所託，何名幽室？
正法念經云如蓮華開合者是也。 ^397a26

熏聞云：睡眼則合，覺寐則開也。

################### 二總結(二)

#################### 初明由妄顯發

orig::  ^398a4

阿難！如是六根，由彼覺明，有明明覺，失彼精了，黏妄發光。
commentary::  ^398a6

由彼覺明，真明也。
有明明覺，妄明也。
迷彼真明，故云失彼精了。
成此妄明，故云黏妄發光。
謂染著妄境，發生妄明。 ^398a8

長水云：性覺之體，本有真明。
由彼妄覺影明忽起，遂令真元隱於精了，失其明性。
妄覺影明，自相黏執，相熏擊發，結成六種知見之光。
故此六根，由迷發見。

#################### 二明離塵無體

orig::  ^398a10

是以汝今離暗離明，無有見體；離動離靜，
元無聽質；無通無塞，齅性不生；非變非恬，
甞無所出；不離不合，覺觸本無；無滅無生，了知安寄？

################## 二(反妄歸依)隨依一入(二)

################### 初明修
 ^398a16

汝但不循動靜、合離、恬變、通塞、生滅、明暗，如是十二諸有為相。

################### 二明證(二)

#################### 初明因修獲證
 ^398a20

隨拔一根，脫黏內伏，伏歸元真，發本明耀，耀性發明。
諸餘五黏，應拔圓脫。
commentary::  ^398a22

苕溪云：阿難所疑，一入六淨，正釋在此。
熏聞云：如於耳根不脩動靜，即是脫黏。
智契於理，名為內伏。
餘皆例此。 ^398a24

長水云：執境成根，因根有礙。
執心不起，諸境自亡。
既不相纏，自然圓脫。
下文云：見聞如幻化，三界若空華。
聞復翳根除，塵消覺圓淨，淨極光通達。
故云：復歸元真，發本明耀。
楞伽云：不了心及緣，則生二妄想。
了心及境界，妄想則不生。
妄既不生，即發明耀。
皆斯義也。 ^398a26

補遺云：一根脫黏，其餘五根應時亦拔。
應言其疾，圓言其俱也。

#################### 二明由證起用(二)

##################### 初舉互用況顯(二)

###################### 初舉六根互用

orig::  ^398a32

不由前塵所起知見，明不循根，寄根明發，由是六根互相為用。
commentary::  ^398a36

苕溪云：寄二種根，覺明開發，故千二百功德，根根互用也。
寄根明發，如智論云：報生天眼，在肉眼中。
此乃寄於肉眼而發天眼。
今亦如是，覺明知見，寄諸浮塵勝義而發也。 ^399a2

孤山云：用有真似，似如法華。
法華經法師功德品：受持法華經，當得八百眼功德，乃至千二百意功德。
以是功德，莊嚴六根，皆令清淨，真用如華嚴具。
問： ^399a6

谷響云：晉本華嚴三十五云：菩薩有十種眼，
所謂肉眼、天眼、慧眼、法眼、佛眼、智眼、明眼、
出生死眼、無礙眼、普眼，餘五根皆有十種。 ^399a10

手鑑云：此顯證真起用，約位明之，即相似分滿也。
前云：從何折伏，疇昔攀緣，得陀羅尼，入佛知見。
斯由隨拔一根，脫黏內伏，故得不由前塵所起五眼三智開明，
而互用自在也。無漏意識，引五識生，一一皆能通緣一切境故。
然六根既自在，六識六境亦自在，由是根境識三，
皆自在故，方曰互用。
若細分別，有十二重，謂各有四句。
一根自在四句：一根發六識，六根發一識，
一根照六境，六根照一境。
二識自在四句：一識依六根，六識依一根，
一識緣六境，六識緣一境。
三境自在四句：一境應六根，六境應一根，
一境牽六識，六境牽一識。
前云：十方如來，及大菩薩，於其自住三摩地中，
見與見緣，并所想相，如虗空華，本無所有。
此見及緣，元是菩提妙淨明體。
下文諸根，若圓拔已，內瑩發光。
如是浮塵，及器世間，諸變化相應念，化成無上知覺，皆如此境界耳。

###################### 二約凡小況顯

orig::  ^399a12

阿難！汝豈不知今此會中，阿那律陀無目而見，
#CB02494;難陀龍無耳而聽，
殑伽神女非鼻聞香，驕梵鉢提異舌知味，
舜若多神無身覺觸，如來光中映令暫現，
既為風質其體元無，諸滅盡定得寂聲聞。
如此會中，摩訶迦葉久滅意根，圓明了知不因心念。
commentary::  ^399a34

孤山云何？那律陀云：無滅。
釋要云：大論云：得天眼人中最為第一者，
阿尼盧頭色界四大造色半頭清淨，佛眼四大造色徧頭清淨，
#CB02494;陀羅云賢善，殑伽河名云天堂，來驕梵鉢提云牛相。 ^400a6

熏聞云：下云於過去劫輕弄沙門，世世生生有牛呞病，
今取其舌似牛，故云異舌知味也。
舜若多云虗空，然此六人或是凡夫業報，
或是小聖修得，斯皆妄力，尚不依根。
小聖神通由修根本事禪而得，既不能知發本明耀，故皆屬妄。
實而言之，即如來少分之用，豈唯小聖，
凡夫亦然，何況圓脫，豈無互用？ ^400a10

長水云：既為風質者，此約體不可見，故云元無。
以佛力故，故能暫現，亦顯有定自在色、無業色也。
無色界天淚下如雨，正是此事。
得滅盡定，大小俱有。
然修意不同，謂滅六全分，盡七染分。 ^400a18

釋要云：留淨分不斷，要持種摩訶迦葉入鷄足山待彌勒佛。
俱舍即云：已入涅槃。
餘說入定，聖說誰爾？
若例今經付囑阿難，故知入定、涅槃俱不可測。
然上所說欲顯真覺不假根塵，且引六人略以為比，
於中有業報者、有修得者、有發真者。
修得、發真正是真用，業報所感以淺況深，俱是不由於根而覺知無失耳。 ^400a22

手鑑云：如亢倉子視聽不用耳目，陀無足而行，
魚無耳而聽，蟬無口而鳴，不食而味，吸風飲露而資，蚯蚓無舌而歌。 ^400a30

熏聞云：諸滅盡定，即九次第定中滅受想定。
久滅意根，謂先曾得定故，圓明了知。
此約出定時說，不因心念，還指曾滅意根。

##################### 二明互用所以(二)

###################### 初明反妄即真常

orig::  ^400a34

阿難！今汝諸根若圓拔已內瑩發光，如是浮塵及器世間諸變化相如湯銷氷，
應念化成無上知覺。
commentary::  ^401a2

苕溪云：真智如湯，妄境如氷，了妄即真，化成知覺。

###################### 二明依真故互用(二)

####################### 初約喻顯互

orig::  ^401a6

阿難，如彼世人聚見於眼，若令急合暗相現前，
六根黯然頭足相類，彼人以手循體外繞，
彼雖不見頭足一辯，知覺是同。
commentary::  ^401a8

前明真覺不由於根，故舉那律無目能見等。
今示真覺不假於緣，故指世人暗中有辨。
彼人，即合眼之人。
循體，謂繞他人之體。
知覺是同，言暗中知覺，與明中所見不殊。
凡夫尚有不假緣而能有辨，況聖人真覺，何藉緣發乎？

####################### 二指妄明真

orig::  ^401a12

緣見因明，暗成無見，不明自發，則諸暗相永不能昏。
根塵既消，云何覺明不成圓妙？
commentary::  ^401a18

先指妄，次顯真，略示明暗，諸緣例爾。

####### 二決通疑滯(二)

######## 初明因果並常(二)

######### 初慶喜疑因異果(三)

########## 初舉前說

orig::  ^401a22

阿難白佛言：世尊！
如佛說言：因地覺心欲求常住，要與果位名目相應。

########## 二敘今疑(二)

########### 初況明因果不齊(二)

############ 初明果常住
 ^401a24

世尊！如來位中，菩提、涅槃、真如、佛性、菴摩羅識、
空如來藏、大圓鏡智，是七種名稱謂雖別，
清淨圓滿體性堅凝，如金剛王常住不壞。
commentary::  ^401a26

資中云：菴摩羅識、白淨無垢識。
熏聞云：天台依攝大眾，說菴摩羅識，名無分別智光，即第九淨識也。
離倒圓成，鑒周萬有，名大圓鏡智。
地論云：大圓鏡智，離一切我我所執，乃至能現能生一切境界諸智影像，
及一切身土影像。
又云：此智是諸如來第八淨識也。
問：今七種名，同在果位，體必無別，何故攝論以菴摩羅為第九，
地論以大圓鏡為第八耶？
答：第八有染淨二分，總含一切有漏無漏、
有為無為等法，是故攝論開淨分為第九，
地論不開，即指淨分明為鏡智。
問：開與不開，何者為善？
答：兩論被物，各隨所宜，不可定計，互相排斥。
然據諸論所說，第八識若至我見永不起位，
即捨梨耶之名，別受清淨之稱，是則果位名菴摩羅。
天台所依攝大乘義，取第九識者，非無深致。 ^401a30

補遺云：光明玄文云：若依攝論，如上染金之文，即是圓意。
土即阿陀那，染即阿梨耶，金即菴摩羅，即圓說也。
地、攝二論，立識互諍。
天台雖欲息諍，列十種三法，依攝論立菴摩羅為第九識：
一者、圓融文會，二者、類通義便。 ^402a10

孤山云：七名雖異，其體元同。
要其所歸，秪是究竟所顯一心三諦耳。
無染無闕，故清淨圓滿；不遷不變，故體性堅凝。
金剛王喻於堅義。

############ 二明因無常

orig::  ^402a16

若此見聽離於明暗、動靜、通塞，畢竟無體，
猶如念心離於前塵，本無所有。

########### 二正疑因不克果(二)

############ 初正疑
 ^402a22

云何將此畢竟斷滅以為修因，欲獲如來七常住果？

############ 二重難(二)

############# 初明因定無常
 ^402a24

世尊，若離明暗見畢竟空，如無前塵念自性滅，
進退循環微細推求，本無我心及我心所，將誰立因求無上覺？
commentary::  ^402a26

苕溪云：進思常果，退惟修因，及進思修因，
退惟斷滅，疑情宛轉，如循環然。
補遺云：然阿難已聞根塵皆如來藏，何緣復疑是斷滅法？
又聞鍾顯聞性常與，寶手開合等顯見性不動，
其義大同，何重示此？
今恐大眾宜聞再演，又席間後集不聞前義，
故使大權重結問勢，如來慈力再有指陳。

############# 二顯頓乖昔說

orig::  ^402a30

如來先說湛精圓常，違越誠言終成戲論。
云何如來真實語者？

########## 三請開演
 ^403a2

惟垂大慈，開我蒙恡。

######### 二如來示因本常(三)

########## 初斥迷許說
 ^403a4

佛告阿難：汝學多聞未盡諸漏，心中徒知顛倒所因，
真倒現前實未能識，恐汝誠心猶未信伏。
吾今試將塵俗諸事，當除汝疑。

########## 二指事除疑(二)

########### 初詰根塵顯迷倒(二)

############ 初詰根塵(二)

############# 初詰根(二)

############## 初詰有無
 ^403a6

即時如來敕羅睺羅擊鐘一聲，問阿難言：汝今聞不？
阿難大眾俱言：我聞。
鐘歇無聲，佛又問言：汝今聞不？
阿難大眾俱言：不聞。
時羅睺羅又擊一聲，佛又問言：汝今聞不？
阿難大眾又言：俱聞。

############## 二詰所以
 ^403a10

佛問阿難：汝云何聞？
云何不聞？阿難大眾俱白佛言：鐘聲若擊，
則我得聞；擊久聲銷，音響雙絕，則名無聞。
commentary::  ^403a16

補遺云：鐘聲為音，震物曰響。
生法師曰：敲空作響，擊木無聲。

############# 二詰塵(二)

############## 初詰有無

orig::  ^403a20

如來又敕羅睺擊鐘，問阿難言：汝今聲不？
阿難大眾俱言：有聲。
少選聲銷，佛又問言：爾今聲不？
阿難大眾答言：無聲。
有頃，羅睺更來撞鐘，佛又問言：爾今聲不？
阿難大眾俱言：有聲。
commentary::  ^403a22

少選有頃，皆須臾也。

############## 二詰所以

orig::  ^403a28

佛問阿難：汝云何聲？
云何無聲？阿難大眾俱白佛言：鐘聲若繫，
則名有聲；擊久聲銷，音響雙絕，則名無聲。

############ 二斥矯亂
 ^403a30

佛語阿難及諸大眾：汝今云何自語矯亂？
大眾阿難俱時問佛：我今云何名為矯亂？
佛言：我問汝聞，汝則言聞；又問汝聲，汝則言聲。
唯聞與聲，報答無定，如是云何不名矯亂？
commentary::  ^403a34

夫聞性離聲，無生無滅，何因擊鐘而言其聞？
既言其聞，何故再擊又言其聲？
是知言聞不合謂聲，言聲不合謂聞，自語矯亂，信不誣矣。 ^404a4

熏聞云：阿難！報答無定，義同於詐，而復錯亂，實為大權之妙。

########### 二就聞性示因常(二)

############ 初破執正明(三)

############# 初破無常執

orig::  ^404a6

阿難，聲銷無響，汝說無聞。
若實無聞，聞性已滅，同於枯木鐘聲更擊，汝云何知？

############# 二顯聞性常(二)

############## 初正示
 ^404a10

知有知無，自是聲塵或無或有，豈彼聞性為汝有無？
聞實云無，誰知無者？
commentary::  ^404a12

此以聞對聲，正簡妄聞以顯真聞。
知，聞也。
############## 二結顯

orig::  ^404a14

是故，阿難！聲於聞中自有生滅，非為汝聞聲生聲滅，令汝聞性為有為無？
commentary::  ^404a16

此以聲對聞，正簡聲塵，以顯聞性。
汝聞，妄聞也。
############# 三比斥結勸

orig::  ^404a18

汝尚顛倒惑聲為聞，何怪昏迷以常為斷？
終不應言離諸動靜、閉塞、開通，說聞無性。
commentary::  ^404a20

阿難通疑六根離塵無體，如來別顯聞性常者，誠欲發耳根圓通之機也。

############ 二引例結示(二)

############# 初引睡例顯性常

orig::  ^404a24

如重睡人眠熟床枕，其家有人於彼睡時擣練舂來，
其人夢中聞舂擣聲別為他物，或為擊鼓或為撞鐘，即於夢時自怪其鐘為木石響。
於時忽寤遄知杵音，自告家人：我正夢時惑此舂音將為鼓響。
阿難！是人夢中豈憶靜搖開閉通塞？
其形雖寐聞性不昏。
commentary::  ^404a26

長水云：睡人六識歸種，思覺不行，但任運聞，即真聞性。
若唯約喻，睡人應無聞性。
但約不隨根起，非由作意，故是真聞。 ^404a34

苕溪云：所舉寐事，驗妄識至昏，而真性不昧。 ^404a36

補遺云：惑砧杵聲為鐘鼓響，睡中昏想也；
怪鐘聲是木石音，聞性不昧也。
聞性不昏，即見精不動，去真猶一間耳。
若脫聞見，即真如體，不即不離，意亦可見矣。 ^405a2

谷響云：遄，速也。
############# 二結示形銷不滅

orig::  ^405a6

縱汝形銷命光遷謝，此性云何為汝銷滅？
commentary::  ^405a8

復恐惑者謂寐雖不昧，死豈不滅耶？
故重示爾。
########## 三通會結示(二)

########### 初(明迷故常即無常永沉生)死

orig::  ^405a10

以諸眾生從無始來，循諸色聲逐念流轉，
曾不開悟性淨妙常，不循所常逐諸生滅，由是生生雜染流轉。

########### 二(明悟故無常即常能獲常)果
 ^405a12

若棄生滅，守於真常，常光現前，根塵識心應時銷落，
想相為塵，識情為垢，二俱遠離，則汝法眼應時清明，云何不成無上知覺？
commentary::  ^405a16

苕溪云：通別二惑，俱名塵垢，真以所證，皆號法眼。
此眼具五，方曰清明。
大佛頂如來密因修證了義諸菩薩萬行首楞嚴經卷第四
 ^405a20
