
xu:: 
#  No. 1095-A 夾註釋門歸敬儀序
No. 1095-A 夾註釋門歸敬儀序
釋門歸敬儀者真俗歸敬之洪範事理觀行之繩墨也所以歷代重之以為龜鑒也然今時不熾行之何也想其文義高奇而消解尤難也似蚊咬#CB05033;牛終無所得故淺識庸流不甚潤如矣在昔蕭山然律師製科文竝通真記三卷探賾顯隱然而其書也傳寫誤夥文理紛焉慕學之徒莫不憾焉茲有洛北朝日山比丘慧門光公者是律苑之翹楚也每見古典尊唱往哲補垂磨滅者非一二荷法志願蔽乎盡際適得通真記善本躍然而薌拜讐閱而糾謬翫味往復附記本文下標科厥上錄為三卷傍施和訓以便後學殺青既竟屬余為序余雖恐效顰之謗不可不隨喜焉見善而不揚吾佛之所制也儒門之君子亦誡焉繇旃率贅鄙辭云爾。 ^450a7

旹元祿己巳覺皇成道日 ^450a31

於洛西密嚴道場不肖比丘玅辨雅謹識
xu:: 
#  No. 1095-B 新刻夾註釋門歸敬儀序
No. 1095-B 新刻夾註釋門歸敬儀序 ^450a35

釋門歸敬儀者吾祖南山徵照大師之所製也其為書也文高而理淵言簡而義博匪是所以淺學膚受之士可追精究者也有永嘉起律師著護法記二卷以闢其幽隱惜乎學者欲覩其完書未之得也寔為缺典矣不空然尊者所撰之通真記三卷竝科文舊雖栞行文句參差寫誤絡繹讀者病諸予甞搜索數本讎挍同異其脫者補之餘者芟之譌者正之疑者詳之槩歸至當而后閱之數過掩卷熟思隋珠趙璧為天下之至寶苟韞匵而藏諸則人孰得而共之聿觀誦之暇自彊繫科本文之上會記厥下逐章排布萃作一書析為三卷顏曰夾註釋門歸敬儀鳩工鏤版式布遐方一日有客謂余曰了然律師撰述斯文光顯祖教其弘宗扶教之意至矣盡矣唯臻辨繞佛繞塔之方軌稟承真悟之義攘斥靈芝之說尤其甚矣然今公之汲汲焉弘揚斯文詎不擊其大節乎余曰吁子之言實其爾雖然通真之為作也其推徵解釋莫不提耳而告之指掌而示之若夫纔觀一件之麤譚總擲三軸之全書則焉異乎惡一莖之#CB17270;莠棄萬把之稻#CB17238;哉矧又舉小疵而害大醇君子之所誡也子豈不聞夏后氏之璜不能無考明月之珠不能無類然而天下寶之者何也其小惡不足妨大美也後之覽斯書者不可不思書以為序。 ^450b10

旹元祿二#CB05194;龍輯己巳僧自恣日 ^450c16

芝苑後裔比丘慧門光熏盥題于朝日之華嚴丈室釋門歸敬儀通真記卷上
〔并序〕
author:: 大宋蕭山沙門釋　了然　述
xu:: 
# 序
 ^450c18

夫二諦同根三寶一性羣有昧茲而逐妄大雄由是以興慈開八正之玅門示一直之平道莫不靜諸見本顯自心源故前聖後贒咸宗斯軌 ^450c32

釋門歸敬儀者吾祖澄照律師之作也師窮三學之玅弘一性之宗審歸敬為至道之良津真俗乃觀行之樞要於是括三藏而廣陳敬法彰二空而圓顯淨心事理該明文義俱備了然忝霑慈潤獲奉遺言審慮竭愚輒申科釋文成三卷題曰通真庶乎通二諦之門顯一真之理後之作者無誚斐然云。
other:: 
# 題目　作者　篇目

orig::  ^450c38

釋門歸敬儀
commentary::  ^451a16

題中五字通別簡辨凡有兩重一道俗對簡敬儀乃通釋門則別以禮敬儀軌俗所常行不標釋門則濫通無準然歸之一字俗禮未聞二局就釋教對簡餘文則釋門是通歸敬為別以淨厨誥等亦標釋門今題歸敬知下十篇非餘法也儀之一字通則可知釋者略梵語也具云釋迦此云能仁門者限其內外舉物以喻宗也歸謂歸依敬即恭敬迴轉等意如下自明儀者法也謂下十篇引教立儀楷模有則然此敬法通乎事理義在下文此宜先曉。
orig::  ^451a19

沙門釋道宣大唐龍朔元年於京師西明寺述。
commentary::  ^451a39

述號中若據元本別有序題次安述號序文已後方是本題今為蠧損缺於序分故直顯本題以冠于首仍移述號以次安之沙門釋如常所聞道宣大師之法諱也行業功勳備如僧傳大唐者河東晉陽是唐虞舊封至李氏高祖神堯初受周封為唐國公至隋進爵為唐王入隋受恭帝禪位始號唐國臣庶尊之乃加大字龍朔即第三帝高宗之年號也京師者即長安是大唐所都之地公羊傳云京師者何即天子之居也京大也師眾也天子之居必以大眾之詞言之西明寺者長安兩街有八寺其一曰西明顯慶元年高宗為皇太子建也二年敕授西明寺上座大師懇辭不受敕遣鴻臚卿劉審躬往終南禮拜迎請送上此寺述作記處故此標之寺者嗣也謂治事者相嗣續於其內也國家有九寺焉因漢明帝永平十年佛法初到有摩騰法蘭二尊者以白馬駄經像屆于洛陽敕於鴻臚寺延禮之至十一年敕於雍門外別建寺以白馬為名即漢土佛寺之始自此伽藍因彰寺號述者劉勰云作者曰聖述者曰明大師示謙故不言作也。
orig::  ^451a41

敬本教興一。
commentary::  ^451b40

列篇目中前後注文不同者以前顯一篇大意後釋隨篇別目或可義同但詞有廣略爾初注中初四句通明敬本教興所下三句別顯今文引用之意乘猶登也機感相應故曰乘時謁者請也。
orig::  ^451b44

濟時護法二。
commentary::  ^451c4

次二注中初四句明濟時下四句顯護法綜習惟遠者相承無替也。
orig::  ^451c8

因機立儀三。
commentary::  ^451c12

次三注中初二句明機致下二句立教或下四句總顯因機立教所以澆淳乃時節之變利鈍乃機器之殊鈍者教以權方且脩事業曰抑利者令行理觀直趣上乘曰開抑塞也二業即真俗也。
orig::  ^451c16

乘心行事四。
commentary::  ^451c24

次四注中初四句總顯乘心行事由下四句別示罪福之相言事在者煩惱現行也因心行用者具縛凡夫未開智解隨所造業必假行成也。
orig::  ^451c28

寄緣真俗五。
commentary::  ^451c34

次五注中初二句總明機教以顯事理法者能被之教情者所被之機機分利鈍故教開權道權以事攝道以理濟心下二句躡顯正行形心屬能行事理是所行身行事行猶於指也心通理觀猶於月也身心事理真俗竝馳故曰雙筌或下誡斥妄情約篇有三一唯著身事非於理解則失在執局二唯著心理廢於身事則失在罔冐三事理兩分真俗二路則失在隔別備見本篇。
orig::  ^451c38

引教徵迹六。
commentary::  ^452a6

次六注中初四句明鈍根難信須引誠教以表非虗今下四句正顯篇中引教徵事之理。
orig::  ^452a10

約時科節七。
commentary::  ^452a14

次七注中初四句示其篇意正顯約時後四句引俗勸脩意存無間。
orig::  ^452a18

威儀有序八。
commentary::  ^452a22

次八注中初四句示威儀次二句明有序後二句結顯容止孝經云容止可觀若下六字出曲禮彼云儼若思安定詞。
orig::  ^452a26

功用感通九。
commentary::  ^452a32

次九注中初竝功用後二句示感通。
orig::  ^452a36

程器陳迹十〔謂聽言觀行時俗罕依故立條例以清心路〕。
commentary::  ^452a38

第十注中聽言觀行文出論語借以顯意謂聽其言而觀其行則少有如說而行者故不獲已托事興言豈直自貽將濟來學也。
other:: 
# 敬本教興篇第一

orig::  ^452a40

敬本教興篇第一。
commentary::  ^452a46

釋敬本教興篇篇名中敬即禮儀必由心起本字正詮於信信即是心由信為歸敬之本故云敬本教者賢聖被下之言興者發起因由之謂教興之意通別有殊備載本篇此不委示篇者戒疏云章品之佳名分段之別目流類均等義齊一也第者居也一者始也此既居先故稱第一注中初二句總明敬本教興次二句反覆推釋後二句結示篇意以敬非信而不成信非教而不立若然則信必因教而起教實為信而興注云興立敬本則教興之意可見也。
orig::  ^452b2

序曰自法王之利見也必以靜見為先故論云何處何時誰起此見一切諸見悉斷故文良證也。
commentary::  ^452b22

本文初段中序者敘也敘述敬本之宗要及教興之因由曰者辭也將明教本必假言通也
〔下去例同此解〕初二句正敘上句指人下句示意法王是佛簡異世主故稱法王法華經云我為法王於法自在乘機出世故云利見周易乾卦二五兩爻皆云利見大人彼以聖君登寶必合時心此以能仁降靈宜應機感故待時而興適機而應羣生利見不亦宜乎故借儒經以明垂應言靜見者靜屬教主之心見乃眾生之病然見病雖多我見為本由凡夫無始依真起妄
〔無明〕由妄計我〔人我法我〕由我起見由見發毒
〔謂貪慢等五鈍使惑〕由毒造業隨業受報輪轉無休是以世尊為靜此見故於最清淨法界流出正體智從正體智起後得智從後得智起大悲心從大悲心現應化身從應化身流出諸教謂三歸五戒諦緣度等種種法門雖事理偏圓任機而設原其本意皆為靜見同成佛道由未出世先建此心及後立言咸酬素願拔他病本暢我己懷故云必以靜見為先也故下次引證文出中論彼偈具云一切法空故世間常等見何處於何時誰起此諸見此偈顯諸見本空也又云瞿曇大聖主憐愍說是法悉斷一切見我今稽首禮此偈世尊設教令人靜見也。
orig::  ^452b26

然則習熏日久取會無由事須立敬設儀開其信首之法附情約相顯於成化之功。
commentary::  ^452c22

教興初科中初二句敘機迷習之一字即是無明無明力故起念熏習於本識藏成見慢種子無始至今經流長劫故云日久未遇良師不反性覺故曰取會無由事下四句明設教此即下文所立之法立敬者如本起初生竝三歸等法成立歸敬之本也設儀者如佛見瓶沙王經等示禮敬之正儀也由此敬儀始開物信故曰開信首也附情約相者如智論中位列敬相附彼凡聖道俗之情以教道初行事須立法用成化導之功也是知佛慈宏博法乳恩深憐其著我之徒開茲靜見之法母胎初降即顯化儀道果始成便立歸法今迴邪見使住正流初乃求他佛之冥加終則歸自心之本淨由斯引導畢至佛乘故知歸敬一法為入道之根本趣涅槃之極致也歸敬興意大略如斯。
orig::  ^452c26

然後肝膽塗地形骸摧折知宇宙之極尊則敬逾天屬曉教義之遠大則道越常途。
commentary::  ^453a6

次科初二句顯能敬誠慇肝膽塗地表情之切也形骸摧折節身之至也知下四句示所歸道大初二句見佛起敬次二句聞法悟道初中十方三世唯佛特尊故曰宇宙極尊天屬是父以父比佛佛德更高既知境尊敬宜倍父故云敬逾天屬言宇宙者郭象云天地四方曰宇往古來今由宙注中前二句明父母德淺生我色身功止一世雖云恩重而實可酬故云報施等佛下二句顯聖主德高起我法身功超累劫其恩罔極其德難酬故云酬遠等或下四句示佛德深之相三祇積行謂之功萬行所成謂之德慧深照理玅盡覺源故益厚利物度生無極故不賞語出漢書蒯通說韓信云足下挾不賞之功等次下曉謂開悟教是能詮義即所詮文義所詮意存出有故曰遠大因聞開悟道證無生故云道越常途道即三乘所證之道也注中初三句示世法常途後三句明佛教遠大初言七略者輯略
〔輯音集即諸書總要〕兵書略六藝略〔禮樂射御書數〕諸子略詩賦略術數略方技略斯竝立身立國之異謀然非出有之至道故曰淪歷三有次言八藏者三藏加雜大小各四也亡空有者顯中道故超九居者出三界故九居即三界分九地也問所敬三寶何不言僧答聞法開悟誰曰非僧。
orig::  ^453a14

觀斯以言則識形心兩途事理雙軌。
commentary::  ^453b10

總陳教意舉總要中初科初句躡上生起觀者詳覧之謂能觀在於大師斯者指法之辭所觀屬乎聖教此指前科見佛聞法身心行事開悟正理即本此教以述今文故舉大綱令知宗要則下正舉初舉形心示能敬也次舉事理明所行也能行色心依正二位雖曰兩途所行事理真俗竝運故曰雙軌雙二合也軌車迹也此四者實一部之大宗即唯識之正觀也然事理兩行通能及所若約所行禮佛誦經等名事福也觀法無我等名理觀也若就能敬色心二報一往配屬身事心理此乃常俗所談至理而求實乖圓觀略見下科委如第五。
orig::  ^453b12

形則縛於俗習苦陰常纏故當折挫以歸依剖#CB00701;剖 #CB00701;觀其慢惑也。
commentary::  ^453b34

圓配中初科初二句示過患形即是身本唯識有業惑所牽故縛於俗習報屬苦果故苦陰常纏報此為實計有我人即遍計性故下次出對治初以事治折挫謂息於慢情歸依謂尊他勝境故下文云謂此形儀本唯識有迷於本習妄見我人故須徵研令行敬養令見我身俯仰上下唯塵生滅來往屈伸此隨俗也剖下次以理治剖#CB00701;二字即是觀法觀行脩捨故重言之觀慢惑者以智破障知身無我即翻遍計成無相性下文云重觀此身但塵非我妄謂我所能有行敬據此一理名通真也。
orig::  ^453b38

心則封於迷倒倒在生常故須鏡生滅以懲之追想追想知其妄著也。
commentary::  ^453c10

次心中初二句示過心即妄識體本真理違真起念謂之迷逐念攀緣謂之倒迷倒所纏習俗難改故曰生常亦遍計性故下次出對治初以事治鏡取照義照察此心性本無念念起成妄妄故生滅欲止生滅無如息念故曰懲之懲即止也故下文云真本非心今隨心起名隨俗也追下次以理治追想二字即是觀法追即隨也想即念也念起即知隨念隨覺隨捨以至無念故重言之知妄著者以智破惑惑亡念靜即翻遍計成無相性故下文云知真非心名通真也起信論云推求五陰色之與心六塵境界畢竟無念以心無相十方求之終不可得等問形心各有境智真俗兩分豈曰竝觀同成唯識答行布四門圓融一觀善須思之問折色求空觀法無我教屬小乘豈通圓觀答如後正觀委明問慢惑妄著同異如何答惑體是同無非集諦但慢相高倨故就身論究其集因實皆心惑。
orig::  ^453c14

深惟四山恒逼非念念而莫知切於身也八倒纏綿非新新而不曉節於心也。
commentary::  ^453c46

徵推中初科初三句警身八下三句警心竝以初句示過患次句勸對治後句結囑四山即生老病死涅槃經云我昔告波斯匿王云大王有親信人從四方來各作是言有四大山從四方來欲害人民王若聞者當設何計乃至我說即是生老病死常來切人等八倒即凡夫二乘各具四倒二四合言故曰八也以凡夫外道於心計常於受計樂於法計我於身計淨是謂無常計常等為四倒也故佛以四念處觀治之謂觀心無常觀受是苦觀法無我觀身不淨二乘之人執此為極佛於最後了義教中顯以四德令成佛道則知法身不滅是為真常涅槃寂靜是為真樂身心不二是為真我本性無垢是為真淨方顯二乘常計無常猶屬四倒非字義當為不念念新新竝目觀行切謂激切節謂誡勵。
orig::  ^454a2

所以剖#CB00701;靜於慢惑非愛斷者所欣追想厭於妄著是異生者所背。
commentary::  ^454a32

次中初二句重示身觀顯非外道所行後二句重示心觀顯非凡愚所樂愛斷乃外道之計異生即凡夫之性外道計於我宰多起憍慢今既靜慢故非所忻凡夫封於情見多生妄著今既厭著故是所背又可凡夫外道映互其人非忻是背左右其言。
orig::  ^454a36

固當撫攬誠教以法糺徵則生身不徒委於下塵無識不徒生於上趣矣。
commentary::  ^454a48

示勸攬教中攬誠教者發正解故以法徵者起正行故糺督責也徵證明也則下示功益初句有智脩敬則不虗喪人身次句無智不脩則不空生上界下塵惡道也喻出涅槃文如下引無識謂無出道之智識也。
orig::  ^454b4

敢序斯致引文證之。 ^454b14

小乘論云敬者以慚為體也由我德薄前境尊高故行敬也今反無慚不恥深可笑也大乘論云由信及智故敬於彼信故非邪智故興敬。
commentary::  ^454b16

引文明敬本初科初小論通標義該諸部初句標定由下示意然諸小論未見明出敬體之文唯心所法中慚之一法意云於有德其心謙下崇重賢善為性即是此中前境尊高之義推敬由慚慚即敬體今下反責大乘論者亦是通指不具引文準百法等論善十一中有信一法別境之五中則有勝解勝解即智二皆心所彼疏釋云何者為信謂於實德深忍樂欲心淨為性信有三種一種實有謂於諸法實事理中深信忍故二信有德謂於三寶真淨德中深信樂故三信有能謂於一切世出世善深信有力能得成就又云忍謂勝解此即信因信下反釋如涅槃中信智相資文如下引證。
orig::  ^454b22

故引誠教信智及慚敬之本矣。 ^454b46

本起經曰佛初誕降周行十方舉手指天地曰天上天下唯我獨尊三界皆苦無可樂者。
commentary::  ^454b48

教興初段信首宗本中初科初經中文有兩段義如注顯初段注中初示邪師九十六部者多論云六師各有十五弟子師資合論有九十六為下示正寶既下結顯次段注中文有四節初示眾生著苦三界眾生總該六趣三苦謂苦苦
〔五陰有漏〕行苦壞苦〔樂盡苦至〕故下二明佛示言教即三界皆苦之語有下三明因教開悟苦身即是苦諦苦本惑業即是集諦厭思觀達即脩道諦便得解脫即證滅諦是則世尊為信而興教眾生由信而致敬信敬既成諸見則息靜見之旨於茲顯矣餘下四示邪法增生如諸外道炙身臥棘苦行節脩雖受勤勞終無出離法華經云深入諸邪見以苦欲捨苦乃墜於三惡道等。
orig::  ^454c10

此之一經成歸敬之本也定信守之宗也理須依憑託附以登高原之趣也。
commentary::  ^454c36

次科初正結由佛初生示此勝相故為敬本決邪歸正故為信宗有本作守非次理下勸信高遠之趣即三乘聖道也。
orig::  ^454c40

故論云歸依者迴轉之語也由昔背正從邪流蕩生趣今佛出世興言極尊遂即迴彼邪心轉從正道故也。
commentary::  ^454c46

三中初科因上絕邪歸正故引多論以示歸意初舉論文由下示意初示隨流義棄捨三寶曰背正隨順魔外曰從邪由此沈迷還淪苦海故曰流蕩生趣也今下明迴轉義反上可知興言極尊者指上經中之語也。
orig::  ^455a4

於是乃立歸法有五等之差始於背俗之初終於入道之極皆歸三寶以為心師之迹也所歸極矣所為大矣
〔謂初以身從終除心惑故也〕。
commentary::  ^455a14

次立法中言五等者準母論云翻邪三歸五戒三歸八戒三歸十戒三歸具戒三歸文舉前後意含中間由八年已前三歸言下即發具戒故得通言皆歸三寶心師薩婆多云我教謂心師也他教謂師心也所師極者佛最尊故所為大者除心惑故然經明勝相乃初降誕之法儀論示正歸即始成道之鴻範無非本始皆定信宗。
orig::  ^455a20

安得傲然情無懾憚況復加以謗訕流言通俗自沈苦海出濟無期重使身心惡習念念逾增亦使威儀失節時時結業覆器之喻塵露於目前捕鼠之誣頻繁於胸臆可不誡歟可不誡歟。
commentary::  ^455a34

三科中為三初四句過通三業初句身業次句心業懾
〔之涉反心伏也〕後二句口業對其道俗自出過患污彼淨心自下次六句重資三道初二句報道次二句增長惡習即煩惱道後二句破壞威儀即是業道覆下三引喻伸誡初喻智論第十五云佛子羅云其年幼稚未知慎口人來問之世尊在否詭言不在若不在時詭言佛在有人白佛佛語羅云澡盤取水與吾洗足洗已語言覆此澡盤如勅即覆佛言以水注之注已問言水入中否答言不入佛語羅云無慚愧人妄語覆心道法不入亦復如是次喻佛藏經云佛告舍利弗譬如蝙蝠欲捕鳥時則入穴為鼠欲捕鼠時則飛空為鳥而實無有鳥鼠之用其身臭穢但樂暗暝破戒比丘亦復如是論以覆器喻不納法合今憍慢不敬過由不聞法故經以鳥鼠喻破戒合今三業失儀義同破戒塵露謂過狀顯也頻繁謂此徒多也目前胸臆皆言可見。
orig::  ^455a42

又依佛見瓶沙王經曰如來於伽耶山成道度迦葉已念瓶沙王昔有先請將諸徒眾往赴彼國王及士眾并沙門初聞佛至皆悉遠迎未知禮敬或有禮足而坐者或舉手問訊而坐者或稱姓名或叉手合掌或默然而坐者皆疑迦葉是宿舊師今從佛來未知誰為所依者迦葉知已欲決眾疑升空而下禮敬佛足以手摩捫以口嗚之自云佛是我師我為佛之弟子又持扇在佛後搖之。
commentary::  ^455b28

敬儀萌兆中初經示正儀文有六節初成道度人二念下念赴王請三王下王眾遠迎四未下各伸禮敬五皆下覩相生疑六迦下決疑示敬伽耶亦云耆闍崛此云靈岳迦葉此云飲光即#CB15106;#CB16014;羅等三迦葉也瓶沙即頻婆娑羅此云最堅由此國王先有期約今既成佛故思往赴注中沙門目於外道未知所依者以迦葉兄弟佛未出時為眾師傅今從佛來師資未決故眾懷疑。
orig::  ^455b46

此第二經明禮敬正儀之萌兆也。
commentary::  ^455c14

結示中言萌兆者謂此敬儀最初立故。
orig::  ^455c16

文中不足有者言之手摩口嗚者愛重之極不能已已也遠敬在於所卑故始於足自餘稱名顯相使疑者決之非正敬也。
commentary::  ^455c18

點解中言不足者正儀極多非止手摩口嗚而已且據此經有者言之爾稱名即自言佛是我師顯相即搖扇等此但決疑義非正敬則顯禮足等相是正儀也。
orig::  ^455c24

智度論云外道是他法故來則自坐白衣如客法故命之令坐一切出家五眾身心屬佛故立不坐若得道羅漢如舍利弗等皆坐聽法三果已下竝不聽坐以所作未辦結賊未破故。
commentary::  ^455c32

位列敬相中初引論文其相有五初是外道二是白衣三即出家凡夫五眾四是無學五是學人坐立之相在文易了言外道者俱舍云學乖諦理隨自妄情不反內覺故稱外道所作未辦者諦理未精故結賊未破者細惑猶在故。
orig::  ^455c40

此第三文明位列敬相也。 ^456a2

今有安坐像前情無敬讓可謂無事受罪枉壞身心如上三果尚立況下凡乎像立而坐彌是不敬比今君父可以例諸故知遶旋行立為敬故行安得長傲禮懺獲罪。
commentary::  ^456a4

誡勸初科為四初正伸誡約二如下以聖況凡三比下以俗例道四故下顯正抑非行字音杭。
orig::  ^456a12

此言易矣臨機難哉常志在心努力制抑方可改革不爾雖讀不救常習思之惟之。
commentary::  ^456a16

勸行中初二句言易行難常下二句正勸不下有言無行空說無益。
orig::  ^456a20

故增一阿含經云無恭敬心於佛者當生龍蛇中以過去從中來今猶無敬多睡癡等斯為良證。
commentary::  ^456a24

引證中初將因驗果合墮龍蛇以下以果推因猶承故習。
orig::  ^456a28

大悲經云佛過去時行菩薩道見三寶舍利塔像師僧父母耆年善友外道諸仙沙門婆羅門無不傾側謙下敬讓由是報故成佛已來山林人畜無不傾側禮敬於佛。
commentary::  ^456a32

致敬因本中初科初示因行過去時則該攝三祇菩薩道則統收萬行見下局就敬論是今本意所敬之境無論道俗不簡冤親如常不輕其事可證由下次示果德報即酬因義也傾側謂傾動側讓也。
orig::  ^456a40

此第四文明致敬之因本也。 ^456b2

如俗禮云無不敬儼若思安定詞傲不可長欲不可縱志不可滿是也。
commentary::  ^456b4

類顯中文出禮記初句正合今文餘竝因引儼若思謂心有所主安定詞謂口不妄言傲不可長則誡其憍倨欲不可縱則抑其耽荒志不可滿則懲其自伐。
orig::  ^456b8

依經律論明立敬儀。
commentary::  ^456b16

因明相敬中初科經論未詳何文律即四分存亡敬相竝如下引。
orig::  ^456b18

佛告比丘汝等共相恭敬迎逆問訊從何為始比丘白佛各言其志或云大姓貴族者或云神智高達者或云佛所宗親者或云道登聖果者以事舉之佛言汝等所言皆是長慢無可觀者應隨順法訓流布於世於我法律更相恭敬佛法可得流布。
commentary::  ^456b22

別示中初律示初科中四分房舍犍度云佛從王舍城與諸比丘人間遊行詣毗舍離而六羣先往取房舍與和尚親厚等時舍利弗大目連後至不得房臥埵上因集眾訶誡已汝謂誰當受第一房第一水第一食弟子白佛各言其志如文所云大姓貴族者恃豪勢故神智高達者矜智能故佛所宗親者倚親厚故佛下總責所答乖理應下佛示慈誨令遵法則禮讓不虧則三寶可久。
orig::  ^456b32

敬儀有四道不禮俗一也僧不禮尼二也守戒者不禮犯戒者三也前受戒者不禮後受戒者四也自餘五眾存亡乃殊皆約年夏次第而設敬也。
commentary::  ^456b48

示敬儀中文列四種其相可知自餘等者上通道俗今據出家故言五眾存則各相恭敬亡則設禮塔像具有法儀竝如律鈔。
orig::  ^456c6

因引古事昔有鵽鳥獼猴大象同在一林以為朋友乃相謂曰先生宿舊禮應供養如何同住不識禮敬象云我見此樹生齊吾腹猴言我曾蹲地手挽樹頭鳥言我於遠林食此樹子墮出而生我應最長即時大象背負獼猴鳥在猴上周徧而行仍說偈云有敬長老者是人能護法現世得名譽將來生善道於是人皆効之悉行禮敬諸有智人以喻取解。
commentary::  ^456c12

三科亦出四分智論亦同初示三畜共林表同義聚乃下評章禮儀合識尊卑象下各述元由使知前後諸下結告。
orig::  ^456c26

經云恭敬於塔廟謙下諸比丘遠離自高心常思惟智慧又云若有智慧則無貪著今貪慢而著隨則其愚不可及也。
commentary::  ^456c32

二中初引二經皆遣慢著初是法華初句奉佛塔廟次句同輩相遵三句以恭去慢四句以智遣著次即遺教今下伸誡既有我慢則貪著隨之愚不可及文出論語借責愚人不用彼意謂愚而貪慢誨不可及也。
other:: 
# 濟時護法篇第二

orig::  ^456c38

濟時護法篇第二〔謂護持濟物非三寶而不隆〕。
commentary::  ^456c48

釋濟時護法篇篇名中濟謂濟慧時謂時機以三寶為能濟時機為所濟故曰濟時又以時機為能敬三寶為所敬能所相濟上下遵行則法流長劫故曰護法注中上句示篇名下句顯篇意。
orig::  ^457a2

序曰夫以立像表真恒俗#CB16834;訓寄指筌月出道常規。
commentary::  ^457a10

本文初科此篇廣明四種三寶理體冥寂非相莫顯故於篇首略敘大猷上二句約儒教明如國家宗廟設像奉先事載儒經故云恒俗#CB16834;訓#CB16834;常也下二句約釋教明圓覺經云脩多羅教如標月指喻出內典故曰出道常規。
orig::  ^457a12

但以妄想倒情相#CB00403;固習無思悛革隨業漂淪是以經言為善若登清升若爪之土為惡若崩沈滯如下之地此言在斯誠為極誡。
commentary::  ^457a22

發起元由中初科初四句將立後法先敘迷情欲顯三寶為茲而設妄想是惑倒情是見即是下文見愛煩惱妄想綿續謂之相#CB00403;我見鏗然謂之固習無思悛革者不能反流故隨業漂淪者甘受輪回故又初句起妄本次句潤妄業三句執妄情四句受妄果是下次引經伸誡然為善若登之語本出書傳加漢書張紘與子書云從善若登從惡若崩今與經喻合而用之喻文出涅槃彼云爾時世尊取地少土置之爪上告迦葉言是土多耶十方世界土地多乎迦葉菩薩白佛言世尊爪上土者不比十方所有土也善男子有人捨身還得人身捨三惡身得受人身諸根完具生於中國具足正信脩習正道已得解脫得解脫已能得涅槃如爪上土捨人身已得三惡身乃至不得解脫常樂涅槃如十方世界所有土也此下伸誡。
orig::  ^457a28

何以知耶但以慢山上聳俯視於人物我室四蒙包藏於見愛慢無納法之實經明覆器之賓我有懷著之功論顯納烟之義器仰無思不服有服必拔慢根室壞便歸太虗見愛安形無地理例然也背此非凡所行情事得也乖斯是聖遊履適化然也。
commentary::  ^457b10

次中初句徵謂何以得知妄習難改耶但下釋文有三節初八句執妄致迷器下五句翻迷顯悟背下四句總約迷悟以格凡情初中初四句示過本即我慢二惑慢有三種我慢邪慢增長慢即五鈍之一使也由慢自大故上聳如山陵懱於他故俯視人物我有二種人我法我主宰為義即五利之總相也能藏見愛喻之於室迷執不通喻若四蒙見謂見惑八十八使見所斷故愛即脩惑八十一品脩所斷故是則我室為能藏見愛為所藏故事鈔云三毒所起我心為本是也後四句顯過失慢有自高之失故不受道法喻覆器也我有懷著之失能藏見愛喻納烟也文言論顯未詳所出又解我有懷著懷著有二若著惡法能成妄業還資我本此著有過意如前解若著善法引生理觀觀成遣著反能害我此著有功分堪資道若作此釋即此二句亦是顯悟却引智論燒烟之喻方順文意次中上二句翻慢山過謂器仰有納水之功合顯慢傾能受教法下二句翻我室過謂室壞有散烟之用合顯我空則見愛不存理下一句結云理謂道理文以喻顯故曰例然三中背與乖字皆目能治之觀即是器仰室壞也此與斯字竝指所治之惑即是我室慢山以我慢順迷觀智順悟以悟反迷故曰背此乖斯非凡所行是聖遊履文綺交映翻對可知情事得者情即凡夫之心事謂所脩之行言此理觀雖非凡行今以凡心對事起脩冥符正觀有所悟入故曰得也適化然者受教法故。
orig::  ^457b20

然則封迷長劫佛世有退席之人不識分量季俗豐輕生之士此竝不思之徒也。
commentary::  ^457c28

三中然字印可上文義當如是則字評量後事意謂未然故引不思之徒以彰難化之理初示久迷法華經云汝既三請豈得不說汝今諦聽當為汝說說是語時會中五千人等禮佛而退此輩罪根深重等豈非執著我慢長劫難清佛世尚然況今末濁不下示輕信大師云冒染大度罪福本空等此竝不思之徒也。
orig::  ^457c32

當知我身屬於他緣冥冥不知來處我神屬於惑業忽忽莫測何心經云命如風中燈不知滅時節今日復明日不覺死時至冥冥隨業緣不知生何道此至言也乾豆莫干其慮吁可悲哉。
commentary::  ^457c46

四中初四句牒二報以示妄令息妄以從理當知二字即警誡之辭身是色陰四大緣假故屬他緣不了集因故不知來處圓覺經云我今此身四大和合乃至四緣假合妄有六根等神即是識識含種子由種起毒即煩惱道由惑起業即是業道忽即是念念通善惡三性難均故曰莫測何心經下次引文證出坐禪三昧經具云今日營此業明日造彼事樂著不觀苦不覺死賊至又云誰能知死時所趣從何道譬如風中燈不知滅時節文究往因云不知來經推來報云不知去此下三句指經伸誡乾豆是喻事出涅槃彼云譬如豌豆乾時錐刺終不可著煩惱堅硬亦復如是莫于其慮是法說于猶涉也慮即是心謂煩惱堅固道化不入于心合上乾豆錐刺不入。
orig::  ^458a6

且自等智有三我同牛羊之智出道唯一牛羊異我非倫人道道緣不行還同畜獸獸道報重頑厚非其所聞。
commentary::  ^458a34

五中初科初二句總示等智有三者涅槃經云一切眾生於三法中皆有等智謂婬慾飲食恐怖次二句別示人中有出道智異於牛羊故曰非倫人下責勸初示人道是脩道緣今若不脩自同畜獸獸下次示畜生無出道智受形鄙穢故云報重煩惱濁鈍故云頑厚頑即癡也癡因偏重多墮畜生。
orig::  ^458a40

今既形有輕清識心機舉猒勞生於往劫欣解網於將來固當立像表儀傾塵聚而頂禮寄緣引領蕩煩累於新心是則情異牛羊乘明智而弘道身如木石假彫琢而成器可不然乎可不然乎鼠入角而至窮更知何趣名引言而顯實理極於斯況復五滓交橫四山常逼而能安忍於時事還是昏昏之所媚乎。
commentary::  ^458b6

次中初約報#CB15081;脩形輕清者異報重故心機舉者異頑厚故機謂圓轉舉謂超越慨昔輪回故須猒往期後樂報故須脩來固下示其脩法立像謂陳其所敬寄緣謂托其脩法傾塵謂折挫報形蕩累謂清澄心惑是下結益鼠下伸誡勸有三初約喻勸事出諺語事淺意深故引為誡名下舉文勸引文用意志在遵行名引寫倒合作引名況下舉時勸五滓即五濁也四山如上所引而下二句反責安忍時事順故業也昏即迷時媚猶惑也。
orig::  ^458b18

所以大聖知時通化陶誘立正三寶導濁識之所歸開明四印示迷生之不昧固得住法萬載功由歸敬之勳神升四天諒藉傳揚之力廣如慈經所出豈虗搆哉。
commentary::  ^458b36

立寶彰益中初科初六句示佛立教法大聖是佛通合作適謂順機也陶謂陶甄誘即接誘正三寶者簡邪師故導濁識者引初機故四印即十誦四墨印彼第五十八云佛何故說四墨印答欲說真實法故來世比丘當了了知是佛說非佛說等廣文如彼墨即文句印謂證明由教印心不生謬解故云不昧固下次示功益初則住法益神下得報益歸敬傳揚文雖單舉義實兼收慈經即彌勒上生經文如後引。
orig::  ^458b44

今此之述本被後進之初心曲授稱功體非前良之早慮固須叮嚀指掌鋪覼相狀識三寶有數種之權謀解七眾無貳師之希向言唯質露意在脩行想有識者知無繁於翰墨故佛言吾言不在綺飾令人受解為要敢附斯轍筆記序云。
commentary::  ^458c14

述作中初科欲立四種三寶恐謂繁廣故先示之既被初心故須委曲前良立教多被利根文體簡約故非所比早猶先也慮即是心覼
〔落戈反覼縷也〕數種如下所示四種之相權謀謂權巧謀略言七眾者通收道俗同崇正寶故無異向而言解者開導之謂言下示文體故下引文證敢下依法陳情取信於後。
orig::  ^458c24

今於此篇顯三寶相相隨見起隨機四位初謂一體二謂緣理三謂化相四謂住持各有名相。
commentary::  ^458c38

三寶相狀中初科初四句總敘初下別列言隨見者見即機見機分大小迷悟之殊見亦隱顯有無之異故此三寶隨見而興約其性具迷悟本然故說一體簡迷存悟獨顯法身故有理體眾生有見佛因佛即隨緣出現故有化相濁機障重不及化源薄有餘資堪承遺像故立住持約時為言一體理體三時同有化相唯局佛世住持義通初後就人為言一體凡聖同具理體唯在聖人化相住持凡聖同見據教為言一體唯局大乘餘三義通大小隨其經教所說異故隨機之義於焉著矣。
orig::  ^458c42

初言一體三寶者。 ^459a14

一是非二之名體謂本識之謂。
commentary::  ^459a16

一體釋名中一體之名文雖自釋及解非二古說多差今釋此文略存三義一簡相釋體雖是一約相分三恐謂隨相亦有三體故此簡之云非二也戒本疏云今了法本理實無三
〔云云〕二遣數釋隨俗談數一是數始從一至二以及百千今此一體孤然獨立本無對待強借一名以詮自性恐聞此一謂同諸數於一體外有二可對故此遣之云非二也故古德云借一遣二即其意也三顯實釋一是心真諸法中實一實之外餘則非真故云非二二既是非即顯一實故大師云諸法本無實唯有識
〔云云〕言本識者梵語阿棃耶或云阿賴耶此翻為藏或翻無沒謂能藏種子任持不失故而言本者本即體義染淨因果依之生故問心體本識同異如何答心體就性而彰名本識從相而立稱一理一事其異可知若爾戒疏體是心體此文體是本識既曰妄真文何偏舉答名假言詮言不竝立名詮自性表顯不同識既從相以得名故須從相以解義統論正理則真俗圓收言本識則妄徹真源舉心體則真該妄末由茲圓具故得互標況下釋文明言心體好思正理切勿迷名。
orig::  ^459a18

但以無始心體性淨如空妄想客塵封迷隨染致使相從至于今日經生歷死無由猒曉。
commentary::  ^459b10

示體中初科初二句示心體心即八識體是真如即相之體自性清淨故曰性淨不同餘空治之令淨佛性論云清淨有二一者因中無染清淨二者果上無垢清淨一體在因即無染清淨虗空是喻以具周遍不動等義故此比焉然空但頑虗性有神解故非喻所及即戒疏云本來無染業疏云要識心本是大乘理其體清淨玅用虗通正觀文云觀察自心自性清淨非空非有非染非淨等是知心體本識體相圓融多見有人纔聞唯識便云事觀輒隨己見排斥祖乘引悞後昆輕毀先德勉咨來哲熟覽斯文則知上以本識標名下以淨心釋體性相圓具真俗無乖良由雄文奧義理須極思研精玅觀圓門旨在深遊善解諛聞寡學焉足言哉妄下六句明識相即真如隨緣之義初二句妄起元因妄想即是無明其性不住喻之如客染污真性名之曰塵封迷謂妄起覆真隨染謂真隨妄動致下二句隨緣流轉即性之相同一生滅故曰相從經下二句著妄不反問心體既淨何容妄染答凡夫性體真妄同源染淨未分致容妄起故無明起時全真成妄非謂真外別有妄法來染淨心水波金像可以為喻淨心誡觀云生死煩惱從真性起喻如大水本淨湛然為因風故遂生波動後因大寒乃結成氷眾生佛性本淨如水由覺觀風波浪生死貪愛堅固成煩惱冰起信論云依如來藏故有生滅所謂不生不滅與生滅和合非一非異名阿棃耶識等問妄起遣真妄自生滅真源不變何說隨迷答隨緣義故真逐妄流問真既成迷何云本淨答不變義故性自天真問真如凝然法身生滅教宗天別性相岐分今此儀文為當何義答性宗教義文旨煥然問相宗生法則八識種子性宗起妄則真性隨緣今一體示名但言本識豈同法性妄起由真答前已廣明可自思取。
orig::  ^459b14

故經云諸法本來性相空寂眾生妄計彼此得失輪迴生死不得解脫經云一切眾生竝有佛性即我本識出障嘉名迷故曰凡悟便名聖所以貧女寶藏力士額珠性常清淨有而無用為惑所覆無由光顯如經深叢覆寶移流雜味然其本性光淳無玷。
commentary::  ^459c30

次引證初文出膽察經初證性淨如空眾生下證從真起妄又經即涅槃如來性品初二句正舉經文即下釋示經意經中佛性即我本識佛翻為覺即果德之嘉名識屬妄心乃凡夫之因號今居凡位即顯覺名則知煩惱心中佛性未嘗不覺迷凡悟聖但名移爾寶藏額珠竝以喻顯事出涅槃彼云一切眾生悉有佛性常為無量煩惱所覆是故眾生不能得見如貧女舍多有真金之藏家人大小無有知者而有異人善知方便即於其家掘出金藏善男子我今普示一切眾生所有佛性為諸煩惱之所覆蔽如彼貧女有真金藏不能得見等力士額珠者涅槃經譬如王家有大力士其人眉間有金剛珠與餘力士捔力相撲而彼力士以頭低觸其額上珠尋沒膚中都不自知是珠所在其處有瘡即命良醫欲自療治及至醬時執鏡以照珠在鏡中明了顯現等性下二句釋上二喻以宅寶額珠性常不變土肉障之故無用也為下二句合上二喻惑則雙合土肉光顯別合珠藏深叢覆寶等者亦出涅槃檢經唯有藥喻彼云善男子譬如雪山有一味藥過去往世有轉輪王於此雪山為此藥故在在處處造作木筒以接是藥是藥熟時從地流出集木筒中其味真正王既沒已其後是藥或酸或醎或苦或辛或甜或淡如是一味隨其流處有種種味是藥真味留停在山猶如滿月凡人薄福雖以钁
〔居縛反鋤也〕劉加功囷苦而不能得復有聖王出現於世以福因緣即得是藥真正之味善男子如來祕藏其味亦爾為諸煩惱叢林所覆無明眾生不能得見一味藥者喻如佛性以煩惱故出種種味所謂地獄餓鬼畜生
〔云云〕。
orig::  ^459c40

所以前脩聞此勵力勤觀日故劫新遂證斯德及成玅覺轉依法身身非始生寄緣脩顯。
commentary::  ^460b2

反妄勸脩中初科初示因脩顯證初句聞法次句起行三句歷時四句顯證斯德即本性光淳之德及下反顯初顯脩必依性玅覺極果聖人也三祇行滿障盡覺圓故言成也法身自性本具也言轉依者即轉雜染分依清淨分故攝論云對治起時離本識
〔八識〕雜染不淨品〔七識〕與淨品相應〔真識〕故云轉依身下次顯性假緣成身雖本具非緣不顯故憑三學以顯玅心。
orig::  ^460b6

後進聞此興大志求彼去已還我云何住遵途進德還登位極。
commentary::  ^460b22

次中初二句躡彼前脩示其後進大志即菩提心彼下經喻總顯前後二脩發志所以涅槃經云譬如二人俱聞他方有七寶山山有清泉其味甘美有能到者永斷貧窮服其水者增壽萬歲唯路懸遠嶮阻多難時彼二人俱欲共往一人莊嚴種種行具一則空手無所齎持相與前進路值一人多齎寶貨七珍具足二人便前問言仁者彼土實有七寶山耶其人答言實有不虗我已獲寶飲服甘泉唯患路嶮多有盜賊沙滷棘刺乏於水草往者千萬達者甚少聞是語已一人即悔尋作是言路既懸遠艱難非一往者無量達者無幾而我云何當能到彼一人復言有人能過我亦能過若得果達則得如願採取珍寶飲服其水如其不達以死為期是時二人一則悔還一則前進到彼山所多獲珍寶如願服水多齎所有還其所止奉養父母供給宗親是悔還者見是事已心復生熱彼去已還我何為住即便莊嚴涉道而去遵下二句合顯上句法喻雙顯下句唯就法說文中不具引經但密用經意耳。
orig::  ^460b26

自昔已來此乘無權皆成正覺逈出樊籠俯應羣心興悲赴感我之與佛無始實同彼以先覺故先出有我獨不悟盤桓下凡一思此事悔熱何及今若不脩後生何據。
commentary::  ^460c16

三中初六句示往佛因脩已證初四句明法身自昔兩字通指往佛此乘即是一體如大白牛運載無盡喻之如乘純圓獨玅不落諸數名曰一乘一乘自性是真實道故曰無權此即自性法身性既本真凡脩必證故曰皆成正覺此即自受用身前明證德此論斷障永超二死永斷二障則三界繫縛無所拘留故曰逈出樊籠樊籠囚眾生之具也木作曰樊竹作曰籠俯下二句明應身羣心有感佛身心應故曰俯應等此通報及變化身我下十句正約今機激發進行初二句顯性同次四句明位別盤桓謂怠而不進後四句感悟起脩一猶忽也我凡佛聖佛覺我迷事現動心寧不憤發。
orig::  ^460c24

所以承遵梵網以網魚龍〔經喻內毒如龍難觸欲貪如鯨吞海〕
揖佩三身憑依三學。
commentary::  ^460c48

示脩法中初科初令依教承遵謂依稟也梵網即是聖教網可捕於魚龍教能羅於惑業故以為喻注中以龍喻瞋以鯨喻貪癡毒不顯理亦須具內宜作瞋鯨是海族崔豹古今注云鯨大者長千里小者數丈鼓浪成雷噴沫成雨飲水如傾等揖下次教起行揖謂恭敬推讓佩謂感服存誠三身即法應化也三學即戒定慧也三身是果三學是因以果推因果由因克故提綱領以示行宗。
orig::  ^461a4

爰初投足先奉戒宗戒本有三三身之本一律儀戒謂斷諸惡即法身之因也
〔由法身本淨惡覆不顯今脩離惡功成德現故〕
二攝善法戒謂脩諸善即報身之因也三攝眾生戒即慈濟有心功成化佛之因也
〔以化佛無心隨感便應今大慈普濟意用則齊〕。
commentary::  ^461a20

顯戒因中初科初明七眾以戒為因戒下次明三身以戒為因初總示一下別配言律儀者篇聚重輕開遮持犯楷模不亂也戒以警訓如戒疏明言斷惡者如善戒梵網大小律儀篇聚所制婬盜等戒起對治行作意防護即止持行是斷德因將成法佛注中初明性德故云法身本淨今下示脩顯故云離惡攝善法者謂六度萬行事理諸善無所不脩即作持行以此眾善成就大智是智德因將成報佛注中報以善成顯果德也今脩止作示因行也若據止善屬上律儀由止成善還歸次聚不妨前聚自具作持三聚圓脩無乖前後思之文中示本故曰身因注示能成故言緣也攝眾生者前二自利今此利他即用二善遍攝眾生普運慈悲 #CB15072;苦與樂即利他行是恩德因將成化佛注中初二句明果德化佛無心者謂無彼此愛憎之心離於取著不見可度故隨感便應者大悲愍物不捨眾生故今下明因行因脩慈行與果用同故云意用齊也。
orig::  ^461a30

約佛有三隨義三別境非心外百慮咸歸理實如此不可餘見。
commentary::  ^461b18

次中初科因前三聚別配三身懸恐後人實生三異故約一心融通三法初二句指上別分次二句約心融會境非心外是唯識義即戒所防塵沙等境皆唯識變故非心外故業疏云不妄緣境但唯一識等百慮周易繫詞云天下同歸而殊途一致而百慮今借用之後二句勸解正理。
orig::  ^461b22

或迷此及試重廣之然則功德之本非戒不弘道初俗歸必先敬受隨境起心無非三戒如約一生心不懷惡攝律儀也有慈起善攝善法也將濟離苦護眾生也內緣既爾三佛皆然。
commentary::  ^461b34

一戒圓具中初二句示重廣之意然下正明初明一戒三聚又二初示受體隨下示隨行初總明境即萬境通情非情故大師云動念有境境必戒護如下別配約一生者舉戒境也不懷惡者示戒相也故業疏云如殺一戒具兼三位息諸煞緣攝律儀也行其惠命攝善法也護前命故攝眾生也此一既爾餘者例然與此大同內下次示一體三身內即是心緣即心用戒既三聚一心佛亦三身一體攝體歸心無非唯識。
orig::  ^461b42

離合待時不定三一故經云吾今此身即是法身斯本從跡也又云色聲見我名行邪道此跡異本也。
commentary::  ^461c12

離合教意中初科初二句總舉故下引示初經明合文出涅槃吾即釋迦自指釋迦當體便是法身故曰即是斯下示意若以事分本屬真身跡是化身今以理求真化不二故曰本從跡也又下次經顯離文見金剛般若此下示意真體無相故非色聲則顯化身有相非實是則真化隔別本跡岐分故曰跡異本也。
orig::  ^461c16

故摩羯道成高山先照祇園開政下乘後席眾說備之可用通鏡。
commentary::  ^461c30

次科初四句正明初示頓教摩竭此云善勝即佛初成道先在此國首唱華嚴圓頓一乘如日初照也所被上機聞法開悟如高山也祇下次示漸教此由二乘不堪大法故#CB05903;大施小示現受生雪嶺行成金臺果滿始從鹿苑終至鶴林四十九年三百餘會隨機開導廣演羣乘然後但以一乘而為度脫中間所說不無圓隔其實一法隨機故開是知機鈍則教淺故空有不均或不談一體或三學別蹤或三聚不具或三身別立機勝則教圓故真俗不二顯談一體圓脩三學圓具三聚圓顯三身離合待時於茲可見比今文義圓別可知異前摩竭故標祇園具云祇樹給孤獨園祇即祇駄此云戰勝事如常引即釋迦最初施漸教處被機設化故云開政對彼上器故標下乘對彼華嚴故云後席席猶會也後二句結顯總引諸教無非待時故云眾說備之等。
orig::  ^461c34

故先顯由緣後明性相欲明性體因言致理不是餝非終歸顯實將使通明性體解若心燈後被以文筌登岸捨筏可也。
commentary::  ^462a18

顯文意中初二句躡前生起欲下正示文意初敘在迷理須言顯如前所敘意在明心恐謂飾詞故此遮謗將下次明悟後方可遣言故云後被文筌等通明是悟解即悟相心燈是喻疑是世傳無盡燈也周圍以鏡十界圜遶中安一燈表乎一心故號心燈鏡光交徹燈像互映比夫悟性體用昭然登岸捨筏法喻可曉兩言性體皆目心源問性相之旨可得聞乎答性相名通古多異說今詳文旨前後兩科皆明性相約前科明無染心體謂之性隨緣成識謂之相故文云無始心體性淨如空
〔性也〕妄想客塵封迷隨染〔相也〕據下科明心性本淨謂之性義分三用謂之相故下三寶皆言性淨是也論性則前後皆同
〔同心體故〕語相則假實分異文指後明正存次解問性相既明識性義別今論三寶為約性具為約識具答識相真性體用不二真俗圓具何得偏言。
orig::  ^462a24

言一體三寶者。
commentary::  ^462b8

釋三寶標中一體之名兩番標者前明一體但顯由緣未分三相今明性相正示三寶故得重標義如上釋。
orig::  ^462b10

行者既知心性本淨悟解無邪名為正覺覺即佛也性淨無染法也性淨無壅僧也今覺於本名始覺也本實體淨名先覺也。
commentary::  ^462b16

釋中初科初正明三相今下重示覺義初中三皆言性性即心體一體義故知覺二字是性家之德為佛寶之用覺為能照性為所照覺性不二故名佛寶般若德也即體之用性自神解戒本疏云故照理邊即為覺義住法圖讚云照無不周照周等覺謂之佛寶性淨無染者不變義故雖曰隨緣性常清淨具斯德故名為法寶法身德也戒本疏云體離名言即是法義住法圖讚云體無非法謂之法寶性淨無壅者壅即礙義以此淨心本具河沙功德由迷致染相似乖真而此至德與性常和不為煩惱之所壅礙故名僧寶解脫德也戒本疏云至理無滯和合僧義住法圖讚云至德常和謂之僧寶是則於一性中分別三相性相之義顯矣相雖分三性常自一性雖是一相常自三三無別三即一為三一非自一即三為一三一不二性相圓融舉一即三全三是一學者臨文宜知此意次中初了本性故名始覺即釋上文知覺解悟性本自覺故名先覺即釋上文心性本淨先覺即本覺也若但從迷一體性具唯有本覺今約脩顯解心初發即名始覺也始覺即本廣如起信問一體在迷今明悟者答悟有二義一者解悟二者證悟解悟即從迷忽覺頓知己性即是法身證悟則從凡至聖證真斷惑必假漸脩圭峰覺鈔廣明此義須者看之今一體言悟即是解悟欲顯理體還依漸脩故下文云如是斂念會必精勤積熏不已自然清淨即其證也。
orig::  ^462b22

如此安心如此練身俯仰周循無念不剋俗云惟狂克念作聖惟聖罔念作狂沈彼俗士尚此放言豈惟出道翻無此致都不可也。
commentary::  ^462c26

次科初正勸如此二字指上法也安心謂冥會性理練身謂不廢事脩周循謂不斷絕也無念不剋者謂若無正念不能克證觀茲嚴誡志在勸思次引俗書以彰攝念文出尚書彼下以俗勵釋放言謂放猥之言也。
orig::  ^462c32

問曰卿發斯言欲何標據念念總是識心言言都非智略如何依準得一舉而騰九萬耶。
commentary::  ^462c42

問答中初問因前一體但說識心不談理智教似不圓心性本淨即名為佛教似太頓不圓之教欲冀頓超恐無是理故問顯之初二句誥其所出念下二句責其理乖識心即是一體非智略者謂不說聖智方略也如下言其難信一舉九萬事出莊子比其頓超。
orig::  ^462c46

答曰夫以聖道遠而難希淨心近而易惑為山基於一簣為佛起於初念故萬里之剋離初步而不登三劫之功非始心而罔就是知行人發足常步此心開示不由外來悟入誠因內起迷時謂禮外境悟已還禮自心故經云心想佛時是心是佛。
commentary::  ^463a10

答中初科亦二意初據始心宜觀答初二句正答初句言佛法太高初心非分次句謂心法至近晚學宜觀心性本淨即是淨心終日共行寧非至近瞥爾起妄即墮凡夫剎那不生便成正覺文言易惑且據隨迷義準接凡意彰易悟故令發足常步此心為下六句喻顯文分兩對初二句為一對上句假事立例文出論語下句合法顯理為山比佛智一簣比識心後四句為一對上二句以遠途而推發足下二句舉大劫而究始心萬里比於大劫初步比於始心是下二句結顯既近且易發足宜脩開下次引二經開示圓理初約法華開佛智見由法華已前諸三乘輩迷佛非心故於佛道自甘絕分執心生滅故息心趣寂自求涅槃是故此經開方便門示真實相則三乘五性同入佛乘現前一心即是如來無量知見如付宅寶如示衣珠故曰不由外來等次用觀經觀心即佛上二句義立故下正引彼十六行皆明事觀多被鈍機然上士圓觀本無彼此不開圓解恐隔自他故以圓音演茲玅觀彼經具云諸佛如來是法界身入一切眾生心想中是故汝等心想佛時是心是佛等以此文證則知剎那想念是佛無疑豈待高談理智而獨稱圓玅乎問心想是佛何佛何心耶若是真心彼言心想若是己佛彼觀彌陀若順想心現他法體則自他宛然安引彼文以證圓義。
orig::  ^463a20

如是斂念會必精勤積熏不已自然清淨忘此外求甫當行道徒役身心終為世福故身子不思經劫而居退忘難陀整慮終朝而拔其神。
commentary::  ^463b20

次科初四句勸脩初句脩定慧次句起精進三句歷長時四句證聖果忘下四句誡斥妄情忘猶捨也甫謂我也意謂捨此心觀別求行相自言我當行道既乖正行故徒役身心事理不融故歸世福故下引事重誡身子即舍利弗言不思者智論云舍利弗六十劫脩菩薩行欲度布施河而有乞人求乞其眼舍利弗言此無所任何以索之若須我身及財物者當以相與答言不須汝身及以財物唯欲得眼若汝實行檀者以眼見與舍利弗出一眼與之乞者得眼於含利弗前#CB00941;之嫌臭唾而投地便以脚踏舍利弗思惟言如此弊人難可度也眼實無用而強索之既得脚踏可惡之甚如此人輩不可度也不如自度早脫生死思惟是已於菩薩道退向小乘難陀整慮者賢愚經云佛在舍衛有女名難陀乞丐自活見諸國王人民供養佛僧心自思惟我之宿罪生處貧賤雖遇福田無有種子便行乞丐以作微供唯得一錢持詣油家具語所懷油主憐愍增倍與油得以歡喜足作一燈奉上世尊自立誓願我今貧窮用是小燈供養於佛以此功德令我來世得智慧燈除滅一切眾生垢暗作是語已禮佛而去乃至竟夜諸燈盡滅唯此獨然爾時目連次當直日欲取滅之即舉手扇復以衣扇燈明不損佛語目連今此燈者非汝聲聞之所傾動正使四大海水以用灌之毗嵐風吹之亦不能滅此是發大心人之所布施佛說是已難陀復來頭面作禮佛即授記於未來世過二阿僧祇劫當得作佛號曰燈光是知身子失在於不思難陀得在於專慮也。
orig::  ^463b26

上明一體三寶也。 ^463c34

二明緣理三寶者。
commentary::  ^463c36

二理體標云緣理者緣屬脩門必依三學以為能顯理是性門正約一心以為所顯義通染淨染如血乳屬前一體今依三學稱緣脩顯垢盡心淨喻若醍醐脩性雙標故云緣理即此文云今以三學克剪纏結惑業既傾心性光顯等可為良證問戒疏四種理體居先今此儀文一體冠首者答疏求加護理體功強故在初一體在迷不彰勝用故居後今約脩顯從凡至聖故一體居初以障盡覺圓便歸理體從體起用故有化相化相滅度故有住持生起相因故茲行布問泛言理有大小之殊身分事理之別今如何分答法身性具曰理五分脩成曰事若據小教唯說脩成不妨當教自稱理寶若約大乘脩性雙具若爾儀文戒疏大小如何答戒疏據教局小約義則通
〔義有分通祖意自別故疏談理體亦說心源也〕此文直約大乘顯談心本。
orig::  ^463c38

理謂至理天真常住還是心體且從染說無始有終但為惑網不能出障今以三學剋剪纏結惑業既傾心性光顯始終性淨無始無終。
commentary::  ^464a24

釋中明佛寶體相初科初約性具以釋理字又二初三句明理體本淨初句標簡次句釋義下句決顯若約字書理字訓正訓治今從釋教克體以論仍簡偏真故云至理至即是極諸法源底故理即心體天真常住故不垢不淨謂之天真不生不滅謂之常住復遮偏執謂一體外別有理體以為法身故即決云還是心體且下次四句示因妄致迷從染說者真妄和合如血乳故然真妄二法本同一源起無端由皆云無始問從真可爾今云從染無明為初安云無始答準起信疏云更無染法始於無明故云無始此是染法最初生相唯佛能知餘安究始用觀治妄妄法可盡故曰有終今下次明脩顯以釋緣字又二初二句正示三學即能顯之緣纏結乃所治之障惑下四句顯德始終性淨者準義即是二種法身約自性身因中無染即是始淨果上無垢即是終淨約五分身障盡始覺即是始淨悟後無迷即是終淨若從五分則有始無終今約自性故無始無終起信論云染法從無始以來熏習不斷乃至得佛後則有斷淨法熏習則無有斷盡於未來此義云何以真如法常熏習故妄心即滅法身顯現起用熏習則無有斷。
orig::  ^464a30

由法成立隨境分相即號此相為五分法身謂戒定慧解脫解脫知見也前之三學從因受名由戒護助果成法身故云戒身定慧準此可以類知後二從果次第受名解脫身者由慧剋惑惑無之處名解脫身解脫知見以乃出纏破障反照觀心故云知見身也。
commentary::  ^464b24

示相中初科初句躡前法即法身謂理體也言成立者緣成垢盡性德圓滿也故攝論云能成立者謂真如有十種功德所成立者謂十種新生正行廣如彼論是則性德假緣故云成立隨下正顯又二初總示境即所度之機謂三乘六道也相即能應之佛謂應化二身也法身既立隨類現形故云隨境分相等問應化二身正屬化相何名理體答理是無為非相不顯欲彰四八金容是五分脩成法身之相故云即號此相為五分等不妨二身自屬化相若離此相別顯法身則真俗兩分正乖宗教法華經云微玅淨法身具相三十二即為良證前下次分顯文出佛地論三因二果在文易見戒即是因法身是果果從因號故名戒身智見屬智智是能照心字屬理理是所顯今取能照名智見身即知所顯屬自性身也。
orig::  ^464b34

唯佛法中三乘聖者具此五分能為六道作大歸依。
commentary::  ^464c16

次科初三句簡異外道三乘同具理兼大小名同證異準上可知能下次二句顯用。
orig::  ^464c18

故論云歸依於佛者謂一切智五分法身也歸依於法者謂滅諦涅槃也歸依於僧者謂諸賢聖學無學功德自身他身盡處也即自他惑滅所無之處故云盡處也故經云一切聖人皆以無為法得名無為即無漏之別目也。
commentary::  ^464c22

引論示中初正引文出多論一切智者即無分別智慈恩云一切智者自能開智如睡夢覺智觀於空智理智真智無分別智如所有也問一切智與五分法身還有異不答一切智即五分中解脫智見也今重標者顯師資故滅諦者謂滅大患度四流妄因妄果永盡無餘審知所斷決定如實故名諦也涅槃此云圓寂因滅苦故即證此德也賢聖名通大小據論唯局聲聞學無學者果位別故功德即所證之理自他盡處者理無彼此皆可依故故下引證即金剛般若文見魏譯理相差別如後正觀無為下點釋問就文談理既當大乘示相引文何依小論答圓教門中無施不可小文大用如海納流問法身所證即大涅槃自他盡處亦即滅諦三法相混若為分之答理本是一約相分三故業疏云雖有一義相有差別是也多論云以法而言無師無學法為佛寶
〔簡異弟子是有師故〕非學非無學法為法寶
〔顯是所證理故〕聲聞學無學法為僧寶
〔簡異教主故標聲聞佛唯無學此通學人〕以義而推佛與僧屬能證人法是所證理又能證中師資兩異別就資中果位不同準上論文理體三寶還約化相以分三異則知理體法身之相亦指化相明矣。
orig::  ^464c32

由此三寶常住於世不為世法之所陵慢故稱寶也如世珍寶為生所重今此三寶為諸羣生三乘七眾之所歸仰故名正歸。
commentary::  ^465a28

示可歸中初科初五句顯尊特此字正指理寶由出障故不為世慢如下顯喻上二句舉喻下五句合法。
orig::  ^465a34

若無專信雜事邪神雖受歸戒不得聖法故經云歸依於佛者真名清信士終不妄歸依其餘諸天神斯何故耶以真三寶性相常住堪為物依自餘天帝身心苦惱有為有漏無力無能自救無暇何能救物惟出世寶有力能持。
commentary::  ^465a40

專信成歸中初四句正明一則專信二乃簡邪故下次引經雙證簡邪專信之理文出涅槃斯下徵顯經意初句徵以下釋初三句釋正境可歸自下六句釋偽境無力惟下二句結歸正理。
orig::  ^465b2

言歸依者如憑王力得無侵害今憑正寶威福無涯故使神龍免金翅之誅信士超夜叉之難五種三歸皆歸此寶。
commentary::  ^465b10

別解歸意中初句牒定如下例釋憑王力者多論云以三寶為所歸所歸以救護為義如人獲罪於王投向他國以求救護彼王勅言汝求無畏以投我也莫出我境莫違我教必當救護眾生亦爾繫屬於魔有生死過歸向三寶魔無如之何神龍事見涅槃金翅鳥能噉龍唯不食受三歸者信士事出消災經彼云主人問於客我所事神畏子而走何耶客曰我犯酒戒為親所逐尚餘四戒故為天神所見營護於是邪神不敢當也主人求戒於客問佛所在遂往舍衛見佛經歷一亭中有一女端正是噉人鬼婦也托宿於此女人報言慎勿留此宜急前去男子問言用何等故將有意乎女人報言吾以語卿何用問為男子自念前舍衛國人完佛四戒我神尚畏我已受三自歸五戒何畏懼乎遂自留宿噉人鬼見護戒神徘徊其傍去亭四十里一宿不歸明日男子進路鬼見噉人骨狼藉衣毛為起等夜叉此云捷疾五下結示始自翻邪終乎具戒故云五種。
orig::  ^465b16

或即名之同相三寶由理通三世義盡十方常住二寶此為至極。
commentary::  ^465c4

釋異名中初句標起由下推釋三世約豎深十方據橫廣常下顯勝上句標舉一理三寶由同真理皆常住故下句別顯理寶以純淨故故云至極問外宗以一體為同相今以理體為同相者答他宗不明理體但以一體為同相爾今約迷悟用別聖凡在凡則真性本同在聖則法身無別是則一體理體皆同相也若爾何故住法圖讚指此理體為區別之門。
orig::  ^465c8

經云若人得聞常住二字是人生生不墮惡趣斯何故耶以知法佛本性常故一時聞解熏本識心業種既成淨信無失況能立願歸依奉為師範固當累劫清勝義無陷沒如經有人受三歸依彌勒初會解脫生死此乃出苦海之良津入佛法之階位。
commentary::  ^465c24

顯功益中有四初經示聞熏二況下歸依得報三如下上生反證四此下結益有歸初中初四句引經文出涅槃斯下七句示意法佛常住如上所明解即是慧由聞經中本性常住解此正理以為能熏識心二字是所熏識即八識心字屬信即本識中本有信種今假聞熏則本識中信種成就故云業種淨信無失次中清勝則超乎六道無沒則出乎惡趣三中上生緣如下引四中此字正指理體眾生苦海假茲得度如得良津三乘入道必先歸戒故云階位階位猶漸次也。
orig::  ^465c34

但以罪多惡重輕而慢者雖曾受歸隨緣還失是故智人初受歸時專心緣此得名歸依故感善神隨逐護助。
commentary::  ^466a6

誡輕慢中初四句示慢機雖受還失是故下六句示信機一能成業二感勝用。
orig::  ^466a12

上明佛竟。 ^466a16

後之二寶緣此而生如前廣敘以開靈府。
commentary::  ^466a18

略法僧中緣此而生者由佛所證方顯此理則法由佛生僧隨脩學得證滅諦則僧因佛有靈府即心性也。
orig::  ^466a20

此理三寶能生化相弘道利生罪福通感故調達出血業成劫罪耆域出血業成梵福以化佛無心猶如光焰儀像非情體唯無記所感罪福還約法身由顯相狀法身依故以法本非形無漏無色不以相顯羣有何依故立像表真厥趣斯矣是知化佛供毀一自法身無有興亡獨稱常住言極繁矣意在通之。
commentary::  ^466a26

生化相中初科有四初八句從真起用弘道感通二以化下八句攝用歸真推功有本三以法下六句推從真起用所以四是下六句顯推功由本所以初中初二句明起用次二句化相功能後四句敬毀報應即罪福感通之相調達即提婆達多此云天熱生時諸天心熱知其出世必破法故是佛堂弟具三十相出家之後專學神通廣誦法聚欲攝從眾為佛所呵而生忿恨遂結闍王教行二逆自欲害佛以要名利故舉大山飛空壓佛隨侍金剛杵擬山碎迸石飛來出佛指血故墮阿鼻一劫受罪斯由惡心出血感罪也耆域或云耆婆此云能活初生之時手持藥囊及以針筒善能醫治乃闍王之臣曾為世尊針足出血由此果報一劫生天斯由善心出血獲福也次中初二句化相非真儀下二句住持無記所下二句推用歸體功由法身由下二句反釋三中初二句示法身之體初曰非形無分段故次曰無漏超諸有故後曰無色非質礙故不下示法身之相以法身冥寂雖無形色而能示現三十二相八十種好色相炳然故知化身即法身之相也即依此相導利羣生出假化他其旨在此故云厥趣斯矣厥即其也趣即旨也此言立像即通化相四中初二句推本無下顯用若約小教則有生滅今約大教故無興亡如法華經良醫之喻劫火焚世靈山儼然竝指化身即稱常住言下結囑。
orig::  ^466a38

但以澆淳在數倚伏赴機故列三法限於萬載所以金河西竭玉關東騖代出八九年逾六百三遭殄除終還興顯有何致斯曆數未也萬載已後澆風不追固無傳授天祿終也由慈氏運開緣生道會淳源將發交謝應期不虗設也。
commentary::  ^466b40

次科前言化佛本無興亡今約赴機以示生滅初二句總約住劫千佛以明以劫初則淳劫盡則澆故佛隨機出於減劫度人多少住壽短長莫不隨機故有出沒故曰倚伏倚隨也伏潛也故下即彰今佛立法有數正兼像末故云三法正像各千末法一萬今舉大數爾所下躡顯廢興以彰數定又三初八句謂曆數有在雖廢不亡萬下次四句謂天祿永終慈光掩耀三由下五句仍引後佛以顯不亡初中初句教隱中天金河梵語跋提世尊涅槃在此河側故云西竭次句法流東夏玉關即夷夏接境之關名所謂玉門關也佛法東漸迹由斯入騖
〔音務〕馳也代下四句經時遭難大法彌堅代出八九者自漢明丁卯迦竺初來迄于唐朝九遷時代計其甲子六百餘齡三遭殄除者住法圖讚云初夏赫連#CB00904;#CB00904;得三秦地殊不信佛繪像為衣披之令人禮佛即為禮我後為天震而死及塟又震出之其子曰冐襲位破長安滅佛法逢僧斬戮有沙門曇始被刃不傷因爾改心次元魏大武重道士 #CB04223;謙之為立道壇司徒崔皓讒於佛法帝然之太平真君七年遂滅佛法逢僧梟斬至十一年曇始又諫帝被厲疾遂誅崔氏其子文成重立佛法光顯紹續又次周武帝納道士張賓及前僧衛元嵩讒遂毀二教安法師著二教論以抗之帝聞之存廢理乖遂雙除屏建德三年除蕩關內六年除蕩關東自謂得志于天下也未及一年身喪國亡有下推不滅之理三中既釋迦緣謝則慈氏運開運開宜興緣謝宜隱一隱一顯莫不順機據本尋源實唯一佛故法華云然燈佛等皆是我身出沒隨時實無生滅緣生謂機熟也道會契機說法易可化也。
orig::  ^466c2

此明理寶是歸依所宗故覆詳之令心有寄故出耀云道之在心不問老少惟在剛烈乃名道耳信心以存何往不剋文良證也可不鏡哉。
commentary::  ^467a14

結中應先問云此明理體何得廣談化相將文答之欲顯理體是三種之宗以末顯本令心有寄也故下引經策勸文有二意一曰剛烈意在勸脩二曰信心意在勸信。
orig::  ^467a20

三明化相三寶者。
commentary::  ^467a28

三標言化相者應機而現有形狀故如佛與僧皆證滅理心住無相而示此相故云化相。
orig::  ^467a30

謂釋迦如來為佛寶也所說滅諦為法寶也先智苦盡為僧寶也此化相三寶或名別相。
commentary::  ^467a34

釋中辨名體初科釋迦乃一佛之別號如來是諸佛之通名今標釋迦葢彰別相通別名義如常所聞滅諦同前但前約所證之理今據所說之教先智苦盡者總收小乘賢聖五位先智即是七方便人僧祇律云先法智後比智謂慧解脫人
〔云云如彼〕苦盡即四果人證真斷苦不入惡道賢聖雖殊皆有所證苦取所證屬前理體今取能證故云化相問若取儀相有濫住持答凡聖分之問凡通佛世聖及未來答佛後之聖非化相佛世之凡是住持此下會釋異名問外宗亦談別相同異如何答彼以佛有法報化三身不同法有教理行果四種之別僧有大小八輩五位之異此則總約三身事理以論別相若華嚴宗別約舍那別說圓頓別為上機猶如王者異於羣庶今言別者局就化相言之則佛佛化身不同如釋迦彌陀等身量大小壽命依正說法被機各各差別故云別相名同義異如上可分問若將三身配今四寶其理如何答三身約教離分不同約理究本實唯一佛從本垂跡故有二身
〔真應〕隨機大小則有三身〔法報化〕分別理智總有四身今以自性因位法身配屬一體自受用身果上自性配於理體他報化身竝屬化相
〔由各對機有所說故〕住持假立非此可配且據事分終歸理一。
orig::  ^467a38

體是無常四相所遷滅過千載但可追遠用增翹敬。
commentary::  ^467b38

體狀中初正示且據佛寶四相即生老病死如佛有示生人滅之相等他宗謂之有為無漏色滅下勸敬奉追遠文出論語謂世尊入滅不覩慈容但可追慕遐想聖恩起敬心爾。
orig::  ^467b40

以賢劫中三佛已往無我第四羣生何依長淪苦海解脫無路是以能仁膺期出世說法度人。
commentary::  ^467b48

顯功益中初科初指前佛已往顯須出意言賢劫者謂此劫中有千聖現故號為賢三佛已往者一拘樓孫二拘那含三名迦葉三聖既滅則正化潛光四佛不興則羣生無怙是下顯今應運光紹聖蹤。
orig::  ^467c4

開八正之玅門示一直之平道近出人天之欲泥遠登賢聖之津筏將趣斯道堦漸有由說理三寶令物歸向豈非真理常住乘權御實疎解形心稱為佛子受道之賓證澄無之本淨筌蹄之喻顯性空之玄理事義光矣神用明矣羣生依資生滅盡矣。
commentary::  ^467c14

次中初正示次受道下結益初中初二句總示所說法門八正即見思語業命進念定此八總之即是三學前二屬慧中三屬戒後三屬定正以簡邪門以入道三乘聖者由此入故一直平道即是一乘近下二句示設教之意若約五乘拔三途苦與人天樂即此人天亦是出處今約本意人天雖勝猶陷欲泥故設三乘令超三界故曰近出遠登然上言八正即所乘之筏今云賢聖即能乘之人八正則三乘共脩賢聖則大小別位一直平道菩薩獨遊究竟所歸是佛本意將下四句躡示化儀次第斯道即理體三寶捨名就理即是一乘此乘深玅入須漸次故設八正三乘以為階漸後說一乘顯理三寶眾生聞解得證一乘皆由所說真如理故豈下四句美其聖意設化有儀理體是實化相是權理體無形非權莫示故乘化相之權以御理體之實故曰乘權御實眾生形心縛於俗習如枷鏁也佛施玅教而解脫之如疎解也言佛子者法華經云真是佛子從佛口生從法化生得佛法分次中初明得益上二句機有所證謂本淨也下二句教有所顯謂性空也妄想本寂謂之澄無法性天真謂之本淨性本淨故謂之性空事下次結歎初二句歎教以教顯理故曰事義以智鑑機故曰神用光謂光顯明謂無隱後二句歎機依資即師奉也師教奉脩皆證理體故云生滅盡矣。
orig::  ^467c24

既而能事已隆告以數終之運非色現色表法身之不亡無形留骨示化迹之無泯所以碎身以生物信全眼以導神功斯道莫思恩德非謝。
commentary::  ^468a24

生起住持中初科初明化相示滅能事隆者釋尊一代化事盛也然而盛必有衰生必有滅所作既辦須入涅槃故云告以數終也非下正明生起初以化顯真表其不滅言既入滅復本法身法身圓寂故云非色仍出金棺重示相好故云現色既滅復現可驗不亡無下次用住持以顯化相化相已滅故云無形舍利猶存故云留骨碎身者王#CB00904;云碎金剛之聖身為舍利之遺骨全眼者釋迦方志云那伽羅城即古華氏城城東南三十餘里有佛髑髏狀如荷葉其色黃白有佛眼睛大如奈許青白映徹等斯下結顯化相功能以上表真佛自能利生復生住持此恩此德罔極難酬故云非謝。
orig::  ^468a30

故當敬養塔像興起信根先備此心方知由委。
commentary::  ^468b6

次中欲立住持故先勸信此心即信心也。
orig::  ^468b8

四明住持三寶者。
commentary::  ^468b10

四中標言住持者住謂安住世間持謂任持不絕。
orig::  ^468b12

人能弘道萬載之所流慈道假人弘三法於斯開位遂使代代興樹處處傳弘匪假僧揚佛法潛沒至如漢武崇盛初聞佛名既絕僧傳開緒斯竭及顯宗開法遠訪華胥致有迦竺來儀演布聲教開俗成務發信歸心實假敷說之勞誠資相狀之力名僧寶也。
commentary::  ^468b14

釋中正推僧寶中有三初八句立理推功至下十句約事反顯實下三句結判初中前四句明人法相對上二句約人弘法下二句以法推人三法即三寶也後四句正顯傳法住持之功代代約時節處處據方所興樹傳揚義同流布次中初二句非僧不弘漢武即前漢武帝元狩中北伐凶奴王獲金人以為大神列於甘泉宮而禮事之後鑿昆明池得黑#CB01926;問東方朔朔曰此非臣所知可問西域胡道人準此胡道人即指佛也及下六句由僧開法顯宗即後漢第二主明帝也諡曰顯宗即光武第四子以永平三年夜夢金人傅毅奏曰臣聞西方有聖人一千年後教流此土陛下所夢其必是乎至七年甲子遣蔡愔等將命求之至大月氏國遇摩騰法蘭白馬駄經#CB00626;繪聖像自西而來至十年丁卯同還漢地此即神州三寶之始由二尊者首揚慈訓悅服邪徒現希有之通開未萠之信自此德化草偃風行人到于今咸受其賜。
orig::  ^468b24

所說名句表理為先理非文言無由取悟故約名教說聽之緣名法寶也。
commentary::  ^468c10

次法中初正示不出聲名句文大小教文以之為體名即名字能詮自性句謂句逗能詮差別此二同是非色非心必假聲傳故云所說上竝能詮理是所詮故云表理故下結示。
orig::  ^468c14

此理幽奧非聖不知聖雖云亡影像斯立名佛寶也。
commentary::  ^468c22

佛寶中初二句以法推人下三句正顯佛寶。
orig::  ^468c24

但以羣生福淺不及化源薄有餘資猶逢遺法。
commentary::  ^468c26

欣遇中上二句自責不值化相斯由障重下二句自慶得逢遺像良謝宿因。
orig::  ^468c28

此之三寶體是有為具足漏染不足陳敬然是理寶之所依持有能遵重相從出有。
commentary::  ^468c32

約體推敬中初科初四句示體佛是土木法乃紙素皆是有為上指騰蘭以為僧寶豈稱有漏今據末代多是凡夫故有漏染理非可敬然下推功須奉一能顯理二能導物。
orig::  ^468c36

如俗王使巡歷方隅不以形徵故敬齊一經云如世有銀金為上寶無銀有鍮亦稱無價故末三寶敬亦齊真。 ^468c44

今不加敬更無尊重之方投心何所起歸何寄故當形敬靈儀心存真理導緣設化義極於斯。
commentary::  ^469a2

責過勸行中初四句示不敬之過故下二句立敬法形心屬能敬靈儀屬所敬以形敬像以心緣理若緣所敬即是理體若解唯識即是淨心真俗圓脩義如下說後二句結美化儀。
orig::  ^469a6

經云造像如麥獲福無窮以是法身之器也論云金木土石體是非情以造像故敬毀之人自獲罪福莫不表顯法身致令功用無極。
commentary::  ^469a14

四中初則無上依經舉極小以況其大次即大智度論舉非情以推其理經文如後具引罪福同上所明。
orig::  ^469a20

故使有心行者對此靈儀莫不涕泣橫流不覺加敬但以真形已謝唯見遺蹤如臨清廟自然悲肅舉目摧感如在不疑今我亦爾慈尊久謝唯留影像導我慢幢是須傾屈接足而行禮敬如對真儀為我說法今不見聞心由無信何以知耶但心用所擬三界尚成豈此一堂頑癡不動大論云諸佛常放光說法眾生無始罪故對面不見。
commentary::  ^469a26

示敬法中初事中初科有二初示敬情如對下責過初中初四句正示敬情但下推發敬所以由不見化佛但見住持以斯感激故興悲仰如下四句舉俗例顯清廟即國家宗廟圖寫祖考容儀使子孫祀而敬之以強祖先之德故云清廟今則比乎是也今下四句合法是下二句以事推情理須加敬次中又三初四句躡事正責以佛無私應志誠感神感而未通由我無信心由合作由心何下次五句徵顯敬慢初舉事況心用即是意思心造善惡報分六道業有定散故分三界豈下以敬比量謂一念妄心尚成三界豈可誠心堅信不能感格一堂聖像使放光現瑞以彰靈感乎頑癡上文云儀像非情體唯無記大下三引論反證不信之失。
orig::  ^469a40

是須一像既爾餘像例然樹石山林隨相標立導我心路無越聖儀。
commentary::  ^469b18

次科有二初則不專一像故曰餘像例然次則不專靈像故通萬境以境顯心心通境遍故樹石等皆表聖儀。
orig::  ^469b22

又作是念見雖是色了色心生心外無塵名為真觀言從心起實唯識有名為俗觀。
commentary::  ^469b28

理中初科即唯識玅觀也問此明三寶何言唯識答理合然也初說一體即是唯識一是非二遮無境故體是本識表理實故脩成理體則轉識以成智也次依理體現於化相此從體以顯用也後依化相生起住持此從用以留迹也雖迷悟體用之異莫不皆是唯識所流然今住持三寶佛法非情僧具漏染還是一體真妄同源不以觀融無堪反淨故今躡事以理融之則身對靈儀心存真理真理者即唯識之本性是諸佛之法身故使脩敬行人對住持之儀相達唯識之玅觀悟一體之真性證理體之法身是知吾祖約此禮敬一法廣顯真俗意在正明唯識真觀也又此且約所敬勝境以明真俗若能敬身心所行事理竝委真俗篇明之就文為二初三句躡事總顯次五句正示真俗初中因事明理故云又作此念念是思慧能觀智也色即靈像所敬境也約情妄見謂有實體故云見雖是色遍計性也今入正觀玅智圓解即是自心妄現境界故曰了色心生依他性也問心通真妄此言心生為真為妄答若約從真起妄唯一真心今約返妄漸脩必須次第準下俗觀應含二心初曰言從心起即是六心意言分別故有名相次曰實唯識有即是八心妄現境界故有影像總包二義故曰心生次中上二句明真觀下三句顯俗觀初中心外無塵者由前了色既從心生則能分遣外塵邪執翻遍計性證無相性故名真觀行事鈔云諸法外塵本無攝論云知塵無所有通達真俗觀中即前真觀會色歸心色相既空心相須顯心有二相言從心起即是意言若但唯意言則濫而非實雖空遍計但遣妄塵不了依他終成偏計故復遣濫的示心源故云實唯識有二皆心相故名俗觀須知前明真觀離俗無真後明俗觀離真無俗諦了竝觀莫疑前後問此何位人能住此觀答行位不同不可一槩約行而言初心凡夫便脩此觀即名此人為大菩薩即說此行為佛果證行故文云唯識四位凡聖通學起信疏云十信之初發心之時即觀本識自性緣起因果之體得成正信據位而言約文準論願樂行人能證此理問諸家於此通收四位今特異之請言其致答不識觀相故有濫通此觀唯遣外塵意言猶在何得於此妄通高位故攝論云若至登地故似唯識意言分別亦不得立今觀意言豈通高位文中明判名願樂地脩道人也問既言脩道何得言非答此言獨指願樂地中脩行道行之人非脩道位文自釋云道為人脩人能脩道等何得不曉。
orig::  ^469b32

漸次增明念念無絕時功既積熏習逾增觀道脩明不迷緣假名願樂位脩道人焉道為人脩人能脩道故稱行者名為道人。
commentary::  ^470a24

因脩顯位中初六句歷觀起脩名下二句顯其行位道下四句返釋觀道脩明住真觀也不迷緣假住於俗觀不昧事儀也又可觀道即能觀智緣假即所觀境緣謂緣生諸法遍計性也假謂假有識相依他性也緣生本無即真諦境唯識假有即俗諦境觀智明白真俗歷然故曰不迷等願樂地者資糧加行同前所明脩道人者文中自釋不同古人是脩道位。
orig::  ^470a30

今則聞告懷嫌誠當實錄日損之謂於斯自明可不誡哉。
commentary::  ^470a46

結誡中意謂有人聞此所告或起嫌疑但當以真言實錄以自驚悟庶令煩惱日損觀道日新矣。
釋門歸敬儀通真記卷上
 ^470b2
