
other:: 
other:: 五燈全書卷第八十五
editor:: 京都聖感禪寺住持〔臣〕僧　〔超永〕　編輯
較閱:: 京都古華嚴寺住持〔臣〕僧　〔超揆〕　較閱　進呈
臨濟宗 ^467b37

南嶽下三十六世隨錄
other:: 
### 三峰檗菴志禪師
三峰檗菴志禪師 ^467b39

楚之嘉魚人。魚山熊開元也。
久參天童三峰。著聲叢席。
崇禎末。以諫垣彈首輔得罪。
予杖一百。瀕死而蘇。
世變。薙染於靈巖。
受記莂。出世繼席三峰　示眾。
僧出展兩手曰。八字打開。
針劄不入。五州管內。
曾逢幾個祖師。師曰。
一口針穿三尺線。
曰老老大大。慣用此機。
師曰。繡出從君看。
金針肎與人。僧一喝。
師曰。便惡發。僧顧第二位曰。
還搆得脚跟下一莖毛著麼。
師打曰。搆得著麼。
乃曰。日日日西沒。
日日日東出。不沒。
眾生無解脫之期。
不出。大地絕穿通之路。
老僧常於其中。較計籌量。
直是增一毫不得。
滅一毫不得。何況成年論月。
不沐光華。成甚麼界相。
三峰堂上。舊有法被一連。
素以為質。青以為緣。
皎如萬里長空中。
涌一輪赤日。據此座者靠著伊。
如一座須彌。真成烜赫。
偶然時節不相應。
卷放無事甲裏。遽使人天緇白。
草木虫魚。一時失色。
有大智人。取自虞淵。
還諸碧落。一剎那頃。
頓破千年之闇。可謂極天快事。
現前諸大德。若老若少。
各各脚跟下。有一段鑑地輝天底事。
可肎放一綫。助伊光彩麼。
諸仁若不慨然。老僧不惜手脚。
下座。以拄杖旋風打散　示眾。
問開大冶場。鍛聖烹凡。
祇是門庭施設。架漫天網。
羅龍打鳳。無非手脚尋常。
未審出格之機。如何演唱。
師曰。飯是米做。曰恁麼那恁麼那。
師曰。難道菜不用水燒。
曰今日可謂光前絕後。
今古罕聞。師曰。可惜重添鹽醋。
乃曰。虗豁豁。壁落全無。
峭巍巍。階梯迥絕。
剛道個解黏去縛。
早已平地喫交。何況加個結字。
然一向恁麼去。百草頭祖師。
往往錯過。無限平人被陸沈。
可惜許也。先聖垂慈。
多諸方便。于全無壁落中。
幻成壁落。向迥絕階梯處。
重奪階梯。畫一字之關。
塞多岐之路。教他從外來者。
風吹不入。從內出者。
水泄不通。方與麼時。
使知見得麼。逞神通得麼。
正氣急間。驀然蹉脚。
踏著自家田地。#CB01403;。
原來鞋底下。各各有一片方磚。
纔恁麼便不恁麼。
連這一片磚。也一齊踏碎。
然後。南山雲北山雨。
南斗七北斗八。抖亂了星辰。
出頭天外。方有自由分。
然要見他衲僧。大遠在。
畢竟衲僧有甚長處。
擲下拄杖曰。參　示眾。
普通年遠祖宗。地上界至糢糊。
法堂前。早已草深一丈。
何怪田園蕪盡。老僧使伎倆不出。
只得拾他黃葉。聊止兒啼。
爭奈廝炒廝煎。止之不得。
賴邁甘行者同流。
大開廚庫。將饆饠#CB05283;子。
一齊擔出。任諸仁橫吞豎嚼。
剗地思量不到。齩著一口。
原來餬餅裏無汁。
一場好笑　示眾。
纔有是非。紛然失心。
目前染淨。不是是非。
身上持犯。不是是非。
意中趨避。不是是非。
爾既如是。我亦如是。
不失底心。在甚麼處。
不見道。若人識得心。
大地無寸土。酒仙蜆子。
豈曰乖方。其或未然。
眠夢裏打殺蚊虫。
莫道不是惡作　示眾。
春日可親。春風可畏。
禪子家。善知機變。
擬趨向那一頭。若是呼喚不回底。
鑊湯爐炭中避暑。
雪窖冰河裏澡浴。
有甚麼希奇。驀拍案一下曰。
我亦從中入。非唯觀世音　示眾。
檀越施財。盡道營齋。
鉢裏可有飯。衲子持鉢。
盡道應供。堂中可有僧。
盡鉢裏未是飯。堂中未是僧。
作麼生施。又作麼生受。
豎拂子曰。向這裏下得個出身句子。
布施也是第一。持戒也是第一。
日消萬兩黃金。不為分外。
若更佇思。不但為淨名所呵。
飲水也須防噎　示眾。
老僧二千餘年來。
曾不恭敬。亦無懈慢。
今日有一杓水。擬向甚麼人頭上澆。
良久曰。早知如是。
悔不如是　示眾。
一人傳虗。千人傳實。
都道。世尊覩明星大悟。
畢竟悟個甚麼。現前一切眾生。
夜夜覩明星。還悟也無。
眾生且置。萬古明星。
夜夜覩一切眾生。
還悟也無。道個情與無情。
同成正覺。依舊落在世尊區宇裏。
驀喝一喝曰。夜烏飛朝兔走。
肯向前來株下守　示眾。
能大師。以肉身菩薩。
受圓滿分戒。高沙彌。
知是般事便休。明覺酒仙。
向異類中。行于非道。
這三個漢。誰聖誰凡。
誰縛誰脫。將來放在一處。
便是惡叉聚也。拈著一個則指墮。
覰著一個則眼盲。
齅著一個則鼻裂。
作麼生是衲子出身之路。
喝一喝曰。明珠在掌。
靈鋒在握。賞則俱賞。
罰則俱罰。但不許攙行奪市〔退翁儲嗣〕。
other:: 
### 毗陵五牧劭圓琚禪師
毗陵五牧劭圓琚禪師 ^467b41

桐鄉人。舉洞山云。
一大藏教是個之字。
師頌曰。拂拭晴空窺篆烟。
龜毛鹿角眼中栽。
誰言之字該龍藏。
剽竊玄沙白紙來　舉僧問東山。
有驗人關活人句。
如何是驗人關。山張大口曰。
請。曰如何是活人句。
山吐舌示之。僧作禮曰。
謝師答話。山曰。已後莫錯怪山僧。
師頌曰。驗人關與活人句。
吐舌張牙會也未。
看取東山水上行。
要津把斷隨他去〔退翁儲嗣〕。
other:: 
### 吳江葉園籜菴繩禪師
吳江葉園籜菴繩禪師 ^468b32

居山詩曰。住菴僧老怯衣單。
沒一絲頭爭放憨。
更怕將來栽鶴氅。
由他僮少自生慙　七斤碎盡補床頭。
羞煞當年老趙州。
拶到五更霜月曉。
針錐不得況乎鈎　娘生褲子用過時。
綴已多瘢莫可支。
老大猶然脫不下。
直教賺煞路旁兒。
other:: 
### 泰興靈雲醒熱粹禪師
泰興靈雲醒熱粹禪師 ^468b48

泰興人。說戒上堂。
開方便門。好肉剜瘡。
示真實相。眼中著屑。
那堪山門頭合掌。
擔枷過狀。佛殿裏燒香。
把髻投衙。更說和尚闍黎。
得非裝模打樣。乃旋風以杖打散曰。
最怪你這一隊。泥塑木雕底。
猶自倔彊　佛誕上堂。
年年此日不相饒。
想是生前業所招。
幾個兒孫能轉受。
不將惡水驀頭澆　雪霽晚參。
前村深雪裏。驀地一枝開。
謂是李。謂是梅。良久喝曰。
花須連夜發。莫待曉風催〔退翁儲嗣〕。
other:: 
### 武進太平問松原禪師
武進太平問松原禪師 ^468c12

江陵張氏子。世呼寶樹尊者。
示眾。佛祖位中。收拾不住。
平田淺草。一任縱橫。
論年途次。不離家舍。
獨坐火爐。句絕賓主。
鷄鳴茅店。熱鬧一團明月。
人跡板橋。荒涼徧地寒霜。
如謂別有商量。何啻喫鹽止渴〔退翁儲嗣〕。
other:: 
### 無錫寶安去息溟禪師
無錫寶安去息溟禪師 ^468c28

蘇州徐氏子。住無錫寶安。
上堂。喝一喝曰。開得者張口。
何妨天上天下。若乃依違畏避。
顧後瞻前。此人光不透脫。
胸中有一物礙在。
所以山僧住祥符時。
每見衲子到來。先與他一碗湖水喫。
洗得腸肚潔淨。自然言語條直。
語直則法輪可轉。
心淨則佛土俱淨。
向淨佛國土。轉大法輪。
則一切聲是佛聲。
一切色是佛色。即以色見我。
即以聲求我。三千大千世界。
乃至無有如芥子許。
非是汝等成正覺處。
且道成等正覺。有甚麼奇特處。
唯是可以去即去。
可以止即止。無適無莫。
義之與比。山僧恁麼道。
設有個漢出眾云。
識取去底。識取住底。
聲未絕。便劈脊打曰。
莫待是非來入耳。
從前知己反成讐〔退翁儲嗣〕。
other:: 
### 蘇州壽聖聲衍恒禪師
蘇州壽聖聲衍恒禪師 ^468c38

浙東張氏子。依靈巖儲。
看黃檗三頓棒有省。
儲舉竹篦子曰。道得也三十。
道不得也三十。道不得則且置。
因甚道得也三十。
師曰。熟處難忘。儲曰。
大死的人。却活時如何。
師曰。晝見日夜見星。
儲曰。果然熟處難忘〔退翁儲嗣〕。
other:: 
### 蘇州月掌內紹種禪師
蘇州月掌內紹種禪師 ^469a14

上堂。喝下奔流度刃。
著忙作麼。棒頭疾燄趨風。
只在者裏。有水到渠成之用。
自能平地涌波瀾。
具風行草偃之機。
何必虗空抽閃電。
雖然照用齊行。要且人境不奪。
若要扶樹臨濟正法眼藏。
恰似蚊子撼須彌。
藕絲牽大象。你且緩緩。
喝一喝曰。是甚麼。
復曰。有口不可閒却　上堂。
束得虗空作棒。白拈賊措手無門。
碾得大地為塵。跛足師插脚無路。
人人脚跟下。有通天正眼。
東廊上上。西廊下下。
階墀曲直。寮舍淺深。
總瞞他一點不得。
古佛堂前。有片嘗住方磚。
汝輩暮去朝來。因甚不鑑。
拈起拄杖曰。如今直下指出去也。
眼裏有睛底。各自驗取好。
驀卓一下　上堂。
般若如大火聚。盡大地是個火聚。
德山老漢。將爛柴頭添#CB08504;。
臨濟大師。拽破鞴袋鼓風。
三世諸佛。薰透鼻孔。
六代祖師。燎却眉毛。
汝輩毛道凡夫。要得無明息滅。
心地清凉。良久曰。
莫妄想好　上堂。
花笑鶯啼四月朝。
衲僧見處盡雄豪。
眼開白日青天下。
生死何曾有一毫。
喝一喝　上堂。一切色是佛色。
一切聲是佛聲。蚯蚓穿透耳竅。
蝦蟇跳入眼睛。或高或下。
忽喜忽嗔。喝一喝曰。
一擘華山分兩路。
萬年流水不知春　上堂。
至道無難。唯嫌揀擇。
眼裏有筋。舌頭無骨。
趙州終日喫茶。子湖半夜捉賊。
捉得賊誰辨白。看看。
逗到天明。個個眉橫鼻直。
拈拄杖曰。賊賊　上堂。
眾生本不迷。諸佛何曾悟。
不悟與不迷。頭頭皆顯露。
堪嗟開眼人。覰見總不顧。
驀顧左右曰。大眾。
耳門裏七穿八穴。
是顧不顧。脚跟下橫三豎四。
是顧不顧。喝一喝曰。
要見黃河清。三千年一度〔退翁儲嗣〕。
other:: 
### 武昌洪山寶通俞昭汾禪師
武昌洪山寶通俞昭汾禪師 ^469a24

竟陵吳氏子。父嵓邑諸生。
母許早寡。奉佛誦經。
師每侍側聽。有所感發。
誓為僧。母首肯之。
年二十。投郢州蓮臺玄萃法主薙染。
從三昧律師受具。
隱荊南玉泉。一日閱法華有疑。
質一老宿。老宿叱謂曰。
博通三藏。尚落筌蹄。
聖心未通。難脫生死。
汝氣識沈#CB04584;。
天資粹美。南方禪宗大盛。
何惜一緉草鞋。了茲大事乎。
師遂發意南詢。過里門。
值母疾革。留侍湯藥。
畢後事。抵武林。首參靈隱禮。
不契。次參靈巖儲于天台。
得與籌室。每有咨問。
儲即憑陵曰。我者裏。
無一字挂他齒頰。
苦要向人口裏。討甚麼漆桶。
速退。曾不少假辭色。
師以己事未明。復遭詬罵。
殊憤憤不樂。辛卯元日。
會同參八九輩。起精進七。
師亦與焉。午後值儲下堂。
師近前作禮。儲便打。
師擬申問。儲又打曰。
汝擬作佛法會耶。
師于言下領旨。遂拈古詩。
作投機頌曰。朝辭白帝彩雲間。
千里江陵一日還。
兩岸猿聲啼不住。
扁舟已過萬重山。
儲笑曰。我助汝喜。
子今得達故鄉也。
從此機鋒頴脫。號稱嚙鏃。
出住廬山乾明。黃安天臺。
嘉魚廣賢。京山潼泉。
景陵紫芝。卞孝旨同。
江南廉使令之。創東巖精舍延師。
楚撫張朝珍。藩伯徐惺。
請師中興洪山寶通寺　上堂。
昨夜雪上更加霜。
今朝佛面增百醜。
文殊普賢行路難。
黧奴白牯却知有。
寒山燒火滿頭#CB01926;。
拾得風前拈起帚。
良久。顧眾曰。你者一隊漢。
冷冰冰地。在者裏討甚麼盌　上堂。
好雨知時節。春無三日晴。
溈山五百頭。真個可憐生。
溪東溪西。一任橫拖倒拽。
且道者片田地。始終屬阿誰。
一僧出曰。和尚豈得問別人。
師下禪床把住曰。
道道。僧擬議。師便掌曰。
感你不徹　上堂。
拈拄杖曰。丁一卓二有手脚。
放兩拋三無背面。
明眼人看不見。看得見。
山僧實落分付與你。
卓一卓曰。切忌謾承當　上堂。
久雨熟梅天。柴生滿竈烟。
林間泥滑滑。時呌屋頭邊。
銅鈔鑼裏滿盛油底。
途中善為不遺一滴。
何處見他滲漏來。
是你問凡答凡。問聖答聖。
為甚隨他舌頭轉。
良久曰。脚下泥深　上堂。
萬法歸一。一歸何處。
海水不可斗量。虗空不可尺度。
淨地不可撒沙。爛泥不可著脚。
青州衫子重七斤。
其所薄者厚。十字街頭一片磚。
其所厚者薄。不快漆桶。
更莫提來。穿破草鞋。
直須掉却。以拄杖一時打散曰。
千錯萬錯。是伊不錯　付首座上堂。
拈起拄杖曰。拈一機。
則念機透脫。卓一下曰。
垂一句。則句句流通。
麗萬象於當陽。耀天光彩。
融千差於一智。擲地金聲。
越祖超師。順物齊己。
正恁麼時。事存函葢。
理應箭鋒。祇合與汝平展。
不合與世商量。且阿那個解身裏出門。
遂擲下曰。分付今朝首座睿　上堂。
拈拄杖卓一卓曰。
心不是佛。佛與心俱非。
又卓一卓曰。智不是道。
道與智俱遣。山門外石幢子。
雨洗風吹青又黃。
猝然討他鼻頭不著。
祇如#CB00647;盂口向天。
露柱脚踏地。從來不曾轉變。
你道。又成得甚麼邊事。
喝一喝　問。宴寂熈連河側。
金棺特示雙趺。正恁麼時。
莫便是佛否。師曰。
夜半須彌安鼻孔。
曰賴遇和尚證明。
師曰。疑殺天下人　師喚僧。
僧應諾。師曰。此去漢陽不遠　僧參。
師便喝。僧亦喝。師又喝。
僧無語。師曰。已後不得學老僧　武昌乃都會。
時朝廷。方問罪湖南。
兵馬絡繹。惟師宴然無營。
上至節越方鎮。下至輿臺隷卒。
見師慈愛導物。無不投戈膜拜而去。
庚申正月五日示微#CB15432;。
乃謂左右。曰。老僧知得。
汝輩不知。乘肩輿遍辭檀護。
仲春八日。為本師生忌燒香。
併上歷代祖供。移居別室。
索筆書偈曰。世間憎愛鬪芳菲。
底事何曾善赴機。
要識洪山真旨趣。
臨行但聽雪花飛。
至十三日。泊然長逝。
門外果雪深三尺。
遠近駭異。師世壽五十九。
僧臘三十八。門人上睿等。
奉全身塔于京山潼泉之東南隅〔退翁儲嗣〕。
other:: 
### 台州天封雨青膏禪師
台州天封雨青膏禪師 ^469b28

通州海門馮氏子。
少出家碧峰寺。長投四瑞受具。
初參報恩賢。後依靈巖儲　上堂。
金刀剪不破。萬里青天。
彩筆畵不成。一江明月。
長安道上。往還無住。
含元殿裏。尊貴神居。
若作佛法商量。大家沒量罪過　上堂。
眾纔集。師展兩手曰。
少個甚麼。便下座　康熈庚申。
師示寂于吳江長慶〔退翁儲嗣〕。
other:: 
### 天台能仁無依仁禪師
天台能仁無依仁禪師 ^470b4

吳興人。除夜小參。
看看臘月盡。即便春風至。
貧到錐也無。那有一些事。
蒿湯點作茶。火爐坐取次。
不圖暴己長。祇有鬪劣志。
牽牛引公差。燒錢增鬼勢。
驀撞倒釋迦。也是眼裏刺。
有佛處急走。無佛處不住。
畢竟那裏是他住處。
挨拶到明朝。與你從頭註　師寄跡菩提。
每日危坐。了無一事。
提持向上。垂老不廢。
人稱古佛〔退翁儲嗣〕。
other:: 
### 長沙智度梵尊勝禪師
長沙智度梵尊勝禪師 ^470b16

泰州人。頌南泉唾作如如因緣曰。
金雞呌破瑠璃殻。
玉兔挨開碧海心。
一室不知天早晚。
由來得力在兒孫〔退翁儲嗣〕。
other:: 
### 支硎糝花菴主煦堂琪禪師
支硎糝花菴主煦堂琪禪師 ^470b30

俗姓韓。以進士。歷官翰林學士。
鼎革易僧服。參覺浪盛。
日研萬松評唱。礙膺未脫。
後上靈巖。一日師問德雲別峰相見話。
儲喝出。師不措一辭。
後儲舉臨濟在黃檗喫棒公案。
得悟入。儲為歷舉古人公案。
師了無礙滯。儲書偈記之。
順治戊戌。以兵逝。
臨行偈曰。楊岐驢子三隻脚。
烈焰光中縱步看。
踏著舊家田地穩。
昂昂氣宇莫遮攔〔退翁儲嗣〕。
五燈全書卷第八十五
 ^470b36
