希叟和尚廣錄卷第三
other:: 
# 慶元府瑞巖山開善崇慶禪寺語錄
慶元府瑞巖山開善崇慶禪寺語錄
editor:: 侍者　彌紹　道亨　宗壽　編
威淳五年。三月初三日。
入院。 ^429a10

指三門云。池開古鏡奩。
山聳青螺髻。急著眼來看。
不得作境會。覿體全彰解脫門。
〔驟步入云〕一踏牢關百雜碎。 ^429a12

佛殿。你面黃。我面黑。
是馬是驢。各隨業力。
驀劄相牽入草窠。
〔插香云〕鼻頭香臭不爭多土地堂。
〔舉香云〕者一通。還會麼。
護法護人。頭頭撞著。
曾在靈山授記來。
切不得忘却。 ^429a18

祖堂。十二瑞峰前一火白拈賊。
佛面夜叉心。是何等相識。
〔燒香〕燒香供養。使自知非。
剪月初無陷虎機方丈。
〔拈丈云〕瘦藤枝烏律卒。
〔卓云〕入草尋人。揣空出骨。
不是心不是佛不是物。
〔#CB00732;下云〕貶向無生國。 ^429a26

法座。入微塵。含法界。
頂#CB00576;機。
〔驟步云〕看脚下。須彌燈王。
冰消瓦解。 ^429a36

府帖。虬龍一滴涎。
鳳凰五色髓。撲撲噴清香。
穿却衲僧鼻。通身是徧身是。
回互無門。一場矩氣。
送與堂司明揭示。 ^429a40

府疏。摛錦綉文。判虗空筆。
騰萬丈光。入三分石。
矜誇自己雄才。訐露它人惡跡。
座元路見不平。對眾分明剖析。 ^429a46

山門疏。杓柄短長。
鍋兒大小。家醜無端花擘了。
狼籍不小。慚惶不少。
藏主師兄。平跋則个。 ^429b4

江湖疏。逼人上樹拔却梯。
推人入井覆却桶。
江湖用此惡心腸。
誰云契義金蘭重。
怪語顛言。開眼說夢。 ^429b8

索語。蛇頭揩痒。虎口拔牙。
#CB05270;得性命。
始是作家。有麼。〔問答不錄〕提綱。
入門欵。無改換。芝峰一一從公斷。
事涉春緣。何妨花判。
不分照用。春山蕨竪菴主麤拳。
打破疑團。古洞桃瞎靈雲正眼。
江鷰歸時蒿自發。
矛盾相攻。鷓鴣啼處百花香。
離微不犯。出水蓮花。
已遲八刻。合喫幾藤條。
輥毬柳絮。略露一機。
當甚破漆碗。不得犯苗稼。
戴嵩牛臥綠楊陰。
且喜息戰爭。韓幹馬嘶芳草岸。
自餘岩花似錦。磵水如藍。
點污法身。罪難逃逭。
斷則斷了也。且道責情三十棒。
教誰下手。盡法無民。
且行一半舉韓文公。
問大顛。弟子公務事繁。
佛法省要處。乞師一言。
大顛良久云會麼。
公云不會。三平侍者云。
相公先以定動。後以智#CB15072;。
公有省。乃云。和尚門風高峻。
弟子。於侍者得入路。
拈云。韓文公。儒林丹鳳。
學海蒼龍。飛必冲天。
行必澤物。因甚出大顛網羅不得。
向侍者得入路。可謂不遊三級浪。
爭見禹門高。更聽一頌。
讀盡燈窓萬卷書。
經論勛業付洪儒。
古今鼎鼐調羮手。
幼學誰人不順朱。 ^429b12

為郡王上堂。國有世臣。
伊周是則。神政氷清。
忠謨鯁直。存方寸地子孫耕黍稷非馨深種德。
美則美矣。這爭如何。
〔卓一下〕巨闢十三華藏界。
藏身無迹海騰波。 ^429b48

月半上堂。留兩班。
并謝專使副寺浴主寮元。
萬疊青山。一溪寒水。
花禁冷葉紅。草滴虗嵐翠。
無位真人祇者是。
不離當處當湛然。
左右逢原無二體。
覰之瞎雙眸。即之雲萬里。
祇如堅持漢節。賤賣生姜。
妙悟水因。重光佛日。
還有者箇時節麼。
待芝峰點頭。即向汝道。 ^429c8

上堂。特為大卿侍郎。
萬壑喬松。九枝靈草。
瑞氣久鍾。清聲遠播。
才大今為宗庿梁。
國香世產芝房寶。
別露風規。尋僧論道。
十二峰高勢莫齊。
到頂方知天下小。 ^429c18

上堂。回諸山禮歸。
并謝新舊直歲。入院恰一月。
業識忙忙走。踏斷碧溪雲。
覧遍羣峰透。拈得鼻孔失却口。
歷歷醒醒。翻成不唧#CB00070;。
杜#CB15102;聲切苦催歸。
盡把家私剖。且道露柱懷胎。
畢竟是男是女。瞥轉玄樞活路行。
驢前馬後壽崇節滿散上堂。
樛木垂陰。關雎詠德。
萱樹北堂。星昭南極。
春陽姁嘔育黎元。
大地誰人不感恩。 ^429c24

乾會節上堂。再世唐堯。
更生虞舜。統御金輪。
永膺天命。林泉何以報生成。
一縷檀烟萬佛名。 ^429c38

佛生日上堂。淨飯王宮積惡多。
從天降謫个妖魔。
指天指地胡揮揎。
無柰通身穢汙何。
〔以手作澆湯勢〕瑞岩無柄杓。
惡水劈頭澆。特石須頑也合消。 ^429c42

上堂。謝首座秉拂都寺幹齋。
新舊殿主。并雪崖滅禪相訪。
跛脚阿師。弄蹄驢子。
一字關徒費分疎。
栗棘蓬恣情吞吐。
凌滅祖師禪。函蓋乾坤句。
孤危不立自孤危。
萬仞雪崖丰骨露。
十二峰前。斫額望汝。
何故。洞山佛無光。
無你捫摸處。無你栖泊處。 ^429c48

上堂。結夏已十日了。
寒山子作麼生。村詩吟落韻。
竹管貯殘羮。結夏已十日了。
水牯牛作麼生。愛從荒草去。
不向坦途行。精神#CB05558;頓。
頭角崢嶸。〔卓主丈〕好把一阬埋瘞却。
千峰雲靜月華明。 ^430a10

端午上堂。并謝靈叟。
苦澀菖蒲茶。膠粘青蒻粽。
嗅著鼻頭辛。咬得牙關腫。
佛病祖病蠲除。妖星怪星驚悚。
善才採藥。颺在壁根。
天師書符。抗藏衣籠。
和盤掇出宴佳賓。
山鳥山花欣然。錦綉鋪陳。
笙簧品弄。囉囉招囉囉送。
莫怪空疎。伏惟珍重上堂。
半晴半雨。釀成梅溽。
無位真人。口生白醭。
玄談發囦默之雷。
妙應答傳聲之谷。
花簇簇錦簇簇。聽不足玩不足。
〔拍膝一下云〕啞。六六依前三十六上堂。
一二三四五六七。
數目分明誰委悉。
李淳風與袁天綱。
推盡先天筭不出。
筭得出。昨日五月盡。
今朝六月一。 ^430a18

請監収上堂。諸莊収斂。
幾樣心腸。憂風憂雨。
憂旱憂荒。〔舉起拂子〕刈禾鎌雖云快利。
要用處不犯鋒鋩。
#CB15081;勳汗血。
別甑炊香。飯裏有沙如咬著。
方知禾熟不臨場。 ^430a40

上堂。天地不仁。人心招感。
田稼如雲。一風消散。
農家血泪流肝腸斷。
惟有林間衲子。有亦不知。
無亦不管。圓蒲擁雪衾。
綴鉢盛香飯。放憨一飽萬緣空。
冷笑傍人忙似鑽。
灼然如是。萬兩黃金也合消。
其或未然。切莫怪閻家打筭周國夫人忌陞座。
拶倒涅槃城。月上女藏身無影迹。
掀翻生死海。安提遮斫額望鄉關。
自餘臺山路驀直去。
平田路甚處去。當時摩竭令。
幾喪目前機。是定非正定。
出得出不得。總是好肉剜瘡。
鬼門貼卦。於本參事中。
了無交涉。殊不知。
臥雪庭前。輪王位下。
有一烈女丈夫。不離五障。
立證法身。遊戲萬緣。
即登覺海。靈光不昧。
萬古徽猷。心佛眾生。
三輪普現。正恁麼時。
且道承誰恩力。〔以拂擊禪床云〕妙處欲言言不及。
月移花影上闌干。
〔頌〕善護菩提樹有年。
金枝玉葉蔭兒孫。
大功難紀人間世。
千佛名書補處尊。 ^430a48

上堂。謝新舊首座。
都寺藏主。副寺典座維那。
祖師提持。#CB05232;瞎人天眼目。
栗蓬吞吐。塞斷佛祖咽喉。
大藏教流出自己胷襟。
桶箍聲破蕩鬼家活計。
今日吃什麼菜。高價賣生姜。
義出豐年。古今一致。
紫芝岩下。用舍行藏。
二俱得妙。且道眾力扶持。
畢竟建立誰家宗旨。
〔卓丈云〕三要玄門百雜碎。
飽和蘿#CB01366;樂昇平。 ^430b30

八月旦上堂。衲僧家無本據。
暑退凉生。任情去住。
折主丈。挑撥紅塵堆裏人。
破草鞋。踏斷枯木巖前路。
無佛處急赴過。有佛處不得住。
揑聚大千無寸土。
業風吹上十二峰。
來徐徐向伊道。提鞋去。 ^430b44

謝監寺副寺。木禪西堂圭藏主上堂。
截流機。分涇渭。清濁淺深。
窮源倒底。三脚驢子弄蹄行。
踏過何曾沼著水。
芝峰家醜外揚。也是碓坊洿米。
低聲低聲。墻壁有耳。
何故。座滿江南客。
何須唱鷓鴣。 ^430c4

上堂。〔拈丈〕主丈子。
四十八年。撥草瞻風。
參尋知識。有一句子。
緊緊囊藏。不務速說。
三世諸佛說不到。
一大藏教該不著。
今日遇太白友。舉似諸人去也。
〔卓一下〕太白松行二十里。
瑞巖山作十二峰。
逢人不得錯舉。 ^430c12

石窗和尚忌拈香。
形名未兆見全身。
〔遲八刻〕孤迥寥寥徹骨貧。
〔誰信道〕借伴有時隨類去。
〔看脚下〕可怜伎倆不如人。
〔知即得〕者四重欵案。
已被芝峰結斷了也。
只如渡水。寧不濕脚。
還疑著也無。〔插香云〕優曇火裡開。
嗅著無香氣。 ^430c20

九月一上堂。寒空書鴈。
破壁吟螿。井梧翻葉。
巖桂飄香。無位真人。
橫拖倒拽。無地埋藏。
舉世生盲人不識。
分拏摸象恣猖狂。
〔拍膝去〕徒勞香至子。
歷魏與遊梁。啞。鵲石何曾解放光。 ^430c30

重九上堂。并謝修塘監収修厨屋諸庫。
掌財劄得脚跟。牢不怕風濤險。
大田多稼如雲。只要及時収斂。
歸來香積國經行。
喜見飛簷翔唇吻。
議賞元勳。高低有分。
〔舉拂子〕且道。者一分是誰合得。
我王庫內難承領。
蹔寄東籬賞菊人。 ^430c38

退畊遺書至上堂。
鳳宿龍巢。宸車苔輾。
歬不搆村。後不迭店。
疑殺天下人。自疑猶未免。
瞥轉一機。星馳電捲。
飛來峰刮地風寒。
冷泉水滔天浪袞。
死句飜成活句傳。
大冶精金經百鍊。
〔良久云〕啞。退畊師兄。
能事云周。一死何憾。 ^430c48

月半上堂。〔拈主丈〕主丈子黑#CB05523;皴。
韜藏頭角。枯槁身心。
剛被業風飄皷。忙忙入草尋人。
奔馳鳥道。〔卓一下〕簸弄驢唇。
湖海聽聞齊掩耳。
只宜藏拙古巖陰。 ^431a10

上堂。萬疊青山。一溪流水。
幽鳥綿蠻。烟蘿鏁翠。
瑞巖活計無多。徒掛傍人唇齒。
徹骨貧窮。熏天富貴。
一陣西風丹桂香。
〔良久云〕二三子。吾無隱乎爾上堂。
開爐并謝莊主。#CB00982;上喫油糍。
鬼精魂罷休拈弄。
鴈影沉寒水。窮伎倆何用施呈。
雖云博飯#CB13747;田。
何似歸堂向火。靜悄悄煖烘烘。
不勞共話無賓主。
衲被蒙頭萬境空。
喝死水何曾有活龍。 ^431a16

上堂。滄溟深未必深。
須彌險未必險。衲僧家。
險崖機不可挨。深密心不可察。
〔拈丈〕主丈子忍俊不禁。
試與探惻看。深無半寸。
〔作登陟勢〕平如鏡面。
浩大雷聲。全無雨點。
〔靠主丈〕只好深雲龜六藏。
佛眼迷踪尋不見。
尋得見。瑞巖點一盃茶。
徐徐向伊道。日暮窮途。
家鄉尚遠。 ^431a30

上堂。〔拈丈〕沒絃琴。
〔卓一下〕有遺音。調高流水。
聲振緇林。碧眼黃頭爭品弄。
無端花擘祖師心。
瑞巖素非妙手。效顰彈一曲看。
〔橫按丈。作撫勢〕叮當叮當。
絕聽子期迷節奏。
〔靠丈〕和雲高掛古松陰上堂。
四十年打成一片。
癩馬繫枯樁。老僧使得十二時。
病牛耕爛葑。直趍堂奧。
坐致太平。堯舜之君。
猶有化在。〔拈丈〕主丈子爛遊湖海。
綿歷間關。到者裏。
一點氣甦不得。你這一隊。
皮下無血漢。來此挨肩並足。
討什麼盌〔拽主丈下坐。
以大眾一時趕散〕上堂。
荊棘林大火聚。峭壁深阬。
無栖泊處。直饒伊瞥轉一機。
轉得身通得步。瑞巖未敢輕相許。
何故。鳳栖不在梧桐樹。 ^431a42

上堂。書載五雲。綉添一線。
剝盡羣陰。天心復見。
惟有龜毛拂。今古無遷變。
松根石上笑談空。
〔擊床〕切忌隨他語脉轉。 ^431b18

禮都寺水陸陞座。
大智洞明。十方虗徹。
玄樞妙轉。千聖迷踪。
直饒透箐眼明。截流機峻。
須知更有向上一路在。
〔拂擊床〕這裡見得徹去。
方知東山五祖老凍膿。
與元禮首座。我不會。
你自會得好。我不如你。
眼眼相照。如鏡對鏡。
了無痕瑕。到這裡。
無心可修。無願可酬。
無難可禳。無恩可報。
但見皇風成一片。
不知何處是封疆。
雖然衲僧門下。十萬八千。
何故。老僧笑指猿啼處。
更有靈踪在上方。
〔頌〕太阿久瘞豐城劒。
纔過張華便發光。
積世冤讎都掃却。
蟄龍銀匣襲珍藏。 ^431b24

上堂。謝首座看拂。
都寺齋。扭碎東山鼻孔。
牽斷佛眼耳輪。一等施呈毒手。
腕頭力重千鈞。飫饕法味。
飽聽圓音。漢室威儀重復見。
紫芝香散碧巖春。 ^431b42

郡王忌。大道虗曠。
逈絕言詮。一性混融。
不分凡聖。仁者見之謂之仁。
智者見之為之智。
百姓日用而不知。
故君子之道鮮矣。
所以勞佗癡聖人。
擔雪共填井。或棄金輪位。
或見宰官身。繼千佛之芳猷。
布百王之聖化。千差合轍。
萬派朝宗。正恁麼時。
且道。我故奉化郡王諡清敏。
受靈山記。穹護法城。
致君澤民。建昇平業。
功圓果滿。轉位回機。
即今向什麼處成佛。
不生兜率陀天上。
定在蓮花世界中。
〔頌〕忠清千古燦奎文。
盖世功名富貴生。
旌佩擁雲何處去。
毗蘆樓閣欵經行。 ^431b48

上堂。謝元翁首座相訪。
簸弄乾坤。靈蛇在掌。
露刃含霜。阿誰近傍。
殲厥渠魁未得時。
蟄龍護匣牢収抗。
還他道地。劒州與太阿無兩樣。
携來剪月亭前。共聚五湖禪流。
拭目縱觀。連聲稱賞。 ^431c18

佛成道上堂。半夜逾城。
六年栖雪。餓得腸枯。
凍得骨折。那更見明星。
兩眼添重屑。後代兒孫苦證羊。
一年一度爭饒舌。
〔拍膝一下〕正法眼藏。
宜乎向這瞎驢邊滅。 ^431c26

上堂。天巧剪瑤花。
漏洩真消息。〔拈主丈〕撩撥木上座。
勇發千鈞方。戲伸老臂。
扶插氵之危層。活弄圓機。
幻上方之香積。不勞斂念。
立奏全功。〔卓一下〕擊碎玄門談不二。
〔又卓〕喚回殘夢聽疎鐘元正上堂。
正月一。是新年。家家慶賀。
處處喧闐。〔拈丈〕惟有主丈子。
不隨時變。松根穩坐。
石上安眠。驀地放憨歌一曲。
〔卓一下〕囉囉哩囉囉哩囉。
且道與東山瓦皷歌。
是同是別。木人聽不足。
〔靠主丈〕瘦立綠蘿烟正月半上堂。
謝〔直歲侍者浴主寮元〕一點心燈。
寒光燦爛。今古長明。
幾人著眼。諸方老凍膿。
燒畬種粟。三呼三應。
妙悟水因。眉間挂劒。
雖然列焰分輝。當暗中有明。
當明中有暗。〔舉拂子〕而今拈出普請看。
〔打圓相〕見麼。出格元宵。
何妨賞翫。 ^431c34

百丈和尚忌拈香。
獨坐大雄峰。臨機多弄險。
遭虎口殺活不分。
脫狐身真假難辨。
那堪創立清規。平地深深坑壍。
結成不共戴天讎。
〔插香〕燒炷楓香解釋休上堂。
謝惠知客恭侍者。
〔自雪峰雪点來〕人從雪峰來。
接得乳峰信。報道古磵寒泉。
湧出千丈飛雪。推倒妙高臺。
掀翻烏石嶺。松山土主。
冷地翻身。隱潭龍王。
夢中驚醒。郎忙抖擻精神。
念一道離怖畏真言。
南無三滿多。沒 #CB00501;喃。
唵部齡。唵齒齡。吽吽。
急急如律令。三世諸佛立地聽。
梵語華言難改正。 ^432a12

二月初五上堂。謝范都監相訪。
家在蓬萊。霓裾粲霞。
步虗聲有節。觀徼念無差。
護劒蒼虬鳴寶匣。
聽琴瘦鶴倚庭花。
丹成九轉。符掃群邪。
不負東林蓮社約。
乘軺來訪竺僊家。
虎溪分未得。欵喫趙州茶。 ^432a30

上堂。謝修渤塗莊。
垹監寺開藏主傳維那。
祖父田園。積年荒廢。
農不務畊。漁專討利。
徹底掀翻自有人。
去盡殘蘆并敗葦。
鴈過長空。影沉寒水。
字字聲聲說大義。
且道一大藏教。還該著麼。
待桶箍#CB15090;時。
却向汝道。 ^432a38

上堂。九十日春今欲過。
人生能見幾韶光。
秦源方被桃花誤。
隋岸還看柳絮狂。
〔拈丈〕主丈子。知不遷義。
緘封不密。〔卓一下〕滿口嚼冰霜。
千言萬語無人會。
〔擲下〕又逐流鶯過短墻。 ^432a46

四月一上堂。〔拈拂子〕長鬚翁久不見。
壁角深藏。心#CB01926;百煉。
將期休影息陰。豈謂明明弄險。
〔拂點云〕點出夜叉心。
〔畫一畫〕擘開菩薩面。
醜惡既乖張。佛手難遮掩。
贏得春山哭杜#CB15102;。
鮮血染花枝聲聲怨。 ^432b6

上堂。赤日燒空。旱苗槁死。
車水農夫。汗血如雨。
深思三條椽下。七尺單前。
飽飯憨眠。嫌佛不做。
灼然如是。消萬兩黃金如糞土。
其或未然。黃蘗作驢鞦。
後頭純是苦。 ^432b14

解夏上堂。〔兼謝監収〕秋暘肆酷。
秋暑炎蒸。不容鵝護雪。
難保蠟人氷。一夏噇眠虗過了。
秋風拈弄刈禾鎌。
有權有用。無黨無偏。
幾箇祖師頭割了。
立教凶歲變豐年。 ^432b22

上堂。〔謝董居士相訪〕秋陽肆酷。
劃地奔雷。洗滌袢襟。
喜而不寐。懿德山王。
贈之以偈。大旱逢甘雨。
他鄉遇故知。攧崖泉漱玉。
甞稻雪翻匙。咿嗚咿。
誰知艱棘際。復見太平時。
〔拈丈〕主丈子。暗中聞得。
手之舞之。足之蹈之。
暑退凉生前路活。
〔擲下〕化龍一躍出天池。
贏得龐公笑展眉。 ^432b30

開爐上堂。〔謝諸莊監収歸。
并客至〕僧鉢一粒飯。
農家一滴血。戰爭収拾歸。
知費幾牙頰。明璣杵白。
別甑炊香。伴客地爐燒榾柮。
無賓主話商量。雖然。
切忌增金以黃。 ^432b42

閏十月旦上堂。謝客至。
雨後谿聲寒弄玉。
風前木葉碎飄金。
見聞互用非聲色。
花劈威音古佛心。
見成家樂。管宴佳賓。
莫謂瑞巖岑寂甚。
一回拈出一回新。 ^432c2

穹窿劒門和尚訃音至上堂。
打破劒門關。未死先辭世。
書偈自塗糊。白把驪珠碎。
口欵細供通。自首原其罪。
木人歌舞石人悲。
聲遏行雲。鴈序分影。
落千峰外。 ^432c8

上堂。〔謝雙嶼王居士弘藏主〕一口吸盡西江水。
猶在半途。一氣轉得一大藏教。
尚存法執。瑞巖口門窄。
除二時齋粥外。容一窖不得。
若吞三世佛。恐作礙膺。
若留元字脚。恐成疣贅。
今日大開。普示諸人去也。
見麼見麼。臭氣熏人爭掩鼻。
此時肝膽向誰傾。
聻上堂。舉外道問佛。
不問有言。不問無言。
世尊良久。〔誰知冷#CB01926;裡。
九轉透瓶香〕外道云。
世尊大慈大悲。開我迷雲。
令我得入。〔束手墮懸崖〕阿難問世尊云。
外道有何所見。便言得入。
〔削玉求瑕〕世尊云。
如世良馬。鞭影而行。
〔直饒描得似。費了幾丹青〕拈云。
截鶴續鳧。移嶽盈壑。
黃面老人。不免掛人唇吻。
只如不加藥餌。不用針刀。
活必死於膏肓。又且如何明辨。
若也辨得。良馬窺鞭。
已遲八刻。若也未辨。
東土阿師。不如西天外道　頌。 ^432c18

萬里澄江練淨時。
水天一色冷含輝。
漁翁認得烟村路。
柳綫穿魚帶月歸。 ^432c48

上堂。謝〔後堂首座。
藏主秉拂。都管冬齋〕兜率天宮初說夢。
修多羅藏又談空。
一人人飽純陀味。
不與尋常至節同。
娟娟蘿月。瑟瑟松風。
四壁生涯貧徹骨。
敵君王富樂無窮。 ^433a4

上堂。舉大耳三藏。
得他心通。朝見唐肅宗。
宗令國師驗之。藏見國師便拜。
側立于前。國師云。
聞三藏得他心通。
是否。藏云不敢。國師云。
且道老師。即今在什麼處。
藏云。一國之師。在西川看競渡。
第二又問。且道老僧。
即今在什麼處。藏云。
在天津橋上。看弄胡孫。
第三度又問。三藏無語。
國師叱云。者野狐精。
他心通在什麼處。 ^433a12

拈云。大耳三藏。不道謂無他心通。
可惜龍頭蛇尾。若是通身是眼。
第三度問老僧在什麼處。
只向他道。一國之師。
在鬼窟裏作活計。
若著得此語。直饒國師不高竪降旗。
未免舉手加額　頌。 ^433a24

萬金包褁爛泥團。
不惜當場撮弄看。
敗闕遭人窺覰了。
末梢依舊被渠瞞。 ^433a32

上堂。舉曹溪六祖大師。
到廣州法性寺。聞二僧論風幡。
拈云。新州賣柴漢。
黃梅席上。竊得衣盂。
夜半三更。郎忙驚走。
洎見風幡。便言心動。
也是作賊人心虗。
雖然如是。風幡未動。
何處求心。白雲盡處見青山。
行人更在青山外　〔頌〕煙雨濛濛望眼迷。
蘭舟小泊#CB15148;橋西。
兒童不識春流漲。
却恠橋還柳樹低。 ^433a36

上堂。蔓草繫羅裙。
山雲籠蓆帽。皷舞賀元正。
石女呵呵笑。喚作新年頭佛法。
賺度人不少。不喚作新年頭佛法。
賺度人不少。 ^433a48

元宵上堂。一點心燈。
靈明炳煥。去古來今。
清光無間。不同萬斛金蓮。
惑亂癡人賞翫。今朝上元節。
拈出普請看。〔拂子打圓相〕見麼。
擬議尋思。空華翳眼上堂。
舉馬大師。馳書到徑山。
國一開書。見一圓相。
遂於圓相中。著一點。
封回。國師聞云。欽師猶被馬師惑。
拈云。大小國師。三緘不密。
錯斷諸方名言。瑞巖要問。
欽師被惑則固是。
且道馬大師。還被惑麼。
待渠擬議。只向道。
惑了也。教者老漢知道。
螳螂方怒臂。黃#CB15179;已爭擒　
〔頌〕#CB03901;撲場中作斷交。
拳來趯去不相饒。
誰知用盡平生力。
却傍被人奪錦標。 ^433b6

上堂。謝客相訪。舉南泉歸宗麻谷三人。
同去參禮國師。至中路。
南泉#CB15148;一圓相。
歸宗於圓相中坐。
麻谷作女人拜。泉云。
恁麼則不去也。於是相喚而回。 ^433b26

拈云。家貧猶自可。
路貧愁殺人。〔頌〕上林春色正繁華。
公子聯鑣去賞花。
貪弄玉盃泥樣醉。
笙歌藂裡簇歸家。 ^433b32

上堂。〔謝雪竇義都寺。
加定寧藏主。并客〕舉慈明和尚。
一日故人至上堂云。
颯颯凉風景。同人訪寂寥。
煑茶山下水。鼎燒洞中樵。
慈明和尚。可謂大開東閤。
宴樂佳賓。芝峰茆舍挂珠簾。
勉強效顰。管顧諸人去也。 ^433b38

雲外客幽奇。尋盟到紫芝。
看花思錦鏡。對月話峨眉。
道味濃於醴。鄉情熟似糜。
倚松陪一笑。貧樂浩無涯。 ^433b46

上堂。謝都管殿主。
年老住山。有些巴鼻。
楊歧破屋。得老手扶持。
投子油瓶。賴作家提起。
三世諸佛。踢出芒草鞋尖。
五蘊魔軍。竄入藕絲竅裏。
樂以忘憂。喜而不 #CB00895;。
直饒忍餓去挑箍。
諸禪德。東隣殺牛。
不如西隣之禴祭。 ^433c2

上堂。不滯平常心。
不畏險崖句。飽飯恣酣眠。
嫌佛不肯做。業風吹到十二峰前。
背却法堂。著草鞋去。
且喚回來。與一盃茶。
徐徐向伊道。善為道路。 ^433c12

上堂。舉無著往五臺。
禮文殊。路逢一老人。
無著云。莫便是文殊麼。
老人云。豈有二文殊。
無著禮拜起。老人不見。
拈云。可笑無著。賊在面前。
不能捉得。空自閉門呌屈。
有甚共語處。當時待他道。
豈有二文殊。劈面便唾。
老人雖有衝天之謀。
管取入地三尺　頌。 ^433c18

遠望蓬萊去學仙。
途中忽遇李先生。
還丹一粒吞還吐。
回首空山獨自行。 ^433c28

舉麻谷問臨濟。大悲千手眼。
那个是正眼。濟云。
大悲千手眼。作麼生是正眼。
速道速道。谷拽濟下禪床。
便坐。濟云不審。谷擬議。
濟便喝。拽谷下禪床。
却坐。谷休去。 ^433c32

拈云。臨濟麻谷。如屯百萬大軍。
對壘相似。皂旗閃爍。
雪刃縱橫。凜然有不可犯之勢。
洎乎兩將挑戰。却以瓦礫相攻。
子細看來。當甚小兒戲劇　頌。 ^433c38

大悲正眼露堂堂。
百步當搖閃電光。
被掣風顛醫瞎了。
暗中拖拽下禪床。 ^433c44

佛誕辰上堂。嶺上雲磨松偃蹇。
巖前瀑漱石琮琤。
瞿曇面目全彰露。
誰道今朝始誕生。
跛雲門棒。休放拍盲。
一杓香湯三拜著。
聽渠千古惡名行。 ^433c48

結夏上堂。一春連雨。
民心憂懼。妻子號飢。
米無糴處。珍重活衲僧福德聚。
衲被蒙頭。無思無慮。
九旬禁足。鈍鳥栖蘆。
三月安居。蟄虫坏戶。
翻轉銕面皮。嫌佛不肯做。
酌然如此。消萬兩金如寸土。
其或未然。黃蘗作驢鞦。
後頭純是苦。 ^434a6

上堂。謝首座藏主。
前宵剪月亭邊。曲奏高山流水。
雖云獅子筋絃。品弄必資妙指。
不落宮商人聳耳。
嘉州大像增百倍精神。
荊溪老龍。添十分活意。
正音將謂絕無聞。
誰料鄭聲亂雅中。
有此清彈爾。〔乃合掌云〕慚愧慚愧。 ^434a16

無文和尚訃音至上堂。
雷轟薦福#CB15156;。
天秘無文印。字義既難明。
心傳誰得正。東湖瀉恨浪滔天。
驚#CB16005;瑞巖殘夢醒。
〔拍禪床〕猛拍闌干。
呌天不應。哭不成兮笑不成。
野花泪泪濕千峰影。 ^434a26

上堂。舉大集會上。
勑天下獰惡鬼神。
付囑護持正法。〔不知禍起蕭墻內。
虗等防胡萬里城〕若有一人不到。
令四天門下。飛熱銕輪追之。
〔抑逼人作麼〕中有一魔王云。
待一切眾生成佛竟。
我方發菩提心拈云。
黃面老子。布漫天銕網。
貴圖打鳳羅龍。只者魔王也不易得。
既解裂網而出。惜乎羽力不全。
重遭縛殺。當時若道。
寧可永劫沉淪。不從諸聖求解脫。
非惟象頭檀特。枯木重榮。
亦使什迦老人。退身三步舍。 ^434a34

九月旦上堂。三月休征。
修文偃武。治格太平。
生靈鼓舞。無端塞馬嘶風。
又欲揚塵簸土。密運機籌。
肅行師旅。塞北安南一戰収。
生死冤魔都掃去。
重賞元勳。凱歌聲撼芝峰路。
雖然。不知誰是傍觀孫武子。 ^434b4

上堂。謝育王藏主。
九月授衣天。芝峰無可授。
破衲擁寒雲。對客慵開口。
一大藏教。頓漸偏圓。
如何分剖。鴈字書空義炳然。
見得分明。金屑重重翳眼睛。 ^434b12

上堂。謝太白南山元翁二座元至。
舉古詩云。山逢好處行已倦。
〔一云。書當快意讀易盡〕客有可人呼不來。
世事相違每如此。
好懷能得幾回開。
芝峰則不然。成癖襟懷為愛山。
不逢佳處不開顏。
錦屏劒閣重相見。
疑在岷峨翠靄間。 ^434b18

上堂。謝育王寂窗和尚相訪。
一二三四五。六七八九十。
〔閩音〕梵語華言譯不成。
玉几重新添註解。
字義炳然。無人領解。
賴有同風知。點頭道奇怪。
彷彷彿彿。一似東山瓦鼓歌。
腔調宛同。聲無高下。
諸人要知格外鄉談麼。
〔作長鼓勢云〕彭八刺拶。
未在未在〔閩音〕上堂。
謝秉拂造齋。書雲開管宴。
法輪食輪轉。覰之雙眼盲。
味之唾三嚥。雲門胡餅。
謾自誇張。楊岐栗蓬。
急須収卷。且道収卷後如何。
露柱燈籠。春風滿面。 ^434b28

上堂。謝道士。興首座相訪。
道德五千言。深明玄妙句。
雲門一字關。截斷橫陳路。
十二峰前。危分險布。
喚醒惺惺石上瞌睡主人公。
握手評論。掀眉笑語。
驚放寒梅一兩花。
漏洩先春。奔馳驛使。
〔拍床云〕啞。尋香逐臭人無數。 ^434b44

郡王忌。提綱。向上機。
頂門眼。察秋毫處暗昏昏。
透險崕中平坦坦。
三世諸佛。正視無門。
白牯狸奴。活埋何限。
〔以拂子擊床云〕這裏見得徹去。
便見從上諸聖。脫珍御服。
衣弊垢衣。撈摝羣生。
入泥入水。故我奉化郡王。
述而不作。了如幻三昧。
隱菩薩相。現宰官身。
致君澤民。封王建節。
奮醫國手。穹護法城。
凡聖情空。死生夢破。
塵勞境寂。智慧花開。
九有四生。皆承恩力。
且道。行何行願。獲此殊勝。
〔掛拂子云〕妙處欲言言不及。
月移花影上闌干。 ^434c6

結座。親隨彌勒下長汀。
一字王書奉化名。
輔國功成歸內院。
子孫恩被錦衣榮。 ^434c24

上元上堂。謝知客。
無辨古今眼。有辨古今舌。
說得十分真。何如見得徹。
見得徹。耿耿心燈奪夜寒。
年年宴賞元宵節。 ^434c28

上堂。謝道士至。茅舍春深。
韶華可人。山花裛翠。
烟草如茵。況有尋幽客至。
錦囊探句。藜杖挑琴。
握手松根同一笑。
高風曾不護東林。 ^434c34

上堂。雪竇方菴遺書至。
廣漢馬駒子。十方羅漢僧。
不喫金鷄粟。專#CB00881;血戰冤。
古龍囦吸乾到底。
清凉樹靠倒無根。
五處移場弄#CB06595;險。
化機曾不涉春緣。
休征藏密。地陷天崩。
棠棣花殘鴈沉影。
椎#CB05577;未免哭蒼天。 ^434c40

四月旦上堂。三月青春彈指過。
九旬朱夏又從頭。
茶抽#CB15179;舌郎忙摘。
麥弄蝦鬚逐旋収。
熾然說法。聲撼林丘。
〔拈丈〕南陽忠國師來也。
見汝諸人不識。〔擲下云〕倒騎佛殿。
徑入蟭螟眼裏去也。 ^434c48

上堂。謝秉拂造齋。
天厨禁臠。熊掌與魚。
二難兼得。我此一眾。
久受枯寂。食法二輪。
同時撥轉。飽甞真味。
無著歡喜處。可謂無上法喜。
純陀之供。雖然。且道。
與天厨禁臠。相去幾何。
〔拍床云〕五陵玉筯耽肥軟。
何似春山笋蕨肥。 ^435a8

五月旦上堂。結夏已半月了也。
水牯牛作麼生。愛從荒草去。
不向坦途行。閙中牽索。
靜處加鞭。月白風清眠露地。
聲聲牧笛響烟村。 ^435a18

端午上堂。小供天中節。
家貧樂有餘。蒻包粳米粽。
茶點石菖蒲。不用童尋藥。
何須鬼#CB15148;符。
千妖俱掃迹。長夏得安居。
雖然。衲僧門下。天地懸殊。 ^435a24

上堂。放下著。莫妄想。
無孔銕鎚。半斤八兩。
面門拋擲。土曠人稀。
無業趙州元不會。
鳳林徒自說吒之。 ^435a30

六月旦上堂。六月苦炎熱。
蠟人何似生。火雲烹得解。
解後却完全。堪笑雲門老。
杲掣風顛。通身臭汗。
微凉生殿閣。打失鬼精魂。
要會諸佛出身處。
〔良久拍膝〕驢年驢年。 ^435a34

上堂。眼裏著得須彌山。
耳裏著得四大海。
子細思量。身如椰子大。
著許多#CB05361;#CB05361;圾圾作麼。
瑞巖眼裏著聲不得。
耳裏著色不得。年近八十。
救死不贍。何暇向聲前色後。
鼓弄人家男女。今朝旦喜。
祖父田園。旱苗得雨。
高下豐熟。一飽可期。
皷腹謳歌。快活快活。
你這一隊漢。略不知恩。
更來者裏。挨肩並足。
討恁麼椀。侍者収取拄杖上堂。
請監収。雨足龍閑。
年豐民樂。袖出刈禾鎌。
大地全収却。歸來十二峰前。
別甑炊香。明璣滿鉢。
餵飽活衲僧。曲肱酣睡。
著。佛法身心爛似泥。
〔拍膝〕啞。醫無藥。 ^435a42

上堂。截鶴續鳧。夷壑盈嶽。
肇法師。折許多氣力。
作什麼。古今天地。
古今日月。山是山水是水。
僧是僧俗是俗。切不得動著。
何故。彼自無瘡。勿傷之也。 ^435b14

上堂。謝新舊兩班。
十二峰前傀儡棚。
盡由行主線抽牽。
編排科段無新舊。
歌舞秋風樂管筵。 ^435b20

上堂。謝江西巽藏主。
雪峰來。人從福州來。
接得江西信。報道雪峰木毬。
輥入育王鰻井。怒浪飜空。
魚龍乞命。秋風吹落惺惺石上。
驚觸主人翁酣睡醒。
〔良久〕掀眉一笑千峰靜。 ^435b24

中秋上堂。八月十五中秋節。
人皆競賞天邊月。
心月孤圓自不知。
不涉圓虧光影滅。
馬師父子錯商量。
拂袖便行猶未徹。
諸人還見心月麼〔以拂。
打○相〕急著眼看。
重重金屑。 ^435b32

打板上堂。巖桂飄香。
井梧凋葉。活祖師機。
重重漏洩。見得分明眼似眉。
道得完全舌如結。
諸人要知親切句麼。
蒲團三月冷如氷。
今朝穩坐。靜聽渠分說。 ^435b40

重九上堂。九月九。
重陽節。不向東籬賞菊花。
只點茱萸茶一啜。
苦澀難甞舌如#CB15053;。
更吞栗棘蓬肝腸裂。
且道陶淵明。還曾知此味麼。
〔乃搖頭云〕莫說莫說上堂。
九月授衣天。山林無可授。
破衲擁殘雲。癡坐蒲團透。
長慶稜捲簾悟道。
病眼見空花。香林遠紙襖大書。
破袖爭出手。鳧短鶴長。
驢前馬後。〔拍膝云〕不知笑破他人口。 ^435b46

上堂。謝道士游山歸。
會萬物為自己。其惟聖人乎。
主丈子。嫌佛不肯做。
不居凡聖位。自己生冤家。
更有何物可會。朝游檀特。
莫宿羅浮。鴈宕天台。
隨緣放曠。徤行青草徑。
困臥白雲根。優哉游哉。
快活活快。且道誰是同行者。
〔靠丈。顧視云〕聻上堂。
綉閤新添一綫長。
金針鬪巧製鴛鴦。
〔竪拂云〕不知這箇長多少。
莫把龜毛亂較量。 ^435c12

上堂。為勤監寄庫水陸。
如意珠在何許。盡情収拾堅牢庫。
輕如毫末重如山。
賤似黃金貴如土。
輪鎚擊不開。毗嵐散還聚。
隋珠照乘何足云。
趙璧連城難較此。
豈不見。郁山主。騎驢過斷橋。
攧殺知落處。凜凜寒光照千古。
又不見。个寂子。通身有口難吞吐。
傾出栲栳珠。殷勤奉東寺二老。
家珍誰堪分付。勤監寺喏。
牢記取　〔頌〕要見心珠發耿光。
只消一念破慳囊。
昆虫草木承恩力。
世世藂林建法幢。 ^435c26

上堂。謝秉拂幹齋。
并修墻。十方義聚。
和氣如春。非魔非佛。
無主無賓。食法二輪能妙轉。
不虗剪月過書雲。
雖然。聞韶不知味。
門戶喜重新。 ^435c42

上堂。謝遠首座。并說規矩。
結繩為政。畫地為牢。
堯舜之君。猶有化在。
拈丈主丈子。罪犯彌天。
剛強難化。非結繩可以取其信。
非畫地可以格其非。
商令至嚴。惡心轉熾。
瑞巖老朽。既司其職。
當言不避截舌。〔卓丈〕輕輕點著。
返朴還淳。何故。不過虎溪橋。
誰識東林遠。 ^435c48

佛成道上堂。當年不合棄金輪。
忍凍吞飢度六春。
又被毛頭星換眼。
至今苦屈未能伸。
瑞巖不孝。尚有慈心。
燒塊木頭修薄供。
且圖溫飽過。切忌賺他人。 ^436a10

正旦雲晴上堂。兆應豐年。
單明一色。玉作樓臺。
銀連巷陌。新晴人喜賀元正。
不識春山頭併白。 ^436a16

上堂。謝新舊知客掌財維那。
茶迎過客無新舊。
秤定須彌有重輕。
活弄手頭雖得妙。
何如聞#CB15090;桶箍聲。 ^436a20

涅槃上堂。今朝二月十五。
黃面瞿曇滅度。諸方撾皷聲冤。
盡是閑言長語。一點涅槃心。
無人知落處。山花泪滴如紅雨上堂。
久雨新晴。物情顯煥。
蝶弄海棠陰。鶯啼楊柳岸。
聲色純真。不得一半。
堪笑靈雲活眼睛。
却被桃花換。〔拍床云〕啞。
瞎漢瞎漢上堂。謝都寺殿主。
并#CB04693;子。
廣福和尚相訪。楊岐栗棘蓬。
趙州殿裏底。一句當機裂萬差。
盡大地人扶不起。
且道。達磨西來。所傳#CB04693;子上。
還該著麼。如辨端倪。
三脚驢踏破坤維。
然燈佛在你脚底。 ^436a24

上堂。謝天童環溪和尚相訪。
四十年同參。廿餘年相別。
不唱菩薩蠻。何暇說佛法。
驀劄相逢十二峰。
我患生盲你患聾。
是聖是凡都莫問。
且分苔石憩松風。 ^436a44

上堂。謝智首座龍維那相訪。
客路奔馳歲月深。
朝游東魯暮西秦。
子規苦勸人歸去。
血濺巖花幾見春。
只如象骨巖法戰不勝。
大隋菴劫火洞然。
還有這箇消息麼。
待須彌崩倒。却向汝道。
且道須彌。幾時崩倒。
〔喝〕看。 ^436b2

壽崇節滿散上堂。
示大家身。為帝王母。
與佛同生。福兼寰宇。
萬國歡悰慶誕彌。
蟠桃何止宴瑤池。 ^436b12

祝香云。一德覆坤維。
永輔明君之化。八荒開壽域。
長居聖母之尊。 ^436b16

浴佛上堂。棒打不死。
水浸不死。指地指天。
周行七步。做出許多裝夯子。
瑞巖不欲證父攘羊。
訐人短處。勉強辦一盆湯。
為洗通身染污。教渠知有淨智莊嚴功德聚。
雖然。笑倒門前老松樹。 ^436b20

乾會節滿散上堂。
九曲河清產聖人。
行堯舜道覺斯民。
萬#CB15131;翹仰垂衣化。
皷舞春風賀太平。 ^436b28

祝香云。色禽峻宇。
常懷五子之歌。富壽多男。
式副封人之祝。 ^436b32

結制上堂。九旬禁足。
困魚止濼。三月安居。
鈍鳥栖蘆。圓覺伽藍俱掃迹。
釋迦彌勒是他奴。
且道他他是誰。〔喝云〕切忌安名立字禮都寺供佛寄庫。
提綱。元禮首座。與老僧見處一般。
〔苦瓠連根苦〕楊岐監寺。
跨瞎驢踏人無數。
似這般底。束作一束。
投寄堅牢庫藏。亘百世無一毫增損。
光吞宇宙。聲振古今。
以此供千佛。合掌道難消。
以此利群生。銘心思報德。
何患袈裟下堅固。
誰云法﨟不增高。
先身後身。一夢兩覺。
且道承何善力。得恁麼殊勝。
〔以拂擊禪床〕欲窮千里目。
更上一層樓上堂。
謝閩浙蜀中兄弟相訪。
筀筍剪龍鬚。山茶烹#CB15179;舌。
欵客話家私。各打鄉談說。
閩蜀同風。浙音迥別。
老倒芝峰耳重聽。
〔拍床云〕子規聲訴三更月端午上堂。
道士書符。引鬼入師巫舍。
童子采藥。抱病投良醫門。
自身無瘡。徒勞針艾。
瑞巖素無活人藥。
亦無奪命符。俯順時宜。
〔以拂畫一畫〕百恠千妖俱掃跡。
飽占米飯唱山歌。
知音者少觸脾多。 ^436b36

上堂。煎笋并謝前白雲和尚相訪。
傾倒投子油瓶。拗折龍孫頭角。
大鑪鞴裏烹煎。香透千巖萬壑。
殷勤奉供。昔年高臥白雲僧。
與無舌人。從頭咬嚼。
咬得著。鼓舞昇平。
唱村田樂。 ^436c22

上堂。謝靈峰權管。
跨弄蹄驢。住疎壁院。
千古遺風今再見。
吞吐何須栗棘蓬。
煅煉已成丹九轉。
傾出瓶壺。寒光閃電。
扶危妙在通權變。 ^436c30

立秋上堂。一葉落天下秋。
一塵起大地収。三世諸佛。
歷代祖師。天下老和尚。
古往今來。未曾起一毫情念。
因甚十方虗空。悉皆消殞。
知麼。但得龍王致霖雨。
大田多稼自豐年。 ^436c36

解夏上堂。〔閏六月〕九旬禁足已嫌多。
那更重加一月遙。
不解六根門互用。
蠟人銕做也應消。 ^436c44

上堂。八月秋何處熱。
塞鴈來賓。井梧凋葉。
〔拈丈〕衲僧主丈知時節。
〔畫一畫〕千里萬里一條銕。
〔卓一卓〕阿剌剌。 ^436c48

中秋上堂。謝祖印西堂太白客。
祖印高提。虗明炳煥。
譬如中秋夜月。高低普照。
幽晦俱明。若論靈山指曹溪指。
好修行好供養。總是光不透脫。
諸人要見光境俱亡。
十方通暢處麼。問取玲瓏巖下。
具透關者。 ^437a6

九月旦上堂。謝新舊兩序。
監本祖庭花。東西爭擢秀。
一等放清香。不分新與舊。
枝枝葉葉。#CB05558;頓精神。
粧點芝園劫外春。 ^437a14

重九上堂。秋菊鋪黃。
茱萸裛翠。彭澤淵明。
清吟濁醉。一年一度賞東籬。
蹉過重陽總不知。
因甚如此。逐物意移。 ^437a20

上堂。謝監収。天童兄弟相訪。
#CB15873;稏黃雲。
精神玉粒。熟知稼穡。
人著意勤。収拾已収拾。
舂石墜腰。炊香滿室。
客來唱曲賀豐年。
撫髀清歡。莫嫌貧極。 ^437a26

開爐上堂。監寺莊主知庫。
楊岐驢弄蹄。天衣鴈沉影。
兩个老無知語。不分邪正。
何似火爐頭話。無主無賓。
是非審定。不違法印。
雖然我王庫內。豈有是刀哉。
古今多少人。以橘皮為火。
紛然錯認。〔拍膝云〕啞。
死#CB01926;煨殺誰深省。 ^437a32

達磨忌拈香。航海而來。
面壁而坐。未明直指單傳。
先被梁王勘破。當門齒露風。
隻履歸何早。熊耳峰前。
纍纍荒草。至今惹得行人笑。 ^437a42

元正上堂。昨宵送舊。
今日迎新。迎新送舊。
費盡精神。新舊兩頭忘記了。
始知今日是元正。
不用借婆衫子拜。
今年人是去年人。 ^437a48

元宵上堂。并謝知客監寺。
綿州憩藏主。貧苦芝峰。
賞元宵節。宴樂佳賓。
將何鋪設。明挑海底燈。
細剪亭前月。打拍東山瓦皷歌。
〔作打丈皷勢云〕掤八刺札。
樂有餘清不徹。趣味森嚴。
恰似趙州。曾到未到。
喫盃盃茶。洞山生姜不改辣。
〔拍膝云〕啞。不是知心向誰說涅槃上堂。
二月十五。瞿曇滅度。
山鳥悲春。山花泣雨。
盡大地人。有屈無伸處。
〔拈丈〕獨有瑞巖主丈子。
銕作心腸渾不顧。
唱太平歌。〔卓一下〕歡聲滿路。
因甚如此。〔靠丈云〕殲厥渠魁。
澄清寰宇三月旦上堂。
浴乎沂舞雩歸。道存目擊。
樂以忘機。嗟歎奔馳途路客。
拋家失業有誰知。
〔拍床云〕杜#CB15102;啼出血。
勸得幾人歸。 ^437b6

上堂。薄福值荒年。
日飡三頓粥。兩眼挂青山。
真味填枵腹。貧有餘樂不足。
誰管古人見延壽。
不見延壽山前麥熟與未熟。
無事巖泉洗耳聽。
幽禽巧奏陽春曲。
好大哥。快活快活。 ^437b30

佛鑑和尚忌拈香。
五髻峰頭。怨憎會苦。
熱血相噴。重重染污。
箇樣老妖魔。慚愧今朝死。
麤茶一甌。麤香一炷。
〔插香云〕供養阿儂。
〔作女人拜云〕願百劫千生。
驀劄相逢。好眼看承。
好心攀顧。切莫重行#CB06595;險路。
何故。背後恐遭人指註。 ^437b38

四月旦上堂。大地全荒總不憂。
奪飢人食縛耕牛。
衲僧舉止合如是。
百煉精金肯博鍮。 ^437b48

佛誕辰上堂。撈摝群迷。
示生五濁。臭穢通身。
如何洗却。百袞洋銅。
〔以手作澆湯勢〕澆一杓。
徹骨清凉。快活快活。 ^437c4

德祐元年。二月十六日。
退院上堂。 ^437c10

六年償債芝峰寺。
費盡衣盂用盡心。
今日杖藜行活路。
笑看花木媚清陰。
希叟和尚廣錄卷第三
 ^437c12
