
other:: 禪宗頌古聯珠通集卷第十八
collector:: 宋池州報恩光孝禪寺沙門法應　集元紹興天衣萬壽禪寺沙門普會續集
祖師機緣
other:: 
## 六祖下第四世之五(南嶽下後第三世之一)
六祖下第四世之五〔南嶽下後第三世之一〕 ^581b15

【增收】趙州觀音院從諗禪師。
〔嗣南泉〕師初謁南泉。
泉問。汝是有主沙彌。
無主沙彌。師曰。有主沙彌。
泉曰。那箇是你主。
師近前躬身曰。仲冬嚴寒。
伏惟和尚尊候萬福。
泉器之許其入室。
　頌曰。 ^581b19

解把一莖野草。喚作丈六金身。
會得頭頭皆是道。
眼中童子面前人。
〔顏如如〕。 ^581b27

試問如何是主人。
進前叉手敘寒溫。
但知北極羣星拱。
不見黃河徹底渾。
〔寶葉源〕。 ^581b31

趙州一日問南泉曰。
如何是道。泉曰。平常心是道。
師曰。還可趣向也無。
泉曰。擬向即乖。師曰。
不擬爭知是道。泉曰。
道不屬知。不屬不知。
知是妄覺。不知無記。
若真達不疑之道。
猶如太虗廓然蕩豁。
豈可強是非耶。師於言下悟理。
　頌曰。 ^581b35

平常心是道。舉步入荒草。
翻嗟王老師。到底不能曉。
不能曉。玉兔金烏任飛走。
〔雲峯悅〕。 ^581b45

欲識平常道。天然任自然。
行船宜舉棹。走馬即加鞭。
若遇飢來飯。還應困即眠。
盡從緣所得。所得亦非緣。
〔佛鑑懃　二〕。 ^581c4

所得亦非緣。當人自了然。
雨中看皓月。火裏汲清泉。
直立頭垂地。橫眠脚指天。
應須與麼會。方契祖師禪。 ^581c10

若謂平常心是道。
枝蔓向上更生枝。
貼肉汗衫如脫了。
喚來眼上與安眉。
〔鼓山珪〕。 ^581c14

勸君不用苦勞神。
喚作平常轉不親。
冷淡全然沒滋味。
一回舉著一回新。
〔徑山杲〕。 ^581c18

【續收】趙州昔日見南泉。
言下投機自廓然。
要會平常心是道。
平常不住道方玄。
〔本覺一〕。 ^581c22

白日遲遲兮花菲菲。
白雲流水兮兩相依。
長安路上人迹稀。
南泉也落第二機。
〔慈受深〕。 ^581c26

礙得銅盤。不打老鼠。
所以抽身入。還從屋裏來。
圾教臺凳穩。聊且勸三盃。
兄呼弟應殷勤處。
留得兒孫辨劫#CB01926;。
〔月堂昌〕。 ^581c30

遇飯喫飯。遇茶喫茶。
千重百帀。四海一家。
解却粘去却縛。言無言作無作。
廓然本體等虗空。
風從虎兮雲從龍。
〔圓悟勤〕。 ^581c36

萬里長空雨霽時。
一輪明月瑩清輝。
浮雲掩斷千人目。
見得嫦娥面者稀。
〔龍門遠〕。 ^581c42

向道平常心是道。
斬丁截鐵妙中妙。
若將玄路擬思量。
連累兒孫入荒草。
業識茫茫知不知。
終日紅塵無價寶。
〔大溈智〕。 ^581c46

玄途不涉透離微。
道合平常發上機。
無影樹頭春色曉。
金鷄啼在不萌枝。
〔足菴鑒〕。 ^582a4

悟得平常達本鄉。
時人多怕落平常。
青春只有九十日。
爛醉都無一百場。
〔雪菴瑾〕。 ^582a8

春有百花秋有月。
夏有凉風冬有雪。
若無閑事掛心頭。
便是人間好時節。
〔無門開〕。 ^582a12

趙州一日問南泉曰。
知有底人向甚麼處去。
泉曰。山前檀越家作一頭水牯牛去。
師曰。謝師指示。泉曰。
昨夜三更月到窓。
　頌曰。 ^582a16

拽脫鼻頭何處是。
亂拋泥水恣縱橫。
日斜倒坐騎驢去。
又見東山片月生。
〔保寧勇〕。 ^582a22

出窟金毛奪父機。
同聲哮吼眾狐疑。
三更窓月如清畫。
誰敢重來弄嶮#CB06595;。
〔寶峯祥〕。 ^582a26

眼中見慣是尋常。
又不驚人又久長。
留得寒窓夜來月。
三更依舊照茅堂。
〔鼓山珪〕。 ^582a30

度體裁衣。量水打碓。
毫#CB00993;不差。
且居門外。〔徑山杲〕。 ^582a34

【續收】南泉搖頭。趙州擺尾。
子細看來。二俱失利。
〔慈受深〕。 ^582a36

檀越家中作水牛。
收來放去任優游。
不曾犯著人苗稼。
何必南泉對趙州。
〔照堂一〕。 ^582a38

戴角擎頭咲一場。
父子家和醜外揚。
知有底人何處去。
春來依舊百花香。
〔冶父川〕。 ^582a42

掣開金殿鎻。撞碎玉樓鐘。
貪程未歸客。徒自覔行蹤。
〔木菴永〕。 ^582a46

趙州一日到茱萸。
執拄杖於法堂上。
從東過西。萸曰。作甚麼。
師曰。探水。萸曰。我這裏一滴也無。
探箇甚麼。師以杖倚壁便下。
　頌曰。 ^582b2

逐步移笻探淺深。
果然滄海碧沉沉。
一雙足迹分明在。
將謂歸家不可尋。
〔保寧勇〕。 ^582b8

古今難透趙州關。
取次施為不等閑。
拄杖靠來斜倚壁。
輕如毫#CB00993;重如山。
〔佛鑑懃〕。 ^582b12

茱萸這裏無一滴。
趙州無言便走出。
春去秋來三百年。
拄杖至今猶倚壁。
〔鼓山珪〕。 ^582b16

深淺聊將拄杖探。
忽然平地起波瀾。
傾湫倒岳驚天地。
到海方知徹底乾。
〔徑山杲〕。 ^582b20

【續收】趙州有語標庭栢。
今古叢林光烜爀。
若到茱萸堂上行。
到底反成箇老賊。
〔地藏恩〕。 ^582b24

趙州探水。誰能知委。
一滴也無。洄澓衮沸。
靠却拄杖。囉囉哩哩。
〔文殊道〕。 ^582b28

一滴也無。費盡工夫。
靠倒拄杖。何處逢渠。
香爐上一堆牛糞氣。
東壁上倒掛大葫蘆。
〔典牛游〕。 ^582b32

趙州曾探水。茱萸無一滴。
東#CB15111;西#CB15111;了。
拄杖便靠壁。滄海深處歸。
何人辨端的。〔楚安方〕。 ^582b36

平地鼓波濤。青天轟霹#CB15439;。
脚下爛如泥。身上元不濕。
古往今來幾百年。
拄杖依然空靠壁。
〔無際派〕。 ^582b40

【增收】趙州因僧問。
如何是清淨伽藍。
師曰。丫角女子。曰如何是伽藍中人。
師曰。丫角女子懷胎。
　頌曰。 ^582b44

橫胷抱腹藏龍種。
剖膽#CB00315;肝觸鳳胎。
勿謂此兒容易得。
須知出自痛腸來。
〔汾陽昭〕。 ^582c2

咄這老竭得恁饒舌。
清淨伽藍一時漏泄。
金剛門外笑呵呵。
菩薩堂中聲哽咽。
〔海印信〕。 ^582c6

丫角女子出天真。
清淨伽藍蓋得人。
世俗不知林下意。
無錢難得買紅裙。
〔佛鑑懃〕。 ^582c10

【增收】趙州因僧問。
外方忽有人問。趙州說什麼法。
如何抵對。師曰。鹽貴米賤。
　頌曰。 ^582c14

鹽貴米賤。諸事成現。
擬欲商量。腦後#CB15072;箭。
〔#CB01900;菴需〕。 ^582c18

趙州因僧辭。師曰。
甚處去。曰諸方學佛法去。
師竪起拂子曰。有佛處不得住。
無佛處急走過。三千里外逢人不得錯舉。
曰與麼則不去也。
師曰。摘楊花摘楊花。
　頌曰。 ^582c20

截斷三關過者稀。
臨鋒誰解振全威。
楊花摘處何人見。
風送漫天似雪飛。
〔佛慧泉〕。 ^582c28

堂堂好箇丈夫兒。
剛被胡麻取次欺。
若解奮拳張意氣。
世間何處可容伊。
〔保寧勇〕。 ^582c32

青山不異。白玉無瑕。
茫茫流水。擾擾黃花。
有佛處纖毫不立。
無佛處萬別千差。
長安路上未歸客。
尋溪由自摘楊花。
〔天童覺〕。 ^582c36

三千里外兩重關。
衲子紛紛過者難。
回首石橋南北路。
楊花風散雪漫漫。
〔普融平〕。 ^582c42

有佛處不得住。生鐵秤鎚被蟲蛀。
無佛處急走過。撞著嵩山破竈墮。
三千里外莫錯舉。
兩箇石人相耳語。
恁麼則不去也。此話已行徧天下。
摘楊花摘楊花。唵嚤呢噠哩吽#CB03308;吒。
〔徑山杲〕。 ^582c46

【續收】摘楊花摘楊花。
打鼓弄琵琶。昨日栽茄子。
今日種冬瓜。〔訥堂思〕。 ^583a6

有佛處不得住。春風蕩蕩飛楊絮。
無佛處急走過。一葉漁舟江面破。
林裏烏鵲去又來。
園中桃李開還謝。
舜若多神相太空。
無目仙人逢暗夜。
〔白楊順〕。 ^583a10

鐵山崩倒壓銀山。
盤走珠兮珠走盤。
密把鴛鴦閒綉出。
金針終不與人看。
〔松源岳〕。 ^583a16

有佛無佛不得住。
三千里外無憑據。
趙州嬴得口皮光。
却是這僧知落處。
〔虗堂愚〕。 ^583a20

趙州因僧問。承聞。
和尚親見南泉是否。
師曰。鎮州出大蘿蔔頭。
　頌曰。 ^583a24

因問當初得法緣。
不言東土及西天。
鎮州有菜名蘿蔔。
濟却飢瘡幾萬年。
〔汾陽昭〕。 ^583a28

鎮州出大蘿蔔。天下衲僧取則。
只知自古自今。爭辨鵠白烏黑。
賊賊。衲僧鼻孔曾拈得。
〔雪竇顯〕。 ^583a32

鎮州蘿蔔播華夷。
萬物還他本土宜。
孰謂當時人獨愛。
至今更是好充飢。
〔正覺逸〕。 ^583a36

陶潛彭澤唯栽柳。
潘岳河陽只種花。
何似晚來江上望。
數峯蒼翠屬漁家。
〔海印信〕。 ^583a40

衲僧巴鼻徒穿鑿。
平實商量紹祖宗。
多謝張公勤苦力。
滿園留得過深冬。
〔佛慧泉〕。 ^583a44

鎮州出大蘿蔔頭。
報君來處須分曉。
衲僧多是渾瀹吞。
子細得他滋味少。
〔白雲端〕。 ^583a48

鎮州蘿蔔天然別。
滿口明明說向人。
薄福闡提人不信。
一枚秤得重三斤。
〔保寧勇〕。 ^583b4

鎮州出菜名蘿蔔。
過後思量却難得。
王老兒孫不覆藏。
逢人直露真消息。
〔長靈卓〕。 ^583b8

趙州古佛尚多言。
蘿蔔出生鎮府田。
天下衲僧多咬嚙。
齒間蹉過老南泉。
〔文殊道〕。 ^583b12

參見南泉王老師。
鎮州蘿蔔更無私。
拈來塞斷是非口。
雪曲陽春非楚詞。
〔徑山杲〕。 ^583b16

【續收】趙老機關沒淺深。
鎮州蘿蔔接叢林。
過後思量也難得。
入泥入水老婆心。
〔大溈智〕。 ^583b20

鎮州出大蘿蔔頭。
師資道合有來由。
觀音寺裏有彌勒。
東院西邊有趙州。
〔鼓山珪〕。 ^583b24

青出於藍。氷生於水。
寸步不通。白雲萬里。
〔或菴體〕。 ^583b28

些兒活計口皮邊。
點著風馳與電旋。
謾說鎮州蘿蔔大。
何曾親見老南泉。
〔石菴玿〕。 ^583b30

親見南泉箇眼目。
老人說話無拘束。
只因菜氣不曾除。
帶累兒孫咬蘿蔔。
〔野雲南〕。 ^583b34

【增收】趙州因秀才問曰。
佛不違眾生願。是否。
師曰是。 ^583b38

曰某甲欲覔和尚手中拄杖。
得否。師曰。君子不奪人所好。
曰某甲非君子。師曰。
我亦不是佛。　頌曰。 ^583b40

當機轉處不躊躇。
琉璃盤裏走明珠。
趙州老子村校書。
一條拄杖兩人舁。
〔石菴玿〕。 ^583b46

【增收】趙州因參百丈。
丈問。甚處來。師曰。
南泉來。曰南泉近日有何言句示徒。
師曰。無事之人直須悄然去。
曰悄然一句且致。
忙然一句作麼生道。
師進前三步。丈便喝。
師作縮身勢。丈曰。
大好悄然。師便出去。
　頌曰。 ^583c2

作家相見。彼此難搆。
忙然悄然。進前縮後。
揑不成塑不就。大路不行草裏走。
〔佛鑑懃〕。 ^583c12

門裏有門外有。不作嚴平犯牛斗。
師子吼野干鳴。摘出離婁眼裏睛。
一手縮一手伸。重陽決定九月九。
掀翻海嶽訪知音。
赤骨力窮露雙肘。
〔瞎堂遠〕。 ^583c16

【增收】趙州示眾曰。
佛之一字吾不喜聞　幻菴覺拈云。
諸人切忌恁麼會。
既不恁麼會。又作麼生會。
乃頌曰。 ^583c22

佛之一字不喜聞。
去年依舊今年春。
今年春間降大雪。
陸墓烏盆變白盆。 ^583c28

【增收】趙州因大眾晚參。
師曰。今夜答話去也。
有解問者出來。時有一僧便出禮拜。
師曰。比來拋磚引玉。
却引得箇墼子　法眼問覺銕觜。
先師意作麼生。覺云。
如國家拜將相似。
乃問甚人去得。時有人出云。
某甲去得。云爾去不得。
法眼云。我會也。　頌曰。 ^583c32

探竿影草幾人知。
正似將軍一面旗。
斬將安營都在我。
倒騎銕馬上須彌。
〔慈受深〕。 ^583c44

千年田八百主。誰當機辨來處。
趙州要答話。拋磚引墼子。
覺老話端倪。如拜將相似。
去得去不得。言下分緇素。
箇裏高於萬仞峯。
不動纖毫擒佛祖。
〔圓悟勤〕。 ^583c48

趙州上堂。金佛不度爐。
木佛不度火。泥佛不度水。
真佛內裏坐。　頌曰。 ^584a6

泥佛不度水。神光照天地。
立雪如未休。何人不鵰偽。
金佛不度爐。人來訪子胡。
牌中數箇字。清風何處無。
木佛不度火。常思破竈墮。
杖子忽擊著。方知孤負我。
〔雪竇顯〕。 ^584a10

併却泥佛金木佛。
趙州放出遼天鶻。
東西南北謾擡頭。
萬里重雲只一突。
〔白雲端〕。 ^584a18

泥佛不度水。法華前陣曾止止。
君之退步若參詳。
不使縱然波浪起　金佛不度爐。
海上江山入畫圖。
千手大悲徒著力。
却慚舜若眼眉麤　木佛不度火。
多口阿師曾議過。
隈刀避箭不堪論。
無限英雄又蹉過。
〔大溈秀〕。 ^584a22

金佛木佛泥佛。度爐度水度火。
盡入趙州紅爐。烈#CB08504;光中鍛過。
一聲白雪陽春。萬古無人能和。
〔鼓山珪〕。 ^584a32

九十七種妙相。顧陸丹青難狀。
趙州眼目精明。#CB15111;見心肝五臟。
〔徑山杲〕。 ^584a36

【續收】木佛不度火。
甘露臺前逢達磨。
惆悵洛陽人未來。
面壁九年空冷坐　金佛不度爐。
坐嘆勞生走道途。
不向華山圖上看。
豈知潘閬倒騎驢　泥佛不度水。
一道靈光照天地。
堪羨玄沙老古錐。
不要南山要鼈鼻。
〔三聖昌〕。 ^584a40

三佛形容總不真。
眼中瞳子面前人。
若能信得家中寶。
啼鳥山花一樣春。
〔冶父川〕。 ^584b2

金佛不度爐。風光滿帝都。
少年花酒客。大醉幾人扶。
木佛不度火。大士無人我。
毫釐念不差。永劫遭覊鎻。
泥佛不度水。明月照千里。
風高古木秋。凍盡長江底　□□□。 ^584b6

金佛不度爐。窮源有處無。
木佛不度火。渾崙咬不破。
泥佛不度水。何處不是你。
真佛屋裏坐。趙州言是禍。
水牯會耕田。黃牛能拽磨。
〔常菴崇〕。 ^584b14

金佛不度爐。圓光爍太虗。
直下便薦得。不用更躊躇。
木佛不度火。院主眉毛墮。
烈#CB08504;亘天虹。
舍利無一顆。泥佛不度水。
衲僧難下觜。擬議隔千山。
迢迢十萬里。真佛內裏坐。
趙州休話墮。覿面便承當。
擡眸即蹉過。金佛木佛泥佛。
穿來擲過閻浮。更說真佛在內。
無端已被塗糊。〔尼無著總〕。 ^584b20

真佛屋裏坐。開口成話墮。
幸自可憐生。教我說甚麼。
〔月林觀〕。 ^584b32

泥佛金佛木佛。度水度火度爐。
妙體本來無處所。
莫將真佛強塗糊。
〔天目禮〕。 ^584b36

【增收】趙州因尼問。
如何是密密意。師以手掐之。
尼曰。和尚猶有這箇在。
師曰。却是你有這箇在。
　頌曰。 ^584b40

密密深深意最長。
幾人冷地錯商量。
師姑若會趙州掐。
銕打心肝也斷腸。
〔慈受深〕。 ^584b46

兜羅綿樣硬贅頭。
河北風流老趙州。
醎處著鹽淡添水。
軒頭一笑更無休。
〔正堂辯〕。 ^584c2

猛虎深藏淺草窠。
幾回明月入烟蘿。
頂門縱有金剛眼。
未免當頭蹉過他。
〔高峯妙〕。 ^584c6

趙州因僧辭。師問。
甚處去。曰閩中去。
師曰。彼中兵馬隘。
你須回避始得。曰向甚麼處回避。
師曰。恰好。　頌曰。 ^584c10

僧去閩中路不遙。
報言軍馬閙嘈嘈。
問師回避歸何處。
恰好安眠日正高。
〔汾陽昭〕。 ^584c16

聞說閩中兵馬多。
叮嚀遊子避干戈。
臨岐指箇藏身處。
無限雄師不奈何。
〔正覺逸〕。 ^584c20

七閩歸路日爭鋒。
回避須教不見蹤。
恰好藏身何處是。
青山雲外萬千重。
〔佛慧泉〕。 ^584c24

趙州因僧遊五臺。
問一婆子曰。臺山路向甚麼處去。
婆曰。驀直去。僧便去。
婆曰。好箇師僧。又恁麼去。
後有僧舉似師。師曰。
待我去勘過。明日師便去問。
臺山路向甚麼處去。
婆曰。驀直去。師便去。
婆曰。好箇師僧又恁麼去。
師歸院謂僧曰。臺山婆子為汝勘破了也。
　頌曰。 ^584c28

臺山路上老婆禪。
南北東西萬萬千。
趙州勘破人難會。
來往草鞋徹底穿。
〔汾陽昭〕。 ^584c40

趙州勘破婆子。葉落便合知秋。
天下幾多禪客。五湖四海悠悠。
〔慈明圓〕。 ^584c44

靈龜未兆無凶吉。
變動臨時在卜人。
路頭問破誰人委。
王老東村怒目瞋。
〔投子青〕。 ^584c48

趙州作者勘婆婆。
太平時代用干戈。
趙州收得龍泉劒。
掃盡烟塵總是他。
〔佛印元〕。 ^585a4

僧問遊臺路。婆直指不誤。
雖然徑直言。奈緣多恁去。
趙州勘破歸。會者憑何據。
月色曉堂分。雲收山岳露。
〔浮山遠〕。 ^585a8

傑出叢林是趙州。
老婆勘破沒來由。
而今四海清如鏡。
行人莫與路為讎。
〔黃龍南〕。 ^585a14

撥動干戈老趙州。
坐觀勝敗有良謀。
婆婆勘破人誰委。
多少禪流錯路頭。
〔海印信〕。 ^585a18

趙州勘破老婆禪。
語默分明在目前。
近日五湖參學者。
剛於岐路走如烟。
〔淨照臻〕。 ^585a22

言中辨的老禪和。
驀直臺山路不蹉。
勘破却回人莫問。
岳陽船子洞庭波。
〔雲峯悅〕。 ^585a26

昔日趙州為主將。
老婆戰罷許誰評。
而今何事臺山路。
却被時人取次行。
〔大溈秀〕。 ^585a30

臺山一路去悠悠。
親到還他古趙州。
勘破老婆回首日。
長江依舊向東流。
〔佛慧泉〕。 ^585a34

干戈中立太平基。
磈雨條風勝古時。
婆子為君勘破了。
趙州脚跡少人知。
〔白雲端〕。 ^585a38

何事趙州婆子話。
雄雄今古振家聲。
高空有月千門閉。
大道無人獨自行。
〔保寧勇〕。 ^585a42

趙州一勘老婆也。
千古英風價轉新。
南去北來猶未薦。
臺山從此長荊榛。
〔照覺總〕。 ^585a46

似狂不狂趙州老。
或凡或聖人誰曉。
是非長短任君裁。
婆子被伊勘破了。
〔真淨文〕。 ^585b2

趙州問路婆子。答云直與麼去。
皆云勘破老婆。婆子無你雪處。
同道者相共舉。〔景福順〕。 ^585b6

勘破不勘破。婆子能招禍。
直饒千眼補陀人。
也是大蟲看水磨。
〔雲居祐〕。 ^585b10

趙州勘破事非真。
走殺臺山路上人。
要識婆婆親指處。
一回舉首一回新。
〔地藏恩〕。 ^585b14

臺山路上婆。往往人問過。
末後趙州知。一言便勘破。
〔雲蓋智〕。 ^585b18

是箇遊臺發問端。
婆婆指路盡顢頇。
可憐眼裏無筋骨。
却把時人一樣看。
〔佛國白〕。 ^585b22

撥動烟塵老古錐。
坐觀勝負有誰知。
從來古路平如掌。
自是行人不見歸。
〔圓覺演〕。 ^585b26

婆指臺山路不差。
遊人恁麼去無涯。
趙州勘破歸來後。
四海五湖同一家。
〔草堂清〕。 ^585b30

驀直臺山路不迂。
趙州親去定賢愚。
古今來往何妨礙。
未透金塵終是麤。
〔三祖宗〕。 ^585b34

臺山山下路崎嶇。
多少行人在半途。
五里牌邊相借問。
不知駑馬是龍駒。
〔上方益〕。 ^585b38

臺山路上白頭婆。
無限行人幾度過。
直道玄關人不曉。
趙州特地斷誵訛。
〔雲溪恭〕。 ^585b42

叢林老作是無儔。
凜凜威風四百州。
一擊銕關曾粉碎。
恩大難將雨露酬。
〔真如#CB15223;〕。 ^585b46

驀直去。驀直去。不逐指頭。
不行舊路。大丈夫漢。
乾坤獨步。〔兜率悅〕。 ^585c2

本欲平夷道路。反成土上加泥。
而今五湖四海。剛被勘婆話迷。
〔圓通僊〕。 ^585c6

臺山有路是人過。
兩兩三三借問多。
要識趙州親勘破。
舌頭無骨奈渠何。
〔枯木成〕。 ^585c10

高握金鞭出禁城。
霜風凜凜馬蹄輕。
烟塵掃盡歸來後。
四海行人賀太平。
〔普融平〕。 ^585c14

五臺山路入嵯峨。
驀直饒聲指似他。
更有趙州多事漢。
歸來道我勘婆婆。
〔張無盡〕。 ^585c18

勘破誰知老趙州。
玉鞭鞭起臥金牛。
臺山今古行人口。
笑飲清風味轉幽。
〔長靈卓〕。 ^585c22

兩重問答絕誵訛。
趙老於中却勘婆。
若不全身探虎穴。
安能徹底驗仙陀。
〔禾山方〕。 ^585c26

趙州親勘破。臺山勿兩岐。
只這老婆子。踪跡少人知。
〔佛心才〕。 ^585c30

燕趙當年有一僧。
干戈叢裏等閒行。
定亂不携三尺劒。
至今天下絕攙搶。
〔寶峯祥〕。 ^585c34

老婆心切勿交加。
要路逢渠指不差。
休問禹門求變化。
風雷只在葛洪家。
〔旻古佛〕。 ^585c38

趙州勘破路難過。
無限平人走似梭。
日暮臺山空寂寂。
至今猶未絕誵訛。
〔少林通〕。 ^585c42

臺山路上老婆禪。
驀直教人好進前。
須得趙州親勘破。
從茲四海路平然。
〔雲蓋昌〕。 ^585c46

行路難行路難。最難難過是臺山。
唯有趙州公驗正。
昂頭掉臂總閒閒。
總閒閒。遂府出鉢盂。
〔湛堂凖〕。 ^586a2

臺山一路坦平。自是行人不慣。
明鏡醜婦之冤。智者愚人之患。
〔踈山常〕。 ^586a6

臺山古路是人遊。
箇箇尋婆問路頭。
堪笑趙州纔勘破。
寥寥千古使人愁。
〔踈山如〕。 ^586a10

玉簫吹作鳳鸞吟。
惹動遊人離別心。
一陣東風捲寥廓。
四方八面少知音。
〔佛智裕〕。 ^586a14

臺山路坦平。婆子苦商量。
趙州勘破了。清風滿大唐。
〔高菴悟〕。 ^586a18

天下禪和說勘破。
爭知趙州已話墮。
引得兒孫不丈夫。
人人黠過泠地臥。
〔徑山杲〕。 ^586a22

劈面三拳。連腮七掌。
盡大地人。不知痛痒。
〔鼓山珪〕。 ^586a26

臺山路上人難進。
獨有趙州親到來。
勘破老婆回首處。
從此行人眼不開。
〔楚安方〕。 ^586a28

【續收】指路婆婆在五臺。
禪人到此盡癡獃。
一拳打破扶桑國。
杲日當空照九垓。
〔西蜀廣道者〕。 ^586a32

老婆元是魔王脚。
三軍不動旗閃爍。
趙州無柄銕掃菷。
掃蕩烟塵空索索。
〔石頭回〕。 ^586a36

婆子只知指路。雞犬被人偷去。
直得趙州勘了。這回緊閉門戶。
〔戲魚靜　二〕。 ^586a40

趙州老老大大。不解山中打坐。
自言去勘婆子。倒被婆子勘破。 ^586a44

善繫無繩約。善行無轍迹。
不戰屈人兵。直面當機疾。
老婆勘破五臺山。
有誰參透趙州關。
〔圓悟勤〕。 ^586a48

年老成精不謬傳。
趙州古佛嗣南泉。
招魂喪命因圖象。
良馬追風累索牽。
勘破了老婆禪。說向人前不直錢。
〔天童覺〕。 ^586b4

賊是小人。智過君子。
大妄語成。便白拈去。
膽大心麤。無你會處。
稽首趙州。大法王主。
〔典牛游〕。 ^586b10

大用全提似海深。
魔軍戰退鬼難禁。
趙州勘破婆婆處。
草偃風行無處尋。
〔南堂興　二〕。 ^586b14

趙州老子。爛泥裏刺。
勘破老婆。叢林受賜。 ^586b18

婆婆不在五臺山。
平地行人作易難。
驀直坦然今古路。
區區却過趙州關。
〔雪竇宗〕。 ^586b20

臺山路驀直去。趙老見婆無別語。
勘破回來知不知。
莫信閑人說是非。
〔冶父川〕。 ^586b24

三月春光上國遊。
祥雲瑞氣#CB07055;龍樓。
親從宣德門前過。
更問行人覔汴州。
〔文殊道〕。 ^586b28

婆子幾年尋劒客。
趙州勘破有誵訛。
解使不由來富貴。
風流何在著衣多。
〔訥堂思〕。 ^586b32

一按牛喫草。一與賊過梯。
早知燈是火。飯熟也多時。
〔遯菴演〕。 ^586b36

干戈中有太平基。
不用干戈始得之。
若無舉鼎拔山力。
千里烏騅不易騎。
〔明大禪〕。 ^586b40

四海同一家。兩口同一舌。
趙州勘破了。有理向誰說。
〔卍菴顏〕。 ^586b44

踞坐臺山古路頭。
往來雲衲被戈矛。
趙州提起那羅箭。
穿過髑髏即便休。
〔尼無著總〕。 ^586b48

天高地厚人難見。
海闊山遙只自知。
勘破却回休借問。
得便宜是落便宜。
〔密菴傑〕。 ^586c4

趙州舌頭連天。老婆眉毛覆地。
分明勘破歸來。無限平人瞌睡。
〔妙慧尼淨智〕。 ^586c8

趙州勘婆。百發百中。
趂得老鼠。打破油甕。
〔佛照光〕。 ^586c12

村婆暴富。誑諕閭閻。
趙州賣俏。矢上加尖。
〔或菴體〕。 ^586c14

驀直驀直。青天白日。
勘破了也。一文不直。
〔月林觀〕。 ^586c16

本是山中人。愛說山中話。
五月賣松風。人間恐無價。
〔蒙菴岳〕。 ^586c18

臺山路上箇婆婆。
平地無風起丈波。
下却斗門通底閘。
更無一滴到黃河。
〔無凖範〕。 ^586c22

勘破婆子。面青眼黑。
趙州老漢。謾我不得。
〔文殊業〕。 ^586c26

趙州言破勘。心頭打額頭。
如何無轉智。特地覔冤讎。
〔野雲南〕。 ^586c28

【增收】趙州問僧。甚處來。
僧云。摘茶來。師曰。
閑。　頌曰。 ^586c32

道著不著。何處摸索。
背後龍鱗。面前驢脚。
反身筋斗。孤雲野鶴。
阿呵呵。〔雲蓋智〕。 ^586c34

【增收】趙州一日敲火問僧曰。
老僧喚作火。汝喚作甚麼。
僧無語。師曰。不識玄旨。
徒勞念靜　法燈欽別云。
我不如你。　頌曰。 ^586c38

趙州眼放光。爍破四天下。
鉢盂上安柄。至今成話#CB01665;。
〔老衲證〕。 ^586c44

直下是非著不得。
著不得處好承當。
木人昨夜通消息。
南海波斯過大唐。
〔野菴璇〕。 ^586c48

【增收】趙州因一婆子令人送錢。
請轉藏經。師受施了。
却下禪牀轉一帀乃曰。
傳語婆。轉藏經已竟。
其人回舉似婆。婆曰。
比來請轉全藏。如何祇為轉半藏。
　頌曰。 ^587a4

走下禪牀行一轉。
看了如來五千卷。
婆子年高眼尚明。
夜深月下穿針線。
〔慈受深〕。 ^587a12

左轉右轉。金剛寶劍。
全藏半藏。由基發箭。
紅心心裏中紅心。
驚得須彌頭倒旋。
〔正堂辯〕。 ^587a16

趙州一帀天輪轉。
婆子知音未足酬。
普為人天開正眼。
大千沙界一毫收。
〔足菴鑒〕。 ^587a20

不知兀坐常輪轉。
空下禪牀遶一遭。
背面却言虧一半。
老婆惡業自家招。
〔天目禮〕。 ^587a24

趙州劒氣衝牛斗。
婆子神符懸肘後。
一條拄杖兩人扶。
好手手中誇好手。
〔殺六巖輝〕。 ^587a28

【增收】趙州因僧侍次。
遂指火問曰。這箇是火。
你不得喚作火。老僧道了也。
僧無對。復筴起火曰。
會麼。曰不會。師曰。
此去舒州有投子和尚。
汝往禮拜問之。必為汝說。
因緣相契。不用更來。
不相契。却來。其僧到投子。
子問。近離甚處。曰趙州。
子曰。趙州有何言句。
僧舉前話。子曰。汝會麼。
曰不會。乞師指示。
子下禪床行三步却坐。
問曰會麼。曰不會。
子曰。你歸舉似趙州。
其僧却回舉似師。
師曰。還會麼。曰不會。
師曰。投子與麼。不較多也。
　頌曰。 ^587a32

我喚作火。汝即不可。
已道了也。喚作甚麼。
〔楊無為〕。 ^587b4

趙州喚作火。全身入荒草。
我今不是渠。渠今正是我。
〔月林觀〕。禪宗頌古聯珠通集卷第十八
 ^587b6
