〔古今圖書集成〕釋教部彚考卷第三
other:: 
# 後梁
後梁
太祖開平元年。勅僧尼改屬祠部。
泉州沙門智宣。往西竺求經。
回詣闕。進辟支佛骨。
貝葉梵經　按五代史梁太祖本紀。
不載　按佛祖統紀云云。 ^23a19

開平三年。大明節。
勅百官。詣寺行香祝壽　按五代史梁太祖本紀。
不載　按佛祖統紀云云。 ^23a25

末帝貞明元年。東塔院沙門歸序。
進經論會要。詔編入大藏。
賜演教大師　按五代史梁末帝本紀。
不載　按佛祖統紀云云。 ^23a29

龍德元年。春三月丁亥。
朔禁私度僧尼　按五代史梁末帝本紀云云　按佛祖統紀。
元年勅天下。毋得私度僧尼。
願出家者入京城。
比試經業。
other:: 
# 後唐
後唐 ^23a35

莊宗同光元年。勅設千僧齋　按五代史唐莊宗本紀。
不載　按佛祖統紀。
同光元年誕節。勅僧錄。
慧江。道士程紫霄。
入內殿談論。設千僧齋。 ^23a43

同光二年。敕僧慧然。
入內殿。咨問禪法　按五代史唐莊宗本紀。
不載　按佛祖統紀。
同光二年勅三聖慧然禪師。
入內殿。咨問禪法。
上曰。朕下大梁。収得一顆無價寶珠。
未有人酬價。然曰。
請陛下寶看。上以手舒幞頭角。
然曰。帝王之寶。誰敢酬價。
帝說。然亡。敕諡廣濟大師通寂之塔。 ^23b4

同光三年。騎將史銀鎗乞出家。
賜號無學大師　按五代史唐莊宗本紀。
不載　按佛祖統紀同光三年。
騎將史銀鎗有戰功。
隨駕入洛。忽悟禪道。
乞出家名契澄。賜號無學大師。
以其居為立德院。
other:: 
# 後晉
後晉 ^23b16

高祖天福四年。勅國忌行香飯僧為定式。
又勅以僧可洪大藏經音義。
入大藏　按五代史晉高祖本紀。
不載　按西溪藂語。
行香起於後魏。及江左齊梁間。
每然香薰手。或以香末散行。
謂之行香。唐初因之。
文宗朝省　奏設齋行香。
事無經據。乃罷。宣宗復釋教。
行其儀。朱梁開國大明節。
百官行香祝壽。石晉天福中　正固奏國忌行香。
宰臣跪爐。百官立班。
仍飯僧人。即為定式。
國朝至今因之　按佛祖統紀。
天褔四年。勅國忌宰臣百僚。
詣寺行食飯僧。永以為式。
漢中沙門。可洪進大藏經音義四百八十卷。
勅入大藏。 ^23b26

出帝開運元年。勅為高祖寫大藏經。
奉安明聖寺。以資鴻福　按五代史晉出帝本紀。
不載　按佛祖統紀云云。
other:: 
# 後周
後周 ^23b46

太祖廣順二年十一月。
以在京潛龍宅。為佛宮。
賜額天勝禪寺　按五代史周太祖本紀。
不載　按續文獻通考云云。 ^23c6

廣順三年十一月。
中印土僧法進。賜紫衣　按五代史周太祖本紀。
不載　按續文獻通考云云　世宗顯德元年。
賜團拍谷佛寺僧紫衣。
以潛龍宮為皇建禪院。
以沙門義楚所進釋氏書。
付史館　按五代史周世宗本紀。
不載　按續文獻通考。
世宗顯德元年四月。
幸團拍谷佛寺。賜主僧紫衣。
九月以潛龍宮為皇建禪院。
遣沙門清興居之。
是月齊州沙門義楚。
進釋氏六帖三十卷。
義楚少負名操。亦通儒學。
將佛書麗事。以類相從。
擬白氏儒書所集。
帝覧而嘉之。賜以紫衣。
其書付史館。 ^23c12

顯德二年。大毀佛寺及佛像。
禁私度僧尼　按五代史周世宗本紀。
顯德二年夏五月甲戌。
大毀佛寺。禁民親無侍養而為僧尼。
及私自度者　又按周本紀。
世宗即位之明年。
廢天下佛寺三千三百三十六。
是時中國乏錢。乃詔悉毀天下銅佛像以鑄錢。
甞曰。吾聞佛說以身世為妄。
而以利人為急。使其真身尚在。
苟利於世。猶欲割截。
況此銅像。豈有所惜哉。
由是羣臣。皆不敢言　按佛祖統紀。
是歲帝既并省寺院。
勅男年十五以上。
誦經百紙。或讀五百紙。
女年十三以上。誦經七十紙。
或讀三百紙。陳狀出家。
本郡考試以聞。祠部給牒。
方得剃度。
other:: 
# 遼
遼 ^23c32

太祖以唐天復二年。
始建開教寺　按遼史太祖本紀。
唐天復二年九月。
城龍化州於潢河之南。
始建開教寺。 ^24a8

太祖六年。建天雄寺　按遼史太祖本紀。
六年以兵討兩冶。
以所獲僧崇文等五十人。
歸西樓建天雄寺以居之。
以示天助雄武。 ^24a14

神冊三年。五月乙亥。
詔建佛寺。 ^24a20

天贊四年。十一月丁酉。
幸安國寺飯僧　按以上俱遼史太祖本紀云云。 ^24a22

太宗天顯十年幸弘福寺。
為皇后飯僧　按遼史太祖本紀。
天顯十年冬十一月丙午。
幸弘福寺。為皇后飯僧。
見觀音畫像。乃大聖皇帝應天皇后及人皇王所施。
顧左右曰。昔與父母兄弟。
聚觀於此。歲時未幾。
今我獨來。悲歎不已。
乃自製文。題於壁以極追感之意。
讀者悲之。 ^24a26

會同五年。幸菩薩堂。
飯僧　按遼史太宗本紀。
會同五年六月丁丑。
聞皇太后不豫。上幸菩薩堂。
飯僧五萬人。 ^24a38

穆宗應曆二年。冬十二月辛卯。
以生日。飯僧　按遼史穆宗本紀云云。 ^24a44

景宗保寧六年。冬十二月戊子。
以沙門昭敏。為三京諸道僧尼都總管。
加兼侍中。 ^24a48

保寧八年。八月癸卯。
漢遣使言。天清節。
設無遮會。飯僧祝#CB12530;　按以上俱遼史景宗本紀云云。 ^24b4

聖宗統和二年。九月辛未。
以景宗忌日。詔諸道京鎮遣官行香飯僧。 ^24b8

統和四年。秋七月辛巳。
以殺敵多。詔上京開龍寺。
建佛寺一月。飯僧萬人。 ^24b12

統和七年。夏四月己未。
幸延壽寺。飯僧。 ^24b16

統和九年。春正月丙子。
詔禁私度僧尼。 ^24b18

統和十年。九月癸卯。
幸五臺山金河寺。
飯僧。 ^24b20

統和十二年。夏四月戊戌。
以景宗石像成。幸延壽寺飯僧。 ^24b22

統和十五年。冬十月丁酉。
禁諸山寺。毋濫度僧尼。 ^24b26

開泰元年。八月丙申。
那沙乞賜佛像。詔賜護國仁王佛像一。 ^24b28

開泰四年。冬十一月庚申。
詔汰東京僧。 ^24b32

開泰九年。十二月丁亥。
禁僧然身煉指。 ^24b34

太平四年秋七月甲戌。
諸路奏。飯僧尼三十六萬　按以上俱遼史聖宗本紀云云。 ^24b36

興宗重熈八年。十一月戊戌。
召僧論佛法。 ^24b40

重熈十一年。十二月己酉。
以宣獻皇后忌日。
上與皇太后。素服飯僧於延壽憫忠三學三寺。 ^24b42

重熈二十三年。冬十月癸丑。
以開泰寺鑄銀佛像。
曲赦在京囚　按以上遼史興宗本紀云云。 ^24b46

道宗清寧十年。秋七月辛巳。
禁僧尼私詣行在。
妄述禍福。取財物。 ^24c2

咸雍二年。冬十二月戊子。
僧守志加守司徒。 ^24c6

咸雍三年。冬十一月壬辰。
夏國遣使進回鶻僧。
金佛。梵覺經。 ^24c8

咸雍四年。春二月癸丑。
頒行御製華嚴經贊。 ^24c12

咸雍五年。閏十一月己未。
僧智福加守司徒。 ^24c14

咸雍六年。十二月戊午。
加圓釋法鈞二僧並守司空。 ^24c16

咸雍七年。八月辛巳。
置佛骨於招仙浮圖。
罷獵。禁屠殺　按以上俱遼史道宗本紀云云。 ^24c18

咸雍八年。飯僧。南京中京。
春泰寧江三州人。
請受具足戒。許之。
御書華嚴經頌。示羣臣。
又賜高麗佛經　按遼史道宗本紀。
咸雍八年春正月癸未。
烏古敵烈部。詳穩耶律巢等奏。
克北邊捷以戰多殺人。
飯僧南京中京。三月癸卯。
有司奏。春泰寧江三州三十餘人。
願為僧尼。受具足戒。
許之。秋七月丁未。
以御書華嚴經五頌。
出示羣臣。冬十二月庚寅。
賜高麗佛經一藏。 ^24c22

太康元年。三月乙巳。
命皇太子寫佛書。 ^24c36

太康四年。秋七月甲戌。
諸路奏。飯僧尼三十六萬。 ^24c38

太康五年。秋九月己卯。
詔諸路。毋禁僧徒開壇。
冬十一月丁丑。召沙門守道。
開壇於內殿。 ^24c40

太康九年。冬十一月甲寅。
詔僧善知。讎校高麗所進佛經。
頒行之。 ^24c44

太康十年。春正月丙午。
復建南京奉福寺浮圖。 ^24c48

大安元年。冬十一月己未。
詔僧尼無故不得赴闕。 ^25a2

大安九年。夏四月乙卯。
興中府甘露降。遣使祠佛飯僧。 ^25a4

壽隆元年。冬十一月甲辰。
夏國進貝多葉佛經。 ^25a8

壽隆三年。冬十一月戊午。
以安車召毉巫閭山僧志達。 ^25a10

壽隆六年。十一月丙子。
召毉巫閭山僧志達。
設壇於內殿　按以上俱遼史道宗本紀云云　又按道宗本紀後贊。
道宗一歲而飯僧三十六萬。
一日而祝髮三千。
other:: 
# 宋一
宋一 ^25a14

太祖建隆元年。詔以聖誕節。
晉度行童。復諸路寺院及佛像　按宋史太祖本紀。
不載　按國朝會要。
建隆元年。詔以二月十六日聖誕。
為長春節。賜百官宴於相國寺。
是日以慶誕。恩詔普度行童八千人　按佛祖統紀。
元年六月。詔諸路寺院。
經顯德二年當廢未毀者聽存。
其已毀寺所有佛像許移置存留。
於是人間所藏銅像。
稍稍得出。 ^25a24

建隆二年。置建隆寺。
為死於兵者。薦冥福。
又設千僧齋。詔誕聖節。
命僧祝壽　按宋史太祖本紀。
建隆二年春正月戊申。
以揚州行宮為建隆寺。
秋八月辛亥。幸崇夏寺。
觀修三門　按佛祖統紀。
二年詔前征李重進。
凡死於兵者。以揚州行宮。
置建隆寺。為薦冥福。
如唐太宗貞觀四年故事。
四月上幸相國寺祈雨。
出內帑。設千僧齋。
已而大雨　按續文獻通考。
二年。詔誕聖節。京師及天下。
命僧升座祝壽為準。 ^25a38

建隆三年。詔館西域僧於相國寺。
又詔試行童通經者給牒。
高昌國遣僧獻佛牙　按宋史太祖本紀。
不載　按佛祖統紀。
建隆三年。西域于闐國沙門善名七人來。
詔館於相國寺。十一月高昌國。
遣僧法淵。獻辟支佛牙　按續文獻通考。
三年詔。每歲試行童通蓮經七軸者。
給祠部牒披剃。 ^25b6

乾德三年。滄州僧道圓。
以佛舍利貝葉梵經來獻　按宋史太祖本紀。
不載　按天竺國傳。
乾德三年。滄州僧道圓。
自西域還。得佛舍利一。
水晶器。貝葉梵經四十夾來獻。
道圓晉天福中詣西域。
在塗十二年。住五印度凡六年。
五印度即天竺也。
還經于闐。與其使偕至。
太祖召問所歷風俗山川道里。
一一能記　按佛祖統紀。
道圓獻佛舍利貝葉梵經。
上召見便殿賜紫方袍器幣。 ^25b18

乾德四年。賜僧行勤等一百五十七人。
錢各三萬。至西域求佛書。
召僧崇蘊。入內講金剛經。
又敕莊嚴佛像。以李藹毀釋教。
勅流沙門島　按宋史太祖本紀。
乾德四年春三月癸未。
僧行勤等一百五十七人。
各賜錢三萬游西域　按天竺國傳。
四年僧行勤等一百五十七人。
詣闕上言。願至西域。
求佛書。許之。以其所歷甘沙伊肅等州。
焉耆。龜茲。于闐。割祿等國。
又歷布路沙加濕彌羅等國。
並詔諭其國。令人引導之　按佛祖統紀。
四年上初詔西川轉運使沈義倫。
於益州以金銀字。
寫金剛經進上。至是召天清寺沙門崇蘊。
入內講演。勅內侍張重進。
往峨眉山普賢寺。
莊嚴佛像。因嘉州屢奏。
白水寺普賢相見也。
河南府進士李藹造滅邪集。
以毀釋教。竊藏經以為衾。
事聞。上以為非毀聖道。
誑惑百姓。勅刺流沙門島。 ^25b34

乾德五年。禁毀佛像。
勅沙門文勝。編修大藏經　按宋史太祖本紀。
乾德五年。七月丁酉。
禁毀銅佛像　按佛祖統紀。
五年詔曰。禁錮以來。
天下多輦佛像赴京。
顧惟像教世許尊瞻。
忽從鎔毀。甚乖歸敬。
應諸郡銅像依舊存留。
但不許鑄造新像。
右街應制沙門文勝。
奉勅編修大藏經隨函索隱凡六百六十卷。 ^25c14

開寶二年長春節。
詔天下沙門。殿試經律論義十條。
全中者。賜紫衣　按宋史太祖本紀。
不載　按佛祖統紀云云。 ^25c26

開寶三年。幸開寶寺觀新鐘。
詔成都造佛經　按宋史太祖本紀。
開寶三年九月己酉。
幸開寶寺觀新鐘　按續文獻通考。
開寶三年。詔成都造金銀佛經各一藏。 ^25c32

開寶四年。詔館梵僧於相國寺。
勅雕大藏經板　按宋史太祖本紀。
不載　按佛祖統紀。
開寶四年。沙門建盛。
自西竺還詣闕進貝葉梵經。
同梵僧曼殊室利偕來。
室利者中天竺王子也。
詔館於相國寺。持律甚精。
都人施財盈屋。並無用。
勅高品張從信往益州。
雕大藏經板。 ^25c40

開寶五年。禁鐵鑄浮屠及佛像。
詔僧入大內。誦藏經。
又詔於尼寺。置壇受戒。
又詔禁道場夜集士女。
賜天竺沙門。紫服金幣　按宋史太祖本紀。
開寶五年春正月壬辰朔。
禁鐵鑄浮屠及佛像　按佛祖統紀。
五年詔京城名德元超等。
入大內誦金字大藏經。
車駕臨幸。並賜紫方袍。
又詔曰。僧尼無間。
實紊教法。自今於尼寺。
置壇受戒。尼大德主之。
又詔曰。釋門之本。
貴在清虗。梵剎之中。
豈宜汙雜。適當崇闡。
尤在精嚴。如聞道場齋會夜集士女。
深為褻瀆。無益修持。
宜令功德司祠部。
告諭諸路並加禁止。
西天竺沙門可智法見真理三人來朝。
賜紫方袍。西天竺沙門蘇葛陀來貢舍利文殊華。
賜紫服金幣。西天竺沙門彌羅等十四人來朝。
並賜紫服。 ^26a4

開寶六年。幸相國寺。
限諸州僧及百人。
歲許度一人。詔天竺僧赴闕。
賜紫方袍　按宋史太祖本紀。
開寶六年。三月丙子。
幸相國寺觀新修塔。
十二月限度僧法。
諸州僧帳及百人。
歲許度一人　按佛祖統紀。
六年知鄜州。王龜從表稱。
中天竺三藏法天至。
譯聖無量壽經七佛讚。
河中府梵學沙門法進執筆綴文。
龜從潤色。詔法天赴闕。
召見慰問。賜紫方袍　按歸田錄。
太祖皇帝。初幸相國寺。
至佛像前燒香。問當拜與不拜。
儈錄贊寧奏曰。不拜。
問其何故。對曰。現在佛不拜過去佛。
贊寧者頗知書。有口辯。
其語雖類俳優。然適會上意。
故微笑而頷之。遂以為定制。
至今行幸焚香。皆不拜也。
議者以為得禮。 ^26a30

開寶八年。臨幸佛寺。
禮無畏三藏塔。手書金剛經。
讀誦　按宋史太祖本紀。
開寶八年冬十一月。
臨視新龍興寺　按佛祖統紀。
八年三月。上幸洛陽。
至龍門山廣化寺。
開無畏三藏塔瞻敬真體。
四月上將郊天。而雨不止。
遣使禱無畏塔。及期而霽。
上自洛陽回京師。
手書金剛經。常自讀誦。
宰相趙普。因奏事見之。
上曰。不欲甲冑之士知之。
但言常讀兵書。可也。 ^26b6

開寶九年。幸諸寺院觀藏經　按宋史太祖本紀。
開寶九年八月己亥。
幸新龍興寺。乙巳幸等覺院。
遂幸東築院。賜工人錢。
又幸開寶寺。觀藏經。 ^26b20

太宗太平興國元年。
勅復官倉為龍興寺。
帝製新譯聖教序。
賜天竺僧　按宋史太宗本紀。
不載　按類苑。太平興國元年。
初周世宗。廢龍興寺。
以為官倉。國初寺僧擊鼓求復。
至是不已。上遣使持劍詰之曰。
前朝為倉日久。何為煩瀆天廷。
且密戒。懼即斬之。
僧辭自若。曰。前朝不道。
毀像廢寺。正賴今日聖明興復之耳。
貧道何畏一死。中使以聞。
上大感歎。勅復以為寺　按續文獻通考。
元年帝製新譯三藏聖教序。
賜天竺三藏法師。 ^26b26

太平興國二年。使改龍興寺為太平興國寺。
立開先殿。以奉太祖御容。
西天沙門吉祥來。
進貝葉梵經　按宋史太宗本紀。
不載　按佛祖統紀云云。 ^26b44

太平興國三年。詔賜天下寺額。
及僧紫方袍。又賜僧諡及塔號。
遣趙鎔迎明州阿育王佛舍利塔。
以僧統贊寧為翰林　按宋史太宗本紀。
不載　按佛祖統紀。
太平興國三年三月。
賜天下無名寺額。
曰太平興國。曰乾明。
開寶寺沙門繼從等。
自西天還。獻梵經佛舍利塔。
菩提樹葉。孔#CB15179;尾拂。
並賜紫方袍。四月詔諡廬山遠法師。
曰圓悟。塔曰凝寂。
永法師曰覺寂。塔曰實智。
中天竺沙門鉢納摩。
來獻佛舍利塔。敕供奉官趙鎔。
往吳越。迎明州阿育王佛舍利塔。
吳越王俶奉版圖歸朝。
令僧統贊寧。奉釋迦舍利塔。
入見於滋福殿。上素聞其名。
一日七宣。賜號通慧大師。
除翰林。與學士陶穀同列。
或誚之曰。青瑣朱楹。
安容此物。及與之語。
師援據經史袞袞不已。
誚者為之畏服。學士王禹偁徐鉉每有疑。
則就質之。皆為下拜。
事以師禮。滋福殿者。
安佛像經藏立剎聲鐘。
即內道場也。 ^26c2

太平興國五年。鑄佛像。
修建諸禪寺及僧塔。
又建譯經院。始興譯事　按宋史太宗本紀。
不載　按佛祖統紀。
太平興國五年正月。
勅內侍張廷訓。往代州五臺山。
造金銅文殊萬善菩薩像。
奉安於真容院。詔重修五臺十寺。
以沙門芳潤為十寺僧正。
十寺者。真容。華嚴。
壽寧。興國。竹林。金閣。
法華。祕密。靈境。大賢也。
勅內侍張仁贊。往成都鑄金銅普賢像。
高二丈。奉安嘉州峨嵋山普賢寺之白水。
建大閣以覆之。詔重修峨嵋五寺。
即白水普賢。黑水華嚴。
中峯。乾明。光相也。
河中府沙門法進。
請三藏法天。譯經於蒲津。
守臣表進。上覧之大悅。
召入京師。始興譯事。
二月北天竺迦濕彌羅國三藏天息灾。
烏填曩國三藏施護來。
召見。賜紫衣。勅二師同閱梵夾。
時上盛意翻譯。乃詔中使鄭守均。
於太平興國寺西。
建譯經院為三堂。
中為譯經。東序為潤文。
西序為證義。五月中天竺沙門護羅。
來獻貝葉梵經。勅賜紫服。
沙門知則。進所著聖無量壽經疏。
賜號演教大師詔建開聖禪寺於誕生之地。
奉優填王栴檀瑞像。
釋迦佛牙。太祖親緘銀塔中梁誌公真身錫杖刀尺。
勅內侍衛欽往泗州。
修僧迦大師塔。凡十三層。
改普照王寺。為太平興國。 ^26c32

太平興國七年。威虜軍奏得佛舍利。
深州奏得佛像。勅就邑寺安奉。
詔僧天息灾等譯經。
因定儀式。又詔普度童行。
西天竺附僧光遠。
進佛舍利　按宋史太祖本紀。
太平興國七年。九月己丑朔。
西京諸道。係籍沙彌。
令祠部給牒　按佛祖統紀。
七年正月。威虜軍奏言。
築城穿土。得石函鐵函銅函銀函金函。
凡五重中。有琉璃瓶。
盛佛舍利。有刻石記云。
貞觀二十一年。藏佛舍利謹遣牙吏以聞。
深州奏。陸澤縣人王緒。
牧牛田中。見一白兔逐之。
入土穴中。探穴得石佛五十軀。
制度奇古。長皆尺餘。
勅就邑寺安奉。像常放白光。
六月譯經院成。詔天息灾等居之。
賜天息灾明教大師。
法天傳教大師。施護顯教大師。
令以所將梵本。各譯一經。
詔梵學僧法進常謹清沼等筆受綴文。
光祿卿楊說兵部員外郎張泪潤文。
殿直劉素監護。天息灾述譯經儀式。
於東堂面西。粉布聖壇開四門。
各一梵僧主之。持祕密呪七日夜。
又設木壇。布聖賢名字輪目。
曰大法曼拏羅。請聖賢阿伽沐浴。
設香花燈水殽果之供。
禮拜遶旋。祈請冥祐。
以殄魔障。第一譯主正坐面外。
宣傳梵文。第二證義坐其左。
與譯主評量梵文。
第三證文坐其右。
聽譯主高讀梵文。
以驗差誤。第四書字梵學僧。
審聽梵文。書成華字。
猶是梵音。第五筆受翻梵音成華言。
第六綴文回綴文字。
使成句義。第七參譯參考兩土文字。
使無誤。第八刊定。
刊削冗長。定取句義。
第九潤文官於僧眾。
南向設位。參詳潤色。
僧眾日日沐浴。三衣坐具。
威儀整肅。所須受用。
悉從官給。天息灾言。
譯文有與御名廟諱同者。
前代不避。若變文回避。
慮妨經旨。今欲依國學九經。
但闕點畫。詔答佛經用字。
宣從正文。廟諱御名。
不須回避。七月天息灾上新譯聖佛母經。
法天上吉祥持世經。
施護上如來莊嚴經各一卷。
詔兩街僧。選義學沙門百人。
詳定經義。時左街僧錄神曜等言。
譯場久廢。傳譯至難。
天息灾等。即持梵文。
先翻梵義。以華文證之。
曜眾及服。詔新經入藏。
開板流行。車駕親幸譯經院。
召僧眾賜坐慰諭。
賜臥具繪帛什物。
度其院童子十人。
悉取禁中所藏梵本令其翻譯。
十二月詔選梵學沙門。
為筆受。義學沙門十人。
為證義。自是每歲誕節。
必獻新經。皆召坐賜齋。
以經付藏。詔曰。朕方隆教法。
用福#CB15131;家。
其內外諸郡童行。
並與剃度。成都沙門光遠遊西天還。
詣闕進西天竺王子沒徒曩表。
佛頂印貝多葉。菩提樹葉。
詔三藏施護譯其表曰。
伏聞支那國。有大天子。
至聖至神。富貴自在。
自漸福薄無由朝謁。
遠蒙皇恩。賜金剛座釋迦如來袈裟一領。
即已披挂供養。伏願支那皇帝。
福慧圓滿。壽命延長。
一切有情。度諸沉溺。
謹以釋迦舍利。附沙門光遠以進。 ^27a24

太平興國八年。詔修高僧傳。
又詔賜譯經院名傳法。
選童子送院受學。
賜僧法遇勅書。往中天竺。
勅內侍奉舍利藏僧伽塔下。
又勅建壽昌寺　按宋史太宗本紀。
不載　按佛祖統紀。
太平興國八年六月詔。
翰林贊寧。修大宋高僧傳。
寧乞歸錢唐撰述。
詔許之。又詔譯經院。
賜名傳法。於西偏建印經院。
天息灾等言。歷朝翻譯。
並藉梵僧。若遐阻不來。
則譯經廢絕。欲令兩街選童子五十人。
習學梵字。詔令高品王文壽。
選惟淨等十人。引見便殿。
詔送譯經院受學。
惟淨者江南李煜之姪。
口受梵章。即曉其義。
歲餘度為僧。升梵學筆受。
賜紫衣光梵大師。
沙門法遇。自西天來。
獻佛頂舍利。貝葉梵經。
法遇化眾。造龍寶葢金襴袈裟。
將再往中天竺金剛座所供養。
乞給所經諸國書。
詔賜三佛齊葛古羅柯蘭諸國勅書以遣之。
泗州奏。僧伽塔白晝放光。
士民然頂臂香供養者。
日千餘人。勅內侍奉釋迦舍利。
藏之塔下上以新譯經。
示宰臣曰。佛氏之教。
有裨政理。普利羣生。
達者自悟淵源。愚者妄生誣謗。
朕於此道。微識其宗。
凡為君而正心無私。
即自利行也。凡行一善以安天下。
即利它行也。如梁武捨身為奴。
此小乘偏見。非後代所宣法也。
趙普對曰。陛下以堯舜之道治世。
以如來之行修心。
聖智高遠。非臣下所能知也。
詔以御製蓮華心回文偈。
祕藏詮逍遙詠。宣示近臣。
勅內侍張承貴。往天台山。
重建壽昌寺。從沙門自珣請也。 ^27c16

雍熈元年。日本國沙門奝然來朝。
詔賜大藏經。勅造羅漢像五百十六身。
奉安壽昌寺　按宋史太宗本紀。
不載　按佛祖統紀。
雍熙元年三月。日本國沙門奝然來朝。
然言其國傳襲六十四世。
八十五主。至應神天皇。
始傳中國文字。至欽明天皇壬申歲。
始傳佛教放百濟。
當梁承聖初年。至用明立。
有太子名聖德。年七歲便悟佛法。
於菩提寺講勝鬘經。
感天雨花。始遣使入中國。
求法華經。當隋開皇中也。
至孝德立。白雉四年。
遣僧道照入中國。
從奘法師傳法。當唐永徽四年也。
次足姬立。令僧智通入中國。
求大乘法。當顯慶三年也。
次文武立。寶龜二年。
令僧元昉入中國求法。
當開元四年也。次孝明立。
天平勝寶四年。遣使入中國。
求內外教典。當天寶中也。
次桓武立。遣僧空海入中國。
傳智者教。當元和年中也。
次文德立。令僧常曉入中國。
求釋迦密教。當大中年也。
上聞其王一姓傳繼。
臣下皆世官。謂宰臣曰。
島夷君臣。乃能世祚永久若是。
奝然求謁五臺。及回京師。
乞賜印本大藏經。
詔有司給與之。勅造羅漢像五百十六身。
奉安天台壽昌寺。 ^28a16

雍熈二年。以天竺僧。
為朝請大夫。詔尋訪梵經。
館西天僧通梵語者於傳法院。
又詔僧於內殿。建道場　按宋史太宗本紀。
雍熙二年。閏九月乙未。
禁僧人置妻孥。冬十月丙午。
以天竺僧天息災施護法天。
並為朝請大夫。試鴻臚少卿　按佛祖統紀。
雍熙二年。上覽新譯經。
謂宰臣曰。天息災等。
妙得翻譯之體。乃詔天息災。
除朝散大夫。試光祿卿。
法天施護。並除朝奉大夫。
試鴻臚卿。法天改名法賢。
並月給酥酪錢有差。
新譯經論。並刊板印行。
天息災等言。聞陝西諸路。
頗有道俗。收藏梵經。
乞下尋訪。以資翻譯。
詔從之。又詔兩街供奉僧。
於內殿建道場。為民祈福。
歲以為常。西天僧有精通梵語可助翻譯者。
悉館於傳法院。嶺南僧置妻孥。
詔所在長吏。誡厲以順正教。 ^28b6

雍熙三年。詔係帳童行。
並與剃度。以御製聖教序。
冠新譯經首　按宋史太宗本紀。
不載　按佛祖統紀。
雍熈三年。詔天下係帳童行。
並與剃度。自今後讀經及三百紙。
所業精熟者。方許係帳。
又以御製三藏聖教序。
賜天息灾等。令冠新譯經首。 ^28b32

雍熈四年。敕內侍。
送寶冠瓔珞袈裟。
往峨眉山普賢寺　按宋史太宗本紀。
不載　按佛祖統紀。
雍熈四年。勅內侍。
送寶冠瓔珞袈裟。
往峨眉普賢寺。是日眾見普賢大士。
乘紫雲行空中。久之方沒。 ^28b42

端拱元年。勅以高僧傳編入大藏。
又詔箋釋御製佛乘文集　按宋史太宗本紀。
不載　按佛祖統紀。
端拱元年。翰林通慧大師贊寧。
上表進高僧傳三十卷。
璽書褒美。令編入大藏。
勅住京師天壽寺兩街僧錄可朝等。
請箋釋御製佛乘文集。
詔許之。 ^28c2

端拱二年。開寶寺塔成。
帝親以舍利奉藏。
勅內侍。往峨眉。修佛像及寺宇　按宋史太宗本紀。
端拱二年八月癸亥。
詔作開寶寺舍利塔成　按佛祖統紀。
端拱二年。開寶寺建寶塔成。
八隅十一層三十六丈。
上安千佛萬菩薩塔。
下作天宮。奉安阿育王佛舍利塔。
皆杭州塔工喻浩所造。
凡八年而畢。賜名福勝塔院。
安舍利日。上肩輿微行。
自手奉藏。有白光起小塔一角。
大塔放光。洞照天地。
士庶焚香獻供者盈路。
內侍數十人。求出家掃塔。
上謂近臣曰。我宿世曾親佛座但未通宿命耳。
詔直學士院朱昂。
撰塔銘。謂曰。儒人多薄佛。
向中竺僧法遇。乞為本國佛金剛座立#CB15156;。
學士蘇易簡為之。
指佛為夷人。朕惡其不遜。
遂別命製之。卿宜體此意。
勅內侍謝保意。領將作匠。
賜黃金三百兩。住峨眉飾普賢像。
再修寺宇。并賜御製文集令直院徐鉉撰記。 ^28c12

淳化元年。詔建淳化寺。
奉石佛像。又詔赤脚道者入見。
賜高麗國大藏經并御製佛乘文集　按宋史太宗本紀。
不載　按佛祖統紀。
淳化元年。通利軍。
建城掘地。於古寺基。
得巨石佛十軀。詔建淳化寺。
以奉其像。又詔赤脚道者入見。
上曰。南方禪律如何化物。
對曰。究之一理。上起遶龍牀一帀云。
是禪是律。對曰。究之一理。
上說。高麗國王治。
遣使乞賜大藏經。
并御製佛乘文集。
詔給之。 ^28c42

淳化二年。賜沙門重達及中天竺僧紫服。
勅僧贊寧。充史館編脩　按宋史太宗本紀。
不載　按佛祖統紀。
淳化二年。太原沙門重達。
自西天還。往反十年。
進佛舍利貝葉梵經。
賜紫服。住西京廣愛寺。
勅翰林贊寧。充史館編修。
中天竺那爛陀寺沙門補陀吃多來朝。
進佛舍利梵經。賜紫服。
南海占城國沙門淨戒詣闕。
獻如意金銅鈴杵龍腦香。 ^29a10

淳化四年。詔西邊諸郡梵僧西來。
中國僧西遊而還者。
所持梵經。並先具奏。
封題進上。高麗國王治。
遣使謝賜藏經御製文集　按宋史太祖本紀。
不載　按佛祖統紀云云。 ^29a24

淳化五年。于闐國沙門。
進大乘祝藏經。以法賢言。
詔焚棄之　按宋史太宗本紀。
不載　按佛祖統紀。
淳化五年。于闐國沙門吉祥。
進大乘祝藏經。詔三藏法賢等詳定。
賢奏。此經是于闐書體。
非是梵文。其中無請問人。
及聽法眾。前後六十五處。
文義不正。帝召賢諭之曰。
使邪偽得行。非所以崇佛教也。
宜焚棄之。以絕後惑。 ^29a32

至道元年。詔諸州僧三百人。
歲度一人。尼百人度一人。
又詔進盂蘭盆儀　按宋史太宗本紀。
不載　按燕翼貽謀錄。
李主侫佛。度人為僧。
不可數計。太祖既下江南。
重行沙汰。其數尚多。
太宗乃為之禁。 ^29a46

至道元年六月己丑。
詔江南兩浙福建等處。
諸州僧三百人。歲度一人。
尼百人歲度一人　按佛祖統紀。
至道元年。中天竺沙門迦羅扇帝來朝。
進佛頂舍利。貝葉梵經。
詔度僧尼誦經百紙。
讀經五百紙為合格。
又詔兩街僧錄省才進盂蘭盆儀。 ^29b6

至道二年。詔以御製祕藏詮二十卷。
緣識五卷。逍遙詠十卷。
命兩街箋注入大藏頒行。
勅史館編修贊寧。
知西京教門寺。 ^29b16

至道三年九月。西天竺沙門羅護羅來朝。
進貝葉梵經。賜紫服　按以上宋史太宗本紀。
俱不載　按佛祖統紀云云。 ^29b22

真宗咸平元年。御製聖教序。
令置先帝聖教序後。
賜天竺沙門紫衣。
以贊寧充右街僧錄　按宋史真宗本紀。
不載　按佛祖統紀。
咸平元年。御製三藏聖教序。
賜明教大師法賢等。
令置先帝聖教序後。
沙門可升注序進上。
詔知制誥朱昂。兼譯經潤文官。
中天竺沙門你尾抳等。
來朝。進佛舍利梵經菩提樹葉菩提子數珠。
賜紫衣。西天竺沙門佛護來朝。
進梵經。賜紫衣。勅史館編修贊寧。
充右街僧錄。 ^29b28

咸平二年。以聖教序。
賜傳法院。陳恕請罷譯經院。
不許。勅贊寧遷左街僧錄　按宋史真宗本紀。
咸平二年。七月壬寅。
製聖教序。賜傳法院　按佛祖統紀咸平二年。
禮部侍郎陳恕言。
譯經院久費供億。
乞罷之。上以先朝盛典不許。
勅史館編修贊寧遷左街僧錄。 ^29b44

咸平三年八月。試光祿卿天息灾亡。
諡慧辨法師。勅有司具禮送終。 ^29c6

咸平四年五月。試鴻臚卿法賢亡。
諡元覺法師。勅送終如慧辨禮　按以上宋史真宗本紀。
俱不載　按佛祖統紀云云。 ^29c10

咸平六年。詔擇僧可者。
始令往西天取經。
又詔隋僧智者科教類次刊牘。
賜名天台總錄　按宋史真宗本紀。
不載　按佛祖統紀。
咸平六年。知開封府陳恕言。
僧徒往西天取經者。
臣甞召問。皆罕習經業。
而資狀庸陋。或往諸藩。
必招輕慢。自今宜試經業。
察人材。擇其可者令往。
詔可。二月詔隋智者禪師科教類次刊牘。
凡百五十四部。賜名天台總錄。
譯館請繫開元東土集傳。
制曰可。 ^29c16

景德元年。賜諸國沙門紫服。
以旱召西天梵僧作呪法。
詔楊億裁定傳燈錄頒行　按宋史真宗本紀。
不載　按佛祖統紀。
景德元年。日本國沙門寂照。
來進無量壽佛像。
金字法華經。水晶數珠。
賜紫方袍。西天三藏法護。
來進佛舍利。貝葉梵經。
賜紫衣束帛。館於譯經院。
北天沙門戒賢。來進梵經。
賜紫服。七月亢旱。
召西天梵僧於金明池。
水心立壇呪龍。有雲霧。
自池中出。須臾雨至。
自後歲旱。必作呪法多驗。
東吳沙門道原。進禪宗傳燈錄三十卷。
詔翰林學士楊億。
裁定頒行。 ^29c32

景德二年。幸傳法院。
觀新譯經。召僧見便殿。
閱試行業　按宋史真宗本紀。
景德二年九月庚午。
幸興國寺傳法院。
觀新譯經　按佛祖統紀。
二年三月。迦濕彌羅國沙門日羅失稽來。
進梵經菩提樹葉。
七月西天沙門達摩波來進梵經。
賜紫服。九月上幸譯經院。
令三藏諸僧坐賜香茶繒綵有差。
上以諸寺住持。先是僧職遷補。
或非其才。至是召見便殿。
閱試行業。 ^30a4

景德三年。孫#CB15265;奏請減損修寺度僧。
不許　按宋史真宗本紀。
不載　按佛祖統紀。
景德三年。諸王府侍讀孫#CB15265;。
奏請減損修寺度僧。
上曰。釋道二門。有助世教。
人或偏見。往往毀訾。
縱使僧道。時有不檢。
安可即廢。 ^30a18

景德四年。賜交州佛氏書。
臣僚請禁教不聽　按宋史真宗本紀。
景德四年秋七月乙亥。
交州來貢。賜佛氏書　按佛祖統紀。
四年臣僚言。愚民無知。
侫佛過度。謂捨財可以邀福。
修供可以滅罪。蠧國害政。
宜加禁止。上謂宰臣曰。
佛教使人遷善。誠有其益。
安可禁之。且佛法所至甚廣。
雖荒服諸國。皆知信奉。
唯道教中原有之。
然不甚盛。王旦對曰。
頃歲虜使。登開寶塔。
瞻禮甚#CB05418;。
誓當戒殺。及至上清宮。
不復屈膝。是知四夷唯重佛而不敬道也。
上曰然。詔遣使送金襴袈裟。
往惠州羅浮山中閣寺。
奉釋迦瑞像。仍為國建祈福道場。
感五色祥禽。集於齋所。 ^30a28

景德□年。始令宰相率內職。
赴佛寺。行香　按宋史真宗本紀。
不載　按王文正筆錄。
舊制國忌。迭命宰相參知政事一員。
率文武常參官。赴佛寺行香。
內職不預焉。景德中。
同樞密院事王公欽若。
陳公堯叟。率內職同赴。
乃聽自今大忌。樞密使內職學士。
內諸司使。軍職下洎列校。
同為一班。先詣西上閤門。
進名奉慰。宰相參知政事。
文武百官為一班。
次詣閤門。進名奉慰訖退。
齊赴佛寺行香。小忌則否。 ^30b2

大中祥符二年。禁毀金寶塑浮屠像。
敕僧惟淨試光祿卿。
同預譯經。賜吳國大長公主。
號報慈正覺大師　按宋史真宗本紀。
大中祥符二年二月癸丑。
禁毀金寶塑浮屠像　按佛祖統紀。
二年昇州崇勝寺。
賜名承天。立甘露戒壇。
勅光梵大師惟淨。
試光祿卿。同預譯經。
九月吳國大長公主出家。
法名清裕。賜號報慈正覺大師。
即太宗第七女。幼不茹葷血。
上幸延聖寺。抱對佛願舍為尼。
至是乞落髮。詔建資聖院以居之。
勅釋門威儀教坊樂部以為迎導。
時密王女。曹王女。
及後宮三十人餘。
皆隨出家。詔於是日普度天下童子十人。
度一人。又詔於洛陽甲馬營。
太祖誕聖之地。建應天寺。
以奉神御。 ^30b18

大中祥符三年。詔天下諸路。
皆立戒壇。禁官民毀辱僧尼。
詔出經論題目。考試沙門。
館僧雲豁於北御園。
西天中天竺沙門來朝　按宋史真宗本紀。
不載　按佛祖統紀大中祥符三年。
詔京師太平興國寺。
立奉先甘露戒壇。
天下諸路。皆立戒壇。
凡七十二所。京師慈孝寺。
別立大乘戒壇。勅品官無故毀辱僧尼。
口稱禿字者。勒停見任。
庶民流千里。詔知制誥李維。
出經論題目。考試沙門。
以為遷補。左右街之序。
左街相國寺。右街開寶寺。
又詔吉州西峯雲豁禪師。
館於北御園。入定月餘。
求歸故山。詔許之。
師每入定。或經歲方出。
西天沙門眾德來朝。
進舍利梵經菩提印。
中天竺沙門覺稱法戒來朝。
進舍利梵夾金剛座真容菩提樹葉。
召見便殿。慰勞甚厚。
館於譯經院。稱進讚聖頌。
詔惟淨譯之。稱謂學士楊億曰。
入此國見屠殺豬羊市肆懸內。
痛不忍觀。西竺食肉五辛者。
驅出城。故無貨者。
心不欲久居此。願至五臺。
禮文殊。即還本土。
晉公丁謂問之曰。
數萬里遠來。更何所為。
稱曰。并欲禮宣律師塔耳。
及還。詔賜金襴袈裟奉安金剛座及賜裝錢茶果。 ^30b42

大中祥符四年。幸廣化諸寺。
瞻無畏塔及摩騰真身。
詔修普賢寺。設三萬僧齋。
歲度僧四人。又詔守堅道者入見。
令宮女皆出焚香。
賜般尼國沙門紫服　按宋史真宗本紀。
不載　按佛祖統紀。
大中祥符四年三月。
上幸洛陽龍門山廣化寺。
瞻無畏三藏塔。製讚刻石置之塔所。
復幸白馬寺。瞻摩騰三藏真身。
上謂近臣曰。摩騰至今千年。
而全身不壞。良可尊敬。
宜嚴諭寺僧。用心守護。
因御製以褒之。詔賜黃金三千兩。
增修峨嵋山普賢寺。
設三萬僧齋。歲度僧四人。
又詔漣水軍守堅道者入見。
令宮女皆出焚香。
每一女至前。上給之曰后也。
師皆言非。如是數十人。
師忽起曰。陛下好養此人。
他日必作家主。即章獻太后也。
師乞歸山。詔許之。
在山常紙衣。閉戶不見人。
有置食庭前者。人退自取之。
五月般尼國沙門寂賢。
來進梵經菩提印。
賜紫服。十一月益州守臣李士衡。
進大慈寺沙門仁贊編脩釋氏會要四十卷。 ^30c32

大中祥符五年。詔沙門茂貞入見。
又詔日本國建寺。
賜額神光　按宋史真宗本紀。
不載　按佛祖統紀。
大中祥符五年二月。
詔嘉州峨眉山沙門茂貞入見。
上賜以詩。館於景德寺。
舒王元偁夢青衣童。
持書以授中使。足蹈黃雲。
隱隱而沒。王以問師。
答曰將有儲嗣降孕之慶。
未幾。仁宗生。日本國遣使稱貢言。
國東有祥光見。舊傳中原天子聖明則應此瑞。
上喜。詔日本建寺。
賜額神光。勅詞臣為撰寺記。 ^31a16

大中祥符六年。詔試童行經業。
方許剃度。賜開寶寺塔號。
又賜編修大藏經錄。
名大中祥符法寶錄。
西天竺沙門來。賜紫服。
召僧崇矩。入內殿講經　按宋史真宗本紀。
不載　按佛祖統紀。
大中祥符六年二月。
詔天下官吏。試童行經業。
方許剃度。五月開寶寺福勝塔。
有金色光見相輪上。
又有聖僧遶塔。翌日得五色舍利。
上親幸敬觀。見舍利於塔表。
大如月色。同水晶。
往來飛動於鈴索之上。
士庶同瞻。於地甎上。
護舍利五千餘粒。
詔賜號靈感之塔。
時京師天清寺興慈塔。
亦有舍利見相輪上。
上曰。像教嘉祥生民之福也。
八月兵部侍郎譯經潤文官趙安仁。
奉詔編脩大藏經錄成。
凡二十一卷。賜名大中祥符法寶錄。
仍賜御製序云。自太平興國以來。
凡譯成經律論。四百十三卷。
祕書監楊億。光梵大師惟淨等編次。
又請以兩朝御製佛乘文集。
編入大藏。下詔褒許。
諡泗州僧伽大士普照明覺大師。
公私不得指斥其名。
九月西天竺沙門知賢等來進舍利梵經。
賜紫服。十一月西天波羅奈沙門滿賢進梵經無憂樹葉。
浮石崇矩法師至京師。
上聞其名。召入內殿。
講四十二章經。盛談名理。
上心大悅。賜紫服金幣香藥。 ^31a32

大中祥符八年。詔以太宗御製妙覺集。
編入大藏。南海注輦國。
遣使進天竺梵經　按宋史真宗本紀。
不載　按佛祖統紀。
大中祥符八年。勅汀州南安巖。
名均慶院。賜太宗御書百二十軸。
詔以太宗御製妙覺五卷。
付傳法院。編入大藏。
南海注輦國。遣使來貢。
進天竺梵經。其使言。
四十年以來。海無風濤。
意中國有聖人出世。 ^31b24

大中祥符九年。天竺諸國沙門來。
進舍利梵經。勅修龍門山石龕佛。
詔沙門智悟祈雨　按宋史真宗本紀。
不載　按佛祖統紀。
大中祥符九年二月。
北天竺優填曩國沙門天覺。
南天竺師子國沙門妙德。
西天竺迦蹉國沙門等來。
各進舍利梵經。各賜紫衣金幣。
四月中天竺薩縛羅國沙門童壽來。
進梵經。賜紫服。五月東天竺縛鄰捺國沙門普積來。
進梵經。賜紫服。西京龍門山石龕佛。
歲久廢壞。上命沙門栖演給工修篩。
凡一萬七千三百三十九尊。
九月不雨。詔泗州龜山沙門智悟入京。
止開寶寺。祈雨。悟先在泗州祈雨。
有感。曾斷一臂。至是又曰。
若七日得雨。更舍一臂。
五日大雨。乃截一臂。
上遣使賜藥。悟曰無害。
人見所截臂無血。
甚異之。泗守與郡人皆夢。
僧伽謂之曰。悟是五百羅漢中一。
來此救世。 ^31b38

天禧元年。詔新譯頻那夜迦經。
不許入藏。賜台州東掖山智者教文印本四千餘卷　按宋史真宗本紀。
不載　按佛祖統紀。
天禧元年四月。詔曰。
金仙垂教。實利含生。
貝葉膽文。當資傳譯。
苟師承之或異。必邪正以相參。
既失精詳。浸成訛謬。
而況葷血之祀。甚瀆於真乘。
厭詛之辭。尤乖於妙理。
其新譯頻那夜迦經四卷。
不許入藏。自今以後。
似此經文。不得翻譯。
七月詔賜台州東掖山智者教文印本四千六百二十卷。
住山本如觀郡人。
建教藏閣。以奉之。 ^31c18

天禧三年。詔以御注佛經。
入藏頒行。又詔賜女真國大藏經　按宋史真宗本紀。
不載　按佛祖統紀。
天禧三年譯經三藏法護等請。
以御注四十二章經。
御注遺教經。入藏頒行。
詔可。十一月東女真國入貢。
乞賜大藏經。詔給興之。 ^31c36

天禧四年。詔以御製釋典法音集。
附大藏。賜西天竺沙門紫服。
又特賜僧知禮號法智　按宋史真宗本紀。
不載　按佛祖統紀。
天禧四年正月。右街講經祕演等請。
以御製釋典法音集。
命僧箋注。凡三十卷。
乞附大藏。詔可。初是楊億提舉其事。
集中有六種震動之語。
一僧箋之。將三百字。
暗碎不可觀。億削去。
自注云地體本靜。
動必有變。人服其簡。
西天竺沙門普善。
來進梵經。賜紫服。
附馬都尉李遵最奏四明知禮法師高行遺身。
上嘉歎不已。特賜法智之號。
仍宣旨住世演教。
不許遺身。時譯經院證義簡長等二十三人。
各寄聲詩贊美道德。 ^31c46

天禧五年。詔遣內侍。
請僧法智領眾。修法華懺。
又詔建資聖禪院。
為將士戰亡者追福　按宋史真宗本紀。
不載　按佛祖統紀。
天禧五年詔遣內侍俞源清。
往四明延慶。請法智法師。
領眾脩法華懺為國祈福。
師為述脩懺要旨上之。
詔於并州。建資聖禪院。
為將士戰亡者追福。
門下侍郎平章事丁謂兼譯經潤文使。
翰林學士晁迥李維兼潤文官。
是歲天下僧數三十九萬七千六百十五人。
尼六萬一千二百四十人。 ^32a20

乾興元年。仁宗即位。
章懿太后遣使請僧遵式為國行懺。
賜龜茲國僧紫服　按宋史仁宗本紀。
乾興元年二月戊午即位　按佛祖統紀。
乾興元年。章懿太后遣使。
詣錢唐天竺。請遵式法師。
為國行懺。師著金光明護國道場儀上之。
因奏天台教卷。乞入大藏。
龜茲國僧華嚴來進佛骨舍利梵經。
賜紫服。〔古今圖書集成〕釋教部彚考卷第三
 ^32a36
