中之上四分律比丘尼鈔卷中之上
author:: 終南山沙門釋　道宣　述
other:: 
# 安居篇第十六
○安居篇第十六
此篇大門有八一制意二結時三夏閏四對首五心念六忘成七及界八移夏。 ^729b31

第一制意者此律通制三時意存愍物又偏約夏月情在三過一無事遊行妨修道業二損傷物命違慈實深三所為既非招世譏謗防茲三咎故制安居。 ^729b35

第二結時者此律雖云前中後三時若據結文正自有二謂四月十六結者是前十七日已去迄至五月十六日來皆稱於後唯一日為前二十九日為後此律大僧不結前安居吉尼不結前同吉不結後提不依大僧安居亦提明了論云無五過處得安居一太遠聚落求須難得二太近城市妨修道業三多有蟻蚊自他兩損四無可依人依人須具五德一求聞令聞二已聞令清淨三能決疑網四通道達俗無滯五除邪見得正見五無施主供給藥食有此五過不可安居僧祇云若親里請尼者先教請比丘不肎者不得受請見論云尼依比丘住處半由旬得安居過者不得前夏檀越為尼請比丘來而尼已安居竟乃至後夏初比丘有緣事不來當更請餘比丘來若不得來應去路有難事者得安居若初安居竟比丘有緣事去尼後方知已結安居者不得移去得住無罪若夏竟不得無比丘處自恣應覓作法僧祇云雖在一比丘處安居至半月時亦應請問布薩無者三由旬內有僧通結取故五分云有比丘自不持律不依持律人安居夏中生疑又無問處乃至佛言依持律處安居若房舍迮者聽近持律師七日往還處於中遙依安居有疑往問此律不依廣誦二部律師得提義云大僧丈夫尚令依律師處住有疑皆須往問譬如嬰兒無時暫離乳母恐生罪累自溺長津今時尼眾觸事無知動乖法式志性昏滯好染俗風孤遊自在不承戒律或伽藍偏僻獨處邊荒或憒閙城隍無僧迥立所以舉動不仁行步失禮八敬罕自無聞三業唯加蜂蠆敬俗倒為闍棃慢僧反為師弟靜言此事良用愾然。 ^729b41

第三夏閏者若閏五月六月定百二十日安居若閏四月者從四月十六日至閏月一日結者竝四月住若閏月二日已後結者漸漸轉少以越閏月故若五月一日迄至十六日結者皆三月住若閏七月從四月十六日及五月一日結者盡三月住由未至閏故若五月二日已後結者皆四月住由九十日未滿含閏月故。 ^730a4

第四對首具修威儀至一尼前云。 ^730a18

大姉一心念。我比丘尼某甲。
依某僧伽藍。前三月夏安居。
房舍破修治故〔三說〕。 ^730a20

五分十誦前人報云汝莫放逸答云受持又義問云依誰持律答云某律師告云有疑當往問答云爾若依村落山間樹下安居者即須改前伽藍又除房舍破修治等語直云。 ^730a24

大姉一心念。我比丘尼某甲。
今依某村家。前三月夏安居〔三說〕。 ^730a32

或有人云依皇帝聚落安居或云依法界安居此皆不成反結無知不學之罪問所以寺中令修治房舍耶答僧房修治用通三世前人料理今人受用今人修補以擬當來若不修治三世不續後安居者云。 ^730a36

大姉一心念。我比丘尼某甲。
依某僧伽藍。後三月夏安居。
房舍破修治故〔三說〕。 ^730a44

第五心念者計尼不合心念今依十誦饑儉時開尼依親獨住所以偏出此文具修威儀至佛前云。 ^730a48

若比丘尼某甲今依某聚落某家。
前三月夏安居〔三說〕。 ^730b4

第六忘成者此律忘不心念若為安居故來便成安居義云既言為來者舊住之人良恐不開若舊住人要此期夏忽忘不說亦須量行若外來尼不為益事者此便不成。 ^730b6

第七及界者此律云一一脚入界二雙脚入界三一脚入園四雙脚入園東方明相若出亦開外來者不說得成。 ^730b14

第八移夏者此律難有二種謂命梵二難也一命難者謂鬼神賊等及惡獸毒蟲不得如意飲食醫藥及隨意使人若安居住此便則斷命故律云我在此住必為我命作留難佛皆聽去二梵難者謂被男子誘調畏犯重戒佛亦聽去若至彼結成者從初去日即須勤覓安身處若住處未得已來雖曾經宿不破安居以非故心輕慢意也反前不成若得住處夏法隨食於彼無緣不得出界恐破夏也若本處無難亦不得來由已結成故此律俗家安居見有二難當白檀越求移去若聽不聽但應自去若依餘部不云得夏今準母論得夏故論云移夏不破安居也問遇緣出界經宿忘不受日得夏否答諸部竝無文斷唯五百問事云夏中忘不受七日出界憶即悔者得一坐中不得過三悔不成歲問遇緣出界忽值水陸道斷諸難不及本界失夏以否答諸部亦無文斷古昔大德校量三藏義開得夏若為三寶益事友已大事不及界者開自餘悠悠無益之事破夏不疑。
other:: 
# 受日篇第十七
○受日篇第十七 ^730b20

此篇大門有六一受緣二互用三受法四得重五逢難六五利。 ^730c8

第一受緣者此律云凡受日之緣要為三寶利益大事檀越請喚生善滅惡得去十誦云為誰受日為七眾受並為生善滅惡應去若遣使不遣使俱得受若中路聞死反戒入外道眾八難事絕皆不應去僧祇若為私己求覓衣鉢藥草等悉成受日義云貧者應開富者宜禁若病重不堪受日直去不破夏故律云不得隨意及看病人等得去無犯若為治生覓利假託貴勝乞穀麥等或受雇撿校經像營造佛盆或悠悠請喚心不段重或為一緣受日遂歷眾事或即事不實虗搆外緣如是無益之事並不合受日既不合受妄數為夏無德自大冐受信施計滿犯重見論云自長己夏受施犯重五百問事破戒治生得財造佛尚不免地獄何況得福。 ^730c12

第二互用者問得互用否答十誦云受七日到聚落七日未盡所作事未竟還來至本處佛言有殘夜在應白已去義云謂本事上得白已餘用非謂異事上得若總為三寶事受日者得將互用如為營佛事得法僧上用以俱有受日緣故若有大益私營經像或當僧次請及捨請等成受緣然捨請須問本主聽者得成。 ^730c38

第三受法者。 ^731a4

大姉一心念。我比丘尼某甲。
今受七日法出界外。
為某事故。還來此中安居。
白大姉知〔三說〕。 ^731a6

此對首法律中唯有受名無其受文相傳義說唯得六夜在外至第七日必須還也若依界安居不得戒場上受日以非要心本處故又二界各別然不得互用若依戒場安居亦然互宿亦不得問尼得羯磨受日否答諸教並無文開故僧祇尼安居中無求聽羯磨法佛事僧事而遊行故知尼無也義云為尼是女弱不許孤遊若當延日在外恐難逼臨危可懼之甚所以聖意知時禁防不在出限今有諸德猶順人情義開羯磨敬惟斯理良恐非然假令事益雖多在外或為王臣請喚非七日可了寧可數受七日七日不辦同難直去無犯。 ^731a10

第四得重者問得重受日否答觀其文意但為生善利益事得重不疑明了論亦開重受七日十誦不許者為部別不同大唐波頗三藏亦開重受西域大德來者皆不聞單受之法
〔廣說妨難具在僧鈔〕。 ^731a32

第五逢難者律受七日出界為父母兄弟姉妹故二私通生善滅惡緣等至意留住過日得夏若難息即須急還不得停住免破夏疑僧祇云夏中和僧去在道不得遷迴當直去至彼和了即還故知停住寧不破夏。 ^731a40

第六五利者此律七月十六日夏罷已至八月十五日已來名迦提月此翻名功德月以夏坐有勞開受五利潤益比丘尼五利是何一得背請二得別眾食三得食前食後至別家不須囑授四得畜長衣不說淨五得離三衣宿
〔尼應開五衣前三開食後二通衣也〕見論云四月十六日結者得五利十七日已去不得名賞前罰後也僧祇有五種人不得安居衣一被舉人二破夏人三罷道人四死人五不囑授人破夏有十種過失一為諸佛所訶二為諸天世人所訶三破夏四得罪五不得受功德衣六不得五事利七不得攝施八不得安居衣九惡名流布十後悔入地獄。
other:: 
# 自恣篇第十八
○自恣篇第十八 ^731b2

此篇大門有十一制意二時節三集僧四差使五簡人六秉法七五德八自恣九略法十雜法。 ^731b26

第一制意者夫九旬修道精練身心人多迷己不自見過理宜仰憑清眾垂慈誨示縱宣己罪恣僧治舉內彰無私隱外現有純淨故曰自恣也。 ^731b30

第二時節者此律七月十四日十五日並得自恣又急施衣戒中十六日亦得自恣此則三時為又叉不知何時自恣佛聽大食小食上上座應白。 ^731b36

大姉僧聽。今白月十五日。
眾僧集某處自恣〔維那作白亦得〕。 ^731b42

第三集僧者義云要五人已上方得白差自恣若破夏不安居人雖不得夏以舉罪義同理必依眾恣僧治舉此律若後安居人從前安居者自恣仍須待日滿得還乃至沙彌尼等亦須盡集以治舉義同待僧唱出方可得去。 ^731b44

第四差使者此律比丘尼夏安居竟比丘僧夏安居竟聽差一比丘尼為僧故往大僧中說自恣十誦云應差二勦了知法尼往僧中當作白和僧。 ^731c6

僧今和合。何所作為。
答差比丘尼某甲。
往僧中。說三事自恣羯磨。 ^731c12

大姉僧聽。若僧時到僧忍聽。
僧差比丘尼某甲。
為比丘尼僧故。往大僧中。
說三事自恣見聞疑。
白如是。 ^731c16

大姉僧聽。今差比丘尼某甲。
為比丘尼僧故。往大僧中。
說三事自恣見聞疑。
誰諸大姉忍。僧差比丘尼某甲。
為比丘尼僧故。往大僧中。
說三事自恣。見聞疑者默然。
誰不忍者說。僧已忍。
差比丘尼某甲。為比丘尼僧故。
往大僧中。說三事自恣見聞疑竟。
僧忍默然故。是事如是持。 ^731c20

又應口差二三人尼為伴往大僧中禮僧足已曲身合掌云。 ^731c32

大德僧聽。比丘尼僧。
夏安居竟。比丘僧夏安居竟。
比丘尼僧。說三事自恣見聞疑。
大德僧慈愍故語我。
我若見罪。當如法懺悔〔三說〕。 ^731c36

尼說已大僧良久默然上座應勑尼云大眾上下各並默然不云見罪良由尼眾內禁三業外無三事內外清淨並無缺犯各應如法精勤行道謹慎莫放逸如法自恣比丘尼當傳此教告眾令知使尼答云爾頂戴持更設三拜已便還當於明日尼僧自恣時鳴稚集尼僧已不來者說欲尼僧等各依行立被差尼在上座頭立宣大僧教云。 ^731c42

大姉僧聽。僧差我比丘尼某甲。
往大僧中。說三事見聞疑。
大眾上下。並皆默然。
不云見罪。良由眾眾。
內禁三業。外無三事。
內外清淨。並無缺犯。
各應如法精勤行道謹慎莫放逸。
如法自恣。 ^732a8

宣已諸尼一時合掌頂上各云頂戴持然後尼僧安庠自恣律云大僧十四日自恣已僧十五日自恣此二眾相依故局日時若大僧病別眾眾不和眾不滿等尼應遣使問訊大僧若尼眾病乃至不滿亦須問訊大僧問尼眾不知所以須問訊大僧耶答若知不和便能為其和解。 ^732a16

第五簡人者此律要具二種五德方堪自恣初五德一不愛二不恚三不怖四不癡五知自恣不自恣第二五德者一知時不以非時二真實不以虗妄三利益不以損滅四柔輭不以麤獷五慈心不以瞋恚
〔此五是舉罪五德〕若不具此二五德舉不知時恐惱眾僧反成自累五分云要差二人已上乃至多人三千威儀云要差二人為僧自恣竟五德自相向出罪不得求餘人自恣竟以餘人僧不差故僧祇十誦云差有德者作
〔今時多有年少者作相中不善〕。 ^732a28

第六秉法者未差五德前先須行香湯淨水行籌唱數一依前說戒法問改說戒語加自恣詞然後差其五德上座秉法秉法時不須喚五德尼立恐成別眾問僧集和合否答曰僧集和合又問未受具戒者出答云未受具戒者已出
〔若有式叉尼等出時法用還依前說戒中無異〕又問不來比丘尼說欲若有說欲者應云。 ^732a46

大姉僧聽。比丘尼某甲。
我受彼欲自恣彼如法僧事與欲自恣〔一說便得〕。 ^732b10

今時多有依說戒法說欲若受欲尼本房內受他說欲者對僧不得改正還令問本房取彼尼自恣若持欲尼對僧錯說者得臨座改正成有邊方不學律者自恣時有病緣等不許他說欲此迷愚甚矣。 ^732b14

又問僧今和合。何所作為。
答自恣差人羯磨。
又問眾中誰能為僧。
作五德自恣人。答云某甲能。 ^732b22

大姉僧聽。若僧時到僧忍聽。
僧差比丘尼某甲某甲。
為僧作受自恣人。
白如是。 ^732b26

大姉僧聽。差比丘尼某甲某甲。
為僧作受自恣人。
誰諸大姉忍。僧差比丘尼某甲某甲。
為僧作受自恣人者默然。
誰不忍者說。僧已忍。
差比丘尼某甲某甲。
為僧作受自恣人竟。
僧忍默然故。是事如是持。 ^732b30

第七五德法者僧既差已即從座起至上座前禮足跪住若在露地應在伸手相及內自作白和僧云。 ^732b38

大姉僧聽。今日眾僧自恣。
若僧時到僧忍聽。
和合自恣。白如是。 ^732b42

次明行草法者五分云好泥地布草座而自恣並須偏袒右肩兩膝著地合掌自恣前覓輭淨草隨僧多少人別一剪置上座前五德取草行之從上座至下座人付一剪訖五德亦須一剪自一手執往至本座處然後敷地若大眾多令年少尼三五人助行訖五德至上座前白云一切僧就草坐偏袒右肩長跪合掌如法自恣白已僧皆警#CB15081;依唱儀式增一經如來亦同僧坐於草座告諸比丘汝等各就草座我欲受歲等廣如彼說。 ^732b46

第八自恣法者其一五德來至上座前大敷坐具長跪第二五德尼至次座前立眾僧行間兩邊並須敷長延大席令不汙五德尼足若上座見五德來就即整衣服長跪偏袒右肩合掌一切僧亦爾然後說云。 ^732c16

大姉一心念。眾僧今日自恣。
我比丘尼某甲亦自恣。
若見聞疑罪。大姉長老哀愍故語我。
我若見罪。當如法懺悔〔三說〕。 ^732c24

上座說已復本而坐此初五德尼翻至第三上座前立彼第二五德尼受懺同前如是展轉乃至下座律開病尼隨身所安自恣僧祇云二五德各至本座坐處自相向出罪不得待僧竟十誦云眾僧說已五德至上座前告云僧一心自恣竟然後禮敬而退。 ^732c30

第九略說者此律若有八難餘緣同前說戒中並許略自恣令五德作白云。 ^732c40

大姉僧聽。若僧時到僧忍聽。
今為難故。僧各各三語自恣。
白如是。 ^732c44

作白已眾僧一時相向各三說已便散今時尼眾或有小語自恣或五德尼各一時受他自恣此並非法故律云不得竊語自恣閙亂自恣令一一次第從上座自恣大語分明使僧盡聞上明六人已上法若限五人其法稍別以男內總有五尼則不合說欲先問病總集一處白羯磨差一五德竟又差一人不得雙牒二人以所為兩人不入僧數故假令六人已上作法無其難事亦不得雙牒二人一時作羯磨至自恣時一五德同僧坐一五德展轉取自恣若事總了二五德尼自相向說餘法同前若界內唯有四尼已下止得對首自恣不合眾法對首云。 ^732c48

諸大姉一心念。今日眾僧自恣。
我比丘尼某甲清淨〔三說〕。 ^733a22

餘下三人互說如前若二人相對云大姉一心念不須云諸大姉等若依十誦饑儉從親里獨住尼心念云。 ^733a26

今日眾僧自恣。我比丘尼某甲清淨〔三說〕。 ^733a32

第十雜法者問所以對僧云見罪對首云清淨者答對僧治舉義足故云見罪得懺別人攝治不盡故云清淨舉心應僧若僧及別人自恣已更有客來少則告清淨等多更為說若二人作法已更有三人來應作僧法自恣若二尼來還同對首若四人已下犯提乃至吉羅並須懺己自恣若犯初二篇屏對一尼發露已自恣僧祇云不得此界安居餘處自恣此律前安居人自恣竟分夏衣後安居人得同受物仍待日滿得還安居竟不去犯罪。
other:: 
# 師徒篇第十九
○師徒篇第十九 ^733a34

此篇大門一十有三一師徒名二依止意三免依止四合依止五通行法六白事法七請經法八報恩法九無師法十簡師德十一請師法十二師攝法十三訶懺法。 ^733b6

第一師徒名者問何名為師和尚闍梨者答見論云無罪見罪訶責是名我師共於善法中教授令知是我闍棃義云和尚此云知有罪知無罪是名和尚故此律云我犯不犯師不知也又義云和尚者為力生闍棃者為正行弟子者學在我後為弟解從我生為子。 ^733b14

第二依止意者尸迦羅越六方禮經弟子事師當具五意一當敬難之二當念其恩三所有言教隨之四報恩不厭五從後稱譽師教弟子亦有五意一當令疾知二令勝他人弟子三令知不忘四有諸疑難悉為開解五欲令弟子智慧勝師正法念經云若畏師持戒名下持戒僧祇師度弟子者不得為供給自己故度人出家得罪當使彼人因我度故修諸善法得成道果佛藏經云五夏已前於人受學律藏五夏已後具知應學無我人法見論云云何學律謂讀誦解義也此律云和尚畜弟子當如兒想弟子看和尚當如父想義云如兒想看者須具四意一匠成訓誨二慈念三矜愛四攝受以衣食如父看者還具四心一親愛二敬順三畏難四尊重敬養如臣子之事君父也故律云如是展轉相敬相重瞻待令正法便得久住增益。 ^733b26

第三得免依止總有八人此律有六餘部有二此律一樂靜二守護住處三病四看病五滿六夏已上六自有智行住處更無勝己七饑儉無食處十誦云若恐飢餓死者當在日日見和尚處住恐不爾者若十五日若一月若二由旬半若至自恣時來見和尚八行道稱意處五分云諸比丘各勤行道無人與作依止當於眾中上座大德心生依止敬如師住。 ^733c8

第四合依止總有十人此律云一和尚命終二知休道三和尚決意出界四和尚捨畜眾五弟子緣離他方六弟子不樂住處更求勝緣七未滿六夏八不諳教網故律云若愚癡無智慧盡形依止他十誦云雖受戒多歲不知五法者盡形依止他一不知犯二不知不犯三不知輕四不知重五不廣誦戒通利母論云百臘不知法者應從十臘知法者依止僧祇有四不善知法不善知毗尼不能自立不能立他盡形依止九或愚或智愚謂性戾癡慢數犯眾罪智謂犯已即知依法懺洗志非貞正依止於他十不誦戒本母論云不誦戒人若故不誦若先誦後忘若鈍根誦不能得此三種人不得離依止十誦云不誦戒有四過一不得畜弟子二不得離依止三不得作和尚四不得作阿闍棃。 ^733c22

第五通行法者此律師及弟子有七種通行法一眾僧與師作治罰弟子相料理令和尚順從於僧設作令如法不違逆求除罪令僧疾與解罪二若和尚犯僧殘弟子當如法勸化令其發露為集僧作覆藏六夜出罪等
〔尼行十五夜摩那埵法〕三和尚得病弟子當瞻視若令餘人看乃至差若命終四和尚不樂住處弟子當自移五和尚有疑弟子當以法以律教除六和尚若惡見弟子教令捨惡見住善見七弟子當以二事將護謂法及衣食
〔和尚於弟子並通行此法如上〕僧祇云和尚闍棃有非法事弟子不得麤語如教誡法應輭語諫師云應作是不應作是若和尚不受語者弟子應捨遠去若是依止師者當持衣鉢出界一宿當還五分云若師犯僧殘求僧乞羯磨弟子應掃灑敷座集僧求羯磨師等。 ^734a2

第六白事法者此律云凡有所作並須白師令知白時具修威儀長跪合掌云尊憶念弟子某為某因緣故須到某處同伴某甲白尊令知師應量宜謂同伴如去處如營事如方始聽去若一事乖違便不合放而同伴之人必須明解律教持戒灼然老少相兼堪始聽去五分云欲行預前二三日白師令知唯除大小便用楊枝不白十誦云一切所作事皆須白師唯除禮佛法僧大小便嚼楊枝三種不白僧祇云不白師得取與半條線半食等若約一條線而不白得罪若不能一一白師者當通白亦得見論弟子從師行不得遠師七步沙彌威儀云弟子隨師行不得以足蹈師影復有五事一不過歷人家二不得止住道與人語三不得左右顧視四當低頭隨師後五到檀越家當住一面師教坐應坐。 ^734a30

第七請經法者此律云彼清旦入和尚房中受經問義沙彌經云若入師房應三彈指見論云弟子參師應避六處一不得當前二不得當後三不得太遠四不得太逼五不得處高六不得上風立。 ^734b10

第八報恩者此律云清旦入和尚房內除大小便器白時到等又日三時朝中暮問訊和尚又執作二事勞苦不得辭託一修理房舍二為補浣衣服師如法教事盡當奉行若遣往餘方不得假託內緣而住僧祗云弟子應晨起先右脚入和尚房已頭面禮足問安眠否雖百歲比丘無智慧者應依止十臘比丘如弟子事師無異
〔尼亦應同〕十誦云除禮足餘盡應依師教經云一日三時應參師和尚若參師不見時應持土塊草木以為記驗天時若熱日別三時以扇扇師若有比丘於彼師所或和尚邊不敬信心遂說長短於將來世別有一小獄名為搥撲當墮是中墮彼處已一身四頭俱焦於彼獄處復有諸蟲名曰銅#CB00047;常噉舌根若從他聞一四句偈各於千劫取彼和尚阿闍棃等荷擔肩上或時背負頂戴亦未能報也地獄經云為人弟子說師僧過者設師有實命終入地獄噉其舌根若得好食美果等不與父母師僧先自食噉生餓鬼中後生為人貧窮若人含毒向師長入鐵鉞地獄後生毒蛇中若惡心學父母師長語入融銅地獄後生為人謇吃僧祇云有人問汝和尚阿闍棃字何等不得直道和尚阿闍棃字應告言義因緣故字某甲此律若弟子見和尚四種非法應懺謝而去白和尚云一我如法和尚不知二我不如法和尚亦不知三我犯戒和尚捨不教訶四犯而懺者亦不知。 ^734b18

第九無師住時節者此律開先洗足飲水已然後依止伽論云初至他處不相諳委二三日選擇師十誦云無好師者聽五六夜有好師者乃至一夜不依止者得罪。 ^734c16

第十簡師德者此律阿闍棃有五種一出家阿闍棃謂依教受十戒者是二受戒阿闍棃謂為受具足秉羯磨者是三教授阿闍棃謂教授威儀者是四受經阿闍棃謂所從受經者是五依止阿闍棃謂受依止者是義云前四通名阿闍棃今此所明準論依止闍棃以替和尚處故必須諳究經律圓解明白方始得為僧祗云不得輒請依止須成就五法一受念二恭敬三慚四愧五樂住伽論云凡欲依止人者當好量宜能長善法者及問餘人云此比丘尼戒德何似能教誡否眷屬復何似無有諍訟否若都無者然後依止此律明二師德者有三一簡少取老十二夏已上為和尚至六夏已上為闍棃二夏數雖滿必須智慧三雖具上二德然要勤教詔弟子闍棃亦七種共行法如前和尚中說。 ^734c24

第十一請師法者此律由和尚命終無人教授故多壞威儀佛令聽有依止闍棃相依教訓如和尚法展轉相依令佛法倍增益流布請時具修威儀至彼師所云。 ^735a4

大姉一心念。我比丘尼某甲。
今求大姉。為依止阿闍棃。
願大姉為我。作依止阿闍棃。
我依大姉故。得如法住〔三說〕。 ^735a12

彼師告云可爾與汝依止莫放逸〔隨道一事皆得〕五分云若師不答許可者不成依止法。 ^735a18

第十二攝受法者僧祇云日別三時教三藏教法不得廣者下至略知戒經輕重陰界入義若受經時共誦時坐禪時即名教授若不爾者下至云莫放逸義云若請師須具四意一作請彼攝我我當依彼慈念憐愍意二請取道法資神令教授行成智立意三自申己意我能依止愛念恭敬如父母想意四彰己能依止而行謂慚愧二心也具此四法方無過咎若不爾者徒自悠悠終無成辦五分受戒已師應六年自攝若教他攝違者犯提弟子亦應六年依承和尚此律受戒已不得離和尚見論云和尚多有弟子留一人供給餘者隨意令讀誦僧祇云弟子為王難師必經理若賊抄掠等覓錢救贖否者犯罪十誦云和尚有四種法弟子應量宜一與法不與食應住二與食不與法不應住三法食俱與應住四若法食俱不與者不須問師若晝若夜應捨去闍梨亦然僧祇云苦住樂住四句同前五百問事云其師無非法而誘將他沙彌去犯重。 ^735a22

第十三訶懺法者凡弟子有過必須以理訶責訶責之法事須出過令彼伏首依罪懺悔此律云師不出過輒爾訶責弟子云我何過訶責我僧祗若師訶責弟子不受者當語知事斷食若前兇惡者師自遠去一宿更還得住無過善戒經云師不驅謫弟子重於屠兒旃陀羅等屠兒不壞正法不定墮三惡道中若畜惡弟子必生惡道又為名聞利養故畜徒眾是邪見人名魔弟子五百問事云有師不教弟子弟子破戒故便墮龍中後因相遇返來害師義云若訶責弟子先自量喜怒次量前過輕重外現威肅內懷悲愍苦言切勒令息後犯又經中無有杖打弟子之法數見僧尼每加杖捶痛徹前人於是遂引涅槃三子之喻此未達教意然彼並是住一子地悲心無差別得行此法罰今時杖栲眾生皆瞋怒猛熾放暢心懷加痛前人豈同大悲一子之念地持論云上過罰黜中犯折伏下犯訶責亦無杖打之法此律或盡形責弟子或夏初犯過罷夏瞋猶不息或不現前訶責或設訶而受供給此並非法得罪此律云師訶弟子命餘比丘尼將順使向和尚阿闍棃所調伏令早懺悔應觀折伏柔和知時受懺弟子應至二師所具修威儀合掌云大姉我今懺悔更不復作若不聽者當日三時懺悔和尚猶不許者當下意隨順求解其所犯若求解其過和尚闍梨當受不受如法治。
other:: 
# 致敬篇第二十
○致敬篇第二十 ^735b8

此篇大門有十一敬寺二敬佛三敬法四敬僧五定尊六致拜七八敬八報恩九醫藥十殯終。 ^735c8

第一敬寺者每惟佛法陵遲出家僧尼道心疎略至於眾行觸事闕如故令堂殿朽壞舍屋崩摧門牆凋弊糞穢盈階路絕人蹤僧徒漂寄不修不拭日就衰隤造罪造愆無時暫捨是以葷辛酒肉競奉僧房香華幡蓋罕供佛宇六時致拜早自無心三業虗譚彌加蜂蠆或將人共宿飲醼同#CB04432;絲竹管絃公然聚會遂令惡人興毀始擬便摧颷火纔焚終將煙滅故使冥鬼効靈善神捨衛伽藍無故直為尼戒有虧招世譏嫌亦由眾無綱紀古德寺誥乃有十篇略述三五不備具錄或云道場或云寺或云無生或云停毒或云息惡或云寂滅或云淨住隨義七名各有所表今時居者豈稱名者也小法滅盡經云劫火起時曾作伽藍所不為劫火燒乃至金剛界為土臺也五百問中昔在婆羅門相一比丘有天子相時比丘入寺持錫杖倚佛圖牆禮佛已出遂失貴相等僧祇云佛寺惡壞更好作得尼乾經云或嫌塔寺及諸形像妨礙除滅送置餘處者如是惡人攝在逆眾生數分中上品治之十輪經云若破寺殺害比丘其人欲終支節皆疼多日不語死墮阿鼻地獄具受諸苦地持論云支提者名塔雜心論云有舍利名塔無者名支提或名塔婆或名偷婆支提者此云廟
〔廟者貌也〕耶舍傳云提婆鼻阿羅者天謂國王遊謂僧處其處王立故名天遊舊來以寺代之寺乃此土公院謂是司也嗣也柘鬪提奢者
〔隋云四方但是僧處〕舊招提者訛略也昔人去鬪除奢柘復誤作以柘招兩字形濫相似致久來誤矣增一經云作房施僧名招提十誦云有檀越施比丘僧房轉施比丘尼僧者是名非法施非法受非法用僧祇云若有檀越施比丘尼房舍等應讓比丘僧若不讓而受者佛言此違敬法。 ^735c12

第二敬佛者惟今道俗虔誠寡薄慢怠逾強輕懱聖容傲物自廣遂令故像豐多盈堂滿室趺光墮落手足縱橫泥木雜汙糞土狼藉於是青蓮之座數傾白毫之相屢危寶塔自摧嚴容聳峙設有與心造作鎔鑄不圓相好尊儀至多疎漏或爭價高下增減靈相逐賤省功將為稱意致使形儀換改不類西華隨情造作乃同糞土遂使國君有破壞之心臣民存不敬之意善惡無徵羣邪競起至聖不加反招自辱靜思己過豈不然乎阿含經云無恭敬心於佛法中當墮龍蛇中以過去從中來今猶無敬故多睡也又佛昇忉利天優填王請目連為我等將巧師看世尊形下來造之三上三審三下始得真相世尊下來此像迎佛佛為摩頂記當來利益於我敬福經云經像主莫論道雇經像之匠莫云客作造佛布施二人獲福不可度量欲說其福窮劫不盡受吾約制是佛真子如是精誠造少福多問居士之中作經像師合取直否答不得取價直如賣父母取財者逆過三千直是天魔離吾佛法非我眷屬飲酒食肉五辛之徒不依聖教雖造經像數如微塵其福甚少蓋不足言劫燒之時不入海龍王藏勞而少功不敬之罪死入地獄主匠無益諸天不祐不如不造直心禮拜得福無量如向所列造多福少像師作像不具足相五百世諸根不具第一盡心為上妙果先昇。 ^736a24

第三敬法者今時像季法逐人訛道俗相濫傳謬背真祈求邪道隨順邪師法受惡友不親善友不修內典專翫俗書或淫讀莊老躭著孔經解奏鬼神呪詛吉凶或琴棊歌戲將為正業講經律論用為非要或無錢請讀則舌卷愁開聞財雇誦則憂不聲暢或有抄寫聖文多豐升錯既不勘治又不護淨或將共同宿處在門簷風零雨滴蟲噉爛滅或增削經論加添俗語科題品目混濁聖文致使西河之亂孔子獻鼠之疑玉璞經無靈驗之功誦無救苦之効招世譏謗指佛無徵福不贖過罪益彌天故敬福經云善男子經生之法不得一字顛倒重著點汙五百世中墮迷惑道中不聞正法此律云若比丘敬佛僧戒者正法不滅若不敬者疾滅正法也大蓮華經云受佛禁戒不護將來各言我是於大乘法亦如冥夜各自說言我得佛法受鐵鏘地獄苦事難述從地獄出瘖瘂聾盲不見正法摩耶經云若年少比丘親於眾中毀呰毗尼當知法滅不久住。 ^736b22

第四敬僧者惟末世僧尼諳究既微積罪尤大服玩乖於內典舉動同於外俗知解類若管窺升駮剩為大匠更相扇動共作愆瑕互求長短諍情難息或有縱蕩六情馳騁三毒明黨癡惡思厭清眾恃官形勢枉厭良善枷禁囹圄退令歸俗自作好人獨標眾首或有共一伽藍兩處結界大院禪院不同布薩法服名利苟自貪榮佛制聽戒便推認惡或有兩處鳴鐘各集徒眾諍為多少致成忿諍遂使道俗有向背之心伽藍有不和之相佛藏有鳥鼠之喻大集有獼猴之況昔者學步耶鄲不謂匍匐而歸鷄欲朝鳴何期反成烏調哀哉哀哉痛傷難忍永惟期理深可慎歟故大寶積經云出家有二種縛一見縛二利養縛又二種癰瘡一求見他過二自覆己罪像法決疑經云諸比丘自稱我是法師我是律師我是禪師此三種學人能滅我法更非他人迭相毀呰正法念經云為求財利說法名為下施為名聞勝他說法名為中施為增長眾生智慧而為說法名為上施或有比丘不樂禪誦賣樂求財於他病者不相應治生於黑繩地獄五百問事云比丘志樂衣服晝夜染著因病致死後生蛇中還來纏衣眾僧葬亡比丘訖取衣鉢作法蛇延頸吐毒僧共看之有得道者勸蛇令去遂入草中毒盛火出燒身命終死入地獄大悲經云佛過去時見一切人故無不傾側謙下禮敬以是義故成佛已來山林人畜見佛行時無不傾側低頭禮拜此律云其敬長老者是人能護法現世有名譽將來生善道。 ^736c8

第五定尊者母論云下座稱上座為尊者上座稱下座為慧命又無夏至九夏是下座十夏至十九夏名中座二十夏至四十九夏名上座五十夏已上者一切沙門國王之所尊敬是名耆舊長老五分云上無人者即名上座婆論云內道一切皆是上座外道一切皆是年少僧祇云無歲比丘得共三歲坐乃至七歲得共十歲坐若臥牀得三人坐坐牀得二人坐伽論云地敷得共未受具人坐。 ^737a12

第六致拜和南者〔此云度我〕出要律儀云和南者恭敬也聲論云槃那寐者此翻為禮智度論云禮有三法一口禮二屈膝三頭至地是為上禮又有三禮下者揖中者跪上者稽首菩薩禮佛有三品一者悔過品二者隨喜品三者請佛品地持論云當五輪至地作禮阿含經云二肘兩膝及頂名五輪
〔亦云五體投地〕五分云若人多但別禮師總禮餘人而去三千威儀經云繞塔有五一低頭視地二不得蹈蟲三不得左右視四不唾地五不與人語又當念佛法僧恩梵網經云出家人法不向國王禮拜亦不應向父母禮拜五百問事云弟子得禮師塚以報恩故
〔準此屍靈未埋亦得禮也〕律沙小此彌尼沙彌式叉摩那比丘尼比丘如來及塔如是展轉從下向上乃至大比丘得禮如來及塔五百問事云繞塔不得女眾隨有優婆塞者不犯
〔準此尼繞塔不得男子隨〕見論云辭佛法繞佛三帀四方作禮而去合十指爪掌叉手於頂上却行絕不見如來更復作禮迴前而去增一云塔前不得禮餘人十誦云佛塔聲聞塔前自他不得禮五百問事云佛塔前禮比丘犯墮此律云大小便裸身剃髮說法嚼楊枝洗口飯食噉果等皆不應禮五百問事云淨潔鞾鞋履亦得著禮拜僧祇不得如瘂羊不語當相問訊少病少惱安樂否道路不疲苦否寶梁經云破戒比丘受他持戒者恭敬禮拜得八輕法一作愚癡二口瘖瘂三顏貌醜陋四其面側戾見者#CB07416;笑五轉受女身作貧窮婢使六形體羸瘦夭損壽命七人所不敬常有惡名八不值佛世此破戒者乃至大地無涕唾處。 ^737a28

第七八敬者五分云瞿曇彌白佛言願聽女人出家受戒佛言止止莫作是語所以者何往古諸佛皆不聽女人出家諸人皆自依於佛在家剃髮著袈裟勤行精進獲得果證未來諸佛亦復如是我今聽汝以此為法如是三請佛亦不聽瞿曇彌便大啼哭自剃髮等乃至佛為說八敬方聽出家母論云阿難為女人求出家迦葉謫罰阿難十事一者若女人不出家者諸檀越等
〔自下為頭〕常應各各器盛食在道側互跪授與沙門二者常應與衣服臥具於道中求沙門受用三者常應乘象馬車乘在於道側以五體投地求沙門而蹈過四者常於路中以髮布地求沙門蹈上而過五者常應恭敬心請諸沙門到舍供養六者常應生恭敬心淨掃其地脫身衣服布地命沙門坐七者乃至脫體上衣掃比丘足上塵八者乃至常應舒髮拂比丘足上塵九者乃至沙門威德過於日月況諸外道豈能正視於沙門乎十者女人不出家者佛之正法應住千年今減五百一百年中得堅固解脫一百年中得堅固定一百年得堅固持戒一百年得堅固多聞一百年得堅固布施見論云所以不聽女人出家者為敬法故若度女人出家正法五百歲不住由世尊制比丘尼行八敬故正法還得千年摩耶經云千一百歲已諸比丘等如世俗人嫁娶行媒於大眾中毀謗毗尼義云今時尼眾順教行媒受俗馳使街衢路首輕突大僧不避尊儀陵辱上下或獨行無侶孤遊聚落出入行來類同賤俗滅法之原特由於此然法眾多不能具述今但逐要不過八敬今列八名幸願依行冀正法長存千齡弗墜耳此律云一者百歲比丘尼見初受戒比丘僧當迎逆禮拜問訊請令坐二者比丘尼不得罵謗比丘三者不得與比丘罪說比丘過失比丘得說尼過失四者式叉摩那已學於戒應從眾僧求受大戒五者尼犯僧殘應半月在二部僧中行摩那埵六者尼於半月從僧中求請教授人七者不應在無比丘處住八者夏安居訖當詣僧中求自恣人如是八法並應尊重恭敬讚歎盡形壽不應違之中含經云若比丘聽尼問經律毗曇然後得問不聽者犯第五尊師法僧祇云尼入大僧寺中應頭面一一禮一切比丘足若老病不堪隨力多少恐不徧者得就總禮應云我尼某甲頭面禮一切僧足若比丘入尼寺應須禮不得罵云是犯戒是醫師是摩訶羅無所知乃至實罪皆不得說比丘得說尼實罪尼若憍慢不恭敬迎逆禮足者犯越敬法大愛道尼經云若比丘舉比丘尼過尼應自省不得高聲大語又比丘尼敬比丘僧視之如佛此律云比丘尼式叉摩那沙彌尼等觸犯諸比丘者佛言應喚來謫罰若不改悔應作捨教授羯磨僧祇云若比丘犯過親里尼得輭語語不得訶責十誦云尼見大僧不起提此律若一比丘喚一比丘尼乃至眾多比丘尼應往若不往如法治問何故制尼依僧耶答愛道尼經云女人但欲惑色益壽畜弟子亦不欲學問但知須臾之事故依僧也。 ^737b32

第八報恩者五分畢陵伽父母貧窮以衣食供養佛言若人百年之中右肩擔父左肩荷母於上大小便利極世珍奇衣服供養猶不能報須臾之恩從今聽比丘盡心供養父母否者得重罪僧祇云父母不信三寶者應少經理若有信者得自恣與無乏父母貧賤將至寺中自手與食一切皆得母論云父母若貧者先授三歸五戒十善然後施與若不貧者雖受戒不合與增一經云孝順供養父母功德果報與一生補處菩薩功德一等又云教二人作善不可得報恩謂父母也是故比丘常當孝順供養父母不失時節當如是學。 ^738a36

第九醫藥者此律老病比丘不堪步涉聽作步挽車若轝若乘除牸牛草馬等尼應例前見論云作醫師得突吉羅若為出家五眾合藥者得若和尚父母在寺疾病弟子亦得為合藥又父母貧賤在寺內供養淨人兄弟姉妹叔伯及姨舅等並得為合藥無者自有得借用不還者勿索如是乃至七世五百問事云若道人慈心作醫治不得取物自入己前人強與應取若病不病不得服氣唾腫同外道故五分云為知差次會等聽學書不得為好廢業不聽卜相問他吉凶此律不得賣卜誦呪處方治病等由事容不實謗毀好人開學誦書及學世論為伏外道故新學比丘開學筭術尼學呪術醫等得提患吐用髮燒作#CB01926;以水和漉服患熱用旃檀塗沈水治患毒用腐爛藥田中泥治亦須水和受服五分云青木香著衣中辟蟲誦呪時不噉鹽不眠牀佛聽神呪法耳僧祇云生癰癤用小麥研塗之十誦云不淨脂鹽得服此律不淨蘇用灌鼻。 ^738b10

第十殯終者此律云白衣來寺中應方便喻遣若稱譽佛法僧者隨能為之若死為淨伽藍故擔棄之僧祇云比丘不得喚爺孃兄弟等名字乃至姨姑等止得稱優婆塞優婆夷增一經云佛告阿難自今已後諸比丘稱卿僕射向大稱尊向小稱賢相視當如兄弟自今已後不得稱父母所作字又小比丘向大比丘稱長老大比丘稱小比丘為好學
〔尼亦準同〕五分云不得展轉作俗人相喚阿婆阿母阿兄阿弟喚師僧應言和尚阿闍梨
〔今時僧尼喚和尚闍梨為阿師喚同學云某公此無識之甚也〕
增一經云四姓入佛法中同名為釋迦種子不得依俗姓見論云喚婢為大姉不得云婢。
other:: 
# 隨戒篇第二十一
○隨戒篇第二十一 ^738b44

第一波羅夷簡要釋五〔大僧唯有初四〕尼總有三百四十八第一篇有八第二篇有十七第三篇有二百八第四篇有八第五篇有一百及七滅諍合有三百四十八戒世人妄傳五百戒者非也亦有經律尼戒五百此但有總數而無實名也。 ^738c20

婬戒具四緣犯一是正道大小便及口是二有染心三興方便四與境合但使正道三處入如毛頭皆犯此律有將小兒根內口中弄雖本無婬心但使入時受樂便犯十誦口中要過齒犯此律若為怨家賊等緣強持男根令入三處自無婬心但使始入入已出時無有一念受樂心者皆不犯若隨有一時受樂便犯若比丘及尼互教前人作者偷蘭前人不作教者吉羅下三眾相教作及不作俱吉仍作滅擯不犯者若睡眠無所覺知不受樂
〔謂開怨造他不犯也〕一切無有婬意〔謂無染心不犯〕。 ^738c30

盜戒具六緣一有主物二有主想三有盜心四重物五興方便六離本處犯此中約境判盜開為十三重一佛二法三僧四三寶互用五當體互六像共寶互七即物自互八出貸九賓客十人物十一非人物十二畜生物十三雜明盜業。 ^739a2

第一盜佛物者十誦云盜佛圖物精舍中供養具若有守護主計直犯重毗柰耶律云盜佛物等望本主結重由斷彼福故
〔以佛無我所心盜得偷蘭〕十誦偷舍利婆論盜佛並為淨心供養自念云彼亦弟子我亦弟子如是者不犯伽論云盜佛舍利不滿五偷蘭遮滿五犯重
〔由轉賣活命故犯重〕。 ^739a12

第二盜法物者此律云時有盜他經卷佛言佛語無價計紙墨犯重十誦云借他經拒逆不還令主生疑犯蘭
〔由心未斷若決犯重〕正法念經云盜他秘方犯重五百問事云地中伏藏物若為三寶齋堂設會得取無罪不得口吹經上塵亦不得燒故經得重罪如燒父母不知有罪者不犯義云如前盜舍利不犯者為施主情通若局不通亦應得重造經通塞亦然。 ^739a24

第三盜僧物者若有守護主望守護人犯重若主掌自盜準善見論盜僧物犯重
〔謂常住僧物也〕僧祇云若將長食還房偷蘭遮婆論云不打鐘食者犯盜又空寺中見食盜噉隨多少犯罪
〔準論得蘭〕善生經云盜亡比丘物若未羯磨從十方僧得罪輕
〔謂人不滿五但犯偷蘭〕若已羯磨望現前僧得重
〔謂人限滿五得重〕若臨終時隨亡人囑物盜者隨約所與人結罪五分云盜心貿僧好物直五錢犯重一錢已上蘭。 ^739a38

第四三寶互用者僧祇云寺主摩摩帝互用佛法僧物謂之不犯佛言彼羅夷義云今時僧尼掌三寶物取僧粮食乘僧驢馬使僧家人為佛法營使者並依律滿五犯重寶梁經云佛法二物不得互用由無人與佛法物作主復無可諮白不同僧物常住招提互有所須營事比丘和僧索欲行籌和合者得用僧物修治佛塔依法取僧和合者得用不和者勸俗修治若佛塔有物乃至一錢以施主重心故捨諸天及人於此物中應生佛想塔想乃至風吹雨爛不得貿寶供養以如來塔物無人作價五百問事云本非佛堂設像在中比丘如法共宿作隔障不犯由佛在世亦與弟子同房宿故婆論四方僧地不和合者不得作佛塔為佛種華果十誦云僧園中樹華聽取供養佛塔僧祇云院內樹薪應取少多溫室食厨別房用不得過取若無分限者隨意多少應取乾枯者十誦云樹皮葉等隨比丘用義云雖有此開亦復省己用之損僧物者其業甚重隨盜一毫則望十方凡聖結罪故方等經中華嚴聚菩薩云五逆四重我亦能救盜僧物者我所不救大集經云盜僧物者罪同五逆觀佛三昧經云用僧祇物者過殺八萬四千父母等罪並違戒律故受斯殃是故行者宜急深訪。 ^739b6

第五當體互用謂本作釋迦改為彌勒本作大品改充涅槃本作僧房改供僧食皆是違反施心並得互用罪五百問事云用佛彩色作鳥獸形得罪除在佛前為供養故不犯見論云若施主奉施園果擬為衣服湯藥盜心迴分食者計直得重若擬作僧房迴作僧食犯蘭若住處乏少粮食各欲散去無人守護者得和僧減用其園果等重物作食守之若賊亂世聽持去賊止還本處欲供養此像乃供養彼像得小罪十誦云僧房壞持僧臥具等物賣治房舍伽論云持此四方僧物盜心度與餘寺得小罪以還為僧用故不得重義云若為僧使路無乞食處聽和僧持食在道得食準前善見守寺之文在寺莊田碾磑為知事者鳴鐘得食若知事人為僧撿挍將僧淨人畜生至餘寺莊田食僧粮草豆準前伽論得吉若私為己知識相看縱是僧家淨人畜生計直犯重此律若國土荒壞住處無人得持此寺物將向餘寺若國土還靜本住處有人還持此物歸本寺否者如法治。 ^739b48

第六像共寶互謂住持三寶與埋寶互用還得罪。 ^739c34

第七佛物自互者五百問事云佛物買取供養具供養不得賣佛身上繒與佛作衣又佛堂柱壞換訖故柱施僧僧不得用十誦云以佛塔物出貸佛言聽僧祇云供養佛物華多聽轉賣買香燈供養猶故多者轉賣著無盡財中五百問事云先上佛幡得取作餘佛事用若施主不聽不得用。 ^739c36

第八出貸者僧祇云塔僧二物互貸分明券記某時貸某時還若知事交代當於眾中讀疏分明唱記付囑後人違者結罪十誦云別人貸塔僧物若死計直還見論云亦得貸借財物作私舍善生經云病人貸三寶物十倍還之餘不病者良恐不開。 ^739c48

第九賓客等者此律云若知法律者凡所至處迎逆供給飲食十誦以此人替補我處故須供給僧祇云若惡賊愚夫工匠國王大臣有力能損益者應與飲食五分若白衣入寺不與食起嫌心佛言應與持惡器與又嫌佛言以好器與十誦云病人索僧貴藥與兩錢半價見論云若淨人分番上下者上者與衣食下者不得與長使者供給衣食十誦云客作人若雇得一日使卒遇風雨難緣不得作者佛令量功與價。 ^740a10

第十盜人物者見論云比丘為他別人乃至三寶守護財物若謹慎掌護堅鎖藏戶而賊或從孔中屋中竊取逼迫取非守護主能禁限者但望本主結罪皆不合徵若主掌懈慢不勤掌錄為賊所偷者守物比丘須償之以望守護主結罪十誦遠處受他寄物在道損破者好心投破者不應償惡心投破者須償借他物不問好心若破一切須償義云今多有好心為他洗治鉢器好心損破準此不合償主索計錢犯重有人不現前盜得物雖本心不捨後見不得奪犯重故此律十誦律時有比丘奪劫者物佛言波羅夷若現前盜者賊心猶豫本主不捨護心義強得取故僧祇云逐賊和喻得恐嚇得無犯或因他逐恐怖故施得取以成物主故但使不從賊乞他自與者得取已染壞色著若有主識認者應還若賊比丘尼邊認得衣本主見者不得直奪應還本直
〔以物屬此盜尼〕僧祇云若人被官收錄未抄物名寄付比丘者得取若已抄錄者不得取若施佛塔僧者得取應露現持出不得覆藏若問是何物應答言佛法僧物不許者還婆論云持國禁物出界罪入死者得重又違王教吉羅王民合死盜持出得重自外不聽無盜心者不犯僧祇云官稅比丘物方便自免不犯重一我不共要二非理稅我故此律云比丘無輸稅法不同白衣官須稅物比丘為他隱認者得重義云今時僧尼多為俗人影認車牛人物免稅計直犯重伽論云若狂人自持物施不知父母眷屬者比丘得取若父母可知不自手與不得取。 ^740a28

第十一盜非人物者五分云盜他覆塚幡蓋神廟中衣他所守護物計直犯重僧祇云盜外道塔物神祀物得重
〔此亦望守護主結重〕十誦盜天神像衣及華鬘等物偷蘭
〔此望境結蘭〕婆論云取非人物五錢已上重蘭四錢已下輕蘭見論云取諸鬼神物繫樹物無守護者無罪
〔此望非人不護〕。 ^740b32

第十二盜畜生物十誦盜虎殘者吉由不斷望故取師子殘者不犯由斷望故婆論云一切鳥獸食殘取者吉。 ^740b44

第十三雜明盜業者善見云貴賤處所等謂此土直減五彼土直過五或此土直過五彼土直減五並依本處斷若盜心唱地云定是我地地主生疑者犯蘭決失心者重若來問僧僧答同者皆重若共諍園田違理判與乃至口斷多端偷夏唱大等得物滿五皆重舉一標時重乃至一髮一麥許皆重以地深無價故十誦云或樗蒲轉齒圍棊移子等皆重
〔謂賭物者重不賭輕〕不犯者律中與想取己有想取糞掃取暫取想親友意想取等皆不犯親友者要具七法一難作能作二難與能與三難忍能忍四密事相告五互相覆藏六遭苦不捨七貧賤不輕如是七法能行者是善親友應附之殺妄略如大僧辨。 ^740c2

摩觸戒六緣成犯一是人男二人男子想三彼此有染心四腋已下膝已上腕已後五身相觸六受樂便犯若尼以輕境觸男子重境男以輕境觸尼重境此二皆重不要二重境相觸此律云一有衣一無衣相觸蘭二共有衣吉尼隨觸男子多少一一波羅夷僧祇若共男子捉器捉繩捉杖木等皆非威儀欲心動物偷蘭遮城門道狹閙待稀得過若輕處有瘡癰者得使男子治先令兩女人急捉令覺女人不覺男子若重處瘡者使女師治見論云比丘觸尼尼身不動受樂隨處得罪十誦云不犯者若父母兒想或水火刀杖惡緣等觸一切無染心故不犯仍有吉罪義云今時齋會處數有尼自行水香等事終不善宜令男子行者最好若自行時宜可懸放勿令觸著男子手諸器物等亦然。 ^740c26

八事成重戒具五緣成一是男子二男子想三有染心四七事未懺悔五作八事便犯此律捉手者輕腕已後重捉衣者身上衣入屏處者謂離伴見聞處共立共語共行者亦離見聞處也身相倚者二身相及處共期者共行婬處若尼及男子二俱染心犯前七事者偷蘭若不懺悔犯第八事竟波羅夷若準此犯八捉手不成重以事是一文若一男犯八或一時犯八八年犯八八男成八俱犯重罪亦無次第僧祇亦然不犯者此律云若有所與禮拜悔過受法屏處不作惡事不犯俱無染心故下文暗室者提以招機故覆藏他重罪戒具六緣成一是大比丘尼二犯重罪三知他犯重四作覆藏心五不發露六明相出便犯
〔若獨住無人不成覆〕十誦云若尼被舉狂亂心覆者不犯若狂止覆者便犯僧祇云知尼犯應向人說若犯罪人兇惡有勢力者恐有命梵等難應作念言彼業行罪報自當知喻如失火燒舍但自救身焉知他事得心相應便罷義云若欲發露故不成者為非清淨者若對先知不肯發露人二俱有過以各須發露故如向有犯者不成懺悔若欲發露稱犯重人名各各說罪名種方成發露若不得人名罪名無覆藏過若前人受他發露竟不須更說若說則有無窮之過若彼犯人自發露竟餘人作覆藏心皆不成以根本已發露竟十誦云尼不得比丘前發露麤過還向尼前懺悔若不識罪相至比丘所汎問取解還至尼邊懺悔此律若知尼犯重前食時知後食時說蘭乃至初中後夜時時並蘭明相出重不犯者若無人可向說意欲說而未說明相出或命梵等難不說皆不犯。
四分律比丘尼鈔卷中之上中之下四分律比丘尼鈔卷中之下 ^741a6

第二篇十七僧伽婆尸沙簡要釋七〔大僧十三〕。 ^741b23

媒嫁戒具六緣犯一人男女二人男想三為媒嫁事四媒嫁想五言章了六受語往還報便犯此律若一念頃乃至須臾暫時和合媒嫁竝犯僧殘受男家語時吉羅報女家時蘭許還報殘若作券書言非我婦猶未唱出和者蘭若婦禮已斷不復往還和合者殘僧祗云若主人畜多婦妾不均鬬諍一婦私成比丘即為和平或夫婦不和勸和合者蘭若婦人及女還家比丘到舍便勸早還者蘭
〔恐累夫瞋不得和合〕五分云若為男倩女為女倩男長使者蘭此律云知事白僧媒嫁淨人供給婚具問僧和可者一切殘若非理用物犯重伽論云若指腹作媒嫁及自媒身者蘭僧祇云乃至為他求好馬種和合者蘭餘畜生吉毗柰耶得僧殘。 ^741b25

言人戒具四緣一往俗官所言二言白衣居士三詞列其事四下手疏便犯此律相言謂詣官共諍曲直若斷官下手疏者僧殘說不道名目者偷蘭見論云至官言人令官罰物隨多少犯罪物應償之若被奪物得就官乞護身不得道名字官目訪得治罰無犯若人入寺斫伐樹木不得奪刀斧應還直五分云若為人輕陵得語父母親里有力者援護十誦云尼在斷事人前瞋恨訶罵本所打人僧殘若向餘人訶罵本所打人蘭。 ^741c6

度賊女戒具五緣一是賊人罪應死者二知是賊女三不問王大臣四輒便受具五羯磨竟便犯十誦云賊有二種一偷財物犯王法王欲殺之二偷身犯夫欲殺之是中犯者和尚知殘闍梨知蘭尼僧知吉都不知無犯五分若發心度賊女方便乃至集僧三羯磨未竟皆吉三羯磨竟和尚殘餘師皆蘭僧祇云與出家越與學戒蘭受具戒殘。 ^741c24

四獨戒此戒有四合成一戒先明獨渡河具四緣一是河水此律水獨不能渡亦不論深廣今準道行戒但使褰衣渡水異於陸路皆殘大界中亦犯以難同故如界中有村獨入亦犯若有橋者如常開之二者獨自渡如前尼疾疾入水蘭雙脚上岸僧殘後尼獨入水蘭上岸時得前尼為伴不犯若乘車舟等不犯此律云彼尼當求一尼共渡入水時隨入水深淺褰衣至彼岸時漸下衣已然後上岸若不待後伴犯蘭三者無因緣除命梵等難及伴命終皆不犯四獨越至岸便犯謂伴中無相援義獨入村具四緣成一是人村莫問大界內村獨入皆犯此律云尼獨行詣村隨所至村殘若空野無道處行一皷聲間亦僧殘村中獨行一界者吉
〔準此若一坊內獨行及一家獨行但得吉羅也〕
僧祇云若共伴至城邑界當相去在伸手內共入界若在伸手外獨過界者蘭二者獨行三者無因緣四者越界便犯
〔舊人云若欲入村隨有橫道但使越過便犯而諸部無文理應未犯〕
故此律若無界獨行一鼓聲間離伴見聞方犯若至門不待後伴雙足入門限僧殘村中先有尼者不犯以前尼為伴故若出村亦越門限方犯獨宿具三緣犯一離伸手外宿莫問寺中村內牀別席別竝犯應在伸手內更相撿挍方能離過若本在伸手內後因睡重忽相離者不犯木作離意隨轉側多少便犯故律云共宿者若舒手不相及隨轉一一僧殘僧祇云當在伸手內一夜中三度以手相尋看不得一時頓三度看當初中後夜各一時相尋覓知其在無五分若不相及處初中後夜偷蘭明相出僧殘二者無因緣除命梵等難樂靜等不犯三者隨臥一一結罪獨在後行戒者根本中間故作離伴見聞處行犯又伴無難緣亦犯此律見聞俱離僧殘見聞互離偷蘭次明渡水不犯者若共伴漸渡不失威儀乘船渡橋上渡躡梁渡或同伴死休道遠行及諸難等皆不犯五分云水狹淺無畏男子處不犯入村不犯者如前闕緣便是獨宿不犯者此律云共二尼宿舒手相及處若一尼出大小便或出受經誦經若樂靜獨處經行或為病尼煑羮粥作飯乃至餘難緣等不犯僧祇云若病尼賊亂圍城獨宿不犯獨行不犯者在不離見聞處若一尼大小便為諸難等竝不犯僧祇云不得出聚落界除道行便利#CB15141;逅失伴未及中間不犯病亦如是五分云若恐怖走時老病不及伴者無犯。 ^741c38

受染心男子衣食戒具五緣犯一是男二男子想三染心施衣食四知他染心施衣食五受得入手便犯僧祇云若尼無染心男子授衣食湯藥殘若人與衣 #CB00647;所須口雖不語現身相畫地作字知有欲心受者皆蘭謂勸受故十誦云因是尼與僧設食偏與所愛尼兩受者蘭。 ^742b20

勸受染心男子衣食戒具五緣犯一是人男子二染心施食三知他染心施食四發言激切勸令受之五言了使犯五分勸受語語殘。 ^742b32

汙家擯謗違諫戒具六緣犯一汙家惡行事二心未悔改三作白驅擯四違理謗僧五僧如法設諫六三諫竟便犯此律汙家但得吉羅後時擯謗違諫始得僧殘於中有四汙家一依家汙家二依利養汙家三依親友汙家
〔依王大臣記俗勢力所為不平令俗瞋喜〕
四依僧伽藍汙家〔以僧華果餉贈白衣令彼俗心恒希僧惠以非為是故曰汙家〕
婆論云作種種惡業破彼信敬善心是名汙家作惡行者作此不清淨穢汙垢濁又得惡果故若以少物贈遺白衣縱使因此起七寶塔種種莊嚴建立精舍猶如祇桓四事供養滿閻浮提一切眾聖不如靜坐清淨持戒即供養真實法身不犯者此律云若與父母病人繫閉獄囚及寺中客作不犯。 ^742b38

第三篇尼薩耆簡要釋九〔大僧同有三十戒有十二不同〕。 ^742c16

離衣宿戒具六緣一是己五衣二受法三人衣異處四不捨會五無因緣六明相出犯人衣異有四種不同一者染礙謂同界有男子者名為染礙故律云諸比丘脫衣服人家形露佛言除村村外界故知村不攝衣名為染礙二者隔礙此律若水陸道斷等離衣不犯三者情礙此律若失奪想惡獸命梵難緣等失衣無犯婆論云王來入界住宿大小行在近處並非衣界以情隔故四者界礙此律自然衣界有十一種一伽藍二村界三樹界四場界五車界六船界七舍界八堂界九庫界十倉界十一蘭若界前中伽藍及村二界各有四相成者不名多界為僧村二界義強襵前九界便成一界若此四相不圓者諸界並生便有十一界起故律云若干界
〔謂內有三礙起〕四相一周帀垣墻二籬柵不周三籬牆不周四四周有屋此律云十一界各加勢分更有十三步故律云以中人擲石所及處是見論云中人者取不徤不羸人盡力擲至落處不取轉處
〔諸師義評計十三步〕若置衣在十一種界內身在界外宿若不捨會不至擲石所及處明相出一一犯捨墮若界內有男子持衣須近身不爾明相出犯捨以無勢分故又餘部衣界有四一道行者十誦云與師持衣道中行前後四十九尋內不失衣婆論云縱橫四十九尋內不失衣二洲上界者見論云水洲上十四肘內不失衣若有人來往衣須近身不爾失衣三水界者見論云比丘在阿蘭若處夜入池中浴未竟明相出犯捨母論云一脚在岸一脚入水雖經明相不失衣四井界者僧祇云道行露地井闌旁宿諸衣在二十五肘內身在外宿者失衣或置衣井內身在上宿不以繩連或不垂手脚經明相出皆犯明了云道行夜宿錯持衣去他衣不失己衣失也。 ^742c18

畜寶戒具四緣犯一是錢寶二知是三為己四受取犯
〔此戒以畜故犯文中捉者表畜時意下自有捉寶戒〕
寶是八不淨財中一數盛辨八不淨物名通經論一是田宅二種植園林三畜積鹽粟四畜奴婢五養羣畜六貯金銀錢七為金銀鏤牀錦褥氍毹八銅鐵釜鑊
〔除十六枚器不犯〕若畜此八皆長貪壞道汙染梵行又得穢果故名不淨次明開畜得否者第一田宅一向無開唯小房一口資身長道別人開不犯五分云有人施僧田宅店肆佛言聽受使淨人知第二園池者別人不許受見論云居士以池施僧供給浣灌及眾生飲用得受第三畜積鹽粟者僧祇云若比丘糴時作是念此後時恐貴今糴此粟當依是得誦經坐禪行道者得婆論云若比丘得穀米等即日應作淨若無白衣時四眾邊作淨若不作淨至地了時作吉懺
〔淨法如上〕第四畜奴婢者僧祇云若人施僧供給女淨人聽受若施別人一切不得若施淨人為料理僧故別人得受第五養羣畜者僧祇云一切眾生不應受自餘野鳥獸等若不受者我當殺之語言汝自求水草守護勿令傷害不得剪翅羽籠繫若能飛行自活者放去莫拘縶之日藏分經云佛言大王於我法中有諸比丘假令如法始從一人乃至四人我不聽受田宅園林象馬奴婢等常住僧物若滿五人乃可得受遺教法律云騎乘車馬一日除五百日齋福一歲三百六十日乘除十八萬日齋福舍利弗問經何故比丘乘騎除五百日齋福者佛言比丘知禁律人他見生謗令他得罪除老弱暫乘得第六畜金銀錢者僧祇云若居士施金銀為衣直得受不得自手取使淨人知無淨人者指脚邊地語言是中知著地己自用草葉甎瓦等遙擲覆上將人令知持去若知佛有金銀欲舉者若是生地應教淨人知己作坑內錢置中若散落者得自提甎瓦擲錢使入得自填上僧祇十誦善見云若病兒得金銀錢令淨人畜為貿藥故若多人與藥直得置氈褥底眼暗求時手觸無犯第七金銀鏤牀錦褥氍毹者母論云別人聽受刻鏤大牀唯除金銀不犯此律氍毹廣三肘長五肘毛長三指聽受應淨施畜第八銅鐵釜鑊者母論云瓦缾銅盆銅盔種種等器佛聽別人得受是論云若施器使僧應打壞不得賣若樂器不得捉得賣僧祇云若四月八日大會供養時金銀塔及菩薩像幢供養具等有金銀塗者使淨人捉若倒地者助捉無金銀處若塗徧者以物裹手捉不得先提後放僧祇云受寶物者若身分乃至手脚繫僧伽梨鉢中皆犯此律若受金銀者決定非我沙門釋子法五分云當知是人必定不信我之法律。 ^743a30

貿寶戒具五緣犯一是錢寶二相易三決價四為己五領受便犯此律以財物易錢寶故犯不論衣食也此戒貿易便犯不同販賣為利故買以還賣故得與白衣淨人不得與沙彌以同犯故。 ^743c22

販賣戒具六緣犯一在俗家人二共相交貿三決價四為己五自貿易六領受便犯十誦云若可捨物食噉口口吉作衣著著提若須是物審思言我以爾所物買若彼不肯更應再語若復不肯應三語索不得者覓淨人使買淨人不知市易當教以爾所物買是物應好量議教買得者無犯若買得物此賤彼貴有利不犯
〔雖教淨人買無犯然不得對物主前取尼語上下屏處教者得〕
僧祇云市肆上衣先有價定比丘持價來買置地時語言此直知是衣若不語默持去者越毗尼罪有國土買物常法先有價定齎直來著物邊物主搖頭當知與相比丘亦應語言此直知是物前人若解要須語己持去若默持去者越毗尼罪若賈客物直五十而索百錢比丘以五十知者不犯十誦云若私賣買前人悔取本物七日內聽還若過不應婆論云若眾僧衣未三唱得益價若三唱已不應悔設悔不應還五分云使淨人易時應心念寧使彼得我利我不得彼利三千威儀云教人入市買物有五事一當教莫與人諍二當教買淨者三莫使侵人四不得走促人五當護人意五百問事云有求利者販賣作福此人尚不免地獄何況得福由不隨佛語故非供養請他食者受人犯墮窮厄無食處彼應使白衣作食治生尼白僧云是白衣物若爾可食二三人亦白得食不白犯墮使人言非我物亦可食婆論云此販賣戒一切提中最重寧作屠兒不作販賣何以故屠兒止害一生販賣者一切俱害不問道俗賢愚持戒毀戒無往不欺常懷惡心設若居穀恒希天下荒儉霜雹災變若居鹽及餘物欲使四遠反亂王路隔塞故重於屠兒此物作塔作像皆不得向禮
〔但作佛意禮亦應得福〕設與僧作食若作僧房持戒比丘不應食用住中得罪中問若死得羯磨分僧祇云一切九十六種出家人邊不諍語買無罪此律雖許出家五眾互易仍不得如市道法許價上下。 ^743c30

迴僧物入己戒具四緣一是通與僧物二許想三迴入己四入手便犯此律云僧物有三一已許僧物謂通明僧物未分僧別此迴犯捨二未許僧物迴入己無犯何意得知故律未許想尚得吉故知未許還作未許想何容得罪三已捨與僧此定屬僧物勸迴入已犯重五分云迴向餘人者犯提向餘僧眾多人者越此彼畜生物迴者越心悔見論云欲供養此像迴與彼像吉此律若許僧物迴與塔許現前僧物迴與四方僧許僧物迴與尼並吉故文言許異處也若入塔不應還取即屬塔用以福同故乃至入尼亦爾十誦婆論云若檀越施此自恣僧物迴與彼自恣僧者物應此分其比丘作吉懺若不還此僧計錢犯重乃至此彼一人物迴亦重僧祇云尼眾乞供乃至偏心曲受者重為眾乞物與餘眾眷屬者重此律迴僧物者還竟得互用罪。 ^744a46

乞蘇油戒具五緣犯一是非親里居士二當前索蘇三不用重還四更索異物五得異物入手便犯義云若乞蘇得無提舍尼罪罪由食生既不食還主可有罪耶蓋有患及四開緣長請更請盡形請聽乞醫藥無直乞之愆若有直乞罪時何須結彼互索之過。 ^744b28

迴現前僧食直作五衣戒具緣可解若居士虗心施作食或自乞得食直迴異用皆犯過。 ^744b38

畜長鉢戒具五緣犯一先有受持鉢二更得器三不說淨四無顛狂等因緣五過明相便犯十六枚器者大釜釜蓋大盆大杓小釜釜蓋小盆及杓水缾缾蓋貯水大盆及杓洗缾缾蓋小盆及杓總有二釜四盆二缾杓四四蓋合有十六過長不說淨並犯捨墮母論云十六枚中各畜長者即日施人及施尼
〔不爾犯墮〕。 ^744b42

貿衣已後強奪戒具五緣犯一共相貿易二決價直三相當四瞋心強奪五得物便犯十誦云尼共大僧貿衣竟還悔者尼薩耆僧祇云尼棄故僧伽棃有人捨取補治還奪犯捨墮自餘小雜物捨與他人還奪者越。 ^744c6

第四篇一百七十八波逸提者今簡要釋一百一。 ^744c16

小妄語戒具六緣犯一是人二作人想三違想說四知違想五言了六聞解便犯婆論云妄語兩舌惡口相歷作四句一是妄語非兩舌惡口傳他此語向彼說以不實故名妄語以無分離心故非兩舌輭語說故非惡口餘句類上有無可知成實論云餘口三業或合或離綺語一種必不相離婆論云不妄語者若說法議論傳語一切是非莫自稱為是常令推寄有本則無過也不爾是斧有口中此律若僧說戒時三問憶念有罪而不說吉若異說者前人不解若顛倒說若發大聲不了若有所說前人不解並犯十誦云若語高姓云是下姓提若語兩眼人云汝是一眼人得妄語提又輕惱比丘故提語一眼人云汝是瞎眼人得惱他提。 ^744c20

惡罵戒具六緣犯一是比丘尼十誦五分罵下三眾吉二自毀呰語伽論云傳他語罵吉三知是毀呰四作折辱彼意五言了六前人聞知便犯此律云種類毀呰語者卑姓家生行業亦卑技術工巧亦卑若言汝是犯過人依實亦犯僧祇云若以上惡法毀尼及父母言汝父母是者提汝和尚闍棃是蘭汝同友是越毗尼成實論云雖是實語以非時故即得綺語。 ^744c46

兩舌戒具六緣犯一是尼二說鄙惡事三知是惡事四傳於彼此五言了六聞知便犯此律兩舌者彼此鬬亂令他破也僧祇云以惡法告言某甲說汝是無有上中下法欲令他離向己若彼離不離皆提婆論云說已更說提若不傳此語兩邊令離散者一切皆吉。 ^745a12

共男子同室宿戒具五緣犯一是男子二室相成三共同宿四知同室宿五隨轉側便犯此律室相有四一四周有障上亦有覆
〔謂同在一堂於中隔障準論不合〕二前敞無壁
〔謂堂簷下兩頭有障〕三雖覆而不徧〔謂周帀有牆通覆其上中間開天井〕
四雖覆徧而有開處〔謂雖通有覆上有隙孔也〕此之四室尼共男子同宿無問先後具至但隨脇轉側一一皆提若共畜生黃門二根人等宿吉比丘尼晝日臥男子立者吉男子若坐便犯屏坐提婆論云若都集堂同障內設使堂中有諸小房雖各各別以室同故猶是一房若多房共一戶亦犯覆者乃至以衣縵作屋壁者乃至高一肘半共宿皆犯若共十男子同宿十提隨一一起更臥一一得十提隨一一轉側得十提若白衣舍有男子並房不閉戶吉。 ^745a24

共未受具人同宿過三夜戒具五緣犯一是未受具人男女二室相成三共同宿四知同宿五過三夜犯伽論云已二夜共沙彌尼宿第三夜共男子宿得二提僧祇云三夜犯竟若未懺悔後共宿者轉增長罪更無二夜開悔過已當別房宿後更得二夜也此律若更無宿處至第三夜明相未出前遣沙彌白衣出或自出護明相亦得至第四宿若自去若使彼去更無開法。 ^745b2

與未受具人同誦戒具五緣犯一佛所說法二字句味三未受具人四齊聲誦五言說了便犯婆論云若同聲句齊者提聲齊句異者吉。 ^745b18

向未受具說他人麤罪戒具七緣犯一是比丘及尼二犯初二篇罪三知四無僧法開五向未受具人六言詞了七前人知解便犯五分云尼向白衣說比丘汎爾小過提婆論云寧破塔壞像不說他人麤罪若說則破法身不問前人有罪無罪說者皆提此律云若說名字若種姓若相貌若衣服若房舍及自說己罪皆提。 ^745b24

與男子說法過五六語戒具六緣犯一是人男子二知是三不請四無有智俗女人五言章了六過五六語便犯此律請者聽齊五六語若他不請說隨義多少皆提五語者謂色受想行識無我也六語者謂眼耳鼻舌身意無常也更增一句使犯僧祇云說六句已語云使汝速盡若得提婆論云有智女人者要解人情語可作證明無犯若為小男說者吉僧祇云若盲若聾亦名無人一盲一聾此二人當一人若眠亦名無人若為父兄弟說者亦犯五分云若自誦經男子來聽或問要義為解過者不犯。 ^745b38

掘地戒具五緣犯一是生地二作生地想三自掘四使人掘時不作知淨語五傷如蚊脚便犯此律但使教人不作知淨不問現前不現前掘掘皆提若自方便掘一提若中間止住一一提若使前人多掘一提若重語疾疾掘語語提僧祗云走來走去欲令地壞乃至擲物令傷如蚊脚者一切提釘房內壁損傷人功者得越毗尼罪先有孔者不犯地有沙石者不犯見論云若野火來近寺為護住處得剗草掘地以斷火若把火燒手擲地不犯僧祇云覆處地不犯。 ^745c10

壞生種子戒具五緣犯一是五生種二作生種想三自壞四不作知淨語五傷物便犯此律生種有五一根二枝三節四覆羅五子子種淨法亦有五一火二刀三瘡四鳥破五不中種僧祇云根莖種者以刀中破淨節種者以刀破或以摘去芽目淨心種者如蘿勤蓼等是應揉#CB04889;淨子種者如穀麥等是脫皮淨若總用火淨便通上五種五果中裹核種者如棗杏等是應掐破淨得去核食火淨者得合核食膚果種者如蓽茇棃柰等是皆須火淨若一切熟果自然落下觸木石傷如蚊脚者成淨應去子食殻果種者椰子胡桃石榴等是皆須火淨#CB00712;果種者如香葇蘇荏等是無子應揉#CB04889;淨有子應火淨角果種子如大小豆是子未成應揉#CB04889;淨子成應火淨摩摩帝有穀倉未淨畏年少尼不知法應使人火淨乃至後時恒言舂去不犯
〔自餘類知〕若以五生種擲著池中井水中大小便中糞掃中越毗尼罪死者提草木中行欲使死者越毗尼罪傷如蚊子脚提
〔立坐臥亦如是〕石上生衣餅上生毛皆須淨人知不爾犯罪若日乾得剝却水中浮萍不得手撥有牛馬行處得取水用若無行處捉土塊若石仰擲言至梵天上去若下時打水開處即得用水中翻覆浮萍越毗尼罪若著岸上提若入水洗時水草著身者以水復澆令入水若斷朝菌越毗尼罪見論云若須華果得自攀枝下使淨人取亦得抱淨人取五分云凡諸草木若有所須語淨人言汝知是若不解復語言汝看是若不解復語言我須是此律不言看是吉壞地亦然草生覆道徧繫開路枝折葉落者無犯以不故為也。 ^745c28

露處敷僧臥具戒具六緣犯一是四方僧牀二知三是露處四自敷使人敷五去不自舉不使人舉六出門便犯五分以不坐臥而不舉佛言亦提若白衣家借僧臥具食訖不舉亦提若知事人暴曬僧臥具在邊若坐禪若眠者吉
〔謂大兩風吹不覺故〕僧祇云若僧牀上安像比丘禮拜手觸不舉者亦提若多人禮拜悉皆手觸屬最後者此律出門犯
〔以作不來意也〕。 ^746a34

屏處敷僧臥具戒具六緣犯一是僧物二知僧物三屏處四為己用五不自舉不教人舉六或出界或過三夜便犯。 ^746a48

強敷僧臥具惱他戒具五緣犯一先借得住處安上已定二知他先住三作惱亂彼意四強於中間敷五隨坐臥便犯十誦云若為惱他故開戶閑戶開響閉響然火然燈呪詛續經說法隨他不樂皆提。 ^746b6

用蟲水戒具四緣犯一是蟲水二知有蟲三不作漉法四隨所用便犯僧祇云若蟲細者應作三重漉囊猶有蟲者更別造井諦視有蟲者應捨所住處去若用蟲水方便澆者一息一提隨息多少皆提若使人澆一語一提若使人疾疾澆語語提蟲生無常或先有今無或先無今有是故日日諦看無蟲便用。 ^746b14

別眾食戒具七緣犯一是有施主二僧次請及別請別乞三五正食在時中四食處成眾五知界內有比丘尼不集六無因緣七咽咽犯提此律無問道俗皆成施主見論云要別請四人俱受成眾即座上一人覆鉢不食待餘三人食竟一人後食不犯故知俱受成眾此律云若二三人隨意食四人已上應分作二部更互入食
〔若門外僧與家內相去六十三步外者不名別眾以別自然一界也〕
婆論云若大界內有二處僧祇一日中俱有檀越食布薩處無過不布薩處不請布薩處一人不送一分食者此僧犯提此律病者不犯下至脚跟躄故不犯見論云謂沙土入中不能行也。 ^746b26

非時食戒具四緣犯一是非時二非時想三時食四咽咽便犯此律云時者明相出乃至日中按此時為法四天下亦爾毗羅三昧經云佛為法慧菩薩說食四種旦起天食時午時法食時暮時畜生食時夜鬼神食時後二種食多生病疾其出家人應作天食法食故曰時食過午已後非上二時故曰非時見論云吐食未出咽喉還咽無犯若出咽者提十誦云阿那律弟子病服吐下藥中後心悶佛言稻稗竹笋汁囊盛米粥絞汁與猶不差佛聽屏處食米粥
〔雖有此開宜就急好〕食殘宿食戒具三緣犯一是殘宿食二知是三咽便犯此律今日受食自貯界內留至明日自煑食者咽咽得七罪謂三提四吉一不受二非時三殘宿
〔此三提罪〕四內煑五內宿六自煑七惡觸〔此四吉罪〕。 ^746b48

不受食戒具緣可解見論云天人鬼神畜生飛鳥皆成受食婆論云為作證明故非人畜生及無知小兒悉不成受
〔準此前善見畜生成受者要解人意方得受〕此律除水及楊枝不須受僧祇云若風吹塵午駝振身塵來乃至眾鳥女人行衣曳地塵來如是一切塵坌鉢下草不坌食者成若及食者一切更須受唯畜生振身作意受者得自餘一切不作意受者應更從他受若行#CB00595;時抖擻#CB00595;器迸落鉢中作意者得名為受不作意者不名為受餘食亦爾五分云眼暗比丘得按萆受食見論云額汗流入鉢更須受臂中汗流入手不須受得食無罪十誦云行食時淨人觸比丘手若特輕故觸比丘手不應受婆論云手不淨受食犯吉僧祇云淨人行果菜時應語云懸空放果墮草上即去不名為受小停者得為受見論云遙擲從地轉來落比丘上成受僧祇云大會時淨人難得比丘受取行之若鎗鑊。 ^746c26

不得受者當下以兩木橫置地比丘脚躡上言受受得成此律下文欲受油錯受蘇等不成受必令心境相當得成受此律受食已有三失一任運失謂受得已食時既過故云任運失也二遇緣失謂淨人觸失受也三自變生為熟失也見論云受生薑後生芽不失受火淨已生芽處更淨非生芽處得食鹽變成水得食。 ^747a10

共俗男子屏坐戒具四緣犯一是俗男子二屏處坐三無第三人四伸手不及戶處坐便犯僧祇云若母姉妹淨人等睡眠癡狂心亂嬰兒非人畜生雖有是人亦名為獨
〔準此雖有父兄弟等亦名為獨〕竟日坐一提中間更起一一提若淨人作務來往不斷門向道中有人行如食頃不斷若閣上閣下淨人遙見者並不犯此律若舒手及戶坐使乞食尼見若二尼為伴若有識別人在邊及有難緣等並不犯。 ^747a28

共男子露坐戒具四緣犯一是俗男子二露處坐三無第三人四伸手內共坐便犯十誦云與男子露地坐隨起還坐隨得爾數提相去半尋提相去一尋半吉二尋若過無犯。 ^747a44

觀軍陣戒具四緣犯一是軍陣二故往三無因緣四往見使犯僧祇云若入聚落城邑道中逢軍陣不作意見無犯若作意舉頭下頭窺望欲使見者提十誦云若軍陣發行為鬬彼賊殺死因觀無常故不犯婆論云道由中過無犯若立住看犯左右反顧壞威儀故吉羅。 ^747b4

飲酒戒具三緣犯一是酒二無重病緣三飲便犯此律體雖是酒而非酒色非酒香非酒味不應飲體非是酒然有酒色酒香酒味得飲若飲甜味酒若飲酸味酒若食酒糟若食麴等並吉羅自今已去以我為師者乃至不得以草木頭內酒中滴入口餘藥治不差以酒為藥者不犯五百問事云若醫師言必差得和藥服不得空服強勸人不飲吉飲提婆論云此戒極重能作四逆唯除破僧又能破一切戒及餘眾惡故。 ^747b16

水中嬉戲戒具三緣犯一是水二無因緣三入水便犯此律戲者放意自恣或以手畵水相澆乃至以鉢盛水弄一切皆提除水弄餘苦酒等吉僧祇云水陸互澆灒越俱水中者提五分持雪乃至草頭露弄者吉此律若道行渡水者不犯。 ^747b34

擊攊他戒具四緣犯一是比丘尼二作惱意三手脚十指四觸著便犯僧祇云以指指比丘亦提五指指五提乃至差會指某甲去者亦提
〔尼亦應同〕五分云若擊攊沙彌畜生等亦吉
〔尼下眾亦同也〕此律若以餘物擊攊者吉若不故作意或睡眠令覺不犯。 ^747b44

不受諫戒具五緣犯一自作非法事二他如法諫三知己所作非前人諫者是四拒諫不受五隨所作犯根本違諫得提此諫作犯雖發言拒諫未是作犯要待作事違諫義成故得提罪此戒最益制欲犯者恐有業行之過不可一一集僧而諫故令一人處處行諫違便得罪婆論云前諫人有六種不應從一心有愛憎二若鈍根無智三若少聞見四為利養名聞五為現法樂但欲自攝六若新出家愛戀妻子如是六人諫則有損。 ^747c6

恐怖尼戒具五緣犯一是比丘尼二作恐彼意三以六塵等事示說四現相言了五見聞便犯不待前怖與不怖。 ^747c24

減半月洗浴戒具五緣犯一曾前洗浴二未滿半月三無因緣四更洗浴五洗過半身便犯僧祇云隨數滿十五日皆名半月此律六緣不犯一熱時者春後四十五日夏初一月亦得二病時者下至身體臭穢三作時者下至掃屋前地四風時者下至一旋風五雨時者下至一滴雨著身六道行時者下至半由旬來往皆開不犯五分云共白衣浴室中浴者偷蘭遮露地然火戒具四緣犯一是露地二無因緣三然草木有#CB08504;者四然便犯僧祇云旋火作輪或火中有草木比丘撥聚一切皆犯若然生種二提一壞生二然火五分云雲#CB08504;高四指此律若病須火便身得自然教人不犯
〔應是死土石上不犯〕。 ^747c30

藏他衣鉢戒具三緣犯一比丘尼衣鉢二驚動彼意三取藏便犯此律不犯者若在露地恐風雨漂漬舉之若物主為性慢墮衣物狼藉為誡勒藏不犯。 ^748a6

著白色衣戒具四緣犯一是五衣二是己物三不染壞四著便犯。 ^748a12

故斷畜生命戒具五緣犯一是畜二知是三有殺心四起方便五命斷便犯。 ^748a16

飲蟲水戒具五緣犯一是蟲水二作蟲想三不作漉法四飲用五隨咽得提
〔若蟲命斷還屬前戒為深防故故分兩戒〕僧祇云比丘受具已要畜漉囊應法澡罐無者用袈裟角漉同伴中都無者舉眾有罪十誦云不持漉袋行二十里犯罪僧祇云若漉水得已使能見掌中細文者看看時如大象載竹車迴頃知無應用若施主請比丘食應問漉水未若自看漉或使可信人教漉否者自漉不得語莫殺傷蟲水著器中還送水來處來處遠近有池七日不消者以蟲著中若知水有蟲者不得持器繩借人若池汪水有蟲不得唱云此水有蟲若問者答云長老自看若知友同師者語云此中有蟲當漉用。 ^748a20

與賊期同道行戒具六緣犯一是賊二知是三是與期四同一道行五不離見聞處六越界便犯與負債人同行越毗尼罪。 ^748a44

拒勸學戒具五緣犯一作止不學意二前人如法勸學三知已作非前人諫者是四作不受勸意五言了便犯。 ^748b2

毀毗尼戒具五緣犯一是毗尼二前比丘尼誦戒時三作滅法意不令久住四發言毀呰五言了便犯僧祇云僧未說戒時訶越說時訶提說已訶越心悔五分云發心作念令人遠離毗尼不誦而毀呰提若作念木叉令不久住蘭此律若毀阿毗曇契經等犯吉不攝耳聽戒具四緣犯一是廣誦戒時二在眾中坐三作不聽意四說過五篇犯一提僧祇云從序至篇吉隨中間戒一一吉一切不聽止一提此提不得向人悔當於眾中持戒威德敬難者前悔前人應訶治同羯磨賞知事後悔謗僧戒此希故不述具緣婆論云凡僧和合若執苦人大德及貧匱人和合賞已訶者提若外來訶者吉。 ^748b8

屏聽四諍戒希故不述其緣僧祇云若聞他怨欲相殺害或聞賊來非法比丘尼惡計欲偷僧物知事人聞即白僧言當自警備我聞惡聲若師日暮竊來按行諸房聞弟子說法語不得對面讚毀後時得若來然後歎責此律二人在暗地語若在道行共語應先彈指謦欬否者吉羅。 ^748b32

瞋心打比丘尼戒具四緣犯一是比丘尼二生瞋心三作打意四打著便犯十誦云一把沙豆散眾多比丘隨著一一提
〔尼亦應同〕伽論云瞋心欲心打女人殘大集經云若道俗等打破戒比丘罪重出萬億佛身血何以故能示人出要道乃至涅槃故僧祇云若畜生入寺觸突塔舍形像壞華果樹等得以杖打木石鳴地等恐怖令去不得杖擬畜生。 ^748b44

搏比丘尼戒具緣可辨伽論云若舉手刀向眾多比丘一一提
〔向尼亦爾〕。 ^748c10

捉遺落寶戒具五緣犯一是重寶通及自他二并諸莊飾具三非住處及宿處四無心盜取擬還本主五捉著便犯婆論云因拾遺寶為緣起正犯但明捉寶便犯
〔同舊辨也〕此律供養塔寺莊嚴具堅固收舉不犯僧祇云若見遺物者當唱令之無主者應懸著高顯處令人見若人言是我物應問言汝物何處失答相應者與若無識者應停至三月已若塔園中得者即作塔用僧園中得者作四方僧用若貴價物者瓔珞金銀不得露現唱令得寶比丘應審數諦看有何相貌然後舉之來認時相應者與對眾多人與不得屏處還教授三歸語言佛不制戒者汝眼看不得若無人來認者停至三年如前處當界用之若治故塔掘地得寶藏者淨人不可信者當白王知淨人可信者停至二年已應作塔用若王覺問比丘言汝此中有寶藏耶答言得已用作此塔王言已作者止此功德屬我在者還我若王言汝不知地中寶藏屬我耶問何以用盡還我來比丘應以塔物還若塔無物應為塔乞還若王問言佛戒中云何比丘答言塔地得物即在塔用僧地亦然王言從佛僧用無罪僧祇云入聚落中有遺落物不得取有人取與比丘者得即是施主聚落中風吹衣不得作糞掃衣想取若曠路無人處得取若衣有寶以脚躡斷露捉使人見至住處始見有寶者與淨人掌作衣藥價直五分云若比丘寄衣經十二年不還欲取者集僧評價作四方僧用若彼後還以僧物償不受者善。 ^748c14

非時入聚落戒具五緣犯一非時分二無啟白喚緣三不囑授四向俗人舍五入門便犯十誦云若蘭若處白比丘來入聚落還至蘭若處即以先白入聚落者提若白入聚落從聚落出至本僧坊還入聚落即以先白入提同一界善比丘不白入提不白比丘隨所經過大巷小巷得爾所吉羅隨入白衣家隨一一提若入蘭若近聚落僧坊不白無罪
〔尼準同僧〕婆論云若總白入聚落後到隨意所至處無犯僧祇云若多人道行欲入聚落展轉相白然後當入已到宿處復欲出外取薪草木者若從本道出者無犯若更從餘道出者不白提智度論云一切白衣舍皆名聚落見論云有市名聚落無市名村界此律若有啟白請喚路由聚落過無犯。 ^749a16

過量造牀戒具五緣犯一是牀二僧牀及口牀三過量四自作使人作五作成便犯僧祗云僧牀亦犯此律為截者不犯僧祇云得過量牀欲截恐檀越不喜者應埋脚用乃至截脚木還越牀脚亦犯若終日一坐提起已還坐隨一一提他牀越若福德舍高牀無犯乃至不截者越此律足高如來八指者十誦云佛一指二寸謂高一尺六寸如法
〔闊狹任情〕。 ^749a42

食#CB01942;戒具三緣一是#CB01942;餘辛犯輕二無重病緣三食用咽咽犯提所以#CB01942;重餘輕者一美味尼多憙食二臭故重餘辛也五分云食生#CB01942;提熟者吉五辛報應經云比丘尼等飲酒食肉葷辛續經誦論等得提五辛得重吉唯除僧伽藍外白衣家限四十九日香湯澡浴竟讀誦無犯故噉穢物見不訶者亦犯僧祇十誦五分等更無餘治者開病比丘服#CB01942;聽七日在一邊小房內不得臥僧牀褥大小便處講堂皆不得至又不得受請及僧中食不得就佛禮拜得在下風處遙禮七日滿已澡浴重衣方得入眾若用香塗病者先供養佛已然後塗身還在屏處一同前法。 ^749b8

剃三處毛戒具緣可解〔三者謂大小便及腋下為三也〕
母論云剃髮者但除頭毛及鬚餘毛一切不聽却所以剃髮者為除憍慢自恃心不聽利木刀刮汗却毛若斷一一毛一一吉羅除頭上毛不犯若斷餘毛一一偷蘭剃髮有四種次第一上座二髮長三先洗頭四有緣欲行五分云尼過半月不剃髮提涅槃云髮爪長利破戒之相此律不得為白衣剃髮驅使提除欲出家者不犯
〔今時多有僧尼諂心求利受俗驅使敗善增惡無過此等〕頭髮極長若兩月若廣二指一剃爪極長如一麥即剪髮不得用剪刀剪半月應剃髮一剪爪違者吉羅聽畜盛髮器十誦云髮當埋坑中若髮長者開畜剃刀及鞘若刀卷者手上波石上磨其石內刀囊中。 ^749b30

洗淨過分戒具緣可辨僧祇云大小行已不用水而用僧坐具牀褥者越十誦不洗大小行處不得坐臥僧臥具上若坐者吉伽論云不洗大小便處不得禮拜受人禮除無水若為非人相瞋水神所瞋或服藥等皆不犯三千威儀經云不洗淨禮佛者設禮拜無功德。 ^749c6

供僧水扇戒具緣可辨僧與尼男女相別供給水扇容生染習迹涉譏醜故犯僧祇水扇互給越水扇俱給提眾多比丘互有兄弟供給水扇無犯十誦云比丘食時尼立侍者提與食已還坐若別處無犯。 ^749c18

乞生五糓戒具緣可辨出家之人理宜乞食資身無事修道今乃躬乞穀米事務煩雜廢修道業長己貪結惱亂施主過實不輕故制提罪見論云乞豆瓜果為造僧房舍乞穀米等一切無犯。 ^749c26

觀伎樂戒具緣可辨觀看伎樂令心蕩逸廢修道業動越威儀汙辱僧眾損己不輕故制往看見便犯提見論云下至猨猴孔#CB15179;共言好往看得提。 ^749c34

共男子入屏障處共語戒具緣可解然男子有別體無參涉今入屏處容生染習遠成大過招世譏醜清白難分故所以制若離見聞屏又無染心而非共語但犯吉羅要假共語方犯於提若有染心落在八事戒坐不犯此共男子屏處前離見聞屏復語犯此是露障屏不假語犯不云立住吉者以不行故犯輕遣伴遠去與男子屏處立行耳語此是離見聞屏唯遣伴遠去耳語為異。 ^749c40

入白衣舍坐已不辭主人去戒具四緣犯一是白衣舍二主人請在好牀席坐已三不辭輒去四出一足便犯。 ^750a8

輒坐他牀戒具四緣犯一白衣舍二是牀座三不語主人四輒坐便犯。 ^750a14

共男子入暗室戒前是覆障屏有窻牖光明無第三人犯今以其暗室故生患處重雖有多人猶犯以此為異故別制也五分云共男子入暗室語語提若恐怖處若卒燈滅不犯義云不問親與非親須有燈明惡心呪詛戒具三緣犯一有瞋心二作惡呪詛三言詞了了便犯此律云立誓者令稱南無佛提謂經云南者歸無者命佛者覺
〔此云歸命覺也〕又南者禮無者大佛者壽〔此云禮大壽也〕。 ^750a18

因瞋心推#CB07153;哭戒具四緣犯一同於諍事不善憶持二內瞋恨三推#CB07153;哭已四隨便淚墮一一提僧祇云若尼自打不啼啼而不打亦打亦啼俱提。 ^750a34

覆身同牀戒具四緣犯一同牀臥二覆身三無病緣四隨臥便犯同被褥臥同牀不同被褥同牀同被褥不同牀在地上臥亦犯。 ^750a40

故惱客舊戒具四緣犯一知他比丘尼先住後至二作故惱心三在前誦經問義四言詞了便犯。 ^750a46

同活病不看戒具四緣犯一是比丘尼病二是同活三無因緣四不看便犯五分云同學病不看提同學者謂同和尚阿闍棃及常共伴若止住不同無犯。 ^750b2

安居中牽他出房戒具五緣犯一是僧房分得入已二先聽在彼房住三瞋心牽出四無因緣五出戶便犯僧祇云牽他出時彼若抱柱捉戶倚壁隨離一一處皆提若口訶叱隨語離處亦提此律驅下二眾吉僧祗云若尼出行不付房舍牀褥與知事人閉戶而去者提十誦伽論云若鼾眠應起經行不能經行應起屏處不應惱他。 ^750b8

三時無事遊行戒具三緣犯一春夏冬遊無因緣二除受日及春夏冬有利益因緣故不犯三隨所越界便犯此律春夏冬遊行隨村界俱提義云不同舊解破安居行提春冬犯吉聽為羯磨塔事僧事遊行不言春冬受請。 ^750b22

安居竟不知請戒具四緣犯一是檀越安居請二夏限已滿三無因緣四不去便犯母論云若安居竟應移餘處若有緣不得去不犯若無緣者出界一日還來不犯五分云若不限請若更受請處無犯。 ^750b32

泉渠水中露身洗浴戒具三緣犯一是河渠水二露身洗浴三洗身徧便犯僧祇云尼入俗人室浴有年少入身懷妊壞其淨行因制不聽尼入浴室病者在房然火油塗揩不如是者越毗尼十誦云男子洗處前浴皆提。 ^750b40

過五日不看僧伽棃戒具三緣犯一是僧伽梨二舉處不堅密三過五日不看便犯十誦云故意不看五衣俱提。 ^750c2

與僧衣作留難戒具四緣犯一是檀那許施衣二知許施衣三作方便勸彼不令施衣四施主息心施便犯。 ^750c8

輙著他衣戒具三緣犯一是他衣二不問輒著三入村乞食便犯。 ^750c14

與俗人外道衣戒具四緣犯一是非親里白衣外道二是袈裟一衣三持與彼四前人領受便犯十誦與外道與白衣皆提義云今數見尼僧往道士觀求治病交涉來往供結衣食因染俗情壞其梵行招世譏謗損辱佛僧非但師無綱紀亦因前無法度若有力罰令歸俗者此人為護法因緣故當來之世必獲淨土之報僧祇云若尼有德聽女人為兒乞小小破衣以禳災者不得與大者不得自手與應遣人與。 ^750c18

僧如法分衣遮不令分戒具四緣犯一是僧作法分二恐弟子不得三遮令不分四僧不分便犯。 ^750c34

與白衣外道食戒具五緣犯一是在家出家外道俱犯二知是三是食四自手與非置地使人與五彼領受便犯五分云若外道來乞應以己分一團別著一處與不得以僧食與汎汎男子自手與食提親里者不犯義云比見邊方僧尼寺內設會及僧施每喚道士同僧受施滅法之原無過此等自惟高邁人天重逾金玉忽然下墜邪流無辜自辱豈不痛心。 ^750c38

與白衣作使戒具四緣犯一是白衣二無病因緣三非時為作使四隨使便犯。 ^751a4

自手紡績戒具三緣犯一是麻縷二自手紡績三隨手一一犯提十誦云若紡縈績若織若擗若抖擻若纏手隨動手一一犯提纏線開不犯五分云尼自織作衣提若刺鞾法張衣先刺吉羅衣差縮聽安相義云今時尼眾慕道者希專事機帚紡績是常作務精勤經教多忘貧者貪美不休富則轉生紛擾還復倣習惡法愈興荏苒流行致乖常式敬尋捨俗入道冀免業因入道被纏反同累俗靜慮推事深可悲乎。 ^751a8

著俗服輒在白衣牀臥戒具三緣犯一是白衣舍二是他夫婦常居止宿牀三隨臥便犯。 ^751a24

經宿不辭主人去戒具四緣犯一語主人在他舍內宿二不辭主去三無因緣四出門便犯。 ^751a28

度妊身女人戒具四緣犯一妊身二知三受具戒四三羯磨竟便犯十誦掘多尼生男兒作是念佛說比丘尼不得獨房乃至佛言告諸尼等與掘多尼作獨房宿羯磨是尼應與從僧三乞牒乞而作未離乳聽母觸餘尼觸吉離乳母觸吉餘尼觸提離母共宿吉辭去後提五分云聽白二羯磨差一尼伴之被差尼得羯磨故不犯自今已後欲受戒時先看乳相若無乳相不犯僧祇云不知在白衣時姙已度者未應與受戒待#CB01661;身已若生女者出草蓐已與受具戒若生男者離乳已後與受具若有親里將養即與受具。 ^751a32

度童女年不滿受具戒具四緣犯一是年未滿二十二知年未滿三與受具四羯磨竟便犯婆論云六十已去不得受大戒設師僧強授亦不得戒以不堪任苦行道故心智鈍弱聽為沙彌七歲已下亦不許度未滿二十不得受具者以其輕躁不堪忍受寒苦若受大戒人多訶責若是沙彌人則不訶母論年不滿者聽數胎中年又不滿者聽數閏月復不滿者聽數十四日布薩復不滿者佛言實得羅漢果者此是上法受具雖不滿二十得戒無犯。 ^751b4

不與二歲學戒羯磨戒具五緣犯一是十八已上童女二不與學戒羯磨三年滿二十四與受具戒五三羯磨竟犯。 ^751b24

不說六法名字戒具六緣犯一是十八童女二與學羯磨三不說六法四年滿二十五受具戒六羯磨竟便犯。 ^751b30

度受諸遮童女戒具四緣犯一是諸根不具二知不具三與受具戒四三羯磨竟便犯。 ^751b36

不以二事攝弟子戒具四緣犯一是清淨弟子二恒隨和尚三師有法及衣食四不以此二事攝便犯。 ^751b40

受戒已離和尚戒具五緣犯一是和尚二有夏堪攝三師不聽去四未滿六夏尼五離去便犯。 ^751b44

未滿十二夏度人戒具三緣犯一內無實夏二與受具戒三羯磨竟便犯。 ^751b48

僧不聽度人謗僧戒具四緣犯一內無實夏二僧不聽三非理謗僧四言詞了了便犯。 ^751c4

父母夫主不聽輙度人戒具四緣犯一有父母夫主二不聽三輙與受具戒四三羯磨竟便犯。 ^751c8

不與學戒尼受具戒具四緣犯一是學戒清淨二滿二年三無因緣四作心不與受具便犯。 ^751c12

多度弟子戒具四緣犯一是曾前度人二未滿十二月三更度人受具四三羯磨竟便犯僧祇云若年年與弟子受具者提應停一年若尼有多弟子若一年與受學法一年與受具戒雖年年不犯古德光師云若寬解者一年間與一人受具一人依止一人六法一人沙彌尼令得四人若急解者一年止得度一人準此應然據前僧祇提母論云受一人具足一年教授一切大道人所作法竟然後更一人若沙彌尼受學戒已二年不得度沙彌尼式叉尼受具已得度沙彌尼。 ^751c16

不半月請教授師戒具三緣犯一僧尼眾各各五人已上四人已下但犯吉羅二無因緣三不差人往請便犯。 ^751c36

不詣大僧自恣戒具四緣犯一是夏安居竟二五人已上成眾三無因緣四不差人往自恣便犯五分云若尼聚落無比丘自恣無請處蘭若有比丘道路險難彼比丘為尼入聚落自恣尼先自眾中自恣已後差人往比丘中教誡語同。 ^751c42

不依大僧安居戒具三緣犯一在無比丘處二不作依止心三結安居竟便犯。 ^752a4

不白入大僧寺戒具四緣犯一是有比丘寺二不白比丘三無因緣四入門便犯僧祇云尼不白大僧入伽藍者最初入者提後入者無犯五分云若立不見比丘不得不白而入須見比丘應往前白比丘籌量可聽不可聽者若人不見及不聽而入提。 ^752a8

訶罵比丘戒具三緣犯一是大比丘二以惡言罵彼三言詞了了便犯十誦云喑嗌向比丘者提。 ^752a18

罵尼眾戒具四緣犯一是尼眾二因諍事瞋怨三以惡言罵辱四言詞了了便犯。 ^752a22

不白眾使男子治癰戒具緣可解然男女形別理無交對聽彼破癰容生染習自壞心行所以制也五分云若令男子治癰打鐘集僧來往病人前然後衣裹身唯留可治處治之
〔餘法如摩觸戒具述〕。 ^752a26

背請戒具緣可解若受非正食請及正食不足背之無犯十誦云從今聽尼數數食何以故女憙數數食故乃至若尼能受請都不食者提是中犯者乃至食一口隨受請不食一一提。 ^752a34

於家生嫉妬戒具四緣犯一施主好心供養於師二見師得利內生嫉妬三發言嫉師四言詞了了便犯十誦云護惜他家者人取覓代他言無提五分云嫉妬他人得利欲專我得犯提。 ^752a42

用香塗身戒具緣可解凡出家修道理宜觀身不淨特生厭離反用香氣潤澤塗身令形香潔耽著己體情存放逸患累之深所以制也。 ^752b2

著婦人嚴身具戒具緣可解既畜著俗人嚴身之具多生染習障道深故故須聖制。 ^752b8

乘乘行戒具緣可解五分云乘乘行戒者車轝象馬乃至著屐皆名乘若老病若行路乃至脚指病無犯僧祇云若病人不能行乘雌乘無罪。 ^752b12

不著祇支入村戒具三緣犯一有祗支二不著三入村門便犯。 ^752b18

不安居戒具三緣犯一是後安居日二不結安居三過後安居日便犯。 ^752b22

誦呪為活命戒具三緣犯一是世間呪術二為活命三言詞了了便犯十誦云以外書聲誦佛經者吉五分云學迷人呪起死人呪蘭尼自使人卜提此律以世俗呪術教授白衣亦提。 ^752b26

先不請比丘輙問義戒制意者輙問即慢法輕人遞相窮詰令彼惱特非所宜故所以制之若二人習一部不解轉問無犯。 ^752b34

百夏尼不敬比丘戒具緣可解若不禮敬便有三過一違八敬教二違本受戒奉行之心三慢法輕人情過是重故所以制也。 ^752b40

第四篇八提舍尼〔上四僧吉下四僧提僧別有四提舍尼〕。 ^752b46

第五篇眾學戒〔大僧同尼〕。 ^752b48

七滅諍亦僧尼同有。 ^752c2

上來所列諸戒者逐尼數犯者述之餘不盡者非無異相或文繁寡要或事希難犯或其相易明或其理幽隱若欲廣陳恐盈卷軸冀後博學依文取決。
四分律比丘尼鈔卷中之下
 ^752c4
