
other:: 
other:: 大佛頂如來密因修證了義諸菩薩萬行首楞嚴經通議卷第二
other:: 唐天竺沙門般剌密帝譯
other:: 烏萇國沙門彌伽釋迦譯語
other:: 菩薩戒弟子清河房融筆受
author:: 明南嶽沙門憨山釋德清述
commentary:: 
 #CB17477;三示外道斷見顛倒：
orig::  ^544a21

爾時，阿難及諸大眾聞佛示誨，身心泰然，
念無始來失却本心，妄認緣塵分別影事，
今日開悟，如失乳兒忽遇慈母；合掌禮佛，
願聞如來顯出身心真妄虗實、現前生滅與不生滅二發明性。
時，波斯匿王起立白佛：我昔未承諸佛誨勅，
見迦旃延毗羅胝子咸言此身死後斷滅名為涅槃，
我雖值佛，今猶狐疑，云何發揮證知此心不生滅地？
今此大眾諸有漏者咸皆願聞！
commentary::  ^544a23

議曰：此出斷見之疑也！
阿難聞前開示客塵、飛光，以示身境動有不動，
則知生滅有不生滅義，業已領悟；但一向妄認緣塵分別之心為心，
未見不生滅性，故願聞世尊即在現前的示何者是真實？
何者為虗妄？如何是生滅？
如何是不生滅？令真妄二體了然分明，
方自信不疑，此乃阿難心願而未決，故匿王因之以請也！
匿王先事外道，姓迦旃延，名迦羅鳩駄，
計一切法亦有亦無；又外道名刪闍夜毗羅胝子，而毗羅胝乃母號也！
故云子，此計諸法自然。
其西域外道雖多，而所計者不出斷、常二見，此二計斷見者。
匿王已奉此法，故雖見佛尚執舊習，祇知死後斷滅；
今聞此心不生滅性，猶懷狐疑，故請發揮，
大眾願聞，若悟不生滅心，則阿難妄執之情自謝，真常之性自顯矣！
然死後斷滅之見不獨西域，而此方亦多，
謂人死清氣歸天，濁氣歸地，一靈真性還於太虗，此斷滅之見也！
若果還太虗，則因果絕矣！
豈不幸哉？
orig::  ^544a39

佛告大王：汝身現在，今復問汝！
汝此肉身為同金剛常住不朽？
為復變壞？世尊！我今此身終從變滅！
佛言：大王！汝未曾滅，云何知滅？
世尊！我此無常變壞之身雖未曾滅，我觀現前念念遷謝，
新新不住，如火成#CB01926;漸漸銷殞，
殞亡不息，決知此身當從滅盡。
佛言：如是！大王！汝今生齡已從衰老，顏貌何如童子之時？
世尊！我昔孩孺膚腠潤澤，年至長成血氣充滿，
而今頹齡迫於衰耄，形色枯悴，精神昏昧，
髮白面皺，逮將不久，如何見比充盛之時？
佛言：大王！汝之形容應不頓朽！
王言：世尊！變幻密移我誠不覺，寒暑遷流漸至於此，何以故？
我年二十雖號年少，顏貌已老初十歲時，
三十之年又衰二十，於今六十又過於二，觀五十時宛然強壯。
世尊！我見密移雖此殂落，其間流易且限十年，
若復令我微細思惟，其變寧唯一紀二紀？
實為年變！豈唯年變？
亦兼月化！何直月化？
兼又日遷！沈思諦觀，剎那剎那念念之間不得停住，故知我身終從變滅。
佛告大王：汝見變化遷改不停，悟知汝滅亦於滅時，汝知身中有不滅耶？
波斯匿王合掌白佛：我實不知！
佛言：我今示汝不生滅性！
大王！汝年幾時見恆河水？
王言：我生三歲，慈母攜我謁耆婆天，經過此流，爾時即知是恆河水。
佛言：大王！如汝所說！
二十之時衰於十歲，乃至六十日月歲時念念遷變，
則汝三歲見此河時，至年十三其水云何？
王言：如三歲時宛然無異，乃至於今年六十二亦無有異。
佛言：汝今自傷髮白面皺，其面必定皺於童年，則汝今時觀此恆河與昔童時觀河之見有童耄不？
王言：不也！世尊！佛言：大王！
汝面雖皺，而此見精性未曾皺，皺者為變，
不皺非變，變者受滅，彼不變者元無生滅，云何於中受汝生死？
而猶引彼末伽黎等都言此身死後全滅？
王聞是言，信知身後捨生趣生，與諸大眾踊躍歡喜得未曾有。
commentary::  ^544b28

議曰：此破外道斷見也！
阿難願佛就在現前身心拈出不生滅性，
此理甚難發揮，故借匿王開示；然匿王不但不知生滅即常，
而且執死後斷滅者也！
苟知滅元不滅，則知生本無生，真常之義顯矣！
不滅之性死後難明，只就現前身心以驗則可知矣！
故問匿王汝此肉身為同金剛常住不朽？
為復變壞？此問為引終從變滅之言也！
若就形骸而觀，其實遷變不常，以從生至幼、
從幼至壯、從壯至老漸漸不同，至老衰朽終歸於死；
若就歲月而觀，其實遷流不住，以紀變而年化、
月變而日遷，細而察之不唯時遷，而剎那剎那念念不住，此皆身心生滅無常也！
即此生滅有不生滅真常之性，何從而見耶？
故世尊乃詰觀河之見以印證之！
三歲觀河以至於老，形骸雖變，而見水之見性不變，即此不變之性乃真性也！
以此足證變者受滅，而不變之性云何受汝生死耶？
此身雖謝，真性常存，如何引彼末伽黎等都言死後斷滅耶？
真常之性即就此身於是乎顯矣！
王聞此言，信知身死不入斷滅。
已上破外道斷見竟。 ^544c42

 #CB17477;四示顛倒之狀：
orig::  ^545a32

阿難即從座起，禮佛合掌，長跪白佛：世尊！
若此見聞必不生滅，云何世尊名我等輩遺失真性顛倒行事？
願興慈悲洗我塵垢！
即時，如來垂金色臂，輪手下指，示阿難言：汝今見我母陀羅手為正？
為倒？阿難言：世間眾生以此為倒，而我不知誰正誰倒！
佛告阿難：若世間人以此為倒，即世間人將何為正？
阿難言：如來豎臂兜羅緜手上指於空，則名為正。
佛即豎臂告阿難言：若此顛倒首尾相換，
諸世間人一倍瞻視，則知汝身與諸如來清淨法身比類發明，
如來之身名正徧知，汝等之身號性顛倒；
隨汝諦觀汝身、佛身稱顛倒者，名字何處號為顛倒？
於時，阿難與諸大眾瞪瞢瞻佛，目睛不瞬，不知身心顛倒所在。
commentary::  ^545a34

 #CB17477;五正責顛倒：
orig::  ^545b10

佛興慈悲，哀愍阿難及諸大眾，發海潮音，
徧告同會：諸善男子！
我常說言色心諸緣及心所使諸所緣法唯心所現，
汝身汝心皆是妙明真精妙心中所現物，云何汝等遺失本妙圓妙明心寶明妙性？
認悟中迷。
commentary::  ^545b12

議曰：阿難聞佛開示觀河之見生滅中有不生滅，
則前見拳之見即此見性，信知真性本不曾失，云何世尊獨許匿王而說我等遺失真性？
原不顛倒，云何見責我等顛倒行事耶？
此阿難其實未見真性，乃認妄為真，不知顛倒所在也！
故世尊以垂手示之。
且天然垂手而人以為倒，是猶身境本自真常而返生厭離，
此二乘、外道之顛倒也！
豎臂是倒而返以為正，是認生滅無常而妄計為常，此凡夫之顛倒也！
然唯我一臂耳！本無正倒，但以首尾相換妄生分別，世人一類如此瞻視。
倍：猶類也！如來法身與汝等色身皆一身也！
若比類發明，如來之身名正徧知，汝等之身號性顛倒，
以如來法身安然自在，汝等之身妄計斷常，此所以為顛倒也！
世尊意要阿難即色身以悟法身，故問阿難隨汝諦觀汝身、
佛身何處名為顛倒耶？
阿難大眾向以執迷，故瞢然不知顛倒所在。
佛興慈悲，徧告同會曰：我常說言色心諸緣及心所使諸所緣法唯心所現。
色：十一色法也！心：四蘊八識也！
諸緣：塵根也！心所使：五十一心所也！
諸所緣法：根身器界一切萬法也！
皆唯心所現。以此而觀，足知汝身汝心皆是妙明真精妙心中所現物，
如何但認幻妄身心而遺失本妙圓妙明心寶明妙性？
認悟中迷：以本來不迷，由汝認妄失真，
所謂悟中迷，此即顛倒所在也！ ^545b20

 #CB17477;六示迷悟同源：
orig::  ^545c20

晦昧為空，空晦暗中，結暗為色，色雜妄想，
想相為身，聚緣內搖，趣外奔逸，昏擾擾相以為心性，
一迷為心決定惑為色身之內，不知色身、
外洎山河虗空大地咸是妙明真心中物；
譬如澄清百千大海棄之，惟認一浮漚體目為全潮，
窮盡瀛渤，汝等即是迷中倍人，如我垂手等無差別，如來說為可憐愍者。
commentary::  ^545c22

議曰：由說一切諸法唯心所現，恐當機難悟，
故推原迷倒之由，以示迷悟同源唯心之旨，
以破顛倒之妄心、妄見也！
意恐轉計一切諸法及此身心既唯心所現，然則何以迷之耶？
故推迷妄之由以發之！
原夫一真法界如來藏清淨真心本無身心、世界之相也！
但由真淨界中一念妄動而成不覺之無明，
以此無明葢覆真心，遂將靈明廓徹之真空變為頑然無知之虗空，
故云：晦昧為空。依此頑空，無明凝結，變成四大之幻色，
故云：結暗為色。真心既迷，即轉本有之智光變為妄見，
以此妄見對彼幻色，相待既久，即摶取四大之少分，
妄見和合而為五蘊之身心，故云：色雜妄想，想相為身。
執此妄身，遂失本有之真性，但認聚緣內搖昏擾擾相以為自己之心性，
是所謂性心失真也！
既一迷廣大之真心，而據蕞爾幻妄之身心決定惑為色身之內矣！
曾不知此色身、外洎山河虗空大地，咸是妙明真心中所現物耳！
譬如棄大海而認一漚，此已迷矣！
且以一漚目為全潮，又更迷也！
是故汝等為迷中倍人，此正顛倒之狀，
如我垂手無異，故如來說為可憐愍者耳！ ^545c34

上從前二種根本以來，破想蘊，滅前六識，明第一顛倒竟。 ^546a26

 #CB17605;三辯妄見破行蘊明七識無體，
分二： ^546a30

 #CB17602;初破妄，分五： ^546a32

◎先徵破分別妄見無體，分四： ^546a34

 #CB17611;初呈妄見：
orig::  ^546a36

阿難承佛悲救深誨，垂泣义手而白佛言：
我雖承佛如是妙音，悟妙明心元所圓滿常住心地，
而我悟佛現說法音，現以緣心允所瞻仰，
徒獲此心，未敢認為本元心地；願佛哀愍宣示圓音！
拔我疑根，歸無上道！
commentary::  ^546a38

議曰：此下明第二顛倒也！
阿難向認介爾妄想顛倒之心為心，今蒙佛開示妙明廣大真心，
誠所未聞，故感激垂泣；但以承佛妙音，
悟此妙心元所圓滿，此則因聞法音以緣心而悟，非親證也！
未敢認為自己本元心地，哉請拔疑根。
古人徹信自心直到不疑之地，方為實證，
阿難所悟但因聲分別，乃緣塵之心，生滅心也！
故屬意根，所云認緣失真者此也！ ^546a46

 #CB17611;二揀妄緣不實：
orig::  ^546b14

佛告阿難：汝等尚以緣心聽法，此法亦緣，非得法性。
如人以手指月示人，彼人因指當應看月，
若復觀指以為月體，此人豈唯亡失月輪？
亦亡其指，何以故？
以所標指為明月故；豈唯亡指？
亦復不識明之與暗，何以故？
即以指體為月明性，明、暗二性無所了故。
汝亦如是！若以分別我說法音為汝心者，
此心自應離分別音有分別性；譬如有客寄宿旅亭，
暫止便去終不常住，而掌亭人都無所去名為亭主。
此亦如是！
commentary::  ^546b16

 #CB17611;三示根識俱妄：
orig::  ^546b32

若真汝心，則無所去，云何離聲無分別性？
〔下暎前六識無體〕斯則豈唯聲分別心？
分別我容離諸色相無分別性，〔下帶顯八識非真〕
如是乃至分別都無，非色非空，拘舍離等昧為冥諦。
commentary::  ^546b34

 #CB17611;四示可還非真：
orig::  ^546b42

離諸法緣無分別性，則汝心性各有所還，云何為主？
commentary::  ^546b44

議曰：此明第二根本，故借見精以破七識無體，將顯識精為涅槃體也！
以七識乃意識之根，為分別性，但托六識分別以顯其用，
通屬八識之見分，以緣內外亦名緣心；今離前塵則無體矣！
故約緣塵以破。世尊告曰：汝等若以緣心聽法，此法但屬所緣生滅心耳！
非得離言法體也！
然我所說法如以指指月示人，而指非月也！
離指方能識月；若以指當月，則月、指二體皆失，
明、暗二性無所了矣！
若以分別法音為汝心者，此心自當離聲有體，
如客宿旅亭，客去而亭主常住；若此分別果是汝之真心則應常住，
如何離聲無體耶？
如此不但此心無體，即分別我容離諸色相亦無體也！
此則總顯六識分別之心無體，以六識依此七識而有分別，
今既分別無體，即顯此識虗妄矣！
不但分別非真，縱使分別都無，非色非空；
七識內緣，離外五塵，故非色；執內為我，
故非空；此正八識昏昧之體，猶非真心，
而拘舍離等昧為冥諦，此尚非真，況分別緣塵者乎？
緣塵分別者：乃七識為意之根，故有分別；
若離外塵無緣，即內緣八識為自內我，
故外道計此為神我，立此為冥初主諦，
計以為常，依此生二十五法。
拘舍離：外道名也！
因破七識，帶顯八識為所執之我，亦非真也！
若離法緣無分別性，則汝之心性各有所還，云何為主？
此結前起後，意在不還者為主乃顯真心耳！ ^546b46

◎二姑借見精以揀緣塵，分二：
 #CB17611;初請：
orig::  ^546c46

阿難言：若我心性各有所還，則如來說妙明元心，云何無還？
惟垂哀愍為我宣說！
commentary::  ^546c48

 #CB17611;次答，分三：
#CB17477;初立見精：
orig::  ^547a4

佛告阿難：且汝見我見精明元，此見雖非妙精明心，
如第二月非是月影；汝應諦聽！
今當示汝無所還地！
commentary::  ^547a6

 #CB17477;二揀緣塵：
orig::  ^547a10

阿難！此大講堂洞開東方，日輪升天則有明曜，
中夜黑月、雲霧晦暝則復昏暗，戶牖之隙則復見通，
牆宇之間則復觀壅，分別之處則復見緣，
頑虗之中徧是空性，#CB15106;#CB01240;之象則紆昏塵，
澄霽斂氛又觀清淨。
阿難！汝咸看此諸變化相，吾今各還本所因處。
云何本因？阿難！此諸變化，明還日輪，何以故？
無日不明，明因屬日，是故還日；暗還黑月、
通還戶牖、壅還牆宇、緣還分別、頑虗還空、
#CB15106;#CB01240;還塵、
清明還霽，則諸世間一切所有不出斯類；汝見八種見精明性當欲誰還？
何以故？若還於明，則不明時無復見暗，
雖明、暗等種種差別，見無差別。
commentary::  ^547a12

 #CB17477;三示見性：
orig::  ^547a34

諸可還者，自然非汝，不汝還者，非汝而誰？
則知汝心本妙明淨，汝自迷悶，喪本受輪，
於生死中常被漂溺，是故如來名可憐愍。
commentary::  ^547a36

議曰：阿難聞說可還者非主，故請不還之真心也！
以真心難明，姑借見精以破之；以見乃雜於緣塵之中，
而八識精明之體不屬緣塵，故曰：見精明元。
此雖非真，以元係真如所變，已切近於真，
故如第二月不離月體，非是水中之影也！
若悟此見精不還，則可了悟真心矣！
前云認緣失真，故約緣塵揀示不還之地，
若諸緣淨盡，則真性自顯矣！
且見所緣者，不過明、暗、通、壅、緣、空、塵、霽八緣而已！
且此八緣皆有所還，汝見八種之見精明性當誰還耶？
諸可還者自非汝之真心明矣！
其不還者豈非汝之真性而誰耶？
是則真性在汝，本自妙明，今自迷悶不悟，
喪失本有而受生死，是故如來說為可憐愍者此耳！ ^547a42

◎三示見性離緣以顯見精，分四： ^547b20

 #CB17611;初請不還：
orig::  ^547b22

阿難言：我雖識此見性無還，云何得知是我真性？
commentary::  ^547b24

議曰：阿難意謂我已知此不還之性矣！
但不知此性如何即是我之真性也！
此非呈悟，正陳不悟之心也！
蓋此見雖破，以是八識之精光應五根而了境者，
故姑借見精以為主，外揀緣塵以破之，若塵亡而此見亦泯矣！
故先揩定見量，揀緣塵而後破。 ^547b26

 #CB17611;二定見量：
orig::  ^547b36

佛告阿難：吾今問汝！
今汝未得無漏清淨，承佛神力，見於初禪得無障礙；
而阿那律見閻浮提如觀掌中庵摩羅果，
諸菩薩等見百千界，十方如來窮盡微塵清淨國土無所不矚，
眾生洞視不過分寸。
commentary::  ^547b38

 #CB17611;三揀緣塵：
orig::  ^547b46

阿難！且吾與汝觀四天王所住宮殿，中間徧覽水陸空行，
雖有昏明種種形像，無非前塵分別留礙，
汝應於此分別自他，今吾將汝擇於見中，誰是我體？
誰為物象？阿難！極汝見源，從日月宮是物非汝，
至七金山周徧諦觀，雖種種光亦物非汝，
漸漸更觀雲騰鳥飛、風動塵起、樹木山川、草芥人畜咸物非汝。
commentary::  ^547b48

 #CB17611;四示見精：
orig::  ^547c12

阿難！是諸近遠諸有物性雖復差殊，同汝見精清淨所矚，
則諸物類自有差別，見性無殊，此精妙明誠汝見性。
commentary::  ^547c14

議曰：此正示見精明元也！
以見乃八識之精光，映五塵而了境，故名：緣塵之見。
若就初照境時即名現量，正屬八識精明之體；
若第二念起心分別則名比量，乃屬意識。
前約八還以破，乃破緣塵分別之見，猶屬比量；
今約現量以顯見精，故科云楷量以破也！
且聲聞、菩薩與佛及眾生雖聖凡各別，
而照境之用廣狹不同，都是八識現量見精所矚；
雖天地虗空萬物雜陳，一見洞照，足知物異而見不異，
此不異之見不雜於物者，此精妙明誠汝之見性也！
若知此性則可超悟真性矣！ ^547c20

◎四破轉計見精是物，分二： ^547c40

 #CB17611;初破轉計：
orig::  ^547c42

若見是物，則汝亦可見吾之見；若同見者名為見吾，
吾不見時，何不見吾不見之處？
若見不見，自然非彼不見之相；若不見吾不見之地，
自然非物，云何非汝？
又則汝今見物之時，汝既見物，物亦見汝，
體性紛雜，則汝與我并諸世間不成安立。
commentary::  ^547c44

 #CB17611;二示真見：
orig::  ^548a6

阿難！若汝見時是汝非我，見性周徧，非汝而誰？
云何自疑汝之真性，性汝不真，取我求實？
commentary::  ^548a8

議曰：此破轉計也！
由前指萬物以示見精，誠恐阿難認見是物，
故特示之曰：萬物乃所見之境也！
而見物之見精豈是物耶？
若見是一物，則爾我之見皆是物也！
而汝亦可見我之見矣！
若謬執謂同見一物即是見我之見者，
然我離物之時，汝何不見我不見之處耶？
縱許汝能見我不見之處，此但是汝之妄見，自然非彼不見之相也！
彼字：佛自指也！作我字看。
若不見我不見之地，足知爾我之見皆非物也！
即此離物之見豈非汝之見性乎？
若必執見是物，則物皆有見，彼此互見，
人物不分，不成安立矣！
此離物之見乃會見分而歸識精，知此則可漸見真性矣！
故特指歸見性曰：汝見物時，是汝之見而不預我，
即汝之見物圓滿而周徧者，豈非汝之真性而誰耶？
且汝之見性圓明了了，云何自疑而不悟？
此性是汝本具而不以為真，返取我言以為實，豈不誤哉？ ^548a12

◎五正破見量以顯真心，分二：
 #CB17611;初立量：
orig::  ^548a44

阿難白佛言：世尊！
若此見性必我非餘，我與如來觀四天王勝藏寶殿，
居日月宮，此見周圓徧娑婆國，退歸精舍祇見伽藍，清心戶堂但瞻薝廡。
世尊！此見如是，其體本來周徧一界，今在室中唯滿一室，為復此見縮大為小？
為當牆宇夾令斷絕？
我今不知斯義所在，願垂弘慈為我敷演！
commentary::  ^548a46

 #CB17611;次正破：
orig::  ^548b10

佛告阿難：一切世間大小內外諸所事業各屬前塵，不應說言見有舒縮。
譬如方器中見方空，吾復問汝！
此方器中所見方空，為復定方？
為不定方？若定方者，別安圓器，空應不圓；
若不定者，在方器中應無方空；汝言不知斯義所在，
義性如是，云何為在？
阿難！若復欲令入無方圓，但除器方，空體無方，不應說言更除虗空方相所在。
若如汝問！入室之時縮見令小，仰觀日時，汝豈挽見齊於日面？
若築牆宇能夾見斷，穿為小竇寧無續迹？
是義不然！
commentary::  ^548b12

 #CB17602;二顯真：
orig::  ^548b30

一切眾生從無始來迷己為物，失於本心，
為物所轉，故於是中觀大觀小；若能轉物則同如來，
身心圓明，不動道場，於一毛端徧能含受十方國土。
commentary::  ^548b32

議曰：此正破除見量也！
由迷真心而成阿賴耶識，此識具三分：
一自證分、二見分、三相分。
以無明力凝結既久，遂成頑然無知之虗空，
而成四大之幻色，因此而有妄見；攬四大而成眾生，故根身器界一切萬物由之而起也！
今將破妄顯真，故先揀去所緣之相分，
姑顯見性離緣，令緣塵既消，故能見亦泯，此所謂會妄見而歸見精也！
今見分既泯而見精獨存，以八識未破；
此識現量雖能圓現根身器界，猶存限量，
不能圓照法界，故有內外大小之隔而疑夾絕之見也！
若此量一破，則根境兩亡，圓明普照十方矣！
阿難問意，經文可知，但破見量之說從前未發，
苟不如此，何以此見一破即能一毛含受十方國土耶？
世尊答意約器以破者：以此圓明妙心今在迷中，
而為根身器界之所局礙，若能內脫身心、
外遺世界，則圓明妙體當下現前，故除器方而空體本無方圓也！
不除虗空方相者：此古德所謂不用求真，唯須息見。
若見量一泯，則相分頓亡，此所謂若能轉物即同如來，
身心圓明，不動道場，於一毛端徧能含受十方國土也！
始因迷一心真如，故轉為妄相；今轉妄相歸一心，故即同如來。
如此深觀，方見如來說法之妙！
以從悟至迷、從細至麤，法爾而有三細六麤之相；今破妄顯真必須從麤至細漸詣真際也！
論文昭然，以論勘經則一毛不爽，非是謬談，智者請深觀之！ ^548b38

從前阿難承佛悲救以來，辯妄見，破見分，
滅第七識行蘊，以顯分見真理，明第二顛倒竟。 ^548c38

 #CB17605;四非見精破識蘊滅第八識的指正修行路，
分三： ^548c42

 #CB17602;初破我執以顯一真，
分三： ^548c44

◎初當機出計：
orig::  ^548c46

阿難白佛言：世尊！
若此見精必我妙性，今此妙性現在我前，
〔計即色是我〕見必我真，我今身心復是何物？
而今身心分別有實，彼見無別分辯我身；
若實我心令我今見，見性實我而身非我，何殊如來先所難言物能見我？
〔計色大我小，我在色中。〕
唯垂大慈開發未悟！
commentary::  ^548c48

議曰：此下破八識自證分，潛破我執以顯一真也！
以一向七識執此識體為自內我，故二乘計此識為涅槃真我，
外道執此為神我，故說我徧十方等；故曰：
阿陀那識甚深細，習氣種子成瀑流，我於凡愚不開演，恐彼分別執為我。
此識世尊一向不輕談者為是故也！
阿難聞佛開示，若能轉物即同如來，遂起執物是見之疑，
就中潛計我見為請，意在破外道所執之我；
以外道執此識為神我，而二乘執蘊即離我，
故須代破，言雖不顯，意實含之，乃曰：若此見精必我妙性，
今此妙性現在我前者，此字指前所轉之物也！
意謂若能轉物即同如來，斯則現前一切萬物皆是我之見精矣！
此潛計即色是我也！
見必我真，我今身心復是何物者：意謂若此萬物必是我之真見，
則彼物已是我矣！
我今身心復是何物哉？
此潛計離色是我也！
而今身心分別有實，彼見無別分辯我身者：
意謂若物是我，則身心非我矣！
況今身心實有分別，彼物既是我，何以不能分別我身耶？
此潛計我大色小，色在我中也！
若實我心令我今見等者：意謂彼物若實是我心令我今見，
則彼之見性實是我而身心非我矣！
如此則何殊如來先所難言物能見我？
此潛計色大我小，我在色中；總計外物是我也！
此計從轉物一語而起，故世尊向下就物擇見，約即物以破之！
前云若見是物，蓋彼認見作物也！
今計認萬物是見故不同耳！ ^549a12

◎二世尊委破，分二：
 #CB17611;初即物破是見：
orig::  ^549b14

佛告阿難：今汝所言見在汝前，是義非實！
若實汝前汝實見者，則此見精既有方所非無指示，
且今與汝坐祗陀林，徧觀林渠及與殿堂，
上至日月，前對恒河，汝今於我師子座前舉手指陳是種種相，
陰者是林、明者是日、礙者是壁、通者是空，
如是乃至草樹纖毫大小雖殊，但可有形無不指著；
若必其見現在汝前，汝應以手確實指陳何者是見？
阿難！當知若空是見，既已成見，何者是空？
若物是見，既已是見，何者為物？
汝可微細披剝萬象，析出精明淨妙見元指陳示我，同彼諸物分明無惑。
阿難言：我今於此重閣講堂，遠洎恒河，
上觀日月，舉手所指，縱目所觀，指皆是物，無是見者。
世尊！如佛所說！況我有漏初學聲聞，乃至菩薩亦不能於萬物象前剖出精見離一切物別有自性。
佛言：如是！如是！
commentary::  ^549b16

議曰：世尊令阿難就物擇見，以顯物非見精也！
故先責所言見在汝前，是義不然！
若現前物實是汝之見精者，則物物各有方所，而汝見精必有方所可指陳矣！
故令就此現坐祇林，徧觀種種諸物，但有形者一一指著何者是見？
披剝萬象，析出精明指陳示我，分明無惑，此令即物以辯我也！
阿難領旨答云：不但聲聞，即菩薩大智亦不能於萬物象前析出精見離一切物別有自性。
佛言：如是！如是！許其所對不妄也！ ^549b44

 #CB17611;二即物破非見：
orig::  ^549c14

佛復告阿難：如汝所言！
無有見精離一切物別有自性，則汝所指是物之中無是見者。
今復告汝！汝與如來坐祗陀林，更觀林苑乃至日月種種象殊，
必無見精受汝所指，汝又發明此諸物中何者非見！
阿難言：我實徧見此祗陀林，不知是中何者非見？
何以故？若樹非見，云何見樹？
若樹即見，復云何樹？
如是乃至若空非見，云何見空？
若空即見，復云何空？
我又思惟是萬象中微細發明無非見者。
佛言：如是！如是！於是大眾非無學者聞佛此言，
茫然不知是義終始，一時惶悚，失其所守。
如來知其魂慮變慴，心生憐愍，安慰阿難及諸大眾：諸善男子！
無上法王是真實語，如所如說，不誑不妄，
非末伽黎四種不死矯亂論議；汝諦思惟！
無忝哀慕！
commentary::  ^549c16

議曰：阿難認物為見精，故世尊就物敕令指陳，
今指擇不出，已知物不是見明矣！
世尊仍令即物而指何者非見？
阿難領旨，答云：我又思惟是萬象中微細發明無非見者。
佛亦印許：如是！如是！
問曰：阿難認物為見，世尊敕令就物指陳，
而阿難已知物不是見，世尊已印許矣！
又令阿難即物所指何者非見？
阿難亦知即一切物無非見者，佛亦印許之，何耶？
答曰：佛意端在直指一真了無是非之相，
阿難大眾不悟，落在是非圈裏，故茫然不知，
失其所守，至此則勦絕命根矣！
如來知其魂慮變慴，故憐愍安慰而暫縱之也！
乃告之曰：法王所說是真實語，不同外道末伽黎等四種不死矯亂論議。
謂矯智亂答無一定道理；世尊不然，以我法據真實義，不忝汝之哀慕也！
以世尊自指非末伽黎四種不死矯亂論議，足知前破我執明矣！ ^549c42

◎三文殊顯真：
orig::  ^550a24

是時，文殊師利法王子愍諸四眾，在大眾中即從座起，
頂禮佛足，合掌恭敬而白佛言：世尊！
此諸大眾不悟如來發明二種精見色空是、非是義。
世尊！若此前緣色空等象，若是見者應有所指，
若非見者應無所矚，而今不知是義所歸，
故有驚怖，非是疇昔善根輕鮮；惟願如來大慈發明！
此諸物象與此見精元是何物？
於其中間無是、非是！
佛告文殊及諸大眾：十方如來及大菩薩於其自住三摩地中，
見與見緣并所想相如虗空華本無所有；
此見及緣元是菩提妙淨明體，云何於中有是、非是？
文殊！吾今問汝！如汝文殊，更有文殊，是文殊者？
為無文殊？如是！世尊！
我真文殊，無是文殊，何以故？
若有是者，則二文殊，然我今日非無文殊，
於中實無是、非二相。
佛言：此見妙明與諸空塵亦復如是！
本是妙明無上菩提淨圓真心，妄為色空及與聞見；
如第二月，誰為是月、又誰非月！
文殊！但一月真，中間自無是月、非月；是以汝今觀見與塵種種發明名為妄想，
不能於中出是、非是，由是真精妙覺明性，
故能令汝出指、非指。
commentary::  ^550a26

議曰：阿難大眾不悟見精是非之義，故文殊特為啟請也！
以迷智而為識，故妄見有根身器界一切萬物種種差殊，是皆唯識所變現也！
若轉識成智，則一切萬物當下消亡；經云：
得相是識，不得相是智；唯在轉變之間耳！
以一真之體全變而為阿賴耶識，故根身器界由之而起；
若內脫身心、外遺世界，即此識藏元是如來藏一真法界常住真心，
又何有是、非之相哉？
以依識妄見，故有是、非，若以大智照之，
則了無彼此、是非之相；此非大智不能洞然，
故假文殊啟請物與見精云何無是、非是也！
如來乃據大定而答曰：十方如來及大菩薩自住三摩地中，
以智而觀，則見與見緣并所想相如空中華本無所有，
以此見及緣元是菩提妙淨明體，云何有是、非是？
此特示一真了無別法，可謂極盡開示矣！
故文殊自謂但一真文殊，何有是、非二相哉？
佛言：以此足知此見妙明與諸空塵本是妙明無上菩提淨圓真心，
妄為色空及與聞見；如第二月，若了知一月是真，
自無是、非之相矣！
前破妄見乃約見精以破，故曰：此見雖非妙精明心，
如第二月，非是月影。
今將破見精，則曰：唯一月真，更無二月。
此如來說法從麤至細漸引歸真，了然可見矣！
若以妄想而觀，則不能出是、非之外；若以妙覺明性而觀，
故能令汝出指、非指，至此一真之性於是乎顯矣！ ^550b14

上破我執以顯一真竟。 ^550c14

 #CB17602;二破自證以顯一真，
分四： ^550c16

◎初當機出計：
orig::  ^550c18

阿難白佛言：世尊！
誠如法王所說！覺緣徧十方界，湛然常住，
性非生滅，與先梵志娑毗迦羅所談冥諦，
及投#CB01926;等諸外道種說有真我徧滿十方，
有何差別？世尊亦曾於楞伽山為大慧等敷演斯義，
彼外道等常說自然，我說因緣非彼境界。
我今觀此覺性自然，非生非滅，遠離一切虗妄顛倒，
似非因緣，與彼自然；云何開示不入羣邪，獲真實心妙覺明性？
commentary::  ^550c20

議曰：將破自證，故阿難約自然以問也！
自然者：謂自體本然，不假因緣。
以真如在迷，有自性可證，外道不知計為自然，故阿難假之以難請也！
問有二義：一則承前世尊所示覺緣徧十方界，
故疑與外道說有真我徧滿十方相同；
二則聞說覺性自然，不屬前塵，則妙性天然，與彼外道所說自然何別？ ^550c34

◎二世尊委破，分二：
 #CB17611;初破自然：
orig::  ^550c46

佛告阿難：我今如是開示方便，真實告汝，
汝猶未悟，惑為自然。
阿難！若必自然，自須甄明有自然體，汝且觀此妙明見中以何為自？
此見為復以明為自？
以暗為自？以空為自？
以塞為自？阿難！若明為自，應不見暗；若復以空為自體者，
應不見塞；如是乃至諸暗等相以為自者，
則於明時見性斷滅，云何見明？
阿難言：必此妙見性非自然，我今發明是因緣生，
心猶未明，咨詢如來，是義云何合因緣性？
commentary::  ^550c48

 #CB17611;二破因緣：
orig::  ^551a16

佛言：汝言因緣，吾復問汝！
汝今因見，見性現前，此見為復因明有見？
因暗有見？因空有見？
因塞有見？阿難！若因明有，應不見暗；如因暗有，
應不見明；如是乃至因空、因塞同於明暗。
復次，阿難！此見又復緣明有見？
緣暗有見？緣空有見？
緣塞有見？阿難！若緣空有，應不見塞；若緣塞有，
應不見空；如是乃至緣明、緣暗同於空塞。
commentary::  ^551a18

◎三的示精覺：
orig::  ^551a32

當知如是精覺妙明非因、非緣，亦非自然、
非不自然，無非、不非，無是、非是，離一切相，
即一切法；汝今云何於中措心，以諸世間戲論名相而得分別？
如以手掌撮摩虗空，祇益自勞，虗空云何隨汝執捉？
commentary::  ^551a34

◎四重拂妄計：
orig::  ^551a42

阿難白佛言：世尊！
必妙覺性非因、非緣，世尊云何常與比丘宣說見性具四種緣：
所謂因空、因明、因心、因眼？
是義云何？佛言：阿難！
我說世間諸因緣相，非第一義！
commentary::  ^551a44

議曰：阿難執謂覺性自然，世尊約境甄破，
顯自無體，則不屬自然明矣！
隨復轉計是因緣生，世尊即境按破不屬因緣；
蓋此妙性不借緣生，不因境有，故直示精覺，
乃曰：當知如是精覺妙明不屬一切因緣、
自然，超出是、非之外，離一切相，即一切法，
名言道斷，心行處滅，云何於中措心以諸世間戲論名相而得分別耶？
譬如以手撮摩虗空徒自勞耳！
虗空云何隨汝執捉耶？
此直示一真覺性了無餘蘊矣！
如此開示，阿難猶然不悟，仍執尋常所說因緣為疑，此正名言習氣也！
故世尊答曰：非第一義！ ^551b4

上破妄計以顯一真竟。 ^551b24

 #CB17602;三破見精以示始覺，
分三： ^551b26

◎初徵破妄計：
orig::  ^551b28

阿難！吾復問汝！諸世間人說我能見，云何名見？
云何不見？阿難言：世人因於日、月、燈光見種種相名之為見，
若復無此三種光明則不能見。
阿難！若無明時名不見者，應不見暗；若必見暗，
此但無明，云何無見？
阿難！若在暗時不見明故名為不見，今在明時不見暗相還名不見，
如是二相俱名不見；若復二相自相陵奪，
非汝見性於中暫無，如是則知二俱名見，云何不見？
commentary::  ^551b30

◎二的示始覺，分二：
 #CB17611;先揀緣：
orig::  ^551b46

是故阿難！汝今當知見明之時，見非是明；
見暗之時，見非是暗；見空之時，見非是空；
見塞之時，見非是塞；
commentary::  ^551b48

 #CB17611;次的示：
orig::  ^551c4

四義成就，汝復應知見見之時，見非是見，
見猶離見，見不能及，云何復說因緣、自然成和合相？
commentary::  ^551c6

◎三結責勸修：
orig::  ^551c10

汝等聲聞狹劣無識，不能通達清淨實相，
吾今誨汝，當善思惟！
無得疲怠妙菩提路！
commentary::  ^551c12

議曰：此破見精以顯始覺也！
一往辯見以來姑借見精先破緣塵分別之見，
次破見分以顯見精；以見、相二分本同一體，
元依識精所現，故物與見混而難分，故或認見是物、
或執物是見，而起種種外道妄見。
世尊即物以徵其是非，今既蒙逐破見精，
已顯唯一真精更無別物，超出是、非之外；
阿難一切自然、因緣之疑已決矣！
此乃泯見分而歸識精也！
但此見精猶屬迷妄，正是無明，名為識蘊，
故如第二月，若此不破，難契本覺真心，故此一節乃破見精以示始覺之智也！
且將破識精，世尊猶以見與不見為審者，
前乃對緣以辯，此乃離緣以辯，意顯此見精不因境有，
不借緣生，唯一精真，切近真心；故此識一破則五蘊頓空，即名始覺之智矣！
佛審阿難：世人舉皆說我能見，然云何名見？
云何不見耶？阿難答以因明、暗而有見。
世尊破云：若見因明、暗而有，且明去而見暗、
暗去而見明，是明、暗自有去來，而汝見性非暫無也！
是故明、暗、通、塞自是前境，而此見精不因境有，
不借緣生，唯一精見而已！
此則前境既離而見精獨顯，猶屬無明，
故破之曰：汝復應知見見之時，見非是見，
見猶離見，見不能及，云何復說因緣、自然及和合相耶？
此乃正破識精也！
見見之時，見非是見者：謂真見見於見精之時，而真見非是見精也！
且見精切近於真者尚猶離之，豈汝妄見而能及此真見乎？
故曰：見猶離見，見不能及；是知此句乃的破見精明矣！
此離妄之真見乃清淨實相真心也！
以汝等狹劣不能通達耳！
此即是名始覺之智，以始覺有功，本覺乃顯，
故此正示奢摩他路；吾今誨汝，當善思惟！
無得疲怠而不進修也！
從初啟請妙奢摩他以來至此，通破五蘊身心以顯人空，
故結指觀名，以此正屬我執，名為但空；
以法執猶存，故下例破二種世界以破法執。 ^551c16

上破五蘊八識以明人空竟。 ^552a32

 #CB17479;二例破二種世界本空以明法空，
分二： ^552a34

 #CB17605;初當機呈請：
orig::  ^552a36

阿難白佛言：世尊！
如佛世尊為我等輩宣說因緣及與自然、
諸和合相與不和合，心猶未開，而今更聞見見非見，
重增迷悶；伏願弘慈施大慧目！
開示我等覺心明淨！
作是語已，悲淚頂禮，承受聖旨。
commentary::  ^552a38

議曰：今破法執之初，阿難且以聞前因緣、
自然，然猶未明和合及不和合，故云：心猶未開。
以前說五蘊不屬因緣、自然，但破假名而實法尚存，
未達本空，故心猶未開。
今聞見五蘊之見亦非見，故重增迷悶者，
正是二乘我執雖空，法執未忘，猶妄見有身心世界，
故覺心未淨，所以重請開示也！ ^552a46

下答意總顯五蘊不實，例顯世界本空。 ^552b10

 #CB17605;二世尊許說，
分二：
#CB17602;初許說誡聽：
orig::  ^552b12

爾時，世尊憐愍阿難及諸大眾，將欲敷演大陀羅尼諸三摩提妙修行路，
告阿難言：汝雖強記，但益多聞，於奢摩他微密觀照心猶未了；
汝今諦聽！吾當為汝分別開示，亦令將來諸有漏者獲菩提果！
commentary::  ^552b14

 #CB17602;二正示二妄，
分二：
◎初總示：
orig::  ^552b22

阿難！一切眾生輪迴世間，由二顛倒分別見妄，
當處發生，當業輪轉；云何二見？
一者眾生別業妄見、二者眾生同分妄見。
commentary::  ^552b24

◎二別示，分三：
 #CB17611;初別業妄見：
orig::  ^552b30

云何名為別業妄見？
阿難！如世間人目有赤眚，夜見燈光別有圓影五色重疊，於意云何？
此夜燈明所現圓光，為是燈色？
為當見色？阿難！此若燈色，則非眚人何不同見？
而此圓影唯眚之觀；若是見色，見已成色，則彼眚人見圓影者名為何等？
復次，阿難！若此圓影離燈別有，則合傍觀屏帳几筵有圓影出，
離見別有應非眼矚，云何眚人目見圓影？
是故當知色實在燈，見病為影，影見俱眚，
見眚非病，終不應言是燈是見，於是中有非燈非見！
如第二月非體非影，何以故？
第二之觀揑所成故，諸有智者不應說言此揑根元是形非形、
離見非見；此亦如是！
目眚所成，今欲名誰是燈是見，何況分別非燈非見！
commentary::  ^552b32

 #CB17611;二同分妄見：
orig::  ^552c8

云何名為同分妄見？
阿難！此閻浮提除大海水，中間平陸有三千洲，
正中大洲東西括量大國凡有二千三百，
其餘小洲在諸海中，其間或有三兩百國、
或一、或二，至於三十、四十、五十。
阿難！若復此中有一小洲祇有兩國，唯一國人同感惡緣，
則彼小洲當土眾生覩諸一切不祥境界，
或見二日、或見兩月，其中乃至暈適珊玦、
彗孛飛流、負耳虹蜺種種惡相，但此國見，彼國眾生本所不見亦復不聞。
commentary::  ^552c10

 #CB17611;三進退合明，
分三：
#CB17477;初進別例同：
orig::  ^552c26

阿難！吾今為汝以此二事進退合明！
阿難！如彼眾生別業妄見，矚燈光中所現圓影，
雖似前境，終彼見者目眚所成，眚即見勞，
非色所造，然見眚者終無見咎；例汝今日以目觀見山河國土及諸眾生皆是無始見病所成，
見與見緣似現前境，元我覺明見所緣眚，
覺見即眚，本覺明心覺緣非眚，覺所覺眚，
覺非眚中，此實見見，云何復名覺聞知見？
是故汝今見我及汝并諸世間十類眾生皆即見眚，
非見眚者彼見真精，性非眚者故不名見。
commentary::  ^552c28

 #CB17477;二退同例別：
orig::  ^552c46

阿難！如彼眾生同分妄見例彼妄見別業一人，
commentary::  ^552c48

 #CB17477;三進退合明：
orig::  ^553a2

一病目人同彼一國，彼見圓影眚妄所生、
此眾同分所見不祥同見業中瘴惡所起，
俱是無始見妄所生；例閻浮提三千洲中兼四大海娑婆世界并洎十方諸有漏國及諸眾生，
同是覺明無漏妙心見聞覺知虗妄病緣，
和合妄生，和合妄死。
commentary::  ^553a4

上顯法空竟。 ^553a14

 #CB17479;三顯本覺離緣以示真如出纏：
orig::  ^553a16

若能遠離諸和合緣及不和合，則復滅除諸生死因，
圓滿菩提不生滅性，清淨本心本覺常住。
commentary::  ^553a18

議曰：此以五蘊例破世界以破法執也！
將破法執且云將演大陀羅尼諸三摩提妙修行路者：
陀羅尼：此云總持；蓋前結勸無得疲怠妙菩提路者，
乃單示人空，未顯法空，猶屬但空，以法執未忘；
今將示圓融空觀之體，以舉一即三，言三即一，
故云：諸三摩提。今法執一破，而空如來藏體頓顯，
且此空藏乃圓融之空體，總會萬有，融歸一心，
故云總持三昧，此所以為諸三摩提妙修行路，
義顯真空乃即假之空，非但空也！
故佛責阿難強記多聞，於奢摩他微密觀照心猶未開，
正指不悟本非因緣、自然之旨，未達即假之空，故今重為開示也！
然法執端是內之五蘊身心、外及山河大地虗空世界二種實法而已！
前云：汝之身心、外洎虗空山河大地，皆是妙明真精妙心中所現物，
譬棄百千大海，認一浮漚目為全潮，是為顛倒。
今將破二妄，故先告阿難：一切眾生輪迴世間，由二顛倒分別見妄也！
且此二妄從一真界中當處發生，既生此妄惑必有妄業，
所謂動即有苦，故當業流轉耳！
云何二見？一者別業妄見、二者同分妄見。
別業乃眾生正報各各五蘊之身心，是各人別業所感者；
同分乃眾生依報之世界，是大家同業所感者；
以此二妄本來不有，良由真淨妙明心中一念妄動而有無明，
遂變真心而為阿賴耶識，故有見、相二分，
見為妄心，相為妄境，心境對待，起惑造業，
輪迴生死，實二妄之咎也！
所謂見與見緣并所想相如空中華本無所有。
故真心如好眼，妄心如眼眚，五蘊身心如燈上之圓影，
四大山河如空中之狂華，若了目眚則二妄本空矣！
故約目眚以破之！
云何名為別業妄見？
別業者：乃眾生正報各各五蘊之身心。
要顯五蘊本空，元依見妄而有，故譬目有赤眚夜見燈光五色圓影。
好眼、燈光總喻真心，眚喻妄見，影喻五蘊，
故即燈離燈以辯之，本無所有，豈可以是非論之哉？
色實在燈：喻妄不離真也！
見病為影：喻因迷有妄也！
影見俱眚：喻心境俱迷也！
覺迷迷滅，故見眚非病。
又喻如第二月，足知了無是非之相矣！
苟知二月是揑目所成，則知影見乃目眚之咎，又何於燈起是非之妄計哉？
了此足知五蘊本空，則因緣、自然之疑可決矣！
云何名為同分妄見？
同分者：乃十方眾生同感依報之世界。
欲顯世界不有，元依見妄所生，故以南閻浮提大小多國之災祥不一明之！
但一國人同感惡緣，則一國人同見不祥，
彼無惡者本不見聞；是知穢土眾生乃惡業之所感，而淨土中人本不見耳！
所謂大火所燒時，我此土安隱；以本不見有穢惡也！
吾今以此二事進退合明：謂進別業以例同分，
退同分以例別業；以五蘊本空易悟，世界不有難明，故假二事進退合而明之耳！
即彼眾生別業妄見五蘊身心如見燈光所現圓影，
然影雖似有，畢竟是目眚所成，非燈本有也！
若知是眚者則無見病矣！
以此例汝觀見山河國土及諸眾生，皆是無始無明見病之所成耳！
見與見緣似現前境，本非實有，元是我覺明之無明，故妄見有所緣之眚耳！
是則若覺、若見皆即眚也！
其本覺明心覺了諸緣者則非眚矣！
然覺其所覺是眚，此真覺也！
真覺豈墮於妄覺之中哉？
故曰：覺非眚中，此實見見。
因阿難前云今聞見見，重增迷悶；故佛以覺所覺眚，
覺非眚中，以釋見見之疑也！
以此證成，則上見乃真覺，下見為目眚；
眚乃妄見，正指無明識精也！
此如來自釋，明文昭然，不必異解。
且識精乃見之精者，以真智而觀猶是眚妄，云何覺聞知見而可及哉？
是所謂見猶離見，見不能及也！
當知一真界中生、佛本無，汝今見有佛有眾生者，
皆是妄見之眚，非見眚者也！
彼妙見真精性非眚者，遠離諸妄，故不名見耳！
此上進別業以例同分，合而觀之，則世界本空可知矣！
故又退同分以例別業，即此眾生同分妄見例彼別業妄見一人，
以一病目人所見之圓影乃眚妄所成，
例彼一國所見之不祥同是惡業之所起，
而此國界俱是無始見妄之所生；以此一國例閻浮提并洎十方諸有漏國及諸眾生，
同是覺明無漏妙心見聞覺知，謂因無明迷此無漏妙心而妄為見聞覺知虗妄之病緣，
根境和合而妄生妄死耳！
由是觀之，則五蘊身心、外及虗空山河大地，當下消亡了無寄矣！
故知例破二種世界以顯法空也！
二執既破，則始覺有功，本覺乃顯，總結本覺離緣以示真如出纏，
故曰：若能遠離諸和合緣及不和合，則復滅除諸生死因，
圓滿菩提不生滅性，清淨本心本覺常住矣！
從前徵心辯見以來，多方開示破妄顯真，
至此二執既破，乃顯本覺真心，然此猶是破和合識以顯本覺，
未極一心之源；向下更破始、本和合之計，方乃會歸藏性耳！ ^553a22

上顯本覺離緣以示真如出纏竟。 ^554a38

 #CB17479;四拂跡入玄以顯真如絕待，
分二： ^554a40

 #CB17605;初世尊特示：
orig::  ^554a42

阿難！汝雖先悟本覺妙明性非因緣、非自然性，而猶未明如是覺元非和合生及不和合。
commentary::  ^554a44

 #CB17605;二重拂妄計，
分二：
#CB17602;初破和合：
orig::  ^554a48

阿難！吾今復以前塵問汝，汝今猶以一切世間妄想和合諸因緣性而自疑惑，
證菩提心和合起者。
則汝今者妙淨見精為與明和？
為與暗和？為與通和？
為與塞和？若明和者，且汝觀明，當明現前，何處雜見？
見相可辯，雜何形像？
若非見者，云何見明？
若即見者，云何見見？
必見圓滿，何處和明？
若明圓滿不合見和，見必異明，雜則失彼性明名字，
雜失明性，和明非義，彼暗與通及諸羣塞亦復如是。
復次，阿難！又汝今者妙淨見精為與明合？
為與暗合？為與通合？
為與塞合？若明合者，至於暗時明相已滅，
此見即不與諸暗合，云何見暗？
若見暗時不與暗合，與明合者，應非見明；
既不見明，云何明合？
了明非暗；彼暗與通及諸羣塞亦復如是。
commentary::  ^554b2

 #CB17602;二破不和合：
orig::  ^554b28

阿難白佛言：世尊！
如我思惟：此妙覺元與諸緣塵及心念慮非和合耶？
佛言：汝今又言覺非和合，吾復問汝！
此妙見精非和合者，為非明和？
為非暗和？為非通和？
為非塞和？若非明和，則見與明必有邊畔，汝且諦觀何處是明？
何處是見？在見在明自何為畔？
阿難！若明際中必無見者則不相及，自不知其明相所在，畔云何成？
彼暗與通及諸羣塞亦復如是。
又妙見精非和合者，為非明合？
為非暗合？為非通合？
為非塞合？若非明合，則見與明性相乖角，
如耳與明了不相觸，見且不知明相所在，
云何甄明合、非合理？
彼暗與通及諸羣塞亦復如是。
commentary::  ^554b30

議曰：前已開示始覺有功，本覺乃顯，此所謂菩提心生，
生滅心滅，猶屬生滅，以有對待故也！
阿難前間未明和合之義，向以始覺合乎本覺名究竟覺，
將謂本覺真心亦因和合而起，故此重拂妄計，
以顯真心絕待，觀智俱泯，然後乃可妙契一心，
故科名拂跡入玄；是知此中和合乃就真心以揀始覺，故不同前破和合識揀妄計也！
此因阿難前云心猶未明，故不待請問而告之曰：
汝雖先悟本覺妙明性非因緣、非自然性，而猶未明如是覺元非和合生及不和合。
非和合生：謂天然妙性不因修生、不因和合而生也！
及非不和合：謂體絕妄緣，不與諸緣和合而未嘗離緣也！
然覺體明淨，難以措心，故借前塵妄想以發明之，
乃曰：吾今復以前塵問汝，汝今猶以一切世間妄想和合諸因緣性——指八識體名和合識——而自疑惑，
證菩提心和合起者。
謂汝猶以夙習妄想妄謂菩提覺心亦從和合而起也！
汝今即以妙淨見精而推，為與前緣明、
暗、通、塞誰和合耶？
所言和者：如水乳和。
合者：如函葢合。所言和者：雜而不分之義。
且汝觀明時，何處雜見耶？
下「離」、「即」破：若明非見者，則明既非見，不當見明矣！
此「離」不可也！若明即見者，則明已成見，不當更見矣！
此「即」不可也！故曰：云何見見。
下「一」、「異」破：若見是一，則見己圓滿，又於何處和明耶？
若明是一，則明已圓滿，不應又與見和矣！
意謂兩物相雜乃可名和耳！
此「一」不可也！若見必異明而言和者，則雜而不分，
若見、若明兩失之矣！
豈可又言見明哉？
此「異」不可也！既雜失明性而更言和明者，此非義也！
明既非和，則暗與通、塞準可知矣！
又汝今者妙淨見精與明、暗、通、塞如何而合耶？
若與明合，明滅則不當見暗，以見隨明滅故；
若與暗合，則暗謝自不當見明，以見隨暗謝故；
了明若此，則暗與通、塞準可知矣！
阿難既蒙開示非和合義，故又轉計云：
如我思惟此妙覺元本非和合，與諸緣塵及心念慮非和合耶？
世尊破云：若非明和，則見與明各有邊畔；
若非明合，則見與明兩相乖角，不相及矣！
何以知其合不合耶？
以此而推，足知妙淨見精與諸緣塵若言和合及非和合皆不成矣！
見精尚出是非之外，何況妙覺真心豈可以是非和合而計之哉？
良以生滅與不生滅和合而成八識，故今破和合識則諸妄已盡，
以始覺合乎本覺，觀智俱泯，是非情忘，
以顯真如絕待，斯則寂滅一心於是乎見矣！ ^554c4

上約生滅門決擇真妄以顯本覺真心竟。 ^555a38

 #CB17604;二約不生不滅會妄歸真以顯真空如來藏性，
分二： ^555a40

 #CB17606;初直指一心：
orig::  ^555a42

阿難！汝猶未明一切浮塵諸幻化相當處出生，
隨處滅盡，幻妄稱相，其性真為妙覺明體，
如是乃至五陰、六入，從十二處至十八界，
因緣和合虗妄有生，因緣別離虗妄名滅；
殊不能知生滅去來本如來藏常住妙明不動周圓妙真如性，
性真常中求於去來、迷悟、生死，了無所得。
commentary::  ^555a44

議曰：此直指一心真源不生不滅如來藏性，將以融會萬法也！
由迷此一心，不生不滅與生滅和合成阿黎耶識，
變起見、相二分，為色心二法，內成五蘊之眾生、
外及虗空之世界，諸所緣法悉現其中；
良由眾生不覺，認緣失真，故受輪轉耳！
阿難大悲示現假墮婬室之由，全因妄認五蘊身心為誤，
故特請世尊開示十方如來得成菩提妙奢摩他、
三摩、禪那最初方便；故世尊首破五蘊而指心目為咎，始從徵心辯見以來總破妄心妄見而已！
然則心見乃八識之見分，諸緣乃八識之相分，
是為根本無明，由此無明不了諸相本空；
故從前漸揀緣塵非有，妄見本無，泯見、
相以歸識精，破識精而歸始覺，會始覺以歸一心，而空如來藏體於是乎顯矣！
已前破妄所顯之空名但空耳！
以空而不能有，故非真空；今將會五蘊、
根、塵、識界并及七大本如來藏妙真如性，
是為即有之空，名實相真空，方盡大乘圓融空藏之體，
此非二乘所知；故世尊特告阿難曰：汝猶未明一切浮塵諸幻化相當處出生，
隨處滅盡，若了緣生如幻，本自無生，但幻妄稱相而已，其性真為妙覺明體也！
此則法法全真，何有一法之妄相哉？
如是則知五陰、六入，從十二處至十八界，
此諸妄相但是因緣和合虗妄有生，因緣別離虗妄名滅，
汝等但見生滅之妄相，殊不能知生滅去來者本如來藏常住妙明不動周圓妙真如性也！
了知藏性，又何有生滅、去來之幻妄哉？
若以妄想而觀，則似有生死、去來之相；
若以正智而觀，性真常中求於去來、迷悟、
生死，了無所得矣！
此特示一心真源，而從前破妄所顯者妙極於斯，
向下五蘊、三科、七大一一會歸藏性，方盡真空之體也！ ^555b8

上直指一心竟。 ^555c20

 #CB17606;二頓融萬法，
分三： ^555c22

 #CB17479;初會三科以顯即事即理，
分四： ^555c24

 #CB17605;初會五陰：
#CB17602;一會色陰：
orig::  ^555c26

阿難！云何五陰本如來藏妙真如性？
阿難！譬如有人以清淨目觀晴明空，唯一晴虗迥無所有，
其人無故不動目睛，瞪以發勞，則於虗空別見狂華，
復有一切狂亂非相，色陰當知亦復如是。
阿難！是諸狂華非從空來、非從目出。
如是！阿難！若空來者，既從空來，還從空入，
若有出入即非虗空，空若非空，自不容其華相起滅，如阿難體不容阿難。
若目出者，既從目出，還從目入，即此華性從目出故，
當合有見；若有見者，去既華空，旋合見眼；
若無見者，出既翳空，旋當翳眼；又見華時目應無翳，云何晴空號清明眼？
是故當知色陰虗妄，本非因緣、非自然性。
commentary::  ^555c28

議曰：此會色陰也！
清淨目喻真智，晴明空喻真理，瞪喻無明，
勞喻妄見，狂華喻妄相；乃色陰也！
約空、目以辯無體，若了狂華不從空來、
不從目出，則知色陰本無所有，全一虗妄也！ ^556a2

 #CB17602;二會受陰：
orig::  ^556a10

阿難！譬如有人手足宴安，百骸調適，忽如忘生，
性無違順，其人無故以二手掌於空相摩，
於二手中妄生澀滑冷熱諸相，受陰當知亦復如是。
阿難！是諸幻觸不從空來、不從掌出。
如是！阿難！若空來者，既能觸掌，何不觸身？
不應虗空選擇來觸。
若從掌出應非待合，又掌出故，合則掌知，
離則觸入，臂腕骨髓應亦覺知入時蹤跡；
必有覺心知出知入，自有一物身中往來，何待合知要名為觸？
是故當知受陰虗妄，本非因緣、非自然性。
commentary::  ^556a12

議曰：此會受陰也！
宴安、調適，本無違順諸受也！
二手相摩則冷暖觸現，約空、掌以辯，不從空來、
不從掌出，足知觸受無體，受陰本無所有，全一虗妄也！ ^556a30

 #CB17602;三會想陰：
orig::  ^556a36

阿難！譬如有人談說酢梅，口中水出，思蹋懸崖，
足心酸澀，想陰當知亦復如是。
阿難！如是酢說不從梅生、非從口入。
如是！阿難！若梅生者，梅合自談，何待人說？
若從口入，自合口聞，何須待耳？
若獨耳聞，此水何不耳中而出？
想蹋懸崖與說相類。
是故當知想陰虗妄，本非因緣、非自然性。
commentary::  ^556a38

議曰：此會想陰也！
談說酢梅而口水出、思蹋懸崖而足酸澀，此陳妄想之狀也！
約梅、口以辯想陰無體，如是酢說應云如是口水；
然口水因談梅而有，若此口水從梅而生，
則梅合自談，則水在梅不在口矣！
若從口出，且因聞談梅而出，則當是口聞不待耳矣！
若獨因耳聞談梅而水出，則此水當從耳出，不從口矣！
蹋崖相類，如是推窮則想無實體，足知想陰本無所有，全一虗妄也！ ^556b2

 #CB17602;四會行陰：
orig::  ^556b18

阿難！譬如暴流波浪相續，前際後際不相踰越，行陰當知亦復如是。
阿難！如是流性不因空生、不因水有，亦非水性、非離空水。
如是！阿難！若因空生，則諸十方無盡虗空成無盡流，世界自然俱受淪溺。
若因水有，則此暴流性應非水，有所有相今應現在；
若即水性，則澄清時應非水體；若離空水，
空非有外，水外無流。
是故當知行陰虗妄，本非因緣、非自然性。
commentary::  ^556b20

議曰：此會行陰也！
暴流相續以喻行陰之相也！
此約四法以辯無體，謂因空、因水、即水性、離空水。
謂此流若因空而生，則十方虗空成無盡流，
是則空所徧處流亦徧滿，一切世界皆淪溺矣！
豈有是理哉？若因水有，則此流性應在水外，
以是水之所有故，若有所有相，則今當止水可指流性矣！
若流是水性，則流者是水，而澄湛者應非水矣！
若離空水，且空不外於水，水外則無流。
如是推窮，而此遷流之行陰竟何有耶？
足知全一虗妄也！ ^556b34

 #CB17602;五會識陰：
orig::  ^556c4

阿難！譬如有人取頻伽瓶塞其兩孔，滿中擎空，
千里遠行用餉他國，識陰當知亦復如是。
阿難！如是虗空非彼方來、非此方入。
如是！阿難！若彼方來，則本瓶中既貯空去，
於本瓶地應少虗空；若此方入，開孔倒瓶應見空出。
是故當知識陰虗妄，本非因緣、非自然性。
commentary::  ^556c6

議曰：此會識陰也！
瓶喻中陰身，空喻識，兩孔喻見聞，人死見聞悶絕故喻塞，識被業牽故喻往他國。
若執有識隨身往來者，此處識滅，往彼處生，
如瓶盛此方虗空遠餉他國，則本瓶地應少虗空，
而彼處倒瓶應見空出，故知虗空不動則識無去來，而以計識隨生死去來者妄矣！
由不達識體本空故，噫！
如來妙辯推窮，曲盡其理，總顯五陰本一虗妄，
了無實體；若知五蘊元無，則真空藏性顯矣！
三科、七大一一皆然。
大佛頂如來密因修證了義諸菩薩萬行首楞嚴經通議卷第二
 ^556c16
