
other:: 佛說梵網經初津卷二
author:: 清　古杭昭慶萬壽戒壇傳律沙門書玉述
commentary:: 
△二釋迦弘傳二。
初總舉諸界多佛。
二別顯此界一佛。
初中又四。初受法將辭。
二旋歸本界。三遵勅利生。
四例結餘佛。今初。
orig::  ^80c13

爾時千華上佛。千百億釋迦。
從蓮華藏世界。赫赫師子座起。
各各辭退。舉身放不可思議光。
光光皆化無量佛。
一時以無量青黃赤白華。
供養盧舍那佛。受持上所說心地法門品竟。
commentary::  ^80c19

千華上佛。從座而起者。
受法之事畢矣。各各禮辭舍那而退者。
師資之禮盡矣。舉身放不可思議光者。
報本之心顯矣然諸佛之光。
有其二種。一。常光二。
放光。常光。即本覺圓明。
徧照法界。放光。即所起神通。
變現非一。皆不離本源心地戒體而出也。
今言不可思議者。
謂此光非權小之所知。
繇迹光與本光無異。
同是三德秘藏。微妙智明。
不可以心思。不可以言論。
故云不可思議也。
光光皆化無量佛者。
以顯此智是諸佛之母。
諸佛繇此而出生故。
是則舍那心地。化為千佛。
千佛化為千百億佛。
千百億佛化為無量佛也。
又表十無盡藏戒品。
皆由光明金剛寶戒之所出故。
青黃赤白。表住。行。
向。地。華表萬行妙因。
供表一乘佛果。而妙因從果德起。
故還用莊嚴果德也。
前舍那以光告。今諸佛以光酬。
表此心地法門。本非言念。
佛性戒體。非色非心。
惟此般若一光。本不離迹。
迹不離本。本迹同照。
供養盧舍那佛。以酬法乳也。 ^80c27

△二旋歸本界。
orig::  ^81a14

各各從此蓮華臺藏世界而沒。
沒已。入體性虗空華光三昧。
還本源世界閻浮提。
菩提樹下。從體性虗空華光三昧出。
commentary::  ^81a16

初隱為沒。終沒為已。
然雖出沒隱顯。諸佛悟心。
自在無礙故。體性虗空華光三昧者。
謂徹照本來如虗空之體性。
則華光任運自現。
體性表法身德。華表解脫德。
光表般若德。三德圓融。
故曰三昧也。又體性是法。
生佛共有。即常住真心之體性也。
華光是喻。此喻心體廣大虗寂。
而無邊表。故曰虗空。
心體雖空。本來具足恒沙性德智光妙用。
不妨千枝萬葉。俱能爍破情塵。
故曰體性華光。寂不離照。
動即是定。故曰三昧。
三昧。通名也。此云等持。
亦云正心行處。亦云正受。
然三味名體甚多。
修證不一。如一切禪定。
亦名三昧。今言體性華光。
是揀餘三昧也。然如來三昧本非出入。
故曰。那伽常在定。
無有不定時。又云。
不起滅定。現諸威儀示十法界像。
導利諸眾生。今言入者。
以體用冥一故。出者。
體用全彰故。所謂百千定門。
同歸一寂。無邊智海。
不離本源。圭峰云。
息諸分別。智與理冥。
故名為入。是也。若融前三觀。
空即不生觀。觀無為法界心。
華即不滅觀。觀有為法界心。
性即一心觀。觀無障礙法界心。
三一圓通自在。名曰體性虗空華光三昧也。
還本源世界閻浮提。
菩提樹下者。謂釋迦牟尼佛在摩醯首羅天宮。
與無量梵王。不可說菩薩眾。
說盧舍那佛所說心地法門品竟。
復擎此世界大眾。
還至臺藏世界。禮敬問法。
今來南洲。故云還也。
又華藏。乃本師受業之本界。
南洲。是自己行化之本界。
故曰還本源世界也。
然還去還來。不離一迴本源自性界故。
若約理而言。則體性虗空華光三昧。
便是諸佛本源世界。
約事而說。則千佛。
千百億佛。皆先各有本土因聽戒故。
俱來至舍那所。今受法已畢故又各還本有之報土也。
閻浮。樹名。此云勝金。
提洲也。謂此南洲之北有大樹。
名曰閻浮。枝葉皆金滴水入土。
皆為赤金。勝於他金故。
或曰樹下有河。閻浮果汁點物成金。
因流入河。沙成金色。
斯則樹因河為名。
洲從樹得稱。故云勝金洲。
即南贍部洲也。菩提樹者。
西域記云。畢鉢羅樹。
高數百尺。佛坐其下。
成等正覺。故名菩提此翻覺道。
乃道之極者。故又云道樹。
莖幹黃白。枝葉青翠。
冬夏不凋。光鮮無變。
每至二月十五。佛涅槃日。
葉皆凋落。頃即復故。
華嚴經云。菩提樹高顯殊特。
金剛為身。瑠璃為幹。
眾雜妙寶。以為枝條。
寶葉扶踈。垂蔭如雲。
寶華雜色。分枝布影。
復以摩尼寶珠。而為其果。
此是舍那他受用身。
十地菩薩境界。非凡夫二乘所能及見。
然亦表佛。三昧神通。
智光影現。莊嚴心地。
還同體性華光也。
釋迦由此修道。故曰還本源世界菩提樹下也。
從體性虗空華光三昧出者。
返源自性為入。從本起照為出。
先入者。示自受用三昧故。
今出者。欲令眾生。
亦受用此三昧故。
又受業進業曰入。
赴感起化曰出。此有三義。
一。觀實際理地。無出入相。
方便說出入。二。觀說法時。
有當說不當說時節之別。
故有出入。三。觀機逗教。
應病與藥。則有出入之相。
然雖示出入。動靜一源。
往復無二定也。 ^81a22

△三遵勅利生分十。
今第一處。
orig::  ^81c24

出已方坐金剛千光王座。
及妙光堂。說十世界法門海。
commentary::  ^81c28

離念曰出。事畢曰已。
前明千釋迦。與千百億釋迦。
皆先於舍那前受菩薩戒藏已。
廼入三昧。還本源世界。
今明出三昧。現身十處說法也。
方坐金剛千光王座者。
方。猶正也。安住正法。
故曰方坐。究竟堅固名為金剛。
千佛放光得道之座。
故曰千光王座也按略疏云。
此座在中天竺。摩竭陀國。
王舍城之西南二百餘里。
菩提樹下。昔此世界初成。
座與大地俱起。據三千世界之中。
下極金輪。上侵地際。
金剛所成。周百餘步。
賢劫千佛。皆坐此座。
而入金剛定。放大光明。
成無上覺。故曰金剛千光王座。
是如來修證理道之所。
亦曰道場。華嚴經云。
爾時世尊。處於此座於一切法。
成最正覺。是也。所言成者。
法身無成。出障名成。
報身四智。剏圓名成。
化身八相。坐菩提樹下。
斷結為成。然事雖有異。
其理一也。及妙光堂者。
及。相繼之辭。謂從彼樹下。
至此處說法也。眾寶莊嚴。
故稱曰妙。寶輝互照。
故名曰光。聖凡聚集之處故曰堂也。
亦名普光堂。此堂在菩提樹西不遠。
昔乃如來初成正覺時。
梵王以七寶建立此堂。
帝釋建立七寶之座。
放異光明。照菩提樹。
請佛昇座。轉大法輪。
佛坐其座。七日放光。
演揚妙法。亦名普光明殿。
華嚴經云。爾時如來。
於普光明殿。坐蓮華藏師子之座。
是也。說十世界法門海者。
海以深廣為義。謂如來所說一切諸法。
此十攝無不盡也。
一世界海。二眾生海。
三法界安立海。四佛海。
五佛波羅蜜海。六佛解脫海。
七佛變化海。八佛演說海。
九佛名號海。十佛壽量海。
瓔珞經云。佛初得道。
在此樹下。說十世界海法門時。
有八萬無垢菩薩〔即等覺位菩薩〕現身得佛。
有九十億人。入六入明門。
然華藏莊嚴十世界海。
一真如心。廼是十方三世一切諸佛。
自覺聖智。受用境界。
諸佛乘此法門。倒駕慈航。
廣度羣品。一切菩薩修此法門。
以至究竟果海。一切眾生。
迷此心故。生死海中。
流轉無盡。不言眾生。
而言世界者。舉依報。
以該正報也。又華嚴大疏云。
十世界海。即十信法門也。
信者以順從為義。
謂順從佛性之理不疑故。
以十數而言者。正明十信法門。
住行向等。與華嚴大同小異也。
初地菩薩功德積感。
乘本願力。寄位人乘。
作閻浮提王。修十善業。
以化眾生。行檀度法。
而嚴妙果統攝南洲。
一切國土。故如來始成正覺。
初轉法輪。先於此處。
說十世界法門海以為菩薩。
真修方便。以此種種世界。
皆是眾生同別二妄所成。
故自妙光堂。至四禪天。
凡有十處。前六處。
為六會。第七後四禪通為一會。
則第七會總更說前三十心十地。
前六會。別說此心地法門。
皆以信為本也。據華嚴第七會定。
通忍等。亦合說三十心十地。
清凉疏云。定通忍。
當等覺法。餘當妙覺法。
取彼例此。亦可前三禪金。
忍。願明等覺法。第四禪心地。
明妙覺法。然與華嚴不同而同。
華嚴遮那即釋迦。
諸會說法。不動而周。
地前圓融。地上行布。
今經舍那坐華臺。
釋迦據千葉。起座至餘。
地前行布。地上圓融。
應知十無盡戒。總一心地。
是行布不礙圓融也。
此二無礙。方稱圓教。
故世親以六相圓融。
舉一全收。隨機宜見。
說有異耳。今明次第。
是故先說十信。後說十住。
使已發大心眾生。
得入圓十信位。方得圓十住也。 ^81c32

△第二處。
orig::  ^82b42

復從座起。至帝釋宮。
說十住。
commentary::  ^82b44

帝釋宮者。梵語具云釋提桓因。
此云能天主。謂能作三十三天之主也。
雜阿含經有一比丘問佛。
何故名釋提桓因。
答。本為人時。行於頓施。
堪能作主。故名釋提桓因。
其宮名殊勝殿。即欲界第二忉利天也。
繇單修上品十善。
得生其中。故離垢地菩薩。
修行功行。多作忉利天王。
是故世尊。第二於此處說十住也。
菩薩約位進修。從淺至深。
以妙覺為極果。而始必以十信為先導。
故妙覺由信而入。
入則能住矣。十住者。
一發心住。二治地住。
三修行住。四生貴住。
五方便具足住。六正心住。
七不退住。八童真住。
九法王子住。十灌頂住也。
謂住法信位。自修斷證故。
說此十住者。令已入十信菩薩天王。
得入圓十住法門也。
華嚴經云。爾時如來。
威神力故。十方一切世界。
一一四天下。閻浮提中。
悉見如來。坐於樹下。
各有菩薩。承佛神力。
而演說法靡不自謂恒對於佛。
爾時世尊。不離一切菩提樹下。
而上昇須彌山頂。
向帝釋殿。其餘一一上昇。
皆亦如是。疏云。如來不動覺樹。
而昇釋天。體用無方。
赴於物欲。其由澄江一月。
三舟共觀。一舟停住。
二舟南北。南者見月千里隨南。
北者見月千里隨北。
停者見月不移。是謂此月。
不離中流。而往南北。
如來應現。類此可知。
即體之用無不普周。
去住在緣。佛無動靜。
不動而徧。以赴彼機。
故經云。佛身充滿於法界。
普現一切羣生前。
隨緣赴感靡不周。
而恒處此菩提座。
是故如來不起真際。
而普利羣生也。 ^82b46

△第三處。
orig::  ^82c46

復從座起。至#CB08504;天中。
說十行。
commentary::  ^82c48

 #CB08504;天者。
梵語#CB08504;摩。
亦云夜摩。此云時分。
謂時時快樂。不假日月光明。
惟以蓮華開合。乃分晝夜故。
是欲界第三天也。
此天依空而居。其殿名曰寶堂。
繇修上品十善。兼坐未到定禪。
得生其中。故發光地菩薩。
修行功行。多作夜摩天王。
寄位天乘。是故世尊。
第三於此處說十行也。
繇前十住。進修功滿。
已成佛子。自得己利。
而利他之行未成。
是故廣行饒益。隨順眾生。
令其歡喜。然行有淺深。
故成十種。一歡喜行。
二饒益行。三無瞋恨行。
四無盡行。五離癡亂行。
六善現行。七無著行八尊重行。
九善法行。十真實行。
謂行教化行。利益眾生故。
說此十行法門者為令已入十住菩薩天王。
得入圓十行法門也。 ^83a2

△第四處。
orig::  ^83a26

復從座起。至第四天中。
說十廻向。
commentary::  ^83a28

第四天者。是欲界兜率陀天也。
梵語兜率。此云知足。
謂於五欲知止足故。
此天依空而居。所修同前。
中有內院。為一生補處菩薩所居。
亦云後身菩薩住處。
故#CB08504;慧地菩薩。
修行功行。多作兜率天王。
能除眾生身見。觀於道品。
同於初果預流位也。
是故世尊。第四於此處說十廻向。
廻。即廻轉。向。即趣向。
謂起大悲心。救度眾生故。
又廻十行之善。向於三處。
一真如寶際。是所證。
二。無上菩提。是所求。
三。一切眾生。是所度。
以能廻之心。及所廻善行。
向彼萬類。等入法界也一救度一切眾生。
離眾生相廻向。二不壞廻向。
三等一切佛廻向。
四至一切處迴向。
五無盡功德藏迴向。
六隨順平等善根迴向。
七隨順等觀一切眾生迴向。
八真如相迴向。九無縛解。
脫迴向。十法界無量迴向。
說此十迴向者。為令已入十行菩薩天王。
得入圓十迴向法門也。 ^83a30

△第五處。
orig::  ^83b10

復從座起。至化樂天。
說十禪定。
commentary::  ^83b14

化樂天者。是欲界第五天也。
謂自化五欲。而娛樂故。
故難勝地菩薩。修行功行。
多作化樂天王。寄位阿羅漢乘。
觀四諦行既終。同於四果無學位也。
是故世尊。第五於此處說十禪定門為令已入十迴向位。
諸大菩薩天王。得圓知諸佛禪定。
圓入諸佛剎土。圓證法身境界也。
十禪定者亦名十大三昧。
諸大菩薩乃能善入。
入此三昧。得法界力。
無有窮盡。得法王位。
無量自在。生如來家。
示現種種廣大神通。
一普光三昧。二妙光三昧。
三次第遍往諸佛國土三昧。
四清淨深心行三昧。
五知過去莊嚴藏三昧。
六智光明藏三昧。
七了知一切世界佛莊嚴三昧。
八眾生差別身三昧。
九法界自在三昧。
十無礙輪三昧。詳見華嚴十定品。
然華嚴在十地後出。
餘經所云。三賢行滿。
修四加行。方登十地是也。 ^83b16

△第六處。
orig::  ^83b42

復從座起。至他化天。
說十地。
commentary::  ^83b46

他化天者。是欲界頂天也。
其殿名摩尼寶藏。
此有二種。一者。偏修十善。
假他所化。以成己樂。
即魔王天也。二者。
正修上品十善。兼坐未到定禪假此得成。
自然受樂。故現前地菩薩修行功行。
多作自在天王。統攝欲界。
寄緣覺乘。謂此菩薩修十二因緣觀。
同於緣覺。是故世尊。
第六於此處說十地法門。
為令已入十定菩薩天王。
得圓證十地法門也。
十地者謂菩薩所證之位。
猶如大地。一切佛法皆依此發生故。
瓔珞經云。地名持。
謂持一切百萬阿僧祇功德。
亦名生。謂生一切因果。
故名地也。一歡喜地。
二離垢地。三發光地。
四#CB08504;慧地。
五難勝地。六現前地。
七遠行地。八不動地。
九善慧地。十法雲地。
謂智悲等運生佛依持故若依今經。
始從平等地。終至入佛界地也。
已上六處。所說法門。
正為初地菩薩起。
乃至六地。寄位人天二乘。
同彼斷惑。是故世尊。
在此六處。說十信起。
乃至十地法門令彼凡夫天人。
聲聞緣覺迴向大乘。
而證十地也。下說金忍願者以七。
八。九地菩薩。寄位一乘。
修菩薩行。為令發起自在。
任運現身說法。令永斷俱生我法。
二執。生相無明。得入如來。
妙覺果海也。 ^83b48

△第七處。
orig::  ^83c38

復至一禪中。說十金剛。
commentary::  ^83c40

復至一禪中者。色界初禪。
離生喜樂地也。謂此天已離下界欲惡。
忻上妙定。故遠行地菩薩修行功行。
多作初禪天王。寄菩薩乘。
以自證法門。攝化眾生。
是故世尊。第七於此處說十金剛。
謂菩薩願心堅固不動。
猶如金剛一覺了諸法。
二滅度眾生。三莊嚴世界。
四善根迴向。五供養諸佛。
六實證諸法。七廣行忍辱。
八長時行化。九自行滿足。
十令他願滿。若依今經。
謂信等十心。說十金剛者。
為令已登七地菩薩天王得證金剛觀智入妙覺果海也。 ^83c42

△第八處。
orig::  ^84a10

復至二禪中。說十忍。
commentary::  ^84a14

復至二禪中者。色界二禪。
定生喜樂地也。謂此天已離初禪之喜。
攝心在定。淡然凝靜。
而生勝定。七地已前。
未離有作登第八地始號不動。
故不動地菩薩。修行功德多作二禪天王。
主小千界。寄一乘位說自證法門教化眾生。
是故世尊。第八於此處說十忍也。
忍。即安忍。謂菩薩即斷無明之惑。
證無生理了達諸法本來寂滅。
是故見色聞聲。如幻如化不起妄念。
而分別也。得此忍已。
則得到於一切菩薩無礙忍地證一切佛法。
無礙無盡。此乃等覺菩薩後心。
斷盡微細無明所證也。
一音聲忍。二柔順忍。
三無生法忍。四如幻忍。
五如#CB08504;忍。
六如夢忍。七如響忍。
八如影忍。九如化忍。
十如空忍。說此十忍者。
令彼已得真無生忍。
菩薩天王修行十忍法門入妙覺果海也。 ^84a16

△第九處。
orig::  ^84a42

復至三禪中。說十願。
commentary::  ^84a44

復至三禪中者。色界三禪離喜妙樂地也。
此天已離初禪。二禪。
喜踊之動。泯然入定。
而得勝妙之樂。故善慧地菩薩。
修行功德。多作三禪天王。
主中千界。寄一乘位。
以自證法門。為諸眾生。
演說開示。是故世尊。
第九於此處說十願也。
一願成熟眾生無有疲倦。
二願具行眾善。淨諸世界。
三願承事如來。常生尊重。
四願護持正法。不惜軀命。
五願以智觀察。入諸佛土。
六願與諸菩薩。同一體性。
七願入如來門。了一切法。
八願見者生信。無不獲益。
九願神力住世。盡未來劫。
十願具普賢行。淨治一切種智之門。
說此十大願者。令彼已證善慧地菩薩天王。
更得十大願力。得入如來。
妙覺果海也。前九處。
乃圓融中說行布。
此後一處。是行布中。
說圓融也。 ^84a46

△第十處。
orig::  ^84b22

復至四禪中摩醯首羅天王宮。
說我本源蓮華臺藏世界。
盧舍那佛所說心地法門品。
commentary::  ^84b26

復至四禪中者。色界四禪。
捨念清淨地也。此天已捨二禪之喜。
三禪之樂。心無憎愛一念平等清淨無雜。
住於此禪。空明寂靜萬象皆現。
故法雲地菩薩。修行功德多作四禪天王。
主大千界。而位寄佛乘。
於諸聲聞。緣覺。菩薩天王。
說自證法門。摩醯首羅。
此云大力。三目八臂。
手執白拂。有大威力故亦云大自在。
謂得八自在。欲樂解脫。
光明勝於一切。居色界頂。
是故世尊。第十於此處。
頓說心地四十行位法門品。
令彼圓證十地菩薩。
入妙覺果海也。前佛在四禪下。
說住行向等諸法門。
今最後在四禪。說心地法門者。
謂本從四禪中放光發起。
接至華藏世界。秉受此法。
故今仍於四禪。說此心地法門。
而安慰之。亦表萬法總歸一心之至極。
最尊無上。更無有法上於心者。
今此本源無為無相之法。
非下地凡夫心識所測。
惟佛與佛。乃能知之。
又此第四禪。是色界最極之頂。
此天王宮過五淨居上。
更無有天。上於此者。
故三乘教中。立此為淨土是報身佛。
所居之處密部云。
過五淨居天。有毗盧遮那宮殿。
是也。又帝釋宮等。
分說此心地法四禪宮中。
合說此心地法。分說。
表於行布。合說。表於圓融。
謂顯此心地法。雖位位差別。
而總趣舍那之極果也。
又說十忍。十願。及心地法門者。
為令斷等覺生相無明。
得入如來妙覺果海也。 ^84b30

△四例結餘佛。
orig::  ^84c26

其餘千百億釋迦。
亦復如是。無二無別。
如賢劫品中說。
commentary::  ^84c28

其餘千百億釋迦者。
此結佛佛所說皆同也。
謂千華上一佛所說心地法門既爾。
千佛所說皆然。千佛所說既爾。
千百億佛所說皆然。
一百億世界佛所說既爾。
如是覆述說法。推例千百億世界佛說法皆然。
故云無二無別也。
已上經文。是結品上之末詞。
古疏著於品下之初。
以彰釋迦之本迹。
令人了如指掌。故今仍存其舊。
賢劫品句。出大本經中。
是什師引證之語。
非佛言也。 ^84c32

△次別顯此界一佛二。
初正明心地利物。
二轉說戒法攝生。
初中又二。初橫指處會。
二豎詳往復。初中四。
初天上降魔。二人間成道。
三十處轉法。四取喻教界。
今初。
orig::  ^84c46

爾時釋迦牟尼佛。
從初現蓮華臺藏世界。
東方來入天宮中。
說魔受化經已。
commentary::  ^85a6

爾時釋迦牟尼佛者。
謂從體起用之時也。
前敘千佛。及千百億釋迦。
於千百億世界說法。
今敘此一日月界中之一釋迦。
降生國土。父母姓字。
出家修道。成佛利生之大略也。
從初現蓮華臺藏世界者。
指上卷初於四禪天中放光徹照。
乃至擎接。還歸事也。
華藏是來處。天宮是止處。
初。謂座起辭退舍那。
現。謂放光化佛也。
東方來入者。謂此一日月世界。
在華藏界中之東故。
東有二義。一。震動義。
謂震伏一切惡魔故。
二。生長義。謂發起眾生戒善故。
然既秉心也法門入體性虗空華光三昧。
即於三昧之中。還來此土也。
瓔珞經云。於一切法界中。
有一界報。於一切有為法。
若凡。若聖。若見著。
若因果法。不出法界。
惟佛一人。在法界外。
然後為復來入法界藏中。
為無明眾生。示一切善惡道果報。
差別無量是也。天宮中者。
凡佛佛出世。皆先在兜率天宮。
教化諸天子已。方乃降生閻浮提也。
說魔受化經者。梵語魔羅。
秦言殺者。謂常欲斷人慧命故。
華嚴經云。所謂蘊魔。
生諸取故。煩惱魔。
恒雜染故。業魔。生障礙故。
心魔。起高慢故。死魔。
捨生處故。天魔。自憍縱故。
善根魔。多執取故。
三昧魔。久躭味故。
善知識魔。起著心故。
菩提法智魔。不願捨離故。
瑜伽論云。利養恭敬。
稱譽。放逸。慳悋。希欲。
忿恨。惱覆憍詐等皆魔也。
是以如來先調伏已。
然後方下生也。葢兜率無魔。
彼諸天子常修喜足定故。
摩醯首羅天王宮。
在四禪天上。色界之頂。
四禪共有九天。上五天。
皆三果阿那含聖人所居。
色界頂有毗盧遮那宮殿。
諸大菩薩。常集其中。
亦必無魔或在他化天上魔王宮中說法。
令魔受化已。方至兜率。
或魔自至兜率受化也。
集註云。兜率在六欲。
梵世。七天之中。以佛常居中道故。
是則魔宮包括其中也。
又或別為利根示現說法。
於第四禪天降魔已竟。
方更下生。不同鈍根所見。
直至樹下方降魔也。 ^85a10

△二人間成道。
orig::  ^85b24

下生南閻浮提。迦#CB02351;羅國。
母名摩耶。父字白淨。
吾名悉達。七歲出家。
三十成道。號吾為釋迦牟尼佛。
commentary::  ^85b28

下生者。佛本行經云。
護明菩薩。住兜率天。
滿四千歲觀下界苦。
為欲#CB15072;濟。
故下生也。大報恩經云。
如來出世必為五事。
一。為轉法輪。利眾生故。
二。為度多生父母。
報其恩故。三。為無信人。
立信地故。四。為未發菩薩意者。
令發意故。五。為授現前當來。
成佛記故。為此五事。
故出世也。南閻浮提者。
大論云南洲三事。
尚勝諸天。況餘三洲。
一。能斷婬。二。識念力。
三。能精進。所以諸佛。
惟出南洲也。迦#CB02351;羅或名迦毗羅。
此云黃色。謂上古有黃髮僊人。
依此修道。故以為名。
是中天竺境。中天竺共有一十二國。
迦#CB02351;羅。
在贍部洲地之中央也。
又名婆兜釋翅搜。
此云能仁住處。梵語摩訶摩耶。
此云大幻術。亦云大智母。
謂成就菩薩大願智幻解脫門。
以大幻術。常為諸佛之母也。
經云。護明菩薩。七月八日。
自兜率下生之時。
小機之人。見乘六牙白象。
無量諸天。作眾技樂。
從母右脇而入。身暎於外。
如處琉璃。大機之人。
見菩薩乘旃檀樓閣等住於胎中也。
瑞應經云。摩耶夫人。
胎月將滿。思遊園中。
即舉右手。攀無憂樹枝。
從右脇而生太子。
天帝以天妙衣。裏手承接。
天神將金柄傘葢。
諸天龍神。散香花。
鼓音樂。大地六種震動。
阿含經云。菩薩生時。
從右脇出。專念不亂。
時菩薩母。手攀樹枝。
不坐不臥。四天王手捧香水。
於母前立言。唯然天母。
今生聖子。勿懷憂蹙。
太子墮地。周行七步。
舉手而言。天上天下。
惟吾獨尊。梵語閱頭檀。
此云淨飯。今云白淨。
二義一也。悉達此云頓吉。
謂佛四月八日降誕時。
諸吉祥瑞。頓然出現故。
亦云一切義成。是佛小時字也。
七歲出家者。猶言出家七年也。
謂十九歲。二月十五日。
夜半乘天馬踰城。
入山先學不用處定。
不久得證。知非究竟。
次學非非想定。又不久得證。
知其亦非究竟。次復遊歷諸國五年。
非出家事。故所不言。
又為降伏諸外道故。
示苦行六年。至三十歲。
方成正覺。七歲出家明矣。
號吾為釋迦牟尼佛者。
顯迹與本。名各不同也。
由古佛授記。得斯聖號。
經云如來往昔為陶師時。
供養古釋迦佛。自發誠願願同彼佛姓號故也。
齊此以前。皆是體性虗空。
華光三昧中事。示成佛已。
名為從三昧出也。 ^85b32

△三十處轉法。
orig::  ^86a8

於寂滅道場。坐金剛華光王座。
乃至摩醯首羅天王宮其中次第十住處所說。
commentary::  ^86a10

寂滅道場者。如來得道之處也。
寂。謂寂五住煩惱。
滅。謂滅二種生死。
道即菩提場即處也。
菩提是智。寂滅是理。
繇坐此處。以菩提智。
證寂滅理。則生死大患永絕。
一切佛法現前。故曰寂滅道場。
亦名菩提場。坐金剛華光王座。
乃至摩醯首羅天王宮者。
正明說法之處也。
謂其心堅固。安住不動。
故曰金剛。心寶如蓮。
寶輝發#CB08504;。
故曰華光。從體起用。
自在無礙。故名曰。
王。住持一切佛法。
故名座也。又千佛說法。
皆悉出於華光三昧。
而坐此座。然大地震動。
此座不變。是表實相心地戒體。
猶如金剛。能摧諸煩惱。
不為煩惱所動。故名華光王座也。
前千光王。是證道之座。
此乃說法之座也。
坐此座已。從妙光堂。
次第說法。乃至四禪。
其中共有十箇住處。
說於十種法門。故云。
次第十住處所說也。 ^86a14

△四取喻教界。
orig::  ^86a40

時佛觀諸大梵天王網羅幢。
因為說無量世界。
猶如網孔。一一世界。
各各不同。別異無量。
佛教門亦復如是。
commentary::  ^86a44

佛觀等句。是發起此經正宗之處也。
准上文意。即從臺藏東來。
入四禪天。觀察梵網。
說化魔經等是華光三昧觀也。
下八千返。亦不離此三昧。
但入出異耳。大梵。
此云淨身。亦云淨行。
淨名經云。梵是西音。
此云離欲。是娑婆世界主。
住初禪中間。統上攝下。
故名為大。法華疏云。
除下地繫。上升色界。
故名離欲。而言諸大梵天王者。
謂此娑婆三千大千世界。
有萬億大梵天王。
如來說法。俱來集會。
故總舉也。今所言者。
非初禪天之大梵天王。
乃第四禪天之大自在梵天王也。
網羅幢者。具云因陀羅網。
此云天赤珠。時佛在摩醯首羅大梵天王宮殿上。
見此珠幢。以無量百千萬億摩尼寶珠共成。
而一一寶珠。光色文彩。
各各別異不同。互相映射。
互相攝入。不相妨礙。
一大梵王珠幢如是。
諸大梵王珠幢皆然。
故佛因之為說。無量世界。
猶如網孔。一一世界。
各各不同。佛說教門。
亦復如是也。言無量世界者。
竪三際而莫窮。橫十方而無間。
然十方世界。安立無量。
諸佛教門。施設無量。
菩薩修證。參差無量也。
然世界。即所被之機。
佛教門。是能被之法。
繇觀梵網。萬目重重。
因知世界教門。別異無量。
故千百億國土中。
有千百億釋迦宣揚教化也。 ^86b2

△次豎詳往復。
orig::  ^86b42

吾今來此世界八千返。
為此娑婆世界。坐金剛華光王座。
乃至摩醯首羅天王宮。
為是中一切大眾。
略開心地法門竟。
commentary::  ^86b46

八千返者。往還一周曰返返。
轉也。謂如來成佛度生之事。
去來約八千轉也。
舍那本。釋迦迹。千之百億。
橫開本迹遠近也。
臺藏沒。閻浮出。經八千返豎開本迹遠近也。
娑婆八千。為開心地豈。
非開顯數數成覺事耶。
然如來法身。體若湛虗。
本離能所生滅去來動靜之相。
故般若經云。如來者。
無所從來。亦無所去。
今云八千返者。迺如來利生悲智之大用也。
華嚴經云。如來無身。
為眾生故。示現其身。
斯即法身。無生。無所不生。
無相。無所不相。以化身法身。
無異體故。由眾生緣感。
則見佛興世。緣盡故見佛滅度。
如雲籠日。愚蒙便為日滅。
雲開日現。謂復重來。
眾生亦爾。障重。不覩佛日。
業輕。見佛出世。實因眾生機感。
非佛而有來去。出世滅度。
無非利益眾生。故涅槃經云。
諸佛如來。為令眾生。
生欣樂故。出現於世。
欲令眾生。生戀慕故。
示現涅槃。是也。若據餘經。
百千。猶是隨俗大數而言。
又如涅槃經云我雖在閻浮提中。
數數示現入於涅槃。
然我實不涅槃。而諸眾生。
皆謂如來。真實滅盡。
而如來性實不滅。
是故當知。是常住法。
不變易法。大涅槃者。
即是諸佛如來法界。
眾生皆謂我始成佛。
然我已於無量劫中。
所作已辦。隨順世間法故。
復示現閻浮提。出家成道。
故法華經云。我實成佛已來。
無量無邊。百千萬億。
那由他劫。我常在此娑婆世界。
說法教化。亦於餘處。
百千那由他阿僧祇國。
導利眾生。我壽命無量阿僧祇劫。
常住不滅。非實滅度。
而便唱言。當取滅度。
如來以方便教化眾生故。
問曰。如來既成佛久遠。
何不直現身說法。
而假父母降生。出家修道耶。
答曰。若不如是。凡夫無智。
疑佛是化人。或謂無父母妻子。
方能得道。不肯俲修。
此即如來示現。方便利生之妙用也。
娑婆此云能忍。亦云堪忍。
謂此世界眾生。能堪忍受貪瞋癡三毒。
及諸煩惱之苦。而不生厭離。
以求解脫也。乃至者。
謂十處說法。今初舉金剛座。
後舉天王宮。餘之八處。
包括其中故也。為是中一切大眾者。
為十住處之大眾。
略說百千恒河沙法門中心地。
如毛頭許已。然後乃為地上凡夫。
說重輕戒法也。 ^86c4

△二轉說戒法攝生二。
初標戒源。
orig::  ^87a26

復從天王宮。下至閻浮提。
菩提樹下。為此地上一切眾生。
凡夫癡暗之人。說我本盧舍那佛心地中。
初發心中。常所誦一戒。
光明金剛寶戒。是一切佛本源。
一切菩薩本源。佛性種子。
commentary::  ^87a30

復從天王宮者。上而又下曰復。
地上。五趣雜居地也。
一切眾生者。除佛一人。
該通九界。八部。四眾等。
先為菩薩天眾說。
今為地上凡夫說也。
行不正法。妄生邪見。
故名為痴。無明煩惱。
閉自心地。故名為暗。
如來愍此。故八千返。
傳說舍那正戒。以三世諸佛。
皆先受此戒為成佛初因。
故云初發心中。常所誦此一戒也。
然此一戒。即光明金剛寶戒。
是十重四十八輕戒之體也。
又十會既畢。隨說戒品者。
以此住。行。向地等。
一切微妙法門。雖人人性具。
而沉迷日久。方坐癡暗之地。
何繇得入耶。然要入不難。
自有方便。只恐不肯發心耳。
如盧舍那佛。本亦曾為癡暗凡夫。
但初始發心。便受戒品。
受戒之後。便常誦習。
所以克證心地法門。
直至成佛。皆以此一戒。
為最勝因緣也。但沉迷不覺。
名凡夫人。舍那為本。
說。是傳說。正顯釋迦為迹也。
心地者。有二。一。本源心地。
性也。二。三十心。十地。
修也。發。是開發。始覺也。
謂舍那從癡暗凡夫時。
最初開迷發心。時常誦此一戒。
光明金剛寶戒。本覺也。
此有二義。先以事釋。
此戒能破癡暗。故曰光明。
能摧煩惱。名為金剛。
具足無量功德法財。
故云如寶。又此戒最上第一。
故言一戒。三世諸佛。
皆先受此戒為初因。
故云初發心也。次以理明。
此戒照一切法。名為光明。
攝善戒也。體是無漏。
名為金剛。律儀戒也。
濟物利用。名之為寶攝生戒也。
律儀戒。謂無惡不止。
斷德當證法身佛果。
然止即是持。作便是犯。
善法戒。謂無善不修。
智德。當證報身佛果。
然作即是持。止便是犯。
攝生戒。謂無生不度。
恩德。當證應化佛果。
然作即是持。止便是犯。
諸佛薩婆若海。以此戒為源。
菩薩六度萬行。以此戒為本。
不惟舍那繇此戒而成。
即十方三世一切諸佛。
亦無不以此戒而成。
一切菩薩。亦無不以此戒為本而修起。
故云。是一切佛本源。
一切菩薩本源也。
若離此戒修行。則三十心十地法門。
皆不成就故。乃至佛地一切功德。
皆不發生也。佛性種子者。
戒是佛性之種子。
謂佛性雖含靈普具。
由戒發生。可稱種子。
如佛種從緣起是也。
故此戒本以正因佛性為種子。
然正因佛性。性也。
謂一切眾生。皆具此性。
但背覺合塵。常為煩惱之所覆障。
若順佛性而修。則能超脫生死。
悟入涅槃。與佛同證心地法門也。
故起信論云。以知法信無染污。
隨順修行尸羅波羅蜜。
而緣了佛性。又無不以此戒為種子。
修也。涅槃經云。一切眾生雖有佛性。
要因持戒。然後乃見。
因見佛性。得成阿耨多羅三藐三菩提也。 ^87a38

△二釋法益。
orig::  ^87c26

一切眾生。皆有佛性。
一切意識色心。是情是心。
皆入佛性戒中。當當常有因故。
當當常住法身。
commentary::  ^87c28

一切眾生皆有佛性者。
猶言一切眾生皆當作佛也。
此一句最親切。為此一大部經之正宗。
故華嚴經云。一切眾生身中。
具有如來智慧德相。
但因最初一念不覺。
而起無明。成於癡暗。
自為閉障。故令受此正戒。
而閉障自除。佛性自現。
以見佛性無偏徧一切法。
若意。若識。若色。若心。
是情是心。無不攝入佛性戒中也。
一切意識色心者。
本為一真法界之體。
以不守真如。故有心意識名。
然名雖分三。體本無二也。
又意識。乃心之次名。
謂凡夫妄念。倏然集起名心。
次心思量名意。後心了別名識。
色是色質。即四大色身也。
情是妄情。乃意識之別名也。
是情是心。皆入佛性戒中者。
謂正發明一切色心眾生。
俱有佛性也。除此心外。
更無別有佛性可得。
故云阿賴耶識。即如來藏。
是也。今言是情。揀非無情。
是心。揀非無心。無情無心。
如同木石。則不堪受戒。
既有佛性。當入佛性戒中也。
當當常有因故。當當常住法身者。
當當。猶言的的確確也。
謂此心地妙戒。全依佛性理體所起。
的是常有真因。復開顯佛性而莊嚴之。
確是常住法身妙果復指示戒法而證明之也。
又決決定定。謂之當當。
常有。揀非忽有忽無。
常住。揀非或來或去。
戒是佛性種子。故受者永為成佛正因。
不墮邪因。永住清淨法身。
不為欲染。如金出鑛。
不復還為鑛矣。心地觀經云。
眾生本有菩提種悉在賴耶藏識中。
若遇善友發大心。
三種鍊磨修妙行。
永斷煩惱。所知障證得如來常住身。
是也。 ^87c32

△三勸信受持。
orig::  ^88a34

如是十波羅提木叉出於世界。
是法戒。是三世一切眾生。
頂戴受持。吾今當為此大眾。
重說十無盡藏戒品。
是一切眾生戒。本源自性清淨。
commentary::  ^88a36

如是者。總結上文而言。
十者。舉重而攝輕也。
波羅提木叉。此翻保解脫。
謂受此戒者。如來保任。
決定得解脫無明煩惱惑業。
而獲證清淨法身故。
在因能持。名波羅提木叉。
在果所得。名清淨法身也。
出於世界者。謂此心地大戒。
世所難值。如來出世。
故今出焉。當生慶幸。
毋輕忽也。是法戒者。
揀非二乘木叉。乃是成佛之正法戒也。
頂戴者。尊重之至。
受持者秉執之固也。
如是成佛種子。應當尊重秉執。
不可暫時忘失。故曰是三世一切眾生頂戴受持也。
吾今當為此大眾者。
將來曰當。重說者。
重宣此戒也。謂上已略說。
今復再宣。或先為菩薩天人。
今為凡夫。故言重也。
然戒為成道之本。
不厭頻宣。故如來半月半月自誦。
南山宣祖。以十遍為期。
今言重說。未為多也。
十無盡藏戒品者。
謂此戒品。雖云是十。
而包羅無盡菩薩戒法。
具足無量法門也。
瓔珞經云。菩薩一切凡聖戒。
盡心為體。心若有盡戒亦有盡心無盡故。
戒亦無盡。故云十無盡藏戒品也。
是一切眾生戒者。
謂此戒法。上則千佛所傳。
下則群機普被。僧俗人天共稟。
神鬼畜類同受。非如聲聞戒之局也。
本源自性清淨者。
一塵不立也。謂此戒乃生佛同源。
性本清淨。在諸佛。
則已還其源。在眾生。
則要秉受。方復其本。
然本源之性。性本清淨。
非源外別有自性。
亦非性外更有清淨可得也。
又此十無盡藏戒法。
繇本源自性清淨為所依體。
故今受持此戒。乃復其本淨之體也。 ^88a42

△二偈頌三。初舍那始授。
二釋迦轉授。三勸眾信受。
初中二。初明本迹。
次明人法。初又三。
初本佛土。二迹佛土。
三結本迹。今初。
orig::  ^88b42

我今盧舍那。方坐蓮華臺。
commentary::  ^88c2

我者乃如來自顯說法之主。
揀非千華上佛。及千百億釋迦也。
盧舍那者。無明塵垢永盡。
智慧功德悉圓。如淨滿月。
以名表德也。又盧舍那身是戒果。
正報。蓮華臺是戒德。
依報。千佛。百億佛。
是正報。千華百億國。
是依報也。舍那是本。
千佛是迹。又千佛為本百億佛為迹。
非本。無以垂迹。非迹。
無以顯本。本迹雖殊。
果德無二也。其中有四料簡。
一。本中本。二。本中迹。
三。迹中本。四。迹中迹。
正歸法性曰方。安住不動曰坐。
蓮華臺者。謂華藏世界形似蓮華也。
華在下擎。故名曰臺。
臺居正中。以表戒為中道之正因。
能起中道之佛果。
舍那身稱華臺。亦是依正無差也。
又舍那本佛。坐華臺為諸佛之主者。
正表戒法是眾德之本也。
色心不二。依正重重。
此繇眾生心性顯現。
還依眾生心性安住。
眾生心性。猶如蓮華。
在塵不染。因果同時。
繇此心性妙蓮華故。
乃使世界。亦如蓮華。
即此心性。第一中道。
如是究竟契合。故云方坐蓮華臺也。 ^88c4

△二迹佛土。
orig::  ^88c36

周匝千華上。復現千釋迦。
一華百億國。一。國一釋迦。
各坐菩提樹。一時成佛道。
commentary::  ^88c38

周帀千華上者。周匝。
圍繞義。千華。謂華具千葉也。
華瓣曰葉。人間華。
祇有十餘葉。天上華有百餘葉。
諸佛菩薩華。乃有千葉也。
復現千釋迦者。諸此千佛。
皆從舍那一佛出故。
先現依報。後現正報。
故曰復也。佛身具四種。
一。毗盧徧耀。正法為身。
二。舍那行滿。報果為身。
三。釋迦應迹。赴感為身。
此又開二。一。應身。
受純陀供。二。化身。
受大眾供。今云千釋迦者應身佛也。
百億釋迦者。化身佛也。
千葉千釋迦者。謂一葉有一佛世界。
故有千佛淨土。表十地。
十波羅蜜。圓因起應果之本地也。
一華百億國。一國一釋迦者。
此顯化佛之境也。
上明一華葉。為一世界。
故有千釋迦。今明一葉上。
復有百億國土。故有百億釋迦。
千葉故成千百億釋迦。
此謂舍那纔坐華臺。
即現千釋迦圍繞。
每一釋迦。復化千佛圍繞每一化佛。
又有千佛圍繞。如是一佛。
坐千葉蓮華。一葉有千佛。
十葉有萬佛。百葉有十萬佛。
千葉則有百萬佛。
一釋迦有百萬。十釋迦有千萬。
名為一億。百釋迦十億。
千釋迦共為百億佛。
此百億佛。皆是舍。
那一葉所出。然一葉有一淨土。
即是一佛世界。起圓應身。
如是一葉一世界。
有百億國土。百億釋迦。
娑婆百億國。是一葉之上。
故曰一華百億國。
一國一釋迦也。此上釋迦。
即大化也。總該百億。
此百億釋迦。即小化也。
惟一四部洲耳。各坐菩提樹。
一時成佛道者。謂國土雖分。
而成佛同時。體用無二道故也。
然一一華葉。各各為一三千大千世界。
各有百億山王。及四大洲。
諸贍部洲。有金剛座。
菩提樹王。大小化佛。
各於樹下。破魔軍已。
一時證得阿耨菩提。
具足三十二相。八十種好。
為諸資糧。及四善根菩薩。
二乘凡夫。說三乘法及人天教者。
正顯生佛覺體。無有高下。
本佛迹佛。不分前後。
故曰各坐菩提樹。
一時成佛道也。 ^88c42

△三結本迹。
orig::  ^89b6

如是千百億。盧舍那本身。
commentary::  ^89b8

前八句。明從本起末。
亦是從體起用。此二句。
顯攝末歸本。亦是攝用歸體也。
如是千百億。盧舍那本身者。
謂千百億釋迦。是千釋迦所化。
千釋迦。是舍那一佛所化也。
然用雖千百億。而體本是一也。
言千百億者。謂億之一數有四。
一。以十萬為一億。
二。以百萬為一億。
三。以千萬為一億。
四。以萬萬為一億。
然此娑婆三千大千世界。
共有萬億日月。皆一佛化身所主。
故同時成道也。其臺周徧有千葉。
一葉一世界。為千世界。
我化為千釋迦。據千世界。
後就一葉世界。復有百億須彌山。
百億日月。百億四天下。
百億南閻浮提。百億菩薩釋迦。
坐百億菩提樹下。
其餘九百九十九釋迦。
各各現百億釋迦。
亦復如是。千華上佛。
是吾化身。千百億釋迦。
是千釋迦化身。吾以為本源。
名為盧舍那佛。是知千佛。
千百億佛。不出。一舍那本源。
本源。即心地實相戒體。
故云如是千百億。
盧舍那本身也。 ^89b10

△次明人法。
orig::  ^89b40

千百億釋迦。各接微塵眾。
俱來至我所。聽我誦佛戒。
甘露門即開。
commentary::  ^89b42

千百億。是能接之人。
微塵眾。乃所接有緣也。
俱來至我所者。謂俱至我舍那所聽戒。
此結能接所接之事也。
按品上下。千釋迦。
與千百億釋迦各接有緣。
皆至舍那前受菩薩戒藏已。
然後各坐道場。示成正覺。
傳誦舍那戒藏也。
言微塵者。謂所來之眾甚多。
不可舉數。故喻如微塵也。
各接者。謂千百億佛。
各各接取千百億世界。
微塵聽眾惟除無緣者。
繇佛有三不能。一。
不能。度無緣眾。二。
不能空眾生界。三。
不能除定業故也。
俱來至我所者。我是舍那自稱。
是則能化所化。俱會一處。
正表體用同歸本源心地也。
聽我誦佛戒者。是誡所來聽眾。
以此心地大戒。廼諸佛所傳。
非舍那自剏。故不言說。
而言誦佛戒也。甘露門即開者。
以喻表法也。謂甘露有起死回生之功。
淨戒具轉凡成聖之德故。
瑞應圖經云。甘露。
神靈之精也。其凝如脂。
其美如飴。鮮潔潤澤。
是以經中。或喻實相。
或況涅槃則知至妙之物。
無以加於此也。古云。
天上有丹。名曰甘露。
人得服之。長生不老。
然聽誦佛性妙戒。
煩惱因此清凉。法身即得常住。
而生死苦海永離。
便如服甘露之妙藥也。
又此佛性妙戒。雖則人人本具。
奈因情塵久蔽。不自覺知。
今聽舍那口誦。耳門一透。
心地頓開。即見本源自性。
故云甘露門即開也。 ^89b46

△二釋迦轉授二。
初敘戒源。二示法益。
初中又二。初顯授緣由。
次讚戒體用。今初。
orig::  ^89c40

是時千百億。還至本道場。
各坐菩提樹。誦我本師戒。
十重四十八。
commentary::  ^89c46

上四句。顯從體起用。
下一句。攝全部戒法。
以明奉持之要也。
還至本道場。各坐菩提樹者。
約事而言。即菩提樹下。
是本得道之場也。
約理而釋。本道場。
表本源心地。菩提樹。
表所證覺體也。本師者。
千百億釋迦。皆於舍那前受戒。
故稱舍那為本師也。
十重四十八。是總標。
戒相。乃別列。今迹傳本戒。
本為迹師。以迹誦本。
故云誦我本師戒。
十重四十八也。 ^90a2

△次讚戒體用。
orig::  ^90a16

戒如明日月。亦如瓔珞珠。
commentary::  ^90a18

戒喻日月瓔珠者。
是讚其體用功能也。
謂此戒能除罪霧。
譬之如日。能除昏暗。
喻之如月。莊嚴法身。
譬之如瓔。能濟貧窮。
故喻如珠。律儀義也。
又日能生萬物。戒能生萬善。
月得清凉。戒除熱惱。
瓔障形醜。戒除憂慼。
珠富世財。戒富法財。
善法義也。又日月麗天。
無不瞻仰。戒品霑身。
人所恭敬。瓔珠嚴身。
人所愛樂。戒善威儀。
增長信心。攝生義也。
戒體雖一。功用無窮。
故以喻表也。 ^90a20

△二示法益二。初明得益。
orig::  ^90a34

微塵菩薩眾。由是成正覺。
commentary::  ^90a38

正覺者。說法無差。
故云正。出生死夢。
故云覺。微塵者指無數中之有數也。
菩薩眾。指三十心。
十地及一切聽眾也。
由是。指受戒之法益。
因也。正覺。指持戒之功德。
果也。如是因果昭彰。
皆繇戒之力用。故云微塵菩薩眾。
由是成正覺也。 ^90a40

△次示傳持。
orig::  ^90a48

是盧舍那誦。我亦如是誦。
汝新學菩薩。頂戴受持戒受持是戒已。
轉授諸眾生。
commentary::  ^90b2

是盧舍那誦者。上行也。
我亦如是誦者。下俲也。
又我者。釋迦自舉以告眾。
發起勸誡之意也。
如是誦者謂如法。
如律。如佛所教。而誦也。
汝新學菩薩。頂戴受持戒者。
新學。是初聞戒法之大士。
頂戴屬身。受持屬心。
謂聞此戒法。應當身心恭敬。
如法誦持。不可輕忽忘失。
所謂後覺者。必俲先覺之所為也受持是戒已。
轉授諸眾生者。囑令師資傳受。
毋斷續也。諸眾生者。
廼大乘凡夫也。舍那為本。
授釋迦為迹。釋迦得此戒為本。
復傳諸菩薩為迹。
菩薩得此戒為本。
復授諸凡夫眾生為迹。
既受須持。既持須誦。
欲使燈燈相續。化化無盡者。
必須受持此戒。流傳後世。
故云受持是戒已。
轉授諸眾生也。 ^90b6

△三勸眾信受二。
初勸信。
orig::  ^90b28

諦聽我正誦。佛法中戒藏。
波羅提木叉大眾心諦信。
汝是當成佛。我是已成佛。
常作如是信。戒品已具足。
commentary::  ^90b32

諦聽我正誦者。此示因也。
至心真實曰諦。耳根發識曰聽。
正。當也。謂正當誦戒之時。
不得心馳外境。有妨聽法也。
佛法中戒藏。波羅提木叉者。
指實戒法之言也。
謂如來所說法藏有三。
此是大乘毗尼藏。
揀非小乘律法。輪王十善。
治世語言。及外道牛狗等戒也。
梵語毗尼。此云善住。
由毗尼住世。正法得以久住也。
汝等要著實用心而聽。
始知我釋迦一佛所誦之戒。
乃是千百億佛共誦之戒法也。
不但揀異外道等戒。
亦復揀異聲聞緣覺等戒也。
此是諸戒之源。五戒十戒。
及二百五十戒等。
無不從此流出。亦無不攝入此大戒之中。
故曰佛法中戒藏。
波羅提木叉也。毗尼方廣經云。
菩薩毗尼。猶如大海。
一切毗尼。無不納受。
是也。大眾心諦信者。
大眾。指聽眾而言。
心諦信者。謂諦信自心是佛。
自心作佛也。汝是當成佛者。
此指因也。謂汝信此戒。
定得成佛故。我是已成佛者。
此示果也。謂我已成佛。
由信此戒故。大論云。
信為能入。我持此戒。
得成等正覺。汝亦應爾。
汝今受此戒。能至解脫處。
我今授此戒。保汝得解脫。
汝雖始覺初心。為具佛性戒故。
當必成佛。我雖妙覺果地。
為悟佛性戒故。先已成佛。
猶如稻種。復發萌芽。
故華嚴經云。信為入道之源。
功德之母。欲求大乘戒法。
必須起大信心。方令佛種不斷。
若不信自身決得成佛。
則所有戒品。不能牢固矣。
所以如來叮嚀諄囑。
要須如是念念相繼。
保守家珍。故云常作如是信。
戒品已具足也。又戒品具足。
全由深信於理。而心地增進。
全由精修於事。故曰由戒淨。
故慧淨。由慧淨。故戒淨。
如兩手互洗。不分先後。
事理無礙。是名具足義也。 ^90b36

△次勸受。
orig::  ^90c42

一切有心者。皆應攝佛戒。
眾生受佛戒。即入諸佛位。
位同大覺已。真是諸佛子。
大眾皆恭敬。至心聽我誦。
commentary::  ^90c46

一切有心者謂前既諦信此戒。
故今勸令受也。一切是普利之語有心。
揀非無心。無心。即同木石。
非是戒器。則不堪受。
然既有心。皆當作佛。
葢心外無佛。故此心地大戒。
還須從心所得也。
引入曰攝。夫欲求無上妙道。
務須先受菩薩大戒。
以為根本。則本立道生。
直至成佛。故云一切有心者。
皆應攝佛戒也。眾生受佛戒。
即入諸佛位者。頓也。
謂住是戒者。以身語意。
合而為一故。位同大覺已。
真是諸佛子者。圓也。
謂分證覺。與究竟覺同故。
亦具授記之語。即字。
乃是一經之大旨。
名為開權。同字。又為取證之極果。
是為顯實。佛子者。
以紹繼為義。三乘聖人。
皆從佛生解。從法所化。
盡是子義。今發大乘心。
受大乘戒。故名曰真。
佛子有三。如凡夫修行。
未曾入道。紹隆佛種。
名外佛子。聲聞秉小乘教。
生長法身。名庶佛子。
菩薩受大乘戒。生佛法身。
名真佛子。位者。聖人之大寶也。
然纔受佛戒。即位同大覺者。
良由生佛同源。心性無二也。
背覺合塵。名為眾生。
背塵合覺。名為諸佛。
今受佛性戒。頓復本心源。
豈不位同諸佛耶。
問。然既位同諸佛。
猶名佛子者。何也。
答。大位雖同。於佛功德未圓。
故受子稱。喻如東宮王子。
已受灌頂。終紹王位。
今但名王子。未名王也。
大眾皆恭敬。結勸也。
至心聽我誦。誡聽也。
若不至心聽。則妄念壅閉心地。
戒法無由得入。不久。
則不能復其本源也。
夫欲聽戒。先當外肅形儀。
內起敬意。恭敬。外儀肅也。
至心。內儀敬也。內外一如。
大法當施矣。佛說梵網經初津卷二
w:: 音釋
note:: 師資 ^91a2

師者。授道之人。資。
助也。謂助發己身之行業也。
又云。師有匠成之功。
弟子具資稟之德也。
摩竭陀國 ^91b14

亦云摩伽陀。此翻善勝。
或云摩竭提。摩者。
大也。竭提。體也。謂五印度中。
此國最大。統攝諸國。
故名大體。或云摩。
遍也。竭提。聰慧也。
言聰慧之人。遍其國內故。
又云無害。言此國法。
不行刑戮。其有死罪者。
送至寒林。或言無惱。
或言不害。皆謂劫初已來。
無惱害故。至瓶沙王。
截指為刑。後自齧指痛。
復息此刑。佛當生其地故。
吉兆預彰。所以先置不害之名也。
王舍城 ^91b18

即羅閱祇也。是摩竭國城名。
薩婆多論云。此國本有惡龍作種種災害。
破壞人民舍宅。惟王宮舍不壞。
因此為名。又云千王共居。
故名王舍城也。八相 ^91b34

八相者。法華經中明釋迦如來。
無量劫前已成正覺。
因大悲願力。利益眾生。
數數於十方國土。
示生示滅。處處不同。
豈但於此南閻浮提。
一方出現而已。今論出現本末。
則具有八相。皆所以示同人法也。
一降生兜率相。二託胎相。
三出胎相。四出家相。
五降魔相。六成道相。
七說法相。八入涅槃相。
同別二妄 ^91b42

一。別業妄見。謂諸眾生。
迷失真性。自起妄見。
見有一切虗妄境界。
或苦。或樂。譬如病目。
夜見燈光。別有圓影二。
同分妄見。謂諸眾生。
迷失真性。同見一切虗妄境界。
同受苦樂。同業所感。
譬如一國之人。同見瘴惡不祥之事故。
六相圓融 ^91c6

六相者。謂一真法界之體。
而有六種名義之相也。
然法界體同。本無異相。
由法入於義。遂有六名。
名雖有六。不離一體。
交徹融通。一多無礙。
故曰圓融。一總相。
二別相。三同相。四異相。
五成相。六壞相。忉利 ^91c16

此云三十三天。居須彌山頂。
離人間八萬由旬。
四方各有八天。帝釋居中。
淨名疏云。昔迦葉佛滅度後。
有一女人。發心修塔。
復有三十二人。發心助修。
修塔功德。為忉利天主。
其助修者。而作輔臣。
君臣合之。共為三十三天也。
五欲 ^91c26

色。聲。香。味。觸。為五。
希須名欲。止觀云。
五塵非欲。而其中有味。
能生行人須欲之心。
故也。眾生身見 ^91c36

謂妄計為身。強立主宰故。
一生補處 ^91c40

謂猶有一品無明。
故有一生。過此一生。
即補妙覺位也。四加行 ^91c42

言四加行者。煖。頂。
忍。世第一。為四。工夫增進。
故曰加行。煖者。從喻得名。
如人以木鑽火。火雖未出。
先得煖相。譬如加行位中。
以智慧火。燒煩惱薪。
雖未得無漏之智。
而已得智火之前相故。
頂者。謂觀行轉明。
在煖之上。如登山頂。
觀矚四方。悉皆明了故。
忍有二義。一者印可義。
謂於此位中。即能印可。
四諦之理。謂苦諦實是苦。
乃至道諦。實是道也。
二者。決定義。謂此善根決定無退故。
世第一者。謂此位中。
觀四諦理。雖未能證。
而於世間最勝故。
未到定禪 ^91c46

未入根本禪也。謂於欲界。
修色界定。身雖未到於彼。
而心已先證彼也。
俱生。我法。二執 ^92a16

一俱生我執。謂於五陰等法中。
強立主宰。妄執為我與身俱生。
是名俱生我執。二俱生法執。
謂無始時來。虗妄熏習。
於一切法。妄生執著。
恒與身俱。故名俱生法執。
生相無明 ^92a20

謂等覺後一品生相無明惑也。
無明。即不覺義。以不覺故。
而生三細。此無明至金剛後心方斷。
五不還天 ^92a28

阿那含。華言不來。
不來。即不還義。謂斷欲界九品思惑盡。
生色。無色界。於彼漏盡。
不復還來受生故也。
亦名五淨居天。謂無煩。
無熱。善見。善現。色究竟也。
出家 ^92a34

謂出生死家。入如來家也。
五住煩惱 ^92a42

三界見惑為一住。
三界思惑分為三。
為欲愛。色愛。有愛也。
塵沙無明惑。合為一住。
共成五住由此五惑能令眾生。
住著生死故。二種生死 ^92a44

一分段生死。謂六道眾生。
隨業感報。身之形段。
則有長有短。命之分限。
則有壽有夭故。二變易生死。
謂聲聞。緣覺。菩薩。
雖無分段生死。而有因移。
果易之生死。如初位為因。
後位為果。又後位為因。
後後位為果。故名變易也。
住持 ^92b2

謂安住道德。執持教化。
令法久住故。又云住於真理。
持而不失故。地繫煩惱 ^92b12

謂住繫縛。煩惱偏重故。
五趣雜居地 ^92b16

五趣者。即欲界六天。
人。餓鬼。畜生。地獄也。
本該六趣。以修羅通於諸趣。
故但言五。雜居者。
五趣雖果報苦樂不同。
總居於欲界故也。
九界 ^92b18

謂三乘。六道。感報界分不同。
故有九界也。八部 ^92b24

佛之垂化。道濟百靈。
法之傳世。慈育萬有。
三乘賢聖。既肅爾以歸依。
八部鬼神。亦森然而翊衛。
故諸經中多列八部之眾也。
八部者。謂天。龍夜叉。
乾闥婆。阿修羅。迦樓羅。
緊那羅。摩睺羅伽。
是也。四眾 ^92b26

一發起眾。謂開端發起之眾也。
謂激揚發動。使如來有所說。
使大眾有聞。乃至發起問答等是也。
二當機眾。謂當座之機眾也。
謂宿植德本。緣合時熟。
不起於座。聞即得道也。
三影響眾。謂古往諸佛菩薩。
隱其圓極之果。示同機眾。
匡輔。法王。如影之隨形。
響之應聲。又如眾星遶月。
雖無作為。而有大益也。
四結緣眾。謂結聞法因緣之眾也。
葢由過去根淺。三慧不生。
現世雖見佛聞法。
而未能獲益但作未來得度因緣也。
真如實際 ^92b34

真如者。如空合空。
似水投水。性非妄遷。
故名真如。實際者。
即佛性理地也。十遍為期 ^92c4

南山宣祖。凡授經律。
必以十遍為期。少則恐茫昧故。
四種資糧 ^92c8

亦名四善根。一福德資糧。
謂由宿世修諸福德。
而於今生。豐饒財寶。
遇善知識。離諸障礙。
能勤修行。是名福德資糧。
二智慧資糧。謂於宿世修習智慧。
而於今生。聰慧明敏。
解了法義。是名智慧資糧。
三先世資糧。謂由宿世積集善根。
而於今生。諸根完具。
家財富足。是名先世資糧。
四現法資糧。謂於今世有善法故。
善根成熟。具戒律儀。
是名現法資糧。四善根 ^92c12

一樂住林間。二四事攝物。
三捨身求法。四勤行精進。
毗盧遮那 ^92c28

此云徧照。亦云大日。
謂如來色身法身。
普周法界。十方世界。
悉皆照耀。若人稱名。
歸命禮拜。則得法界一切諸佛菩薩賢聖。
乃至八部加持衛護。
波羅蜜 ^92c32

翻到彼岸。謂菩薩修此法。
化度眾生。超生死海。
到涅槃彼岸故。輪王十善 ^92c40

輪王有四。一金輪王。
主領四大部洲。二銀輪王。
主領三州。除北州。
三銅輪王。主領東南二大部州。
四鐵輪王。主領南州。
四皆有輪寶。現於虗空。
隨輪飛行。故名飛行皇帝也。
十善者。一身三。謂不殺。
盜。邪婬。口四。謂不妄言。
綺語。兩舌。惡口。意三。
謂不起貪。瞋。邪見也以此十法治世。
故曰輪王十善也。
治世語言 ^92c44

謂以孝悌。忠信。仁義。
禮智之言。而勸化也。
牛狗等戒 ^93a10

涅槃經中。有六苦行外道。
一自餓。謂不進飲食。
長忍饑虗。二投淵。
謂寒投深淵。忍受凍苦。
三赴火。謂常熱炙身。
及熏鼻等。四自坐。
謂常自裸形。不拘寒暑。
露地而坐。五寂默。
謂於屍林塚間。以為住處。
寂然不語。六牛狗。
自謂前世。從牛狗中來。
即持牛狗戒。食草。
噉污。唯望生天。如上六種外道。
執此苦行。以為得果之因故。
 ^93a12
