
xu:: 
#  No. 891-A 八識規矩頌略說序
No. 891-A 八識規矩頌略說序
雜華云。心佛眾生三無差別。
海眼又曰。地水火風空見識。
七大本然。唯本然心者。
非內非外而內外十虗。
無促無延而促延一念。
移塵沙劫於食頃。
布華藏海於毛端。
三千世界頓起乎目前。
百億法身直證乎當下。
碎塵點剎而不可窮其形。
攡色銷空而未足昭乎性。
故性性者無性了無性以緣生。
形形者無形悟無形而性寂。
是則形形之形。形不可形。
性性之性。性不可性。
性不可性。亦性性已。
形不可形。亦形形已。
唯無形無性者真不可以形性求。
亦豈可以無形無性得也耶。
有假赤幟於明心見性者。
天下引領而從之。
予固不知其然。夫心性何物也。
固與我同耶。固與我異耶。
固與我亦同亦異非同非異耶。
同則不可謂之見。
異則不可謂之性。
性可見。他物耳。性不可見。
其如見性何。明心類乎是。
心若不明。非真心也。
而明之奚益。非真心而明之。
是自妄也。奚其明。
曰明見非我。心性非彼。
非彼即我。非我即彼。
彼我如如。一無間矣。
無間則明。明無所明。
無所則見。見無所見。
隳四論。黜百是。是之謂真見真明。
此亦義家之習譚師心者也。
惡乎可。真明真見者明見而已。
孰為之思議。古聖賢之證此者。
示之以名相。建之以規矩。
名相規矩者。其心性之鑑耶。
其即心性耶。按圖者不可索驥。
膠柱者不可鼓瑟。
唯忘其毛色。喪其絃徽。
獨發於天者即馬見馬。
即瑟知瑟。是亦難已。
莊周所謂萬世而一遇者且暮遇之耶。
八識規矩頌。八識心之規矩名相也。
名相毛色也。必欲搣而毛色以求馬。
不亦愚乎。昔天親見瑜伽論。
百軸萬言皆詮心語。
憂末世機劣好簡。
約為唯識三十頌。
護法諸師論而釋之。
望海分波汪洋莫測。
有唐奘三藏。即唯識論義出為八識頌。
凡四十八句。體集施頌也。
文簡義深。寔為逗機之作。
吾人聞之。復若存若亡。
悲夫。是盡欲搣毛色以求馬也。
且人之生也。有依正。
有倫類。上下左右。
其主持者其誰耶。
莫不曰吾心性也。
吾神化也。是六師語也。
是夢中占夢。夢復作夢。
夢夢無窮之見也。
八識頌則不然。第一義諦中聖言量也。
統萬法之樞始也。
自奘而後。亦有釋其文而明也者。
#CB16076;非所明而明之。
彌不明也。我朝正德間有大法師泰公。
起而明之。於是探玄之士。
始有明其明者。而性學者流。
彼之為相。亟欲割其河而飲其水也。
惑哉。嗟乎。即心性之規矩。
以規心性亦近矣。
吾人尤難之。則心性果難明也已。
好易者見其難明。
乃竊比曹溪。舍佛語心而不信。
盡欲捫空弄影。執無明窟為最上乘。
以生死根為妙覺。
排如來修證為漸門。
認方便機緣為頓教。
埋偽根於正道。籠世眼於當年。
呵責聖賢。效顰臨濟。
捉水泡以當明珠。
棄旃檀而求火木。
甚至白衣說偈。黃口談禪。
當斯時也。藥發病亂。
天下皆惑。縱有弘經開士。
護法王臣。亦末如之何也。
噫。或之使。莫之為。
予固不知其然也。
不知其然而然之者。
是愈不知其然也。
予又何知。是於八識頌有所取。
因略而辨焉。辨也者。
有不見也。是果有辨也耶。
是果無辨也耶。唯心佛眾生三而已矣。
庸詎乎辨。唯心佛眾生三而已矣。
庸詎乎無辨。是亦不得已也已。 ^409b10

萬曆己丑佛成道日度門釋正誨識於衡陽華藥山大藏閣中八識規矩頌略說
other:: 三藏法師　玄奘　輯頌
author:: 度門釋　正誨　略說
other:: 
# 八識規矩頌略說
 ^410a22

頌四章。章十二句。
每章前八句頌有漏識。
後四句頌無漏智。
orig::  ^410a38

頌曰。
　　性境現量通三性　眼耳身三二地居
　　徧行別境善十一　中二大八貪瞋癡
　　五識同依淨色根　九緣七八好相隣
　　合三離二觀塵世　愚者難分識與根
　　變相觀空唯後得　果中猶自不詮真
　　圓明初發成無漏　三類分身息苦輪
commentary::  ^410a42

性境下第一章頌前五識。
性。實體也。境。境界也。
即第八識中相分。
故謂之實境。第八識中有見相二分。
即楞嚴如來藏中地水火風空見識七大也。
地等五大是相分。
而有親疎。在身即親相分。
身外者皆疎相分也。
後二大即見分。今前五識是阿賴耶之見分。
無計度分別。其所對之境。
即阿賴耶之相分。
故謂之體實相分境。
如眼見色。不假計度。
不待名言。即知是色。
又名離言自相境。
自相者。即心之自相也。
又有二種變。一因緣變。
二分別變。如眼與色為緣。
生於眼識。識即緣色。
不假第二念計度。
故前五與第八。皆因緣變緣境。
以不待能緣之心。
分別而有。故曰性境。
其分別變。如第六意識。
分別影相。起諸計度。
緣獨影帶質二境。
如後辨。量。謂量度。
其義有三。謂現量。
比量。非量。現則現前明了。
一見便知。不假比計。
緣性境故。比者。比度。
有宗因喻三支。比度真者為真比量。
比度不真為似比量。
似比即非量也。前五無比非。
故曰現量。三性謂善惡無記三也。
以五識非恒審思量。
轉變不常。故善等三性俱通。
眼耳身三二地居者。
謂三界分為九地。
一欲界獨名五趣雜居地。
二色界四地。謂初禪離生喜樂地。
二禪定生喜樂地。
三禪離喜妙樂地。
四禪捨念清淨地。
三無色界亦四地。
一空無邊處地。二識無邊處地。
三無所有處地。四非非想處地。
是謂三界合為九地。
五識中鼻舌二識。
但居於初地。謂欲界是五趣雜居。
故五識俱起。至色界初禪。
是第二地。無段食故。
舌識不起。無雜穢故。
鼻識不生。第二地中既鼻舌二識不起。
故唯眼耳身三識居之。
至第三地。以定生故。
眼耳身三識亦不起也。
非全無識。但定力持之。
故不起耳。故前五於因中無力。
不能成智。徧行別境善十一。
中二大八。貪瞋癡者。
五識中心所也。名心所者有三義。
一恒依心起。二與心相應。
三繫屬於心。共五十一種。
分為六位。一徧行。
二別境。三善心。四根本惑。
五隨惑。六不定。徧行有五。
一作意。二觸。三受。
四想。五思。別境有五。
謂欲解念定慧。善有十一。
頌曰。善謂信慚愧。
無貪等三根。勤安不放逸。
行捨及不害。根本惑有六。
謂貪瞋癡慢疑不正見。
隨惑有二十。頌曰。
隨煩惱謂忿。恨覆惱嫉慳。
諂誑與害憍。無慚及無愧。
掉舉與昏沉。不信併懈怠。
放逸及失念。散亂不正知。
忿等十為小隨。慚愧二為中隨。
掉等八為大隨。不定有四。
頌曰。不定謂悔眠。
尋伺二各二。五識於六位。
但闕不定。於前五位中。
徧行別境善三位全具。
染位中。具根本惑三。
謂貪瞋癡。具中隨二。
謂無慚無愧。具大隨八。
即掉舉等共三十四心所。
徧行者。謂三性。九地。
八識。一切時俱徧也。
別境。謂欲等五。各別緣境。
根本中慢等三。計度而起。
故前五不具。小隨亦然。
謂根本者生隨眠故。
隨者隨根本位差別等流性故。
隨有小中大。及諸心所。
各有體性業用。如泰師註。
及百法論廣解。今且略辨綱領。
令攝心者。易受持也。
五識同依淨色根九緣七八好相隣者。
前五識依色根得名。
六七八依功用受稱。
如第六分別。第七思量。
第八含藏。皆心之功用也。
淨色者。謂浮塵根中有勝義根。
清淨無染。是第八中白淨無記性。
故曰淨色。眼識依九緣生起。
耳識依八緣。鼻舌身三識各依七緣。
意識依五緣。七與第八皆四緣生起也。
頌但云前五所依之緣。
故謂九七八緣相隣而生也。
唯識論曰。眼識九緣生。
耳識唯從八。鼻舌身三七。
後三五三四。若加等無間。
從頭各增一。九緣者。
一空。二明。三根。四境。
五作意。六分別依。
七染淨依。八根本依。
九種子也。作意。即徧行中一也。
分別。即第六識。由前五以第六為分別依。
六以前五為明了門。
染淨依即第七識。
由第七末那執我。
令第六有漏中念念成染也。
由第七末那不執我。
令第六入雙空觀。
念念成淨也。根本依。
即第八識。能生前七枝末。
故曰根本。種子依。
即諸識親生種子。
乃諸識各別現行熏習而成者。
如眼之現行熏習眼家種子。
眼家種子復生眼家現行。
如是現行與種子。
相續不斷。餘識亦然。
眼則九緣全具。故曰眼識九緣生。
耳唯八者。不用明緣。
鼻舌身三是合中有知。
不用空明二緣。故曰唯七。
第六即分別。以第七染淨依為根。
故但具五緣。謂根境作意根本種子也。
第七以根本依為根境。
故但有三緣。謂種子作意根境。
名則有四。以根境合為一。
故唯三。是依彼第八見分為根。
復轉緣第八相分為境。
故謂第七依彼轉緣彼也。
第八具四緣。一根即第七末那。
二境即根身器界。
三作意即動念者。
四種子即無始熏成者。
是謂八識依緣多少也。
又等無間緣者。即諸識中前滅後生。
前引後排相續無間者。
八識中法爾各有一無間緣。
又開則有十。合則唯四。
一親因緣即種子。
二所緣緣即境。三增上緣即九中空明等七。
四無間緣即諸識中無間引起者。
問諸契經廣明諸緣有何義也。
答三界萬法唯心現起。
其能現心不出八種。
其八種心各從緣生。
緣不自緣。心動緣起。
心不自心。緣會心生。
故心句非心句。緣句非緣句。
心之與緣是不二法。
聖教廣明。人不體究。
或棄海認漚。或離波求水。
只益戲論。悲哉。合三離二觀塵世等者。
謂鼻舌身三境合方知。
眼耳二識離中取境。
觀即知覺也。塵世即境也。
根之與識似互有知。
故小乘不知根識。
各有種子現行。以為根識互相生也。
根但白淨色照境而已。
識必明了分別。二家種現熏習不同。
二乘人未斷所知障。
於法不明。故名愚者。
五根乃色法。即第八親相分。
具執受二義。是白淨無記性。
五識乃心法。即第八見分。
三性皆具。故與根不同。
如楞嚴以門喻根。
以人喻識。不同明矣。
上八句頌前五識在有漏位中。
以現量心。緣相分境。
依四種緣。起三十四心所。
通乎三性。居止於三界下二地中。
是謂前五識。有漏規矩相狀也。
下四句。發明無漏位中。
即前五識轉而為智。
問。智與識俱是知覺。
何必用轉。答轉者。
返本之謂也。一切眾生雖有知覺。
向外分別流而不返。
遂使情生智隔。想變體殊。
若能返本忘情則識銷智現。
智與識迷悟耳。自凡情中來謂之識。
自聖性中出謂之智。
迷則用情。悟則用智。
用情者滯。用智者通。
滯則凡夫。通則聖人。
故經云。凡夫賢聖人。
平等無高下。但在心垢滅。
取證如反掌。智有因果。
權實。根本後得。前五識果成智用。
是後得也變相觀空唯後得等。
古人以前五因中隨第六轉成無漏。
變帶俗諦相分之境。
以觀真空。今頌家意云變相觀空唯是後得智。
果後方顯。前五既唯後得。
因中必不轉也。又前五既後得智。
必不親緣真如。以後得智有差別故。
故云果中猶自不詮真也。
有師云。前五識相見二分。
是徧計性。因中轉成無漏能變相緣如。
至果上五識自證分是依他起性轉成無漏。
能親緣真如。亦似有理。
但五識只能成後得智。
故頌用唯後得三字。
因果二計俱破。問。
前五識既唯後得。
於果上何時方轉。
何所利用。答。第八大圓鏡智初開發時。
彼前五識即成無漏現三類身。
應差別機於三界中息苦輪也。
前五識竟。
orig::  ^410b14

頌曰。
　　三性三量通三境　三界輪時易可知
　　相應心所五十一　善惡臨時別配之
　　性界受三恒轉易　根隨信等總相連
　　動身發語獨為最　引滿能招業力牽
　　發起初心歡喜地　俱生猶自現纏眠
　　遠行地後純無漏　觀察圓明照大千
commentary::  ^412a10

三性下。第二章。頌意識也。
第六意識乃一身之主。
內依七八。外依五門。
二乘人不知有七八二識。
但執此第六為主人公。
以此識有為法中最殊勝故。
諸性量境俱通。五十一心所全具也。
三性者。善性惡性無記性。
無記者。於善惡二性無可記別。
三量者。三種心量也。
現。則顯現。如前五識緣性境也。
比。則比度。緣帶質境。
非量者。謬生量度也。
以意識有五。故通三量。
五者。一定中獨頭意識。
緣定中性境。二散位獨頭意識。
緣受所引色。是帶質境。
三夢中獨頭意識。
緣夢中獨影境。四明了意識。
與前五識同緣五塵性境。
五亂意識。緣病中獨影境。
定中明了是現。餘皆比非。
或云明了通三。俟考。
三境者。性境。獨影境。
帶質境也。論云。性境不隨心。
獨影唯從見。帶質通情本。
性種等隨應。性境。
乃八識由相分。不從見分心。
分別而起。故曰不隨心。
盖即本識心中。實有體相者。
所謂體實相分境也。
有二類。一離言。二假說。
離言得其體。假說會其相也。
獨影境者。獨從分別變起有二。
一無質獨影。全無實體獨有影相。
如空華病夢等境。
全是見分生起。二有質獨影。
因過去五塵落卸影子。
如水月鏡相等境。
此二獨影俱不離見分。
分別心起。故曰獨影唯從見也。
帶質境者。帶謂連帶。
質謂形質。有真似二類。
心與心連帶而起者謂之真。
心與色連帶而起者謂之似。
如第七識緣第八識。
其能所皆心。以其二故。
故有連帶之相。此相無體。
全從能所二心兩頭連帶生起。
故曰以心緣心真帶質。
中間相分兩頭生。
問。此與無質獨影何異。
答。無質獨影不假所緣。
唯於見分心上忽現病境空華等也。
似者如第六識。緣過去境。
是以心緣色。其中相分。
亦似能所二法連帶而起。
然色境無知實無生起但從能緣之心一頭而起。
故曰以心緣色似帶質中間相分一頭生。
此二帶質通乎七八。
故頌謂通情本也。
情即末那。本即賴耶。
性種等隨應者。性謂三性。
種謂種子。等。謂等界繫。
三科。異熟。共有五法。
一性境。是三性中無記性。
故不隨見分心通三性。
二性境。是相分境。
自有種生。故不隨見分種上。
三性境。是欲界五塵實境。
故不隨見分心通上界七地。
四性境。是三科中五塵境。
故不隨見分通三科。
五性境。是異熟中相分。
故不隨見分通異熟心。
是以五法推性境不隨分別心也。
獨影唯從見者。亦以五法推之。
一謂獨影境有分別。
唯從見分善惡二性起。
不從無記性起。二謂獨影唯從見分種生。
不從相分種生。三界繫。
四三科。五異熟。皆約見分說獨影可知。
帶質通情本者。亦於五法中。
論其通義。故曰性種等五法。
隨三境而應之也。
第六通三境者。即與前五同時意識。
一見境時。不假作解即得境相。
是為性境。緣心心所。
是帶質境。緣無體法是獨影境。
三界輪時易可知者。
意識是生死輪迴中作業主。
於諸識中。動身發語最為殊勝。
其相麤顯。於三界中易為輪轉。
故曰可知。具五十一心所。
如前已出。此五十一心所。
乃心之相應而起者。
各有體性業用。隨三性善惡之境。
臨時發現。與心相應。
故曰各配之。其三性三界三受。
及根本。隨眠。信等善十一。
恒隨心所等轉易不常。
相連而起。以第六動身發語獨為最故也。
引滿能招業力牽者。
引謂牽引。滿謂滿足。
第六有力能引起餘識造業。
又能滿足餘識業因。
又能將業招引後果。
至於果上。業力愈勝。
牽而不息。故有輪迴。
故曰引滿能招業力牽。 ^412a24

發起初心下。謂意識至初地初心。
用二空觀智。斷分別二障。
使識根不起。而無漏智方現。
然俱生二障猶存。
二障者。煩惱所知也。
煩惱。又名通惑。三乘同斷故。
所知地上別斷。故曰別惑。
二乘心外有法於所知上不明。
故曰障。此二障有麤細。
分別心起者麤。與身俱生任運起者細。
故前五至初地斷分別。
至七地用雙空觀。
令末那識歸種子位。
方得俱生二障不現。
而無漏智方純。成妙觀察智。
故曰。觀察圓明照大千也。
orig::  ^412c44

頌曰。
　　帶質有覆通情本　隨緣執我量為非
　　八大徧行別境慧　貪癡我見慢相隨
　　恒審思量我相隨　有情日夜鎮昏迷
　　四惑八大相應起　六轉呼為染淨依
　　極喜初心平等性　無功用行我恒摧
　　如來現起他受用　十地菩薩所被機
commentary::  ^413a14

帶質下。第三章。頌第七識也。
前六種識各依緣生本無自性。
此識乃第六之根。
有覆無記性。依本識見分起。
還緣本識相分之質。
故曰帶質境。情。謂見分。
即七六。本。謂本識。
即第八。以所緣八中見分。
執為自內我。其我非我。
故曰非量。恒恒心所。
審而思之。執我不捨。
一切有情。從此日夜昏迷。
以有根本四惑。八種隨眠。
相應而起故也。六識呼此為染淨依。
以第六依此。執我成染。
空我為淨。故此與六。
同初地轉。論曰分別二障極喜無。
六七俱生地地除。
第七修道除種現。
金剛道後總皆無。
由第六識入雙空觀。
故於初地初心令第七不起。
故論云。單執末那居種位。
平等性智不現前。
雙執末那歸種位。
平等性智方現前。
種位。即第八。以末那種位。
藏在第八中故。居者居住。
歸者歸藏。由七不執我故。
平等性現。至於八地。
任運而行。不假功用。
如急舟近岸不勞篙櫓。
至於果上現他受用。
應十地機由我空智觀。
捨己從他。故於果上現他受用也。
orig::  ^413a28

頌曰。
　　性唯無覆五徧行　界地隨他業力生
　　二乘不了因迷執　由此能興論主諍
　　浩浩三藏不可窮　淵深七浪境為風
　　受熏持種根身器　去後來先作主公
　　不動地前纔捨藏　金剛道後異熟空
　　大圓無垢同時發　普照十方塵剎中
commentary::  ^413b14

性唯下。第四章。頌第八識。
此識三相隱微。十地猶昧。
性唯無覆無記。不與煩惱善惡俱故。
其性平等無違拒故。
第七歸此成平等性故。
與五徧行心所相應徧一切處故。
為三界九地總報之主故。
隨他第六。及諸轉識業力。
任運受生。與因俱故。
二乘人不能了此。
但知有六識三毒建立染淨。
尚不知染淨之根。
又豈知藏根之處。
故論主引三經四頌之文顯揚此識。
又廣辨前七識者。
只欲令人悟其淺深麤細。
知此識是真妄之根本也。
達摩經云。無始時來界。
一切法等依。由此有諸趣。
及涅槃證得。又云。
由攝藏諸法。一切種子識。
故名阿賴耶。勝者我開示。
深密經云。阿賴耶識甚微細。
一切種子如瀑流。
我於凡愚不開演。
恐彼分別執為我。
楞伽云。如海遇順風。
起種種波浪。現前作用轉。
無有間斷時。藏識海亦然。
境界風所擊。恒起諸識浪。
現前作用轉。此識有三義。
謂能藏所藏。我愛執藏。
其深如淵。不可窺測。
前七如浪。六塵境界如風。
波浪相繫相熏習故。
使此白淨無記性。
能受熏持種。內根身。
外器界。業力持故。
相續不斷。生死去來。
唯此一識而已。非謂前七。
異此識而有先後去來。
若前七先去者。去至何所。
前七後來者。從何所來。
以前七種子。皆在此識中也。
生則從此識中發現。
死則歸復此識。此識業相隨前七。
似有去來。此識之性。
元是白淨。自無生滅。
悟之即如來藏。迷之即輪迴海。
故頌曰。真非真恐迷。
我常不開演。自凡夫至於八地。
我執方空。故捨藏識之名。
無我愛執藏也。從八地至等覺。
為金剛道。法執方空。
故無善惡異熟果也。
從等覺至佛果位中。
相續執持業性方空。
始能得大圓滿。無二隨順。
方證大圓無垢清淨心也。
清淨心者。是契經所謂第九白淨識也。
前八雖無明黑業染而非淨。
悟之即在纏如來藏。
九則淨而非染。故曰白。
悟之即出纏如來藏也。
是以深密明第九者。
即八中之淨分。而古德亦云。
約諸識門。雖一多不定。
皆是體用緣起本末相收。
本是九識。末是八識。
從本向末。寂而常用。
攝末歸本。用而常寂。
寂而常用。故靜而不結。
用而常寂。故動而不亂。
靜而不結。故真如是緣起。
動而不亂。故緣起是真如。
真如是緣起故。無真如不生死。
即九為八。緣起是真如故。
無生死不真如。即八為九。
無生死不真如故。
法界無生死。無真如不生死故。
法界無真如。法界無生死故。
生死非雜亂。法界無真如故。
真如非寂靜。生死非雜亂。
眾生即是佛。真如非寂靜。
佛即是眾生。是以法界違故。
說真如是生死。即理隨情變也。
法界順故。說生死即真如。
即情成理用也。如此明時。
即情顯理。理本無生。
即理蕩情。情自無性。
無性則八相元空。
無生則一真不住。
不住故含藏妙有。
本空故白淨現前。
是謂大圓。是謂無垢。
即法華之實相。華嚴之法界。
楞嚴之妙心。非大覺尊。
其孰能證乎此。 ^413b28

或問曰。眼耳鼻舌身意。
有了別為六識。是人皆可知者。
至於七八二識。杳然無狀。
莫辨其形。何故曰。
各有根境種子。是有為相。
答。前五既依色根而有。
六豈無根。第六之根。
即第七識也。又第七既生第六。
七亦有根。根即第八也。
第八亦有根。妄則以第七染汙為根。
真則以第九白淨為根。
故第八真妄相混。
最難辨別。九則洞然朝徹。
不復論根矣。是為無住。
故曰依無住本。立一切法。
於法體上一念妄動。
即是無明。無明與本體混雜。
不二而二。即名阿賴耶識。
此云含藏。以含藏根身器界諸種子故。
法爾有四分。一相分。
即前五根六塵。二見分。
即前六種識。三自證分。
即諸識之本體。四證自證分。
即能證此本體者。
含藏為總。前七為別。
由第七末那妄執第八中見分為自內我故。
向外轉變。為六種識心。
又執第八中相分為自外境。
故轉變為五根六塵等法。
是第七識。內則依第八以為我體。
外則依第六以為我用。
自無體用。故曰傳送識。
又則前七俱名轉識。
如波浪故。第八獨名含藏。
如大海故。海與波。
非一非異故。前七轉識。
與第八藏識。亦非一非異。
故楞伽云。藏識海常住。
境界風所動。種種諸識浪。
騰躍而轉生。問。既前七如波。
第八如海。只是體一而用殊。
何故八種識心。各各不同。
答。體一用殊。亦不可說。
唯識論云。有迷唯識理者。
或執外境如識非無。
或執內識如境非有。
或執諸識用別體同。
或執離心無別心所。
為遮此等種種異執。
令於唯識深妙理中。
得如實解。契經云。
無有少法能生餘法。
但識生時。似彼相現。
非異而異。則體亦不可言一。
用亦不可言殊也。
若一者。寧有十方凡聖尊卑因果等別。
誰為誰求。何法何說。
故唯識言。有深意趣。
唯遮境有。識揀心空。
又識言總顯。唯言但遮。
總顯者。謂一切有情。
各有八識。六位心所。
及所變見相二分。
併分位差別。及彼空理所顯真如。
如是之法皆不離識。
故總立識名也。唯言但遮者。
謂愚夫執離識心外實有色等諸法。
故言唯字。但遮愚夫見也。
問。若唯有識。都無外緣。
由何而生種種分別。
答。論云由一切種識。
如是如是變。以展轉力故。
彼彼分別生。又如夢中分別。
豈實有外緣。但心之習氣。
展轉熏變。故令似有他耳。
問。論云。集起名心。
思量名意。了境名識。
集起為第八。集諸種子起現行故。
思量為第七。恒審思量故。
了境為前六。了境分明故。
如此則前六名識。
第七名意。第八名心。
何故八俱名識。八俱名心。
答。心意識三。俱通於八。
約強勝邊。故分三義。
謂第八集起勝故。
第七思量勝故。前六分別勝故。
以劣從勝。故八俱名心。
八俱名識。亦可八俱名意。
以八識俱有思故。
法華八王子。名八意。
表在纏八識也。又按宗鏡云。
三識各有十名。第六十名者。
一從根得名。名為六識。
二籌量是非。名為意識。
三能應涉塵境。名攀緣識。
四能徧緣五塵。名巡舊識。
五念念流散。名波浪識。
六能辨前境。名分別事識。
七所在壞他。名人我識。
八愛業牽生。名四住識。
九令正解不生。名煩惱障識。
十感報終盡。心境兩別。
名分段生死識。七末那翻意。
或云執我。亦云分別。
又云染污。亦有十名。
一六後得名。稱為七識。
二根塵不會名為轉識。
三不覺習氣。忽然念起。
名妄想識。四無間生滅。
名相續識。五障理不明。
名無明識。六返迷從正。
能斷四住煩惱。名為解識。
七與涉玄途。順理生善。
名為行識。八解三界生死盡是我心。
更無外法。名無畏識。
九照了分明。如鏡現像。
故名現識。十法既妄起。
恃智為懷。令真性不顯。
名智障識。阿賴耶或名種子識。
能徧住持世出世間。
諸法種子故。唯識論云。
一切種子。皆本性有。
不從熏生。由熏習力。
但可增長。故曰。無始時來界。
一切法所依。攝論謂法身。
由聞熏四法得成。
一信樂大乘是大淨種子。
二般若波羅蜜是大我種子。
三虗空品三昧是大樂種子。
四大悲是大常種子。
此聞熏四法為四德種子。
四德圓時。本識都盡。
四法本有。即本有種子也。
又或名異熟識。或名現識。
或名無沒識。或名隨眠識。
復有十名。一七後得名。
稱為八識。二真偽雜間。
稱和合識。三蘊積諸法。
名為藏識。四住持起發。
名熏變識。五凡成聖名。
為出生識。六藏體無斷。
名金剛智識。七體非寂亂。
名寂滅識。八中實非假。
名為體識。九藏體非迷。
名本覺識。十功德圓滿。
名一切種智識。此識建立有情無情發生染法淨法。
若有知有覺則眾生界起。
若無想無慮則國土緣生。
因染法而六趣#CB06873;旋。
隨淨緣而四聖階降。
可謂凡聖之本。根器之由。
了此識原。何法非悟。
證斯心性。何境不真。
可謂絕學之門。棲神之宅。
曰規矩。乃正方圓之器。
喻八識心。乃範圍三界萬法之規矩也。
方圓不出規矩。萬法不離八識。
是八識即規矩。持業釋也。
何名持業。謂八識體上。
自持規矩之業用。
故依相宗。作體持業用釋也。
相宗凡解名相。必用六離合釋者。
謂合以彰其名。離以顯其相。
離合釋名。事理俱顯。
毫無混濫。二字多字為名者。
必以六離合釋之。
但一字為名者。非離合義。
六者。一依主釋。二持業釋。
三有財釋。四相違釋。
五帶數釋。六隣近釋。
一若以四十八句頌文目為八識之規矩者。
是依主釋。以規矩二字為能依之賓。
八識二字為所依之主。
使規矩二字。有所依主。
不得混濫故。是八識之規矩。
非他物之規矩也。
二若以八識體上有規矩之用。
是體持業用持業釋也。
以規矩二字。是義用。
即顯八識之體。故從體名用。
義用即歸於體也。
三若以八識二字為有財主。
規矩二字為客文。
即有八識心之規矩。
是將他顯己有財釋也。
四若以八識二字與規矩二字各有異義是兩別雙舉相違釋也。
五若以八字為數用。
識字為心體。即心體上挾帶八之數量。
即體挾數量帶數釋也。
六若以規矩頌文隣近八識無言心體。
故曰八識規矩。即居近隣強隣近釋也。
故頌曰。用自及用他。
自他用俱非。通二通三種。
如是六種釋。謂持業但用自。
依主自他俱用。有財用他。
相違自他俱非。隣近通二。
謂通用他。即有財隣近。
通俱用。即依主隣近。
帶數通三。謂通自用。
即持業帶數。通自他俱用。
即依主帶數。通用他。
即有財帶數也。然則有財亦合通自他俱用。
如云佛陀是有覺之者。
分取他名故也。復有依士釋。
即依主分出。所依者勝。
即依主。所依者劣。
即依士。亦與依主同故但云六釋。
問。性相二宗。有何差別。
答。宗相者。即性以譚相。
縱無為法。亦有六種。
如一念中有多剎那。
一剎那中有多生滅。
剎那者乃力士斷一莖絲之時也。
是以剎那中生滅相最細。
故頌云。初生即有滅。
難為愚者說。此方之機。
氣大心麤。精神莾蕩。
沉埋五欲。我見欺人。
不喜多聞而潛證。
惟求了悟以快情。
故於微細法相。多不明了。
縱有明者。但記其名相。
配合而已。真永嘉所謂。
入海算沙徒自困耳。
宗性者。即相以明性。
縱諸有為法。亦是隨緣真如。
無邊剎海。相相皆如。
十世古今。心心不隔。
然則非相無以顯如。
非如無以融相。棄相譚性。
是口說性。實不見性。
棄性譚相。是口說相實不知相。
如一靈丹。十味藥成。
棄藥求丹。不可得也。
故相宗不明。性宗不徹。
以不徹故。即執七識我見為佛性。
以第八識剎那中生滅相為真如。
顢頇儱侗。自迷迷人。
故世尊呼為可憐憫者。
問。經論中。法相森羅牽枝引蔓。
不勝其繁。盡欲明之。
只益自苦。得不為棄大逐末。
向外馳求。答。好易惡難。
乃俗士之常情。離相明心。
故玄學之僻見。本非末外。
相實自心。法爾昭然。
何棄何逐。江河之水。
源出濫觴。濫觴之源。
更有其源。源源不盡。
以至相通。則江河之水。
為源大矣法相雖多。
不出八識。八識無體。
全是真如。真如隨緣如大圓鏡。
一性不移萬法頓現。
可謂無量無邊契經海。
一言演說盡無餘。
楞伽云。凡夫無性自性第一義。
作二見論。不覺識自心所現。
分齊不通。問。萬法唯心。
唯何心。答。迷則八識歷然。
悟則一源清淨。問第八識至不動地。
捨藏識名。摧滅我執。
豈非因中轉成智耶。
答至第八地。滅我執者。
是前六七二識。初地中。
用雙空觀。破分別二執。
至七地後。斷俱生二執。
轉成妙智。無有間雜。
故於八地。令八識我見不起。
因七地中。妙觀察智威勢強勝。
故八地已去。不假功用。
如渡舟近岸。在七地著力撑了一篙。
後三地之岸。任運而至。
非是第八識在八地中。
起智斷惑也。故第八識只能含藏。
其做事業俱是第七。
使第六統前五而為之。
故第六識。業力殊勝。
悟則放下屠刀立地成佛。
迷則如箭射頃。墮於惡道。
問。如是則了此第六無性。
全是第七意根執我而有。
意根無性。即是含藏。
含藏無性。即是白淨真如。
現今目前千差萬別。
惑起而不知。念動而不覺。
隱然如有鬼神之所驅使。
而不得清淨者何也。
答。是亦不可強也。
自無始來。無明業力熏習厚矣。
山河大地。一為之變起。
況區區身心耶。欲點化此虗妄身心。
洎山河大地。成無上覺者。
直須向法界性中。
擣篩萬法。為一念靈丹耳。
夫何言。八識規矩頌略說〔終〕
xu:: 
#  No. 891-B 八識規矩略說#CB02494;
No. 891-B 八識規矩略說#CB02494; ^414a30

嗟夫心會緣生。有情膠結識由塵滯。
無始熏成。業河混混漂流。
真智紜紜蔭蔽。徒知年往。
不覺形隨。竊聞心生于有心。
相成於有相。紐見者執情識為我心。
顧影者弁規矩為外相。
然熱愛必至焚和。
而波想豈能遺陸。
非心無以融相。離相無以證心。
至哉規矩之拯 #CB15072;根冢淵乎頌言之圜明竅幻。
義猶未顯。旨俟誰傳。
幸有度門禪師。戒景夜淨。
空華曉揚。思風發于清襟。
言泉流于玄吻。飲靈三藏。
倫采羣宗。豈直苦海之舟航。
允為法門之柱石。
諸天皆已冥贊。四部尚未恒流。
今辨河上人。猛發深心。
廣繕別本。不借貲于眾緣。
惟施法于禪說。俾轉識為智齊葸有于虗融。
而啟帙知歸顯一如于沙界。
宏功不可思議。拙語莫罄揄揚。 ^416b11

萬曆癸巳歲孟秋望日檇李心一居士朱衷純謹識
 ^416b35
