無異禪師廣錄卷第四
editor:: 住博山法孫　弘瀚　彚編
collector:: 首座法孫　弘裕　同集
other:: 
# 住建州董巖禪寺語錄
住建州董巖禪寺語錄
上堂。拈香祝聖竟。
乃云。諸昆仲。若論佛法。
列位未出禪堂門。
博山未出方丈門。
早已漏逗了也。又何待打鼓陞堂。
拈槌竪拂。揚眉鼓舌。
然後為佛法哉。然雖如是。
不免向第二門頭。
為大眾宣說。若欲決擇此事。
須具大信根。信根若具。
便起大疑心。疑心若起。
便得大悟門。所以云。
大疑大悟。小疑小悟。
不疑不悟。夫信者何。
須信有教外別傳之旨。
拈一則無意味公案。
蘊在八識田中。如獘囊盛寶相似。
將自己參悟一念。
如金剛王寶劍。直須仗此劒剖此囊。
取寶到手始得。正剖與未剖之際。
不可起第二念。有毫釐分別處。
即是第二念也。有毫釐被世境牽引處。
即是第二念也。亦不得置在無事甲中。
若置在無事甲中。
即是第二念也。離此種種諸念。
正是做工夫得力處。
且道。如何是無義味公案。
如僧問古德。如何是禪。
德云。猢猻上樹尾連顛。
又僧問古德。如何是禪。
德云。猛火著油煎。
又僧問古德。如何是禪。
德云。杖籬山下竹筋鞭。
又僧問古德。如何是禪。
德云。#CB04779;磚。
此四轉語。如天普葢。
似地普擎。隨拈一則參究。
若真發明。一一皆吾家故物耳。
且道。發明後又作麼生行履。
復笑云。海為龍世界。
空是鶴家鄉。 ^254c23

上堂。昔黃龍大師。
有三關語。六七百年。
未曾有人拈著。博山告報與諸禪德。
已過關者。不須評論。
未過關者。博山今日。
從頭下註脚去也。
我手何似佛手。喚黃龍是箇眾生得麼。
我脚何似驢脚。稱黃龍是世尊得麼。
人人有箇生緣。獨有黃龍。
博山沒有。何以故。
曾經大海休誇水。
除了須彌不是山。 ^255a18

上堂。諸昆仲。博山未參禪時。
便知即心即佛。及乎正參禪時。
却知非心非佛。得見寶方後。
依然即心即佛。自出寶方門。
又是非心非佛。博山與古人。
同途不同轍。古人更有不是心不是佛不是物。
博山却即是心即是佛即是物。
此於教中。喚作雙照雙遮。
在吾衲僧門下。喚作鬼神茶飯。
且道。衲僧有甚長處。
竿頭絲線從君弄。
不犯清波意自殊。 ^255a30

上堂。佛法知時節。
秋風特地來。秋空秋色滿。
秋葉砌秋堦。當此時也。
銀蟾吐彩。丹桂飄香。
鴈傳北苑之書。人問歸家之路。
所以云。欲知佛法。
當觀時節因緣。時節若至。
其理自彰。諸禪德。
還有知此時節者麼。
若未知。便好知去。
當知知之一字眾妙之門。
莫待臘月三十日。
手忙脚亂。便悔云。
蹉過好時節了也。
若知得。又何勞博山在此座上。
叨叨呾呾作麼。豈不見。
南臺和尚云。善哉三下板。
知識盡來參。眾既知時節。
吾今不再三。然雖如是。
南臺和尚。脚跟猶未點地在。
眾中還有簡點得出者麼。
若簡點得出。便進前掀翻繩牀。
喝散大眾。博山也恠伊不得。 ^255a44

上堂。若論佛法。一切處現成。
法眼繇斯領悟。地藏以此傳心。
看他師資授受之際。
有甚麼奇特。所以云。
釋迦未出世。達磨不西來。
佛法遍大地。相逢口不開。
諸大德。欲明佛法。
須向釋迦未生時會取。
欲明教外別傳正法眼藏。
須向世尊未拈花。
迦葉未微笑時會取。
欲明安心之理。須向達磨未開口。
二祖未斷臂時會取。
於斯時節會得。猶較些子。
若待世尊生下時。
一手指天。一手指地。
周行七步。目顧四方。
自云。天上天下惟吾獨尊。
便已納敗闕了也。
所以雲門大師云。
我當時若見。一棒打死。
與狗子喫却。貴圖天下大平。
可謂將此深心奉塵剎。
是則名為報佛恩。
諸昆仲。其中還有知恩報恩者麼。
若有。可請出來。與吾相見。
其或未然。可趂此手強脚徤。
快須努力。決明此事。
始不被天下老和尚舌頭瞞也。
良久云。會麼。相逢不飲空歸去。
洞口桃花也笑人。 ^255b18

上堂。諸昆仲。欲參博山禪。
於未開口時會得。
猶是落二落三了也。
稍覺遲疑。便合喫痛棒。
又何待開口以來。
縱能會得。堪作甚麼。
豈不見。從門入者。
不是家珍。又安可為當家種草也。
臨濟大師云。向第一句薦得。
堪與佛祖為師。向第二句薦得。
堪與人天為師。向第三句薦得。
自救不了。博山則不然。
向第一句薦得。便合喫痛棒。
向第二句薦得。添枷著杻。
向第三句薦得。斬頭求活。
何以故。箇中半句。
也容不得。誰與你論第二第三。
鼓粥飯氣去也。諸昆仲。
欲明者箇說話。把萬緣放下。
單單只究此事。如一人被萬人趕來一趕。
趕到萬丈坑邊。若不跳下。
便碎屍萬斷。當此之時。
懸崖撒手。拌身一跳。
直教到底。使虗空粉碎。
大地平沉。待氣息甦醒起來。
便走上岸。此岸即是大路。
搖頭擺手到家始得。
諸昆仲。莫說此事是難。
便生退屈。若生退屈。
百劫千生無繇解脫。
須發勇猛信根。當知。
乃佛乃祖。皆如斯成就。
彼既丈夫。我胡不爾。
古所謂松花若也沾春力。
根在深巖也著開。 ^255b48

上堂。至體無生。何拘緣境。
理無修證。行絕堦差。
所以云。有相修行。
多劫終成敗壞。無心體極。
一念頓契佛家。且如博山在此座上。
列位承聽我法。是有心耶。
是無心耶。若說無心。
聽法者誰。若說有心。
將何頓契佛家。非但不契佛家。
猶恐墮有相修行。
而多劫終成敗壞矣。
諸昆仲。若究本體無生。
便合本玅。教中云。
諸法不自生。亦不從他生。
不共不無因。是故說無生。
此四句偈。徹底為人。
是教中極則。若是衲僧分上。
一點也用不著。何以故。
在此淨白地上。誰管你自生耶。
誰管你他生耶。誰管你共生耶。
誰管你無因生耶。
若向衲衣下會去。
說自生亦得。說他生亦得。
說共生亦得。說無因生亦得。
何以故。在此人分上。
天不能拘。地不能束。
陰陽不能管。五行不能局。
不作眾生。不成佛道。
且道。畢竟向甚麼處去。
良久云。佛祖位中留不住。
鑊湯爐炭孰輪迴。 ^255c34

上堂。面西行向東。
北斗正離宮。道去何曾去。
騎牛臥牧童。慈明老人舌根拖地。
列位知得也未。當知。
此偈非玅悟而莫能知悟。
非情盡而莫能曉情。
非工夫而莫能忘。
若於此偈徹去。三千七百祖師說話。
皆一塲笑具。說甚麼君臣五位。
接引初機。說甚麼照用三玄。
誘諭後學。所以云。
靈苗瑞草。野父愁耘。
玉鎻金匙。智人不顧。
若具超方眼目。即是灑落衲僧。
便好打禾山鼓。唱德山歌。
擎秘魔叉。舞道吾笏。
向十字街頭。搖鈴振鐸。
於孤峯頂上。嘯月吟風。
其間還有與博山同遊戲者麼。
眾無對。復笑云。有意氣時添意氣。
不風流處也風流。 ^256a16

上堂。道非難亦非易。
要在當人無師慧。
一拳打破太虗空。
一脚踢翻滄海水。
翻身直向新羅國。
須彌倒挂毫毛角。
皓月團團出海門。
清風帀地難描摸。
難描摸知不知。今古攸分類不齊。
丱角總言心量大。
年來方覺語聲低。
語聲低辯端的。對面白雲千萬里。
分明覿面更無真。
暗似日兮明似漆。
諸昆仲。須委悉。更有容易禪。
重與通消息。良久云。
初三十一。中九下七。 ^256a38

中秋上堂。松風送韻。
桂轂傳秋。凉徹煩熱胸襟。
香遍閻浮世界。諸昆仲。
還知麼。還見麼。若知。
掀翻大海。颺却須彌。
若見。除去#CB15090;耳迅雷。
滅却搖空閃電。直得海嶽齊平。
石人起舞。呵呵大笑云。
秋風凉秋夜長。未歸客思故鄉。
且道。那箇是未歸客。
何人思故鄉。復笑云。
三業未能成佛智。
十分秋色逼人寒。 ^256b4

上堂。一即一切。一切即一。
明似黑月。暗如皎日。
於此四句之上會得。
便見燦大師七縱八橫。
釋迦尊九紫十赤。
其或未然。更有容易禪。
與君須剖析。豈不見。
水面挂燈毬。東壁打西壁。
生鐵鑄蒺藜。拶出黃金汁。
阿呵呵。甚奇特。明眼衲僧須辯別。
參。 ^256b16

 #CB04114;華嚴經。
上堂。靈心皎潔。徹古該今。
至理彌綸。和真混俗。
根境不實。元是華嚴微玅法門。
大小相融。一多自在。
高低一顧。萬象齊彰。
擬議之間。相隔霄壤。
更乃依文解義。却如掘地覓天。
閉目藏睛。大似敲氷取火。
非為無獲。祇益自勞。
何須抹轉上頭關。
直下已是毗盧藏。
髑髏常干世界。鼻孔摩觸家風。
如此信得。則頭頭彌勒閣。
處處毗藍園。既無淨穢之名。
寧有佛生之異。其或未然。
推倒須彌山。即向汝道。 ^256b26

上堂。二月半。春風撼面時光換。
百花郊外鬬芳妍。
好鳥枝頭爭噪亂。
惟有禪家渾不改。
塵毛括盡大千界。
淨土分明在目前。
直下是名觀自在。
誰更云玉閣瓊樓。
誰更云幢幡寶葢。
咦。夢幻空花。何勞賭賽。
最喜杉山王老師。
人人只喫一莖菜。 ^256b42

歲旦上堂。和氣生枯卉。
寒雲散野郊。木人占吉兆。
夜半露龜爻。大眾。
此是博山寺。五百年前。
無隱經禪師歲旦上堂語。
山僧今日。亦有四句。
燭影搖紅處。香煙飛白時。
現成的佛法。也要大家知。
如此會得。便見一年十二月。
月月如然。一日十二時。
時時相似。如黃金之黃。
白玉之白。曠大劫來。
未常變易。大眾且道。
那裏是現成的佛法。
眾無對。師良久云。
東君昨夜傳消息。
報道新年喜太平。 ^256c4

上堂。萬里不挂片雲。
虗空突出眼睛。放開七片八片。
收來一丁兩丁。只饒通身是眼。
筭來祇得八成。大眾。
還有十成的衲僧麼。
咦。且莫道著。便下座。 ^256c20

上堂。無邊剎海。自他不隔於毫端。
十世古今。始終不離於當念。
南陽忠國師。在天津橋上。
看弄猢猻。汝等諸人還見也未。
三十年後。莫道博山不說好。 ^256c26

邵武新創寶安寺。
上堂。指出古佛基。
插草而成寶社。劈破青山色。
布金已建精藍。長者信手拈來。
世尊破顏微笑。二大老向沒煙火處。
鬬弄天工。於熱閙塲中。
顢頇道者。博山遠承慈蔭。
不免花擘家財。直教虗空逼塞。
巖前無湛水之波。
大地平沉。法界絕藏身之跡。
向沒蹤跡處。建大法幢。
擊大法鼓。震大法雷。
演大法義。說一切智智清淨。
無二無二分。無別無斷故。
諸昆仲。即今碧峯吳居士。
少峯何居士。建茲寶安禪寺。
與長者同耶異耶。
伶俐衲僧。向者裏著眼始得。
良久云。雲在嶺頭閒不徹。
水流#CB00589;下大忙生。 ^256c32

董巖講維摩經請。
上堂。居塵出塵。即事離事。
不轉位以就功。即塵勞而出世。
釋迦老人。土面#CB01926;頭。
向者裏聊通一線。
指貪嗔癡愛。是箇大解脫法門。
陰處界等。喚作放光三昧。
然此則不出三界。
而證大涅槃。不剃髭鬚。
而弘第一義。箇中有箇英標衲子。
用超方手段。衝開碧落。
截斷紅塵。奪肉髻明珠。
解肘後靈符。笑雲居何必。
碎趙州有無。將業識茫茫。
便作諸佛不動智。
將諸佛不動智。便作業識茫茫。
諸昆仲且道。向甚麼處摸索渠儂。
可謂。沸湯急水。下足誠難。
紫霧黃雲。開眼迷道。
所以寶方云。絲竹傳心。
終成礙膺。博山到者裏。
滿口道不出。還有向未開口前領略者麼。
若有。可請出來。與博山相見。
脫或遲疑。少頃勞心空上人。
代坐此座。向維摩經中。
旁通箇消息。珍重。 ^257a4

上堂。五五童子從玅喜國來。
脚跟下多泥水。三萬菩薩往毗耶城去。
牙痕裏盡雌黃。不因示#CB15432;老毗耶。
劒戟鎗林難下口。
諸昆仲當知。至體無法可繫。
強名曰淨。求其淨相不可得。
但有其名。名亦不可立。
或云無垢稱。木人看陽#CB08504;翻波。
石女聽乾城逸響。
不留朕兆。法界齊觀。
鼓吹將來。一塲露布。
縱是通身無口。未免大笑毗盧。
諸昆仲當知。法假人弘。
#CB15156;文刊白字。
題因人立。當道種青松。
猛虎喉中活#CB15179;兒。
救得是好。鱉鼻蛇邊爛拄杖。
拗折為奇。且道。博山意在甚麼處。
吽吽。以思惟心。測度如來圓覺境界。
如將螢火燒須彌山。
終不能得。然則博山今日高登華座。
大展法筵。敢問。說何法耶。
解脫法耶。不思議法耶。
不二門法耶。現神力法耶。
咄。是何言歟。良久云。
維摩大士來也。稽首大士。
雖則塵面蓬心。要且起居多福〔經題〕。 ^257a30

上堂。如是之法。我從佛聞。
如是之法。佛從我生。
拶出虗空之髓。倒拈#CB06326;蕩之鍼。
觸著三世諸佛鼻孔。
只得吞聲忍氣。一任諸上座。
抱大不平。諸昆仲當知。
身外無土。誰是佛國。
土外無身。誰非佛國。
湖南老人一麟角。
解道。聖人無己。靡所不己。
又云。會萬物而為己。
其惟聖人乎。然此則佛即國。
國即佛。佛外無國。
求其國不可得。松陰凝翠壁。
國外無佛。求其佛不可得。
香霧靄青蘿。博山總不恁麼。
是佛好與一摑。直教虗空粉碎。
大地平沉。是國好與一摑。
直教大地平沉。虗空粉碎。
諸昆仲。直饒煉作一團。
未是衲僧向上事。
何以故。功德天黑暗女。
有智主人。二俱不受〔佛國品〕。 ^257b10

上堂。法身無去來之跡。
應萬有故。不來而來。
至體絕上下之分。
總羣機故。不合而合。
寶葢覆三千之界。
微塵等剎海之方。
山河大地。川流泉源。
日月星辰。天龍宮殿。
乃至十方諸佛說法。
悉現於寶葢之中。
寶葢覆世界。百千萬億世界。
入於寶葢。而世界不小。
寶葢不大。世界覆寶葢。
百千萬億寶葢。入於世界。
而寶葢不小。世界不大。
於此五百寶葢。而結成一葢。
莫是如來神力耶。
大定莊嚴耶。淨心變現耶。
乃至無我無造無受者之所成耶。
若如此會。則未夢見寶葢在。
古德云。大千世界是沙門一隻眼。
喚寶葢在諸上座眼裏得麼。
大千世界是沙門一點靈光。
喚寶葢在諸上座靈光裏得麼。
大千世界在沙門一點靈光裏。
喚靈光葢覆寶葢得麼。
若如此會去。非但凡夫小乘所不共。
乃至與諸大菩薩所不共。
文殊普賢亦不共。
釋迦老子亦不共。
維摩大士亦不共。
何以故。報化非真故。
華嚴經云。若有見大覺。
解脫離諸漏。不著一切世。
此非證道眼。且道。
五百童子是證道眼耶。
非證道眼耶。若是證道眼。
五百童子眼。在甚麼處。
若非證道眼。五百童子眼。
亦在甚麼處。諸昆仲。
作麼生是證道眼。
門前修竹來儀鳳。
#CB00589;底清泉隱臥龍〔獻寶葢品〕。 ^257b32

上堂。若欲說佛法。
無法可說法。若以法說法。
恐辱於大法。然雖如是。
博山亦無開口處。
列位請博山登此座何為。
也不免俯順機宜。
向第二門頭。聊開一線。
將淨土二字。從頭註解一遍去也。
心淨土淨。大千世界摩尼鏡。
打破鏡來時。與諸上座相見。
土淨心淨。運為不出那伽定。
七顛八倒時。與諸上座相見。
眾生行業不同途。
猛火#CB08504;中。
那容蚊蚋。美惡從彼類所現。
瓊花鏡裏。影象昭然。
欲求淨土。眾生心行中求。
從來不曾點污。豈但淨土。
佛亦不為。安用求乎。
譬如造立宮室。若於虗空。
終不能成。西天不逢。
唐土不會。若以空地。
隨意無礙。根塵界中。
具此一坐具地。在梵天鶖子。
而所見不同。易分雪裏粉。
諸佛眾生而本源一爾。
難辯墨中煤。於是如來以足指按地。
曠大劫來。未常變遷。
不勞神用。即時三千大千世界。
若百千珍寶莊嚴。
喚作瓦礫沙石坑坎堆埠得麼。
譬如寶莊嚴佛無量功德寶莊嚴土。
等無有異。自在天宮。
向甚麼處去也。螺髻梵王。
亦須具慚愧始得。
諸昆仲。清淨寶莊嚴土。
悉皆圓現。諸上座還要見也無。
若要見。便向者裏見去。
若不見。自是諸上座不見。
怎恠得博山。良久云。
舌頭無骨眼無筋。
對面白雲千萬里〔淨土品〕。 ^257c24

上堂。善權有則謂之方。
物應斯順謂之便。
大海全歸一滴。太虗祇是一線。
擲出駭雞之犀。入彼婬坊酒肆。
放出屠龍之手。何妨俗舍魔宮。
現長者居士之身。
雲藏無縫襖。作帝釋天人之主。
花綻不萌枝。諸昆仲。
維摩大士。以大悲入生死海。
不捨眾生故。以大智入生死海。
不迷眾生故。逮乎開物導迷。
應時通善。如一面寶鏡相似。
汝將一莖草來。鏡中便現一莖草。
鏡安得成草也。汝將一錠金來。
鏡中便現一錠金。
鏡安得成金也。汝將瓶盤釵釧來。
鏡中便現瓶盤釵釧。
鏡安得成瓶盤釵釧也。
諸昆仲當知。終日度生。
不見生之可度。金剛三昧經云。
不生於化。其化大焉。
南嶽大師云。十方諸佛。
被我一口吞盡。亦此意也。
又如烈火#CB08504;中。
是草。是金。是瓶盤釵釧。
盡入於烈火#CB08504;中。
煉成一箇。不留影跡。
還知維摩大士落處麼。
四海浪平。看華麟而吞吐。
九霄雲淨。憑靈鳳以翱翔。
諸昆仲且道。吾祖師門下。
與維摩大士。還有優劣也無。
呌侍者。維摩大士在甚麼處。
喚來與博山揩背〔方便品〕。 ^258a16

上堂。諸仁者。是身無。
常無強。無力無堅。
速朽之法。不可信也。
若如此看徹。四百四病沒處安著。
四百四病既沒處安。
金剛不壞之身。當念具足。
無量功德之聚。覿體全影。
四無量心。六波羅密。
無不備舉。古所謂。
若要直捷會。一切總不是。
若要直捷會。一切總皆是。
諸仁者。還要直捷會麼。
金剛不壞之身。即汝等精液膿血是也。
無量功德之聚。即汝等四大五陰是也。
四無量心。即汝等集起緣慮是也。
六波羅密。即汝等根塵界處是也。
如此若不會。執身取靜。
非宴坐也。我垢不除。
非說法也。慈心不普。
非行乞也。不達平等。
非法食也。不觀根噐。
非適機也。不了真空。
非論義也。相無相見。
非天眼也。不達實相。
非奉律也。不履無為。
非出家也。不識佛身。
非巾侍也。諸昆仲。
十大弟子。各負己之功幹。
大似棄滄海而逐波。
向日中而迯影。豈智者乎。
然雖如是。總被維摩大士。
將泥彈子。換却十大弟子眼睛去也。
十大弟子還知痛癢麼。
譬夫堯眉八彩。舜目重瞳。
從古洎今。縱有巧手丹青。
畢竟描寫渠眉目不出。
諸昆仲。要見堯舜眉目麼。
直須向堯舜未生以前。
開眼始得〔弟子品〕。 ^258b2

上堂。玅道虗玄。方之以實。
真空廓爾。體之以靈。
徹玅德以無方。齊古今於一念。
彌勒說不退轉之行。
撮摩空花。釋迦記未來世之尊。
延綿夢境。四事推尋。
求其生不可得。一心彌亘。
括其記安寄乎。既解空裏弄花。
不妨夢中說夢。古所謂安置水月道塲。
成就空花萬行。降伏鏡裏魔軍。
成就夢中佛事。非此之謂歟。
夫菩提者。不可以身得。
六月火燒無影樹。
不可以心得。三冬人嚼孟津氷。
不可以身得。身是菩提故。
不可以心得。心是菩提故。
萬紫千紅。就裏無邊春色。
身心及菩提。是三無差別。
桂林月渚。箇中誰辯秋光。
於實際理地。求其身不可得。
求其心不可得。求其菩提亦不可得。
到此則步步登玄。
智不能知。識不能識。
所以肇公云。聰者無以容其聽。
智者無以運其知。
辯者無以措其辭。
像者無以狀其儀。
及乎開物成務。應化無謀。
古今天地。古今人物。
日月星辰。森羅萬象。
人叢鳥跡。城市鄉坊。
車馬駢闐。晝明夜暗。
莫不悉承菩提恩力。
當知。舉足下足。無非淨名道場。
左之右之。盡是光嚴住處。
三萬菩薩。各運無功之行。
二千魔女。堪傳無盡之燈。
上至於難勝如來。
下至於最下乞者。
果能分別不生。是無等等。
故般若云。一切智智清淨。
無二無二分。無別無斷故。
諸昆仲。要會維摩意麼。
都是菩提。無有不是之者。
要會博山意麼。都不是菩提。
無有是之者。箇中有伶俐衲子。
將是非二字。拈向一邊。
從者裏會去〔彌勒品〕。
無異禪師廣錄卷第四
 ^258b40
