心經提綱
author:: 明　李卓吾　撰
undefined:: 
心經者，佛說心之徑要也。
心本無有，而世人妄以為有。
亦無無，而學者執以為無。
有無分而能所立，是自罣礙也，自恐怖也，
自顛倒也，安得自在。
獨不觀於自在菩薩乎。
彼其智慧行深，既到自在彼岸矣。
斯時也，自然照見色受想行識五蘊皆空，
本無生死可得，故能出離生死苦海，而度脫一切苦厄焉。
此一經之總要也。
下文重重說破，皆以明此。
故遂呼而告之曰，舍利子，勿謂吾說空，便即著空也。
如我說色，不異於空也。
如我說空，不異於色也。
然但言不異，猶是二物有對。
雖復合而為一，猶存一也。
其實我所說色，即是說空，色之外無空矣。
我所說空，即是說色，空之外無色矣。
非但無色，而亦無空，此真空也。
故又呼而告之曰，舍利子，是諸法空相，
無空可名，何況更有生滅垢淨增減名相。
是故色本不生，空本不滅。
說色非垢，說空非淨。
在色不增，在空不減。
非億之也，空中原無是耳。
是故五蘊皆空，無色受想行識也。
六根皆空，無眼耳鼻舌身意也。
六塵皆空，無色聲香味觸法也。
十八界皆空，無眼界乃至無意識界也；
以至生老病死、明與無明、四諦智證等皆無所得，此自在菩薩智慧觀照到無所得之彼岸也。
如此所得既無，自然無罣礙恐怖與夫顛倒夢想矣，現視生死而究竟涅槃矣。
豈惟菩薩，雖過去現在未來三世諸佛亦以此智慧得到彼岸，
共成無上正等正覺焉耳。
則信乎盡大地眾生無有不是佛者，乃知此真空妙智是大神呪、
是大明呪、是無上呪、是無等等呪，能出離生死苦海、
度脫一切苦厄，真實不虗也。
然則空之難言也久矣，執色者泥色、說空者滯空，及至兩無所依則又一切撥無因果。
不信經中分明讚嘆空即是色，更有何空？
色即是空，更有何色？
無空無色，尚何有有有無於我罣礙而不得自在耶？
然則觀者但以自家智慧時常觀照，則彼岸當自得之矣。
菩薩豈異人哉，但能一觀照之焉耳，人人皆菩薩而不自見也。
故言菩薩則人人一矣，無聖愚也；言三世諸佛則古今一矣，
無先後也。奈之何可使由而不可使知者眾也，
可使知則為菩薩，不可使知則為凡民、
為禽獸、為木石，卒歸於泯泯爾矣。
心經提綱〔終〕
 ^830b34
