
other:: 楞嚴經略疏卷之九
author:: 福州鼓山湧泉禪寺沙門　元賢　述
orig:: 
阿難！世間一切所修心人〔至〕名為三禪。
commentary::  ^329c25

此下名色界十八天也。
此界無飲食、婬愛、睡眠三欲，但有依正色相，故云色界。
又以心離欲染，名梵世。
以心離散動，名禮天。
凡生此者，必欲心全伏，十善具足，加以有漏禪觀者也。
若人不用真三摩地，但以六行執身不婬，
至於想念俱無，則心迹不交，不留欲界，
必能上生梵世，身為梵侶，故名梵眾天。
若欲習既除，淨心益著，於諸律儀，自然愛樂隨順，
是人應時能贊弘梵化，故名梵輔天。
若淨心轉勝，至於身心妙圓，則出入動靜，
無非妙圓，戒德淨矣。
復加以明悟，慧解過人，是人應身能統梵眾，
為大梵王，故名大梵天。
此言妙者，以異於欲之麤。
言圓者，以其無不妙也。
言明悟者，亦本修之觀智增明也。
此三勝流，已離欲界，八苦所不能逼，雖非正修真三摩地，
而清淨心中，欲漏不動，名為初禪。
若已圓梵行，而定力轉深，深定發照，其光尚微，故名少光天。
若更發多光，光光互照，輝映十方，徧成瑠璃，
其光大矣，故名無量光天。
按此光雖稱無量，止能照小千界而已。
若吸持圓光，以為法音，發於教化，清淨闡揚，
妙應無盡，故名光音天。
此三勝流，與喜俱發，憂愁不生，雖非正修真三摩地，
而清淨心中，麤漏已伏，名為二禪。
若由前圓光教體，披露妙理，以成妙行，
由是滅前喜相，通後樂相，此樂寂淨，今能少通，故名少淨天。
若此淨空現前，引而發之，至於無際，則身心俱得輕安，
方成寂滅之樂，故名無量淨天。
淨樂益廣，至於世界，身心一切圓淨，此德成就，
為彼勝託，而歸休於是矣，故名徧淨天。
此三勝流，具大隨順，得無量樂，雖非正修真三摩地，
而安隱心中，歡喜具足，名為三禪。
按此已離喜得樂，今復言歡喜畢具者何？
以此乃安隱心中，恬寂清淨之真歡喜也。
orig::  ^329c27

復次，天人不逼身心〔至〕名為色界。
commentary::  ^330a38

前初禪離苦有憂，二禪離憂得喜，苦因盡矣。
至三禪離喜得樂，然樂久必壞，則樂亦是苦。
此天厭之，乃於苦樂二心，一時俱捨，則麤重之垢滅，
而清淨之福生矣，故名福生天。
此福生即捨心中之定生也。
若捨心圓融，了無所礙，定中發慧，亦益清淨。
由是四無量善，資之以行，無漏禪定，可從而發。
其福無限，任心自在，及未來際，無有窮盡，
是福之最可愛者，故名福愛天。
從是天而上，有二岐路：一往廣果，直道也；
一往無想，曲逕也。
若於先心定中，發起無量淨光，資禪福德，
抵於圓明，如是修證而住，則廣福所感，
得生勝處，故名廣果天。
若於先心益精，其捨功用無間，捨功既極，
身心俱滅，以是感果，得心慮#CB01926;凝，
經五百劫，彼認以為涅槃者也。
不知既捨生而趨滅，是以生滅為因，豈能發明不生滅性？
總為妄果而已。初生半劫，其想始滅，最後半劫，
其想復生，遂至淪墮，故名無想天。
此四勝流，既已苦樂雙捨，故世間苦樂，俱不能動。
然器非真常，情俱生滅，非為真不動地，
但有為功用，至此已純熟矣，名為四禪。
此中別有五不還天，乃三果聖人之所寄居。
以彼斷欲界思惑俱盡，則欲界非所居。
又苦樂雙亡，則下三禪亦非所居。
獨以雙捨之心，與此天同，故於此居之。
若苦樂兩亡，境不鬬心，則心自無煩，故名不煩天。
煩者，熱之甚也。若唯一捨心，卷舒自在，
非獨苦樂不交，而交之境亦不可得，心漸清涼，故名無熱天。
熱者，煩之微也。若此捨心，照了十方，圓遍澄寂，
更無塵象為之沈垢，則其見微妙，故名善見天。
若精見既現，不為塵垢所滯，則能發化無方，
隨緣應現，如陶鑄萬象，故名善現天。
若深究羣有之機，至於色性之體，則羣有未兆之先，
出乎形礙，入無邊際者也，是為色之極處，故名色究竟天。
此五天者，雖與廣果同居，而四禪四王，獨有聞而不能見。
以此天修無漏定，前天修有漏定，此天斷惑，
前天伏惑，此天聖位，前天凡位，麤細逈殊，所以不能見也。
此上凡十八天，雖淺深不同，然皆能離染欲，
獨行無交，但尚有色質，未免形累，總名色界。
orig::  ^330a40

復次，阿難！從是有頂〔至〕各從其類。
commentary::  ^330c12

此明無色界四天也。
此界依正俱無，但聖眼觀之，有三尺識神，如中陰焉。
其從色究竟天而來者，有二岐路：其一於捨心中發起無漏智慧，
思惑斷盡，慧光圓通，即出塵界，成阿羅漢，入菩薩乘。
此由渠頓發大心，速出三界，名回心大阿羅漢。
其一不發大心，徒欣上厭下而修，遂入空界。
若捨厭情堅，覺身為礙，乃修空定，滅身歸無，
是厭色歸空者也，故名為空處天。
若諸礙既消，而復以無礙為礙，并此無礙亦滅，
則六識現行俱無，唯八識獨全，七識止得微細半分而已，
此厭空而依識者也，故名為識處天。
若空色兩亡，而識心未泯，猶以為礙，乃憑深定伏之，
令二識現行不生，則十方寂然，逈無所往，故名為無所有處天。
若識心既滅，而識性猶存，是現行伏而種子存也。
此識種子，即無始以來生死根本，非凡夫外道所能盡，亦非二乘聖人所能盡。
今強窮研，於無可盡中發力盡之，令此識性如存而又似不存，
若盡而又似非盡，名為非想非非想天。
此等窮空，至此已極，然皆不達真空之理。
若從不還中聖道來者，八萬劫滿，思惑銷盡，
得出三界，此乃定性聲聞，故名不迴心鈍阿羅漢。
若從無想廣果諸天來者，窮極不還，智窮力竭，
迷漏無聞，無可復往，有墜下輪轉而已。
此四空天，前二身滅，後二心滅，但得定中果色現前，
無復業果麤色，總名無色界。
以上三界諸天，雖各得一期受用，然皆不了覺性，
故積妄發生，妄現三界，中間復逐妄不還，
終不免輪迴七趣，隨類受生而已。 ^330c14

○是諸天上各各天人一段，明是總結諸天，非單結四空也。
況四空非菩薩寄居之處，今列在四空之後，
結界名之前，甚為無謂。
宜在名無色界之後，方為當也。 ^331a14

全於末那，半分微細。
古謂是六識半分，七識全在，於文不順。
溫陵謂是七識不緣色空之半分，似與唯識不合，以七識本不緣色空也。
愚謂七識內執八識見分為我，今為空定所伏，
則此執似亦半銷，故云半分微細也。
又無想諸外道天，古說準經論，皆謂外道業盡，必墮無上生四空之理。
然翫今經從字，明說從彼而生者也。
若作不生，從字甚礙。
今以理推之，經謂其不上生者，以其無想，不能加修也。
然此天後半劫想念復生，或者懼將退墮，
極力窮空，銷滅身礙，因而上生，間宜有之。
其言不生者，乃言其大槩也。
orig::  ^331a20

是三界中〔至〕畜生趣攝。
commentary::  ^331a42

此明修羅趣也。修羅，此云非天，謂福力等天，
而無天行，以其多嗔也。
三界之中，唯欲界有之，凡有四種：若從鬼道中，
以護法力，升居此趣，遂乘通力，入空而居，
此從卵所生，鬼趣所攝；若從天道，降墜而來，
其所卜居，隣於日月，此從胎生，人趣所攝；
若有能執持世間，威力遠澈，略無所畏，
常與梵王帝釋及四天爭權者，此從變化而生，
天趣所攝；更有一等下劣修羅，生大海心，
沉水#CB08762;口，旦遊虗空，
暮歸水宿，此從溼生，畜生趣所攝。
按此四種修羅，論其福力，似當在天趣之前，
仙趣之後，今最後列者，以其為四趣所攝故也。
其後二種，經不言來處，以理推之，或亦天趣所貶，
或人間積行，功可生天，而獨以嗔心不斷，遂淪此趣者有之。
orig::  ^331a44

如是地獄〔至〕即魔王說。
commentary::  ^331b20

此總結前七趣也。
七趣之升沉往返，不知幾千萬迴，皆執為有，莫知其妄。
今精研之，此七趣皆昏沉有為之相，因妄想而受生，
復因妄想而造業，豈本心之所有哉？
本心妙而常寂，圓而常遍，明而常照，且不由取捨修證而得。
七趣之在此心中，直如空華之在太虗，
無毫末住著，亦無毫末頭緒者也。
然今灼然成有，受此輪迴者，無非以殺盜婬三為之根本耳。
因有剎盜婬，復有無殺盜婬，有之則下墜，
無之則上升，有無相奪，而七趣由之輪轉也。
若能發明真三摩地，則此本妙常寂之體，
有無俱無，三界之業因不繫，無二亦滅，
小乘之涅槃不居，又何殺盜婬之可言哉？
眾生因不斷此三，各起私業，雖人人殊，
而以類相從，報有同分之處，皆一妄之所生而已。
所以欲修菩提者，要先除此三惑。
此三不除，縱以有為功力，妄得神通，終落魔道。
且假世智而妄研，乘神通而造業，轉加虗妄，
必從淪墮，是為大可憐愍者，豈本有菩提之咎哉？
依此則為正說，反此則為魔說，學者不可不知所擇也。
orig::  ^331b22

即時如來將罷法座〔至〕無可哀救。
commentary::  ^331c8

前示七趣已竟，當機無問。
大眾默然，當罷法座。
佛乃再回金容，為說魔事者。
何以修禪類多發魔？
魔能殺慧命，奪善法，其害靡細。
若不預明，恐遭其亂。
但魔事微細，非佛不能盡知。
諸人非獨不能知，且不能問矣。
故佛無問而自說，乃最後之深慈也。
凡欲趣無上菩提，修真三摩地者，方在觀行之中。
五陰未滅，魔事必乘間而發。
若不能辨，則洗心非正，落於邪見。
將諸魔境，認為真實。
且得少為足，卒成淪溺，如無聞比丘者焉。
豈不深可惜哉！然禪之動魔，其故何也？
緣此世界眾生，其覺圓心體，與十方諸佛無二。
因迷理故，不達真如法。
一見有所相，是之謂癡。
既有所相，執而不捨，是之謂愛。
由是其迷益徧，頓現虗空。
其迷不息，遂結世界。
是此有漏世界，皆迷頑妄想之所安立者也。
彼虗空之生於心中，第如片雲點於太清。
況世界之在空中，有何堅固者乎？
所以若有一人，撥顯真如，還歸元體，則諸妄應時銷滅。
虗空尚殞，何況國土而不振裂？
但此三摩地，與諸菩薩及阿羅漢，心同一覺，
如空合空，當處湛然，固無震動之事。
若彼魔王鬼神、諸凡夫天，既是全妄所成，
以真傾妄，遂至宮殿崩裂，大地振坼，而水陸飛騰，無不驚慴也。
此中昏昧凡夫，神通不具者，則不覺其遷訛之故。
若諸魔王等，各有五通，咸知其故，久戀塵勞，豈容汝摧滅其處？
所以於諸三昧中，僉來惱汝。
然彼雖大怒，勢原不敵。
彼處塵勞，我居妙覺，邪不敵正，妄不敵真。
故如風吹光，如刀斷水，了不相觸。
亦如湯加氷，不日銷殞。
且從徒恃神力，却從外來，勢但為客。
客心既虗，豈能直入？
必伺我主人之隙。
主人若迷，正觀稍疎，客得其便，遂發魔境。
若能堅處禪那，覺悟其妄，則魔亦不能為害。
至於五陰銷而還明，則魔事頓歇。
以彼羣邪，全是五陰，悉受幽氣。
今以我之明，爍彼之幽，有不破滅者哉？
若不能覺悟其妄，則必為魔子魔人而已。
彼摩登梵呪，力眇劣也。
止能毀汝一戒，心尚未至淪溺，事眇劣也。
然尚可畏如此。若彼魔力，豈摩登之比哉？
直能使汝將登寶覺之身，忽遭墮落。
正如宰臣貴近天子，而忽遭藉沒，至於零落而不可救。
其為害為何如也？ ^331c10

○按此魔事，根於五陰，修行者多不能免。
但最初若能親悟不生不滅之心，以為本修，
因復以戒為之防，呪為之護，備是三者，豈有魔事？
縱發魔事，必便銷滅。
其有為所擾亂，而至淪墮者，皆先無此三者，
妄以比知之見，修習圓通故也。
orig::  ^332a30

阿難當知汝坐〔至〕成無上道。
commentary::  ^332a42

此下明五陰魔事。
魔不自來，根於五陰。
一陰未破，則有十種境現。
五陰以次而破，故魔事以次而現。
今首明破色陰也。
行人初坐道場，修習返聞，念念無間，則分別麤念，自然銷滅。
諸念既滅，則離念之體，自然一切精明，惺惺不昧。
此體離境，故動靜不移。
此體離念，故憶忘如一。
住於此中，深入正定，則精性妙淨，定心顯也。
心光未發，慧未生也。
故如明目人，處大幽暗，是為色陰區宇。
若得心光煥發，無復葢覆，如明目人，洞見十方，
則色陰盡，而劫濁之依色而立者，從此可超矣。
觀色所由，乃堅固妄想之所成，非有真實而不可破者也。
今行人在此色陰之中，以觀力精研，將破未破之間，遂發十境。
或於定中，忽見前境，四大不密，身能出礙。
此由定力所逼，使心光流溢前境，故前境虗豁也。
或於定中，忽見此身，內無所障，能於身內拾出蟯蛔，而身相宛然。
此由定力所逼，使心光流溢形體，故形體虗豁也。
或者內身外境，俱得虗豁，則魂魄志意精神，
不守故居，互相涉入，迭為賓主，交相說法。
或聞空中獨說，或聞十方同敷。
此由宿聞熏種，今因禪力激發，遂寄神魄，現為法音也。
或以此心，澄澈發光，忽見大地，盡作金色，
種類悉是如來，千佛繞毗盧之座，蓮華浮百億之土。
此由宿聞聖教，靈悟染心，茲心光被研，因而發現者也。
或於定中忽見十方虗空，成七寶色，或百寶色，
各各同時遍滿，無礙無雜。
此由用心觀察，制止過分，忽然超越，似證圓融無礙法界，故現斯象也。
或於夜中合眼，能見暗室中異物，而室中原物亦自宛然。
此由心靜而細，密澄其光，不為境亂，故能洞幽也。
或以此心徧入虗融，忽然四肢同於草木，
一任燒斫，曾無所覺，或亦無所損。
此由心徧虗融，則己身他物無不寂然，
五塵併銷，四大排遣，純一定心，非外物所能傷觸也。
或淨心功極，忽見十方諸佛國土，凡聖同居，無不炳然。
此由夙習厭穢欣淨，積想成種。
今因定力所感，故聖境冥現也。
或於中夜遙見遠方境界，人物并聞其語。
此由觀力迫心，精光飛出，故多隔見也。
或研究精極，乃發魔事，忽於定中見善知識形體變遷。
此邪魅入心，故發妄見也。
或無端說法，通達妙義。
此天魔入心，故發狂慧也。
此上十種境現，皆由行人觀力與色陰交互，故現斯事。
前九善境，後一魔境，雖有不同，若以為聖而生心取著，則魔必乘之。
妄言證聖，其墮無間必矣。 ^332a44

○色陰盡，則能超越劫濁。
據古諸解，多作觀行釋之，則陰盡正是伏而非斷，豈有超濁之義？
且經云：見諸佛心如明鏡中，顯現其像。
乃是相似理顯。又經云：生機隳裂，酬業深脉，感應懸絕。
乃是不受分段，正入信之明文也。
何云伏而非斷乎？
若作相似釋之，則陰盡是斷而非伏，方有超濁之義。
但下五十種魔之文，除聲聞、緣覺，餘皆云：
犯大妄語，墮無間獄。
豈有入信超濁之人，猶有此失乎？
吳興乃以五陰首段之文，俱作斷釋，以順超濁之義。
以五十種之文，除聲聞、緣覺，餘俱作伏釋，以順有墮之文。
前後雖通，但二說遷就，亦未為快。
至交光俱判入信，且曰：圓頓行人，不取實證，
故自住前，俱有墮義。
此乃臆說，經論無據。
且所謂頓者，非止頓悟，亦能頓斷。
雖不取證，惑亦自斷。
豈徒恃其虗見哉？
若曰住前俱有墮，則是見思必未斷，五陰必未盡，憑何而判其入信乎？
至近解者，多只順文訓釋，前後相違，殊為可笑。
今姑依吳興之說，再俟高明訂之。
orig::  ^332c24

彼善男子修三摩提〔至〕成無上道。
commentary::  ^333a10

此明破受陰也。前色陰未盡，如處幽暗，無有所見。
今色陰既盡，則能見諸佛心，如明鏡中現其影像。
此乃相似理顯，但未證真，以有受陰為之領納故也。
既有領納，發用不得，故如人被魘，手足宛然而不能動，此名受除區宇。
若心能離身，返觀其面，隨意出入，俱無所礙，
則受陰盡，而見濁之依受而立者，從此可超矣。
觀受所由，乃虗明妄想之所成，非有真實而不可破者也。
行人於受陰之中，觀力所逼，將破未破之間，發十種境。
或於定中發大光耀，有所發明，知其非實，用心抑之。
抑之過急，激動悲憂種子，生無限悲，雖見蚊蚋，憐若赤子。
若悟其非，久當自歇。
若以為聖，則悲魔附之，逢人悲泣，必失正定而從淪墜矣。
或於定中勝相現前，得未曾有，大生感激。
感激太過，激動我慢種子，生無限勇，志齊諸佛，謂三祇劫一念可超。
若悟其非，久當自歇。
若以為聖，則狂魔附之，我慢無比，必失正定而從淪墜矣。
或受陰未破，進無所得，色陰已銷，退無所居，
隳墮於兩楹之中，逈無所見。
因其無見，生大枯竭，沈憶不散，將以此為精進之象。
此由定力偏勝，無慧自照。
若悟其非，自無他咎；若以為聖，則有憶魔附之，
旦夕懸憶，必失正定而從淪墜矣。
或於定中，慧力過猛，專執自性尊勝，便疑己是盧舍那。
此由不能恒審，溺於知見。
若悟其非，自無他咎；若以為聖，則有下劣易足魔附之，
自言得無上道，必失正定而從淪墜矣。
或於定中，新證未獲，故心已亡，歷覽二際之間，
自生艱險，發無限憂，如坐鐵床，如飲毒藥，
常求捨命，早取解脫。
此由勤修警懼之過，激動悔惱種子。
若悟其非，自無他咎；若以為聖，則有憂魔附之，
每自傷毀，欣其捨命，或常憂愁，不耐見人，必失正定而從淪墜矣。
或於受陰定中，清淨安穩，心生耽樂，引動掉舉種子，
生大歡喜，不能自止。
此由初得輕安，無慧自禁。
若悟其非，自無他咎；若以為聖，則有喜魔附之，
戲笑歌舞，自謂得無礙解脫，必失正定而從淪墜矣。
或於定中，見色陰銷，受陰現，得少為足，
忽起無端慢心，恃己凌他，佛位尚輕，何況二乘？
此由忽生勝見，無慧自救。
若悟其非，自無他咎；若以為聖，則有大我慢魔附之，
不禮塔廟，摧毀經像，必失正定而從淪墜矣。
或於圓定精明之中，復能發慧，與理暫契，
智與理冥，不相違拒。
因無違拒，遂發無量輕安，身心調適，謂言證聖，得大自在。
此由慧暫契理，受陰與諸塵境無重濁之惑，故獲輕清。
若悟其非，自無他咎；若以為聖，則有好輕清魔附之，
自謂成聖，永不求進，如無聞比丘者焉，必失正定而從淪墜矣。
或於受陰定中，復發明悟，得虗明性寂，無一法可得。
著此虗明，遂成斷滅，撥無因果。
若悟其非，自無他咎；若以為聖，則有空魔附之，
謗持戒為小乘，謂大乘悟空，有何持犯？
遂至盡破律儀，自誤誤人，必失正定而從淪墜矣。
或於定中得虗明性，深生味著，生無限愛，
愛極引起貪欲種子，遂發狂欲。
此由定境順適，無慧自持。
若悟其非，自無他咎；若以為聖，則有欲魔附之，
以欲為道，教化行婬，百千為羣，自悞悞他，必失正定而從淪墜矣。
此上十種境現，皆是行人觀力與受陰交互，故現斯事也。
orig::  ^333a12

彼善男子修三摩提受陰盡者〔至〕成無上道。
commentary::  ^333c18

此明破想陰也。前受陰未盡，則身有執受，故心不離身。
至於受陰盡，則身無執受，故心離身，而去住自由。
自此便有上歷聖位，得意生身之分。
意生身者，言隨意而生，速疾無礙者也。
今雖未得，但受陰既破，已有其因。
正如寐人寱語，雖無所知，而言已成音韻，
令傍聽者咸解其語，此名想陰區宇。
若如明鏡去塵，無復遮蔽。
行陰於此露現，見一類生死，始終洞然，
則想陰盡，而煩惱濁之依想而立者，從此可超矣。
觀想所由，乃融通妄想之所成，非有真實而不可破者也。
今行人於受陰盡後，邪慮不生，住此想陰圓定之中，
將破未破，能發十種魔事。
或者心愛圓明，乃銳其精思，貪求善巧。
夫妙體既圓，妙用自彰，有心希求，即成邪隙。
故魔得其便，即飛精附人，為其說法現通，
無非投合其求巧之好，令其心志迷惑，
增婬破戒，卒之犯王難而入阿鼻，皆此求巧一念為之階也。
或者心愛遊行放蕩，乃飛其精思，而貪求經歷。
夫行住在定，遊禮何妨？
若妄情放逸，徒喪正念。
故魔得其便，即飛精附人，為其說法現通，
無非投合其求遊之好，令其心志迷惑，
增婬破戒，卒之犯王難而入阿鼻，皆此求遊一念為之階也。
或者心愛密脗妙理，乃澄其精思，而貪求契合。
夫忘機寂照，理自冥會，擬心希求，反成妄本。
故魔得其便，即飛精附人，為其說法現通。
無非投合其求契之好，令其心志迷惑，
增脗破戒，卒之犯王難而入阿鼻，皆此求契一念為之階也。
或者心愛窮萬物之元因，乃精爽其心，而貪求辨晣。
夫萬物深本，非佛莫測，今強求俗理，翻益漏心。
故魔得其便，即飛精附人，為其說法顯通。
無非投合其求元之好，令其心志迷惑，
增婬破戒，卒之犯王難而入阿鼻，皆此求元一念為之階也。
或者心愛懸應，乃精研不休，而貪求冥感。
夫功深行著，感應自冥，起心希求，反成邪隙。
故魔得其便，即飛精附人，為其說法現通。
無非投合其求感之好，使其心志惑亂，
增婬破戒，卒之犯王難而入阿鼻，皆此求感一念為之階也。
或者心愛湛寂，以澄養通力，乃約束身心，而貪求靜謐。
夫心亡則境寂，念動則緣繁，起心貪寂，是謂異念。
故魔得其便，即飛精附人，為其說法顯通。
無非投合其求靜之意，使其心志惑亂，
謂言證聖，卒之陷王法而入阿鼻，皆此求靜一念為之階也。
或者心愛知見幽隱，乃勤苦研尋，而貪求宿命等通。
夫通由靜慮，任運現前，若欲強求，反成邪種。
故魔得其使，即飛精附人，為其說法顯通，
無非投合其求知之好，使其心志迷亂，
謂言證聖，卒之陷王難而入地獄，皆此求知一念為之階也。
或者心愛神變，乃研究變化之因，而貪取神力。
夫神境通力，離欲方得，貪心強取，翻成愛染。
故魔得其便，即飛精附人，為其說法現通，
無非投其求通之好，使其心志迷惑，謂言證聖，
卒之犯王難而入阿鼻，皆此求通一念為之階也。
或者心愛深入寂滅，乃研窮萬化之性，而貪求深空。
夫即色明空，是無上智，滅色取空，是為邪見。
故魔得其便，即飛精附人，為其說法現通，
無非投合其求空之好，使其心志迷惑，
增婬破戒，卒之犯王難而入阿鼻，皆此求空一念為之階也。
或者心愛長壽，乃辛苦研窮，欲脫分段之短算，希變易之長年。
夫見思若盡，分段自亡，惑全未斷，強求成妄。
故魔得其便，即飛精附人，為其說法現通，
無非投合其長壽之好，甚至於盛行婬欲，
自速其斃，其墮入阿鼻必矣，此皆求壽一念為之階也。
此之十種，皆由觀力與想陰交互，故現斯境也。 ^333c20

○舊說自爾時天魔下屬天魔，自口中好言下屬鬼神魔，文理謬甚。
交光謂：鬼神即是天魔所遣，前飛精精字，
即屬鬼神，乃天魔飛遣之。
此說甚便，可從。楞嚴經略疏卷之九
 ^334b36
