
other:: 
pin:: 大方廣佛華嚴經疏卷第八十四〔入第五十二經下半〕
other:: 清涼山沙門　澄觀　述
author:: 晉水沙門　〔淨源〕　錄疏注經
commentary:: 
△十、明出現見聞親近所生善根。
前九出現一期始終，今此意明於上見聞功深益遠，獎物進修。
文三：初、徵起。
orig::  ^831c32

佛子！菩薩摩訶薩應云何知〔至〕見聞親近所種善根。
commentary::  ^831c38

△二、正顯二：初、見聞信向益二：初、法二：
初、總。
orig::  ^831c40

佛子！菩薩摩訶薩應知〔至〕所種善根皆悉不虗。
commentary::  ^831c42

見等，如後喻含之中所明。
△二別。
orig::  ^831c44

出生無盡覺慧故〔至〕到無功用智地故。
commentary::  ^832a2

別明信益，示不虗相，有十一句，不出智、
斷、恩等三德。 ^832a4

△二、喻。文有三喻，喻其三德：初、少服金剛喻。
orig::  ^832a6

佛子！譬如丈夫食少金剛〔至〕不與肉身雜穢而同止故。
commentary::  ^832a8

喻於智德，智慧破惑如金剛故。
orig::  ^832a10

於如來所種少善根〔至〕諸行煩惱而共住故。
commentary::  ^832a12

以有智者必無煩惱，故不共住。
△二、小火燒多喻
orig::  ^832a14

佛子！假使乾草積同須彌〔至〕何以故？
火能燒故。
commentary::  ^832a16

喻於斷德。
orig::  ^832a18

於如來所種少善根〔至〕此少善根性究竟故。
commentary::  ^832a20

性究竟者，了惑本寂故。
△三、藥王徧益喻二：初、喻。
orig::  ^832a22

佛子！譬如雪山有藥王樹〔至〕亦能為作除病利益。
commentary::  ^832a24

喻佛恩德，種種方便利眾生故。
△二、合二：初、明為六根境界之益。
orig::  ^832a26

佛子！如來、應、正等覺〔至〕則得念佛三昧清淨。
commentary::  ^832a30

合上藥王編益六根，皆通在世及與滅後，
滅後亦有得見佛故，況憶念等。
寶性論中亦明如來與菩薩為六根境界，大同於此。 ^832a32

△二、明供養遺迹益。
orig::  ^832a36

若有眾生供養如來〔至〕諸煩惱患得賢聖樂。
commentary::  ^832a38

合上眾生取彼地土，所經土地猶通現滅，
其塔廟者唯約滅後亦同法華，乃至舉一手等皆已成佛道。 ^832a40

△二、見聞不信益。
orig::  ^832a44

佛子！我今告汝，設有眾生〔至〕乃至究竟入於涅槃。
commentary::  ^832a46

此明益深。如來秘密藏經中明罵藥服之，
猶能得方；罵沈燒已，還具香氣；罵佛猶勝敬諸外道。
若爾，豈無罵藥之罪？
罵罪非無，今語遠益。
故法華中#CB02494;陀婆羅罵常不輕千劫處於阿毗地獄，
受大苦惱，畢是罪已，還遇常不輕菩薩，復蒙教化。
涅槃中喻以毒塗鼓，欲聞不聞，無不死者。
菩薩之名，起自聞謗之口，謗尚遠益，況深信耶？
況解行耶？況證悟耶？
弘持之者，勉思此文。 ^832a48

△第三約示。
orig::  ^832b14

佛子！菩薩摩訶薩應如是知〔至〕諸不善法具足善法。
commentary::  ^832b16

△二、總以結酬。
orig::  ^832b18

佛子！如來以一切譬喻〔至〕為說譬喻非是究竟。
commentary::  ^832b20

揀喻異法。上來性起，請說因喻。
普賢依請，明十出現。
皆借象取喻，意顯佛旨深玄。
深玄之旨，尚不可以智知，豈言象之能及。
故令外亡言象，內絕思惟。
則庶幾於出現之旨。 ^832b22

△五、顯名受持分。
先長行。若準晉經，此文之前，有諸菩薩發二種問，
謂何名此經，云何奉持。
今但有答，即分為二：先顯名，後正明受持。
令知總名，尋名求旨，識受持法，依之修持。
今初，顯名。
orig::  ^832b28

佛子此法門。
commentary::  ^832b38

十名分為五對。
orig::  ^832b40

名為如來秘密之處，名一切世間所不能知。
commentary::  ^832b42

內深外絕對，謂內證三德秘密藏故，外則凡小不能測故。
orig::  ^832b44

名人如來印，名開大智門。
commentary::  ^832b48

證寂開智對。
orig::  ^832c2

名：示現如來種性，名：成就一切菩薩。
commentary::  ^832c4

現果成因對，謂性淨萬德，即是佛種。
今此十門出現之法，即示現義。
orig::  ^832c6

名：一切世間所不能壞；名：一向隨順如來境界。
commentary::  ^832c10

越世順佛，對世尚不知，安能破壞此十通，是佛分齊境。
orig::  ^832c12

名能淨一切諸眾生界〔至〕根本實性不思議究竟法。
commentary::  ^832c16

淨機演實，對知生佛同源，則能淨故。
隨緣不變之性，乃為諸佛之本故。
而性相無礙，因果圓融，為不思議。
過此更無，為究竟法。
前九別義，後一總該。 ^832c18

△二、明受持。初、辨定法器二：初、法二：初、標器非器。
orig::  ^832c22

佛子！此法門，如來不為餘眾生說。
commentary::  ^832c26

非器不為，所謂權小乘、可思議乘，歷次修故，名餘眾生。
orig::  ^832c28

唯為趣向大乘菩薩說，唯為乘不思議乘菩薩說。
commentary::  ^832c32

是器即為，所謂圓機，不揀凡聖趣向。
大乘揀於小乘，不思議乘揀於權乘。
一運一切運，十信滿心，即攝諸位，圓融無礙，名不思議乘。 ^832c34

△二、明受非受
orig::  ^832c38

此法門不入一切餘眾生手，唯除諸菩薩摩訶薩。
commentary::  ^832c40

釋於上來為與不為，有圓信手，能受眾行，故上為之。
權小於斯，不盡能受，是故不為。
法集經云：是經雖行閻浮提中，於能信深法者，常住如是正信眾生心手中行。
亦有人以信解行證，皆有手義。
以後後破前前，亦是一理。 ^832c42

△二喻
orig::  ^833a2

佛子！譬如轉輪聖王〔至〕於七日中悉皆散滅。
commentary::  ^833a4

△二合
orig::  ^833a6

佛子！此經珍寶亦復如是。
commentary::  ^833a8

以此經文合七寶者，若無此法非真佛故。
orig::  ^833a10

不入一切餘眾生手，唯除如來法王真子生如來家。
commentary::  ^833a12

生如來家，合上喻中第一夫人所生太子。
orig::  ^833a14

種如來相諸善根者。
commentary::  ^833a16

初心頓行佛大行故。
orig::  ^833a18

佛子！若無此等佛之真子，如是法門不久散滅。
commentary::  ^833a20

言散滅者，有二義故：一、不能信受，則教不行；
二、不能修行，則行不行。
般若論云：法欲滅時，修行滅故。
orig::  ^833a22

何以故一切二乘不聞此經〔至〕唯諸菩薩乃能如是。
commentary::  ^833a26

釋散滅所由可知。
△二、舉益觀修三：初、略標釋。
orig::  ^833a28

是故菩薩摩訶薩聞此法門〔至〕三藐三菩提故。
commentary::  ^833a30

△二、廣釋所由二：初、反顯。
orig::  ^833a32

佛子！設有菩薩於無量百千〔至〕以不能生如來家故。
commentary::  ^833a34

若有菩薩不依此教，縱經多劫修諸勝行尚非真實，況能疾得無上菩提？
設有之言，似當假設。
若望慈氏讚善財言：餘諸菩薩百千萬億那由他劫乃能滿足菩薩願行，
今此善財一生能淨佛剎等。
斯則舉權以顯於實，非假設也。
若實有此不信人者，為在何位？
文無定判，義當三賢，入地證聖必信圓故。
若約教道，縱經三祇亦未入玄，所以凡夫頓能信者，
宿因聞熏為種別故，今更不信當來豈聞？ ^833a36

△二、順釋二：初、明聞信生家益。
orig::  ^833b2

若得聞此如來無量不可思議無障無礙智慧法門。
commentary::  ^833b6

辨定所聞，即不思議乘故。
orig::  ^833b8

聞已信解，隨順悟入。
commentary::  ^833b10

總翻上文不信等故。
orig::  ^833b12

當知此人生如來家。
commentary::  ^833b14

上八字為總，餘句為別。
別中有九：
orig::  ^833b16

隨順一切如來境界。
commentary::  ^833b18

以如來境為家。無性論云：生如來家者，謂佛法界。
於此證會，故名為生。
orig::  ^833b20

具足一切諸菩薩法。
commentary::  ^833b24

以菩薩行法為家，具家法故。
orig::  ^833b26

安住一切種智境界。
commentary::  ^833b28

以俗境為家。世親釋云：由此能令諸佛種性不斷絕故。
orig::  ^833b30

遠離一切諸世間法。
commentary::  ^833b34

遠離非家。
orig::  ^833b36

出生一切如來所行。
commentary::  ^833b38

以佛行為家。十住毗婆沙第一卷云：今此菩薩行如來道，相續不斷故。
廣如彼釋。
orig::  ^833b40

通達一切菩薩法性。
commentary::  ^833b44

菩薩法性為家，亦是佛種性故，亦同如來一如境故。
orig::  ^833b46

於佛自在，心無疑惑。
commentary::  ^833b48

淨當佛家。
orig::  ^833c2

住無師法。
commentary::  ^833c4

住本佛家。
orig::  ^833c6

深入如來無礙境界。
commentary::  ^833c8

總明因果事理無礙家。
前六自分家，後三勝進家。
前來初見心性故，名為生家。
四地已去，寄出世故，生道品家。
八地由得無功用故，生於無生法忍之家。
今此通三，兼顯凡夫悟解之心，亦名生家，因果無礙故。 ^833c10

△二、信聞成行益。
orig::  ^833c18

佛子！菩薩摩訶薩聞此法已。
commentary::  ^833c20

十句分為五對無礙。
orig::  ^833c22

則能以平等智知無量法，則能以正直心離諸分。
commentary::  ^833c24

即觀不礙於止。
orig::  ^833c26

則能以勝欲樂現見諸佛〔至〕入平等虗空界。
commentary::  ^833c28

見佛不礙入法。
orig::  ^833c30

則能以自在念行無邊法界〔至〕具一切功德。
commentary::  ^833c32

智行法界，不礙起福。
orig::  ^833c34

則能以自然智離一切世間垢〔至〕入一切十方網。
commentary::  ^833c36

智不染世，不礙悲入。
orig::  ^833c38

則能以大觀察知三世諸佛〔至〕入如是法不入而入。
commentary::  ^833c40

體絕三世，不礙用而迴向。
不入而入，釋上入義。
orig::  ^833c42

不於一法而有攀緣，恒以一法觀一切法。
commentary::  ^833c44

復釋：不入而入，智體即如，如外無法而可攀緣，故無可入。
心行處滅，寂然無入，不失照用，故恒以一如而觀諸法，故名而入。
此二無礙，方為真入。
又一即是如，便於一中已見一切。 ^833c46

△二、總結成益。
orig::  ^834a4

佛子！菩薩摩訶薩成就如是功德〔至〕得無師自然智。
commentary::  ^834a6

無師自然，即是佛智。
△二、偈頌即屬第十見聞之益，不頌此段顯名受持。
顯名受持，後文自頌。
此頌應在揀法異喻經文之前，以前長行鉤鎻顯名，亦是見聞所得益故。
若迴此偈於現瑞後，與後偈文連環相續，文理甚順。
四偈分二：初一頌法說。
orig::  ^834a8

爾時，普賢菩薩欲重明此義而說頌言： ^834a18

見聞供養諸如來〔至〕要滅煩惱離眾苦。
commentary::  ^834a20

△二、有三偈，如次頌前三喻。
orig::  ^834a22

譬人吞服少金剛〔至〕得勝功德到佛智。
commentary::  ^834a24

△六、現瑞證成。文二：初、現瑞。
orig::  ^834a26

爾時佛神力故法如是故〔至〕充滿無邊法界。
commentary::  ^834a28

先明此界動剎雨華及香雲等數皆廣多者，
法難思故，後類通十方。
orig::  ^834a30

如此四天下如來神力〔至〕一切世界悉亦如是。
commentary::  ^834a34

△二、證成。先果人證，後因人證。
所以要具二種人者，法玄妙故，亦是因果交徹法故，亦是因圓果滿法故。
前來諸會唯菩薩者，唯因行故。
發心品中唯果證者，果之本故。
初心成佛，難信受故。
隨義各別，所以互無，唯斯具二。
今初，分四：初、現身。
orig::  ^834a36

是時，十方各過八十不可說〔至〕同名普賢皆現其前。
commentary::  ^834a46

△二讚說。
orig::  ^834a48

而作是言：善哉佛子〔至〕演說如來出現不思議法。
commentary::  ^834b2

△二、引說證成。
orig::  ^834b4

佛子！我等十方八十不可說〔至〕一切諸佛亦如是說。
commentary::  ^834b6

此中兼明結通所說，一說一切說故。
△四、舉益證成四：初、得因位圓滿之益。
orig::  ^834b8

佛子！今此會中十萬佛剎〔至〕得一切菩薩神通三昧。
commentary::  ^834b12

即十通及十定。
orig::  ^834b14

我等皆與授記，一生當得阿耨多羅三藐三菩薩。
commentary::  ^834b16

一生當得大菩提故。
△二、得發心益。
orig::  ^834b18

佛剎微塵數眾生〔至〕佛剎微塵數劫皆得成佛。
commentary::  ^834b20

與遠記者，由機本願，不期速成故。
又前明一生，即多之一。
此辨多劫，即一之多。
一多圓融，何定劫數。
妄生多劫，智日不遷。
苟執短長，未期成佛。
orig::  ^834b22

同號佛殊勝境界。
commentary::  ^834b28

謂緣諸佛出現境故。
△三、護持久遠益。
orig::  ^834b30

我等為令未來諸菩薩聞此法故，皆共護持。
commentary::  ^834b32

△四、結益廣徧。
orig::  ^834b34

如此四天下所度眾生〔至〕所度眾生皆亦如是。
commentary::  ^834b36

△二、因人證，亦四：初、明集因。
orig::  ^834b38

爾時十方諸佛威神力故〔至〕顯現一切智自在故。
commentary::  ^834b40

前果人證，承於前來現瑞之因，故略不敘。
今此要顯因果別故，廣出集因。 ^834b42

△二、明現身。
orig::  ^834b44

十方各過十不可說〔至〕充滿十方一切法界。
commentary::  ^834b46

雖來自十方，而周徧法界，來即無來。
△三、辨其德用
orig::  ^834b48

示現菩薩廣大莊嚴〔至〕領受無量諸佛法。
commentary::  ^834c2

十句文顯。
△四、發言誠證。
orig::  ^834c4

以佛神力各作是言〔至〕我等一切皆名普賢。
commentary::  ^834c6

皆同普者，普法同故。
orig::  ^834c8

各從普光明世界。
commentary::  ^834c10

常寂光土，無不徧故。
orig::  ^834c12

普幢自在如來所而來於此。
commentary::  ^834c14

本智高出，無所不摧，事理無礙。
世界與佛名字異者，要顯不失主伴故也。
orig::  ^834c16

彼一切處亦說是法〔至〕諸四天下亦復如是。
commentary::  ^834c20

兼亦結通所說。
△七、以偈總攝，文二：初、敘意二：初、說偈儀。
orig::  ^834c22

爾時，普賢菩薩承佛神力，觀察一切菩薩大眾。
commentary::  ^834c26

△二、辨說偈意。
orig::  ^834c28

欲重明。
commentary::  ^834c30

欲重顯前十門出現，文有十句，句各一門，而約利生為次不等。
orig::  ^834c32

如來出現，廣大威德。
commentary::  ^834c36

一，成正覺。
orig::  ^834c38

如來正法不可沮壞。
commentary::  ^834c40

二即法輪。
orig::  ^834c42

無量善根，皆悉不空。
commentary::  ^834c44

三是第十，是見聞生善，上之三句正顯益故。
orig::  ^834c46

諸佛出世，必具一切，最勝之法。
commentary::  ^834c48

四即第一出現之法，是前總門。
orig::  ^835a2

善能觀察，諸眾生心。
commentary::  ^835a4

五即是心，約智顯故。
orig::  ^835a6

隨應說法，未曾失時。
commentary::  ^835a8

六即圓音。
orig::  ^835a10

生諸菩薩無量法光。
commentary::  ^835a12

七即境界，境界無量，出光亦多。
orig::  ^835a14

一切諸佛，自在莊嚴。
commentary::  ^835a16

八即涅槃動寂自在，大般涅槃為佛莊嚴。
orig::  ^835a18

一切如來一身無異。
commentary::  ^835a20

九即身業，約本說故。
orig::  ^835a22

從本大行之所生起。
commentary::  ^835a24

十即是行，果中說因故。
orig::  ^835a26

而說頌言：
commentary::  ^835a28

△第二、正頌。四頌分二：初、有一頌頌說，分中總以結酬。
orig::  ^835a30

一切如來諸所作〔至〕非喻為喻而顯示。
commentary::  ^835a34

此一總包十段意故。
△二、有三頌顯名受持。
初句顯名，餘皆勸持。
且分為三：初偈歎深難聞。
orig::  ^835a36

如是微密甚深法〔至〕乃得聞此祕奧義。
commentary::  ^835a40

△二、有一偈聞由多善：
orig::  ^835a42

若聞此法生欣慶〔至〕人天讚歎常供養。
commentary::  ^835a44

△三、有一偈舉勝勸持。
orig::  ^835a46

此為超世第一財〔至〕汝等當持莫放逸。
commentary::  ^835a48

然此一品，文旨宏奧，能頓能圓，究眾生之本源，罄諸佛之淵海。
根本法輪之內，更處其心；生在金輪種中，復為嫡子。
妙中之妙，玄中之玄，並居凡類之心，以少功而速證，
安得自欺不受，長淪生死之中？
今幸遭逢，左須自慶。 ^835b2

此下入第五十三經。
pin:: 
## 離世間品第三十八
○離世間品第三十八
commentary::  ^835b12

△初、明分來。前明修因契果生解分，則於法起解。
今明託法進修成行分，則依解起行，義次第故。 ^835b16

二、會來者，前會明其因圓果滿生解之終，
此會正行處世無染通於終始，故次來也。 ^835b20

三品來者，前品出現辨果殊勝，今明依彼起行圓融，故次來也。
雖一分一會一品是同，所對既無來意亦別。
初分名者，伏託法行修成正行，故以為名。
二會名者，約法而論不異分名，約處名為三會普光明殿之會。
第七重會，會終歸始故雖曰四天，莫非同為生解之會。
今復重會對通彼分，始終依解以成勝行，故會普光。
而前分中生解差別，故寄歷處以顯淺深。
今分起行圓融一會並收因果，亦表成行不離普光明智故也。
此中不隔餘處，何有重會之義？
若約次第，前時後時即是重義；若約圓頓，就義名重。
所以不動前二而升四天，二七相望亦何所隔？
明知約義亦猶燈光涉入無礙，亦似燈炷重發重明，約人名為普慧普賢問答之會。 ^835b24

三品名者，初明異名，下文十義，至彼當辨。
有別行本，名度世經，度即離義。
又有別行，名普賢菩薩答難二千經，此就能離人法受稱。
二辨本稱，總由超絕世間雜染，故受其名。
一約事相，有二世間，謂器及有情，此約依正分之。
二約麤細，亦有二義：一有為世間，二無為世間，
此約分段變易分之，謂以變易非三有攝，故名無為。
故勝鬘云：有為生死，無為生死。
然麤細雖殊，體無出二。
三約染淨，乃有三義，於初二中，加智正覺亦同世間，
不同世故，如地持辨。
二明離者，有二義：一者性離，世間性空，即是出世。
二明事離，行成無染，故稱為離。
力林頌云：三世五蘊法，說名為世間，彼滅非世間，如是但假名。
滅通二義，於事離有中，似離、真離、分離、
全離，次下當辨。二、約行者，略為四句：一、
隨世間，二、離世間，三、俱，四、泯。
言隨世者，凡夫沉溺三世五蘊，非離非隨；
二乘無悲，不能隨世，雖離非真；菩薩能隨，
方為真離，故以隨釋離。
二、離世者，有大智故，了世性離，處然不染，亦異凡小。
三、俱者，有大悲故，常行世間；有大智故，不染世法。
既以世與性離無二為其境，以悲智無二為其行，
境行融通，有其三句：一、悲無不智，則世無不離，
是以常在世間，而未曾不出。
二、智無不悲，故離無不世，是以恒超世表，而無不游世。
三、雙融故，動淨無二，唯是一念，所謂無念念等，
故世與出世，無有障礙。
四、俱泯者，謂唯一境，既世與性離，形奪兩亡，
故令悲智俱融，二念雙絕。
又由境行相由，形奪齊離，則絕待離。
言融前四句，皆無障礙，方得名為真離世間。 ^835b48

三、約位者，凡夫染而非離，二乘分離非真。
謂果離分段，因唯事離，非今所明菩薩具上真實之行可得名離。
然非究竟唯佛為離，是故經云：佛常在世間而不染世法。
然今文備六位之行即是行離，行所依位即是位離，
故若事若理、若因若果皆名離也。 ^836a6

二釋名者，約法事離無他受，稱離非世間，即相違釋。
若約性離，通持業釋。
約行四句，前之三句俱通持業。
相違二釋，謂具事理二種離故。
泯句並非六釋所攝，亦可持業泯即離故。 ^836a16

第三宗趣，頓彰六位理事二離而為其宗，
令體性離，頓成真離，究竟為趣。 ^836a22

四、釋文。長科十分，初序分有三：初、明器世間圓滿。
orig::  ^836a28

爾時世尊在摩竭提國〔至〕坐蓮華藏師子之座。
commentary::  ^836a30

義如前釋。此段文含三種成就：
△二、智正覺世間圓滿。
orig::  ^836a32

妙悟皆滿。
commentary::  ^836a36

明佛二十一種殊勝功德，廣引諸論，已見前來升兜率品。
今但略明上句為總，具下二十一種功德，故云妙悟。
皆滿下，別。前四自利，餘皆利他。
前中有四：一、智德；二、斷德；三、恩德；四、作用平等德。
orig::  ^836a38

二行永絕。
commentary::  ^836a46

一即於所知，一向無障轉，功德佛地經，名不二現行。
不字約義應言，無字即永絕義，謂佛智德離所知障，非如聲聞極遠時處有不知故。
有知不知即是二行，今無不知故云永絕。
orig::  ^836a48

達無相法。
commentary::  ^836b8

二、即於有無無二相真如最勝清淨能入功德，彼經名趣無相法。
趣謂趣入，即此達義。
然無相法體即真如，無彼有無二相，故名無相。
諸法中最淨無客塵，令自他入勝於二乘，名最勝清淨。
orig::  ^836b10

住於佛住。
commentary::  ^836b18

三、即無功用佛事不休息功德。
世親釋云：謂住佛所住，無所住處。
此即釋經。於此住中，常作佛事，無有休息。
此即解論。
orig::  ^836b20

得佛平等。
commentary::  ^836b26

四、即於法身中所依意樂作事無差別功德。
謂諸佛有三事無差：一、所依智同，二、益生意樂同，
三、報化作業同。故云平等。
orig::  ^836b28

到無障處。
commentary::  ^836b34

五、即修一切障對治功德。
世親釋云：謂一切時常修覺慧，對治一切障故。
此明覺慧以為能治。
一切障者，即二障也，此為所治。
orig::  ^836b36

不可轉法
commentary::  ^836b42

六即降伏一切外道功德，謂教、證二道，他不能動。
orig::  ^836b44

所行無礙。
commentary::  ^836b46

六即生在世間不為世法所礙功德，謂利衰等八法不能拘故。
orig::  ^836b48

立不思議。
commentary::  ^836c4

八即安立正法功德，謂安住十二分教，餘不能思故。
orig::  ^836c6

普見三世。
commentary::  ^836c10

九即授記功德，謂記別過未皆如現在故。
orig::  ^836c12

身恒充徧，一切國土。
commentary::  ^836c14

十即一切世間示現受用變化身功德，謂二種身徧二種國故。
orig::  ^836c16

智恒明達，一切諸法。
commentary::  ^836c20

十一即斷疑功德，謂自於一切境善決定故，能決他疑。
orig::  ^836c22

了一切行。
commentary::  ^836c26

十二、即令入種種行功德。
二、本釋論，易故不解。
意云：徧了一切有情性行，隨根令入。
orig::  ^836c28

盡一切疑。
commentary::  ^836c32

十三、即當來發生妙智功德。
謂聲聞人言其全無少分善根，如來知其久遠微善，後當生故。
orig::  ^836c34

無能測身。
commentary::  ^836c38

十四、即如其勝解示現功德，謂隨有情種勝解現金色等，
雖現此身而無分別如摩尼等，故無能測。
orig::  ^836c40

一切菩薩等所求智。
commentary::  ^836c44

十五、即無量所依調伏有情加行功德。
謂由無量菩薩所依，為欲調伏諸有情故，
發起加行佛增上力，聞法為先，獲得妙智，
異類菩薩攝受付囑，展轉傳來，前後相續，
無間而轉，由此證得一切菩薩等所求智。
意云：佛智為一切菩薩等所求故。
orig::  ^836c46

到佛無二，究竟彼岸。
commentary::  ^837a8

十六即平等法身波羅蜜多成滿功德。
平等即無二義，無二法身為波羅蜜多所依。
orig::  ^837a10

具足如來平等解脫。
commentary::  ^837a14

十七、即隨其勝解示現差別佛土功德。
此中解脫即是勝解，隨諸物情勝解所宜，
如來勝解能現金銀等土，佛佛皆然，故云平等。
orig::  ^837a16

證無中邊，佛平等地。
commentary::  ^837a22

十八、即三種佛身方處無分限功德。
世親釋云：謂佛法身不可分限爾所方處受用變化，亦不可說爾所世界。
orig::  ^837a24

盡於法界。
commentary::  ^837a30

十九、即窮生死際常現利樂一切有情功德。
orig::  ^837a32

等虗空界。
commentary::  ^837a34

二十即無盡功德，謂佛實智如空無盡故。
今經闕最後窮未來際，總別合有二十一句，義如前說。
然佛地攝論約受用身，此約十身。
所以知者，處摩竭提國是變化土，而文既歎受用功德，
明知報化二身二土本相融故，不須要約地前地上，則知五位通得見故。 ^837a36

△三、眾生世間圓滿。
文二：初、舉歎德，二、列名歎德。
前則多人具德，後則勝人具德。
前中二：初、舉數揀定。
orig::  ^837a46

與不可說百千億那由他佛〔至〕種種國土而共來集。
commentary::  ^837b4

△二、顯具勝德三：初、總標。
orig::  ^837b6

悉具菩薩方便智慧。
commentary::  ^837b8

二、別顯。文有一十九句，大意不出方便智慧，
分二：初、十歎自分德。
orig::  ^837b10

所謂善能觀察一切眾生〔至〕善入無量諸方便法。
commentary::  ^837b14

前八皆有智慧方便依體起用，上五皆以善能為首。
orig::  ^837b16

知諸眾生空無所有，而不壞業果。
commentary::  ^837b20

智空不壞業界。
orig::  ^837b22

善知眾生心使、諸根、境界、方便種種差別。
commentary::  ^837b24

知根器，別明識。
orig::  ^837b26

悉能受持，三世佛法，自得解了，復為他說。
commentary::  ^837b28

持法化之。
orig::  ^837b30

於世出世無量諸法〔至〕悉善觀察知無有二。
commentary::  ^837b32

後二明有方便慧，皆即事歸實。
二九句歎勝進德。
orig::  ^837b34

於一念中，悉能獲得，三世諸佛，所有智慧。
commentary::  ^837b36

上一總明速成果智，下八皆是果智之用。
orig::  ^837b38

於念念中悉能示現〔至〕清淨行願悉已具足。
commentary::  ^837b40

△三、總結。
orig::  ^837b42

成就如是無量功德，一切如來於無邊劫說不可盡。
commentary::  ^837b44

△二、列名歎德二：初、列名結數。
orig::  ^837b46

其名曰：普慧菩薩〔至〕百千億那由他佛剎微塵數。
commentary::  ^837b48

△二、正明歎德
orig::  ^837c2

皆悉成就，普賢行願。
commentary::  ^837c4

文有十句，上一總，餘九別。
orig::  ^837c6

深心大願，皆已圓滿。
commentary::  ^837c8

契理願圓，普眼滿故。
orig::  ^837c10

一切諸佛，出興世處，悉能往詣，請轉法輪。
commentary::  ^837c12

攝法上首，為普化故。
orig::  ^837c14

善能受持，諸佛法眼。
commentary::  ^837c16

受持正法有普慧故。
orig::  ^837c18

不斷一切諸佛種性。
commentary::  ^837c20

不斷佛種，普見有性故。
orig::  ^837c22

善知一切諸佛興世授記次第、名號、國土。
commentary::  ^837c24

知佛化儀，光普徹故。
orig::  ^837c26

成等正覺，轉於法輪。
無佛世界，現身成佛。
commentary::  ^837c28

示現成佛，觀彼無故。
orig::  ^837c30

能令一切，雜染眾生，皆悉清淨。
commentary::  ^837c32

淨染機照其源故。
orig::  ^837c34

能滅一切菩薩障。
commentary::  ^837c36

摧他障有智幢故。
orig::  ^837c38

入於無礙，清淨法界。
commentary::  ^837c40

證法界覺法性故。
上之九句若約別明，初句為願，餘八為行，
通說則皆普賢行願，宿誓今滿如十大願，
普賢行現緣所作，故總句云成就行願。
又此十句十人通具，初句文云皆悉成故，
亦句各顯一人之德當釋名故，故總句為普賢故。
餘九如次前已配釋，此段即是眾成就也。 ^837c42

△二、三昧分
orig::  ^838a4

爾時，普賢菩薩摩訶薩入廣大三昧。
commentary::  ^838a6

普賢入者，是會主故，說普行故。
orig::  ^838a8

名：佛華莊嚴。
commentary::  ^838a10

萬行披敷，嚴法身故。
即以法界行門心海為三昧體，持無限故。
說法成行，發起為用，依此體故。 ^838a12

△三、發起分。
orig::  ^838a14

入此三昧時，十方所有一切世界六種十八相動。
commentary::  ^838a18

先明地動，警羣機故。
orig::  ^838a20

出大音聲，靡不皆聞。
commentary::  ^838a22

後顯出聲，令聞法故。
前皆有加而無發起。
此有發起而無加者，前表解從他緣，故有他加；
此表行由己立，故自發起。
又表行依解起，無別法故，所以不加。
攝解成行，亦須入定。
聖旨多端，不可一準。 ^838a24

△四起分
orig::  ^838a30

然後從其三昧而起。
commentary::  ^838a34

三義如前解釋。
△五、請分，分三：初、標問意。
orig::  ^838a36

爾時，普慧菩薩知眾已集，問普賢菩薩言：
commentary::  ^838a38

當機眾集說法時至，此為問意。
何以前來諸會經文先問後定，今乃翻此？
此有二意：一說儀無定，前表重法感而後應，
此明悲深觀機欲說，眾既已集故先入定令知說主。
二約所表，所來意明從相入實以成正解，
此中意明依體起用以成正行，故不同也。
普慧問者，稱法界慧能發行故。
一人問者，行獨已成非如解故。 ^838a40

△二、正顯問端。有二百問，其別行度世經，別作六番問答。
番番之中，先問次答，動地現瑞，顯益證成。
古來諸德，皆依彼文，用科此經，以為六段。
初二十句，問十信行。
orig::  ^838b4

佛子！願為演說何等為菩薩〔至〕何等為演說佛。
commentary::  ^838b12

△二、有二十句問十住行。
orig::  ^838b14

何等為發普賢心〔至〕何等為變化。
commentary::  ^838b16

△三、有三十句問十行之行。
orig::  ^838b18

何等為力持〔至〕何等為入無上菩提如海智。
commentary::  ^838b20

△四、有二十九句問十迴向行。
orig::  ^838b22

何等為如寶住〔至〕何等為業，何等為身。
commentary::  ^838b24

△五、有五十句問十地行。
orig::  ^838b26

何等為業？何等為身〔至〕何等為所行處。
commentary::  ^838b28

△六、有五十一句問因圓果滿行。
orig::  ^838b30

何等為觀察〔至〕何故如來、應、正等覺示般涅槃。
commentary::  ^838b32

第四段中句雖三十，以無礙用一句經文是總標虗句，故彼但有二十九句。
此段有五十一句。 ^838b34

此經前後總經三徧開說六位，此當第二約行說也，以普賢行該六位故。
故度世經最初請云：唯願解說諸菩薩行，從始至終令無疑故。
彼經雖然不配信等，既云從始至終，末後復明成佛之事，則知決是六位之行。
此經所以不將問答相間者，意取位中殊勝之行，
不取位故，如不圓融。
若剋定約位，何殊差別因果？
此經上下及本業經等判於六位，皆以十信未得入位，
十住為首，謂三賢十聖等妙覺故。
今此何以不開等覺而取信耶？
此有深意，彼及此前意在於位，取位成說。
今此文意正明於行，十信之行正居行始。
等覺之位有其三義：或攝屬前，十地勝進；
或攝屬後，即名佛故；或別開位，無垢地故。
今為說行，是故攝屬因圓之中。
經文雖有五十一句，唯後四句屬妙覺位，餘皆等覺。
若爾，此中依言依菩提心等，豈非發心住耶？
此難尤非。第二段初發普賢心，豈非發心住耶？
十信之初豈無發心耶？
故賢首云：菩薩發意求菩提，非是無因無有緣等，正是發心所依。
不究斯旨，空張援據。 ^838b36

△三、結請為說。
orig::  ^838c24

善哉！佛子！如是等法，願為演說。
 ^838c28
