
other:: 玄籤證釋卷第四
author:: 苕上沙門　智銓　述
定聖行。
○根本淨大論第二十卷根本淨禪。
云何名淨有漏善五眾？ ^592a33

○簡風喘等。禪門云：息相有四：風、喘、氣、息。
行者當捨三存息，以細念心，攝心對息，
從一至十，令心不散，故名數息。
若數不滿十，名數減。
若至十一，名數增。
然增減之數，並非得定之道。
若從一至十，恒具十，無有間一之失，名數成就。 ^592a35

○當證前方便等證相云：一、麤住心，二、
細住心，三、證欲界定。
因前息道，諸方便脩習，心漸虗凝，不復緣慮，名麤住。
于後其心泯泯轉細，即是細住。
與定相應等，名欲界定。
因欲界定後，身心泯然虗豁，失欲界身，
坐中不見頭手牀蓆，猶若虗空，此是未到定。
此能生初禪故，即初禪方便定。
八觸：一、動，二、痒，三、涼，四、煖，五、輕，六、重，七、
澁，八、滑。五支：一、覺，二、觀，三、喜，四、樂，五、一心。 ^592a43

○八聖種：無常、苦等，并如病、如壅、如瘡、如刺。
四支：一、內淨，二、喜，三、樂，四、一心。
遠對外塵說內淨，近對內垢說內淨〔云云〕。 ^592b12

○五支成就：一、捨，二、念，三、智，四、樂，五、一心。
大論中由愛故有苦等，廣訶二禪喜相。
四支成就：一、不苦不樂，二、捨，三、念清淨，
四、一心。 ^592b16

○菩薩定須明脩。
大論云：菩薩為眾生故，起大悲心，脩行禪定，
繫心緣中，離五欲，除五葢，入大喜初禪。 ^592b22

○在脩證中，禪波羅蜜第七卷明脩證。
彼脩證開四章：一世禪，二亦世亦出世禪，
三出世禪，四非世非出世禪。
第四不說。第三復開二：初對治無漏有九，即觀練熏脩。
二緣理無漏亦不說。 ^592b26

○非漏非無漏，即第四非世非出世。
觀練熏脩，即對治無漏止觀。
第七記輔行三十卷。
止觀有數息，然輔行無文。 ^592b32

○轉緣。禪門轉緣，通約教隨等六。
止觀第六記輔行二十五卷。 ^592b36

○四等大論二十卷：慈名愛念眾生，常求安隱樂事以饒益之；
悲名愍念眾生受苦；喜名欲令眾生從樂得歡喜；
捨名捨三種心，但念眾生不憎不愛。
輔行云：四等從心，無量從境〔云云〕。 ^592b40

○四無量。大集經二十四卷四無量心品云：
譬如一篋，盛四種香：一沉水，二多伽羅，
三牛頭旃檀，四多摩羅葉。
如是四香，合有四兩。
有四姓人，以四種衣，置是篋中，經數日已，各自齎去。
而是四香，銖兩不折。
然是衣中，各各有香。
若有菩薩，脩四無量心，隨所住國，其土人民，
各各成就種種功德，而于菩薩，無所損減。 ^592b46

○次脩相。此略明禪門中，別明四種脩相。 ^592c10

○隱沒等，止觀云：此定有隱沒、不隱沒。
若心緣眾生，決定作得樂想，心甚明了，
而所緣處，不見眾生得受于樂，是內不隱沒而外隱沒。
復有內心明淨，外見得樂，是為內外俱不隱沒。
輔行云：若依根本，內外俱隱沒，及外隱沒、
內不隱沒，餘則內外俱不隱沒。
第九略記輔行三十八卷。 ^592c12

○四空定大論二十卷末明。 ^592c22

○須訶色行者，觀是色麤惡重苦，老病殺害等種種苦惱因緣，
如病、如癰瘡、如毒刺，皆是虗誑妄語，應當除却。 ^592c24

○過一切色相等，大論云：佛說三種色：
有色可見有對，有色不可見有對，有色不可見無對。
過一切色相，即可見有對色。
滅有對相，即不可見有對色。
不念種種相，即不可見無對色。
大論：問：云何能滅是三種相？
答曰：是三種相，皆從因緣和合生，故無自性。
自性無故，是三種虗誑無實，易可得滅。 ^592c28

○禪門即禪波羅蜜，云：亦有未到地相〔云云〕。
○六妙門。禪門云：妙名涅槃。
此之妙法，能通至涅槃，故名妙門，亦名六妙門。
三是定法，三是慧法。 ^592c40

○若作對治，輔行三十七卷云：若對治者，
沉多應脩慧多定少，散多應脩定多慧少，沉散等者應脩等觀。
具如禪門禪波羅蜜第七卷。 ^592c44

○今但次第相生禪門云：若廣明此六法脩證，則諸禪皆屬六妙門攝。
今但取次第相生入道之正要，以明六玅脩證之相。 ^593a2

○遊止三四。瑞應經上卷云：端坐六年，
形體羸瘦，皮骨相連，玄清淨漠，寂默一心，
內思安般，一數、二隨、三止、四觀、五還、六淨，
游志三四，出十二門，無分散意，神通微玅。 ^593a6

○十二門禪，謂四禪、四等、四空也。 ^593a12

○出入息。大集經云：入名阿那，出名波那。
觀于出入，如門如向。 ^593a14

○大論二十一在二十卷中。
論云：以五欲麁誑顛倒故，以細微玅虗妄法治。
譬如有毒，能治諸毒。 ^593a16

○隨止可見，謂隨有脩證，止有脩證，皆可見也。 ^593a20

○觀有三義，禪門云：一者慧行觀，觀真之慧。
二者得解觀，即假想觀。
三者實觀，如事而觀也。
今此六玅十六特勝通明，並正用實觀成就，然後用慧觀觀理入道。 ^593a22

○止觀第九記輔行三十七卷。 ^593a28

○特勝輔行。問：何名特勝？
答：脩九想起過，佛令脩于特勝。
此觀特出，勝于九想，故名特勝。
止觀第九記輔行三十七卷。 ^593a30

○因緣得名，如律云：佛令諸比丘脩不淨觀，
比丘脩成，于身生厭。
或有比丘發心欲死，求刀自殺，乃至殺六十比丘。
因半月說戒，佛問阿難：不見諸比丘？
阿難具答，因斯立制等。
爾後改觀，令脩特勝。 ^593a34

○皆有脩證。脩者，作心脩習，心未相應。
證者，即任運開發，心得相應。 ^593a42

○此代數息。禪門云：何故以此代數息？
答：若是數息，直闇心數，無有觀行脩證時，
多生愛、見、慢等。今以隨代數者，即覺知此息無常，
不生愛、見等。 ^593a44

○輕重澁滑。知入息時輕，出息時重；入息時滑，出息時澁等。 ^593b2

○即對四念處。輔行云：從初知息出，至除諸身行，
有五特勝，名身念處。
次從心受喜，至受諸心行，有三特勝，對受念處。
次心作喜下，三、對心念處。
從觀無常下，五、名法念處。 ^593b4

通明。
○輔行：問：何名通明？
答：此禪觀法，無別名目。
北國諸師，脩得此禪，欲以示人。
既不知名，立名不定。
欲安根本禪中，而法相逈異。
若對特勝，名目全殊。
始對背捨，觀行條別。
所以諸師，名為通明。
又云：脩時三事通觀，故名為通。
此法明淨，能開心眼，觀一達三，所見無障，故名為明。 ^593b12

○別觀三事禪門第八卷。
明。
○三十六物，輔行云：前特勝中三十六物，與此不異。
又諸文皆云：內、外、中間各十二物，唯禪門中但分內、外。
外有十物，內有二十六，于中二十二是地，十四是水。 ^593b22

○聲非報法。雜心論第一卷：問：何故聲非報？
答：現在方便生故。
聲者，現在方便生。
報者，前業所起。聲隨欲生，報非隨欲生。
又聲有間，報無間。
聲若是報，應如色一切時不斷，而聲有斷，故非報。 ^593b28

○即不得一切法。
禪門云：由此三事和合，能生一切陰、入、
界眾苦煩惱，善惡行業，流轉不息。
若了三事無生，則一切諸法本來空寂。 ^593b36

○天文地理禪門第八卷明。
止觀第九略記第六記中明。 ^593b42

○九想。大論二十一卷明九想。
○止觀第六記輔行二十五卷。 ^593b44

○九十八使山動。
大論云：三毒薄故，一切九十八使山皆動，
漸漸增進其道，以金剛三昧摧碎。
結山第五記輔行二十三卷。 ^593b46

○能成大事，大論云：是九想是開身念處門，
身念處開三念處門，是四念處開三十七品門，
三十七品開涅槃城門〔云云〕。 ^593c2

○八背捨：一、內有色相外觀色。
二、內無色外觀色。
三、淨背捨身作證。
四、虗空處。乃至七、非有想非無想。
第八、滅受想。 ^593c6

○背淨潔五欲。欲界不淨五欲，上欲界定、
未到定已上，皆潔淨五欲。 ^593c12

○如禪門禪波羅蜜第十卷。 ^593c14

○八勝處：一、內有色相，外觀色少，若好若醜，是名勝知勝見。
二、內有色相，外觀色多。
三、內無色相，外觀色少。
四、內無色相，外觀色多。
五、青。六、黃。七、赤。八、白。 ^593c16

○十一切處：一青、二黃、三赤、四白、五地、
六水、七火、八風、九空、十識。 ^593c20

○背捨，具九地大論二十一卷云：初二背捨，
初四勝處，初禪、二禪中攝。
淨背捨，後四勝處，八一切處，第四禪中攝。
二一切處，即名說空處，空處攝。
識處，識處攝。前三背捨，八勝處，八一切處，皆緣欲界。
後四背捨，緣無色界及無漏法〔云云〕。 ^593c24

九，次第定。
○勝處但在第三，背捨初二勝處位在初禪，
第三、第四位在二禪，後四位在四禪，第三淨背捨位通三禪、
四禪，故云勝處但在第三。 ^593c34

○一切處但在第三四五。
背捨初八色一切處，位在第四禪。
次第九空一切處，位在空處。
第十識一切處，位在識處。
故云但在第三四五。 ^593c38

○並在大品大論。
大品在初品中。大論二十一卷。 ^593c44

○得堪忍地，章安疏云：還是初地。
○共念處。四念處。
引阿毗曇云：共念處者，以禪定助道，正助合脩，
亦名事理共觀，發得無漏，三明六通〔云云〕。 ^593c46

○答：毗曇云：即阿毗曇。
大論云：阿毗曇是佛說，汝小乘隨阿毗曇論議，
是名毗婆沙〔云云〕。 ^594a2

○成論人云：成實論無作品：問曰：無作是身口業性，身口業即是色。
答：是無作但名為身口業，實非身口所作。
以因身口意業生故，說身口意業性。
又或但從意生無作，是無作云何名色性？
有無色中亦有無作，無色中云何當有色耶？ ^594a6

○舍利弗毗曇有二十二卷，姚秦曇摩崛多共曇摩耶舍譯。
第三卷明五陰中色陰。
云有麤色、細色。云何細色？
若色、色界繫，若無色界繫，若不繫，是名細色。 ^594a16

○無作色。無教色。
荊溪云：名異義同。
法勝阿毗曇心論云：此業不可示他，故名無教。 ^594a22

三，上上禪。
○自性禪。地持云：自性禪者，于菩薩藏聞思前，
行世間出世間善，一心安住，或止分，或觀分，
或二同類，或俱分，是名自性禪。 ^594a26

○慧聖行籤科釋文分二：初對前二行明不判開，
次今此下正附別明四四諦相，又三：初約橫豎具此四四諦相，
次又復下明此四諦與常儀有異，三生滅下明四四諦中願行前後。 ^594a30

○止觀第七記輔行三十一卷。
○大論第五十在五十五卷。
釋幻聽品亦名如幻品。 ^594a38

○空中種樹大論二十八卷中文。 ^594a40

○止觀第七記輔行二十九卷。
○止觀知病第六卷上云：明入假觀者為三：
一、知病。二、識藥。三、授藥。
知病者，知見思病，知見根本，知見惑重數。
次知思本，知思重數〔云云〕。
識藥者，一、世間法藥。
二、出世法藥。三、出世上上法藥。
應病授藥者，既知苦集之病，又識道滅之藥，
先授世藥，次授出世藥，乃至上上藥。 ^594a42

○止觀第二記輔行十三卷。
○從空入假破法徧。
止觀第六卷明入假破徧：一、入假意。
二、入假因緣。三、入假觀。
四、入假位。 ^594b6

無作四諦慧。
○別教無作科。前籤文口科分二：初牒苦集即道滅。
二發心下簡釋別無作義，分三：初明發心至地前廣脩聖行。
次但此下正示無作明別登地證實。
三結示別教豎行次第證相。 ^594b12

○涅槃如來性品等章，安疏云：初、譬本有性理。
言王家者，佛所統處。
力士者，譬眾生有能降魔制外之用，故言力士。
眉間者，中道也。金剛珠者，或言理，或言解，
或言理解圓淨，不可破壞，如金剛珠。
次與餘力士下，遇緣起惑，失本有理，又二：
初、起惑。言餘力士者，天魔外道，惡知識桷。
力者，斷常乖于正觀，正觀破于斷常，故以身見觸中道珠。
次尋沒下，失理，沒在常斷邪見身中。
三、其處有瘡下，機緣感召。
二、見傷正解為瘡，命醫機召。
于佛善方藥，即聖智達知，即便停住，明失非失。
醫問力士下，第四、聖應破惑二：初、譬偏說無我。
檢邪如覓珠，力士驚答，譬稟教作無我觀。
從迷得解，敬驚答。
將非幻化，即無我觀。
即便啼哭，即是苦觀。
醫慰力士下，次、譬說圓。
初、為說。今在皮中，隱斷常中，影現于外，
性理虗通，徧一切處。
力士不信下，次、不受醫。
今執下，三、重說，乃自見珠。
四、信受鏡，譬圓經照信心面，文明理顯，信諦明了。 ^594b18

○中道雙亡雙照輔行十二卷。
明。
○不同通教但空偏假。
雙流玄第四下云：通教名道觀雙流也。
四教俱有雙流位等。
止觀第六下云：脩中觀位者，前兩止為中道雙遮方便，
兩觀是雙照方便，因此遮照得入中道，
自然雙流、自然雙照，脩此雙流凡有三處。
又云：三藏菩薩坐道場時猶是具惑，故無雙流，雙流位在佛耳。
通教有別來接者，雙流位在八地，別教雙流位在初地，
雖言初住，破一分無明，是雙流位即圓教也。
輔行二十八卷釋。 ^594c2

○大品云：一切種智。
大品經中三慧品：須菩提言：世尊！
云何名為一切種智相？
佛言：一相故名一切種智，所謂一切法寂滅相。
復次諸法行數、相貌、名字、顯示說，佛如實知，以是故名一切種智。
又大論八十四卷云：佛自說一切種智義有二種相：
一者通達諸法實相故寂滅相〔云云〕。
二者一切諸法可以名相、文字、言說了了通達無礙。 ^594c18

○涅槃、如來、虗空、佛性，疏云：顯時名如來，
隱名佛性，虗空取隱顯不二。
文殊問言等，疏云：一往似問如來、虗空、佛性三種有何差別。
尋下答意，正是問此三種與一實諦有何差別。
佛言：有苦下，唱昔四諦。
苦是苦境，諦是苦教，亦是苦智，實是苦諦之理，不二為實。
善男子！如來下，唱今一實。
三種皆是實，非苦者非境，非諦者非教，是實者是理。 ^594c30

○復次，善男子下，結三法與真實相即，更無異體。 ^594c44

○止觀第六記輔行二十七卷。
○如止觀第七記輔行二十九卷。 ^594c46

○止觀第二記輔行第八卷。
止觀第一第二記輔行第七卷。 ^594c48

○八神變大論第六卷。
明大經德王品。明存沒。
大經大論，互有存沒。 ^595a2

○如雜含中雜阿含二十六品云：復次四力，
覺力〔云云〕。何等為覺力？
于善不善法如實知，有罪無罪、習近不習近、
卑法勝法、黑法白法、有分別法無分別法、
緣起法非緣起法如實知，是名覺力。
何等為精進力？謂四正斷。
何等為無罪力？謂無罪身口意〔云云〕。
何等為攝力？謂四攝事：惠施、愛語、行利、同利。 ^595a4

○大經意在第十三卷。
○地持說。地持經第七卷次法方便處淨心品中。 ^595a16

○華嚴十地品晉經二十四卷新經十地品第二十六之四。 ^595a18

○無我想故，經中無我相。
○十地論第三卷中，先舉經云：菩薩如是安住歡喜地，
發諸大願，所謂無餘一切諸佛一切供養〔云云〕。
論曰：是初大願〔云云〕。
廣大如法界者，一切餘善根中勝故。
究竟如虗空者，無常愛果無量因故。
盡未來際者，此因得涅槃常果故，一切劫數大供養無有休息故。
餘九準知。論又云：第十大願起大乘行。
又以十不下，經云：以十盡句成諸大願。
何等為十？所謂一切眾生界盡〔云云〕。 ^595a22

○解脫月請乃說十地。
是解脫月菩薩起，請金剛藏菩薩說。 ^595a36

○第三地經云：菩薩日夜唯願聞法。
第四地云：觀內身，循身觀，勤勇念知。
乃至觀內外法，循法觀，勤勇念知，除貪愛等。
第五地云：此菩薩如實知此是苦聖諦等，如實知一切有為法虗妄等。
第七地云：雖知諸佛法身本性無身，而以相好莊嚴其身。
又以十種方便慧，起殊勝行。
第八地云：此地本願力故，諸佛親現其前，
與如來智，令得入法流門。
作如是言：善男子！
此忍第一，順諸佛法。
乃至云：勿復放于此忍門。
又此諸法法性，若佛出世，若不出世，常住不異。
亦復積集廣大善根資糧，乘大乘船，到菩薩行海。
于一念頃，以無功用智，入一切智智境界。
又云：此菩薩隨諸眾生信解差別，于彼佛國眾會之中，而現其身。
第九地云：先知一切法行，次知一切稠林，
次知一切相等，乃至了知眾生諸行差別，教化令得解脫。
第十地云：法雲地如實知欲界集，乃至聲聞行集，
辟支佛、菩薩、諸佛力、無畏、色身、法身集等，乃至如實知入一切法成智差別集。
十微細智不思議解脫門、無量無邊百千萬阿僧祗解脫門、
無量無邊百千萬阿僧祗三昧及陀羅尼神通等法門。 ^595a38

○十地論解論第二卷云：此五怖畏是初地障。
是五怖畏，第一、第二、第五依身、口、意，第三、第四依身。 ^595b28

○乃至因緣三有，即變易生死也。 ^595b32

釋二十五三昧。
○趣音促。如熱#CB08504;，北洲也。
不退，畜生也。歡喜，脩羅也。
等字，含無垢心樂等。
大經疏云：雖二十五，無非是王。
為辨異故，立名不同，即世界意。
如日光、月光等，即為人意。
不退心樂等，即對治意。
常樂等，即第一意。 ^595b34

○日光三昧，破東洲。
月光，破西洲。月夕初現于西，亦隨便立名。
月亦破闇，例同日光。
青三昧，破兜率。注雨三昧，第四禪也。
三諦常，即真、俗、中三諦皆常也。
破于三常，後文云：非三無為常、化用常、常樂常也。
破二苦，後文云：癡故是苦，乃至無明苦。
破不自在者，後文云：猶有細煩惱不自在，乃至無明不自在。 ^595b42

○初地獄中婆藪等，籤文分五：初正釋此有中第四文，
次下去一等簡釋諸有中第一意，三又準下復明第四意機應義，
四文雖在等點示預知下文文義，五一一皆言下通釋破字顯第二意。 ^595c4

○方等陀羅尼經。
大方等陀羅尼經有四卷，華聚菩薩名也。
大論第四卷，明婆藪仙人生陷地獄緣。 ^595c12

○婆言斷等經中，婆者言離，藪者言斷，離斷一切諸苦。
婆者言善，藪者言知，善知一切法者〔云云〕。
乃知十事因緣。 ^595c16

○調達。增一阿含四十六卷。
調達造五逆罪，生陷地獄。 ^595c20

○瞿伽離即調達弟子，因謗身子等，佛訶之不受，
身瘡即死，入大地獄。
緣在大論十三卷。 ^595c22

○感應玅中玄第六卷初。
○各有三義：機有可發義，機是關義，機是宜義，
應是赴義，應是對義，應是應義。 ^595c26

○料簡等感應，釋名中文。
○十界交互三十六句感應文中，第三、
就十法界論機應不同，乃至云：若就十法界交互，
則增九倍〔云云〕。 ^595c30

○為龍者，出大論十四卷、止觀第七記、輔行三十卷。
難陀即歡喜龍王，娑竭即娑伽羅龍王。
為象者，大論十二卷明牸音字，凡獸育子曰牸。
鵽音掇，一名冠雉，似雌雉。
大論十四悞在十二卷，大經第四四相品文。
鷲即大鵰。 ^595c34

○請觀音經一卷。
天台有疏，經有五道偈，此中不引人道，
大論第十、第十卷無。 ^595c44

○業見思俗諦破。
教行錄：日本問云：近代疑者云：餘三昧及以諸處，皆以見思為真諦所破。
此中何為俗諦所破耶？
四明答云：此中乃以業及見思同入生死，
俗諦正為真諦所破，成於真諦三昧矣。 ^595c46

○二十五三昧皆稱王，大經疏云：此地得二十五三昧，
名諸三昧王，一切三昧悉入其中，即是中道第一義三昧。
總攝諸三昧，所謂俗諦三昧、真諦三昧，
皆來攝屬，故得稱王。
一諦三諦，即是其體。 ^596a6

○止觀第五記輔行二十卷。
○四行偈文第三卷藥草喻品偈云：破有法王，
出現世間，隨眾生欲，種種說法。
如來尊重，智慧深遠，久默斯要，不務速說。
有智若聞，則能信解；無智疑悔，則為永失。
是故迦葉，隨力為說，以種種緣，令得正見。 ^596a14

○品初，釋七善。大經云：菩薩摩訶薩住於大乘大般涅槃，
住七善法，得具梵行。
何等為七？一、知法，二、知義，三、知時，四、知足，
五、自知，六、知眾，七、知尊卑。
先明別七，次明圓七，次明四無量心。
亦先明次第，次明圓。 ^596a22

○三、天行，指雜華大經十八卷梵行品。
末云天行品者，如雜華說，初地天行約別教證道，
初住天行正約圓說，故云經兼二意也。 ^596a30

四、嬰兒行。
○先列不次第等，大經疏云：上聖梵兩行，
皆先釋次第行，後釋圓行。
今品先明圓行，後明次第，當是前後赴緣自在。 ^596a36

○與天行對辨，冥顯中言梵行者，蓋嬰兒即梵中慈故也。
下玄文云：從慈心與樂，起嬰兒行。 ^596a40

○不起即常等，章安疏云：不起譬常，不起邊中諸法之相；
不住譬淨，不著生死涅槃；不來譬我，不從淺至深動搖彼此；
不語譬樂，寂滅涅槃不可言說。
從初發心，常觀涅槃四德行道，故言不能起、
住、來、去、語、言，呼此嬰兒為如來行。 ^596a44

○即最後文今後頓科中慈善根力等。 ^596b4

○肇云：涅槃無名論云：仰攀玄根，俯提弱喪，
超邁三域，獨蹈大方。 ^596b6

○後文即人天後文。
又嬰兒者，厭等，大經疏云：五欣厭嬰兒，直法說無譬。
初二句即是標。以是故知下，次廣釋中，
有斷、不斷。此約集諦，正使有斷，習氣不斷。
有真、不真，約苦諦，生死中無涅槃則不真，離生死有涅槃此則有真。
脩、不脩，約道諦，四倒惑等是不脩，四念處等是脩。
得、不得，約滅諦，利鈍使不得，見道、脩道名得。 ^596b8

○觀文似如用前所釋，隨機而說，謂觀大經偏行嬰兒文也。
蓋大經又嬰兒以下文，皆釋前不能起住等。
今分對偏行嬰兒，故荊溪言觀文〔云云〕。 ^596b20

○大經云下，明偏行嬰兒。
初、大字嬰兒。正取和字而為大字，即六度菩薩三祗行百劫種相，
志求作佛。此佛是有為半字無常之佛，故知是和字嬰兒。
又云：不見下，次、無知嬰兒。
是通教嬰兒。不見晝夜等，是無憎愛，達幻化相，
苦樂平等，冤親不二。
又云：不能下，三、不作嬰兒。
不作大逆，不作小乘，此是別教菩薩，即是非生死、
非涅槃，行于中道之行。
又云：楊樹下，四、黃葉嬰兒。
楊樹譬妄常，黃葉譬妄淨等。
又云：非道下，二乘嬰兒。
即欣厭嬰兒也。然此引文，乃是第二科釋嬰兒行意中文。
經云：若有眾生于非道中作真道想，如來亦說非道為道。
非道之中實無有道，以能生道微因緣，故說非道為道。
婆和如前釋第一卷上標教中。 ^596b26

○如經云云，經中約法廣合，故注云云。
○聖行，如前說。慧，聖行初也。 ^596c2

五病行。
○現病品文。大經第十八品疏云：由前品末授記付囑竟，
即云：我今背痛，舉體皆痛，如彼小兒及常患者。
從此義故，題現病品。 ^596c6

○彼文具釋三障。
經云：菩薩所得善根，悉施眾生，而共迴向一切種智，
為除眾生諸煩惱障、業障、報障〔云云〕。
三毒在煩惱障，五無間在業障，毀謗等在報障。
後廣比決下，即推證果文。 ^596c10

○迦葉次引等。迦葉云：如來四大無不和適，
身力具足，亦無羸損。
如十小牛力不如一大牛力，十大牛力不如一青牛力，
十青力不如一凡象力，十凡象力不如一野象力，
十野象力不如一二牙象力，十二牙象力不如一四牙象力，
十四牙象力不如雪山一白象力，十雪山白象力不如一香象力，
十香象力不如一青象力，十青象力不如一黃象力，
十黃象力不如一赤象力，十赤象力不如一白象力，
十白象力不如一山象力，十山象力不如一優鉢羅象力，
十優鉢羅象力不如一拘物頭象力，十拘物頭象力不如一芬陀利象力，
十芬陀利象力不如人中一力士力，十人中力士力不如一鉢鍵提力，
十鉢鍵提力不如一八臂那羅延力，十那羅延力不如十住菩薩一節之力。
菩薩坐金剛座，即得十力。
如來今者不應如彼嬰兒。
如來因為下經云：如來即從臥起，趺坐放光，
一切利益，讚迦葉能問。
次廣說我于往昔劫已除病根〔云云〕。
又列三種，下經云：世有三人，其病難治：
一、謗大乘，二、五逆罪，三、一闡提。
如是三病，世中極重〔云云〕。
又有五種病人：第一病人，即初果過八萬劫成佛。
第二人，即二果過六萬劫成佛。
第三人，即三果過四萬劫。
第四人，即四果過二萬劫。
第五人，即辟支佛過十千劫成佛。 ^596c18

○大論如來九惱第九卷初。
○乳光經只有數紙後籤第十卷上引。 ^597a12

○十住毗婆沙論云：佛入婆羅聚落乞食，空鉢而出。 ^597a14

○興起行經兩卷。
上卷。孫陀利宿緣經第一。
奢彌#CB02494;宿緣經第二。
頭痛宿緣經第三。
骨節煩疼因緣經第四。
背痛宿緣第五。木槍刺脚因緣經第六。
下卷。地婆達兜擲石緣經第七。
婆羅門女旃沙謗佛緣經第八。
食馬麥宿緣經第九。
苦行宿緣經第十。 ^597a16

次料簡。
○戒聖行末在第十一卷，定聖行文末亦在第十一卷，慧聖行文末在十三卷。
故今判云者，指下文。
次仍依文別判科。
慈悲喜捨文末在第十五卷初，捨文末亦在十五卷。
今判云者，指下文。
次融化他科。文云：慈悲喜是化他之事，行一子地是其證。
捨心是化他之理，行空平等是其證。 ^597a28

○答：聖梵兩行等。
法雲師云：聖行為自行因，梵行為因中化他。
此二是地前脩因行也。
垂裕記。問：天既是證，何名為行？
答：從天起行，故名天行。
故天行位在于地住。
嬰病二行，皆是從果起應之行。 ^597a38

○當知地前戒定等，前籤文云：前之兩行，並在外凡。
故地前二行，未斷惑證理，雖復立二地名，其實未證。
今慧行雖從淺至深，能斷惑證理，登初地離五怖畏等，故結住于無所畏地。
所以文云：未若初地與無畏同結。
又三種聖行，皆從淺至深，然聖行得滿，全由慧行。 ^597a46

○莊周賦杼莊子齊物論中文云：謂之朝三。
何謂朝三？狙公賦芧，曰：朝三而暮四。
眾狙皆怒。曰：然則朝四而暮三。
眾狙皆悅。名實無虧，而喜怒為用。
注云：狙公，養猿狙者。
芧，橡子也。朝三升，暮四升也。
玃，大母猴也。 ^597b8

○圓五行，如大論云等。
大論第十一卷云：菩薩觀涅槃，行佛道。 ^597b16

○大論八十。在大論八十三卷，釋三慧品，明行生脩。 ^597b18

○受、想、行、識，亦復如是。
經云：佛言：色寂滅故，色空故，色虗誑故，
色不堅實故，應行般若波羅蜜。
受、想、行、識，亦如是。
如汝所問：云何生般若波羅蜜？
如虗空生故，應生般若波羅蜜。
如汝所問：云何脩般若波羅蜜？
脩諸法破壞故，應脩般若波羅蜜。
須菩提言：行般若波羅蜜，乃至脩般若波羅蜜，應幾時？
佛言：從初發意，乃至坐道場，應行、應生、
應脩般若波羅蜜〔云云〕。 ^597b20

如來座天行。
○疏：十八空，銷十八句，文句云：凡有十九句，
初一句總，後十八句對。
大品十八空：如實相，即第一義空；不動，
即外空，外不為六塵流動也；不退，即內、
外空，十二入空故，故言不退；亦不分別等，
是偈文上、中、下有。
約前三教釋，約三乘或三菩薩釋。
有為是世間法，故不實；無為是出世間法，
故實；不分別，即不行〔云云〕。 ^597b36

○畢竟空，即經無所有性。
諸法無遺餘，故名畢竟空。 ^597b48

○不弊不淨垢衣，弊，敗也，惡也。
非脫珍著弊之弊，謂長者不以不淨垢衣為惡，
而著不淨垢衣，正形容忍于斯事也。
三消慈悲中，木牛、楊葉皆大經文，如阿脩羅琴大論十七卷明。 ^597c2

○寶几承足，玅樂云：一几承于二足，定慧所依無殊。
從定名諦，從慧名境。
又云婆羅門等，文句云：婆羅門名淨行，
貴族高潔，即等覺離垢菩薩也。
剎利即是王種，九地已下，初地已上也。
居士富而不貴，即三十心也。
諸菩薩是商人，徧入三土，以求法利。
此土菩薩往他方聽法，他方大士來此聞經，往還採利也。
商估者，玅樂云：應作賈，音古。
居賣曰賈，通物曰商。 ^597c8

○入出二字有四番釋，文中引三，其四云：
化他用為出，自行用為入。
玅樂云：入出文有四釋：初三自行，後一自他。
于自三中，初以雙非為入，雙照為出。
次番者，出入相對，本相即故，出入之名亦更互得，故此智體出入互照。
此之兩釋，約三諦說。
次無量去，約二諦說。
第四、還用向之三二自利化他。 ^597c22

○又七種二：諦、智、行、慈。
七善，即大經十四卷中七善也。 ^597c32

觀心圓五行。
○地持云：地持第五卷禪品九種禪：一、
自性禪，二、一切禪等。
又云：一切禪有二種：一、世間，二、出世間。
各有三種：一、現法樂住禪，二、出生三昧功德禪，
三、利益眾生禪。又釋云：菩薩禪定離一切妄想，
身心止息，第一寂滅，自舉心息，捨離味著及一切相，是名現法樂住禪。
菩薩禪定出生種種不可思議無量無邊十力種性所攝三昧，
乃至出生二乘解脫，除入一切，入無礙慧。
利益禪有十一種〔云云〕。 ^597c36

第四位，妙。
○成論毗曇判位。
成實論空門第十品，分別賢聖共二十七人。
毗曇有門，明七賢七聖。 ^598a4

○瓔珞已判淺深。
瓔珞本業經云：他方敬首菩薩，在第二賢聖名字品中，
請云：欲成斯道，當如何行？
一切賢聖名字何等？
佛先說四十二位，從十住至玅覺。
次明住前有十順，即十信。
第三學觀品中，說四十二位所脩觀法。 ^598a6

○仁王盛談高下。
仁王上下卷，廣明三賢十聖，及五忍十四般若，
其文多明圓別，兼含通意，故云盛談高下。 ^598a16

○天雨四華，文句云：今天雨華報，其當獲佛因。
即四輪因位也。又正說中開示悟入，又與大車遊于四方，
皆是位義，故知華表因位也。 ^598a20

○艸菴喻羅漢本處，化城喻二乘涅槃，
三艸喻藏位，二本喻通別位也。
渚宅。渚謂寶渚，即寶處也。
宅謂大乘實相家宅，一地一雨，即圓實位也。 ^598a24

○正法念，即正法念處經二十二卷，去觀天品，廣明天法。 ^598a30

○俱舍云：唐譯第十一卷中偈云：堅手等。
集註云：堅首等三，皆藥叉眾。
大王即四天王，堅首最下級，乃至四王居最上級，
諸藥叉眾亦住餘七金山，是四王所統部眾故。 ^598a32

○俱舍世品從第八卷起至第十二卷。 ^598a38

○大論云：大論五十四卷，釋四天王品，
準希有經，希有較量功德經止數紙，阿難起請。 ^598a40

○增一五衰。增一阿含二十四卷云：一者華冠自萎，
二者衣裳垢圿，三者腋下流汗，四者不樂本座，五者玉女違叛。 ^598a44

○立世阿毗曇。佛說立世阿毗曇論有十卷，此引文在第一卷。
堋音彭，射埒也。 ^598a48

中艸位。
○成論探明大乘。
成論宗經部，義參大乘，故云探明大乘〔云云〕。
論主即訶黎#CB02494;摩。
成論第一卷偈云：故我欲正論，三藏中實義。 ^598b4

○中阿含三十。謂中阿含第三十卷福田經中，
給孤長者問佛〔云云〕。
佛答云：十八學人：信行、法行、信解、見到、
身證、家家、一種、向須陀洹、得須陀洹、向斯陀含、
得斯陀含、向阿那含、得阿那含、中般涅槃、
生般涅槃、行般涅槃、無行般涅槃、上流色、究竟。
九無學人：思法、昇進法、不動法、退法、不退法、
護法、實住法、慧解脫、俱解脫。
輔行十四卷列二十七人，略有不同。
成論云：斷貪恚等諸煩惱盡，故名福田。 ^598b8

○俱舍文同。輔行十四卷，準俱舍列，則無身證。
故集註云：且據學、無學二十七人是同。
然福田經列身證，俱舍則無也。
俱舍多一向，故亦二十七人。
更檢成論。成實論分別賢聖品末云：羅漢有九種：
退相、守相、死相、住相、可進相、不壞相、慧解脫相、
俱解脫相、不退相。
是諸阿羅漢，以得信等根，故有差別。 ^598b24

○有門之位。集註云：今依有門明位者，
有三意：一、凡聖位足，二、佛法根本，三、符順教旨。 ^598b34

○如八十八使，五利五鈍，歷三界四諦下，
增減不同，成八十八法界次第初門九十八使科中明。 ^598b38

○五停心。停者，止義，住義。
數息停，散亂不淨停，貪欲慈悲停，多嗔因緣停，愚癡念佛停。
逼迫初賢。賢者，善直也。 ^598b42

○別相念，#CB00701;玄云：
別謂各別，身、受、心、法不同故。
相謂行相，觀此四法作不淨等行相故。
言念觀者，然觀體非念，觀是其慧，推求觀察知不淨等故。
乃至處謂處所，謂身、受、心、法是念所緣住止之處故。 ^598b46

○性共緣三念處。
性念處，緣理斷結，除自性過。
共念處，正助合脩。
緣念處，緣佛三藏，及世間文字。
所緣處廣也。 ^598c6

○四精進，四正勤也。
四定，四如意也。生善，五根也。
破惡，五力也。信破欺等分別，七覺也。
安隱，八正道也。 ^598c10

○境總、觀總等別行四念處本，與此略異。
三、二類知，謂三境、二境可類知也。 ^598c14

四、煖位。
○解喻煖，此喻慧行。
次集華煖生，喻行行也。
內凡者，相似見理曰內。
又漸見法性，心遊理內，身居有漏，聖道未生，故名內凡。 ^598c18

○證初果者，#CB00701;玄云：
空門以十六心名見道為初果，二果去方屬脩道。
集註云：有門以十五心名見道為初果，
向十六心是脩道初果，攝須陀洹四教儀飜預流數人，即薩婆多宗人亦有門也。 ^598c22

○約此論家家，即次斷中小超人也。
斯陀含飜一來。後三品猶在，故更一來。
約此說一種子，即小超人也。
阿那含飜不來。 ^598c30

○超果者，集註第六卷明此名超越人四教義，云不證前二果也。 ^598c34

○三、結輔行。二十四卷末明止觀。
第六、記輔行。二十五卷明八十八使。
七、生那含。 ^598c36

○準俱舍九種，唐譯俱舍二十四卷頌云：
行色界有九，謂三各分三，業惑根有殊，故成三九別。 ^598c40

○上流三者，上流有二種，今指雜脩一種也。
又有三：一、全超，謂在欲于四禪已徧雜脩，
遇緣退失，從梵眾沒，生色究竟天，中間盡超故。
二、半超，梵眾沒，中間超一二乃至十三，
生色究竟天，非全超故，通受半名。
三、徧沒，全不能超故。 ^598c44

○見到。大集經見到，舍利弗阿毗曇名見得，俱舍頌名見至。 ^599a4

○三空，四教義云：三空定。 ^599a6

○身證想受滅，大論云：滅受想患，厭散亂心故。
入定休息，似涅槃法，著身中身證，故名身證。
雜心論云：身作證滅盡正受，及入定心，是有漏隨順滅心故。
止觀第七記輔行三十七卷釋論二十二，即大論。
如佛告給孤獨居士：世間福田應供養者有二種：
若學人，若無學人。
學人十八，無學人有九。
今此中何以故但說八輩？
答曰：彼廣說故十八及九，今此略說故八。
彼二十七聖人，此八皆攝信行、法行。
或向須陀洹攝，或向斯陀含攝，或向阿那含攝。
家家向斯陀含攝，一種向阿那含攝，五那含向阿羅漢攝。
信行、法行入思惟道，名信解見得，是信解見得。
十五學人攝九種福田，阿羅漢攝雜阿毗曇。
雜阿毗曇心論第五卷云：此亦多種，或五及七八。
五種者，謂中般涅槃、生般涅槃、行般涅槃〔云云〕。
七者中般涅槃有三種，如契經，四如前說。
八者五種如前。又現法般涅槃，無色界阿那含及不定。
又色界五種，根建立則十五。
中般涅槃上中下根，乃至上流亦如是。
地建立則二十，初禪有五，乃至四禪亦五。
性建立則三十，中般有六種，謂退法種性、
思法、護法、住法、昇進不動法，如是乃至上流亦如是。
處所建立則八十，梵身天五，如是乃至阿迦#CB01882;吒天。
種性根建立則九十，地種性建立則百二十，
地種性根建立則三百六十，種性處建立則四百八十，種性處根建立則一千四百四十。
復次一阿那含，謂中般根建立三地，四種性六處所，
十六種性根十八，地種性二十四離欲三十六，
地種性根七十二，處種性九十六，地種性離欲二百一十六，
處種性根二百八十八，種性根離欲六百四十八，
處種性離欲八百六十四，處種性根離欲建立二千五百九十二，
當知是中般數。乃至上流亦如是。
此一切攝受一萬二千九百六十。 ^599a8

○慧俱二脫。古雲：約五義判慧俱。
集註第六卷明。光明文句云：空觀順理，名為正道。
不淨破貪，名為助道。
小乘脩正道斷結，名慧解脫。
脩助道斷結，名俱解脫。
人八解脫法數第八卷明。 ^599b18

○婆沙略釋在四十七卷末。
言思法者，#CB00701;玄云：
常自思惟所得之法，恐有退失。
故婆沙云：心生厭故，持刀自害。
成論稱為死法。進法已上是信行，不動是法行。 ^599b26

○若退果者等，輔行引婆沙明。
○無疑解脫，集註云：故知無疑乃俱人中勝者耳。 ^599b32

○沙門那。四教義云：此之七聖，名真沙門。
沙門有二種：一者直言沙門，沙門即因也；
二者沙門那，沙門那者果也。 ^599b34

○婆沙，云在七十七卷中。 ^599b38

○此云乏，云道。飜譯名義云：以為良福田故，能斷眾生饉乏。
以脩八正道故，能斷一切邪道。
如迦葉品〔云云〕。 ^599b40

○大小辟支迦羅，如輔行約三義明。 ^599b44

○止觀第三記輔行。
十三卷明三藏六度緣起。
十四卷明衍人斥小。 ^599b46

○上草位菩薩三義伏惑三義法數第三卷明。 ^599b48

○釋迦，此翻能仁。
罽那尸棄，此云寶髻，亦寶頂，非七佛中尸棄也。
與七佛中尸棄隔二。
僧祗毗婆尸，此云勝觀，亦徧見。
具如止觀記輔行十三卷。 ^599c2

小樹位。
○無言說道，言說是事，即空故無。
輔行云：通人既觀諸法如幻，幻本不生，
今無所滅，名之為體。
集註第七云：謂體六，凡依正之色，如幻如化，
當體即空，而入真理也。 ^599c8

○道觀雙流。道謂化道，觀謂空觀，帶空出假，故曰雙流。
遊戲神通大論四十九卷。
釋。 ^599c14

○立伏忍，乾慧地也。
柔順忍，性地也。無生忍，八人見地已去至十地也。
輔行二十五卷引大論，于菩薩邊別得忍名，
乃至遊戲神通等名，故知此名別屬菩薩。 ^599c16

○如欲度虗空，大論七十八卷舉度空品云：
菩薩作是願：我當度一切眾生，眾生實不可得。
是人欲度眾生，如欲度虗空。
何以故？虗空離故，當知眾生亦離。 ^599c22

○八人。止觀第六云：人，忍也。
忍，因也。 ^599c28

○止觀第五記輔行二十四卷。 ^599c30

○故大品云：在大論八十六卷中。
○十地菩薩如佛，大論四十九卷云：須菩提！
十地菩薩當知如佛。
五十卷釋如佛義，如義輔行中明。 ^599c32

○用誓扶餘習等，輔行引大品云：留餘殘習，
以誓願力及扶餘習而生三界，利益有情。 ^599c36

○五相如三藏不殊，謂唯成道等三，稍異三藏。
前五不異，故略不論。 ^599c40

○本門中通佛，亦言 #CB01926;斷，
此指下第九本壽命玅中通佛身化緣訖，
亦歸#CB01926;斷〔云云〕。 ^599c42

○二義不定等，謂本佛涅槃相亦同三藏 #CB01926;斷者，
以通當教有二義不定，故與藏教有同有異。
又鈍者同三藏見#CB01926;斷，
利者見異三藏，故言所見不同。
輔行云：方便有餘土通佛，不說#CB01926;斷。 ^599c46

○止觀第六記輔行二十五卷。 ^600a4

○大品云：須陀洹智斷，是菩薩無生忍，出徧學品。
大論八十六卷釋論舉經云：須菩提！
八人若智若斷，是菩薩無生法忍。
須陀洹若智若斷，斯陀含若智若斷，阿那含若智若斷，
阿羅漢若智若斷，辟支佛若智若斷，皆是菩薩忍。 ^600a6

○一日三時。照機雜心論第九卷：佛晝夜三時，以佛眼觀察眾生。
大論二十六卷：佛一日一夜各三時，觀一切眾生誰可度者，
無令失時。 ^600a14

○亦如摩耶經、摩訶摩耶經兩卷，上卷摩耶讚佛偈，
日夜各三時〔云云〕。 ^600a20

○阿難近後而問。
增一阿含三十六卷：如來北首右脇而臥，將欲涅槃。
阿難在後哭泣。世尊知而告諸比丘曰：阿難比丘今為所在？
比丘曰：今在如來牀後〔云云〕。 ^600a22

次料簡。
○或向初取三地，謂初歡喜離垢明地也。
仁王四地，謂增第四#CB08504;地也。
止觀第六上云：舊云三地斷見，或言四地斷見。 ^600a30

○但通教等下，止觀云：今覈此語，若云三地四地皆斷見者，
此師不解通教義。
何者？三乘共位，同入無間三昧，不出入觀而斷見，那忽用三地四地皆斷見耶？
若取第三地斷見者，第四地應斷思。
若取第四地斷見，第三地應未斷見。
若用兩地斷見，為出入觀？
為不出入觀？若不出入觀，則無兩地。
若出入觀，非斷見位。
人師救云：經說如此，此師不解經意。
今言經借別義顯通耳。
別見義長，論三地四地。
通見義短，不出入觀。
然名可借別，義必依通。
若作不出入觀釋者，三地據斷見初言，
四地據斷見後，皆不出觀〔云云〕。 ^600a34

○若斷別惑等，玄第五上明斷伏中，當是別教附傍小乘方便說耳。
籤云：明其附傍通教小乘三藏意，亦似共地菩薩意。 ^600b6

○或言六地齊羅漢等，舊云六地斷思盡齊羅漢，或用仁王七地齊羅漢。
止觀云：但六地名離欲止，離欲界九品祗可與阿那含齊。
縱令帶果行向，猶有非想九品在，亦不得與羅漢齊。
若七地是已辦，就果可爾。
向來屬果，則初禪初品已屬七地，爾時得名已辦。
今若取釋義便者，約十度明義，以第六般若入空之慧斷惑盡，
與羅漢齊。第七方便般若出假化，用此名目為便。
若取七地齊羅漢，約諸地對果向，七地正與第四果齊。
此皆一往相主對，經論不定，復須斟酌，不可苟執。 ^600b10

○別圓入通，含容取乾慧。
此明通教人雜，故含容三教，通說取乾慧耳，非被接意也。
乾慧初#CB08504;，謂乾慧為初#CB08504;，
別在菩薩斷惑之位。
若共二乘，不名初#CB08504;，初#CB08504;即是斷位。
故大論別立菩薩，故以乾慧為初#CB08504;。
大論七十五卷云：燈譬菩薩道，炷喻無明等煩惱。
#CB08504;如初地相應智慧，
燋無明煩惱炷〔云云〕。 ^600b28

○三處燋炷。大品經明初地燋炷。
大論明三處初#CB08504;。 ^600b40

○大論四十八卷釋經廣乘品，從四念處乃至十八不共，皆是摩訶衍。
次明菩薩摩訶衍，所謂字等、語等、諸字入門、
阿字門，一切法初不生故。
大論四十九卷釋經發趣品，經文十地無歡喜等名，但言從一地至一地。
論文有歡喜離垢等十名。 ^600b42

○與止觀稍似有殊。
止觀中間，三乘共斷，其義已顯，用何為據，更獨開菩薩地耶？
答：大論三處判燋炷云云，彼文但論通別二教，不論三教。
此中既別圓與通對辨，故與止觀有殊□□。 ^600c2

○見地燋炷，置而不論，此正是止觀意也。 ^600c10

大樹位。
○此別教名義等皆別。
集註云：別義有八：教則獨被菩薩，理則隔歷三諦，
智則三智次第，斷則三惑前後，行則五行差別，
位則位不相收，因則一因逈出，果則一果不融。
破內外塵沙法數第三卷，有三品塵沙圖，
伏破無明法數，亦明初地三品無明。 ^600c14

○瓔珞五十二位。
本業瓔珞賢聖名字中，先說四十二位，
次明住前十順，即十信位，共五十二也。 ^600c22

○仁王明五十一位。
玄第五上云：仁王明十四忍，三十心為三般若，
十地為十般若，等覺為一般若。
十四在菩薩心中皆名為忍，轉至佛心名之為智。
籤云：仁王經文不開等覺，玄文開等覺對十四忍。 ^600c26

○新金光明經隋譯。
○涅槃五行十功德。
五行，謂聖行等十德。
大經十九卷至二十一卷，約五事論議等，明初功德。
從二十二卷，初約六通，明第二功德。
次約慈，明第三功德。
次約十事，明第四功德。
次約五事，明第五功德。
次約金剛三昧，明第六功德。
從二十三卷，初明四事，成就第七功德。
次除斷五事等，明第八功德。
從二十四卷，初發五事，明第九功德。
末明道品入涅槃，成就第十功德。 ^600c34

○攝大乘第七釋第四因果等。
世親攝大乘論釋達摩笈多譯第七。
釋因果勝相中，無十地名。
在釋脩差別勝相中，有歡喜等十名。
若真諦譯在第十卷。 ^600c48

○地持六位。地持經中，從發心住至十地，
束為六住：一、種性住。
二、解行住。三、淨心住。
四、行道迹住。五、決定住。
六、究竟住。止觀第五卷下明： ^601a6

○十住婆沙。十住毗婆沙論有十五卷，
龍樹造，什師譯。釋十地入初地品第二中，
先列十地名歡喜〔云云〕，次即釋十地相貌。 ^601a12

○大論略出通別，謂三乘共菩薩地為通，但菩薩地為別。 ^601a16

○又為銷經文四教義云：又欲令聽者咸知大乘經論出別教菩薩位行不同，
寧可偏執是非諍競耶？ ^601a18

○仁王般若明五十一位，據經，五忍開十信、
三賢、十地，玅覺不開等覺，十四忍因位除妙覺，玄文開等覺。
據大論，般若名亦在因位，故天王十四般若亦不開玅覺，故仁王般若總明五十一位也。 ^601a22

前四般若。
○摩訶即大品，此亦未可全用。
此是荊溪總破古師五時之失。
佛祖統紀云：案藏經目錄云：摩訶般若三十卷，光讚般若十卷。
龍樹用此造智論百卷。
若放光金剛等十經，皆是晉宋間譯。
至唐奘師始譯出大般若經六百卷。
當知前十經皆重譯之文。
智者引用正大品中義，是晉羅什譯，在唐譯之前也。 ^601a32

○如來成道二十九年，仁王護國經上卷序品云：
大覺世尊，前已為我等大眾，二十九年說摩訶般若波羅蜜、
金剛般若波羅蜜、天王問般若波羅蜜、光讚般若波羅蜜。
今日如來放大光明，斯作何事？ ^601a42

○於次第義便，四教義云：一家義便也。
末代入道所宜，謂末代入道，正得其宜。 ^601b2

○六度皆九，地持彌勒說六度皆有九種。
第三卷施品明九種施，一自性施，二一切施，
三難施，四一切門施，五善人施，六一切行施，
七除惱施，八此世他世樂施，九清淨施。
第四卷戒品九種，一自性戒等。
第五卷忍品九種，自性忍等。
精進品九種，自性精進等。
禪品九種，自性禪等。
慧品九種，自性慧乃至第九清淨慧。 ^601b6

○經有七位，瓔珞本業經第二賢聖名字品說四十二位，從十位至玅覺。
次明住前有十順，即十信心也。
第三學觀品說六種性，所謂習種性等。 ^601b18

○習種性，謂研習空觀也。
性種性，即分別假性也。
道種性，謂中道能通也。
真似兩解。四教義云：通教通真似解，說為煖、
頂、忍、世第一法。今別教別真似解，義立此名，比決分明也。
聖種性，謂證入聖地也。
等覺性，謂去佛一等也。
玅覺性，謂玅極覺滿也。
大品：菩薩欲具道慧，當學般若。
大論二十七卷舉經云：菩薩摩訶薩欲得道慧，當習行般若波羅蜜等。 ^601b24

○因中總別，果上總別，止觀引大論二十七卷云：
或言因中總別，果上總別。
輔行十三卷云：言總別者，直語道慧一切智故，故名為總。
各加種故，故名為別。
大論云：總相是一切智，別相是一切種智。 ^601b36

○生滅無生滅四真諦慧聖行，即十住位四教義。
生滅四諦慧，在十信位中。 ^601b44

○瓔珞六位。瓔珞本業經上卷說六種性。 ^601b46

○四教本即四教義，在第五卷中。
玄籤證釋卷第四
 ^601b48
