
other:: 
# 正智明覺雪竇顯禪師

xu:: 
## 御製序
御製序
雪竇徧參諸方。機辯無敵。
忽遇智門。兩度拂子驀口打。
豁然開悟。乃嗣智門。
學者於此薦得。當知心不在思維。
而普照法界。口不必語言。
而遍演恒沙。如雪竇云。
直饒乾坤大地草木叢林盡為衲僧。
異口同聲。各置百千問難。
也不消長老一彈指。
便乃高低普應。前後無差也。
雖然一彈指中隨緣自結。
如三十三天共食寶器。
隨其福德而飯色不同。
故經云。一切賢聖皆以無為法而有差別。
一彈指尚且如是。
況乃有答有問。有字有文。
豈得顢頇渾同。無復選擇。 ^532a31

昔年雪竇眉毛拖地。
留此葛藤。今日圓明解髻探珠。
蛇足一上。茲編也。
皆是第一義諦最上宗乘。
學者不假外求。直下自證。
則不離此言句。而皆有從凡入聖之機。
譬如以火銷冰。冰釋於水。
水冰一味。得無所得。
火水殊途。有何交涉。
然而火力銷冰。其功曷可誣歟。 ^532b2

雍正十一年癸丑七月朔日
 ^532b14
