
other:: 大佛頂如來密因修證了義諸菩薩萬行首楞嚴經直解卷第五
author:: 明古杭雲棲寺後學沙門　廣莫　直解
other:: 仁和優婆塞　聞啟祥　校
orig:: 
阿難白佛言：世尊！
如來雖說〔至〕我信是人終不能解。
commentary::  ^791c10

這一節經，阿難重躡第二義中解結之喻，為問請示何者為結也。
前第四經末，阿難已躡第一義中因心詳辯斷常已竟，
今又翻躡第二義中解結之喻，問者要知此結昔云何結，今云何解也。
如來下，躡引前義，今觀下文義可知。
結者，按下文結喻六根，結之元本喻於一也。
六由一起，故一是煩惱之本，煩惱之本即前所謂顛倒之處。
顛倒處者，下文所示俱生無明是也。
俱生無明下，又謂是六根更非他物，以六根作業亦是六根受報，
故指六根說。若究極論之，則發六之始方是生死結根，即俱生無明也。
發六之始即第八藏識，是謂一也。
以一無相顯在六根，故
orig::  ^791c12

世尊！我及會中有學聲聞〔至〕佇佛如來無上開示。
commentary::  ^791c36

這一節經，承上法合結喻，請示解結之方也。
世尊下，正是法合，故云亦復如是。
世間解結之人，喻諸聲聞。
阿難意疑俱生無明為結的本因，故先敘此俱滅。
俱生者，俱是同義，謂無始來所積無明，
同我生、同我滅故。
以頭數多，故云諸也。
無明，即不覺義。雖得下，阿難自敘多聞小慧，
不能究竟斷彼無明，故云雖得多聞名字出家耳。
以多聞稱善根者，多聞雖屬有漏，而傳持法藏，
續佛慧命，了達邪正，照燭昏蒙，信知具大善根。
然此善根，指積劫多聞說。
以此積劫多聞善根，今得出家。
阿難自耻先心躭於多聞，以多聞而出家者，
未得出家之實，故稱名為出家。
猶隔日瘧者，謂未盡漏故，病根猶在，日好日怯，故喻如隔日瘧也。
惟願下，二句可知。
今日下，正問身心兩間，云何名結？
何處名解？然身之結者，下文直指六根；
心之結者，應指一未亡處是也。
故雙舉身心名結。
今阿難請意，不為自求，亦能利於未來，故云未來云云也。
作是請已，若自及眾，五輪著地，愍己沉淪，
悲感於心，故致雨淚翹誠。
翹是仰舉，誠是誠心，一其心以待之之意，故下句云佇佛開示也。
orig::  ^791c38

爾時世尊憐愍阿難〔至〕紫金光手摩阿難頂。
commentary::  ^792a30

這一節經世尊愍眾受請憐及末世，故先慰而後告也。
爾時下可知。為出下二句，佛憐末世垂教於後，
令彼植出世因，作將來善導之眼，由是摩頂而告之也。
orig::  ^792a32

即時十方普佛世界〔至〕亦汝六根更非他物。
commentary::  ^792a40

這一節經，佛承上文，慰而將告，而感動地放光，
異音同說，先有所表也。
上文摩頂將告，生死結根，十方地動者，何耶？
意明眾生六根深結，浩劫長時，莫知解者。
今將告以解除之法，事非小緣，故十方震動，普佛流光。
葢有深意在，欲令當會，及以將來，未聞大法，
先覩殊象，默已會心，玄言易入故爾。
今普界六動，意表翻破六根，剖析無明，
圓通自徧，一破一切破，故普界動也。
六動之相，詳見第一解中。
塵佛頂光，來灌一佛，意表六根既破，圓通無礙，
一切趣一，六處還元也。
彼頂灌此頂者，意表圓滿果覺，自他不隔，
一多相容，萬德俱尊，一心都統也。
異口同音者，意表一道普通，群言合覺也。
釋尊未說，諸佛先言者，意表一實亡言，諸乘適化也。
結與解同六根者，如下文云：知見立知，即無明本。
知見是六根，無明本是結也。
知見無見，斯即涅槃無漏真淨者，以六根而忘六根，
即是無知而知，無見而見，斯即真知真見，不亦解乎？
前經至此，四度放光，獨今塵佛，同光同法，
剖示無明，標顯結解，逈異前經者，良以無明結重，
治法亦玄，如勍敵在前，勤王者眾，是故示象勝前，意在此也。
orig::  ^792a42

阿難雖聞如是法音〔至〕同是六根更非他物。
commentary::  ^792b34

這一節，經阿難躡前塵佛法音，以未悟結解同根之義，故重請發明也。
上文塵佛同光同法之象，暫時顯現，今復本故。
由是阿難拈他法語，問己本師，請示同根之義。
文可解。
orig::  ^792b36

佛告阿難：根塵同源〔至〕云何是中更容他物。
commentary::  ^792b44

這一節，經佛酬結解同根之問，以明根塵識三，
同一真源，因妄成異也。
根塵下四句，謂六根、六塵、六識，同一真源，
流出縛脫，皆由六根。
不說塵與識者，根為前導，故妄見縛脫，真性不移。
上句同源，指真性說。
下句無二，指六根說。
又上句是會相歸性，下句示縛脫所依之相，
謂縛脫同是六根，無二法故。
次下二句，明識性之妄。
虗妄二字，雖連識性說，義通根塵。
虗妄是法空華，是喻識性。
影上根塵，以顯三六。
空喻真性，華喻三六。
今文似乎單喻識性，言偏義圓，通喻三六也。
謂空本無華，妄見起滅，喻如真本無妄，迷故有生也。
阿難下四句，明根塵相因而有，獨則不生。
由外六塵，發內六知，根由塵生也。
又因內六根，始有六塵之相，塵因根有也。
下二句，明根塵無性。
相，指六塵之相。見字，與上句知字，影顯六根。
謂根塵俱無自性，藉緣得興。
下以交蘆，喻二皆無性。
蘆之為物，外雖有相，內無實故。
以喻根塵二性無實，亦是外有假相，內本性空。
交者，喻相因之義。
謂根塵相因，如二蘆相交，方得依倚而立，獨則傾倒。
根塵亦然，故取喻也。
是故下，結顯縛脫無二，以酬結解同根之問。
知見立知者，知見，指六根說。
謂六根本妄，若妄立六根為實有者，即是無明根本。
無明本者，即是結根。
若六根不執，知即無知，見即無見，即是真知真見。
真故無漏，不妄不染，即知見而為涅槃真淨之德也。
以縛脫無二，故不容他物。
是中，即指六根中也。
orig::  ^792b46

爾時，世尊欲重宣此義，而說偈言：
commentary::  ^792c48

這一節經，經家述佛重頌長行結解之義也。
或問：長行義盡則已，云何重頌得非繁乎？
答曰：世尊說法善適群機，昔佛說法時一長者後至，
前義未聞重請為說，世尊大慈故略示前法，
後仍為例，故有重頌之軌，即十二部之一也。
orig::  ^793a2

真性有為空，緣生故如幻，無為無起滅，不實如空華。
commentary::  ^793a12

這一節，經世尊承前長行，重頌其義。
此先標真本，以明有無皆妄也。
真性字，頌前同源之意，即標真本，謂真性之中，有為無為皆不實故。
初句有為空三字，先破有為，空是破義。
次句出其破的所以，謂有為法無自性故，藉緣而生。
有為即指根、塵、識三說，有即非有，故云空也。
從緣生故如幻，幻性非真，不無幻相，非斷無故。
根、塵、識三亦復如是，雖非真有，不壞假名，故如幻也。
下二句，次破無為，謂真性之中，有為雖破，勿滯無為。
若因聞破有，又滯無為，無為亦病也。
故復破云：縱使無為無，起滅亦不實。
如空華葢妙真如性，非有非無，故雙破之，豈獨有無？
四句百非，總皆是病。
有無乃諸病之首，是故先破，餘亦應爾。
上四句是總破，下是別破。
orig::  ^793a14

言妄顯諸真，妄真同二妄〔至〕入流成正覺。
commentary::  ^793a40

這一節經承前總破，此別明根塵相因之妄，還示一六亡義也。
初四句正破相因，初句是反顯妄指根塵說，
謂以有為無為如幻空華而言妄者，將欲顯諸真故，諸是助語辭。
次句即承明初句之義，謂對妄而顯真，
此非絕待之真，猶屬於妄，故云妄真同二妄也。
上妄指六，真是示一，下二句重承上二句，以明一六皆非也。
謂上對妄之真猶為非真，此正非其一，
一且非真，云何更言能見所見？
能見指六根，所見指六塵，此正非其六。
今頌真非真義，即長行識性約第八識說，第八識屬一故。
次四句即承上偈見所見說，以明根塵中間無自實性，結明長行交蘆喻也。
下二句頌前縛脫無二，兼明結解本因，
謂結與解同一所因，所因即指六根。
下句即出共所因之意，謂結即是凡，解即是聖，縛脫無二路故。
次又四句，亦承上交蘆之喻，以明空有俱非。
交中性者，即指根塵相交二者之中體性。
欲言其有，當體即虗；欲言其空，幻相不無。
故云空有俱非。若空有俱非，則妙性天然，復何所疑？
下二句明縛脫異趣，正頌知見立知一節。
由其迷執，即成無明。
若明知見無見，則於六根當念解脫。
是故縛脫無二，由迷悟異趣也。
末四句翻答初問結解，別示六解一亡，生起選擇圓根之義也。
初二句翻答結解，別示一六亡義。
後二句生起選擇圓根，返其妄末，成乎真本。
初句因次第者，先六解，後一亡三，則一六俱空不生，即成竪入三重次第也。
下云此根初解，先得人空。
空性圓明，成法解脫。
解脫法已，俱空不生，即次第義也。
前長行未有選根之義，此即於重頌中生。
下孤起之頌，從此始故。
orig::  ^793a42

陀那微細識，習氣成瀑流〔至〕一路涅槃門。
commentary::  ^793c2

這一節經承前重頌別申孤起，為諷誦一六亡義生起後文也。
此孤起有十六句，總為一偈。
上文頌長行義者名為重頌，今不由長行別申餘義，
名孤起頌，又名諷誦。
前明六解，今明一亡，故以孤起生後文也。
天竺梵式義盡為一偈，不拘長短，故今別指陀那識為一偈。
葢前長行雖稱一名，未明一之實體，今方顯實。
梵語阿陀那，譯云執持，執持無始善惡種子故，
又執持根身不令散壞故，即含藏之意，楞伽又名藏識。
此識三相微隱種現不斷，流注甚微細故，
二乘尚不知，何況凡外？
故楞伽謂其熏變不可思議，因稱微細六根，
由此發起六，對此識而名一也。
須陀洹雖得六銷猶未亡一，葢指此耳。
次句出其流注之意。
習氣者，指無始善惡種子，以種現熏習之氣發出於外而成瀑流。
瀑流約喻說，楞伽以藏識譬海，前七識譬為瀑流，
流因海起前七轉識，由藏識轉生前七識為能熏、
藏識為所熏，以現行熏諸種子名為習氣，故云成瀑流也。
真非下二句，釋前真非真義，以明小乘教中不說故。
真非真者，謂此陀那識若云是真，外道執以為常；
若云是妄，恐又撥為斷滅。
似真非真，如第二月者是已。
我常不開演者，解深密第八經云：阿陀那識甚微細，
一切種子成瀑流，我於凡愚不開演，恐彼分別執為我。
文義與今偈同。葢二乘人不信有第八識，
即認此識以為涅槃，外道執此以為神我，
是故世尊於凡愚中不常開示演說，恐迷此故。
自心下五句，正示恐迷一的所以。
夫此藏識即自真心，以心外無識故，雖云自心却不可取，
取則一不亡，一不亡者真即成妄，本自非幻而成幻法了矣，
恐迷此故不說。若不取為自心，則渾是真心，而非幻之名亦不可得。
非幻對幻說，今非幻尚無，幻法何有？
是為真妄絕待，靈心獨朗，此即一亡之効也。
一對六說，一既亡，六何有？
非幻是一，幻是六，故六解一亡之詮，是名妙蓮華。
是名下四句，約教行以顯一六亡之功勝也。
妙蓮華是喻約教說，謂六解一亡，純一圓心以成無上知覺，
以此言說即是教，故以教名。
妙蓮華者，歎教勝故。
蓮華因果同時，如天台具明六義，謂為蓮故華，
華開蓮現，華落蓮成。
喻教亦有六義，謂為實施權，開權顯實，廢權立實。
合法應云華譬權，蓮譬實。
彼以六義釋法華權實，蓋法華約一代時教論權實，
今經約當部論權實，亦用六義釋之，但顯當部之勝也。
如云一六是權，亡處是實，為顯妙心而言一六，是為實施權也。
開此一六即是妙心，是開權顯實也。
一六俱亡妙心獨朗，是廢權立實也。
一六即妙心，妙心即一心，是為妙權妙實，故以妙蓮華而歎教也。
中二句，上句復以金剛喻覺，覺即妙心即是實義，
謂此妙覺能破一切幻惑，如金剛能壞一切堅而復利，
妙覺亦然，金剛為眾寶之最勝者，故稱金剛王寶。
上四字是喻覺之一字，是法如幻三摩提一句，
約行說連上句一義，上寶覺約行果而言，
下三摩提約行因而言，此三摩者即妙奢三義中之三摩，舉一該三。
稱如幻者，上以妙蓮喻教，今以如幻譬行，
謂妙覺中求此三義不可得，一法叵得安能有三？
然而非行莫證，依行證理，渡河用筏到岸即捨，無而乍有故云如幻。
彈指超無學一句，別歎行勝，彈指者喻行頓證，亦如不歷僧祇之謂也。
無學即第四果，言其行超神速如此。
又此是名下四句，約教理行證四義說，
妙蓮約教，金剛王覺約理，三摩約行，無學約證。
言超無學者約圓義說，是四依菩薩超十地之上故，此總頌四義之勝。
末三句可知，梵語阿毗達摩，譯云無比法，
無可與比即了義之歎，薄伽梵是佛尊號，具六勝義故不翻詳。
出法數門是能通，涅槃是所通，路約行說，
門約教說，即第一經云十方如來一門超出妙莊嚴路，與今義同。
orig::  ^793c4

於是阿難及諸大眾〔至〕施以法音洗滌沉垢。
commentary::  ^794b36

這一節經，經家述歎前偈，并申阿難請示一六亡義解結之倫次也。
梵語祇夜，譯云重頌。
伽陀，譯云諷頌，又云孤起頌。
初經家雙歎偈辭，謂重頌與孤起聯篇間出，故云雜糅。
糅即雜義。精瑩者，歎辭藻精純，瑩然如玉之溫潤而有光也。
妙理清徹者，歎所詮之義理清淨通徹，
由其辭義雙美，故使聞者心目開明也。
歎未曾有者，指聞者歎法之能詮所詮合璧希逢也。
阿難下，尊者自陳請語。
無遮大悲者，謂佛大悲之心無有齊限普及於眾，
如日月照臨淨穢不隔，性淨妙常真實法句，俱從大悲心中流出也。
性淨妙常一句，歎所詮義。
真實法句，歎能詮文。
又性淨下，結前已聞。
心猶下，重啟後義。
尊者謂我雖聞如是真實法句，然猶未達六解一亡及解結倫次也。
舒是解義，六解一亡，前偈略明解結之次第，
全未明故，故請重示。
次第者，即躡前偈解結因次第之言，倫次即是次第，
以辭藻故變解為舒、變第為倫。
惟垂下，結問之辭。
洗滌沉垢一句，約喻說，謂如來再施法音，
乃以般若德水洗滌吾心沉細垢穢，此指後品思惑及界外塵沙無明說也。
orig::  ^794b38

即時如來於師子座〔至〕次第詶佛。
此名為結。
commentary::  ^794c28

這一節經世尊將酬解結，且先示成結令悟次第，則解亦可知也。
整涅下二句，梵語涅槃僧，譯云裙，整猶斂齊也，
僧伽黎譯，義見第三卷末。
攬七寶几者，几是几案，七寶所成，說法座前設有几案，
大約如來所用，非王家即諸天所貢，故富麗若此，攬是移近座也。
劫波羅，又云須夜摩，譯云善時分，是欲界第三天名，義見下經。
疊華巾，是此天所奉，巾上織成華卉繁多，故稱疊華。
又按緝織成巾，或如此方棉華之類，故云疊華。
一巾綰結問答可解，此示成結次第令悟解之倫次也。
orig::  ^794c30

佛告阿難：我初綰巾〔至〕第二、第三不名為結。
commentary::  ^795a2

這一節經，承上審定成結，所以隱然示以一體同中，因結成異也。
佛謂此巾，先實一條，此明一體。
佛又從一至六，一一詳審者，意令密悟，成結本因。
今阿難答處亦審，獨未返顧一體之同，故有下文佛告云云也。
orig::  ^795a4

佛告阿難此寶華巾〔至〕畢竟同中生畢竟異。
commentary::  ^795a14

這一節經，承前佛示一同六異亂名不得，合法亦然也。
元止一條者，示六結本因也。
汝審下，令察同異本末，葢巾體是本是同？
六結是末是異？於意下，佛問，初結至六次第綰成，吾今欲將一六亂名可得爾否？
不也下，阿難答，謂六結若存亂名不成，
一不可名六，六不可名一。
又云縱我歷生智慧明辯，必不能六結亂名，言其六結次第分位不可移易也。
佛言下，印其所說為是，如是字是印證語。
六結下三句，結顯六異本因，一為六之本也。
令其下二句，謂六異既定亂無以成，乃述其說也。
則汝下，法合，佛謂汝之六根亦復如是。
畢竟同者，如一巾也，指前阿陀那識是一精明處，
本無見聞等異，故云畢竟同也。
畢竟異者，如六結成，謂既分為六則見聞等隔，
各據一根不相為用，故云畢竟異也。
上文喻中甚詳、法中甚略，要在會異歸同，
既返其本，同異之名俱不可得，此即六解一亡之義也。
orig::  ^795a16

佛告阿難汝必嫌此〔至〕尚不名一，六云何成。
commentary::  ^795a48

這一節，經承上六不亂名，漸引解六而亡一，
要令阿難自悟，以陳其說也。
佛告下，佛承前說，謂汝嫌此六根存故，
亂名不成，今則不願成六，願樂成一，何如？
佛此問意，將謂離前六結，欲成其一，漸引悟入六解一亡之地，
故將離六成一為問，令他自悟自說。
佛問成一，阿難答以亡一，答過於問，此即為悟也。
故約存亡辯之，謂六結若存，是非鋒起。
鋒是鋒刃，約喻說，謂彼此是非，如鋒相刃相摩，固不可亂。
名如來下，正答亡一，謂若總解除，結若不生，則無彼此是非可息也。
末二句，結明六解一亡之義，謂一對六名，
一不可得，六云何成？
此是阿難自辯自悟之言也。
orig::  ^795b2

佛言：六解一亡亦復如是〔至〕皆即狂勞顛倒華相。
commentary::  ^795b26

這一節，經法合六，結不生一亦不成之喻也。
佛言下，是法合語，故云亦復如是。
由汝下，警示發六之始。
心性狂亂者，指藏識說。
狂亂是三細相，對本覺湛然看。
三細雖微，以轉本湛，故稱狂亂。
此即是一知見。妄發者，指六根說。
由其三細相現，轉發於外，以成六麤。
六根發妄不息，緣緣不返，則六根生勞，重發塵相。
此明由六根而發色等六塵故。
如勞下四句，約喻以明妄發不息之意。
如勞目睛者，謂如有人瞪目久視，則目睛生勞。
以目睛勞故，乃於虗空別見狂華，無有因由，亂起亂滅。
目睛喻六根，狂華喻六塵，下指山河等是也。
勞喻妄湛，精明喻本覺湛性。
一切下，法合發塵之相。
世間山河等，合狂華。
生死二字，義具業果。
涅槃對生死而言，亦屬法數。
葢本覺湛性之中，一法叵得，世出世間一切名數，皆似狂勞華相也。
生死字攝世間一切業果盡，涅槃字攝出世一切法數盡，以略文攝廣義故。
orig::  ^795b28

阿難言：此勞同結云何解除〔至〕若欲除結，當於結心。
commentary::  ^795c12

這一節，經阿難以勞例結，請示解法，佛印結心可解也。
阿難以勞例結者，前文結喻俱生無明，
今以勞例結，則勞是俱生無明，即虗妄根塵之顛倒處也。
即在六根，更非他物，故請解法。
如來將結偏掣左右者，正示解法。
掣是牽掇意，左右偏掣者，只消就於塵俗事上會。
左右是結的邊傍，邊傍是末，必不能解。
當於結之中心解，即分散結心，是本因處。
上文謂心性狂亂，正是結心。
良以由心成結，故指狂心為結之本因處也。
古以斷常空有配合左右，則結心喻中道，
謂依中流入，方斷根本無明。
此狂心者，正指根本無明說。
世尊故作左右偏牽，令其自悟。
阿難果悟，左右不可解，故云不也。
佛亦反詰，令其自說解法，謂當於結心解之。
佛又印其悟言，故重述成。
orig::  ^795c14

阿難！我說佛法從因緣生〔至〕鵠白烏玄皆了元由。
commentary::  ^795c42

這一節，經世尊將示解結因緣，預防伏難，
警以妙因尅果，非取世間麤相也。
恐有難言，世尊一向頓遣因緣，今以結心解結，
左右非義，宛似因緣，何言頓棄？
故此預防，謂佛法雖從因緣，然非世間和合麤相，葢是出世無因緣之因緣也。
如來下，意顯佛具一切種智，故能發明世出世法，一一知其本因隨所緣出也。
本因是正，所緣是助，謂正因藉緣得顯，
如今圓通為之正因，要藉二十五法所緣上顯，
若非所緣，圓通無處可彰。
如是下，擴充世出世間一切諸法，無不藉緣而得顯其因故。
如是乃至者，謂從有情至於無情，自同類至於異類，
若依若正，若大若小，皆能了知本所元由。
元由即本因也。今不能徧述，超而言之，故云如是乃至。
恒沙界外，指極遠者說，近可知矣。
一滴之雨，指極小者說，大可知矣。
亦知頭數者，謂備盡知其所下之雨，滴數若干。
此是世尊自述，本智洞明，必無錯謬。
大而無外，小而無內，無不了知，言其種智法爾如斯也。
現前下二句，指無情說。
種種者，通收一切也。
謂松栢何因而直，荊棘何因而曲。
鵠白一句，指異類有情說。
鵠何因而白，烏何因而黑，玄即是黑。
凡一切鶴長鳧短，山高水卑等，皆了元由。
但文略，特舉三四事耳。
此文正為選擇圓通而發，以明如來智鑑不謬也。
orig::  ^795c44

是故阿難隨汝心中〔至〕諸妄銷亡，不真何待。
commentary::  ^796a42

這一節，經結前解除因緣，令擇六根，以明妄銷真現之功也。
佛謂隨汝心中，選擇六根，與機相應者修之。
根結若除，外塵自滅。
外塵既滅，內識不生。
諸妄既銷，真心自顯。
若謂不真，更有何待。
orig::  ^796a44

阿難！我今問汝，此劫波羅巾〔至〕則結解時云何同除。
commentary::  ^796b4

這一節經承前正明舒結倫次，佛令自答自悟也。
初吾今下佛問此結得同除否，次不也下阿難自悟。
次第結則次第解，此約喻說，下文法合可解。
初問中解縈字，縈是縈纏，即結義也。
orig::  ^796b6

佛言：六根解除亦復如是〔至〕從三摩地得無生忍。
commentary::  ^796b14

這一節經法合前喻，以明解根次第始證其極也。
佛言下二句，總以法合。
此根下，合前次第。
此根者，總指六根，謂六根與六塵初解即得人空，此為第一重空也。
何故根塵初解即得人空？
人即我義，原去根與塵結者，良由根屬我，
塵是我之所有，謂我我所。
一切眾生於我我所堅固執持，無始至今曾未之解，
今既返流全一，則外六塵無有主宰，不與諸塵作對，六結自然解矣。
以無主故乃名我空，我空即人空也。
下空性圓明二句，顯法空義。
空性的空字即上人空，葢人空者但空我執，法執未空故。
若人空的空性亦圓照無著，則法執亦空，故名法空。
解脫即空之異名，此為第二重空也。
解脫法已二句，明第三重空，謂上文得法空已，
法空之空亦不生故，連前人法二空俱不生，故云俱空不生。
是名下，結顯圓通之功。
然此圓通功夫即前妙奢等三為圓通定體，
故不離妙奢等三別究圓通，故云從三摩地得無生忍。
得無生忍者指得果證，義如前解。
從上法喻次第不堪配合，當以意得可也。
何者？葢前結喻則以六結次第從六至一而解，此是橫義。
據法合三重解法，則六根初解自外而內三重次第，此是竪義。
與前喻中橫竪不同，此是分喻非全喻也。
學者不可泥於喻中次第而強配也。
orig::  ^796b16

阿難及諸大眾蒙佛開示〔至〕退藏密機冀佛冥授。
commentary::  ^796c12

這一節經阿難承前一六亡義重請圓根，詳敘辭致誠可想見也。
慧覺圓通者，即一六亡義，良以眾生迷故，
轉此本有慧覺成乎六根，則六用相背不得圓通。
今六結既解一亦不守，翻前六根復乎慧覺圓通，
昔之違背今乃和融，須知六根與慧覺元非二法，
咎在迷悟分岐，乃令用處不同，故於六解之後即稱慧覺圓通。
經家巧敘，意使讀者悟犍耳。
白佛言下，方是阿難自敘得悟之相。
身心皎然者，身指六根說，心指陀那識說，
一六既亡常光初耀，故云身心皎潔快然得乎無礙也。
雖復下，正請未達之義，謂雖悟一六亡義，
六根之中未達何者為圓通本根，以故重請說示。
世尊下，尊者詳敘自慶之意，為申請法之誠也。
我輩下二句，先敘積劫之迷。
飃是飃流，零是零落，敘為流浪生死馳逐無依的意思。
無恃曰孤，無覆曰露，無依無怙如此積劫苦亦深矣。
雖然曩劫已來不知何心何慮，預佛天倫殊為自慶。
天倫，兄弟之稱。如失下二句，約喻明其遭際。
謂積劫孤露，如失乳之兒饑虗欲絕，何幸忽遇世尊，
如慈母以法乳見濟，令我慧命得續也。
若復下，正請所示。
謂既慶親因遭逢不淺，若復因此際會得成妙道，則所得微密之言。
因言悟道，道本吾心非從外得，故云還同本悟。
本悟之下文有脫略，上下不貫，應補足云若不示我圓通本根，
罔識修進徒得密言，則與未聞無有差別，文義始足。
惟垂下，結問之辭。
惠我秘嚴者，以物施下為惠，秘是秘密，
密之甚者為秘密，嚴是莊嚴，秘嚴歎所請法。
最後開示者，選圓根乃在顯理之後，故云最後開示。
退藏密機者，如周易上傳退藏於密之辭，
彼云蓍卦爻三者之德，聖人以此三者之德洗心退藏於密，
今用以明阿難攝心待法之意。
冀佛冥授者，冀是冀望，冥字應上密字看，意謂望佛冥鑒密機巧授妙法也。
orig::  ^796c14

爾時世尊普告眾中〔至〕從何方便入三摩地。
commentary::  ^797a30

這一節經，佛諾其請普告大眾，命各追敘入道之初因也。
生我法中者，謂三乘聽眾生於釋迦佛法之中，
但舉十八界不言七大者，意謂七大即十八界故。
今總問中但舉十八界，後別敘中又開七大者，
遙應妙奢三觀，七大是顯禪那義故，又去取融攝皆無礙故。
然知二十五聖皆稱最初成道方便，法法圓通無適而非入道之門，
良由此界眾生音聞利故，特選耳根順此方之機，
於諸聖者初無優劣，是知阿難示多聞之過，為此界眾生之弄引也。
然此諸聖大小相參、偏圓互舉，雖門戶淺深不同，升堂一也。
今但取其可入方便為言，不以偏圓有所黜陟也。
orig::  ^797a32

憍陳那！五比丘即從座起〔至〕如我所證音聲為上。
commentary::  ^797b8

這一節經承上別敘初因之第一方便也。
別敘文分二十五段，此第一起十八界中先明六塵。
不先列色而列聲者，以陳那年臘俱高，
依佛初度者始，故先聲也。
梵語憍陳那，譯云火器，其先是事火外道，
後世仍以為姓，佛之舅氏也。
五比丘者，兼陳那五人：二、頞#CB16014;，
譯云馬勝，是佛家族；三、#CB15072;提，
譯云小賢，亦佛家族；四、十力迦葉，無翻，
佛之舅氏；五、拘利太子，無翻，是斛飯王子，亦佛家族。
鹿苑因緣出西域記，恐繁不錄。
鷄園者，雜阿含第九經云波吒利弗多羅國有鷄林園是也。
見佛最初成道者，昔佛最初夜半踰城出家至雪山中，
父王思念，因勑本族三人、舅氏二人訪尋為伴，
既得相依，不久各捨去居鹿苑修外道法。
佛獨居雪山六年，日餐麻麥，既成道已，
初願度此五人，即往鹿苑三轉法輪，故云見佛成道也。
於佛下二句，追敘悟因聞佛。
四諦者，即苦集滅道也。
苦是苦果，集是苦因，以無始積集業行故名為集，由業因而招苦果是世間因果。
滅是寂滅，謂滅前苦集而證涅槃。
道是三十七道品，修此道品得證滅故是出世因果。
言諦者，諦是實義，四義皆實故俱見真諦，故又名四真諦也。
陳那先解，佛印其名為阿若多，阿若多譯云已解，
印以閑邪為義，今乃辯識迷解可否，故稱印證。
妙音密圓者，音即四諦法音，四諦麤淺由此發真，故稱妙密及圓。
我於下二句，明功得果。
佛問圓通下，結今問義。
此下二十五聖各從門入，即以自所入門稱之為上，各尊所證法故。
又諸聖各以所證之法稱妙稱密稱圓者，
須觀乘有大小、機有權實，亦各從人理會始得。
orig::  ^797b10

優波尼沙陀即從座起〔至〕如我所證色因為上。
commentary::  ^797c18

這一節經，承前別敘初因之第二方便也。
此六塵中，色因也。
由遜陳那齒德冠首，故色因次之。
優波尼沙陀譯，義見首卷初文。
亦見世尊成道者，由初轉四諦法輪，諸聲聞人先領解故，亦順阿含機教故。
今文追敘昔因，故引成道事。
說觀不淨下，自敘悟因。
不淨觀者，正是二乘觀法，對治貪欲。
先觀自身，從脚拇指青瘀起，青瘀觀成，漸漸增至全身青瘀。
次觀胮脹，次觀膿血，次爛壞狼藉，自身觀成。
復觀我所親人，亦如上次第觀之，是名小不淨觀。
白骨者，即於不淨之後增進，唯存白骨。
白骨增進，則骨人起為說法。
白骨流光等觀，詳見法界次第初門。
如此白骨銷盡，化成微塵，歸於虗空。
因作此觀，悟四大色漸次銷盡，以至空色二俱不得，因證無學。
是故如來印我名尼沙陀，言其塵性空也。
塵色下二句，以明妄盡真圓，會俗達真，
故云妙色密圓，義如上說。
我從下二句，明功得果。
佛問下，結今問義。
orig::  ^797c20

香嚴童子即從座起〔至〕如我所證，香嚴為上。
commentary::  ^798a6

這一節經，承前別敘初因之第三方便也。
此六塵中香因也。
香嚴童子，是菩薩之稱。
童子有二意：一、不破男身，故稱童真；二、
初成覺道，具體而微，故稱童子。
因香成道，悟香性空，得堅固定，故名香嚴。
如來初教觀有為相者，總觀一切有為，
偶因香塵觸發悟性，即於所悟立名。
我時下，正敘初因。
辭佛等者，既領法門，暫離佛座。
宴是宴安，晦是韜晦，謂宴安於定，韜晦其迹，不與群居也。
清齋，是清淨齋室。
香氣下二句，香有潛通之義，雖未蒙烟，潛寂之味已到鼻中。
烟約麤顯邊說，寂然之味約潛通邊說。
如第三經云：其烟騰空，未及遙遠，四十里內云何已聞？
正顯潛寂性空，不即不離之意也。
我觀下，據有悟無。
香氣是有，四處不可得是無。
四非者，謂彼爐中燒沈水香，木今未來，我前云何我預聞香？
信知香非木有也。
烟非沉水，鼻未蒙烟，何預得聞？
信知香非烟有也。
空非起滅，香從何來？
空非有性，何意出香？
信知香非空有也。
若香因火出，未然木前，火何不香？
信知香非火有也。
四處非香，則香氣是妄，妄性本空，是故去無著，
來無從，空本無生，妄見來去。
由是下二句，明功得果。
由是字，指上四非，是其悟功。
四處非香，嗅性亦空，從香發真，無漏理顯，是其得果。
如來下二句，印實得名。
塵氣下二句，義如前說。
我從下二句，結顯果證。
佛問下，結今問義。
orig::  ^798a8

藥王藥上二法王子〔至〕如我所證味因為上。
commentary::  ^798b6

這一節經承前別敘初因之第四方便也。
此六塵中味因也。
藥王、藥上是昆季二菩薩名。
觀藥王、藥上經云：時有長者名星宿光，
弟名電光明，以聞法故，同將阿摩勒果及上味藥供養眾僧，
因號彼為藥王、藥上也。
以此醫藥之功超三乘之上，故稱法王子，五百梵天是其徒屬。
我無始下，正敘名下之實。
醫行浩劫，菩薩之稱宜矣。
言十萬八千者，名數雖多，其味不出苦、
酢、醎、淡等五味，及和合俱生等，此二菩薩皆能徧知。
承事下，正敘悟因。
謂以醫藥之行浩劫承事諸佛，加以聞法悟空，
了知味性非空非有等，以味有性故非空，無實故非有。
身是舌根，心是舌識，謂根識之性，味本不生，
故非即；離此根識，味不自味，故非離。
以此四非分別味性本無生，故因而開悟。
蒙佛下，印實得名。
昆季是兄弟之稱。
今於下四句，明功得果。
因味覺明者，因味之妄，會覺之真，味即覺明故。
佛問下，結今問義。
orig::  ^798b8

 #CB02494;陀婆羅并其同伴
〔至〕如我所證觸因為上。
commentary::  ^798b40

這一節經承前別敘初因之第五方便也。
此六塵中觸因也。
跋陀婆羅，大論譯云善守，善守護眾生故。
十六開士是其同行，謂眾生著諸有故閉於無明，今能破諸無明始開佛覺。
佛地論云：能自開覺亦能開覺於人，故稱開士。
威音王佛者，按法華？
常不輕品：過去劫有二萬億佛，皆號威音王，相繼出世。
#CB02494;陀婆羅於最初佛像法中出家，
為增上慢比丘，毀常不輕，千劫墮阿鼻獄，罪畢得出。
復遇最後威音王佛出家，受常不輕化得悟圓通，今入菩薩位也。
佛名威音王者，不音之音名曰威音。
又法音能伏魔外摧滅惑障，本音寂然具大自在，故稱威音王也。
於浴下。追敘悟因。
於後威音王時聞法出家，浴僧時隨例入室忽悟水因。
言水因者，水性本空是其因故，因無其因復何所洗？
根塵亦空，故云內外不洗。
內是根、外是塵、中是識，內外不成中亦何有？
故曰安然。根塵識三當體即空，由悟此故得慧解脫。
悟因雖爾宿習未忘。
宿習者何？增上慢之餘習未忘故。
按法華？威音王至今釋尊，過無量不思議阿僧祇劫，
直適今時乃亡前習，從佛出家得證無學，
不住無學進履大乘，故稱菩薩。
彼佛下二句，印實得名。
妙觸下二句，明功得果。
觸本是幻，由悟性空觸即圓通，故稱妙觸。
從此發悟故稱宣明。
觸者，即浴室水因冷熱澀滑等也。
佛子住者，佛子是菩薩之稱，住此地故。
佛問下。結今問義。
orig::  ^798b42

摩訶迦葉及紫金光〔至〕如我所證法因為上。
commentary::  ^798c42

這一節經，承前別敘初因之第六方便也。
此六塵中法因也。
摩訶迦葉，譯云大飲光。
真諦三藏云：身光映物，光蔽一切，如吞飲然。
姓也，名畢鉢羅，是樹名。
父母禱此樹而生，因以名焉。
付法藏云：毗婆尸佛滅後，塔像缺壞。
時有貧女，丐得金珠，倩工為薄。
金師歡喜，治營佛畢，誓為夫婦。
九十一劫，人中天上，身常金色。
金色婦亦出家為尼。
今經稱紫金光比丘尼者是也。
等字，等餘眷屬。此界者，指娑婆說。
往劫日月燈佛者，按佛名經第二云：善眼劫中，有十八億同名日月燈佛。
又一切同名日月燈佛，未詳。
迦葉本因佛名，可解。
尊者從彼聞法修學，佛滅度後，又供舍利。
舍利具云室利羅，譯云如來體骨。
然燈續明者，續日月之明，義取佛智常然故。
自爾下，承明塗佛報功之深。
因金塗佛，乃感身相金色，因果相符，報不虗故。
我觀下，正明悟因。
悟謂六塵變壞，唯依空寂修滅盡定。
滅盡定見前解。身心下四句，明功得果。
由證空定，身心乃能度百千劫生滅，轉識滅盡唯餘第七末那後半及第八賴耶存焉。
身指在定之身，心即所存之心，乘此空定故能超度。
長劫如彈指頃者，葢時分修短，在眾生散心邊見有遠近修短，
空定之中何有遠近？
所以百千劫如彈指頃，空越數量故爾。
初二句明功，後二句得果，謂空法塵之法得證無學。
世尊下四句，印實果證。
頭陀為最者，諸弟子中佛印迦葉頭陀第一，
梵語頭陀，譯云抖擻，抖擻是揮灑義，謂揮灑法塵使無餘故。
行頭陀者素甘淡薄，約苦行行脚邊說頭陀也，義詳十二頭陀經中。
此尊者行頭陀行愈老不捨，故稱為最。
後二句自明得果之實，謂依法塵得悟空寂故稱妙法，開明銷滅諸漏即是果實。
佛問下，結今問義。
以上六塵境下起六根
orig::  ^798c44

阿那律陀即從座起〔至〕旋見循元，斯為第一。
commentary::  ^799b8

這一節經承前別敘初因之第七方便也。
此六根中見因也。
阿那律陀譯云無貧，又云如意因緣見賢愚等經，恐繁不錄。
我初下，先敘失目之因。
增一阿含云：佛在給孤園為眾說法，那律於中眼睡，
佛訶偈曰：咄咄何為睡？
螺螄蛤蚌類，一睡越千年，不聞佛名字。
那律發憤七日不眠眼根便失，以蛤蚌訶故云畜生類也。
世尊下，次敘得天眼之因。
既失雙目佛垂憐愍，教修樂見照明金剛三昧。
法華文句云：佛令求天眼繫念在緣，因四大淨色半頭而發，
徹障內外明暗悉覩。
今文云樂見照明者，文句但出義，今經標三昧名，正是繫念在緣之義。
眼不見故發願樂見，則繫外緣而樂見也。
照明屬智，發智樂見而照明故。
金剛是喻，譬智破惑發本真見，喻如金剛能斷一切故。
我不下，明功得果。
謂不因肉眼見十方者，即是天眼，天眼通達一切空洞無礙，
非肉眼可擬。十方者，按維摩經云：見三千大千世界。
今云十方，即大千之十方也。
如觀掌果者，彼大千之境巨細分明，觀如掌中之果切近曉了故。
如來下二句，印實果證。
佛問下，結今問義。
旋見循元者，旋返也，循是隨義，謂返見性之流隨順元覺，如前文說。
orig::  ^799b10

周利槃特迦即從座起〔至〕反息循空斯為第一。
commentary::  ^799c4

這一節經承前別敘初因之第八方便也。
此六根中鼻因也。
前闕耳因者，由選當機詳示三慧，以文長故移斷二十四聖之後。
周利槃特迦，佛本行經云：周利是兄，譯云大路邊生；
槃特迦是弟，譯云小路邊生。
良由其母隨父他國，久而有孕將產思歸，行至中路即誕其子。
法句經第二云：是雙生兒。
今文兼兄標名，乃以大小別之。
我闕誦下，增一經云：過去為大法師善解經論，
有徒五百秘吝佛法不肯教人，今感暗鈍，
以宿善故過佛出家，五百比丘同教一偈，經一百日不能成誦。
今云伽陀即偈也。
佛愍下，正敘悟因，佛愍其鈍教令安居調出入息。
調息者，以止散心引入寂定能發慧故。
調息法詳見天台釋禪中。
我時下，深究息相，謂觀息至於微細綿密，
窮盡生住異滅四相，諸念行相遷流剎那不住，由息深入之功也。
其心豁然得悟，已知生即無生，是故得大無礙。
豁是開豁，所謂豁然貫通，故云無礙。
乃至下三句，明功得果。
住佛下二句，印實果證。
佛問下，結今問義。
反息旋空者，謂息是有，有非真有，反妄住真故。
orig::  ^799c6

憍梵鉢提即從座起〔至〕還味旋知，斯為第一。
commentary::  ^799c44

這一節經，承前別敘初因之第九方便也。
此六根中舌因也。
憍梵鉢提，大論譯云牛呞，謂其五百世中常為牛故。
牛若食後，恒事虗哨，餘報未夷，故有虗哨之病。
世人覩其形，不知有德，輕笑聖人得罪，
避人造業，常居忉利天尸利沙園，受天供養。
天人知德，愛敬而不笑故。
我有下五句，追敘宿業。
謂過去劫有沙門食時，憍梵戲言：如牛呞食。
故感今報。如來下，正敘悟因。
佛憐遮謗，示以一味法門。
長水疏云：教觀舌根，甞味入道，當得心地一味法門。
溫陵解云：佛為遮謗，賜以數珠，令當念佛，是謂一味心地法門。
孤山解云：了味無味，名為一味。
按三師所解，俱有理在。
溫陵念佛遮謗之說，似與經文前意相合。
良以憍梵先敘牛呞之病，即云如來示以一味法門。
遮謗之言，理實有之，令其口喃喃念佛，口動而掩己病故。
長水孤山所云舌味之知，則與經文後意相合，義可知矣。
然溫陵持珠念佛亦屬舌根，雖不及味，虗哨之狀亦成味故。
是知三師所解語異而義同也。
滅心入定者，謂滅生滅心而入定故。
觀味下，正明悟意。
味是所知屬外，舌是能知屬內。
舌不自甞，故非體也。
體相舌故，味不自味，故非物也。
內外既非皆無自性，應此觀念超世漏故。
內脫下七句，明功得果。
前四句明功，後三句得果。
內脫身心指根識說，外遺世界指味塵說。
一根既返六俱脫故，三有既離心超物外。
引喻以明離有之相，鳥喻離有之心，籠喻三界，正明斷惑之功也。
離垢銷塵一句，重述斷惑。
法眼淨者，明得果義。
成羅漢者，明得果位。
如來下二句，印實果證。
佛問下，結今問義。
還味旋知者，謂還味之流旋歸真知覺故。
orig::  ^799c46

畢陵伽婆蹉即從座起〔至〕純覺遺身斯為第一。
commentary::  ^800b8

這一節經承前別敘初因之第十方便也。
此六根中身因也。
畢陵伽婆蹉，大論譯云餘習，謂其五百世為婆羅門，
種性傲慢餘習未忘，故曾渡恒河呵河神為小婢，
駐流河神為之兩派，神往訴佛，佛令懺謝，
即合掌云：小婢莫嗔。
眾皆笑之，懺而更罵。
佛言：本習如此，實無高心。
故稱餘習。我初下。
正敘悟因。不可樂事者，即無常苦不淨等本不可樂，
既示不可樂事對治法門，則念茲在茲行乞之間猶不捨故，
故敘乞食心思等因，心在緣故不覺毒刺傷足，
念不可樂事觸不可樂境，正明身觸之緣也。
我念下。尊者以智照境，自念有一覺知，
知此深痛則成二知，以有能知之知、所知之痛故。
雖覺下三句。是返觀覺心，謂雖以覺覺彼痛緣本覺，
清淨心中本無能知所知之覺，則能所兩空矣。
覺即知義。我又下。
謂思之不已，深究能所痛覺，一身之中豈有能所雙覺耶？
攝念下。明功得果，謂深思雙覺凝想未久百慮俱忘，故云身心忽空。
未久者，正指三七日說，此為聲聞中極利之器，以三七日能盡諸漏成聖道故。
得親下二句。印實果證。
佛問下。結今問義。
純覺遺身者。謂返諸觸純乎真覺，則根塵識三應時銷落，豈止遺身而已。
orig::  ^800b10

須菩提即從座起，頂禮佛足〔至〕旋法歸無，斯為第一。
commentary::  ^800c4

這一節經承前別敘初因之十一方便也。
此六根中意因也。
須菩提譯，義見首卷初文。
我曠下，正敘悟因。
曠是曠遠，無礙即空，謂從曠遠劫來能解空故，自後受生如恒沙之多。
初住母胎知空寂者，由解空故，雖順凡情出生入死，
即悟生死本性空寂，故能隨順生死而不為生死所礙。
受生是有，有即是空，空非斷空，元不礙有，故多受生全歸空寂。
初在母胎是初生空，初應於後，初既知空，後豈昧有？
故知恒沙受生不異空寂也。
以上意明正報空。
如是下，明依報空。
十方約世界說，世界是依報空也。
亦令下二句，又明自他空，謂不唯自空亦令他空，
如是心境依正生死自他無法不空，良以尊者證得慧眼能觀法性空故。
蒙如下，明功得果，謂蒙如來發明勝義大空，
性覺即真勝義，大約性覺三乘同證，通一通三故。
若謂如來自證，則為圓融中道，究竟滿覺，乃名不共一乘。
若空如來藏，則三乘同證，俱稱性覺。
真空之性，圓滿明妙，證此空故，得阿羅漢也。
頓入下，印實果證。
寶明空海及佛知見者，是圓教義。
尊者言入言同者，正明圓接通義也。
圓接通之言，詳出天台、法華玄義中及四教儀，可考。
寶與海字是喻，明與空字是法。
寶如摩尼，非色現色，喻上覺明之性，非心現心也。
海者，喻其大無不包，如海之納百川也。
佛知見者，非同非不同，無入無不入，不言具而言入與同者，
意將合異歸同，正明具體而微也。
印成一句，是印實果證。
解脫下二句，自明解空，眾推無上。
佛問下，結今問義。
諸相下三句，明自圓通，由意因入。
資中沇師解云：初以單空空於諸相，故云諸相入非，非即空義。
次以重空空其空相，故云非所非盡。
非所非者，謂能非所非俱盡也。
旋轉法流，歸於性空，故云旋法歸無，無即性空，非斷無故。
以上六根竟下，明六識
orig::  ^800c6

舍利弗即從座起，頂禮佛足〔至〕光極知見斯為第一。
commentary::  ^801a20

這一節經，承前別敘初因之十二方便也。
此六識中，眼識因也。
舍利弗譯，義見首卷初文。
我曠下，心見清淨者，舊指眼識為之心見。
愚謂雖列眼識行中，實非眼識。
何者？由人迷故，將我真見真聞寄於耳目，
由是聽不出聲，見不超色。
今此尊者遺其耳目見聞之用，直內而發之於心，
心通十方，見聞之用亦隨而遍也，故稱心見。
不為物所染故，故稱清淨。
下章心聞，亦同今說。
如是下二句，如前解說。
世出世下四句，明智所智境。
世間變化，指分段生死有為法等。
出世變化，指變易生死諸微細無漏五陰生滅等。
此等諸法，由其心見清淨，獲無障礙。
言無礙者，以妙真如心，見妙真如境，心境兩忘，
物我一契，無不解了，故云一見則通也。
我於下，正敘悟因。
逢三迦葉者，即優樓頻螺伽、耶那提三兄弟也。
舍利弗未歸佛時，早已博聞強識，自稱智者。
因於中路逢三迦葉，逆問佛說何法。
迦葉述自所聞，以偈對曰：諸法從緣生，
亦復從緣滅，我佛大沙門，常作如是說。
從緣生滅，生即無生，滅亦無滅。
尊者！以悟此故，得心無際。
心無際者，由著生滅，心則局隘；既亡生滅，
心則通達，故云無際。
其時即登初果。因此，從佛出家七日，徧達佛法，
經十五日，得阿羅漢。
從佛下，明功得果。
見覺圓明，得無畏者，見覺即見性，稱性而見，故云見覺明圓。
得真諦理，故見思惑盡，不受後有，故無畏也。
此二句明功成阿羅漢，一句得果。
為佛長子者，大約以實智有資生的道理，
故喻為母；權智能說法鑒機，有成立的道理，故喻為父。
今舍利弗稱權智第一，有克紹權宜的道理，故稱長子。
諸羅漢中，唯舍利弗有長子之稱，不獨今經，法華亦爾。
是知長子之稱，有意存焉。
諸解忽此，今略明之。
從佛口生二句，謂此子義從佛口法音宣示而生，故云從佛從法。
佛問下，結今問義。
心見下二句，謂從心見開發本智光明，故云心見發光。
又以本智光明極盡一切知見，即佛知見，故云光極知見。
orig::  ^801a22

普賢菩薩即從座起〔至〕分別自在斯為第一。
commentary::  ^801b42

這一節經，承前別敘初因之十三方便也。
此六識中耳。識，因也。
梵語邲輸#CB02494;陀，譯云普賢。
法華文句云：居伏道之頂，其因周徧曰普。
斷道之後，隣於極聖曰賢。
古師云：普賢表行，稱法界理，修法界行，全理即行。
故華嚴稱普賢為長子。
今云與恒沙如來為法王子，即華嚴長子之義也。
十方下，意明普賢表行。
凡諸行者，具大乘根器，修理成行，即以普賢名行也。
世尊下，正明初音。
良以上文但明普賢表行的所以，今文方示圓通本因。
我用心聞一句，正指本因入圓通之門。
心聞，如前章說。以心契心，故能分別眾生所有知見。
若於下，正指所分別的知見。
他方恒沙界者，指極遠眾生說，則近可知矣。
謂彼極遠沙界外的眾生，心中願欲發明普賢行者，
則菩薩隨感而應，故乘六牙象王而往應之。
上舉一眾生而言。
分身百千者，指多眾生感，則分多身應之。
意明盡法界眾生感，則現盡法界身以應之。
百千之言，略舉少以明多耳。
一一皆至其處，而為說法。
縱彼障深惑重，未得親見菩薩色身相好，
菩薩在杳冥之中，摩頂安慰，擁護其人，令其成就普賢行也。
然又普賢乘六牙象者，此何表示？
良以象者，意取行步安庠，不遲不速，常行不暴。
以象之行，用表普賢之行亦然。
象有六牙，表普賢行徧於六度。
白者，眾色之本，表一真之理，為萬行之本。
如此感應云為，皆以心聞而成，故以心聞為圓通本因也。
佛問下。結今問義。
心聞發明者，約自行邊說。
分別自在者，約化他邊說。
謂由發明心聞之妙，故能分別無障，圓通赴感，
不動而周，故曰自在。
orig::  ^801b44

孫陀羅難陀即從座起〔至〕明圓成漏斯為第一。
commentary::  ^802a2

這一節經，承前別敘初因之十四方便也。
此六識中，鼻識因也。
孫陀羅，文句譯云好愛，又云端正，妻之名也。
難陀，譯云歡喜，因簡放牛難陀，故連妻標名也。
是佛親弟因緣，詳出阿含賢愚等經。
我初下，正明悟因。
雖具下四句，自敘習因。
躭欲，謂雖具戒律，欲心未忘，於入定時，心常散動。
三摩提，即三昧也。
世尊下，重教駐心的方便，及拘絺羅同修此法。
拘絺羅，譯義見首卷初文。
由拘絺羅志性明敏，狂慧數多，心亦散動，
故佛令二尊者同觀鼻端之白，駐心於此，勿令異緣以縛散動之狂猿耳。
我初下，以明遵行得驗之相。
經三七日，見鼻氣如烟，有形之氣，觀功尚淺。
身心下，越三七後，進功不已，外之散動自息，是故身心內明。
內明者，定功徹矣。
然又不唯內心朗若，而外之世界亦洞然矣。
身心屬正，世界屬依，言其依正圓洞，內外虗淨，如瑠璃也。
有形的烟相既銷，綿微的鼻息成白，白即光明也。
心開下五句，明功得果。
心開者，謂豁然貫通而得悟也。
心既得悟，諸漏自盡，以漏盡故，諸出入息化為本覺。
智光徧十方界者，謂鼻識轉智，即能照徧十方，此明觀鼻之功成矣。
阿羅漢一句，是得果。
世尊印下二句，印實果證。
記得菩提有二意：一者，若作當分解，則記是印記，
與前章同所得，是聲聞菩提；若作跨節解，
則難陀在法華會上已得授記，是佛果菩提。
此屬攝後歸前之意，有例可憑，不妨後指。
佛問下，結今問義。
我以下三句，出圓通本因。
消息者，消鼻息也。
息久一句，成上消息意，謂消息既久，發本覺明，
妙明既圓，則諸漏自滅。
orig::  ^802a4

富樓那彌多羅尼子〔至〕消滅諸漏斯為第一。
commentary::  ^802b10

這一節經承前別敘初因之十五方便也。
此六識中舌識因也。
富樓那彌多羅尼譯。
義見首卷初文。我曠下。
正敘悟因。佛於法華會中謂富那曾於過去九十億佛所護持助宣佛之正法，
此即曠劫之事也。
辯才無礙者。謂口給無滯綺互見理名為辯才。
辯才有四：一、詞；二、法；三、義；四、樂說。
法華謂四辯具足，今文辯才之言總攝其四，
然其四辯相因不屈不窮俱稱無礙，此是智用之具故皆稱智。
宣說下二句。指小乘法。
說苦空是四念處之二，苦是受處，空是身處，
彼謂觀身不淨，今云空者，不淨故空，古稱無常苦空無我是四念處故。
達實相者。因觀四念處深究其實，實即性空，
性空即是實相，乃以此法自行化他，故云宣說。
如是下，次明大乘義。
始阿含，終般若，皆能宣說。
大品謂轉教菩薩，即其事也。
秘密法門者，通指半滿說也。
微妙開示者，稱四辯之巧說，懸河不竭，
能入人心，一音演說，隨類各解，名妙開示。
得無畏者，畏有五種，今乃說法，無大眾威德畏也。
以上敘過去佛事。
世尊下，敘現在佛事。
世尊指本師釋尊說，謂世尊逆知富那往劫具大辯才，故以轉教委任也。
音聲輪者，即是說法音聲。
輪字約喻說，能摧惑障，得勝轉依，有摧輾意，故喻法音為輪也。
我於下，明功得果。
富那既奉勑轉教，乃因師吼，得證四果。
世尊印我下，印實果證。
佛問下，結今問義。
我以下三句，明以法音助宣。
自行化他，得盡諸漏，外則伏魔，內則斷惑，
功由廣長舌故，圓通本因，良在于斯。
orig::  ^802b12

優波離即從座起，頂禮佛足〔至〕一切通利斯為第一。
commentary::  ^802c16

這一節經，承前別敘初因之十六方便也。
此六識中，身識因也。
優波離，大論譯云上首，以其持律為眾綱紀故，或云近執。
佛為太子時，彼為親迎執事之臣，故隨佛踰城。
親見勤苦等者，備明近執之意，詳見賢愚經中。
伏魔怨者，觀佛三昧經云：太子既成佛道，
感天動地，放大光明，映蔽魔宮。
魔王波旬恐怖憂懼，乃統八十億魔軍，
殊形異狀，來相擾害云云。
擾之不動，魔心始伏。
制外道者，佛成道後，遊化諸國，外道六師徧於五天，
一師三種，合十八部：第一、自稱一切智；
第二、得五神通；第三、善四韋陀論。
皆博學多聞，通十八大經等云云。
悉破邪心，皆從化也。
如上降魔制外，明佛智德。
解脫下二句，明佛斷德。
承佛教戒下，正明悟因。
初句明奉戒之始，次如是下五句，詳敘所戒之相。
三千威儀者，律中云：比丘具二百五十戒，
對行、住、坐、臥各具二百五十，成一千；對三聚戒，成三千。
威是威嚴，端莊持正之謂；儀是儀表，視、
聽、言、動之間俱有法故。
八萬等者，重以三千配身口七支成二萬一千，
復配四分煩惱成八萬四千，今舉大數故稱八萬。
性業遮業者，性是根本，義是眾生習性，指四根本說。
以婬殺盜妄為眾生正性，故稱性業。
遮是遮止，過能遮止，指支末愆失說。
微細者，言其多且嚴密也，由能堅持謹潔無犯悉清淨故。
身心下二句，明功得果。
如上所持眾戒身心俱忘，不見能持所持，故稱寂滅。
上句明功，下句得果。
我是下，印實果證。
言綱紀者，尊者持戒第一，於大眾中為綱為紀，
承佛所制善決重輕委知持犯，故云為眾綱紀。
親印下三句，正明印實。
佛問下，結今問義。
執身者，指小乘戒說，由持操純一不厭不倦不踰矩故，故云身得自在。
執心者，指大乘戒說，由執心不起，不起即是定，
能忘不起之心即是慧，只一戒品定慧兼具。
孤山意以執心作定慧解，則過當矣。
是故吳興辯其非也，文繁不錄。
然似謹潔開遮明識持犯，以悟戒相無作，即此說名心得通達。
然後下二句，身心俱忘亦復忘忘，故云一切通利，圓通之門由此發故。
戒由身持，故列於身識。
orig::  ^802c18

大目犍連即從座起〔至〕久成清瑩，斯為第一。
commentary::  ^803a42

這一節經承前別敘初因之十七方便也。
此六識中意識因也。
目犍連，譯義見首卷初文。
我初下，正明悟因。
優樓頻螺，文句譯云木瓜，林伽耶譯云城，
那提譯云江，各從居處得名。
大兄為頻婆娑羅王之師，門徒五百，兩弟各二百五十。
佛因降伏火龍，以諸聖迹而調御之，是故兄弟三人兼徒一千從佛出家，
即經首所集常隨眾是也。
宣說下四句，如前舍利弗章中說。
如來下三句，可知。
我遊下，明功得果。
十方無礙者，正顯尊者神通第一所往無礙。
不測曰神，無礙曰通。
如彼有無出沒聚散卷舒，一多大小更互移易，
乍往乍來忽隱忽顯，皆不可測知，名為神通。
變化無窮說不可盡，略示大意而已。
然此是迹，若究其本元，我妙覺真心本有之光，即神通也。
故勝鬘經云：神名天心，通名慧性。
天心者，天然之心也。
慧性者，般若之體也。
據此則人人本有，人自不悟，為煩惱所障。
今此尊者發明意地神通，於眾徧多，故推無上。
上三句明功，阿羅漢一句得果。
寧唯下，明廣讚神力意，兼印實果證。
謂豈唯本師一佛為歎，十方諸佛皆歎也。
良由意識圓明，清淨無染，故得自在無畏。
佛問下，結今問義。
我以下四句，結明圓通本因。
謂旋轉六妄，伏歸一湛，故得心光發宣。
如澄下二句，約喻說。
濁流，喻生死欲流。
澄者，喻初伏客塵，即見思惑斷也。
久成清瑩者，即是清水現前之義，喻上心光發宣。
但以沉泥未去，則根本無明未永斷也。
以上六識已竟下，起七大
orig::  ^803a44

烏芻瑟摩於如來前〔至〕登無上覺斯為第一。
commentary::  ^803b48

這一節經承前別敘初因之十八方便也。
此七大中火因也。
烏芻瑟摩，譯云火頭，是依德立名。
於如下，按前後諸章皆云即從座起，今此尊者不言座起者，
良由尊者示金剛身衛護侍從，不設本座故不言座。
我常下，正明悟因。
性多貪欲者，將敘其悟先陳其迷，因迷得悟則迷是悟因。
佛名空王者，過去劫中佛稱空王者，多未詳何劫之空王也。
空是空如來藏，得證此體於法自在，故稱空王。
多婬人成猛火聚者，欲本是火，多欲即成多火，故云火聚。
教我下，是奉法熏修。
百骸四支，指全體說。
身中冷煖氣者，煖氣屬火，由欲火盛故就依火上用功，
彼佛因示火光三昧之法教令觀火，文中冷字因煖帶說，
對冷知煖兼領四大之性，專用力於煖以觀火也。
火本無相欲何從起？
如此觀久則神光內凝，神光即是心光，
不言心而言神者，即觀欲火不可得。
能觀純靜，即此純靜不測，名之為神。
神則凝然不動，故云神光內凝。
即此便轉婬心，成智慧火矣。
既成智火，則火光三昧功圓。
以此功德，自空王佛始。
承事諸佛，皆呼召其名，為之火頭。
稱火頭者，頭上必現火燄之相，作降魔勢，發願示為金剛身故。
我以下二句，明功得果。
上句明功，下句得果。
三昧力者，由火光三昧力故，斷見思，得果證也。
心發下，迴聲聞心，向菩薩道。
力士，是金剛的本名。
親伏魔怨一句，是大願實迹，由護法而伏魔怨也。
佛問下，結今問義。
我以下六句，謂初因諦觀身中煖觸，與外世界火大，
無二無別，不相為礙。
此以身土含攝，故云無礙。
流通諸漏句，若應下句無上覺看，則此諸漏，必該無明。
由破無明，方生寶#CB08504;。
寶#CB08504;者，約喻說。
寶是心寶，#CB08504;是般若。
此指圓心實慧，方證無上覺。
故末句因中說果也。
orig::  ^803c2

持地菩薩即從座起〔至〕成無上道斯為第一。
commentary::  ^804a14

這一節經，承前別敘初因之十九方便也。
此七大中地因也。
菩薩名持地者，按當文以平填險隘，負力推輪，依德立名也。
我念下，正明悟因。
往昔普光如來者，按觀藥王藥上經，佛示五十三佛名中，
初佛名普光，得非是乎？
若是釋尊於無數劫前，於妙光佛末法中出家，
但聞五十三佛名，然則普光佛遠之又遠，此是菩薩之遠本也。
彼時身為比丘，行諸苦行，於要路津口田地，
有不如法險隘之處，謂高低崖岸，傾側紆危者為險，
或路迫巔危，水剝陂塘者為隘。
車馬至此，輪蹄有顛躓之患，菩薩因為高者平之，
污者填之，或水迴漩而成斷岸，則布以橋梁，
或地遷移而變溝洫，則填以沙土。
如此勤苦，非一生兩生，動經塵劫，無量佛出。
又非獨為比丘隨類現形，使持地之願，不忘生生治地也。
或有下，示為負人。
負人必是俗相，豈以比丘為負人耶？
或人於闤闠處，要人擎物，菩薩則為擎至所往，
放物即行，不取其直。
此示負人行、菩薩行也。
市垣曰闤，市門曰闠。
擎即是檐，直者是擔物，力價無量。
佛者，不知經幾恒沙劫矣。
雖云當平心地，則一切皆平，而理事不可偏廢。
若會於心，則延促勞逸，元無有二。
所以佛菩薩帶果行因，回入塵勞，作諸佛事。
而其淨法界身，元無出沒，如月在天，千江俱影，月何所分？
槩可證矣。毗舍下。
引負時事實。毗舍，浮譯云徧一切自在。
一切指諸法說，自在是王義。
言其法身，徧一切法，得自在故。
是過去莊嚴劫，千佛最後佛也。
上云不取負直，今因世饑，所負無問遠近，
唯取一錢，以充其食。
此時負人，又非上文負者，別是一世，以生生為負人。
故取直不取直，隨世緣轉也。
雖以持地為名，負物推輪，是持地之餘行耳。
時國下。毗舍如來應國王齋時，菩薩平地待佛，
乃至身為所履，布髮掩泥之類是也。
彼佛憐其苦行，因摩頂慰之，教以當平心地，則一切皆平。
謂萬法唯心，心平則地平也。
淨名經云：心淨則佛土淨故。
我即下。正示悟相。
開是開悟。見身等者，謂身中微塵與器界微塵平等無二，
刀兵等者亦屬塵數，由悟空故復何傷哉。
我以下。明功得果。
上二句明功，下二句得果。
無生忍見前解。回心下二句，更明回小向大之因。
聞諸下。宣妙蓮華者，法華。
普門品末持地說聞品功德，今云聞諸佛者即逢無量佛，
則聞無量佛宣妙蓮義，此是攝後歸前方等之例也。
佛知見者，即指法華。
方便品意，彼有開示悟入佛知見故。
地即是位，天台以開示悟入配四十位故。
大約佛說三乘十二分教有權有實，既經開顯則一切皆實，
昔日之權為今日之實，所謂實外無權、
權在實中，佛之知見當了此意則無過也。
今經乃方等中圓，與法華中圓無二無別，
更不須開，故作是說也。
我先證明者，即證普門品經也。
得與法華顯實，故稱上首。
佛問下。結今問義。
我以下四句，總攝因行結證圓通，謂因觀身界二塵得悟藏性。
虗妄下三句，謂妄情盡、真智圓、覺道成也。
orig::  ^804a16

月光童子即從座起〔至〕圓滿菩提斯為第一。
commentary::  ^804c20

這一節經承前別敘初因之二十方便也。
此七大中水因也。
月光童子者，由其初習水觀，因名月光。
月是陰精，能生水故。
然有別意溢於言外，有池成月自來之意。
又有一意，水是菩薩的觀心，月是菩提。
如云：眾生心水淨，菩提影現中。
故稱月光。溫陵謂：昔師水天修習水觀，
水性圓明，故號月光。
其意頗同。但明水性，月意未足，未為善解。
水天之名，意亦同此。
水是心水，天是義天。
心水既淨，第一義天涵映其中。
我憶下，正明悟因。
教習水觀者，水觀是十徧處定。
徧處定所顯，是定果色。
入定則有，出定則無。
今旁人能見，葢彼定力增勝所致。
如聰禪師入火光定，山谷如焚。
亦如釋尊伏火龍，石窟洞然。
與今義同。觀於下，觀力深入。
融通依正，謂身中水性與外器界水性融通。
初則身中諸水周旋往復，彼此無奪。
雖津液便利，淨穢相異，水性自同。
次則見身中水與外器界水等無差別，則依正無奪矣。
言浮幢香水等者，華嚴世界成就品云：
此華藏莊嚴世界海，最下香水海，有大蓮華，名蕊香幢。
今云浮者，出海水上故。
如蓮華梗擎世界者，名幢。
幢臺上又有香水海，一一海中有二十重華藏世界，
以出生一切剎故，名為剎種。
今文易種為王，亦種義也。
我於下，是時，指水天佛時。
初成此觀等者，謂水觀初成，未得無身，則我相未除。
此未忘身之言，正生下文心痛之兆。
當為下，明心痛之由，文可解。
夫唯心之水，不有不無，即空之妙色也。
瓦礫麤質，性不相符，由未亡身，故兆心痛。
如舍下二句，引例痛緣。
昔舍利弗於恒河岸蘭若中入定，有二鬼王，
是舍利弗過去宿怨，以手擊之，頓覺頭痛。
今月光疑與彼同，由未得通，故猜疑未定，文可解。
爾時下，童子報己所見。
捷是疾義，謂疑未久，童子疾來報此，轉命除去等，可知。
逢無量下，明亡身之難。
山海、自在、通王佛同名者，不止十數，此不知何劫通王。
按五十三佛中有水天佛及通王佛，但山海下有一慧字，
意謂譯時遺此慧字，未暇徧考。
方得下，明功得果，兼明依正不二。
上初文但觀內外水性無奪，未能會真。
今則不唯依正兩融，由亡身故，內外水性不可得，皆合乎真空矣。
全體是如來藏，故云無二無別。
又復回小向大，得童真名。
方得下五句，明功。
又於下三句，得果。
佛問下，結今問義。
水性一味流通者，正明從水觀得圓通也。
得無下二句，是懸示極果。
又此章中有總別二意：縱觀於下，至等無差別，
是總，但略敘也；從我於下，至章末，是別，
則詳敘也，細玩可得。
orig::  ^804c22

瑠璃光法王子即從座起〔至〕傳一妙心斯為第一。
commentary::  ^805b12

這一節經承前別敘初因之二十一方便也。
此七大中風因也。
菩薩名瑠璃光者，由悟妄緣群動之相悉因風力所轉，
動息智明內外無礙，故如瑠璃光也。
瑠璃是體、光是用，離却瑠璃別無光用，
以喻即體之用、即用之體，體用不二故雙舉體用。
又瑠璃淨徹喻風體無相。
我憶下正明悟因。
佛名無量聲者，亦是從風立名，有二意：
一由觀風大無依乃萬竅怒號，竅穴之多聲隨無量，
因通果本、果應因名，故佛名無量聲也。
二約佛說法隨眾生機，機有利鈍、法成頓漸，此從利他得名也。
開示下明傳教之意。
為菩薩乘人說本覺妙明，即指群動性說，諸動無動即是妙明真體。
故下詳明群動，以明真覺無二也。
世界是依、眾生是正，依正之動皆由風力所轉。
我於下明群動之相不同。
界為方位故云安立，謂安立方隅也。
世為遷流故云動時，時指過現未說。
身以起居為用故云動止，妄心無恒念念遷謝故云動念。
雖動相千差動性一也，故云群動無二。
菩薩達觀群動無動，何去來之有？
故云無。從十方塵界眾生同一倒妄，自廣至狹觀之，乃至一大千界內所有眾生。
如一器中貯百蚊蚋等者，貯盛也。
器喻世界，百蚊蚋喻眾生，啾啾亂鳴喻諸言說。
於分寸中鼓發狂閙者，意明悟大而見小也。
逢佛下明功。得果未幾者，謂未經幾多佛也。
逢佛未多即得忍者，大乘根故得忍心開，動會不動乃見不動佛國。
東方震位佛名不動者，以表動即不動故。
上得忍是明功，見佛為法王子是得果。
乘己智行事，十方佛身心開發不動智光，
洞徹群動即是不動，故無礙也。
佛問下結今問義。
我以下六句。風力無依者，風力是動，動相無依，來無從去無至故。
由達無依悟菩提心入正定故，即以此心合諸佛心，佛佛相傳唯一心故。
orig::  ^805b14

虗空藏菩薩即從座起，〔至〕妙力圓明斯為第一。
commentary::  ^805c28

這一節經承前別敘初因之二十二方便也。
此七大中空因也。
菩薩名虗空藏者，因觀四大色即空故，
證不二空得無邊身，從德立名故名虗空藏也。
然非斷空，故能容納一切益物。
方便因加一藏字，既同釋尊於定光佛所悟色性空，
同證無邊身德侔道合，今又參於資成無不可者。
定光即然燈佛也。
爾時下，正明悟因。
手執四寶珠者，以象表意也。
以珠表色，色即般若故。
因觀四大之色無依，無依即空，空即般若體，
色即般若用，故云手執四珠也。
然以般若光照塵剎之色化而為空，非滅色言空，色即空故。
又於下，又以鏡表心，心融十界，故云現大圓鏡放十種光也。
大圓鏡是本智名，智由心發即本覺之智，約喻明故。
含十方界故曰大，無色不融故曰圓，無幽不燭故曰鏡。
心現十光者，即本覺智光流灌十虗諸幢王剎，
而諸幢剎復來入我身中，此明身土交涉也。
身同空者，依正兩融不相妨故。
身能下，長水疏云：華嚴謂清淨妙法身湛然應一切，
前同虗空是法身也，今入塵國是應身也。
說三乘法故云佛事，稱四悉機故云隨順。
此大下，明功得果。
由觀四大無依，無依即空，諸相生滅皆空也。
空故無二，佛國即空，故云本同，同於空也。
於同下二句，正明得忍。
前五句明功，末二句得果。
佛問下，結今問義。
我以下四句，正以觀空得悟為圓通因故。
orig::  ^805c30

彌勒菩薩即從座起〔至〕得無生忍斯為第一。
commentary::  ^806a30

這一節經承前別敘初因之二十三方便也。
此七大中識因也。
梵語彌勒，譯云慈氏。
古解云：中道正觀即是無緣大慈，慈善根力令諸心數皆入同體大慈法中，
離諸不善故稱慈氏。
又慈是姓名，阿逸多譯云無能勝。
我憶下，正明悟因佛號。
日月燈明者，義可解。
心重世名好遊族姓者，即法華求名菩薩意也。
良由菩薩最初未悟唯心，著外馳求多緣名相，
是故彼佛以對治故教修唯心識定，從此心識入證妙定也。
唯心識者，心即是識，第八識元名心，故歷劫至今以此唯識三昧事恒沙佛。
言唯識者，識論第一云：唯遮境有、識簡心空，雙破凡小故稱唯識。
詳如彼論。求世下二句，謂修唯識故了彼心外，
世名唯是假我假法，當體即空歇滅何有？
至然下，正明歷事諸佛，逮至然燈始得圓極唯識三昧。
乃至下，明唯識所現，謂盡空所有如來國土，
如來是正、國土是依，依正之間有淨有穢、
有有有無，此等皆是唯識所現。
由菩薩實證唯識，故稱我心所現，所謂萬法唯識也。
世尊下，明功得果。
我了下四句，明功。
今得下二句，得果。
了是了達，謂了達唯心識故。
離識無法，一切都從識性流出。
上至如來，下至蜎蝡，無法而非識性所流出者。
今文但指如來說，以勝顯劣也。
由證唯識，蒙授記莂，次補佛處。
補佛處者，謂菩薩既登等覺，位隣極聖。
釋尊法滅之後，彌勒即於此界成等正覺，
補釋尊之後化，故云補處。
佛問下，結今問義。
我以下四句，明證唯識為圓通本因，今已證入圓成實性。
圓成實者，徧故曰圓，無毀曰成，不虗曰實，指果中三德說也。
圓即法身，徧一切處故。
成即般若，覺無漏故。
實即解脫，德無礙故。
遠離下三句，依他者，從緣所起故，指所緣法說。
徧計執者，周徧計度故，指能緣心說。
然此二性，能所皆妄，本不實故。
能入圓成實性，法爾皆遠離故。
即以三性證入三無性，故云遠離云云也。
得無生忍者，約果位說。
入圓成實者，約果德說。
orig::  ^806a32

大勢至法王子與其同倫〔至〕得三摩地斯為第一。
commentary::  ^806c2

這一節經承前別敘初因之二十四方便也。
此七大中見因也。
菩薩名大勢至者，按觀無量壽佛經云：
以智慧光普照一切，令離三塗得無上力，名大勢至。
又詳出悲華經中。
與其同類五十二者，大勢至表行，五十二位俱屬行，故同倫匹也。
我憶下，正明悟因。
往昔十二如來相繼一劫者，按大彌陀經十三佛號品云：
阿彌陀佛號無量壽，亦號無量光、無邊光、
無礙光、無對光、炎王光、清淨光、歡喜光、
智慧光、不斷光、難思光、難稱光、超日月光，一光即一佛名。
彼經即指無量壽佛，具後十二名。
今經說十二如來繼一劫者，又非一佛，大約一佛所化流演十二耳。
其最下，明三昧所來。
譬如下，明三昧方法。
問：既稱念佛在眾生邊說，云何復說二憶念深？
答：良由彼佛本願慈念眾生無時暫已，
今舉佛憶者為成眾生憶念之心，亦如佛心必定成佛，
若佛專憶眾生專忘，忘則自疎安得相親？
故云若逢不逢見即不見。
然而既忘，安有逢佛見佛之理？
此總明忘之為咎實深也。
又譬如下六句，未是三昧觀體，要成憶念先說忘的過咎。
二人相憶下，纔是正觀。
二人即承上專憶專忘二人說，謂能不妄而恒憶之則二憶念深，
二念既深則相親相近，同於形影不相乖異。
十方下二句，法合。
如來合專憶者，眾生合專忘者，忘則非機，必取相憶者機教方扣。
如母下，重以喻明。
謂如母憶子，若子背義逃逝他方，母雖憶何為哉？
若子亦憶於母，如母之憶，則母子歷生不相違遠。
若眾下，重明三昧實法。
前皆喻說，現前是現生，當來是後世，謂縱使現生不得見佛，
若憶而不忘，當來必定見佛。
又或證位不高，亦去佛不遠，不假他方便也。
只此念佛一法便得心開。
如染下，重約喻明。
念佛之功如染香人身有香氣，以喻念佛見佛去佛不遠，此名香光莊嚴。
香光承上喻義，香喻念佛，光是三昧智光，莊嚴者以三昧智光莊嚴自性法身佛也。
我本下，明功得果。
念佛是明功，入無生忍是得果，以上明功得果是自行。
今於下三句，是化他。
菩薩自行既成復能化他，乃攝念佛人歸於淨土。
上文念佛汎指十方佛說，今乃徑指彌陀攝歸淨土，淨土即極樂也。
娑婆稱穢，極樂稱淨，對此穢而稱彼淨也。
佛問下，結今問義。
我無下四句，謂於六根不擇。
六根即屬身口意，三業傾誠，六根向往，
無念五欲純一淨心，故云淨念相繼，以此淨念得入正定。
此總結全章，為念佛三昧作圓通方便也。
大佛頂如來密因修證了義諸菩薩萬行首楞嚴經直解卷第五
 ^806c4
