大方廣圓覺脩多羅了義經近釋卷一
author:: 明二楞庵釋通潤　述
other:: 
# 經題

commentary:: 
體無不徧曰大，法無不備曰方，用無不具曰廣。
故清涼云：大以曠兼無際，方以正法自持，用則稱體而周。
具此三義，故名圓覺。
脩多羅，此云契經，謂契理契機。
故契經中有了義不了義。
如來為人天二乘說不了義教，以器小不能擔荷大法，故說唯佛一人獨得覺性。
為菩薩乘說了義教，以根大能擔荷大法，故說一切眾生皆得作佛。
然對機說教，雖各不同，而契理契機，實無有二。
此經直顯一切眾生本來成佛，名為圓覺。
直截分明，毫無隱覆。
此則契經中了義契經，非不了義契經也。
然圓覺二字，義匪一途。
故下文約十二義以發明，而義始備。
如文殊章云：有大陀羅尼，名曰圓覺。
又云：彼知覺者，猶如虗空。
此則直指眾生心體如如不動，了了常知者，為圓覺也。
普賢章云：一切眾生種種幻化，皆生如來圓覺妙心。
此指根身器界，及界內界外二種無明，
併種種幻智，皆從圓覺妙心流出。
此約出生凡聖染淨二法，名圓覺也。
普眼章中，顯四大六根六塵六識，乃至十力四無所畏，
悉皆清淨，徧滿不動，始知眾生本來成佛者。
此約凡聖染淨悉皆具足，如來平等圓滿覺性，
根根塵塵周徧法界，名圓覺也。
金剛藏章，一切如來，妙圓覺性，本無菩提，
及與涅槃，亦無成佛，及不成佛，無妄輪迴，
及非輪迴者，此約染淨聖凡，纖塵不立，名圓覺也。
彌勒章中，由本貪欲，發揮無明，顯出五性，
差別不等，依二種障，而現深淺者，此約眾生，
皆證圓覺，本無差別，由隨染緣，而有二障，
故有六凡，由隨淨緣，而證二空，故有四聖，
於無差別處，而現差別，以顯不變隨緣，
如摩尼之現五色，為圓覺也。
清淨慧章，若遇善友，教令開悟，淨圓覺性，
發明起滅，即知此生，性自勞慮，勞慮永斷，
得法界淨，此名凡夫，隨順覺性等者，此約五性，
差別不等，實無差別，以顯隨緣不變，名圓覺也。
威德章，若諸菩薩，悟淨圓覺，以淨覺心，
取靜為行，名奢摩他，起變化行，名三摩提，
隨順寂滅，名為禪那，乃至辯音章中，單複圓修等者，
此約一心三觀，即空即假即中，名圓覺也。
淨諸業障章，直顯眾生，覺性本淨，皆由耽著我人眾生壽者四相，
生愛生憎，為障為礙，不能入清淨覺，必須斷盡四相，
一切寂滅，覺性始圓，名圓覺也。
普覺章，所問求何等人，依何等法，行何等行，
除去何病，云 ^510a9

發心者，要須事事明了，毫無錯謬，名圓覺也。
圓覺章，以大圓覺為我伽藍，身心安居平等性智者，
謂具如上種種深義，方得渾身安住圓覺伽藍，故名圓覺。
賢善首章，具上眾義，證此五名，方稱無上法王為賢善首，故名圓覺。
故知十二菩薩，綸貫一經，圓覺二字，通該眾義，
豈可以一知一見，便謂盡圓覺哉。
故題中既標圓覺，又稱了義，正顯性相雙陳，
理惑並闡，圓融行布，兩不相妨，始是如來稱性至極之深談耳。
other:: 
# 譯師

orig::  ^510b40

唐罽賓沙門佛陀多羅譯
commentary::  ^510c12

開元釋教目錄云：佛陀多羅，唐言覺救，北印土罽賓國人也。
於東都白馬寺譯。
道詮法師疏云：三藏法師佛陀多羅，於長壽二年龍集癸巳，
持梵本至神都，於白馬寺譯。
譯者，翻梵語而成華言也。
其度語、筆授、證義、潤文諸德，具如別錄。
other:: 
# 序分

orig::  ^510c14

如是我聞：一時，婆伽婆入於神通大光明藏三昧，
正受一切如來光嚴，住持是諸眾生清淨覺地，
身心寂滅平等本際，圓滿十方不二隨順，
於不二境現諸淨土，與大菩薩摩訶薩十萬人俱。
commentary::  ^510c24

智論云：婆伽婆有四義：婆伽云德，婆言有，
合名有德；又婆伽云分別，婆名巧，巧分別諸法總相別相故；
又婆伽云聲，婆云有，以名聲普聞故；又婆伽云破，
婆云能，以能破淫怒癡故。
入者，謂性相俱泯，體同法界，入無入相故。
神通大光明藏者，即如來藏之異名，是凡聖均稟同賦之體也。
破業識之牆垣，名曰神通；撤無明之封蔀，名曰大光明藏。
由不定而定，故曰正定；不受而受，故曰正受也。
又大即是體，光明是相，藏即是用。
又大即法身，光時是般若，藏是解脫。
問：大光明藏人人滿足，若如來稱入，而眾生豈出此光明藏乎？
答：眾生未嘗出此大光明藏，但為四大所局，
二障所纏，而神不通，光明不大，故不言入，非不入也。
故下經云：非覺違拒諸能入者，有諸能入，非覺入故。
宗鏡問云：博地凡夫位齊諸佛，云何不具諸佛神通？
答：非是不具，但是眾生不知。
如有學人問大安禪師云：如何是諸佛神通？
師曰：汝從何來？答曰：江西來。
師曰：莫不謾語否？
答曰：終不謬言。學人再問：如何是諸佛神通？
師曰：果然。斯皆可驗，並是現前日用不知。
故龐居士云：心通法亦通，十八斷行蹤。
但自心無礙，何愁神不通？
故知神之不通，是自生障礙耳。
一切如來皆以此大光明藏莊嚴此身、
住持此土，非若眾生以藏識莊嚴此身、住持此土也。
然此大光明藏元非他物，即是眾生所具無垢無染清淨覺地，
諸佛證之名法性身。
以不見有身心二相故寂滅，無高無下故平等，
無崖無岸故曰本際，不違不逆故曰隨順，無彼無此故曰不二。
由如來證眾生之體，用眾生之用，故能於清淨覺地現清淨土，
與大菩薩同住一處，所謂以大圓覺為我伽藍，身心安居平等性智也。
問：法身無相，真土如空，皆是一心，無別依正，云何即談身土？
答：只於自心性相分身土名，謂以自身相義名身，即以自心性義名土。
又心則諸佛證之為法身，境則諸佛證之為淨土，
則法身淨土皆為所證，而智為能證也。
諸大乘經在淨土說者，如深密經、法集經、
稱讚大乘經、密嚴經、心印經、興顯經、大毗盧經、
入印法門經、虗空藏經、佛地經等。
佛地經云：是薄伽梵住最勝光曜，放大光明，
普照無邊世界，周圓無際等。
論釋云：此土，受用土攝。
說此經，佛是受用身，此淨土量無邊際故。
若爾，此地上菩薩所應見聞，何故於此化土中結集流布？
論自答云：佛為地上諸菩薩說，令傳法者結集流通。
又云：說此經時，地前大眾見變化身居此穢土，
為其說法；地上大眾見受用身居佛淨土，為其說法。
所聞雖同，所見各別。
而傳法者為令眾生聞勝希願，證佛功德，故就勝者所見結集也。
然土雖多種，不出於三：一、法性，二、受用，
三、變化。若開受用為自他，即成四土，統唯二種，
謂淨及穢，或性及相。
故肇公云：淨土、穢土，蓋隨眾生心之所宜。
淨者，示之以寶玉；穢者，示之以瓦礫。
美惡自彼，於土無定。
無定之土，乃名淨土。
隨類普應，故曰諸也。
orig::  ^510c32

其名曰：文殊師利菩薩、普賢菩薩、普眼菩薩、
金剛藏菩薩、彌勒菩薩、清淨慧菩薩、威德自在菩薩、
辯音菩薩、淨諸業障菩薩、普覺菩薩、圓覺菩薩、
賢善首菩薩等而為上首，與諸眷屬皆入三昧，同住如來平等法會。
commentary::  ^511b36

夫聖人立名，多依行德，故各有所表。
梵語文殊師利，此云妙首，亦云妙德，表根本智。
六波羅蜜中，智為首德，故此章直示因地法行。
用根本智，頓斷無明，以顯清淨覺地，如如不動，故為問首。
普賢表行，由行以成德，故次普賢。
知行並進，方便大開，則法眼洞照，故次普眼。
法眼既明，惑根已斷，而金剛不壞之體，
迴然獨露，故次金剛藏。
圓頓之根，已解唯心，若權教菩薩，不知惑斷，
則顢頇佛性，必須詳明唯識，廣辯階差，故次彌勒。
惑相雖明，階差已辨，若不知所證各別，
則儱侗真如，故次清淨慧。
惑相已明，真如已解，若不知觀法，猶未能斷惑證真，
不能隨順得入，其於威德，未得自在，故次威德。
雖三觀詳明，威德已具，若不詳辯三觀法輪，
法輪無盡，亦未得圓通無礙，故次辯音。
觀法雖明，若四相不除，業根不淨，不能入清淨覺，故次淨業障。
四相已知，業根已淨，若五行不明，覺心不普，
猶隔一塵，故次普覺。
五行既明，則中根可入，若不詳明道場儀式，
建立三期，剋心三觀，則下根人猶在門外，
而覺性不圓，故次圓覺。
覺既圓滿，必立名以彰其實，故次賢善首。
是知一經之義，自始至終，雖條分縷析，
若統會一宗，則以大圓覺為我伽藍。
一言已蔽，故十二菩薩為諸菩薩之綱領，而為上首。
其所入三昧，即大光明藏。
所住法會，即不二境所現淨土。
以凡聖一源，主伴同會，故曰同住如來平等法會也。
不思議佛境界經云，爾時世尊語文殊言，汝能了知如來所住平等法否。
文殊言，我已了知。
佛言，何者是如來所住平等法。
文殊云，一切凡夫起貪瞋癡處，是如來所住平等法。
佛言，云何一切凡夫起貪瞋癡處，是如來所住平等法。
文殊言，一切凡夫於空無相無願法中，起貪瞋癡。
是故一切凡夫起貪瞋癡處，即是如來所住平等法。
佛言，空豈有法，而言於中有貪瞋癡。
文殊言，空是有，貪瞋癡亦是有。
佛言，空云何有，貪瞋癡亦云何有。
文殊言，空以言說故有，貪瞋癡亦以言說故有。
所謂平等法者，是指眾生清淨覺地也。
近有解此經大光明藏三昧之相狀何似，
生滅心是，顛倒心是，一切貪瞋癡煩惱皆是。
堂堂釋子，乃甘心與魔外同流，而反極毀先賢，譏訶老宿。
噫，佛海漬穢，至此極矣。
有志者讀此，寧不痛心疾首乎。
other:: 
# 正宗分

other:: 
## 文殊章

orig::  ^511b46

於是，文殊師利菩薩在大眾中即從座起，
頂禮佛足，右繞三帀，長跪叉手而白佛言：大悲世尊！
願為此會諸來法眾，說於如來本起清淨因地法行，
及說菩薩於大乘中發清淨心遠離諸病，能使未來末世眾生求大乘者不墮邪見。
作是語已，五體投地，如是三請，終而復始。
commentary::  ^512a28

先敘問法威儀。次正請，有二：一問如來因地發心，
謂如來未成佛時，最初因地發何等心，
修何等行，得生淨土，成佛果。
二問菩薩發心欲求菩提，於大乘中發清淨心，云何始得遠離諸病。
病即後文四病也。
若末世眾生欲修行者，既知如來因行，
又知菩薩發心，依之而行，則遠離諸病，不墮邪見矣。
orig::  ^512a40

爾時，世尊告文殊師利菩薩言：善哉，善哉！
善男子！汝等乃能為諸菩薩諮詢如來因地法行，
及為末世一切眾生求大乘者，得正住持不墮邪見。
汝今諦聽，當為汝說。
時，文殊師利菩薩奉教歡喜，及諸大眾默然而聽。
commentary::  ^512b4

此讚問許說及佇聽也。
諦聽者，謂諦審而聽，勿雜亂也。
智論云：聽者端視如渴飲，一心入於語義中，
踊躍聞法生歡喜，如是之人乃可說。
默然而聽者，謂泯慮忘緣，一心靜聽也。
orig::  ^512b14

善男子！無上法王有大陀羅尼門，名為：
圓覺，流出一切清淨真如、菩提、涅槃及波羅蜜，教授菩薩。
一切如來本起因地，皆依圓照清淨覺相，
永斷無明，方成佛道。
commentary::  ^512b22

此標宗立體也。無上法王，佛也。
於法自在，更無有上故。
陀羅尼云：總持謂圓覺，體中具足恒沙稱性功德故。
門者，出入義。出者，一切染淨諸法皆從此中流出故。
入者，一切染淨諸法皆從此中反復故。
以不染不汙，故曰清淨。
不妄不變，故曰真如。
在無明而常覺，故曰菩提。
在生死而常察，故曰涅槃。
波羅蜜云：到彼岸有六種，謂布施、持戒、
忍辱、精進、禪定、智慧。
由此六種，翻無明生死而為菩提涅槃。
教謂教導，授謂傳授。
圓照清淨覺相，即圓覺也。
無明有四，謂生、住、異、滅。
畢竟不生，名為永斷。
方成佛道者，塵沙諸佛皆以此為因地，進而至於極果故。 ^512b30

○由文殊請問因地法行，世尊即將自己所證大光明藏，重安名字以諭之。
故曰有大陀羅尼門，名為圓覺。
又自釋所以稱圓覺者，以能從中流出清淨真如，〔即因地心。〕
菩提涅槃，〔即果地覺。〕
及波羅蜜。〔即因行也。〕
是則依之而發心，藉之而證果，賴之而起行。
無不從此法界流，無不還歸於法界。
故名圓覺。不獨爾也，即佛佛授手，祖祖相傳，亦不出此。
故曰教授菩薩。或清淨真如菩提涅槃是體大，
波羅蜜是相大，教授菩薩是用大。
具此三義，名圓覺也。
然此圓覺，生佛皆具。
但眾生為無明所覆，業識所局，故圓而不覺。
小乘則心量褊淺，雖覺而不圓。
菩薩則非圓非覺。
唯如來亦圓亦覺。
故稱圓覺。如來最初因地所修法行，別無他法。
皆依此圓照清淨覺相，起幻智而永斷無明，方成佛道。
所謂十方薄伽梵，一路涅槃門也。
故華嚴偈云：有一大經卷，量等三千界。
在於一塵中，一切塵亦然。
有一智慧人，淨眼悉明見。
破塵出經卷，廣饒益眾生。
故知圓滿覺性，生佛等有。
但塵經未剖，寶藏猶埋。
既不自知，枉受貧苦。
唯佛一人，獨得其用。
名為圓覺，不亦宜乎。
orig::  ^512c2

云何無明？善男子！
一切眾生從無始來種種顛倒，猶如迷人四方易處，
妄認四大為自身相、六塵緣影為自心相，譬彼病目見空中華及第二月。
善男子！空實無華，病者妄執。
由妄執故，非唯惑此虗空自性，亦復迷彼實華生處。
由此妄有輪轉生死，故名無明。
commentary::  ^512c42

此徵無明所起處，而自釋之也。
徵云：大光明藏，既是眾生本具清淨覺地，
云何眾生遺此光明，而轉為無明？
故釋之曰：一切眾生，從無始來，種種顛倒，
故轉此大光明藏，而成無明不覺。
喻如迷人，認東為西，惑南為北，其實迷者自迷，方實不轉。
所謂顛倒者，謂遺失清淨平等法身，妄認地水火風四緣假合而成者以為身，
遺失本妙圓妙清淨覺心，妄認緣塵分別影事以為心，而計我計法。
此由隨順無明不覺，而起相見二分，復迷相見，而徧生我法二執。
所謂既棄海認漚，復認漚為海，故名顛倒。
喻如目有赤眚，遂見空中有華，及見真月邊有第二月也。
空喻真理，目喻正智，狂華喻身，二月喻心。
應立量云：身心是有，法本無是。
宗因云：無明業識所現，故同喻如空華二月。
既知病目見空華二月是妄，則知淨眼見虗空一月是真。
下復以二喻合法，故云：空實無華，由病目人妄執為有。
由妄執故，不唯惑此虗空自性本無華相，亦復迷彼實華所生之處。
亦應合云：月實無二，捏者妄執。
由妄執故，非唯惑此真月自性，亦復迷彼二月生處。
二喻既明，則知覺性本無身心，迷者妄認。
由妄認故，非唯惑此圓覺自性，亦復迷彼身心生處矣。
今既不知圓覺自性之本無，又不知身心自性所自出，
於是計無作有，認幻為真，隨順無明，起惑造業，
由此妄有，輪轉生死。
此惑業苦三，皆由迷此大光明藏而起。
此大光明藏轉而為無明業識者，如此
orig::  ^513a4

善男子！此無明者非實有體，如夢中人夢時非無，及至於醒了無所得。
如眾空華滅於虗空，不可說言有定滅處。
何以故？無生處故。
一切眾生於無生中妄見生滅，是故說名輪轉生死。
commentary::  ^513b6

此因上實華二字發起。
無明本無實體，故有智慧者照之即滅也。
若使無明果有實體，則是有根，必不可滅。
以是依他起性，故可迷可覺，而覺體本無生滅也。
正如患夢之人，夢時非無，及至於醒，了不可得。
人喻本覺，夢喻不覺，醒喻始覺。
因睡而夢，睡熟而醒，總與本人無干。
則知因迷而不覺，因悟而始覺，總與本覺無預。
又如眾華滅空，不可說言眾華在空，實有可滅之處。
以空中實無生華處故，則知華起華滅，
總屬目中翳之有無，亦與虗空無預。
一切眾生因有無明，於無生中妄見有生有滅，
是故說名輪轉生死，然非覺性實有生死輪轉也。
orig::  ^513b14

善男子，如來因地修圓覺者，知是空華即無輪轉，
亦無身心受彼生死，非作故無，本性無故。
commentary::  ^513b36

此牒答永斷無明，方成佛道也。
言汝所問如來本起因地修圓覺者，而圓覺性實無可修，
由眾生病目，妄執空華以為實有，故隨華相輪轉，妄見身心實有生死。
如來以智慧覺照，彼無明本無，華相即滅，
則不隨華相輪轉，亦不隨身心受彼生死，
所謂照見五蘊皆空，度一切苦厄也。
然言無生死者，非若聲聞析之使無，非若緣覺推之使無，
非若三賢菩薩作種種幻行而滅之使無，
直是照見清淨覺心，身心寂滅，本來自無，
故不隨生死流轉，而曰無明永斷，覺道方成耳。
orig::  ^513b40

彼知覺者猶如虗空，知虗空者即空華相，
亦不可說無知覺性，有無俱遣，是則名為淨覺隨順。
何以故？虗空性故，常不動故，如來藏中無起滅故，
無知見故，如法界性究竟圓滿徧十方故，是則名為因地法行。
菩薩因此於大乘中發清淨心，末世眾生依此修行不墮邪見。
commentary::  ^513c12

復恐認賊為子，特顯覺體，了了常知，不落有無，方是大徹大悟之真知也。
故詳示之曰：雖說知是空華，即無輪轉。
必須不存知相，方是真知。
若存知相，猶是幻知，非真知也。
以彼真知之體，猶如虗空，不可以有知論，不可以無知論。
故起信云：離念相者，等虗空界。
若存知，知此如空覺性為有知，即是頭上安頭，
同於凡夫之知，固是空華相矣。
若存知，知此如空覺性為無知，即是斬頭覓活，
同於土木瓦石之無知，亦是空華相也。
故趙州云：知是妄覺，不知是無記。
以此知體，性自神解，不同妄識仗境托緣作意之知，不同太虗空廓斷滅之無知。
以聖心無知，而無所不知，此即靈知之體性也。
永嘉云：若以有知無知為知體，即是隨順無明，不名隨順淨覺。
必須坐斷兩頭，有無俱遣，方是隨順清淨覺性。
所以者何？以清淨覺性，了了常知，不但不曾迷，亦且不曾覺。
以是常寂滅相，如虗空性，常自不動故也。
所以不動者，以虗空自性，不受生死，不墮有無。
在如來藏中，無起無滅，無知無見。
以虗空不動，徧至一切色非色處。
亦如法性不動，究竟徧滿一切處故。
應立量云：覺性是有法，不動為宗因。
云：非所作故，無知見故，無起滅故，喻如虗空。
所證如此，是名初心成等正覺，是名如來因地法行。
楞嚴謂之發覺初心，起信謂之真如三昧。
若菩薩依此圓照清淨覺相為因，方是正因，否則皆墮邪因矣。
若末世眾生，依此清淨覺相而起行，得正住持，否則皆墮邪見矣。
orig::  ^513c24

爾時，世尊欲重宣此義，而說偈言：文殊汝當知，
一切諸如來，從於本因地，皆以智慧覺，
了達於無明，知彼如空華，即能免流轉。
又如夢中人，醒時不可得，覺者如虗空，
平等不動轉，覺徧十方界，即得成佛道。
眾幻滅無處，成道亦無得，本性圓滿故，
菩薩於此中，能發菩提心。
末世諸眾生，修此免邪見。
commentary::  ^514a28

謂如來本起因地，莫不皆以智慧覺性，
了達無明本無實體，猶如空華，為發菩提心之始。
果能知彼無明是空華相，則不為華相眩目，即免生死流轉。
亦如患夢之人，忽然醒覺，則夢中所現之相，皆不可得。
是知眾生在迷，未免流轉。
若既迷而忽覺，唯一真如，迴無所有，渾身住於平等性智，豈有流轉哉？
既無流轉，則此覺性，究竟圓滿，徧十方界。
是則名為初發心時，便成正覺也。
然對夢說醒，對迷說覺，對眾生說佛，皆是未覺已前對待之法。
若無明滅盡，眾幻銷滅，則成佛作祖，亦是鉢盂安柄，虗空釘橛。
以本性圓滿，本來成佛，不待更成。
故說圓滿菩提，歸無所得。
龐居士云：十方同聚會，箇箇學無為。
此是選佛場，心空及第歸。
如是則自然應念登科，隨處及第，何須授記安名乎？
菩薩向此著眼，則能發菩提心。
眾生向此進修，永不墮於邪見。
若不入此門，總是旁蹊曲徑，非直截路。
故宗鏡問云：初發心時，便成正覺，云何復說後心成佛？
答：非初非後，不離初後。
智論云：不但以初心得，亦不離後心得。
所以者何？若但以初心得，不以後心者，
菩薩初發心時，便應是佛。
若無初心，云何有第二第三心？
以初心為根本因緣故。
不但以後心得，亦不離初心者，以後心不離初心故。
若無初心，即無後心。
以初心集種種無量功德，後心方得具足。
故能斷煩惱習氣，成無上道。
此即頓悟漸修也。 ^514a40

○此章言不滿四百，該攝性相二宗之旨。
若約性宗，清淨覺相，屬真如門。
無明妄認妄執，是不覺義。
知是空華，即無輪轉，是覺義。
因本覺而有不覺，因不覺而有始覺，此二屬生滅門。
今欲令行人頓悟真如為因地心，故曰眾幻滅無處，成道亦無得也。 ^514b38

○若約相宗，五法，三性，四大，是色蘊，是相。
六塵，緣影，是無色四蘊，是名。
妄認妄執，是妄想。
知是空華，是正智。
覺心不動，是如如身心，是依他起性。
妄認妄執，是二種徧計執性。
生死，是分段變易二種生死。
知是空華等，是斷二執，除二死，證二空，
得二果，是圓成實性也。 ^514b48

○此章要旨，直指眾生日用知體為圓覺性。
若有分別，有妄認妄執，即生死因。
若無分別，無妄認妄執，即菩提因。
故曰：知之一字，眾禍之門。
知之一字，眾妙之門。
other:: 
## 普賢章

orig::  ^514c12

於是普賢菩薩在大眾中，即從座起，頂禮佛足，
右遶三帀，長跪叉手而白佛言：大悲世尊！
願為此會諸菩薩眾，及為末世一切眾生修大乘者，
聞此圓覺清淨境界，云何修因？
世尊！若彼眾生知如幻者，身心亦幻，云何以幻還修於幻？
若諸幻性一切盡滅，則無有心，誰為修行？
云何復說修行如幻？
若諸眾生本不修行，於生死中常居幻化，
曾不了知如幻境界，令妄想心云何解脫？
願為末世一切眾生，作何方便漸次修習，令諸眾生永離諸幻？
作是語已，五體投地，如是三請，終而復始。
commentary::  ^514c20

前章已顯頓悟法門，正恐行人以為知幻便了，
不必更離，不知前所言遣者即離也。
故普賢躡前知虗空者即空華相，及偈中眾幻滅無處，
成道亦無得，以發三問，以明既知而必欲遠離也。
初問：言修行者，本為斷無明得菩提也。
若曰知是空華，即無輪轉，又云眾幻滅無處，
成道亦無得，則此圓覺清淨境界，纖塵不立，
則無事修行斷證矣，云何而說修圓覺乎？
故曰若彼眾生等，意謂既能了知無明是幻，則身心亦皆是幻矣。
既曰是幻，固宜任之，不必起幻智而銷幻無明，成幻佛可也。
云何更欲依圓照清淨覺相，起種種如幻之智，
銷種種如幻之無明，而成如幻之佛果耶？
次問：不唯不當修，即欲修行，亦無可修。
以幻智既滅，身心亦滅，則無有心，其誰修行十波羅蜜，而曰修諸幻以除幻？
既知無可修而復修，無可證而求證，何異望石女生兒，
邀空華結果，豈非枉用功乎？
三問：若諸眾生，但恃天真，常居幻化而不離，
又不能了知是幻而求離，此則既不能知幻，
又不能離幻，云何而得解脫？
此三等者，一是不必修，二是無可修，三是恃天真而不用修。
願為此三等人，作何方便，漸次修習，方能永離諸幻？
orig::  ^514c40

爾時，世尊告普賢菩薩言：善哉，善哉！
善男子！汝等乃能為諸菩薩及末世眾生，
修習菩薩如幻三昧，方便漸次令諸眾生得離諸幻。
汝今諦聽，當為汝說。
時，普賢菩薩奉教歡喜，及諸大眾默然而聽。 ^515a34

善男子！一切眾生種種幻化，皆生如來圓覺妙心。
猶如空華從空而有，幻華雖滅，空性不壞。
眾生幻心還依幻滅，諸幻盡滅，覺心不動，依幻說覺亦名為幻。
若說有覺猶未離幻，說無覺者亦復如是，是故幻滅名為不動。
commentary::  ^515a42

種種幻化，總指五陰、四大，及十力、四無畏等。
生者，謂本覺心體，隨無明染緣，而生三科、
七大等；隨真如淨緣，而生十力、四無所畏等。
故諸染淨諸法，皆無自體，總是依他。
喻如空華，瞖生華生，瞖滅華滅，而空未嘗有生滅。
眾生幻心，隨無明染緣生，還隨真如淨緣滅，而覺心未嘗動。
誰謂幻性盡滅，則無有心耶？
喻如金翅鳥王，命終之後，骨肉都盡，唯有心在也。
然所謂依幻說覺者，即是口口談空，心心著有，此即任運而不修者。
謂之依幻說覺，謂之依通妄知，是名為幻，不名為覺。
此依字，與皆依圓照清淨覺相之依相應。
謂不依圓照清淨覺相，永斷無明，成佛道，
乃依幻而自說為覺，故名幻而不名覺也。
故先德云：說得一丈，不如行取一尺；說得一尺，不如行取一寸。
若說固有覺性，本來是佛，恃天真而不勞修者，
此亦是幻，亦非是覺；若說無佛可成，枉功用而不必修，
此亦是幻，亦非是覺。
三、說字須著眼看。
先德云：此事不是說了便休，必須大死一番，
離盡諸幻，親見本來，則千聖喚不迴頭，方是覺心不動。
若未曾離幻，未出輪迴，而辨圓覺，彼圓覺性，未有不隨流轉者。
豈可謂知幻而不當修，計斷滅而枉修，恃天真而不用修哉？
orig::  ^515b4

善男子！一切菩薩及末世眾生，應當遠離一切幻化虗妄境界，
由堅執持遠離心故。
心如幻者亦復遠離，遠離為幻亦復遠離，
離遠離幻亦復遠離，得無所離即除諸幻。
譬如鑽火，兩木相因，火出木盡，#CB01926;飛煙滅。
以幻修幻亦復如是，諸幻雖盡，不入斷滅。
善男子！知幻即離，不作方便；離幻即覺，亦無漸次。
一切菩薩及末世眾生依此修行，如是乃能永離諸幻。
commentary::  ^515b46

應當二字，是極勵之語。
謂既知是幻，應當遠離，勿謂知而不必遠離也。
遠離有四重：遠離一切幻化境界者，即亡塵也。
楞嚴所謂動靜二相，了然不生也。
心如幻者，亦復遠離者，即盡根也。
所謂聞，所聞盡也。
遠離為幻，亦復遠離者，即空智也。
所謂覺，所覺空也。
離遠離幻，亦復遠離者，即滅空也。
所謂空，所空滅也。
得無所離，即除諸幻者，所謂生滅既滅，寂滅現前也。
故先德云：洞山門下無佛法，與人只有一口劒。
凡是來者，一斬便斷。
故伊性命不存，見聞都泯，直向父母未生前，要與相見。
喻如鑽火之人，兩木相因，必火出木盡，
#CB01926;飛煙滅，方得了當。
木喻發智之心境，火比了心境之妙智。
由智發而心境皆空，如火發而兩木俱盡也。
若木雖空而#CB01926;在，
猶未了當，故欲其盡#CB01926;也。
如心境空而智在，即智是病，故欲其空智也。
#CB01926;雖盡而煙氣猶在，
有些氣息亦是病，猶未了當，故欲其滅煙氣。
喻如智雖空而空在，空亦是病，故欲其滅空也。
故學道者如鑽火，必至火出木盡，#CB01926;飛煙滅，
方知火性不壞。所謂火傳也，而不知其盡也。
必須幻境、幻心、幻智、幻空，悉皆滅盡，方知覺性常存，不入斷滅。
故宗鏡云：此清淨覺，是出世間常住心寶。
豈世間無常敗壞之法所能壞耶？
如貧女室中金藏，雖未掘而匪移；若力士額中寶珠，
任鬬沒而常在；如雪山筩中萬味，暫流出而恒存；
若大地底下金剛，縱穿斵而不壞。
誰謂無心不勞修證哉？
故復勉之曰：既知是幻，即當遠離。
即此遠離，便是方便。
此外更無方便矣。
若能離幻，即是覺性。
即此離幻，便是漸次。
此外更無漸次矣。
蓋知幻是對不知幻而認為實有者開方便，遠離是對取著而不捨者開漸次。
故前云：假說方便也。
首楞云：狂心自歇，歇即菩提。
歇即是離，誰謂知而不必離哉？
末世眾生，依此圓覺而修，方能永離諸幻。
若知無明窟中有覺性而不離，終不成佛道。
喻如知鑛中有金而不銷，終不成真金也。 ^515c12

○前章重在知字，此章重在離字。
二章總為上根說頓悟、頓斷、頓修、頓證法，非中下根可能企及。
故曰：心聞洞十方，生於大因力。
非初心可入也。
orig::  ^516a28

爾時，世尊欲重宣此義，而說偈言：普賢汝當知，
一切諸眾生，無始幻無明，皆從諸如來，圓覺心建立。
猶如虗空華，依空而有相，空華若復滅，虗空本不動。
幻從諸覺生，幻滅覺圓滿，覺心不動故。
若彼諸菩薩，及末世眾生，常應遠離幻，諸幻悉皆離。
如木中生火，木盡火還滅，覺即無漸次，方便亦如是。
commentary::  ^516a36

生佛二界，皆從清淨覺心，隨緣建立。
故祖師云：山河大地，由此建立。
三昧六通，因茲發現。
喻如空華，因病目而妄見空中華生，而空體未曾生。
因瞖消而妄見空中華滅，而空體未甞滅。
因無明染緣，熏習覺性，而生根身器界。
故說幻從諸覺生，而覺性未嘗生。
因真如淨緣，熏習無明，修六度而滅幻化。
故說幻滅覺圓滿，而覺性未嘗滅。
以覺性無我，隨染處染，隨淨處淨，而實未嘗動。
故修行者，應當遠離種種幻化。
諸幻悉離，而覺性不動。
正如木中生火，火出木盡，木盡火滅，而火性不動。
故說離幻即覺。若至於覺，則實無漸次。
以漸次在人，不在法故。
故曰：菩提無漸次，漸次取菩提。
大方廣圓覺脩多羅了義經近釋卷一
 ^516a48
