
other:: 禪宗頌古聯珠通集卷第二十三
collector:: 宋池州報恩光孝禪寺沙門法應　集元紹興天衣萬壽禪寺沙門普會續集
祖師機緣
other:: 
## 六祖下第五世之三(南嶽下第四世之餘)
六祖下第五世之三〔南嶽下第四世之餘〕 ^613c11

福州靈雲志勤禪師。
〔嗣長慶安〕初在溈山。
因見桃花悟道。有偈曰。
三十年來尋劒客。
幾回落葉又抽枝。
自從一見桃花後。
直至如今更不疑。
溈曰。從緣悟達。永無退失。
善自護持　有僧舉似玄沙。
沙云。諦當甚諦當。
敢保老兄未徹在。
眾疑此語。沙問地藏。
我恁麼道。汝作麼生會。
藏云。不是桂琛。即走殺天下人。
　頌曰。 ^613c15

分明歷世三十春。
因悟桃花色轉新。
人人盡得靈雲意。
不識靈雲是何人。
〔首山念　二〕。 ^613c29

玄沙道處少人知。
密密相逢更莫疑。
今古相傳親的旨。
少年多是白頭兒。 ^613c33

昔日靈雲自有知。
桃花已落布華夷。
寰中拔劒當鋒者。
未徹橫身斬萬機。
〔汾陽昭〕。 ^613c37

傷嗟尋劒客。桃花遇春開。
靈雲一見處。令我咲咍咍。
〔神鼎諲〕。 ^613c41

二月桃花處處新。
靈雲一見更無親。
相逢盡道休官去。
林下何曾見一人。
〔慈明圓〕。 ^613c45

本無迷悟數如麻。
獨許靈雲是作家。
借問徧參諸祖客。
不知何處見桃花。
〔雪竇顯〕。 ^614a4

春暖桃花樹樹紅。
靈雲千古道還同。
玄沙留語叢林問。
南北東西路莫窮。
〔正覺逸〕。 ^614a8

不是玄沙定紀綱。
靈雲那得事全彰。
桃花覺了咸皆委。
未徹何人共體量。
師子離群山岳靜。
象王回顧海澄光。
二師不並歸何處。
釣魚船上謝三郎。
〔浮山遠〕。 ^614a12

桃花見後謂無疑。
壯志由來本是伊。
若問玄沙言未徹現前贓物自家知。
〔雲峯悅〕。 ^614a18

二月三月景和融。
遠近桃花樹樹紅。
宗匠悟來猶未徹。
至今依舊咲春風。
〔黃龍南　二〕。 ^614a22

龍象相逢世不群。
一來一去顯疎親。
時人不悟其中旨。
摘葉尋枝長客塵。 ^614a26

子路當時問要津。
滔滔天下丈夫人。
相逢相見若如此。
更有春風春又春。
〔翠巖真　二〕。 ^614a30

學劒宗師定不差。
叢林浩浩是玄沙。
一塵纔舉知端的。
東海東邊萬萬家。 ^614a34

春暖桃花帶露開。
靈雲一見悟靈臺。
玄沙諦當傳千古。
誰解雌黃息眾猜。
〔淨照臻〕。 ^614a38

桃花開處忽伸眉。
未徹玄沙也大奇。
幾度狂風吹擺後。
依前似火萬千枝。
〔佛慧泉〕。 ^614a42

二月春庭雨霽時。
小桃紅綻兩三枝。
虹白爭妍人盡見。
因甚靈雲獨不疑。
〔法雲秀〕。 ^614a46

靈雲偶爾見桃花。
三十年來得到家。
何事玄沙未相保。
枯根株上別抽芽。
〔楊無為〕。 ^614b2

靈雲悟後復何如。
未徹無人辨得渠。
千古華山山脚下。
豈知潘閬倒騎驢。
〔白雲端〕。 ^614b6

萬年松下忽相逢。
拔樹鳴條浩浩風。
堪咲晚來無覓處。
崔嵬和雨在雲中。
〔保寧勇〕。 ^614b10

崑嵬捧出無瑕玉。
赤水波心得夜光。
今古有誰能辨別。
釣魚船上謝三郎。
〔成枯木〕。 ^614b14

奇哉一見桃花後。
萬別千差更不疑。
獨有玄沙言未徹。
子孫幾箇是男兒。
〔真淨文〕。 ^614b18

蠢動含靈同一性。
山河大地盡知音。
昔人解道黃鶯道。
似共桃花說舊心。
〔雲居祐〕。 ^614b22

桃花見了狐疑盡。
因甚玄沙却不然。
今古叢林爭浩浩。
欲驅良馬路揮鞭。
〔三祖宗〕。 ^614b26

靈雲老倒泄生涯。
消息傳來到謝家。
未徹根源箇端的。
從教春力自開花。
〔溈山秀〕。 ^614b30

靈雲聲價傳千古。
點檢元來未作家。
芳草滿園盡春色。
如何唯說悟桃花。
〔地藏恩〕。 ^614b34

堪笑春風漏泄機。
桃花新發舊年枝。
螺江有箇釣魚客。
笑殺靈雲道不疑。
〔佛國白〕。 ^614b38

春來物物盡紛華。
堪羨靈雲是作家。
一見桃花心境絕。
老胡空自涉流沙。
〔雲蓋昌〕。 ^614b42

靈雲眼中絕翳。玄沙袖裏藏鋒。
把手直上峯頂。一咲天地斗空。
〔佛心才〕。 ^614b46

靈雲見了絕譊訛。
獨步寰中不較多。
敢保老兄猶未徹。
令人疑著備頭陀。
〔長靈卓〕。 ^614c2

靈雲一見不再見。
紅白枝枝盡著花。
叵柰釣魚船上客。
却來平地摝魚鰕。
〔洪覺範〕。 ^614c6

溪上桃花開爛熳。
不知誰解見靈雲。
頭頭總是吾家物。
一念圓成盡屬君。
〔通照逢〕。 ^614c10

靈雲昔日悟桃花。
十里春風樹樹斜。
敢道老兄渾未徹。
夢中開眼見玄沙。
〔旻古佛〕。 ^614c14

山鳥芳時分外啼。
桃花如火映前溪。
明明三十年來事。
可咲靈雲說悟迷。
〔祖印明〕。 ^614c18

陌上咲春風。枝頭漏消息。
紅光爍太虗。豈藉陽和力。
學劒宗師既不疑。
玄沙未徹最新奇。
掃除學路刮肌骨。
格外之機如電拂。
〔圓悟勤〕。 ^614c22

春來依舊一枝枝。
同地同天道不疑。
未徹之言人莫問。
令人特地咲嘻嘻。
〔龍門遠〕。 ^614c28

百煉精金大冶中。
任他騰#CB08504;亘天紅。
須臾拈出教人看。
添得行家價轉豐。
〔開福寧〕。 ^614c32

十分風采露堂堂。
玉蕋璚枝未比量。
剛被傍人論好醜。
因茲難嫁與潘郎。
〔佛性泰〕。 ^614c36

二月桃花爛熳時。
靈雲一見便無疑。
玄沙未徹誰相委。
鼻孔從來向下垂。
〔南華昺〕。 ^614c40

靈雲一枝迎曉露。
玄沙一朵已離披。
畢竟水須朝海去。
到頭雲定覓山歸。
〔文殊道〕。 ^614c44

終日看天不舉頭。
桃花爛熳始擡眸。
饒君便有遮天網。
到得牢關即便休。
〔佛燈珣〕。 ^614c48

盡道見桃花悟道。
此語不知還是無。
茫茫宇宙人無數。
那箇男兒是丈夫。
打破鬼門關。日輪正當午。
一箭中紅心。大地無寸土。
〔徑山杲〕。 ^615a4

桃花尋劒客。不語咲春風。
白頭歸未得。家住海門東。
敢保老兄猶未徹。
玄沙之言何太切。
君看陌上桃花紅。
盡是離人眼中血。
〔鼓山珪〕。 ^615a10

似錦桃花滿樹紅。
靈雲一見便心空。
當時不遇玄沙老。
爭得名喧宇宙中。
〔踈山如〕。 ^615a16

桃花端的悟靈雲。
添得玄沙劫外春。
滿地不知何處去。
塵塵剎剎露全身。
〔楚安方〕。 ^615a20

【續收】學劒難提鋒刃頭。
艶光花發便心休。
不疑句播乾坤內。
得旨唯憑月滿秋。
〔雙泉瓊　二〕。 ^615a24

玄沙聞舉悟中知。
當下云言未保伊。
一擊海濤皆湧沸。
天光回爍眼#CB02274;#CB02274;。 ^615a28

靈雲桃花見親切。
英俊超越古今哲。
星簇孤輪明皎潔。
和刃精揮用無絕。
玄沙敢保君未徹。
雲水休話箇生滅。
新羅打鐵燒脚熱。
磨礱還用三尺雪。
〔道吾真〕。 ^615a32

滿樹桃花。行人競折。
靈雲悟後了無疑。
更有玄沙言未徹。
噓。〔石#CB15840;明〕。 ^615a38

仰面穿針不見天。
低頭拾芥不見地。
天地針芥無處安。
堂堂面目眼中翳。
君不見。諦當未徹在。
齪人趂大彩。〔月堂昌〕。 ^615a42

桃花春暖盡情開。
一見無疑頗俊哉。
不是釣魚船上客。
無人把手上高臺。
〔東山空〕。 ^615a48

靈雲悟桃花。玄沙傍不肯。
多少癡禪和。擔雪去填井。
今春花又開。此意誰能領。
端的少人知。花落春風靜。
〔國清紹〕。 ^615b4

春風二月半。桃花紅爛熳。
靈雲到處逢。衲僧著眼看。
看看。短棹孤舟。誰居彼岸。
〔龍牙言〕。 ^615b10

一箇烏梅似本形。
蜘蛛結網打蜻蜓。
蜻蜓落了兩片翼。
堪咲烏梅咬鐵釘。
〔天童淨〕。 ^615b14

一見便見。猶隔鐵圍。
玄沙老漢。腦後痛錐。
名高豈在鐫頑石。
路上行人口似#CB15156;。
〔塗毒策〕。 ^615b18

靈雲一咲見桃花。
三十餘年始到家。
從此春風春雨後。
亂隨名字落天涯。
〔慈航朴〕。 ^615b22

靈雲親說悟桃花。
端的無疑眼裡沙。
縱使玄沙言未徹。
相逢且喫趙州茶。
〔誰庵演〕。 ^615b26

乞兒拾得錫。暗地空寶惜。
撞著明眼人。一文也不直。
〔木菴永〕。 ^615b30

不疑不徹不失。片片春風狼籍。
至今江北江南。游子徒勞外覓。
休外覓。明如杲日黑如漆。
〔別峯印〕。 ^615b34

二月桃花爛熳紅。
靈雲打失主人翁。
隨邪逐惡玄沙老。
半是真情半脫空。
〔雲巢巖〕。 ^615b38

一見桃花便垛跟。
鐵圍生陷出無門。
倚墻傍壁知多少。
一度春來一斷魂。
〔少室睦〕。 ^615b42

一見不勞朱粉施。
玄沙掃帚畫蛾眉。
只知掩得靈雲醜。
落盡眉毛自不知。
〔朴翁銛〕。 ^615b46

紅入芳蹊錦色鮮。
酌然一點不相謾。
物歸元主自投合。
誰謂靈雲著眼看。
〔葛廬覃〕。 ^615c2

【增收】靈雲因長生問。
混沌未分時如何。
師曰。露柱懷胎。曰分後如何。
師曰。如片雲點太清。
曰只如太清。還受點也無。
師不答。曰恁麼則含生不來也。
師亦不答。曰直得純清絕點時如何。
師曰。猶是真常流注。
曰如何是真常流注。
師曰。如鏡常明曰未審向上還有事也無。
師曰有。曰如何是向。
上事。師曰。打破鏡來與汝相見。
　頌曰。 ^615c6

午夜霜凝星斗寒。
長空雲盡山月落。
青天喫棒人盡知。
蒼龍退骨誰龍覺。
金鳳衝開玉鎻關。
麒麟掣斷黃金索。
迢迢劫外孰能拘。
南北東西逈超卓。
〔雪竇宗〕。 ^615c20

金鷄#CB10437;玉卵。
飛出鳳凰兒。入戶能長嘯。
歸家著錦衣。〔佛鑑懃〕。 ^615c26

靈雲因長慶問。如何是佛法大意。
師曰。驢事未去。馬事到來。
　頌曰。 ^615c30

靈雲因問出家才。
驢事前行馬後來。
長慶不明真寔地。
句中認影影難開。
予今報你諸禪侶。
九衢杲日照香街。
〔汾陽昭〕。 ^615c34

驢事未了馬事來。
鍾聲纔斷鼓聲催。
祖師愛喫和羅飯。
北有文殊在五臺。
〔佛慧泉〕。 ^615c40

驢事未了馬事來。
一花欲謝一花開。
安南已得烟塵息。
塞北將軍唱凱回。
〔楊無為〕。 ^615c44

東行不見西行利。
南頭賣賤北賣貴。
橫千竪百筭河沙。
九九反成八十二。
〔保寧勇〕。 ^615c48

驢事未了馬事來。
鍾聲未了鼓聲催。
春來縱步園間看。
無限桃花夾李開。
〔佛鑑懃〕。 ^616a4

【續收】問端如箭透垣墻。
賴值靈雲手段長。
駿馬蹇驢皆控勒。
鞭教戰勝出沙場〔南巖勝〕。 ^616a8

松陰行不盡。疎雨下無時。
世事幾興廢。山中人未知。
〔#CB15166;菴聰〕。 ^616a12

驢前馬後識靈雲。
滿眼風埃絕點塵。
行徧天台并雁蕩。
歸來重看錦江春。
〔心聞賁〕。 ^616a16

【增收】靈雲因僧問。
如何是歸根得旨。
師曰。早時忘却不憶塵生。
　頌曰。 ^616a20

家破人亡何所依。
無心無緒話求歸。
十年忘却來時路。
暫憶此時總不知。
〔投子青〕。 ^616a24

【增收】靈雲因僧問。
如何是端坐念寔相。
師曰。河裡失錢河裡摝。
　頌曰。 ^616a28

河裡失錢河裡摝。
拈來天下任縱橫。
和雲買得南山地。
淺種深鋤恣意耕。
〔佛心才〕。 ^616a32

婺州金華俱胝和尚。
〔嗣天龍〕初住菴時。
有尼頂笠擕錫遶師三帀曰。
道得即下笠子。如是三問。
師皆無對。尼便去。
師曰。日勢稍晚。何不且住。
尼曰。道得即住。師又無對。
尼去後。師嘆曰。我雖處丈夫之形。
而無丈夫之器。不如棄庵往諸方參尋知識去。
其夜山神告曰。不須離此。
將有肉身菩薩來為說法。
逾旬果天龍和尚到。
師迎禮具陳前事。
龍竪一指示之。師大悟。
自此凡學者參問。
師惟舉一指。無別提唱。
將順世謂眾曰。吾得天龍一指頭禪。
一生用不盡。言訖示滅。
　頌曰。 ^616a36

天龍一指悟俱胝。
當下無私物匪齊。
萬互千差寧別說。
直教今古勿針錐。
〔汾陽昭〕。 ^616b8

對揚深愛老俱胝。
宇宙空來更有誰。
曾向滄溟下浮木。
夜濤相共接盲龜。
〔雪竇顯〕。 ^616b12

老倒俱胝一指頭。
金華山下幾回秋。
至今坐石安禪處。
猶弄精魂未肯休。
〔佛印元〕。 ^616b16

丈夫無氣死無殊。
忽遇天龍#CB05558;頓蘇。
一指頭禪用不盡。
大悲千手費工夫。
〔野軒遵〕。 ^616b20

問答機關豈易酧。
無錢難作好風流。
心中有事說不得。
只得忙忙竪指頭。
〔佛國白〕。 ^616b24

頓悟天龍一指頭。
河沙佛祖便同儔。
饒他鶖子懸河辯。
百億須彌一芥收。
〔旻古佛〕。 ^616b28

不用將心向外求。
箇中消息有來由。
報言達磨西來意。
只在俱胝一指頭。
〔佛鑑懃〕。 ^616b32

老大宗師竪指頭。
一生用得最風流。
玄沙抝折無人會。
年來年去冷颼餿。
〔龍門遠〕。 ^616b36

席簾蓬戶在門頭。
誰謂村居院落幽。
雨散雲收山岳露。
#CB07713;瑚枝上挂金鈎。
〔惠照預〕。 ^616b40

俱胝一指頭。喫飯飽方休。
腰纏十萬貫。騎鶴上揚州。
〔徑山杲〕。 ^616b44

【續收】俱胝一指報君知。
朝生#CB15143;子搏天飛。
若無舉鼎拔山力。
千里烏騅不易騎。
〔琅琊覺〕。 ^616b48

俱胝老子指頭禪。
二十年來用不殘。
信有道人方外術。
了無俗物眼前看。
所得甚簡。施設彌寬。
大千剎海飲毫端。
麟龍無限落誰手。
珍重任公把釣竿。
〔天童覺〕。 ^616c4

獨脫風塵舉世無。
不明兵甲作良圖。
河清海晏從來事。
自是時人不丈夫。
〔塗毒策〕。 ^616c10

俱胝一指禪。古今成話#CB01665;。
打破鬼門關。露柱尋無罅。
〔誰庵演〕。 ^616c14

一著高一著。一步闊一步。
五百年間生。指出這條路。
這條路。十聖三賢皆罔措。
〔月林觀〕。 ^616c18

佳人睡起懶梳頭。
把得金釵插便休。
大抵還他肌骨好。
不塗紅粉也風流。
〔報恩演〕。 ^616c22

【增收】俱胝有一童子。
每見人問事亦竪指。
人謂師曰。和尚童子亦會佛法。
凡有問皆如和尚竪指。
師一日潛袖刀問童曰。
聞你會佛法是否。
童曰是。師曰。如何是佛。
童竪指。師以刀斷其指。
童呌喚走出。師召童子。
童回首。師曰。如何是佛。
童舉手不見指。忽然大悟。
　頌曰。 ^616c26

俱胝一指頭。一毛拔九牛。
華岳連天碧。黃河徹底流。
截却指。急回眸。青箬笠前無限事。
綠蓑衣底一時休。
〔山堂淳〕。 ^616c38

俱胝鈍置老天龍。
利刃單提勘小童。
巨靈擡手無多子。
分破華山千萬重。
〔無門開〕。 ^616c44

【增收】瑞州末山尼了然禪師。
〔嗣大愚〕因灌溪問。
如何是末山。師曰。
不露頂。曰如何是末山主。
師曰。非男女相。溪乃喝曰。
何不變去。師曰。不是神不是鬼。
變箇什麼。　頌曰。 ^616c48

末山不露淩雲頂。
今古岧嶤在目前。
又道本無男女相。
非君莫辨火中蓮。
〔真淨文〕。 ^617a8

非男女相獨閒閒。
正體堂堂孰可攀。
一句不傳千聖眼。
九天風靜月彎彎。
〔自得暉〕。 ^617a12

非男女相末山主。
今古堂堂常獨露。
常獨露兮見也麼。
清聲藉藉播寰宇。
〔月林觀〕。
other:: 
## 六祖下第五世之四(清源下第四世之一)
六祖下第五世之四〔清源下第四世之一〕 ^617a16

鼎州德山宣鑒禪師。
〔嗣龍潭〕簡州周氏子。
在蜀常講金剛般若經。
時謂之周金剛。遂將青龍疏鈔出蜀。
至澧陽路。徑造龍潭。
到法堂曰。久嚮龍潭。
及乎到來。潭又不見。
龍又不現。潭曰。子親到龍潭。
師無語。遂栖止焉。
　頌曰。 ^617a22

浩渺深坑納眾流。
謾持香餌擲金鈎。
風雲匼匝雷霆動。
應訝龍王不出頭。
〔保寧勇〕。 ^617a32

親到龍潭不見龍。
龍潭龍不在潭中。
青天白日興雲雨。
千古人同笑葉翁。
〔佛國白〕。 ^617a36

親到龍潭不見龍。
妙符先覺證玄宗。
茆庵盤結孤峯上。
靜對寒蟾挂碧空。
〔羅漢南〕。 ^617a40

潭不見龍不現。親到龍潭遭一玷。
瞥然歸去牙如劍。
棒頭撒出光#CB08504;#CB08504;。
〔長靈卓〕。 ^617a44

【續收】血盆似口劍如牙。
竭世樞機未足誇。
親到龍潭龍不現。
者回失却眼中花。
〔心聞賁〕。 ^617a48

潭不見龍不現。親到龍潭須活薦。
莫學承虗接響人。
守株特兔亡機變。
知機變。盞子撲落地。
楪子成七片。〔遯庵演〕。 ^617b4

潭不見龍不現。全身已在空王殿。
夢回忽聽曉鶯啼。
春風落盡桃花片。
〔皖山凝〕。 ^617b10

德山一日侍龍潭抵夜。
潭曰。更深何不下去。
師珍重便出。却回曰。
外面黑。潭點紙燈度與。
師擬接。潭復吹滅。
師於此大悟。便禮拜。
潭曰。子見箇甚麼。
師曰。從今向去。更不疑天下老和尚舌頭也。
至來日潭陞座謂眾曰。
可中有箇漢。牙如劍樹。
口似血盆。一棒打不回頭。
他時向孤峯頂上立吾道去在。
師將疏鈔堆法堂前舉火炬曰。
窮諸玄辯。若一毫置於大虗。
竭世樞機。似一滴投於巨壑。
遂焚之。於是禮辭而去。
　頌曰。 ^617b14

明暗相陵不足云。
絲毫有解未為親。
紙燈忽滅眼睛出。
打破大唐無一人。
〔白雲端〕。 ^617b32

一時瀑布巖前落。
半夜金烏掌上明。
大開口來張意氣。
與誰天下共橫行。
〔保寧勇〕。 ^617b36

明暗相形事渺茫。
誰知腦後迸神光。
都來劃斷千差路。
南北東西達本鄉。
〔大洪邃〕。 ^617b40

明暗分時光定動。
火光滅處見來由。
龍潭截斷辭源後。
佛祖孤峯罵未休。
〔照覺總〕。 ^617b44

一陣旋風霧靄開。
千峯突出碧崔嵬。
驚猿怨鶴拋來久。
半夜山前喚得回。
〔上方益〕。 ^617b48

吹滅龍潭火一星。
當時心眼太精明。
微塵佛祖絕踪跡。
跛鼈奔騰作麼生。
〔旻古佛〕。 ^617c4

黃金為骨玉為稜。
莫把他家此日尋。
多少從來悟心匠。
盡將底事繼威音。
〔龍門遠〕。 ^617c8

德嶠龍潭啐#CB10437;機。
芥針投合契玄微。
孤峯盤結幪頭坐。
不顧青山雲自歸。
〔京兆府天寧璉〕。 ^617c12

【續收】龍潭霧起老龍吟。
嚇殺南山白額蟲。
不觸波瀾拿鼈鼻。
嶄然頭角氣如虹。
〔南堂興〕。 ^617c16

親到龍潭不見龍。
紙燈吹滅眼頭空。
一條白棒掀天地。
滅却西來達磨宗。
〔佛照光〕。 ^617c20

百結襴衫破幞頭。
年年落第出神州。
却因一隻穿楊箭。
臨老來封馬上候。
〔蘿月瑩〕。 ^617c24

開口不見齒。伸手不見掌。
夜半忽相逢。葛藤長萬丈。
〔雪庵瑾〕。 ^617c28

南來本欲破邪說。
紙燈滅處難分雪。
踏著銔鎚硬似鐵。
錯認烏龜喚作鼈。
〔玉泉窮谷璉〕。 ^617c32

親到龍潭已暗投。
夜深誰共御街遊。
紙燈吹滅狼烟息。
坐斷中原四百州。
〔天目禮〕。 ^617c36

驀劄相逢不再三。
纔開臭口見鄉談。
紙燈滅處饒端的。
不許蒼龍臥碧潭。
〔村翁銛〕。 ^617c40

德山禮辭龍潭。直抵溈山。
挾複子上法堂。從西過東。
從東過西。顧視方丈曰。
有麼有麼。山坐次殊不顧盻師曰無無。
便出。至門首。乃曰。
雖然如此。也不得草草。
遂具威儀再入相見。
纔跨門提起坐具曰。
和尚。山擬取拂子。
師便喝拂袖而出。
山至晚問首座。今日新到在否。
座曰。當時背却法堂。
著草鞋出去也。山曰。
此子已後向孤峯頂上盤結草庵。
呵佛罵祖去在　雪竇拈兩處云。
勘破了。乃頌曰。 ^617c44

一勘破二勘破。雪上加霜曾嶮墮。
飛騎將軍入虜庭。
再得完全能幾箇。
急走過莫放過。孤峯頂上草裡坐。 ^618a14

虎穴深林人不到。
到者還須是獵人。
老虎睡驚纔舉目。
瞥然跳出獲全身。
〔海印信〕。 ^618a18

偷營斫寨入中軍。
應是機謀已十分。
袖裡金槌猶未動。
山前飛騎去紛紛。
〔上方益〕。 ^618a22

德山老能法戰。一喝聲光吼雷電。
騎虎頭兮收虎尾。
捋虎鬚兮真可羨。
急走下山三十里。
又被溈山追一箭。
〔佛鑑懃〕。 ^618a26

【續收】大用不拘。今古規模。
倒拈蝎尾。平捋虎鬚。
若非深辨端倪。何以坐觀成敗。
俊處頴脫囊錐。高來卷舒方外。
孤峯頂上浪滔天。
正令當行百雜碎〔咄　圓悟勤〕。 ^618a32

騎虎頭把虎尾。霹靂一聲驚萬里。
坐觀成敗老將軍。
腦後一槌誰敢擬。
擬不擬。箇箇無裩長者予。
〔#CB01900;庵需〕。 ^618a38

韜略雙全膽氣豪。
當頭不怕陣雲高。
排關自謂褰旗手。
未免孤峯沒草巢。
〔頑石空〕。 ^618a42

七事隨身。一毫不用。
再展鎗旗。乾坤震動。
孤峯頂上。休更說夢。
〔退菴奇〕。 ^618a46

德山凡見僧入門便棒。
　頌曰。 ^618b2

德山棒。劃斷聖凡魔膽喪。
善能方便捋虎鬚。
忿怒那吒亦摧蕩。
〔海印信〕。 ^618b4

一棒一條痕。辛酸不可論。
丈夫多意氣。幾箇是知恩。
〔大洪恩〕。 ^618b8

突出雙頭卒辨難。
曾將一擊碎潼關。
自從天下太平後。
流落人間號德山。
〔白雲端〕。 ^618b12

驟雨迅雷擊。雲興電影隨。
將軍雖有令。何似帝堯時。
〔大洪邃〕。 ^618b16

兩手托開無縫塔。
一脚踢倒須彌山。
青天霹#CB15439;無遮護。
阿師猶自覓禪關。
〔成枯木〕。 ^618b20

一條白棒劈頭來。
血濺星飛痛可哀。
祖師更無回避處。
妙高峯頂也崩摧。
〔佛國白〕。 ^618b24

德嶠分明顯大奇。
棒頭揮出絕離微。
令行佛祖無空過。
一似輪王握萬機。
〔雲蓋昌〕。 ^618b28

一條楖 #CB05175;倚青天。
別向三乘教外傳。
未眨眼時遭八百。
擬開口處著三千。
〔張無盡〕。 ^618b32

當機截斷聖凡。膝上寒光照雪。
茫茫宇宙無窮。皮下何人有血。
〔普融平〕。 ^618b36

坐斷生死要津。不問凡聖迷悟。
一棒打破面門。自然乾坤獨露。
〔佛心才〕。 ^618b40

入門棒棒沒商量。
拶出紅流便廝當。
不是奴奴情淡薄。
無錢難作好兒郎。
〔佛燈珣〕。 ^618b44

棒下真鍮不博金。
德山徹底老婆心。
後人只見波濤湧。
不見龍王宮殿深。
〔鼓山珪〕。 ^618b48

入門便棒。郎當不少。
依而行之。胡麻廝繳。
〔徑山杲〕。 ^618c4

曾透龍潭向上機。
便將一棒力橫揮。
當頭突出何人辨。
只許叢林作者知。
〔楚安方〕。 ^618c6

【續收】一條白棒。胡揮亂揎。
撞著聱頭。魂飛膽顫。
〔典牛游〕。 ^618c10

殺活並行。醍醐毒藥。
是賞是罰。一任卜度。
〔尼無著總〕。 ^618c12

皎潔晴天吼怒雷。
銕山萬疊盡驚開。
因思塊雨條風日。
安得全提有此來。
〔寶葉源〕。 ^618c14

德山小參示眾曰。
今夜不答話。問話者三十棒。
時有僧出禮拜。師便打。
曰某甲話也未問。
和尚因甚麼打某甲。
師曰。汝是甚麼處人。
曰新羅人。師曰。未跨船舷。
好與三十棒　法眼云。
大小德山。話作兩橛　圓明密云。
大小德山。龍頭蛇尾　雲竇云。
二尊宿雖善裁長補短捨重從輕。
要見德山老漢亦未可在。
何故。殊不知。德山握閫外之威權。
有當斷不斷不招其亂底劍子。
諸人要識新羅僧麼。
只是撞著露柱底瞎漢。
　頌曰。 ^618c18

德山自得任公手。
一線分明下兩鈎。
透網金鱗纔弄水。
岸邊還把釣絲收。
〔佛印元〕。 ^618c36

誅龍之劒未可揮蛇。
大獵之家豈藉狐兔。
君不見。諸葛亮作軍師。
或施擒縱少人知。
百萬雄兵如指掌。
小醜擒來又縱之。
兵歎訝馬頻嘶。無限兒郎唱大奇。
如是四方英勇將。
聞名早已竪降旗。
〔海印信〕。 ^618c40

祖令全提孰敢論。
纖毫纔動陷關津。
這僧不辨箇時節。
為法忘身有幾人。
〔枯木成〕。 ^618c48

烟塵掃蕩將軍令。
正勑流行宣德音。
公子只知歌既醉。
夜深還被活生擒。
〔寶峯照〕。 ^619a4

橫按鏌鎁居閫外。
當鋒誰敢犯重圍。
堪羨新羅箇衲子。
全機破敵也光輝。
〔旻古佛〕。 ^619a8

【續收】高提祖印踞寰中。
孰肯當機定吉凶。
不是新羅這衲子。
爭教千古振清風。
〔大溈#CB15223;〕。 ^619a12

大冶烹金。忽雷驚春草木秀發。
光輝日新。不費纖毫力。
擒下天麒麟。全威殺活得自在。
千古照耀同氷輪。
話作兩橛句中眼活。
龍頭蛇尾。以指喻指。
撞著露柱瞎衲僧。
塞斷咽喉無出氣。
擬議尋思隔萬山。
咭嘹舌頭三千里。
〔圓悟勤〕。 ^619a16

德山老人。寂寂惺惺。
法眼圓明。精精靈靈。
六韜三略。武緯文經。
新羅衲子。有丙無丁。
〔南堂興〕。 ^619a26

德山因廓侍者問。
從上諸聖向什麼處去。
師曰。作麼作麼。曰敕點飛龍馬。
跛鼈出頭來。師休去。
明日師浴出。廓過茶與師。
師撫廓背曰。昨日公案作麼生。
曰這老漢今日方始瞥地。
師又休去。　頌曰。 ^619a30

跛鼈飛龍騎。形殊理不殊。
欲明二大士。棒下識真軀。
〔汾陽昭〕。 ^619a40

正十忠臣氣最英。
一言佐國死猶輕。
不同諂曲偷安者。
冒寵貪榮過一生。
〔佛印元〕。 ^619a44

袖裡藏鋒逈莫儔。
任他高作運機籌。
君看舉鼎拔山力。
未到烏江不肯休。
〔海印信〕。 ^619a48

雲鵬展翅天無光。
井底蝦 #CB03157;剛咄咄。
太陽忽轉跳出來。
千峯萬峰空突兀。
〔白雲端〕。 ^619b4

熟睡高聲呌不聞。
夢中讇語自紛紛。
明朝一下方眠覺。
懊惱昏沉不可論。
〔保寧勇〕。 ^619b8

覿面來時作者知。
可中石火電光遲。
輸機謀主有深意。
欺敵兵家無遠思。
發必中更謾誰。腦後見腮兮人難觸犯。
眉底有眼兮渠得便宜。
〔天童覺〕。 ^619b12

不問文班與武班。
御街侵曉競朝天。
傍觀莫咲金吾老。
駿馬驕多不著鞭。
〔上方益〕。 ^619b18

商嶺東西路不分。
兩間茅屋一溪雲。
師言耳聵知師意。
人是人非不欲聞。
〔佛性泰〕。 ^619b22

【續收】臨機一味放憨癡。
其毒尤深棒喝時。
堪咲人來誇敏手。
得便宜是落便宜。
〔別峯印〕。 ^619b26

頑皮老虎臥林丘。
一任傍人放滴油。
滿肚只因曾飽肉。
縱加呼喚懶擡頭。
〔無凖範〕。 ^619b30

只一箇休去。伎倆自然消。
諸聖在甚處脚下路迢迢。
〔橫川珙〕。 ^619b34

昨日罵詈一番了。
老倒疎慵不解聽。
今日又來由你罵。
饒人些子當看經。
〔閑極雲〕。 ^619b38

德山一日飯遲。托鉢下堂。
時雪峯作飯頭。見便云。
這老漢。鐘未鳴鼓未響。
托鉢向什麼處去。
師便歸方丈。峯舉似巖頭。
頭曰。大小德山。未會末後句。
師聞令侍者喚來問。
汝不肯老僧那。頭密啟其意。
師乃休去。至明日陞堂。
果與尋常不同。頭至僧堂前。
撫掌大咲曰。且喜老漢會末後句。
雖然如是。只得三年。
師果三年而沒。　頌曰。 ^619b42

鐘鼓猶未鳴。托鉢何處去。
一拶便回頭。會得末後句。
〔寶峯照〕。 ^619c8

末後句會也無。德山父子太含糊。
座中亦有江南客。
莫向樽前唱鷓鴣。
〔天童覺〕。 ^619c12

凜凜霜風戞地寒。
漁翁擲釣五湖寬。
錦鱗觸散波心月。
收取絲綸上古灘。
〔寶峯祥〕。 ^619c16

鼓寂鐘沉托鉢回。
巖頭一拶語如雷。
果然只得三年活。
莫是遭他授記來。
〔張無盡〕。 ^619c20

德山托鉢最為奇。
好語令人特地疑。
虎豹出林誇爪距。
叢林千古立雄基。
〔南堂興〕。 ^619c24

一撾塗毒聞皆喪。
身在其中總不知。
八十翁翁入場屋。
真誠不是小兒嬉。
〔徑山杲〕。 ^619c28

鐘未鳴鼓未響。依前托鉢歸方丈。
德山不會末後句。
巖頭密意誰相亮。
只得三年也大奇。
留與諸方作榜樣。
〔鼓山珪〕。 ^619c32

【續收】千尺絲綸直下埀。
一波纔動萬波隨。
兒童不慣風濤惡。
走入蘆花不敢窺。
〔真淨文〕。 ^619c38

鐘鼓未鳴先托鉢。
雪峯平地成饒舌。
當時一徑入僧堂。
且看巖頭有何說。
〔照堂一〕。 ^619c42

雪峯公然喚回。巖頭密啟有力。
果然只得三年。賊口元來是敕。
〔典牛游〕。 ^619c46

凜凜吹毛照膽寒。
不容擬議豈容傳。
擡眸已是身三段。
此是吾家紅鐵團。
〔明大禪〕。 ^620a2

斫却月中桂。清光轉更多。
狐狸俱屏迹。師子奮金毛。
〔密庵傑〕。 ^620a6

德山托鉢話。低頭得人怕。
三家村裡人。醉後胡廝罵。
〔率庵琮〕。 ^620a10

【增收】德山因僧問。
如何是佛。師曰。佛是西天老比丘。
　頌曰。 ^620a14

佛是西天老比丘。
星移斗轉水東流。
茫茫宇宙人無數。
戶貫依前百草頭。
〔或菴體〕。 ^620a18

【增收】德山因臨濟侍次。
師曰。今日困。濟曰。
這老賊。寐語作甚麼。
師擬拈棒。濟掀倒禪床。
　頌曰。 ^620a22

臥龍纔奮迅。猛虎便咆哮。
時人只見波濤湧。
不知新月出林梢。
〔中庵空〕。 ^620a26

德山示眾曰。道得也三十棒。
道不得也三十棒。
臨濟聞得。謂洛浦曰。
汝去問他。道得為甚麼也三十棒。
待伊打。汝接住棒。
送一送。看他作麼生。
浦如教而問。師便打。
浦接住送一送。師便歸方丈。
浦回舉似臨濟。濟曰。
我從來疑著這漢。
雖然如是。你還識德山麼。
浦擬議。濟便打。　頌曰。 ^620a30

單于自負藝過人。
小將教詔去似真。
到彼果然嬴小捷。
回來未免陷全身。
〔海印信〕。 ^620a42

譬若金籠鸚鵡兒。
觜如紅玉一青衣。
雖然學得人言語。
問著元來總不知。
〔佛鑑懃〕。 ^620a46

【增收】德山因僧來參。
便乃閉却門。僧打門。
師曰誰。曰師子。師開門。
僧纔入禮拜。師驀頭騎曰。
者畜生。許多時向甚麼處去來。
　頌曰。 ^620b2

見兔放鷹。因邪打正。
脚未跨門。直須猛省。
〔木庵永〕。 ^620b8

【增收】德山上堂。大眾及盡知也。
直得三世諸佛口挂壁上。
猶有一人呵呵大咲。
若識此人。參學事畢〔或作圓明密語〕　投子青云。
然雖如是。德山大似藏盡楚天月。
猶存漢地星。乃頌曰。 ^620b10

雙盲入暗路崎嶇。
日落棲蘆暫得甦。
爭似石人眠半夜。
免教舜讓守林居。
須知花綻非干木。
無脚行時早觸途。
昨朝風起長安道。
元是崑崙進國圖。 ^620b18

收。把斷襟喉。風磨雲拭。
水冷天秋。錦鱗莫謂無滋味。
釣盡滄浪月一釣。
〔天童覺〕。禪宗頌古聯珠通集卷第二十三
 ^620b24
