
other:: 大品經義疏第五
author:: 　沙門　吉藏　撰
other:: 
## 金剛品第十三　亦名摩訶薩品
金剛品第十三　亦名摩訶薩品
亦言摩訶薩品，此下第二四品釋摩訶薩義，隨人為論。
四人釋摩訶薩即四：第一佛為畢定首故為摩訶薩，
第二身子斷見為摩訶薩，第三須菩提以菩提心無等不共二乘心為摩訶薩，
第四富樓那以大誓莊嚴趣大乘乘於大乘為摩訶薩。
若就品則應四品，而合離不同：初一人則一品，
次兩人共一品，次一人兩品。
又初則非離非合，次則合而不離，次則離而不合。
佛自說一品，以非兩人一品故不合，又不離為兩品故不離也。
次身子須菩提兩人共一品，故是合不離也。
次一人說故非合，而離為兩人，故云離而不合也。
若遂義意分為三：第一歎其志大智深為摩訶薩，
第二歎其無過不離為摩訶薩，第三歎其無境不修為摩訶薩也。 ^242a8

初、以八心釋摩訶薩，從初心堅固作，名之金剛也。
為二：第一、問；二、答。
上已問菩薩，故次問摩訶。
摩訶云：外國云此，大薩云之，或名眾生。
十方三世眾生中，此眾生最大。
又以此心是度一切，欲知一切法，故名大心也。
亦是釋眾生、勝眾生等，妙心、勝心等也。 ^242a34

佛答是三：初標畢竟眾為首故是摩訶薩，
二釋，三結。標中雙標，謂次過二家、能過二人，釋結亦爾也。
白佛下釋，為二：前問，次答。
答中三：明所過之九眾，次明能過。
過八行畢竟眾生：一邪聚必入三惡道，
二畢定聚必得涅槃，三不定聚。
亦欲取此菩薩於畢定眾生中尚為其首說餘三聚，此菩薩即為辟主也。
論云：性地人即四善根，生長聖人種性中也。
數人#CB00193;頂退，未必位數義，此四善根不退故名畢竟定。
數人云：唯忍不退前皆退。
論何意云性地即四善根耶？
若成論前四善根不退品，依數義客言退心見退位退人，而此中未必是退不退法。
退有利根不退，論言不退者，故言四果也。
十五心以忍或其功最大，以見道中用忍多，
思惟道中用智故斷也，後以智證也。
初發心，論有三種辨：一具故修發心，二得無生忍名生發心，
三如此法下發心即成佛。
此中發心應是初發心，以復有阿 #CB16014;為上故也，
但取不退初心也。
於是中心不壞如金剛，第二明能過，即是釋上首也。
舉八心：一金剛心，二大快心，三不動心，
四利益安樂心，五憙法欲法樂法，六十八空心，
七住諸行心，八三住諸三昧心。
初中心標，二問，三答。
答中二：初舉十心明菩薩自行化他義，次明化他。
初十心為二：初五心是化他心，次五心自行心也。
初一心不治劫數誓度眾生，二不在生死欲捨內外利，
利三惡觀等合，四上雖以內外施未能脫其老病死，
故次以三乘脫之，前與世樂今與出世，上財今法也。
第五心雖作七行實無所度也。
次五心，初心言不生相者，以了不生故知度無所度，
雖知不生恐不雖二乘知及有得知，故說純心薩婆若行六度，
二乘宜知無生，不能以無生行六度，行六度是無生也。
以具知世出世所以作之事，雖行六度復次具知世出世也。
九欲知一相，十知一切相門，一切門不二也。
次偏明化他行者也。
有菩薩雖於六道等念三墮者，交切故容伐，更其心不悔也。
此心廣而且長。第二性心等，雖堅固不判而未能必決，如鳥雖有大力未必能決也。
舉佛釋大快心：一者不染心，佛雖得眾生等諸等故不偏愛也。
二者不瞋心，得慈悲心故不瞋也。
三解因緣假名故不疲心。
四者於眾生如赤子故不起金剛也。
五不生二乘心，謂不捨眾生尊貴佛道。
次不動心，前明外諸惡緣故不動，今明內智修不能動。
又前雖墮未必不動，如拔不出而猶動也。
次釋利益安樂心五種云：一以大乘利云令得安樂，
二不堪大乘授以三乘，三者不堪三乘授以人天乘，
四不堪天人與云現樂謂依己等也，五者不堪現樂以慈悲心利之。
次釋樂法心，唯大人能樂大法也。
凡夫二乘不堪樂此大法，以樂大法故名大人也。
次住十八空，空十見故名大人也。
論云：住十八空不墮十八法，故起罪業也。
次釋住萬行心云：住萬行煩惱滅得修善根也。
第八百八三昧，佛得三昧樂厭世增長三慧也。
最後第三結如文也。
other:: 
## 樂說品第十四　亦名斷耶品　亦名富樓那品
樂說品第十四　亦名斷耶品　亦名富樓那品 ^242a44

論經此品，後人望下義，富樓那說既有別品，
故對此品二人並是樂說，故立名樂說品。
品遂二人，即成二段：初人離三見為摩訶薩，次明以斷三見為摩訶薩。
章正段判者，同是無過而不離，故為大乘也。
所以名大人者，以離相大過故。
大過者，謂諸愛見，愛見大道故名大，能大苦故名為大，為斷故名為大。
凡夫、二乘非大人不能斷之，唯大人能斷也。
就離過中為二：第一、人斷諸見故為大；
第二、人斷諸愛故名大人。
亦初是斷麤煩惱故名大，第二、斷細染故名大。
初中此是化物之常儀也。
二者、有人與身子宿世因緣中，其說大人，故得信悟也。
三者、欲資物菩薩大樂於小生劫也。
佛許者，無吾我門，故斷此愛，故知身子說有益物，故許說也。
正說中明三見：初我見至後佛見等，為人見也。
色相說法見，是世出世見也。
斷常有無，是耶見也。
以過去故，為耶見也。
然此實難斷，發心欲求佛，有佛可求，求無見斷，
見有眾生，可度不可度亦爾。
他言世諦故故有，真諦故無，此具二見。
般若真俗不相離故，即真是俗，俗即是真，
此是見；而約分真俗，此是義。
見有真俗不可異，不可一異見故，下心有得外皆是見。
今欲學般若為大人，從初發心息如此諸見，
未曾真俗，無真俗宜假名教化眾生故，
有真俗故開真俗行，而眾生謂真俗二相之即色是空等結，
此即不即、二不二並是諸佛化物也，豈得言有二諦墮而復作一異解耶？
問：欲斷此法見，有此見可斷為無？
若無何可斷？若有復何可斷？
若見有，見即是見也。
答：無未曾有直是空，眾生以空見，此空見無所有故假名斷，
竟何所斷耶？下諸義及結，文處易知也。
次須菩提說大人亦五：初、求說；二、許說；
三、正說；四、二人判論義；五、結也。
正說中，初標三心，次釋，三結。
三心者：一、發菩提心；二、欲歎此心與佛等，
如華嚴云菩提心即是佛心；三、簡明佛此心不與二乘共，
二乘有得自度度他，菩薩無得心自度度他。
何以故下，第二、釋三心，即三心皆名一智心也。
以此三心不異佛心，故華嚴云初發心即是佛，大經言發心畢竟二不別也。
是無有過去為無漏，無所依得為不繫，此是歎。
釋此心是無依得心，是一切智亦不著。
前歎三心是無依得心，今明亦不著此無依得心。
前明三心不著一切法，後明亦不著此三心也。
以是因緣故下，結也。
other:: 
## 辯才品第十五
辯才品第十五 ^242c46

具皆說三義，從能說為目也。
品三：初、求說；二、許說；三、正說。
正說中二：一、略說；二、廣說。
問：此二義為有淺深階級？
為無？答：具有二義。
言無淺深階級者，如人破必須器杖，如人遠行必須資粮行。
菩薩自破四魔，亦令眾生破四魔，故須萬行自莊嚴、後莊嚴也。
菩薩欲求佛道，復令眾生求道，亦須萬行自莊嚴、後莊嚴眾生也。
雖復自莊嚴三乘之，詺欲近趣佛道，佛道不可頓階。
次從一切名為發趣，有發趣故必有能乘之人、
所乘之法，如人乘馬、乘舩，故有乘乘品同。
問：亦如此，與今何異？
答：今取般若中萬行，萬行方是莊嚴，非般若萬行則不能莊嚴，
是有所得除也。故下文云無大莊嚴也。
無有去來方是發趣，發趣而無取動，不動而運，故有乘乘也。
故一念具三義也。
故今文會取般若方是摩訶薩，下會取般若始是是摩訶也。
故莊嚴、故邊趣，故莊嚴云無階級階級。
如論云：未得生、法二空行施為大莊嚴，
得眾生空、未得法空為發趣，具得生、法二空而行施為乘乘也。
常有三解，如別疏。 ^243b28

身子問下，第三、廣釋三義，即三釋。
初中前問、次答。問云菩薩修福慧是資糧，
及破煩惱為大人者，二乘修此法應名大人也。
答中二：初、明菩薩得大莊嚴之名；二、明為十方佛所歎。
初中三義答：一、明菩薩心治高心度眾生故，
有大莊嚴名為大人，二乘無此故不名大人也。
二者、菩薩具六度，又令眾生具足故名大人，二乘無此不名大人。
三者、菩薩一行中具攝一切行故名大人，二乘無此不名大人也。
餘二文易知。六度相攝者，以因緣和合為用，
如破大軍攻城，如弘緣必須并力。
二者、明菩薩是無礙人，行般若是無礙法，
故一行中具六行，二乘有礙行唯一行也。
何者？眾生聞六不識六只一，聞一不識一是六，
故明一是六、一六是一，六雖一般若具萬行，雖是有萬行只是一般若也。
此中檀度攝六，下五度皆攝五者，為檀有上中下，
從下生中、中生上，乃至財生法等故也。
餘五亦應爾，但檀在初故。
又云此是當位自攝，如數人眼攝眼當檀，
明檀義故，即檀不作能所相攝也。
然六度相攝可有五義：若地位相攝，如初地行檀等；
二者、若行相攝，但名為施忍不名檀，戒等亦爾；
三者、一體相攝，如一檀體備六度義，不攝法名體也，
止捉一慳過名尸餘二等；四者、一心相攝，
據一剎那中體用頓備，如一心具萬行等；
五者、相生相攝，如相因起前後相生，云 ^243c14

次釋發起義，前問次答。
得一念具三義，還取上萬行莊嚴能所不同，
二乘趣於大乘名發趣大乘，即此人能行萬行是所行，故名乘於大乘也。
但今更就異義發趣者，#CB28575;現皆得也。
就深淺者，上雖明行莊嚴，今更復於大乘發近趣，故更以異義釋也。
就文有義為四：一、約禪中攝五句大乘發趣；
二者、約禪中四等攝五得發趣；三、以一切種智心行萬行為發趣；
四、以中道正慧為發趣。
初中二：第一、明迴向佛道為發趣；二、攝五句起趣。
初中四句：一者、入四禪；二者、生四等；三者、
以禪及四等與眾生共；四者、迴向佛道名發趣也。
問：六度中何不從初及後說，而說禪起為發趣？
答：禪中戒從檀起以攝物要，或從般若是眾行本故，
戒起出家菩薩所行故，戒精進遍策眾行故。
但今有二義：一者、發起大乘為向佛道心有鄣難故，
今明禪中生慈，慈定則大力水毒不能畏；
二者、禪中發五通化物之要也。
文段在文尋也。次約四無量明攝五為大乘發趣者，
然禪中實具功德十一切處等，但今欲發趣大乘大悲為佛道根本，
故偏明也。次以一切種修念處第三文，
經云應薩般若心修行，或言一切修心，
或云菩提心修行，然菩提心即是正道，佛陀云上求佛道下度眾生也。
為菩提心今不爾，見有眾生可度不能度眾生，
見佛果可求不能成佛道，知無眾生可度始能度眾生，知無佛可求始是求佛也。
第四、中道正觀行，初十八空慧，次知三世非三世，
然要須盡淨有得三世四句畢竟不可得，
始得論無三世，三世無三世也。
問：句義品未具明知世間出世間，今是清淨有得世出世也。
other:: 
## 乘乘品第十六
乘乘品第十六 ^244a10

莊嚴宜論萬行莊嚴，法身菩薩正觀具萬行故為莊嚴。
發趣是始終處所，今明乘乘則是具於人法，乘法乘故名乘乘也。
又此名自正解大人義，十二門釋大舉人，
釋云大人所乘故大，今明是舉法釋人，
大人以乘大法故名大人也，故出一品。
問：人乘於乘運萬行，與萬行莊嚴何異？
答：前取萬行莊嚴於人，今明取人秉御萬行；
前以法成人，此取人御法也。
若階級釋則如論也。
品前問，次答。答三：初明乘乘；次明為十方歎；
三、總結。初中二：第一、明乘乘因；二、明乘乘得果。
初三：一、明乘於福慧故及乘，今從智名字偏明乘慧；
三、從神通偏明乘功德。
得一切種智下，第二、明得果。
是名下，第三、總結，如文也。
other:: 
## 莊嚴品第十七
莊嚴品第十七 ^244b18

此下第二，八品歎法說般若。
前歎行法之人，今歎人所行法。
法人豈異法？人法豈異人？
故人法不二。上歎人即是歎法，今歎法即是歎人，不二而二。
上歎行法之人尊，今歎人所行法大也。
八品為二：第一、此品騰樓初句，取定於佛，
明其所說不謬，釋時會之救；第二、牒後二家取定於佛。
初又二：第一、正陳初句；第二、須菩提雖悟陳自得解，發起時會退誤之悟。
初中發騰其初句。
次開為二問：一、問法；次、問人。
亦初問體，次問人。
亦初問體，次問用，如文。
佛答問為二：初、答法問；次、答人問。
初亦是明莊嚴因及自行，次、莊嚴果及益物。
答初問如文。滿願但舉六度故略，今廣舉萬行也。
初如文。答莊嚴果問為二：初、明果莊嚴；
二、明佛果莊嚴。上滿願文三義不出得行，故今述而印定。
行果莊嚴依經有四段：初、明現通不明說法；
第二、明輪王身亦現通具行財法；次有四波羅蜜但明說法不明現身；
次有住、方便二波羅蜜總現一切身說一切法。
依論成此四文：初作佛身總說三乘法，
為利出家人；次以檀、尸二度得富貴作輪王身，
具行財法利在家好樂眾生也；次波羅蜜作梵王身及菩薩身，
為體物說法；次住都及方便波羅蜜現六道身說一切法也。
若約六度判，初作佛身不明住度，以作佛身是果故也。
次二段住六度，第四段住智方便二度，第四人具行十度。
但言智方便者，此是舉後四之始終也。
方便是四始，智為四終也。
自行化他行者，初人但化，以作佛是果故，
下行具自他化，以是因故也。
作根王檀尸二人，初人具行財及一切法施，
次尸羅中但明法施，次波羅蜜但明法施，
後說別說法，如住忍還說忍。
前二度自行化他總，後四度自行總化他別，如文可尋也。
問：上三人說摩訶薩，何故獨印述得身子？
答：身子是佛對物故不須疑，善吉觀彼故不須印也。
有人分文為三，即印成滿願。
子三義中聞一答莊嚴法問述成滿願。
子三義中聞一答莊嚴法問述成其第三，
第二答莊嚴果問述其第二，第三述成其第一。
住檀下，第二，文為四：一、法；二、譬；三、合；四、
何以故下，釋。法中兩雙：初依正二果，謂變淨及化身為王如瑠璃竟，
欲使不鄣見事相菩薩故也。
次行財法二施也。
幻喻來者，須菩及時會聞變身作佛王化度眾生，
菩薩煩惱未盡必應出著自謂尊高，後言有物可化故舉幻喻，
雖為而實無所為故無所著也。
合釋可知。復次住忍辱下，第三、住四佛梵王及菩薩利物。
復次須菩提大莊嚴十方下，第四段、一切身說。
一切身一切教隨物應度，上舉出家在家人王天王尊貴方便也，
猶未遍現身遍說法故後明也。
論意明上菩薩作輪王六波羅蜜，此菩薩住方便智二波羅蜜，
住此二波羅蜜為眾生說六度也。
有解云：上別行六度，今總住六度。
復次不生是念若干人，第二、明誓願無斷為大莊嚴。
上雖作四方便，恐未必遍度十方，後未羅來際，故後有文也。
雖答第二問，從初問至現四身並是明行莊嚴，今明即莊嚴。
上答初問及後，即是遍通有因莊嚴。
答第二問，舉四種明果莊嚴、欲未莊嚴果。
又富樓舉莊嚴雖有三義：一、誓心無際；
二、自度度人；三、以一行攝一切行。
束為二：初二為誓願，後一為行。
今作佛印述其二：上束述其行，今印其正也。
問：富樓那莊嚴與佛明何異？
答：不異，但今為印述也。
二者、異。異有四義：一、上舉法為成人故大莊嚴名大人，
今舉人成法有大，諸非名法為大也。
二者、上明莊嚴因明果，上略今廣，上但六度今具明十也。
上廣今略，略者不明相攝也。 ^244b44

白佛無大莊嚴為大莊嚴下，第二、須菩雖悞自陳得解，發起時會成上莊嚴。
義雖悞玄，聞佛印定，故知富樓所說不證亦斷。
如來上明如幻莊嚴者，此是無莊嚴。
欲發起時眾者，上說菩薩住諸法畢竟空，
而現一切身皆一切教，雖現一切教、雖現一切身實無所現，
雖吐一切教而實無所吐。
時眾云：此是大菩薩聖主之能，非我下界界行能行，故息心不學。
所以須菩云：諸法自相皆空無難無深，
汝能了色色相空，則了莊嚴莊嚴相空，
而精進不捨本願，若能為此事也。
又無大莊嚴莊嚴者，如前明菩薩無句義句義，今明法則無莊嚴莊嚴。
一部般若六明人法，而並以此言為正。
今人忽不信，聞此言而咲，豈非下士耶？
文三：初、正自陳所悟發起時眾之情；二、
述成此義；三、須菩提重陳除眾疑明得利益也。
初三、標無莊嚴無莊嚴；三、結舉自相空釋。
前明法空，次明人空。
法空世出世有第法，如文。
菩薩空人空也下，結，如文。
述中三：初、正舉生法空述；二、問答。
舉生法二空述者，薩婆若是法空，眾生空是人空，
人空故莊嚴，空故無莊嚴莊嚴也。
而云非作法者，菩薩以萬行自莊嚴即有作法，
又變身有所為即是作人，化眾生令修行作佛等。
今明薩婆若尚空無所有，一切法及眾生亦爾。
為菩薩作佛者，無作欲無莊嚴莊嚴也。
次問，如文。答中常六轉意：初正明生法二空，答上無作。
前標法生空，次釋法空，次釋生空，如文可尋也。
如幻夢下，第二轉。
須謂乃無實作，何無如幻夢作耶？
故今幻夢畢竟空所作耶。
舉十八空者，十八空破實有及幻化等，
有即是作用，故今明尚無空何所？
第四舉念處及萬行有法應有作，如念處破倒等即是作，
故今明身畢竟不可得，何處淨不淨、倒不倒？
第五舉如法性會相平等，內實相真諦故遣取相，
亡四句等即是佛相，今明實相真諦無所有誑生智，而言智能遣取相耶？
第六舉佛菩薩真實智慧能作佛實境故、
能隔凡夫智故、化物起身等，故明作有。
所以云佛菩薩畢竟空不可得，豈有作耶？
爾時須菩提白佛下，第三、重除疑。
時眾云若自說畢竟無作甚深希有之法，
若爾則無人法生死得脫者，舉數論大小乘解。
或為問云：故須菩云諸法無縛無脫，豈有遣有淨有正耶？
文二：初、明無縛脫；二、以明無縛無脫故得利益。
初有不可得故脫縛，縛不可得故無解也。
前明也。旨法無縛脫，初直五，次廣說三世，
次即世，後有性，如是遍推無縛脫也。
無縛脫檀波羅蜜下，第二、得利益。
無如此依得故，於無依得後具足一切佛法始是行行，若有縛有脫即是縛脫見也。
縛脫檀今無縛脫故，始是無縛脫檀也。
other:: 
## 問乘品第十八
問乘品第十八 ^245b14

第二、騰後二句，取定於佛釋時眾之疑也。
又今欲責明摩，明摩訶衍義以說般若，即是廣就大乘法說般若也。
得上之一品是釋疑，今釋疑既竟，故須菩更廣開上義以問也。
然作人門說一切無非人，作法說一切無非法。
何以知之？前釋人義，舉莊嚴發趣乘能成人，
故明人義法人並人，今明行並法，故摩訶中具足人法，故名為大也。
如化大乘但是法，亦如他解涅槃但常，
今具足常無常非常非無常方是涅槃，人法非法非人非法具足方是大乘也。
若爾，若知人法非二人門，則人法並是人法門，
若人法皆法則人不二，不二故未曾人亦不是法，
人法清淨假名般若，故如善才一一善知識言唯此一法門，
就此一法門是無量一，故一具無量也。
此七品為四門：初、問乘；次、答；五、問。
從初問乘竟出到四品答問；三、五歎，歎前佛述，
即勝出、等空二品也；四、會無二法、不二法不二，
釋新學之疑，即是會宗一品。
須菩還廣論大乘有五門，五門故即有五答，
答問疑歡喜，故有歎及述成，但新學未了，故須會理也。
依通云為六問：一、問乘體；二、問乘用；三、
問始；四、問終；五、問中間住間乘乘人。
今以論釋經為正，論解勝出品云須菩提聞答五問歡喜心故作五歎也。
數五問有二：初云一、問乘體；二、問乘用；
三、問始；四、問終；五、中間住。
作如此釋，但問法了。
三云不等：一、問體；二、問用；三、問始終。
以佛總答此始終為一答，故知是一門也。
四、問住；五、問乘乘人。
前四法，後一問人也。
次有五品，是所學之法、能乘之人也。
開亦二為五者，初一後三還是上乘乘也。
第二問發，由是亦發趣也。
佛答五問即五：從初竟廣乘答第一乘體問，明無所得萬行萬德皆是大乘體也。
第二發趣答第二發趣問，行無所得行則能發一地趣一地，
如乘馬趣象、捨象馬乘象、乘象趣龍、捨象乘龍也。
第三從出到品初乃至從三界中出到薩婆若中住不動法故，
答第三始終問。第四從出到品中須菩提所問是到何處，
謂不住法、不動法故，答第四住處問也。
第五從出到品末須菩提汝問誰當乘是乘出者竟，正答第五乘乘人問也。 ^246a18

品末須菩提汝問誰當乘者，答品答第五乘乘人問也。
云無有人乘是乘出者，則兩品答一問，
二品答一問，一品答三問也。
答初乘體中二：初略舉六度為乘體，二廣明六度為乘體，但廣禪智二度也。
略明其體，廣明其義，論名義也，即是廣略也。
初二第一牒前問總數列名，二別出其名以釋以釋其義也。
初釋檀中名、解、釋、結。
釋中五句：一應薩婆若心，二捨內外，三與眾生共，四迴向佛道無所得也。
初佛道求佛道故應薩婆若心，是心猶未有其事故。
第二句內身外物布施一切，以大悲心故得施果，與物共之。
前內外物是行因，今是得果，因亦施眾生，
果亦施眾生，更不求餘報故，迴向佛道與實相亦應故。
三、今無所得者，貫四事，雖應無所應，捨無所捨等也。
問：八萬四千波羅蜜住八萬四千波羅蜜，
治八萬四千塵勞，六度治四弊，復何故說六度？
論主答云：為六度苦，地獄相考掠苦，人中求五欲苦，天中死時苦故也。
論直爾結檀是治餓鬼，戒應為地獄，忍為畜生，
進修羅，禪為人，般若應為天，生菩薩戒文。
問：六度總攝一切佛，菩薩發心誓願大悲等，屬何度攝？
答：屬精進攝，佛勇猛精進故，發大誓大悲也。
問：後方便力得智屬何耶？
答：皆屬般若。論云：智淨故變名方便，發願深後轉有勢力，後智決淨也。
問：摩訶衍攝萬行，異般若攝六度，六度別開般若為一度，亦應摩訶衍中別開為一行也。
私答：應不復大乘論其總別一多六度，欲論其答曾別義也。 ^246b40

十八空下，第二問，廣明禪智二為大乘散與不可得空釋義。
以離散故空，求不可得故空，餘皆所空。
法論二文，金剛品空十八法名十八空，
雖文云判十八意行名十八空，能經明大是境空，大經明大空是智空。
小乘亦明眼等為內空但空，我今具人法。
小乘亦明眼空者，此是但空，今是不但空，
故言非常非滅，破有故不常，不著空故不滅也。
無法有法空、更有為無為、更無分別空者，
不詶以為無為攝法盡故無別，此空有法無法攝法不盡，
如生為有、滅為無等也。
又為無為復有畢竟空，如有法無法後有無法有法空也。
四空三義：一、為後利根故略說或行或謂；
二、為易持故也。有法有法空五陰，五陰攝有為盡也。
無法無法空無為，此二破一切法盡也。
自法自法空者，上二種法名其性，有法中有地堅性等，無法中如如法性等。
二者、明此有無二法本性自空，非見智所作令空也。
他法空者，如法性攝一切法盡禪，此外無復有法，
而或者脫之法性外更有法，此亦空也。
如下云設有過涅槃者亦空也。
初二空攝上十七空，空中有有法屬有法有如是等。
又前二空的是十八空中為無為二空也。
第三、自性空屬上性空。
第四、是遮異計，非上十八斷也。
百八三昧，如論釋定令誦解脫也。
other:: 
## 廣乘品第十九
廣乘品第十九 ^247a4

文句一二如此，疏皆無異也。
自身為內，妻子、財物為外身；自身為身，死尸為外身。
又覺苦樂處為內，不覺處等為外。
又眼等五情為內身，色等五為外身也。
所以作此三觀者，或為一人，或為三人。
言三人、百人徧愛自身，妻、子等不著也。
有人但著妻、子等我身內，云身為地等。
有人二種皆著，可尋之也。
身愛外，心愛為內也。
五識相應受為外，意識相應受為內；百八愛為內，餘殘為外。
又身、心二苦為內受，心有悕，是身有四百四病等；
外緣生苦，謂惡人及無情、風、雨等為外受也。
意識是內心，五識是外心。
又緣外為內心，七覺內五蓋為內心；七覺內五蓋為內心，外七覺外五蓋為外心也。
除受，餘殘心名法，能緣內法空數為內法，納外法心數及無為為外法也。
又有識緣法為內法，有中除受、心數法是為內法，餘心不相應行為外法也。
七科中二處與正名，謂四正勤與八正也。
精進心義發動，是錯誤與正名；行道趣法，
是墮耶道，故與正道也。
得四處故，得智慧後，加精進策發，則慧強定弱。
若得如意，則定、慧均平，稱行者之心，故名如意足。
以得定、慧均平，無事不辦，故如行者意令滿足也。
數解四足為因，此是心；精進思惟此四，
故得定，故為足也。
斷行成就者，行於斷欲之行，故得於定也。
前問云：勤斷三惡生善，與二乘何異？
答：須取前不住法不生，故具念處等。
今雖滅惡，知無所滅，無所滅故名滅耳。
進亦爾。問：三科何異？
答：慧多則說念處，進多說正勤，定多說如意足也。
此十二法，若鈍根人心中名根，在利根人心名力，又根增長名力也。
九相徧治婬欲，十想遍治三十相中，一不淨相攝九相。
又解：不淨於一切世間不可屬想，食不淨想九想也。
又言：九相為破結十想，斷九相因十想為果。
又解：無優劣同為滅三毒，九相觀不淨，
不淨故無常，無常苦則離欲，如是得滅盡也。
又九相是念處，初問身念處開三，一念念處問處，
問三十七道品門，三十七門等空，共數六十力、
四無畏、大悲三念處也。
解前十八身口二無失，二隨智慧行，有陰無異想是想陰，
無不定心是是識陰，餘是行陰，皆在四諦中也。
無不知已捨者，三受復生三毒，捨受多生癡，
餘人不覺唯知前二受，佛今知此捨也。
又或一月二日入禪或入涅槃，時人謂佛捨眾生，故今明此是知已捨非不知也。
無異相者，佛則無別貴賤近遠等也。
念無滅念無失異者，於威儀中誤名失念，於禪定中通三世無礙故減也。
身口無失，釋上隨智慧行，以隨智慧故無失也。
十力內用無畏為外，廣為十力略為無畏，
初力第十力前二無畏，中間八力後二無畏也。
前二無畏自德，後三十二字門，欲明大乘之法無義不攝無名不收，
如大經記文皆佛法故有，上皆是辨大乘體之與義，此四十二字辨大乘一切名也。 ^247a48

問：此四十二但是佛經，通內外？
答：通內外。但菩薩了此字故，得菩提功德也。
世人亦皆阿，直言無了，如無食無物等。
菩薩聞阿，知一切法不生也。
大經十四為音智故，即是十四智。
此直明名字本，今則是字也。
何以得知？彼有長附故為音，此直明字也。
問：云何天下一切品有四十二字耶？
答：四十二為本支流，生無量字也。
若世人亦知四十二字，與菩薩何異？
答：世人亦皆音聲，而菩薩得音聲陀羅尼故，不憂憙等。
今亦得字陀羅尼故，識一切法也。
問：五百持何故偏說字持？
答：二義：一者、此是五百中之初說，則攝五百也，
又是五百中最大也；二者、此陀羅尼門，
如因字有語，因語有名，因名有義，故分別一切諸法名義，皆從此門入。
此持門故，則入一切法門也。
問：此四十二字音云何同異？
答：可為六義：一者、三十三字字異，以兩伽、
兩荼九字同而義異；次有兩字，字同而音義異；
次四十一字有字有義，一字有字無義；
次三字的是西天竺音，餘眾國共用也，
如多伽、兩婆，此字同而下更無分義異，是名字同而義異。
字同而一音異者，有兩他字即陀音，後他字知茶反也。
和字音千波國，更音社也。
四十一字有義，彼一字論云無義可釋也。
文三：初、總標字語。
諸字入行為大乘釋，後、結釋稱歎。
字與畢竟空等，語亦與空等，故云字等語等。
又於好字不憎愛故，等語亦爾也。
四十二為諸字門，入此行則通達一切字，故云諸字入門。
亦是諸字悉入此四十二字門，故入一切字門也。
無礙下，第三、結釋稱歎。
又二：初、明字義；二、明受持。
受持無字字得和，上列釋四十二即是無字字義，
亦明諸字無礙無名字，菩薩了如此字無字故得和，為有如此是大乘也。
彌間趣五門種種門，如泥諸要種種門入也。
阿事門者，為事故說識根緣也。
方便行，知是方便得大悲門，知大悲心說理趣為明道也。
巧分別日月者，從今日至明旦為日也。
月行日度為日月，月行星度為星宿月，月行月度為月月也。
世間常用為世同，月者度數也。
other:: 
## 發趣品第二十
發趣品第二十 ^248a8

從初地發趣二地下，亦他不得釋此義。
今明大乘發趣般若解，般若與十地相似，
般若正是空慧，有解是相從；十地正以空解為地，所生相從名地。
道諦小廣取戒定慧合為道，大乘廣無俱乘。
今明不得爾，前云念處至四十二字門皆云不可得，故我云何取漏無漏皆乘能？
且乘是運出，有漏有得不動不出。
又今十地事，大乘皆是佛因，云何取有漏？
今明有得無漏尚不取，況有漏耶？
故今明大乘之與十地，是離合差別無差別義也。
又他明乘唯是因非果，若爾，前品得取六度道品為乘也，十力等應非他。
又云大乘唯取善不取惡，今明有得善惡俱非，無得善惡俱是也。
問：與富樓發何異？
答：前明相攝為發趣，此是橫論，今地是竪論也。
然乘與地俱橫竪，十地為乘是橫，萬行發趣為乘是橫，十地發趣為竪。
問：此共地？答：他言二乘共地約斷見思及習氣分判，
但光宅即辨支斷習，餘師云但斷正使也，三藏佛斷習也。
不共地則約五住惑論，其斷也如常說也。
地論人云：三十心斷四住，登地至佛斷無明，
於十地為三道：初地是見道，二地、七地修，八地上無學道。
煩惱亦三：初地斷不善煩惱，二地修道斷善煩惱，八地無學道斷無明煩惱也。
今總問：所有解能或是可斷以不？
答：見解惑二則同愚者，見二若無今所斷。
又見或斷不見斷云，亦明並是假名字說，
無生滅觀中開為十地，初地即了惑不滅解不生，假名言惑斷竟何所斷？
假名解生念何所生？
故下云無得者始能從一地，則知是無生觀始能也。
所以共不共地者，地何曾共不共？
但隨二根緣，釋迦起共緣故有共地，舍那起不共緣故有不共也。
他明空行為地體，今明不無空行義，但不如他有此空有行並成有，
故言無空行義。今明只行空空亦空，故有此行為空行也。 ^248b28

無來無去，次下在之。
世間求財尚下，意說求佛道而慢耶？
虗語者，具攝四語也。
又二地方離四。今初地思離重者，第二地五法：
初是戒淨，二地尸羅普施一切。
初地財施不普次去，此是無所得不持不犯戒也。
住忍優力，此眾生忍也。
言不瞋不煩者，此是忍體，初不起瞋心，次身口不惱也。
受歡喜二義：一者自喜上戒淨，是身口淨；
次知恩久住忍，此是心淨。
三業淨故自能生憙，如人端正人香水沐浴新粧梳，則自憙也。
二者菩薩住忍中化物，物得世出世及乘之益，
則菩薩心憙，如見子病愈也。
施眾生者，眾生雖難化不捨之，若利實眾生及欺佛也。
次釋大悲心代物受苦，然無有我作他受，豈有代物理？
但見菩薩大心，則愛我受道也。
三地中耻二，我未發大心今遂中悔，則二乘輕咲，
如人請客食而反自噉不分客，是大可耻也。
四地不捨阿練若者，不起二乘心，即是無事之行。
觀深法忍次他功德者，二義：一者觀深法忍能振拂斷常煩惱，
是此義之義也。二者是果中說因，因頭陀故戒淨，
戒淨故得定，定故發慧即是忍，此是因頭陀得忍語，
忍為頭陀即果中說因也，此是順忍也。
七地方是無生忍也。
二識處心不並者，隨眼色中不生識，乃至意識法中不生識，
即是入不二法門，知根塵內外皆然不可得，識何由生？
五地離親白衣者，發心始行之人乃有此言也，何乃施於五地耶？
釋云：此是下地，五地當須遠離，始發心豈可近耶？
故知是深妨道也，尼士爾也。
又畢乎正道便是俗人之與比丘尼，故令離也。
又顯五地菩薩生諸佛土，故不親近白衣也。
第六地云三乘人皆行六度到彼岸，故知二乘人亦皆行六度，
常不應言六度但菩薩所行也。
問：此中何故作是說？
答：此歎六度功德，故三行足皆得度也。
問：今是者，初地至二地為去，二地望初地為來，今不見此去來也。
今明去無所來，不去而去、不來而來，故有初地至二地不去去也。
今問：為有一地可至？
為無一地可至？為有若、為不至耶？
答云：次廣解十即十。
初云不可得者，初得無生忍故與不可名也。
初地十法中，初以深心治地業者，應行般若心即是菩提心，
但菩提心有深淺，今是深心，此人煩惱薄智慧利故是深心。
以菩提心作一切善，不以畏心所作作一切善，
著為菩提不為餘法事，如慳人無事不捨一錢，
但慳貪積聚慧轉增長，菩薩亦爾，所有一切善但為佛道，不以一豪善法為我三界也。
二者、深入悲心利物故名深心，前是為佛心，
今是利物心，故深心具此二義也。
等佛，第二、四等心，上深為佛道，今等心利眾生也。
求法者，三法：一、大小乘因；二、大小乘果；
三、大小乘。文云即能表故法，前二是所表法也。
不離心出家者，不於九十六道中出家也。
又不以二乘有以得佛心出家也。
愛樂佛身者，謂生法二身，菩薩必知得之，故愛樂也。
演說教者，上求為物求，即如說巧也。
今為物說，即如行說。
又前明財施，今法施也。
此文具五善，為物歎檀為初善，歎戒為中善，此二所得報或生佛土或作大人為後善。
又見三界苦發心欲離為初善，次出家得身離為中善，後斷結得佛心離為後善。
又為物歎三乘為三善也。
第二妙善，第三好，自有好義無巧語，自有好語無深義，今具足也。
第四名清淨，即是離三毒垢故，但說正法不說非法名清淨。
第五名具，謂八正六度具足，若是七善更足轉法，并隨順梵行也。
破憍慢者，上既施財及後法，恐自高陵物，
故後之慢則今世惡名，以覆沒功德沒世卑財也。
又菩薩地云：何二乘人法行度耶？
答：論主云大能合小，故菩薩中合小乘也。
此是大小般若三也。
問：三乘皆度到河岸？
答：智論下云聲聞至愚等岸，不能度檀等岸，
故身子沒布施河中，具三施方度施河：
一外施，二一切內施，三無所得施。
容施邊底乃名度了，身子未能故不能度也。
但二乘人乘六度生死岸也，皆是與奪之言也。
既隨分度生死，但隨分度施戒，未容施戒亦爾來容涅槃，此義通也。
但二乘度生死，奪甚度施河也。
問：二乘皆六不？答：隨分六也。
但此中總相三門六未必具行，但多行戒定慧三法也。 ^249a4

釋七地四十法，前二十明離，次二十通得也。
菩薩菩提善法，是生、法二空也。
因者，非因見，如八證也，又見因果之一、異等也。
具足空者，具足行十八空也，具行生、法二空，
又取略行一、異念空也。
此中云自相空，階以自相故空，此釋三種空之所心也。
又六地得順忍，未得無生忍，猶取相故，
入七地破相，明自空也。
三分清淨，謂十八善，不出三業淨也。
慈、悲、智具足者，三種緣中，此七地得無緣悲，
名具足無生忍，與無生智異，甚淺名忍，
深名智，一地中三忍，取中下為忍為智也，則智之名皆通因果也。
次釋轉見者，上縛我見、法見，今的縛一乘見也。
上菩薩法中轉麤煩惱，論云今縛細煩惱，
論云謂見愛、見慢等，此應是習為細也。
定、慧地者，初三慧多定少，次三地定多慧少，
今得生、法二空具足，故定、慧均平，即是具足實方便，
三者名之等，此正是七地竝觀文，什、肇等釋同也。
經文釋云：何等定、慧地？
一切種智故，在智種之名亦通因也。
論釋云：等定、慧漸，即一切種智也，得佛眼也。
七地二慧眼，以慧眼變名佛眼，故就此地佛眼。
脫不染愛者，論云：十地猶是有前世業因緣，
肉身入觀，猶有著氣，或愛著七地智。
論釋：若不爾，與經相順也。
釋九地無邊世界所度之分，三千大千一時成增壞，如是十方恒沙三千。
言十方恒沙者，十方名一恒沙也。
如是乃至一世界種數，十方恒沙亦是十方一恒沙數。
如此中向後言十方，終是十名一恒河也。
一佛世界，如是佛世界數，如恒沙數等世界為世界海。
如是一佛世界海數，如十方恒沙世界為一世界。
如是世界種，十方無量是一佛世界。
於一世界取如是分，為所度之分。
分者，治宰也。釋胎生成就，大經言：化乘白象。
餘處云：菩薩化作白象形入胎，不作人形。
此論云：菩薩乘白象入胎也。
釋性成就，言七佛，前三佛暗陳如性，次三佛迦葉性，釋迦是性也。
又解言：無生忍為菩薩性中生也。
又解：發心堅固是諸佛性。
此三名有，其所以乎？
釋一切諸善成滿具足，云七地得無生破煩惱是自利，
以八九是利他，利他自利滿故，名具足功德也。
十地如佛，經云：所以明九地法數，不明十地法數者，為第十地具兩種有因有果不開之經文。
前明第十地如佛，論解是法雲地如佛者，
論解意取是為如，以第十地斷習故爰成佛地，故云如也。
今明若十地近佛為如佛，亦有此義。
經第二文過九地住佛地，此是佛地為第十，亦是故說如也。
other:: 
## 出到品第二十一　亦名出乘品
出到品第二十一　亦名出乘品 ^250a6

欲平宗二品，出到為勝。
若云出乘，此但得其始；今言出到，則得始終也。
此品初答第三問。
前始終問云：是乘從何處出？
到何處住？就大乘無始無終，無出無到，而方便論始終出到。
無始，始從三界中出；無終，終到薩婆若；
無出，出三界；無到，到薩婆若。
故用目品。是大乘無階級，亦無不階級，
為破定階級，故言無階級。
同一大乘，為破定無階級，故有十地階級。
然階級、無階級，同為開般若；非階級、非不階級，為開階級與不階級。 ^250b40

就答第三中又二：第一、問〔云云〕。
論云：般若十萬偈、三百二十萬言，與四阿含等非一時一座說盡。
今是異時，故重標問。
而答者云：偈雖十萬一時說盡，如說法華六十小劫，謂如半日也。
小乘法中此無不思議事，唯大乘有之耳，謂一時異時並是隨所聞也。
佛言下，第二、正答，又四：第一、雖無出到而出到；
第二、明說出到而無出到；第三、結無出到故出到成第一；
第四、結上出到無出到諸法不動，故來第二也。
今是第一。以不二法故下，他云：前是世諦故實有出到，
今即真諦遣故不二無出到，故世諦中常有萬善相積運載行人，
自三界生死終至大涅槃。
今明佛及論主不作此義，故結前顛倒所解，
見有人法能所因果兩異留注三界，非謂從三界出到薩婆若，
以諸法不二無出無到無能無所故也。
今若能不二無出到故能出，能到故出到，無出到一句語也。
就文又三：第一、總標一切不二故無出無到。
何以下，第二、釋不二，明能到之乘與所到之果不一故不合，
不異故不散，非有故無色，無形故無對。
非合非散，非有非無，故云一切無。
有無無相，故云無相也。
若人欲使下，第三、舉釋之。
此下是反難。有所得人言：乘是出義，汝若欲令乘出者，應合無相實際等出。
而無相實際無有出者，汝乘亦爾也。
就文又七：第一、舉實際等無為法無出無到為類。
此實際亦是佛教門，佛意為破令出入，故云實際法性無出無入。
論云：狂人欲令實際即出，可許無相大乘即出。
而實際等無出，只無相大乘是實際，何可言其出耶？
他見此文云：為欲使無相法等出，故知真諦遣。
論云：無相法是乘，非關真諦也。
他云：諦相積假名運出。
今明無出無到運於出到，出到運無出到也。
若人欲使色空下，第二、舉陰、界、入等空為類。
空不出，只無相大乘是空，無相大乘何有出耶？
若人欲使夢出下，第三、舉夢等六事為類。
無出六既無出，只大乘是夢，夢求為大乘，大乘夢有出耶？
若人欲使檀下，第四、舉大乘因行無出為類。
只因行是大乘，大乘寧即出耶？
若人欲使阿羅漢出生處下，第五、舉大小乘果並出為類。
此諸果既無出，大乘豈有出？
他云：真諦遣故無出，世諦常有出可得。
真諦遣故羅漢無出處，世諦中羅漢有出處也。
若人欲使字下，第六、舉但名字為類，如前云云。
若人欲使不生不滅法下，第七、為類，亦如前云。
今他難云：既不出不運，亦應非乘。
答：汝是出運乘，言不出不運乘，聞不運運於運，
如聞運運不運，聞不運運非運非不運，聞非不運運於運也。
須菩提！以是因緣故下，第三、結無出無到，故則對之。
若由來有出有到，何能出到？
寧不留住三有？今口無出無到，則無所不出到也。
不動故字，即第四、結前出未曾動故。
雖出未曾有所出，雖到未曾有所到，亦雖動未曾動，
雖運未曾運，不運而大運，不動而大能動，
不出而大能出，不到無所不到〔二不論云云〕。 ^250c10

次答第四位處問，亦二：先標問〔云云〕。
有解云：上問始終，今問中間住。
論不爾，上問乘始終，今問乘為在因中住？
為在薩婆若中住？
佛答：無所住，因果俱不住；若不住，而薩婆若住也。
次正答，又五：第一、明無住處。
既無出無到，復何處住？
答其問也。他云：既無住處，應無異今答。
自有住處乘，如彼傍說；自有無住處乘，如今說也。
何以故下，第二、雙釋無住令住。
先明一切法皆無住相，豈大乘獨住處耶？
次明如無住為住，所謂畢竟空故。
大乘所謂六波羅蜜，波羅蜜豈非住畢竟空耶？
如初如下，第三、雙初非不住，故有前住與不住也。
亦牒前住，故由非住非不住也。
世諦故非不住，第一義故非住。
又破常見故非住，破斷見故非不住也。
此是中道正法乘也。
又不自相中住故非住，亦不他相中住故非不住。
即是乘非乘中住，名為不自；不在非乘中住，名為不異。
如長不在長中，亦非短中住也。
是乘亦如下，第四、雙合如向。
何以故下，第五、雙釋不住非不住〔云云〕。
須菩提！以是因緣故下，第六、雙結不住
〔云云〕〔二、不論云云〕。 ^251b20

次答第五問乘乘人。
此中既標問，故乘品初有此問也。
先標問無住處，復云住薩婆若中，復云畢竟空中六度等為體，
誰乘乘頓有人乘不耶？
次正答中又二：第一明既無住處故無人乘者，第二明無人乘而乘所謂菩薩乘之。
就初五，第一正明無人乘出者。
何以故下，第二舉四法無所有釋。
所言四法者，一是乘，謂六度；二是乘人；
三是所用，即慈悲方便等非度攝；四是時即明此四法畢竟不可得，
何獨有人乘之也。
何以故乘不見，次第三舉生法二空釋四法不可得。
何法不可得下，第四釋不可得之所以。
為是智慧力少故不得、為是無故不可得？
今正明無故不可得。
此中前舉法性實際為喻明不可得，次舉十八空釋不可得。
問：何故云畢竟淨？
答：破有而依無，非是畢竟淨。
今有無俱淨，乃為畢竟答。
菩薩以一切下，第二明無人乘，而所謂菩薩乘是大乘出到薩婆若
〔云云〕。論五十卷。
other:: 
## 勝出品第二十二
勝出品第二十二 ^251c8

此下兩品有四章，第三稱歎摩訶衍，善吉第一作五問問摩訶衍，
次第二佛一一答五問竟。
今大眾聞佛答領解歡喜，故善吉為之作稱歎摩訶衍，
明六度等為衍體，次有發趣之用，次明始從三界中到薩婆若中，
次明此住無住，復明無有人乘此乘者，
故此乘微妙勝出人天修羅之上，與虗空高等，
含受無量無邊眾生，無去無來，無過去未來現在，三世平等。
如前明摩訶衍非階級非不階級，而方便論階級，故階級與不階級同入摩訶衍。
如此階級為顯般若波羅蜜，以般若波羅蜜摩訶衍論階級，
故如此階級不階級並勝出人天修羅之上，故云勝出。
雖言勝出，而未曾有其邊表高畔，故云空等。
既云與虗空等，故能含受一切。
既含受一切，似若欲知有去來，而實無去無來。
既無去無來，故無過去、未來、現在、出過三世。
俗初歎為名，故用目品。
他云：因中萬善為來，是世諦。
有法即是世間，豈能勝出世耶？
彼世間有多種，於中有勝劣。
言暢大乘雖是世間，而勝出其雖世間。
今謂佛及龍樹不許作此解。
既是有為，豈與空等？
既是有，即應礙，何能容受？
既是有為，從因緣趣果，非謂無去無來。
既是有為，則雖三世，非謂三世平等出過三世。
佛又云：皆是真諦遣。
又云：過分歎。今謂佛及論主不許也。
今明衍非是有，故勝出世間。
與虗空等，能容受一切，名無來，非三世攝。
言勝出二義：一者歎乘能摧破三界六道故勝，以勝出三界。
二者三乘內出，三界為出。
而大乘是中之勝，以無過不難，無德不修。
二乘如不爾，斷惑不盡，集德不備，故劣也。 ^251c42

就文為二：第一、舉出等五義歎摩訶衍；
第二、舉出生三世諸佛摩訶衍。
就初又二：第一、善吉為大眾得解歡喜，
正作五種歎摩訶衍〔云云〕。
佛告下，第二、如來述善吉五歎。
就文又二：略述故云如是如是，亦是標得歎乘體故，
還牒前問乘品、廣乘品、六度為乘體。
於中初出其義，所謂百八三昧禪定義、
十八空四等般若義、道品等，雙廣上歎〔云云〕。 ^252a46

如須菩提於言下，第二、廣述，亦有正述，即為五章。
今盡品述第一、勝出歎。
就五述中，例牧及正述，并結怛不。
就第一、正述勝出歎中又三：第一、正述勝出；
第二、勝出之意；第三、明利益。
此三段文中，聞持品就正述勝出，又三：
第一、明勝出無為；第二、明勝出因果。
所以然者，布云：良由摩訶衍非俗諦有為故，
勝出俗諦有為；非無為故，勝出真諦無為；
非因果故，勝出大小乘因果。
今明若有為、若無為、若因、若果，皆是佛教，
並非實、皆虗妄、皆實異、皆非諦、皆顛倒、
非常、非斷壞相、皆無法。
而人即修，謂是實、非虗妄、不實異、是諦、
非顛倒、是常不壞、非無法。
菩薩學大乘知之，非實、皆實異、皆非諦、
皆顛倒、皆無常壞斷、無法，故能勝出人、
天、修羅之上。此是持正作此開文，於義皆大。
文悞者，今經妙末皆云勝出六道，何曾云勝出空有因果耶？
義者，若言空有因果非是大乘故乘勝出者，何得此中佛重取上因果空有為乘體耶？
今釋不爾，明若此有因果等法有一豪可得，則乘不出六道。
何者？若有一豪可得，則是有得還是六道，何能勝出六道耶？
今知一切法無一毫可得，即是無所得故大乘，此大乘則勝出六道。
故文中若未有為法無所有，次舉無為法無所有故乘勝出六道，
第三舉因果無所有故勝出六道也。
今是第一勝出有為，云一句。
一句例有八：一者有，二者不虗妄，三不實，
四諦，五顛倒，六有常，七不壞，八非無法。
云 ^252b12

須菩提！若法性是有法下，第二、勝出無為〔云云〕。 ^252c12

須菩提！若檀波羅蜜下，第三、明勝出大乘因果。
云：由來只用此因行作大乘序，大乘經勝出之耶？
彼云：所勝者自是執相，未破導者。
若被導妄相者，不論被勝及#CB28575;勝之乘。
今聞佛及論主不？ ^252c14

須菩提如金剛慧下，第二、明勝出之意。
正言摩訶衍故能勝出人天修羅之上，至論文自見也。 ^252c22

須菩提！諸佛為眾生轉法輪下，第三、明利益。
何者？眾生實是誰？
能斷有性？何可令入涅槃？
則諸佛於眾生無利益，設入涅槃則得改眾生罪，良由非有而顛倒成有故。
諸佛為眾生約法輪故，化令悟本自非有名入涅槃，故大利益得無量福。
如云平等真實法界，一一切眾生入真實無所入乘，
令無量眾生入無餘涅槃，而實無眾生得得滅度者也。
other:: 
## 等空品第二十三
等空品第二十三 ^252c26

等空品常云：乘是萬行，萬行是有，不可與空等。
若真諦遣，故無萬行，無可與空等。
今明品萬行宛然而畢竟空，故與空等，
可謂空萬行，空萬行，空如三事，宛然無三事。
論下釋言：菩薩從無生忍，不復分別知施無所施。
若未得無生忍，則謂萬行異空，空有二故，未是真實乘也。
問：若得無生故萬行空者，若爾，非是乘本來與空等。
答：乘本與空等，於未得無生人，自謂不等等。
此品初述其第二等空歎故。
用目品：問：何故虗空等？
解云：與世間虗空等。
世間虗空已破，經論所破，誰論此耶？
故摩訶衍與般若虗空等，般若空亦令與般若大乘等。 ^252c42

就文又四：第一、歎；如是如是下，第二、正述。
云須菩提！如虗空無東方下，第三、歎述歎。
凡舉二十二種歎類能，由來乘是萬善有為有法，
並不得舉此二十二為類〔云云〕。
彼解云：皆是假設狂稱歎。
若作如此言：及佛重熱，但汝解佛，菩薩不解。
大乘實不爾，無氣味也。
須菩提！以是因緣故下，第四、結歎〔云云〕。 ^253a16

次述其第三含受歎。
由來摩訶衍是萬善，乃可令受行眾生，云何能含受一切眾生及一切法？
彼解云：是少分為言實錄，唯含受有著之人，不含受一切眾生及一切法。
此則反佛語及龍樹意。
今明摩訶衍非凡非聖，而凡聖皆含，非人非法皆含受。
又中法空喻者，非世所解三無為中為虗空世人，所以虗空與萬法君含受萬法。
今云虗空者，如經云：亦名佛性，亦名如來法身，亦名涅槃虗空。
故般若虗空、摩訶衍虗空及能含受一切法。
摩訶衍虗空既能含受一切，摩訶衍亦爾，故摩訶衍與虗空不二不別。
今作異若說，然善吉二歎，一云乘與空等，次云乘如空含受。
佛述則異，述等空明乘與空等，含述含受則云無有虗空。
所以然者，正言空非有有無四句，內外如此空方能含受，
亦如此空乘與空等，故此義不異但小。
既明等空，則恐有空可等、有空能受，故今明不見空，
方是空受、方是等空也。
問：既不見空不空，四句內外皆不可得，有能含受耶？
答：一切法皆不出此法，皆四句內。
答：一切法不出，不出此法者，汝問云：既不見空不空，
四句內外皆不可得，云何能含受？
今云一切皆非空非有，非四句內外無有一法不如此者，故云不出此法也。
既問一切同如此，非空有，非四句內外無礙，何意不容不受耶？
是故一切法含受故空也。
問：一切法皆畢竟淨，衍與空亦畢竟淨，
既云空能含衍、能含一切法，何故不云一切法含衍、含空耶？
答：亦得。此是一切衍衍一切法空一切法空一切法空但今為歎衍，
故云衍含也。問：一切法皆畢竟空，則無異不異、
含不含，何故云含耶？
答：今畢竟空為衍，以一切法亦空故入衍中，故云含也。
然衍與一切法皆畢竟空不可得，何有含不含耶？ ^253a28

就文又二：第一、歎，二、正歎述。
歎述中，北人以為六義〔云云〕。
今直為四：第一、舉虗空為歎，第二、阿僧祇為歎，
第三、舉乘為歎，第四、舉涅槃為歎。
若虗空、阿僧乘及涅槃，若體是有，有則隔礙不能含。
正言虗空非是有，故含受一切。
餘三亦然。皆舉所信類所不信，明一切無所有名為大乘，故能含一切也。
若爾耳，但含一切眾生，亦含受一切法無所有，何但名摩訶衍含受？
亦得名虗空含受，亦得名眾生含受。
但今歎摩訶衍故，一切無所有名為摩訶衍。
既一切無所有，則無能含與所含。
但一切同入無所有故，名為摩訶衍含受一切。
次第二、舉阿僧祇無所有類一切無所有。
我無所有下，第三、舉我無所有類一切無所有。
此舉聲聞人所信類所不信。
就文九復次：初復次、舉我類如此性等，
乃至第九復次、舉我類三乘人同無所有。
譬如須菩提！涅槃中下，第四、舉涅槃涅槃性為類。
此亦舉所信類所不信也〔二不論云云〕。 ^253b38

次述其第四無來去歎。
前歎，次正述。正述中又三：第一總述一切法並無去來，
第二別釋一切法皆無來去，第三結為摩訶衍無來去。
今是第一，先正述，次何以故下釋，明一切法皆不動故，皆無來無去無住。
若爾，一切法皆大乘。
何以故須菩提第一無所從下，第二別釋一切法無來無去無住。
就文凡舉十科：一五陰、二十二入、三六種、
四如實際、五六度等門、六菩薩、七佛、八菩提、
九有為法、十無為法。
此十科法一一各有五義，謂色、色法、色如、
色性、色相。就五義中一一各三義，謂不來不去無住。
五義者，一色，謂十一十四及明無所對，凡夫見為色也。
二色法，知其色無常生滅即二乘。
三色如，知色無生滅非常無常，菩薩觀也。
所以名如者，現在色既無生滅，過去未來亦如是也。
又云佛觀色既如此，菩薩觀色亦如佛，故云如也。
四色性者，色性本來不生非度故無生滅，性如此故云性也。
五色相，何以故知其無生滅性不耶？
見其相壞敗不有，故知其生滅也。
色五義既爾，四陰五義亦爾，乃至無為法五義亦爾，皆不來不去不住。
一切既爾，即是大乘不來不去不住。
以是因緣故下一行餘，即第二結大乘不來不去不住。
由來大乘是因中萬善，云何不來不去不住？
彼云是真諦，是今用遣何為？
即一切不來不去不住是大乘，大乘相如此也。 ^253c22

次述第五無三世歎。
若有來，則有未來；若有去，則有過去；若有住，則現在前。
既無來、無去、無住，則出過三世，無未來、
過去、現在。由來大涅槃、華嚴，自可非三世。
大乘與般若，並是因中行，為三世所攝。
今則不然，般若是一法，佛說種種名，故一切並過去、
非未來、非現在、亦非三世。
就文，先歎，次正述。
正述中又四：第一、就法空義述歎；第二、
就眾生空義述歎；第三、勸修；第四、結歎。
就初又五：第一、就不可得空述。
就中有正述及以何故釋。
摩訶空等下，第二、就自相空述。
亦有正述及何以故釋。
既自相空，豈大乘為？
菩薩為二？大乘空為三？
菩薩空為四？豈有三世空為忍？
豈有三世空為異？
問：此中云三世平等歎，何故云等、不等皆不可得？
答曰：歎亦應不見勝、出、不出，乃至最後不見去、
來、不去、來。但今既最後收卷，故云不見等、不等也。
是菩薩摩訶衍，是衍中等、不等不可得下，
第三、就性空述。亦有正述及何以故釋。
須菩提！過去檀不可得下，第五、就平等空述諸行悉平等，亦有正述及何以故釋。
復次須菩提！過去凡夫人，第二、就生空義述歎，亦有正述及何以故釋。
如是須菩提！菩薩住般若中學等相當具足一切種智，
即第二、何以故釋。
但學品應云住大乘中學三等相當得一切種智，云何言住般若中耶？
釋云：所謂般若摩訶衍、摩訶衍般若、大乘、
大乘般若，學三世平等則能得一切種智。
是名菩薩下，第四、結歎三世。
初結五歎中第五、三世平等歎，後句結五歎中第一句勝出歎。
爾時須菩提白佛下兩品中，第二、歎衍出生三世諸佛一切智。
由來云依涅槃圓修滿字學乃可得道，
依此半字無常不可教學不能得道，必須攝涅槃方得道。
就文又二：第一、善吉正歎能生三世十方諸佛一切種智，可謂好大乘。
佛告下，第二、如來述歎〔云云〕。
若他五時義定是則得，須菩提與佛不曾護、
不解義，不及今人
other:: 
## 宗品第二十四
會宗品第二十四 ^254a18

就前為四：第一、善吉五問，問乘；二、佛答五問，
釋乘；三、歎，歎乘；四、無二法不二，以除新學之疑。
此四段為二：上三、正釋大乘以說般若，今方是釋疑。
利根之徒知大乘與般若義雖殊，體更無二，
或名為乘，或名般若，包含廣大，運用至佛，
即名般若為乘，則有照遠實相，導成眾行，
故乘名般若，體更無異。
聞上大乘，即得與般若相應，即得正悟，
住大涅槃，即於大乘。
但新學之人謂般若是空慧，乘為萬善，
言異涅槃不同，故論為異也，以今釋也。
問：乘與般若為有廣狹？
為無廣狹？答：一往無有廣狹，乘具萬行萬德，
般若亦爾，故此品云三乘善法入般若中。
前云若有實悟，攝一切善法者，般若是。
既云三乘皆入般若中，即是三乘同歸般若，
亦是會三乘同入一乘，與法華復何異？
言此經是第二時，三乘通教法華是第四時耶？
然今此會三乘，是般若三乘也。
若有所得，二乘皆破除，豈會取般若？
但取空慧為般若，亦但取空慧為乘。
若有空有行，皆乘亦空，即得皆般若也。
問：今言大乘，則攝一切經，謂法華、涅槃皆大乘，豈可皆般若耶？
答：此等諸經，此皆是般若。
論云諸善法入般若中，謂法華經為餘善法也。
故法華、涅槃皆般若異名，作般若名說，無非般若也。
此即就教會。若就通門不二會，般若畢竟空，
大乘亦爾，一切法皆爾，畢竟淨，何曾有般若異乘、乘異般若也？
問：不異有異義不耶？
答曰：亦得異。大乘則具萬六度，般若則是一度，
故大乘當其總名，般若是其別稱。
問：般若是別，總、別、異云何可會是一耶？
答：名總為總，別因為總，總、別豈三耶？
問：若爾，雖有不二，會有二義。
答：既有二、不二，豈無不二、二義？
故般若是二慧，五度不名慧。
問：若爾，云何會之耶？
答：般若雖是慧，以般若導成眾行，故眾行方成，
不導則不成，故般若亦得攝眾行也。
問：法華會何異？答：法華會三歸一，今就大中自會是異名，故異也。 ^254b34

品，為二：初、疑問；二、釋疑。
問二：初、滿願騰眾疑。
所以爾者，由滿願上大乘，善吉因此說乘，故滿願為生問也。
次、善吉自審，如文。
第二、佛答，有二：第一、就教會；二、就理會。
教無中二判，明三乘法皆入般若，故知因果大小皆是般若，
不可言般若是因非果、是大非小，至論般若未曾大小因果也。
次、判論三乘法不同，已知三乘法皆入般若，亦悉論三乘法也。
論云：十力等是佛法，度是菩薩法。
道品二乘行名二法，菩薩行名菩薩法也。
又出有人云：具足行六度是菩薩法，不具足行是二乘法。
此言不具足行，可具二義：一者、未來可但行三四，
未必具行六；二者、設行未能露六之原也。
須菩提若摩訶衍下，第二、就理會，皆畢竟故一切法不二也。
other:: 
## 十無品第二十五
十無品第二十五 ^254c48

從集散品竟。無生品正奉命為菩薩說般若，
開三門：初、三脫門說般若；二、稱歎門說般若；
三、無生門說般若。
北人云：第三是遣相門。
復有人云：三脫門是菩薩字空門，從句義已去是菩薩字義門。
今第三就無菩薩門說般若，謂無人無菩薩法，
謂菩薩字空及菩薩字義門，論有明文更可用也。
但第三會無菩薩門，不及無生門說般若，亦不同遣門也。
所以有此第三無生門者，為根性不同，
自有聞初門悟不須第二，一一悟不須第三，但受悟不同故備三門也。
論云：悟故開道是門，不悟則塞非門也。
必有次第釋者，上稱歎門既歎釋大人，
歎釋大法時眾便言有此大人大法故人法心生，
今更淨於人法之心，明求人不可得故人無生，
求法不可得故法無生，故名無生門。
了人無生始見是大人，了法無生始是大法，
故上人法是無生人法，今是人法無生也。 ^255a28

問：上三脫門即是明無人法，人法無生義與今何異？
答：般若有無量門，上是三脫門，今是無生門；
上開一無生門為三脫，今合三脫門為一無生門。
所以始開終合者，樂種種門入，入竟無二，故同一無生也。
又上廣門略觀，今略門廣觀。
上廣門有三，不開十無，故是廣門略觀；
今一無生門開十種觀，故是略門廣觀。
問：雖復廣略不同，同是破人法，前已破竟，今何須更破？
答：人法病攝一切病，此難淨，前雖破，今須更破也。 ^255b10

問：前三脫門破與今無生門破，得論深淺不？
答：亦得無深淺，俱是破人法故，亦得論深淺。
前一往初開般若故，就三脫門破其昔來封執人法之見。
次歎釋無所得大人大法破，便言有此無所得大人大法故。
今明無所得人法、未曾人法、人法，皆悉無生也。
亦得是因緣相成義，三脫門是無人法。
次稱歎門明無人法、人法，今是人法，當知未曾人法亦未曾無人法也。
三門圓成一意也。
若依知斷者，初品十種求人不可得，破計人之心。
次無生品一切不可得，除存法之念。
但此二品既云無生門，文相拘涉，開為二無生：
第一、明順無生；第二、明真無生。
即是順忍、無生忍。
地前為順忍，登地生無生忍。
文五：忍〔云云〕。 ^255b26

初明順無生中為二：第一正十種觀求人不可得故人無生，
第二明行此十觀得利益也。
初三：一標十觀，二身子一一問，三善吉一一答。 ^255c2

十無者：一、明無三世故無菩薩，不出三世中有故。
今明當無三世，豈有三中菩薩耶？
色無邊下，第二、無離陰菩薩。
五陰尚無，豈有離陰外有菩薩？
言色無邊者，求其邊表念不可得，無邊是空，空異名色是菩薩。
第三、明即陰菩薩。
五陰尚無，既即陰是菩薩。
一切處下，第四、遍撿無菩薩。
一切種者，一切觀門、一切處、一切境也。
此中無即離乃至五句皆無菩薩，至此露無菩薩，故下句言無所教也。
世尊！菩薩但有字下，第五、但有名字故無菩薩。
上四無既無菩薩體，今明但有菩薩名，即名無所有也。
此之五無正明無人也。
如說我下，第六、舉我無例無法。
上我無已類法無未，故將我例法。
此中三句：初句、舉我無。
如我計法亦爾，第二句、例法無。
何等色下，三句、出法無，正約五陰無生也。
此句是責出五陰無生。
若不生不名色下，第七、明法體不出者，亦非無菩薩。
五無明人法無生，次一無明法無生。
或者云：不體悟人法不生是凡夫，體悟人法不生故名菩薩。
故今明五陰畢竟無生。
復五陰無生無智分別，云何有云菩薩耶？
若畢竟不生法，當教般若。
此第八無明無生亦無菩薩。
曰：謂體不生人是菩薩，則人是能體，無生是得體，人則異。
無生可非菩薩，得人即是無生，故應有菩薩。
第八云則無生亦無菩薩，若則無生是菩薩，
云何還以無生教無生，以般若教般若也？
第九無生亦無菩薩，如如常云世中有菩薩，
故今明出無生外無復有物，誰離無生耶？
第十是悟解無生故無菩薩，若生故無菩薩，
若有菩薩應生怖畏，竟無誰生怖畏耶？ ^255c8

爾時舍利弗下，身子一一問論二意生起：
一者、善吉德劣菩薩，今於佛前說深般若，
新學菩薩或生疑，佛上將順其意，故云汝說大乘與般若相順也，
故身子一一問之。
二者、佛與善吉終一經共說般若，身子一一諮問，
使解釋文理分明，令眾命我信也。 ^256a12

第三、善吉答十問，即十釋。
初為二：第一、略明生、法二空故無三世，
三世無生無故無菩薩，亦廣明生、法二空無三世，
三世無故無菩薩；三、結。
初二、前明眾生空；次法空；三、總釋生、法二空故無菩薩也。
應明無菩薩，何故無眾生？
答：二義：一者、況汝計有菩薩，猶如外道計有眾生，
眾生既無菩薩亦無；二者、眾生是菩薩異名，
未得道名凡夫，得空淺無慈悲名，聲聞得空深小有慈悲名，
緣覺得空轉深有慈悲故名菩薩，遂義不同有異名也。
如一家眼見色名見者，言一知名知者，受苦樂也。
色無故，第二、空故無菩薩。
問：法有不可得故無菩薩，今法空，空何故非菩薩？
答：空中無有物，何菩薩故？
若空若有皆無菩薩。
何以故？第三、總釋二空無菩薩。 ^256a22

檀波羅蜜下，第二、廣明生法二空故無菩薩。
若總望前後文，前明眾生空及五陰法空，
此是世間空，今六度等是出世，出是所觀境，此境故名菩薩。
既無所觀境，豈有菩薩耶？
若別就後文者，行六度等論故名菩薩。
既無六度等法，何所行故名菩薩？
下明聲聞、辟支佛人既空，菩薩人亦空，即生也。 ^256a48

色無邊下，答第二離論無菩薩，一二皆三，
謂無、釋無、結無也。
色無邊有四種釋：一云無處不有色，如四大遍一切處，故是無邊也。
第二明求色始不可得，如生死始不可得，既無始亦無終及中間也。
三公色名色相，求色相不可得，故云無邊也。
第四求色不可得，色則如虗空，虗空無所有故無邊，色亦無所有亦無邊也。 ^256b12

答：第四、即陰求菩薩不可得。
此中然生、法二空釋，眾生空故，無即陰菩薩；
諸法空故，無即陰菩薩也。
答：第四、遍撿無，謂一切種處。
一切處，即上第一、明時無，第二、明五陰無也。
今歷一切法，謂界、入、萬行、萬德、生死、涅槃，一切法中無菩薩也。
一切種者，謂十八界空觀、三脫門觀、常無常、
一實觀，求菩薩不可得，此是橫論也。
若空論者，上求即離無，今亦即亦離，乃至五句。
如即離五句，假實常無常，一切五句亦爾也。
經云：明明中不可得，眼耳中不可得者，
論云：是自他門也。
眼中求不可得，謂自中覓自也。
耳中無眼，是他中無自，亦他中無他，自中無他也。
耳眼即是一切處，自他求不可得，即是一切種也。 ^256b26

答：第五無但假名字，望前四無無菩薩體，今第五無菩薩字。
然體既無即無名，故經云名名相空也。 ^256c2

答第六無三，何三句次第釋也。
釋初句如文。如舍利弗言諸法亦如有無自性下，釋第二句。
此中三句：第一句明一切法屬因緣，無自性故諸法空也。
復次一切法無常亦不下，第二、明破斷常，明不斷常。
諸法無常故破常見，亦不失故破斷見也。
復次一切法非常非滅性自爾，此第三、破一切法斷常。
先破有為法斷常，今具破一切斷常，似由來云前是相續假中道不斷不常，
今明二諦中道故不斷不常也。
又前直云不斷不常，今云性自爾，非破斷常，明不斷常本性自爾也。
此本性爾遠貫上六無六，無明無人法始圓，故方云性自爾也。
如舍利弗言何因緣故色畢竟不生下，答第三句也。 ^256c6

何因緣故畢竟不生不名色者下，答第七無明體悟無，無者無故無菩薩也。
答下如文，不須樂也。 ^256c30

白佛：如是觀諸法下，此第二、明得益，為五：
一、明五觀益；二、明無生滅觀，釋上五觀；
三、明無二觀，總釋與觀；第四、明三種大義益五，
有三問答，料簡上無生滅觀義也。
今是初如是觀諸法者，如上十觀也。
不受色者，以色有無常火燒心故不受不樂，
無常是初觀，今是究竟觀也。
色非常非無常畢竟空，不取色相故名不樂，樂者取相樂常無常男女等也。
不住不著者，釋上二觀，所以觀色空者，
以不住色故，住色則煩惱賊來，故不住也。
不著者，釋不住此色，若有一罪可住，說有無量罪，
謂身有飢渴寒熱，心有老病死等，心有重愁怖畏三毒八萬四千塵勞門，
後在三塗苦故，今在後世身心具有無常苦無無我等，故不著也。
前亦是正觀，後二釋上觀之所以也。
不言是色者，此是得正說益，上自行今化他，
上聖嘿然今聖說，此既即如說行如行說也。 ^256c34

復次世尊下，第二、明得無生無滅觀，釋上五觀。
所以作五觀者，良由悟諸法無生無滅所見，所以不受不樂不住不著不言是色也。
明凡夫二乘不行般若不作十無五觀故，
自見彼所見，不見佛菩薩所見也。
今菩薩行般若作十無五觀故，不見凡夫二乘所見、
見佛菩薩所見，豈言凡聖共行假實境耶？
此中二：初、舉不住釋不見；次、舉不滅釋不生，亦釋不見也。
何以故？不生法非一非非三非異，從非四乃至為千皆是修異，
不可得具言云非異也。
更釋不生義也。世尊色不滅相下，第二、
舉不滅釋不生，亦轉釋上不見，釋五觀十無也。 ^257a16

次是故色入無二法數，第三明不二觀。
此求諸觀，此滿不二。
凡夫聞名取相，聞十無便作無解，未聞十無便作有解，
聞無生滅便作無解，亦聞有生滅便作有解，
故今明如此有無畢竟不可得，未曾有無亦未曾生滅無生滅，
悉滿不二也。
other:: 
## 無生品第二十六
無生品第二十六 ^257a38

依論而判，上除存人之心，今洗著法之念。
今言無生品者，此品明順無生，次明無生忍，故明無生品。
前品亦明無生，但是順忍；今正明無生忍，故目品也。
依論釋廣乘品，忍法、世第一法是菩薩順忍，初果即菩薩無生忍。
此文取地前為順，登地為無生。
依論釋發趣品，七地又云得無生忍、無生智等定慧。
地前則六地為順，七地為無生。
經亦爾，前是約凡聖分，故內凡為順，登地為無生；
後是約淺深判，故六地順，七地無生也，不相違也。
此皆是二忍，非三忍、五忍明義也。
品初是第四，明三種大義：前問，次答。
問：上已明入三義，從句義至乘乘，明菩薩摩訶薩義；
奉鉢品開宗，即明般若義；轉教中三脫門，
即是明般若；即上品十無五觀、不生不滅觀、
不二觀，即是明觀義。
今何故更問三義耶？
又集散品後，的別明三義：明實相般若義，
明觀照般若即觀義，明般若得樂人即菩薩義。
今何故復問耶？答：從上作十無觀，說不二觀，皆求菩薩不可得。
謂者便云：既無菩薩，即無般若法，亦無觀行便爾自絕，
故明能如上洗淨始是菩薩，遠離一切見始是般若，
如行而觀即是正觀，何故無三義耶？
論生起云此義無所不攝，義中之離解上經已明，今更說。
二者此三義有無量義，故今以異義釋之。
三者前會已悟，今為後會，如清涼池喻也。
答三義即三答，初如文。
答第二般若，論云阿羅蜜者，般羅蜜兩云相近，故舉阿羅蜜釋波羅蜜。
問：何故爾？答：般羅蜜既有異義即有名，故舉異名更釋異義也。
又此有其深旨，以上十無故云無般若，故明遠離一切見始是真般若也。
阿羅蜜此言遠離也。
問：般若即是觀，後何更明觀？
答：上般若是實相謂正境，今明正觀即境有，
明菩薩則是語觀，行人具此必集散品未無異也。
不明文字者，明此三明文字更無別法也。
文此中正明觀行不明說，故不明文字般若也。
此明觀即異，故云非常無常。
大經明常無常者，得實觀然後乃方便非常無常用也。
常云大經明六行圓修，今明得實觀得方便具足乃圓，云何則取方便常無常同作圓脩耶？ ^257b2

舍利弗問：云何無生下，第五、論上品無生乃至入二法義。
問：何不接次則論？
答：論云：三大義要。
問：尚修多有利益，大先論，今乃得論上義耳。
問：何不待論上義竟，後方論三義？
答：佛法不莊嚴言段，前後次第唯在悟也。
三義既易，悟而且要，故先論也。
一師云：上明無生故有三義，此是無生三。
今還明三無生，謂聲聞、眾生無復三，三言一，無般若等也。
若言有三，即言非無生，皆不爾也。
三非復無生，故上明無明無生方具三，
今雖明三，未曾三，三即是無生也。
三問答，即三問答論上無生色非復色義。
答意云：自相空者，非是破色，故云色空。
色空，色自相空也。
問：色自相空，應空不妨色，色不礙空，何故云色空非色耶？
若非色，則是失色。
若色宛然而空，色空宛然而非色，色非色色也，何曾惟色云非色耶？
第二、問答經本不同。
一本云：身子問：云何色不生為非色？
此既復重，云則非色。
一本云：問不滅。問：云何色不滅為非色？
上論前品不生，下論前品不滅也。
第三皆論覆經，應問色不二。
此問上無生中第二何以故色無生不二，不別義也。
所以無生中答問二事，不滅中亦此二事，
而不問者，無生二事既爾，無滅二事例然，不須問也。
論問云：無生即不二，何故更問？
答：破因中先有先無生，故無無生，此二即責因中為前有果而生，
並不可得名無生也。
破眼色二，故云不二。
或先入無生，問後不二；或先入不二門，後入無生也。
次答無生與不二兩門不同。
答：無生舉果自相空答，答：不二舉散空答。
問：文不合不散，論主何故云舉散空答？
答：以眼色散壞，故云其是空，空故無散，即是不二也。
第三問答論上無二法數者，此無二與前第二問答無二云何異耶？
答：前明即是不二，今論色與無生不二，即是二與無二也。
謂者聞上眼色不二，便言悟時二二變成不二，
生實成無生；迷時無生實成生死，無二變成二。
故明二不二即是不二，生即是無生也。 ^257c22

爾時須菩提下，第二、數時無生忍。
論文至此分判云：上說柔順忍，今說無生忍。
上直云色無生，末云畢竟淨，故是無生忍也。
畢竟淨者，了悟無生一切煩惱畢竟盡，但餘習氣也。
若望順忍故為畢竟，望佛道未畢竟也。
文為三：初、明無生忍次第；二、趣無生方便；
三、明信無生人。前明順忍，次無生忍，此是行次第。
今前明無生，後明趣無生，是論次第也。
初為二：第一、須菩提對佛明無生忍。
所以至此即對佛者，轉教一周將竟時會取悟，合此故諸佛燈明也。
第二、論無生五：第一、總論願至無生；第二、
別論得空無生；第三、明萬法無生；第四、
論生相無生；第五、論稱歎無生。
所以大弟子共論無生者，良以無生道妙，
若不因往復共論時，無由悟解故也。
初歎中總別為二，合開為六。
六者：一、歎云無生應無三乘；二者、無生應無六道；
三、無生無五菩提；四、無生應無二乘斷結；
五、無生應無大乘之行；六、無生應無佛果可得。
總前二者，論意云：從斷結是廣歎，初是略歎也。
五菩提有二種：一、共五，謂順忍、無生忍為二；
次、三乘無學為三，故五也。
次獨五：一、發心，外凡位也；二、伏心，三十心也；
三、明心，初地至六地觀解始也；四、出倒，
七地至十地得無生，出三界到佛邊也；
五、無上，謂佛法共不共，如似共地不共也。
論其廣狹者，若無三乘為狹，則獨五為狹也，共五為廣也。
若取但長，則獨五外凡共五，但取三十心順忍、
十地無生忍，不取外凡也。
若言順忍位長，亦可通取外凡也。
相配〔云云〕。偏舉難行。
苦行難者，餘行人不見，此行人多見為希有，故舉之。
二者、此是大乘大悲行為行本也。
又諸法無生，人皆著樂，菩薩何故獨受苦耶？
餘如文。次須菩提等者，他言弟子就世諦為難，
善吉就真諦為答，今明導此不相至對云何成問答。
又此義易解，何事論耶？
今明身子標凡夫二乘未行般若之前，
恒見一切生滅，身子標此為難也。
佛菩薩一合行般若，了達一切法因緣生故，
雖生不起，不起故，雖生不生。
善吉據此為是答，則世人凡俗常見有生，
道與俗反，明一切不生。
既凡俗人所解，是則難信，是故二人共論，
令俗人悟道，計生者入無生也。
此之二人並舉佛而難，難如佛難至佛意而答，
答汝佛答，故佛所坐而論二人所說也，證成二人問答不謬也。
答中為二：初總答，次別答。
總答云：我不欲令無生法中有六義可得，
若顛倒情謂言有六義可得，在所不論也。
次若答六難，答意直明無生中無大小二乘，則具答五難盡。
今初明無生中無小乘，即答第一難，即兼答第四二乘斷結難。
第二無大乘中，正答無大乘因及果二位難，即兼答無五菩提難。
五菩提不出因果，今既既答因果，即兼答之也。
第三、無六道難，其後得道兼答，故此中不答，以義例可知。
尚無三乘，何有六道也？
答大乘因難為二：初、開二門；次、釋二門：
一、不作難行苦行門；二、亦不以離心苦心門。
何以知下，釋第二門。
菩薩於眾生，如父母於兒子自在生。
菩薩於眾生，任運起大悲，以物利之，非是難心苦心也。
己身亦爾也。所以者何下，釋第一章門。
非難行苦行，了眾生及法皆畢竟空，無所惜、無所難也。
次第二、論得道者，明無別有一道，即此上凡聖皆無生，即名為道也。
悟無生故，名為得也。
身子問意：上既即生，為見無生得道？
為見生得道？此即是數論見空、見有得道義也。
若作難意：若以生法得道，生是虗妄故；
若以無生得道，汝上云無生無得無道，云何以無生得道也？
又來是凡聖義，今是破得道義也。
答中明生無生皆不得道，即彈數論義也。
次問無知無得者，上作得有道解，既破得道，便作無解。
何者？身子云：生無生攝一切盡。
此二若答脫，則無以得理也。
故明有得破無得也。
不以二法者，前明無得，次明得，恐相違故號之。
明得無得不二：前明無得得無所得，今明得無得得也。
但世俗言說者，經論未曾得無得道，今隨世俗故言得也。
世諦悉檀故有得，第一義悉檀故云無所得也。 ^258a38

生法生不生法生下，第三、破一切法無生。
上總明無生亦明無得，而前遂明無得義，
得義亦上總明無生應諸法生義，故今論諸法無生也。
又此下，釋上無生義。
所以無生者，就因中有生無生並不可得，
就有生相無生相覓生相不可得，故下兩數釋上來無生義也。
生法生是因中有果，不生法性是中無果，亦是已生未生也。
生時還是因，已未二關亦無生，問答可解也。 ^259a22

生生不生生之下，第四、論至生相生無生。
上論法體有無，今論生相有無也。
生生者，若意明無別，生相常與法體異，
能生萬法即法生，故名為生也。
大文云：生、不生，無二無別也。
問：若爾，異有即法生耶？
答：此中破異法生，故言不異也。
若言生相不異，法能生法，還作因中有果生無生論，經正作此釋也。 ^259a38

舍利弗樂說無生下，第五、論樂說無生。
有此數者，上已明一切法無生，今明語言亦無生。
前以言語說無生，未明此語無生故；今明能說無生，
令言亦無生，則無生盡一切法也。
此中二：第一、身子稱歎，即明稱歎無生；
第二、因此勸學也。
初中明二：一、明歎法無生；第二、歎人，明能說人亦無生。
初兩判：初、判明所說法無生；第二、判明能說語言無生也。
於說法人中最在者，第二、明能說之人亦無生。
法弟子名第一，滿願說十二部皆第一。
善吉巧說無生，人遍備伎不並皆轉，有人偏解一術罷其巧妙也。
又此是善吉舉佛中說，說如佛說即人如佛，
人佛既第一，善吉豈不第一耶？
善安住平等實妙法相故不謙不受。
所以不謙者，實如其歎何事謙耶？
得歎不高故心不受著。
直明所以能答一切難者，以諸法無依故不依內，空故不依內也。
外中間亦爾也。應淨色下，第二、勸修。
見有色是色見故不淨，見一切種是一切種智見故不淨。
今了色畢竟不可得，令色見淨，佛道亦爾也。 ^259b2

舍利弗問下，第二、明趣無生方便。
何以知之？論云無生深妙不可頓得，為新學人問也。
就中為三：第一、明淨菩薩道能趣無生；
第二、明淨菩薩道趣無生；第三、稱歎般若力。
初前問，次答。答中二：初、開二種六度故能趣無生。
初中二：第一、開在出在二章門；二、釋兩章門也。
初如文也。舍利弗問下，第二、釋章門。
釋中前釋檀，檀世出世，次例餘五也。
然度未曾世出世，約世出世人行之得失，故成二也。
柔順忍為勸始得順忍，不住三界中故；
為勸得無生忍，斷三界結使盡，出三界世間縛。
何法身出三界果縛？
故名出也。小乘勸是學人學，未出三界子果故；
無學人是出，出三界子果故。
此義相准，故論作此釋也。
然經意正答出三界世間子縛也。
如是舍利弗下，第二、結行二種。
行二種六度為趣無生方便，但應是出世六度，何故言二種？
答：論云爾也。世間雖不動出，是動出之遠因也。
舍利弗問：云何為菩提道下，第二、明三十七品開菩提道趣無生方便也。
然道名通因果，若云佛道此果道，菩薩行道此因道也。
論意云：此中佛已新，故不名道，但因道也。
此道趣菩提，故諮作菩提道，從果立名。
菩薩之人行趣菩提之道，故名菩薩道也。
論云：三十七品是菩提近道，六度為遠道。
何故能今文此判耶？
正言前明六度為淨菩薩道，今道品為淨菩提道，
故知六度是遠、道品近他。
問：以無得而論道品，六度但近；有得而論道品，六度但遠。
何故云六道品近、六度遠耶？
論主云：六度有世出世雜故，所以為遠；
道品但是出世故不雜，故近也。
問：何故爾？答：六度中有布施、持戒、雜定慧故，
有淺有深故雜，所以為遠；道品但有定慧不雜施戒，故近也。
爾時舍利弗下，第二、稱歎善吉能開近道遠道及世出世二法，
令學者識得失近遠、多己利益，故歎也。
答：歎中二義：歎般若中不云佛身者，以般若是本故。
三義者：一、歎般若能生三乘；二、歎般若能含受三乘。
三乘悉滿般若，法華但有會三歸一，今長有出生三乘。
所以開及收入皆由般若者，若是般若一成，
有所得一、一不成一也。
三亦爾，故無所得一、一方成一。
三亦爾，第三句、歎般若能生三世。
佛菩提上出生三乘但是一世，今具三世也。 ^259b36

若菩薩開作是說下，大數第三、明信解無生人。
為三：初、明信解；二、歎；三、答。
常應不離是合謂大悲者，此二句語也。
合者，謂畢竟空合也。
大悲者，從畢竟空生無緣悲名大悲，故云大悲與合有二義也。
問：前句云不捨眾生以無所得故無所以，與畢竟空復何異？
答：名同異義，但初名無所得，後名畢竟空也。
此大悲與畢竟空相須，空若無悲住空見，
悲若無空則有見〔云云〕。 ^260a12

次歎意，正歎畢竟空合不歎大悲，畢竟空合無有分別。
何意菩薩獨有畢竟空合眾生無生？
此合若菩薩有眾生無，則畢竟空合應有分別也。
第三答中三：初、指歎為答；第二、釋答；三、結成上不離義也。
指歎為答者，眾生空合亦空，豈有眾生異菩薩、有菩薩異眾生耶？
故皆是菩薩也。但於眾不了畢竟空成異也。
此明處無異，異自眾生也。
汝就空門作難，空無有異故成乘義。
若就眾生邊作難復不成難，以眾生雖空於有見有，有故於其成異也。
何以故下，第二、舉六義釋眾生與菩薩不異，謂俱是空故離故等。
是名下，第三、結成上義也。 ^260a26

爾時佛歎下，轉教大段也。
定作三段使也。一、命緣起說前事，即舌相三十二正命，從三假至無生不離大悲合也。
三、命說後事，謂如來讚成現瑞語證說時分會得道也。
就後事有三：一、讚成；二、現瑞；三、得道。
初四一讚成，故言善哉，顯其言不謬也。
其有說者下，第二、勸說如其說也。
恐所說皆舉佛意，第三、釋疑。
疑云：應說如佛說，大菩薩云何乃至如聲聞人說？
故今明是舉佛力說，即佛說也。
菩薩學般若下，第四、明互如善吉說，當依善吉教行也。
說是品時下，第三、現瑞，為二：初、動地；二、放光說。
希有之法必有非常之瑞，證說也。
又十二阿由他人悟道作佛，故有地大動。
又佛力令地動，使眾生信我般若也。
第三、得答，如文。雖三門說般若來，二門悉歸無生，故時眾悟無生也。
〔卷第五〕。
 ^260a48
