
other:: 宗鑑法林卷二十四
editor:: 集雲堂　編
大鑑下五世
other:: 
## 益州大隨法真禪師
益州大隨法真禪師〔長慶安嗣〕 ^428c6

僧問。劫火洞然。大千俱壞。
未寧者箇壞不壞。
師曰壞。曰恁麼則隨它去也。
師曰隨它去。僧後如前問修山主。
修曰不壞。曰為甚不壞。
修曰為同大千。又曰。
壞也礙塞殺人。不壞也礙塞殺人。 ^428c8

道吾真云。一人道壞。
一人道不壞。且道壞底是不壞底是。
會麼。壞與不壞。俱非內外。
不隔絲毫。尋常面對。
　黃龍清云。二尊宿雖則應處無偏。
其奈影響之流別生二見。
今日忽有人恁麼問。
但向道壞與不壞即且置。
還識者個麼。忽地喚回。
秋夜夢舉頭。惟見月當空。
　博山來云。大隨龍濟。
生死同條。接物導機。
隨家豐儉。一句則穿花折柳野渡冰消。
一句則帶霧披雲寒#CB01926;發焰。
畢竟者個壞不壞。
參。　渠菴成云。二尊宿一人順水張帆。
一人逆風把舵。雖是道路不同。
究竟理無二致。今日設有問。
但向道。鯨吞海水盡。
露出珊瑚枝。 ^428c18

劫火光中立問端。
衲僧猶滯兩重關。
可憐一句隨他語。
萬里區區獨往還。
〔翠峰顯〕 ^428c40

步步相隨是大隨。
左邊吹了右邊吹。
思量未免空簁氣。
何不留將煖肚皮。
〔保寧勇〕 ^428c44

壞不壞。隨他去也。
大千界。句裏了無鉤鎖機。
脚頭多被葛藤礙。
會不會。分明底事。
丁寧#CB05472;知心。
拈出勿商量。輸我當行相買賣。
〔天童覺〕 ^428c48

隨他去。隨他去。千手大悲攔不住。
石火光中相往來。
銅睛鐵眼無尋處。
〔正覺逸〕 ^429a6

六合傾翻劈面來。
暫披#CB15444;縷混塵埃。
因風吹火渾閒事。
引得遊人不肯回。
壞不壞。隨不隨。徒將聞見強鍼錐。
太湖三萬六千頃。
月在波心說向誰。
〔通照逢〕 ^429a10

大隨菴側有一龜。
僧問。一切眾生皮裹骨。
者眾生為甚骨裹皮。
師以艸履覆龜背上。
僧無語。 ^429a16

問處爭如答處親。
眼中難著透金塵。
長安一路無多地。
過得潼關能幾人。
〔佛慧泉〕 ^429a20

學道須教正眼開。
莫將狂解意中猜。
脫鞵龜上人難會。
遂使#CB06078;囊特地來。
〔天童覺〕 ^429a24

休將皮骨強分張。
得六藏時且六藏。
隻履盡情遮蓋了。
了無一事可商量。
〔此山應〕 ^429a28

大隨問僧甚處去。
曰峨嵋禮普賢去。
師豎拂子曰文殊普賢總在者裏。
僧畵一圓相拋向背後。
乃禮拜。師喚侍者取一貼茶與者僧。 ^429a32

保福展云。大隨若無後語。
笑他衲僧。　雲門偃別云。
西天斬頭截臂。者裏自領出去。
　五祖戒云。大隨不因一事不長一智。
　翠峰顯云。殺人刀活人劍。
　溈山秀云。大隨茶非類趙州茶。
既不類趙州茶。則得之者少矣。
者僧得之。且道有甚長處。
然不義之財於我如浮雲。
　天童覺云。識法者懼。
欺敵者亡。水中擇乳。
須是鵝王。　天童悟云。
者僧將成九仞之山。
不進一簣之土。當時待喚侍者與茶。
何不道也不消得。 ^429a38

楖栗杖頭光閃爍。
錫羅卷裹面鄒#CB03198;。
肩擔背負出門去。
好是無人敢駐留。
〔保寧勇〕 ^429b6

大隨山下路縱橫。
老竹蒼藤處處生。
四海五湖為客慣。
三更無月也須行。
〔慈受深〕 ^429b10

一輪明月照瀟湘。
更不逢人問故鄉。
自是天涯慣為客。
任他猿叫斷愁腸。
〔上方益〕 ^429b14

把火入牛欄。翻身外面看。
棃花千點白。春雨幾聲寒。
〔月堂昌〕 ^429b18

大隨因僧問如何是和尚家風。
師曰赤土畫簸箕。
曰意旨如何。師曰。
簸箕有脣。米跳不出。 ^429b22

赤土畫簸箕。團團無縫罅。
佛眼覰不見。海神不知價。
簸土揚塵無處尋。
山高海闊白雲深。
〔南堂靜〕 ^429b26

簸箕有脣。米跳不出。
天下衲僧赤#CB05220;#CB05222;。
更須撥轉上頭關。
十方世界黑如漆。
〔天童華〕 ^429b30

大隨因僧問如何是佛法的的大意。
師曰山前麥熟也未。 ^429b34

大匠不巧。大儒不學。
動輒中方圓。舉皆成禮樂。
堪笑鄉邨賣卜人。
徒勞鑽破烏龜#CB15848;。
〔無準範〕 ^429b38

自小離家住日邊。
去家祇道路三千。
從人問得來時路。
回首元來在目前。
〔無文燦〕 ^429b42

大隨燒畬次。忽見一蛇。
師以杖挑向火中曰。
咄。者箇形骸猶自不放捨。
你向者裏死。如暗得鐙。
時有僧問。正恁麼時還有罪也無。
師曰。石虎叫時山谷響。
木人#CB01219;處鐵牛驚。 ^429b46

劫初劫末。法弱魔強。
定光老子鐵作脊梁。
文經武緯把定封疆。
碧天雲散祖風凉。
佛日光暉舜日長。
〔南堂靜〕
other:: 
## 韶州靈樹如敏禪師
韶州靈樹如敏禪師〔長慶安嗣〕 ^429c6

僧問如何是和尚家風。
師曰千年田八百主。
曰意旨如何。師曰郎當屋舍沒人修。 ^429c10

來機深辨。有舒有卷。
移却案山。重添鍼綫。
千年田。八百主。直下承當還莽鹵。
郎當屋舍沒人修。
片瓦根椽誰去豎。
君不見。甜瓜徹蒂甜。
苦瓜連根苦。〔月堂昌〕 ^429c16

靈樹因尼送瓷#CB00647;盂至。
師遂拓起曰者箇出在甚麼處。
曰出在定州。師乃撲破。
尼無對。 ^429c22

清涼欽別云。不違此間。
　保福展云。欺敵者亡。
　雲門澄代云。老老大大。
出處也不知。 ^429c26

靈樹因僧問如何是祖師西來意。
師默然。後遷化欲立行狀#CB15156;。
雲門為首座。僧問先師默然處如何上#CB15156;。
門代曰。師。 ^429c30

師師師。知知知。三三兩兩過遼西。
一雙紅杏換消棃。
〔瑯琊覺〕 ^429c36

盡謂當初密對揚。
不知文彩已全彰。
後人不見韶陽老。
一字千般謾度量。
〔佛印元〕 ^429c40

師之一字太巍巍。
獨向寰中定是非。
畢竟水須潮海去。
到頭雲定覓山歸。
〔白雲端〕 ^429c44

師之一字太孤危。
文彩全無作者知。
不領韶陽提起處。
且從默處認殘#CB15156;。
〔天目禮〕
other:: 
## 福州靈雲志勤禪師
福州靈雲志勤禪師〔長慶安嗣〕 ^429c48

初在大溈。因見桃花悟道。
有偈曰。三十年來尋劍客。
幾回落葉又抽枝。
自從一見桃花後。
直至如今更不疑。
溈山曰。從緣悟達。
永無退失。善自護持。
有僧舉似玄沙。沙曰。
諦當甚諦當。敢保老兄未徹在。
沙問地藏。我恁麼道。
汝作麼生。藏曰。不是桂琛。
幾走殺天下人。 ^430a4

長慶稜因僧問玄沙意旨如何。
慶云。將謂鬍鬚赤。
更有赤鬚鬍。　翠巖芝云。
有一人如今問玄沙意作麼生。
且道此人還徹也未。
　黃龍心徵云。且道靈雲當初見底是桃花不是桃花。
　五祖演云。說甚麼諦當。
更參三十年。法林音云。
演祖不妨作家。　昭覺勤云。
千鈞之弩不為鼷鼠而發機。
靈雲既撥轉天關。
玄沙乃掀翻地軸。
且道那裏是未徹處。
　徑山杲云。一家有事百家忙。
　中峰本云。靈雲白日青天。
向桃花樹下為魅所著。
玄沙雖則除邪輔正激濁揚清。
不知又是鬼門上貼卦。
　天寧琦云。人無遠慮必有近憂。
直饒百煉精金。不免入爐再煅。
　天井新云。不惟靈雲未徹。
敢保玄沙也未徹在。
何以見得。雲在嶺頭閒不徹。
水流#CB00589;底太忙生。
　東明鑑云。當時靈雲眼睛被桃花刺破。
直至如今依然成瞎。
乃豎拂子云。桃花開也。
還見麼。良久云。春色滿園關不住。
一枝紅杏出牆來。 ^430a16

春暖桃花樹樹紅。
靈雲千古道還同。
玄沙留語叢林問。
南北東西路莫窮。
〔正覺逸〕 ^430a48

二月三月景和融。
遠近桃花樹樹紅。
宗匠悟來猶未徹。
至今依舊笑春風。
〔黃龍南二〕 ^430b4

龍象相逢世不羣。
一來一去顯疎親。
時人不悟其中旨。
摘葉尋枝長客塵。 ^430b8

二月春庭雨霽時。
小桃紅綻兩三枝。
紅白爭妍人盡見。
因甚靈雲獨不疑。
〔法雲秀〕 ^430b12

萬年松下忽相逢。
#CB15072;樹鳴條浩浩風。
堪笑晚來無覓處。
崔嵬和雨在雲中。
〔保寧勇〕 ^430b16

堪笑春風漏泄機。
桃花新發舊年枝。
螺江有個釣魚客。
笑殺靈雲道不疑。
〔佛國白〕 ^430b20

桃花尋劍客。不語笑春風。
白頭歸未得。家住海門東。
敢保老兄猶未徹。
玄沙之言何太切。
君看陌上桃花紅。
盡是離人眼裏血。
〔鼓山珪〕 ^430b24

一個烏梅似本形。
蜘蛛結網打蜻蜓。
蜻蜓落了兩片翼。
堪笑烏梅齩鐵釘。
〔天童淨〕 ^430b30

靈雲一笑見桃花。
三十餘年始到家。
從此春風春雨後。
亂隨名字落天涯。
〔慈航朴〕 ^430b34

彷彿撩天高索價。
依俙著地下還錢。
及乎走出河頭看。
兩個兒童戲渡船。
〔雲漢蔭〕 ^430b38

一見不勞朱粉施。
玄沙掃帚畵蛾眉。
祇知掩得靈雲醜。
落盡眉毛自不知。
〔朴翁銛〕 ^430b42

一見桃花便躲跟。
鐵圍生陷出無門。
倚牆傍壁知多少。
一度春來一斷魂。
〔少室睦〕 ^430b46

落花臺上重鋪錦。
碼碯階前布赤砂。
仁義盡從貧處斷。
世情偏向有錢家。
〔高峰妙〕 ^430c2

浪尋楊柳情無賴。
蹋碎桃花眼獨紅。
吹倦園林春已暮。
那堪隔岸鼓東風。
〔法林音二〕 ^430c6

猛虎當途暗自驚。
相逢狹路若為爭。
苦心片片無人訴。
嶺外偏聞負痛聲。 ^430c10

靈雲因長生問混沌未分時如何。
師曰露柱懷胎。曰分後如何。
師曰如片雲點太清。
曰祇如太清還受點也無。
師不答。曰恁麼則含生不來也。
師亦不答。曰直得純清絕點時如何。
師曰猶是真常流注。
曰如何是真常流注。
師曰如鏡常明。曰未審向上還有事也無。
師曰有。曰如何是向上事。
師曰打破鏡來與汝相見。 ^430c14

芭蕉徹云。相見便休。
又打破鏡作什麼。
白兆圓云。若不打破鏡。
怎得相見。　太陽玄云。
即今破也。又作麼生相見。
乃云。照盡體無依。
通身難辨的。　開福寧云。
盡十方世界是一面鏡。
作麼生說個打破底道理。
直饒眼親手便。光鏡俱忘。
如鷄抱卵。啐#CB10437;同時。
正好喫報慈拄杖。
何故。弄影禪和。如麻似粟。
　昭覺勤云。一人善問。
一人善答。膠漆相投。
水乳相合則且置。
且道打破鏡來如何相見。
良久撫掌云。了。　天童覺云。
分與未分。玉機夜動。
點與未點。金梭暗拋。
直是一色純清。未得十成穩坐。
且道打破鏡來向甚麼處相見。
清秋老兔吞光後。
湛水蒼龍脫骨時。
　黃龍忠云。若據牧菴見處。
說甚混沌分與未分。
打破鏡與不打破鏡。
直饒向露柱懷胎處會得。
正是片雲點太清。
還委悉麼。待虗空落地即向你道。 ^430c28

金鷄#CB10437;玉卵。
飛出鳳凰兒。入戶能長嘯。
歸家著錦衣。〔佛鑑懃〕 ^431a8

午夜霜凝星斗寒。
長空雲盡山月落。
青天喫棒人盡知。
蒼龍脫骨誰能覺。
金鳳衝開玉鎖關。
麒麟掣斷黃金索。
迢迢劫外孰能拘。
南北東西迥超卓。
〔承天宗〕 ^431a12

靈雲因僧問佛未出世時如何。
師豎起拂子。曰出世後如何。
師亦豎起拂子。僧不肯。
到雪峰舉前話。峰曰你肯它麼。
曰不肯。峰曰你問。
我與你道。僧曰佛未出世時如何。
峰豎起拂子。曰出世後如何。
峰放下拂子。僧禮拜。
峰便打。僧後到玄沙舉前話。
沙曰你怎生會。曰不會。
沙曰我與你作箇譬喻。
如人買一片園。東西四至結契總了也。
中心有箇樹子猶屬我在。 ^431a18

雲門偃於兩豎拂處云。
前頭即是。後頭打不著。
　溈山#CB15223;云。
者僧一張弓兩隻箭。
擬撥亂天下。至玄沙面前。
一個伎倆施展不得。
何故。鶴有九臯難翥翼。
馬無千里謾追風。 ^431a34

靈雲因僧問如何是端坐念實相。
師曰河裏失錢河裏摝。 ^431a42

河裏失錢河裏摝。
拈來天下任縱橫。
和雲買得南山地。
淺種深鋤恣意耕。
〔佛心才〕 ^431a46

靈雲因僧問如何是歸根得旨。
師曰。早時忘却。不憶塵生。 ^431b2

家破人亡何所依。
無心無褚話求歸。
十年忘却來時路。
暫憶此時總不知。
〔投子青〕 ^431b6

靈雲問僧甚處去。
曰雪峰去。師曰我有一信寄雪峰得麼。
曰便請。師脫隻履拋向面前。
僧便去。至雪峰。峰問甚處來。
曰靈雲。峰曰和尚安否。
曰有一信相寄。峰曰在那裏。
僧脫隻履拋向峰前。
峰休去。 ^431b10

溈山秀云。雪峰既不能辨他來信端的。
者僧又祇知依模畵#CB15828;鈍置他。
靈雲忽若當時道。
我有一信寄他。僧云請。
靈雲祇據座。者僧又若為通露。
不可大丈夫漢為人馳達。
教他一言不措。　白巖符云。
者僧與靈雲通信。
原封馳上。不敢妄加一字。
怎奈雪峰書亦收了。
祇是不拆封看。知他雪峰是何心行。 ^431b18

靈雲因僧問如何是佛法大意。
師曰。驢事未去。馬事到來。 ^431b30

驢事未了馬事來。
鐘聲纔斷鼓聲催。
祖師愛喫和羅飯。
北有文殊在五臺。
〔佛慧泉〕 ^431b34

東行不見西行利。
南頭賣賤北賣貴。
橫千豎百算河沙。
九九翻成八十二。
〔保寧勇〕 ^431b38

松陰行不盡。疎雨下無時。
世事幾興廢。山中人未知。
〔#CB15166;菴聰〕
other:: 
## 揚州光孝慧覺禪師
揚州光孝慧覺禪師〔趙州諗嗣〕 ^431b42

至法眼處。眼問近離甚處。
師曰趙州。曰承聞趙州有柏樹子話是否。
師曰無。曰。往來皆言有。
上座何得道無。師曰先師實無此語。
和尚莫謗先師好。
眼曰真獅子兒。 ^431b46

徑山杲云。若道有此語。
錯過覺鐵#CB01040;若。
道無此語。又錯過法眼。
若兩邊俱不涉。又錯過趙州。
直饒總不恁麼。別有透脫一路。
入地獄如箭射。　鼓山珪云。
覺鐵 #CB01040;名不虗得。
祇是不曾夢見趙州。
　笑巖寶云。法眼當時失却一隻眼。
覺公與麼道。也扶趙州不起。
　法林音云。逃阬墮壍。 ^431c6

趙州無語幾人知。
江北江南見者稀。
山寺桃花復何在。
相逢空愛白公詩。
〔大洪遂〕 ^431c18

日炙風吹瘦影。孤趙州嘗指倚庭株。
昇元大小清涼老。
未會先師此語無。
〔正覺逸〕 ^431c22

誰道先師無此語。
焦尾大蟲元是虎。
胡蜂不戀舊時窠。
猛將豈在家中死。
急著眼。却回顧。若會截流那下去。
帀地清風隨步舉。
〔慧通旦〕 ^431c26

天使何所貴。貴在善對論。
不獨君無辱。猶得社稷存。
〔印如成〕 ^431c32

一向瀟湘一向秦。
臨岐一句好愁人。
自從山水分疆後。
作客誰能不問津。
〔釆商榮〕
other:: 
## 洪州新興嚴陽尊者
洪州新興嚴陽尊者〔趙州諗嗣〕 ^431c36

參趙州。問一物不將來時如何。
州曰放下著。師曰。
一物不將來。放下箇甚麼。
州曰。放不下。擔取去。
師於言下大悟。 ^431c40

勝果#CB15117;於初問下著語云。
抱贓叫屈。於進語下著語云。
苦哉苦哉。　○○香云。
趙州就爐打鐵。嚴陽惹禍上身。
雖然悟去。也是好事不如無。 ^431c46

一物不將來。兩肩擔不起。
言下忽知非。心中無限喜。
毒惡既忘懷。蛇虎為知己。
光陰幾百年。清風猶未已。
〔黃龍南〕 ^432a4

移高就下縱威權。
解脫門開信可憐。
不得空王真妙訣。
動隨聲色被勾牽。
〔真淨文〕 ^432a10

不妨行細輸先手。
自覺心麤媿撞頭。
局破腰間柯斧爛。
洗清凡骨共仙遊。
〔天童覺〕 ^432a14

劈面呈機不等閒。
纖毫盡處重如山。
斷腸曲調如親聽。
流水悲風不用彈。
〔塗毒策〕 ^432a18

驀就膏肓下一鍼。
當時無處著渾身。
呵呵笑入嚴陽去。
蛇虎為鄰不可尋。
〔密菴傑〕 ^432a22

地沒朱砂翻赤土。
廩無粒米倒礱糠。
赤窮自是活不得。
又被人來指賊贓。
〔中峰本〕 ^432a26

香飄桂子十分月。
雨滴芙蓉一半秋。
門外任他時節換。
穩將衲被自蒙頭。
〔橫川珙〕 ^432a30

餘光雖好日西流。
底事區區作馬牛。
向道心肝不帶得。
來時高挂樹梢頭。
〔梅翁杲〕
other:: 
## 婺州新建禪師
婺州新建禪師〔趙州諗嗣〕 ^432a34

一生不畜沙彌。有座主曰。
和尚年尊何不討箇沙彌侍奉。
師曰。若有眼瞎耳聾口啞底。
為我討一箇來。主無對。 ^432a38

石菴琈云。可惜座主有頭無尾。
不了人事。致使新建一生受屈。
德慶若作座主。待伊恁麼道。
但云有一箇眼不瞎耳不聾口不啞底上座。
還要麼。待伊定動。
便噓兩聲。看他作麼合煞。
other:: 
## 杭州多福禪師
杭州多福禪師〔趙州諗嗣〕 ^432a44

僧問如何是多福一叢竹。
師曰一莖兩莖斜。
曰學人不會。師曰三莖四莖曲。 ^432b4

一莖兩莖斜。疎影動龍蛇。
心疑生暗鬼。眼病見空華。
三莖四莖曲。還我一叢竹。
時引清風來。落葉填山谷。
〔無禪才〕
other:: 
## 漳州浮石禪師
漳州浮石禪師〔子湖蹤嗣〕 ^432b8

上堂。山僧開卜舖。
能斷人貧富。定人生死。
時有僧出曰。離却生死貧富。
不落五行。請師直道。
師曰金木水火土。 ^432b14

達磨西來惟賣卜。
吉凶在汝不由人。
個中祇是依爻斷。
豈有人情踈與親。
〔本覺一〕 ^432b20

金木水火土。始終顛倒數。
五六下四三。初爻傳白虎。
苦苦。卜得此卦一生貧。
遠信不來病人死。
〔#CB01900;菴需〕 ^432b24

金木水火土。大蟲元是虎。
好笑李將軍。藍田空沒羽。
〔無準範〕
other:: 
## 日容遠禪師
日容遠禪師〔子湖蹤嗣〕 ^432b28

因奯上座參。師撫掌三下曰。
猛虎當軒。誰是敵者。
奯曰。俊#CB15143;沖天。
阿誰捉得。師曰彼此難當。
奯曰且休。未斷者公案。
師將拄杖舞歸方丈。
奯無語。師曰死却者漢也。 ^432b32

昭覺勤云。力敵勢均不妨好對頭。
眼親手便彼此沒便宜。
下梢可惜放過。待他舞歸方丈。
便好與撫掌三下。
拂袖便行。非惟頭尾完全。
亦免遭人指註。雖然如是。
奯公無語。還可轉側也無。
謾言侵早起。更有夜行人。
　大溈智云。強中更有強中手。
天下元無第一人。
還知麼。伎倆全無。
波旬失途。到者裏無你解會處。
other:: 
## 興化軍梯山石梯禪師
興化軍梯山石梯禪師〔茱萸嗣〕 ^432b40

一日見侍者拓鉢赴堂。
乃問甚處去。曰赴堂齋去。
師曰我豈不知汝赴堂齋去。
曰除此外別道箇什麼。
師曰我祇問汝本分事。
曰。和尚若問本分事。
某甲實是赴堂齋去。
師曰汝不謬為吾侍者。 ^432c4

天童覺云。放過即不可。
如今直與扭得鼻頭痛。
打得骨頭出始得。
免見瞎驢趁大隊。
所以道平地上死人無數。
透得荊棘林是好手。
且道適來者僧透得也未。
多虗不如少實。　清化嶾云。
入此門來。直須田地穩密。
堪受鉗錘。百煉千敲終始不變。
所謂要識真金火裏看。
石梯肯他。也是羅公照鏡。
當時何不與他三十棒。
使渠縱遇百味珍饈。
也須吐却始得。 ^432c14

父子相將草裏行。
星馳電卷迅雷轟。
賺他無限英靈漢。
錯認鞍橋過一生。
〔辛菴儔〕
other:: 
## 筠州末山尼了然禪師
筠州末山尼了然禪師〔歸宗常下高安愚嗣〕 ^432c28

因灌溪問如何是末山。
師曰不露頂。曰如何是末山主。
師曰非男女相。溪乃喝曰何不變去。
師曰。不是神。不是鬼。
變箇甚麼。溪於是伏膺。
作園頭三年。 ^432c32

昭覺勤云。或有人問山僧。
如何是末山。一望不見。
如何是末山主。可與佛祖為師。
何不變去。上座自變。
擬議不來。劈脊便棒。
且道末山是蔣山是。
當機無向背。擬議隔千山。
法林音云。灌溪若在。
也好伏膺三年。　天童覺云。
非男女之相。出有無之量。
透萬機之前。超三界之上。
窮而通。簡而當。松含風而夜寒。
溪帶雨而春漲。　靈隱禮云。
末山弄假像真。尋常得此便。
灌溪酬本及末。一飽忘百饑。
乃至漚麻句下倒轉成禠。
劈箭鋒前誰當齧鏃。
要識末山落處麼。
大鵬欲展摩霄翅。
誰顧奔騰六合雲。 ^432c40

非男女相獨閒閒。
正體堂堂孰可攀。
一句不傳千聖眼。
九天風靜月彎彎。
〔自得暉〕 ^433a12

非男女相末山主。
今古堂堂常獨露。
常獨露兮見也麼。
清聲籍籍播寰宇。
〔月林觀〕
other:: 
## 襄州關南道吾禪師
襄州關南道吾禪師〔鹽官安下關南常嗣〕 ^433a16

因趙州來。乃先著豹皮裩。
執吉獠棒。於山門外翹一足候。
纔見州來便高聲唱喏而立。
州曰小心祇候著。
師又唱喏一聲而去。 ^433a20

鳳山啟云。大小關南無端向人納敗闕。
雖然。還知趙州出不得他圈圚麼。
梁山泊裏稱豪傑。
看來都是不良人。 ^433a28

一吹無孔笛。一撫沒絃琴。
一曲兩曲無人會。
雨過夜塘秋水深。
〔潛菴光〕 ^433a34

道吾作舞。一曲無譜。
若將耳聞。未敢相許。
〔野菴璇〕 ^433a38

關南或執木劍肩上作舞。
僧問手中劍甚處得來。
師遂擲於地。僧却置師手中。
師曰甚處得來。僧無對。
師曰容汝三日下取一轉語。
僧亦無對。師乃置劍肩上作舞曰恁麼始得。 ^433a40

雲峰悅云。邪法難扶。
　龍池傳云。元來木劍也好殺人。
者僧曾遭道吾一劍。
豈止三日。直至而今未見伊黈氣。
若是作家師僧。纔見伊擲劒在地。
便拈起置肩上作舞一出。
待伊問你者劍從何處得。
來但擲於地擺手便行。 ^433a48

關南因僧問。如何是和尚家風。
師下禪牀作女人拜曰。
謝子遠來。無可祇待。 ^433b10

驪龍海臥瑞雲高。
四望歸宗萬派潮。
木人來問西宮事。
回惠東園一顆桃。
〔投子青〕 ^433b14

歲稔時清禮義多。
相逢陪酒又陪歌。
當筵不解開懷飲。
奈此一天風月何。
〔東叟頴〕 ^433b18

名園爛熳百花香。
杜宇聲催燕語狂。
萬斛韶光藏不住。
却憐罕遇賦春郎。
〔青門林〕
other:: 
## 婺州金華俱胝禪師
婺州金華俱胝禪師〔大梅常下天龍嗣〕 ^433b22

初住菴時。有尼頂笠#CB06078;錫遶師三帀曰。
道得即下笠子。如是三問。
師皆無對。尼便去。
師曰。日勢稍晚。何不且住。
尼曰道得即住。師又無對。
逾旬。天龍至。師陳前事。
龍豎一指示之。師大悟。
凡有參扣惟豎一指。
示眾曰。吾得天龍一指禪。
一生受用不盡。 ^433b26

玄沙備云。我當時若見。
拗折指頭。　長慶稜代云。
美食不中飽人飡。
　曹山章云。俱胝承當處鹵莽。
祇認得一機一境。
一等是拍手撫掌。
是他西園奇怪。　報慈遂徵云。
且道俱胝還悟也未。
若悟。為甚麼承當處莽鹵。
若不悟。又道用一指頭禪不盡。
且道曹山意作麼生。
　雲居錫云。祇如玄沙與麼道。
是肯伊不肯伊。　徑山杲舉瑘琊頌。
俱胝一指報君知。
朝生#CB15143;子撲天飛。
若無舉鼎#CB15072;山力。
千里烏騅不易騎。
乃云。俱胝不得瑯琊為伊出氣。
幾乎埋沒。妙喜隨後也有個注脚。
俱胝一指頭。喫飯飽方休。
腰纏十萬貫。騎鶴上揚州。
　靈隱嶽云。且道如何是一指禪。
乃豎拂子云。見麼。
若也見得。可與俱胝把手共行。
脫或未然。不免重說偈言。
一著高一著。一步闊一步。
坐斷佛祖關。迷却來時路。
　平陽忞云。瑯琊妙喜祇顧盤中喝彩。
不解馬上奪標。諸人要知者一指落處分明麼。
更聽山翁念個真言補闕。
一指頭禪誰不有。
靈樞妙轉在天龍。
巨靈擡手無多子。
分破華山千萬重。 ^433b38

對揚深愛老俱胝。
宇宙空來更有誰。
曾向滄溟下浮木。
夜濤相共接盲龜。
〔翠峰顯〕 ^433c24

頓悟天龍一指頭。
河沙佛祖便同儔。
饒他鶖子懸河辯。
百億須彌一芥收。
〔旻古佛〕 ^433c28

俱胝老子指頭禪。
二十年來用不殘。
信有道人方外術。
了無俗物眼前看。
所得甚簡。施設彌寬。
大千剎海飲毫端。
麟龍無限落誰手。
珍重。任公把釣竿。
〔天童覺〕 ^433c32

席簾蓬戶在門頭。
誰謂邨居院落幽。
雨散雲收山嶽露。
珊瑚枝上挂金鉤。
〔惠昭預〕 ^433c38

佳人睡起懶梳頭。
把得金釵插便休。
大抵還他肌骨好。
不搽紅紛也風流。
〔報恩演〕 ^433c42

八幅羅裙蘸地拕。
雙睛點就賽嫦娥。
時將紈扇人前掩。
一種風流消不多。
〔六愚哲〕 ^433c46

翠擁春旂夾畫#CB15046;。
烟籠曉霧不勝寒。
一株婀娜臨官道。
多少行人駐馬看。
〔俍亭挺〕 ^434a2

飛霆擊火出南天。
鐵勒驕心馬上懸。
不有控絃三十萬。
龍門何處定天山。
〔紫嶠#CB15830;〕 ^434a6

俱胝有一童子。每見人問事亦豎指。
師一日潛袖刀。問童曰聞你會佛法是否。
曰是。師曰如何是佛。
童豎指。師以刀斷其指。
童叫喚走出。師召童子。
童回首。師曰如何是佛。
童舉手不見指。忽然大悟。 ^434a10

清波格云。俱胝得天龍一指。
一生擔板不了。及至童子豎指。
却又與伊截斷。當時何不自截其指。
免致擔板一生。 ^434a18

俱胝一指頭。一毛#CB15072;九牛。
華嶽連天碧。黃河徹底流。
截却指。忽回眸。青箬笠前無限事。
綠蓑衣底一時休。
〔山堂淳〕 ^434a24

俱胝鈍置老天龍。
利刃單提勘小童。
巨靈擡手無多子。
分破華山千萬重。
〔無門開〕宗鑑法林卷二十四
 ^434a30
