
other:: 大毗盧遮那成佛神變加持經義釋演密鈔卷第四
author:: 燕京圓福寺崇祿大夫檢校太保行崇
author:: 祿卿總秘大師賜紫沙門　覺苑　撰
【疏】以此中十喻等者，初劫、第二劫，十種譬喻乃成戲論。
今此中十喻，復為對治前劫心沒實際，
欲令離有為、無為界故，觀此十喻亦成戲論。
今時等虗空性俱不可得，故云越諸戲論。
言諸法法爾如是住者，一切諸法住在阿字本不生中，
若佛出世，若不出世，其性常住，離於造作，故曰諸法法爾等。
言一切法趣眼等者，一切法者，般若中從色等歷法是也。
趣即歸趣，謂一切法皆歸趣於眼處，即法界也。
是趣不過者，無有出過是處者也。
大品云：云何菩薩摩訶薩為世間趣故，發阿耨菩提心？
須菩提！菩薩摩訶薩得阿耨多羅三藐三菩提時，
為眾生說色趣空，說受、想、行、識趣空，乃至說一切種智趣空等。
何以故？是色空相，非趣非不趣。
乃至云：一切法趣空，是趣不過。
何以故？空中趣非趣不可得故。
又論問曰：般若波羅蜜非趣非不趣，須菩提何以故問行般若者趣至何處？
佛何以答言趣薩婆若？
答曰：外道言：諸法從因趣果，從先世入今世，從今世趣後世。
破是常顛倒，故言無趣不趣。
此中須菩提以著心問，佛以無著心答等。 ^560a44

【疏】此心望前三劫等者，三字悞書，謂此心屬第三劫故。
言猶如蓮華者，謂初劫中，初離我倒，如蓮華雖離濁泥，猶未出水。
次以五種譬喻，從無性門達諸法即空，
得離一重法倒，漸過二乘境界，如蓮華雖未開敷，稍出清流之上。
今第三劫，極無自性心生時，如蓮華盛敷，故云望前二劫等。
言若望後二心等者，此心屬八心中，第五華種心，第六成果心。
後二心者，第七名受用種子，第八孾童心也。
望此二心，名果復成種，復能與彼後心而為種故。
又於業、煩惱解脫，即是如蓮開敷；而業、
煩惱具依，即是果復成種也。
又解：此心即是三心中菩提心。
望前來三劫論時，當第三劫，如蓮華盛敷；
望後二心，即根與究竟。
此菩提心却為因，故云如是初心，佛說成佛因也。 ^560b34

【疏】知一切業煩惱等者，據事則凡情謂之塵勞，
聖智達為功德；約理則本離塵染，然與一切煩惱為依，
故以變毒、虗空二喻而相況爾。 ^560c12

【疏】一切世間應受廣大供養者，謂阿羅漢是應義，應受世間廣大供養故。
又智度論云：何故諸天世間歡喜供養是菩薩？
謂以此菩薩故，減損阿脩羅種，增益諸天眾等，所以諸天世間歡喜供養也。 ^560c18

【疏】此經宗從淨菩提等者，即下文虗空無垢菩提心也。
謂虗空體離一切垢障，菩提心亦爾。
故上第一疏曰：猶如虗空畢竟淨故，一切色像無能染污；
心性亦爾，一切分別無能染污。
故以為名。言已上十住地者，初總釋名。
住謂依持，地謂住生。
依持住生，名為住地。
仁王經曰：入理般若名為住，住生德行名為地。
彼疏釋云：入者，證也。
般若者，無分別智，證實相理，俱名般若。
住者，不動名住，依持義也。
住生德行名為地者，智冥真理，即能生顯為、無為德。
有為功德因此而生，無為功德因此而顯，
互相顯發住、生之義，故名為地。
住與地別，住地有十，名十住地。
後別解義，具如華嚴釋。
又當瑜伽十三住中之十住也。
彼云：第一、種性住，即本性住。
種性未入僧祇，謂諸菩薩性自仁賢，性自成就菩薩功德。
由性仁賢，逼遣方便，令於善轉，非由思擇有所制約、有所防護。
住此住中，住持一切佛法種子，即當此經愚童凡夫順世八心也。
二、勝解行住，謂從發深固大菩提心，乃至未入初地所有一切諸菩薩行，
資粮、加行二種善根為此住體，即當此經從初發道意，
迄至拔業煩惱根本，生十二因緣，乃至雙離違、
順八心，我蘊二種業煩惱網，皆是此住也。
三、極歡喜住，亦名淨勝意樂住，謂自了知我今親證大菩提故，
自勝意樂已得清淨故，即是此經初歡喜地。
四、增上戒住，由意樂淨，性、遮二戒得具足故，即是第二離垢地。
五、增上心住，由內心淨，能發無邊妙慧光故，即是第三發光地。
六、覺分相應增上慧住，三十七菩提分法實智光#CB08504;，
燒煩惱薪，能成正法，發慧照明故，即是第四#CB08504;慧地。
七、諸諦相應增上慧住，於諸聖諦決定妙智極難可勝故，即是第五難勝地。
八、緣起流轉止息相應增上慧住，無明緣行名流，行支得生名轉。
言止息者，即是還滅觀也。
於緣起法無著現前故，即是第六現前地。
九、無相有功用住，即是七地有加行、有功用、無相住也。
十、無相無功用住，於此八地捨先所有加行、
有功用道，其心勝進；無加行、無功用，任運而轉故。
十一、無礙解住，九地菩薩得四無礙解，
能說正法，為大法師故。
十二、最上成滿菩薩住，即第十地諸菩薩道皆得清淨，菩提資粮極善圓滿故。
十三、最極如來住，因滿果圓，即果位也，即是此經如來究竟一切智地也。
言信解中行者，信謂忍可樂欲，解謂了悟證達。
各有淺深：淺即地前，深即地上。
此是地上，行即進修。
故下第三疏曰：復當思惟幻喻，如藥物和合而得昇空住壽，
亦非利根智慧所能思議。
但令妙解其術，無不成者。
以此深心淨信，離疑惑故，漸得法驗現前。
復由法驗現前，故信解轉增，不可俎壞。
又釋論云：譬如穿井，已見濕泥，轉加精進，必望得水。
又如鑽火，已得見煙，倍復勵力，必望得火。
故曰信解中行也。 ^560c26

【疏】生十大願等者，如華嚴經云：菩薩住此歡喜地，
能成就如是大誓願，如是大勇猛，如是大作用，
所謂生廣大清淨決定解，以一切供養之具，
恭敬供養一切諸佛，令無有餘，廣大如法界，
究竟如虗空，盡未來際一切劫數，無有休息。
又發大願：願受一切佛法輪，願攝一切佛菩提，
願護一切佛教，願持一切諸佛法等。
又發大願：願一切世界，佛興於世，從兜率天宮歿、
入胎、住胎、初生、出家、成道、說法、示現涅槃，
皆悉往詣，親近供養，為眾上首，受行正法，
於一切處，一時而轉。
又發大願：願一切菩薩行，廣大無量，不壞不雜，
攝諸波羅蜜，淨持諸地，總相、別相、同相、
異相、成相、壞相，所有菩薩行，皆如實說，
教化一切，令其受行，心得增長。
又發大願：願一切眾生界，有色、無色，有想、
無想、非有想、非無想，卵生、胎生、濕生、化生，
三界所繫，入於六趣一切生處，名色所攝，
如是等類，我皆教化，令入佛法，令永斷一切世間趣，令安住一切智智道。
又發大願：願一切世界廣大無量，麤細、
亂住、倒住、正住，若入、若行、若去，如帝網差別，
十方無量種種不同，智皆明了，現前知見。
又發大願：願一切國土入一國土，一國土入一切國土，
無量佛土普皆清淨，光明眾具以為莊嚴，
離一切煩惱，成就清淨道，無量智慧眾生充滿其中，
普入廣大諸佛境界，隨眾生心而為示現，皆令歡喜。
又發大願：願與一切菩薩同一志行，無有怨嫉，
集諸善根；一切菩薩平等一緣，常共集會，
不相捨離；隨意能現種種佛身，任其自心能知一切如來境界威力智慧；
得不退如意神通，遊行一切世界，現形一切眾會，
普入一切生處，成就不思議大乘，修菩薩行。
又發大願：願乘不退輪，行菩薩行，身、語、
意業悉不唐捐；若暫見者，則必定佛法；
暫聞意聲，則得實智慧；纔生淨信，則永斷煩惱；
得如大藥王樹身，得如如意寶身，修行一切菩薩行。
又發大願：願於一切世界成阿耨多羅三藐三菩提，
不離一毛端處；於一切毛端處，皆悉示現初生、
出家、詣道場、成正覺、轉法輪、入涅槃、得佛境界大智慧力，
於念念中隨一切眾生心示現成佛令得寂滅，
以一三菩提知一切法界即涅槃相，以一音說法令一切眾生心皆歡喜，
示入大涅槃而不斷菩薩行，示大智慧地安立一切法，
以法智通、神足通、幻通自在變化充滿一切法界。
已上諸願，皆亦有廣大如法界、究竟如虗空、盡未來際一切劫數無有休息等言。
佛子！菩薩住歡喜地，發如是大誓願、如是大勇猛、
如是大作用，以此十願門為首，滿足百萬阿僧祇大願。
佛子！此大願以十盡句而得成就。
何等為十？所謂：眾生界盡、世界盡、虗空界盡、
法界盡、涅槃界盡、佛出現界盡、如來智界盡、
心所緣界盡、佛智所入境界界盡、世間轉法轉智轉界盡。
若眾生界盡，我願乃盡；若世界乃至世間轉法轉智轉界盡，
我願乃盡。而眾生界不可盡，乃至世間轉法轉智轉界不可盡故，
我此大願善根無有窮盡。 ^561b20

【疏】於十界生根者，謂於前十無盡界中所修悲願，
能引起後地方便，名之為根。 ^562a20

【疏】八地已上者，謂後三地境界皆同，以無相為境故。
言但約方便等者，對治惑障，有階差故。
佛性論云：無相無功用道者，即八地已上。
無相者，即真如境。
乃至云：言究竟者，八地已上，見境皆同，
更無別境所未見者，故名究竟，但方便猶有淺深耳。 ^562a24

【疏】所謂信等者，信解行地菩薩，已能發起十種大願，
又已得十種心，次又成就十種淨治諸地法，
謂即能信如來本行所入，乃至信成就果，
即信也；菩薩乃至見諸眾生不免諸苦，
即生大悲，此乃悲也；是諸眾生我應救護，
令住畢竟佛道之樂，慈也；菩薩隨順如是大慈悲法，
於一切物無所貪惜，學行大施、喜、捨也；
是菩薩以大悲心、大施心救一切眾生，
心無疲懈，即無有疲厭也；菩薩生無疲倦功德，
於諸經盡能自開解，即知諸經論也；由是功德，
善能籌量應作、不應作，於上、中、下眾生隨宜利益功德，
即善解世法也；由是功德，則知時、知量，
慚、愧莊嚴，修治自利、利他之道功德，即慚、
愧也；如是功德，精勤修行，心不懈退，是精進不退功德，
即得堪受力，即堅固力也；得堪受力已，
勤行供養一切諸佛，即是第十供養諸佛也。
言復次，住是等者，謂此地菩薩已具十種淨諸地法，
更於諸佛菩薩善知識所諮受請問成就是地之法故華嚴經云諸佛子是菩薩於初地中行果相貌從諸佛菩薩善知識所諮受請問成地之法無有厭倦，
乃至十地亦如是諮受無有厭倦。
所謂善知諸地障者，入初地時由觀解故知障有十，
障十地故知智有十，治十障故立十地別。
善知地成壞者，攬行成位能集諸行即成相也，解位無體住自行故即壞相也。
善知地相果者，謂方便智帶相觀終故名相果。
善知地得修者，謂得入時即根本智，顯是證修非緣修故。
善知地法清淨者，謂勝進位後得智信等，淨地之法離障清淨故。
善知地地轉行者，依前起後地背相捨故。
善知地地處非處者，二執名非處，二空為住處，亦是相應不相應也。
善知地地殊勝智者，以後勝前增長善巧名殊勝智。
善知地地不退轉者，謂具方便不退轉故。
善知淨治一切菩薩地乃至入如來地者，能治障盡得解脫故等。 ^562a34

【疏】更約前三心作十心等者，謂前菩提、
大悲、方便等三心，及種子、芽、疱等十心，
於眾多十法門次第說之，則展轉無盡也。 ^562b48

【疏】若解金剛頂，十六大菩薩生等者，謂金剛瑜伽頂經中說十六大菩薩出生之事。
若解了彼中十六之義，即知此中淺略、深秘二種成佛之旨。
此有二譯：一名金剛頂瑜伽中念誦法，
四卷，金剛智譯；一名略述金剛頂瑜伽分別聖位修證法門，
一卷，乃不空所譯。
此之二譯，雖文勢稍異，而修證無殊。
今依修證法門，略示方隅。
彼云：爾時，金剛界毗盧遮那佛，在色界頂阿迦尼吒天宮初受用身，
成等正覺，證自受用四智，外令十地滿足菩薩他受用故，
從四智中流出四佛，各住本方。
毗盧遮那佛內心證得金剛薩埵勇猛菩提心三摩地智，
自受用故，從此三摩地智流出五峯金剛
〔五智，杵也〕光明，遍照十方世界，令一切眾生頓證普賢行；
還來收一聚，為令一切菩薩受用故，成金剛薩埵菩薩形，住阿閦如來前月輪。
毗盧遮那內心證得金剛鈎四攝三摩地智，
自受用故，從此地智流出金剛鈎光明，
遍照十方世界，以四攝攝一切眾生，安於無上菩提；
還來收一聚，為令一切菩薩受用三摩地智故，
成金剛王菩薩形，住阿閦佛右邊月輪。
毗盧遮那佛內心證得金剛箭大悲三摩地智，
從此智中流出金剛箭光明，遍照十方世界，
射害一切眾生，於無上菩提厭離心者，住阿閦如來左月輪。
毗盧遮那內心證得金剛善哉歡喜王踊躍三摩地智，
從此智中流出金剛善哉印時，一切眾生憂戚，
於普賢行生下劣意者，令得身心踊躍，乃至住於阿閦如來後月輪。
已上四菩薩屬東方。
毗盧遮那佛內心證得金剛寶灌頂三摩地智，
自受用故，從此智中流出金剛寶光明，
灌灑一切眾生頂，獲得不退轉軄位，乃至住寶生如來前月輪。
毗盧遮那佛內心證得金剛威光三摩地智，
從是智中流出金剛日光，破一切眾生無明愚暗，
發大智光，乃至住寶生右月輪。
毗盧遮那內心證得金剛寶幢三摩地智，
從此流出金剛幢光明，滿一切眾生意願，乃至住寶生左月輪。
毗盧遮那內心證得金剛笑印授記三摩地智，
流出金剛笑印光明，照不定性眾生，授與平等無上菩提記，
乃至住寶生後月輪。
已上四菩薩屬南方。
毗盧遮那內心證得金剛清淨無染三摩地智，
流出金剛法光明，淨除一切眾生五欲，
身心清淨猶如蓮華不染塵垢，乃至住觀自在王如來前月輪。
毗盧遮那內心證得金剛利釰般若波羅蜜三摩地智，
流出金剛釰光明，能斷除一切眾生結使離諸苦惱，乃至住觀自在右邊月輪。
毗盧遮那內心證得金剛因轉法輪三摩地智，
流出金剛輪光明，能除一切眾生惡業種子，乃至住觀自在左邊月輪。
毗盧遮那內心證得金剛密語離言說三摩地智，
流出金剛舌相光明，能除一切眾生惡業，
令得四無礙解樂說辨才，乃至住觀自在後邊月輪。
上四菩薩屬西方。
毗盧遮那內心證得金剛業虗空庫三摩地智，
流出金剛業光明，令一切眾生於一切如來諸菩薩所成廣大供養，
乃至住不空成就如來前月輪。
毗盧遮那內心證得金剛護大慈莊嚴甲冑三摩地智，
流出金剛甲冑光明，能除暴惡眾生恚怒速獲慈心，乃至住不空如來右月輪。
毗盧遮那內心證得金剛藥叉方便恐怖三摩地智，
流出金剛牙光明，降伏剛強難化眾生安置菩提道中，乃至住不空如來左月輪。
毗盧遮那內心證得金剛奉印威靈感應三摩地智，
流出金剛奉光明，令除一切眾生業障，
獲世出世間悉地圓滿，乃至住不空後月輪。
上四菩薩屬北方。
如是十六大菩薩，前四是菩提心，後十二是大悲。
又十二中，前四福德，中四智慧，後四精進。
雖具福智二種資粮，若不精進，不得超速。
譬如鑽火數息，終無果證。
故瑜伽禮懺云：菩提心金剛薩埵菩薩等，
福德聚金剛寶菩薩等，智慧護金剛法菩薩等，大精進金剛業菩薩等。
若修真言行者，上此十六位時，以十緣生句方便，
證得暗字大空三昧，即是解了金剛頂十六大菩薩生，成等正覺。
又此十六大菩薩生，若一一從菩薩說時，
有其十六行者，未度此時，未得成佛。
若能一生度此，即是一生成佛。
都名一生，則無十六之異。
故云十六大菩薩生也。
又以此十六菩薩，皆從普賢薩埵心生。
故念誦法云：爾時金剛界如來，以持一切如來身以為同體。
一切如來普賢摩訶菩提薩埵三摩耶所生，
名攝一切薩埵，名金剛加持三摩地。
入已，此一切如來大乘阿毗三摩耶〔此云等現〕
心，名一切如來心，從自心而出。
即說呪曰：嚩#CB17784;薩埵等。
下十五菩薩出生，大意同此。
已上義當深秘之釋。
若淺略釋者，如有偈言：
　　弟子堅固菩提心，從師受得灌頂位，
　　妙修定慧恒觀察，深入業用善巧門〔普賢菩薩〕。
　　導諸有情勝菩提〔金剛薩埵菩薩〕，以四攝法而攝取〔金剛王菩薩〕。
　　無厭大悲未曾捨〔金剛愛菩薩〕，見行少善便稱美〔金剛善哉菩薩〕。
　　無盡檀施等虗空〔金剛寶菩薩〕，以能慧光破愚冥
〔金剛光菩薩〕，
　　有所樂求恒不逆〔金剛幢菩薩〕，發言先笑令心喜
〔金剛笑菩薩〕，
　　能於妙法無染中〔金剛法菩薩〕，善用般若斷諸使
〔金剛利菩薩〕，
　　無上法輪恒不退〔金剛目菩薩〕，四辨演說無所畏
〔金剛語菩薩〕，
　　諸佛眾生事業中〔金剛業菩薩〕，恒住堅誓慈悲甲
〔金剛護菩薩〕，
　　摧破魔羅勝軍眾〔金剛牙菩薩〕，堅持諸佛所秘門〔金剛拳菩薩〕。 ^562c6

又金剛頂瑜伽修習毗盧三摩地法云：
若有眾生遇此教，晝夜四時精進修，現世證居歡喜地，後十六生成正覺。
即此是也。 ^563c30

【疏】是故餘經等者，謂餘經多分廣歎娑羅樹王莖、
葉、華、果，即枝末法輪，豈知根種若何？
今此經則不如是，唯明彼樹王種子及生育因緣，
謂種子、芽、疱等八心長養因緣，即根本法輪也。 ^563c36

【疏】復越一劫，昇住此地者，此地即指一切智地也。
下疏云：就前三句中，更開佛地為上上方便心，
至此心時，名度於信解地。
由前三劫信解行地，復越一劫，昇住佛地。
此言一劫，非更一阿僧祗劫時分，但越佛地一障，
便名一劫，為此宗以妄執為一阿僧祇故。
前疏云：若一生度此三妄執，則一生成佛，何論時分？
前言三劫，不說四者，令佛地一障在十地故。
又解言：復越一劫者，即是越此第三一劫，
昇住佛地，故曰復越一劫也。 ^563c44

【疏】初、觀空性時等者，謂觀此畢竟空性時，
覺知一切諸法，皆入心之實際。
言心實際者，即是入無相海，身心寂滅也。 ^564a14

【疏】十方諸佛同時現前而勸喻之者，十方諸佛皆悉現前，申其七勸。
依華嚴經明七勸者：一者、應趣果德勸，
經云：善哉！善哉！善男子！
此忍第一順諸佛之法。
然善男子！我等所有十力、無畏、十八不共諸佛之法，
汝今未得，勿復放捨。
於此忍門勸進求故。
二者、愍念眾生勸，經云：又善男子！
汝雖得寂滅解脫，然諸凡夫未能證得，乃至汝當悲念如是眾生。
勸令化故。三者、令憶本誓勸，經云：又善男子！
汝當憶念本所誓願，普大饒益一切眾生，皆令得入不可思議智慧之門。
勸滿本願故。四者、呵同二乘勸，經云：又善男子！
此諸法性，若佛出世，若不出世，常住不異。
諸佛不以得此法故名為如來，一切二乘亦能得此無分別法。
勸雙修故。五者、指事令成勸，經云：又善男子！
汝觀我等身相無量，智慧無量，國土無量，
方便光明、清淨音聲亦無有量，汝今宜應成就此法。
勸修成故。六者、勿生止足勸，經云：又善男子！
汝今適得此一法明。
善男子！如來法明無量入、無量作、無量轉，
乃至百千萬億那由他不可得知，汝應修行成就此法。
勸令遍修故。十地論云：無量入者，法門無差別故；
無量作者，作事差別故；無量轉者，依上上不斷差別故。
七者、悉應通達勸。
經云：又善男子！汝觀十方無量國土、無量眾生、
無量法門種種差別，悉應如實通達其事，勸遍知故。
說七勸已，彼經結云：若諸佛不與此起智門者，
彼時即入究竟涅槃，棄捨一切利益眾生業等。
言轉生極無自性心者，前劫發無緣乘心，
以六種譬喻作唯識觀，了知三性雜染等法皆無自性。
故唯識云：初即相無性，次無自然性，後由遠離前，所執我法性。
雖作此觀，未得稱極。
今以十緣生句觀自心畢竟空性，我之與薀法及無緣皆同一性，
所謂無性，名極無自性。
此空智生，名極無自性心生也。
言雖解脫一切業煩惱者，行者得此心時，
即名之為明，明來暗謝故。
即是無明滅則行滅，乃至生滅則老死滅等，名為業煩惱解脫。
言而業煩惱具存者，淨名經云：不斷無明，而具明脫之智。
又云：眾生未成佛，以菩提為煩惱；菩薩成佛時，以煩惱為菩提故。
故華嚴疏顯三毒相普有正法。
彼有五義：一、當相即空，空故是道，非謂此三即是佛法。
諸部般若，其文非一。
二、約幻用攝生，亦非即是。
如淨名云：行於非道，先以欲勾牽，後令入佛道等。
三、在惑用心，如俗流輩。
此在觀心為道，亦非即道。
四、留惑潤生，長菩薩道，亦非即是。
如淨名云：不入生死大海，則不能得一切智寶等。
五、當相即道，不同前四不思議故。
今第五義正與此同。
故無行經云：婬慾即是道，恚癡亦復然，
如是三法中，具一切佛法。
即斯義矣。又如虗空出過眾相，而萬像具依。
故下經云：虗空無垢無自性，能授種種諸巧智，
由本自性常空故，緣起甚深難可見，於長恒時殊勝進，隨念施與無上果等。
若真言行者，以阿字門見一切從緣生法，
皆是毗盧遮那法界身，同於虗空，爾時十方通同為一佛國，
是名畢竟淨菩提心。
以此畢竟淨菩提心，隨無盡法界、無餘眾生界感應因緣，
一時普現色身，行菩薩道，於念念中供養無量善知識，悟入無量諸度門。
如是於無量阿僧祇劫中恒殊勝進，嚴淨一切佛剎，
成就一切眾生，所作佛事未曾休息，是名普賢行願也。
又有人疑云：云何實相心中能作如是不思議有為事耶？
故下經云：譬如一切起宮室，雖依虗空無著行，
此清淨法亦如是，三有無餘清淨生等。
謂如世間一切諸趣及彼依報住處，皆悉依空而住，
因空得成，而虗空適無所依，亦無念著起作之行。
今此清淨法身亦復如是，雖常寂然不示諸法之相，
而遍無餘世界，無所不為，以從慈善根力因緣生，
不由惑業因緣，故云清淨生。 ^564a20

【疏】佛還約前三劫，作差降對明者，謂佛說此六無畏，
意明從淺至深，從凡向聖，堦降位次，悟證不同也。
第一、善無畏，即當愚童凡天，修十善道，
常生人天，得免三塗劇苦逼惱，名最初穌息處，即當十信已前。
第二、身無畏，謂觀身三十六物之所集成，
作五種不淨觀，次觀受、心、法，得離四種顛倒，
於身扼縛得穌息處，即當十信位也。
第三、無我無畏，謂觀五薀、十二處、十八界，
悉從緣生，都無自性，何處有我？
是於我之扼縛得穌息處，即當十信、十行位也。
第四、法無畏，謂行者心住法中，約幻#CB08504;等五喻，
達諸法即空，證寂然界，即離薀之扼縛得穌息處，
即當十迴向、四加行位也。
第五、法無我無畏，謂行者發無緣乘心，
觀法無我性，心得自在，於法無我得穌息處，即當初地至八地已前位也。
第六、一切法自性平等無畏，謂觀實際空性時，
於有為、無為界二種扼縛得穌息處，即當八地已去位也。
故曰佛還約前三劫，作差別對明，或開住行，
即以信位初，當善無畏也。 ^564c44

【疏】見此身三十六物等者，謂修四念住觀時，
先作身念住觀，見三十六物之所集成，
脫體不淨，終不於身而起貪愛。
三十六者，涅槃經聖行品云：善男子！
菩薩摩訶薩聖行者，觀察是身，從頭至足，
其中唯有髮毛爪齒、不淨垢穢、皮肉筋骨、
脾腎心肺、肝膽腹胃生熟二臟大小便利涕唾目淚、
肪膏腦膜、骨髓膿血、腦胲諸脉是故頌云髮毛爪齒及塵垢皮肉筋骨兼脾腎心肺肝膽并腹胃生熟二臟大小便洟淚肪膏腦膜骨髓膿血腦胲諸脉是名三十六物，
行者應當速求厭離。
菩薩如是專念觀時，誰有是我？
我為屬誰？住在何處？
誰屬於我？復作是念：骨是我耶？
離骨是乎？菩薩爾時除去皮肉，唯觀白骨。
復作是念：骨色相異，所謂青、黃、白、鴿色。
如是骨相，亦復非我。
何以故？我者，亦非青、黃、白色及以鴿色。
菩薩繫心作是觀時，即得斷除一切色慾等。
言五種不淨者：一、種子不淨，謂攬父母精血業因識種，
以成身分故；二、住處不淨，於父母胎中，
生臟之下，熟臟之上故。
三、自體不淨，三十六物，以成身故。
四、自相不淨，亦名外相不淨，九孔常流，
眼出眵淚，耳出結聹，鼻中流洟，口出涎唾，
大小便道，常出不淨。
五、究竟不淨，氣絕已後，#CB01265;脹爛臰。
如是不淨，甚成可惡。
此上是身念處觀。
次受心法，即是受心法念處觀也。
應視受是苦，觀心無常，觀法無我。
如是觀時，離我性四倒，謂觀身不淨，得離淨倒，
乃至觀法無我，得離我倒。
故下結云：於身之扼縛，得穌息處也。
又准起信疏曰：一、無常觀，修習觀者，當觀一切世間有為之法，
無得少停須臾變壞。
二、苦觀，觀一切有漏逼迫心行，念念生滅，以是故苦。
三、無我觀，應觀過去所念諸法，恍惚如夢
〔無體難追〕；應觀現在所念諸法，猶如電光
〔剎那不住〕；應觀未來所念諸法，猶如於雲，欻爾而起。
四、不淨觀，應觀世間一切有身，悉皆不淨，
種種穢污，無一可樂。
如是觀時，即得遠離，不於我等四種法性，而成顛倒等。 ^565a30

【疏】若於取薀所集等者，薀者，積聚而為體故；
取，謂執取，凡夫執取以為我故；身者，依止，我所依故。
言捨自色像觀者，自色，薀也；像，即我也；雙離稱捨。
謂自五薀尚自從因緣生，都無自性，何況我也！
證此寂然，名穌息處。 ^565b46

【疏】一切分段中等者，一分一段，名為分段。
所謂從緣生法，待因緣成，必有分段差別之相，上疏云即是摩訶般若中歷法廣明者是也。
如於陰、界、入分析求心不可得，當知六度萬行，
乃至一切總持三昧門中，種種求心亦不可得等。
由此觀故，所有一切我、愛、慢等，皆永不生，故云一切分段中等也。 ^565c8

【疏】以如來五眼等者，虗空無垢菩提心，
畢竟無相，離諸根境，越諸戲論。
以如來五眼尚不觀其相皃，故原曉云：非象表也。
五目不能覩其容，況餘生滅中人！
今所以明三劫六無畏者，若不作如此對辨，
恐常情各翫先習，不能覺其微妙，但擬度外事之形迹，以顯修證之淺深也。 ^565c20

【經】深修觀察者，對前二劫，故名為深。
謂第一劫中，行者心沒薀中，欲對治執有實法故，
觀此十緣生句，如前所說，即空之幻，是名為淺。
第二劫中，對治境界攀緣，觀此十緣生句，
如前所說，薀阿賴耶，即心之幻，亦名為淺。
今第三劫中，欲離有為、無為界，說不思議幻，故名深觀也。
又深修者，下疏云：謂得淨心已去，乃至由所證轉深，故名深也。 ^565c32

【疏】即幻論遍一切等者，如來金剛三業之幻，即是遍一切法界圓壇。
謂彼法界大漫荼羅中，一一本尊，皆是法界幖幟，
一遍一切，名遍一切處。
遍一切處論幻者，謂遍一切處法界漫荼羅，
即是如來三密之幻，皆本不生。
四句求之，俱不可得，即不思議之幻也。 ^565c46

【疏】且如四諦等者，且者，不盡之辭；如，即指斥之語也。
法數誠多，但舉四諦；世界無量，直示娑婆，蓋取一隅耳。
故華嚴四聖諦品云：爾時文殊師利菩薩摩訶薩告諸菩薩言：
諸佛子！苦聖諦，此娑婆世界中，或名：罪，
或名：逼迫，或名：變異，或名：攀緣等。
諸佛子！苦集聖諦，此娑婆世界中，或名：
繫縛，或名：滅壞，或名：愛著，或名：妄覺念等。
諸佛子！苦滅聖諦，此娑婆世界，或名：無諍，
或名：離塵，或名：寂靜等。
諸佛子！苦滅道聖諦，此娑婆世界中，或名：
一乘，或名：趣寂等。
諸佛子！此娑婆世界說四聖諦，有如是等四百億十千名，
隨眾生心，悉令調伏。
諸佛子！此娑婆世界所言苦聖諦者，彼密訓世界中，
或名：縈求根，或名：不出離，乃至十方無量世界，
各有無量名，不可備舉，如彼廣說，故云且如等。 ^566a8

【疏】如幻陽#CB08504;等者，
幻者，化也，無而忽有之謂也。
先無形質，假因緣有，名為幻化。
又幻者，詐，或以不實事惑人眼目，故曰幻也。
言夢者，寐中神游也。
凡人寢寐，神識不定。
說文云：寐而有覺。
周禮：夢有六種，見其凶吉：一曰正夢，平安自夢；
二曰愕夢，驚愕而夢；三曰思夢，由覺時思念而夢；
四曰寤夢，覺時所道而夢；五曰喜夢，喜悅而夢；
六曰懼夢，恐懼而夢。
故言乾闥婆城者，疏解如文。
又准義景鈔云：梵語乾闥婆，此云尋香。
乾闥名香，婆名為尋。
西土樂人，尋香求乞，造作戲城，從人為名，名尋香城等。 ^566a34

【疏】四句求之了不可得者，謂以自、他、共、
無因四句尋求，此夢事終不可得。
如莊周夢化為蝴蝶四句求時，此夢中之蝶，為從自生耶？
若無夢，蝶自不能生故。
若自不生，從他夢生耶？
若無蝶，他夢不能生故。
若他不生，為共生耶？
共亦不生。何以故？
無眠法故。若無眠，則蝶夢亦無，是則因緣之夢都不可得也。 ^566b6

【疏】有十四變化者，故智度論第十七云：
諸法如化者，十四變化心：初禪二，欲界初禪；
二禪三，欲界初禪、二禪；三禪四，欲界初禪、
二禪、三禪；四禪五，欲界初禪、二禪、三禪、四禪。
是十四變化心，作八種變化：一者、能作小乃至微塵；
二者、能作大乃至滿虗空；三者、能作輕乃至如鴻毛；
四者、能作自在，能以大為小，以長為短，
如是種種；五者、能有主力〔有大力人無所下故，
故言有主力〕；六者、能遠到；七者、能動地；
八者、隨意所欲盡能得，一身能作多，多身能作一，
石壁皆過，履氷蹈虗，手捫日月，能轉四大，
地作水，水作地，火作風，風作火，石作金，金作石等。 ^566b18

【疏】城郭者，釋名云：城，盛也，盛受國都也。
郭，廓也，廓落在城外也。
又郭，謂郛也。左氏傳曰：鄭人入其郛。
杜預曰：郛，郭也。又按淮南子，鮌〔音縣〕作城。
吳越春秋曰：鮌築城以衛君〔即堭城也〕，造墎以守民。
此城郭之始也。 ^566b40

【疏】故曰無等者，上一等字是所等，下一等字是能等。
謂如來智慧，一切法中，無可譬喻，亦無過上，
故名無等，即所等也。
心之實相，與彼智慧，猶如函蓋，是無等之等，故曰無等等。 ^566b48

【疏】一切諸魔皆化身作佛等者，智度論云：
復有魔作比丘被服，來語菩薩：汝先從小師聞修六波羅蜜法，
皆是虗妄；所集隨喜心功德，亦是虗妄。
汝先所聞，皆是虗誑，文飾不真，非佛口說。
今我為汝真示佛法。
乃至魔作佛身來，所說異於法相者，亦不信受。
譬如狗著師子皮，諸獸見之雖怖，聞聲則知是狗，
何況變作餘身等，能令行者變易其心哉！ ^566c8

【疏】自然有緣起智生者，即法界不思議秘密緣起之智生也。
謂行者以內自觀行力為因，外感佛神通加持力為緣，
由斯二力故，自然而有秘密法界緣起智生，
即能得見不思議加持境界，是故不同尋常耳。 ^566c22

【經】入漫荼羅具緣真言品第二之一者。
如上已明入真言門中住心之事，但是入漫荼羅真言行者所住境界。
若有眾生欲入此門，應須先入大悲胎藏漫荼羅，
從真言傳，教阿闍梨發菩提心及受三昧耶？
或蒙師許可，方乃得入。
若不入漫荼羅，專壇自恣，設爾精進，非徒終無果利，亦招越法重罪。
何以故？且如顯教，大乘小乘無不詮說輕重戒法，
然須師受，何況金剛一乘，諸佛自誓，輙便行之，招越法愆。
故次住心，即說此品。
今此品題具淺深二義。
且淺釋者，入者，趣向、遊履、引入之義，謂阿闍梨見有眾生堪為法器，
有大信解，方便勸誨，引入大悲漫荼羅中。
漫荼羅者，此云道場，是與弟子發心得道之處，謂之道場。
即漫荼羅是所入，入為能入，是入之漫荼羅作依主釋。
又入此漫荼羅，要具多緣，即是須得具多支分，
謂擇地、治地、擇時、定日、築壇、#CB15148;像、
結界等，然後引入，復為請召供養，方始次第受發心法，
大體同常，乃至為作護摩灌頂等，俱屬入漫荼羅所具支分。
大略言之，廣如經說。
即入漫荼羅是總，具緣是別，別從總以立名，作依主釋。
又此一一緣皆有真言，具緣之真言亦依主釋。
上來淺釋深釋者，入謂體達悟證之義，
漫荼羅是一切眾生本覺自心，即此心漫荼羅中，
各各常有無量諸佛、菩薩、緣覺、聲聞、天龍八部、
無量眷屬之所集會，但以無始無明之所覆閇，不自知見。
譬如貧家寶藏常在自家，由處地下不知不覺，知識告語方始知覺。
眾生自心漫荼寶藏亦復如是，雖有不覺，
諸佛知識方便示語即得知之，名之為入。
漫荼羅即本覺之體，入是始覺之智，具緣等言乃功德之相，
如擇地者擇去心地諸煩惱故。
餘皆密釋，例此可知，故曰入漫荼羅具緣真言也。
品第二之一者。此品文勢長遠，為隔次卷故置一之言，品次如常。 ^566c30

【疏】已知乳、酪有醍醐性者，即喻眾生心中皆有佛性，乳中醍醐假因緣成。
眾生佛性亦復如是，若離於乳有醍醐者，無有是處。
涅槃經曰：如因乳生酪，因酪得生酥，因生酥得熟酥，因熟酥得醍醐。
乃至云：雪山有草，名曰肥膩，牛若食者，即成醍醐。
佛性亦爾，善男子！
眾生薄福，不見是草。
佛性亦爾，煩惱覆故，眾生不見等。
今既已知，則令具諸器物，方便攢搖，醍醐可得，法合易解。 ^567a42

【疏】如世人慈育等者，猶如世間之人，慈心撫育稚小之子，
其子凡有所希，父母撫愛之情，無所恡惜。
若索干將鏌鎁，必不與之。
何以故？以不知運用方便，必傷其體故。
言干將鏌鎁者，即釰名也，如大阿秋水龍泉之類。
按吳越春秋云：干將，吳人〔吳時之人〕，與漚冶子同師。
闔閭使造釰二牧，一曰干將，二曰鏌鎁。
鏌鎁者，干將之妻名。
干將作釰，金#CB05033;之精，
未肯鎔流，干將夫妻乃斷髮剪指，指投之鑪中，
金#CB05033;乃濡，遂以成釰。
陽曰干將而作龜文，陰曰鏌鎁而作漫理。
干將匿其陽而出其陰，獻之闔閭，故曰干將等。
法合易解。 ^567b10

【疏】如來已度此微細等者，謂如來已得越度第三重極細妄執至佛地，
故曰如來已度等。 ^567b30

【疏】此領解中文等者，疏主指此金剛領解，
文唯二行，雖則揀省少略，而提控摽舉一部宗要，
通途微妙，旨趣無不周足耳。 ^567b34

【疏】如父母和合至託胎中者。
此中云父母者，漫荼羅諸佛為父，明妃真言為母，眾生菩提心識種子託生故。
下疏云：如男女交會因緣，識種子託於胎藏。
如是諸佛國王明妃為夫人，和會毗富羅種子，
於大悲胎藏法界漫荼羅中初生，故曰如父母和合等。 ^567b40

【疏】無明父母等者，謂一念無明，一切煩惱無不從生，故十二因緣貫之在首。
補處菩薩但有微細無明，除此垢時，餘障必盡，故曰父母。
又有偈云：煞害於父母，王及二多聞，極煩惱所惱，得最上菩提。
今取上一句，准慈恩法苑釋云：以愛為母，以業為父。
今補處菩薩永斷貪愛及業，俱生無明種子，
更無後有之生，故云無明父母極細之垢。 ^567c2

【疏】離法界無別等者，應云：離法界無別眾生界，
眾生界即法界故；離心界無別法界，法界即是心界故。
疏中言略爾。 ^567c16

【疏】如初無畏時，以聲字等者，謂第一無畏以聲字觀者，
真言行人依三密供養修行，觀真言之聲及真言之字而作修行。
如下世間成就品中經云：如真言教法，
成就於彼果，當字字相應，句句亦如是。
初字菩提心，第二名為聲，句想為本尊，而於自處作等。
第二無畏有相觀者，謂四念處觀，即真言行者本尊三昧，眾相現前故。
第三無畏唯薀無我心者，觀陰、界、入，分析求之，
了不可得，即真言行者觀瑜伽境，心不可得也。
第四無畏法緣心者，觀諸薀法如幻#CB08504;等，
即真言行者觀瑜伽境界如鏡像等。
第五無畏無緣心者，觀法無我性，心外都無，
即真言行者於瑜伽道，心自在故。
第六無畏平等心者，觀心空性，法及無緣皆一性故，真言行者即是虗空無垢菩提心也。 ^567c22

【疏】離垢地已去，各於自地觀心中修漫荼羅者，
以初地菩薩入三世平等，與第六平等無畏無異故。
取二地已去，乃至佛地，足前六種無畏，故成十六重玄義也。
今第七重玄，依離垢地正直、柔輭、堪能等十種深心為門而入，
修漫荼羅行。他皆倣此。
第八重玄，即以發光地清淨、安住、厭捨等十種深心為門而入。
第九重玄，即以焰慧地觀察眾生界、法界、世界等十法明門為門而入。
第十重玄，依難勝地過去、未來、現在等十種清淨心為門修行。
第十一重玄，依現前地一切法無相、無體、無生一平等法為門修行。
第十二重玄，依遠行地雖修三空而慈悲不捨眾生等十種方便慧起殊勝道為門修行。
第十三重玄，依不動地無生法忍為門修行。
第十四重玄，依善慧地淨諸陀羅尼三昧為門修行。
第十五重玄，依法雲地菩薩離垢等百萬三昧乃至最後受一切智勝軄位三昧為門修行。
第十六重玄，依如來地十地之行相次第現前，
總此因相而為其門，修漫荼行，究竟歸於一切智智、福智大海。
華嚴經云：十方國土碎為塵，可於一念知其數，
毫末度空可知量，億劫說此不可盡。
問：十六行位歷然可觀，重玄之義行相云何？
答：有二門：初、當位因果，後、異位因果。
今初，如第一重玄，以聲字觀修漫荼行。
聲字為門，即當其因；觀行圓明，即當其根；
增長不已，入法界壇，即當究竟。
一位既爾，餘位皆然。
故次疏云：此一一位自有菩提種子心，
有大悲胎藏增長因緣，有慧方便業受用之果。
即一一位各具此三句義也。
後異位因果者，謂三劫瑜祇六種無畏，
三賢十地始本智明，初後更收，聖凡互即。
況行者用心自在，了本不生，神解虗中，
奮迅遊戲，以十種緣生句不可思議幻作鎔融，
以見心成正覺、證心大涅槃為悟入故。
十六行位境智皆然，豈非重玄耶？
故金剛頂瑜伽十六大菩薩生，即斯義矣。
又解：謂漸次證入而有二種：初約六無畏，
從因至果以為漸次；後約十地，從因至果以為漸次。
二門併彰，總有十六，非次第修行經十六位也。 ^567c48

【疏】如菩薩修禪時，於九次第定等者，謂前所明漸次證入觀行之事，
恐人難解，故以此況之。
九次第定者，即四禪、四無色及滅盡定。
為從下至上，次第修得，勝劣異故，名九次第定。
故大般若云：善男子！
菩薩摩訶薩九次第定，若順若逆，入出自在，
乃至從離生喜樂地，復入第二靜慮；從定生喜樂地，
復入第三禪；從離喜妙樂地，入第四禪；
從捨念清淨地，乃至入非想非非想定；
從非想非非想定起，復入滅盡定；從滅盡定出，
還入非想非非想定；從非想非非想定起，
入無所有處定；乃至從第二禪起，入初靜慮。
是為菩薩摩訶薩師子頻伸三摩地。 ^568b20

【疏】或觀無盡法界等者，由定自在，緣境度生，旋轉無盡。
且略作句，而有十六。
約無盡法界，而有八句：以一切心為一心，
一心為一切心，一心為一心，一切心為一切心。
門亦有四：一切門為一門，一門為一切門，
一門為一門，一切門為一切門。
約無餘眾生界，亦有八句：以一心為一切心，
一切心為一心，一心為一心，一切心為一切心。
門亦有四：以一門為一切門，一切門為一門，
一門為一門，一切門為一切門。
且作十六者，為順十六重玄義故。
理應更有二二相合等，心門相望，逆順超間，
旋轉無盡，如理應思。 ^568b42

【疏】若以此十六等者，十六如上，謂以十六重深玄之義理，橫竪統攝十二部經。
次第別收曰橫統，上下總融曰竪攝。
又法門相當曰橫統，一收一切曰竪攝。
十二部者，所謂：一、契經，二、應頌，三、記別，
四、諷誦，五、自說，六、緣起，七、譬喻，八、本事，
九、本生，十、方廣，十一、希法，十二、論議。
一、契經者，對法第十一，謂以長行綴緝略說所應說義，
即諸經中，長行略說所應說法，名為契經。
瑜伽、顯揚不說長行，但總相云：佛於彼彼方所，
為彼彼有情，依彼彼行，宣說無量蘊相應語，
乃至結集者，以妙名等，次第安布真善妙義，名為契經。
二、應頌者，對法等論同說，即諸經內，或中或後，以頌重頌前長行義。
又云：不了義經，應更頌釋。
長行雖說，義猶未盡，須更頌之。
即為二義，故說應頌：一者、為益利根後來；
二者、為顯前不了義，令聽法者解明淨故。
三、記別者，謂世尊記諸弟子未來生事，記因果也。
又諸論云：了義經說，名為記別，記別開示深密意故。
餘處所言不了義經名記別者，謂以少言略記別故，
名不了義，不據分明說深義故。
又總以三義名為記別：一、記弟子生死因果，
二、分明說記深密之義，三、記菩薩當成佛事等。
四、諷誦者，顯揚等云：謂諸經中非長行重說，
或以二句三句四五六句等說，並為諷誦。
涅槃經言：除修多羅及諸戒律，其餘有說四句之偈：
諸惡莫作，眾善奉行，自淨其意，是諸佛教。
是名伽陀經。五自說者，瑜伽等云：謂於是中不顯請者，
為令當來正法久住，不請而說，名為自說。
涅槃經說：如佛晡時入於禪定，乃至明旦從禪定起，無問自說。
是名優陀那等。六緣起者，一因請而說，
二因犯制戒，三因事說法。
對法等言因緣者，謂因請而說。
又有因緣制立學處。
涅槃經言：如諸經偈所因根本，如舍衛國有一丈夫，
羅網捕鳥，得已還放。
世尊知其本末因緣，而說偈言：莫輕小罪，
以為無殃，水滴雖微，漸盈大器。
是名尼陀那經。七譬喻者，涅槃經云：如戒律中所說譬喻。
是名阿波陀那經。
對法等言：謂諸經中有此況說，為令本義得明淨故。
二十五云：謂於是中有譬喻說。
對法唯言經中譬喻，涅槃但說律中譬喻，
瑜伽總說經律論譬喻，並此所攝。
八本事者，謂除本生，宣說前際諸所有事；
除佛本生，餘說一切前際之事。
是名伊帝目多伽。
九本生者，謂說世尊往世於某方所有生死身，
所行菩薩行，所有難行，是名本生。
對法八十一云：所謂宣說諸菩薩行本相應事。
涅槃言：如佛世尊本為菩薩作鹿作羆乃至作金翅等所可受身，
是名闍陀伽經。十、方廣者，說菩薩道不共佛法二空之理，
包福慧滿，名為方廣。
唯在大乘，不通小教。
涅槃名毗佛略經。
對法亦名廣破無比一切有情利益安樂所依處故，
宣說廣大甚深法故，名為方廣。
十一、希法，謂諸經中宣說諸佛及諸弟子所有共不共德及餘最勝殊特驚異甚深之法，
是名希法。涅槃言：菩薩初生即行七步，
放大光明遍照十方，乃至如佛初生入天廟時，
令彼天像起下禮敬，名未曾有。
此說佛等殊特之事，名為希法。
十二、論議者，謂諸經典循環研覈摩呾理迦。
涅槃經說：如佛世尊說諸經，若依論議分別廣說，
辨其相貌，是名優波提舍經。
謂若以此中十六重玄之義理，橫統竪攝十二部經，則旋轉無盡。
又上疏曰：如此經者，當知一切修多羅意皆在此。
如釋迦如來所說法者，當知十方三世一切如來種種因緣隨宜演說，
無非為此三句法門究竟同歸，本無異轍。
故曰：以此十六等 ^568c14

【疏】六體者，謂齊已下〔一〕，齊已上〔二〕，心已下
〔三〕，心已上〔四〕，咽以上〔五〕，頂，即六體也。 ^569b32

【疏】自齊已下等者，從如來齊輪已下，示現生於釋宮之身，
出胎、襁褓、童子、納娶、耶輸、出家、苦行、樹下、
成道，一切示現，同於世人之法。
示現如是之身，及三乘六趣，種種形類，
種種色像〔青、黃、赤、白、男、女、大、小〕，各各言音壇座，
眷屬三轉不同，如下備載，皆依大悲胎藏漫荼羅第三院中次第而住。 ^569b36

【疏】四智、四三昧者，有說四智是四波羅蜜菩薩，四三昧是四方如來三昧之身。
今此中四智即四如來，四三昧即四菩薩，謂表所居八葉蓮華。
四方四葉，即是寶幢、開敷華、無量壽、天皷音四如來；
四隅四葉，即是普賢、文殊、慈氏、觀音四菩薩。
如是東南、西南、西北、東北，次第而住。 ^569b48

【疏】於自法界門等者，對上三重漫荼羅中，
所現三乘六趣，乃至四智果德佛身，各各形像，
乃至壇座，各各無不成法界門。
隨彼各各法界門，施作真言事業，對他法界門，故稱自也。
若深釋時，如是種種法界門，皆從遮那法界自心流出，故稱自法界。
言下文所說等者，謂向下經文，雖說四重漫荼本尊真言，
手印無量，差別不同，然究其根本，但從心王開出，
為逗根故，作種種名言字句流通耳。 ^569c12

【疏】下不令普現隨類等者，謂有疑云：經言皆悉出現如來之身，
疏中却約如來六體現出種種三乘、六趣、
色像、威儀等諸法界門，豈不違經？
故疏自通云經中不令普現隨類，而但言悉現如來身者，牒彼疑難也。
故下文云：經中意明本迹俱是法界不可思議加持之德，畢竟不二故。
豈欲令獨一法界如來之身，作三乘、六道種種形像耶？
譬如真金匠成眾像，其金體豈是種種耶？
故次疏云：毗盧與鬼、畜等，平等無二。
是故從一為門，即見心王爾。 ^569c28

【疏】是故作佛事等者，上來為彼從初發心乃至十地諸眾生故，
遍至十方而作佛事。
今既作佛事已，還却收歸佛身本位〔三重各各本位〕
中住，住已而復還入，還復入於一切支分中，
即表法界無二，無不從於法界流，無不還歸於法界也。 ^569c46

【疏】若無明師，則所傳無寄者，謂此經是諸佛如來秘要之藏，
不得輙爾披翫，須從師受。
如欲度嶮難惡道，須依導師；若無引導之師，則無所達。
今此亦爾，欲發菩提心，修真言秘要之行，
須依明解之師，所傳有寄。
寄者，憑也，託也。若無明師，則所傳無可憑託，故須明師也。 ^570a8

【疏】得傳教灌頂者，灌頂之言，有二種別：
一、傳教灌頂；二、結緣灌頂。
結緣者，准下疏明。
若人因遇道場，便云法緣難值，乞兼為濟者，為作灌頂。
得灌頂已，於一切真言門本尊法中，求受真言印法，
隨分修行，故名結緣。
二者、傳教灌頂。從初發心，求阿闍梨，為欲紹襲阿闍梨位故。
師許可已，為造立漫荼羅，具足儀軌，而與灌頂。
得灌頂已，堪紹師位，故名得傳教灌頂，名阿闍梨也。
言若度違順八心，證寂然界者，即初劫中所說種子、
根、疱等，及歸依三寶等，名順世八心。
若三乘初發道意，迄至拔業煩惱根本無明種子，名違世八心。
以五種譬喻，從無性門達諸法即空，不為薀、
界、處、能執、所執之所動搖，證寂然界，名阿闍梨。
言若以心王自在等者，此是第二劫中真言。
行者觀如幻等六種喻，得心王自在，超度人、
法有、無二障，覺自心本不生。
故上疏曰：謂以如幻等門照有、空不二，
而人、法二空之相亦不當心，乃名真入法空，
悟唯識性，不滯有為、無為，心無罣礙等，名阿闍梨。
言若生極無相自性心者，即是第三劫中真言。
行者觀察自心畢竟不生，我之與薀皆同一性，
此空智生，名極無相自性心生。
故上疏曰：行者得此心時，觀一切染、淨諸法無不從緣生者。
若從緣生，即無自性；若無自性，即是心之本不生；
心本不生，即心之實際；心之實際亦復不可得。
故曰：極無自性心生，是名阿闍梨。
如是次第，從下至上，皆得名為阿闍梨也。 ^570a20

【疏】從此復有十重等者，十重深行，即十地也。
言於解三密至上首者，謂得傳教灌頂阿闍梨，
從師次第受得秘密之法，於修行三密傳教人中最為上首。
此人以眾德兼備故，能流通密教，不斷佛種，
是名佛之真子，常為眾聖之所稱歎，故名上首。
言如金剛薩埵者，是人於大悲胎藏漫荼羅中，
發菩提心，受三昧耶，諸佛印可，位同普賢金剛薩埵，
以冠十六菩薩之首，故云如金剛薩埵。
言毗盧等者，此阿闍梨行阿闍梨事時，
凡所加持，先觀自身作毗盧遮那。
何以故？若不自得令他得者，無有是處。
言作最初至同於薩埵者，前雖想身同於遮那，
但取加持，至臨事時，即觀自身復為金剛薩埵，遮那不應自作事故。
故下疏云：次觀自身毗盧遮那。
所以然者，以大日如來是此大悲胎藏阿闍梨故。
是故行者若行阿闍梨事時，即應以自身而作本尊；
若作漫荼羅諸作務時，即以自身作金剛薩埵也。 ^570b20

【疏】若同毗盧遮那智業圓滿者，智即是觀自身為大日身，業即觀自身同於薩埵。
若如是者，乃名深行阿闍梨也。 ^570c4

【疏】兼綜眾藝等者，不但發菩提心妙慧慈悲，抑亦博綜世間種種伎藝等。 ^570c10

【疏】謂聲論等者，聲論，聲明也；因論，因明也。
十八明處、六十四能者，總標也。
算數、方藥、觀相、工巧等者，略指也。
故華嚴經第五地云：菩薩為利益眾生故，世間技藝靡不該習。
所謂文字、算數，聲明也；圖書、印璽、地、水、
火、風種種諸論，咸所通達，因明也；又善方藥，
治諸病，癲狂、蠱毒悉能除斷，醫方明也；
文筆、讚詠、歌舞、妓樂，悉善其事；國城、村邑、
宮宅、園苑、泉流、陂池、草樹、華藥，凡所布列，
咸得其宜；金、銀、摩尼、真珠、瑠璃、珊瑚等藏，
悉知其處，出以示人；日月、星宿、鳥鳴、地震、
夜夢吉凶、身相休咎，咸善觀察，一無錯謬，
工巧明也；持戒、入禪、神通、無量、四無色等餘一切世間之事，
但於眾生不為損惱利益，故咸悉開示，
漸令安住無上佛法等，內明也。
言緣漫荼羅所要等者，即眾多支分。
且如第六疏云：奏攝意樂，樂謂獻塗香時，
即有獻塗香曲，花燈、飲食等，皆亦如是。
一一歌詠，皆是真言；一一舞獻，無非密印。
乃至無人解者，阿闍梨當自奏之。
若不能爾，不得名為麤綜眾藝也。 ^570c14

【疏】於一切總持者，謂法總持等，如前已明。
言三昧門者，謂以三昧而為門故，或三或四，乃至百八三昧等。
言道品者，道即入聖道，品即三十七品故。
諸度者，六度、十度等故。
四辯者，一、迅辯，懸河#CB17789;泠故；
二、捷辯，隨難隨答故；三、應辯，應根巧說故；
四、無礙辯，四無礙解故。
四攝者，布施、愛語、利行、同事，菩薩以此四法攝眾生故。
力者，十力也。智度論云：一者、是處不是處智力，
分別籌量眾生是可度、是不可度；二、業報智力，
分別籌量是人業障、是人報、是人無障；
三、禪定解脫三昧智力，分別籌量是人着味、
是人不着味；四、上下根智力，分別籌量眾生智力多少；
五、種種欲智力，分別籌量眾生所樂；六、
種種性智力，分別籌量眾生深心所趣；
七、一切至處道智力，分別籌量眾生解脫門；
八、宿命智力，分別籌量眾生先所從來；
九、生死智力，分別眾生生處好醜；十、漏盡智力，分別籌量眾生得涅槃。
佛用是十種力度脫眾生，審諦不錯，皆得具足。
以是故，佛雖有無量力，但說此十力。
言無畏者，一、一切智無畏，佛於大眾中而自唱言：我具一切智。
心無怯懼故。二、漏盡無畏，佛自說言：一切煩惱種現俱盡故。
三、障道無畏，佛自說言：我識知一切貪欲能障聖道故。
以無怯懼。四、出苦道無畏，佛言：我知無漏聖道能出生死苦。
名出苦道無畏。說此四法，心無怯懼，名四無畏。
今此經復有六無畏，如前已明。
言等者，等彼十八不共等故。 ^570c48

【疏】即是深修觀察等者，此即正明甚深般若也。
何以知之？以第三劫觀十緣生故。
亦可具三種般若，謂觀察十緣生句，即是觀照般若；
見甚深中道，即實相般若；詮說言教，皆文字般若也。
言照不可得空者，今以前劫為所觀故。 ^571a48

【疏】復次，初劫智慧等者，謂此菩薩於初劫中，
與通教聲聞共行；至於二劫，猶與廣慧之人共聞。
以須菩提於般若會中，猶能承佛威神，
說人、法俱空；若離佛之威神，則不能也，是故皆非甚深。
今此劫中無邊智慧，所對二乘皆不知故，名曰甚深也。 ^571b10

【疏】堪可匠成者，匠謂師匠，成即成就，由通達三乘故，
堪能為人師匠，成就弟子三學等故。
又匠是工匠，如世工匠，能匠成諸器；阿闍梨法匠，能匠成三乘三學法器。
又匠，將也，即將作少府，秦官，掌理宮室也。
今言匠者，蓋從彼為稱也。 ^571b20

【疏】即攝諸經八識等者，即解深密等經、唯識等論也。
言無性義者，如唯識論云：謂依初遍計所執立相無性，
由此體相畢竟非有，如空華故。
依次依他立生無性，此如幻事託眾緣生，
無如妄執自然性故，假說無性，非性全無。
依後圓成實立勝義無性，謂即勝義，由遠離前遍計所執我法性故，
假說無性，非性全無等。
言佛性一乘等者，涅槃、勝鬘、如來藏等經也。
問：今第三義已該圓宗，第四立如實知自心，
別收秘藏，豈華嚴、般若劣於如來秘藏耶？
答：此乃宗果是同，但顯密為異。
前約教相圓極，攝諸了義；後約威靈呪驗，
屬以秘宗，復何疑哉？ ^571b30

【疏】隨事分別識其性類者，若真言中有那那
〔興也〕、烏乳〔威德〕字者，當知是增益相應性類。
若真言中有麼囉野、鉢吒野等者，當知是降伏性類。
若真言中有扇多、微戍陀等者，當知是息灾性類。
若本尊作熈怡相及黃色者，是息灾性類。
若作喜怒相及黃白色，是增益性類。
若作忿怒相及青黑等色，當知是降伏性類。
供物顏色聒淡辛酸等，以類准知。 ^571c4

【疏】右手是三昧等者，興善印關云：左羽右羽右左手，左止右觀亦復然。
言十指等者，興善云：右羽慧方願力智，
左手檀戒忍進禪，左小為頭終右指，十波羅蜜對相連。
言亦是一切智五輪譬喻義者，如來一切智難可識知，以五輪譬之。
五輪者，地、水、火、風、虗空也。
故興善云：五輪左小為頭數，便是地、水、
火、風、空。又如上經云：譬如大地，一切眾生依。
如是一切智智，天、人、阿脩羅等依。
譬如火界，燒一切薪無厭足。
如是一切智智，燒一切無智薪無厭足等。
今此亦爾。言一切緣中皆有第一實際者，
如上所說，一切因緣事相之中，皆以四句觀之，
畢竟不生，名為皆有第一實際也。 ^571c18

【疏】及於漫荼羅中，觀至器、非器者，阿闍梨引弟子入漫荼羅，
拋華之時，觀所擲華，所至之處，隨上、中、
下類，可能知彼是器、非器。
如擲華時，華墮在佛首，當知彼人於佛頂真言中易得成就；
若墮佛身中分，當知於佛心真言中易得成就；
若墮佛身下分，於使者真言中求悉地時易得成就，於餘真言中成就較難。
又是器、非器者，華所至處表器，餘不至處表非器。
如世供器，隨色受名，謂若盛香者，名為香器，
非華、果等；若盛華者，於華名器，於香、食等名為非器；
若華至佛頂，於佛頂名器，於佛心等名為非器；
或可至尊上是器，全不至者名非器。 ^571c40

【疏】信諸佛菩薩者者，謂阿闍梨。
應當信知眾生一念心中，皆有諸佛壽量之身，
乃至不退諸菩薩等，以無明所覆，未得顯現。
但當於此三密加持，諦信勤行，乃名深行阿闍梨也。 ^572a14

【疏】寂光、海會等者，寂光，土也；海會，眾也。
即是能寂光明土中塵沙之眾，此通真應。
故普賢菩薩行法經云：釋迦牟尼毗盧遮那遍一切處，
其佛住處名常寂光，常波羅蜜所攝成處，
我波羅蜜所安立處，淨波羅蜜滅有相處，樂波羅蜜不作身心相處等。
又第二疏云：行者得此心時，即知釋迦牟尼淨土不毀，
見佛壽量長遠，本地之身與上行等從地踊出諸菩薩同會一處，
修對治道。雖位隣補處，不識一人。
如是甚深之境，乃至不退菩薩尚不能知，豈況下凡？
是故難信。言補處、三請等者，補處即彌勒菩薩也。
三請者，法華？壽量品云：彌勒菩薩因見從地踊出諸大菩薩，
又聞世尊言是我化，遂說偈言：佛昔從釋種，
出家近伽耶，坐於菩提樹，爾來尚未久。
乃至云：云何於少時，教化令發心？
願佛為未來，演說令開解。
如是說已，爾時佛告諸菩薩及一切大眾：諸善男子！
汝等當信解如來誠諦之語。
如是三說已，彌勒合掌白佛言：世尊！
唯願說之，我等當信受佛語。
如是三白已，此即三請也。
復言：唯願說之，我等當信受佛語。
爾時世尊知諸菩薩三請不止。
既云三請不止，次垂誡云：而告之言：汝等諦聽！
足前三說，故云四誡。
問：此豈不違法華疏云如來三勑，補處四請耶？
答：彼言三勑者，但取三告，名為三勑。
彌勒四請者，謂經云如是三白已，復言唯願說之，即四請也。
各據一義，故不相違。 ^572a22

【疏】到於住地等者，住地即十住，此十住地通名信解行地。
或度於信解者，即至佛地也。
謂於前三句義中，開出佛地為上上方便心，
至此第四心時，名究竟一切智地，故經云四分之一度於信解也。 ^572b20

【疏】乃至諸賢聖眾亦稱歎者，是人得傳教灌頂已，得諸賢聖之所稱歎。
故下經云：當知彼善男子、善女人，從如來口生佛心之子，
在所遊方，即為有佛，施作佛事。
是故，秘密主！若樂欲供養佛者，當供養此善男子、善女人。
若欲見佛，即當觀彼時金剛手、普賢等上首諸菩薩，
同聲說言：我等從今已後，當恭敬供養是善男子、善女人。
何以故？同見佛世尊故。 ^572b28

【疏】為作心漫荼羅等者，謂內心瑜伽與彼外壇無異也。
然彼皆是內心法門，一切眾生同有此性，
而不能自信，不自了知。
如來明了自證，而為一切眾生普開覺之，亦令同得。
今深行阿闍梨為作此心漫荼羅。
漫荼羅行相，如住秘密漫荼羅品具明。
言慈悲水作心灌頂者，又彼品疏云：師當住瑜伽之座，
觀於阿字加點，置弟子頂十字縫中。
當知此上有點，即是甘露法水用灌其頂。
此與佛初受軄，皆傳教灌頂也。 ^572b42

【疏】不應作最後等者，即是阿闍梨教誡受法之者：
自今已後，當如所得，廣作利他，勤而行之。
勿得作最後斷種人，即是教令應紹繼先師所作事業也。
故智度論佛屬累阿難云：我滅度後，好守護般若，
乃至當教化弟子，弟子復教餘人，展轉相教，
譬如一燈復燃餘燈，莫作最後斷種人。
彼自釋云：如世人有子，若不紹繼，則名斷種，最為可耻。
佛以此喻告阿難：汝莫於汝身上令般若斷絕。
今亦如是，師誡弟子：莫於汝身上令此道不行。
故曰不應等。 ^572c10

【疏】以如是諸法畢竟等者，應以字門顯之。
且如^mc-A66E灑字門，詮一切法性鈍義。
夫自性鈍者，即是無分別心，不愚不慧，
無妄無覺，乃至一切諸法不能動搖。
所以然者，如世間人以取捨不亡故，尚智慧而棄愚癡，尊涅槃而賤生死。
而今觀灑字門，心無分別，則心無高下，故名調柔也。 ^572c28

【疏】隨有所作，皆與三昧相應者，謂若本尊作慈悲之容，
或身白色，應供白華，名三昧相應；若獻黃赤，名不相應香等類。
此言一一緣至入法界門者，若作如是三昧等，
應當一一四句求之，皆不可得，名入法界門也。 ^572c40

【疏】謂於三部等者，三部者，佛部、蓮華部、金剛部。
且如於佛部真言作成就時，取彼所成之物，
或安膳那，或雄黃、朱砂之類，而置本尊壇中，依法作之。
悉地成時，前上、中、下三相不同。
上成有三相，謂初夜煖生，中夜煙起，五更#CB08504;出；
中成有二相，謂除#CB08504;；
下成有一相，謂但煖生等。
真言行者，須善通達。
言皆與正理相應者，謂雖作種種成就，
而不取著，不異於如故。
言又於息灾法中等者，即下云若入普門世界，能以一念中具足相應也。
大毗盧遮那成佛神變加持經義釋演密鈔卷第四
 ^573a2
