
pin:: 大方廣佛新華嚴經合論卷第一百十四
other:: 唐于闐國三藏沙門實叉難陀譯經
author:: 唐太原方山長者李通玄造論
author:: 唐福州開元寺沙門志寧釐經合論
pin:: 入法界品第三十九之二十七
commentary:: 
【論】第五、十一地法門，十知識。
第一、此世界中摩耶夫人主，從悲起智，幻生成佛門。
orig::  ^749b4

【經】爾時，善財童子一心欲詣摩耶夫人所，
即時獲得觀佛境界智，作如是念：是善知識，
遠離世間，住無所住，超過六處，離一切著，
知無礙道，具淨法身，以如幻業而現化身，
以如幻智而觀世間，以如幻願而持佛身、
隨意生身、無生滅身、無來去身、非虗實身、
不變壞身、無起盡身、所有諸相皆一相身、
離二邊身、無依處身、無窮盡身、離諸分別如影現身、
知如夢身、了如像身、如淨日身、普於十方而化現身、
住於三世無變異身、非身心身，猶如虗空，
所行無礙，超諸世眼，唯是普賢淨目所見。
如是之人，我今云何而得親近、承事、供養、
與其同住、觀其狀貌、聽其音聲、思其語言、受其教誨？
作是念已，有主城神，名曰：寶眼，眷屬圍遶，
於虗空中而現其身，種種妙物以為嚴飾，
手持無量眾色寶華以散善財，作如是言：善男子！
應守護心城，謂：不貪一切生死境界；應莊嚴心城，
謂：專意趣求如來十力；應淨治心城，謂：
畢竟斷除慳疾、諂誑；應清涼心城，謂：思惟一切諸法實性；
應增長心城，謂：成辦一切助道之法；應嚴飾心城，
謂：造立諸禪解脫宮殿；應照曜心城，謂：
普入一切諸佛道場，聽受般若波羅蜜法；
應增益心城，謂：普攝一切佛方便道；應堅固心城，
謂：恒勤修習普賢行願；應防護心城，謂：
常專禦扞惡友、魔軍；應廓徹心城，謂：開引一切佛智光明；
應善補心城，謂：聽受一切佛所說法；應扶助心城，
謂：深信一切佛功德海；應廣大心城，謂：
大慈普及一切世間；應善覆心城，謂：集眾善法以覆其上；
應寬廣心城，謂：大悲哀愍一切眾生；應開心城門，
謂：悉捨所有，隨應給施；應密護心城，謂：
防諸惡欲，不令得入；應嚴肅心城，謂：逐諸惡法，
不令其住；應決定心城，謂：集一切智助道之法恒無退轉；
應安立心城，謂：正念三世一切如來所有境界；
應瑩徹心城，謂：明達一切佛正法輪脩多羅中所有法門種種緣起；
應部分心城，謂：普曉示一切眾生皆令得見薩婆若道；
應住持心城，謂：發一切三世如來諸大願海；
應富實心城，謂：集一切周徧法界大福德聚；
應令心城明了，謂：普知眾生根、欲等法；
應令心城自在，謂：普攝一切十方法界；
應令心城清淨，謂：正念一切諸佛如來；
應知心城自性，謂：知一切法皆無有性；
應知心城如幻，謂：以一切智了諸法性。
佛子！菩薩摩訶薩若能如是淨修心城，則能積集一切善法。
何以故？蠲除一切諸障難故，所謂：見佛障、
聞法障、供養如來障、攝諸眾生障、淨佛國土障。
善男子！菩薩摩訶薩以離如是諸障難故，
若發希求善知識心，不用功力則便得見，乃至究竟必當成佛。
爾時，有身眾神，名：蓮華法德及妙華光明，
無量諸神前後圍遶，從道場出，住虗空中，
於善財前，以妙音聲種種稱歎摩耶夫人，
從其耳璫放無量色相光明網，普照無邊諸佛世界，令善財見十方國土一切諸佛。
其光明網右遶世間，經一帀已，然後還來入善財頂，乃至徧入身諸毛孔。
善財即得淨光明眼，永離一切愚癡闇故；
得離翳眼，能了一切眾生性故；得離垢眼，
能觀一切法性門故；得淨慧眼，能觀一切佛國性故；
得毗盧遮那眼，見佛法身故；得普光明眼，
見佛平等不思議身故；得無礙光明眼，
觀察一切剎海成壞故；得普照眼，見十方佛起大方便轉正法輪故；
得普境界眼，見無量佛以自在力調伏眾生故；
得普見眼，覩一切剎諸佛出興故。
時，有守護菩薩法堂羅剎鬼王，名曰：善眼，
與其眷屬萬羅剎俱，於虗空中，以眾妙華散善財上，
作如是言：善男子！
菩薩成就十法，則得親近諸善知識。
何等為十？所謂：其心清淨離諸諂誑，大悲平等普攝眾生，
知諸眾生無有真實，趣一切智心不退轉，
以信解力普入一切諸佛道場，得淨慧眼了諸法性，
大慈平等普覆眾生，以智光明廓諸妄境，
以甘露雨滌生死熱，以廣大眼徹鑒諸法，心常隨順諸善知識。
是為十。復次，佛子！
菩薩成就十種三昧門，則常現見諸善知識。
何等為十？所謂：法空清淨輪三昧、觀察十方海三昧、
於一切境界不捨離不缺減三昧、普見一切佛出興三昧、
集一切功德藏三昧、心恒不捨善知識三昧、
常見一切善知識生諸佛功德三昧、常不離一切善知識三昧、
常供養一切善知識三昧、常於一切善知識所無過失三昧。
佛子！菩薩成就此十三昧門，常得親近諸善知識，
又得善知識轉一切佛法輪三昧；得此三昧已，
悉知諸佛體性平等，處處值遇諸善知識。
說是語時，善財童子仰視空中而答之言：善哉！
善哉！汝為哀愍攝受我故，方便教我見善知識。
願為我說：云何往詣善知識所？
於何方處城邑、聚落求善知識？
羅剎答言：善男子！
汝應普禮十方，求善知識；正念思惟一切境界，
求善知識；勇猛自在徧遊十方，求善知識；
觀身觀心如夢如影，求善知識。
爾時，善財受行其教，即時覩見大寶蓮華從地涌出，
金剛為莖，妙寶為藏，摩尼為葉，光明寶王以為其臺，
眾寶色香以為其鬚，無數寶網彌覆其上。
於其臺上，有一樓觀，名：普納十方法界藏，
奇妙嚴飾，金剛為地，千柱行列，一切皆以摩尼寶成，
閻浮檀金以為其壁，眾寶纓絡四面垂下，階陛欄楯周帀莊嚴。
其樓觀中，有如意寶蓮華之座，種種眾寶以為嚴飾，
妙寶欄楯、寶衣間列，寶帳、寶網以覆其上，
眾寶繒旛周帀垂下，微風徐動，光流響發。
寶華幢中雨眾妙華，寶鈴鐸中出美音聲，
寶戶牖間垂諸纓絡，摩尼身中流出香水，
寶象口中出蓮華網，寶師子口吐妙香雲，
梵形寶輪出隨樂音，金剛寶鈴出諸菩薩大願之音，
寶月幢中出佛化形，淨藏寶王現三世佛受生次第，
日藏摩尼放大光明徧照十方一切佛剎，
摩尼寶王放一切佛圓滿光明，毗盧遮那摩尼寶王興供養雲供養一切諸佛如來，
如意珠王念念示現普賢神變充滿法界，
須彌寶王出天宮殿，天諸婇女種種妙音歌讚如來不可思議微妙功德。
爾時，善財見如是座，復有無量眾座圍遶，
摩耶夫人在彼座上，於一切眾生前現淨色身。
所謂：超三界色身，已出一切諸有趣故；
隨心樂色身，於一切世間無所著故；普周徧色身，
等於一切眾生數故；無等比色身，令一切眾生滅倒見故；
無量種色身，隨眾生心種種現故；無邊相色身，
普現種種諸形相故；普對現色身，以大自在而示現故；
化一切色身，隨其所應而現前故；恒示現色身，
盡眾生界而無盡故；無去色身，於一切趣無所滅故；
無來色身，於諸世間無所出故；不生色身，
無生起故；不滅色身，離語言故；非實色身，
得如實故；非虗色身，隨世現故；無動色身，
生滅永離故；不壞色身，法性不壞故；無相色身，
言語道斷故；一相色身，無相為相故；如像色身，
隨心應現故；如幻色身，幻智所生故；如#CB08504;色身，
但想所持故；如影色身，隨願現生故；如夢色身，
隨心而現故；法界色身，性淨如空故；大悲色身，
常護眾生故；無礙色身，念念周徧法界故；
無邊色身，普淨一切眾生故；無量色身，
超出一切語言故；無住色身，願度一切世間故；
無處色身，恒化眾生不斷故；無生色身，
幻願所成故；無勝色身，超諸世間故；如實色身，
定心所現故；不生色身，隨眾生業而出現故；
如意珠色身，普滿一切眾生願故；無分別色身，
但隨眾生分別起故；離分別色身，一切眾生不能知故；
無盡色身，盡諸眾生生死際故；清淨色身，同於如來無分別故。
如是身者，非色，所有色相如影像故；非受，
世間苦受究竟滅故；非想，但隨眾生想所現故；
非行，依如幻業而成就故；離識，菩薩願智空無性故，
一切眾生語言斷故，已得成就寂滅身故。
爾時，善財童子又見摩耶夫人，隨諸眾生心之所樂，現超過一切世間色身。
所謂：或現超過他化自在天女身，乃至超過四大天王天女身；
或現超過龍女身，乃至超過人女身。
現如是等無量色身，饒益眾生；集一切智助道之法，
行於平等檀波羅蜜，大悲普覆一切世間；
出生如來無量功德，修習增長一切智心，
觀察思惟諸法實性；獲深忍海，具眾定門，
住於平等三昧境界；得如來定圓滿光明，
消竭眾生煩惱巨海；心常正定，未常動亂，
恒轉清淨不退法輪；善能了知一切佛法，
恒以智慧觀法實相，見諸如來心無厭足；
知三世佛出興次第，見佛三昧常現在前，
了達如來出現於世無量無數諸清淨道；
行於諸佛虗空境界，普攝眾生，各隨其心教化成就；
入佛無量清淨法身，成就大願，淨諸佛剎，
究竟調伏一切眾生；心恒徧入諸佛境界，
出生菩薩自在神力；已得法身清淨無染，
而恒示現無量色身；摧一切魔力，成大善根力，
出生正法力，具足諸佛力，得諸菩薩自在之力，
速疾增長一切智力；得佛智光，普照一切，
悉知無量眾生心海，根、性、欲、解種種差別；
其身普徧十方剎海，悉知諸剎成壞之相，
以廣大眼見十方海，以周徧智知三世海；
身普承事一切佛海，心恒納受一切法海，
修習一切如來功德，出生一切菩薩智慧；
常樂觀察一切菩薩從初發心乃至成就所行之道，
常勤守護一切眾生，常樂稱揚諸佛功德，願為一切菩薩之母。
爾時，善財童子見摩耶夫人現如是等閻浮提微塵數諸方便門；
既見是已，如摩耶夫人所現身數，善財亦現作爾許身，
於一切處摩耶之前恭敬禮拜，即時證得無量無數諸三昧門，
分別觀察，修行證入。
從三昧起，右遶摩耶并其眷屬，合掌而立，
白言：大聖！文殊師利菩薩教我發阿耨多羅三藐三菩提心，
求善知識，親近供養。
我於一一善知識所，皆往承事，無空過者。
漸來至此，願為我說：菩薩云何學菩薩行而得成就？
答言：佛子！我已成就菩薩大願智幻解脫門，是故常為諸菩薩母。
佛子！如我於此閻浮提中迦毗羅城淨飯王家，
右脇而生悉達太子，現不思議自在神變；
如是，乃至盡此世界海，所有一切毗盧遮那如來皆入我身，
示現誕生自在神變。
又，善男子！我於淨飯王宮，菩薩將欲下生之時，
見菩薩身一一毛孔咸放光明，名：一切如來受生功德輪，
一一毛孔皆現不可說不可說佛剎微塵數菩薩受生莊嚴，
彼諸光明皆悉普照一切世界；照世界已，
來入我頂，乃至一切諸毛孔中。
又，彼光中普現一切菩薩名號、受生神變、
宮殿、眷屬、五欲自娛。
又，見出家、往詣道場、成等正覺、坐師子座、
菩薩圍遶、諸王供養、為諸大眾轉正法輪。
又，見如來往昔修行菩薩道時，於諸佛所恭敬供養、
發菩提心、淨佛國土，念念示現無量化身，
充徧十方一切世界，乃至最後入般涅槃。
如是等事，靡不皆見。
又，善男子！彼妙光明入我身時，我身形量雖不踰本，然其實已超諸世間。
所以者何？我身爾時量同虗空，悉能容受十方菩薩受生莊嚴諸宮殿故。
爾時，菩薩從兜率天將降神時，有十方佛剎微塵數諸菩薩，
皆與菩薩同願、同行、同善根、同莊嚴、同解脫、
同智慧，諸地、諸力、法身、色身，乃至普賢神通行願，
悉皆同等，如是菩薩前後圍遶。
又有八萬諸龍王等一切世主，乘其宮殿，俱來供養。
菩薩爾時，以神通力，與諸菩薩普現一切兜率天宮；
一一宮中，悉現十方一切世界閻浮提內受生影像，
方便教化無量眾生，令諸菩薩離諸懈怠，無所執著。
又以神力，放大光明，普照世間，破諸黑暗，
滅諸苦惱，令諸眾生皆識宿世所有業行，永出惡道。
又為救護一切眾生，普現其前，作諸神變。
現如是等諸奇特事，與眷屬俱，來入我身。
彼諸菩薩於我腹中遊行自在，或以三千大千世界而為一步，
或以不可說不可說佛剎微塵數世界而為一步。
又，念念中，十方不可說不可說一切世界諸如來所、
菩薩眾會，及四天王天、三十三天，乃至色界諸梵天王，
欲見菩薩處胎神變，恭敬供養，聽受正法，皆入我身。
雖我腹中悉能容受如是眾會，而身不廣大，
亦不迫窄，其諸菩薩各見自處眾會道場清淨嚴飾。
善男子！如此四天下閻浮提中菩薩受生，
我為其母；三千大千世界百億四天下閻浮提中，悉亦如是。
然我此身本來無二，非一處住，非多處住。
何以故？以修菩薩大願智幻莊嚴解脫門故。
善男子！如今世尊，我為其母；往昔所有無量諸佛，悉亦如是而為其母。
善男子！我昔曾作蓮華池神，時有菩薩於蓮華藏忽然化生，
我即捧持，瞻侍養育，一切世間皆共號我為菩薩母。
又，我昔為菩提場神，時有菩薩於我懷中忽然化生，世亦號我為菩薩母。
善男子！有無量最後身菩薩，於此世界種種方便示現受生，
我皆為母。善男子！
如此世界賢劫之中，過去世時，拘留孫佛、
拘那含牟尼佛、迦葉佛，及今世尊釋迦牟尼佛現受生時，我為其母。
未來世中，彌勒菩薩從兜率天將降神時，
放大光明，普照法界，示現一切諸菩薩眾受生神變，
乃於人間生大族家，調伏眾生；我於彼時，亦為其母。
如是次第，有師子佛、法幢佛、善眼佛、淨華佛、
華德佛、提舍佛、弗沙佛、善意佛、金剛佛、
離垢佛、月光佛、持炬佛、名稱佛、金剛楯佛、
清淨義佛、紺身佛、到彼岸佛、寶#CB08504;山佛、
持炬佛、蓮華德佛、名稱佛、無量功德佛、
最勝燈佛、莊嚴身佛、善威儀佛、慈德佛、
無住佛、大威光佛、無邊音佛、勝怨敵佛、
離疑惑佛、清淨佛、大光佛、淨心佛、雲德佛、
莊嚴頂髻佛、樹王佛、寶璫佛、海慧佛、妙寶佛、
華冠佛、滿願佛、大自在佛、妙德王佛、最尊勝佛、
旃檀雲佛、紺眼佛、勝慧佛、觀察慧佛、熾盛王佛、
堅固慧佛、自在名佛、師子王佛、自在佛、
最勝頂佛、金剛智山佛、妙德藏佛、寶網嚴身佛、
善慧佛、自在天佛、大天王佛、無依德佛、
善施佛、#CB08504;慧佛、水天佛、
得上味佛、出生無上功德佛、仙人侍衛佛、
隨世語言佛、功德自在幢佛、光幢佛、觀身佛、
妙身佛、香#CB08504;佛、金剛寶嚴佛、
喜眼佛、離欲佛、高大身佛、財天佛、無上天佛、
順寂滅佛、智覺佛、滅貪佛、大#CB08504;王佛、
寂諸有佛、毗舍佉天佛、金剛山佛、智#CB08504;德佛、
安隱佛、師子出現佛、圓滿清淨佛、清淨賢佛、
第一義佛、百光明佛、最增上佛、深自在佛、
大地王佛、莊嚴王佛、解脫佛、妙音佛、殊勝佛、
自在佛、無上醫王佛、功德月佛、無礙光佛、
功德聚佛、月現佛、日天佛、出諸有佛、勇猛名稱佛、
光明門佛、娑羅王佛、最勝佛、藥王佛、寶勝佛、
金剛慧佛、無能勝佛、無能暎蔽佛、眾會王佛、
大名稱佛、敏持佛、無量光佛、大願光佛、
法自在不虗佛、不退地佛、淨天佛、善天佛、
堅固苦行佛、一切善友佛、解脫音佛、遊戲王佛、
滅邪曲佛、薝蔔淨光佛、具眾德佛、最勝月佛、
執明炬佛、殊妙身佛、不可說佛、最清淨佛、
友安眾生佛、無量光佛、無畏音佛、水天德佛、
不動慧光佛、華勝佛、月#CB08504;佛、
不退慧佛、離愛佛、無著慧佛、集功德蘊佛、
滅惡趣佛、普散華佛、師子吼佛、第一義佛、
無礙見佛、破他軍佛、不著相佛、離分別海佛、
端嚴海佛、須彌山佛、無著智佛、無邊座佛、
清淨住佛、隨師行佛、最上施佛、常月佛、
饒益王佛、不動聚佛、普攝受佛、饒益慧佛、
持壽佛、無滅佛、具足名稱佛、大威力佛、
種種色相佛、無相慧佛、不動天佛、妙德難思佛、
滿月佛、解脫月佛、無上王佛、希有身佛、
梵供養佛、不瞬佛、順先古佛、最上業佛、
順法智佛、無勝天佛、不思議功德光佛、
隨法行佛、無量賢佛、普隨順自在佛、最尊天佛，
如是乃至樓至如來，在賢劫中，於此三千大千世界當成佛者，
悉為其母。如於此三千大千世界，如是於此世界海，
十方無量諸世界一切劫中，諸有修行普賢行願，
為化一切諸眾生者，我自見身，悉為其母。
爾時，善財童子白摩耶夫人言：大聖！
得此解脫，經今幾時？
答言：善男子！乃往古世，過不可思議非最後身菩薩神通道眼所知劫數，
爾時有劫，名：淨光，世界名：須彌德，雖有諸山五趣雜居，
然其國土眾寶所成，清淨莊嚴，無諸穢惡。
有千億四天下，有一四天下，名：師子幢，於中有八十億王城。
有一王城，名：自在幢；有轉輪王，名：大威德。
彼王城北，有一道場，名：滿月光明；其道場神，
名曰：慈德。時，有菩薩，名：離垢幢，坐於道場，將成正覺。
有一惡魔，名：金色光，與其眷屬無量眾俱，至菩薩所。
彼大威德轉輪聖王，已得菩薩神通自在，
化作兵眾，其數倍多，圍遶道場；諸魔惶怖，
悉自奔散，故彼菩薩得成阿耨多羅三藐三菩提。
時，道場神見是事已，歡喜無量，便於彼王而生子想，
頂禮佛足，作是願言：此轉輪王，在在生處，
乃在成佛，願我常得與其為母。
作是願已，於此道場，復曾供養十那由他佛。
善男子！於汝意云何？
彼道場神，豈異人乎？
我身是也。轉輪王者，今世尊毗盧遮那是。
我從於彼發願已來，此佛世尊，於十方剎一切諸趣，
處處受生，種諸善根，修菩薩行，教化成就一切眾生，
乃至示現住最後身，念念普於一切世界，
示現菩薩受生神變；常為我子，我常為母。
善男子！過去、現在十方世界，無量諸佛將成佛時，
皆於#CB00685;中放大光明，
來照我身及我所住宮殿、屋宅；彼最後生，我悉為母。
善男子！我唯知此菩薩大願智幻解脫門。
如諸菩薩摩訶薩，其大悲藏，教化眾生，
常無厭足，以自在力，一一毛孔，示現無量諸佛神變；
我今云何能知、能說彼功德行？
善男子！於此世界三十三天，有王，名：正念；
其王有女，名：天主光。
汝詣彼問：菩薩云何學菩薩行、修菩薩道？
時，善財童子敬受其教，頭面作禮，遶無數帀，
戀慕瞻仰，却行而退。
commentary::  ^749b8

【論】第一、正入當位法門中，從爾時，善財童子已下，
長科為十一段：一、爾時，善財童子已下，
至得觀佛境界智，有一行半經，明善財升進入十一地門分。
二、作如是念已下，至作是念已，有十一行半經，明善財歎摩耶夫人身之體相自在分。
三、有主城神，名曰寶眼已下，至乃至必當成佛，
有三十六行經，明主城神為善財說主治心城法門分。
四、爾時，有身眾神已下，至覩一切剎佛出興故，
有十四行半經，明身眾神歎摩耶夫人身，
摩耶夫人於耳璫放光，入善財身分。
五、時有守護菩薩堂羅剎鬼王，名曰善眼已下，
至是為十，明羅剎王為善財說十種親近善知識法分。
六、佛子已下，至說是語時，有十一行經，
明羅剎王為善財說十三昧法，令善財得常親近善知識分。
七、善財童子仰視空中已下，至如來不可思議微妙功德，
有二十七行經，明善財見羅剎王，為說禮敬十方求善知識法，
復為說觀身心如夢如幻法，得見摩耶夫人蓮華及座樓閣莊嚴分。
已上三眾神，是入此十一地前方便。
方便有三：一、善守護心城；二、善知音聲，
性徧十方；三、羅剎王名守護法堂者，以十三昧門及知身心如夢幻觀，
是守護法界堂義。
羅剎王者，此云可畏，王名自在，以三昧觀察守護身心法堂，
令妄邪惡鬼破散故。
摩耶耳璫放光入善財身者，明入教光三昧，耳主教音。
以此三法以為十一地前方便，方得正入十一地門。
八、爾時，善財見如是座已下，至已得成就寂滅身故，有三十一行半。
經明善財見摩耶夫人如幻色身徧周十方一切眾生前分。
九、爾時，善財童子見摩耶夫人已下，至云何學菩薩行而得成就，
有三十七行半。經明摩耶現超過一切諸色相身徧周剎海，
善財亦現等爾許身在前，合掌敬禮，申請所求，及得證入諸三昧門分。
十、答言：佛子！我已成就菩薩大願智幻解脫已下，
至有修行普賢行願化一切眾生者，我自現身悉為其母，有一百七行。
經總明摩耶答善財所問法門分。
十一、爾時，善財童子白摩耶夫人：證此解脫，
經今幾時已下，至我唯知此菩薩大願智幻生解脫門，有二十七行半。
經明答善財所問得此解脫久如分。
隨文釋義者，摩耶夫人總相中以三法而成，
別相中以等佛數、眾生數行門而得。
其名三法者：一、以等一切諸佛眾生平等無相自體清淨法身妙理為體；
二、以等一切諸佛眾生平等理中普光明無作無依之智為體；
三、以等一切諸佛眾生無作理智之中無作性長養一切眾生，
饒益大慈大悲，與一切眾生本同一體，
自他性亡，恒為利益，不求恩報。
此乃天真本然，眾生共有，依此三法行之即是。
雖然眾生共有，而眾生迷之者，須具方便行門，起發顯明方得。
云何方便？其方便有十大願門，如願修學。
一願初發心時，起等一切眾生數慈悲大願，
皆當救度一切眾生，令出三界苦中，皆令成佛。
二願承事恭敬供養十方一切諸佛，無空過者。
三願於諸世界中所生之處，有德藝過己之人，
奉事修學，雖學諸藝，智出人天，不生憍慢，恒以大慈大悲為首。
四願恒以四念處觀，隨病治之，立四正勤，成就根力。
五願恒以七覺分，不離心首，長諸正慧，
照十二緣，生成大智海。
六願恒以八正道行，無始無終，常現在前。
七願自己八正道現前，常住世間，利益人天一切六道眾生，
自己不樂別求餘方淨土，明見一切法界之門，
深知染淨本從妄起，依真本無。
八願於菩薩五位行門，明知法則，所有十住、
十行、十迴向、十地、十一地中方便，及諸三昧利人天法，
一念徧周，善知其趣，次第修行。
九願常念本願風輪，以持本智，鼓揚無邊諸波羅蜜，
行等十方界，對現色身，應根接引一切眾生。
十願常以大慈悲身，起一切智，如理徧周法界，
大智普照，不遺一物，平等普資，此是摩耶夫人身所成之行。
若修行者，應如是修，無有一佛不從大願海、大悲智生。
是故經云：但行普賢行願，所願皆從我生。
表此十一地智從悲起，十地已前大慈大悲之行，皆以本願及以從根本智生。
有修學長養十一地一切功終，純是大慈悲為法界體，
以悲生智，幻生等眾生數身，常為利益，
曾無休息，名為生佛，非要得三十二相乃至九十七相。
但初發心時，一分會真，智悲同起，雖未得通化變易自在法，
是一同知見真故。
如是修學，如是悟入，方名初發心時便成正覺，
亦名以佛知見示悟眾生，欲令眾生入佛知見。
從此摩耶夫人，表十一地初門。
已後九箇善知識，總明從大慈悲為母體，
皆從母行，以智幻生，悲智徧周，十方普現，不作階級次第對治。
已後善知識，雖亦云我唯知此法門，餘不能知者，
以明同中具別，表普賢差別智隨俗徧周，非如十地已前滯障不達。
此之十一地，但顯修行十一地行滿。
此普賢十一地位，顯德徧周，行備塵俗，無求出世。
自天主光已去，總是同世凡流，不標神相異狀，
與世人一種，但有法利人，明十地已前是修悲智自己出世聖道法門。
十一地是自以大慈悲心行赴俗濟生之門，
表自出世道滿，無更求解脫惟染離淨之心。
但以乘法性船，張大慈悲帆，以大智為船師，
順本願風，吹諸波羅蜜網，常遊生死海，
漉一切眾生有著之魚，安置無依普光明之智岸，
常生一切幻住萬行功德法界無礙寶堂，如下慈氏所居樓閣是。
如善財得羅剎王為說求善知識法，令善財普禮十方，
正念思惟一切境界，勇猛自在，徧遊十方，
觀身、觀心如夢、如幻、如影，求善知識。
爾時，善財受行其教，即時覩見大寶蓮華從地涌出者，明十方。
求善知識者，明自身心內外十方，以法諦求有何體性，令稱法身。
又令觀身、觀心如夢、如影者，令達其相。
達性、達相如影，通同無二，便入智幻生門，是見摩耶夫人也。
初見蓮華從地踊出者，以自性清淨法身為地體，一切萬行蓮華從此生故。
金剛為莖者，是根本智明一切差別行，差別智從法身根本智生。
設是有此境界莊嚴，亦是此依報也，終不別有報因果也。
妙寶藏者，慈悲含育報生也。
摩尼為葉者，行無垢報生也。
光明寶王以為其臺者，以根本智現，照用自在所報生也。
眾寶色香以為鬚者，戒、定、慧、解脫、解脫知見香所報生也。
無數寶網彌覆其上者，以能施教網報生也。
上有樓觀者，差別智報生。
名普納十方法界藏者，以大智徧周，教網普覆所報生也。
奇妙嚴飾者，妙行報嚴故。
金剛為地者，法身報生也。
千柱行列者，行有千萬行也。
一切皆以摩尼寶成者，行行中無垢也。
以閻浮檀金以為其壁者，柔和忍辱之所報生也。
眾寶纓絡四面垂下者，四攝之行，垂慈接生之所報生也。
已下准此例知，教廣文長，不可具述。
已下摩耶夫人所現徧法界身，同一切眾生事業等身，
生一切諸如來身，如文自明。
大方廣佛新華嚴經合論卷第一百十四
w:: 音切
note:: 禦 ^753a28

〔魚據切。〕扞
〔汗音。〕廓
〔苦郭切。〕肅
〔宿音。〕窄
〔照革切。〕漉
〔鹿音。〕璫
〔當音。〕瞬

 ^754c26
