華嚴大意
author:: 皇明　古庭善堅　撰
undefined:: 
華嚴之說。其義也大。
其文也長。非盡得其玅者。
難以筆舌。毗盧老人。
一真三昧。于當人分上最真最切。
開口也說著。不開口也說著。
開口不開口總說著。
一切佛法。一切玄玅。
一切機用。一切拈提。
一切棒喝。一切語言。
一切文字。一切三昧。
用則總用。不用則總不用。
用與不用。總不相礙。
世尊陞座。文殊白槌云。
諦觀法王法。法王法如是。
世尊便下座。文殊便是開口用處。
世尊便下座是不開口用處。
到這裏世尊說箇什麼。
若道有說。文殊早自錯了。
若道無說。世尊陞座。
又自錯了。若論華藏大意。
說與未說。錯與未錯。
開口不開口。舉目之間。
一點瞞人不得。如趙州問投子。
大死的人却活時如何。
子云。不許夜行。投明早到。
似此一問一答。如常人說話。
又不曾作機會。又不曾作禪道佛法會。
爾之江南。我之湖北。
爾之天上。我之人間。
四方八面。無不相應。
若不到與麼田地。
縱將一大藏教一口吐出。
堆山塞海。總無用處。
世尊未陞座。文殊未白槌。
趙州投子未相見。
已將全機交付了。
盡華嚴法界香水海一切諸佛諸善知識。
却無措手脚處。經云。
如來深境界。其量等虗空。
一切眾生入。而實無所入。
既無所入。安有所說。
此外不可為儞別加方便。
古人云。參須實參。
悟須實悟。如懶融未見四祖。
馬祖未見南嶽。他何曾似。
今學者東卜西卜。
個個死心榻地。學者只知開口處。
將謂容易安身著脚。
不知未開口時。縱是佛祖也難近傍。
僧問雲門。如何是一代時教。
門云。對一說一。且道與世尊陞座。
文殊白槌。差別多少。
僧問趙州。萬法歸一。
一歸何處。州云。我在青州做領布衫重七觔。
這等說話。前後遠近。
宛爾一般。古人行到說到。
一一皆在大不思議海。
昔香嚴和尚。在溈山。
問一答十。問十答百。
溈山向真參實悟處。
痛與一劄。嚴不知所以。
于是入南陽卓菴。
擊竹有省。後出世曰。
老僧四十年方打成一片。
趙州和尚二十餘年。
除粥飯屎尿。是雜用心處。
高峯三十年不出死關。
先師四十年惟一念。
長慶稜公。坐破蒲團七箇。
山僧做工夫十三年。
身不放倒。今年七十餘。
猶念死生。未敢離于正念。
古人念念在定。于生死不亂。
今人念念在亂。于生死不定。
學者還知正念麼。
如前所說。乃如來深境界是也。
山僧昔年到先師處。
徵問到無結角下手處。
不免盡力掀倒。先師說箇是字。
如今勘來多少錯。
任緣隨分。且待命根子斷。
山僧每于華嚴留心。
據我所見。善財參五十三善知識。
未嘗動步。五十三善知識教授善財。
未嘗開口。我毗盧舍那如來雜華藏海。
一字一句。一切字一切句。
一一具足四天下微塵數不可說。
轉轉不可說。一一三昧。
一一語言。一一香水海。
一一輪圍山。一一毗盧華藏。
一一彌勒樓閣。一一諸佛菩薩。
一一大善知識。一一觀彼所說諸佛華藏。
一一語言三昧。一一辨才三昧。
一一神通無礙。一一佛神力莊嚴佛剎微塵數諸佛世界。
一一諸佛世尊所演佛剎微塵數三昧門。
不可思議。微細微細。
極微細處。則知諸佛菩薩。
及五十三知識所說佛剎微塵數。
諸佛藏海一一三昧。
于我自受用一真三昧。
遮那如來。無增無減。
無彼無此。華嚴藏海諸佛菩薩。
諸善知識。各各盡彼神通三昧。
向我遮那諸佛佛剎微塵數。
三昧大不思議海。
轉不可說三昧。一一莊嚴。
一一文字。一一摩尼寶光明。
一一佛剎微塵數寶牀寶座。
寶帳寶綱。寶樹寶雲。
寶蓮華。寶瓔珞。一一佛剎微塵數獅子幢雲。
摩尼幢雲。燈雲#CB08504;雲。
華#CB08504;雲。
香#CB08504;雲。
一一佛剎微塵數摩尼寶光聚。
一一佛剎微塵數諸佛變化莊嚴身。
一一佛剎微塵數國城善知識。
與夫目前山河大地萬象森羅。
種種差別聲音。差別幻化。
差別相好。乃至諸大地獄。
八寒八熱。萬死萬生。
及彼忉利諸天天樂。
一一佛剎微塵數不可說。
不可說。轉不可說。
轉轉不可說。總是箇華嚴藏海。
一真三昧。與麼則佛剎微塵數華嚴藏海。
諸佛諸菩薩。諸善知識。
諸天人非人等。而又一一佛剎微塵數不可說。
不可說。轉不可說。
轉轉不可說。一一四生六道。
蠢動含靈。有情無情。
一一皆總在我佛剎微塵數極微塵數。
華嚴藏海。一一混融無礙。
山僧如是說。汝等如是聞。
諸佛如是住。一切眾生如是見。
眾生如是見。諸佛如是住。
汝等如是聞。山僧如是說。
而又各各一一聞見住說。
一一塵沙艸葉。則有佛剎微塵數諸佛世界。
一一塵。一一沙。一一艸。
一一葉。佛剎微塵數諸佛世界。
一一經歷諸佛世界三昧。
一一諸佛三昧佛剎微塵數世界。
了不可得。而我了知一一諸佛世界。
種種差別。一切幻化。
一一皆不可得。皆不可了。
而我知其不可了。
不可見。不可得。我常一念恒處于寂滅定。
求寂滅法。實無所有。
如是則寂滅念中。
一切諸佛。一切佛剎微塵諸三昧海。
種種莊嚴。種種世界。
種種差別。種種供養。
諸佛幻化。我亦無念。
以茲無念諸佛幻化。
念念具足。念念不違。
謂之華嚴法界大意。
幻有之說。而幻有如是三昧。
況八十一軸之文。
及十法界品之說。
不可思。不可議書而盡為一軸。
卷之放之而更収之。
與麼則八十一軸百城烟水。
總是外事。諸佛菩薩。
諸善知識。皆為客塵。
不妨逆行順行。橫說竪說。
塵說剎說。所以經中道。
由親近善知識。能勇猛勤修一切智道。
由親近善知識。能速疾出生諸大願海。
由親近善知識。能于一微塵中說法□徧法界。
由親近善知識。于念念行。
究竟安住一切智地。
由親近善知識。而能往十方國土。
見善知識心不散亂。
見善知識破障山。
見善知識入大悲海。
救護眾生。見善知識得智慧光。
普照法界。見善知識普能覩見十方佛海。
見善知識得見諸佛轉于法輪。
與麼則佛剎微塵數善知識。
正好逐位參求。佛剎微塵數諸佛三昧。
不妨從頭請問。善知識者。
有如是不可思議。
不可說。無量無邊清淨三昧。
欲親近善知識者。
必具大因緣。具無上智。
發無上心。經百千劫。
久遠不退。始得如是相應。
首座只如文殊大士。
伸一臂過佛剎微塵數諸佛世界。
摩善財頂。山僧不動本座。
過佛剎微塵數諸佛世界。
將華藏海遮那如來。
不可思議三昧。向一毫頭滔滔說出。
且道與文殊是同是別。
非同非別。總同總別。
師擲去筆云。紙盡矣。
卷之。華嚴大意〔終〕
 ^623c12
