
undefined:: 天聖廣燈錄卷第五　　　〔宋實〕
other:: 
## 第二十三祖鶴勒那尊者
第二十三祖鶴勒那尊者
月氏國人也。姓婆羅門。
父千勝。母金光。其家富而無子。
乃禱于七佛金幢。
既而金光夢神童手持金環而謂曰。
吾來矣。覺而有孕。 ^436c27

一日。有沙門至其舍。
曰。汝所懷子。德業非世所知。
能仁遺記。當隆佛事。
可淨心保護。 ^436c31

洎降誕日。天雨異花。
地現金寶。其王聞之。
嚴駕往視。因持子還宮而育之。
嬪御千人皆願傅養。
付與未決。尊者化千子各置嬪懷。
相貌無殊。王深歎異。
乃說偈曰。
　　我今無太子　欲收於汝故　汝現神通者
　　令我心不定　汝有神通者　當現本來身
　　汝無神通者　常作宮千子 ^436c35

偈已。所化千子變白光而沒。
其婆羅門之子已在其家矣。 ^437a2

七歲。遊行聚落。覩民間淫祀。
乃入廟叱之曰。汝妄興禍福。
幻惑於人。歲廢牲牢。
傷害斯甚。言訖。廟貌忽然而壞。
由是鄉黨謂之聖子。 ^437a4

年二十二。出家受具。
三十遇摩拏羅尊者。
行化至中印土。彼國王名無畏海。
崇信三寶。尊者為說正法次。
王忽見二人緋素服拜尊者。
王問曰。此何人也。 ^437a8

師曰。此是日月天子。
吾昔曾為說法。故來禮耳。
有頃不見。唯聞異香。 ^437a14

王曰。日月國土總有多少。 ^437a16

尊者曰。千釋迦佛所化世界。
各有百億彌盧日月。
我若廣說。即不能盡。
王聞忻然。 ^437a18

時尊者以上足龍子早夭。
有兄師子事婆羅門。
厥兄既逝。弟復云亡。
乃歸依於尊者。而問曰。
我欲求道。當何用心。 ^437a20

尊者曰。汝欲求道。
無所用心。
曰。既無用心。爭作佛事。 ^437a26

尊者曰。汝若有用。
即非功德。汝若無作。
即是佛事。以佛有言。
我所作功德。而無我所故。
師子聞是言已。即入佛慧。 ^437a28

時尊者忽指東北問云。
是何氣象。
師子曰。我見氣如白虹。
貫乎天地。復有黑氣五道。
橫亘其中。 ^437a32

尊者曰。其兆如何。 ^437a34

曰。莫知矣。
尊者曰。吾滅後五十年。
北天竺國當有難起。
嬰在汝身。吾將滅矣。
今以如來正法眼藏。
自迦葉相傳而至於我。
我今付汝。汝善護持。
流布將來。無令斷絕。
汝受吾教。聽吾偈曰。
　　認得心性時　可說不思議　了了無可得
　　得時不說知 ^437a36

尊者現十八變而歸寂。
闍維畢。分舍利。各欲興塔。
尊者復現空中。而說偈曰。
　　一法一切法　一切一法攝　吾身非有無
　　何分一切塔 ^437a48

眾聞偈。就#CB00501;都之場而建塔焉。
other:: 
## 第二十四祖師子比丘尊者
第二十四祖師子比丘尊者 ^437b8

中印土人也。姓婆羅門。
幼而聦悟。遊罽賓國。
有波利迦者。本習禪觀。
故有禪定．知見．執相．捨相．不語之五眾。
尊者詰而化之。四眾皆心服。
唯禪定師達磨達者。
聞四眾被責。憤悱而來。
尊者曰。仁者習定。
何當來此。既至于此。
胡云習定。 ^437b10

曰。我雖來此。心亦不亂。
定隨人習。豈在處所。 ^437b18

尊者曰。仁者既來。
其習亦至。既無處所。
豈在人習。 ^437b20

曰。定習人故。非人習定。
我雖來此。其定常習。 ^437b22

尊者曰。人非習定。
定習人故。當自來時。
其定誰習。 ^437b24

彼曰。如淨明珠。內外無翳。
定若通達。必當如此。 ^437b26

尊者曰。定若通達。
一似明珠。今見仁者。
非珠之徒。 ^437b28

彼曰。其珠明徹。內外悉定。
我心不亂。猶若此淨。 ^437b30

尊者曰。其珠無內外。
仁者何能定。穢物非動搖。
此定不是淨。達磨達蒙尊者開示。
心地渙然。 ^437b32

尊者既攝五眾。名聞遐邇。
方求法嗣。遇一長者引其子問尊者曰。
此子名斯多。當生便拳左手。
今既長矣。而終未能舒。
願尊者示其宿因。 ^437b36

尊者覩之。即以手接曰。
可還我珠。童子遽開手奉珠。
眾皆驚異。 ^437b40

尊者曰。吾前報為僧。
有童子名婆舍。吾甞赴西海齋。
受嚫珠。付之。今還吾珠。
理固然矣。 ^437b42

長者遂捨其子出家。
尊者即與受具。以前因緣故。
名婆舍斯多。 ^437b46

尊者即謂之曰。吾師鶴勒密有懸記。
罹難非久。以如來正法眼藏。
自摩訶迦葉展轉相授而至於我。
我付於汝。汝應保護。
流布將來。并僧伽梨衣亦同授汝。
令正法眼永永不斷。
汝受吾教。聽吾偈曰。
　　正說知見時　知見俱定心　當心即知見
　　知見即于今 ^437b48

尊者偈已。俾之佗國。
斯多受教。直抵南天。
尊者以難不可以苟免。
獨留罽賓。 ^437c14

時本國有外道二人。
一名摩目多。二名都落遮。
學諸幻法。欲共謀亂。
乃盜為釋子形象。
潛入王宮。且曰。不成即罪歸佛子。 ^437c16

妖既自作。禍亦旋踵。
事既敗。王果怒曰。
吾素歸心三寶。何乃搆害一至于斯。 ^437c20

即命破毀伽藍。祛除釋眾。
又自秉劒。至尊者所。
問曰。師得蘊空否。 ^437c24

尊者曰。已得蘊空。
曰。既得蘊空。可施我頭。 ^437c26

尊者曰。身非我有。
何恡於頭。王即揮刃斷尊者首。
涌白乳高數尺。王之右臂。
旋亦墮地。七日而終。 ^437c28

太子光首嘆曰。我父何故。
自取其禍。時有象白山仙人者。
深明因果。即為光首廣宣宿因。
云。汝之父遠劫中設般遮于瑟。
〔此云無遮齋〕師子尊者當作居士。
好談名理。盛率其徒。
躋于會場。因與之論。
而居士誠有愧色。
潛毒其食而餉之。
父遂遇害。今王是矣。
而居士即師子尊者也。
因緣會遇。毫髮無差。
遂以師子尊者報體而建塔焉。
師子尊者付婆舍斯多心法．信衣為正嗣外。
傍出達磨達四世二十二人。
other:: 
## 第二十五祖婆舍斯多尊者
第二十五祖婆舍斯多尊者 ^437c32

罽賓國人也。姓婆羅門。
父寂行。母常安。初。
母夢得神劒。因而有孕。
既誕。拳左手。遇師子尊者。
顯發宿因。密授心印。 ^437c48

後適南天。至中印土。
彼國王名迦勝。設禮供養。
時有外道。號無我尊。
先為王禮重。嫉祖之至。
欲與論義。幸而勝之。
以固其事。乃於王前謂祖曰。
我解論義。不假言說。 ^438a4

祖曰。若不言說。爭為論義。 ^438a10

外道曰。但取其義。
祖曰。以何為義。
曰。無心為義。 ^438a12

祖曰。汝既無心。焉得義乎。
曰。我說無心。當名我義。 ^438a14

祖曰。汝說無心。當名非義。
我說非心。當名非義。 ^438a16

曰。當義非名。誰能辨義。
祖曰。汝名非義。此名何名。 ^438a18

曰。為辨非義。是名無名。
祖曰。名既非名。義亦非義。
辨者是誰。當辨何物。
如是往返。外道杜口信伏。 ^438a20

于時。祖忽面北。合掌而立曰。
我師師子尊者今日遇難。
即辭王南邁。達于南天。
潛隱山谷。 ^438a22

彼國王名天德。迎請供養。
王有二子。一兇暴而色力充盛。
一和柔而常嬰疾苦。
祖乃為陳因果。即頓釋所疑。
又有呪術師。忌祖之道。
乃潛置藥于飯食中。
祖食之。彼返受禍。
遂投祖出家。即與受具。 ^438a26

後太子得勝即位。
復信外道。致難於祖。
太子名不如蜜多。
進諫被囚。玉遽問祖曰。
我國素絕妖訛。師所傳者。
當是何宗。 ^438a34

祖曰。王國昔來。實無邪法。
我所得者。即是佛宗。 ^438a38

王曰。佛滅既久。師從誰得。
祖曰。飲光大士親受佛印。
展轉至二十四世師子尊者。
我從彼得。 ^438a40

王曰。我聞師子比丘不能免於刑戮。
何能傳法後人。 ^438a44

祖曰。我師難未起時。
密授我信衣．法偈。
以顯師承。 ^438a46

王曰。其衣何在。祖即於囊中出衣示王。
王命焚之。五色相鮮。
薪盡如故。王即追悔。
致禮師子。真嗣既明。
乃赦太子。太子遂求出家。 ^438a48

祖問太子曰。汝欲出家。
當為何事。 ^438b4

曰。我所出家。不為別事。
祖曰。不為別事。當為何事。 ^438b6

曰。當為佛事。
祖歎曰。太子智慧天至。
必諸聖降迹。即許出家。 ^438b8

受具時大地震動。
居多靈異。祖乃命之曰。
吾已衰朽。安可久留。
今以如來正法眼藏傳付於汝。
汝善護持。流布將來。
無令斷絕。汝受吾教。
聽吾偈曰。
　　聖人說知見　當境無非是　我今悟真性
　　無道亦無理 ^438b10

蜜多聞偈。再啟祖曰。
信衣宜可傳授。
祖曰。此衣為難故。
假以證明。汝後無難。
何假其衣。化被十方。
人自信向。祖遂現十八變。
放大光明。化三昧火自焚。
王及臣民收舍利。
起塔供養。
other:: 
## 第二十六祖不如蜜多尊者
第二十六祖不如蜜多尊者 ^438b22

南印土德勝王之太子也。
既受度得法。至東印土。
彼王名堅固。奉外道師長爪梵志。
暨尊者將至。王與梵志。
同覩白氣。貫于上下。
王曰。斯何瑞也。 ^438b30

梵志預知尊者入境。
恐王遷善。乃曰。此是魔之眾兆爾。
何瑞之有。即鳩諸徒眾議曰。
不如蜜多將入都城。
誰能挫之。 ^438b36

弟子曰。我等各有呪術。
可以動天地。入水火。
何患哉。 ^438b40

尊者至。先見宮牆有黑氣。
乃曰。小難耳。直詣王所。 ^438b42

王曰。師來何為。
師曰。當度眾生。 ^438b44

王曰。以何法度。
師曰。剛彊眾生剛彊化。
柔軟眾生柔軟調。 ^438b46

時梵志聞言。不勝其怒。
即以幻法化大山在尊者頂上。
尊者覩之。返在彼眾頂上。
梵志等怖懼。投尊者。
尊者愍其愚惑。化山遽滅。
乃為王演說法要。
俾趣真乘。又謂王曰。
此國當有聖人而繼於我。 ^438b48

時有婆羅門子。年已二十。
幼失父母。不知名氏。
或自言瓔珞。故人謂之瓔珞童子。
遊行閭里。丐求度日。
若常不輕之類。人問。
汝行何急。 ^438c6

答曰。汝行何慢。
或問。何姓。
答曰。與汝同姓。 ^438c12

王與尊者同車出見。
瓔珞童子稽首於前。
尊者曰。汝憶往事否。 ^438c14

曰。我念遠劫中。與師同居。
師演摩訶般若。我轉甚深修多羅。
今日之事。蓋契昔因。 ^438c16

尊者又謂王曰。此童子非他。
即大勢至菩薩是也。
此聖之後。復出二人。
一人化南印土。一人緣在震旦。
四五年內。却返此方。
遂以昔因。故名般若多羅。
遂告曰。如來以正法眼藏付于迦葉。
如是展轉以至於吾。
吾今付汝。汝善護持。
流布將來。無令斷絕。
汝受吾教。聽吾偈曰。
　　真性心地藏　無頭亦無尾　應緣而化物
　　方便呼為智 ^438c18

尊者付法已。即辭王曰。
吾化緣已畢。當歸寂滅。
願王於最上乘。無忘外護。
即還本座。跏趺而逝。
化三昧火自焚。收舍利。
塔而瘞之。即東晉武帝朝也。
other:: 
## 第二十七祖般若多羅尊者
第二十七祖般若多羅尊者 ^438c36

東印土人也。既得法已。
行化至南印土。彼王名香至。
崇奉佛眾。施一無價寶珠。
王有三子。其季開士也。
尊者欲試其所得。
乃以所施珠問三王子曰。
此珠圓明。有能及否。 ^438c42

第一子月淨多羅．第二子功德多羅皆曰。
此珠七寶中尊。固無踰也。
非尊者道力。孰能受之。 ^438c48

第三子菩提多羅曰。
此是世寶。未足為上。
於諸寶中。法寶為上。
此是世光。未足為上。
於法光中。智光為上。
此是世明。未足為上。
於諸明中。心明為上。
此珠光明。不能自照。
要假智光。光辨於此。
既辨此已。即知是珠。
既却是珠。即明其寶。
若明其寶。寶不自寶。
若辨其珠。珠不自珠。
要假智珠而辨世珠。
寶不自寶。要假智寶以明法寶。
然則。師有其道。法寶即現。
眾生若悟。心珠自明。 ^439a4

尊者歎其辨慧。乃復問曰。
於諸物中。何物無相。 ^439a18

曰。於諸物中。不起無相。
又問。於諸物中。何物最高。 ^439a20

曰。於諸物中。人我最高。
又問。於諸物中。何物最大。 ^439a22

曰。於諸物中。法性最大。
尊者知是聖人。以時未至。
默而待之。及香至王厭世。
眾皆號絕。唯第三子菩提多羅乃求出家。
遂投尊者。尊者即與披剃受具。
既觀時適至。尊者告之曰。
如來以正法眼藏囑累迦葉。
如是展轉而至於我。
我今付汝。汝善護持。
流布將來。無令斷絕。
汝受吾教。聽吾偈曰。
　　心地生諸種　因事復生理　果滿菩提圓
　　華開世界起 ^439a24

尊者付法已。即於座上放大光明。
踊身虗空。化火自焚。
眾收舍利起塔。即宋武帝朝也。
天聖廣燈錄卷第五
 ^439a40
