天台法華疏義纘卷第四
author:: 東春沙門　智度　述
other:: 
# 譬喻品第三
譬喻品
【記】有云大九者，出圓鏡疏。
凡言有云者，皆是圓鏡疏，延秀法師釋也。 ^57b29

【記】若今若昔者，四悉中皆對今昔，昔三車，今一車。 ^57b33

【記】多門者，八萬四千法門，法門皆有，譬亦圓鏡耳。 ^57b35

【記】前廣下，明來意。
中云機雖無已，還待不已。
悲智者恐倒，應云中下二周。
機於上周不悟，於前名已。
佛智未息，更為中下二周作動樹舉扇，
喻其教理是佛不已，故疏云使其悟解是也。
此之教理，於上根名顯，於中下名隱。
理教本無隱顯，約機有隱顯耳。
雖單言教理，亦具人行二也。 ^57b37

【記】斷證既同，略無形斥者，通教三乘，名斷證同。
唯斥二乘，不言菩薩者，斷證既同，理亦同斥，今文略耳。
問：三藏菩薩既未同證，何不云斥？
答：同二乘四善根位，未斷惑故，所以亦略。 ^57c4

【記】未窮餘香者，雖知華嚴與法華為廣略，未窮法華會三乘開遠本之餘香也。 ^57c12

【疏】釋三喜中，文皆有悔。
初、身喜，感徼傷歎悔失，知即失大生悔。
二、口喜中，是我等咎者，悔我取小，若不取小而無有過，即是惡前所作名悔。
第三、釋意喜中，悔不待說所因也。
言疑者，唯從於小，文云何如來以小乘法而見濟度是也。
今謂經云斷諸疑悔，不唯於小生疑也。 ^57c16

【疏】內疑外鄙者，外見佛不思議身及菩薩不思議事，鄙而不受經。
見諸菩薩受記作佛者，疏云：方等中記云通大小經：
一、從般若至法華前，皆授菩薩記；二、阿含經記彌勒作佛，身子見此生悔也。 ^57c28

【疏】常獨處，約能處為名，若從所住，應名為處
〔去聲早〕，明昔疑也。
前明在會之時，今明獨處之日，每作是念，正出所疑也。
言同入法性者，問：身子何處入法性？
答：有三處：一、遇頞#CB16014;聞空法，
故云息心達本源，本源即法性也；二、身子得初果已，
聞長爪論議，得羅漢也；三、得羅漢已，歷方等、
大品，皆聞三乘同得法性。
但法名同，大小有異，不自省過，而疑佛徧。 ^57c36

【經】初聞佛法者。問：佛初度五人轉四諦，何故言身子為初聞耶？
答：非是五人之初，但是初聞頞#CB16014;所說耳。
問：疑、悔通今昔不？
答：疑通今昔，悔但據昔。
昔失大故悔，今明不失無悔也。
疑通今昔者，以理教相疑。
理既唯一，教不應三，今昔雨教相疑破〔云云〕。 ^58a2

【經】金色三十二下，二行，明失自德果。
有兩偈為果者，初偈小乘生法二身，次偈舉佛大乘生法二身。
引智論云：小乘中生身不說八十種好，法身不說十八不共法。
今以大小為類，明身子俱失也。 ^58a12

又云：初舉三十二相為外德，十力為內德，略歎佛內外二德。
次八十種好為外，十八不共為內，是廣歎佛內外。 ^58a20

【疏】又世人等者，記引如香積菩薩更學雙流者，
維摩經云：上方世界過四十二恒沙佛土，
有國名眾香，皆以香作樓閣、經行、香地等。
佛名號香積，其國香氣比於十方最為第一。
彼土無聲聞、支佛名，唯有清淨大菩薩眾。
彼土如來無文字說，但以眾香令諸人天得入律行，乃至功德皆悉具足。
彼土九百萬億菩薩因見淨名，遣化菩薩至取香飯，
俱隨到此，供養釋迦及維摩詰。
聞說此土五道諸難，愚人生處剛強難化，
心如猿猴，說於十惡等。
彼諸菩薩歎未曾有，加習化道及空觀門，名雙流行。 ^58a26

【經】偈云初聞佛所說者，謂初聞略開三顯一，動執生疑時也。
將非魔作佛者，心既生疑，意中密謂佛是魔也。
魔之為性有，性有而言無，無而言有，一而言三，三而言一。
今開三是方便，昔說三是真實，與魔說同。
問：新疑類，與舊疑何異他？
答：舊就正生疑，新就邪正合生疑。
舊就正生疑者，昔理教俱是佛說，而用理教互疑，故名正中生疑也。
今邪正合生疑者，身子謂三乘教是佛說，
今一乘教是魔；生死外有涅槃，演三教皆生死中即涅槃也。 ^58a46

【經】其心安如海者，謂如山之安，如海之曠。
心神既同山海，則知非魔，故疑斷也。 ^58b16

【經】聞佛柔輭音者下三句，結口喜。
梵音圓唱，名為柔輭。
竪轍三諦名深，橫周法界名遠，橫竪不二名微妙，
無明不染名清淨，即說一乘微妙之理也。 ^58b20

【經】我定當作佛者，頌前今日乃知真是佛子，文結身成也。
為天人所敬者，是頌前從法化生，由內無疑惑，
外為天人所敬，即結意成。
轉無上法輪，是頌從佛口生，結口成也。
得佛法分，總結證初住分也。 ^58b26

【記】云所成、感報、作用。
所成是我定當作佛，感報是為天人所敬，作用是轉無上法輪也。 ^58b34

【經】華光者，有云：目覩雨華放光，耳聞法華智光。
若爾，餘人亦覩光聞法，何不名華光耶？
答：身子從最初得名，餘人後悟，別受異名。
例阿若無生，餘人不爾。
注云：眾寶所因曰華，萬品皆照曰光。 ^58b38

【經】國名離垢者，有云：然土未曾淨土穢，
由眾生心有淨穢，故淨穢耳。
身子昔無凡夫之穢心，今悟一乘，復離二乘之垢。
既雙離二垢，得佛之時，土名離垢。
其土平正是土體，離高下稱平，非小大斜名正。
無穢惡為清淨，有眾寶為嚴飾。
安穩下，明人物。離刀兵劫故安穩，離飢餓劫故為豐樂，離疾疫劫故為熾盛。
瑠璃為地者，別明地莊嚴。
有八交道，別明道莊嚴。
從廣之狹：初總明土，次別明地，後別明道。 ^58b46

【經】以本願故說三乘法者，釋迦濁世說三，
為除濁故，彼土無濁，但願說三。
問：何願耶？答：身子於三乘中悟一乘，學釋迦說三乘也。
劫名大寶者，不以珠玉為珍，用哲為寶也。 ^58c14

【經】彼諸菩薩至國者，初有十德：一、下地難思德，
文云彼諸菩薩至非佛智力無能知者是；
二、瑞華承足德，即七淨華是；三、大心久發德，
此諸菩薩下是；四、內行無瑕德，於無量下是；
五、外為佛歎德，恒為下是；六、恒求實慧德，
如文；七、神通外化德，具大神通是；八、義教遍通德，
善知一切諸法之門是；九、性純無曲德，
質直無偽是；十、心堅不退德，志念堅固是。
不為煩惱所動，名堅固也。
大意不出發願及修定慧行也。 ^58c22

【經】云佛壽十二小劫，眾生八小劫者。
問：娑婆何以佛壽短，眾生命長？
離垢何以故佛壽長，眾生命短耶？
答：娑婆眾生感得穢土，當由生滅之惑既重，
叩聖之機不濃，故佛壽短，眾生壽長。
離垢眾生感得淨土，必由存亡之心既薄，
戀道之情彌厚，故人命促，佛壽延。
應迹之終夭，乃由眾生之厚薄耳。 ^58c38

【經】華足安行者。眾實所因為華，萬行皆滿為足，
品物不差為安，眾化流通為行。
又云：彼土菩薩行時，寶華承足，故曰華足。
梵本云牛王，天竺貴牛，故以為喻。
此土不貴牛，故改為安行。 ^59a2

【疏】婆伽婆者，龍樹釋：一、能破煩惱，二、有功德，
三、巧分別，四、好名聲。
大論第二云：婆伽言德，婆言有，是名有德。
是第二。又婆伽名分別，婆名為巧，巧分別諸法總相、別相故。
是第三。又婆伽名聲，婆名有，無有得名聲如佛者。
是第四。又婆伽名破，婆名為能，能破婬、
怒、癡故，稱為婆伽婆也。
是第一。 ^59a10

【經】最大法輪者，如玄文第二云：通約諸經明待半論滿。
如淨名云：始坐佛樹力降魔，得甘露滅覺道成。
即對昔半明滿也。
般若云：於閻浮提見第二法輪轉。
亦待鹿苑為第一，對般若為第二也。
涅槃法華並云：昔於波羅柰初轉法輪，今於#CB00211;尸城轉法輪。
今經如文，總於昔望當部為半滿也。 ^59a22

【疏】未愈云云者，具釋諸土。
如同居有見、思，方便土有塵沙，實報土有無明，
權人皆示同彼有疾有愈也，且一往敵對耳。
若竪論者，同居有見、思、塵沙、無明三病；
方便有二，除見、思；實報有一，除見、思；塵沙唯無明也。
上品寂光明佛所居，故無疾也。 ^59a34

【記】獲記云云。下遣見騰於此，是譬周四段及下周四段，故云皆約譬。
是譬周四段及因緣四段，皆約因緣耳，
非謂闕領解述成，故注云云。 ^59a44

爾時舍利弗白佛下，第二周，初、自述有無二見。
有無是斷常邊見，等取、邪見、見取、戒取，又等餘鈍使。 ^59b2

【疏】若國邑等者，有云若國邑聚落者，所言若字，
雜心云若，是其事也。
又若者，如也，如其而說之也。
封壃#CB11237;域為國邑。
引釋論云：一佛所王，凡有四處：初謂一世界，
二明世界海，三明世界種，四一世界所度之分。
言一世界者，百億日月等，名一大千，如是十方各一恒沙大千，
名一佛世界也。言世界海者，如是一佛世界，
數如一恒河沙，名世界海。
言世界種者，如是世界海，數如十方恒沙，名一世界種。
言世界所度之分者，如是世界種十方無量，名世界所度之分。
總此四種，合為一佛王化之城。
國是其大，喻世界分域也；邑是其次，擬世界種；
落是墟畔之遠，擬世界海；聚是村位之近，擬一世界。
今謂此四，初一是同居，次三是實報，由闕方便土，故不用也。
言聚落者，廣雅云：聚落，居也。
聚，眾也，人所聚居。
落，亦庭院也。言人呼縣為邑，內村伍聚，外墟畔為落。
今言隣閭為聚落者，總外墟畔為聚落也。 ^59b6

【記】云橫竪相帶者，如同居中具餘三土，
橫即帶竪，不二而二。
同居之外，別有方便等三，寂光唯極，此則名竪。
遍於三土，皆即寂光，即是竪中帶橫，名二而不二。 ^59b38

【記】左輔等，如止觀第七記檢〔云云〕。 ^59b44

【疏】左貂右插者，應劭漢官儀曰：侍中，金蟬，左貂。
金取竪剛，百陶不耗。
蟬高居食潔，貂內勁悍而外溫潤。
宋文帝元嘉中，王曇首殿置仁等並為侍中，仕親密。
置仁，帝接膝共語，貂拂帝帽，帝手撥貂置案上，
語訖，還復手插之。 ^59b46

【經】德有內外等者，初標德業，謂歎德業是。
次釋又二：初釋德，次僮下釋業。
初德又二：初標內外，次釋。
釋又二：初略釋，次廣釋。
初略云內，則至貲財是也。
次廣釋又二：初內，次外。
初內者，先釋其年，云年高博達今古，釋經中年字，
謂世間長者年既深遠，博識墳典古今史籍，喻佛智德。
權實二智若事若理，事則三千、理則空中，
無不了知，名智德。
次釋衰邁，云根志純熟者，根志釋衰，純熟釋邁。
邁，遠也，謂朽遇遠歸寂滅也，喻佛斷德涅槃理性清淨也。
次從財富下釋外德，又二：初總，次別，如文。 ^59c8

【經】多諸人眾至中者。
三界含識，品數滋繁，故云多諸人眾。
唯識云：五趣種子，名言所熏，業招各異，
類別名五，隨其所應，各為有友。
善惡業種者，謂名種子，即五蘊種子。
五趣不殊，由善惡業所招令異，故五道別也。
言五百者，有云：十種業道之所招感，名五百。
謂十業道中，各有自他、教他、讚勵、慶慰，
少分、多分、全分，少時、多時，及與壽盡，各別老十，
修作資感，立五百名。
此等諸種，處本識內，名住宅中。
由此種子以為故，五趣輪迴，眾苦不息。
今謂三途因者，十惡業招，一業為本，餘九助之成十，
餘九各爾，即成一百。
若破戒業，是地獄百；無慚，是畜生百；慳貪，
是餓鬼百；人、天、修羅，從三品十善，互嚴各百，非謂教化等。
問：但舉五百即是，何故言一、二耶？
答：一、對天；二、對人。
堪受化，故別舉耳。
三途受化事少，故通對之，故云乃至。
百越修羅，故名乃至。
言止住者，總即五趣，別亦是四十居止。
八獄與鬼、畜為十四州，六欲為十，色界十六處，
無色四處，合四十也。 ^59c28

【經】堂閣至傾危者。
有云喻五薀。堂朽故者，色薀身根為主如堂，
諸根依附身如閣，生滅名朽。
朽，爛也。墻壁頹落者，譬想蘊外却為墻，
內捍為壁，外變相像如墻，內變為像如壁，
虗而不實，遠自遷謝，名頹落。
解云：外變若山河大地及與眾生，見淨生貪，見穢生厭。
內變為像者，緣內身生貪生厭是也。
柱根腐敗者，譬行薀。
行薀中有四類法，命根是最勝身之主故，
又是不相應行法，如舍之柱朽，故名腐敗也。
又云：舍之所立，為柱之所駐；果報所存，以命之所持。
命將欲終，報身將壞，如柱根敗，堂舍將傾也。
梁棟傾危者，棟者竪杖，梁者橫譬。
內熟受為本，如棟；外增上果受為末，如梁。
梁棟依柱有，如受依命根業故有，臨將崩落，故名傾危。
維持一身，必在於心識；綱維一屋，必假於梁棟。
今疏意者，初墻壁四大，次觀解中用譬皮肉。
無色一界約小乘，異部有色，大乘有定果色，
皆可為皮肉，故通三界。
若爾，能燒既遍三界，所燒寧局欲、色耶？
今墻壁喻四大，外諸院為墻，內別障為壁；
喻四大，皮為外，肉為內，成於身色也。
今准大乘，能燒、所燒尚至等覺微細之惑，
豈唯欲、色二界無色無所燒耶？
又今文雖闕受、想二蘊，若譬三薀，亦順蘊之次第。
四大是色薀，命根是行蘊，意識是識薀，故以三句喻其三蘊。
既有識薀，心王必有心所，五蘊亦足。
又今意者，四大是色及命、識，三是初託胎時煗、
識、命三種子，故以此對三也。
有云堂閣者，公集之舍為堂，舍而重累稱閣。
三界果報是眾生具有，而同聚其中，譬之如堂；
三界果報高下不同，如舍之重累，喻之如閣。
此約所依三界如堂，能依果報三界重累如閣。
此約依、正二報釋也。 ^60a14

【記】引有人具依正二報者。
難云：如人及地居天，正不稱依；如人死去，依報不滅。
若唯識依報，是第八識相分，正報滅時，
依報亦滅，相分不離見分心故。
今依小乘不滅耳。
欲界空居，及色、無色界，並地獄界、鬼界等依報土，
皆隨正報而有，可云相攝。
人既不爾，如何相攝？
今解：約唯識相分不離心，即是攝也。
故今文並從正報〔云云〕。 ^60b20

【疏】周匝下，明能燒之火者，有人問云：常有三界，
常有眾苦，亦常有火宅，常有火燃，何故前明火宅，後明火起耶？
他答云：具通、別二義：通論三界，普論變息受眾苦；
二者、別論貪會。三根者曰：稟化苦有暫息之義，
佛既去世，還起煩惱，故前明宅，後辯火起。
問：知以此譬具通、別二義耶？
答：初列五百人，次明三十子。
五百是通，三十子是別。
又云：此經令一切眾生離凡夫地，後離二乘地，
故說三界過患，令勿貪著，是離凡夫地；
後明諸子出門，求車不得，便賜大車，令離二乘地也。
今謂火宅本為中根，法說不悟，佛為作譬，
廣明火宅五趣輪迴，舉五百人以譬輪迴之所，
本是正因之子，復是生機之處。
苦出火宅，以離凡夫之地，得出分段；今令離二乘地，
得出變易，故等賜大車也。
非是令一切眾生離凡夫地，傍為有之。 ^60b34

言周匝至四生者，三門分別：一、辯相，二、
通局，三、寬狹。一、辯相中言四生者，胎、卵、
濕、化也。言胎者，今人等稟託精氣而受報者，名胎生。
卵生者，如諸鳥等依卵#CB00592;而生。
化生者，如諸天等無所依託，無而忽起，名化生。
問：若無依託，云何得生？
答：如地論釋依業生，生相如向說。
次就五趣辯通局者，四生中化生一種，全攝二趣及三少分。
全攝二者，諸天、地獄一向化生。
三少分者，人、鬼及畜生少分有之。
如劫初時，人、鬼及畜一切化生，今時多無，故曰少分。
胎生一種，人、鬼及畜少分有之，餘趣無。
卵、濕二生唯在人、畜，餘趣皆無。
人中卵生，如毗舍佉母，其由卵中有三十二兒。
如是等類，是卵生人。
人濕生者，如頂生王，過去有王名善住，
頂生肉胞，十月滿足，中生一兒，因字頂生。
如是等類，濕生人也。
畜生道中，卵、濕可知。
次辯寬狹者，如雜心：問：為生攝趣？
為趣攝生？論自釋云：四生攝趣，非趣攝生。
何故？一切五趣不出四生，故生攝。
五道中陰皆是化生，五趣不攝，是故五趣不攝四生也。
故俱舍云：人、傍生具四等。
如下隨喜釋〔云云〕。 ^60c14

【經】若十、二十，或至三十者。
有云：若十是菩薩，出華嚴？
賢首品。問：子有定數，何故云或耶？
答：有三義：一、或開二乘，或合為小乘，開合不定；
二、就昔三乘根性不定，大品六千菩薩退羅漢，
迦葉本是緣覺，值佛成聲聞；三、昔雖三乘根性，終成菩薩。
故云或也。 ^61a2

【疏】欻然譬本無今有者，引涅槃一句，彼經四處出之：
第九、釋菩薩品差別無差別，理事相對；
十五、梵行品明得即無得，無得即得，約修因證果之得；
二十五、師子吼品明有不定有，無不定無，
約真俗相對；二十六、破定性，明無性。
今初，釋本無今有，本有今無等者，煩惱即真如，
於煩惱邊名本無，於真如邊名本有；本無即帶本有，今從無煩惱邊名本無也。
言今有者，即真如為煩惱，於煩惱邊名今有，
於真如邊名今無；今有亦即帶今無，今從有煩惱邊名今有也。
故煩惱即本無今有，真如即本有今無，
真如即煩惱即真如，三世有法無有是處也。
將此釋經。差別無差別者，差別本是真如，
於差別邊是本無，於真如邊是本有；今從差別本是真如，故於差別名本無也。
言今有者，迷無差別為差別，於無差是無邊，
於差別是有邊；今從迷起差別，故名今有也。
故結云：差別即本無今有，無差別即本有今無，
差即無差，無差即差，三世有法無有是處。
餘皆准此。 ^61a12

【記】地論師云：常法體用者，章安難云：本隱今顯者，
真如體昔在無明，故云隱；令無明既成真如，故云顯。
顯名常用，隱名常體。
今若顯已，亦應更成無明，故云顯已後沒。 ^61a46

【記】云應言煩惱無始，體即菩提，故名無終者，
若云別說者，煩惱是本者，故名無始；今日斷之，故名有終。
菩薩初證是有始，盡未來際不滅是無終。
今相即說，離菩提無煩惱，故煩惱是菩提之無始；
離煩惱無菩提，故菩提是煩惱之無終。
生死涅槃例然，即常住之法也。 ^61b6

【記】云引章，安五解。
初三諦者，應云：真俗是本無今有，中道是本有今無。
真俗即中，中即真俗，名三世有法，無有是處。
餘四釋例然。思之判釋，不稱經文。
初二句相即，故不可也〔思之〕。 ^61b18

【疏】身、受、心、法即宅等者，準俱舍論，四念住前有五停心位。
頌云：
　　為通治四貪，且辨觀骨鏁，廣至海復略。
　　名初習業位。　除足至頭半，名為已熟修。
　　繫心在眉間，名超作意位。 ^61b26

論曰：修不淨觀正為治貪，然貪差別略有四種：
一顯色貪、二形色貪、三妙觸貪、四供奉貪。
緣青瘀等修不淨觀治第一貪，緣食等修不淨觀治第二貪，
緣蟲蛆等修不淨觀治第三貪，緣屍不動修不淨觀治第四貪。
若緣骨鏁修不淨觀，通能治如是四貪，以骨鏁中無四貪境者。
解曰：此明治四種貪等。
緣青瘀境翻美妙青等，緣被犲狼等食翻端正相故，
緣蟲蛆翻美妙觸，緣屍不動翻供奉事等，此四不淨觀各治一種。
若觀骨鏁能治四貪，見骨鏁時時無妙顯色及形色妙觸妙威儀等
〔釋頌一句云且辨觀骨鏁〕。
初觀骨鏁乃至海際，從海際復至一人，名初習業位。
次觀自身，從足至頭半皆見自骨，名已熟修位。
次繫心在眉間發八色光明，名超作意位〔云云〕。
頌曰：
　　入修要二門：　不淨觀息念，貪尋增上者，
　　如次第應修。 ^61b36

論曰：能正入修，略說二要門也。
入修要門有多種故，諸有情類行別眾多故。
入修門亦有多種：一、廣即眾多。
次有五種，謂多貪不淨、多嗔慈悲、多癡緣起、
著我六界、尋伺持息。
然從多分，最略二門：一、不淨觀，二、持息念。
故唯此二，名曰要門。
不淨治貪，持息治尋，從多分說，各能治一。
正理論云：就近治門，說不淨觀能治貪病，非不治餘。
息念治尋，應知亦爾。
故頌云：貪尋增上者，從強而說不淨治貪。
記：引頌別釋。論：又略所言貪下，釋頌不淨觀三字。
數息等下，釋頌數息二字〔思之〕。
論：如是已說入修二門。
由此二門，心便得定。
心得定已，復何所修？
下三頌明四念住也。
前兩頌別相念住，故一頌偈總明想念住。
初兩頌明別相者，頌曰：
　　依已修成止，為觀修念住，以自相共相，
　　觀身受心法，自性聞等慧，餘相雜所緣，
　　說次第隨生，治倒故唯四。 ^61c18

論曰：依已修成滿勝奢摩他，為毗鉢舍那修四念住者，此總釋念住意。
奢摩翻止，毗鉢翻觀。
正理云：已修成止以為所依，為觀速成修四念住，非不得定者能如實見故。
詳此論意，釋五停心，觀為心敬，勤修於止。 ^61c48

爾時假想觀骨鏁等一相住心，名為止四念住。
觀取身受心法差別之相，又於身中而取種種差別之相，
除其四倒生如實見，故名觀。
論：如何修四念住耶？
問：也。論：謂以自共相觀身受心法，身受心法各別自性，名為自相。
一切有為皆非常性，一切有漏皆苦性，
及一切法空非我性，名為共相。
正理釋云：以自相共相觀身受心法，謂修觀者慧心一境，以自相於身境中一一別觀修四念住。
分別此法與所餘法有差別義，名觀自相。
分別此法與所餘法無差別義，名觀共相。
且身念住觀自相者，謂觀察身內十處自性各別，從眼至觸一一皆有處自相故。
如是於彼各別中有正智生，名觀自相。
此自相觀得成滿時有道色起，爾時方立自相種性身念住名。
此亦遍知彼法自相，由此各別有正智生，
非於諸境中總生一智〔云云〕。
次身念住觀共相者，謂觀察身一一處相雖有差別而身相同。
又於爾時觀十一切處俱是色相無有差別，謂皆不越大種所造。
於彼一類法中有正智生，名觀共相。
此相觀得成滿時有道色起，爾時方立共相種性身念住名。
此亦遍知彼法共相，由此總有一正智生，
非諸境中各生一智〔言道色者，是定境也〕。
論：身自性者，大種造色受心自性，如名自顯。
法自性者，除三餘法者，此出身受心法自性也〔云云〕。
又云：於身計淨貪為自性，受計樂我取為自性，
於心計常邊見一分為自性，於法計我薩迦耶見為自性。
除此四已，餘或為等流也。
解曰：正理以自相、共相觀身等四，至一一別觀者，
自相別觀、共相別觀。
初身念住自共別者，先觀色境與餘十色別，
乃至無表亦餘十別，觀此十一相各不同，名自相別觀。
次觀彼十一種色，總用色礙以為其相，名共相別觀。
又次觀身非領納等，與受等三體相各異，名自相別觀。
又次觀身與餘受等總，總用無常以為其相，名共相別觀。
受、心、法三各有自、共二相，廣如俱舍記〔云云〕。
頌總相雜所緣者，論云：四中三種唯名不雜緣，
第四所緣通雜、不雜。
若唯觀法，名不雜緣；若於身等二、三或四總而觀察，名為雜緣。
解曰：或二合緣有六句，或三合緣有四句，
或四合緣有一句，總十一句。
從不雜緣法念住後，無間引起雜緣念住。
論生復何緣次第者，問次第也。
論隨境麤者，應先觀故。
或諸貪欲於身處轉，故四念住觀身在初。
然貪於身由欣樂受，欣樂於受由心不調，
心之不調由惑未斷，故觀受等如是次第。
解曰：於四中色麤先觀，於後三中受麤先觀，
於後二中心麤先觀，法最細故，所以後觀。
問：五蘊次第相，行為麤，心為細，何故念住想等為細，心即細為麤？
答：想、行為法，念住雖麤，兼涅槃法極微細故。
麤細合論法念，故在後說〔云云〕。
頌曰：治倒故唯四者，論曰：此四念住如次治彼淨、
樂、常、我四種顛倒，唯有四不增不減 ^62a8

【記】望大論至姿態者：一、色欲，二、形貌欲，
三、言語欲，四、細滑欲，五、姿態欲，六、人想欲。
此顯形二是彼色欲攝，此妙觸是形貌、
細滑二攝，此供奉是言語、音聲攝，闕姿態、
人想〔云云〕。 ^62c4

【記】大小應法，須釋出之者。
悲小應，鹿苑拔苦；慈興法華，大悲應而與其樂。 ^62c12

【經】或當墮落者。問：佛知彼謗大乘，即定墮落，何言或耶？
答：昔二萬佛所聞大乘竟，今日起惡，樂著三界。
佛初成道，即擬大乘；大機未熟，聞必生謗，謗即墮苦。
初不為說，現無謗過，攝以小乘；且除其著，
後方說大，得入一乘，必無墮三途義。
墮與不墮不定，名之為或。
初、後皆大，中間趣小根，根性不定，復名為或。 ^62c16

【疏】五濁火燒五蘊舍者。
問：五濁能燒火者，見濁、煩惱濁，可名能燒。
眾生、命、劫三濁，與五蘊無別，何名能燒？
答：眾生是假名，命是色、心上假立，劫亦是假立。
故十四不相應中：一、命根，二、異生性，三、
時，此三為假。能燒通於假、實，所燒唯實也。
又能燒五濁，通於內、外；所燒不濁蘊，唯在於內。
又能燒之火，通於因、果；所燒之舍，唯在於果。
又能燒之火，通於二性：煩惱、見濁是不善性，餘三是無記性。
所燒五蘊，唯是無記性，故有別也。 ^62c28

【經】此舍已燒至害者。
問：既言已燒，復云無令為害者，何耶？
答：為說怖事，是五濁火著。
此五濁與五陰舍合，名為已燒。
躭著未久，一乘善根未為火害，故今誡云無令為害也。 ^62c44

【經】具告等者。問：昔日為告？
為未告耶？若已告者，已說一乘竟，如何第一經云我寧不說法，
今何以言具告耶？
答云：欲說一乘教，皆是心念擬宜而救不得，
所以息化，實未告也。
故云誡門擬宜等。 ^63a4

【疏】不識八苦者，謂生苦、老苦、病苦、死苦、
愛別離苦、怨憎會苦、求不得苦、五盛陰苦。
釋此八苦，有三門分別：一、釋名，二、辯相，
三、對三苦共相收攝。
初釋名者，一、生苦者，報分始起，謂之為生，
生時有苦，就時立稱，故名生苦。
衰變名老，老時有苦，就時為目，名為老苦。
四大增損，謂之為病，病時有苦，就時彰名。
陰壞名死，死時有苦，亦就時立目。
愛別離者，所念分張，名愛別離，緣離生惱，就緣立稱。
怨憎會者，所苦強集，名怨憎會，因生惱，亦就緣立稱。
求不得者，所悕不稱，名求不得，因求生惱，亦就緣立稱。
五盛陰苦者，五陰熾盛，名五盛陰，陰盛是苦，就體立稱。
亦可盛者受義，五陰盛受前七苦，應言五盛陰苦也。
次辯相。何者生苦？
如五王經說：始從識支，乃至出胎，名之為生。
涅槃經中，生通始終不同，經分為五：一者、
初出，所謂識支，報始名初，初起名出。
二者、至終，謂名色支，色心具足，對前說終。
三者、增長，謂前名色，增為六入。
四者、出胎。五者、種類，謂出胎後，乃至老死，
於中連連剎那新起，名之為生。
何者老苦？如涅槃經中釋有二義：一者終身，
所謂髮白形枯色變名老；二名念念老，
始從識支乃至老死連連遷變，名之為老。
始終念念始終為二：一者增長，謂從識支乃至盛年念念遷變；
二者滅壞，年衰已後念念老也。
何者病苦？如涅槃中釋兩義：一者身病，
所謂四大增損不調及餘客病；二者心病，所謂歡忻憂恐怖愚癡等也。
何者死苦？如涅槃中說死有三：一者放逸死，
謂謗大乘方等經典；二破戒死，謂犯三世諸佛禁戒；
三者壞命死，謂身盡命終。
經分二：一命盡死、二外緣死。
命盡中經說有三：一者命盡而福不盡，
正報雖滅依報猶存；二者福盡而命不盡，依報雖亡正報猶存。
此亦通名命盡死也。
三者福命俱盡、依正俱滅。
外緣死中經謂有三：一者自害、二者害他、三者俱害。
何者是愛別離苦？
所別有二：一內、二外。
內者是親戚眷屬，外謂資產。
何者怨憎會苦？怨憎有二：一內謂惡道報，二外謂刀杖等緣。
何者求不得苦？有二：一因，二果。
因中有二：一者惡法求離不得，二者善法欲求不得。
果亦有二：一苦事求離不得，二樂事求欲不得。
苦事有二：一內，二外。
三途苦報求離不得名內，刀杖等緣名外。
樂中有二：一內，二外。
人天樂果求欲不得名內，五塵妙境求欲不得名外。
何者五盛陰苦？如涅槃說，通攝前七為五盛陰苦。
三對三苦相攝者，八中前七別配三苦，後一總攝三苦。
就前七有通有別，即壞即苦、即行即苦，義通前七。
生老病死，苦苦所收。
若緣老失狀色、病失強力、死失壽命而致惱害，壞苦所攝。
愛別離者，壞苦所收。
怨憎會中有兩，三塗苦報。
刀杖外緣而強集會，苦苦所收。
涉求之行而強現前，行苦所攝。
求不得中義具三苦：於惡求離不得，苦苦所收；
於善求合不得，壞苦所攝；涉求行心求離不得，即行苦也。
五盛陰具前八苦。 ^63a12

【經】而告之言等者，希有之言，即是歎也；
難得之語，即是勸也。
汝若不取等者，若不依我勸出火宅，取三果車，復必為渴火所燒而生憂悔。 ^63c10

【經】種種珍玩奇異之物者。
三方便法，於小乘為珍玩，於一乘為奇異。
注云：三車為珍玩，人天為奇異。 ^63c16

【經】如此種種羊車等者。
三乘之下，亦說人天戒善，果報不同，故云種種。
菩薩化世，聲聞從師，並居人間之類，故譬羊。
緣覺進不化世，退不從師，喻之如鹿，以表山林。
又羊性遲鈍，譬聲聞；鹿性勁疾，譬緣覺；
牛強壯，譬菩薩。又羊形小，譬小乘；鹿處中，
譬中乘；牛形大，譬菩薩。 ^63c20

【疏】從爾時至適子所願等者，稱悅忻心，名為適願。
既云聞父所說，故是聞所生慧也。
心各勇銳者，勇，進也；銳，利也。
三乘不同，故名為各。
思心動慮者，釋思所生慧，前方便也。
勇銳是初慮。互相推排者，推謂觀四諦理、
十六行相，初踐四聖諦跡，故名為排。
邪正未決名互相者，如觀苦諦境，苦、無常、
無我、不淨，名為正；常、樂、我、淨，名為邪。
於此未審，或不淨排淨，或淨排不淨，名為互相。
由觀未熟故，三諦準知〔云云〕。 ^63c32

【疏】觀三十二諦等者，記指釋籤廣明，今略知大意。
有三品忍，下品具觀。
八諦下各四行相：初觀欲界苦，次觀上兩界苦乃至欲界道，
次上兩界道，上下各十六，名三十二諦觀。
次中忍，二十四周減行，七周減緣，各三行名減行，各一行但名為緣減。
復七諦名減緣，八諦下各三行相名減行，皆從退向前減也。
至欲界苦諦下，二剎那心觀一緣一行，
名中忍滿，文云縮觀是也。
次一剎那心觀一緣一行，名上忍滿。
餘如籤釋。 ^63c48

【疏】上法說中，先機發，次障除。
佛喜無畏者，經云志求佛道者，是大機發也。
次說障除佛喜者，障若未除，不免火難，
佛即生憂，起於怖畏，諸子障斷。
至法華會說佛慧時，佛生歡喜而無所畏，
故佛歡喜，顯子障除也。
今譬中，先免難者，經云無復障礙，是先免難；
歡喜踊躍，是子歡喜；各白父言下，即是索車。
約經文相，兩處前後。
若約於人，必先障除，後機發也。 ^64a18

【疏】無索小者，此師意云：今法華中言願賜我等三種寶車，是索小果。
此師不知在鹿苑時已得果竟，非昔未得，今日索也。
只由略開權時斥方便，今雖索小，意求於大，故云大乘機發也。 ^64a32

【疏】四、二乘果門外者，正使是煩惱障斷，
煩惱障盡，得小果。
佛果在習氣、無知門外者，習氣是正使之餘習；
無知者，塵沙障於俗諦三昧理不了，名為無知。 ^64a40

【疏】今當為爾至圓教菩薩是者，此四教菩薩各得一句，
具足而論，一教菩薩各具四句，謂索、不索、
亦索亦不索、非索非不索也。
藏教四者，一、三祇百劫位名不斷，二、三十四心位名斷，
三、雙取名亦斷亦不斷，四、除前相約理名非斷非不斷。
此四對昔皆不索是一句，在今皆索是二句，
今昔相對名亦索亦不索是三句，除前相約理名非索非不索是四句，
即成十六句也。通教四斷者，一、乾慧性地名不斷，
二、八人至八地名斷，三、菩薩地侵習未盡名亦斷亦不斷，
四、除前相約理名非斷非不斷。
此四在昔名不索，在今名索，今昔雙取名亦索亦不索，
除前相約理名非索非不索，成四四十六句也。
別教四斷者，一十信名不斷，二十住入空名斷，
三十行出假斷塵沙、未斷無明名亦斷亦不斷，
四十迴向修中、十地證中名非斷非不斷。
此四對昔名不索，對今名索，雙取名亦索亦不索。
除前相，約理名非索非不索，成十六句。
圓教四斷者，一名字位是不斷，二觀行位名斷，
三相似位名亦斷亦不斷，四十住已上名非斷非不斷。
此四對一不索約性得，二索約修得，三亦索亦不索雙取，四非索非不索。
除前相，約理即成十六句。
圓人約當教進後位名索也。
若藏歷四教，索成四箇十六句。
通有三，別有二，圓有一。
或漸入，或頓入，或不定入。
此四教菩薩通五時、鹿苑、密餘、顯露以論，故云宏綱大統也。
二乘在昔，密入亦有頓、漸、不定，思之。 ^64a46

【疏】世人執等者。記云：並由不說佛、菩薩乘，
離合初後，至不會者。
謂鹿苑中，因名菩薩，果名佛乘，故云初合；
方等已去，名為後離，即演門三教菩薩也。
問：圓乘云一乘、大乘、上乘、菩薩乘、佛乘，有何同異？
答：名異體同，所對別故。
若對三乘，故名一乘，文云從一佛乘分別說三是也。
對小名大乘，通四教菩薩；對中、下名上乘，
對佛名菩薩乘，對因名佛乘，皆通四教。
今簡前三，唯圓不會也。 ^64b46

【疏】華嚴第八云下等者，記云：初三從應，第二從機。
恐誤。觀文皆從機說，如云下劣厭沒者是機，鈍根利等皆從機也。 ^64c14

【疏】三、解脫法出聲聞乘等者，出是因義，謂從因至果名出也。
又云：聲聞乘相者，即行行之相也。 ^64c20

【疏】光宅取盡、無生二智為體者，俱舍云：
盡、無生智，二相何別？
頌曰：
　　智於四聖諦，知我已知等，不應更知等。
　　如次盡無生。 ^64c24

論曰：如來論說：云何盡智？
謂無學位。若正見知，我已知苦、我已斷集、
我已證滅、我已修道，由此所有智、見、明、
覺、解、慧光、觀，是名盡智。
解曰：此總別智之異名。
決斷名智，推求名見，離闇名明，悟理名覺，
了達名解，擇法名慧。
光謂照，觀謂察，此即名異，其體一也。
論云：佛無生智，謂正見知，我已知苦不應更知，
乃至我已修道不應更修，乃至名無生智。
正理云：謂非擇滅有無生故，此智得生。
智託無生，名無生智〔云云〕。
若單取無生智，則通大乘。
今言盡等，唯局於小，不可為體。
又因不含萬德故，而獨言果耶？ ^64c32

【疏】果正因傍者，若從親修，因正果傍；今從慕果行因，故云果正耳。 ^65a4

【疏】若內因斷結等者。
問：有為能斷，斷即斷結，斷結得名乘；外果已證極，何得名乘攝？
答：有為藉理體，能運得名乘；真如是乘性，亦得名乘攝。
問：佛果既運息，運息不名乘，如何至果時，猶得名乘攝？
答：至果雖運息，自行達到得名乘；化他盡未來，令他增進名乘攝。 ^65a8

【疏】云運入無餘者，般若云我皆令入無餘涅槃，即令眾生入無餘也。
又大經云安置諸子秘密藏中，皆是其例。
問：定性聲聞入無餘，自證許可名乘攝，
利他門中永入滅，如何亦得名乘攝？
答：大乘二利俱名運，是故化他得名乘，
彼無化他之能運，為是自行種類名乘攝。 ^65a18

【記】云三車容上下者，是圓鏡疏釋二乘宅內名上車，
至宅外不見名下車，如記〔云云〕。 ^65a30

【疏】第二、車等者，法華前車雖等，而子不等，
猶子不等，令車不等。
若至今經，車、子俱等也。
言佛性同者，若法華前約理鎔融，無時不得等，何待今日？
若約機說，法華前教未言性等，今日開會，
教行人理，皆名等也。 ^65a34

【疏】以法等故者，約五乘七方便，皆圓融法界，無不平等。
止觀云：觀念念心，無非法性實相，名等。 ^65a42

【經】云其車高廣者，此四字正明車體是性德三因，
高廣不二是正因，不二而二即非高而高是了因，
非廣而廣是緣因，即三而一是性德三因也。
若對修德，但總名正因也，即是車體。
眾寶下是修德緣因，有大白牛是修德了因。
若明體與具度別，應從眾寶下點。
今文合者，緣因與正因俱，因是所導，白牛是能導故。
今點開則修性各三，合則修二性一，故合為大車也。 ^65a46

【疏】廣敘車等者，有人取後得智為車體，
根本智為白牛，不說現為車體。
若取，理與下寶所無別，故不取也。
即用根本無分別智為能導，後得智為所導。
今謂作此解者，與光宅盡智、無生智為車體何異？
故為章安所破。 ^65b12

【疏】譬如來知見深遠者，實相非知非見，
而知見法界，橫周十界，故廣。
廣，遠也。竪徹三諦之源，即三而一，故深。
深，高也。 ^65b22

【疏】眾寶莊校至四辯者，譬萬行。
修餝止觀，譬無量。
道品名眾寶，是萬行異名耳。 ^65b28

【疏】四、辨下化者，四辨如記釋。
今明意者，謂從初凡心時，修此四辯，至初住位時，即能下化眾生。 ^65b32

【疏】真實萬善者，此約果時名真實，為在因時用無緣慈熏法性，
至分果初住時，即能布施化也。
止觀云：道品所攝十力、無畏、十八不共之法，
不與他共，名珍奇嚴飾。 ^65b36

【疏】四弘堅固大慈者，四弘即四無量心：
慈無量，即眾生無邊誓願度，是苦諦；悲無量，
即煩惱誓願斷，是集諦；喜無量，即是法門無數誓願學，
是道諦；捨無量，即是平等捨慈悲之心，
即是佛道誓願成，是滅諦。
如下妙莊嚴品釋〔云云〕。 ^65b44

【記】四、攝者，謂布施、愛語、利行、同事〔云云〕。 ^65c6

【記】指止觀。云道品調適，即無作道諦七覺也。
除覺分者，除身口之麤，達麤言及軟語也。
捨覺分者，圓捨十界，依正達九界，皆佛界名捨。
定覺分者，即照而寂。
精進覺分者，三業念念趣三德也。
擇覺分者，擇是慧性，簡權入實。
喜覺分者，喜於自行化他，皆得入實。
念覺分者，明記為性，不為惑染。 ^65c8

【疏】七覺者，取定慧莊嚴車體也。 ^65c20

【疏】觀練熏修者，此約正助合行也。
由因時修三觀，心為正行，未能相應，即因觀練等禪助之，令速入理。
三觀理心，融彼事禪，俱成實相，名曰合行。
止觀云：諸禪三昧，起六神通，名重敷。
今疏闕神通，通是定用，故不說。 ^65c22

【記】丹枕至即三而一者。
喻中動靜相即，實體與用亦復如是者。
體是靜，用是動。如云自因之果是動，法性無動，
是靜而動，故云而到，是法身德也。
萬行是動，無作是靜。
於正行時而達理，故名無作也，即解脫德。
眾智是動，莫觀是靜。
用處達體，名為莫觀，即般若德。
止觀云：四門歸宗，體息諸行，名丹枕。 ^65c32

【疏】白是色本者，是修德了因，名修德般若，
與本淨了因合，故云相應止觀。
譬四念處破八倒之黑，名白牛。 ^65c44

【疏】體具萬德者，謂性德了因體，非前車體也。 ^65c48

【疏】又念處下，約無作四諦也。
念處境是苦諦；苦即有因，即集諦；四正勤至五力是無作，
道諦；七覺、八正是無作，滅諦。
若準餘文，三十七品總是道諦。
今無作四諦，一中具四，故且對之〔云云〕。 ^66a2

【疏】僕從等者，僕使之人，從在後，儐在前，
侍衛左右，此約助道法門也。
兩教二乘為從，三教菩薩為儐，眾魔樂生死為左，
外道樂諸見為右，皆是扶車法門，正助不二，權即實也。
餘如記釋〔云云〕。 ^66a10

【記】粗點十觀者。其車高廣，即不思議境張設。
幰蓋是發心，內枕是安心。
風即破遍，外枕通塞。
白牛即道品，僕從即助開，遊四方是次位。
位中具安忍，離法愛也。 ^66a18

【疏】一切法趣等者，記指止觀第二引云：
大品中，始自色心，終至種智，並明趣也。
大論釋云：云何菩薩為世間趣故，發菩提心？
菩薩為眾生說色趣空，乃至種智；為眾生故，
說色非趣非不趣，乃至種智故。
解曰：能趣色為假，所趣空為真，非趣非不趣為中。
若餘文一切法趣色，能、所皆假，色尚不可得，
能、所皆空，云何當有趣、非趣？
正顯中道。前能、所為開，次總能、所為合也。 ^66a24

【疏】於一、佛乘分別說三者，有二意：一、是少分；
二、是全分。若執三為究竟，即是少分；若約如來本意，
是如來藏法，即是全分也。 ^66a38

【疏】若富而非子，是子而貧者，應具四句：
一、父富非子，謂華嚴、方等、般若中，圓佛名父富，
前三教機名非子；二、父貧非子者，前三教佛父貧，
對圓教機名非子；三、父貧而是子者，三教佛對當教機，
名父貧而是子也；四、父富而是子者，今經圓佛名父富，
開三教機，是圓人名是子故等也。 ^66a44

【疏】所以至釋兩等者。
記云恐悞，但財況子耳。
准左溪文句云心等子等，則是心等，由財富故，
其心則等，不言誤也。
言一國者，以寂光望同居也。
寂光遍益十界，三因之子猶尚不盡，況同居中昔日結緣了因二乘眾生也？ ^66b8

【經】舍利至虗妄不者，問也。
眾皆疑云：始則許三，終遂不與。
似若虗言，初不許一，後即賜大，豈非虗妄？
問：何故許而不與，不許而與？
答：權言接引故許，理本無三故不與。
初若許大，機緣不受，無由出宅，故不許也。
大機既發，稱佛本心，是故與也。 ^66b18

【疏】第三、歎述者，經云：善哉！
善哉！是歎。如汝所言，是述。 ^66b28

【疏】得無生智名自在者，我見苦已不復更見，
乃至我修道已不復更修，作是念時，無漏智慧見非覺也。
盡智名無繫者，苦我已知，集我已斷，乃至道已修，名為盡智。 ^66b30

【經】求一切智等者，有云：觀空智，三乘同有。
今謂不爾，是如來果地一切智也。
佛智者，他云：觀有事智，唯佛獨成。
由自覺生此二智故，名自然智；不從他聞，名無師智。
今謂從佛果說，名佛智；智從理說，名自然果，極名無師。 ^66b38

偈經其宅久故者，有云：竪論識蘊無始，念念生滅名久故。
今云三界者，從所變說，三界及有情皆是第八識相分，
相不離心、心外無境，心無始故三界無始，故云無始為久也。
非近變趣名，非今所造為故。
無常卑鄙名頓蔽者，即第八識能變所變念念無常，
非常是住法名卑鄙，非漸滅故名頓蔽也。
堂舍高危者，有云：色蘊無常，高必易傾、危必不安。
今文二釋：一約正報、二約依報，即是因緣、觀心二義。
今約正報，即是色蘊念念相續故高、無常故危。
二約依報，土不免墮落者，舉依取正，有情雖生上界，
壽盡還墮三途，生上故高、還墮故危。
柱根摧朽者，有云行蘊，今云命根，即是行蘊攝，
念念遷謝故名摧朽，摧折朽壞也。
言支持者，由過去行業未謝，命即連持不斷，
業謝故命即斷絕，如世柱根由基陛故，基陛若毀柱根即壞。
梁棟傾斜者，有云：受蘊無常，既失正受何可安哉？
今云意識，維持一身由於意識為主，綱維一屋由於梁棟居先，
梁棟無柱而不存，譬意識無命根而不住。 ^66b48

【疏】印師三十六物者，髮毛爪齒眵淚，涕唾垢汗大小便，
皮膚面肉與骨髓，肪膏腦膜筋脉連，脾腎心肺並淡膿，肝膽胃胞肚肱。 ^66c34

【疏】因緣、觀心兩釋者，記云從命根已下，
皆屬觀心者，恐文不然，文皆有二釋故。
如命支持是因緣，亦云兩足是觀心。
梁棟二釋：初是因緣，次是觀心。
墻壁二釋亦然。周障二釋：三十六物是因緣。
今家釋是觀心，思之。 ^66c40

【疏】禽獸喻五鈍在前，鬼神喻五利在後，
與入道不同，何耶？
答：眾生有二種使：一、鈍使麤，屬愛魔；利、
使細，屬見魔，故愛前見後。
今佛法正道，緣理斷結，於見道中有二種人：
鈍人用無常、苦二行相入見道，故先斷愛；
利人用空、無我二行相入見道，故先斷見也。
故不同也。 ^66c48

【疏】八鳥譬八慢者，盛壯憍是對我慢，性憍是大慢，
富憍是過慢，自在憍是邪慢，壽憍是增上慢，
聰明憍是憍慢，行善憍是卑慢，色憍亦是過慢，
同前富憍，故俱舍等七慢同也。
言鵰者，此鳥有力，能取麞鹿，如勢人能取人財。
言鵄者，鵄鳥力強，諸鳥不犯，如人盛壯，無敢以欺。
言梟者，自貴其身，反食其母，如人未貴，反害貧兒。
言鷲者，晝食死屍，夜歸山宿，自在往來，
適悅於常，如人有自在力，愚智並欺。
言烏者，此鳥壽長，故俗云千年老鴻也，
如人長壽，從少至老，無有衰橫，故以生憍。
言鵲者，于鵲鳴行人，至除凶示吉，皆是鵲懷，
如人聰明，博學今古，而生憍也。
言鳩者，性雖是貪，而不敢食，如人齊菜，
而生於憍，故喻其善。
言鴿者，姓好婬愛，墮此鴿身，如人身端，互相愛惜。 ^67a12

【經】搏撮者，搏，擊打也；撮，持取也。
手擊曰打也。言撮者，手少取也。
釋名：撮，卒也。謂暫卒取之。
玉篇云：四圭曰撮。
謂三指取也。手把作#CB17942;
〔子活反〕，非今所用。
摣者，釋名：摣，叉也。
謂五指俱往叉取。
玉篇：五指投擎也。 ^67a38

【經】啀齜嘷吠者，聚脣露齒名啀齜，出聲大吼名嘷吠。
啀〔五佳反〕，犬鬪也。
齜〔士佳反〕，齒不正也。
又嘷者，玉篇：咆鳴也。
經魑魅者〔上刃知切，下美秘切〕，說文、玉篇：老精物也。
通俗文：山澤精謂之魑魅。
謂山神曰魑，澤神曰魅。
魍魎者，通俗文云：木石變恠名魍魎。
春秋及玉篇云：水神也。 ^67a46

【經】孚者〔抏夫反〕，信也。
即母伏卵時，側聽聞卵中#CB17949;
〔子猎反〕聲，母即啄卵破，子即得出；若不啄穿，子即悶死。
有此之應，謂之信也。
玉篇：姥〔莫古切〕，伏也。
即是老母伏養名孚。
通俗文：孚〔疋附切〕，卵化曰孚。
廣雅云：孚，生也。方言：鷄伏卵，未孚生。
蒼頡玉篇云：乳者，謂養子也。
言產生者，產亦生也。 ^67b8

【疏】從自類因者，俱舍頌曰：
　　同類因相似，自部地前生，道展轉九地，
　　唯等勝為果。 ^67b20

論曰：同類因者，謂相似法與相似法為同類因。
論疏云：謂相似法與相似法為同類因者，
準此論文，若是與相似法為因，名同類因；
似相同類之因，名同類因〔云云〕。
論：善五蘊與善五蘊展轉相望，為同類因。
染污與染污、無記與無記五蘊，應知亦爾。
疏云：此中染言，通其不善、有覆無記，以三十二法互為因故。
言無記者，謂唯無覆無記法〔云云〕。
自部地前生者，部，五部，即見所斷乃至修所斷也。
言地，謂九地，即欲界為一地，四靜慮、四無色為八。
此中見苦所斷法還與見苦所斷法為同類因，
非餘；乃至修所斷還與修所斷為同類因。
又二欲界地還與欲界，初靜慮與初，乃至有頂與有頂為同類因
〔云云〕。然唯得與等勝為因，非為劣因，加行生故。
且如已生苦法智忍還與未來苦法智忍為同類因，是名為等。
又即此忍復與從苦法智至無生智為同類因，
是名為勝〔云云〕。 ^67b26

【經】鳩槃荼鬼者，喻戒取。
戒取有二：一、善法戒取，二、惡法戒取。
執十善為因，名善法戒；執鷄、狗等為因，名惡法戒取。
故疏云：初十善，次云外道也。 ^67c8

【經】蹲踞者。有云：重執隨順諸見戒生，不緣餘法，如踞土埵。
踞者，垂足實坐倚也。
埵，山土聚隅也。述曰：外道執斷常見如平地，更於其上執戒禁取如土埵。
問：戒禁何別？答：持鷄狗等戒名戒，如性戒也。
裸形自餓等名戒禁，如遮戒也。
此戒禁緣諸見起，猶如土埵等。
言一尺、二尺者，若單執戒為勝，因生取名，離地一尺。
雙執順戒禁為緣，因生取名，二尺。
又或執為勝，如一尺者。
述曰：令戒禁為緣，緣餘戒故，名一尺也。
更執為因，如二尺者。
述曰：得五現涅槃果〔五現涅槃，如前六十二見中〕。
戒取心須具二，不然邪見所收。
今解如疏，具善惡二戒故也〔云云〕。 ^67c14

【疏】謗無因果者，執惡禁戒非因為因。
謗無五戒、十善有漏之因，如捉狗兩足，
橫計非想為解脫，名果。
撥無有漏人天之果，如以脚加頸，望撥世間因果，
似邪見、斷見。自執非因非果為因果，是戒取見及常見。
集本得果下，釋所撥因果。
五戒、十善之因，本得人天之果，如捉狗足及不樸失聲，
是喻有漏之因，聲即喻果。
利見撥者，外道執自戒取，名利見；撥有漏苦因，
不得有漏苦果，名捉狗兩足，撲令失聲也。
若不作此解，便同邪見〔云云〕。
次觀解者，有三：初解兩句；次又云下，廣釋第二句，
加第三句；次又云下，重釋第二、第三句，兼第四句。
初解。疏云修六行觀伏貪者，外道六行，
始觀之時，六行俱觀；修成之時，於上各觀一行，不具觀六。
六行名為等智，以近分有漏定，離昏沈、
掉舉，名之為等；厭下欣上，目之為智。
此六行是近分定，不得言別起近分，別生六行。
然六行通佛弟子，外道共修，俱名等智。
六中，前三無間道斷，故云厭下苦麤障；
後三解脫道證，故云攀上靜妙離。
問：佛弟子既修等智，何故六行不名為煗？
答：良以厭下欣上，有漏等智伏惑，而非見道方便，不名為煗。
煗等善根，三界皆厭，無欣生處，以增背有故。
又觀諦理，故不同也。
又問：六行生上色界，得根本定不？
答：若利根人，身在欲界，六行伏惑，即引得根本定；
若鈍根人，有不染無知，以為定障於欲，更作意斷定障始得耳。
又問：生上界得彼定時，為是有漏？
為無漏耶？答：通漏、無漏。
若有漏定，入亦有漏；若得無漏者，入即無漏，出定即有漏也。
貪欲為狗，覺觀心為兩足。
數息觀、止覺觀心，如捉兩足；不淨觀伏貪欲，如撲狗。
貪欲因既被伏，果必不生，如不能聲。
第二、釋第二句。撲如前能生禪定等者，
由伏欲界貪，即能發色界諸定，於欲界貪更不復起，
如撲令失聲，以能生顯所不生故也。
第三、釋一往制心者，最初用不淨觀，名一往；
未能得伏，名未失聲。
不淨觀常在貪境，無有間念，名常繫在緣。
如脚加頸者，脚喻不淨觀，頸喻貪欲，觀在於境，如脚如頸也。
貪不得起，方是失聲。 ^67c36

【疏】身見竪入者，俱生我見，通於三世，故云竪也。
計我自在者，計我為主為宰，主有自在，
宰有割斷，是分別起我。
輕拒賢善，崇重暴惡，故云不修善等，即是輕拒賢善。
裸形無耻，即是崇重暴惡，名慚愧。
無明覆閇，名為黑。 ^68b6

【經】四面一時者，有云：生、老、病、死等為四面，與八苦中四能燒火同故。
今但為四念處起四倒、五濁、八苦也。
問：四倒可然，五濁、八苦如何？
答：於身、受等計我，是我見；計斷、常，是邊見；
撥無出世因果，是邪見；持鷄、狗戒，是戒取；
妄計非想為涅槃，是見取，即是見濁；於身、
受等起貪、嗔、癡等，是煩惱濁；計有眾生為實，
是眾生濁；有連持命，是命濁；四在時中，名劫濁。
由此五濁，今身、受、心、法念念無常，故名為火。
八苦者，即於別等有生、老、病、死、愛別離、
怨憎會、五盛陰、八苦所煎。
今身等四念念無常，故云火也。
問：八苦前後，何名一時？
答：身、受等四俱生、老等，故名一時也。 ^68b16

【經】#CB15090;聲震裂者。
疏不釋棟梁椽柱者。
前意識及脊骨為棟梁，筋骨及支節為椽，
命根及兩足為柱，故此不釋也。
初解約死苦，命根斷，四大離，名#CB15090;裂。
次解病苦名為爆，死苦名裂也。 ^68b38

【疏】非想亦有八苦等者，言心生異念者，
謂欲界身修無色界悲想地定，即心異緣；
無所有處乃至空處等，名為異緣，念只是緣耳。
言念念不住者，謂相續至後名老苦，又八、
六、四、二長時名老苦。
言行心擾擾者，得彼定，由被十通心所動亂，
行人名為妨，是行陰攝，故名行心。
文欠一苦，謂別離，即失彼定，名別離也。 ^68b46

【經】毒害火等者，毒害譬見思，火灾譬四倒八苦，故云非一。 ^68c10

【經】在門外立者，一將行之時，將入宅救子。
又立者，不行之緣。
譬佛待機，方入生死度物，而不他行也。
又立者，諸子背化，流轉生死，如來眾德久立也。
又立者，不安之皃。
聖人雖復息跡世外，欲應生死，樂習繫安也。
此諸解不及疏中〔云云〕。 ^68c14

【疏】先因等者，約理釋中。
因無明故，而有戲論。
無明是界外惑，戲論是界內見、思惑。
無明是疎因，見、思是親因，即感分段生死苦，名入宅也。 ^68c24

【經】此苦難處者，有云利鈍惱他，況大火者，即四倒八苦也。
謂因苦尚難處，況果苦耶？
今疏意無無漏定慧，如飢渴因有漏定生上二界，
細苦尚自難，況遭欲界五濁大火苦耶？ ^68c30

【經】益我愁惱者。如來本擬無緣大悲教化眾生，
今但用法緣眾生、緣教化，故益我愁也。 ^68c38

【疏】行具一切法名藏者，低頭、彈指、小善皆是。
法界具一切法，此善難見，如地中藏；六根具一切法，
示人易信，如庫也。 ^68c42

【經】生育等者。令發菩提心為生，發修菩薩行為育。
記云：中間方便化為育。
育，養也。 ^68c48

【經】以眾寶物至車者。
說如來萬德，作大乘之名，故云以眾寶物造諸大車。
問：三乘是方便，可名造；一乘是本有，云何名造？
答：三乘本來無，方便說三，故名造；今大乘本性具眾德，
今約修，亦名造也。
二、義異。又據理而論者，三一本來無，假說三一者，
皆是言詮，即無名相中假名相說，俱名造。
此就果車說之。若就因車者，以由用也。
藉三乘善根之寶，以成今唯一之解，故以眾寶物而造作之。
此二解者，前約假名，次約言詮，其義無別。
前約理，三一本無，此雖有異，俱是性德理乘之體。
今言造者，不同他解。
本有性德三一，顯修德三一。
性具眾德，名眾寶；依性起修，名為造。
隨其本習，各得大乘，故名為諸；約本習示佛乘，故名為大。 ^69a4

【經】上妙細氎者，他有二義：一、用遮垢，二、用嚴飾。
一乘亦二義：一、能忘世禪之著，名遮垢；
二、即具一切三昧，名嚴飾。
此解猶未出小乘遮垢之言，應具五住，方顯一乘之用耳。
今是無緣大慈以覆一切，名嚴餝。
譬禪自在一行三昧，定散無礙，故名上妙。
微密叵知，名細。積功方證，如積華用功成氎。
具諸功德聚林，名價直千億。
自性無昏闇，名鮮白。
離三惑垢，名淨潔。 ^69a28

【經】安處林野者，無生死喧動，稱寂然閑居。
智德森繁如林，蕭然放曠，譬如四野。
如來居之恬靜，名安處。
此解亦未知無何生死之喧。
今大師意，無二邊之喧名寂，即無二死也〔思之〕。 ^69a42

【經】其中眾生子者，有引光宅學士和闍梨云：
凡夫識能更生識，所生之識，即是己兒，故名為子。
得無漏竟，識不復生。
成論師云：眾生從無明識窟流來，為佛所愛念，故名為子。
有云：子有二義：一、與佛同源，眾生本性清淨如涅槃，
皆一味故；二、諸佛復此，眾生本無六道，
謂計為六道，以慈念之，故稱為子。
此之四釋，但得正因子義，闕緣、了二子，
故不可〔云云〕。 ^69b2

【經】具足三明者，宿命知過去，天眼知未來，
漏盡知現在，除愚，故稱明也。
餘三天耳、他心、神境，不除三際愚，故不稱明也。
問：俱舍云：五識唯緣現，天眼何得緣未來耶？
答：與第六意識同時起，即緣未來，為第六緣三世境故。 ^69b16

【疏】略不合知子先心者，既用三車擬宜，
即知子先心竟，故不頌也。 ^69b26

【疏】去取終成二文者，長行開譬有四：一、
免難；二、索車；三、等賜；四、歡喜。
名取合譬，但合免難及等賜，不合索車及歡喜，名去。
頌中頌譬，具頌四義，名取頌合譬，但頌等賜及歡喜，
不頌餘二，名去。故長行與偈，終成有二文也。 ^69b30

【疏】今合又略等者，一、開譬等賜。
文中，一、標等心，文云各賜諸子是；二、標等車，
文云等一大車是；三、廣大車，文云其車高廣下是；
四、釋有車之由，文云所以者何是大長者財富下是；
五、廣等心，文云而作是念我財物無極不應以下是；
六、釋廣心，所以者何以我此物已下是。
今頌中對長行又前後。
長行中，初合標等心，文云是諸眾生脫三界者悉與是；
次合等車，文云諸佛禪定解脫等娛樂之具是。
頌中第一標等車，第二標等心，故前後也。
又頌合大車，長行云皆是一相一種聖所稱歎，能生淨妙第一之樂。
今頌云是乘微妙等者，一、微妙，頌上妙字；
二、清淨，頌上淨字；三、第一字，頌上第一字；
四、於諸世間為無有上，頌上皆是一相一種聖所稱歎。
言無上者，法身過世間故。
餘例釋之。次無量頌有車之由者，上合譬文在第一，
文云如來 ^69b40

爾時便作是念：我有無量無邊智慧、力、無畏等諸佛法藏。
即是釋有車之由。
今頌在第四，讀者應知。 ^69c20

【經】又舍利弗下，疏釋云：行人可通不可通章，
先引惡數不應為五種人說，又二：初偈三人：
一、憍慢如五千之徒，二、懈怠，三、計我見。
次偈二人：一、淺識博學世俗人，二、深著五欲人
〔初三小乘，後二大乘〕。
已上五人，經云：聞不能解，亦勿為說。 ^69c24

【經】若人不信下，第二、明五人名。
起惡謗者：一、毀謗，是口業；二、嚬蹙，是身業；
三、疑惑，是意業；四、毀法人。
從若佛在世下，是第五、謗人。
從見有讀誦下，是於四法師：一、讀，二、誦，
三、書，四、受持。名為經者，者是人，故云謗人。
於讀等四人而生輕賤、憎惡、嫉妬、結恨也。 ^69c34

【經】其人命終下，第三、明五人獲惡果，又二：
初明得果；次告舍利弗下，二、行結。
初又二：初明墮惡；次如斯下，明不得值佛。
初又三：初地獄；次畜生；三、賤人。
次明不值佛，又三：初明不值佛；次明後墮惡道；
三、明復得為人。今疏總云獲惡果報是也。
次結，如文。問：上來皆言莫為說，似若無慈，何名菩薩？
答：有三意：一、聞必起謗，無益有損，故不可說，
即是慈也；二者、從果識因，謗即致苦，可不慎哉！
三者、謗既有重罪，信必有深福，即勸信也。
初三報從重至輕，上品地獄，中品畜生，下品人間受苦。
言地獄者，他立一章，今不要。
經云須彌山下有一百三十六地獄，如下隨喜品說〔云云〕。
問：何故謗經入無間耶？
答：一乘是極樂經，謗極妙法，故感極苦處也。
問：何故法華令謗者受苦耶？
答：夫罪福從於理生，順理萬惡永消，違理眾苦並集，故佛說法華示人罪福耳。 ^69c44

【經】具足一劫者，小劫也。 ^70a26

【經】云若狗等者，墮下賤獸中有四種：一、
若狗野干；二、若作馲駝；三、有作野干；四、更受蟒身。
初、謗極法及以尊人，故墮在賤獸報；二、
謗平等大慧之經，故受愚獸報；三、佛有權實二教，
執權而破實，故得一目報；四、謗法毀人之時，
心生嗔恚，故受蛇身報。 ^70a28

【經】為諸童子至擲者。
信經之人，扶理利他，謗則乖理損他，損他故還得損報，故有打擲也。 ^70a38

【經】其形長大者，嗔大法故，受大苦身報；
不對聞法故，受聾病報；愚癡謗經故，受於愚騃報；
不受行法故，受無足報；多令眾生不信故，受為諸小蟲之所唼食報。 ^70a42

【經】若得為人，第三、明餘報。
智論云：謗法人非慳貪業故，不生餓鬼中；
愚癡謗故，得暗鈍報；亦謗智慧經故，得暗鈍報；
憍慢心謗故，得矬陋報；謗微妙法故，得醜陋報；
謗開方便門法故，得#CB00492;躄報；
謗正直經故，得背傴報。 ^70a48

【經】貧窮下賤，為人所使者。
經備萬德為富貴，謗富貴經故，得貧賤報。
乘於一乘而遊四方，得大自在，今謗自在經故，得不自在報。
故云為人所使。此經能破凡夫、二乘、菩薩之病。
下經云：若人有病，病即消滅，謗無病經，得多病報。 ^70b10

【經】若修醫道者，即順方治病，今謗順理法，故得違理報。 ^70b20

【經】常處下，第二、重明三品罪。
以生人中謗法餘業，續更受毀經，故墮地獄。
餘如文。
other:: 
# 信解品第四
信解品 ^70b24

有云：同異有八：一、生信處異，身子從疑生信，
四十餘年懷疑，故云欲以問世尊為失等。
中、下根人從執生信，四十餘年執小究竟，執破生信。
今謂不然，經云爾時大眾中至于千二百阿羅漢，
皆言動執生疑，不合偏執也。
二、廣略異，身子述解則略，中根陳悟則廣。
記云：此不爾，但是文異義同，故身子云將非魔等，
及述五佛章等，豈是略耶？
三、遠近異者，身子近序現世，迦葉遠陳往昔，
現世但從鹿苑至法華，往昔從華嚴訖一乘之說。
記云：身子序我本著邪見時，亦過道樹，故不異也。
四、通別異者，身子自一身，迦葉通四人。
記破云：文異意同，身子云我等不預，又我等同入我等待，又我不解四度言等。
敘失既然，序得寧唯身子？
四眾、八部即其人也。
五、有無異者，上無譬說，今則有之。
此亦不可，上有曇華，但傍正耳。
六、多少異，上序三乘，今述五乘。
此亦不爾，上四部中亦有人天也。
七、歡喜異者，身子昔憂今喜，迦葉昔不懷憂，
但今非意所求，忽得大寶故喜。
今謂不然，方等經中迦葉自悲敗種，泣動大千，寧於法說而得無憂耶？
八、約人異，上根一人，中根四人，下根無數者。
今謂根雖不同，開示等無別，亦如四眾、
八部，上亦不少。 ^70b30

【記】綺綬珪璋者，朝服帶也。
珪是炎頭玉也，璋是方玉也。 ^70c22

【疏】善吉獨稱慧命者。
問：何故於四人中在初耶？
有答云：或可當時超席，善吉在初；或可善吉有轉教之功故，
故初列也。今釋如疏。 ^70c24

【經】偏袒者，注云：偏袒右肩，名未起之時，正被袈裟。
外國依律：不著正背及偏袖衣，著者，得吉羅罪。 ^70c30

【疏】僧首不求者，執臈高而秀晚學，不棄小而避所嫌，
自固全迷於一乘，說彼乃存於三教，故不求也。 ^70c34

【經】但念空、無相、無作者，唯念小乘三空門也。
一、空攝二行，謂苦諦下，空、無我行觀苦也。
二、無相攝四行，謂滅諦四行，滅、靜、妙、離，觀涅槃無相也。
三、無作即是無願攝餘十行，謂苦下二，
苦、無常；集下四，集、因、生、緣；道下四，道、如、
行、出，觀諸有為一切無願也。
此通有漏、無漏三三慧所攝。 ^70c38

【疏】相失譬近領火宅等者。
問：略頌長行權實，即是釋迦，施漸頓化，
正是當機，如何對父子相失？
答：上文云今我亦如是，即釋迦昔日王子，
既背王子，名之為失。
安穩對不安穩子，住不安穩處等，名為相失也。
眾生即六道，乃至知性欲等，並是失也。 ^71a2

【疏】大經觀方者，記云不修故沒者，即退大也。
入已沒者，未斷見思為沒，發自度心為出。
入已即度者，譬觀或名入已，或是佛性，
名即彼岸，云即度也。
行有淺深，故名煩惱。
為賊有遠近，依初弘誓，故安淺處。
有云空觀為淺，恐悞思之。 ^71a12

【經】遇向本國者，不期而會名遇。
法華三昧經云：反源盡，欲令人還故鄉，
故鄉名無為，號字清淨室。
佛答婆羅門云：般若郡，本際縣，超入城，
絕勿里，薩婆若樹下止。 ^71a22

【疏】中止者，此中有傍、正、人、法、因、果。
傍有通、別，正唯有圓；人是臣、佐，法是金、
銀等；因是三教初心，果是三教之果。 ^71a30

【記】家本養性者，喻也。
無緣慈悲，為家養法身。
自利利他之性，居方便土中，法身為慈悲熏之，欲垂迹取同居土中子圓機也。 ^71a36

【記】但彼對勝應，其義不成者。
五人界內熏劣應，出界即見勝應；通別菩薩界內見勝應，
出界亦只見勝應，其義不成。
准小例大，通別菩薩界外，亦應更見圓勝應也。
故云豈應守舊〔思之〕。 ^71a42

【經】商估賈客者，此中估、賈兩字同作估，音上估稅之估。
切韻云：估，市稅也。
又云：此估云賈。如書云：既我得賈客，不是儂商功。
估也。說文云：行販曰商。
玉篇云：坐販為賈。
賈亦舉下反，賈亦訓買。
又賈者，固也，固物以待賓來求其利也。
喻舍那稟教之人，他方菩薩稟教還他方教化，
如行販；此間菩薩稟教於此間教化，如坐販。
稟教非一，故云眾多〔思之〕。 ^71b2

【疏】或華著身者，如觀眾生品，天女散華，
至菩薩悉皆墮落，至大弟子便著不墮。
時舍利弗神力去華，不能令去。
故天女呵云：勿謂此華為不如法，仁者自生分別想耳！
若能於佛法出家，有所分別，為不如法。
觀諸菩薩華不著者，已斷一切分別想故。
故知身子具於別惑，名為分別華著身也。 ^71b16

【疏】拜座者，即不思議品：新發意菩薩及大弟子，
雖復念座，皆不能昇。
維摩詰云：為須彌燈王如來作禮，乃可得坐也。 ^71b28

【疏】棄鉢者，弟子品中，時須菩提入維摩詰舍，從其乞食。
時維摩詰取其鉢盛滿飯，以敬田難之：須菩提！
若能於食等者，於法亦等，於法等者，於食亦等，
不斷婬怒癡，亦不與俱，乃至非聖人非不聖人，
雖成就一切法，而離諸法相，乃可取食。
次將悲田難之：為未見中實理平等，義非敬田，不合受食。
既非敬田，具足界外無明煩惱，一體三寶未顯，
一德三德莫知，與外道六師等無差別，豈悲田？
若其伏是悲田，亦而與食。
故云：若須菩提不見佛，不聞法，彼外道六師是汝之師，
彼師所墮，汝亦隨墮，乃至入於邪見，不到彼岸，
謗於佛，毀於法，不入眾數，終不得滅度。
汝若如是，乃可取食。
時須菩提既是小聖，聞彼大法，悲敬兩呵，
口訥心醉，遂乃忙然，不識以何言，不知以何答，
便置鉢欲出其舍，故云棄鉢。 ^71b34

【記】以現說當等。佛居法身地，名以現說。
降世後，名當。諸子背大後，名生。
受付財之化，名熟。
今日四大弟子，領佛此意也。 ^71c14

【記】四、見父等者，始是過去受之時，末是降世說鹿苑化，故云始末也。 ^71c20

【疏】寶机承足者，二足喻定慧，寶机喻一理。
依理起定慧，如机承足修，定慧皆約理，如足依机言。
無生定慧者，即理之定慧也。
即照而寂，故一諦而三諦；即寂而照，故一境而三境。
以理對慧，即一觀而三觀；以理對定，即一心而三止〔云云〕。 ^71c24

【記】問四大弟子至納法既重者。
一、既聞法譬二周，二、又聞方等、般若諸菩薩不思議事，皆名重也。
言驗先見非真者，既見如來不思議身，
說不思議法等，驗前見鹿苑垢衣，不是真實也。 ^71c34

【疏】遣傍人者，文引華嚴。
四菩薩者，引此為例耳。
初出世，擬遣菩薩說法華，如華嚴遣四菩薩亦不受也。 ^71c42

【疏】淨名至惑著者，彼香積佛品，身子心念：
日時欲至，當於何食而聞法乎？
若欲食者，且待須臾，當令汝得未曾有食。
時維摩詰即入三昧，令諸大眾見上界分，
過四十二恒河沙佛土，有國名眾香，佛號香積，與諸菩薩方共坐食。
問諸菩薩：誰能致彼佛飯？
諸菩薩等咸皆默。
時維摩詰不起于座，居眾會前，化作菩薩，
相好光明，威德殊勝，令往上方問訊：彼氣力安不？
願得世尊所食之餘，於娑婆世界施作佛事等。
無令起惑著者，身香是勝妙，五塵即別惑，
恐彼生著，故令攝之。 ^71c46

【記】不論淨土至十七句者，淨名云：寶積當知，
直心至來生其國，有二別：一、橫明十七句，
謂：一、直心，二、深心，三、大乘心，此三從解得名；
四、施，五、戒，六、忍，七、進，八、禪，九、智，此六從修行明淨土因；
十四、無量心；十一、四攝；十二、方便；十三、
三十七品；十四、迴向；十五、說除八難；十六、
自守戒行；十七、十善。
言竪者，有十三句，謂：隨其直心，則能發行；
隨其發行，則得深心；隨其深心，則意調伏；
隨意調伏，則如說行；隨如說行，則能迴向；
隨其迴向，則有方便；隨其方便，則成就眾生；
隨成就眾生，則佛土淨；隨佛土淨，則說法淨；
隨說法淨，則智慧淨；隨智慧淨，則其心淨；
隨其心淨，則一切功德。 ^72a16

【疏】信力故不欺者，信謂信教故不欺，稟教修行故不怠；
由念力故，不違其教故不嗔；由定力故，
決知稟教獲利故無恨；由慧力故，知法無私受故不怨。
又欺怠是身惡，嗔恨是意惡，怨言是口惡，離三之過故。 ^72a40

【記】若得初果至名之為死者。
止觀二釋：一、約七方便，名與死等，四果俱名為死；
二、約初三果，名與死等，羅漢名為正死。 ^72a48

【記】是從般若至餘亦不易者，記結十六意也。
恐人不悟，更略釋之：一、同味易知〔云云〕。
二、約理名別者，法華名實相，涅槃名佛性。
三、約機者，此如大獲，謂三周受記；彼如捃拾，謂五千起去及人天被移。
四、約法，彼存藏通別名權，此正直捨方便名實。
五、論帶律儀者，彼扶五篇七聚明常，此經開方便門示真實相。
六、語證，彼兼小果者，十仙外道皆得羅漢，此經證唯開示悟入。
七、受益，彼無廣記者，彼但有五萬五千，
無迹本二門授記，此經則有。
八、說時長短者，彼是一日一夜，此經八年。
九、談常過未者，此經五百塵點明過常，
未來但云常住不滅，彼明未常，經云云何得長壽等。
十、論辯，此如大陣，謂迹門一代聲聞盡破，
本門三世垂迹盡破，名大陣；彼但破闡提及五千，名餘儻。
十一、現瑞別者，彼面門是口，表說教流至未來；
此眉間，表中道會權歸實之理。
十二、破執難易者，二乘難破如此經，闡提易破如彼。
十三、領解近遠者，彼觀現在經文中事名近，
此探領至法身時，齊教至鹿苑時名遠。
十四、述成不等者，彼四教及外道等解其常住，
故云善哉善哉，此述唯解於圓。
十五、用治生死者，此治敗種名死，彼治有性闡提名生。
十六、付有下有此者，此經付下方涌出，
彼但付此土通 ^72b6

【記】子體父。以大而比小者，子信父。
疏云：於三藏中得涅槃是不虗，今為菩薩說大，寧為虗妄？
故云以大比小也。
佛知此等下，是父信子。
言無違者，初受小化，雖乖父心，因小入大，故名無違。
文云見思已斷是初乖，聞大必不謗是後聞，法華名無違也。 ^72b48

【記】傍論。授記者，如善財尋善知識云：於佛處發菩提，也得授記。
並是傍也。 ^72c10

【經】字某者，注云：眾生本名真如也。
我名某甲者，即我是實際。
實際與真如無二，即眾生與佛無別也。
故大品云：眾生即性空，佛亦即性空。
眾生如即佛如，佛如眾生如，無二無別也。
今謂此但約理而失事。
若從理說，理無處所。
若從事者，初發心時，聞法結緣，定有處所。
經中間略，故言某也。
偈者，問：何故長行初勅善吉，今辨迦葉說偈耶？
答：善吉、迦葉，各有一能。
善吉有轉教之功，迦葉有持法之用，以二人前後互出。
問：大品不令迦葉轉教，今偈何故云佛勅我等說最上道？
答：異口同音。迦葉說偈，即是善吉說也。
注云：須菩提發譬舉其始，迦葉說偈理其終。
既同解遞唱，明德齊行等。 ^72c14

【疏】十恩中，初三恩是應身，謂約慈悲室故；
次四恩是法身，著如來衣故，約所覆也；
後三是報身，如來座故，約能座也。
亦是三德異名。又初三是因時，蔭益眾生；
次四是果時，蔭益；後三是如來自行滿，起化他用也。
若從能對室等三，即名大恩。
初雙標恩，次雙釋恩深。
若從所對，即差別恩也。
other:: 
# 藥草喻品第五
藥草喻品 ^72c38

論七治中，一顛倒功德者，修五戒十善名顛倒，
謂是究竟不信佛果名上慢，具九十八使名煩惱熾然。
一聲聞人謂與如來等者，昔在鹿苑謂與如來皆是羅漢，故涅槃云大羅漢佛與迦葉等五人是也。
三大乘上慢人謂無二乘者，論意於前法譬二周會二歸一，
上慢人便謂無二乘，故說兩譬潤三草，二木即是有也。
有人云：此品是出生經，今家釋皆開方便無更出生。
若爾，火宅亦云是名羊車等，應亦出生。
四實無涅槃者，小乘執有餘無餘二種涅槃是極，
今說是化不名為極，故云治也。
五不求大乘以虗妄者，小乘解脫名虗妄，
但脫界內見思，未脫果外無明，名未得一切解脫，故說內衣裏有無價寶珠為治。
六有大乘人取非大乘者，謂取非為是，
故今說佛果開權顯實之珠，方是大乘為治。
七無功德人者，見佛常在而生憍慢，永不修道名無功德，佛留經教名曰醫師治。
有人依法華論明此品來意云：火宅譬破凡夫病，
窮子譬破二乘病，雲雨譬破菩薩病。
為菩薩問：上說唯有一乘，便謂畢竟無三乘方便，
得實失權、存體亡用，然識權即實、達用即監體，
既不識權亦不悟實，為治此病故說草木差別也。
今問：此是述成二乘，何關菩薩之病〔云云〕？
又藥草者，藥是草木中治之通稱，草形木之別名，
藥草即通別俱舉，木即一向不言者何？
答：木少草多，廢少從多也。 ^73a4

【記】引嘉祥云：不知同者：一、二乘不知圓歸一地一雨，
名不知同；二、不知異。 ^73b2

【記】言通意別者，三草二木，通名藥草，故名言通；
別在中草，故云意別。
言別意通者，疏云：無漏眾中，即是言別；
通三草二木，名為意通。 ^73b6

【疏】補養等是對治，還年等是第一義。
餌之下是對治，變體下是第一義。
譬諸下是對治，開悟下是第一義。 ^73b12

【疏】嘉著稱微者，嘉在初緣時，著在今得記時。
滿稱微，終稱始，俱是佛乘因果故也。 ^73b16

【記】觀心。如玄文等者，即空攝中草及小樹，即假攝小上二草及大樹。
小上二草是賴緣假，大樹是施權假，即中攝一地一雨也。
又止觀第十者，四教藥各能治見惑之病，
觀各不同，見惑無別。
亦三觀為四教，攝三草二木及地雨，思之〔云云〕。 ^73b20

【疏】咸令世間皆知見者，且對譬大雨所沾，故云世間。
若從一大圓法雨，沾潤七方便者，即出間皆得見也。 ^73b30

【疏】又三世利下，記云：迦葉或同者，十方四大弟子，
我與迦葉同；或別者，餘四果或與迦葉別。 ^73b34

【疏】初心望後心者，初住心亦應盡知，今言不知者，
且讓佛位，故云未窮。 ^73b38

【記】云一者，善體者，體是實相，善是七方便，總名為善。
別言但在人天名善，從二乘至別菩薩，
應言法體，無漏法故。
今言若善若法，皆是實相，故喜即體。
言俱存者，七方便法，本是體內，如三百由旬，
即是寶所之路，故云俱存。 ^73b42

【疏】此圓教實說者，對別教菩薩。
別人以法性之無明生一切法，今圓人以無明之法性生一切法，
故名實也。 ^73c4

【疏】此三法不相離者，攬五陰色心為眾生名理，
如攬山川為世界，草木依山川。
如攬集因成異熟五陰果，因通善惡，果是無記。
五乘集因是修德緣，了人天是緣，三乘是了；
依陰界，陰界入是性德緣，了識色二陰，了三陰是緣。
此之修性，皆依性德正因之理，如山川草木皆依世界，故云不相離也。
又假名生空喻正因，五陰法空喻了因，
草木喻緣因，故不相離也。 ^73c8

【疏】三、達者，此與小乘異。
羅漢人但宿命知過去八萬劫，天眼知未來八萬劫，
漏盡知現在三千，今三世盡知無量，故不同也。 ^73c22

【疏】知道者，知權實之法。
開道對身業者，謂能開十界之化，以一身無量身，故云開也。
說道者，謂說五味之法也。 ^73c28

【疏】合凡開聖者。問：人天是有漏，二乘是無漏，何故合有漏在無漏中耶？
答：不從漏、無漏名合。
取三藏教，明世間布施、持戒、禪定，即是人天之教，
並是正因緣所生善法，故合在藏數中聖也。
如言阿含，明人天因果也。
此中大小相對有三句：一、開大合小，如五善根；
二、開小合大，如五乘；三、大小俱開，如四藏。
若凡聖相對有四句：一、開凡合聖，如五善根；
二、開聖合凡，如四藏；三、凡聖俱開，如五乘；
四、凡聖俱合，如三乘。 ^73c34

【疏】如來一音說此三法者。
問：雙中經文，唯約相釋，疏中何得言雙釋耶？
答：疏取上標，云如來說法一相一味，即冠於下，即是說三種相之教為一味也。 ^74a2

【疏】緣生中道之行者，喻如來發心前，如水上波；
發心已後，亦如水上波；退大已後，亦如水上波。
水喻理性，中道未發心。
波與退後波，喻染緣；發已後波，喻淨緣。
緣雖染淨，中道常寂。
舉體為用，即水為清濁；波全用即體，二波俱是水。
舉水為波時，水性未曾壞故，以波是水故；
全波為水時，波性亦不失，以水是波故。
若云相即不相是，相即無不是，不是無相即，
不得六根意途自〔云云〕。 ^74a8

【疏】無生死相者，問：與下釋解脫等三何別？
答：此中但釋經中一相，即是中道實相。
離生死因果俗諦邊，名為解脫；離真諦邊，名無涅槃。
中道亦無彼無相，故云無相亦無相。
即中道無生死、涅槃二邊，有相亦無無相，故云滅相。
雖有三相，但是實相，能離三種，故結云唯一實相也。
下文即是對三道是三德，皆是約修辨相，
離合有殊，二處大意無別。 ^74a24

【疏】二邊業縛者，分段俗邊為有漏業縛，
變易真邊是無漏業縛，中道無二邊縛，名解脫相。
言離二邊無所著者，謂界內涅槃集為一邊，
界外涅槃集為一邊，名二邊無所著。
中道離之，名為離相。
滅相者，中道雙無因、果二滅之相，名為滅相。
言句句例作差、無差者，解脫句所離邊是差別，
界內、外故能離是無差別。
差別同一堅性，是權中有實；若知無差即差，是識實中有權。
離相、滅相二句准說。 ^74a38

【疏】發心、畢竟二不別者，若唯識資糧位，
初十信心名發心，果位名畢竟。
今意從圓一迴心，入大初住，發心與妙覺不別，
證道同故，初住但分證名前難。
二、從未迴心前，無始已來，己心與畢竟無別，
理性始終圓故，即理發名未迴心前也。 ^74b6

【疏】念何事下，釋三慧者，婆娑四十二云：
聞所成慧，於一切時依名了義；思所成慧，
有時依名了義，有時不依名了義；修所成慧，於一切時不依名了義。
故俱舍二十二云：將趣見諦道，應住戒勤修，
聞思修所成，謂名俱義境。
論曰：諸有發心將趣見諦，應先必住清淨尸羅，尸羅即戒學。
如是住戒勤修，依聞所成慧起思所成慧，依思所成慧起修所成慧。
若聞所成慧，唯緣名為境，未能捨文而觀義故。
思所成慧，緣名及義為境，有時因聞引義，
有時由義引聞，未全文而觀義故。
若修所成慧，唯緣義境，已得捨文而觀義故。
若準瑜伽、深密等三慧者，初依聽聞，以文為先而觀義者，
名為聞慧；次依思擇，以義為義而觀文者，
名為思慧；次依於思擇，於文義證解明了，名為修慧。
此在因位七地已前，一體義分，有三體別。
在佛無聞思，唯有修慧，唯此是菩薩辯三慧也。
又云：三慧體者，別境慧攝，通種及理。
又婆娑四十云：欲界有聞思無修慧，是不定地，非離染地故。
色界有聞修，無色唯有修，是定是修，離染地故。
若欲思時，即墮修中，故無思慧也。
無色無聞慧者，無耳根故。
俱舍論云：生得慧與身俱生，用生得慧聞教已，
因有慧生，聞教後慧，方名聞慧。
若準般若論，廣多習讀，多釋義理，是聞慧；
若少讀少解，是生得慧。
兩宗小別。 ^74b16

【疏】以何法至因緣者。
言三慧取境者，牒前第二體是能取三慧，第一境是取五乘法也。
言聞法下，正釋因緣。 ^74c12

【經】云以何法念等者，法是五乘所聞、所思、
所修教法也，念是能聞、思、修等三慧體也。
能、所並是因。言聞法者，假佛說。
佛說五乘為緣，或聞法為因，能、所念為緣，從強互說。 ^74c16

【疏】又三慧至合故者。
慧是能念，境是所念，俱為能生因。
所生三慧現行，是所生法為緣。
親辯自體名因緣，不從互說〔云云〕。 ^74c24

【疏】復宗稱述者，謂約如來身，廣開權顯實，而迦葉未知。
今聞開顯竟，迦葉即盡知，故云復宗。
又由迦葉未暇領於餘人，則為如來所責，非謂求聞如來廣開顯前而不知也。 ^74c30

【疏】若究其根榮者，根因於地而生，榮因一雨茂也。 ^74c38

【疏】釋疑者，疑云：無量功德既不能領，齊己所證豈應實耶？
答云：未及等者，未聞廣顯前雖不及佛，
然於己證領實不虗，豈聞廣顯竟而不知耶？ ^74c40

【疏】引發下根者，非謂引下根令成中根，
但令下根人見，生希慕心耳。 ^74c46

【疏】凡夫反復者，謂法華前處處能入本，
迷真起妄，未斷煩惱；今於三道能反生三德，
復本歸真，緣於二乘，故云奇也。
二乘斷盡，迴心則難。 ^75a2

【疏】佛述至歎十恩者。
問：十恩之中，坐、座恩對法華是無差別，何得總言是差別耶？
答：若約能化，衣、室、座三本無差別，今從所化機說，故云十恩皆差別也。
能化即大恩也。 ^75a8

【疏】百糓等者，釋名云：穀者，續也。
楊泉物理論云粱者，黍稷之總名；稻者，
粳糯之總名；菽者，眾豆之總名。
此三各二十，合為六十。
蔬菓之實，助糓各二十，是為百糓，周易百穀麗于地是也。
又五穀者，一、房糓，謂麻是；二、甲穀，甲豆是；
三、角穀，角豆是；四、芭穀，謂稻麥是；五、穗穀，謂粟是。
言苗稼者，說文云：草生田曰苗。
蒼頡篇云：禾之未秀曰苗，苗而不秀是也。
禾之實曰稼，莖即為禾。
又云：在野為稼。 ^75a16

【疏】初一行，總明受潤者。
經文言一切眾生及諸地者，不出七方便各各之地，故總云諸也。 ^75a32

【疏】有云：內凡為小樹者，唯有漏故；初地至七地為大樹者，
有功用故；八地已上無功用故。
但成別義。有云：初地至六為小樹者，三昧樂意生身故；
七地去為大樹者，約覺法自性意生身故。
亦是別義。或可初地見道，二地至六地修道，
合為小樹；七地已上無學道，為大樹也。 ^75a36

【經】或處人天者，或表不定，非唯局人天之民，
人天之王亦是小草，故云或也。 ^75a48

【疏】大品：有法者，菩薩諸行未息名有法，
是因也；無法者，菩薩證理行息無法，即極也。
other:: 
# 授記品第六
授記品 ^75b4

【記】云破方便之近記者，在昔教中，三教菩薩當教佛果記名近，
二乘記得羅漢果名近。
今經記者，為破近記故。
二、破始記著心者，如上根、中根正記人，
斷煩惱盡者，即無著心。
若八部上、中二根者，未斷煩惱，得記生著，故須破也。
三、為顯衍門記無記相者，正是今經名衍，
雖有劫國，而無記相也。 ^75b10

【疏】遲速記者，涅槃經云：遲者，以其人聞速得佛，
心生輕賤，故與遲記。
若聞道長遠，便生退者，為此人故，授以速記。
又樂久住世化物，授遲記；厭生死，欲早成佛，與速記。
有云劫國長遠名遲者，恐不然〔云云〕。 ^75b22

【疏】但記男，不記女者，約大乘方便經上卷云：
佛告阿難：汝今諦聽！
以何緣故，眾尊王菩薩與此女人同一床坐，乃至勸彼女人發菩提心？
記彼女人於此命終，得轉女身，當成男子，
於將來世九十九劫供養諸佛，具足佛法，
得成為佛，號無煩惱如來。
故知他經亦記女人。
今言不記者，無記龍女之文耳。 ^75b30

【疏】發心記者，諸凡夫始發心，即聞三周說法得記者是。
現前者，如諸聲聞人是。
無生者，證初住已上人是。 ^75b42

【疏】瓔珞第九八種記者，彼經第八，今云第九，恐悞也。
彼經第八無著品云：爾時，眾會一切眾生見如來授明觀菩薩決，
乃至有覺知者、不覺知者，有八因緣。
云何為八？善男子、善女人得如來決，當成無上平等正覺，一切眾生無能知者。
是諸如來授眾生決，己身自覺，餘人不知。
復次，明觀！若男女等在大眾中為如來所見授決，
餘人盡見，己不覺知。
復次，明觀！乃至汝當成佛，己知受決，餘人亦見。
復次，明觀！乃至授決，自不覺知，餘人亦不知。
佛復告明觀：善男子等在大眾中受決，
然此受決之人乃至未行，不近如來。
近如來者，自謂受我決，是謂如來授眾生決。
遠者覺知，近者不覺。
解曰：近者自謂受記，如來實不與記，名近不覺。
復次，明觀！乃至近如來者，便自覺知：今日如來而授我決。
遠如來者，便自覺知：今日如來而授我決。
遠如來者，復自稱說：如來今日授我等決，為此眾生未應受決。
解曰：遠者亦是自謂，如來實不能記，名遠不覺。
復次，明觀！乃至近者不覺，遠亦不知，是謂如來授眾生決。
佛復告明觀！乃至近者亦覺，遠者亦知，是謂如來八因緣法授眾生決。
此前八種，如疏先列是也。
次爾時，世尊告四眾等下，經自釋前八種記也。 ^75b46

經云：汝等頗見明觀菩薩受記莂乎？
對曰：非也。世尊！佛復告強姓子：若有菩薩摩訶薩受如來決，
初發道心，受莂不同。
今此明觀菩薩受如來決，己自覺知，餘人不覺。
如此等人，未獲如來四無所畏，發心自誓，
未廣及眾生，亦復未得善權方便，是故受決。
己自覺知，餘人不覺。
佛復告乃至：受如來決，眾人盡見，自不覺知。
如此等人，發意弘普，廣及眾生，得四無畏，
發心廣大，有善權方便，教化眾生，是故受決。 ^75c38

佛復告乃至：受如來決，己身自知，餘者亦見。
如此等人在七住地分別空觀，不計眾生有染著想，
初發道心不生此念：我後成佛，度爾所眾生、不度爾所眾生。
心如虗空不可爼壞，以獲如來四無所畏，
得空觀三昧善權方便，是故受決。 ^76a8

佛復告乃至：受如來決，己身不覺，餘者不知。
如斯等人，未在七住不退轉地，雖有善權方便信樂三尊供養承事諸佛，
然未得如來無著之行，未能淨佛國土教化眾生，是故受決。 ^76a20

佛復告乃至：受如來決，遠者得決，近者不得。
如此等人，彌勒身是。
何以？此善男女等，諸根具足，不捨如來無著之行。
〔解云：準前列中，在於未行，名為遠者云云。〕 ^76a30

佛復告乃至：受如來決，近者覺知，遠者不見，亦非眾會所能測度。
如此等人，在菩薩位，未能演說賢聖之行，今師子膺菩薩是也。
眾相具足，不捨法本，於無想法中，不壞法性，
是故受決，亦非眾會所能測度。 ^76a36

佛復告乃至：近者亦知，遠者亦見。
此等人眾行具足，不思議無量佛事，超生死海，漸至無為。
何以故？此善男女等諸根具足，不捨如來無著之行，
遍遊十方無量世界，作不思議顯佛神德，今柔順菩薩是也。 ^76a46

佛復告乃至：近者不知，遠者不見。
如此等人，眾行未具，未得善權方便，雖復去離五欲之中，
未能備悉如來法藏，今等行菩薩是也。
此瓔珞皆論菩薩，今經亦盡具之。 ^76b8

【疏】如佛語蔽魔者，亦是瓔珞文。
彼蔽魔波旬云：釋提桓因是我部內，何以得記而我不得耶？
佛語蔽魔：彌勒！當與汝記。
又法華論明此六種受記：一者、舍利弗等五人，
眾所知識，名號不同，故與別記；二者、富樓那等五百人、
千二百人，等同一名，故俱時與記；三、學、
無學等，俱同一號，非眾所知識，故一時與記；
四、與提婆達多記，示現如來無怨惡故；
五、與比丘尼及諸天、龍女記，示現女人在家、
出家，修菩薩行，皆證佛果，此如來自與記故。 ^76b16

【疏】云或佛記者，是所記之人，亦名發心、
現前、無生等。六、常不輕菩薩與四眾記，
示現眾生有佛性故，如疏正因等。
記又四句：一、同時得記，成佛有前後，五百羅漢是；
二、同時得記，同時成佛，如學、無學二千人是；
三、前後得記，前後成佛，四大聲聞是；四、
前後得記，同時成佛，闕此一句。 ^76b34

【疏】見佛性、見佛法者，三佛性至初住時，
名見佛性；開一切法皆是佛法，名見佛法也。 ^76b46

【經】記迦葉章，長行中。
行因有三句：一、奉覲諸佛者，是親覲佛因也；
二、供養下，三、業種福因；三、廣宣下，明弘經種智因。 ^76c2

【經】云：坑者，虗也，壍也。
坎者，埳也。堆者，聚土也。
阜者，陵也。 ^76c8

【經】雖有魔，皆護佛法者。
問：既云護佛法，何以稱魔？
答：魔、佛未曾有，二乖故為魔，如故為佛。
既是淨土，魔即是佛也。
但順穢土，故有魔、佛之名耳。
偈中，初頌行因，又二：初一行半標與記。
次二行半頌行因，又三：初一行頌親觀佛；
次從為佛智下一行，頌三業供養修福；
三、從修習下半行，頌弘法種智也。 ^76c12

【疏】云三弟子中復二：一、請記；二、與記。
初請中又二意：初長行，明請之威儀。
言悚慄者，自謂所解大乘，未蒙別記，恐所解非實，
畏墮增上慢，故悚慄也。
悚謂悚懼，悚謂戰慄。
次一行，頌正請。上半歎佛，故云大雄等；
下半請，故云哀愍。
次若知下二行半，名開譬者，問：二譬何別？
答：前甘露譬，但譬中周現記音起；後大王譬，譬於今昔。
次我等下二行半，合譬，文但合譬耳。
言飢國等者，在小乘涅槃，名為國；無常住三德，
名為飢；昔無求大之心，今不期而會，名為忽遇；
初周說法，名大王饍；我未蒙記，名懷疑懼；
復未有行，名未敢食；今蒙記，名得王教；
即修一乘，名為敢食。
次合譬中，初一行，合飢國；次半行，合忽遇大王饍一句；
次半行，合前心猶下兩句；次半行，合前若復得王教下兩句。
次記善吉中，三百萬億那由他者，天竺數以百萬為阿由他，
千萬為那由他。 ^76c24

【經】名相者，有云：無形可名，無體可相，非名非相，故曰名相者。
一切皆然，何但名相？
但是通方耳。 ^77a6

【經】劫名有寶等者，云劫內七賢聖大士，
故曰有寶；國中是賢聖所出，故云寶生。
有云：空理為寶。偈中十二行：初一行誡聽，次十一行頌長行。
就長行中有七：一、行因，第三行云當供無數下是也；
二、得果，第二行云我弟子及第三行云最後是次得果；
三、其佛下一行，頌國淨；四、佛於其中下三行半，
頌眾數；五、其佛說法下二行，頌說法，長行中其佛常處下是；
六、其佛下半行，頌佛壽；七、正法下一行，是法住久近。
授迦旃延中，經云以金銀至塔廟者，注云：
夫珍礫由心，輕重在行；黍稷非馨，明德惟馨。
故一香之氣，變成四柱寶臺；一鉢之施，重於百車珍貨。
凡殊麗供養之名，峻極宏壯之目。
心以狀物，非貴物而貴心行者也。
宜取諸供養，以義忘財報之名。
此但得理而忘事，恐未全然。 ^77a10

【經】過是已後至作佛者。
注云：夫以成佛之遠近，住世之脩夭，皆以遂通為義耳。
在感而不在應，不宜就佛行求情，橫起滯釋。
此解勝思。 ^77a36

【經】當得至閻浮者，梵語不同。
瞻部那提是樹名，在此州無熱池岸側。
有經云：此州北岸近樹下，有紫金光，映蔽日月。
注云：閻浮樹生那提河際，此河出真金，
萬國所重，以無上寶而吐奇光，猶此佛居至理而含極智，故供養以立名。 ^77a42

【經】如來至歡喜者。
注云地或異寶，樹亦珠珍者，蓋互名以表國土之淨，
無麗而不盡，未必由義殊故名差。 ^77b4

【經】無四惡道者，注云：此既不敘劫名、國號，
而云無四惡道，但有天、人。
當知前無四趣與此佛同，此佛劫名與前佛等，亦互表存沒。 ^77b8

【經】多摩羅#CB02494;栴檀香者，
有云：多是性義，阿摩羅是無垢義，聲勢合故，遂略去阿字。
#CB02494;陀羅是賢義，略但云：
 #CB02494;栴檀香是唐音，即是性無垢賢栴檀香。
佛煩惱輕微，名性無垢，仁德如香，可重多賢。
注云：多摩羅#CB02494;，香草也；
栴檀，木香也。前取樹事阿金之耀，今譬草上木香之氣。 ^77b14

【經】各起塔廟者。注云：前二記直供養諸佛，後二記兼崇造塔廟。
此亦互舉相顯，非前佛功玄，後覺業淺，所以供養不同。 ^77b26

【經】劫名喜滿，國名意樂者，注云：劫內喜心所期，
宿因皆滿；國中意業所招，脫苦受樂。
故劫以滿為名，國以樂為稱。
other:: 
# 化城喻品第七
化城喻品 ^77b32

【疏】化城喻者，若望前譬喻品，彼題名從通，
而意別有三車：一車長者火宅，故名為通；
信解品有齊教領、探領，復名為通。
譬喻意在大車，信解意在付財，故云意別。
化城喻題別而意亦別，今唯說圓得名故也。
文云以權智至教為化者，本無二乘，方便說二，
名無而歘有，有無異故，是世界義；依教修行，
得入內、外凡位，是生善義；至見、修二道，
所斷見、思，名對治義；所證涅槃，是第一義。
準疏文意，化唯從佛，三悉從機。
記中所明，機、應各四。 ^77b40

【疏】領解述成，得記前後者，如五百弟子品，
得記在前，領解在後。
經云：我等應得如來智慧，而便自以小智為足。
學無學品，世尊慧燈明下一行，是領解。
此並領解在後也。
富樓那述成在前者，經云：佛告諸比丘：汝等見是富樓那彌多羅尼子不？ ^77c10

【疏】一、出所見等經，有五意：一、從初至劫，
明時節；二、爾時，明佛名號；三、其國下，明國名；
四、劫名下，明劫名；五、諸比丘下，正明久遠。
但言所見事者，不出佛及時節、國劫等。
言國名好成者，注云國中、眾中，皆指佛好以立業，
然後封壇得成，故曰好成。
劫名大相者，劫內萬品，皆修開士之業，
並有大人之相，故曰大相。
所以明佛久遠者：一、為示聲聞根鈍，退大已後，
經爾許時，時猶住小果；二、示生死長遠，
聲聞曾發大心，尚流浪生死，凡夫未發，
寧免輪迴；三、示如來能知久遠，猶如今日，
二乘不知，自鄙欣慕；四、為將明十劫坐道場，
及入定八萬四千劫，故須長壽，小乘聞說，
不合生疑；五、為本門密開壽量。
由此五意，所見久遠也。 ^77c20

【經】云地種至墨者，種音〔之龍反〕，即是種類，謂三千世界種類不同也。 ^77c44

【疏】云三、結者，如今經云我以如來知見力故，
觀彼久遠，猶若今日者，佛地論云：佛智有三：
一、第一義清淨智，謂斷惑空智；二、一切智，知有法也。
略知四法：一者、知一切時，謂三世也；二、
知一切界，謂世界及眾生界；三、知一切事，
謂有為、無為事也；四、知一切種智，謂世、
出世因果種別也；三、無礙智，亦是有智。
於上四法，欲知則知，而無有礙。
今謂與智論三智同：初是一切智；次是道種智，
具知四法；後是一切種智，猶無礙故，皆入中道。
今文如來知見者，知是道種智也，見是法眼也。
問：經前云佛滅度來，甚大久遠，後文何故云觀彼久遠，猶若今日？
答：有二意：一、顯知見之力，見昔事分明，
如現在所見，知見無異，故猶若今日，非謂遠劫成近，
如今日也；二、謂如來密意，顯於壽量，故迹中遠劫近也。
有人問：釋迦修行，不越三祇，何故塵劫極多，彼時猶為王子？
答：意趣有四：一、平等，二、別時，三、別義，四、眾生意樂。
述曰：莊嚴攝論廣釋有三門：一、立意，二、
出體，三、釋。初意者，以此四種決了如來秘密言教，
令生開悟，故對法云：由此意趣，故方廣中一切如來所有秘密應決了。
二、體性者，皆以如來後智為體，由緣一切差別義理，為利眾生安立處故。
云無性云：遠觀於他，欲作攝受，名為意趣；
攝受之意趣，名為意趣。
三、正釋者，先總後別。
言總者，思量名意，趣謂理趣，思量理趣，
故名意趣，有財釋也。
趣謂其境，意是相應智，用斯二法以得名故。
四、別釋者，一、平等意趣。
此約佛身，身功德等悉皆相似，名為平等。
據斯相似，言過去佛即是我等，身非實佛即定是此。
故楞伽經：大慧菩薩白佛言：世尊！
我是過去一切諸佛。
佛言：以四等故：一、字平等，過去及我同名佛故；
二、語平等，謂三世佛皆有六十四種美妙梵音言語說法，
我亦同彼；三、身平等，我及諸佛法身、色身相好莊嚴無異無別；
四、法平等，我及諸佛皆得三十七菩提分法、
十力、無畏諸功德故。
作此四種，唱言我是拘留孫等。
又無性釋云：謂一切佛由資糧等並相似故，
作如是言：彼即是我。
然非昔時毗鉢尸佛，即今釋迦。
問：本以意趣決諸秘密，即如實言：彼佛即是我身。
有何秘密？復如何決？
答：勝觀、釋迦本非一體，經言彼佛即是我身，
道理有乖，故云秘密。
談佛意趣，據平等理，言彼是我，以會相違。
餘三準此。二、別時意趣者，言雖說此，意在他時，
言說與意時分有異，故名別時。
故無性釋云：謂觀懈怠不能於法精進勤學者，
故說是言：若誦多實如來名者，便得涅槃；
若唯發願，便得往生極樂世界。
此意長養先時善根，如世間說：但由一錢而得於千。
意云：最初一錢是彼後時得千之因，於一因中說千之果。
法亦如是。問：持名願往，何秘密耶？
答：持名發願皆是其因，後時方得決定菩薩往生淨土。
經依今因，說於當果，言特名等，即是決定生安樂因，故名秘密。
今以別時意趣通之，故無妨也。
雖即持經決定意本，在後時方得。
三、別義意趣者，雖談此義，意主別義，言說與意義有不同，名別義意。
故攝論云：若己逢事爾所殑〔渠京反，河名〕
伽沙等佛所，於大乘法身能解其義。
無性釋云：謂證相大乘法義與教相大乘法義其有差別，由此故言於河沙佛所方能解義。
意云：解義有二：一、證理之時名為解義，
即證相大乘在初地已上菩薩所證；二、
聽法聞思之時亦名解義，即教相大乘在十信前凡夫得聞。
聖凡階位而有不同，故言差別。
問：言逢多佛方能解義，何秘密耶？
答：據教中義，解實非難。
言逢多佛方能悟解，豈非秘密？
故以別義意趣通之。
佛雖說於教相中義，本意在彼所證之義事，多佛方能解之。
故涅槃經云：初依菩薩供五恒河沙佛，方解十六分之少分。
四、補特伽羅意樂意趣者，雖於一法讚毀不同，為對所作意樂故爾。
若眾生意樂意趣，故攝論云：謂如一補特伽羅，
先讚布施，後還毀呰。
如前布施，尸羅亦爾。
無性釋云：先為慳貪讚歎布施，後為著樂毀呰布施故，為令修勝善故讚毀戒等。
准施可知。問：此讚毀教，何名秘密？
答：於施中聞讚而後毀定，豈非是自語相違？
故是秘密。觀所化器意樂不同，對彼而說，故不相違。
今此答中依於平等意趣說餘佛事，即是我身，身平等故。
意謂但是相似名平等，非謂唯一佛也〔云云〕。 ^77c48

【疏】其本坐道場者。
問：何名道場？答：有二種：一、法身道場，二、應身道場。
法身者，謂三菩提果。
果名道，萬行名場。
淨名經說：由萬行故，能成菩提道。
是故因行為果道之場也。
應身道場者，摩竭提界元吉樹下起道之處，稱為道場。
問：若因行為道場者，如何淨名經云：一切智等為道，聖人所踐為場？
有四句：一、道而非場，無上果是；二、場而非道，
即樹而非道，即樹下起道之處是；三、亦場亦道，
如前說，謂果道是；四、非道非場，泯上三句歸乎寂，忘言絕慮。 ^78c40

【經】智積者，平等大慧，皆以積聚故也。 ^79a10

【經】涕〔他禮反〕。目出淚曰涕，無聲出淚曰泣。
言諸母者，愛結未斷，是故涕泣，道緣已會而隨送之。 ^79a12

【經】到已頭面禮足者，是三業供養。
以偈頌曰下，是口業。
稱歎有四句：一、敬而不歎，二、歎而不敬，
三、亦敬亦歎，四、非歎非敬。
今是第三句也。 ^79a16

【經】其佛未出家下，言一坐十小劫者，華嚴十種坐：
一、轉輪坐，與十善故；二、四天王坐，欲於一切世界教化正法行自在故；
三、帝釋坐，於一切眾生行自在故；四、梵王坐，
自心、他心得自在故；五、師子坐，分別演說甚深義故；
六、正法坐，欲明總持法力故；七、堅固三昧坐，
究竟大菩提故；八、大慈坐，令惡心者悉皆歡喜故；
九、大悲坐，能忍一切諸煩惱故；十、金剛坐，降伏眾魔諸外道故。
今是堅固金剛耳。 ^79a22

【經】靜然安不動者，身得定也；憺怕者，心定也〔徒監反〕。
說文：安也，靜也。玉篇云：憺，音〔徒敢也〕，靜安也。
今依上反讀之。 ^79a38

【經】眾生常、苦、惱者是苦諦，音冥是集諦，
盡、道是道諦，解脫是滅諦。 ^79a42

【經】百福自莊嚴者，十善：一善五心，下、中、
上、上中、上上；始心有五，終心有五；一善有十，十善即百也。 ^79a46

【經】世尊！知眾生至行業者。
有云：所念，即欲樂、勝解；二、所行道，遍趣行；
三、智慧力，即根勝劣；四、宿命，即宿住力；
五、業智，自業智力。
其欲樂即所念，修福即自業。
今準所請大小法輪，故知眾生深心所念，不離先小後大為念也。
念準思之。 ^79b2

【經】佛告諸比丘下，疏分為二：一、威光照動，
文有三意：初、動地；次、其國下，放光；三、又其國下，明二瑞所至。
所以動地者，偈釋云：為覺悟群生故。
言放光者，一、表智炬將暉，故身光先曜，
如來採綵，菩薩舒暉；二、欲滅眾生暗故；
三、為召有緣，令知佛出故。
言別明二瑞所至者，前二為利益餘眾，今的召集梵王。 ^79b12

【經】爾時，東方下，十方梵請。
所以明梵請者，十六王子為近眾請，今列十方梵王明遠眾請。
舉初、後、中間例知。
又十二明人請，今辯天請，人、天是受道之器故。
又十六是內眷屬請，天明外眷屬請。
有此不同，今謂王子請頓，諸梵請漸，故不同也。 ^79b24

【經】遶百千匝者，形者，心所運；華者，實之所。
因形遶千匝，以心不違宗；華散如山表，深行方積。 ^79b34

【疏】五、三業供養者。
經：從即時諸梵天王下，有二：初長行，次偈頌。
長行明財供養，次偈明法供養。
又前是身業供養，後是口業供養。
又前是供養，後是稱歎。
長行有二：菩薩辯恭敬。
即以天華下，明供養。
初華表欲行因，次奉宮殿表欲來果。
就供養中而散佛上是正報，供養菩提樹是依報。
又前表人尊，後表處重。
奉宮殿捨身之所，極欲求初之所宅。
偈如文。 ^79b38

【經】聖主天中王者，七方便聖人之主，六道人天之王。 ^79c4

【經】迦陵頻伽聲者，鳥名驎、鳳。
五靈之中，此鳥有清音施響，響發則眾禽遐赴；
譬如來有極智妙法，法唱則萬法爭歡。 ^79c6

【疏】文請法經爾時諸梵天下，是前供養祈福，
今請法求慧；前歎佛福田，今歎佛為施主；
又前是自行，今請法明利他。 ^79c12

【經】默然許之者。注云：泥洹以默然為違，此經默然為順。
兩默不殊，而違順碩反。
通者，或云光明上下，以標其相；或云顏色舒敘，
以示其機；或云成道之初，自宣威號，則人天之供，
不言而為順；化周之後，廣唱滅謝，則道俗眾獻，亦不言為違。
兩默雖同，而亦唱義殊，故違順之旨，以此而求也。 ^79c18

【經】善哉！見諸佛等者，上方梵說偈稱歎，
有十行半，偈開為二：初八行半歎佛，次兩行請受供養。
就初八行半歎中又二：初二行歎佛慈悲德
〔所偈歎慈，次偈歎慈〕；次六行半歎佛難值，
又二：初四行半明昔不值佛，次佛為下兩行明自慶今得值佛。
初又二：初三行半明起愛眾生不值佛，次住於下一行明起見眾生不值佛。
問：東南梵云一百八十劫空過無有佛，
南方云過百三十劫，此文云於昔無量劫，何故三處不同耶？
答：由機有利鈍、惑有厚薄之異，非佛道有難易之殊。
上根一百三十劫方得見佛，中根一百八十劫，下根無量劫也。 ^79c30

【經】失樂及樂想者，樂者，形事所得；樂想，是心神所遊。
形事既惱，心神亦苦，故曰失樂及樂想也。
又云：樂是樂具，想即樂受。
於生死中，無有實樂，故稱想也。 ^80a2

【疏】三、轉至對見諦思惟無學者，有二：初二小乘，次大乘。
初又二：初見道，次通三道。
初見道者，俱舍論二十四說：所說沙門性，
亦名婆羅門，亦名為梵輪，真梵所轉故。
於中唯見道，說名為法輪，由速等似輪，或具輻等故。
即於此中唯依見道，世尊有處說名法輪。
有速等相，見道似彼，故名法輪。
謂見諦道速疾行故，有取捨故，降未伏、
鎮已伏故，上下轉故，具此五相似世間輪。
釋曰：初舉頌略標；次即於此下，依標略釋。
初舉頌標中，二頌又二：初頌釋輪具名，後頌敘輪處所。
初頌異名者，然法輪名雖即無量，今且敘三種：
一、沙門性，二、婆羅門，三、名梵輪。
雖有三名，體唯是一。
初二約所斷立名。
言沙門性者，謂是道中欲界四諦為四，
上二界各有四諦合為四，上下各四即成八諦。
於此八中作八忍、八智，其八忍是無間道，八智是解脫道。
此無間等息煩惱竟，故名沙門。
言婆羅門者，此云淨行。
淨行及前沙門雖說所轉之法，推功歸本說為能轉，
即是如來真實梵王為能轉也，故名梵輪。
二依標略解中云世尊有處說法輪者，
即雜集俱舍皆說見道名為法輪，有五種相：
一速疾行故者，即十五剎那一入，觀己所有分別煩惱總皆斷盡，
不同修道入已還出，斷惑容預故言似彼。
二取捨者，謂捨前諦取後諦也，即是捨苦境等取集等是。
三降未伏者，謂由見道能斷未斷所未降者皆悉降故。
四鎮已伏者，謂已見斷者更不復生，悉已斷之亦不生退。
五上下轉者，謂先斷下界苦集滅道煩惱已，次斷上界苦集滅道亦復如是。
以上二界類下斷之，故言上下轉也。
顯宗論云：如聖王輪取前捨後，見道亦爾，捨苦等境取集等。
此意顯示見四諦理必不俱時，如聖輪降未伏故。
尊者妙音作如是說：如世間輪有輪等故，
八聖道支似彼名輪，謂正見、正思惟、正勤、
正念似世間輪，正語、正業、正命似轂，正定以輞故名法輪。
問曰：何以得知法輪唯是見道？
答：憍陳如等見道生時說名已轉，故唯見道也。 ^80a8

次通三道名法輪者，有四意：一、總斥前非，
二、別申正義，三、引證，四、諸部同異。
初總斥者，天親依經部宗破薩婆多云：
三轉行相非唯見道，如何別說唯於見道立法輪名？
次別申正義，又二：一、敘正義，云：唯應三轉十二行所有法門名為法輪，
可應道理。二、釋名者，云何名轉？
由此法門於他相續見道生時已至轉初，故名已轉。
言相續者，身也，往身中四聖道轉。
又云或諸聖道下，天親再釋：通三道故名法輪，於所化生身中轉故。
總取見、修、無學三道名為法輪，以此聖道令所化生次第入故。
又大乘云：一、名梵輪，如來應供是梵僧語，彼所轉故名為梵輪。
二、名法輪，可軌可持義故。
又有四義：一、圓滿義，具轂輪輞故。
二、摧壞義，未斷煩惱皆能摧故。
三、鎮過義，已伏煩惱令勢遠故。
四、不定義，從自見至自修，從自修至無學，
從無學起言教化等〔云云〕。
前言已至轉初者，天親云：非但我自取三道，婆沙本意亦總說一切聖道皆名法輪也。
問曰：有宗還說三道，何故前云唯見道名法輪耶？
答：若據有宗，三道俱名法輪。
前唯見道者，從初立名，以見道是三道之初耳。
三、引證者，見道唯名法輪，非薩婆多正義也。
雜心亦敘不正義云：牟尼說見道速疾名法輪。
俱舍正義云：或說諸聖道皆是法輪。
顯宗亦云：毗婆沙本意，總說一切聖道皆名法輪。
以三說轉，三道攝故，即是正義。
四、諸部同異者，成論說：初轉生聞慧，在本五停心位；
第二轉生思慧，在總別相念位；第三轉生修慧，在四善根位。
或除四善根取外，凡三位，如次對之，為順解脫。
今善故，亦無十二行相，唯作一空行也。
故疏云：為生三慧，是成論文。
言眼、智、明、覺者，一云：照境分別名眼，對治無知名智，
對治無明名明，對治非覺名覺。
又云：眼者，照燭諦故；智者，了別諦故；明者，
見明白故；覺者，覺察諦故。
問：見道名法輪，可有十二行；修與無學名法輪，如何得有十二行耶？
答：見道斷惑，上下八諦各各別斷，則有十二行。
修與無學，但作九無間、九解脫，通斷三界惑。
既非別斷，唯有法忍、智，即無類忍、類智，故闕十二行也。 ^80b26

【疏】三根、三道者，婆沙大論云：有三根，上、
中、下為三轉。又初轉生未知欲知根，次轉生知根，後轉生知已根。
又對見、修、無學三道也。
若依大乘明法輪體者，有四：一、通明輪體，
二、別明輪體，三、簡異小乘，四、遮外難。
初、輪體者，擇法覺支、正見、正智是。
法輪體者，謂此法輪若在見道，即七覺支中尅取擇法覺支為體；
若在修道，即成八正道中尅取正見為體；
若在無學道中，即以十智中尅取正智為體。
問：何故不取七覺支中餘六，八聖道中餘七，十智餘九耶？
答：能斷惑者，方名法輪。
此之三種，體是慧性，親能斷惑，故得名體。
餘六、七、九，但是助斷，非為正斷，故不取之。
問：何名十智？答：世法、類、苦、集、滅、道、他、盡、生為十也。
此小乘十耳，大乘無十智，大乘轉八識成四智耳。
又云：大乘有十智：一、通，二、別。
言通者，七覺支、八正道皆通見、修、無學三道，
唯無學道有十智，不通見、修二道也。
二、別者，七覺在見道，八正在修道，十智在無學道，
即大乘通、別相也。
若小乘中，通者與大乘同，別者八正道在見道，
七覺在修道，十智在無學道。
今大乘通、別體者，意在於此。
若準四教，但在藏、別，則闕通、圓法輪體也。
二、明法輪體中，正見等二為輪轂者，體是定故。
問：何故前言體唯正見，今總取八為輪體耶？
答：前約尅體，此約相從眷屬。
謂正見是體，思惟是用。
前舉其體，不取其用。
據實，此二體總是慧。
既有慧簡擇，除惡取善，方能持戒，故有正語等三次第而起。
戒既清淨，定次現前，故正念等三次第而起。
念能住持，勤能遍#CB15081;，
定能專一，故此三種體皆是定分也。
三簡異者，問：何因八正道配轂輻輞，大小不同耶？
答：小乘定中以戒為本，定慧方生，即正語等三體是其義，為輪轂也。
故遺教經云：依因此戒，得生諸禪定及滅苦智慧，
尸羅不清淨，三昧不現前。
大乘中先有慧簡擇是非，方能持戒。
戒既清淨，定方現前。
故六度中，前五不得智慧，不成其度。
菩薩發心，先學般若也。
四遮難中，問：大乘八正道在修道位，何因今說通三道耶？
答：八正道支通於三道，約通相說。
若不爾者，世尊既是無學，應無八正道支。
佛既具有，本知八正通三道有。
此中意說，大乘見道唯一剎那，時節既促，
未能進修，所以不立。
夫道通因趣向之義，進修相顯，言在修位。
據實而言，通於三道。
若約別相，唯在修道也。
問：八聖道，小乘別修在見道，大乘別在修道，何耶？
答：小乘見道十五剎那，時節稍長，故在見道。
大乘唯一剎那，時節極促，故在修道。 ^80c46

二、法輪因者，於五位中前前與後後為因，後後是前前之果。
言五位者，唯識云：一、資糧是十信，二、加行是四善根位，
三、通達是初地位，四、修習是初地、二地已上位，
五、無學究竟是佛位。
如資糧與加行為因，加行是資糧之果，乃至無學位亦爾。
問：前之四位可名為因，第五無學位何名為因？
答：無學身中有菩提、涅槃二種，即菩提為因、
涅槃為果，菩提名有上、涅槃名無上故。
又無學具有眼、智、明、覺，後一是果、前三為因。
諸經論中說佛教法名法輪者，即上經云：今乃復轉無上最大法輪。
前為後因名果為因者，即見道為修道因、
修道為無學因，望前為果、望後為因。 ^81b30

第二、釋名。言梵增語者，如來有梵得，故名為梵。
言增語者，法性離言，為眾生故，於無言處強增名相，說名梵增語也。
又增是勝義，梵是寂靜義，色界諸天亦名為梵，
如來是二梵中勝，故名增語。
佛得應供之名，梵天不爾。 ^81c4

第三輪相者，所緣境者，即涅槃為所緣境。
又云：所知四諦、能知四智。
四智者，菩薩入彼真見道中，即初地分別煩惱一百一十二悉皆斷盡，
親證無漏二空真如，即此能證二空理理之智，名為法眼。
此眼為總，能觀三世四諦之境，即緣過去四諦之時，
此能緣智名之為智；緣未來四諦之時，
此能緣智名之為明；緣現在四諦之時，能緣智名之為覺。
初一是總，後三是別，總別合論，故云眼、
智、明、覺。此說智總名法眼者，為異二乘也。
謂眼、智、明、覺四法同時，執於四諦別起四智者，
謂明於四諦之上，一一別起法忍、法智、
類忍、類智也。由真如見道唯一剎那者，釋無別起四所由也。
大乘見道總有四種：一、無間道，二、解脫道，
三、真見道，四、相見道。
初二道約所斷惑，後二道約能證智。
就能證智中，真見道一剎那頃唯證真如，
若相見道證此真如後，重起一智更緣前境。
見道中一剎那頃雖有四斷，一一諦下分別煩惱盡，
共證一真如，名為法眼；同緣三世，名智、
明、覺。小乘上下別觀，於見道中先斷欲界四諦下分別煩惱盡，
證四無為，上下各四成八無為，即八忍、
八智中唯取八智所證名無為也，是上下別觀義。
大乘一剎那便斷四諦惑，證一無為，故不同也。
天台法華疏義纘卷第四
 ^81c14
