大方廣佛新華嚴經合論卷第六十七
other:: 唐于闐國三藏沙門實叉難陀譯經
author:: 唐太原方山長者李通玄造論
author:: 唐福州開元寺沙門志寧釐經合論
pin:: 
# 十定品第二十七

pin:: 十定品第二十七之一
commentary:: 
【論】此品佛自說十定之名，普賢說十定之用，
以明佛根本智是體，普賢差別智是用故，明一切施為不離根本智之大定體故。
以是義故，還於根本智普光明殿中，說寂用之門。 ^453c37

將釋此品，約作五門分別：一、釋會來意；
二、釋欲說此會，重敘摩竭提國初成佛之所由；
三、明何因緣故，在此普光明殿中說此十一品經；
四、明次第釋十一品之大意；五、明依品釋文。
第一、釋會來意者，以從此普光明大智殿中起信，
以不動智為昇進修行至十地，十一地道滿行周，
至於佛果不離本智，是故此會須來明不移因也。
為時不移、智不移、行不移，因果一體，故還教善財見慈氏，慈氏還令却見文殊及入普賢身是也。
第二、釋欲說此會，何故重敘摩竭提國初成佛之所由者，
經云：爾時，世尊在摩竭提國阿蘭若法菩提場中始成正覺，
於普光明殿入剎那際三昧者，明初成佛及四十九年中所轉法輪并從天下降，
總不出一剎那時不移不遷故。
恐後眾生失其本意，妄生遷移，故須重敘，明始末無時可遷故。
此明三本諸佛、一切眾生總同一箇不遷之體，
從初信進修行經過五位，總不移初時歲月日時及佛根本智法故。
第三、明何因緣故，在此普光明殿說此十一品經。
釋曰：為明初會菩提場始成正覺是佛，舉自始成之果勸修。
第二會普光明殿，明是如來大智自果所居之報宅。
說十箇智佛，以不動智佛為首，以為信進修行之門，
令初發菩提心者，從此普光明大智宅起信進修行，
畢竟不離如來本智本行本時，還成本佛，萬事依舊。
故於此十地後，在於本信心處，說此十一品經，
用明因果依世，時日歲月總依本故，故於此處說十一品經。
此十一品經，總明成佛之際所有境界故，
即是明能發菩提心者自成佛故，無異初會中毗盧遮那佛故，
依樣倣修一如本故。
為約智無時，十方一切古今諸佛，總與如今始發心者一時成佛故，
以智照之可見，情識聞之即迷，是故表依本如。
是故還於本處說佛果始終之門，故以表法界體中始末同際說也。
此乃約實論之，不順凡情之教說多劫也。
第四明次第釋十一品之大意者，一明十定品，是古今一切諸佛寂用徧周無時之大體也。
二明十通品，是古今諸佛普光明智利生自在及報業之神通徧周。
三十忍品，是十方古今諸佛自體無作法身一切法無生隨行之忍門。
四阿僧祇品、五隨好光明功德品，是明佛果所迷二愚之法，
以此二品經是如來自說。
六如來壽量品，是一切諸佛隨眾生根性長短所現不同之壽，
而自報命與虗空之齊年。
七菩薩住處品，是佛果攝眾生之分界，明菩薩行門常不斷故。
八不思議法品，明一切十方古今諸佛智德難思，非情識之測度。
九如來十身相海品，明佛報身依正二果難量。
十普賢行品，明十方一切古今諸佛共所行自利利他之行周故。
十一如來出現品，明五位修行者昇進位滿，
自佛出興出世入纏二行圓滿，文殊是主出纏智慧，
普賢是主入俗行周，於此品中二行圓滿，故令二人自相問答說此出現之門。
已上十一品經大意如是，一一隨文別釋，更當重明。
大綱總明十一地已後佛果位中所行法則，
亦是一切菩薩一切眾生總不離此定體，
而無遷易此時分，故明時不遷也。
第五明依品釋文者，將釋十定一品約作五門分別：
一釋品來意，二釋品名目，三何故此之一處三會重重，四釋此處三度重敘初成正覺摩竭提國。
五隨文釋義：一釋品來意者，明此十一地前已說進修行行及智用差別已滿，
此佛果普光明智明五位法界自體寂用重重無礙，
又明昇進因果修行終始明時法不遷故此品須來，
又明一多純雜同別自在故此品須來，
又明十地菩薩自知未具普賢行不見普賢身故此品須來，
如此品自具明也。
二釋品名目者，明此品如來自說十種定名，
故因說法而立其名，此定乃是古今一切諸佛恒常之法，
令諸五位菩薩皆同得之，一切眾生亦同此體。
普賢說用，明佛是體，普賢是用。
三、何故此處三會重重者，明信心及定體，并離世間品普賢常行。
此等三事，總是如來普光明智一體因果，
并普賢菩薩佛果後恒行，總是普光明一箇智用。
始終因果，時日歲月，總無時體。
以此三會重重，總一時有也。
非是如世情所見，去已更來故。
如是三會重重，一時一會，有此三種之法事故。
或以三世遠近劫，作九世相入，重重不礙，故為不離。
普光明之智，無始無終，無不印故，無終不徹故。
三世劫海，總一時故。
五位因果，亦不出此之定體也。
四、明釋此一處三度，重敘初成正覺在摩竭提國者，
明此一部經，有五重因果。
其五者何？一、如佛初成道，在菩提樹下，
示成正覺，所集神天等眾，是一重佛因果也。
二、於普光明殿中，說佛自成因果，令諸後學信進修行，即出毫中之光及眾是也。
三、說此十定品等十一品經，明諸菩薩信進修行，
經過信住行，迴向十地十一地等六位，
自行滿周所成之佛果，此十一品經是。
四、離世間品，是一切諸佛，皆自成佛果後，
恒以自己果行，常行利生，亦名為利世間品，不可作遠離之離。
此品名目，恐將悞矣。
譯經之士，或可妄詳佛意，於中取意，亦有義通。
如此四段經文，品初皆云爾時世尊在摩竭提國阿蘭若法菩提場中始成正覺者，
明說一部之經，以菩提智無前後際，一時說故，非如情量有前後。
古人云重會三會普光明殿者，意非然也。
非但不移剎那際說此一部之經，亦乃從兜率天降神，乃至入涅槃亦如之也。
乃至三世無盡劫，佛亦一時不出此一剎那際齊成佛故。
一切眾生於本無時之內，妄生多劫延促之相，覺己元無故。
今此段經文，意明菩提智上無延促時日往來之相，
故總云在摩竭提國始戒正覺，以智照之可見，凡情思之即迷。
乃至昇天諸會，皆云不離菩提樹下普光明殿，而昇忉利夜摩等故。
以菩提根本智體性自徧，周無表裏中間長短延促大小去來等見故。
五法界品是一切諸佛之所共果，凡聖共同，不離法界大智慧無限德用圓滿之果。
一切諸佛以此法界大智慧而成正覺，亦名普光明大智慧殿故。
以此五段經，總明一真無礙大智無始終之無限經卷，
量等十方一切境界，於一剎那際誦持悉徧，亦名普眼經也。
意明說此一部經及出世涅槃，總不出此一剎那際法界之果。
此法界品是菩提智境究竟之果，此乃都該一部也。
第五隨品釋義者，約分二義：一長科經意，二隨文釋義。
一長科經意者，於此品中長科為十一段：
orig::  ^453c45

【經】爾時，世尊在摩竭提國阿蘭若法菩提場中，始成正覺。
於普光明殿，入剎那際諸佛三昧，以一切智自在神通力，
現如來身，清淨無礙，無所依止，無有攀緣；
住奢摩他，最極寂靜，具大威德，無所染著；
能令見者，悉得開悟，隨宜出興，不失於時；
恒住一相，所謂無相。
commentary::  ^455b24

【論】第一、爾時，世尊已下，至所謂無相，有五行半經，明當十一品經之序分。
第二、隨文釋義。從爾時，世尊在摩竭提國者，
此云不害國，亦名聰慧。
為依此國人聰慧故，以人得名。
又摩者云不，竭提者云至，為此國將謀兵勇，
隣國敵不至，以主將立名。
又云：摩者，大也；竭提，體也。
云此國最大，為五印度之大體故。
以此國是閻浮提之處中，以是如來示成正覺，
明處中道義故，又明大悲無害義故，又表大悲普利不偏化故，
皆如初會中說。阿蘭若法，如初會已釋。
始成正覺者，明於兜率天下降神、受生、
說法、入涅槃，總不離始成正覺剎那際三昧之時故。
此經四品之內，皆共同有此言，明普光明大智體無時分。
明其殿體是智報境，以智成名，以境智無二。
所居之殿體，皆含三世多劫，不屬時收，無古今去來之體。
所有眾生自業現量，三世之事皆現其中，不屬遷變移時之相。
如來所見一切眾生三世無限業報及心所緣，
以此普光明智恒現在前，十方世界纖毫之事無不知見。
為普光明大智與一切眾生及等虗空無限境界同一體性，
故能一切無不知也，以智淨無障故。
又剎那際諸佛三昧者，明三世古今同一時故。
一剎那者，會無三世生滅時也。
此剎那之時，為教化眾生說法，會古今之名言，以智實論猶無此體故。
以無此剎那之時，能含三世古今一切劫時總同一故。
以六相門觀之可見。
諸佛三昧者，明一切如來久已情塵見亡，恒與智俱。
以一切智自在神通力，現如來身清淨無礙無所依止者，以一切智是根本智無功用也。
自在神通者，明根本智恒無體性，而能普現隨根之身，
設一切法而無失時，名為神通力也，亦名現如來清淨之身。
一時總釋，總明從根本智隨一切眾生起無礙廣大用故。
無所依止者，明根本智無體性故，為根本智無體性故，方能圓照十方成廣大功用故。
無有攀緣者，明以智境寂用非是虗妄緣故。
住奢摩他最極寂靜者，明根本智寂用自在，
境智俱真、功用俱寂，起唯法起、寂唯法寂，
十方萬法無事不真，故云最極寂靜。
奢摩他者，此云定也，明此定是佛根本智無作大體、
應根大用之寂用故，是諸佛根本智體用大自在定故，明此會總是諸佛果中根本智作用也。
具大威德者，明佛十力、四無畏、十八不共法悉自在，
若有見聞如來，皆念敬發心悉歸伏故。
餘如文自具。隨宜出興不失於時者，宜堪見聞應時不失故。
至恒住一相所謂無相者，此已上五行半經，明歎佛成道智德竟。
已下列眾，如下更明。
orig::  ^455b34

【經】與十佛剎微塵數菩薩摩訶薩俱，靡不皆入灌頂之位；
具菩薩行，等于法界無量無邊；獲諸菩薩普見三昧，
大悲安隱一切眾生；神通自在，同於如來；
智慧深入，演真實義；具一切智，降伏眾魔；
雖入世間，心恒寂靜，住於菩薩無住解脫。
其名曰：金剛慧菩薩、無等慧菩薩、義語慧菩薩、
最勝慧菩薩、常捨慧菩薩、那伽慧菩薩、
成就慧菩薩、調順慧菩薩、大力慧菩薩、
難思慧菩薩、無礙慧菩薩、增上慧菩薩、
普供慧菩薩、如理慧菩薩、善巧慧菩薩、
法自在慧菩薩、法慧菩薩、寂靜慧菩薩、
虗空慧菩薩、一相慧菩薩、善慧菩薩、如幻慧菩薩、
廣大慧菩薩、勢力慧菩薩、世間慧菩薩、
佛地慧菩薩、真實慧菩薩、尊勝慧菩薩、
智光慧菩薩、無邊慧菩薩、念莊嚴菩薩、
達空際菩薩、性莊嚴菩薩、甚深境菩薩、
善解處非處菩薩、大光明菩薩、常光明菩薩、
了佛種菩薩、心王菩薩、一行菩薩、常現神通菩薩、
智慧芽菩薩、功德處菩薩、法燈菩薩、照世菩薩、
持世菩薩、最安隱菩薩、最上菩薩、無上菩薩、
無比菩薩、超倫菩薩、無礙行菩薩、光明#CB08504;菩薩、
月光菩薩、一塵菩薩、堅固行菩薩、霔法雨菩薩、
最勝幢菩薩、普莊嚴菩薩、智眼菩薩、法眼菩薩、
慧雲菩薩、總持王菩薩、無住願菩薩、智藏菩薩、
心王菩薩、內覺慧菩薩、住佛智菩薩、陀羅尼勇健力菩薩、
持地力菩薩、妙月菩薩、須彌頂菩薩、寶頂菩薩、
普光照菩薩、威德王菩薩、智慧輪菩薩、
大威德菩薩、大龍相菩薩、質直行菩薩、
不退轉菩薩、持法幢菩薩、無忘失菩薩、
攝諸趣菩薩、不思議決定慧菩薩、遊戲無邊智菩薩、
無盡妙法藏菩薩、智日菩薩、法日菩薩、
智藏菩薩、智澤菩薩、普見菩薩、不空見菩薩、
金剛踊菩薩、金剛智菩薩、金剛#CB08504;菩薩、
金剛慧菩薩、普眼菩薩、佛日菩薩、持佛金剛祕密藏菩薩、
普眼境界智莊嚴菩薩，如是等菩薩摩訶薩十佛剎微塵數，
往昔皆與毗盧遮那如來同修菩薩諸善根行。
commentary::  ^456a26

【論】第二、與十佛剎微塵數已下，至諸善根行，有三十六行半。
經明列菩薩大眾分。
釋義中約分三段：一、從與十佛剎微塵數菩薩已下，
至無住解脫，有五行。
經明歎諸菩薩志德分。
二、其名曰已下，至無邊慧菩薩，有九行。
經有三十箇菩薩同名為慧，明三空禪定解脫門中所生智慧同名為慧分。
此已上明三空解脫禪定中，一解脫門中具生十種慧，三空中有三十種慧知見差別。
三空者，無相、無願、無作空也。
如是三空門任運發生此三十種慧，以表無盡故。
今三十箇菩薩同名為慧者是。
三、念莊嚴菩薩已下，至同修菩薩諸善根，有二十二行半。
經有七十箇菩薩各各隨行別名列眾分。
已上七十箇菩薩明前三空解脫已終，
以七覺行華常處生死，善覺悟一切眾生行故。
此明十地道終，常入生死方便行周。
今欲成普賢門故，故以十佛剎微塵為數量者，
一一菩薩皆具如是十徧周行，是故則歎德中無不皆灌頂位，
即十地位也。又云獲諸菩薩普見三昧，明以其十地智眼普見眾生根欲差別故。
大悲安隱一切眾生者，以自十地道滿，
不離方便，三空七覺方便行華引接含識，是入普賢行故。
故於此品以三昧力三求推覓覓普賢者，
明三昧雖有慈悲，是出世心多，以此不見十一地之位普賢入俗利生之門。
三求推覓方見普賢者，明從十地昇進，
入普賢行果之位，成普賢寂用自在門故。
是故下文以如意摩尼珠王，能隨所求，
及與物同色，不失自珠之德，明常以如來自果一切智王，
不壞菩薩種種方便之行，隨諸眾生種種樂欲，
皆隨引之，使令得樂。
又明雖成八地已後，乃至十地、十一地及佛位，
而常不壞七地已前三空、七覺諸方便行故。
是故列眾之內，以菩薩名數表之，使易解故。
都舉十佛剎塵為數量者，明一一菩薩，總具如是行徧周故。
是故淨名經云：雖成正覺，轉於法輪，而不捨菩薩之道，是菩薩行。
此之十定，列眾之位，總是已成十地出世智悲之眾，
不捨七地已前諸助道門，以利眾生故。
亦是一切菩薩，從初發心，不離此定體，
信進修行，至於果滿不遷時故。
此品之初，以敘如來初成正覺之意，明說此四十品經，
及出生滅度時，日總不遷，始終一際故，
法本如是故，非是如來神通使然。
約智境實論，不隨妄情所說，多劫以智照之可見。
所列前後五位之法及眾，各以隨位菩薩，
一時頓彰，明智法界無始末也，總以此十定為體。
此品初一段，敘分及列眾歎德，略舉大意，和會始終。
於中文義，隨行隨法，立菩薩名。
約此法行之名，如前略舉十佛剎塵所表，
以實而論，無有盡極，但以根本智為佛自果，
餘差別智中，一切法總是菩薩行故，故以十佛剎微塵為數量。
orig::  ^456b40

【經】爾時，普眼菩薩摩訶薩承佛神力，從座而起，
偏袒右肩，右膝著地，合掌白佛言：世尊！
我於如來、應、正等覺欲有所問，願垂哀許！
佛言：普眼！恣汝所問，當為汝說，令汝心喜。
普眼菩薩言：世尊！
普賢菩薩及住普賢所有行願諸菩薩眾，
成就幾何三昧解脫，而於菩薩諸大三昧或入、
或出、或時安住？以於菩薩不可思議廣大三昧善入、
出故，能於一切三昧自在神通變化無有休息。
佛言：善哉！普眼！汝為利益去、來、現在諸菩薩眾而問斯義。
普眼！普賢菩薩今現在此，已能成就不可思議自在神通，
出過一切諸菩薩上，難可值遇；從於無量菩薩行生，
菩薩大願悉已清淨，所行之行皆無退轉，
無量波羅蜜門、無礙陀羅尼門、無盡辯才門皆悉已得，
清淨無礙大悲利益一切眾生，以本願力盡未來際而無厭倦。
汝應請彼，彼當為汝說其三昧自在解脫。
commentary::  ^457a38

【論】第三、爾時，普眼已下，至自在解脫，有十六行半。
經明普眼菩薩白佛：問普賢道德，諸菩薩修幾三昧神通變化而得自在？
及如來教令請普賢菩薩演說三昧自在分。
釋義中，約分四段：一、爾時，普眼已下，至願垂哀許，有三行。
經明普眼菩薩起問普賢菩薩道德所行法門分。
二、佛言：普眼已下，至令汝心喜，有一行。
經明佛許問分。三、普眼言已下，至無有休息，有四行半。
經明正問普賢及大眾三昧行門多少分。
四、佛言：善哉已下，至自在解脫，有八行。
經明如來歎普眼所問，及示普賢所在，
并歎普賢之行，及勸普眼令請普賢說十三昧分。
餘如文自具。
orig::  ^457b20

【經】爾時，會中諸菩薩眾聞普賢名，即時獲得不可思議無量三昧。
其心無礙，寂然不動；智慧廣大，難可測量；
境界甚深，無能與等。
現前悉見無數諸佛，得如來力，同如來性，
去、來、現在靡不明照，所有福德不可窮盡，一切神通皆已具足。
其諸菩薩於普賢所，心生尊重，渴仰欲見，
悉於眾會周徧觀察而竟不覩，亦不見其所坐之座。
此由如來威力所持，亦是普賢神通自在使其然耳。
commentary::  ^457b44

【論】第四、爾時，會中諸菩薩眾已下，至使其然耳，有八行半。
經明諸菩薩眾聞普賢菩薩名，得不可思議無量三昧。
分釋義中，約有十法：一、大眾得聞普賢菩薩名，
便獲無量三昧；二、大眾得三昧已，現前得見無數諸佛；
三、大眾得如來十力，同如來性；四、大眾獲福；
五、大眾神通具足；六、大眾尊重普賢，渴仰欲見；
七、大眾悉皆周徧觀察；八、大眾竟不覩見普賢身座；
九、推佛威所持；十、推普賢自力然也。
大意明十信已後，十地已前，以普賢行成法身及根本智，得出世中差別智已成。
十一地中，以法身、根本智純成處生死中無限大用。
普賢行與一切眾生妄念齊等，故同想用，
隨彼解脫故，以是如來令想念普賢。
經云諸菩薩得如來力者，即十力也。
同如來性者，即法性身也。
大意明從十地、十一地昇進佛果位，至此方終。
尊重普賢，渴仰欲見者，明昇進普賢行故。
將十地智成普賢差別智，直至出現品始齊，故如彼品自有所表。
如善財見彌勒菩薩同一生之佛果，却令見文殊，
憶念文殊，便聞普賢名，及入無量三昧，
自見其身，入普賢身，是其樣式一同。
此普光明殿中說十信心，今至佛果，不移因位，
及具佛果後普賢行，位滿離世間品，是佛果後普賢行。
云周徧觀察，不見普賢及所坐之座者，
明從初十信、十住、十行、十迴向、十地，自己乘普賢行昇進，
多求如來解脫，悲、智、出世間心兼修，以成佛自在無作道圓滿已，
自見徧周故。如十地佛果後普賢行及所有三昧，
純是善入世間，無求出世佛果故。
以將兼修悲、智、出世佛果三昧，三求不見，
純是大悲，無有自利之行，即不相見故。
以十地佛果已前行普賢行，有自利、利他之心，
以求世、出解脫故。
以十一地行普賢之行，不求自己解脫，純是利生之行故。
以十一地已前助顯根本智，明於自解脫道已滿足，無所希求故。
於十一地但為饒益一切眾生，無蘊積己自功故。
是故以將十地已前自利、利他普賢行，
求十一地中普賢行，未及見故。
以此，是故大眾周徧觀察，竟不得見普賢身及座故。
審諦觀察，以智思惟，可見。
餘如文自具。
orig::  ^457c12

【經】爾時，普眼菩薩白佛言：世尊！
普賢菩薩今何所在？
佛言：普眼！普賢菩薩今現在此道場眾會，
親近我住，初無動移。
是時，普眼及諸菩薩復更觀察道場眾會，
周徧求覓，白佛言：世尊！
我等今者猶未得見普賢菩薩其身及座。
佛言：如是，善男子！
汝等何故而不得見？
善男子！普賢菩薩住處甚深，不可說故。
普賢菩薩獲無邊智慧門，入師子奮迅定，
得無上自在用，入清淨無礙際，生如來十種力，
以法界藏為身，一切如來共所護念，於一念頃悉能證入三世諸佛無差別智，
是故汝等不能見耳。
commentary::  ^458a36

【論】第五、爾時，普眼已下，至是故汝等不能見耳，
有十一行經，明諸菩薩入三昧力，欲見普賢，徧求不見。
如來為說普賢志德甚深，汝等不能得見分。
何故不見普賢？為明十地菩薩得出世智慈，
增上所有三昧皆出世智慈，以是不見。
普賢是十一地行門，常在世間，出世心亡，
寂用自在，以出世三昧不相應故，以是不見。
釋義中分為四段：一、爾時，普眼菩薩已下，
至今何所在，有一行餘經，明普眼間普賢菩薩所在分。
二、佛言已下，至初無動移，有一行半經，明如來示普賢所在分。
三、是時，普眼及諸菩薩已下，至其身及座，
有兩行半經，明普眼及諸菩薩重更觀普賢菩薩猶未能見分。
四、佛言：如是已下，至不能見耳，有六行經，
明如來為普眼等歎普賢菩薩志德甚深，
入師子奮迅定，汝等不能得見分。
經云入師子奮迅定者，明入十地果後，
普賢行總是無畏自在定故，明以無邊想念同眾生行故，明大用自真不待念故。
師子，明無畏自在也。
奮迅者，明普賢菩薩恒徧十方，普作用定而常行等。
十方世界無有一眾生而不徧濟，根堪可利而不失時，故名奮迅定。
猶如師子一時奮迅，全分身毛一時普震，
明普賢菩薩常居大用定海，任智徧周，
一時普用，等眾生行無失時故，不待念故，
普徧大用，利眾生無休息故，無始及今同一念故，
無古今故，法如是行故。
意明大用而常寂，是奮迅義。
得無上自在用者，於大用中恒徧用利眾生，
全是定無別止息，不同十地已前昇進有出世心故。
入清淨無礙際者，明普賢智量等虗空，
無根不悉知故，無行不同利故。
生如來十種力者，明如來十種智力是普賢行生。
又教化眾生成佛十力，皆由普賢願力起故。
以法界藏為身者，以根本智身及差別智身，
性自徧周量等一切眾生心行，無不含容皆為佛事故。
於一毛孔徧容十方凡聖國土，無不總含，
以智無表裏中間之際量故，本如是故。
一切如來共所護念者，為與如來同根本智，為大作用故。
於一念頃悉能證入無差別智者，明普賢菩薩於十方眾生界，
示成正覺度眾生方便之行，示現一念成佛等事，亦明始終。
以無差別智體論之，無盡劫總是一念，一切眾生於一念中自作無盡劫生死之見。
若以達理智明觀，以無盡劫便為一念無差別智故。
如是相應，便與古今三世一切諸佛一時成佛故。
以無分別智印印三世，時體本齊無先後際故。
明十地菩薩猶有出世心在，猶迷十一地入纏之行故。
不能得見者，使昇進菩薩存自力，能不滯前十地位故。
餘如文自具。如師子奮迅三昧者，於十方世界普同一切眾生想念作用而成熟之。
大用而無作，是奮迅義，是三昧義。
就大用而論，無別止息故。
orig::  ^458b8

【經】爾時，普眼菩薩聞如來說普賢菩薩清淨功德，
得十千阿僧祇三昧，以三昧力復徧觀察，
渴仰欲見普賢菩薩亦不能覩，其餘一切諸菩薩眾俱亦不見。
時普眼菩薩從三昧起，白佛言：世尊！
我已入十千阿僧祇三昧，求見普賢而竟不得，
不見其身及身業、語及語業、意及意業、
座及住處，悉皆不見。
佛言：如是，如是。善男子！
當知皆以普賢菩薩住不思議解脫之力。
普眼！於汝意云何？
頗有人能說幻術文字中種種幻相所住處不？
答言：不也。佛言：普眼！
幻中幻相尚不可說，何況普賢菩薩祕密身境界、
祕密語境界、祕密意境界，而於其中能入、能見！
何以故？普賢菩薩境界甚深，不可思議，
無有量、已過量。舉要言之，普賢菩薩以金剛慧普入法界，
於一切世界無所行、無所住，知一切眾生身皆即非身，
無去、無來，得無斷盡、無差別自在神通，
無依、無作、無有動轉，至於法界究竟邊際。
善男子！若有得見普賢菩薩，若得承事，
若得聞名，若有思惟，若有憶念，若生信解，
若勤觀察，若始趣向，若正求覓，若興誓願，
相續不絕，皆獲利益，無空過者。
爾時，普眼及一切菩薩眾於普賢菩薩心生渴仰，
願得瞻覲，作如是言：南無一切諸佛！
南無普賢菩薩！如是三稱，頭頂禮敬。
爾時，佛告普眼菩薩及諸眾會言：諸佛子！
汝等宜更禮敬普賢，殷勤求請。
又應專至觀察十方，想普賢身現在其前。
如是思惟，周徧法界，深心信解，厭離一切，
誓與普賢同一行願，入於不二真實之法。
其身普現一切世間，悉知眾生諸根差別，徧一切處集普賢道。
若能發起如是大願，則當得見普賢菩薩。
是時，普眼聞佛此語，與諸菩薩俱時頂禮，求請得見普賢菩薩。
commentary::  ^459a6

【論】第六、爾時，普眼菩薩已下，至求請得見普賢菩薩，
有三十二行經，明菩薩大眾三稱普賢菩薩名，
殷勤求請，欲得見普賢菩薩分釋義。
於此段中，復分為七段：一、爾時，普眼菩薩已下，
至俱亦不見，有三行半經，明普眼菩薩以十千不可說三昧求覓普賢，
亦不能見分。二、時普眼菩薩已下，至悉皆不見，
有三行經，明普眼菩薩從三昧起，白佛：
不見普賢菩薩身、語、意業及座分。
三、佛言：如是已下，至究竟邊際，有十一行經，
明佛為普眼稱歎普賢三業甚深，不可以能出能入三昧能見分。
四、善男子已下，至無空過者，有三行半經，
明佛為歎見聞、親近、承事普賢菩薩利益，無空過分。
五、爾時，普眼已下，至頭頂禮敬，可三行已下經，
明普眼等及諸菩薩皆渴仰普賢，三稱南無頭頂禮敬分。
六、爾時，佛告普眼已下，至即當得見普賢菩薩，
有六行半經，明佛更勸普眼等大眾更致禮敬，
徧想法界，推求普賢菩薩，如對現前分。
七、是時已下，至得見普賢菩薩，有一行半經，
明普眼及諸菩薩大眾依勸敕更加禮敬，
普賢知時，欲為現身分。
已上三十二行中，七段經不見普賢菩薩，
意明普眼等諸菩薩以出入三昧，不得見普賢三業及座境界故。
舉幻術文字中種種幻相所住處喻，明幻術文字之體了無處所，
如何所求？不可將出入三昧處所之求，
去彼沈寂生滅，却令生想。
明想念動用，自體徧周，用而常寂，非更滅也。
以是普賢以金剛慧普入法界，於一切世界無所行、
無所住，知一切眾生身皆非身，無去無來，
得無斷盡、無差別自在神通。
此明任物目真，稱之為神。
不為不思，不定不亂，不來不去，任智徧周，
利生自在，知根應現，名之為通。
萬法如是，無出入定亂，方稱普賢所行三業作用及座。
如十地菩薩座體，但言滿三千大千世界之量。
此普賢座量，量等虗空一切法界大蓮華藏故。
明知十地菩薩智量猶隔，以此來昇此位，
如許乖宜，入出如許不可說三昧之門，
猶有寂用、有限障。
未得十地果位後，普賢菩薩大自在故。
故三求普賢三重昇進，却生想念，方始現身，及說十三昧境界之事。
意責彼十地猶有求於出世習，在於世間生死境界，未得等於十方任用自在。
以此如來教令却生想念，去彼十地中染習出世淨心故。
此明十地緣真俗出世餘習氣惑故。
已上意明治十地菩薩緣真俗二習未亡、
寂亂二習未盡，於諸三昧有出入習故，未得常入生死。
猶如虗空，性無作者而常普徧，非限量所收。
一切眾生及以境界以之為體，普賢之智猶如虗空，一切眾生以為生體。
有諸眾生自迷智者，名為無明。
普賢菩薩隨彼迷事，十方世界對現色身，
以智無體，猶如虗空非造作性，無有去來，
非生非滅，但以等虗空之智海，於一切處啟迷。
智無體相，能隨等法界、虗空界之大用故。
豈將十地之位諸菩薩，以出入三昧有所推求，云何得見？
是故如來為諸菩薩說幻術文字，求其體相有可得不？
求幻之心尚不可得，如何有彼幻相可求？
是故將出入三昧及以求心，而求普賢大用無依善巧智身，
了無可得。是故如來教諸菩薩，却生想念，殷勤三禮。
普賢菩薩方以神通力，如應現身，明智身不可以三昧處所求為智體，
無所住、無所依故。
若想念願樂，即如應現化，無有處所依止故。
猶如谷響，但有應物之音；若有欲求，即無有處所可得。
佛言：普賢菩薩今現在此道場眾會，親近我住，
初無動移者，明以根本智性自無依，名為現在此道場故，
為能治有所得諸見蘊故，以無礙總別同異普光明智，
與十方一切諸佛大用體同，名為眾會故。
無邊差別智海，一時等用不移，根本智體無依住智，
名為親近我住，初無動移故。
云稱南無者，明歸命信順故。
約法以南為離，為離中虗，以虗無故，即明離為日離主心。
以心達虗無之理，即心智明，故云南無，表歸命信順虗無之理智故。
是故，善財！南方詢友者，義亦如然；龍女！
南方成佛，義亦如之。
但達虗無之理智，十方總南無；若執諸法作實有者，十方總北故。
餘如文自具。大方廣佛新華嚴經合論卷第六十七
w:: 音切
note:: 竭 ^459b14

〔渠列切。〕隣
〔力真切。〕覓
〔莫敵切。〕奮
〔方問切。〕迅
〔信音。〕
 ^460b15
