法華天台文句輔正記卷第八〔輔妙樂記〕
author:: 吳興永定寺　釋沙門　道暹　述
other:: 
# 釋法師品第十
釋法師品
疏云：宣傳者，依文宣傳，未能廣解義理。 ^760b41

若多若少者，經論五六不同故。
又從咸數下，約四法乃至一法，明法師即是多少之相。 ^760b43

未有一文者，無有經論次第，具列五種，
名為法師，在於一處也。
多少者，只是五六不同耳。 ^760c2

三流傳者，令他書寫受持讀誦故。 ^760c6

七、廣說者，若流通其文不名為廣，敷義弘理乃名為廣。 ^760c8

單云憶持者，意云：先受後方慞持，不得單云慞持，應云受持也。 ^760c12

元是別義，此是大經中次第之義，即當別教。 ^760c16

大經九品者，從第四恒已上俱能化他，以證今文五法師也。 ^760c18

疏前四人無解者，彼經云：佛告迦葉：若有眾生於熈連？
河沙佛所發菩提心，乃能於惡世中受於是經，
不生誹謗；次於一恒沙佛所發心，加能愛樂，
餘與上同；次於二恒沙佛所發心，又加能正信解及讀誦；
次於三恒佛所發心，又加書寫經卷，雖為他說，未解深義。
是故四人俱為弟子之位。 ^760c22

疏：束五為四者。以五法師對三業安樂行加誓願安樂行，
三業皆具慈悲，所以通名化他也。 ^760c34

疏：身、意是自行者。
其身若正，不令而行；其身不正，雖令不從。
今以身正故，故是身業法師也。
意業能善籌量，契當實境界，不勵而正，即意業法師也。 ^760c38

已有前後者，前則指五法師，今從通義故名法師品。
文是後者，則東西為三文是並是後，從通以結品名。
若以四安樂行例結品者，若從別論，三業安樂行是自行，是慈悲誓願是化他。
又別論身意慈悲即自行，口業慈悲即化他。
又通論自軌四法故通稱弟子，即自行之法師，
四種教詔即化他，故通稱法師。
今從通四故名法師品，是故云若欲知者下即示四安樂行相也。 ^760c44

疏即福德門者。五法在昔，未名為門。
今經五法以自薰修，即是緣因，故名門也。
餘二品爾。 ^761a12

疏：讀誦書寫是外行者，衣能蔽身，故屬外。
由讀誦等外遮諸惡，故名外行。 ^761a16

受持是內行者，座為安身，以身安故，內思空理，即內座也。 ^761a20

疏：障己醜者，由讀誦等內安寂理，能障三惑之醜也。 ^761a24

疏：涉有者，但以入惡弘經名為涉有，用中道寂忍為本也。 ^761a26

疏：濟他以忘我者，不同俱舍等教中忘人忘法為忘我。
今緣中道畢竟空理，十法界我，任運自忘。 ^761a30

通論互通者，謂自行之法通堪化他，化他之法通堪自行，即是化功歸己也。 ^761a34

疏：三界者，謂三善道也。 ^761a38

疏坐蘊一切相者，亦是蘊一切生善、滅惡等相也。 ^761a40

所依具二者，所依即法身也，法身具福慧二嚴也。 ^761a42

疏：所謂六度者，度雖有智，為對五眼，故度屬福。 ^761a44

疏：空座勝折體者。
彼未能處第一義空座故。 ^761a46

釋出其意者，界內界外各具四魔，名同體別。
界外以細易麤為死魔，變易無漏陰名陰魔，
別惑障於中理名煩惱魔，中道赤色三昧未究竟名天子魔。
界內四魔如前已引。 ^761a48

明具二嚴者，慈、悲覆一切，故能問；空、智通達，故能答。
又定、心通達，故能問；慈、忍無擁，故能答。
善於問、答，名二莊嚴。
疏慈、忍，故能種下，釋慈、忍有三用；空、慧下，釋慧有三用。
此即約譬以明二種莊嚴。
下種，故名種；生長，故名立；橫資法身，故名資。
又由下種，故須耘之；有立，故須破；有橫資，
故須智導，令至竪極也。
大論云：一人能耘，一人能種。
種喻於緣，耘喻於了。
此即圓教二嚴之因，種、佛具二嚴之果。 ^761b8

約體用者，即體起用也。
體即涅槃一法，而具衣座室三三有，離於三惑二死之用也。 ^761b24

疏：出三諦者。圓融三諦，遍攝諸法，過於次第三諦，故云出也。 ^761b28

疏包含、普接者，若分句解者，包含，故名大；
普接，故名乘。 ^761b32

忍衣三昧者，王三昧，一切三昧悉入其中，
是故此三昧如王，即當空座也。 ^761b36

疏：忍辱第一者，忍衣也。
無相最上者，空座也。 ^761b40

圓五行者，行雖有五，不出三。
梵行即如來室，室亦具三，謂淨即空也，
不淨即假也，非淨非不淨即中也。
謂依於三淨，起無緣慈悲，修於七善，及四無量心，
並六念法，從始至終，當以三諦無緣慈悲薰修，故名梵行。
天行即如來座，座亦具三，依天然三諦之理而遍修也。
聖行嬰兒及病行，即如來衣，衣亦具三，
謂戒、定、慧，此三謂是聖法，依而行之，故名聖行。
是故此三，即彼止觀，一心三觀，衣即中，
室即假，座即空。 ^761b42

十乘十境者，以一心三觀修於十乘而為能觀，
陰入等十境以為所觀，一一觀一一境，
當體遍接諸法為橫，優劣相望為竪。 ^761c12

破遍者，如破遍中，橫約諸門，竪約三觀〔云云〕。
及方便者，二十五法悉具橫竪。 ^761c18

四種三昧者，常坐常行、半行半坐、非行非座等。
若教若行，意在一實正修，故云只是一行。 ^761c22

事理二三者，謂事三理三也。 ^761c26

疏約結業起惑者，謂漏、無漏、非漏非無漏業起惑也。 ^761c28

即向第三者，指前三約諦理起惑文，是諦理之言具三諦故。 ^761c30

多種三法者，如玄文中明十種三法，謂道、
識、性、般若、菩提、大乘身、涅槃、三寶、三德，
並與衣、座、室三義同。
如苦道即法身，可對忍衣；煩惱道即般若，
可對空座；業道即解脫，解脫故利生，對慈悲室。
餘九例然。 ^761c34

疏：法者，軌則者。前文釋五種也，故今云法也。 ^761c42

疏皆以妙法為師者，謂受持等五法，一一皆是開權之法，故云妙法也。 ^761c44

疏：法師寶塔至福重者。
一、約現、未；二、約自行化他因果，以勸流通，故云深重也。 ^761c48

唯有退沒一分者，今家約遠而論，近門可是接退流通，
餘約近等二門，及以夢入銅輪等，並是始行修觀自益之相，
何必皆是退耶？故不依古也。 ^762a4

疏見聲聞畏憚者，如持品初：爾時眾中五百羅漢及八千人，
乃至此娑婆國中，人多蔽惡，故云畏憚。 ^762a10

被眾擯棄者，若不依四行入濁弘經，涉於聲色為他擯棄，如持品末偈即其事也。 ^762a14

疏：初、因藥王至得福之人者，應云佛世弟子，
為二：初經家敘出所因人；次佛世下，正示佛世弟子之相。 ^762a18

然曉其經旨者，意云：只曉得迹門開權顯實，
本門開近顯遠，久近雖殊，不出權實不二之法。
故玄文序云：文心莫過本迹。
如此緣者，與始末不殊也。 ^762a22

當得同者，聞一句一偈之人，咸皆與記。
雖無劫國之別，與記四大弟子未來當得作佛，道理必同。 ^762a28

容用別時意趣者，雖云容用，今經圓乘種強，
是故稱歎及以與記等，不可全同餘經別時意趣。 ^762a32

內觀具足者，謂外加法雨則讀誦妙經，
內加觀行即是位位十法，故知始從初品終至妙覺，
十法究竟轉名十大，具如止觀第五以去至第七廣明也。 ^762a36

疏見實三昧經者，是大乘經。
彼至兼帶，故不及今經遍開顯耳。 ^762a42

疏：我有四句，所謂諦者，如金剛疏引云：
一、名顯理周圓偈，但舉一字，詮義無缺者，名為顯理周圓也。
二、集法滿足偈，通舉一部等，皆名集法滿足也。
彼經云：凡所有相，皆是虗妄。
若見諸相非相，則見如來為一。
四句偈也。 ^762a46

大師誦經觀法者，別有一少卷誦經觀法流行於世。
其文雖略，十乘觀法具足。
觀誦經心性、文字、聽眾，具百界三千為假，
能誦、所誦體不可得為空，無非法界為中。 ^762b8

指一心法名為一念者，即指心性實相之體名為一念也。 ^762b16

疏：事理者，雙照則權實俱立，稱之為事。
雙亡則權實寂然，稱之為理。
亡時即照，照時則亡。
不二而二，而二不二，故曰圓融。 ^762b20

望於餘心者，亦不出餘九界心也。 ^762b26

亦名小解多聞者，但是翻倒上句，謂解一義應一切能詮。 ^762b28

音樂如前者，如第四卷末引阿含經也。 ^762b32

經：是大菩薩者，圓菩薩也，望偏為大矣。 ^762b34

願兼於業者，今弘經之人業兼於願，故云捨於清淨土而生此國也。 ^762b36

疏但竪得其意者。
但能解權解實，對不能為他廣說，故名竪也。
圓鏡云：今謂此人出處有異，竊為一人，
是所化少；唯說一句，是所說法少。
於大眾中，是所化人多；廣為人說，是所說法多。
約能廣、略，分為上、下，不是法師為勝、劣，可尋經自因見意。
經說佛在世，明上品法師愍眾生故，生於惡世，廣演此經。
即接次云：若是善男子、善女人，我滅度後，
能為一人說法華經，乃至一句。
明知只是佛在世上品，為他竊說，非謂有慧無聞，不能處眾與他廣說為下品也。
經明滅後，自分上、下，何得佛世釋？
故今不用。 ^762b40

四、法師者，彼評第二法師偈云：廣學多聞智慧訥，
口拙言無巧便，不能顯發法寶藏，譬如無雷而小雨。
偈意：聞慧譬雨。 ^762c12

反論至理者，反以莊儒仁義自然，齊於法界常住，故云反也。 ^762c18

經以不善心等者，以三業俱罵，而經一劫。
若以一惡言去，只一口業，而以經時極，但其罪甚多也。 ^762c22

疏豈能障礙者，若毀持經人，則障他菩提之路；
若毀於佛，則不能障礙佛菩提。
何以故？佛菩提以滿故。 ^762c26

疏修非權非實法身體者。
當冥至理，義如在背；當照權、實，義如在肩。
故云修非權等也。 ^762c30

須廢事釋者，若無理觀，不稱此經開顯權實，
以世人散心多，故須簡事專存於理也。 ^762c34

經：捨於清淨土者，此上品師位在內凡，下品師位在外凡。 ^762c38

疏：亦格量歎者，謂已今當最為第一也。 ^762c42

疏：已得會同者。古人意云：由法華已會同竟，是故涅槃易得會同也。 ^762c44

疏：會三之始，歸一之初者，但是綺文互說，其義一矣。
古人又名涅槃為會三之始，如後破。 ^762c48

疏大品已上漸、頓者，頓謂華嚴，漸即鹿苑等三味。
須簡漸中有頓，頓中有漸。
於諸部中借使不信，於大、小亦易信。 ^763a4

疏論人，則師弟本迹者，迹門以大通佛所第十六王子為本，
今日說法華前十四品為迹；諸聲聞等於彼初發大心為弟子本，
于今有住聲聞地者等為迹。
本門亦爾，師弟皆論久成故也。 ^763a10

嘉祥猶然者，彼云：法華前教為已說，法華經為今說，
涅槃之流為當說，三說之中法華最為難信難解。
所以者何？法華之前大小分流其言易解，法華已後三一已會亦非難解。
此經開方便門示真實相，會三之始歸一之初，乖於昔執故成難信難解。
猶然者，嘉祥稟大師之教尚然，況於近代耶？ ^763a18

具足四法者，謂佛、法、僧、戒四也。 ^763a30

若不爾者者，須如前荷負中約理觀釋，
不可從事而說，故云於理何益也。
疏又信力修畢竟空下，約三法以釋：初從又信下，
先說意；次從此人下，正對三法。
信力對忍衣，願力解脫，善力般若，合此三德以為自行，
而為機感，故云權、實也。 ^763a32

疏法輪正體者。此法華經總為前經法輪之體，方名正也。 ^763a42

疏：大涅槃窟者，窟只是秘藏，即所依也。 ^763a46

具如止觀者，彼約十二因緣束為三德，作大車觀具用今經。
下文四法生處，得道即法身德，轉於法輪即般若德，
入於涅槃即解脫德，三德秘藏佛住其中即是塔義，故云此經是法身生處等。 ^763a48

八相者，初從兜率天下生，二詑胎，三出胎，
四出家，五降魔，六成道，七轉法輪，八入涅槃。 ^763b8

向以人為魚#CB00145;者，
指前長行偈頌，約人歎經功深，喻之魚#CB00145;。
記中引彼文，由欠二文，結句前文云故曰不論供養佛也，結後句云故曰不須復安舍利。 ^763b12

與舍利等妙者，明此長行偈頌約法以歎處，
只與丈六舍利等妙，故今破之令同小教。
何名妙耶？ ^763b18

巧拙二度者，大論云：聲聞化人，苦行頭陀，
初、中、後夜，懃心坐禪，觀苦而行道，名為拙度。
菩薩化人，觀諸法實相，無縛無解，心得清淨，名為巧度。
斷釋如記。 ^763b22

經皆近者上聲，呼去聲，前通不及於上也。 ^763b28

疏安樂行中名為近處者，彼經云：安住一相，是名近處。
一相即是實相也。
今文明佛知見處為體，體是理，故引用也。 ^763b30

約真之緣了者，以住前依真如修，故云約也。 ^763b36

即真之緣了者，初住一分，緣了開發，當體即是，故云即也。
又是全性為修，故名即也。 ^763b38

與前小異者，此正消文，與前諸文稍別也。 ^763b42

疏：初、觀實相名因者，通於二義：發心為因，初住為因。 ^763b44

疏：觀竟名果者。通於分果及極果也。 ^763b46

經云：譬如有人渴乏須水者，生死八苦、
煩惱灾煎如渴乏，發心悕果如須水。 ^763b48

初家棄初及三者，棄華嚴及方等故。
此從今家立五時次第以破也。 ^763c4

疏未能如聞而解者，意云：雖復誦持，未得聞第一，而為未聞。 ^763c8

疏：能解為至泥者。
具約三慧，方名至泥。 ^763c12

理不全爾者，應知三乘是所開，故須對權以明。
乾濕等悉須開顯，如何純約法華以判？
但云三乘於一乘難信，由如高厚故未可也。 ^763c14

皆有小失者，不云華嚴及鹿苑般若，復不云法華即清水，
但云如泥，故成失也。
如前判中闕二闕三等是。 ^763c20

今師二義者，約觀教，皆約教味以判故也。 ^763c24

三教為麤者，以法華為泥水，即相待意也。 ^763c26

須臾唯約法華中圓釋者，即絕待義也。
應知前三師相待不成。
何者？法華體遍，唯一妙乘，對昔未說，故昔為麤。
古人但是相對以說，故相待不成也。
注家唯約法華絕待不顯。
何者？不開前三，即是圓妙，故絕無體，絕不成絕也。 ^763c28

教雖已轉者，却明般若中意，彼教雖融人行未妙，
故今法華開彼人行，汝等所行及皆吾子，
為是義故須第五味，遠近二釋良由此也。
五品位修觀為遠，六根為近也。 ^763c38

亦應具問遠近二意者，此述上問，但問於近也。 ^763c46

大旨同前者，同前答云未開權求，佛人未決等。 ^763c48

疏：夫般若，實慧、方便者。
實慧是實，方便是權，故云二慧也。 ^764a2

新發心菩薩者，鈍根菩薩初心與二乘同學，
無生具煩惱，故名病人也。 ^764a6

疏：雨健扶者。用前同體二慧，密而開之，令至極果菩提。
取佛意說，故云扶也。 ^764a10

經聞解者，此二字屬聞思修可見。 ^764a14

依前以為二釋者，如前譬中約觀約教二釋也。 ^764a16

經：今佛教化成就菩薩者，開權教菩薩入於真實，即是成就也。 ^764a18

開義不成者，凡言開者，點權即是，方名真實，如何廢除以釋開顯？
若爾，今亦云廢，與彼何殊？
答：今家意者，開已即廢，時無異途，權稱永絕，
名之為廢，不同光宅以除釋廢也。 ^764a22

開二種之方便者，只是開顯二乘也。 ^764a30

令開義善成者，他意將為開義巧成，不意且成會二，不免違經之過。 ^764a32

疏八萬煥然者。大、小八萬具足，故云煥然矣。
薩婆多論云：佛一座說法為一藏，如是至八萬，名八萬藏。
有云：且舉大數具足，應云八萬四千也。 ^764a36

未有所通者，只觀俗法，得俗諦三昧，未通於中，故云也。 ^764a42

算砂者，彼經云：善財南行至名聞國，於自在主知識所得算砂法門。
自在主言：我已先於文殊師利童子所得此法門，
常與十千童子在河渚上而共圍繞聚砂為戲，因此得知一切法等。
婆陀羅於城門臥海岸上住，百千商人及餘無量大眾圍繞說大海法，
方便開示佛功德海。
乃至語善財言：善男子！
我以好船諸商人眾行安穩道，復為說法令其歡喜，
引至寶洲與諸珍寶咸使充足，然後將欲還閻浮提。
若有眾生得見我身聞我法者，令其永不悕生死海，必得入一切智海。
此並別教恒沙法門，故引證成方便當體門也。 ^764a46

疏：昔不言三是方便者，即當體為門也。
今說三是方便者，即能通門也。
真實亦爾。 ^764b20

然但說三為方便者，意云：若說三是方便，則是開權。
故論云：一是真實也。 ^764b24

如赦體遍元者，喻當體虗通是門。 ^764b28

罪無不釋者，喻能通方便，歸實為門也。 ^764b30

疏言非三，則方便之門得開者，會三為一，故曰非三。
方便之門，即一實也。
語三三唯一，斯乃點示三之本性，故云可示。
意汎，汎隱也。 ^764b32

第三、准例者，應云：如三一為二，非三非一為不二，二不二為非二非不二之門。
由達二不二，通至雙非，即以二不二為雙非門。
由雙非故，起於二不二，故非二非不二為二不二門也。 ^764b38

但定三通一句者，闕於一通三句也。 ^764b46

次半者，以委破前方便為實作門意，未破實為方便作門，以易破故云不能也。 ^764b48

更立二句者，章安前以方便為實作門，
及實為方便作門竟，從問方便真實下更立二句，
並前為四句以立今義，故云得作餘二句不也。 ^764c4

後之二句，理無別趣者，以方便名趣，方便義實，名義亦爾故也。 ^764c10

三、如名下，次引例者，只如名之言，即是引例也。 ^764c14

先示非者，良由三不能相顯故。
從破此病下，明今昔互相顯相即也。 ^764c16

言三一既不相異者，判其三一本來相即，故云不異。
因緣之義下，結也。
應知開昔一外之三，即是今經同體之權，故成以三顯三也。
次以因緣三下，自約今經修性相顯，即是依教而修、
由修照理，故得更互相顯發也。 ^764c20

為一施三之一。三者，約佛意說也。 ^764c30

何者？已開者，列諸門者論。
知從實立名者，不論更開。
若從權立者，並須開之。
仍須體即開無異途，方名開相也。 ^764c32

具如隨文解釋者者，如今家隨一部文釋門義是。 ^764c38

亦應破之者，今正明方便須開，但列諸門故成不當，餘亦准此。 ^764c40

豈得云為實作門者，然今正明權教智，如何以同體之智為實作門釋也？ ^764c44

疏法華論同者。論云：以阿含言教為門。
此釋亦未全當。今家約行約理，俱得為門也。 ^764c48

不專在教者，上文云今取理為教所詮，即是理教共為門也。 ^765a4

但云從限域出者，破云限域為大乘為小乘，為是理為是教等。 ^765a8

破亦同前者，同限域也。 ^765a12

並不相應者，與前三車在門外及父在門外立二文大同。
破云：此二文所喻永別，如何得同也？ ^765a14

從初說故有門非門者，謂約施權及所開邊，
有於三乘五乘及資生等，今皆真實豈更名門？ ^765a18

疏昔說二為方便者，約漸三觀。
瓔珞經云：因是二觀為方便道，得入中道第一義觀。
即其文也。 ^765a22

無非通途者，只是無通入一實也。 ^765a26

疏藥王！若有菩薩下，簡非者，非類在昔於今，
定無不信之眾，故云也。 ^765a28

疏：身座冥稱者，夫解脫者，謂內智冥境，
外則和光利物，名為解脫。 ^765a32

經雖在異國者，或寂光，或實報，或方便土，為異國也。 ^765a36

經欲捨諸懈怠者，專依今經三德秘密藏衣、
座、室三方，能捨於偏小懈怠也。 ^765a38

經念佛故應忍者，衣、座、室是三佛也。 ^765a42

經：清淨光明身者，即法身也。 ^765a44

經若人具是德者，具衣、座、室三也。 ^765a46

疏八部下〔云云〕者，應廣明在在處處有弘法之處。
所聽之眾，若權若實，皆聖所遣。
如高僧傳中有冥告云：一切如法講處，
自人頭向上，並是冥力。
other:: 
# 釋見寶塔品第十一
釋見寶塔品 ^765a48

翻名有無者，謂有舍利、無舍利等不同也。
僧祇律云：無舍利名支提，有舍利名塔。 ^765b8

說菩薩因果者，意云：彼經中雖說普賢融門因圓果滿，
亦只是明菩薩因果與遮那等，不說遮那遠因果矣。 ^765b12

道非存亡，古今一揆者，道謂多寶、釋迦所證之道，
二體無二，故云一揆。
揆，則也。謂釋迦道非存，以現佛入古佛塔故；
多寶道非亡，雖久滅度，今出證經，故云非存亡也。 ^765b18

交莚接影者，意云分身是釋迦儔輩，召集使莚相次。
而身相接者，密顯釋迦遠壽，令知丈六非生也。 ^765b26

實道不生者，意明今古同證一顯實之道，故以入塔表之。 ^765b30

乃顯舍那非成者，謂今集分身召地涌本，為顯壽量而非生故也。 ^765b34

約譬類者，圓鏡云：塔是所見，大眾是能見。
此事為是根見？為是識見？
為是塔色發眼使見？
若根見者，根無知故；若色發者，色不見知故；
若識見者，識無見故。
二一既無見，和合亦無見，如一砂無油。
和合既有見，一一亦有見，如一麻有油，多亦有油。
又為到故見？不到故見？
若到故見之，見水眼應濕，見火眼應燒，以眼到故。
又若到故見則眼去，眼去故面上應無眼。
眼既不無，明知不到。
若不到而能見者，是亦不然。
若眼不到塔而能見塔，如斧不到柴而能破柴，
如塩不到則醎，火不到燒，杖不到痛。
雖有此破，更無決斷。 ^765b38

若無通見者，謂有通識也。
若無通途之見，名無通識之人。
意今消經，須與觀行有別。
若不甄簡，二途不分。 ^765c12

有人問者，圓鏡云：分身數多，寶塔唯一。
答：法華論云：存略故。
存謂多身，略謂一塔也。 ^765c18

寶塔不多者，如經云：我滅度後，欲供養我全身者，應起一大塔也。 ^765c22

合多寶願者，如經云：其有欲以我身示四眾者，
彼佛分身諸佛在於十方世界，乃至盡還集一處等。 ^765c26

故今經文如四支徵者，神力品：若經卷所住之處，皆應起塔供養。
所以者何？當知是處即是道場。
即如觀經：佛三種身從此經生，諸佛於此得三菩提，
諸佛於此轉于法輪，諸佛於此而般涅槃。
故云如四支徵。 ^765c30

疏薩雲分陀利者。
武兵道亮云：更有薩雲分陀利本，既存方世，
乃成三存，如提婆達多中引。
薩雲分陀利者。古譯法華，仍存梵名。
薩雲，此言妙法；分陀利，此言蓮華。 ^765c40

疏此塔正為證前等者，非但破於他師謬解，得對治名。
又證前，故破於執迹之疑；起後，故破於迷本之疑。
故屬對治。 ^765c48

尚非應身者，謂多寶但是化身，證經若是應身，
須具八相成道，所以只可表於法身，非即是法身，故云必不可也。 ^766a6

疏：未盡其體者。經從所表，不從理具，正明多寶以表法身及具三身，
不得云只是法身，以現塔處處證經故。 ^766a12

能表三中各三者，一身各具三身，故云不一也。 ^766a18

所表三中皆一者，三佛各表一德，故云皆一。
德雖有三而體是一，故不異也。 ^766a20

共成此故不異者，共成釋迦化道，開三顯一及以起後故。 ^766a24

明示四相者，謂四悉也。 ^766a28

在空以表二意者，塔閇以表證前，開塔以表起後也。
所非必多者，八非並是所非，中道實相為能非也。 ^766a30

疏分座共坐，示不生者，示釋迦不生也。
何者？若是於生，不應坐滅佛之座。 ^766a34

疏：入塔示不常者。
示常釋迦不應入古佛塔也。 ^766a38

疏現塔示不斷者，仍於現塔，故云示不斷。
分身示不一，可解。 ^766a40

疏：全身示不異者，多寶全身不散故也。 ^766a44

疏：讓座示不來者，雖來而讓座，以示不來。 ^766a46

疏：示不出者。定出不應入塔，坐出只是去耳。
又以生同滅，故示不出。
故止觀中引論釋相，大略同此，故不重引。 ^766a48

疏：八、不顯然者，能表之事既且顯然，所表之法必實。 ^766b6

以現未師弟等者，現未師弟是法師前長行意，因果等是後長行意。 ^766b8

引達多往等者，達多往日弘經釋迦獲益，今日釋迦弘經授達多天王佛記也。 ^766b12

未關地涌者，圓鏡云：將明遠壽之果，故先辯遠壽之因，則四行是也。 ^766b16

種智前已具釋者，如前諸文釋也。 ^766b20

妙法之言一分通智者，以妙法不出境智，
既云真實能所咸然，故知約能觀邊與般若無二。
又妙法則三德具足，以般若德與智體同，故云一分通智。 ^766b22

對迹明本者，只是對此迹門，以明於是本門故也。 ^766b28

略舉經題者，下經云：以大音聲普告四眾，誰能於此娑婆國土廣說妙法華經？ ^766b30

以此起彼者，謂壽量品也。 ^766b34

如明起由者，如先明所起之由，下文是。 ^766b36

盤桓經思者，謂每於觀心之文，皆經遊心思，使觀道相應矣。 ^766b38

疏如塔來證經者，塔如境，經如觀智，即是境發智，故云來也。
經五千欄楯下，圓鏡云：列莊嚴文中七科法門：
初、總持門。欄楯有防遮之力，故表總持；
陀羅尼有遮三惑、防二死因果之力，有持因中萬行萬善、
果中萬德之力，故云總持。
龕室下，明三昧門。
無數幢下，明神通門。
垂寶下，明四接門。
寶鈴下，明四辯門。
四辯八音，詮辯無量。
四面下，明四弘門。
其諸幡下，明無量心門。
釋相，可知。 ^766b42

疏：幢幡是神通者，依於不動而動，動而不動也。 ^766c10

疏：而且遍者，內充而外遍也。 ^766c12

疏：如前高廣義者，此是高家之大，故用高釋廣也。 ^766c14

疏：中觀橫竪平等者，只是不耳。 ^766c16

疏：一、如法相是者。
如法相解，內稱理解，方有於說。 ^766c18

攬因成果者，謂佛修戒定慧聖行時亦無別法，
但以大涅槃心導於二乘等法，至初地時攬於因行而成果德，
名聖行滿，爾時後轉名梵行。
慈悲喜三心滿住一子地，捨心滿住空平等地，
若於圓人入於初住等，廣如彼釋。 ^766c20

無說欲辭者，經中但云：彼某甲，佛與欲開此寶塔。
即是欲辭，更無別辭。 ^766c30

破大憍慢者，破諸住權教，自謂為極慢也。 ^766c34

疏華嚴亦說等者，如前明字等、語等、法等已引，即是其相。 ^766c36

大品亦云千佛者，彼經無作品中，釋提桓因難問須菩提般若義，
爾時四天王及釋梵諸王，乃至諸淨居天，
佛神力故，悉見東方千佛說法，亦如是名字說如是般若波羅蜜。
諸比丘皆字須菩提，難問者皆字釋提桓因，南西北方四維上下亦爾。 ^766c40

疏：却障機動者，若表前者，權障已却，大機已動。
意若起後者，表執近之情將却，須遠之機將動也。 ^767a2

問：凡云本迹至劣者，恐人悟解，見下壽量釋迦顯本竟，
依舊猶見丈六之身，猶謂釋迦不及華嚴舍那，此將舍那亦問釋迦本也。 ^767a6

自望本時遮那者，將華嚴舍那自望彼遮那，但是體用本迹也。 ^767a12

望迹成妙者，釋迦開已，望舍那迹釋迦成妙也。 ^767a16

迹妙猶麤者，意云舍那雖即巍巍，堂堂不顯久本，望於釋迦任運成麤也。 ^767a18

本門十妙者：一、本因妙；二、本果妙；三、本國土妙；
四、本感應妙；五、本神通妙；六、本說法妙；
七、本眷屬妙；八、本涅槃妙；九、本壽命妙；
十、本利益妙。彼判云：迹中若待麤妙，若開麤妙，
不異本妙而言始得，始得為麤。
本中先成若麤若妙，若開麤妙，亦不異迹妙而是先得，先得稱妙。
又云：不以廣狹及權實而判麤妙，但以久近而判本迹麤妙。 ^767a22

經我為聽是經故者，為#CB00727;勸諸菩薩多寶，
豈用聽經耶？ ^767a36

經廣說妙法者，勸弘通時，亦如今佛三周說法等，故云廣說也。 ^767a40

二萬在持品之首者，亦應云如爾時世尊視八十萬億那由他諸菩薩，
今但略指二萬也。 ^767a44

疏初有三行半頌多寶滅度者，上長行有六，
今但略頌第六、佛答。
上佛答又三，今亦略。
今偈中加入滅久近、誡勸持眾及聽法難遇等。 ^767a48

經雖久滅度者，意云：雖滅而實不滅，故云雖也。 ^767b6

經以難遇故者。多寶何故處處聽法。
以法華經開權顯實。
開近顯遠。雖值遇故。 ^767b8

經各捨妙土等者，諸分身一佛，只各賷一侍者，餘皆捨矣。 ^767b12

經：眾生蒙薰者。時眾蒙光及香薰也。 ^767b16

經以是方便者，分身遠集以為流通方便，故云令法即是久住也。 ^767b18

經而師子吼者。頌上多寶讚言：善哉！
善哉！皆是真實決定不虗也。 ^767b22

疏：供養三佛等者。
親供養自身三佛，則見三佛及聞三佛教也。 ^767b26

疏：初、一行誡勸者，經云諸善男子！
各諦思惟，誡也。此為難事下，二句勸也。
經：諸餘經典下，正舉難勸持。
文為六：初、明說經難。
大力諸天、二乘、菩薩擲山動地，豈得言難？
具傳說經，此為難也。
諸餘經典者，別則唯指三藏為餘，通則三教皆名餘也。
假使有人下，明書持難。
空無像，不可執捉；假令把得，亦不為難。
如無垢稱接取妙喜，不以為難；凡夫書持，實為難也。
若以大地下，三、明暫讀難。
假使劫燒下，四、明說法難。
若持八萬下，五、明聽受難。 ^767b30

引俱舍等者，俱舍唯少報恩兩兼，並是易持對辯難也。 ^767b48

十二、通大小者，解九本通大小，但廣問記，故名不至。
至不至者，大涅槃何義故至？
永斷貪欲、嗔恚、愚癡，不謗方等，不作闡提、五逆等故。
何因緣記三云唯在大？
今約小理，即是方廣。
如成論中以空為實，自唱善哉，即無問自說也。
如阿含經中授記彌勒，即授記經也。
但小乘#CB01926;斷，無真常理，
說必假緣，非天鼓任鳴，記作佛少，云無授記等。
玄文廣說，是故指之。
若人說法下。六、明奉持難。 ^767c4

經我為佛道者，若約自行應云為，若約化他應云我為佛道。
為訓作，作佛道以流通也。 ^767c20

經行頭陀者者，此經既已以圓詮三德，
故用衣、食、處三表，於三德為持經人所依，斗藪三惑是真行頭陀人也。 ^767c24

疏：賢劫者，劫有千佛，謂之為賢，而具五濁八苦，又稱恐畏也。
other:: 
# 釋提婆品第十二
釋提婆品 ^767c30

逆順定故者，前三教破逆會真，故云定也。 ^767c36

同於如來者，此經尚為如來師，何況同耶？ ^767c38

全似什公文體者，只是真諦重譯達多品文言，
體勢與妙經前後文體全同，驗知此是先有也。 ^767c40

百論之流者，百論梵文有二十品，此土但傳十品，
後十品與此無緣故，故略不傳此土。 ^767c44

大康元年者，西晉惠帝時也。
草堂寺在長安矣。 ^767c48

昏聖相扣#CB17897;者，謂佛在靈山，
時說一乘，先且放光，照于東方萬八千土。
爾時十方六道眾生，盡得相見，以表至道靈通，先擁無滯。
大眾既覩嘉瑞，皆同不測所由。
彌勒緣眾生有機，推請文殊為決。
斯乃四眾為昏，文殊為聖。 ^768a2

涉教歸真者，謂方便品三歸於真，即開、
示、悟、入是也。 ^768a12

興類潛彰者，謂比興也。
以長者比如來，引經大富長者即是如來，
乃以火宅喻三界，三車喻三乘。
潛者，陰也，借喻也，彰也，顯也，謂顯幽玄之理也。 ^768a14

述窮道昔者，謂昔迷流道，背曩緣於彼轉，
四生受於人天二乘，大乘解廣稱為巨富，棄大學小為窮子。
今述昔迷，故云通昔也。 ^768a20

彰因進悟者，謂於大通佛所得記為因，爾來無量何不進悟？
此城非實即是彰因，寶所在近是進悟也。 ^768a26

讚揚行理者，謂如來通法為事，若人善寶所在近，
亦即修行此經，即是如來使命，名行如來事，則如來廣讚理行之人也。 ^768a30

六、本迹如記。不思議一者，二人相對為不思議一也。 ^768a36

舉因徵果者者，謂彌勒不識地踊菩薩，
即執釋迦近成之因，徵於久遠之果。
佛即說壽量，辯因果所由。
伽耶道樹始爾久遠若斯，故能成就如是大菩薩眾。
假使塵點狹量，方能測量佛壽極果也。 ^768a38

稱揚遠濟者，稱謂稱歎，揚謂讚揚。
讚揚六根清淨，乃至稱歎普賢菩薩守護，
讚揚六根令人樂淨，歎諸菩薩令人進行。
又讚六根令人修自行，讚諸菩薩令人讚佗行。
修經之理，能為苦海之業，目之為濟。
法王啟運，非直利於當時，亦乃遠傳來業，故云遠也。 ^768a46

二十八品生起者，未見叡公生起，注家生起大理亦同，故今錄之。
夫昏聖相扣，必有感異之瑞焉，故首之以序品。
隨機筌極，涉教成權，故受之以方便。
方便之奧，興類乃彰，故受之以譬喻。
飡喻不猜，因象能照，故受之以信解。
納其解心，又以象告，故受之以藥草。
興喻既明，許以體極，故受之以授記。
而下象須繫，眾譬宜廣，故受之以化城。
鈍淺又啟，取含亦同，故受之以五百授記。
取含之中，復有未悟，故受之以授學無學記。
利鈍俱朗，化道須弘，故受之以法師。
弘經通極，必以證瑞，故受之以見寶塔。
塔踊瑞炳，幽顯樂宣，故受之以勸持。
宣故受之以勸持。
有範者患在律，故受之以安樂引。
請規嘉躅，潛有其人，故受之以踊出。
人廣德懿，功似非始，故受之以壽量。
知宗悟常，淺深不一，故受之以分別功德。
聞此功德，欣以相傳，故受之以隨喜。
隨喜則四眾竟修，六根必淨，故受之以法師功德。
根淨則含柔忘我，現為前範，故受之以常不輕。
法極人高，通之有本，故受之以神力。
神奇既發，對印已周，故受之以屬累。
崇法壽命，暉光住世，故受之以藥王本事。
負荷之懿，十地同風，故受之以妙音。
功玄應轉，萬品感賴，故受之以觀音。
凡四弘修，必人鬼爭護，故受之以陀羅尼。
執一所轉，嚴父移心，故受之以莊嚴王本事。
化傳遐劫，福彰來#CB00509;，故受之以普賢勸發終焉。 ^768b10

○懿，己利反，訓美。 ^768c8

但品旨未彰者，今家解釋品意難明，須開章門。
別解品意顯者，但直釋名而已。
若但生起故品意未彰，但云因果語通何教無之？
故但云舉因徵果，何能顯於發迹顯本也？ ^768c10

疏滿法師者。宋、齊錄云：上定林寺釋法獻方于圓國得梵本來，
有此一品。瓦官釋法意，齊永明八年十二月譯出，仍自別何未安部內。
至梁初，有滿法師，如疏。
今引此文者，恐云長安宮人請此品，淹留未為隱便耳。 ^768c18

天下大同者，當時秦、晉根阻，車書未同，
乃至大隋，方獲寧一，故曰混和，即大同也。 ^768c28

約處人除北等者，謂北州人及黃門不能造逆，故除之。 ^768c32

疏捧華色比丘尼死者，摩耶經云：提婆達多既至摩竭國，
語守門者：汝入白王，道我在。
即入白王。此時守門人即入白王。
王大嗔忿，而作是言：乃至不欲聞其名字，何況而應眼見之耶？
勅守門者勿聽其前。
提婆達多心大苦惱，舉手扣頭，切齒罵詈。
時#CB15106;波羅比丘尼，
此云蓮華色，從王宮出，見提婆達多，即呵之言：
汝今釋種，不得熾盛，於佛法中作大障礙！
提婆達多聞此語已，極大忿恚，即以手拳而打其頭。
比丘尼尋便命終。
即其事也。 ^768c36

四身者，謂四屬身業。 ^769a6

一、語業者，破僧屬口業也。
從三殺下更一節，分三殺，謂父、母、羅漢三也。 ^769a8

一、虗誑者，出血屬方便，與破僧加行同。 ^769a12

增苦增者，五逆罪五倍增也。 ^769a14

八比丘分二者，謂調達四為能破，四清淨僧為所破，即羯摩僧也。
若調達為佛及四比丘破清淨四九人，
名破法輪僧，佛在四清淨比丘內矣。 ^769a16

破出殺者，破僧出血，殺蓮華尼，三也。
汙母，汙無學尼，是殺母同類。 ^769a22

殺住定菩薩者，百劫修相好菩薩，是殺父母同類。
殺有學聖人，是殺羅漢同類。 ^769a26

嘉祥三意者，前三意度量之無品，只是故不可也。 ^769a30

經於多劫中至國王者，人中尊位，奢促之極，而能發願求法無退也。 ^769a32

疏：一、明欲滿檀那者。
經中無餘五度相，以檀度接於六耳。 ^769a36

經委政太子者，簡異餘王子以付儲君也。 ^769a40

疏次雖作下，至正求法者，上文總三，此但頌其最為滿般若。
阿私仙，此云無比，亦云端正。 ^769a42

始從十五，終二十一者，盡十五，盡二十一卷，並明六度也。 ^769a46

文相顯著者，文相兼含者，今亦不錄也。 ^769b2

體相可識者，體謂體狀，相謂行相也。 ^769b4

疏：防止七支者。小乘之戒，防禁身口，故但云七。 ^769b6

疏：四禪、八定者。於四禪上更加四空，名為八定耳。 ^769b8

疏：不殺至是檀者。
不殺，即是無畏施也。
不盜，即是施他財也。
不婬，即是有禮，正當施禮也。
不妄語，即是施於誠實之語也。
不兩舌是尸者。戒，謂慎也。
兩舌能成自他之惡，為過處甚，故對於戒。
不綺語是進者。綺語一法，人多喜犯，此失難防，故對精進。
不貪是禪者。禪防意地之非，則調直，故得名禪。
般若是正信因果，故能除邪見也。 ^769b10

疏：一、對治，謂慳等者，如淨名經云：以布施接慳貪，
以持戒接毀禁，以忍辱接嗔恚，以精進接懈怠，
以禪定接亂意，以智慧接愚癡。
即接持義，成對治義。 ^769b24

疏根調知法界者，知五陰、十二入、十八界界分不同故，
即第六識辯了三法，名為般若。 ^769b30

疏：壽安者，禪報在長壽，諸天而樂。 ^769b34

疏：辯者，欲知智在說也。 ^769b36

疏乃至詣道場者，一一文中更有眾多讚歎之詞，故云乃至。 ^769b38

疏：不乏信財者。以信成就，名為不乏，即七聖財也。
故云信為道源功德母，一切善法由茲生也。 ^769b42

疏：他不能折伏者，有行解故。 ^769b46

疏：隨食能消者，得法喜食，能消一切惡也。 ^769b48

疏：如優鉢華者，只是善根念念增長，如優鉢羅華矣。 ^769c2

疏：行慈境界者。夫修慈，皆依禪而發，以九種大禪是慈境也。 ^769c4

疏：離身心精進者，若身行精進而心滯者，不名精進。
身心俱運，乃名精進耳。 ^769c8

疏：禪無所住者。菩薩雖行禪定，而不隨禪生也。 ^769c12

疏：滅惡戒者，滅外道惡眾戒，名滅惡戒也。 ^769c14

疏：能壞煩惱者，即煩惱障也。 ^769c16

疏：及智障者，偏真之智為中智障也。 ^769c18

疏造一切福者，是檀；若修身，是戒、忍、進；
修心，是禪；修慧，是般若。
以第一義薰修者，謂以實相心於四威儀中行一一度，互相融即。
百界三千，體唯法界，方名圓捨；不犯二偏，乃名尸等。
是故記云無非十度也。 ^769c20

疏：不生瘡疣者，於念念中不見能忍所忍故。 ^769c30

疏：不捨於離者，謂常觀無念曰精，念念趣入曰進，故云也。 ^769c32

疏：於事中不放逸者，謂於事即理，名不放逸。 ^769c36

疏：於陰不熾然者，謂常觀法性，不令於陰而增諸惡故也。 ^769c38

疏：於界不擾濁者。
根、境、識三互相涉入，動亂於心，名為擾濁。
達界三諦，不名擾濁。 ^769c42

疏於界捨因、緣者，如眼見色，眼為因，空、明為緣。
若因若緣，無非中道，名之為忍。 ^769c46

六之與十開合不同者，開禪出願力，開般若出方便及智。
智謂中智，方便出假智。 ^770a2

疏：三、十二相者，且依婆娑一百七十七云：
問：相是何義？答：標幟義是相義，殊勝是相義，祥瑞義是相義。
一、足善住相，足下平滿，不凹不凸，於踐躡時，
等柔觸地，其跡分明；惡心欲滅，終不能滅。
二、千輻輪相，佛雙足下有文如輪，千輻具足，
轂、輞圓滿，分明巧妙。
三、指纖長，傭而漸銳，節不麤現，並時無隟，
安布得中，先、後圓滿。
四、足跟圓長，端嚴廣直。
五、手、足細濡，如妬羅綿。
六、手、足網縵，指間皆有網縵，猶如鵝王。
指若合時，網即不現，而無皺緩；開時便現，而無率急。
七、足趺圓厚，向指寫庸，兩邊圓直，如紅蓮華。
八、佛#CB00567;、脛圓直，漸下傭細，如翳耶鹿王#CB00567;。
九、勢峯藏密，猶如馬王。
若爾，云何所化得見？
有說：世尊愍所化故，方便示之。
十、身分圓滿，如諾瞿陀樹。
十一、同。十二、身諸毛孔一一毛生，如紺青色，螺文右旋。
十三、佛身諸毛孔各生一毛，如吠瑠璃，
其色紺潤，宛轉右旋，毛端上靡。
十四、身真金色，映奪世間一切金光，令不復現。
十五、常光一尋，周匝常有光明；四方各一尋，
晝、夜恒照。十六、皮膚細滑，塵、水不著，如吠瑠璃及蓮華葉。
十七同。十八、佛身廣洪直，不偃不僂，亦不傍倿歌，端雅充實。
十九、佛胷臆分齊，方廣威肅，如師子王。
二十、佛肩髆圓滿，非諸捔力妹狀力士能及。
二十一、佛平立舒持，摩自膝輪。
二十二、佛頷輪廣好，如師子王，骨圓如輪。
二十三、四十齒齊。
二十四、齒齊平密。
二十五、牙齒鮮白有光明。
四十、齒悉齊平，中間無隟，如毛髮許，光明皎映，如雪山王。
二十六、得最上味，舌根淨故，令所食變成上味。
有說：佛咽喉中有二乳泉，若飲食時，其乳流出，
雜諸飲食，變成上味，不正分耳。
二十七、舌薄濡廣長，出時覆面，至耳髮際，
若還入口，而於中無所妨礙。
二十八、眼目修廣，其色紺淨，如蘇圓多青蓮華葉。
二十九、佛眼睫安布善巧，猶如牛王。
三十同。三十一、眉毫間長半尋，右旋轉，光明清徹。
三十二、佛於唯藏中，有妙大種，能發悅意，
和雅梵音，如頻迦鳥，如帝釋鼓。
如是音聲，具八功德：一、深遠，二、和雅，三、
分明，四、悅耳，五、入心，六、發喜，七、易了，八、無厭。 ^770a6

不須各修者，明圓人從初發心常觀涅槃行道，
至初住時三十二相任運自發，不同權教別而修也。 ^770b30

已略辨之者，法身之相為諸相本，境智相稱具三十二。
又如華嚴一一相好與虗空等，修發互融不得各論。 ^770b34

相體多同者，藏通以真為體，別圓以實相為體。 ^770b40

疏：足跟者，足後也。 ^770b42

疏：梵身圓等相者。
如來報得圓迴身等觀目，四面皆覩，故云等相。 ^770b44

疏：慈等心者。等取悲、喜、捨也。 ^770b48

疏：成梵音聲者。隨機屈曲，巧取眾生，處處調熟，皆令入實。
故知梵聲諸相中最妙也。 ^770c2

疏道種智是別者。
地前緣修至十行中，用於假智遍學諸法，故以道種智為本也。 ^770c6

疏奇中三處好者，兩#CB03554;中間有骨，
名奇骨，即背下分是。 ^770c10

疏臗凡者，應云尻，恐字悞。 ^770c14

經十八不共者，大論二十六云：佛於無量阿僧祇劫來持戒清淨，
故身口業無失。三佛一切意業隨智慧行，故全無失。
四無異相者，佛於一切眾生無分別，無遠近異想，
是貴可為說，是賤不可為說。
如日出普照萬物，佛大悲光明，一切憐愍等度。
五無不定心者，定名一心不亂，亂心中不能得見實事。
佛於諸法實相中定，不退不失，是名無不定心。
六無不知已捨者，眾生有三種受：苦受、
樂受、不苦不樂受。
苦受生嗔，樂受生愛，不苦不樂受生愚癡。
是三種受：苦受生苦，住苦滅樂；樂受生樂，
住樂滅苦；不苦不樂受不知為苦，不知為樂。
餘人鈍根故，多覺苦受樂受，於不苦不樂受中不覺不知而有捨心，
是為癡使所使。佛於不苦不樂受中知覺生時、
覺住時、滅時，以是故言佛無不知以捨心。
七欲無減者，佛知善法思故，常欲集諸善法，故欲無減。
修習諸善法，心無厭足，故說無減。
八精進無減者，欲義即是精進，欲為初行，欲增長名精進。
如佛說：一切法欲為根本。
欲屬意業，精進屬三業；欲為內，精進為外。
九、念無減者，於三世諸法一切智慧相應故，念滿足無減。
又失念名威儀俯仰。
如來法中失念無減，名住禪定神通，念過去現在世通達無礙。
十、慧無減者，佛得一切智慧故慧無減，三世智慧無礙故慧無減。
十一、解脫無減者，解脫有二種：有為解脫、無為解脫。
有為解脫名無漏智慧相應解脫，無為解脫為一切煩惱習都盡無餘。
佛於二解脫無減。
十二、解脫知見無減者，佛於諸解脫中智慧無量無邊清淨故，
名解脫知見無減。
十三、十四、十五、一切身業、一切口業、一切意業隨智慧行者，
佛一切身口意業先知然後隨智慧行，
諸佛身口意業一切行無不利益眾生故，名先知然後隨智慧行。
若先不籌量而起身口意業則有失，佛先以智慧起身口意業故無失。
復次佛成就三種淨業、三種寂靜業、三不護業。
十六、佛以智慧知過去。
十七、知未來。十八、知現在。
通達無礙，謂過去、已過去等。
立通四教准前，今唯在圓也。 ^770c16

經號曰天王者，大論云：食不用鉢，不被袈裟，如王治也。
故曰天王也。因即返當合道，果乃失類同真，故曰天王如來也。 ^771a38

經廣為眾生說於妙法者，通指一代俱名妙法，此文具五時教意故也。 ^771a44

疏：第三、勸修，如文者，前分文云：佛告下，明勸信。
今云勸修者，勸信本令修行。
其言雖異，其義則同也。 ^771a48

疏：處華臺久者。此例如人中處胎十二月者為久。
以蓮華生者，有上、中、下。 ^771b4

故在父膝等者，等取在梵王口生、臍生也。 ^771b8

安置一切於菩提心者，令住三德涅槃，
故從別圓以釋，應通前二教也。 ^771b10

亦可釋妨者，妨云：淨土既云蓮華為父母，
何故皷音王經云：彌陀佛父名月上，母名殊勝妙類？
釋曰：經言他土有父母，淨土則無。
又經云有者，說因位時云有；言化生者，
說成佛已後云無父母，故不為妨。 ^771b14

經云：若生人天至妙樂者。
於人天中得一實益，方名勝妙樂矣。 ^771b22

來時大利方生者，意云：去時機緣未有大益，故無白去之辭。 ^771b26

菩薩讚詞者，以文殊海出，例地涌菩薩出已讚佛經文。
今文但云從蓮華下至於佛前頭面敬禮等，其詞甚略。
引此例者，用釋他疑，令知經文存略故耳。 ^771b30

從所移處來者，文殊縱從四百那由他外來，復有何遠？
故云應無也。 ^771b36

二者、眾海縱移者，意云海眾無緣者被移，龍宮有緣者不動也。 ^771b40

後變而不變處來。
者，只是從。龍宮謂不動。
處來，名為。不變處來。 ^771b44

非謂改體者，謂淨穢土體，本來相即，故不可改。
如淨名中，梵王見淨，身子見穢，即其例也。 ^771b48

此乃有往來者，佛彰灼三變而移之眾，故見有往來之想也。 ^771c4

化事成規者，謂成於化儀也。 ^771c8

經本聲聞人等者，住在今會空中，述海化意，故云本也。 ^771c10

經今皆修行大乘者，此敘於海中已修行法華圓乘己意，非謂至今釋迦會中方始修行也。 ^771c14

經：文殊師利至宣說者。
應知文殊先亦非不施權，今述化意，故云唯常宣說等。 ^771c18

經善知眾生諸根行業者，明龍女已得相似觀機三昧故。
能善知陀羅尼者，得相似三陀羅尼等。 ^771c22

下去諸文者，妙音、觀音等皆不出此三也。 ^771c26

經於須臾頃者，玉篇云：俄頃也。
明時極促也。 ^771c28

經深達罪福者，問：此是讚佛，為自讚耶？
答：觀經及疏是讚自身所證，以釋智積之疑。
又疏中但歎法、應二身，應以境、智不二消釋。
若無能契之智，焉有所起之應得妙法身？
復有能契之智，方有妙應。
疏雖云二身，經意乃三身具足。 ^771c30

經經無量劫者，即三祇行行驗身子，是執三藏教意難也。 ^771c40

權實義等者，有權則有實，故云等也。 ^771c44

從六根淨得無生者，據前長行文殊答智積云智慧利根等文，
則是先以稟於諸部中圓得六根淨，今聞圓經即入初住，
從六根位即往南方名起神通，若從初住已上即名起應矣。
又若一向從權釋者，即深位菩薩權引實行，示同即成亦應無失。
此中不云別教地前菩薩者，以別地前皆是法性身菩薩，
無有於父母生身得入初往，故不論也。
從實得說者，只是從父母生身得為實得耳。 ^771c46

何妨捨此往彼者，若八相成佛要須捨身，故云也。
other:: 
# 釋勸持品第十三
釋勸持品 ^772a14

疏二、萬菩薩奉命弘經者，若云弘持，即屬化他；
若云受持，即屬自行。 ^772a18

不及從初者，若題云勸持即失持，若單題於持即收二意，以持文在前故。 ^772a22

八十似對治者，佛但眼視而不發言告者，將護聲聞他方疑故云也。 ^772a26

經：於異國土者，他方淨土也。
經：憍曇是姓彌，猶女也。
亦云憍答摩，亦瞿曇，梵音奢切耳。
此云滿生，或云泥土，又翻甘蔗種，亦云日炙種。
以其逆賊中與滅暴釋氏，唯除一娠孕者。
仙人觀知，乃詣娠婦之所，先言求其所孕之子，後果遂之。
方至髻年，釋星便現。
其後賊王知在山中，候仙不在，察令擒捉，既獲而長竿穿之。
仙還尋得，知命難濟，乃降微雨，令少蘇醒，
化現一女，勸其交通，遺體染泥。
仙乃收之，以牛糞裹，置甘蔗園，有日使照，
滿足十月，乃變成男。
又復為王繼釋種，因得甘蔗及以日炙泥土之稱。 ^772a30

經皆是阿惟越致者，亦云阿#CB16014;#CB02494;致。
大品云：不退不轉，故名阿#CB16014;#CB02494;致。
彌勒問：論云：云何名不退轉？
答：此諸菩薩證得初地必定之因，依般若生在佛家，
大悲為體，善住菩薩正修行處，入於平等真如法中，究竟心證涅槃道故。
彼論約別，今經在圓。 ^772b2

○即初住已上位也。 ^772b10

經作師子吼者，作字去聲呼訓為若，入聲呼訓起也。 ^772b14

疏：引證分明者。以引達多及龍女，明功深福重竟故也。 ^772b16

疏：又將護聲聞者。
此諸聲聞以入初住，不須將護，正為護於機緣耳。 ^772b20

空生之德者，須菩提！
若人嫌行即坐、嫌坐即行等，皆護物機不令起與。 ^772b24

七年失國者，如四分律云：#CB00211;睒彌國憂陀延王，
是賓頭盧親厚知識。
王朝哺常往問訊，受惡人語云：賤人見王不起。
王乃報言：明旦更往。
若故不起，當奪其命。
如言而往。賓頭盧念言：王惡心來，我若不起，
當斷我命，悟王墜獄。
我今若起，七年失位。
作是思惟：以輕易重，寧使失國？
即起迎王，乃問之：今何故起，前不起耶？
答言：起與不起，悉皆為王。
王問：云何為我？具述前意。
王問：幾日當失？答言：却後七日。
王便還國，修治城塹，貯備軍儀。
至第七日云：沙門語虗，與諸綵女入恒水中，乘般遊戲。
時愍禪國七年不雨，波羅殊提王往摩竭國，
詣於瓶沙，求出水珠，不獲却還。
聞彼水中憂陀延王綵女悞樂，密放白象，入水引之。
憂陀延王謂為野象，善其調法，誦術彈琴，向前取之。
為彼得便，鏁脚還國。
經於七年，教兒調象，教女彈琴。
後因私逸，懼王罪之。
彼羅王子感以師德，聽自莊嚴，疾行捊象，
與女逃還，食頃而到。 ^772b28

進否為王者，即北齊少林寺稠禪師也。
為齊王所重，親體所居。
為護王壽，不起迎送。
王密怨，內心明重，試之故不起，當斷其命。
預知其念：斷命罪重，寧使失壽？
便起迎送。王亦問之：昨何不起？
今何起耶？答云：不起與起，悉皆為王。
王問知已，尅時而卒。 ^772c14

而為正則者，則即式也。
若以此名而均下，出正式意。
意云：若以小乘分之，若融於大名，方應今經出家之戒。 ^772c24

二脫者，解脫、解脫知見二也。
大乘則雙脫二死，方名二脫。
並於三學，名五分法身也。 ^772c30

疏：餘四亦如是者。
無有能將妙定來，必由自修正而所得。
餘三亦爾。 ^772c34

疏：既自無香者，譬上於戒不樂行。
亦不自聞者，譬其既不樂行，則無自利。 ^772c38

疏：心不定者者。若心不定，由具煩惱。
我心已定，煩惱已盡，入無學位，如何說罵故也。 ^772c42

疏：如折角牛者，喻斷正使已盡，如牛無角也。 ^772c46

疏：如殘童子者，殘，疾也。
喻正使盡，猶有餘習，雖有餘習，而不惱人。 ^772c48

疏：置之日中者，日譬喻無漏也。
謂於無漏日中，當自觀察有餘起陰，雖無煩惱，而於此身未免違順等。 ^773a4

惡邊定無單雙者，以此二句俱，但須互舉，
則成單雙之相，不須更立，故云定無也。
如云口善則身意惡，身善則口意惡是也。 ^773a8

疏：常念境界者。上單善、雙惡等境也。 ^773a14

三合聲者，阿字合拘、盧、奢三字為三合也。 ^773a16

世人執覽者，覽前就後，故成罵也。 ^773a18

聲界有八者，如下法師功德品中引。 ^773a20

大種為因者，謂四大種，如下釋。 ^773a22

觀我既是所罵之境者，彼為能罵，今反觀於能罵，
以為觀境皆不可得，由如幻化等。 ^773a24

形顯受者，謂罵形不罵顯、罵顯不罵形。
受、想、行、識亦如是。 ^773a28

此觀因緣者，觀因成假也。 ^773a32

過於異生者，羅漢身中有怖畏，尚過於凡夫也。 ^773a34

未得樂受者，欲得故受也。 ^773a36

已得樂受者，得以保護不令失故也。 ^773a38

已生苦受者，得已欲離故生苦受。 ^773a40

未生苦受者，只是欲得不生故苦。 ^773a42

疏：於不苦不樂不癡者，慈悲為他故也。 ^773a44

經惡鬼入其身者，謂三惑重以為鬼也。
又惑被外惡鬼人也。 ^773a46

疏僧即事、理俱和者。
智契於境，為理和；由理和故，方令事和。
故云佛即僧也。 ^773b2

經諸聚落下一行，入室弘經者，悉體性而為說法，斯慈悲慧之至也。 ^773b6

經願佛安穩住者，謂此經若住世，則是三佛住世，住世即坐座也。
other:: 
# 釋安樂行品第十四
釋安樂行品 ^773b10

應委騰前四品者，今騰法師品初大分四段文也。 ^773b16

文起盡耳者，只依四品生起次第，亦未顯於品中正意。
正意者何？謂諸品文心，即衣、座、室是。 ^773b18

冥資顯益者，未得度者但為冥益以示入品，故又為如來冥資顯被因益也。 ^773b22

上方者，方便，實報土弘經也。 ^773b26

進否者，能於此土他土弘經為進，但能他土弘經為否。 ^773b28

准而則之者，令以修而則於性，使全性成修。
修性則於三德，無非著衣、坐座、入室等，皆不逾三德故。 ^773b32

在今同異者，同只是秘藏三德耳，異者轉名赴物不同。
從所以法師下，其異相也。
又法說名實相，譬說名大車，信解名付財，
藥草名地雨，化城名寶所等，又名五行、
三道、三因等，品品隨機，立名不等。
然其理體不出三德秘藏，故云無非一乘也。 ^773b36

多寶衣者，多寶久已契寂，故對衣也。 ^773b46

分身室者，若非大慈悲故，無以處處利生，
令入大慈之內，故表室也。 ^773b48

次變表破無知者，法眼若顯，遍識法門，
應病授藥，即入室義。 ^773c4

五波羅蜜衣者，一一無非法界，以莊嚴故，故對忍衣也。 ^773c8

疏此附上品文者。
若准今品，上寶塔、達多二品，皆須先附法師品釋，次方依當品意。
以法師品衣、座、室三為弘經之軌，故須先附彼品。 ^773c12

疏不受三昧廣大之用者，大品中有不受三昧，
得此三昧遍法界用，而體不受。
此用復能遍破一切空、有，故云不受凡夫等。 ^773c18

不受亦不受者，能受亦不可得也。 ^773c24

疏：生見者，謂凡有見皆不受耳。 ^773c26

疏今更廣事解者。
前附事釋，即是約俗諦以釋，今約因、果以釋也。 ^773c28

疏：即是體法身行者，謂之正宗，自當體法身行也。
體字訓禮，禮者履也，謂履法身行，則法身安，故云著衣也。
餘二亦體。 ^773c32

疏因名至恩德者。
上歎佛恩，下化眾生，俱名恩德。 ^773c38

三喻具如玄文者，然大經中佛為調伏匿王諸妃后等說是偈云：
一切江河必有迴曲，一切藂林必有樹木，一切女人必懷諂曲。
文殊難曰：是義有餘，#CB00211;耶尼州有河端直名娑婆耶，
猶如直繩入於西海。 ^773c40

○疏云：金沙，文出大論。
種種金、銀、瑠璃、寶樹，是亦名林。
亦有女人善持禁戒，功德成就，有大慈悲。
此三喻皆非盡理，故名有餘。 ^773c48

疏彼呼為無餘義者。
彼經三喻，接一切法門盡。
此外，若更有法者，皆名有餘之說。 ^774a6

疏：此呼為無上道者，經云：晝夜常說無上道教也。 ^774a10

疏：大經明親附國王等者，諸優婆塞等不受五戒，
不修威儀，應持刀箭摧伏惡人，護說法者等〔云云〕。 ^774a12

聖行座者，有慧故對座也。 ^774a16

或出或沒者，或但用折，或但用攝故耳。 ^774a18

二釋並三皆四悉者，廣略二釋不出三德四悉，
故云三法異即世界，復以三德離對三悉，故云皆四也。 ^774a20

疏：一、緒者，應作此敘。
敘謂次第也。此緒訓於絲端，亦無大失。
若取訓業、訓事、訓餘，並非文意。 ^774a24

疏：一、假、實，二、空者。
假即生空，實即法空也。 ^774a28

而濫向三行者，不知為是何等慈悲，為身為口意耶？
故云也。 ^774a30

疏：恩德者，法身德也。
無緣普覆，故得其名。 ^774a34

疏：資成者。即是法身資發智德也。 ^774a36

疏：何能宣說是經者，為用何方法而流通此經也。 ^774a38

疏三、總明行成之相者，此指四行文後偈頌之文。
從我滅度後，求佛道者已下，文是。 ^774a40

經當安住四法者，但總標四行，而不別出四相，便即先釋身行處矣。 ^774a44

疏：或云：內凡初行者，從十住初心已去也。 ^774a48

疏：若久習純熟者，位在迴向後心也。 ^774b2

疏引前品近果之行者，法師品云聞已諦思惟當知此人等近於佛智慧文是也。 ^774b4

疏七、住已上者，瑤師案：瓔珞經云：入無生畢竟空界，
心心當行無相、無願，名不退住。
即第七住也。 ^774b8

疏：行始者，雖過分段，未侵變易，俱名行始，並是別教內凡初心也。 ^774b12

疏或云行處約因者，因應通等覺，約果應在妙覺。
如此判者，凡夫絕分，故不用也。 ^774b16

後釋通因果者，次家約智約境之言通於因果，
亦不知為是何教因果，故不可依也。 ^774b20

行近兩處俱得名行者，俱有進趣，漸近於理之能，故云也。 ^774b24

立理破者，立道理破也。 ^774b28

並深俱淺等者，初家及第二家行處俱淺、
近處俱深，瑤師則行深而近淺，故云互也。 ^774b30

而永異古師者，今家行近，雖俱在淺，二行同時，
及通於後，故不同古。
分於行近，深淺放不等，故及以定判也。 ^774b34

其意則別者，以淺通深，不同古人淺定局淺、
深定局深，故云意別。
下去約二忍、四忍釋，即當約位也。 ^774b40

疏：內懷至理者，接起理行也。 ^774b44

附事必依理者，攬事以徹理，觀理以達事。
又經，由也，達也。故云事理不可條然也。 ^774b46

非無所詣者，說真之時亦詣於理，說俗之時亦詣於理，
真俗不二，詣理是同。 ^774c2

約行准說者，說既真俗相即，行必事理無偏。 ^774c6

通遍前導者，謂慈悲通身口意，復以慈悲導身口意上止觀，
令入深位。止觀從淺至深，皆是慈悲之力。 ^774c8

正當於身者，應知身業之文具於口意。
何者？不與小女處女共語，口意業也。
柔和善順，亦口業也。
心亦不驚及所畏心不悕望等，意業也。
雖此互兼而各一業為主，餘之二業但為資成而已。 ^774c12

以能從所者，中道三智從於所觀境，故但云一法也。 ^774c20

總釋功德所由者，得中道地故，所以在剛，
能柔能順，能治能安故也。 ^774c22

見諸法實者，經中但云如實相者，始行未證，
但得云而觀諸法如實相，即是因緣法，如果地之法。
今言見者，約所證說。 ^774c26

疏人、法二空者。大論：問曰：小乘但得人空，何得具於二空？
答曰：如來滅後四百年內，諸師說小具二空；
四百年外，諸師所說乃云：小乘但得人空，無法空耳。
此違阿含經。彼云：小乘具二空。 ^774c32

疏約真、俗、假、實者，真、俗約諦，是所詮故；
假、實約所破，是故不同。 ^774c40

為對所破者，性相是所破也。 ^774c44

名同義異者，通教以真為體，圓教以中道實相為體，故云也。 ^774c46

若更開為四十二忍者，前開為四、五、六，
則通別教從；若作四十二忍者，唯在於圓，
但從無生、寂滅二忍開故。
增減可知者，若作四忍，伏順在住前；若作五忍，
三忍在住前，如信忍故；若作六忍在住前，
加和從忍，故云增減也。 ^775a2

為二者，生、法二忍也。 ^775a12

二復為一者，前約一法，即一實諦忍辱地是。 ^775a14

仍離二空者，生空為伏順，法空為無生寂滅也。 ^775a16

則經中二句者，從住忍辱地至不驚為初句，從又復下為次句也。 ^775a18

初地依法得忍者，依真如法得忍也。 ^775a22

疏：後心亦窮二空理者，後心二空理方窮也。 ^775a24

疏：大經云發心至不別者。
指名、字、位為初發心也，亦通於五品初心也。 ^775a26

善消柔和至竟者，意云：前文釋文釋柔和善順對當二忍，
已通初後則是生忍竟，即知不率暴等亦是生忍行相功德而已，
由得地故故有此德。 ^775a30

前則准知者，只是亦可互為其德，故前柔和等准不率暴等，
其相可見。何者？由得忍辱地故柔和，由得忍辱地善順，
即知柔和等是不率不驚等德，故云也。 ^775a36

疏聞佛常與無常者，是大、小相對；二乘作佛等，
即偏、圓相對；生死、涅槃，即真、俗相對。
佛道長等，謂實長，實難；權短，權易。
此即從事，故分；約理不二，故云非長等。 ^775a44

疏觀行即非行非不行者，以般若蕩二邊之相故也。 ^775b4

疏合上衣、座、室者，止行合衣法身德，觀行合座般若德，慈悲行合室解脫德。
今明能行對所離法者，三行是能行能離之法，十惱亂等是所離之法也。 ^775b6

所附為助者，以三學通附此三淺法，助於正觀深法，故云助也。 ^775b12

須指梵網者，以菩薩輕重等持，一支一境，
無非法界，方稱具足戒也。 ^775b16

三行兼理者，戒等三行皆悉正助合行，故云兼理。
於三門中非遠非近，以觀諸法空等而復最得兼名，故云對事設觀以助照理之正觀也。 ^775b20

向云助真似者，此取意通問耳。
以前正觀文通深淺以釋，故今以約真似問之。 ^775b26

不同古德者，如前三師釋行處文是。 ^775b30

疏：修定心者，經云：修攝其心。
修定處者，經云：在於閑處。
修定門者，經云：常好坐禪。 ^775b32

經云國王者，小者曰#CB15131;，大者曰國。
王者以一貫三，三表三才，一表三通。
三才謂天地人，故易云：天得一以清，地得一寧，君王得一以治天下。
君，國之王，故云國王。
王之所生，故云王子。
臣中大者，名曰大臣。
官長，謂五等諸侯也。 ^775b36

經及造世俗文筆等者，即勒沙婆外道所造經名，其經有十萬偈頌。
路伽耶陀者，正梵音云路伽也。
氏迦，此云順世外道之論。 ^775b46

梵志者，事於梵天，志在梵天，故云也。 ^775c4

設筋力戲者，令他設此戲也。 ^775c6

經諸惡律儀者，如大經明十六惡律儀，
如造一惡時，皆有無表惡起，即是惡法則也。 ^775c8

不男壞亂菩提志者，不男無志，以自無志壞人志故。 ^775c12

疏：九、遠譏嫌者。大寶積經云：若諸女人減二十眾，不為說法。
餘有男女，終不往詣比丘尼僧論法會處，不應也。 ^775c14

此當因緣約教者，附事當因緣，諸教俱離，則成約教。
今弘圓經，須屬圓教。 ^775c20

欲想者，止觀第八中明一念欲覺初起甚微，
不即遮止遂漸增長，為欲事故貪引無道，
乃至四重五逆，乃至因欲生十法界，亦如偈中記引薄拘羅緣，
並是明其欲想之相。 ^775c24

何所可離者，十惱即法界，故無可離，即空也。 ^775c32

何所不離者，以法界體遍離一切，即假也，雙非即中也。 ^775c34

一切俗境者，於俗諦境不可藥病等，名為譏嫌。 ^775c38

遠離魔外者，畜養者，如淨名用魔為侍也。 ^775c40

如病將身者，大論問云：菩薩以度人為事，
云何深山自靜，棄捨眾生，遠於慈悲利他之行？
答云：如眾藥將身，體康修業，身雖遠離，心不遠離。
准此，今令住閑處之意也。 ^775c42

隨要列二者，五緣中閑居靜處一調，五事中調心一，故云二也。 ^776a2

結成智境者，只經中一空字。
對二法者，表智境不二也。 ^776a6

空字隨位判者，須約六即判也。 ^776a10

疏：二邊、三諦者。中對二邊，故名三諦也。 ^776a12

疏：非七方便者，謂非此等人所觀之境也。 ^776a14

即表中道者，無常等四二乘四倒，常樂等四菩薩四倒，
如來證中入秘密藏，故以雙非枯榮以表之。 ^776a16

若不立雙非者，若不對出假菩薩更立雙非者，
常樂我淨四德皆是雙非中道四德故，
所以界外但有無常等四倒，遠於八倒即畢竟空故。 ^776a20

應約真妄者，真如為自，無明為他等。 ^776a26

今真如理正當無因者，此即立也，故異外人橫計無因也。 ^776a28

又云十境者，謂陰入等十境耳。 ^776a32

疏非解非惑者，亦是重舉中境，即是而解而惑，故云而從惑因緣生等。 ^776a34

騰以因緣一句者，只是前於因緣一句，開為涅槃生死二境也。 ^776a38

顛倒即是說由者，由顛倒說生死，由顛倒說涅槃也。 ^776a42

常樂無別釋者，無如前因緣顛倒二句，作二邊等二重釋也。 ^776a44

由本有境說上諸觀者，上經云：觀一切法空如實相，是境也。 ^776a48

亦由第二說用觀者，上經從不顛倒下諸句是第三，從但以因緣有下是結文也。 ^776b4

初釋由顛倒故說者，從非解非惑下文，
是以解惑因緣皆由顛倒，所以偏受顛倒之名，即結前妙境一切法空文也。 ^776b8

次釋由二邊者，從又因緣有下文是，即結前第二用觀文也。 ^776b14

第三、釋由不思議者，從又但以因緣有，從顛倒已下文是。 ^776b18

通上下文者，上謂如實相句，下謂從以因緣下，
有二句經，是並於中間成十九句也。 ^776b22

觀方有體者，能觀，觀以實相空為體也。 ^776b26

無出是不出者，法體不屬三世，所以不從現出，
墮於過去，故云不出，出只是入耳。 ^776b28

只是一大空者，謂十八空不出，能觀一畢竟空，名為大空也。 ^776b32

故次文云中道正慧者，應云最後文云中道正慧，今從語便但云次耳。 ^776b36

如不無斷者，此十八句能破不出此四字，即舉諸句初如字也。
餘三字在經可見。 ^776b40

及以離合者，彼止觀記中問云：前六空已明二空，何須更說次空耶？
答：以向性相重歷諸法，故更明七。
問：內空至畢竟破諸法盡，何須後五？
答：大論云：十三破盡，後五重說耳。
是則從一大空離為性相二空，及大論十八空、
大經十一空、楞伽七空等，合成一不思議圓妙境也。 ^776b44

疏不顛倒，即內空者，須約八倒以釋。
我、我所及六塵等，皆須三惑、二邊以釋也。 ^776c8

疏：即內外空者，內根外境俱空也。 ^776c12

疏：諸法是所破者，二邊之法，名諸法也。 ^776c14

疏：執方計破者。執空為有，有即屬方破之執故，故云計破。 ^776c16

疏：無名出離法空者，謂無為是小乘法空，
中道無名，出離於此，故云也。 ^776c20

疏：無名性空可解者。
無四性執，故名性空。 ^776c24

大乘進退者，勸弘經者觀於前機，宜大須大，
不宜於大，而為說小，以助於大。 ^776c26

結成大車者，十乘是法，大車約譬也。 ^776c30

一切破遍者，觀一切法空而已。 ^776c32

十八道品者，中道雙非以修念處，由念處生正勤等故，以十八空對於道品也。 ^776c34

表後三者，夢入諸位，即第八知次、第九安忍，
從五品 #CB15081;入六根、
十無法愛，即從十信離相似三法入於初住位，即如品末經文說也。 ^776c38

四總十別者，須以四行總於十法，則使一一行皆具十乘，
復以十乘別於四行，令一一乘皆具四行故也。 ^776c44

俱通橫竪者，十乘為竪，四行為橫，四行入十乘無橫而不竪，
十乘入四行無竪而不橫，則成橫竪皆至於極也。 ^777a2

十法導理者，理謂不思議境，境為十法所依，所以十乘得能導名。 ^777a8

以廣顯略者，近三助行，行略近廣也。 ^777a12

各遍消故者，今騰上行處三釋，一一皆遍消行處經文也。 ^777a14

人空行處者，只是頌上戒門合行處中生空意也。 ^777a18

頌雙標行近者，意云：偈後既結行近，所應雙標二章也。 ^777a20

亦當生空柔和等者，應云十惱亂與行處柔和等俱是生空，
故亦云當也。 ^777a24

經云無怖畏心者，申依行近二法，故無怖畏也。 ^777a28

疏初應入行下，十四行者，就此為九：初、
頌離憍慢緣；次、兇險下，頌上第三、離散亂緣；
三、旃陀羅下，頌上第四、離惡業緣；四、外道梵志下，
頌上第二、離邪見緣；五、亦不親近下，頌上第五、
離小乘緣；六、寡女下，頌上第六、欲想，第七、
不男無志操緣；七、亦莫親近下，重頌上第四；
八、兇險下，重頌第三；九、諸婬女下，頌上第九、
遠譏謙，兼得八遠危害，十遠畜養也。 ^777a30

疏：一、陰謀王命者，謂比丘教詔故。 ^777a44

疏：三、典藏亡寶者，謂比丘通引故。 ^777a46

疏：即謗法者，比丘是行法人，謂佛命爾耶？ ^777a48

疏摩橙加經者。彼經上卷云：有旃陀羅，
名帝勝伽，求婆羅門女以為子婦。
諸婆羅門悉皆毀呰旃陀羅姓。
帝勝伽言：汝婆羅門姓。
若因韋陀名婆羅門者，如昔梵天修學禪道，
有大智見，造韋陀論，流布教化。
其後有仙，名曰白淨，造四韋陀，如疏。
一一韋陀各四萬偈，偈各有三十二字。
言各三十二萬偈者，恐悞。
次拂沙等，如疏。當知韋陀分散之時，婆羅門種亦應分散。
若韋陀壞時，婆羅門不散壞者，如何得言婆羅門種因於韋陀？ ^777b2

疏：讚誦韋陀者，如此土文選之類。 ^777b20

疏：並諸雜語者，只是諸讚誦等耳。 ^777b22

疏：優留僧佉者，此云鵂鶹仙。
其人晝藏山谷，以造經書；夜則遊行，說法教化。
此伏夜遊行如彼鳥，因得此名。
在佛前八百年出世，說最勝論，有十萬偈，
以六諦為宗：一、陀驃諦，此云主諦，謂五大及時、
方、神、意。此九法為萬物所依，故名為主。
二、求那諦，此云依諦，謂色等五塵一、異、
離、合、數、量、好、醜、愚、智、愛、憎、苦、樂、勤、墮。
此二十一依前九法，故名為依。
三、羯磨諦，此云作諦，謂俯、仰、屈、伸、出、入、
去、來，故名為作。四、摩若諦，此云總相諦，
謂總取萬法為一大有，故名總想。
五、毗尸沙諦，此云別想諦，謂森羅萬像，
各各不同，故名別想。
六、摩婆夜諦，此云不與。
計塵成執，不相妨礙，故名不與；計恒水滅罪，故須三洗。
又曰：爾供養火，謂火為天口，天因此食，
雨時燒香、蘇等，令氣上天，以為供養，謂能滅罪及生福利。 ^777b24

疏迦毗羅者，以其頭如金色，因此立名，得神通。
前後各知八萬劫事，造無頂論十萬偈，
明因中有果，計一為宗，用二十五諦：一者、從冥初生覺。
過八萬前，冥然不知，但見最初中陰初起，
以宿命力，恒憶想之，名為冥諦；亦云世性，
謂世間眾生由冥初而有，即世間本性也；
亦曰自然，無所從故。
從此生覺，亦名為大，即是中陰識也。
次從覺生我心者，此是我慢之我，非神我也，即第三諦。
從我心生色、聲、香、味、觸；從五塵生五大，
謂四大及空，塵細、大麤，合塵成大，故云從塵生大；
從五大生十一根，謂眼等根能覺知故，
故名為根，名五知根；手、足、口大、小遺根能有用故，
名五業根；心平等根合十一根，心能遍緣，名平等根。
此二十四諦即是我所，皆依神我，名為主諦。 ^777c4

經破戒比丘者，大經云：不與犯重禁同共一處住，
呵謗方等者，得生不動國波羅夷。
此云退沒墮落，無道果分也。 ^777c32

經名字羅漢者，但有羅漢名字，無羅漢義。
如金剛三昧經云：有名菩薩，有義菩薩。
今亦爾，雖口自云我是羅漢，其實未殺煩惱等，
實是羅漢尚不親近，況名字者耶？ ^777c38

更有別事何不問耶者，意云：有解脫、涅槃，何以不問而問此鄙惡事耶？ ^777c46

經求現滅度者，所著既深，隨之而死，不能捨離，故云現滅。 ^778a2

經：小女者，十五已下。
處女者，十五已上。
未嫡者。 ^778a6

疏：第二、八行頌非遠非近。
理遠、近者，非遠非近，專明以觀契理得名。
然此八行，今應先分二行半頌上又復於法無所行等文。
初頌非行；次不得下，頌非不行，與長行雅合；
從一切諸法下，正頌非遠非近。
初一行半頌上觀一切法空如實相，是總句也。 ^778a8

經：不得諸法者，不得二邊法也。 ^778a18

經不知不見者，應以中道佛眼見、佛智知，不墮二邊知見也。
從顛倒下，頌前中八句，餘十句闕。
初二行頌不顛倒之相。
在於下，正約止行頌不顛倒。
觀一切下半行，頌無所有性句。
猶如下半行，頌如虗空一句。
不生下半行，頌不生等四句。
常住一相，頌實相句。 ^778a20

疏：得人無我者，人謂數趣也。
起惑造業，類取五趣之果，謂之為人。
而於其問，執有生宰自在之用，謂之為我。
安樂行人，隨於行近，以正憶念中道之觀，
而觀實相之法，故能止於二邊過惡也。 ^778a32

疏得法無我者。於二邊法中執有勝實自性、
自在之用，謂之法我。
安樂行人了達偏小之法即是實相，故離二邊之取著也。 ^778a40

疏文殊下，第三、一行一句總結成者，上長行身安樂行，
初開章為二：一、釋行方法，二、結成。
結成即指此文也。
今應云：大段第二、一行一句總結成身安樂行也。
第二、口安樂行亦具三業，以口為主，餘二業助。
以油塗身等，身業也；除嬾墯意等，意業也。 ^778a46

問：經讚小善者，大經云：見人小善，便讚歎之。 ^778b8

如涅槃中二乘者，先取小果，助於圓極也。 ^778b10

尚不令順法而違物情者，若順大法而違物機，尚不可也。 ^778b12

疏：行門也者。若不棲心至境，則安樂之旨未明，故云觀諸法空等。 ^778b16

疏：王者語者，自在如王，使他從己，不順而罸，故云誅之。
第三意安樂行，亦以餘二業助意。 ^778b20

經：亦勿輕罵學佛道者，等口業也。
恭敬禮拜，等身業也。 ^778b24

經：於諸如來起慈父想者，以覆陰長養菩提心故起。
大師亦爾。 ^778b28

疏理論三乘等者。
約化意說，約開權說，故云汝等所行是菩薩道，即其義也。 ^778b32

經得好同學者，五種法師也。 ^778b36

故各釋妨者，只拔苦必與樂，與樂必拔苦也。
疏此等亦須與樂，但其下。
釋不堪意。 ^778b38

疏降伏諸國者。今用小教破所化陰、入，即是涅槃故。 ^778b42

疏是三毒至四千者。
是佛所對治法。謂貪、嗔等十種隨眠，只是十使隨逐有情，
眠伏不起，名為隨眠。
若約起邊，名十思惟。
此十隨眠，一一皆餘有九隨眠，為其方便，足成一百。
前分一百，謂過去也；後分，謂未起也。
並現在一百，合成三百。
置本一百，就前、後分二百之中，一一皆以九為方便，
足成二千；並本一百，成二千一百。
起及未起，各有二千一百，足成四千二百。
約多貪、多嗔、多癡、著我思覺，此之五人，
一一各有四千二百，合成二萬一千。
更就三毒及以等分，四人分之，一一各有二萬一千，遂成八萬四千。
此是小乘論一數。
若依玄文第一所引，即約大乘中數也。 ^778b44

疏衣服即慚、忍善法者，始從五停，終至羅漢位，
皆具慚、忍莊嚴也。 ^778c20

經：得法國土者，謂寂光土也。
從法身地起應三界，故云王也。 ^778c24

經引導其心等者，說化意也。 ^778c28

然有壞義者，意云發心即壞天子魔故也。 ^778c30

爾後時長者在方等時被彈不退故歡喜，
在般若時被加故歡喜，故云通也。 ^778c32

疏：兼得人一者，行從人立。
既其有行，豈可無人？
故經云能令眾生至一切智也。 ^778c36

疏上總明行成者，上長行有總，有別。
前總中皆有行成及無過失；今但頌行成，不頌其無過失。 ^778c40

疏初三行頌不與珠者，上文有六，合但頌三：
初、半行頌第一、輪王譬，次、一句頌第四、
有功歡喜譬，三、兩行一句頌第五、隨功賞賜譬。
次合不與珠譬中但頌其四：初、一行半頌合第一、
輪王譬，次、半行頌合第二、小王不順譬，
三、半行超頌合第四、有功歡喜譬，四、一行追頌合第三、起兵往罰譬。 ^778c44

經以大方便者，用同體之權說法，名大方便。 ^779a8

疏三行頌合與珠者，初半行頌合大功勳譬，次二行半頌合正與珠譬。 ^779a10

經於家出家者，於家出頌上慈境，及非菩薩頌上悲境也。 ^779a14

經如法化世者，只是先權後實耳。 ^779a18

疏其中細開者，上合與珠，文具四、一。
今頌亦四：既知眾生二句頌人一，末後乃為下二句頌教一，
如王解髻下二句頌理一，此經下一行半頌行一。
故云細開也。 ^779a20

疏得現生後勝報者，現謂現在受報，生當生而受；
後謂隔跨當來一生、二生、無量生而方受也。 ^779a28

與初地等者，亦是且借別地對住也。 ^779a32

疏：正見無癡者，正見，無見惑；無癡，無思惑也。 ^779a34

疏信根者等者。應約圓釋，即無作道品，以消經中深入佛道等文也。 ^779a36

疏：定根得四禪者，得四如意足定也。 ^779a40

疏：是沙門道者，因也。 ^779a42

疏：是沙門法者，修行法也。 ^779a44

疏：是沙門義者。沙門，此云勤息。
息，謂息諸煩惱。今云煩惱盡，即息義。
無嗔，即慈悲義也。 ^779a46

疏：又是所更者，更謂經也。 ^779b2

疏答：此非願、智等者，謂願、智頂禪，能知三世之事。
經既但明夢之所見，不論禪之所見，故云非也。 ^779b4

疏：佛起現前者。起，謂覺也。
佛常以覺智現前故。
法華天台文句輔正記卷第八
 ^779b8
