
other:: 大佛頂如來密因修證了義諸菩薩萬行首楞嚴經正見卷第八
author:: 住婁東古興福禪寺沙門　濟時　述
commentary:: 
此事本來平等，何有階級？
本來無生，何有漸次？
譬如人因事遠遊，偶然失足，跌在糞坑裏，
須扶到岸，故有階級之稱。
必二番三番洗沐，故有漸次之號。
今欲淘淨根結中無明煩惱，故立三漸次之法。
此三漸次之法，豈是得已耶？
不過洗濯其濁穢，要無一點氣息，方有聖胎之分爾。 ^712c33

△二三、漸次法
一、結前倒因。
orig::  ^712c43

阿難！如是眾生一一類中〔至〕具足如斯虗妄亂想。
commentary::  ^713a2

此結前生後也。所言各具者，如眼受色惑時，則聲香等相因助成。
如耳受聲惑時，則香味色等亦相因助成。
如是十二顛倒，類類皆具，類類皆徧。
此業識種子，豈直八萬四千，便有恒河沙數矣。
以恒河沙煩惱種子，在妙明真淨心中觀之，
正如揑目生花，總無別性，還是自心顛倒爾。 ^713a4

△二、標列。
orig::  ^713a14

汝今修證佛三摩提〔至〕三者、增進違其現業。
commentary::  ^713a16

器喻妙圓明心，毒蜜喻顛倒，湯水等喻戒定慧。
本因即指上十二顛倒，妙明心中有此顛倒，猶如器中有此毒蜜。
器若不淨，不可貯甘露；心若不淨，不可以入三摩。
今立三漸次者，正是設淨器之法也。
淨器之法，必二番三番方潔；修行之法，必漸次漸深而得。
此三種漸次，乃是洗心垢之法，不可不備也。 ^713a18

△三、別釋三。
一，別釋助因。
orig::  ^713a30

云何助因〔至〕第一增進修行漸次。
commentary::  ^713a32

助因者，眾生有業則有身，需食以養之。
若養不得以正，或至殺身，是又食之過矣。
是故食須揀善惡，善者能益於我，惡者反是。 ^713a34

阿難！如是世界下，列四食住：一、段食，謂欲界取形段為食，
以香、味、觸三有資益故。
二、觸食，即前境和合第六意識，觸生喜樂故。
三、思食，即第七，思與欲俱轉，希望偏勝故。
四、識食，即第八，由前三食緣助勢力，執持諸根大種得長養故。
又人間段食、鬼神觸食、禪天思食、四空天識食，
此四種雖三界不同，莫不同於食住，是故指四食為助因也。 ^713a38

阿難！一切眾生下，正揀損益。
食甘故生，是為益；食毒故死，是為損。
又五辛者，謂大蒜、茖葱、慈葱、蘭葱、興蕖。
是五辛之物，性惡氣葷，故為毒也。
毒則損於身，故須斷之。 ^713b4

是五種辛下，示辛過患。
葢淫恚乃是三毒之首，萬惡之長，是食辛人天仙棄離，
且福銷則與鬼住，禪勝終為魔黨，邪力既衰還復墮落，是為過也。 ^713b10

阿難！修菩提下。結成當戒。
故知辛濁之物實為助惡之因，惡因若消正見得生，
自然三昧現前，名第一增進修行之法也。 ^713b16

△二、別釋正性。
orig::  ^713b20

云何正性〔至〕第二增進修行漸次。
commentary::  ^713b24

云何下。總勸持戒。
殺盜婬是性業，噉酒肉是遮業，此二不戒欲出三界，無有是處。
何者？婬心不除則生死不斷，殺心不除怨對無已。
葢修行人生果且不食，恐動暴氣，況食眾生肉乎？
釵釧尚不使聞，恐涉譏嫌，況與之從事乎？
又毒蛇喻婬，怨賊喻殺，刳心之法須如此觀，方見得利害之嚮。 ^713b26

先持聲聞下，明戒次第。
比丘犯婬、殺、盜、妄為四棄，尼則倍之，故有八棄。
梵語波羅夷，此云棄罪。
謂若犯此，得永棄佛法邊外，故云棄也。
言聲聞四棄、八棄者，小乘戒也。
言菩薩清淨律儀者，大乘戒也。
又執身不動者，粗也；執心不起者，細也。
要先持聲聞戒，執身不動；後持菩薩戒，執心不起。
先制粗相煩惱，後制微細威儀。
如此操心，便非躐等矣。 ^713b36

禁戒成就下。述受戒益。
不婬則無累，不殺則無負，不盜則無宿債，是則禁戒成就矣。
所言不須天眼者，謂肉眼即是天眼故。
葢殺盜婬不行，心地自能無障，六根自能通利。
如說觀見十方世界，即是天眼通也。
如說覩佛聞法，即是天耳通也。
如說得大神通，即是他心通也。
如說遊十方界，即是神足通也。
如說宿命清淨，即是宿命通也。
如說得無艱險，即是漏盡通也。
更若知得百千生事，即是宿命明。
見得一切眾生生善道惡道，即是天眼明。
斷得三界見思惑盡不受生死，即是漏盡明。
此三明六通，皆由禁戒成就得六根清淨。
是故現在父母肉身證得如此田地，名第二增進修行之法也。 ^713c2

△三、別釋現業。
orig::  ^713c26

云何現業〔至〕第三增進修行漸次。
commentary::  ^713c28

云何下。明般若德。
現業者，即六根所起見聞等現業是也。
然現業所起，必由心造。
心若不緣，則六用不行矣。
六用不行，則根無所偶矣。
根無所偶，與真常性一。
心若不緣，乃旋元自歸。
何則？由一向喪本受淪，故不能全一。
今則捨妄歸真，得反流合性矣。
又所言心無貪婬，於外塵不多流逸者，正是違其現業也。
十方下。引喻合顯。
明月喻心，琉璃喻根。
葢現業不起，心自清淨。
心既清淨，根亦是清淨矣。
正報清淨，依報亦是清淨矣。
一國土清淨，乃至十方國土亦是清淨矣。
故曰：十方國土皎然清淨，譬如琉璃內懸明月。
是謂般若智德也。 ^713c30

身心下。明解脫德。
只此智德，觀十方世界，若自若他，總無別法，
唯一妙圓真心，平等無二。
以無二平等故，一切如來即是我心，我心即是如來。
然亦不分別我心、如來心。
何以故？一切諸法，悉不可得。
當此之際，正是我放身命處。
故曰：身心快然，妙圓平等，獲大安隱。
是謂解脫德也。 ^714a2

一切如來下。明法身德。
密圓理也，淨妙智也。
以智不可識故曰妙，以理無不周故曰密。
行人證到平等實相田地，一切如來密圓淨妙法身自然顯現其中，
故曰一切如來密圓淨妙皆現其中，是謂法身德也。 ^714a14

是人下。結前三德也。
觀音云：生滅既滅，寂滅現前。
寂滅，忍智也。當忍智現前時，三慧俱沒。
何以故？葢三慧是解，忍智是行，行起解絕，是以三慧俱沒。
今謂智與理冥，不可以智知，不可以識識得，是無生法忍現前。
當法忍現前時，三德俱隱。
何以故？葢三德是解，法忍是行，亦是行起解絕，是以三德俱隱。
從是已去，但用忍智，歷五十五位，隨所發行，
不離法忍為本，名第三增進修行之法也。 ^714a22

問：前已廣明戒相，今說三漸次法，何得復示其戒耶？
曰：前明戒相，是論法之次第，戒應在先故。
今說漸次，乃是論位之次第，戒是當人前位故。
問：戒何得成位耶？
曰：今示大乘圓頓教，不同小乘故。
小乘唯執事相，不明理體。
大乘所戒，必先明理。
又大乘未起行相，即所明之理是解相。
要必攝戒成行，方見是實。
故以戒為前位爾。
問：發何等行，見大乘之理？
曰：如說助因，乃是外緣。
如說正性，乃是內障。
如說現業，乃是根塵所起之相。
此是無始虗妄所熏習氣，即無明塵沙見思等是也。
今以三漸次法，蕩除內外障緣，并根塵所起現業，便見當人本來無生矣。
若見本來無生，即是大乘之理也。
以此大乘無生之理，隨義建立五十二位。
加地前四位，與最初乾慧地，共五十七位，方盡究竟矣。
義見下文。 ^714a40

△三明地位十 ^714b18

一，乾慧地。
orig::  ^714b20

阿難！是善男子欲愛乾枯〔至〕乾有其慧，名乾慧地。
commentary::  ^714b22

祖師云：心如牆壁，可以入道。
又古德云：非是塵不侵，自是我無心。
言無心者，非無其心也，祇是無世間心爾。
葢世心消亡名曰乾，執心虗明名曰慧，見得自己本覺名曰地。
又初發慧，覺雖圓鎣十方界，而無行用之能，
是乾有其慧，故云乾慧地。
此躡前第三漸次義也。
前曰心無貪淫，今曰欲愛乾枯；前曰於外六塵不多流逸，今曰現前殘質不復續生。
以此觀之，較前工夫便是不同矣。
初心學道不得此義，何可躐等？
講家不諳，徒以名相配合，既辜佛旨，又與文義大相乖謬，故不取焉。 ^714b24

△二信位
一、信心
orig::  ^714b42

欲習初乾未與如來〔至〕中道純真名信心住。
commentary::  ^714b46

欲習二句，即指前位而言也。
前位祇有斷德而無行用，是故未與如來法流水接。
亦如學人初做工夫，得身心前後際斷，
此是枯定用不著，無有理水滋發故。 ^714b48

即以此下勸進行人到恁田地，即用此位解心中中流入。
中者，中道也。中道離一切有無對待法是。
流者，直心也。直心任運轉一切法是。
所言圓妙開敷者，圓妙即覺也，開敷即慧也。
謂以中道之直心，要與慧覺相應，須得真正見地，方纔是妙。
故曰重發真妙。真妙，真心也。
如本得真正見地，決定信知此心是妙，是常住法。
故曰妙信常住。若信此心常住，便無有妄想顛倒為所知障矣。
故曰一切妄想滅盡無餘。
且所知障斷，則妄想不生矣。
二邊不墮，則中道純真矣。
故以中道智信此真心，名信心住。 ^714c6

△二念心
orig::  ^714c26

真信明了一切圓通〔至〕得無遺忘，名念心住。
commentary::  ^714c28

明了者，諦當之意。
由前煩惱滅盡，惟一真心見得諦當明白，
更無餘事，總是圓通法界，是故陰、處、界三不能為礙。
又捨身受身即是分段生死，一切習氣即是變易生死。
今以中道智觀之，惟是真如境界，是故無數劫事皆能記憶，
不分延促，一念現前，故名念心住。 ^714c30

△三精進心。
orig::  ^714c40

妙圓純真真精發化〔至〕進趣真淨名精進心。
commentary::  ^714c42

葢妙圓之智無襍，故曰純。
妙圓之心無妄，故曰真。
真即明也，純即精也。
以精純之心，發化無始習氣，莫不化而為純矣。
以真明之心，進趣精明作用，莫不進而為明矣。
由明慧精進，成斯淨行，故名精進心。 ^714c44

△四慧心
orig::  ^715a4

心精現前，純以智慧，名慧心住。
commentary::  ^715a6

由前三位，初斷現障，以根境不偶妄想滅盡故；
次斷報障，以陰處界三不能為礙故；三斷煩惱障，無始習氣通一精明故。
今則三障既除，純是智慧，故名慧心住。 ^715a8

△五定心
orig::  ^715a14

執持智明，周徧寂湛，寂妙常凝，名定心住。
commentary::  ^715a16

以智續明，明能持定。
周徧，即智用也。常凝，即定體也。
定由明持，故名定心住。 ^715a18

△六不退心
orig::  ^715a20

定光發明，明性深入，唯進無退，名不退心。
commentary::  ^715a22

前是智生定，今是定生慧，慧即明也。
由明慧深入，以明其理，有進無退，故名不退心。 ^715a24

△七護法心。
orig::  ^715a26

心進安然，保持不失，十方如來氣分交接，名護法心。
commentary::  ^715a28

前初位中單見其理，三障不斷、習氣不除，
是故未得與如來法流水接，心地不安。
今則心進妙理，三障已斷、習氣已除，更得定慧雙資，
是故與如來氣分交接，心地安然。
由此定慧保持不失，故名護法心。 ^715a30

△八迴向心。
orig::  ^715a38

覺明保持能以妙力〔至〕重重相入。
名迴向心。
commentary::  ^715a40

迴向者，謂迴心而向於佛也。
由來一向執心，故於佛於己，打作兩橛。
今以定慧力資，與十方如來氣分交接，
見得此心是佛，佛是此心，心佛冥一，故曰覺明保持。
又所言保持者，乃是寂照不二之謂也。
即寂是照，故曰迴佛慈光。
即照是寂，故曰向佛安住。
寂照不二，故得互現互入。
喻如雙鏡，妙影重重，故名迴向心。 ^715a42

△九戒心
orig::  ^715b6

心光密迴護佛常凝〔至〕得無遺失名戒心住。
commentary::  ^715b8

由前初見自心，未得法性，後接如來氣分，
則是已得法性，猶存佛見。
次迴佛慈光，則是佛見消而冥然獨照矣，故曰向佛安住。
今則心光密迴，則照又不立矣。
到此佛見法見俱忘，因性果性迸絕，純覺獨圓，故曰獲佛常凝無上妙淨。
此乃是無為田地，極是難得，所謂枯木巖前錯路多，
要須仔細，故名戒心住。 ^715b10

△十願心
orig::  ^715b22

住戒自在，能遊十方，所去隨願，名願心住。
commentary::  ^715b24

且既到無為田地，又得戒心，便是不妨矣。
不妨則胡來胡現，漢來漢現，聲色門頭，
逆順自在，十方世界，隨願所生，故名願心住。 ^715b26

問：心無所住，何故十信亦名住耶？
曰：住者，心念不移之謂。
如參學人，未見要見，未悟要悟。
既見既悟已，要在悟處相應，見處立脚。
古德云：得此事，如靠一座泰山相似，豈可落虗耶？
此乃是頓教法門，一悟永悟，一見永見。
不同漸教，聞佛說方信，見佛相方信。
自無所得，依他漸次。
此即自見自肯，肯處即信，信處即住。
是故十信中，約住處為信。
後十住中，約信處為住。
大槩信住雖分，其義則一，不過增明理觀云爾。 ^715b32

△三住位
一，發心住。
orig::  ^715b48

阿難是善男子〔至〕圓成一心，名發心住。
commentary::  ^715c2

方便即慧也，心精即妙也。
謂上之十心，皆以妙慧開發，見得心精之妙，非謂真有是十心也。
葢一心是真，十用是妙。
由十用顯是真心，故曰圓成。
以真心具是十用，故曰涉入。
此一多相容自在之用。
行人見得此理，即住是中，故名發心住。 ^715c4

△二、治地住
orig::  ^715c12

心中發明如淨琉璃〔至〕履以成地名治地住。
commentary::  ^715c14

即前見得此心此理，由是發明妙用，喻如琉璃內現精金，
精金喻理，琉璃喻心，心中發明此理，即依此理而治心故，名治地住。 ^715c16

△三、修行住
orig::  ^715c20

心地涉知，俱得明了，遊履十方，得無留礙，名修行住。
commentary::  ^715c22

以理治心，則心地涉知；以智治行，則俱得明了。
葢知有分限，而智用無窮，是以遊履十方而無留礙者，乃是得一切智之用也。
又十方者，十界也。
四聖四界，六凡六界，行人了得此心，在聖不增，
在凡不減，一念平等，不起知相，以此操之，
是為修行，故名修行住。 ^715c24

△四生貴住。
orig::  ^715c34

行與佛同受佛氣分〔至〕入如來種名生貴住。
commentary::  ^715c36

古德云：寧為心師，不師於心。
葢前來所得，還在故處，無自力分，猶師心者也。
今行與佛同，受佛氣分，有自力分，為心師者也。
喻如中陰身，自求父母。
行人得是道種智，以自力冥通佛果，名生貴住。 ^715c38

△五、方便具足住。
orig::  ^715c44

既遊道胎親奉覺胤〔至〕名方便具足住。
commentary::  ^715c48

且既受佛氣分，生道胎已，自當具一切種智而為佛胤者。
一切種智，即權實二智也。
自行即實，化他即權。
行人得斯方便，喻如人相不缺之謂也。
葢根本中先具此理，故名方便具足住。 ^716a2

△六、正心住
orig::  ^716a8

容貌如佛，心相亦同，名正心住。
commentary::  ^716a10

前說胎相，是喻方便法也。
行人所得方便，超過凡夫地，超過二乘地，生在佛胎。
既生佛胎，自然肖像於佛，故曰容貌如佛。
且外貌如佛，豈內心有不如耶？
故曰心相亦同。然外貌如佛，必現慈忍之容。
內心如佛，必具悲願之智。
內外一如，故名正心住。 ^716a12

△七、不退住
orig::  ^716a20

身心合成，日益增長，名不退住。
commentary::  ^716a24

初心方便，有自行，有化他。
化他外現慈儀，自行內心充實，此自利利他感相如是。
今則行隨佛轉，化與俱成，是故內外和融，身心如一。
以此操之，有進無退，故名不退住。 ^716a26

△八童真住
orig::  ^716a32

十身靈相，一時具足，名童真住。
commentary::  ^716a34

十身者，謂菩提身、願身、化身、力持身、莊嚴身、
威勢身、意生身、福德身、法身、智身是也。
又靈相者，即指上十種，是法身中之靈相也。
又童者，十五歲以下皆稱童，今取成形之謂。
行人修是方便，雖未如佛，而能一念具足十種自在妙應，
亦如胎相具足成形，故名童真住。 ^716a36

△九、法王子住。
orig::  ^716a46

形成出胎，親為佛子，名法王子住。
commentary::  ^716a48

形成出胎者，向來無明包故，氣未足故，故喻未得出胎。
今乃無明已盡，智身已滿，喻形成出胎也。
親為佛子者，葢德相具足，分覺圓極，堪為聖種，
紹隆三寶矣，故名法王子住。 ^716b2

從乾慧地至修行住，是因中帶果，如月初生，即見全體故。
以發得相似覺，即信是心是佛，以無始無明住地未斷故。
從生貴住以來，是果中帶因，如初七八夜月，漸得圓故。
以發得分證覺，住在佛體，長養聖胎故。
到今第九住，分出陰胎，成法王子住，如十六夜月，
無所虧故，圓滿理體，無所障故。
又前說慧性圓明，鎣十方界，此即圓融義也。
然圓融不礙行布，由是從體起用，位位證理，
位位斷障，至究竟覺，無明方盡，此行布義也。
然行布不礙圓融，由是攝用歸體，位位是真，
位位可階，到妙覺乃徹盡法源矣。
但諸經不同，隨教次第，不必抑配牽合，恐傷本經旨趣。 ^716b10

△十灌頂住。
orig::  ^716b32

表以成人如國大王〔至〕陳列灌頂，名灌頂住。
commentary::  ^716b34

表以成人一句是總。
如國下，釋成。表者，表揚其德業，表示其本有。
法華云：此實我子，我實其父。
今文云：彼剎利王世子長成，陳列灌頂者，是表示其本有也。
又我今多有金銀珍寶、倉庫盈溢，其中多少所應取與，汝悉知之。
今文云：如國大王以諸國事分委太子者，是表揚其德業也。
又陳列灌頂者，華嚴經云：轉輪聖王所生太子，
母是正后，身相具足，坐白象寶妙金之座，
張大網縵，奏諸音樂，取四大海水置金瓶內，
王執此瓶灌太子頂，是時即名受王職位。
菩薩受職亦復如是，諸佛智水灌其頂故，名為受大智職菩薩。
是為陳列灌頂也。
故名灌頂住。 ^716b36

△四行位
一，歡喜行。
orig::  ^716c10

阿難！是善男子成佛子已〔至〕十方隨順，名歡喜行。
commentary::  ^716c12

行者，用也，有行用之義。
由前所得其體，未得其用，故以胎相喻養育也。
今養育已成，發得真如妙用，故歡喜。
由前所得止是一機一智，未得無量智，故以童子喻操長也。
今操長已就，具足無量如來妙德，故歡喜。
由前所得聖凡分隔，生佛不齊，未得十方隨順，故以太子喻未受灌頂職也。
今受灌頂職，已得十方隨順，故歡喜。
故名歡喜行。 ^716c14

△二饒益行
orig::  ^716c26

善能益利一切眾生，名饒益行。
commentary::  ^716c28

且既有無量妙德，即成無量妙用，故以十方隨順是為饒，
一切受化是為益，故名饒益行。 ^716c30

△三、無瞋恨行。
orig::  ^716c32

自覺覺他，得無違拒，名無瞋恨行。
commentary::  ^716c36

若有自則有他，若有覺則有不覺，故多違拒。
既多違拒，則有諍執，有瞋恨矣。
今則不然，自覺覺也，覺他亦覺也，覺則一矣。
無自無他，無覺與不覺，一道清淨，故無違拒。
既無違拒，則無諍執，亦無瞋恨矣，故名無瞋恨行。 ^716c38

△四無盡行。
orig::  ^716c46

種類出生，窮未來際，三世平等，十方通達，名無盡行。
commentary::  ^716c48

種類出生者，橫徧也。
窮未來際者，竪窮也。
以此竪窮三世，橫徧十方，隨其類化，悉能通達者，了知是空寂故。
以空寂之智，現隨類之身，便是無盡矣。
故名無盡行。 ^717a2

△五、離癡亂行。
orig::  ^717a8

一切合同種種法門，得無差誤，名離癡亂行。
commentary::  ^717a10

菩薩現種種身，必說種種法。
法有種種，其理無差。
理既無差，化是無化矣。
化既無化，焉有身相可著耶？
理既無差，焉有念相可計耶？
以念相身相，同是一空，故曰一切合同。
同者，同歸於無念爾。
念既無念，豈有癡亂想乎？
故名離癡亂行。 ^717a12

△六、善現行。
orig::  ^717a20

則於同中顯現群異，一一異相各各見同，名善現行。
commentary::  ^717a22

前是無量為一，故說一切合同。
今是一為無量，故說同中現異。
異即異於事，不異於理，故說各各見同。
同即同於理，不同於事，故曰同中顯現群異。
葢現身即是事相，故為異。
現說即是理相，故為同。
以理相無盡，而事相亦無盡。
雖則事理無盡，要不離根本智所現爾，故名善現行。 ^717a24

△七、無著行。
orig::  ^717a34

如是乃至十方虗空〔至〕不相留礙，名無著行。
commentary::  ^717a36

如是者，躡前義而言也。
前義中說一切合同，同中現異，故云如是。
然此乃是一中現異，未是異中現異。
今說十方現塵，塵現十方，即是異中現異，故云乃至。
又十方現塵，即是大中現小；塵現十方，即是小中現大。
然小大雖異，而智體自在，故名無著行。 ^717a38

△八、尊重行
orig::  ^717a48

種種現前咸是第一波羅蜜多，名尊重行。
commentary::  ^717b2

已上若同若異，若小若大，若身若說，若理若事，
種種現前，皆是般若無礙慧所成就也。
波羅蜜翻到彼岸，謂此無礙慧，乃是第一到彼岸之法。
若到此地位，甚生難得，故名尊重行。 ^717b4

△九善法行
orig::  ^717b10

如是圓融，能成十方諸佛軌則，名善法行。
commentary::  ^717b12

問：何以見得圓融耶？
曰：譬如帝網珠光互徧互攝，此無礙慧亦是互徧互攝。
一位徧攝諸位，諸位亦各徧攝諸位，故云圓融也。
以此圓融法門，一一成佛如來修行軌則，
最為善法，故名善法行。 ^717b14

△十真實行。
orig::  ^717b20

一一皆是清淨無漏，一真無為，性本然故，名真實行。
commentary::  ^717b24

此總收上諸位也。
諸位無別，惟是真如自性德用。
何以明之？以體即是真如，故曰無漏；以用即是自性，故曰本然。
由前皆是自性作用，故於十方見同；由前悉是真如顯發，故於微塵見妙。
妙即非塵，同即非界，總一圓融大法界相，
步步是真，頭頭是道，故名真實行。 ^717b26

問：既是一真圓融法界，何復有位相差別耶？
曰：譬如眼翳，真如是眼，自性是光，翳去性自明，眼自淨矣。
但翳非頓除，必漸漸除，故說位相差別。
明非漸明，必是頓明，故說圓融無礙。
圓融無礙，是對淨眼人說也。
位相差別，是對初方便人說也。
問：若爾，眼翳是二耶？
曰：愚人妄計，故見有二。
智者了達，故見無二。
是故智者除病不除法，愚者除法不除病。
此又智愚所用異爾。 ^717b38

△五迴向位
orig::  ^717c4

阿難是善男子〔至〕純潔精真遠諸留患。
commentary::  ^717c6

阿難下。通結前位義也。
滿足神通一句，結十行，行是神通故。
成佛事一句，結十住，住成辦事故。
純潔精真一句，結十信，信是真心故。
遠諸留患一句，結乾慧現前，殘質不復續生故。
又乾慧是智，十信是德，十住是理，十行是行。
此理智行德，諸位皆兼，獨乾慧一地，單智無行等滋發，乾有其慧爾。
餘信住行，一一滿足，一一成辦，是無可擬議者。
若以正眼觀之，此行等猶屬有為，非真真如也。
何以明之？葢真心無相，有信則乖。
真理無形，有住則非。
真行無為，有為是幻。
真智無知，有知是妄。
以實際理地，不受纖塵，豈容許多稱謂哉。
故知行等明是有為，非真真如理矣。
葢萬行門中，不捨一法，猶如中流之檝，
未到岸，決少不得。
則知此行等，研真斷惑，窮理盡性，必少不得矣。
是故行滿之後，當發迴向心，迴前諸位之心，以向涅槃之道。
何者？由前信等是順往，今迴向心是逆來。
迴真向俗，迴智向悲，總是精煉此心，到無生地位爾。 ^717c8

△一、救護一切眾生離眾生相迴向。
orig::  ^717c40

當度眾生滅諸度相〔至〕離眾生相迴向。
commentary::  ^717c44

原夫菩薩修行，本以度生為事。
然若見有生可度，却成所相，是不可也。
故說當度眾生，滅除度相。
又若見無生可度，宛成能相，亦不可也。
故說迴無為心，向涅槃路。
路即道也。涅即無生，槃即無滅，總言無生無滅之道爾。
以本無有生，故說無滅度。
以本無有滅，故說救護眾生。
問：何謂無滅度救護眾生耶？
曰：譬如明鏡是無生，故說無滅度。
即現影像亦是無生，故說救護眾生。
菩薩如是度生，如是救護眾生，不見有眾生相，故說離眾生相。
葢前十行中，說事說理，說塵說界，多滯於體邊，不能打成一片。
今迴向中，即理即事，即真即俗，即智即悲，
即體即用，潭然一理，打成一片，故說迴向爾。
大意只是迴那一頭，向這邊操履，操履到兼盡，方是迴向之意。
下倣此。 ^717c46

△二、不壞迴向。
orig::  ^718a24

壞其可壞，遠離諸離，名不壞迴向。
commentary::  ^718a26

可壞者，即是所緣之境也。
可離者，即是能緣之心也。
若論能緣之心，種種說理說智，說玄說妙，
皆屬能緣，是為可離。
若論所緣之境，種種現塵現剎，現同現異，
皆屬所緣，是為可壞。
由是而知，凡造作之事，皆是可壞，而真常之道，便是不壞矣。
由是而論，凡念慮之心，皆是可離，而真如之性，便是無離矣。
壞無可壞，離無可離，是為真不壞也。
故名不壞迴向。 ^718a28

△三等一切佛迴向。
orig::  ^718a42

本覺、湛然覺、齊佛覺，名等一切佛迴向。
commentary::  ^718a44

前說不壞之性，即是自己本覺。
本覺湛然，無有壞與不壞，離與不離，總一覺故，覺則向於佛矣。
既同於佛，則無聖無凡，無自無他，等同一切，
本來平等，故名等一切佛迴向。 ^718a46

△四、至一切處迴向。
orig::  ^718b4

精真發明地如佛地，名：至一切處迴向。
commentary::  ^718b6

精，真智也。佛，地理也。
上既等同於佛，則佛智明矣。
佛智既明，所見無非此理。
既見此理，則無往而勿，是故名至一切處迴向。 ^718b8

△五、無盡功德藏迴向。
orig::  ^718b12

世界如來互相涉入，得無#CB15145;礙，
名：無盡功德藏迴向。
commentary::  ^718b14

由前精真發明，得身土交映，是以有時世界現如來身，
有時如來身現世界中，各不相借，是為涉入；
有時國土身作如來身，有時如來身作國土身，
各不相妨，是為無礙。
無礙，智也；涉入，理也。
理智為一，妙用無盡，故名無盡功德藏迴向。 ^718b16

△六、隨順平等善根迴向。
orig::  ^718b24

於同佛地地中各各〔至〕名隨順平等善根迴向。
commentary::  ^718b28

佛地為因，涅槃為果。
佛地即前精真發明，見得此理，即依此理發揮為行，
行能趨果，由是即以萬行成因，即以萬行成果，
果不越乎因，因不違於果，故名隨順平等善根迴向。 ^718b30

△七、隨順等觀一切眾生迴向。
orig::  ^718b36

真根既成十方眾生〔至〕名隨順等觀一切眾生迴向。
commentary::  ^718b40

真根者，躡十位言也。
由前見得平等之理，皆是性德成就，於是等觀十方眾生，
不是別物，皆我本性，我既得此，亦當成就眾生，故名隨順等觀一切眾生迴向。 ^718b42

△八、真如相迴向。
orig::  ^718b48

即一切法離一切相〔至〕名真如相迴向。
commentary::  ^718c2

因觀一切眾生皆我本性，故說即一切法；
既皆是我本性，即非眾生，故說離一切相。
雖然，若以平等性觀之，說即亦不著，說離亦不著。
何以故？一切皆如也，故名真如相迴向。 ^718c4

△九、無縛解脫迴向。
orig::  ^718c10

真得所如，十方無礙，名無縛解脫迴向。
commentary::  ^718c12

夫有自則有他，有佛則有眾生，被諸法所繫故，見十方隔礙。
今得一切皆如，非佛非眾生，非自非他，
本來解脫故，見十方無礙。
無礙則無繫，無繫則無縛，無縛無繫便是解脫矣，故名無縛解脫迴向。 ^718c14

△十、法界無量迴向。
orig::  ^718c20

性德圓成，法界量滅，名法界無量迴向。
commentary::  ^718c24

前初位於行見悲，悲能救護眾生故。
次位於悲見智，智能壞能離故。
第三於智見理，理徧於事故。
第四於理見事，事徧於理故。
至第五位，方入法界之門。
初無盡功能，即理法界也。
次隨順平等，即事法界也。
三等觀一切，即理事無礙法界也。
四二無所著，即事事無礙法界也。
今第十性德圓成，法界量滅，方無所繫，
方出葢纏，方與本法相應。
且既是本法，焉有量可數耶？
故名法界無量迴向。 ^718c26

△六加行位
orig::  ^718c40

阿難是善男子〔至〕次成四種妙圓加行。
commentary::  ^718c42

從前第三漸次獲無生忍來，歷四十一心，以見圓融無礙。
今又從十迴向出四加行，將驗操履真實。
但諸乘位次，俱就當教之義，非通塗之論。
而楞嚴乃是一乘了義之教，雖列位次，不過證吾所得之實。
故一位即攝一切位，一切位亦攝於一。
是以信位之初，即曰圓妙開敷。
至迴向終，則曰性德圓成。
今四加行位，又曰妙圓加行。
迹是而論，始終只一圓字為眼目，點出本來具足，
不同他教全未知有，但約位而證也。
又所言加行者，亦是就十迴向義，加四種深察勘驗真實底意思，
故云加行位也。 ^718c44

△一煖地
orig::  ^719a14

即以佛覺用為己心〔至〕欲然其木名為煖地。
commentary::  ^719a18

初二句明位。若出未出下，引喻釋成。
此用第三迴向義。
彼云：本覺湛然，覺齊佛覺。
覺齊因也，佛覺果也。
由因而有果，果即是因也；由心而有覺，覺即是心也。
故曰即以佛覺用為己心。
夫因即是果，猶心即是覺也，故曰若出。
然因未即是果，猶覺未即是心也，故曰未出。
如鑽火相似，煖相先出，方知是火。
然煖未即是火，而火終是煖體，故喻覺為心也，是為煖地。 ^719a20

△二頂地。
orig::  ^719a34

又以己心成佛所履〔至〕下有微礙名為頂地。
commentary::  ^719a36

初二句明位。若依非依下引喻釋成。
此用第四迴向義。
彼云：精真發明地如佛地。
精真智也，佛地理也。
智若有行必以理成，心若有用必以覺宰，故曰又以己心成佛所履。
夫智必有理猶心必有覺，故曰若依。
然真理非智、真心非覺，故曰非依。
如登高山相似，身雖入空足必履實，喻真心無住而所住是覺，
是為頂地。 ^719a38

△三忍地
orig::  ^719b2

心佛二同，善得中道。
如忍事人，非懷非出，名為忍地。
commentary::  ^719b4

初二句明位，如忍事下引喻釋成。
此用第九迴向義，彼云：真得所如十方無礙，
真得所如理無礙也，十方無礙事無礙也。
以事無礙不見有佛，以理無礙不見有心，故曰心佛二同善得中道。
又不見有佛故曰非懷，不見有心故曰非出。
如忍事人相似，外不放入內不放出，非佛非心是為忍地。 ^719b6

△四世第一地
orig::  ^719b16

數量銷滅，迷覺中道，二無所目，名世第一地。
commentary::  ^719b20

初三句明位，末一句釋成。
此用第十迴向，總收上三義。
彼云：性德圓成，法界量滅。
葢前有因有果，是二邊語也，性不得圓；
說佛說覺，是中道語也，量不得滅。
今二邊不立，迷覺自無；中道不安，法界量滅。
故曰：數量銷滅，迷覺中道，是二無所目矣。
又二無所目者，說覺尚不是，況說迷耶？
說即尚不是，況說非耶？
葢前三位，指法是中道，指性是迷覺。
故今則法界量滅，迷覺中道，都無所目。
當此之際，便是逈出塵表矣。
是為世第一地。 ^719b22

△七十地位
一，歡喜地。
orig::  ^719b38

阿難是善男子〔至〕盡佛境界名歡喜地。
commentary::  ^719b40

從乾慧一地，歷信住行向以來，見得此心如是精微，如是廣大。
若以正眼觀之，不啻無風匝匝之波，總不離心念境界，猶如夢事。
又從四加行鑽研，見得真理，如火得煖相似。
又從理發得真覺，如山履頂相似。
直至今來，覺又不立，所得都忘，便是二無所目矣。
無所目，非大死田地耶。
得此心死一番，方與初心相應。
故曰，於大菩提，善得通達。
又菩提，自覺也。覺通，如來覺他也。
自覺覺他，圓滿相次，到佛境界地位矣。
到得佛境界，如貧儒及第，心大歡喜，故名歡喜地。 ^719b42

問：上說迷覺、中道，二無所目矣。
今說菩提、說覺、說佛，此何以稱耶？
曰：譬如人失摩尼寶珠，披尋到盡處，故無所目。
忽焉見得，心生歡喜，故稱菩提。
且既獲是寶，致大富饒，故稱為覺。
因富饒故，人不敢名，故稱為佛。
若究理而論，此性珠體上豈有如此之名目耶？
今稱佛、稱覺者，不過隨人分辨爾。
問：地前亦有是覺，與今地上之覺如何？
曰：地前所稱是因地覺，地上所稱是果地覺。
果地覺如十五六夜月，從滿處說明；因地覺如初三四夜月，
從陰畔說明。明是一般，不過隨時分有異爾。
究竟本月上不說明與不明，了知是代謝故；
究竟本體上不說覺與不覺，了知是假名故。
法華云：但以假名字，引導於眾生。
即此意也。 ^719c14

△二、離垢地。
orig::  ^719c38

異性入同，同性亦滅，名離垢地。
commentary::  ^719c40

望地前諸位善別是為異，在初地惟一覺相是為同，故曰異性入同。
然有同有異俱為垢染，第一義中皆不可得，故曰同性亦滅。
葢初地行檀波羅蜜，所有心地珍惜一切遍捨，
二地行戒波羅蜜，所有心相差別一切不起，
猶如摩尼珠本性精瑩離諸垢染，故名離垢地。 ^719c42

△三發光地。
orig::  ^720a4

淨極明生，名：發光地。
commentary::  ^720a6

且既無垢染，則是本來清淨矣。
由本來清淨，故發得真光。
光為能持，光為能照。
照則理無違，持則心不動。
葢三地行忍波羅蜜，所有性地闇障皆悉除滅，
猶如日輪昇空，無所不照，故名發光地。 ^720a8

△四#CB08504;慧地
orig::  ^720a14

明極覺滿，名#CB08504;慧地。
commentary::  ^720a18

由前發得真光，光生#CB08504;明，
是故念念生明，念念照諸理趣。
慧#CB08504;既增，覺光圓滿。
葢四地行進波羅蜜，所有法門，無不觀察，無不趣入。
猶如金師鍊冶真金，轉鍊轉淨，故名#CB08504;慧地。 ^720a20

△五難勝地。
orig::  ^720a26

一切同異所不能至，名難勝地。
commentary::  ^720a28

真智為同，俗智為異。
前地以真照俗，俗是其所治，故易勝。
今是以俗融真，真是其所治，故難勝。
是故一切同異所不能及也。
華嚴發十種平等清淨心，方能度越。
若度越得，豈不是真難勝耶。
葢五地行禪波羅蜜，所有真俗二諦，融為一理。
理最難得，猶如真金，要以硨磲磨瑩明淨，
是為難得，故名難勝地。 ^720a30

△六、現前地。
orig::  ^720a42

無為真如，性淨明露，名現前地。
commentary::  ^720a44

五地已前所得，皆是有為，非真無為也，以同異是對待法故。
今從五地來，發得平等心，到真無為田地，
方見自性真如本來清淨，自性光明本來洞灼，
不假功用，自然現前。
葢六地行般若波羅蜜，以無分別智現前，
所有妙理緣起即證，猶如月光照身，令得清涼，故名現前地。 ^720a46

△七遠行地。
orig::  ^720b8

盡真如際，名遠行地。
commentary::  ^720b10

際是無際，今言際者，譬如人在海岸邊立，
望陸已盡，望海無涯，將欲渡無涯之海，必發遠期之行。
以前地是有相功用，至八地是無相功用，
今從現前地來，見得真如平等，故曰盡真如際。
葢七地行方便波羅蜜，以真如無相極是難過，
須假方便纔能相濟，猶如乘船入海，以善巧力不遭水難，
方能行遠，故名遠行地。 ^720b12

△八不動地。
orig::  ^720b24

一真如心，名不動地。
commentary::  ^720b26

前六地見得真如無相，故曰現前。
七地行過無相彼岸，故曰遠行。
今是一真如心，無為無起，不變不遷，是真得無生忍之道也。
葢八地行願波羅蜜，以無分別智任運而轉，
猶如乘船入海，但隨風去，不煩心智力念，故名不動地。 ^720b28

△九善慧地
orig::  ^720b36

發真如用，名善慧地。
commentary::  ^720b38

前既得無相真如之體，今得無相真如之用。
用稱善慧者，善得四無礙智之用爾。
其四無礙智，華嚴中廣明。
葢九地行力波羅蜜，證得法法皆真、法法皆如，是故發得真如之用。
猶如真金用作寶冠，諸莊嚴具無與等者，故名善慧地。 ^720b40

△十法雲地。
orig::  ^720b48

阿難！是諸菩薩從此已往〔至〕覆涅槃海名法雲地。
commentary::  ^720c2

阿難下。結前起後，通論前後位。
次作五位排列：第一信等是資糧位，第二煖等是加行位，
第三初地是通達位，第四二地至九地是修習位，第五十地以去至妙覺是究竟位。
今是第四當九地修習功畢，譬如數至九百九十九，
餘有一分在猶未畢功，今九地便是一分功圓，故曰修習功畢。
若論圓滿則是第十地，以智滿、覺滿、真如自相滿，
無用心處不復施功矣，故曰功德圓滿。
已上總目為修習位也。 ^720c4

慈陰下。明位相。葢慈含悲義，雲含智義，涅槃含三德義。
又陰是陰覆義，雲是潤澤義。
又慈有無量慈故稱陰，智有無量智故稱雲，涅槃是無相相故稱海。
海是能安能受能攝能持，雲亦是能遍能覆能潤能澤。
葢十地行智波羅蜜所有功德，皆悉超過下地，
其為勝中勝，猶如上妙真金作莊嚴具，
而以摩尼寶鈿廁其間，是為勝也，故名法雲地。 ^720c20

△八等覺位。
orig::  ^720c32

如來逆流如是菩薩〔至〕金剛心中初乾慧地。
commentary::  ^720c36

如來果也，菩薩因也，因果相合，故曰覺際。
又逆流者來也，順行者往也，往來相值，故曰入交。
是故證得等覺，若究其極，以今日所得之果，即是當時所發乾慧之因矣。
若論其理，以今日所證之覺，還是當時所獲金剛之心矣。
故曰是覺始獲金剛心中初乾慧地。
葢當時所獲金剛之心，但見本覺，未發智願，未與如來法流水接也。
今日所證等覺之果，由歷地位，臻極妙理，是與如來法流水溉也。
雖得流溉，然未入妙莊嚴海，故稱等覺。
等覺者，即是等於覺也，以未是妙覺故。
若入妙覺，得見妙莊嚴海，是究竟矣。 ^720c38

△九妙覺位。
orig::  ^721a10

如是重重單複十二〔至〕清淨修證漸次深入。
commentary::  ^721a12

重重，即信、住、行、向至等覺，一一位中，皆具一切位，故曰重重。
單，即信非是住，住非是行，乃至向非是地，
地非是覺，然畢竟由信、等至於妙覺，故曰單。
複，即乾慧中金剛心，位位皆是，故曰複。
又所言十二者，即十信、十住、十行、十向、
十地，位位皆各具十，故稱十二。
即乾慧是一位，等覺是一位，故為二。
以四加行，即迴向心，理不重出，是故合稱十二也。
已上從乾慧至等覺，如三五夜月，繁星畢露。
諸位如星，等覺如月。
進至妙覺，如杲日麗天，繁星俱隱。
其慧 #CB08504;之光，更無有上矣，故名妙覺地。 ^721a14

是種種下。重明本位之相。
十種喻者，如幻、如#CB08504;、
如水月、如空花、如谷響、如乾城、如夢、如影、
如像、如化是也。以此十喻，喻信等諸法，一一位皆用金剛之心觀察。
觀察至情盡理極，自然到得淨覺地位矣。
此是轉妙覺之法，不可不深究而體悉者。
雖然，覺既是妙，還有法比，況得乎？
思之。奢摩他云：止。
毗婆舍那云：觀。 ^721a32

△十、通結前義。
orig::  ^721a44

阿難！如是皆以三增進故〔至〕若他觀者名為邪觀。
commentary::  ^721a48

增進即三漸次也。
由三漸次成就地位修行之法。
何以知之？假如行人助因若除，則外障不生；
正性若刳，則內心清淨；現業若違，則根境無偶。
如是基本先立，乃可入道也。
所言五十五位者，除乾慧一地，餘信、住、
行、向地是五十四，加行與等覺共為五十五位。
此五十五是路，由路以至妙覺故。
又乾慧即初獲金剛心，是以攝在諸位，故不言也。
又金剛心是人，諸位是路，妙覺是城。
行人既至妙覺城，所作皆息，便是到家安樂田地。
到得家已，更復何云？
作是下。結意，如文。 ^721b2

大槩學道，如鑽火相似。
初十信，只是信得木中有火。
十住，要心無異緣。
十行，須備繩鑽。十向，心心相向，用力勤行。
四加，知煖是火，心凝不分。
初地，見火故喜。二地，得火為用。
三地，智火發光。四地，添薪益 #CB08504;。
五地，知火是幻，更用心參。
六地，會得虗空是火，不費心力。
七地，虗空無盡，用志宜遠。
八地，見得身亦是火，更無所求。
九地，只將己用，用是不盡。
十地，虗空是己，己是虗空。
空己不分，火何知乎？
此便是大體、大用、大智境界。
若知此意，則上來位不徒施，位位真如，位位智了。
智了，見得轉位底道理，見得真如自在底道理。
見得真如自在，此是等覺。
更進一步，便是妙覺。
到此妙覺地位，安問虗空乎？
安問自己乎？是火乎？
不是火乎？總是一真平等境界，乃是最初方便。
學道之法，學者宜盡心焉。 ^721b22

△三、文殊請名二。 ^721b48

□□□
orig::  ^721c2

爾時文殊師利法王子〔至〕我及眾生云何奉持。
commentary::  ^721c4

此經以一乘圓極為宗，了義為趣，妙明真覺為體，
圓明寂智為用，故只文殊一人，始終成褫。
始則阿難遭難，佛勅文殊將呪往護，洎乎辨覈真見，
承命選圓者，乃是用智之道也。
終則阿難悟得成佛法門，已臻圓極，復請地位進修，
克諧真覺，一期能事，於此畢矣。
於是文殊請定經名，垂範來世者，乃是圓智之分也。
故知始終一貫，輔弼大法，總是文殊之力也。 ^721c6

△二命題。
orig::  ^721c20

佛告文殊師利〔至〕萬行首楞嚴汝當奉持。
commentary::  ^721c22

佛命題有五：初約理，次約事，三約人，四約法，五約行果。
今初約理者，大佛頂有以體相用釋之，
今不取不知，直指寶覺真心而言也。
此寶覺真心一切無上，故稱佛頂。
梵語悉怛多般怛羅，此翻白傘葢。
此寶覺真心清淨無染，出過有相之頂，喻如白傘葢。
諸佛得此以印諸乘之理，故名寶印。
能攝一切之法，又名海眼。
此約理以立題也。
次約事者，阿難多聞無功，登伽貪淫成性。
然阿難是親，登伽是因。
今悟親因非別，即是寶覺真心，故得翻淫性成菩提，翻多聞為徧知海。
此約事以立題也。
三約人者，如來得此成無漏智，故云密因。
諸佛證此為究竟，故云了義。
此約人以立題也。
四約法者，此寶覺真心名妙蓮華，非空非地，
非染非淨，是不可思議也。
又名大方廣，方廣者，讚法之辭也。
此法非對待，非思議，非攀攬，非心識境界，故云方廣。
又名母陀羅，母是出生義，陀羅是總持義，
能出生一切智，能總持一切法。
又是諸法之王，王是宰持義，法是軌則義，此約法以立題也。
五約行果者，轉輪王太子受職，父王取四大海水，
灌太子頂，名受職位。
菩薩受職，亦以寶覺無上之智灌其頂，故稱灌頂章句。
又萬行是行，楞嚴是果。
楞嚴，大定也。萬行，妙理也。
以萬行之理，成楞嚴大定，則是以因趣果，此約行果以立題也。
已上五題，束而為三，佛覺如來菩薩也。
又各繫一法，佛覺下繫頂法，如來下繫因法，菩薩下繫果法。
三法又束為二，一顯一密是也。
二法又束為一，總一楞嚴大定是也。
故題曰大佛頂如來密因修證了義諸菩薩萬行。
首楞嚴經後，方便之餘，猶屬正宗分，以未結經，故臨文自見。 ^721c24

△五、方便之餘。文三：一、總明妄習，二、別釋七趣，
三、總結大意。 ^722a32

一、總明妄習二：一、明二分；二、明趣生。
一、明二，分二：一、伸請；二、正釋。 ^722a34

一、伸請四。
初經家所敘。
orig::  ^722a36

說是語已，即時阿難〔至〕修心六品微細煩惱。
commentary::  ^722a40

從開示密印下，敘一經所詮之法。
從增上妙理下，敘大眾能聞之益。
且一往開演，已是飽飫矣。
適聞了義名目，更得增明，心地豁然。
故曰增上妙理，心慮虗凝。
葢小乘由來以斷惑為修，證真為得。
然斷有次第，證有分量。
今約三界九地，各有九品思惑。
初預流斷欲界五品，名一來向。
斷六品，名一來果。
以殘思未盡，還來人間也。
若斷八品，名不還向。
斷九品，名不還果。
復斷上二界七十一品，名羅漢向。
斷最後一品，名羅漢果。
此權教漸機之法也。
若頓機不在此限。
所言六品者，以阿難輩前在權教二果位中故爾。
今乃獲聞圓義，言下超證。
不但斷除三界修心，即界外俱生，亦莫不了了矣。
然以留居學地，未即除後三品，故言六品爾。 ^722a42

△二、阿難自歎。
orig::  ^722b18

即從座起，頂禮佛足〔至〕身心快然，得大饒益。
commentary::  ^722b20

慈音無遮下。總歎一經所說也。
佛善用三法：善用妙奢摩他法，能開眾生見思惑；
善用三摩鉢提法，能開眾生塵沙惑；善用禪那法，能開眾生俱生惑。
故曰善開眾生微細沉惑。
此歎能說之主也。
至於身心快然者。
是慶當機獲益也。
當機獲破見思，故無業障；獲破塵沙，故無報障；
獲破俱生，故無煩惱障。
故曰令我今日身心快然，得大饒益。
此慶所被之機也。 ^722b22

△三、正申所疑二
一、疑自性。
orig::  ^722b36

世尊！若此妙明真淨妙心〔至〕為是眾生妄習生起。
commentary::  ^722b38

前富樓疑清淨本然，云何忽生山河大地。
今阿難疑佛體真實，云何復有人天等道。
意謂妙明真性，本來徧圓，迷則徧迷，覺則徧覺。
今日如來成道，便是徧覺，似當無眾生矣。
而今有地獄人天等道，為是自性本具耶，為是眾生習妄耶。
此阿難執七類之妄性，以難真淨界相者，
意在攝妄融真，真自無妄爾。
富樓所執七大之妄相，以難圓融之真性者，
意在攝相歸性，性自無生爾。
所疑雖同，所趣有異。
異雖有異，不過要如來說明藏性因果始終，究竟本來無生也。 ^722b40

△二、疑業性。
orig::  ^722c10

世尊如寶蓮香比丘尼〔至〕彼彼發業各各私受。
commentary::  ^722c12

前問自性，此問業性。
如寶蓮行婬，琉璃殺戮，善星妄說，故墮地獄。
然此地獄為有定處耶？
為無定處耶？為是自然有乎？
為是因緣生乎？若據彼彼發業，則疑地獄有定處與自然矣。
若據各各私受，則疑地獄無定處從因緣矣。 ^722c14

琉璃即匿王子，弑父自立，及誅釋種。
善星比丘妄言無佛無法。
寶蓮香尼自謂殺盜有怨有對，故有報。
婬欲非殺非盜，故無報。
此三業乃是私因也。 ^722c24

△四、請益令受。
orig::  ^722c28

惟垂大慈，開發童蒙〔至〕歡喜頂戴，謹潔無犯。
commentary::  ^722c32

童蒙，無知之貌。無知故，造一切業。
若聞決定義，自然無犯矣。
此承三決定來。前說因戒生定，因定發慧。
彼人天七趣，不知業從妄生，妄因不覺，是故輪轉。
今若開示之，自然知戒謹潔無犯矣。 ^722c34

△二、正釋。 ^722c40

一誡聽。
orig::  ^722c42

佛告阿難：快哉此問〔至〕汝今諦聽，當為汝說。
commentary::  ^722c44

十法界相，從三漸次至入聖位，已委釋真諦法界相竟，
獨於六凡位俗諦法界相，未暇詳明。
今阿難所問，正恰佛意，故讚之曰：快哉此問。
於是許宣，足成圓義。 ^722c46

△二、標列二分。
orig::  ^723a4

阿難！一切眾生實本真淨〔至〕因此分開內分、外分。
commentary::  ^723a6

夫性本清淨，即諸法亦是清淨；性本無起，即諸法亦是無起。
無端忽逐好醜，遂生情染，順意即喜，逆意即瞋，
或憐或恨，此是內分。
因是又生忻厭，厭其故而忻其新，攀緣追慕，
渴仰諸法，此是外分。
然內分外分，總不出一妄見，以妄習為因，
以妄習為果，故曰因彼妄見，有妄習生。 ^723a8

△三、別釋內分。
orig::  ^723a18

阿難！內分即是眾生分內〔至〕自然從墜，此名內分。
commentary::  ^723a20

十二有支中，以受緣愛，緣愛即妄也。
何以知之？葢心緣物時，但緣得假法，不能緣實法故。
如緣火被燒，緣刀被割，無如是事矣。
故曰：緣愛者妄也。
然妄元無體，還是以心緣心，緣心即實也。
然則心有其相乎？
曰：心實無相，以心映假色時，此即是情。
積情不休，自然生潤，積潤成流，是心之相也。
故名內分。是故下，引事為證。
憶是憶念，然念有憎愛，或憐或怒者，以喜怒哀樂愛惡，
此六物一出於情，情動於中，水流於外，是其明騐矣。 ^723a22

阿難，下結成。指心是流，指情是結，心與情結，
隨水潤下，此便是從墜之相也。 ^723a38

△四、別釋外分。
orig::  ^723a42

阿難！外分即是眾生分外〔至〕自然超越，此名外分。
commentary::  ^723a44

夫心有所慕，發於渴想，渴想亦是妄也。
何以明之？葢諸法不相到，而心所緣故。
如緣空無色，緣法無狀，而所緣是無矣。
故曰：渴想者，妄也。
然妄元無相，即有相是非相，非相是虗。
是故積虗成氣，積氣成風，是想之勝也，故名外分。 ^723a46

是故下。引事為證。
持戒心無垢染故身輕，持呪心志專一故雄毅，
慕天心運清升故夢飛，存佛心離葢纏故聖現，事師心欲超詣故輕命。
此五種一出於勝氣，氣凝心實敬莊於內，是其明騐矣。 ^723b6

阿難下，結成。舉想是風，舉心是氣，心隨風轉，此便是超越之相也。 ^723b14

△二、明趣生 ^723b16

初略明所趣。
orig::  ^723b18

阿難！一切世間生死相續〔至〕死逆生順二習相交。
commentary::  ^723b20

前義雖明情想二分，然未說趣生。
今約世間生死，且就平生所習，所習善則隨想，
所習惡則隨情，情想皆隨人之意，故云生從順習。
言死從流變者，假如人生時習善，則是情伏而想勝矣，
是故矜苦多而享樂少，到死時反是。
假如人生時習惡，則是想伏而情勝矣，
是故縱樂多而矜苦少，到死時反是。
如或弗信，但看臨命終時，生順死逆，二習交代之際，則知善惡所趣矣。 ^723b22

△二、別釋情想四。
一、情少想多。
orig::  ^723b36

純想即飛，必生天上〔至〕是等親住如來座下。
commentary::  ^723b40

初純想，分二：一兼福慧，二不兼福慧。
若不兼福慧，此人但持禁戒，斷欲界繫，必生天上。
若兼福慧，此人兼福兼慧，及得心開，必生淨土，見十方佛。
次情少想多，分四類：一情九想，即為飛仙；
二情八想，為大力鬼王；三情七想，為飛行夜叉；
四情六想，為地行羅剎。
此等雖非正修，而有邪定，亦報得通，故得飛行，往來無礙焉。
三又於前四類中，情少想多，更兼善願、
護法、護戒、護持呪及禪定，如八部等，親隨如來座下。
然有秘密，有顯益，或內懷聖乘，而外現凡夫，亦不定所屬。
今姑約情少想多，論次其相云。 ^723b42

△二情想明
orig::  ^723c14

情想均等，不飛不墜，生於人間。
想明斯聰，情幽斯鈍。
commentary::  ^723c16

想輕上飛，情濁下墜，此自然之理也。
今則不墜不飛，生於人間，乃情想均分故耳。
然均分之中，又有乘想根必聰慧，隨情根必暗鈍，
在鈍亦有上中下，在慧亦有上中下。
又情想均是總報相，幽明分是別報相，
此又習善習惡，所性不同故也。 ^723c18

△三、情多想少
orig::  ^723c26

情多想少，流入橫生〔至〕更生十方阿鼻地獄。
commentary::  ^723c30

情多想少，亦分四類：六情四想，流入橫生；
七情三想，身為餓鬼；八情二想，生有間獄；
九情一想，生無間獄。
若純情，則生十方阿鼻地獄。
阿鼻，此云無間。槩而論之，情凝想重為毛群，想凝情輕為羽族。
又水在上，火在下，情重沉下，則近於火際矣。
是故鬼受火氣，常被煎渴。
且若論情極，水火交過，乃是盡處，猶得一二分想，
故生有間，純情則生無間矣。
若論業極，至謗法毀戒，及造五逆十惡罪，是生十方無間獄矣。
已上隨情之重輕，論次其相。
若約隨類，亦各有上中下，方盡情渴之相也。 ^723c32

△四、總結元地。
orig::  ^724a2

循造惡業，雖則自招，眾同分中，兼有元地。
commentary::  ^724a4

前文云：彼彼發業，各各私受。
今考之界趣，皆由情想，循其業性，出於自招。
業性則是殺盜婬妄等為私，界趣則是水火風空等為同。
元地者，如縱情惡極，則水火報之；如帶想惡輕，
則風空報之，是為元地也。
且業報差別，界趣則同，隨所造處，則水火得以乘之，葢同分中有元地故也。 ^724a6

△二、別釋七趣七：一、明地獄趣四： ^724a16

一，結前生起。
orig::  ^724a18

阿難！此等皆是彼諸眾生〔至〕造十習因受六交報。
commentary::  ^724a20

前阿難問：人天等道，為復本來自有，為是眾生妄習生起？
又問：地獄為有定處，為復自然？
佛答意中，謂此人天等道，亦是自生，亦是習起。
又此地獄，亦有定處，亦是自然。
何以知之？假如人眼中見有好色，心即染之，此屬於情。
假如人眼中見有婬色，謂聖人所呵，我當戒之，此屬於想。
此二者皆出於人之一念，故曰亦是自生。
且不特聖人所呵，我當戒之，聖人所修，
我當行之，若不顧聖人所呵當戒，聖人所修當行，
更且放縱矣，追求矣。
此二者皆出於人之所習，故曰亦是習生。
此是答阿離前問，已如上釋。
今將答其後問，故提十習六交來說。
所言十習者，即是十種所使煩惱。
習是習慣，眾生於十使煩惱習慣矣，習慣久，彼地獄若出自然也。
所言六交者，即是六根所變之相。
交是交互，眾生於六根門頭，交互造業，
造業成，彼地獄若有定處也。
葢十習為因，六交為果，此十習六交，又是細釋因果之義。 ^724a22

△二、釋十習因。
一，婬習。
orig::  ^724b6

云何十因？阿難！一者婬習〔至〕菩薩見欲如避火坑。
commentary::  ^724b8

云何一句，是總徵。
阿難下，別釋。一者下，明習因。
心與境會曰交接，葢能心為火，所境為薪，
交接研磨不休，則火必然矣。
亦如手摩觸動，煖自生矣。 ^724b10

二、習下，明果相。此根境所發欲火之相，
既為今日之習因，而鐵牀銅柱所感苦具之事，必為異日之果報矣。 ^724b14

是故下。結過常避。
葢性本無火，由婬習成火，火現必燒，自然之理也，故勸當避。 ^724b20

△二、貪習。
orig::  ^724b22

二者、貪習交計發於相吸〔至〕菩薩見貪如避瘴海。
commentary::  ^724b24

二者下。明習因。心籌前境曰交計，葢貪心為水，
吸境為寒，交計吸聚不散則為堅氷，亦如口縮風氣而有冷觸矣。 ^724b26

二、習下。明果相。此根境所結堅氷之相，
既為今日之習因，彼吒吒波羅等所感苦具之事，必為異日之果報矣。 ^724b30

是故下。結過當避。
葢性本無水，由貪積成水，水溢必溺，自然之理也，故勸當避。
又吒吒波波羅羅，忍寒聲也。
青赤白蓮，凍裂色也。
加疱裂二相，即是八寒地獄。 ^724b34

△三慢習。
orig::  ^724b40

三者、慢習交陵發於相恃〔至〕菩薩見慢如避巨溺。
commentary::  ^724b42

三者下。明習因。心境相勝曰交陵。
葢心馳為流，境騰為波。
設交陵不息，則必積波水流矣。
亦如口舌綿味，則必有涎流矣。 ^724b44

二、習下。明果相。此波水者是今日之習因，血河等必為異日之果報。 ^724b48

是故下。結過當避，如文。
又癡水出於西國，亦如此方之貪泉是也。 ^724c2

△四、瞋習。
orig::  ^724c6

四者、瞋習交衝發於相忤〔至〕菩薩見瞋如避誅戮。
commentary::  ^724c8

四者下。明習。因心境相敵曰交衝。
葢心為火，氣為金，設交衝不息，則火烈而氣結為凶器矣。
亦如人銜冤，乃心藏戈矛，不至殺不已。 ^724c10

二、習下。明果相。刀山鐵橛等事，是今日之習因；
宮割斬斫等獄，是異日之果報。 ^724c14

是故下，結過當避，如文。
又宮割，秦時五刑之二，斬、斫、剉皆死刑，
刺是墨刑，槌、擊即笞、杖之類。 ^724c18

△五詐習
orig::  ^724c22

五者、詐習交誘發於相調〔至〕菩薩見詐如畏豺狼。
commentary::  ^724c24

五者下。明習因。心纏於境，境擾於心，曰交誘。
葢心為能引，境為所引。
設交誘不住，則將以繩木絞校矣。
亦如水浸於田，則必長草木矣。 ^724c26

二、習下，明果相。繩木絞校等事，是今日之習因；
杻械枷鎻等獄，是異日之果報。 ^724c30

是故下，結過當避，如文。
△六誑習
orig::  ^724c34

六者、誑習交欺發於相罔〔至〕菩薩見誑如踐蛇虺。
commentary::  ^724c36

六者下，明習因。心矯於境，境又誑於心，曰交欺。
葢心為風，境為塵，設交欺誣罔不止，則必以塵土穢汗而弗顧矣，
亦如空塵隨風眯目而弗見矣。 ^724c38

二、習下，明果相。飛心揚塵、造奸穢汙等事，
是今日之習因；波溺騰擲、飛墜漂淪等獄，是異日之果報。 ^724c42

是故下，結過當避，如文。 ^724c46

△七怨習
orig::  ^724c48

七者、怨習交嫌發於銜恨〔至〕菩薩見怨如飲鴆酒。
commentary::  ^725a2

七者下。明習因。心境相忤曰交嫌。
葢心背於境、境逆於心，心境背逆遂至結恨，故有飛石投礫等事。
亦如陰毒於人，故有懷忿畜惡等相。 ^725a4

二、習下。明果相。飛石投礫等事，是今日之習因；
投擲擒捉等相，是異日之果報。 ^725a8

是故下，結過。當避如文。
又囊撲已上，皆拘繫罪人之具。
飛石投礫，如張良搥秦博浪沙中。
囊撲，如始皇囊盛二弟而撲殺之。
鴆是鴆鳥，羽可殺人。 ^725a12

△八見習。
orig::  ^725a18

八者見習交明〔至〕虗妄徧執如臨毒壑。
commentary::  ^725a20

八者下。明習。因心境互發曰交明。
葢心生違境，境發拒心，心境違拒，故有王使主吏等，亦如行路人互相能見也。 ^725a22

二、習下。明果相。王使執證等相，是今日之習因。
勘問考訊等事，是異日之果報。 ^725a26

是故下。結過當避，如文。
又薩迦耶云：身見有五：一、身見，執我我故；
二、邊見，計身斷常故；三、見取，執劣為勝故；
四、戒禁取，於非因計因故；五、邪見，撥無因果故。
此五利使由心境交明所發也。 ^725a28

△九枉習
orig::  ^725a36

九者枉習交加發於誣謗〔至〕菩薩見枉如遭霹#CB15439;。
commentary::  ^725a38

九者下。明習因。心乘於境，境乘於心，曰交加。
交加者，發於誣謗者也。
以無為有，以有為無，非其所直而妄加之為枉，
故有合山合石等事，亦如讒賊人逼枉良善是已。 ^725a40

二、習下。明其果相。
合山、耕、磨等事，是今日之習因；押、捺、搥、
按等相，是異日之果報。 ^725a46

是故下，結過。當避如文。
又排，擠排也。漉，瀝也，以瀝其血也。
衡者，橫也，以倒懸其頭，故云衡度也。 ^725a48

△十訟習。
orig::  ^725b4

十者訟習交諠，發於藏覆，〔至〕如戴高山，履於巨海。
commentary::  ^725b8

十者下，明習因。心不安於境，境不安於心，曰交諠。
交諠者，發於覆藏者也。
人有覆失，我不安之；己有藏過，彼不容之。
故訟，猶日中不能藏影也。 ^725b10

二、習下，明其果相。
鑒見照燭，是今日之習因；業鏡對騐，是異日之果報。 ^725b14

是故下，結過當避，如文。
△三、釋六交報二。 ^725b18

一、總標。
orig::  ^725b20

云何六報？阿難〔至〕所招惡報從六根出。
commentary::  ^725b22

夫業從識造，報必根出者，有故矣。
若論造業時，則根為因，識為果，以識從根生故也。
若論報時，則識為因，根為果，以根從識生故也。
前云生從順起，死從逆流，正謂此爾。
又所言交者，交是交接，如一根造業，則餘根交相接之，故云交也。
又因與果交，葢平時造業，則與報時有異，
以生對交境，自相未純變故爾。
然自相雖未純變，亦具得有因義，如果方花。
至死時受報，則與生時有異，以死是自相變故爾。
然自相雖變，亦成得有果義，如花結果。
故云自作業因，自受業果，是得因與果交也。 ^725b24

△二、別明。 ^725b42

一見報。
orig::  ^725b44

云何惡報從六根出〔至〕星火迸灑煽鼓空界。
commentary::  ^725b46

云何一句。總徵下。
別明。一者下。標示因果。
以生時見業是因，臨終見火是果。
葢色心是火，以眼識#CB06873;心時還見是火，
故是謂因果一交也。 ^725b48

發明下。明自相所變。
一、明相是有，見、所見是異，故畏。
二、暗相是無，見、所見是無，故恐。
此恐畏由自相所變也。 ^725c4

如是下，明別相所變。
耳聽是水，以火煎之為湯為洋銅矣。
鼻息是氣，以火發之為烟焰矣。
舌嘗是味，以火摶之為丸糜矣。
身塵是觸，以火然之為#CB01926;炭矣。
心象是火，以火益之為煽鼓空矣。
此諸根塵由別相所變，大槩因中所習是根，
果中所變是境，此又根境一交也。 ^725c8

△二聞報。
orig::  ^725c20

二者聞報招引惡果〔至〕為電為雹摧碎心魄。
commentary::  ^725c22

二者下。標示因果。
以生時聞業是因，臨終聞波濤是果。
葢耳識廻心時還見是水，故是謂因果一交也。 ^725c24

發明下。明自相所變。
一、開聽，聽種種閙故神亂。
二、閉聽，寂無所聞故魄沉。
此沉亂由自相所變也。 ^725c28

如是下，明別相所變。
聞聽是水，以水注之，為責為詰矣。
眼見是火，以水乘之，為吼為毒矣。
鼻息是氣，以水遇之，為雨為毒蟲矣。
舌嘗是味，以水攪之，為膿為穢矣。
身塵是觸，以水激之，為鬼畜為糞尿矣。
心意是火，以水潑之，為電為雹矣。
此諸根塵，由別相所變也。
大槩因中所習是根，果中所變是境，此又根境一交也。 ^725c32

△三齅報
orig::  ^725c44

三者齅報招引惡果〔至〕為飛砂礰擊碎身體。
commentary::  ^725c46

三者下。標示因果。
以生時齅業是因，臨終見毒氣是果。
葢鼻識迴心時，還見是毒氣，故是謂因果一交也。 ^725c48

發明下，明自相所變。
如是下，明別相所變。
如文準思又質，是質礙履通也。
魚敗為餒，羮敗為爽，此之報相，總由氣變所致也。 ^726a4

△四嘗報。
orig::  ^726a8

四者味報招引惡果〔至〕為飛熱鐵從空雨下。
commentary::  ^726a10

四者下。標示因果。
以生時嘗業是因，臨終見鐵網猛炎是果。
葢舌識迴心時還見猛炎，故是謂因果一交也。 ^726a12

發明下，明自相所變。
如是下，明別相所變。 ^726a16

如文準思。
然舌根造罪極廣：一、貪味為罪，佃獵漁捕眾生是其業故；
二、發語為罪，妄言綺語兩舌惡口是其業故。
由是感鐵網猛炎等獄，所謂出乎爾者反乎爾者也。
下為承為忍，準此類推可知。 ^726a18

△五觸報。
orig::  ^726a24

五者觸報招引惡果〔至〕為墜為飛為煎為炙。
commentary::  ^726a28

五者下。標示因果。
以生時觸業為因，臨終見山合為果。
葢身識迴心時，還見大山來合，故是謂因果一交也。 ^726a30

發明下，明自相所變。
如是下，明別相所變。 ^726a34

如文準思。
大約離合是身觸之境，合則大山來逼，離則心肝屠裂。
為道為觀，為廳為案，皆治獄之處，即身觸所依也。 ^726a36

△六思報。
orig::  ^726a40

六者思報招引惡果〔至〕萬死萬生為偃為仰。
commentary::  ^726a42

六者下。標示因果。
以生時思業是因，臨終見風壞國土是果。
葢意識迴心時還見風吹，故是謂因果一交也。 ^726a44

發明下，明自相所變。
如是下，明別相所變。 ^726a48

如文準思。
大約生滅是意緣之境，意必隨心風所轉，故識與風旋落也。
方所即是受罪之處，鑑證即是結證，為偃為仰，總不離亂想所致。 ^726b2

△四、結答前問二。 ^726b6

一、總結獄相。
orig::  ^726b8

阿難！是名地獄十因六果〔至〕是人則入一百八地獄。
commentary::  ^726b10

初阿難下，總結。梵語阿鼻，此云無間。
然有五無間：一、趣無間，二、苦無間，三、時無間，
四、命無間，五、形無間。
若諸眾生於六根中造滿十習因，則入此五無間。
以身、命、時、處皆經無量劫，故名大無間獄也。 ^726b12

次六根下，作四種分釋。
六根各隨六識自造，不涉餘根，不滿十因，
較前略輕，則入八無間獄：一、等活，二、黑繩，
三、眾合，四、嘷叫，五、大嘷叫，六、炎熱，七、極熱，
八、阿鼻等獄。二、於六根中止身、口、意三支，
於十習因中止殺、盜、婬三業，較前又輕，
則八十八地獄，以火獄有八，寒獄有十是也。
三、於三業中止犯一殺、一盜，較前又輕，則入三十六獄。
四、於一根中單犯一業，如眼見招見業而身不曾動，
或口說成事而實無心，較前又輕，則入一百八獄。
此一百八獄者，即前八無間獄。
每獄有四門，門有四小獄，一獄該十六小獄，則八獄總有一百二十八獄矣。
經家省文，故言一百八獄。
然又有八寒、八炎。
八寒，前文釋竟。八炎者：一、炭坑，二、沸屎，
三、燒林，四、劍林，五、刀道，六、鐵刺，七、鹹河，
八、銅橛。加八寒，則是十六獄也。
大槩罪重而獄數少者，舉其大獄也；罪輕而獄數多者，舉其小獄也。
小則近，易脫；大則遠，經無量劫。
此又小大、多少、輕重不同爾。 ^726b20

△二、結答所問。
orig::  ^726c4

由是眾生別作別造〔至〕妄想發生非本來有。
commentary::  ^726c6

言別作、別造者，假如造滿十習因，則入大無間獄；
若不滿十習因，別作一、二、三，則入後四分獄中。
又眾生殺、盜、婬罪性是同，而受地獄亦同，故言同分地。 ^726c8

前阿難問：地獄為有定處，為復自然？
佛說十習因，即是答其地獄出於自然。
何以知之？假如眼見一事，不關於身口，
畢竟口說而身行之者，是非地獄出於自然乎？
後說六交報，即是答其地獄有定處。
何以知之？假如其人生時造成見業，死時遊歷諸根，
皆以地獄報之，是非地獄有定處乎？
一根如是，六根皆然。
彼彼發業，各各私受。
究而論之，此地獄豈本來有耶？
皆是眾生迷妄所造爾。
猶如作夢，夢本是虗。
然正夢時，不得道是無也。
何者？此人夢未醒故。
而人造業亦然，不得道是無也。
何者？此人未達性空，正如作夢。
故說地獄有定處，亦出於自然。
皆是妄想發生，非本來有也。 ^726c16

△二鬼趣三
一、總標。
orig::  ^726c38

復次，阿難！是諸眾生〔至〕後還罪畢受諸鬼形。
commentary::  ^726c42

舉罪之極惡，無過謗三寶，既自燒善根，
亦令無量眾生斷善根，是故歷劫入阿鼻大無間獄，
待業性燒乾，出為鬼趣。
鬼趣亦有十種，即躡前十因，兼餘雜業而為報也。 ^726c44

△二、別顯。
orig::  ^727a2

若於本因貪物為罪〔至〕遇人為形，名傳送鬼。
commentary::  ^727a4

一、貪物成罪，罪畢出為怪鬼。
怪者，變常也。貪婪不止，見物輙附人，以為怪常也。
二、貪色成罪，罪畢出為魃鬼。
魃者，旱氣也。婬火未消，尚鼓風以虐世也。
三、貪惑成罪，罪畢出為魅鬼。
魅者，妖媚也。詐心未息，猶得借畜以媚惑人也。
四、貪恨成罪，罪畢出為蠱毒鬼。
蠱者，壞也。怨習尚在，即為蟲類，亦得壞其事云。
五、貪憶成罪，罪畢出為厲鬼。
厲者，不和之氣也。
瞋心未平，猶乘衰以作厲，是為不和矣。
六、貪慠成罪，罪畢出為餓鬼。
餓鬼以空腹高心，是其所習即為鬼，猶恃虗氣以勝之也。
七、貪罔成罪，罪畢出為魘鬼。
魘者，暗昧之物也。
誑罔不遂，乃乘幽暗以魘伏人心也。
八、貪明成罪，罪畢出為魍魎鬼。
魍魎者，影之待也。
自見不明，借待他物，以塗民耀世爾。
九、貪成成罪，罪畢出為役使鬼。
役使者，人所役也。
前是架虗搆實以枉人，今報役使為顯明，奉符節以役遣之矣。
十、貪黨成罪，罪畢出為傳送鬼。
傳送，即報吉報凶之類。
廼前以結黨刁訟為習，今為鬼，猶得與人送語傳言矣。 ^727a6

△三、結示。
orig::  ^727a40

阿難！是人皆以純情墜落〔至〕則妙圓明本無所有。
commentary::  ^727a42

若就前論，純情則入地獄，七情三想則為鬼道，此約初墮處言也。
今從地獄出，則情習是乾，餘想猶存，故入鬼道。
此鬼道之想，非向時情想可比，葢是業火之餘爾。
別處說鬼狀初出如焦炭，是非業火燒然歟。
大槩鬼業多是宿習妄想所招，若以妙圓明心觀之，
此等正如作夢，非本來有也。 ^727a44

△三畜趣三 ^727b6

一、總標。
orig::  ^727b8

復次，阿難！鬼業既盡〔至〕身為畜生酬其宿債。
commentary::  ^727b10

從地獄道治其情，從鬼道治其想，情盡想空，則脫幽暗而出陽明之界矣。
然又業無所主，流入餘類，心無正覺，還復依他。
依他則與元負相值，餘類自應償其宿債。
大槩畜類乃是情想之餘，二道所治未盡者也。
此類眾廣，填債償命，不過舉其大槩云。 ^727b12

△二、別顯。
orig::  ^727b22

物怪之鬼物銷報盡〔至〕生於世間多為循類。
commentary::  ^727b24

物怪，怪鬼也，轉為梟類，負塊為兒，猶是貪心。
風魃，旱鬼也，報為咎徵，見色便發，卦兆從推。
畜魅，魅鬼也，移為狐類，媚心不改，詐習儼然。
蟲蠱，蠱毒鬼也，還為毒類，蚖蛇蝮蝎，怨氣猶存。
衰厲，厲鬼也，却為蛔類，入人身內，瞋心方歇。
受氣，餓鬼也，生為食類，充庖下咽，慢習使然。
綿幽，魘鬼也，今為服類，好誑掩身，終為不露。
和精，魍魎鬼也，變為應類，節宣時序，習見依然。
明靈，役使鬼也，報為休徵，祥麟威鳳，矯枉過直。
依人，傳送鬼也，反為循類，家畜靈禽，阿黨猶然。
已上所明，不過盡常人習見，若觸類而伸，便是無窮矣。 ^727b26

△三、結示。
orig::  ^727b46

阿難，是等皆以業火乾枯〔至〕皆為浮虗妄想凝結。
commentary::  ^727b48

阿難下。結示。由前從鬼獄以來消其情想，從畜道以來酬其宿債。
葢眾生所以輪迴者，以其有情想也。
假如今日情想雖乾，則彼不能忘。
同在一時，既相值遇，自當受其驅#CB15081;矣。
雖然，若一覺照，此等眾生全是虗妄，想相不實。 ^727c2

如汝下。酬前所問。
只汝問寶蓮香等所作婬殺等罪，為是天降之乎？
為是人與之乎？若悟菩提，明知自妄所招，於本來心中元自無有也。 ^727c10

△四人趣
一、總標。
orig::  ^727c16

復次，阿難！從是畜生〔至〕及佛出世不可停寢。
commentary::  ^727c18

復次下。初、徵剩。或者承前說，身為畜生酬其宿債，
便謂畜生可殺可食，甚至槌楚不知其死，
役力不知其艱，人尊畜賤過分難為，不知物命雖微業有定限，
設若分越所酬彼亦為人，反徵其剩矣。
前文云：以人食羊，羊死為人。
此世間不可知之理也。 ^727c20

如彼下。二、論有福無福。
或者畜業雖盡所負未畢，報在人間崇福修善反被橫逆，
無故無緣遭其劫殺，是即不捨人身酬還彼力。
或雖報人間而無福無善所負未盡，還為畜生償彼餘直。
此幽冥最難曉之事也。 ^727c28

阿難下。三、論其難盡。
前生或役過其力、或用過其財、或負其命，
今為畜為人一一償足，則於世間無相負累報障，自應停寢。
今則不然，轉展結恨轉展相殺，乃至相食相誅猶如井輪，彼此相償竟無休息。
此等非修定力及佛出世不能停寢，此三途輪迴最難明之相也。
又奢摩他云止，又云妙定，定能破惑破魔成正覺道，觀能觀心觀法成正修行。
若不如此，何時是歇日耶？ ^727c38

△二、別顯。
orig::  ^728a4

汝今應知彼梟倫者〔至〕生人道中參於達類。
commentary::  ^728a6

貪習以貪物為性，降至梟倫物，是無用矣，
由是貪心遂止，復還人間為頑類，今顓蒙無辨之人，是其報也。
婬習以貪色為性，降至咎徵色，是無用矣，
由是婬火歇滅，復還人間為愚類，今魯鈍無知之人，是其報也。
詐習以貪惑為性，降至狐倫惑，是無用矣，
由是詐心消亡，復還人間為庸類，今粗率恡鄙之人，是其報也。
怨習以貪恨為性，降至毒倫恨，是無用矣，
由是怨心不生，復還人間為狠類，今剛愎自用之人，是其報也。
瞋習以貪憶為性，降至蛔倫憶，是無用矣，
由是瞋心消磨，復還人間為微類，今微末低品之人，是其報也。
慢習以貪傲為性，降至食倫傲，是無用矣，
由是慢心不起，復還人間為柔類，今懦怯無用之人，是其報也。
誑習以貪罔為性，降至服倫罔，是無用矣，
由是誑心消滅，復還人間為勞類，今役力艱辛之人，是其報也。
見習以貪明為性，降至應倫明，是無用矣，
由是見習不生，復還人間為文類，今能有好文之人，
而無正見者，是其報也。
枉習以貪成為性，降至休徵成，是無用矣，
由是枉習不行，復還人間為明類，今有聰明性巧，
而所為不實，是其報也。
訟習以貪黨為性，降至循倫黨，是無用矣，
由是訟習不成，復還人間為達類，今安分知命之人，是其報也。 ^728a8

△三、結示。
orig::  ^728b2

阿難！是等皆以宿債畢酬〔至〕此輩名為可憐愍者。
commentary::  ^728b4

已上十種之人，或明或慧，或蠢或愚，皆從異趣來。
宿債畢酬，復形人道。
仍由所習不同，遂成善惡差品。
以今觀之，此輩皆是妄想，顛倒輪迴。
若非佛興慈悲，開示悟入，則何由而得出離三界乎。 ^728b6

△五仙趣 ^728b12

一、總標。
orig::  ^728b14

阿難！復有從人不依正覺〔至〕人不及處有十種仙。
commentary::  ^728b16

有者觀生死虗幻，遂求常住；有者見世界輪迴，別修解脫。
但不依正覺，以妄想為修行；不自悟心，以固形為道妙。
雖則遷形山谷，匿迹林泉，要之不依本分，終為外道。
上不同於天，下不隨於世，故名曰仙。
仙亦有十種，辨見下文。 ^728b18

△二、別顯。
orig::  ^728b26

阿難！彼諸眾生堅固服餌〔至〕覺悟圓成名絕行仙。
commentary::  ^728b28

堅固服餌不休者，即依辟穀法，凝神虗慮是也。
此用煉心發通，以成其道，名地行仙。
堅固草木不休者，即飱松食芝，延息留形是也。
此用煉身遙舉，以成其道，名飛行仙。
堅固金石不休者，即內外丹九轉之類，
內成化骨，外成化物是也。
此煉術遊世，以成其道，名遊行仙。
堅固動止不休者，即心主榮，肺主衛，調衛通其入出，調榮謹其往來是也。
此達天和，實能空行，以成其道，名空行仙。
堅固津液不休者，即鼓天池，嚥津液，周流上下，能光潤一身是也。
此絕欲與天行同，以成其道，名天行仙。
堅固精色不休者，即朝吞日精，夜含月華，吸風飲露是也。
此精神與天地相通，以成其道，名通行仙。
堅固呪禁不休者，即步虗叩齒，呪則呪其靈通，禁則禁其所犯是也。
此用仙術修煉，以成其道，名道行仙。
堅固思念不休者，即上存黃庭，下繫丹田，息心一慮是也。
此冀心定發慧，以成其道，慧即照也，名照行仙。
堅固交遘不休者，即心與腎交，坎與離會，水火相濟是也。
此采陰固陽，以成其道，名精行仙。
堅固變化不休者，即托物注想，想凝物化，變化道成是也。
道既化成，心物俱絕，以成其道，名絕行仙。 ^728b30

△三、結示。
orig::  ^728c20

阿難！是等皆於人中鍊心〔至〕報盡還來散入諸趣。
commentary::  ^728c24

仙無別界，即人而修，修成而有十種之趣，
趣異而有仙人之稱，故曰仙者遷也。
遷止深山，或居海島，斯等雖得生理，終為妄想，
雖壽千萬，畢竟墮落，以其帶業修行，業盡還淪諸趣故爾。 ^728c26

△六天趣初欲界 ^728c32

二、別釋。
orig::  ^728c34

阿難！諸世間人不求常住〔至〕如是一類名四天王天。
commentary::  ^728c36

欲者，心所欲也。眾生所欲是色，故名欲界。
然欲有輕重，界有倫次。
一、欲界有人，雖留於色而非邪染，雖愛於妻而非別婬，是謂欲清。
心欲既清則是明慧，心不流逸則是善戒，
故生四天處鄰於日月，此報在須彌之腰，即欲界第一天也。
orig::  ^728c38

於己妻房婬愛微薄〔至〕如是一類名忉利天。
commentary::  ^728c48

其次不特外色無染，且己妻房亦減希矣。
不特心不流逸，至於淨居亦不味矣。
是為欲淨。心欲既淨，兼得淨居所養，故超日月，
生於忉利，報在須彌頂，即欲界第二天也。
orig::  ^729a2

逢欲暫交，去無思憶〔至〕如是一類名須#CB08504;摩天。
commentary::  ^729a10

其三：逢欲暫交，有心也；去無思憶，無心也。
無心故靜多，暫交故動少。
動少靜多，便勝前二，故生#CB08504;摩天。
#CB08504;摩云時分，此天自有光明，
不須日月，以蓮花開合為晝夜，故云時分。
此報在空居，即欲界第三天也。
orig::  ^729a12

一切時靜有應觸來〔至〕如是一類名兜率陀天。
commentary::  ^729a22

前說動少靜多，則是有間矣；今說一切時靜，則是純淨矣。
前說逢欲暫交，則是有染矣；今說觸未能違，則是雖應無心矣。
此行較前更勝，故生兜率天。
兜率云知足，此天覺自心知足，故無染欲；
見自心精微，故不接下天。
不接下天，是不與物交也；心無染欲，是靜功勝也。
又此天有內院、外院，外院本天所居，內院菩薩所居。
此報在無三灾處，即欲界第四天也。
orig::  ^729a24

我無欲心應汝行事〔至〕如是一類名樂變化天。
commentary::  ^729a40

我無欲心，即應是無心也。
味如嚼蠟，即味是無味也。
前但降心，此兼降境，故生樂變化天。
葢變欲為淨，變淨為樂，故云樂變化。
此報在越化地，即欲界第五天也。
orig::  ^729a42

無世間心同世行事〔至〕如是一類名他化自在天。
commentary::  ^729b2

前是作意無心，故說味如嚼蠟。
今是即事無心，故說了然超越。
所言超越者，超過前第五化境為樂，超過前一三四無化為樂。
總之，有心無心，一一超過，故生他化自在天。
葢此天不自為樂，即有所樂，假他所化為樂，故云他化自在。
此報在大自在天，即欲界第六天也。 ^729b4

△三、結示。
orig::  ^729b14

阿難！如是六天形雖出動〔至〕自此以還名為欲界。
commentary::  ^729b16

人界欲心數動，壽命極促，滿者不過百年。
仙界別境遮動，壽命雖長，滿者不過千萬。
今此六天，出過二動，壽命福樂，倍倍增勝，不可倫比。
然粗欲之境或無，而細想之心未斷，心迹尚在，未是真無心。
故曰：形雖出動，心迹尚交。
以未純絕欲，故名欲界爾。
首楞嚴經正見卷第八
 ^729b18
