
other:: 
other:: 大方廣佛新華嚴經合論卷第四
other:: 唐于闐國三藏沙門實叉難陀譯經
author:: 唐太原方山長者李通玄造論
author:: 唐福州開元寺沙門志寧釐經合論
【論】第四、所示因圓果滿別者，顯佛果有三種不同：
一、亡言絕行，獨明法身無作果；二、從行積修，
行滿功成，多劫始成果；三、創發心時，十住初位，體用隨緣所成果。
初、亡言絕行，所明法身無作果者，即涅槃無行等經，
是隱身不現，萬事休息。
又云：羅剎為雪山童子說諸行無常，是生滅法；
生滅滅已，寂滅為樂，是無作果，不具行故。
二、從行積修，行滿多劫方明果者，即權教之中，
說從行修成三僧祇劫，行滿所成佛果是也。
此以不了無明十二有支，本是法身智慧厭，
而以空觀折伏現行煩惱，忻別淨門。
三、從凡十住初心，創證隨緣運用所成果者，即華嚴經是也。
十信終心，即以方便三昧，達無明十二有支，
成理智大悲，即具文殊、普賢體用法界法門。
又如化佛所施因果教行定經，三僧祇中所有佛功德，
總是修生百劫，修相好業，然燈得光明，
不殺得長壽，布施得資財，忍辱得端正，
一一因果屬對，相似具足，仍對治種種法門，始得見性成佛。
如華嚴經即不然，一念頓證法界法門，
身心性相，本唯法體，施為運用動寂，任無作智，即是佛也。
為一切佛，法應如是，無長無短，始終畢竟，法皆如是。
於一真法界，任法施為，悉皆具足恒沙德用，
即因即果以此普門，法界理智諸障自無，
無別對治別修別斷，不見變化變與不變無異性相，
故普觀一切無非法門無非解脫，但為自心強生繫著，
為多事故沈潛苦流，故勞聖說種種差別，
於所說處復生繫著，以此義故聖說不同，或漸或圓應諸根器。
如此經教頓示圓乘，上上乘人所應堪受，
設不堪受者當須樂修，究竟歸流畢居此海。
是故餘教先因後果，不同此教因果同時，
為法性智海中因果不可得故，為不可得中因果同時無有障礙也。
可得因果即有前後，有所得者皆是無常，非究竟說也。
若先因後果者，因亦不成故果亦壞也。
緣生之法不相續故，即斷滅故，自他不成故。
如數一錢不數後錢，無後二者一亦不成，
為剎那不相續剎那不成果亦壞，多劫不相續多劫因果壞，
要待數後錢時前一始成。
因果亦爾，要待一時中無間者因果始成。
若爾者，如數兩錢同數，無前無後誰為一二？
如豎二指誰為因果？
如二指等隨心數處為因，後數為果。
若如是有前有後即有中間者，還有剎那間斷，有間斷者不成因果。
若同時者，如豎二指無前無後誰為因果？
亦皆不成。如此華嚴經因果同時者，俱無如是前後因果及同時情量繫著妄想，
有無俱不俱常無常等繫著因果，但了法體非所施設，
非因果繫名為因果，非情所立同時前後之妄想也。
如是者，何異楞伽漸教之說？
此則不然，前說教主別、問答主別等，即明文殊、
普賢佛等三德體用主伴無礙，故楞伽經中化佛及大慧菩薩問答破相，
但教顯理無繫著故，不論緣起。
如緣起法界者，法界不成不破，但知了法如是故。
是故楞伽經云：先示相似物，後當與真實。
又云：得相者是識，不得相者是智。
即是明成壞也。如此經中意者，即真無有假法，
諸法總真純真，更無假無相似，存真存假。
經云：眾生界即佛界也。
如此經中，文殊以理會行，普賢以行會理，
二人體用相徹，以成一真法界，前後相收。
四十品經互相該括，前後相徹，文義相收，一法門中具多法也。
是故經云：於多法中為一法，於一法中為多法。
於漸教中設有少分，義同多分，不相似故。
如覺首等十首菩薩，各說一法以成十信，
於十信中共成一信，為十箇信位互體相成，
不獨施設以十信成一信，以一信成十信，有解者不可偏取一門。
十慧菩薩、十林菩薩、十幢菩薩、十藏菩薩，
又說十定、十通、十忍，如是一一位次法門，皆悉如是互相成就。
如帝釋網互相徹入，一中無量，無量中一，
諸佛菩薩體用相成，因果相入，同時無二。
如經中說：法慧菩薩入定，即十方世界同名法慧佛來；
功德林菩薩入定，十方世界同名功德林佛來；
金剛幢菩薩入定，即十方世界同名金剛幢佛來；
金剛藏菩薩入定，即十方世界同名金剛藏佛來。
摩頂如是位位之內、地地之中，佛與菩薩因果相成、
體用相徹，所來諸佛即明是果，入定菩薩即明是因。
明因果無二故，於佛法身智體上安立十住、
十行、十迴向、十地、十一地等行相，引凡接俗化生之門，
諸位即佛、佛即諸位。
若上上根人於此教中起信行者，還依此法創首十住初心，
正證如來佛果智法，方行一切菩薩萬行，
為初證之首，為知法體智性故。
設同凡事經過多劫行，而於自見本不移時，
於初發心時與三世佛同成正覺，無前無後際故。
法如是故，應如是知，不同權教經三僧祇方成佛果，是故今言與諸三乘得果別故。
又於此經乘如來一切智乘得佛果故，
無二乘人得四沙門果，亦無權教菩薩諸地行相因前果後也。
第五、明地位所行行相別者，凡發大乘心者，
依其根品有六種所乘、三種五位十地差別行相不同。
其名數如何？一、念佛願生淨土門；二、作淨土觀行所生淨土門；
三、修空無我所乘門；四、和會有無觀智門；
五、漸見佛性進修門；六、頓證佛性圓融門。
修大乘者不離此六種所乘行相。
何者三種五位十地？
一修假詮假智假真如等，安立五位十地。
二修分真分證一分真如，安立五位十地。
三頓修頓證頓真頓說佛境界圓滿真如，
安立十地五位行相〔此佛乘中無假法言說名相總真〕。
如是三種十地五位行相，向菩提者、行菩薩行者、
滿佛果者，莫不總在其中。
今以總舉，各以己所乘宗辯其權實，使令離障，
進修有功不相誹毀，顯了差別令無疑悔，
令進修者分明了知權實故，令成佛者不迃滯其功故。
一念佛力，修戒發願力生於淨土，是化佛淨土非真淨土，
為非見性及不了無明，是一切如來根本智故、
是有為故，如阿彌陀經是也。
二作淨土觀行，所生淨土是化淨土，從心想生故、
是有為故，不見佛性本智慧故，即無量壽觀經是也。
三修空無我觀所乘門者，為初說般若破凡夫實有，
二乘生空我執故，多修空法空有俱空，
為空增勝故，雖行六波羅蜜，修種種菩提分法，
得六神通行菩薩行，福勝人天，不生佛家不見佛性，
為析法明空不了無明，是如來智慧故。
華嚴經亦同此訶責，如前已述。
如法華經云：假使有人讀誦八萬四千法藏，
為人解說行六波羅蜜得六神通亦未為難，
暫讀此經是則為難，法華經成就佛乘故、非菩薩乘故。
是故如來於涅槃經中說：一切眾生皆有佛性常樂我淨。
有諸菩薩自悔過言：我於無量劫流轉生死，只為無我之所惑亂。
有如此過故，迴心方可得見性達我是智。
諸般若中有文殊師利菩薩為問答者，
皆論一分法身佛性道理，如文殊般若是也。
若與聲聞為問答者，多為破二乘生空我執說法空故。
與普賢問答者，多約行門。
凡說法依根但見問答，主伴可知，表裏准之可見。
四和會有無觀智門者，即解深密經第三時教，
說九識為淨，識與業種為依，并說三性三無性，
所謂徧計所執性、依他起性、圓成實性，
互相成壞離諸執障，不成不壞性自涅槃。
如深密經頌曰：一切諸法皆無性，無生無滅本來寂，
諸法自性恒涅槃，誰有智者無密意。
此經為破般若修空增勝者，壞緣生法故，空見現前違道理故。
但於此經成就緣生諸法自體涅槃，不須誹撥言空言有互相破斥，
不令計有不令計無。
又此經雖安立十地名同華嚴，於中義意軌則各別。
又無地前三賢十信等位，但立十地斷惑行相，及說佛地為十一地。
於其十地位之內，復說有十一種麤重、二十二種愚癡。
所以此經不安立地前三賢十信具足行門，為此經地前非見道故。
又為第三時教中間但和會有無，未是文殊普賢理事相攝行滿故。
是故華嚴經中說十信、十住、十行、十迴向、
十地法門時，十方諸佛同來印可故，一切諸佛國土總說此門故，
十三種相加表真實故，三乘經中但說十地攝諸眾生不盡故。
此即是三種十地中假詮、假智、假真如十地行故。
何以然者，為此十一地是佛位，佛位之內猶有障故，明十一地已前未有真理本智故。
若全真理智，云何十一地有十一麤重？
既有麤重，即非地地中有佛智為因果故。
此經且漸和會有無令無滯住，未似普賢、文殊理事智盡大用而說故。
如仁王經說五位十地行門，安立從凡漸習積行多生修假真如。
又有教說地前伏惑地上見道，或說留惑不斷要經三僧祇劫方可成佛。
如是等教竝對權根假施設有，未為實說。
但化佛所說皆是引中下根人未盡實說，餘准可知。
又二乘人迴心向權教中所忻佛果，及權教菩薩所忻佛果，
僧祇滿後但只樂求三千大千世界佛之報果，不忻十佛境界毗盧遮那無盡十方境界之報果也。
不如華嚴經中十信菩薩所忻佛果，勝解心上具足凡夫即樂忻修十身毗盧遮那之境界，
深心廣大盡無極重玄之妙境界也。
不同權教佛之境界皆立分劑限量，此乃為根狹未廣故且權安立。
如解深密經中十地斷惑分劑：第一、初地中對治惡趣煩惱業生雜染障，
第二、地中對治微細悞犯現行障，第三、
地中對治欲貪障，第四、地中對治定愛及法愛障，
第五、地中對治生死涅槃一向背趣障；
第六地中，對治麤相現行障；第七地中，
對治細相現行障；第八地中，對治於無相無作功用及於有相不得自在障；
第九地中，對治於一切種善巧言辭不得自在障；
第十地中，對治不得圓滿法身證得障。
善男子！此奢摩他、毗鉢舍那，於如來地對治極微細、最極微細煩惱障及所知障。
如華嚴經，但於地前三賢初發心住中，
即能頓證佛果法門，普印諸位十住、十行、
十迴向、十地、等覺諸位。
如印印時，文相具足，無前後際。
即以初發心時，頓印三界無明，便為佛智之海。
以如來法身、智身、大悲之印一下，頓印世間，
以為法界大用，無前後故。
法如是故，不同權教法外施設，且引三根來歸一實故。
五、漸見佛性進修門者，如涅槃經云：十住菩薩少分見性，乃至十地未能了了。
起信論云：十住菩薩少分得見法身，化八相成道故。
如彼論釋，言是願力所為。
既是願力，非為實報，總為漸見佛性，皆是權教分分中漸引之宗，
非為圓故。如是之類，從初發心住已後，所證佛果不定僧祇。
何以故？如涅槃經云：記屠兒廣額於賢劫中成佛。
闡提創發心尚有越劫之功，何況具足信根，
復能少分見性者，何有僧祇之隔哉？
世有諸德，解屠兒廣額是化作爾者，此乃曲逐人情，未詳佛意者也。
漸漸引權向實，豈令見劫存情，令違本耶？
漸漸引至龍女、善財一念之中得成佛者，始成實說。
三乘小見但念長時，時體本無，空嗟忻仰，
無繩自縛，何有休期？
前略說三種十地，又以經義校量有六種十地者，
如三乘權教中有三種十地，實教中有三種十地。
如仁王經、解深密大品經，此三部經中所說十地，
多立假真如門以成十地行相，如此是權教中三種十地。
第四、如涅槃經中十住菩薩少分見性，
十地菩薩見性未能了了，即明以佛性為所乘門，分修分證十地。
第五、又涅槃經如牛食雪山肥膩草純得醍醐等，
即明證佛位故，即為五種十地。
此教通華嚴經，初發心上同佛正覺故。
第六、一乘十地，如華嚴經所說法界門重玄無盡法以成十地，
是為六種十地。涅槃、法華、龍女剎那成佛，皆是引權向實教故。
且三乘十地菩薩所忻佛果境界，但忻三千大千世界為報佛之果故，
此即實教中第三化身，非為實報身故。
三種化身者：一者、佛化身，作種種眾生身；
二、化身者，化作一四天下及二十八天所化之佛；
三、化身者，化作三千大千世界佛也。
實報身者，十身毗盧遮那互體相徹，重玄境界量齊法界，
及徹纖塵，塵塵之內皆齊法界，具如華嚴經說。
三乘之教既權，所說法門及佛報境界總未實說，是故大品經中名共教三乘共行十地。
第二、解深密經所說十地，直為解深密廣意菩薩、
廣慧菩薩、清淨慧菩薩等，共為問答主伴說十地門，不共聲聞為問答主伴。
為深密經迴彼般若樂空增勝者，故此大品深密等經但說十地之名，
無地前十信三賢四資糧位。
第三如仁王經中具足五位行相法門。
如是權教中所說三賢十聖，多分總是說假真如，
次第漸細方明佛性，方可說乘如來乘直至道場。
將知權教非真，所說地位次第未實。
第四如來乘中，如涅槃經中說十住少分見性，
十地菩薩未全了了者，如起信論中十住菩薩少分見性，以誓願力能八相成佛者是其流也。
雖未圓滿，為見少分性力故勢力如是。
猶如儲君為有因緣，父王令其統紹君政，
為是王真子故、力堪如是故、為少見性故、為如來真子生佛家故。
不同餘教假真如假智等，待於初地方云生佛家故，明見性力真勝餘宗故。
少分如是，何況全得。
第五明圓教十地者，一念體道智全佛故，以會無明體全智故。
經云：一成一切成，一壞一切壞。
後當廣明。是名五種十地。
此四種十地位次第行相，以化下中根接生門中大同小異。
至於本法教門，而權教之中三種假立真如為觀智，與從法身佛性體上安立漸頓二門全別。
如權教中，雖復還從初地之中對治惡趣煩惱業生雜染障，
乃至第七地中對治細相現行猶成障，障無相智未全自在。
至於八地，無相無作功用及於有相功用亦未自在。
如是地地中不自在，皆有障故。
如前依解深密經中地位斷惑次第法門說。
如三乘中十地畢定，如是階降斷惑，經三僧祇百劫修相好業，
如涅槃經等。佛性門中安立諸地次第，如前已明。
如本業瓔珞經云：十住菩薩銅寶瓔珞，
銅輪王百福子為眷屬，生一佛土，受佛學行，教二天下。
十行菩薩銀寶瓔珞，銀輪王五百福子為眷屬，
生三佛國中，受教行，化三天下。
十迴向菩薩金剛寶瓔珞，金輪王千福子為眷屬，
入十方佛國中，化一切眾生，處四天下。
初地已上百寶瓔珞，二地千寶，三地萬寶，
四地菩薩不可稱數寶為瓔珞，乃至十地寶瓔珞漸漸增廣，
及十地、十一地通佛法王及三賢菩薩，總有十五種輪王位。
廣如瓔珞經說。又言：三賢菩薩伏三界煩惱麤業道、
麤相續果，亦不起麤見道。
喜忍伏三業道，離忍伏地獄、餓鬼、畜生、
人中業道，明忍伏六天業道，炎忍伏諸見業道，
勝忍伏疑見業道，現忍伏因業道，無生忍伏果業道，
不動忍伏色因業道，光忍伏心因業道，
寂滅忍伏心色二習業道，無垢忍伏習果業道。
習前已除，而果不敗亡。
是故佛子！三賢名為伏斷。
喜忍已上，亦伏亦斷一切煩惱。
覺忍現時，法界中一切無明頓斷無餘。
如是已上說十一種忍，三堅菩薩用除三界麤煩惱故，亦伏斷故。
解云：三堅者，即三賢菩薩也。
十住、十行、十迴向地，前三位也。
又瓔珞經云：佛子！
初地一念無相法身智，成就百萬阿僧祇功德，
雙照二諦，心心寂滅。
法流水中，不可以凡夫心識量二種法身。
解云：二身者，一、法性身，二、報化身。
法流水者，言初地菩薩即法性智流中任運至佛位故，
無所修造，何況二地、三地故。
又經云：地前三賢菩薩入聖人位，但法性流中心心寂滅，自然流入妙覺大海。
佛子！乃至三賢十地之名，亦無名無相，
但以應化故，古佛道法有十地之名。
此經即是說華嚴經已後教化三乘人，
於別時中重於初始成佛，菩提樹下重略敘華嚴法門。
此瓔珞經中皆言：我曾於普光堂說淨土法門，及至忉利天說十住。
今更略說，廣如彼經說。
准此經次第說十地已後，於第三禪中說十一地法門，經在西方不來。
經云：佛子！吾先於第三禪中集八禪眾，
說一生補處菩薩入佛華三昧，說百萬億偈。
今已略說一偈之義，開眾生心，汝等受持。
又依瓔珞經，安十地斷惑法相門。
經云：佛子！前三賢伏三界無明，而用除麤業。
何以故？當受生時，善為緣子。
解云：三賢菩薩初受法性智慧，生佛家時，
悲心增勝，為觀一切三界眾生總為子故，
誓願無捨；為慈悲故，潤生三界業，故三界受生。
又經云：為潤業故，受未來果，故名息用。
解云：於三界無造新業，故為息用。
又經云：而不斷愛用。
解云：然三界業亡，慈業受生不亡。
經云：有十一人，亦伏法界中三界業果故。
解云：十一人者，十地并等覺位為十一人。
又經云：初地乃至七地，三界業果俱伏盡無餘，八地乃盡故。
解云：七地已前伏盡，八地稱法盡故。
從此已上示現作佛王宮、受生、出家、得道、
轉法輪、滅度，示現一切化佛界故。
無子！愛三界之報，唯有無明習在。
解云：此八地現前住無功用智，雖度眾生無眾生想。
七地已前悲勝，八地已後無相智現前智勝。
雖無受生任運度人，非無愛法習故佛地始盡，以本願力故變化生。
是以我昔天中說生不生義。
業生變生。佛子！聖位中二種業：一慧業，
無相無生智心，心緣法性而生無照，是名慧業。
二功德業，實智出有諦中有為無漏，集百萬阿僧祇功德故，
名為功德業。從初聖已上而現受生，以變易故不造新，以願力故住壽百劫千劫變化生。
以上竝依本業瓔珞經說。
此即是圓教中亦頓亦漸二門。
亦頓者，此經云：三賢菩薩即入聖人位，
入法性流中任運至佛海，更無造作。
漸者，斷惑階降一一進修。
此瓔珞經三賢十住即入法性之流，不同權教初地見道、道前伏惑。
若望華嚴經？十地品，初地令凡夫修行，
不云要聖人方學，彼經自有明文。
又明進退者，如瓔珞經云：佛子！
若退若進者，十住已前一切凡夫法中發菩提心，
有恒河沙眾生學行佛法，信相心中行者是退分善根。
諸善男子！一劫、二劫乃至修行十信入十住，
是人爾時從初至第六住中，若修第六般若波羅蜜正觀現前，
復值諸佛菩薩善知識所護念故，出到第七住常住不退自在，
七住已前名為退分。
佛子！若不退者，入第六般若修行，於空、
無我、無人、無主者，畢竟不生、畢竟入定佛位。
佛子！若不值善知識者，若一劫、若二劫乃至十劫退菩提心。
如我初會眾中有八萬人退，如淨目天子、
法才王子、舍利弗等欲入第七住，其中值惡因緣故，
退入凡夫不善惡中，不名習種性人。
退入外道，若一劫、若十劫乃至千劫，作大邪見及五逆，無惡不造也。
問：如涅槃經聞常住二字，尚七劫不墮地獄。
如華嚴經云：設聞如來名及所說法，不生信解亦能成種，必得解脫至成佛故。
何故今言第六住心及從凡夫信位猶言有退？
此意若為？和會解云：十信之中勝解未成，
未得謂得便生憍慢，不近善友、不敬賢良，
為慢怠故久處人天惡業便起，能成就大地獄業。
若一信不慢常求勝友，即無此失。
若權教中第六住心可有退位，實教中為稽滯者責令進修。
如舍利弗是示現聲聞非實聲聞，所作方便皆度眾生使令進策。
如權教中第六住心可說實退。
何以故？為權教中地前三賢總未見道，
所修作業皆是有為，所有無明皆是折伏，
功不強者便生退還，若折伏有力亦不退失。
如蛇有毒，為呪力故毒不能起。
但於佛法中種於信心，謙下無慢敬順賢良，
於諸惡人心常慈忍，於諸勝己者諮受未聞，
所聞勝法奉行無忘，所有虗妄依教蠲除，於三菩提道常勤不息。
夫為人生之法，法合如然，但不長惡而生，何須慮退？
已上五種十地，權教中三種十地，如大品般若但有十地名，
第八名大人地，第九名乾慧地，地名少殊。
解深密經中十地名雖，與華嚴經中十地名雖同，
從初地至十一地，有十一種麤重、二十二種愚癡。
此二部經中但有十地，總無地前四種資糧。
仁王經中雖說地前十信、十住、十行、十迴向四資糧，
十信即說為外凡，十住為內凡，即不同實教中十住初心便登聖性體齊諸佛。
十信之中若不信自身與佛身因果無二者，不成信解。
是故如來出現品云：菩薩摩訶薩應知自心之內，
一念念中有十方諸佛成等正覺、轉正法輪。
何以故？佛心與自心無二故。
如是信心方名信故，何況十住之位不證此心？
若不證此心，云何為住？
以是義故，住於佛住名之為住，是故初發心住便成正覺。
又權教中說十地時，竝無他方佛與說法者同名故。
又無同名佛來證成，表同因果故。
以是義故，地及教門竝是接小根眾生權施設故，諸有智者勿滯其中應忻昇進。
是故說華嚴經中五位十地法門時，十住中法慧菩薩入定。
欲說十住法門時，過十方千佛世界外，
有千佛世界微塵數同名法慧佛來，手摩法慧菩薩頂，
及語業讚歎，及與法慧智力十三種加持。
說十行位時，功德林菩薩入定，十方過萬佛世界外，
有萬佛世界微塵數佛來，俱名功德林，及十三種加功德林菩薩等。
說十迴向時，十方過百萬佛世界外，有百萬佛世界微塵數佛來，
同名金剛幢，亦十三種加金剛幢菩薩。
十地亦然。佛與菩薩名同者，明因果同故，後當廣明。
如十地論是天親菩薩造，解十地經是華嚴經中十地品也。
於解義處，文義通三乘及一乘義解。
於中解者多解三乘義，於一乘義人多不解，為一乘道理情解不及。
設有以情解者，疑網不除，且信佛語故自疑不斷，
會久在無思，不厭苦者、不滯寂者、悟常樂我淨者之所能知故。
是故五種十地三種是權，餘二種十地是實教故。
是故瓔珞經云：古佛道法，為化眾生，有此十地。
當知三乘權教，十地名雖同，所設方便，引眾生行解全別。
以此當處具說，未有同名佛共成印信，因果契證故。
六、明頓證佛性理智萬行圓融門者，如華嚴經第一會如來現相品中，
如來齒間放光，又放眉間中道果德光明。
又令普賢菩薩入三昧，說世界成就品、
華藏世界品、毗盧遮那品，說諸佛果法，令生愛樂。
既生愛樂已，於第二會中，令文殊師利說如來名號品、四聖諦品。
又於兩足輪下放光明，其光明過十方十佛剎微塵數世界外，
各有十佛剎微塵數菩薩，皆來集會。
又說菩薩問明品、淨行品、賢首品，成就十信之門。
兩足輪下光者，為其最下，明入信之首，
以信為因，信為最下故。
此是如來眉間果光放入故。
前如來現相品中，如來眉間放光已，入兩足輪中，
為欲明舉佛果德，用成信位。
諸有學者，還信果法，用成初證，入於十住之門故。
以是義故，十方各有十佛剎微塵數十首菩薩，
皆從十色世界十智如來所來，以十信為入道之初故。
是故所來菩薩，皆名為首。
十色世界者，為十信菩薩未成實證，明是凡夫，
雖信果德，佛境未離色塵，以色為國。
十住菩薩，理事圓明，以華為國，為創從凡位，理事開敷故。
十行菩薩，善達簡擇，覺慧圓明，以慧為國。
十迴向、十地以妙用自在，以妙為國。
從當位法門所來，以法為國，非為四大地、
水、火、風故。入聖智者，已離此障。
十信位中菩薩皆從十智佛所來者，所謂不動智佛、
無礙智佛、解脫智佛。
如是十智佛者，智為果德，為十信位中以果成信故，為明信從果來以果為因故。
若不以果為信，即無所信，故信無所依。
何故？文殊師利為上首者，為文殊師利皆啟蒙之主故，
十方諸佛皆以文殊師利妙德為發信心之首故，以彰顯法身根本智故。
常以文殊為果前之信，普賢明是差別智為果後之行故。
是故善財童子初見文殊為信門，後見慈氏為佛位。
又自見其身入普賢身，是佛果後行。
文殊為小男，普賢為長子，二聖合體，名之為佛。
文殊為法身妙慧，普賢為萬行成德，故體用自在，名之為佛。
文殊小男者，為信證法身根本智慧為初生故，因初證本智法身能生佛家故。
普賢為長子者，為依根本智起行，行差別智治佛家法，
諸波羅蜜事自在故，常以行門建佛家法，治佛家事。
但諸經之內，以文殊為問答主者，多明法身佛性之門；
普賢為問答主者，多論其行，以此表之。
又文殊乘師子者，為明創證法身佛性根本智斷惑之駿故。
普賢乘香象王者，表行庠序為威德故。
又文殊常居東方金色世界不動智佛所者，
為明金為白色，能離垢故。
金色者，表法身也。
不動智者，依法性身根本智起，智用即無動故。
普賢菩薩常居東方寶威德上王佛所者，
明萬行為寶，以此行故，成其威德。
若具行者，以法寶身自在也。
威德無畏，自在為王。
若不具行者，皆有所畏。
設居高位，不得為王，為有所畏故。
與文殊師利同在東方者，為法身智身，
理事體用，本自一故，本無二故。
又文殊居東北方清涼山者，像艮卦，艮為小男，主東北方故。
艮為小男，為童蒙，為文殊常化凡夫，啟蒙見性，及本智之初首故。
又與普賢俱在東方卯位，卯為震卦，震為長男。
又像日出東方，春陽發萌，無物不生，無物不照，
表理智雙徹，體一無二。
如日出東方，無物不照，春陽發萌，無物不生，
以根本智、差別智，無別體用，生萬行故。
是故子為佛位，丑為信位，寅為十住，卯為十行，
辰為十迴向，已為十地，午為等覺，未為晦明，
入俗同俗化迷，申酉戌亥為所化故。
如是安立法，則法合如是。
故易卦坎為君，離為臣，震為上相，酉為上將，
東為青龍，西為白虎，前為朱#CB15179;，
後為玄武，青龍為吉慶，白虎為凶害，朱#CB15179;為其明，
玄武為其黑。是故如來治坎而發明。
普賢為智相，主萬行。
觀音為大悲之首，治凶危為上將。
文殊為覺蒙之首，常為接信之師。
互體交參，以持佛家之法。
皆令眾生住於中道，處恬和之性，智慈益物。
以是身皆金色，目髮紺青，體白而相黃，為應真和氣也。
皆為無形之形，無色之色也。
若以其體用也，一一菩薩總具智德無邊。
次其法，則常以文殊為創信之首。
今以南北，且立東西之一門。
若論互體重玄，一方總俱有十。
經云：一切處普賢菩薩，一切處金色世界，
一切處文殊師利，一切處不動智佛。
經云：佛身充滿於法界，普現一切眾生前，
應受化器悉充滿，佛故處此菩提樹。
一切佛剎微塵等，爾所佛坐一毛孔，皆有無量菩薩眾，各為具說普賢行。
如是一方即十方無盡，一塵即剎海無窮。
今為化儀，各示方分總別。
今言十信者，信何等位？
決定成於十信之門。
如經十信中光明覺品云：十方一切處，
文殊師利於十方一切處，說十方一切處法門，
歎佛十種果德，以成信位。
如光明覺品說。又令起信根者，轉更明淨。
文殊師利又問十首菩薩等，業不知心，心不知業等。
十問令起信者，自身觀照，轉令深固。
經云：諸法無作用，亦無有體性，是故彼一切，各各不相知。
又作水流、火#CB08504;、風起、大地所生不相知喻。
又下頌云：分別觀內身，此中誰是我？
若能如是解，彼達我有無。
如是文殊師利問十首菩薩所成十信觀行之門，具如問明品說。
又賢首品中，從凡夫位以信為首，決定取佛大菩提果故。
從凡夫地信十方諸佛心不動智，與自心無異智故，
只為無明所迷故，無明與十方諸佛心本來無二故。
從凡夫地信十方諸佛身根本智，與自身無異故。
何以故？皆是一法性身、一根本智，猶如樹枝，
一根生多枝葉等，以因緣故，一樹枝上成壞不同故。
從凡夫地信如來十住、十行、十迴向、十地，我悉盡能行之。
何以故？自憶無始時來，波流苦海，無益之事尚以行之，何況如今有益之事？
菩薩萬行濟眾生事，豈不能為？
從凡夫地信十方諸佛皆從三昧生，我亦當得。
何以故？諸佛三昧皆從如來自性方便生，
我亦具有如來自體清淨之性，與佛平等。
從凡夫地信十方佛一切神通，我亦當得。
何以故？諸佛神通依真智而得，我但依真性智中無有煩惱，
無明成智，一切業亡，唯有智慈通化自在。
從凡夫地信佛智慧，我亦當得。
何以故？一切諸佛悉從凡夫來故。
從凡夫地信佛大悲普覆一切，我亦當得。
何以故？諸佛大悲從大願起，我亦如諸佛發大願故。
從凡夫地信佛自在，我亦當得。
何以故？諸佛自在於性起法門，智身法身入眾生界，
不染色塵諸根自在，我亦不離性起如來智故。
從凡夫地信自發心，經無盡劫修功德行滿，位齊諸佛不移一念。
何以故？為三世無時故。
如是從凡夫信解始終徹佛果位。
如上所發十種信者，必能決定成就十信之門，住於堅固之種永不退轉。
又十信中，文殊師利及覺首等十首菩薩，皆從十色世界來。
所謂金色世界者，表本白淨法中來故，為明信心依本信故。
妙色世界者，為依理事自在妙用而生信故。
蓮華色世界者，依行能信故為蓮華，表萬行故。
薝蔔華色世界者，表從福慶之色，以理智大慈中和性而生信心故。
五色之中黃色為最，此為應真色，亦中宮色也，
表中道色故，為此華為黃色華故，此信心菩薩為智慈中和之色應真世界來故。
優鉢羅華色世界者，其華赤黃色兼有紫#CB08504;氣，
表一行行一切行，能純能襍而生信故。
寶色世界，表智慈法行成信而可貴故。
金剛色世界，表以佛果德而生信心故，必能決斷諸煩惱故。
頗棃色世界似水精，表信心本清淨故。
平等色世界，表信法界平等無二故。
如是十色世界，皆是十信菩薩所信之法門，
皆從自信法門中來，故名曰從如是世界中來。
已下本所事佛，所謂不動智佛、無礙智佛、解脫智佛。
如是十箇智佛，即是佛果中佛，明信自智從佛智果為因故來，
表不因佛果不成信故。
其十住位中昇須彌山頂，於兩足指端放百千妙色光明，明前十信位。
於普光明殿兩足下千輻輪中放光，表信位在凡，未離凡地。
光出足下，為表以信為初因，其位最下。
今說十住上昇須彌之頂者，明十住初心證法頂故，
從地昇上至相盡處故，陟山王頂至法王位處故，
明其止為山也，以入真實證非止不會。
於兩足指端放百千妙色光者，為明足指以艮為手足之指，
初取聖道非止不明。
履踐之始，表創從十信凡夫之位，極始在十住初首，
履踐如來法王聖蹤，以其定門普觀凡聖一切境界，
性相無礙色無不妙，故稱為光。
如本業瓔珞經云：修三賢法入聖位，法流水中心心寂滅，自然流入妙覺之位。
然此華嚴經意即不然，識滅時亡情塵頓絕，
唯真智境一念則五位齊明，為全將佛果以為因故。
設凡夫住世百年及以多劫，而於自見不見須臾可遷，
不見當成佛、不見已成佛、不見現成佛，
十住之位法既如是，更有何生不成佛耶？
更有何生而成正覺？
此華嚴經是本法界門，一切諸佛本住大宅，
一切佛子究竟所歸，化身權乘總居其外，若有入者一入全真。
此位中初發心住菩薩見道，住佛知見，
入佛知見，直與如來同身心性智相，故頓印五位行相總在其中，
如持明鏡普臨眾色。
此經法門法合如是，所有歎說應如是知，
應如是信解，為法界法門圓無始終，於一念中歲月晦明重重無盡，
一毫之內佛境眾生境色相無邊，一成一切成，一壞一切壞。
此十住位中有十箇菩薩，下同悉同，名之為慧。
本從來土皆號為華，從十箇華國土來本所事佛，
下名悉同，名之為月。
釋云：此位自己證真，善簡邪正，名之為慧。
理事齊發，開敷若華，以開敷法門為國所居，
得法惱除，清涼如月，名為本所事佛。
此之名目總是十住位中所證法門，非虗名也。
經云：爾時法慧菩薩以佛神力入菩薩無量方便三昧，
以三昧力故，十方各千佛剎微塵數世界之外有千佛剎微塵數諸佛皆同一號，
名曰法慧，普現其前，以十三種加法慧菩薩。
十三加者：語業加，以言稱歎善哉善哉；
身業加者，以手摩法慧菩薩頂；智業加者，
經云：即與法慧菩薩十種無礙智及此土如來光照其身。
是為十三。大方廣佛新華嚴經合論卷第四
w:: 音切
note:: 潛 ^32c10

〔昨鹽切。〕撥
〔北末切。〕斥
〔尺音。〕悞
〔五故切。〕儲
〔直魚切。〕憍
〔舉喬切。〕稽
策 ^40a12

〔楚革切。〕蠲
〔古玄切。〕擇
〔池格切。〕駿
〔子峻切。〕庠
〔似羊切。〕萌
〔莫耕切。〕恬 ^40a14

〔徒亷切。〕燄
〔以贍切。〕薝
〔瞻音。〕蔔
〔蒲北切。〕輻
〔方六切。〕創
〔初亮切。〕
 ^40a16
