宗鑑法林卷三十五
editor:: 集雲堂　編
other:: 
# 大鑒下十八世
大鑒下十八世
other:: 
## 慶元府天童密庵咸傑禪師
慶元府天童密庵咸傑禪師〔應菴華嗣〕
一日侍菴。菴問如何是正法眼。
師曰破沙盆。 ^490b8

覺王立別云。脫篐桶子。 ^490b12

五陵公子少年時。
得意春風躍馬蹄。
不惜黃金為彈子。
海棠花下打黃鸝。
〔雙杉元〕 ^490b14

白玉琢成泥彈子。
黃金鑄就鐵崑崙。
千年滯貨無人買。
未免如今累子孫。
〔大歇謙〕 ^490b18

千金蕩盡一無存。
衣食終朝取別人。
不是五陵真俠骨。
回頭猶戀舊頭巾。
〔月涵潛〕 ^490b22

正法眼曾無此語。
破砂盆豈有斯言。
一生躭酒難消恨。
蹋月穿花過遠村。
〔蔗菴範〕 ^490b26

愁來一字不堪煑。
醉後千盃未惜多。
翻轉砂盆滅却眼。
半窻霜月在烟蘿。
〔理安問〕 ^490b30

毛頭星現在當門。
百怪千妖盡轉恩。
細嚼爛紅鋼一塊。
翻成沒底破砂盆。
〔南嶽際〕 ^490b34

大千沙界黑漫漫。
法眼年來不中看。
掇出破盆敲不破。
從教今古競頭鑽。
〔牧雲門〕 ^490b38

密庵因僧問如何是正法眼。
師曰艸鞵無#CB15490;。
曰祇如和尚道破砂盆。
又作麼生。師曰老僧不曾動舌頭。
曰此語已遍天下。
師曰杓卜聽虗聲。 ^490b42

南嶽際云。一轉語安#CB15131;定國。
一轉語失業亡家。
若人檢點得出。山僧許伊穩坐家堂。 ^490b48

密菴示眾。一年三百六十日。
今宵正是結交頭。
移身換步無多子。
六合清風來未休。 ^490c4

祖燈紹云。虎丘忝為脚下兒孫聊亦效顰。
百年三萬六千朝。
逆順數來無尾頭。
聚首今宵明歲近。
一聲#CB15090;竹幾知休。
還有與祖師把臂者麼。
若有。一隻孤鶩撲地高飛。
若無。一對鴛鴦池中獨立。
other:: 
## 常州華藏伊庵有權禪師
常州華藏伊庵有權禪師〔無庵全嗣〕 ^490c8

嘗夜坐達旦。行粥者至。
忘展鉢。鄰僧以手觸之。
師感悟。為偈曰。黑漆崑崙把釣竿。
古帆高挂下驚湍。
蘆花影裏弄明月。
引得盲龜上釣船。 ^490c16

雲深江絕引帆孤。
可惜隣僧拽轉渠。
方信圓明彈指事。
元來此語不傳虗。
〔圭堂居士〕
other:: 
## 杭州淨慈肯堂彥充禪師
杭州淨慈肯堂彥充禪師〔萬庵顏嗣〕 ^490c24

示眾。觀方知彼去。
去者不至方。艸鞵跟忽斷。
全身在帝鄉。 ^490c28

孰謂觀方不在方。
纔開臭口便乖張。
行人要覓長安路。
不覺全身在帝鄉。
〔掩室開〕
other:: 
# 大鑑下十九世
大鑑下十九世
other:: 
## 夔州臥龍祖先禪師
夔州臥龍祖先禪師〔天童傑嗣〕 ^490c32

分座靈隱。有道者請益曰。
猢猻子捉不住。願垂開示。
師曰。用捉作麼。如風吹水。
自然成紋。 ^490c38

覺王立云。破庵答話不費些力。
道者請益自納敗闕。
且問諸人。即今猢猻子在甚處。
　江天海云。且道風未起時紋在甚麼處。
咄。洎合停囚長智。 ^490c44

至仁天子調玉燭。
宇宙風清八百州。
寸刃不施王化徧。
一人端拱坐龍樓。
〔平陽忞〕 ^491a2

人居大國方知貴。
水到瀟湘一#CB15828;清。
驀地江湖風浩蕩。
一時吹徹渙春冰。
〔理安問〕 ^491a6

把住咽喉據要津。
奔流度刃在當人。
道來祇是平常語。
伎倆渾消父子親。
〔牧雲門〕 ^491a10

劍樹刀山羅剎域。
鑊湯爐炭鬼門關。
閻王終不受斯考。
識破其中總是閒。
〔資福觀〕 ^491a14

臥龍上堂。不是心不是佛不是物。
忍俊不禁為諸人作箇撇脫。
拈拄杖卓一下曰。
流水暗消溪畔石。
勸人除却是非難。 ^491a18

雲漢滿云。忍俊不禁。
逐塊韓獹。作箇撇脫。
霜上加雪。且道不是心不是佛不是物畢竟是箇什麼。
卓拄杖云。莫把是非來辨我。
浮生穿鑿不相干。
other:: 
## 杭州靈隱松源崇嶽禪師
杭州靈隱松源崇嶽禪師〔密庵傑嗣〕 ^491a24

垂語曰。大力量人因甚擡脚不起。 ^491a30

擡脚蹋翻香水海。
低頭俯視四禪天。
一箇渾身無處著。
〔請續一句　無門開〕 ^491a34

力難擡起為君宣。
神駿何勞更著鞭。
一躍洞天三十六。
到時凡骨便成仙。
〔虗堂愚〕 ^491a38

松源示眾。古人道拈起也天回地轉。
放下也艸偃風行。
冶父則不然。拈起也乾坤黯黑。
放下也瓦礫生光。
忽有一箇半箇驀然#CB05232;瞎頂門眼。
達磨一宗未致寂寥在。 ^491a42

了庵欲云。者老漢祇見錐頭利不見鑿頭方。
壽山即不然。拈起也南山起雲。
放下也北山下雨。
不拈不放時如何。
三汲浪高魚化龍。
癡人猶戽夜塘水。 ^491b2

松源垂語曰。開口不在舌頭。 ^491b8

開口不在舌頭上。
齩斷牙關供死狀。
莫教吞了大還丹。
命根難斷空惆悵。
〔朴翁銛〕 ^491b10

含糊一世無分曉。
開口何嘗在舌頭。
萬古業風吹不盡。
又隨月色過羅浮。
〔虗堂愚〕 ^491b14

松源垂語。明眼衲僧因甚脚下紅絲綫不斷。 ^491b18

脚跟不斷紅絲綫。
掉臂乾坤自在行。
塞壑填溝無處著。
歸來依舊兩眉橫。
〔虗堂愚〕 ^491b20

松源示眾。明眼衲僧因甚打失鼻孔有賊無贓⊙。 ^491b24

殺人一萬損三千。
獨弄單提機不全。
萬頃滄波明月夜。
一聲短笛釣魚船。
〔諾菴肇〕 ^491b26

松源臨終示眾。久在正路行者有。
祇不能用黑豆法。
難以荷負正宗。臨濟佛法到此平沉。
痛哉痛哉。 ^491b30

雲居莊云。松源老祖壓良為賤。
若是黑荳法用得有甚奇特。
直須將斷貫索穿過從上佛祖鼻孔方有自由分。
時有僧問。斷貫索莫在和尚手中麼。
居云者瞎漢。拈拄杖便打。
other:: 
## 杭州靈隱徑山如珏禪師
杭州靈隱徑山如珏禪師〔焦山體下天童頴嗣〕 ^491b34

因癡鈍問如何是佛。
師曰爛冬瓜。仍頌。
如何是佛爛冬瓜。
齩著冰霜透齒牙。
根蒂雖然無窌子。
一年一度一開花。 ^491b42

如何是佛爛冬瓜。
鐵額銅頭沒奈何。
萬里鴻溝歸漢後。
八千人恨一聲歌。
〔獨木林〕
other:: 
# 大鑒下二十世
大鑒下二十世
other:: 
## 杭州徑山無準師範禪師
杭州徑山無準師範禪師〔臥龍先嗣〕 ^491b48

初謁育王佛照。照問何處人。
師曰劍州。曰□得劍來麼。
師隨聲便喝。照笑曰者烏頭子也亂作。
後至靈隱。第一座同遊石筍菴。
有道者請益猢猻子話。
師於侍傍。忽然大悟。 ^491c6

覺王立云。桑樹上著箭。
柳樹上出汁。幸而無準知恩有地。
若撞著箇無面目漢。
唾罵未有了日在。
因甚如此。一任疑著。 ^491c16

氣飲長虹已食牛。
血漫漫地照人愁。
因風吹火無多力。
春滿皇都四百州。
〔理安問〕 ^491c22

城門失火臭烟熏。
殃及池魚尾盡焚。
無處更求三尺水。
直看振#CB15168;上青雲。
〔古南門〕 ^491c26

匕刃深藏氣自昂。
逢人觸著露鋒鋩。
誤因吳起論戈甲。
襲蘊從前一笑忘。
〔卓菴元〕 ^491c30

密用臨機興喪至。
禍胎從此出蕭牆。
一聲腸斷風前笛。
徧地干戈孰抵當。
〔默菴慧〕
other:: 
## 慶元府天童天目文禮禪師
慶元府天童天目文禮禪師〔松源嶽嗣〕 ^491c34

因智虎維那參。師問汝名什麼。
曰智虎。師退身作怕勢。
智擬議。師便歸方丈。 ^491c38

白浪堆中下一鉤。
錦鱗紅尾尚悠悠。
漁翁不計竿頭事。
笑入蘆花萬頃秋。
〔石林鞏〕
other:: 
## 杭州徑山元叟行端禪師
杭州徑山元叟行端禪師〔育王光下三世藏叟珍嗣〕 ^491c44

上堂。冬至月頭賣被買牛。
冬至月尾賣牛買被。
不覺日又夜。爭教人少年。 ^491c48

祖燈紹云。拆籬補壁則不無。
端師可惜儉生。黃曇又不然。
冬至月頭敲冰覓火。
冬至月尾鐵樹攢花。
正當月中時如何。
叠足爐頭煨榾柮。
從他霜上又加霜。
other:: 
## 杭州中竺空巖有禪師
杭州中竺空巖有禪師〔徑山珏嗣〕 ^492a6

室中垂語曰。黃金鑄就鐵真人。 ^492a12

錦衣公子醉田家。
熟睡柴牀日未斜。
熱渴呼漿無所得。
便將玉帶換甌茶。
〔東海湧〕
other:: 
# 大鑒下二十一世
大鑒下二十一世
other:: 
## 袁州仰山祖欽禪師
袁州仰山祖欽禪師〔無凖範嗣〕 ^492a16

參天目禮。令看臨濟三頓痛棒話。
一日上蒲團豁然如地陷相似。
後在無準會下。每遇入室舉主人公便能#CB01387;跳。
舉衲僧巴鼻佛祖爪牙更無下口處。
經十年。後過天目。
偶佛殿前行。擡眸見一株古柏觸著。
向來所得境界和底一時颺下。
方始見徑山老人立地處。 ^492a22

覺王立云。掀翻從前寶惜。
徹見本地風光。閒茶飯喫了多少。
始見徑山立地。可悲可笑。
檢點得出。許你具透關眼。
　雲漢滿云。豁然地陷。
死水不藏龍。古柏觸翻。
脫盡孃生袴。便見徑山立地處。
更須三十烏藤。即今還有具如是作者麼。
良久云。蒼天蒼天。 ^492a34

大蟲無齒爪牙危。
未透玄關祇暗疑。
不是脚跟親點地。
此心能有幾人知。
〔理安問〕 ^492a44

徑山牙爪苦難捫。
古柏相逢斷命根。
立地與他三十棒。
山青水綠別乾坤。
〔牧雲門〕 ^492a48

脚下踪由路可行。
目前未透總非真。
豁然觸發渾無礙。
任運騰騰廓古今。
〔資福觀〕 ^492b4

仰山示眾。心是根。
法是塵。兩種猶如鏡上痕。
鏡已破。法不存。疎影橫斜水清淺。
暗香浮動月黃昏。 ^492b8

南嶽際云。雪巖好與三十棒。
何故。不合竊常住物入方丈用。 ^492b12

仰山上堂。道在日用。
日用不知。饑祇喫飯。
寒祇添衣。晴天愛日拄枯藜。
檢點溪頭梅樹。向陽偷放南枝。 ^492b16

磬山修云。還灼然會得麼。
若會。許你識得臨濟大師人境俱不奪之句。
雖然。直須親到。若不親到。
也是釘樁搖櫓。有甚麼用處。 ^492b22

仰山上堂。解語非干舌。
能言不是聲。畢般班碧剝。
當滴帝都丁。譌聞誤聽認烏作焉則且置。
一真未具已前。如何辨明鼠齩鐵釘。 ^492b28

慈舟念云。解語全憑舌。
能言即是聲。二三元四五。
一〡像枚丁。隨聞即見。
合水和泥則且置。
一真已具之後。如何辨明伐木丁丁。
鳥鳴嚶嚶。　語浪諝云。
提持衲僧巴鼻。發明向上宗猷。
錦心繡口無出其右。
檢點將來。未免徐六之見。
諝上座今日出一隻手推倒擔板。
不惟使二大老眉毛撕結鼻孔相拄。
須要現前一眾人人知有。
驀豎拂子云。見麼。
擊拂子云。聞麼。即此見聞非見聞。
無餘聲色可呈君。
箇中若了全無事。
體用何妨分不分。
復擊拂子。
other:: 
## 杭州淨慈斷橋妙倫禪師
杭州淨慈斷橋妙倫禪師〔徑山範嗣〕 ^492b34

參無準。準以狗子因何有業識令下語。
凡三十轉皆不契。
師曰可無方便乎。
準乃舉真淨頌曰。
言有業識在。誰云意不深。
海枯終見底。人死不知心。
示之。師悚然良久。
忽聞版聲大悟。 ^492c4

金明進云。徑山養子之緣。
不顧脚跟泥水。倫祖白汗通身。
要難恩酬罔極。有問金明狗子因何有業識。
向道伏惟和尚珍重萬福。
如更眼目定動。便與掀倒禪牀。
　龍淵法云。無準老漢慣將死語開人活眼。
可謂婆心太切。倫祖雖然瞥地收回劫外風光。
要且尤欠一籌。 ^492c14

漏屋恰逢連夜雨。
更多愁霧鎖柴門。
忽然雲靜紅輪擁。
疊疊青山插遠村。
〔介菴進〕 ^492c26

頂門一擊汗如油。
捉敗當年老趙州。
自是黃河連底濁。
一番驟雨一番愁。
〔一初元〕 ^492c30

斷橋上堂。德山低頭。
夾山點頭。俱胝豎起一指頭。
玄沙築破脚指頭。
拈拄杖曰。都來不出山僧拄杖頭。
何以見得。卓一下曰。
一葉落。天下秋。 ^492c34

缾山謙云。開疆闢土。
革故鼎新。固是淨慈老漢為人底赤心片片。
缾山今日也要平分風月。
拈如意云。德山玄沙夾山俱胝總在缾山如意頭上。
各各顯揚無量妙義。
還委悉麼。不因夜來雁。
怎見海門秋。 ^492c40

千奇與百怪。祇在一毫端。
拈却毫端看。霜花六月寒。
〔牧公謙〕 ^492c48

幾座畵閣瓊樓。數條花街柳巷。
從頭說與遊人。總在長安市上。
〔潛夫竣〕
other:: 
## 明州育王橫川如珙禪師
明州育王橫川如珙禪師〔天目禮嗣〕 ^493a4

晚參。少室無門戶。
如何便得通。夜深寧耐立。
聽我話西東。 ^493a8

保寧茂舉畢。召大眾云。
也有權也有實也有照也有用。
祇是不得恁麼會。
珍重。 ^493a12

橫川示眾。福源今日結制。
不得不為諸人議定。
第一。從朝至暮舉足下足不得蹋著常住地。
若蹋著常住地定犯波羅夷罪。
第二。十二時中不得向鼻孔裏出氣。
若向鼻孔裏出氣定犯波羅夷罪。
第三件事且莫說。
留在七月十五日也未遲。
瓮裏何曾走却鼈。 ^493a16

南嶽際云。當時山僧若在。
但出眾行兩步。打箇噴嚏。
且看福源怎生合煞。
other:: 
## 臨安府徑山虗堂智愚禪師
臨安府徑山虗堂智愚禪師〔靈隱嶽下運庵巖嗣〕 ^493a28

垂語曰。己眼未明底。
因甚麼將虗空作布袴著。
畫地為牢底。因甚透者箇不過。
入海算沙底。因甚向鍼鋒頭上翹足。 ^493a32

縫却虗空算盡沙。
鍼頭畫地是生涯。
改頭換面無人見。
幾度春風吹落花。
〔閒極雲〕 ^493a40

解把虗空作袴單。
地牢畫出透還難。
鍼鋒頭上翹雙足。
猶對春風話歲寒。
〔葛廬覃〕
other:: 
## 臨安府徑山石溪心月佛海禪師
臨安府徑山石溪心月佛海禪師〔靈隱嶽下掩室開嗣〕 ^493a44

因僧問如何是佛。
師曰矮子看戲。 ^493a48

巍巍丈六紫金容。
百戲場中有變通。
矮子看來眉卓豎。
鐵鎚無孔舞春風。
〔葛廬覃〕
other:: 
## 海鹽天寧寺楚石梵琦禪師
海鹽天寧寺楚石梵琦禪師〔元叟端嗣〕 ^493b4

因僧問如何是山裏禪。
師曰猢猻上樹尾連顛。
曰如何是城裏禪。
師曰十字街頭一片甎。
曰如何是村裏禪。
師曰扶桑人種陝西田。
曰謝師答話。師曰蒼天蒼天。 ^493b8

天目律云。大小楚石若不得後語。
大似光影未忘。寶壽則不然。
山裏禪。虗巖午夜鎖輕烟。
城裏禪。肉案頭邊唱哩嗹。
村裏禪。牯牛#CB01387;跳出豬圈。
謝師答話。潑油救燃。
祇者末後一句。一任天下衲子鑽研。
　起綱宗云。隨機應變即不無。
未免乾嚗嚗多香火氣。
今日忽有人問。如何是山裏禪。
奇怪石頭形似虎。
火燒松樹勢如龍。
如何是城裏禪。四五百條花柳巷。
二三千所管絃樓。
如何是村裏禪。漠漠水田飛白鷺。
陰陰夏木囀黃鸝。
若云謝師答話。向道許你領會。
用在驢年。 ^493b16

天寧一日索#CB15097;次。
有僧來參。師引#CB15097;示之。
僧珍重便去。師召大德。
僧應諾回首。師曰有口不得喫#CB15097;者多。 ^493b34

南嶽際云。盡道者僧祇合便去不合回首。
回首處是天寧看破處。
且喜沒交涉。殊不知他二人各有把斷之機。
各有出身之路。雖然山僧與麼批判。
也是普州人送賊。 ^493b40

天寧上堂。通身是眼。
為什麼看不見。通身是耳。
為什麼聽不聞。通身是口。
為什麼說不到。通身是心。
為什麼鑒不出。報恩有一道聰明神呪。
布施諸人去也。便下座。 ^493b48

大覺昇云。山僧即不然。
通身是眼。有什麼看不見。
通身是耳。有什麼聽不聞。
通身是口。有什麼說不到。
通身是心。有什麼鑒不出。
也無聰明神呪布施諸人。
珍重歸堂喫茶去。
other:: 
# 大鑒下二十二世
大鑒下二十二世
other:: 
## 臨安天目高峰原妙禪師
臨安天目高峰原妙禪師〔仰山欽嗣〕 ^493c8

在徑山。隨眾詣三塔諷經次。
擡頭忽覩五祖真贊曰。
百年三萬六千朝。
反覆元來是者漢。
有省。後參雪巖。一日巖問。
日間浩浩時作得主麼。
師曰作得主。曰睡夢中作得主麼。
師曰作得主。曰正睡著時無夢無想無見無聞主人公在什麼處。
師無對。遂奮志入龍鬚。
越五年。因友人同宿觸枕子墮地始大悟。
曰元來祇是舊時人。
不改舊時行履處。 ^493c18

南北無門路不通。
分毫有主賊來攻。
直饒主客都星散。
大似楊花逐曉風。
〔雪嶠信〕 ^493c34

沙裏淘金金裏沙。
至親翻作惡冤家。
枕頭打破冤家窟。
鼻孔遼天是甚麼。
〔聞谷印〕 ^493c38

滄溟一竭見鯤鰲。
陸地波濤萬丈高。
鐵壁銀山齊破了。
賊身無處可潛韜。
〔山茨際〕 ^493c42

晝寢曾驚起。夜深不敢眠。
慈母一聲喚。猶豫五更天。
鷄鳴知漏盡。含笑到牀前。
〔報恩琇〕 ^493c46

月落霜天夜正寒。
錦鱗透網潑天瀾。
枕頭落地何曾悟。
返覺從前被悟瞞。
〔朝宗忍〕 ^494a2

踢翻大地露陽春。
誤聽鶯啼入柳陰。
沒興夜闌逢酒醒。
笑渠依舊宿深村。
〔理安問〕 ^494a6

無夢無想主何處。
兩刃交鋒都不既。
堂堂密密沒周遮。
煒煒煌煌絕覆蔽。
衲僧不奈念生何。
愛向無生尋活計。
念無起。重遭繫。全身落在深坑裏。
〔山鳴璐〕 ^494a10

無夢無想主在麼。
相隨來也沒如何。
誰家門首無明月。
頗奈夜行人更多。
〔宗寶獨〕 ^494a16

半生活計一漁舟。
幾度風前為下鉤。
行向桃花源盡處。
歸言獨自訪仙遊。
武陵守。親垂叩。興敗無聊方自咎。
休自咎。一溪水綠仍如舊。
〔石雨方〕 ^494a20

夢想見聞俱坐斷。
主人面目甚分明。
不因枕子敲殘月。
爭得殊方定太平。
〔古雪#CB15223;〕 ^494a26

一椎擊碎摩尼藏。
相逢何處不逍遙。
枕頭有甚閒巴鼻。
翻笑從前立處高。
〔雲外澤〕 ^494a30

已向人間說好媒。
冤家活活哄將來。
一聲長笛宮中起。
自悔從前百不該。
〔五祖蕉〕 ^494a34

撒手懸巖拌命馳。
翻空一跌瞎雙眉。
三更蹋過鐵門限。
下載清風說向誰。
〔湘翁沄〕 ^494a38

洞庭無盡水雲斜。
白浪滔空誰見涯。
一擊驪龍頭角碎。
山河無處不飛花。
〔雪逵照〕 ^494a42

高峰示眾。海底泥牛銜月走。
巖前石虎抱兒眠。
鐵蛇鑽入金剛眼。
崑崙騎象鷺鷥牽。
此四句內有一句能縱能奪能殺能活。
若人檢點得出。一生參學事畢。 ^494a46

天童悟云。高峰四句不妨奇特。
祇是不經檢點。古南門云。
檢點不妨檢點。祇是無甚奇特。
復云。山僧亦有四句。
五更撞鐘脚落地。
三通接板狗子吠。
二時粥飯溼匙箸。
半夜放參霜點被。
四句中有一句全用。
有一句全體。有一句全體即用全用即體。
有一句體用雙忘。
騰騰任運任運騰騰。
若人檢點得出。便請歸家穩坐。
　理安問云。高峰老祖坐斷獅子巖。
直是天下人沒奈伊何。
因甚到者裏却又忍俊不禁一場敗露。
山僧既作他不肖兒孫。
敢將老祖陳年骨董一時傾攃諸人面前。
還有向個裏著箇眼者麼。
靠拄杖云。得行便行。
得坐便坐。大小高峰。
一狀領。過　雲中嶨云。
藏春色於壺天。栽兔角於馬首。
固是高峰作略。若論擒飛龍捉猛虎。
猶未可在。 ^494b6

最苦參禪未徹頭。
無聞無見勘來羞。
髑髏正睡驚開眼。
定國安#CB15131;一念休。
〔牧雲門〕 ^494b32

尋得桃源好避秦。
桃紅又見一年春。
花飛莫遣隨流水。
怕有漁郎來問津。
〔具足有〕 ^494b36

冰肌玉骨巧嚬呻。
蘭珮香飄萬點春。
雨過巫山雲勢聳。
陽臺白日夢迷人。
〔御之龍〕 ^494b40

錯箭磨弓露賊身。
低言細語強惺惺。
分明剾却世人眼。
更問世人乞眼睛。
〔湘翁沄〕 ^494b44

世有南威貌似花。
來乘駿馬去登車。
風流若使時人見。
定惹閒非到自家。
〔紫琈岠〕 ^494b48

高峰示眾。豎拂子曰。
大眾。到者裏進一步也不得。
退一步也不得。總不恁麼也不得。
畢竟如何。不得不得。 ^494c4

佛川宗云。野山則不然。
乃豎拂子云。大眾。
到者裏進一步也得。
退一步也得。恁麼不恁麼也得。
畢竟如何。得得。　慧慶詮云。
二老與麼提持。直截不妨直截。
義學看來。不免被得失進退瞞過。
者裏則不然。乃驀豎拂子云。
切忌頭上安頭。便擲下。 ^494c10

高峰上堂。門外有一人。
用盡機謀要入入不得。
門裏有一人。做盡伎倆要出出不得。
出不得入不得即且置。
且道門外人與門裏人相見時如何。
愁人莫向愁人說。
說向愁人愁殺人。 ^494c20

理安問云。是何言歟。
門外有一人用盡機謀要入入不得。
不消咳嗽一聲。門裏有一人做盡伎倆要出出不得。
亦不消彈指一下。
門外人與門裏人相見時如何。
東西十萬。南北八千。
　騰煥家云。高峰也是觀機逗教應病與藥。
西山則不然。門外有一人不用機謀要入便入。
門裏有一人不做伎倆要出便出。
出得入得且置。且道門外人與門裏人相見時如何。
以拂子擊案云。各逞風流歸別浦。
從教鷗鷺自疑猜。 ^494c28

高峰垂問。大徹底人本脫生死。
因甚命根不斷。 ^494c44

理安問云。疑則別參。
復頌。 ^494c46

從來迷悟不相干。
力盡何曾出蓋纏。
泥裏若教重洗土。
累他長劫守驢鞭。 ^494c48

自從拽斷篷根索。
一任虗舟海上帆。
數點野萍栽不得。
不勞根下更加芟。
〔三峰藏〕 ^495a4

將謂別有。暗裏亂走。
走到天明。依然空手。
〔梅谷悅〕 ^495a8

高峰曰。佛祖公案祇是一箇道理。
因甚有明有不明。 ^495a10

理安問云。奴兒婢子愛殷勤。
復頌。 ^495a14

明投暗合苦難醫。
誓作羣盲走使兒。
認影迷頭如不薦。
甘心活活墮泥犂。 ^495a16

山深通塞路逶迤。
一夜風雷雨斷溪。
識得水邊苔徑險。
自甘崖側結茅棲。
〔三峰藏〕 ^495a20

墮坑落壍。鬼得其便。
粉碎髑髏。離宮失殿。
〔梅谷悅〕 ^495a24

高峰曰。大修行人當遵佛行。
因甚不守毗尼。 ^495a26

理安問云。誰甘受屈。
復頌佛魔齊入是同流。
口誦真言上酒樓。
三世如來羞客作。
讓伊赤手把豬頭。 ^495a28

聖凡忘盡眼糢糊。
摸得張郎喚大家。
醉後不知天是笠。
路傍潦倒倩人扶。
〔三峰藏〕 ^495a34

樂則同歡。大海波乾。
珊瑚枝上。明月團團。
〔梅谷悅〕 ^495a38

高峰曰。杲日當空無所不照。
因甚被片雲遮却。 ^495a40

理安問云。波斯脚板闊。
復頌。青天喫棒有來由。
杲日當空據令酬。
昨日正晴今忽雨。
半生脚下逞風流。 ^495a42

當空赤日頂門高。
赫奕翻令目自勞。
夜半閉關深睡熟。
者回能數背間毛。
〔三峰藏〕 ^495a48

相隨來也。勘過了打。
石火電光。那容汝把。
〔梅谷悅〕 ^495b4

高峰曰。人人有箇影子寸步不離。
因甚蹋不著。 ^495b6

理安問云。逢人但恁麼舉。
復頌泥牛吼月却臨風。
石火難追電影踪。
切忌定盤星錯認。
出門徒惜草茸茸。 ^495b8

隨身自影不相離。
不上平橋反過溪。
剩有脚心開隻眼。
等閒蹋過頂#CB00576;西。
〔三峰藏〕 ^495b14

罪不重科。還甘也無。
問取趙州。東壁葫蘆。
〔梅谷悅〕 ^495b18

高峰曰。盡大地是箇火坑。
得何三昧不被燒却。 ^495b20

理安問云。渾身在裏許。
復頌避火偏愁火近身。
真鍮不更博真金。
茫茫大地誰能救。
自愛貪杯惜醉人。 ^495b22

目前萬事#CB08504;爐紅。
開眼眉毛燎已空。
誰把虗空翻作海。
為雲為雨夢魂中。
〔三峰藏〕 ^495b28

擔枷過狀。貪觀天上。
失却手橈。問人覓#CB15828;。
〔梅谷悅〕
other:: 
# 大鑒下二十三世
大鑒下二十三世
other:: 
## 杭州天目中峰明本禪師
杭州天目中峰明本禪師〔高峰妙嗣〕 ^495b32

因觀流泉有省。白峰。
峰打趁。既而民間傳有司選童男女甚急。
師問。忽有人問和尚討童男女時如何。
峰曰我但度竹篦子與它。
師於言下洞然徹法源底。
峰乃自題真讚付之曰。
我相不思議。佛祖莫能窺。
獨許不肖兒。得見半邊鼻。 ^495b36

徑山信云。高峰剜肉作瘡。
贓陷平人。中峰脚跟未穩。
一狀領過。若依語風判斷。
兩人犯彌天之罪。
各罰饡飯一堂。借此供狸奴白牯。
何故。與他流水什麼相干。
雖然。不許夜行。投明須到。 ^495b48

譌言日出古風沉。
一問當前意自深。
却笑作家無眼力。
真鍮換去好黃金。
〔古南門〕 ^495c8

龍門千仞許誰親。
借箇端由問有因。
一劄盡情總吐露。
竹篦三尺屬兒孫。
〔理安問〕 ^495c12

險巖偏僻妙高峰。
路絕機籌句下通。
黑漆竹篦無背面。
拈來殺活好玲瓏。
〔晦山顯〕 ^495c16

話墮橫身劍刃鋒。
懸崖壁立路頭窮。
一回把手高山上。
日出扶桑夜半紅。
〔素菴仁〕 ^495c20

水自冰心流出冷。
雲從嶺上發來高。
張公夜半生青女。
不待天明嫁與曹。
〔旭雲瑞〕 ^495c24

忽討童男是與非。
拈來竹篦露真機。
懸巖撒手誰窺得。
竿木隨身祇自依。
〔拳石沃〕 ^495c28

同名同號又同音。
千里同風萬里欽。
隨句渾無男女相。
和身共氣是知心。
〔溟高峰〕 ^495c32

竹篦拈出藥真靈。
男女何曾到眼侵。
堪笑後來參學者。
妄傳消息到如今。
〔妙圓學〕
other:: 
## 杭州西天目山斷崖了義禪師
杭州西天目山斷崖了義禪師〔高峰妙嗣〕 ^495c36

頌曰。大地山河一片雪。
太陽一照便無踪。
從此不疑諸佛祖。
有何南北與西東。 ^495c40

徑山信喝一喝云。
好即好矣美則美。
何妨不可是歸期。
祇為路窮山更杳。
可憐墮落作奴兒。
other:: 
## 台州華頂無見先覩禪師
台州華頂無見先覩禪師〔淨慈倫下瑞巖寶嗣〕 ^495c46

因白雲度問西來密意未審如何。
師曰待娑羅峰點頭即向汝道。 ^496a2

無事#CB06078;琴過翠蘿。
佳人遙見喚鸚哥。
金釵斜插渾忘處。
別有心情動客多。
〔野堂倪〕 ^496a8

此夜天孫竟渡河。
鵲橋南望最情多。
成都不隔支機石。
宛轉臨筵發浩歌。
〔文玉璣〕
other:: 
# 大鑒下二十四世
大鑒下二十四世
other:: 
## 婺州伏龍無明千巖元長禪師
婺州伏龍無明千巖元長禪師〔中峰本嗣〕 ^496a12

參中峰。峰授以狗子無佛性話三年。
因往望亭聞#CB15179;聲有省。
峰復斥之。師憤然。
夜半忽鼠翻貓食器墮地有聲。
恍然開悟。復往質峰。
峰問趙州何故曰無。
師曰鼠食貓飯。峰曰未在。
師曰飯器破矣。峰曰破後如何。
師曰築碎方甓。峰乃微笑。 ^496a18

覺王立云。福無雙至。
禍不單行。千巖到者裏。
眼睛突出撒手歸家。
一場漏逗頓絕安排。
諸仁者。既成漏逗又絕安排。
且道明得什麼邊事。
良久云。鴛鴦繡出自金鍼。 ^496a30

禍事臨頭骨也蘇。
鼠偷貓飯太無辜。
供招一一難翻款。
養子之緣一笑符。
〔牧雲門〕 ^496a38

半途烟雨溼眉端。
未獲風吹那得閒。
歸到畵堂山色暮。
一聲玉笛喚開顏。
〔靈機觀〕 ^496a42

從門入者非家珍。
別有壺公天地春。
錯聽兩番聲色事。
耳中添却幾多塵。
〔與菴歸〕 ^496a46

夜半星輝天未曉。
靈禽語語啼南斗。
乾坤一色玉通津。
不染些塵無一有。
無一有。大地山河發籟竅。
〔溟高峰〕 ^496b2

鼠翻貓盌作聲來。
千里烏騅忽喚回。
不道千巖親撞著。
却如醒夢眼初開。
〔素菴仁〕 ^496b6

幾番入海採珊瑚。
每被逆風打落湖。
昨夜船頭鼠喫板。
天明上岸見王都。
〔秋山簣〕 ^496b10

千巖示眾。無明者裏祇使無明且無佛法。
與你一棒太煞慈悲。
與你一喝十分直截。
你若作棒喝商量。
便千里萬里也。 ^496b14

磬山修云。不作棒喝商量亦千里萬里也。
且道作無明是佛法是。
喝一喝　浮峰承云。
既不得作佛法商量。
又不得作棒喝商量。
亦不得作無明商量。
諸人作麼生商量。 ^496b20

千巖因僧來參乃問甚處人。
曰浙西。師曰此間無飯喫來作什麼。
曰來求和尚佛法。
師喚近前。僧近前。
師即打一拳曰會麼。
曰不會。師曰。癡子。
拳頭也不識。 ^496b28

報恩琇云。巖翁何用叨叨來求佛法。
打破渠腦帒。倘知慚愧。
免見糚村。 ^496b36

千巖示眾。老僧如猢猻種樹。
種了便拔看。大眾。
生根也未。眾無語。
自代曰。根生也。 ^496b40

善權賢云。根生則不無。
未免自起自倒。山僧也不種也不拔。
祇問大眾。如何是無根樹子。
眾無語。乃曰。無根樹子也不識。 ^496b44

千巖示眾。昨日兩軍出陣兩刃交鋒。
未見輸贏難分勝負。
老僧祇管看。忍俊不禁未免借鄧隱峰底錫杖子出來搖一搖。
祇要諸人息戰。息戰後如何。
薰風自南來。殿閣生微凉。 ^496c2

磬山修云。千巖老祖也是無風起浪平地生波。
自起自倒了也。雖然如是。
也為諸人切須照管自家鼻孔。
莫把眉毛撕結。何故。
成佛作祖易。空人忘我難。 ^496c10

千巖上堂。轉山河國土歸自己則易。
轉自己歸山河國土則難。
拈了也。父母未生前。
道將一句來。 ^496c16

理安問云。千巖老祖高提祖印。
向伏龍山中坐斷天下人舌頭。
拋一句語直是難為吞吐。
山僧今日不惜眉毛要與老祖相見。
卓拄杖云。殺人須是活人刀。
活人須是殺人劍。
野狐成隊覰無門。
瞎驢滅却正法眼。
復卓一下。 ^496c20

千巖因宋景濂學士來謁。
師問。聞公閱盡一大藏。
有諸。士曰然。師曰耳閱乎目觀也。
曰亦目觀爾。師曰使目之能觀者公謂誰耶。
士揚眉向之。師相視一笑。 ^496c30

林下尋師扣板扉。
揚眉相向頗依俙。
作家手眼天然別。
笑裏全韜殺活機。
〔山茨際〕宗鑑法林卷三十五
 ^496c38
