
other:: 
pin:: 大方廣佛華嚴經綱要卷第三十九
other:: 于闐國三藏沙門實叉難陀　譯經
other:: 清涼山大華嚴寺沙門澄觀　疏義
other:: 明匡山法雲寺憨山沙門德清提挈
pin:: 十地品第二十六之六
commentary:: 
第十、法雲地所以來者，瑜伽意云：雖於一切品類宣說法中得大自在，
而未能得圓滿法身。
現在證受，今勤修習，已得圓滿，故有此來。
論云：於九地中已作淨佛國土及化眾生，
第十地中修行令智覺滿，此是勝故。
以八、九二地同無功用，故對之顯勝，有此地來。
又一乘中居最極故雲者，是喻略有三義：
一、含水義，二、覆空義，三、注雨義。
約法就喻，則有多義。
雲有四義：一、喻智慧，二、喻法身，三、喻應身，
四、喻多聞熏因。空亦四義：一、喻真如，二、
喻麤重，三、喻法身，四、喻黎耶。
攝大乘論云：由得總緣一切法智，含藏一切陀羅尼門。
此喻含水義。總緣一切法契經等智，不離真如，
如雲合空，總持三昧即是水也。
又云：譬如大雲，能覆如空廣大障故。
此喻覆空義。即以前智能覆惑、智二障。
又云：推於法身能圓滿故。
此有二義：一、喻霪雨義，即上之智出生功德，
充滿所依法身故；二、喻徧滿，即前之智自滿法身耳。
故金光明云：法身如虗空，智慧如大雲。
而瑜伽云：麤重之身，廣如虗空；法身圓滿，
譬如大雲，皆能遍覆。
此同攝論第二義，而無性釋以智覆空。
此以法身者，智滿則法身圓滿。
起信論云：顯現法身，智純淨故。
本分云：得大法身，具足自在。
亦以法身喻雲。莊嚴論云：於十地中，由三昧門及陀羅尼門，
攝一切聞熏習因，徧滿阿黎識中，譬如浮雲遍滿虗空。
能以此聞熏習雲，於一剎那、於一一相、
於一一好、於一一毛孔，雨無量無邊法雨，
充足一切所化眾生，由能如雲雨法雨故。
此從法身未及佛故，立賴耶名。
瑜伽又意云：言大雲者，未現等覺。
若現等覺，能雨大雨，作利益故。
是則密雲不雨，含德而已。
然諸釋雖眾，不出三義，謂以智慧含德，
徧斷諸障，徧證法身故。
所覆麤重，即所離障，謂於諸法中不得自在障。
此障十地大法智雲及所含藏所起事業故，斯即二愚障。
所起業名大神通愚障，大智雲即悟入微細祕密愚。
斷此障故，便能證得業自在等所依真如，
謂神通、作業、總持、定門皆自在故，便成受位等行，
具智波羅蜜，得化身三昧等果，即是雲雨究竟成佛。
法身及所證如皆一，所遍虗空其旨一耳。
orig:: 
　　淨居天眾那由他，聞此地中諸勝行，
　　空中踊躍心歡喜，悉共虔誠供養佛。
　　不可思議菩薩眾，亦在空中大歡喜。
　　俱然最上悅意香，普熏眾會令清淨。
　　自在天王與天眾，無量億數在虗空，
　　普散天衣供養佛，百千萬種繽紛下。
commentary::  ^832b12

次正釋文，文中三分，先讚請中有十六偈，前十三讚後三請。
前中亦二，前三偈但申供養，有三類可知。
orig:: 
　　天諸采女無有量，靡不歡欣供養佛。
　　名奏種種妙樂音，悉以此言而讚歎。
commentary::  ^833a2

後十偈天女供讚，於中亦二：初一總標供讚。
orig:: 
　　佛身安坐一國土，一切世界悉現身，
　　身相端嚴無量億，法界廣大悉充滿，
　　於一毛孔放光明，普滅世間煩惱闇，
　　國土微塵可知數，此光明數不可測。
commentary::  ^833a12

餘九正顯讚辭。於中亦二：前八讚佛德，後一勸修利益。
前中亦二：前五讚大用自在，後顯自在所由。
前中亦二：前二用益普周。
orig:: 
　　或見如來具眾相，轉於無上正法輪，
　　或見遊行諸佛剎，或見寂然安不動。
commentary::  ^833a22

後三隨見不等，於中亦二：初一總明。
orig:: 
　　或現住於兜率宮，或現下生入母胎，
　　或示住胎或出胎，悉令無量國中見。
　　或現出家修世道，或現道場成正覺，
　　或現說法或涅槃，普使十方無不覩。
commentary::  ^833a32

後二，八相。
上五偈讚大用自在。
下顯自在所由。
orig:: 
　　譬如幻師知幻術，在於大眾多所作，
　　如來智慧亦復然，於世間中普現身，
　　佛住甚深真法性，寂滅無相同虗空，
　　而於第一實義中，示現種種所行事。
　　所作利益眾生事，皆依法性而得有。
　　相與無相無差別，入於究竟皆無相。
commentary::  ^833a42

後所由中亦二：初一智，了世幻故，文有喻合；
後二證，窮性相故。
於中半偈證體，半偈起用，半偈用不離體，半偈體用俱泯。
orig:: 
　　若有欲得如來智，應離一切妄分別，
　　有無通達皆平等，疾作人天大導師。
commentary::  ^833b10

後一勸修。
上十三偈竟。
下三偈請。
orig:: 
　　無量無邊天女眾，種種言音稱讚已，
　　身心寂靜共安樂，瞻仰如來默然住。
　　即時菩薩解脫月，知諸眾會咸寂靜，
　　向金剛藏而請言：　大無畏者真佛子，
　　從第九地入十地，所有功德諸行相，
　　及以神通變化事，願聰慧者為宣說。
commentary::  ^833b20

後三請中，初一結默念請，後二上首言請。
orig::  ^833b34

爾時，金剛藏菩薩摩訶薩告解脫月菩薩言：佛子！
菩薩摩訶薩從初地乃至第九地，以如是無量智慧觀察覺了已，
善思惟修習，善滿足白法，集無邊助道法，
增長大福德智慧，廣行大悲，知世界差別，
入眾生界稠林，入如來所行處，隨順如來寂滅行，
常觀察如來力、無所畏、不共佛法，名為：
得一切種、一切智智受職位。
commentary::  ^833b36

第二、正說。論分八分：一、方便作滿足地分，
攝前九地所修，總為方便滿此地故；二、
得三昧分，初住地行，行德無量，徧舉受職之所依故；
三、得受位分，正住地行，依前定力攝佛智故；
四、入大盡分，是地滿行，望前諸地，行已窮盡，
今復地滿，盡之極故；五、釋名分，此地學窮，
辯德顯稱故；六、神力有上、無上分，地滿足已，
妙用自在，形前無質，形佛劣故；七、地影像分，
以喻顯法，如因影像知形質故；八、地顯益分，
彰說殊勝，勸修趣入故。
後之二分通該十地，將前攝後，故云此地有八。
若依前長科，後二分通，則此地分二：先明地行，後彰地果。
地行之中止有六分，如上所列。
六中，初一是入心，餘是住心、出心，即調柔果。
今初，分中二：先總明；後善滿下，別顯。
今初，無量智者，阿含廣故；觀察覺了者，證智深故。
寶性論中，地上菩薩起二修行：一、約根本智，
名如實修，即此證智；二、約後得智，名偏修行，即此廣智。
諸地具起上二種行，今於上二決擇、思、修。
別中十句攝為七相，初三、七、八三處合故。
七中，一、善修行故，即是同相，謂初三句明證助不住，諸地同修故。
初句證道，無漏白法故。
何以得證？由次句助道。
何因助成？由後句不住道。
增福德故，不住無為；增智慧故，不住有為。
後六別相，謂二、廣行大悲，即普徧隨順自利、利他相。
此總前七地合為一相，以七地差別之相，
八地之初已辨，故此總舉。
普徧釋廣，隨順釋行。
大悲利他而成自業，故云自利。
三、一句令佛土淨，即八地相。
下三相即九地，以親證此，故多舉之。
四、一句教化眾生相，即九地自分行，入十一稠林故。
五、有二句善解相，謂解達真如是佛所行處故，善順如來能證寂滅行故。
六、無厭足相，常勤觀察力等欲趣入故。
上句解，此句行，並九地勝進，故前地云晝夜專勤，
更無餘念，唯入佛境界故。
七地盡至入相，謂十地證窮故。
同前諸地結行入位已屬十地，故云名為得受職位。
上一方便作滿足地分竟。
orig::  ^833c2

佛子！菩薩摩訶薩以如是智慧入受職地已。
commentary::  ^834a20

第二、三昧分，於中二：初、牒前起後。
orig::  ^834a22

即得菩薩離垢三昧、入法界差別三昧、
莊嚴道場三昧、一切種華光三昧、海藏三昧、
海印三昧、虗空界廣大三昧、觀一切法自性三昧、
知一切眾生心行三昧、一切佛皆現前三昧。
commentary::  ^834a24

次即得下，正顯。於中四：初、別舉十名；二、
如是等下，結所得數；三、菩薩於此下，彰入滿足；
四、其最後下，顯最後名。
今初。十中，初總，餘別。
總云離垢者，離煩惱垢故。
是障盡地，偏受此名。
別中，九定離八種垢：一、入密無垢，謂解入事事法界深密之處，
不與惑俱故。二、近無垢，萬行已圓，道場斯近故。
上來初一是解，次一是行，下三成德，即三業密也。
三、放光無垢，謂光開心華，令其見實，亦能坐種種大寶蓮華，
光無不照故。四、陀羅尼無垢，如海包藏。
五、起通無垢，則無心頓現。
上五皆起法身之定也。
六、有二定：清淨佛土無垢，上句無量，則盡法界之疆域；
下句正觀，窮國土之體性。
上六自利。七、化生無垢，上之二利皆自分行。
八、正覺無垢，謂勝進上覺將成菩提時，
一切諸佛迭共現前而證知故，如下受職處說，以本覺將現前故。
orig::  ^834a32

如是等百萬阿僧祇三昧皆現在前。
commentary::  ^834b14

三、結數者，亦是眷屬皆現前者，久修成就不加功用自然現故。
orig::  ^834b16

菩薩於此一切三昧，若入若起皆得善巧，亦善了知一切三昧所作差別。
commentary::  ^834b20

三、彰入滿足中，能入者通方便定體，入起相即隱顯無方，故云善巧。
善了所作，即知業用。
orig::  ^834b24

其最後三昧，名：受一切智勝職位。
commentary::  ^834b28

四、彰後名者，將說受位分故。
一切智者，佛無別智也。
論經重言智者，兼後得智，二智平等，名受位也。
orig::  ^834b30

此三昧現在前時，有大寶蓮華忽然出生。
其華廣大，量等百萬三千大千世界，以眾妙寶間錯莊嚴，
超過一切世間境界，出世善根之所生起；
知諸法如幻性，眾行所成，恒放光明普照法界，
非諸天處之所能有；毗瑠璃摩尼寶為莖，
栴檀王為臺，碼碯為鬚，閻浮檀金為葉，
其華常有無量光明；眾寶為藏，寶網彌覆，十三千大千世界微塵數蓮華以為眷屬。
commentary::  ^834b34

第三、明受位分。於中有四：一、法，二、喻，三、
合，四、結。今初，有六：一、座，二、身，三、眷屬，四、
相，五、出處，六、得位。
六中，前五自分德，後一上攝佛果。
前中，初三位體，次一位相，後一位用。
前三即依、正眷屬。
今初，隨何等座，謂大蓮華王座故。
於中二：先明主華，自有十相：一、主相，即實蓮華；
二、其華下，量相；三、以眾如下，勝相具德故；
四、超過下，地相生處故；五、出世下，因相；
六、知諸下，成相；七、恒放下，第一義相，正觀普照法界現事故，
如世蓮華開敷菡萏為第一故；八、非諸天下，
功德相，菩薩德招故；九、毗瑠璃下，體相；
十、其華下，莊嚴相；二十、三千下，明眷屬華。 ^834b48

補義曰：一真法界如來藏心不屬迷悟，
故聖凡平等，依正不二，染淨融通，具有恒沙稱性功德，
一一周徧，圓融該攝，事事無礙，與法界等，故統曰法界。
但眾生迷此一心而為恒沙染緣，故有生死。
惟我毗盧遮那曠大劫來先悟此心，名為普光明智。
依此大智而為行本，建立萬行，故以十信為基。
以歷三賢十地，大智深證，惑盡真窮，故本有如來藏心頓然顯現，
名證法身之體。酬此勝因，故內感盧舍那佛廣大微妙莊嚴之報身，
外感華藏莊嚴之報土。
此轉凡成聖之極則也。
今說菩薩十地因窮，將證法身，堪能克紹法界之家，名受職位。
故此位菩薩已能入百萬阿僧祇三昧，
智與理冥，行極道圓，故但以三昧融前差別之行，攝入平等法界。
故此三昧現前時，有大蓮華忽然出現，
而華具十相，而為全德之象。
其猶周易乾之九五：飛龍在天，利見大人之象也。
其疏釋文有據，而通途大義未暇及此。
orig::  ^834c22

爾時，菩薩坐此華座，身相大小正相稱可。
commentary::  ^835a8

第二、隨何等身，殊妙之身稱於座故。
orig::  ^835a10

無量菩薩以為眷屬，各坐其餘蓮華之上，
周帀圍繞，一一各得百萬三昧，向大菩薩一心瞻仰。
commentary::  ^835a12

三，隨何眷屬。
orig::  ^835a16

佛子！此大菩薩并其眷屬坐華座時，所有光明及以言音普皆充滿十方法界，
一切世界咸皆震動，惡趣休息，國土嚴淨，
同行菩薩靡不來集，人、天音樂同時發聲，
所有眾生悉得安樂；以不思議供養之具供一切佛，諸佛眾會悉皆顯現。
commentary::  ^835a18

四、隨何等相，周徧作業為其相故。
orig::  ^835a28

佛子！此菩薩坐彼大蓮華座時，於兩足下放百萬阿僧祇光明，
普照十方諸大地獄，滅眾生苦；於兩膝輪放百萬阿僧祇光明，
普照十方諸畜生趣，滅眾生苦；於#CB00685;輪中放百萬阿僧祇光明，
普照十方閻羅王界，滅眾生苦；從左右脇放百萬阿僧祇光明，
普照十方一切人趣，滅眾生苦；從兩手中放百萬阿僧祇光明，
普照十方一切諸天及阿修羅所有宮殿；
從兩肩上放百萬阿僧祇光明，普照十方一切聲聞；
從其項背放百萬阿僧祇光明，普照十方辟支佛身。
commentary::  ^835a30

五、隨何處出，十處出光，令惡道出離，菩薩增行故。
文分為四：一、舒光作業，二、眾聖咸知，三、
下類奔風，四、同聲相應。
今初，十處放光有三種業：一、利益業，二、
發覺業，三、攝伏業。
今類例相從，且分為四：一、前之七光但有益業，
前五益凡，後二益小。
orig::  ^835a48

從其面門放百萬阿僧祇光明，普照十方初始發心乃至九地諸菩薩身。
commentary::  ^835b10

二、第八一光，有二業半：一者益，益九地已還菩薩故；
二者發覺，令知故。
言一半者，但有攝而無伏義，攝彼令來故。
orig::  ^835b14

從兩眉間放百萬阿僧祇光明，普照十方受職菩薩，令魔宮殿悉皆不現。
commentary::  ^835b20

第九、一光亦二業半：一、益等位菩薩故，
下文彼光既令此益，此光必益於彼故；
二、發覺令知故。言一半者，魔宮不現，但是伏業而無攝義。
orig::  ^835b24

從其頂上放百萬阿僧祇三千大千世界微塵數光明，普照十方一切世界諸佛如來道場眾會。
commentary::  ^835b30

四、第十頂光，但有發覺。
文分為三：一、顯照分齊。
orig::  ^835b34

右繞十帀，住虗空中，成光明網，名：熾然光明。
發起種種諸供養事供養於佛，餘諸菩薩從初發心乃至九地所有供養而比於此，
百分不及一，乃至筭數譬喻所不能及。
其光明網普於十方一一如來眾會之前，
雨眾妙香、華鬘、衣服、幢幡、寶蓋、諸摩尼等莊嚴之具以為供養，
皆從出世善根所生，起過一切世間境界。
若有眾生見如此者，皆於阿耨多羅三藐三菩提得不退轉。
commentary::  ^835b36

二、右繞下，正顯作業，謂興供成益。
益言不退菩提者，論有四義：一、於登地證決定故，
二、入正定聚故，三、定離放逸惡故，四、定即善事故。
orig::  ^835c4

佛子！此大光明作於如是供養事畢，復繞十方一切世界一一諸佛道場眾會，
經十帀已，從諸如來足下而入。
commentary::  ^835c10

三、佛子下，事訖收光。
言足下，入者，若約教相，頂光入足，顯深敬故；
若約證實，終極之智，從下趣入諸佛境故，顯證佛境即自證故。 ^835c16

上初舒作業竟。
orig::  ^835c20

爾時，諸佛及諸菩薩知某世界中某菩薩摩訶薩能行如是廣大之行到受職位。
commentary::  ^835c22

第二，眾聖咸知。
orig::  ^835c26

佛子！是時，十方無量無邊乃至九地諸菩薩眾皆來圍繞，
恭敬供養，一心觀察。
正觀察時，其諸菩薩即各獲得十千三昧。
commentary::  ^835c28

第三，下位奔風，申敬獲益。
orig::  ^835c34

當爾之時，十方所有受職菩薩，皆於金剛莊嚴臆德相中出大光明，
名：能壞魔怨，百萬阿僧祇光明以為眷屬，
普照十方，現於無量神通變化；作是事已，
而來入此菩薩摩訶薩金剛莊嚴臆德相中；
其光入已，令此菩薩所有智慧勢力增長過百千倍。
commentary::  ^835c36

第四、同聲相應。以修平等因行互相資故，
表內吉祥深廣之德；嚴心已圓故，外於此相放光相益。
又上此照彼放眉間光，表中道已照；今彼照此乃於胷相者，
表心契懸同。德圓魔盡，名壞魔怨。
orig::  ^835c46

爾時，十方一切諸佛從眉間出清淨光明，
名：增益一切智神通，無數光明以為眷屬，
普照十方一切世界，右繞十帀，示現如來廣大自在，
開悟無量百千億那由他諸菩薩眾，周徧震動一切佛剎，
滅除一切諸惡道苦，隱蔽一切諸魔宮殿，
示一切佛得菩提處道場眾會莊嚴威德；
如是普照盡虗空徧法界一切世界已，
而來至此菩薩會上，周帀右繞，示現種種莊嚴之事。
commentary::  ^836a6

第六、爾時，十方下，明隨所得位。
於中二：一、放光。於中十業：初、光名即益業，
益一切智，令佛成故；二、無數下，是眷屬光，
是因業；三、示現下，示佛是敬業；四、開悟下，
開悟業；五、周徧下，振動業；六、滅除下，止惡業；
七、隱蔽下，降魔業；八、示一切下，示現業；
九、如是下，卷舒業；十、示現種種變化業。
orig::  ^836a22

現是事已，從大菩薩頂上而入，其眷屬光明亦各入彼諸菩薩頂。
當爾之時，此菩薩得先所未得百萬三昧，
名為已得受職之位，入佛境界，具足十力，墮在佛數。
commentary::  ^836a34

二、現是事已下，入頂成益。
入頂者，若約化相，上收於下也。
若約實義，照極心源，名為智頂。
成果在己，是為光入。
論云：諸如來光明，彼菩薩迭互，智平等攝受，故謂菩薩頂。
光入佛足，則因上進於果也。
佛光入菩薩頂，果收因也，亦因收果。
入則無跡，因果雙亡，名平等也。
當爾之時下，得益。
名為下，結位。入佛境者，所證同也。
具十力者，行德同也。
墮佛數者，如始出家，便墮僧數。 ^836a42

補義曰：十地菩薩當受職時，通身上下放十種光，
遍照十法界，窮盡十方微塵剎土，上與諸佛主伴并同行受職菩薩，
下及六道三途互相交徹成光明網作諸事業者，
顯此根本普光明智，為十法界一切聖凡染淨根本，
眾生各各性自具足，向為無明障蔽其體，
故根塵隔越自他分別而為生死染緣，不顯其大用。
今菩薩依此本智創立信心，歷劫熏修，
無明既破法身顯現，則本有智光一旦煥發，
稱法界量照徹無遺，所謂自然而有不思議業種種廣大之業，
用此返妄歸真究竟之地，將躋正等正覺。
故此受職菩薩坐大寶蓮華以顯得體，
其放十處光明以顯得用，了此光明則知修因究竟成就之實證也。
故此地菩薩乃總會前三賢九地之因，
成一圓融極果，當紹覺位，故為輪王正后太子灌頂受職之象也。 ^836b10

上受位法竟。
下喻。
orig::  ^836b38

佛子！如轉輪聖王所生太子，母是正后，身相具足。
其轉輪王令此太子坐白象寶妙金之座，
張大網幔，建大幢幡，然香散華，奏諸音樂，取四大海水置金瓶內。
王執此瓶灌太子頂，是時即名：受王職位，
墮在灌頂剎利王數，即能具足行十善道，
亦得名為：轉輪聖王。
commentary::  ^836b40

第二喻，喻上六事，文少不次。
初、喻隨何身；二、其轉輪下，喻隨何座；三、
張大下，喻隨何相；四、取四大下，喻隨所得位。
王喻真身，手喻應身，瓶喻白毫，水喻相光。
應有第三、隨何等眷屬，謂文武百僚以為輔弼；
五、即能下，明隨何等出處。
orig::  ^836c2

菩薩受職亦復如是，諸佛智水灌其頂故，
名為受職；具足如來十種力故，墮在佛數。
commentary::  ^836c12

第三合，但合隨所得位，正意在此故。
orig::  ^836c16

佛子！是名：菩薩受大智職。
菩薩以此大智職故，能行無量百千萬億那由他難行之行，
增長無量智慧功德，名為：安住法雲地。
commentary::  ^836c18

第四，總結，結斯一分。
上三，得受位分竟。 ^836c24

下文第四、佛子！菩薩住此法雲下，明入大晝分。
於中有五種大：一、智大，二、解脫大，三、三昧大，
四、陀羅尼大，五、神通大。
此五依五種義：一、依正覺實智義，離智障故；
二、依心自在義，離煩惱障故；三、依發心即成就一切事義，
意定力故；四、依一切世間隨利益眾生義，
意能遍持，口能遍隨故；五、依堪能度眾生義，身及諸通廣能運故。
前二自利，後三利他。 ^836c26

上敘科。
下釋文。
orig::  ^836c40

佛子！菩薩摩訶薩住此法雲地，如實知欲界集、
色界集、無色界集、世界集、法界集、有為界集、
無為界集、眾生界集、識界集、虗空界集、涅槃界集。
此菩薩如實知諸見煩惱行集，知世界成壞集，
知聲聞行集、辟支佛行集、菩薩行集，如來力、
無所畏、色身、法身集，一切種、一切智智集，
示得菩提轉法輪集，入一切法分別決定智集。
舉要言之，以一切智知一切集。
commentary::  ^836c42

文中三：前二別明，後三合例。
今初，智大分二：先別明，後總結。
今初，有七種智：一、集智大，二、應化智大，
三、加持智大，四、入微細智大，五、密處智大，
六、入劫智大，七、入道智大。
此七展轉相生。今初，集智依能斷疑力，了法緣集故。
緣集者，謂一切諸法依緣集而起故。
一、妄緣集，謂三界虗妄唯一心作，如夢所見唯是心解；
二、真緣集，一切諸法皆真心起，如夢所見皆報心作。
又識論有三：一、事緣集，從事緣起一切法；
二、妄緣集，從其妄緣起一切法；三、真緣集，
真識體中具過一切恒沙性德，互相集成，故言緣集。
今文中，先別明；後舉要下，總結。
前中有二十集，皆明因緣集。
然通真、妄及與和合，故有三分：一、染分，
二、淨分，三、滅分。在文有六重：一、唯染，謂初四及眾生集、
諸見煩惱集；二、唯淨，謂聲聞已下諸集；
三、唯滅，謂虗空；四、淨、染合說，謂識及有為世界成、
壞；五、淨、滅合說，謂無為及涅槃。
擇滅，無為為淨，非擇滅為滅；性淨，涅槃為滅；餘三為淨。
六、通染、淨、滅，謂法界。
故論云隨所正、不正，以法界通善、不善及無為故。
而論諸句皆有隨所言者，隨何等差別皆能知故。
orig::  ^837a8

佛子！此菩薩摩訶薩以如是上上覺慧，
如實知眾生業化、煩惱化、諸見化、世界化、
法界化、聲聞化、辟支佛化、菩薩化、如來化、
一切分別無分別化，如是等皆如實知。
commentary::  ^837a48

第二佛子下明應化智中三：初牒前起後，
以依前緣集智身起化用故，故論云依彼身起力。
次如實下正顯，後如是下總結。
顯中十句：初三眾生世間自在化，化起眾生善惡業及利鈍，
使令眾生見似真造作故造。
次一句器世間自在化。
次五智正覺世間自在化，三乘正覺故，
一法界化為三乘所說法行，餘四化為三乘人及果。
後一通三世間有性有分別器，無分別智正覺通上二也。
orig::  ^837b8

又如實知佛持、法持、僧持、業持、煩惱持、
時持、願持、供養持、行持、劫持、智持，如是等皆如實知。
commentary::  ^837b24

第三、又如實下，加持。
智論云：依如是如是轉行力，謂依彼應化、
常化不絕為加持行，其事非一。
重言如是，有十一句：初三不斷三寶是境界持，餘人是行持。
於中，初二是逆行，勝熱炙身、無厭行虐、
婆須染欲、徧行處邪，皆其事也。
後六順行，前四起因行時，謂起因之時，願等因體。
後二得果在時，時謂長劫，智即果體，謂一切智智故。
orig::  ^837b28

又如實知諸佛如來入微細智，所謂：修行微細智、
命終微細智、受生微細智、出家微細智、
現神通微細智、成正覺微細智、轉法輪微細智、
住壽命微細智、般涅槃微細智、教法住微細智，如是等皆如實知。
commentary::  ^837b42

第四、明微細智，謂知佛化用微細自在。
故論云：依彼應化加持善集不二作故。
謂依前應化等三智，合為不二之智，作此微細化用。
故隨應化一事，即具前三，非但八相，一具餘七。
orig::  ^837c2

又入如來祕密處，所謂身祕密、語祕密、
心祕密、時非時思量祕密、授菩薩記祕密、
攝眾生祕密、種種乘祕密、一切眾生根行差別祕密、
業所作祕密、得菩提行祕密，如是等皆如實知。
commentary::  ^837c10

第五、又入下，明密處。
智依護根未熟眾生，不令驚怖，故現麤隱細，而祕密俱成。
初三即總顯三密。
次三別顯起化密：一、意知化時；二、口與其記，
謂懈怠遲記，或引實行聲聞與應化者記。
又昔但記菩薩，則於聲聞記為祕密，隨機隱顯。
後攝眾生密，論經云攝伏，謂攝受折伏，皆通身口。
次一教密，約實則無三說三，三即為密，
但為化菩薩故；約機非一說一，一亦為密。
後三約所知明密，知根種種，知業萬差，
知逆順行皆得菩提，故為密也。
orig::  ^837c18

又知諸佛所有入劫智，所謂：一劫入阿僧祇劫、
阿僧祇劫入一劫、有數劫入無數劫、無數劫入有數劫、
一念入劫、劫入一念、劫入非劫、非劫入劫、
有佛劫入無佛劫、無佛劫入有佛劫、過去未來劫入現在劫、
現在劫入過去未來劫、過去劫入未來劫、
未來劫入過去劫、長劫入短劫、短劫入長劫，如是等皆如實知。
commentary::  ^837c36

第六、又知下，明入劫智依命行、加持、捨、自在。
意謂劫時遷流名為命行，一攝一切名曰加持，
一入一切名之為捨，以廢己同他故。
劫隨心轉名為自在，亦十世隔法異成門也。
以得不思議解脫，不見長短、一多、大小，
互相即入等，並如發心品。
orig::  ^837c48

又知如來諸所入智，所謂：入毛道智、入微塵智、
入國土身正覺智、入眾生身正覺智、入眾生心正覺智、
入眾生行正覺智、入隨順一切處正覺智、
入示現徧行智、入示現順行智、入示現逆行智、
入示現思議不思議世間了知不了知行智、入示現聲聞智辟支佛智菩薩行如來行智。
commentary::  ^838a10

第七、又知如來下，明入道。
智論云：依對治意說，謂徧入諸道，若逆若順，
皆為對治，無非入道。
此約知凡夫道。若約知化凡夫道，即此逆順等，便是佛道。
別中有十四句：初句總入所化，謂毛道凡夫隨風不定，
故論經云入凡夫道，論云依凡夫地。
餘句別顯所化，各有三種：一、依我慢行者，
令入微塵智，觀破摶聚，唯塵無我故；二、
依信求生天者，入淨國土，過於所信故。
餘皆依覺觀者，於中，初句起覺觀身，次二句正顯覺觀心行差別，
次句明所覺境。上四即所化之覺觀，次四句能化之行。
初句顯徧行故，次二隨宜若逆若順，後句若深若淺，後四句化令入三乘果。
orig::  ^838a22

佛子！一切諸佛所有智慧廣大無量，此地菩薩皆能得入。
commentary::  ^838a46

第二、總結。前七皆佛之智，菩薩能入，故名智大。 ^838b2

智大竟。
orig::  ^838b4

佛子！菩薩摩訶薩住此地。
commentary::  ^838b6

第二明解脫大中三：初標得位。
orig::  ^838b8

即得菩薩不思議解脫、無障礙解脫、淨觀察解脫、
普照明解脫、如來藏解脫、隨順無礙輪解脫、
通達三世解脫、法界藏解脫、光明輪無餘境界解脫。
commentary::  ^838b10

次即得下，略顯，有十，總約通智為對。
初依神通境界轉變自在，言念不及，故云不思議，如淨名所得。
二、能至無量世界，以願智力無拘礙，故云無障礙。
三、明離障解脫，故云淨觀。
離障有二，並皆知之：一、約位，則世、出世間所離不同；
二、就出世中，學、無學別，此學、無學並通三乘。
上三中，前二約通，此一約智，共為一對，
總相以明：約身明通，約人顯智。
次三一對：一、通；二、智；四、約心明通，故云普照，
普照物機，隨意轉變，一時普應，如觀音普門示現故。
次二約法明智：五、即法陀羅尼，顯如來藏中蘊恒沙性德故；
六、即能破他言，隨彼言破，無礙圓滿，故云隨順無礙。
次二一對相入通智：約時明通，由達三世劫隨意住持相入故；
約因緣集顯智，一切種皆包藏法界之中，故云法界藏。
後二一對約相即明通智：約身明通，不離一身光明輪而普照，
故是解脫光輪；約時明智，即一而能知多，故云無餘境界。
orig::  ^838b16

此十為首，有無量百千阿僧祇解脫門，皆於此第十地中得。
commentary::  ^838b48

後此十下，結廣。
orig::  ^838c4

如是乃至無量百千阿僧祇三昧門、無量百千阿僧祇陀羅尼門、
無量百千阿僧祇神通門，皆悉成就。
commentary::  ^838c6

第三、如是下，總例餘三。
大盡分竟。
下釋名分。
orig::  ^838c10

佛子！此菩薩摩訶薩通達如是智慧，隨順無量菩提，成就善巧念力。
commentary::  ^838c12

大文第釋名分中三：一、能受如來大法雲雨，
故名法雲；二、佛子！
此地菩薩以自願下，明能注雨滅惑，故名法雲；
三、佛子！此地菩薩於一念下，明注雨生善，故名法雲。
然後之二段從自受名，今此一段從所立名。
論云：法雲相似，以徧覆故。
此地中聞法相似，猶如虗空，身徧覆故。
謂佛身雲徧覆法界，法雨益多，唯此能受，故名法雲。
文中二：先總明能受之德。
由前七智成就念力，能受多法，此智實成多德，
故云無量菩提，近說受持之義耳。
orig::  ^838c16

十方無量諸佛所有無量大法明、大法照、
大法雨，於一念頃皆能安、能受、能攝、能持。
譬如娑伽羅龍王所霪大雨，唯除大海，
餘一切處皆不能安、不能受、不能攝、不能持。
如來祕密藏大法明、大法照、大法雨亦復如是，
唯除第十地菩薩，餘一切眾生、聲聞、獨覺乃至第九地菩薩，
皆不能安、不能受、不能攝、不能持。
commentary::  ^838c34

次別顯受法之相，於中三：初總顯受多，
二歷數顯多，三問答顯多。
今初，有法、喻、合。法中三：一明所受法多，二大法明下所受法妙。
故下合云祕密藏也。
文有三句：上二句性故，謂三慧所知名法自性，
大法明是聞思智攝受故，照是修慧所攝受故；
下句作故，謂說受眾生如雲與他雨法雨故。
於一念下顯能受德，一念者速故，既多妙又速，展轉顯勝。
能安者，堪能安受文故。
受者，信受故。上二受文攝者，思惟攝取義故。
持者，攝受後文義成二持故。
此但順說下喻合，返顯不能。
orig::  ^838c46

佛子！譬如大海，能安、能受、能攝、能持一大龍王所霪大雨；
若二、若三，乃至無量諸龍王雨，於一念間、
一時霪下，皆能安、能受、能攝、能持。
何以故？以是無量廣大器故。
住法雲地菩薩亦復如是，能安、能受、能攝、
能持一佛法明、法照、法雨；若二、若三，乃至無量，
於一念頃、一時演說，悉亦如是。
是故，此地名為：法雲。
commentary::  ^839a18

第二歷數顯多中，先喻後合。
海能安者，受一切水故。
受者，不濁故。濁如不信攝者，餘水數入，失本名故。
持者，用不可盡故。
orig::  ^839a30

解脫月菩薩言：佛子！
此地菩薩於一念間，能於幾如來所安受攝持大法明、
大法照、大法雨？
commentary::  ^839a36

第三、問答顯多中，先問後答。
orig::  ^839a40

金剛藏菩薩言：佛子！
不可以算數能知，我當為汝說其譬喻。
佛子！譬如十方各有十不可說百千億那由他佛剎微塵數世界，
其世界中，一一眾生皆得聞持陀羅尼，
為佛侍者，聲聞眾中多聞第一，如金剛蓮華上佛所大勝比丘；
然一眾生所受之法，餘不重受。
佛子！於汝意云何？
此諸眾生所受之法，為有量耶？
為無量耶？解脫月菩薩言：其數甚多，無量無邊。
金剛藏菩薩言：佛子！
我為汝說，令汝得解。
佛子！此法雲地菩薩，於一佛所一念之頃，
所安、所受、所攝、所持大法明、大法照、大法雨、
三世法藏前，爾所世界一切眾生所聞持法，
於此百分不及一，乃至譬喻亦不能及。
commentary::  ^839a42

答中二：先校量顯示一佛之所受法廣多。
orig::  ^839b16

如一佛所，如是十方如前所說，爾所世界微塵數佛，
復過此數無量無邊，於彼一一諸如來所，
所有法明、法照、法雨、三世法藏，皆能安、
能受、能攝、能持，是故此地名為法雲。
commentary::  ^839b18

後如一佛下，類顯多佛。
言三世法藏者，三世佛法之藏也。
而論云於法界中三種事藏者，意取法明照雨蘊在法界故，
以彼經云法界藏故，故為此釋。
orig::  ^839b26

佛子！此地菩薩以自願力，起大悲雲，震大法雷，
通、明、無畏以為電光，福德、智慧而為密雲，
現種種身，周旋往返，於一念頃，普徧十方百千億那由他世界微塵數國土，
演說大法，摧伏魔怨；復過此數，於無量百千億那由他世界微塵數國土，
隨諸眾生心之所樂，霔甘露雨，滅除一切眾生業惑塵#CB08504;。
是故，此地名為：法雲。
commentary::  ^839b32

第二、霔雨滅惑釋名中，此中雲等，如出現品廣明。
悲雲，普覆故；法雷，驚蟄故；通明無畏，照機速疾令見道故；
以福智因成種種身，如雲形顯多故；法雨，正能破四魔故。
orig::  ^839b46

佛子！此地菩薩於一世界，從兜率天下乃至涅槃，
隨所應度眾生心而現佛事；若二、若三，
乃至如上微塵數國土，復過於此，乃至無量百千億那由他世界微塵數國土，
皆亦如是。是故，此地名為：法雲。
commentary::  ^839c6

第三、霔雨生善。釋名八相漸益，故可知。
五、釋名竟。
orig::  ^839c14

佛子！此地菩薩智慧明達，神通自在。
commentary::  ^839c18

大文第六、神通力有上無上分中有六種相：
一、依內；二、依外；三、自相；四、作住持相；五、
令歡喜相；六者、大勝。
若就經文分二：前四合為一段，正顯神通；
後二為一，斷顯勝。
今初，分二：先別明，後總結。
別中三：初、明依內。
智慧明達者，即起通之智，亦陀羅尼。
二、神通者，是通體。
三、自在，即通德，亦攝不思議解脫及與三昧。
具此三事，即通無上。
orig::  ^839c20

隨其心念，能以狹世界作廣世界，廣世界作狹世界。
commentary::  ^839c34

第二依外，謂業用依外境而起故。
亦是第三依自相，謂轉變作用是神通相故。
此二經文是一，義分為二。
今依自相釋文，自有二種：一轉變外事，
於中三：一同類略廣轉。
orig::  ^839c36

垢世界作淨世界，淨世界作垢世界，亂住、
次住、倒住、正住，如是無量一切世界皆能互作。
commentary::  ^839c44

二，垢淨異事轉。
orig::  ^839c48

或隨心念，於一塵中置一世界須彌盧等一切山川，
塵相如故，世界不減；或復於一微塵之中置二、
置三，乃至不可說世界須彌盧等一切山川，
而彼微塵體相如本，於中世界悉得明現。
或隨心念，於一世界中示現二世界莊嚴，
乃至不可說世界莊嚴；或於一世界莊嚴中示現二世界，乃至不可說世界。
或隨心念，以不可說世界中眾生置一世界；
或隨心念，以一世界中眾生置不可說世界，而於眾生無所嬈害。
commentary::  ^840a2

三塵容世界，等是自在轉。
orig::  ^840a18

或隨心念，於一毛孔示現一切佛境界莊嚴之事。
commentary::  ^840a20

二、應化自身可知。
上二依外。
orig::  ^840a22

或隨心念，於一念中示現不可說世界微塵數身，
一一身示現如是微塵數手，一一手各執恒河沙數華奩、
香篋、鬘蓋、幢幡，周徧十方，供養於佛；一一身復示現爾許微塵數頭，
一一頭復現爾許微塵數舌，於念念中周徧十方，歎佛功德。
或隨心念，於一念間普徧十方，示成正覺乃至涅槃及以國土莊嚴之事；
或現其身普徧三世，而於身中有無量諸佛及佛國土莊嚴之事，
世界成壞靡不皆現；或於自身一毛孔中出一切風，而於眾生無所惱害。
或隨心念，以無邊世界為一大海，此海水中現大蓮華，
光明嚴好，徧覆無量無邊世界，於中示現大菩提樹莊嚴之事，
乃至示成一切種智；或於其身現十方世界一切光明，
摩尼寶珠、日月星宿、雲電等光靡不皆現；
或以口噓氣，能動十方無量世界，而不令眾生有驚怖想；
或現十方風災、火災及以水災；或隨眾生心之所樂，
示現色身莊嚴具足；或於自身示現佛身，
或於佛身而現自身；或於佛身現己國土，或於國土而現佛身。
commentary::  ^840a24

第三作住持相，謂常用不絕故。
orig::  ^840b10

佛子！此法雲地菩薩能現如是及餘無量百千億那由他自在神力。
commentary::  ^840b12

二、總結神通分竟。
下斷疑顯勝。
orig::  ^840b16

爾時，會中諸菩薩及天、龍、夜叉、乾闥婆、
阿脩羅、護世四王、釋提桓因、梵天、淨居、
摩醯首羅諸天子等，咸作是念：若菩薩神通智力能如是者，
佛復云何？
commentary::  ^840b18

第二、爾時下，斷疑顯勝，中二：先斷疑，後顯勝。
今初，即論生喜，由疑除故。
於中二：先、示自神通力斷疑，二、說法斷疑。
今初，有二問答：初一問答，顯神力無上，
令眾歡喜；後一問答，顯神力有上，令眾歡喜。
前中，先問、後答。問中，先大眾生疑，舉佛疑菩薩。
如上之事，佛可得爾，菩薩豈然？
orig::  ^840b24

爾時，解脫月菩薩知諸眾會心之所念，
白金剛藏菩薩言：佛子！
今此大眾聞其菩薩神通智力，墮在疑網。
善哉！仁者！為斷彼疑，當少示現菩薩神力莊嚴之事。
commentary::  ^840b36

後上首為請。
orig::  ^840b42

時，金剛藏菩薩即入一切佛國土體性三昧。
commentary::  ^840b44

答中二：一、入定現通，二、問答決擇。
今初。即事為驗故。
於中三：一、法主入定。
國土體性無所不容，故能一身包容無外。
orig::  ^840b46

入此三昧時，諸菩薩及一切大眾皆自見身在金剛藏菩薩身內，
於中悉見三千大千世界所有種種莊嚴之事，經於億劫說不能盡。
又於其中見菩提樹，其身周圍十萬三千大千世界，
高百萬三千大千世界，枝葉所蔭亦復如是。
稱樹形量，有師子座，座上有佛，號：一切智通王。
一切大眾悉見其佛坐菩提樹下師子座上，
種種諸相以為莊嚴，假使億劫說不能盡。
commentary::  ^840c4

二、入此下，眾覩希奇，表通自在，故佛號通王。
orig::  ^840c18

金剛藏菩薩示現如是大神力已，還令眾會各在本處。
時，諸大眾得未曾有，生奇特想，默然而住，向金剛藏一心瞻仰。
commentary::  ^840c20

三、金剛藏下，攝用增敬。
orig::  ^840c26

爾時，解脫月菩薩白金剛藏菩薩言：佛子！
今此三昧甚為希有，有大勢力，其名何等？
金剛藏言：此三昧名一切佛國土體性。
commentary::  ^840c28

第二問答決擇中三：初問名字。
orig::  ^840c34

又問：此三昧境界云何？
答言：佛子！若菩薩修此三昧，隨心所念，
能於身中現恒河沙世界微塵數佛剎，復過此數無量無邊。
commentary::  ^840c36

二、又問下，業用分齊。
orig::  ^840c42

佛子！菩薩住法雲地，得如是等無量百千諸大三昧故，
此菩薩身、身業不可測知，語、語業、意、意業神通自在，
觀察三世三昧境界、智慧境界，遊戲一切諸解脫門；
變化所作、神力所作、光明所作，略說乃至舉足、
下足，如是一切諸有所作，乃至法王子、住善慧地菩薩皆不能知。
commentary::  ^840c44

三、類顯廣多。於中二：初、但結多定，已顯業用難思。
orig::  ^841a8

佛子！此法雲地菩薩所有境界，略說如是；
若廣說者，假使無量百千阿僧祇劫亦不能盡。
commentary::  ^841a10

後佛子！此法雲下，結略顯廣，則餘德無盡，此中亦即大盡中事。 ^841a14

上初斷疑顯勝中，初斷疑竟。
下顯神通力有上。
orig::  ^841a16

解脫月菩薩言：佛子！
若菩薩神通境界如是，佛神通力其復云何？
commentary::  ^841a20

第二、顯有上中，謂劣於佛故，先問後答。
問中即舉菩薩疑佛，謂菩薩既實得爾，則佛應不勝。
若言勝者，其相云何？
故問辭則同，疑意懸隔。
orig::  ^841a24

金剛藏言：佛子！譬如有人於四天下取一塊土，
而作是言：為無邊世界大地土多？
為此土多？我觀汝問亦復如是，如來智慧無邊無等，云何而與菩薩比量？
commentary::  ^841a30

答中三：一、總呵問，非顯佛德無量。
orig::  ^841a36

復次，佛子！如四天下取少許土，餘者無量；
此法雲地神通智慧，於無量劫但說少分，況如來地！
commentary::  ^841a38

二、舉所未說，顯佛德無量。
謂向所說法，乃是十地德之少分，如四天下之少土。
全將菩薩之德以比如來，狀如四天下土以比無邊大地。
況將己說之少分以比如來，則如一塊以比無邊大地，佛證極故。
orig::  ^841a42

佛子！我今為汝引事為證，令汝得知如來境界。
佛子！假使十方，一一方各有無邊世界微塵數諸佛國土，
一一國土得如是地菩薩充滿，如甘蔗、
竹、葦、稻、麻、叢林；彼諸菩薩於百千億那由他劫修菩薩行所生智慧，
比一如來智慧境界，百分不及一，乃至優波尼沙陀分亦不能及。
commentary::  ^841b4

第三、引事類，顯佛德無量。
上通力斷疑竟。
orig::  ^841b16

佛子！此菩薩住如是智慧，不異如來身、
語、意業，不捨菩薩諸三昧力，於無數劫承事供養一切諸佛，
一一劫中以一切種供養之具而為供養。
一切諸佛神力所加，智慧光明轉更增勝，
於法界中所有問難善為解釋，百千億劫無能屈者。
commentary::  ^841b18

第二、佛子下，說法斷疑者，謂此地菩薩智慧能令眾生入一切智，
復顯上說其德不虗，故疑除生喜。 ^841b28

上明位行竟。
下明位果。
orig::  ^841b32

佛子！譬如金師，以上妙真金作嚴身具，
大摩尼寶鈿廝其間，自在天王身自服戴，
其餘天、人莊嚴之具所不能及；此地菩薩亦復如是，
始從初地乃至九地，一切菩薩所有智行皆不能及。
此地菩薩智慧光明能令眾生乃至入於一切智智，餘智光明無能如是。
佛子！譬如摩醯首羅天王光明能令眾生身心清涼，
一切光明所不能及；此地菩薩智慧光明亦復如是，
能令眾生皆得清涼，乃至住於一切智智，
一切聲聞、辟支佛乃至第九地菩薩智慧光明悉不能及。
佛子！此菩薩摩訶薩已能安住如是智慧，
諸佛世尊復更為說三世智、法界差別智、
徧一切世界智、照一切世界智、慈念一切眾生智；
舉要言之，乃至為說得一切智智。
此菩薩，十波羅蜜中，智波羅蜜最為增上，餘波羅蜜非不修行。
佛子！是名：略說菩薩摩訶薩第十法雲地；
若廣說者，假使無量阿僧祇劫亦不能盡。
commentary::  ^841b34

此下第二明其位果。
於中亦有三果。今初調柔果中五：一、調柔行；
二、此地菩薩智慧下，教智淨；三、佛子！
此菩薩已能安住下，勝過自在；四、此菩薩十波羅蜜下，
別地行相；五、佛子！
是名下，總結地名。
五中合為說法令喜，可知。
後三及餘二果俱名大勝，顯義多含。
就大勝中，初三明神通勝。
就前文第三先明過勝自在。
於中三：初牒前；次諸佛下，別顯；後舉要下，總結。
別中五句為三：初句即能斷疑行，謂令通達三世之中所有道義故；
二、一句速疾神通行，聞說如來祕密法界故；
三、餘三句等作助行，謂以平等三道助通化益故。
於中，初句作淨佛國土平等化，即是助道；
次句作法明平等化，謂教智化；後句作正覺平等化，謂慈念令得證智故。
故論經云：令一切眾生得證法故。
餘別地結名及算數等，並可知。
orig::  ^841c16

佛子！菩薩住此地，多作摩醯首羅天王，
於法自在，能授眾生、聲聞、獨覺、一切菩薩波羅蜜行，於法界中所有問難無能屈者。
布施、愛語、利行、同事，如是一切諸所作業，
皆不離念佛，乃至不離念具足一切種、一切智智。
復作是念：我當於一切眾生為首、為勝，乃至為一切智智依止者。
若勤加精進，於一念頃，得十不可說百千億那由他佛剎微塵數三昧，
乃至示現爾所微塵數菩薩以為眷屬。
commentary::  ^841c46

二、攝報果中得十不可說等名算數勝，以二種事勝一切地故名大勝。
偏舉此二者，以是神通有上無上門中明故。
orig::  ^842a14

若以菩薩殊勝願力自在示現，過於此數。
所謂：若修行、若莊嚴、若信解、若所作、若身、
若語、若光明、若諸根、若神變、若音聲、若行處，乃至百千億那由他劫不能數知。
commentary::  ^842a20

第三，願智果竟。
此品大科有十分，前盡十地文七說分已竟，
後第八影像分，以別說難曉，以喻總明，故有此分。 ^842a28

下大文第八。後佛子！
此菩薩摩訶薩十地行相下，地影像分。
於中四喻，謂池、山、海、珠，喻四功德：前二阿含德，後二證德。
前中，池喻修行功德，即諸地中起修之行；
二、山喻上勝功德，即依修成德，德位高出故；
三、海喻難度能度大果功德，即修所成德，能至大果故。
謂大海難度，十德皆徧，故名能度；大海難成，
由攬十德能成智海，故云大果。
此釋法、喻兼含矣。
四、珠喻轉盡堅固功德，謂從初地轉至法雲障，盡證堅固。
又十地有三：一是修地，因前果後，故初二喻顯之；
二是成地，隨分修成，即是佛智，故珠喻顯之；
三是法地，就佛智、法開之為十，故海喻顯之。
以後一融前二，無有障礙。
又此四喻皆喻十地，與彼佛智非一非異，
無差別之差別，而旨趣各殊。
初一喻始異終同。
次山喻能所依別，所依之地則一，能依之山不同，此則無差之差。
上二喻有能所依，下二直喻地智，不立能所。
三海喻全一佛智之體，而十德不同，德非別物，
又互相徧，不同於山，斯乃無差別之差別，差即無差。
四珠喻唯是一珠，前後之異，唯一智體，
前後增明，喻雖無差別，不礙差別。
又初喻前後體別，前非是後，而後包前。
次喻前前非後後，後後非前前，而同依一體。
海喻前後雖殊，而前後相徧。
珠喻前後一體，而前前非後後，後後必具前前。
初一即是圓家漸，次喻圓中漸，珠喻即是漸圓，海喻圓圓也。
四喻圓融。上來所解，在論雖無，理必應爾。
若得斯旨，不疑十地差別等相。
orig::  ^842a34

佛子！此菩薩摩訶薩十地行相次第現前，則能趣入一切智智。
commentary::  ^842b36

今初，修行地中有法、喻、合。
法中，始從歡喜，終至法雲，名次第行相。
次第既具，則入智海。
orig::  ^842b40

譬如阿耨達池出四大河，其河流注徧閻浮提，
既無盡竭復更增長，乃至入海令其充滿。
commentary::  ^842b44

譬中四大河者，面各出一故，具如十定品。
而言大者，阿含婆沙云：出二十河。
以四河去池四十里，各分為四，并本四為二十。
今就本河，所以言大。
下云增長攝餘十六，而勝鬘云八者，以東面五河，
人皆具見，餘三大河名聲普聞，十二小河不聞不見，故但言八。
orig::  ^842b48

佛子！菩薩亦爾，從菩提心流出善根大願之水，
以四攝法充滿眾生無有窮盡，復更增長，乃至入於一切智海令其充滿。
commentary::  ^842c12

合中，菩提心合地流出善根等四河，依菩提心修四攝行自善增長故。
準十定四河，今文含具：一、願智河，即大願之水；
二、波羅蜜河；三、三昧河，即合善根；四、大悲河，即以四攝法充滿眾生故。
言無有窮盡等者，合上無盡竭大願等皆無盡也。
orig::  ^842c18

佛子！菩薩十地因佛智故而有差別。
commentary::  ^842c28

第二、山喻上勝功德中有四：初、總舉於法；
次、如因下，總顯於喻；三、佛子！
如靈山下，法、喻對顯；四、佛子！
此十寶下，總結法、喻。
今初，言因佛智者，為修平等佛智而起諸行。
修既無窮，故隨十地之行各一增上，斯乃為修無差而成於差，
以本統末，非全隔越。
orig::  ^842c30

如因大地有十山王。
何等為十？所謂雪山王、香山王、 #CB16014;陀梨山王、
神仙山王、由乾陀山王、馬耳山王、尼民陀羅山王、
斫羯羅山王、計都末底山王、須彌盧山王。
commentary::  ^842c40

第二、總顯於喻。喻意可知。
#CB16014;陀梨者，此云種種。
持由乾陀，此云雙持，迴文即云持雙也。
尼民陀羅，此云持邊。
斫羯羅，此云輪圍。
計都末底，此云幢慧。
orig::  ^842c46

佛子！如雪山王，一切藥草咸在其中，取不可盡；
菩薩所住歡喜地亦復如是，一切世間經書、
技藝、文頌、呪術咸在其中，說不可盡。
佛子！如香山王，一切諸香咸集其中，取不可盡；
菩薩所住離垢地亦復如是，一切菩薩戒行、
威儀咸在其中，說不可盡。
佛子！如#CB16014;陀梨山王，
純寶所成，一切眾寶咸在其中，取不可盡；
菩薩所住發光地亦復如是，一切世間禪定、
神通、解脫、三昧、三摩鉢底咸在其中，說不可盡。
佛子！如神仙山王，純寶所成，五通神仙咸住其中，
無有窮盡；菩薩所住 #CB08504;慧地亦復如是，
一切道中殊勝智慧咸在其中，說不可盡。
佛子！如由乾陀羅山王，純寶所成，夜叉大神咸住其中，
無有窮盡；菩薩所住難勝地亦復如是，
一切自在如意神通咸在其中，說不可盡。
佛子！如馬耳山王，純寶所成，一切諸果咸在其中，
取不可盡；菩薩所住現前地亦復如是，
入緣起理聲聞果證咸在其中，說不可盡。
如尼民陀羅山王，純寶所成，大力龍神咸住其中，
無有窮盡；菩薩所住遠行地亦復如是，
方便智慧獨覺果證咸在其中，說不可盡。
如斫羯羅山王，純寶所成，諸自在眾咸住其中，
無有窮盡；菩薩所住不動地亦復如是，
一切菩薩自在行差別世界咸在其中，說不可盡。
如計都山王，純寶所成，大威德阿脩羅王咸住其中，
無有窮盡；菩薩所住善慧地亦復如是，
一切世間生滅智行咸在其中，說不可盡。
如須彌盧山王，純寶所成，大威德諸天咸住其中，
無有窮盡；菩薩所住法雲地亦復如是，
如來力、無畏、不共法、一切佛事咸在其中，問答宣說不可窮盡。
commentary::  ^843a4

第三、法喻。對顯十山，即對十地。
於中語其山體，前二土山，餘八是寶。
故論云：是中純淨諸寶山，喻八種地。
三地世間，云何言淨？
論云：厭地善清淨故。
謂能修善，厭伏煩惱，亦得為淨，喻以寶山。
論但顯喻，義含於法。
今略合之：初地法藥，初破無明故；二地戒香；
三地禪等，可蘊積故；四地道品資助，能生福故；
五地修無住，不示滅故；六地無漏慧，資法身故；
七地功用滿足，無所少故；八地三世間化，
得自在故；九地善知稠林，得無礙辨，破惑業故；
十地如佛，降四魔故。
皆言集在其中，如所說事，能生一切物故。
不可盡者，隨順修行，不永斷、不暫息故。
orig::  ^843b8

佛子！此十寶山王，同在大海，差別得名。
菩薩十地亦復如是，同在一切智中，差別得名。
commentary::  ^843b30

第四、總結法喻，即結成本意。
本意有二：一、既同智海得差別名，則差非差也；
二、互相顯義，謂彼十大山因海得高勝名，
若在餘處不足為高，故大海亦因大山得深廣名，含斯大義故。
十地亦爾，因修佛智故得高勝，佛智亦因十地所不能窮方顯深廣，
故論云因果相顯。
前言依地，即一切智地生長住持故；此言依海，即一切智海由深廣故。
以山依二處，法含二義，故更顯之。
又地則但依，海兼明入，故一一山皆深入大海，一一地智皆入佛智。
又一一山皆有於地，則一一地中皆有佛地。
又山在海，海則非山；山若依地，山即是地。
法合是顯，非一非異，思之。
又山出海上，高下等殊；若入海中，量加齊等。
十地教行則優劣懸差，若證如入智，量皆平等。
orig::  ^843b34

佛子！譬如大海，以十種相，得大海名不可移奪。
何等為十？一、次第漸深，二、不受死屍，三、
餘水入中皆失本名，四、普同一味，五、無量珍寶，
六、無能至底，七、廣大無量，八、大身所居，
九、潮不過限，十、普受大雨無有盈溢。
菩薩行亦復如是，以十相故，名菩薩行不可移奪。
何等為十？所謂：歡喜地，出生大願漸次深故；
離垢地，不受一切破戒屍故；發光地，捨離世間假名字故；
#CB08504;慧地，與佛功德同一味故；
難勝地，出生無量方便神通、世間所作眾珍寶故；
現前地，觀察緣生甚深理故；遠行地，廣大覺慧善觀察故；
不動地，示現廣大莊嚴事故；善慧地，得深解脫行於世間，
如實而知不過限故；法雲地，能受一切諸佛如來大法明雨無厭足故。
commentary::  ^843c12

第三、大海十相，明難度、能度大果功德。
先喻、後合，皆有總、別。
合中總云不可移奪者，此有二義：一、果海因十地相，
不可奪其果海深廣之名；二、地行因相由依智海，不可奪其因行之稱。
以是海家之相故、果家之因故，若奪因相則果亦不成。
喻中約果名不可奪，法中舉因名不可奪，文影略耳。
故論云：因果相順故。
云何相順？謂十地如大海。
此舉總也。能度、難度者，顯因順果也。
如海十相方能成海，得大菩提果故。
如海成時不失十相，離十相而無海、離十地而無佛智，故十地即智海也。
別中攝十為八：一、易入功德，以漸故；二、
淨功德；三、平等功德；四、護功德，護自一味恒不失故；
五、利益功德，利世間故；六、六、七二句合為不竭功德，
以深廣故；七、住處功德，無功用行是菩薩所住，
故經云大身者以無量身修菩薩行，十身相作故；
八、末後二句合名護世間功德；九、地潮不過限不誤傷物，
知機授法不差根器；十、地若無大海水溺四洲，餘不能受必生毀謗。
又得此二法用護世間
orig::  ^843c36

佛子！譬如大摩尼珠有十種性，出過眾寶。
何等為十？一者，從大海出；二者，巧匠治理；
三者，圓滿無缺；四者，清淨離垢；五者，內外明徹；
六者，善巧鑽穿；七者，貫以寶縷；八者，置在瑠璃高幢之上；
九者，普放一切種種光明；十者，能隨王意雨眾寶物，如眾生心充滿其願。
commentary::  ^844a24

第四、寶珠喻轉盡功德者，先喻後合各有總別。
總云過眾寶者，論經云過十寶性，雖不列名，
論但云過瑠璃等，意但取玻瓈等。
不能出寶者，以小乘八背及緣覺行果，
但有淨相無利生用，今以出寶乃至放光則出過眾寶，
故取之為喻，故論云以出故取。
orig::  ^844a34

佛子！當知菩薩亦復如是，有十種事出過眾聖。
何等為十？一者，發一切智心；二者，持戒頭陀，
正行明淨；三者，諸禪三昧，圓滿無缺；四者，
道行清白，離諸垢穢；五者，方便神通，內外明徹；
六者，緣起智慧，善能鑽穿；七者，貫以種種方便智縷；
八者，置於自在高幢之上；九者，觀眾生行，
放聞持光；十者，受佛智職，墮在佛數，能為眾生廣作佛事。
commentary::  ^844a46

別中攝十為八，合六、七、八故。
八中一、出功德，可取者選擇出海故，由初地中如智善觀出煩惱海也。
二、色功德，由治理之則色明淨故。
三、形相，四、無垢，五、明淨，並可知。
六、起行功德，即次下三句，謂智行穿徹、
方便行攝持、自在行高顯，故相用不染猶彼瑠璃。
頌云：金剛取不動不壞。
上二皆是異相莊嚴，故合為一。
後二句明功用殊勝，謂七、神力功德，聞持普照體用微妙故。
八、不護功德，謂隨王雨寶無護惜故，約法則得佛正智受位如王，
令一切眾生同己善根藏故，如隨意雨寶故。
合之廣作佛事。 ^844b12

上八地影像分竟。
下地利益分。
orig::  ^844b32

佛子！此集一切種、一切智功德菩薩行法門品，
若諸眾生不種善根，不可得聞。
commentary::  ^844b34

大文第九、地利益分。
於中三：初、顯法利益；二、如此世界下，結通十方；
三、爾時，復以下，他方來證。
今初，分二：初生信功德；後雨眾天華下，供養功德。
今初，復二：先明說益生信，為欲令物生決定信，
故說利益；後爾時下，動地生信。
今初，亦二：先總歎難聞。
orig::  ^844b38

解脫月菩薩言：聞此法門得幾所福？
commentary::  ^844b48

後問答顯益。先問：
orig::  ^844c2

金剛藏菩薩言：如一切智所集福德，聞此法門福德如是。
commentary::  ^844c4

後答中二：先正顯等於佛智。
orig::  ^844c8

何以故？非不聞此功德法門而能信解、
受持、讀誦，何況精進、如說修行！
是故當知，要得聞此集一切智功德法門，
乃能信解、受持、修習，然後至於一切智地。
commentary::  ^844c10

後徵以釋成，先反後順。
然聞有二義：一者汎爾聞，為遠益故；二不取聞相，初後圓融真實聞故。
聞已等佛，何更修耶？
若更修行，等多佛故。
orig::  ^844c16

爾時，佛神力故，法如是故，十方各有十億佛剎微塵數世界六種十八相動，
所謂：動、徧動、等徧動，起、徧起、等徧起，踊、
徧踊、等徧踊，震、徧震、等徧震，吼、徧吼、等徧吼，
擊、徧擊、等徧擊。
commentary::  ^844c22

第二、動地生信。佛力為緣而動地者，亦為生信故。
又法如是者，亦是因也。 ^844c30

上生信功德。
下供養功德。
orig::  ^844c32

雨眾天華、天鬘、天衣及諸天寶莊嚴之具、
幢幡、繒葢，奏天技樂，其音和雅，同時發聲讚一切智地所有功德。
commentary::  ^844c36

二、供養功德者，非謂供養能生功德，顯此法勝，能令供養是地功德。
上生信亦然。
orig::  ^844c42

如此世界，他化自在天王宮演說此法，十方所有一切世界悉亦如是。
commentary::  ^844c46

第二，結通十方。
orig::  ^845a2

爾時，復以佛神力故，十方各十億佛剎微塵數世界外，
有十億佛剎微塵數菩薩而來此會，作如是言：善哉！
善哉！金剛藏！快說此法。
我等悉亦同名：金剛藏，所住世界各各差別，
悉名：金剛德，佛號：金剛幢。
我等住在本世界中，皆承如來威神之力而說此法，
眾會悉等，文字句義與此所說無有增減，悉以佛神力而來此會為汝作證。
如我等今者入此世界，如是十方一切世界悉亦如是而往作證。
commentary::  ^845a4

第三，他方證成。
上地利益一分竟。
orig::  ^845a20

爾時，金剛藏菩薩觀察十方一切眾會，普周法界。
commentary::  ^845a22

第三、重頌。若取長科，即當第十。
於中二：先、說偈儀意，後、正顯偈辭。
今初。
orig::  ^845a24

欲讚歎發一切智智心，欲示現菩薩境界，
欲淨治菩薩行力，欲說攝取一切種智道，
欲除滅一切世間垢，欲施與一切智，欲示現不思議智莊嚴，
欲顯示一切菩薩諸功德，欲令如是地義轉更開顯，
承佛神力而說頌言：
commentary::  ^845a28

後說意，意有九句：初句即顯初地；次句即二地，
以三聚戒為行境故；三即三四二地，厭禪出世智皆淨治行力故；
四即五地，五明成種智故；五即六地，般若能除垢故；
六即七地，空有無礙與一切智故；七即八地，
無功不思議智莊嚴三世間故；八即九十二地，
能說能受諸功德故；九即總結，便指上八句。
如是地義以頌說之，云更開顯。
orig:: 
　　其心寂滅恒調順，平等無礙如虗空，
　　離諸垢濁住於道，此殊勝行汝應聽。
commentary::  ^845a38

第二正顯偈辭，有四十二頌，分三：初一偈總讚勸聽，後一偈結說無盡。
orig:: 
　　百千億劫修諸善，供養無量無邊佛，
　　聲聞獨覺亦復然，為利眾生發大心。
　　精勤持戒常柔忍，慚愧福智皆具足，
　　志求佛智修廣慧，願得十力發大心。
　　三世諸佛咸供養，一切國土悉嚴淨。
commentary::  ^845b8

中間正頌分八：初十三偈頌方便作滿足地分。
於中，初二頌半總頌前九地同相中善擇功德。
orig:: 
　　了知諸法皆平等，為利眾生發大心，
　　住於初地生是心，永離眾惡常歡喜。
　　願力廣修諸善法，以悲愍故入後位。
　　戒聞具足念眾生，滌除垢穢心明潔，
　　觀察世間三毒火，廣大解者趣三地，
　　三有一切皆無常，如箭入身苦熾然，
　　厭離有為求佛法，廣大智人趣#CB08504;地。
　　念慧具足得道智，供養百千無量佛，
　　常觀最勝諸功德，斯人趣入難勝地。
　　智慧方便善觀察，種種示現救眾生，
　　復供十力無上尊，趣入無生現前地。
　　世所難知而能知，不受於我離有無。
　　法性本寂隨緣轉，得此微妙向七地。
　　智慧方便心廣大，難行難伏難了知，
　　雖證寂滅勤修習，能趣如空不動地。
　　佛勸令從寂滅起，廣修種種諸智業，
　　具十自在觀世間，以此而升善慧地。
　　以微妙智觀眾生，心行業惑等稠林，
　　為欲化其令趣道，演說諸佛勝義藏。
　　次第修行具眾善，乃至九地集福慧。
　　常求諸佛最上法，得佛智水灌其頂。
commentary::  ^845b22

餘頌諸地別義。若依總攝，即次第頌前十地。
前八地中，唯三地半偈，餘各一偈。
九地有三偈，兼結入位。
orig:: 
　　獲得無數諸三昧，亦善了知其作業。
　　最後三昧名受職，住廣大境恒不動。
commentary::  ^845c20

二、有一偈頌三昧分。
orig:: 
　　菩薩得此三昧時，大寶蓮華忽然現，
　　身量稱彼於中坐，佛子圍繞同觀察。
　　放大光明百千億，滅除一切眾生苦。
　　復於頂上放光明，普入十方諸佛會，
　　悉住空中作光網，供養佛已從足入。
　　即時諸佛悉了知，今此佛子登職位。
　　十方菩薩來觀察，受職大士舒光照。
　　諸佛眉間亦放光，普照而來從頂入，
　　十方世界咸震動，一切地獄苦消滅，
　　是時諸佛與其職，如轉輪王第一子。
　　若蒙諸佛與灌頂，是則名登法雲地。
commentary::  ^845c30

三、有五偈半頌受位分。
orig:: 
　　智慧增長無有邊，開悟一切諸世間，
　　欲界色界無色界，法界世界眾生界，
　　有數無數及虗空，如是一切咸通達。
　　一切化用大威力，諸佛加持微細智，
　　祕密劫數毛道等，皆能如實而觀察。
　　受生捨俗成正道，轉妙法輪入涅槃。
　　乃至寂滅解脫法，及所未說皆能了。
commentary::  ^846a6

四、有三偈半頌大盡分。
orig:: 
　　菩薩住此法雲地，具足念力持佛法，
　　譬如大海受龍雨，此地受法亦復然，
　　十方無量諸眾生，悉得聞持持佛法，
　　於一佛所所聞法，過於彼數無有量，
　　以昔智願威神力，一念普徧十方土，
　　霔甘露雨滅煩惱，是故佛說名法雲。
commentary::  ^846a22

五、有三偈頌釋名分。
orig:: 
　　神通示現徧十方，超出人天世間境。
　　復過是數無量億，世智思惟必迷悶。
　　一舉足量智功德，乃至九地不能知。
　　何況一切諸眾生，及以聲聞辟支佛。
commentary::  ^846a36

六、有二偈頌神通力無上有上分。
orig:: 
　　此地菩薩供養佛，十方國土悉周徧，
　　亦供現前諸聖眾，具足莊嚴佛功德。
　　住於此地復為說，三世法界無礙智。
　　眾生國土悉亦然，乃至一切佛功德。
　　此地菩薩智光明，能示眾生正法路，
　　自在天光除世闇，此光滅闇亦如是。
　　住此多作三界王，善能演說三乘法，
　　無量三昧一念得，所見諸佛亦如是。
　　此地我今已略說，若欲廣說不可盡。
commentary::  ^846a46

七、有四偈半頌前位果，亦是神通攝，如長行辨。
orig:: 
　　如是諸地佛智中，如十山王嶷然住，
　　初地藝業不可盡，譬如雪山集眾藥，
　　二地戒聞如香山，三如毗陀發妙華，
　　 #CB08504;慧道寶無有盡，譬如仙山仁善住。
　　五地神通如由乾，六如馬耳具眾果，
　　七地大慧如尼民，八地自在如輪圍，
　　九如計都集無礙，十如須彌具眾德。
commentary::  ^846b18

八、有七偈半頌地影像分中，於中初三偈半頌山喻。
orig:: 
　　初地願首二持戒，三地功德四專一，
　　五地微妙六甚深，七廣大慧八莊嚴，
　　九地思量微妙義，出過一切世間道。
　　十地受持諸佛法，如是行海無盡竭。
commentary::  ^846b34

次二偈，頌海喻。
orig:: 
　　十行超世發心初，持戒第二禪第三，
　　行淨第四成就五，緣生第六貫穿七，
　　第八置在金剛幢，第九觀察眾稠林，
　　第十灌頂隨王意，如是德寶漸清淨。
commentary::  ^846b44

後二偈頌珠喻池及地利益分，文略不頌。
orig:: 
　　十方國土碎為塵，可於一念知其數。
　　毫末度空可知量，億劫說此不可盡。
commentary::  ^846c6

其利益分，亦可結說無盡頌之：
第十，法雲地竟。大方廣佛華嚴經綱要卷第三十九
 ^846c12
