維摩羅詰經文疏卷第二十二〔不思議品第六〕
pin:: 
# 不思議品第六

commentary:: 
此下五品經文次問疾品來者，即是入室大段第二重決前
〈問疾品〉也。所以然者，前〈問疾品〉約權疾辨果實疾明因，
所說既略，利根之徒如八千天子已發無上道心，
其諸未悟之流，為此更廣辨果明因，決前權疾義，故次有此五品來也。
就此，第二大段五品，即分為二：第一、此
〈不思議〉一品正為決前問疾品，約權疾明果也。
第二、從〈觀眾生品〉至〈香積〉四品正為決前
〈問疾品〉，約實疾明三教慰喻、三觀調伏之因。 ^636b31

今略用三意，通釋此一品文義：第一，明此品來意；
第二，略釋不思議；第三，入文帖釋。 ^636c2

第一明此品來意者，〈問疾品〉明疾有二種，
一權，二實。權疾即是果地法身應用，是則有本迹、
有所居，各有其土，故淨名空室、現疾而臥表土、
表本、表迹；文殊覩相，知有所表，故因疾往復，
論決果地依、正；義意雖顯，而不思議垂迹權疾、
依正莫測之用猶未具明，故因身子覩室空，
念欲須床座，淨名因致須彌燈王之座入室，
小室能容大座，其數甚多而無妨礙，即顯不思議垂迹權疾所居神用莫測，
因此廣論果地從本起迹，迹中變用依、
正自在，重廣顯前權疾。
若垂迹同眾生疾，能如是不思議變現利物；
若眾生疾愈，即諸佛菩薩淨名之疾亦愈，故有此品來重顯前權疾不思議也。 ^636c4

第二略釋不思議義者，即有二意：一，明三德解脫不思議；
二，明本迹所居土不思議。 ^636c28

一、明三德解脫不思議者，即有三種：一，
真性解脫不思議；二，實慧解脫不思議；
三，方便解脫不思議。
故淨名云「諸佛菩薩有解脫，名不思議。
若菩薩住此解脫，能以須彌之高內于芥子，
乃至種種變現莫測」，即是三種解脫不思議義也。
所以然者，「諸佛菩薩有解脫，名不思議」
者，即是真性解脫之理不思議也；「若菩薩住此解脫」
者，即是實慧解脫不思議也；「能以須彌內於芥子，
種種示現」，即是方便解脫不思議。
但四教皆明三種之理，悉有不思議義，
而不思議義有二種不同：一者，相待不思議；
二者，絕待不思議。
所明即是相待之不思議。
所以然者，三教既是隨佗意語，約斷結明解脫，即是相待不思議也。
圓教是隨自意說，約不斷結明解脫，即是絕待不思議也。
相待即是有思之不思，絕待即是無思之不思，
若有思之不思，覈理而言，皆是思議也；
若絕待明不思議，即是無思之不思，具足不思議也。
今明此品正以絕待不思以釋不思議也。
所以三教亦明三法皆是相待不思議者，
如三藏教明佛果見真斷正習盡，所得神用變化，
凡夫、二乘及諸菩薩之所莫測，即是不思議也；
若待通教體法解脫，還是思議也。
若通教所明八地以上見真斷正使盡，
侵除習氣，道觀雙流，二乘、下地之所莫測，
即是不思議；若待佛地，猶是思議也；通教若待別教，還是思議也。
若別教明登地見真一實諦、斷無明、得三德解脫，
三乘通教菩薩、別教三十心所不解量，
即是不思議；若待上地，是思議也。
此三教即是更相形待，明下地望上地，
所不能思上地，非是當位絕待之不思議也。
今明圓教明絕待不思議者，十二因緣、
三種非道即是三德解脫之佛道，若菩薩能行此十二因緣、
三種煩惱，不破三法而解住三種解脫之道，即是不思議絕待三德之解脫也。
是則非但下地不能思上地，名不思議；
乃至十地諸佛、菩薩，亦不思下地及一切眾生十二因緣、
三道，此即是絕待之不可思議也。
故《文殊般若》云「佛界不可思議，眾生界不可思議，
二界不可思議，無有異也」，是義，前釋此經一名
「不可思議解脫」以具明，今不重述也。 ^636c32

二、約依報佛土明不思議者，前品空室表土，
文殊見相，往伏問於佛國，但明常寂光土畢竟空寂，
此但是法身本土不可思議，未顯應身迹居不思議相。
今用神力致座，廣明迹居淨、穢國土，現不思議事，
須彌、大海、地、水、火、風、十方佛國集在一國，
示一切人，如是等皆是於依報佛土現不思議莫測之相，具出下文。
若迹居分段依報國土塊然之有，尚爾無礙不思議者，
迹居有餘土、果報土，豈當可測量？
皆是不可思議也！ ^637b8

問曰：此經十四品皆明不思議義，今何得獨此一品標不思議名？ ^637b26

答曰：雖復品品皆是明不思議，但此品廣出不思議變用莫測之事義顯，
故別以不思議用標品題也。
如《摩訶波若》從始至終皆明波若，而佛言
「欲求波若，當於〈須菩提品〉中求」，而須菩提對佛、
釋提桓因、舍利弗問難論，一向皆入真空實相，
即是波若正意，故勸〈須菩提〉中求也。
此品別受不思議名，其義亦爾也。
orig::  ^637b28

爾時，舍利弗見此室中無有床座，作是念：
「斯諸菩薩、大弟子眾，當於何座？」
commentary::  ^637b42

就此一品文殊有六意：一，身子為眾念牀座；
二，維摩現神力借座；三，明不思議解脫神用；
四，迦葉歎仰；五，時眾得益；六，維摩述成。 ^637b46

就第一身子為眾念須牀座，文即為五：
第一，身子生念；二，維摩問；三，身子答；四，
維摩彈呵；五，天子得法眼淨。 ^637c2

第一身子生念欲須牀座者，身子往古大聖，
迹示此念，欲為開發不思議之端。
若不生念，無由得顯不思議解脫之大用也。
又欲為令諸小乘未證果者，得法眼淨，
或因此發菩提心；已入正位者，得成生蘇，故示此生念也。
所以然者，若因此念致淨名彈呵，為借須彌之座廣說不思議解脫大用者，
則諸聲聞未證果者，得法眼淨，或發大乘心；
已證果者，鄙小慕大，堪聞《大品》之說，入
《法華》，即得開佛知見也。
若約事為言，大眾倚立已久，而維摩、文殊方論大道，
言論未已，恐大眾疲怠，不染法利，若有牀座，
咸得安隱坐，心無疲怠，必獲大益，故生此念也。
是則因前空室，致身子今有斯念，若淨名因此彈呵，
神力借座，猶此得廣說不思議解脫神用。
此之神用，皆是垂迹權疾利物之功能也。
若有如此之能而化物者，則除眾生實疾、
生死因果，豈得不念？
若眾生煩惱疾愈者，則佛、菩薩、淨名應同之疾皆愈，是則成前說果地明權實之義。
淨名前現空室，今身子因此生念，意在此也。
orig::  ^637c6

長者維摩詰知其意，語舍利弗言：「云何？
仁者！為法來耶？求牀座耶？」
commentary::  ^637c44

此是第二淨名問身子所念。
身子雖生此念，大眾未必盡知，淨名將欲呵彈，
故先問其所念「為法界耶？
求牀座耶？」若為求床座，此非行人；若言為法，
不應欲求床座，故須覈問。
若疑心路，大眾同知，方可彈折也。
orig::  ^637c48

舍利弗言：「我為法來，非為牀座。」
commentary::  ^638a10

此是第三身子答也。
身子即依實以所念而答「為法來，非為牀座」也。
尋此答意，即有三失：一、心念牀而道為法，即是違心之失也。
二、其所念聲聞經明陰、界、入、三寶、四諦等法，即是不稱理之失也。
三、真法無念，而今興念者，此是捨道法、入凡夫之失也。
orig::  ^638a12

維摩詰言：「唯，舍利弗！
夫求法者，不貪軀命，何況床座！
commentary::  ^638a22

此是第四正彈。文即有三：一，正約事呵彈違心之失；
二，約法呵為法不稱理失；三，呵興念有捨道法矣失。 ^638a24

呵其違心失者，經言「夫求法者，不貪軀命」，
豈辭倚久，不沾法味，身有疲怠，謂眾亦然，遂念須牀座？
而今覈問，答言為法。
若其為法，不惜身命，何得疲怠，念須牀座？
是則今之所念，違本欲求法心也。
orig::  ^638a28

夫求法者，非有色、受、想、行、識之求，非有界、
入之求，非有欲、色、無色之求。
commentary::  ^638a36

此是二約法呵也。
以身子雖聞大乘，既不染心，猶存小法，
致身有疲怠，念須牀座，故呵其所存之小法也。
就此，為四：一，約陰、入、三界呵；二，約三寶呵；
三，總約四諦呵；四，別約四諦呵。 ^638a40

一、約陰、入、界呵者，身子是聲聞人，依三藏教門入道，
陰、入、界正是其報身，因此身修禪，發欲界定、
四禪、四空，住此諸禪，觀三界陰、入、界生滅四諦之理，
斷三界結，今雖成羅漢，巡觀入無漏，還從此入也。
今淨名用摩訶衍教意呵其入拙度、入生滅觀，
求理不得，即空法性色，法性受、想、行、識，
非真求法，不免還招變易生死；又以拙求，
故有入、出觀，以捨道法，現凡夫事，出觀則有疲怠，故念牀座。
orig::  ^638a46

唯，舍利弗！夫求法者，不著佛求，不著法求，
不著眾求；
commentary::  ^638b16

此是二約三寶呵也。
所以須約三寶呵者，身子是聲聞人，從聞生解，
觀三空得入道，由佛說法得入僧數。
若呵其非者，是過猶佛、法、一切僧亦非也，
故淨名呵其不應取著不了義教所明三十二相為佛、
九部經為法、羯磨得戒為事僧、見四諦得四果為理僧也。
大乘究盡諸法實相智即是佛，法性即是法，
智理不二為僧；又知法名佛，離相為法，無為即僧。
若不識如斯一體三寶，何得著別相三寶為實也？
orig::  ^638b18

夫求法者，無見苦求，無斷集求，無造盡證修道之求。
所以者何？法無戲論，若言我當見苦、斷集、
證滅、修道，是則戲論，非求法也。
commentary::  ^638b36

此是三總約四諦呵也。
所以淨名次約四諦呵者，身子不愜，若言三寶不實不應存著者，
親聞四諦見理，何得無三寶之可存也？
淨名即呵有作四諦非究竟也。
文有二意：一，呵；二，釋。 ^638b42

一、呵，云「無見苦、斷集、造盡修道之求」者，此正是呵三藏教所明生滅四諦也。
若住此四諦見理不進求者，如住化城，終不至寶所也。
如此上呵須菩提云「不壞於身，而隨一相」，
豈得破析觀苦，言見理也？
不斷婬、怒、癡，亦不與俱，豈定斷集也？
以五逆相得解脫，豈以煩惱盡以為證滅？
此如化城之造作也。
有師作「造詣之造」解，恐此不如作化城義解也。
「不斷癡愛，起於明脫」即是於非道，通達佛道，豈可離非道而別有正道之修也！
若如聲聞經所明四諦，執此為實者，此之見諦，
不見大乘無生、無量、無作等四諦也。 ^638b48

二、釋者，經云「法無戲論，若言我當見苦、
斷集、證滅、修道，是則戲論」者，若執生滅四諦不悟有諍論者，
即是界內有為緣集見論之戲論也；若實因此見真，
斷界內愛論、見論者，猶是界內無為緣集之戲論也。
今身子雖斷有為緣集，猶存此四諦者，
即是無為緣集之戲論，非求大乘即空、
假、中三諦之法，豈得見佛性？
入三昧王三昧，一切三昧悉入其中也。
orig::  ^638c20

唯，舍利弗！法名寂滅，若行生滅，是求生滅，
非求法也；
commentary::  ^638c36

此是四別約四諦呵也。
此猶是四諦，而淨名更歷別呵者，當是身子情猶未愜，
若言四諦是戲論者，何得佛開四諦，作種種法門化眾生也？
又解，當時眾生有未悟者，故須歷別呵也。
即有四意：初一番，約苦諦呵；次兩番，別約集諦呵；
次四番，別約滅諦呵；次二番，約道諦呵。 ^638c38

初呵苦諦，云「法名寂滅」者，陰、界、入等苦法，
本自不生，今則無滅，即是陰滅義。
若觀陰、界、入等苦法見生滅，乃是行於生滅，豈得見無生一實諦理？
若不得見理，即非求法，如呵迦旋延「無以生滅心，說實相法」。
若作如此求法者，既不得無生一實諦理，還招變易生死之苦也。
orig::  ^638c48

法名無染，若染於法，乃至涅槃，是則染著，
非求法也；法無行處，若行於法，是則行處，
非求法也；
commentary::  ^639a12

此是二，次有兩番別呵集者。
集為二因所成：一，習因；二，報因。
習因多約煩惱，報因多約業。
習報相依，煩惱業合，能招苦果，故名集諦。 ^639a16

今初呵習，經云「法名無染」者，如《大涅槃經》
明愛有九種，能令生死相續，如染世諦，
即有分段生死，名界內集；若染真諦涅槃，
即有變易生死，即是界外之集，何謂得真斷集也？ ^639a20

次呵報因，云「法無行處」者，即是呵行業也。
能觀之智，為行；所觀之境，即是處也。
故經云「說智及智處，皆名為般若。」
心行於境，即是行業，若凡夫行世諦，能招界內之苦；
二乘行真諦之理，亦能招變易生死苦，即是集也。
orig::  ^639a28

法無取捨，若取捨法，是則取捨，非求法也；
法無處所，若著處所，是則著處，非求法也；
法名無相，若隨相識，是則求相，非求法也；
法不可住，若住於法，是則住法，非求法也；
commentary::  ^639a38

此是三，次有四番別呵滅諦者。
經云「法無取捨」者，一實諦真滅之理，本無取捨，
而凡夫取世諦、捨涅槃，故有界內生死，
不得真滅；今二乘取真諦涅槃，捨世諦生死，
即受變易生死，亦非真滅諦也，猶有取捨，
不見中道，非求法也。
「法無處所」者，此亦呵滅諦，滅諦即是有餘、
無餘涅槃，三乘行人歸心究竟之處，若著滅諦涅槃之處，
即有煩惱、生死，非真滅諦，非求法也。
經云「法名無相」者，此亦呵取滅諦，無相涅槃也。
所以然者，凡夫取世間相，生六識，故有界內生死，
不名為滅；聲聞經明無相三昧緣滅，若取滅諦相者，
即生七識，亦是隨相生識，則有界外生死，非真滅求法也。
經言「法不可住」者，此亦是呵住滅諦。
所以然者，凡夫住俗諦，分段生死不滅；
二乘住真諦有餘、無餘涅槃，即有變易生死，豈得真滅！
以住真諦，得有餘、無餘滅諦，不見佛性，
不得大涅槃究竟滅，豈是求法也！
orig::  ^639a46

法不可見聞覺知，若行見聞覺知，是則見聞覺知，
非求法也；法名無為，若行有為，是求有為，非求法也。
commentary::  ^639b30

此是四，次有兩番別呵滯道諦。
經云「法不可見聞覺知」者，凡夫有世俗見聞覺知，
則有見思煩惱，是以流轉生死，此非見思無漏道；
若小乘慧眼見真，即是見；從聞生解，即是聞；
十六心悟理，即是覺知義，故《大涅槃經》
云「須陀洹人，以正覺道斷煩惱，亦名為佛也」。
一切智知即是知也，故於見諦道說智眼，明覺也。
若行如此見聞覺知，不見一實諦者，非求大乘見思無漏道，
豈是真求法也！見聞覺知，即四假也。
經言「法名無為」者，小乘明滅諦是無為，
道諦是有為；無漏大乘明道諦、滅諦皆是無為，
故《大涅槃經》云「聲聞弟子，是有為僧」，上呵羅睺羅說
「有為功德之利，非為無為出家」，意在此也。
orig::  ^639b34

是故舍利弗！若求法者，於一切法應無所求。」
commentary::  ^639c10

此是三明結呵身子興念之失也。
只猶念求法，致有疲怠，則念牀座。
若真求法，無念無求，待水澄清，珠相自現，始是真求。
此無疲怠，豈念牀座？
orig::  ^639c12

說此語時，五百天子於諸法中，得法眼淨。
commentary::  ^639c18

此是第五明天子得法眼淨。
五百天人得法眼者，有師云「是大乘法眼」，
今推此文，亦不的判大小，比准上來恐猶是小乘法眼淨。
所以然者，淨名含中道入真諦，用摩訶衍通教說之，
求小乘人聞此巧度之說，即得法眼淨也。
又，昔來分別推求法相道理，心水波動，
不得見理；今聞說「應無所求」，求心既息，
心水澄清，豁然便得見理，如阿難竟夜懃劬策觀，
欲盡殘結，而不得盡，放心就枕，豁然發真，
三界結漏盡，此亦應然也。
orig::  ^639c20

爾時，長者維摩詰問文殊師利：「仁者！
遊於無量千萬億阿僧祇國，何等佛土有好上妙功德，成就師子之座？」
commentary::  ^639c38

此是第二維摩現神力以借座。
上呵身子但為牀座，非為求法，因此說法，
天人得道，未顯不思議神力。
淨名若不致座，似如貧無財力，不能營辦呵責賓客；
今以神力借座，用酬身子所念，以為說不思議解脫之由藉也。
就此文即有六：一，問文殊有好座處；二，
文殊答座處；三，現神力借座；四，燈王遣座；
五，大眾歎仰；六，淨名令時眾就座。 ^639c44

第一維摩詰先問有座處者，欲顯不思議神力設座，
必須稱賓客之心，所以先問有勝妙之座。
處理而解者，文殊所將大眾是機，今淨名將欲逗機，
說不思議法，必使稱會，是故先問也。
orig::  ^640a8

文殊師利言：「居士！
東方度三十六恒河沙國，有世界名須彌相，
佛號須彌燈王，今現在。
彼佛身長八萬四千由旬，其師子座高八萬四千由旬，嚴飾第一。」
commentary::  ^640a18

此是第二明文殊答。
文殊知燈王有好妙座，正稱今日時眾機宜，故指須彌相世界有好嚴飾師子座答也。
「彼佛身長八萬四千由旬」，表八萬四千諸波羅蜜所成圓滿之法身。
「其座高八萬四千由旬」者，將表八萬四千真空無畏之境也。
orig::  ^640a24

於是長者維摩詰，現神通力。
commentary::  ^640a34

此是第三明神力借座也。
若如下經文淨名神力遣化菩薩，香積取飯；
今此經文不見有神力變化之事，當是大士心念靈通冥感，
所以須彌燈王如來稱其心念，遣座來也；
或可經家脫落，不載其事也。
orig::  ^640a36

即時，彼佛遣三萬二千師子座，高廣嚴淨，來入維摩詰室。
commentary::  ^640a46

此是第四彼佛遣座也。
三萬二千師子座入維摩詰方丈室內，
小室能容大座三萬二千座不迫窄者，
住不思議神力能爾，即表果報土無鄣礙之依報也。 ^640b2

問曰：神力何由頓爾？
答曰：《靈鬼志》明千年狐狸以車入塚，塚口無損，車不破壞。
小魅尚爾，況不思議菩薩神力也！
orig::  ^640b8

諸菩薩、大弟子、釋、梵四天王等，昔所未見！
其室廣博，悉皆苞容三萬二千師子座，無所妨礙。
於毗耶離城，及閻浮提四天下，亦不迫窄，悉見如故。
commentary::  ^640b14

此是第五明大眾歎仰。
如此大座入于小室，了無迫窄，毗耶等處，
本相無毀，此是不思議希有，昔所未覩，故稱歎也。
orig::  ^640b20

爾時，維摩詰語文殊師利：「就師子座，與諸菩薩上人俱坐，
當自立身，如彼座像。」
commentary::  ^640b26

此是第六命就座也。
文即有三：一者，令文殊及菩薩就座；二者，
得神通皆座而坐；三者，新發心及弟子不能昇。 ^640b30

淨名語令就座而言「身與座相稱現像」
者，如彼土菩薩之像而坐也。
orig::  ^640b34

其得神通菩薩，即自變身為四萬二千由旬，坐師子座。
commentary::  ^640b38

此是第二明神通皆稱座而坐也。
諸得神通菩薩皆為四萬二千由旬身者，
上明佛身具足八萬四千由旬，今菩薩在因以讓果，故折半也。
orig::  ^640b42

諸新發意菩薩，及大弟子，皆不能昇。
commentary::  ^640b48

此是第三明新發意及弟子皆不能昇也。
文即有四：第一，淨名語身子就座；第二，
身子辭不能昇；第三，維摩令禮燈王如來；
四，新發意菩薩、大弟子作禮，方得昇座。 ^640c2

第一明淨名語身子。
orig::  ^640c8

爾時，維摩詰語舍利弗：「就師子座。」
commentary::  ^640c10

身子上來念須牀座，今既致座，何意不同諸菩薩坐也？
orig::  ^640c12

舍利弗言：「居士！此座高廣，吾不能昇。」
commentary::  ^640c16

此是第二明身子辭不能昇也。
此高廣，《法華經》明「諸法空為座」，此空理豎深橫廣，
如前明「其車高廣」義也。
身子內心未證此理，及諸弟子、新發意菩薩等皆未得入佛慧，
不得不思議神通，寧得同大菩薩而昇也？
故雖見此座而不能昇，如人見幻，雖見一為多、
多為一，自不能作。
身子等又爾，雖見室包乾像，而無此神力，故不能昇也。
所以新發意菩薩不能昇者，若三藏教菩薩伏結，
雖得五神通，既不及二乘界內漏盡，即是新發意，豈能昇也！
若通教菩薩六地斷結，與羅漢齊功，得界內六神通，
若望圓教，猶是新發意菩薩，羅漢既不能昇，六地豈能昇也！
若別教三十心菩薩，雖得界外五通，亦名新發意，
未入初住不思議解脫，豈能昇也！
若圓教菩薩在十信位，雖得六根清淨，
亦名新發意，未入初發心住得如來真、
應二身，豈能昇座也！
orig::  ^640c18

維摩詰言：「唯，舍利弗！
為須彌燈王如來作禮，乃可得坐。」
commentary::  ^640c48

此是第三明淨名勸禮燈王如來。
所以勸禮者，身子及諸大弟子雖得羅漢，
皆是小乘，未入大道；新發意等雖是菩薩，
未住不思議解脫，皆內心有礙，不得自在。
自力既不能昇，若禮燈王如來，承佛神力，乃可得昇也。
又解，小乘歸向如來，即是迴心向大，表其至法華座當得安住實智，
授記作佛，故得昇也。
諸新發意菩薩若聞此不思議之說，即心開悟，
或至《大品》得入，若至《法華》聞「正直捨方便」
之教，皆有得入之義，故得昇座也。
orig::  ^641a4

於是新發意菩薩及大弟子，即為須彌燈王如來作禮，便得坐師子座。
commentary::  ^641a22

此是四明受旨作禮，即得昇座也。
得昇座者，即是承佛神力，亦是遠表將有內心稱大乘空理，
故得昇座也。
orig::  ^641a26

舍利弗言：「居士！未曾有也！
如是小室，乃容受此高廣之座，於毗耶離城無所妨礙，
又於閻浮提聚落、城邑及四天下諸天、
龍王、鬼神宮殿，亦不迫窄。」
commentary::  ^641a32

此是第三正明淨名說不思議解脫大力用也。
就此，文即有二：一，身子見此不思議神用，
歎未曾有；二，維摩答，廣明諸佛菩薩住不思議解脫果，有大神用。 ^641a38

此是一明身子歎未曾有者，身子見此神力，
諸座高廣直置一座八萬四千由旬，閻浮提已不容受。
所以然者，閻浮提地只長七千由旬，豈得容斯一座？
何況三萬二千來入此室，於毗耶離閻浮提眾生依正兩報無所妨損，
了不迫窄，莫測之然，故身子歎訝也。 ^641a44

問曰：何得小室容諸大座也？
答曰：世諦有二種：一、思議世諦，此小不能容大；
二、不思議世諦，小則容大，如尺面之鏡，萬像皆現於內也。
orig::  ^641b6

維摩詰言：「唯，舍利弗！
諸佛、菩薩有解脫，名『不可思議』。
commentary::  ^641b12

此是第二維摩約果地三德不思議解脫。
所以果地三德解脫答者，身子既覩不思議，
歎未曾有，而不測是何法門；時眾未住不思議解脫，
亦莫知所以然也，故淨名顯諸佛所得不思議解脫法門答也。
菩薩位住此解脫，即能有大神力用，今淨名是大菩薩，
住此解脫，故現此不思議之事也。
就此文即有三：第一，約佛菩薩顯不思議之體；
二，約菩薩明住不思議之智；三，明不思議之大力。
此即是正明三德解脫，顯上問疾，明果地法身大悲權疾之用也。
所以然者，上淨名現空室，唯置一牀，以疾而臥，今還重顯前意也。
所言「諸佛、菩薩有解脫，名不思議」者，即是諸佛、菩薩所得真性解脫也。
上唯置一牀，正表此也。
菩薩住是解脫者，此是實慧解脫，智慧與真性相應，
入理波若，名為住。
住者，安靜休息義，實慧得見圓理，息諸方便之行。
上現寢臥，正表此也。
能以須彌之高廣內於芥子，即是方便解脫。
上無疾方便現疾，正表此也。
所以淨名重顯三德解脫者，上雖明權疾，
正為利物，而未明利益物不思議無量方便，
時眾豈知迹處權疾十方佛土，利物無涯之事也？
故今因神力借座入室，為證迹處權疾有不思議利物之大用也。 ^641b14

第一所以約「諸佛菩薩有解脫，顯真性解脫」
者，真性之理乃與一切眾生共有，但以諸佛、
菩薩能得此理故，能有大用，如得如意珠，則能雨寶也。
orig::  ^641c6

若菩薩住是解脫者，
commentary::  ^641c14

此是第二正明住不思議之智，即是實慧解脫也。
所以然者，只以菩薩得實慧，能以不住法，住此真性之理也。
若三藏、通教，皆不明此理；所有菩薩，皆不得此理也。
別教明，登初地即住此理。
圓教明入初發心住，即住此理，皆能有無方大用，如意珠也。
今淨名後心住此理，工用近無等等也。
orig::  ^641c16

以須彌之高廣內芥子中，無所增減，須彌王本相如故，
而四天王、忉利諸天不覺不知己之所入，
唯應度者，乃見須彌入芥子中，是名不思議解脫法門」。
又以四大海水入一毛孔，不嬈魚、鼈、黿、
鼉水性之屬，而彼大海本相如故，諸龍、
鬼神、阿脩羅等不覺不知己之所入，於此眾生亦無所嬈。
commentary::  ^641c28

此是第三明不思議之大用也。
正以實慧與真性合故，得有斯莫測之用，
此如《大智論》云「水銀和真金，能度諸色像；
功德和法身，處處應現往」。
就此文即有二：一，略別明不思議用；二，總廣明不思議用。 ^641c40

一、略別明不思議用者，此止出十六事，八雙相對也。 ^641c47

初一雙，山海相對，亦是依正相對，以明不思議莫測之用也。
經云「以須彌高廣，內於芥子，而無增減，
亦不迫窄，不覺不知」者，其不思議解脫者，
迹居依報之境，得自在也。
此義難解，有師言「神力能爾」，今謂不思議性非天人、
脩羅、佛之所作，神力何能爾？
有師言「小無小相，大無大相，故得入也」，
今謂小是小，大是大，是自性，小大不得相入者；
小大、大小，既是佗性之小大，何得入也？
今解，《華嚴經》明「一微塵有大千經卷，觀眾生一念無明心即是如來心」，
若見此心，則能以須彌入芥子無相妨也。
下諸不思議事，窮劫說不能盡，皆是此意耳。
所以然者，此經云「諸佛解脫，當於眾生心行中求」，
若觀眾生心行得諸佛解脫，住此解脫，則能現如是種種不思議事也。
所以然者，諸方便教二乘得偏真之理，
解脫是思議解脫，如得頗棃珠，不能雨寶。
大乘圓教明菩薩中道圓真真性解脫，
即是不思議解脫，如得如意珠，能雨大千寶也。
見眾生心行真性，得芥子須彌真性，一如無二。
若得芥子真性之小，能容須彌之大；得須彌真性，則須彌之大不礙芥子之小。
舉此一意，可以例下諸事也。
而言「其中眾生，不覺不知；唯應度者，乃能見之」
者，眾生既不見小、大真性之理，豈覺知也？
其有得度之機，神力加之，即得見此事也。
又，若能觀此真性，入觀行即、相似即，因此必得如來滅度，
故言「乃能見之」，故《法華經》明六根清淨云
「唯獨自明了，餘人所不知」也。
經言「又以四大海水，入一毛孔」者，海水對須彌也。
又解云「海水入一毛孔」者，正報得自在也。
若會海水不思議真性，即是一毛不思議真性者，
能以水入一毛孔，於正報之身無所妨損也。
orig::  ^642a2

又，舍利弗！住不思議解脫菩薩，斷取三千大千世界，
如陶家輪，著右掌中，擲過恒沙世界之外，
其中眾生不覺不知己之所往；又復還置本處，
都不使人有往來想，而世界本相如故。
commentary::  ^642b12

此是第二一雙，擲世界去還相對也。
若菩薩住世界真性解脫之理，即能如此也。
orig::  ^642b20

又，舍利弗！或有眾生，樂久住世界而可度者，
菩薩即演七日以為一劫，令彼眾生謂之一劫；
或有眾生，不樂久住而可度者，菩薩即促一劫以為七日，令彼眾生謂之七日。
commentary::  ^642b24

此是第三雙，延時促時相對也。
若菩薩住時節真性解脫者，即能如是一念眠夢而見三世事，
若言其短，見三世事；若言其長，只是一念眠時也。
orig::  ^642b32

又，舍利弗！住不可思議解脫菩薩，以一切佛土嚴飾之事，
集在一國，示於眾生；又，菩薩以一切佛土眾生置之右掌，
飛到十方，遍示一切，而不動本處。
commentary::  ^642b38

此是第四雙，彼土現此、此土現彼相對。
若菩薩住依報國土真性解脫，即能如此也。
orig::  ^642b44

又，舍利弗！十方眾生供養諸佛之具，菩薩於一毛孔皆令得見；
又，十方國土所有日月星宿，於一毛孔普使見之。
commentary::  ^642b48

此是第五雙，供養物、國土所有相對。
「於毛孔普使見之」，若會依正真性解脫者，即能如此也。
orig::  ^642c6

又，舍利弗！十方世界所有諸風，菩薩能吸著口中，
而身無損，外諸樹木，亦不摧折；又，十方世界劫盡燒時，
以一切火內於腹中，火事如故，而不為害。
commentary::  ^642c10

此是第六雙，風火相對。
若會風火真性，即能如此也。
orig::  ^642c16

又，於下方過恒河沙等諸佛國土，取一佛土，
舉著上方，過恒河沙無數世界，如持鍼鋒，
舉一棗葉，而無所嬈。
commentary::  ^642c20

此是第七雙，明舉世界上下相對。
若會依報國土真性，即能如此。
但經略，不將上著下，義推必有其事也。
orig::  ^642c26

又，舍利弗！住不可思議解脫菩薩，能以神通現作佛身，
或現辟支佛身，或現聲聞身，或現帝釋身，
或現梵王身，或現世主身，或現轉輪王身；
又，十方世界所有眾聲，上、中、下音，皆能變之，
令作佛聲，演出無常、苦、空、無我之音，及十方諸佛所說種種之法，
皆於其中普令得聞。
commentary::  ^642c32

此是第八雙，現身聲相對。
若會正報真性，即能如此。
若能如是，即是垂迹權疾變現，形聲利物，
是則其見聞者，皆已得度。
orig::  ^642c44

舍利弗！我今略說菩薩不可思議解脫之力，
若廣說者，窮劫不盡。」
commentary::  ^643a2

此是第二總結廣明不思議大用無量也。
若住真性解脫，真性即諸法性，法性無量無邊，
則不思議大用亦無量無邊，豈是窮劫之所能說！
即是三土垂迹權疾利物，與虗空等也。
成法身果地，大悲權疾，其義孱然也。
orig::  ^643a6

爾時，大迦葉聞說菩薩不可思議解脫法門，歎未曾有。
commentary::  ^643a16

此是第四大迦葉稱歎也。
就此文即有二：一，大迦葉稱歎希有；二，語舍利弗說可歎之事。 ^643a20

一、大迦葉稱歎希有者，迦葉聞說不可思議解脫大用莫測，
二乘所得思議解脫無如此事，亦是昔所未聞，故稱歎未曾有也。
orig::  ^643a22

謂舍利弗：「譬如有人，於盲者前，現眾色像，
非彼所見；一切聲聞，聞是不可思議解脫法門，
不能解了，為若此也！
commentary::  ^643a30

此是第二語舍利弗，說可歎之事也。
文即有四，慶菩薩得利。 ^643a36

一、明小乘聞不能解者，以小乘人無大乘三無漏根故，
雖聞不可思議解脫，不能解也。
大迦葉自作盲者，譬顯斯義，即有二意：
一，開譬；二，合譬。「於盲者前，現色像」者，盲雖不見，
非不聞有色之事，此喻二乘無大乘三無漏根，
聞說不可思議解脫神力，既不見真性之理，不知神用意趣。
何所因由？如盲不見色，雖聞異說，莫知因起，
故言「不能解了，若此也」。
所以然者，二乘雖得慧眼，以取證故，法眼根壞，
雖聞說不可思議事，不能發起識，得見其事，
如世盲人，肉眼根壞，雖對眾色，不能發識，有所見也。
orig::  ^643a38

智者聞是，其誰不發阿耨多羅三藐三菩提心？
commentary::  ^643b12

此是第二勸智者發心也。
除已入正位二乘人，餘五乘行人有智之者皆可發心，學此不可思議解脫法門也。
orig::  ^643b14

我等何為永絕其根？
於此大乘已如敗種！
一切聲聞，聞是不可思議解脫法門，皆應號泣，
聲振三千大千世界；
commentary::  ^643b20

此是第三明迦葉自責聲聞於此無分也。
一切聲聞永絕其根者，種子不能生牙也。
「聞此皆應號泣，聲震三千」者，此明無有三界之用，
因於大千世界永無不可思議益物之事，故傷歎自責也。
大迦葉此意欲折諸入正位小乘人成生蘇，
入《大品》成熟蘇，至《法華》成醍醐也。
orig::  ^643b26

一切菩薩，應大欣慶，頂受此法。
若有菩薩信解不可思議解脫法門者，
一切眾魔，無如之何。」
commentary::  ^643b38

此是第四明大迦葉慶諸菩薩得益也。
即有二：一、慶勸頂受，如文。
二、明得此真法大士住此法門，即知魔幻，
故言「菩薩信解法門者，一切魔無如之何」也。
orig::  ^643b42

大迦葉說是語時，三萬二千天子皆發阿耨多羅三藐三菩提心。
commentary::  ^643c2

此是第五時眾聞法得益也。
天人得益，正由聞淨名說不可思議大用，
亦是迦葉自歎#CB00727;勸，故皆發菩提心也。
orig::  ^643c6

爾時，維摩詰語大迦葉：「仁者！
十方無量阿僧祇世界中作魔王者，多是住不可思議解脫菩薩，
以方便力故，教化眾生，現在魔王。
commentary::  ^643c12

此是第六淨名述成大迦葉也。
上迦葉云「此法門者，魔不能壞」，今大士述成，
此意有二：一，述魔不能壞；二，明住不可思議菩薩能成就行人。 ^643c18

一、魔不能壞者，作魔王者，多是住此法門，擊諸初學方便教菩薩及修圓道初學之者。
若是真道不可壞，如金剛寶缾無能破者，
亦如野猪揩金柱，轉益光色。
若修道魔來，更增功德智慧也。
orig::  ^643c22

又，迦葉！十方無量菩薩，或有人從乞手足耳鼻、
頭目髓腦、血肉皮骨、聚落城邑、妻子奴婢、
象馬車乘、金銀琉璃、車渠馬腦、珊瑚虎魄、
真珠珂貝、衣服飲食，如此乞者，多是住不可思議解脫菩薩，
以方便力，而往試之，令其堅固。
所以者何？住不可思議解脫菩薩，有威德力，
故行逼迫，示諸眾生，如是難事。
凡夫下劣，無有勢力，不能如是逼迫菩薩。
譬如龍象蹴蹈，非驢所堪，是名『住不可思議解脫菩薩智慧方便之門。』」
commentary::  ^643c32

此是二明住不可思議菩薩能成就行人也。
若諸稟方便教及圓教初學菩薩行檀等六度，
明住不可思議菩薩多來試之，令其牢固，
如《法華經》明釋迦因地恒為調達所成也。
若小菩薩，則不能爾，即作譬顯，開譬、合譬如文可解也。
維摩羅詰經文疏卷第二十二
 ^643c48
