
other:: 佛法金湯編卷第十二
editor:: 會稽沙門　心泰　編
other:: 天台沙門　真清　閱
other:: 
## 歐陽修
歐陽修
修。字永叔。吉州永豐人。
嘉祐初參大政。以太子少師致仕。
諡文忠。晚年卜居於頴。
號六一居士。自諫院除河北都轉運使。
左遷滁州。明年得歸廬陵。
舟次九江。因游廬山。
入東林圓通謁祖印禪師居訥。
修初至。訥揖就坐。
相與論辨。修慕韓子有攘斥佛老之言。
訥因謂曰。退之以排佛為功。
自比孟子之距楊墨。
其好勝取名之甚。
退之斥佛為夷鬼者。
請略辨之。佛聖人也。
降自兜率。託生中天聖王之家。
何以夷稱。佛之不生不滅。
曠劫常存。人天宗仰。
何以鬼稱。此非大慢之語乎。
退之七世祖諱耆當。
後魏永興自赫連屈丐來降於拓#CB15072;氏。
由西戎而歸北狄。
退之獨不為祖諱。
而敢訕佛聖人乎。
退之畏修史褒貶之禍。
而不知訕佛之過為尤可畏。
退之唱排佛老。足下今又和之。
將使後世好名之士援韓氏歐陽氏以為法。
豈不為盛德之累。
諺曰。善罵人者人亦善罵之。
足下著本論。孳孳以毀佛為務。
安得眾口不毀公於天聽之前乎。
足下之言以蒐狩喪祭鄉社之禮為勝佛之本。
是猶退之作原道論而寔未知道也。
修驚赧謝曰。修胸中已釋然。
師將何以見教。訥曰。
佛道以悟心為本。
足下屢生體道。特以失念生東華為名儒。
偏執世教故忘其本。
誠運聖凡平等之心。
默默體會。頓祛我慢。
悉悔昨非。觀榮辱之本空。
了生死於一致。則淨念常明天真獨露。
始可問津於此道耳。
修自此有省發。及參大政。
每譽訥於公卿之前。
歲時書問未甞絕〔歐外傳〕。
韓琦以明教嵩禪師輔教編示公。
公覧其文謂韓公曰。
不意僧中有此耶。
即黎明當一識之。
韓公同師往見。公與語終日大喜〔護教編序〕。
公昔官洛中。游嵩山。
却僕吏。放意而往至一寺。
修竹滿軒風物鮮明。
公休於殿陛傍。有老僧閱經自若。
與語不甚顧答。公異之曰住山久乎。
僧曰甚久。又問誦何經。
曰法華。公曰。古之高僧臨死生之際類皆談咲脫去。
何道致之。曰定慧力耳。
又問今乃寂寥無有何哉。
老僧咲曰。古人念念在定慧。
臨終安得散亂。今人念念在散亂。
臨終安得定。公大嘆服〔資監〕。 ^421b13

嘉祐六年閏八月。
公為參政兼譯經潤文使。
既登二府。多病。甞夢至一所。
十人冠冕環坐。一人曰。
參政安得至此。宜速返舍。
公出門數步。復往問之。
君等豈非釋氏所謂十王者乎。
曰然。因問世人飯僧誦經為亡人追福果有益乎。
曰安得無益。既寤病已。
自是深信佛法。丹陽葛勝仲得此說於簡齋陳與義。
與義得於公之孫恕昭然也〔歐公狀及韻語陽秋〕。
公居頴州。捐酒肉。
徹聲色。#CB01926;心默坐。
令老兵往近寺借華嚴經。
誦至八卷乃薨〔出王性之言。
性之名銍。汝陰人。
其父從學于公。故得其實〕。
other:: 
## 趙抃
趙抃 ^421c34

抃。字閱道。衢州西安人。
自號知非子。為侍御史。
彈劾不避貴勢。京師號為鐵面御史。
官至參政。諡清獻。
初從蔣山法泉禪師游。
有省。又從大名天鉢寺重元禪師問心要。
師曰。公立朝論政。
崇化明倫。奚暇刻意於此。
公曰。聞別傳之旨人人本有之事。
豈他能而抃不能耶。
願究明之。師乃令看狗子無佛性話。
及知青州隱几公堂。
聞雷聲豁然大省。
有偈曰。默坐公堂虗隱几。
心源不動湛如水。
一聲霹靂頂門開。
喚起從前自家底。
公帥越。適亢旱大疫。
久禱不應。時神智昇法師住興福。
公請師迎觀音像入府治。
懇禱一夕。雨如霔。
疫亦息。公奏於朝。
賜師所住興福曰圓通。
錫號曰神智。元豐初告老退居衢州。
常與山僧野老游。
七年八月有大星隕於庭。
公與子#CB15704;語如平時。
忽趺坐而化〔神道#CB15156;并普灯〕。
other:: 
## 夏竦
夏竦 ^422a6

竦。字子喬。皇祐中拜樞密副使。
封鄭國公。諡英。公為翰林時。
同三藏惟淨進新譯經音義七十卷。
公於谷隱聰禪師因語契機。
甞問上藍溥禪師曰。
百骸潰散時。那個是長老自家底。
溥曰前月二十離蘄陽。
溥却問那個是相公自家底。
公答偈曰。休認風前第一機。
太虗何處著思惟。
山僧若要通消息。
萬里無雲月上時〔普灯〕。
other:: 
## 張方平
張方平 ^422a36

方平。字安道。宋城人。
熈寧初參大政。諡文定。
甞為#CB03675;州至一僧舍偶見楞伽經。
入手恍然如獲舊物。
開卷未終。宿障氷釋。
細視筆畫。手蹟宛然。
從是悟入。甞以經首四偈發明心要。
蘇軾為題經後〔楞伽經序〕。
other:: 
## 曾公亮
曾公亮 ^422b4

公亮。字明仲。泉州晉江人。
嘉祐中拜相。以太傅致仕。
諡憲靖。封魯公。甞丁母憂告歸。
有鄉僧元達附舟至錢唐。
入天竺禮大士。入門見素衣女謂曰。
曾舍人五十七入中書。
上座是年亦受師號。
已而不見。公亮至五十七果拜相。
元達以曾公恩補大師。
初有僧曰。青草堂年九十餘。
曾氏婦入寺設齋。
以衣物施之。青感其意。
及婦生子。青正坐化。
是知公亮前身為青草堂也〔統紀〕。
other:: 
## 文彥博
文彥博 ^422b14

彥博。字寬夫。汾州介休人。
歷事四朝。哲宗以為太師致仕。
封潞國公。諡忠烈。
守洛陽日甞致齋往龍安寺瞻禮聖像。
忽見像壞墮地。略不加敬。
但瞻視而出。傍有僧曰何不作禮。
公曰像既壞矣。吾將何禮。
僧曰譬如官路土人掘以為像。
智者知是土。凡人謂像生。
像本不生滅。路亦無新故。
公聞之有省。由是慕道甚力。
專念阿彌陀佛期生淨土。
晨香夜坐未甞少懈。
每願曰。願我常精進。
勤修一切善。願我了心宗。
廣度諸含識。每見一切人則勸以念佛。
誓結十萬人緣同生淨土。
陳如如居士讚曰。
知公瞻氣大如天。
願結西方十萬緣。
不為一身求活計。
大家齊上渡頭船。
公以使相鎮魏府。
時元禪師居天鉢寺。
一日言別。公曰。師老矣。
復何往。師曰入滅去。
公語其子及甫曰。
元公道韻深密。言笑有味。
非常僧也。往候之。
果已坐化〔寶鑑〕。
other:: 
## 蘇洵
蘇洵 ^422b32

詢。字明允。號老泉。
眉山人。初舉進士不中。
至潯陽登廬山謁訥禪師問法。
得其旨。嘉祐中。歐陽修上其所著權書論衡等二十二篇于朝。
召試舍人院。除校書郎。
甞撰彭州圓覺院記。
略曰。人之居乎此也。
必有樂乎此也。居而不樂。
不樂而不去。是其心且不能馭其形。
而況能以馭他人哉。
自唐以來。士大夫爭以排釋老為言。
故其徒之求知於吾士大夫之間者。
往往自叛其師以求吾士大夫。
而吾亦喜其來而接之以禮。
靈徹文暢之徒。以自絕於其教也。
嗚呼。歸爾父母。復爾室家。
而後吾許爾以叛爾師。
父子之不歸。室家之不復。
而師之叛是皆不可以一日立於天下。
予在京師。彭州僧保聰求識予甚勤。
及至蜀。聞其自京師歸。
布衣蔬食以為其徒先。
凡若干年。而所居圓覺院大治。
一日為予道其先師之事。
與其院之所以得名者。
請予為記。予嘉聰之不以叛其師。
故為之記曰。彭州龍興寺僧平潤講圓覺經。
因以名其院。院始弊不葺。
潤之來。始得隙地以作堂宇。
凡更二僧而至於聦。
合其隣之僧屋若干於其院以成之。
是為記〔本集〕。
other:: 
## 周惇#CB02823;
周惇#CB02823; ^422c14

惇#CB02823;。
字茂叔。號濂溪。舂陵人。
熈寧中除提刑。諡元公。
舂陵有水曰濂溪。
故號濂溪。後居廬山。
樂其幽勝。築室亦以濂名溪。
不忘本也。時佛印寓鸞溪。
公謁見。相與講道。
問曰。天命之謂性。
率性之謂道。禪門何謂無心是道。
師曰疑則別參。公曰。
參則不無。畢竟以何為道。
師曰。滿目青山一任看。
公有省。一日忽見窓前草生。
乃曰。與自家意思一般。
以偈呈師曰。昔本不迷今不悟。
以融境會豁幽潛。
草深窓外松當道。
盡日令人看不厭。
師和云。大道體寬無不在。
何拘動植與蜚潛。
行觀坐看了無礙。
色見聲求心自厭。
由是命師作青松社主。
追#CB15356;白蓮故事〔資鑑〕。
公傳太極圖於穆修。
修傳於种放。放傳於陳摶。
此其學之一師也。
盖摶師麻衣。今正易心法是摶註。
麻衣涯公之傳。東林總公廣之也。
總公門人弘益有書曰紀聞。
云性理之學寔起於東林．涯總二師。
總以授周子。故劉後村詩云。
濂溪學得自高僧。
後虞伯生亦曰。宋儒惟濂溪．康節二公於佛書早有所得〔公行狀并性學指要〕。
公題留衣亭曰。退之自謂如夫子。
原道深排釋氏非。
不識大顛何似者。
數書珍重更留衣〔性理群書〕。
other:: 
## 程顥　#CB02823;
程顥　#CB02823; ^423a4

顥。字伯湻。河南人。
諡明道。神宗朝為監察御史。
裏行甞曰。佛說光明變現。
初莫測其旨。近看華嚴論。
恰說得分曉。盡是約喻應機破惑名之為光。
心垢解脫名之為明。
只是喻自心光明。
便能教化得人光照無盡。
世界只在聖人一心之明。
所以諸經之先皆說放光一事〔雲蓋寺石刻〕。
公每見釋子讀佛書端莊整肅。
乃語學者曰。凡看經書必當如此。
今之讀書者形容先自怠惰了。
如何存主得〔性學旨要〕。
明道先生一日過定林寺。
偶見眾入堂。周旋步武威儀濟濟。
伐鼓考鐘外內肅靜。
一坐一起並準清規。
公嘆曰。三代禮樂盡在是矣。
弟#CB02823;。
字正叔。號伊川。元豐末以通直郎授崇政殿說書。
入侍經筵。甞致書於靈源清禪師叩問禪要。
師答書略曰。妄承過聽以知道者見期。
雖未一奉目擊之懽。
聞公留心此道甚久。
天下大宗匠歷叩殆遍。
乃猶以鄙人未見為不足。
頃年間有者師言公見處。
今覧法要。後序深觀。
信入真實不虗也〔靈源語錄〕。
other:: 
## 蘇軾
蘇軾 ^423a44

軾。字子瞻。號東坡居士。
元祐初除翰林遷內翰。
諡文忠。初參東林總禪師。
與論無情話有省。
遂獻投機偈云。溪聲便是廣長舌。
山色豈非清淨身。
夜來八萬四千偈。
他日如何舉似人。
公謫黃州。佛印住廬山。
歸宗為方外交。及佛印移住金山。
公獲釋知杭州。過金山值印入室。
公竟造之。師曰此無坐處。
公曰暫借和尚四大作禪床。
師曰。有一轉語。若答得。
當如所請。若擬議。
即留所繫玉帶。公即置帶几上。
師曰。山僧四大本空五蘊非有。
內翰欲於何處坐。
公果擬議。師呼侍者曰。
收取玉帶。永鎮山門。
乃以衲裙為報。公有偈曰。
病骨難堪玉帶圍。
鈍根仍落箭鋒機。
欲教乞食歌姬院。
故與雲山舊衲衣。
此帶閱人如傳舍。
流傳到我亦悠哉。
錦袍錯落真相稱。
乞與佯狂老萬回。
公之子迨四歲不能行。
及來杭。請辨才法師為迨落髮摩頂。
數日即能行。公賦詩為謝。
有云。師來為摩頂。
起步趂奔鹿。紹聖間謫惠州。
韶陽南華寺重辨。
師請公書柳宗元所撰六祖#CB15156;。
復題其後云。釋迦以文設教。
其譯於中國。必記於儒之能言者然後傳遠。
故大乘諸經至楞嚴則委曲精盡。
勝玅獨出。以房融筆授故也。
柳子厚南遷始究佛法。
作曹溪南岳諸#CB15156;。
玅絕古今。南華今無石刻。
重辨師謂。自唐以來頌述祖師者多矣。
未有通亮如子厚者。
盖推本其言與孟子合。
其可不使學者日見而常誦之。
公在惠州。被命遷儋耳。
南行之日携阿彌陀佛一軸。
人問其故。公曰此往生西方公據也。
公於建中靖國元年七月卒於毗陵。
時錢濟明侍旁曰。
公平日學佛。此日如何。
公曰此語亦不受。
又徑山惟琳長老問疾云。
固先生履踐至此。
更須著力。公應聲曰。
著力即差。語絕而逝〔本集．統紀〕。
公母程氏卒。以簪珥遺物命工畵阿彌陀佛像追薦冥福。
以偈贊曰。佛以大圓覺。
充滿十方界。我以顛倒想。
出沒生死中。云何以一念。
得往生淨土。我造無始業。
一念便有餘。既從一念生。
還從一念滅。生滅滅盡處。
則我與佛同。如投水海中。
如風中鼓槖。雖有大聖智。
亦不能分別。願我先父母。
及一切眾生。在處為西方。
所遇皆極樂。人人無量壽。
無去亦無來。公書楞伽經後云。
楞伽阿#CB02494;多羅寶經。
先佛所說微玅第一真實了義。
故謂之佛語心品。
達磨以付二祖曰。
吾觀震旦所有經教。
惟楞伽四卷可以印心。
祖祖相授以為心法。
如醫之難經。句句皆理字字皆法。
後世達者神而明之。
如槃走珠如珠走槃。
無不可者。若出新意而棄舊學以為無用。
非愚無知則狂而已。
樂全先生張公安道。
以廣大心得清淨覺。
慶曆中甞為滁州。
至一僧舍偶見此經。
恍如舊物。手蹟宛然。
悲喜太息。從是悟入。
軾游於公之門三十年矣。
公以為可教者。乃授此經。
且以錢三十萬使印施於江淮間。
而金山長老佛印大師了元曰。
印施有盡。若書而刻之則無盡。
軾乃為書而刻之〔經後〕。
other:: 
## 蘇轍
蘇轍 ^423b30

轍。字子由。號欒城先生。
又號東軒長老。元祐初起為中書舍人翰林學士門下侍郎。
甞謁上藍順禪師咨以心法。
順示楞嚴經中畜鼻因緣有省。
呈偈曰。中年聞道覺前非。
邂逅相逢老順師。
畜鼻竟參真面目。
掉頭不受別鉗鎚。
枯藤破衲師何事。
白酒青鹽我是誰。
慚愧東軒殘月上。
一盃甘露滑如飴。
佛印住金山。子由謁見。
先以偈獻曰。粗沙施佛佛欣受。
恠石供僧僧不嫌。
空手遠來還要否。
更無一物可增添。
師答曰。空手持來放下難。
三賢十聖聚頭看。
此般供養能歆享。
木馬泥牛亦喜歡。
子由撰廬山栖賢僧堂記。
略曰。栖賢據山之上游。
右倚石壁。左俯流泉。
石壁之趾僧堂在焉。
長老智遷以六十年瓦敗木朽。
其徒慧遷力而新之。
求道者來得飲食宴處之樂而無外擾。
皆二遷之力而不懈也。
夫士居塵垢之中。
紛紜之變。日遘於前而中心未始忘道。
而況深山之崖。野水之垠。
有堂以居。有食以飽。
是非寵辱不接於心耳。
而忽焉不省也。何哉。
孔子曰。朝聞道夕死可矣。
今夫驅騖乎世故而不聞大道。
雖勞沒齒。吾知其無以死也。
苟一日聞道。雖則死無餘事矣。
又撰三教論曰。易曰。
形而上者謂之道。
形而下者謂之器。
自五帝三王以形器治天下。
道之以禮樂。齊之以刑政。
道行於其間而民莫知也。
老子體道而不嬰於物。
孔子至以龍比之。
東漢以來佛法始入中國。
其道與老子相出入。
皆易所謂形而上者。
而漢之士大夫不能明也。
魏晉以後略知之矣。
好之#CB06457;者則欲施之於世。
疾之深者則欲絕之於世。
二者皆非也。佛老之道與吾道同而欲絕之。
佛老之教與吾教異而欲行之。
皆失之矣。姚秦興區區一隅。
招延緇素譯經談玅。
至者數千人。而姚氏之亡曾不旋踵。
梁武江南佛事。前世所未甞見。
至捨身為奴隷。父子皆陷於侯景。
議者觀秦梁之敗。
則以佛法不足賴矣。
後魏太武深信崔浩。
浩不信佛。勸帝斥去僧徒毀經壞寺。
既滅佛法。而浩亦以非罪赤族。
唐武宗求長生。狥道士之私。
夷佛滅僧。不期年而以丹毒遽崩。
議者觀魏唐之禍。
則以佛法為不可忤矣。
二者皆見其一偏耳。
佛老之道非一人私說也。
自有天地而有此道矣。
古之君子以之治氣養心。
其高不可嬰。其潔不可溷。
天地神人皆將望而敬之。
聖人所以不疾而速。
不行而至。用此道也。
道之於物。無所不在。
而尚可非乎。誠以形器治天下。
道之以禮樂。齊之以刑政。
道行於其間而民不知。
萬物並育而不相害。
道並行而不相悖。
泯然不見其際而天下化。
不亦周孔之遺意也哉〔本集傳灯〕。
other:: 
## 楊傑
楊傑 ^424a28

傑。字次公。無為人也。
號無為子。官至尚書主客郎中提點兩淛刑獄事。
甞歷參諸名宿。晚從天衣懷禪師游。
懷每引龐居士機語令妍究深造。
後奉祠泰山。一日聞鷄鳴。
覩日如盤涌。忽大悟。
傑以淨土之道為自信。
繪丈六阿彌陀佛隨身觀念。
壽終之時感佛來迎。
端坐而化。甞為褒禪師慧空禪院輪藏記。
略曰。法界本無眾生。
眾生緣乎妄見。如來本無言教。
言教為乎有情。妄見者眾生之病。
言教者如來之藥。
以藥治病則病無不治。
以言覺妄則妄無不覺。
此如來不得已而言。
賢知不得已而述也。
故阿難陀集而為經。
優波羅結而為律。
諸菩薩衍而為論。
經律論雖分乎三藏。
戒定慧盖本乎一心。
藏以示其函容。心不可以凝滯。
是以雙林大士接物隨機因權表實。
聚言教而為藏。載寶藏而為輪。
以教依輪則教流而無礙。
以輪顯教則輪運而無窮。
使披其教者理悟變通。
見其輪者必不退轉。
然後優游性海。解脫忘筌。
無一物不轉法輪。
無一塵不歸華藏。
非有深智者其孰能與此哉。
天台十疑論略曰。
愛不重不生娑婆。
念不一不生極樂。
娑婆穢土也。極樂淨土也。
娑婆之壽有量。彼土之壽則無量。
娑婆備諸苦。彼土則安樂無苦。
娑婆隨業輪轉生死。
彼土一往則永證無生法忍。
其淨穢壽量苦樂生死如是差別。
而眾生乃冥然不知。
可不哀哉。又曰。夫彌陀光明徧照法界。
念佛眾生攝取不捨。
聖凡一體機感相應。
諸佛心內眾生塵塵極樂。
眾生心中淨土念念彌陀〔本集〕。
other:: 
## 文同
文同 ^424c18

同。字與可。東川梓潼人。
少以文學知名。墨竹精玅。
甞守洋湖二州。元豐三年八月沐浴冠帶正坐而化。
同舘崔公度聞之驚。
謂人曰。昨別與可於州南。
與可曰明日復來乎。
予再往。與可徐曰。
經言人不妄語者。
舌覆面上。與可即吐舌引至眉上三疊之。
公度大駭。今聞其亡。
又異信得道人也〔東都事略〕。
other:: 
## 朱壽昌
朱壽昌 ^425a22

壽昌。字康叔。七歲不知母所在。
及長棄官。刺血書金剛經。
行四方求之。五十年入秦。
得母於同州。年已七十。
士大夫多歌詩美之。
蘇軾為序。
other:: 
## 張伯端
張伯端 ^425a36

伯端。一名用成。字平叔。
天台人。少傳混元之道。
龍圖陸詵守成都。
伯端往依之。遇異人授金丹火候之訣。
道成。著悟真篇傳於世。
甞徧參禪門大有省發。
後讀雪窬祖英集。
頓明心地。作歌偈以申其旨。
且曰。獨修金丹而不悟佛理者。
即同楞嚴十仙人諸趣之報。
未幾趺坐而化。煉其蛻。
得舍利千百。紺碧色。
既而歿後復有見之者〔統紀〕。
other:: 
## 胡宿
胡宿 ^425a44

宿。字武平。當州晉陵人。
仁宗朝在翰林十年。
位至樞副。諡文恭。
治平三年由樞使出鎮杭州。
頻謁淨覺岳法師咨詢妙道。
執弟子禮。甞撰武林山天竺寺記。
略曰。#CB15470;若能仁出現圓教。
流通觀音機緣。密契於中土。
善財參禮遍歷於南方。
曹溪傳於一心。天台宗於三觀。
度門迭啟。叢林相望。
異香栴檀居多於此岸。
大乘氣象兼茂於他#CB15131;。
豈非離之明。巽之聰。
性為般若。尤鍾於東南者乎。
天竺寺者。餘杭之勝剎也。
飛來峰者。武林之奇巘也。
晉有梵僧慧理。指此山乃靈鷲之小嶺耳。
不知何年飛來至此。
掛錫置院。初曰翻經。
隋開皇中法師真觀增廣之。
改為天竺寺。唐末盜起寺焚。
吳越王鏐建五百羅漢院。
宋賜名曰靈山祥符。
中州人請大士遵式領其眾。
演天台教觀。天禧初文穆王冀公臨州。
為奏復舊額〔云云〕。
佛以無生之心體。
無邊之行願。應現三界拔濟眾生。
殫土木之莊嚴未有以稱其德。
盛金石之篆刻不足以究其功。
居之者當念承法蔭紹續慧命。
以三摩奢為淨體。
以六波羅蜜為玅用。
渡河沙之眾。圖報佛恩。
宣海潮之音。答揚帝力。
緒餘玅利。延彼有情〔寺#CB15156;〕。
other:: 
## 邵雍
邵雍 ^425b12

雍。字堯夫。居洛四十年。
安貧樂道。冬不爐。
夏不扇。夜不就席者數年名。
所寢息處為安樂窩。
自號安樂先生。有皇極經世書十二卷．擊壤歌集行於世。
程明道曰。聖道之傳。
邵先生繼傳於李挺之。
挺之傳於穆脩。修傳於种放。
放傳於陳摶。摶傳於麻衣道者。
推其源流遠有端緒矣。
公有學佛吟曰。飽食豐衣不易過。
日長時節奈愁何。
求名少日投宣聖。
怕死老年親釋迦。
妄欲斷緣緣愈重。
徼求去病病還多。
長江一片常如練。
幸自無風又起波。
熈寧初以著作佐郎召。
不至。既沒。諡康節先生。
朱晦庵贊曰。天挺人豪。
英邁盖世。駕風鞭。
霆歷覧無際。手探月窟。
足躡天根。閒中今古。
靜裡乾坤〔廣記〕。
other:: 
## 富弼
富弼 ^425c4

弼。字彥國。河南人。
慶曆中除資政殿學士。
相神宗。封鄭國公。
又封韓公。洛陽耆英會中人。
年八十卒。諡文忠公。
初於宗門未有所趣。
趙清獻公勉以書曰。
伏惟執事。富貴如是之極。
道德如是之盛。福壽康寧如是之俻。
退休閒逸如是之高。
其所未甚留意者。
如來一大事因緣而已。
能專誠求所證悟。
則他日為門下賀也。
公以清獻警勉之。
後不舍晝夜力進此道〔統紀〕。
弼聞顒禪師主投子。
法席冠淮甸。往質所疑。
會顒為眾升座。見其顧視如象王回旋。
公微有得。因執弟子禮。
趍函丈。命侍僧請為入室。
顒見即曰。相公已入來。
富弼猶在外。弼聞汗流浹背。
即大悟。尋以偈寄圓照本禪師曰。
一見顒公悟入深。
夤緣傳得老師心。
東南謾說江山遠。
日對靈光與玅音〔普灯〕。
甞與圓照書曰。弼留心祖道為日已久。
常恨不遇明眼人開發蒙陋。
雖久聞盛德。無因瞻謁。
昨幸出守亳州。與頴川境連。
因里人張比部請顒師下訪。
相聚幾一月。以慈悲方便之力令有悟處。
不期臨老得聞極則事。
天幸天幸。弼雖得法於顒師。
然本源由老和尚而來。
更望垂慈攝受。遠賜接引。
令至所未至。即與南嶽下龐蘊。
百丈下裴休。何以異哉〔言行錄〕。
佛法金湯編卷第十二
other:: 天台釋如惺重校

 ^425c30
