大方廣佛華嚴經疏卷第五〔入第一經〕
other:: 清涼山沙門　澄觀　述
author:: 晉水沙門　〔淨源〕　錄疏注經
other:: 
# 九總釋經題

commentary:: 
△第九、總釋名題，分二：初、解經題，二、明品稱。
今初：
orig::  ^637b8

大方廣佛華嚴經。
commentary::  ^637b10

總題包於別義，該難思之法門。
無名之中，強以十門分：初一、通顯得名，
二、對辨開合，三、具彰義類，四、別釋得名，
五、展演無窮，六、卷攝相盡，七、展卷無礙，
八、以義圓收，九、攝歸一心，十、泯同平等。 ^637b12

今初，諸經得名有其多種，或以人為目，或以法為名。
人有請、說等殊，法有法、喻等別，或體或用，
或果或因，乍複乍單，其類繁廣。
今經受稱亦多種不同：一、從數彰名，如梁攝論第一勝相中云百千經者，
是華嚴經有十萬頌是也；二、從喻受名，
如涅槃及觀佛三昧經，詺此經為雜華經，
以萬行交雜緣起集成故；三、從法彰名，
如智論釋屬累品，詺此經為不思議解脫經；
四、從義用受名，如下離世間品及出現品各有十名者，
是依今梵本云摩訶毗佛，略勃陀健拏驃訶修多羅，
此云大方廣佛雜華嚴飾經，今略雜飾字耳。
前三異名，義多總略，二品十目，多從別義，
又局當品，故今譯者具以六字為名，則人、
法雙題，法、喻齊舉，具體具用，有果有因，
理盡義圓，故標經首。 ^637b20

二、對辨開合者，題中七字有十事五對：
一、教、義相對，謂經一字是能詮教，大等六字是所詮義。
二、就義中，法、喻一對，謂大等是法，華嚴是喻。
三、就法中，人、法一對，謂大、方廣是所證無礙法，
佛是能證之人，亦名境、智一對。
四、就法中，揀、持一對，大之一字是揀，方廣是持，
即揀大異小，揀實異權，揀果異因；亦是體、
用一對，大方是體，大、方無隅故，廣即是用。
五、就人中，借下華字以喻其因，即因、果一對，佛是果故。
是以單用華字，則但舉喻因。
若合以華嚴，則亦喻上之四字，至下當明。 ^637b48

三、具彰義類者，謂大等七字，義皆無量，並略以十義釋之。
初、明大義者：一、體大，謂若相若用等，皆同真性而常徧故，即是大字。
涅槃云：所言大者，名之為常。
此明體不變易，如人最長，故名為大。
又云：大者，其性廣博，猶如虗空。
此明體徧。二、相大，謂恒沙性德無不具故，
互相即、入、微細、重重等，具十玄門，皆其相故，即經方字。
方者，法也。三、用大，謂業用周普，如體徧故，即經廣字。
涅槃云：又大者，能建大義。
即是約用。良以涅槃無廣，廣與大同，故以廣釋大；
方廣無大，大與廣合，故以大釋廣。
今經具有，故各配之。
四、果大，謂智、斷、依、正，並周法界故，即經佛字。
五、因大，謂發菩提心，起解、行、願、證，精勤匪懈，
成諸位故，即經華字。
六、智大，謂大智為主，運諸萬行，徧嚴一切，
無所遺故，即經嚴字。
七、教大，謂一文一句無不結通，徧於一切十方三際，
重重無盡故，即是經字。
八、義大，謂所詮法盡窮法界，乃至帝網無所遺故，即總題六字。
九、境大，以上法門，普以無盡眾生為化境故。
十、業大，謂盡三際時，窮法界處，常將此法利益眾生，無休息故。
如攝大乘等七種大性，不離於此。 ^637c20

二、方十義者，方者法也，即前十大皆名為法，
謂體法、相法等。 ^638a10

三、廣十義者，廣者，多也。
用多繁興，包無不盡故，則前十皆多。
即明一徧一切，名之為大；一攝一切，名之為廣。
亦可及此。此約離釋。
若合釋方廣二字，亦有十義：一、廣依義，
謂若言教繁廣，為生依故；二、廣說義，宣說廣大甚深法故；
三、廣破義，破一切障無有餘故；四、廣超義，
無有諸法能比類故；五、廣治義，具攝無邊對治之法為能治故；
六、廣攝義，通攝無邊異類法故；七、廣德義，
具攝二嚴諸勝德故；八、廣生義，能生無量廣大果海故；
九、廣絕義，非是心識稱量所能知故；十、
廣知義，具足種智，破邪見障無有餘故。
此之十義，前四即雜集第十一中四義，後六即入大乘論第一中六義。 ^638a12

四、佛十義者，即是十佛：大即法界佛，方即本性佛，
廣即涅槃佛及隨樂佛，佛即成正覺佛，
華即願佛及三昧佛，嚴即業報佛，經即住持佛。
總不離心七字，皆是心佛。
釋十佛義，如八地中及離世間品辨。
又佛他論第一說：佛亦具十義，謂具一切智、
一切種智，離煩惱障及所知障，於一切法、
一切種相能自開覺，亦能開覺一切有情，
如睡夢覺，如蓮華開，故名為佛。
又真諦引真實論亦有十義，恐繁不引。 ^638a36

五華十義者，一含實義，表法界含性德故。
二光淨義，本智明顯故。
三微妙義，一一諸行同法界故。
四適悅義，順物機故。
五引果義，行為生因起正覺故。
六端正義，行與願俱無所缺故。
七無染義，一一行門三昧俱故。
八巧成義，所修德業善巧成故。
九芬馥義，眾德住持流馨彌遠故。
十開敷義，眾行敷榮令心開覺故。
然華有二種：一草木華，喻萬行因，然或因與果俱或不與俱。
二嚴身華，通金玉等，喻於神通眾相等唯與果俱。
前十義中一五九十局於草木，餘通二華。 ^638b4

六、嚴者，即上十華同嚴一佛，為嚴不同，亦是十義。
又上十華如次嚴前十佛，即是十義，而總別無礙。
更有十義：一、用因嚴果以成人，是華嚴佛，由因得果故。
二、以果嚴因以顯勝，成果之後，令一一因行皆無際故。
三、以人嚴法而顯用，謂佛曠劫修因，方顯法之體用故。
四、以法嚴人以顯圓，若不得法之體用，因果不能圓妙故。
五、以體嚴用以令周，謂用不得體，不周徧故。
六、以用嚴體而知本，若無大用，不顯體本之廣故。
七、以體嚴相而知妙，謂相若有體，便即入重重故。
八、以相嚴體以明玄，無相不顯，體深玄故。
九、以義嚴教超言念，由所詮難思，能詮言離故。
十、諸因互嚴以融攝，如禪非智無以窮其寂，智非禪無以深其照等。 ^638b22

又上來互嚴，皆有相資相即四句，今更約理行互嚴以明。
初相資四句者：一、理由修顯，故以行華嚴理；
二、行從理發，則以理華嚴行。
梁攝論云：無不從此法界流，無不還證此法身故。
三、理行俱融，不二而二。
非真流之行，無以契真；非起行之真，不從行顯。
良以體融行而因圓，行該真而果滿，是故標為佛華嚴也。
四、理行俱泯，二而不二。
以理之行故非行，行之理故非理，是則能所兩亡，
超情絕相，非嚴非不嚴，是謂華嚴相即四句。
理行全收，準思可見，則法喻交映，昭然有在。 ^638b46

七經十義者，雜心五義已見上文。
佛地論有二義：一貫穿所說，二攝持所化。
即雜心結鬘一義合之，應除結鬘開成六義。
依此方訓復有四義：一常，二法，並如前辨。
三經義，即眾生徑路。
四典義，令見聞正法。
故寶雲經中亦有十義，恐繁不引。 ^638c18

第四、別釋得名者，先得後釋。
先得名者，大以當體受名常徧為義，常則豎無初際，徧則橫該無外。
方以就法得名軌持為義，雙持體相，軌生物解故。
廣以從用得名包博為義，包則廣容，博則廣徧。
佛以就人得名覺照為義，照則朗萬法之幽邃，覺則悟大夜之重昏。
華以從喻得名感果嚴身為義，感果則萬行圓成，嚴身則眾德備體。
嚴以功用受名資莊為義，謂資廣大之體用，莊真應之佛身。
經以能詮得名攝持為義，持性相之無盡，攝眾生之無邊。 ^638c30

後釋名者，一就法中體用相對，大之方廣謂有體之相用故，
方廣之大有相用之體故，皆依主釋。
若相即者，即持業釋。
二就人中果行相望，佛之華非因位之行故，
華之佛非餘行之佛故，亦通相即。
三以人法相對，大方廣之佛華嚴非小權乘之佛等故，
佛華嚴之大方廣非因位所得法故，相即可知。
四教義相對亦通。
二釋教望於義，及前人望於法，兼通有財，並可思準。 ^638c48

第五、展演無窮者，謂初於最清淨法界開為理、
智兩門，即涅槃、菩提之異。
又理開體、用，即大方廣；智開因、果，即佛華嚴總；
連合成詮，即題中經字。
又展此目以為初會，初會總故，十海是理，十智是智。
十海之中含於體、用，十智之中亦含因、果。
又華藏世界及遮那徧中，即依、正二果，皆是佛字。
大威光太子略示因、華，彼二所證、所觀，
即大方廣，即總成一會所信因、果、體、用。
又展此會以成後八四周因、果，各因是華，果即是佛。
其所修、所證之體、用，即大方廣。
又展九會徧周十方，謂如第二會光明覺品辨一類之會已徧十方，
餘會亦爾。又展此諸會各有主、伴，如說十住十方菩薩皆來證云，
十方國土皆說此法。
則前徧法界之會，各有重重主、伴，乃至徧於塵剎異類界等無盡時會，
皆不出大方廣、佛華嚴清淨法界。 ^639a16

第六卷攝相盡者，謂從後漸卷，乃至不出九會，
九會不離初會，初會不離總題，總題不出理智。
非理不智，故理外無智。
非智不理，故智外無理。
則理智不二，亦攝智從理。
離體無用，攝用歸體。
體性自離，故體即非體。
本來清淨，強名之清淨法界。
是以極從無盡，乃至一字無字，皆攝華嚴性海，無有遺餘。 ^639a46

第七、展卷無礙者，謂正前展時，即後常卷；
正後卷時，即前常展。
展時即卷故，無量無邊法門海，一言演說盡無餘；
卷時即展故，如來於一語言中，演說無邊契經海。 ^639b12

第八、以義圓收者，上來諸門，或以七字攝盡，
如前已辨；或以教義攝盡；或以理智攝盡；
或以人法攝盡；或信、解、行、證攝盡；或唯普賢、
文殊、毗盧遮那三聖攝盡。
謂大、方廣即普賢，普賢表所證法界故；
華嚴即文殊，文殊表能證故；佛即遮那，具能所故。
又大即普賢，普賢菩薩自體徧故；方廣即文殊，
文殊表即體之智故；華即普賢，普賢行故；
嚴即文殊，文殊以解起行故；佛即圓解之行。
普賢、文殊證法界體用之普賢、文殊，成毗盧遮那光明徧照。 ^639b20

第九、攝歸一心者，上來諸門，乃至無盡，
不離一心，一心即法界。
故起信云：所言法者，謂眾生心。
心體即大心之本，智即方廣觀，心起行即華嚴覺，
心性相即是佛覺，非外來全同所覺，故理智不殊。
理智形奪，雙亡寂照，則念念皆是華嚴性海。 ^639b38

第十、泯同平等者，為未了者令了自心，
若知觸物皆心，方了心性。
故梵行品云：知一切法即心自性，成就慧身，不由他悟。
然今學法之者多棄內而求外，習禪之者好亡緣而內照，
並為徧執，俱滯二邊。
既心境如如，則平等無礙。
余曾瑩兩面鏡，鑑一盞燈，置一尊容，而重重交光，
佛佛無盡，見夫心境互照，本智雙入。
心中悟無盡之境，境上了難思之心，心境重重，智照斯在。
又即心了境界之佛，即境見唯心如來，
心佛重重，而本覺性一。
皆取之不可得，則心境兩亡；照之不可窮，則理智交徹。
心境既爾，境境相望，心心互研，萬化紛綸，皆一致也。
唯證相應，名佛華嚴矣。
二、釋品稱
orig::  ^639b48

世主妙嚴品第一。
commentary::  ^639c24

梵云薩婆嚕鷄印拏倈驃訶柰耶鉢攞叵婆娜忙鉢里勿多，
此云一切世間主莊嚴法門威德名品，今文存略。
世者時也，即是世間。
主者君也，即諸王及佛。
然世間有三：一器世間，即是化處；二眾生世間，
即所化機；三智正覺世間，即能化主。
主則為二諸王及佛，主於器界及眾生故。
佛非世間，從所統受稱妙，謂法門體用深廣難思，即主之所得。
嚴謂嚴飾，乃有多義：一器世間嚴，謂其地堅固等；
二眾生世間嚴，謂眾海各具法門威德故；
三智正覺世問嚴，謂於一切法成最正覺，三業普周法門無盡故。
所以長行諸王之嚴，偈頌讚德皆顯嚴佛，
眾生不嚴不感佛興，正覺不嚴不能為主，器界不嚴非真佛處。
復由佛嚴顯遇者有德，眾生嚴輔顯佛超勝，如是互嚴亦為妙嚴。
諸經無此廣嚴，但初名序品，今唯明序已兼正故，廣讚諸嚴以為華嚴之由。
序舊云世間淨眼品者，謂所得法眼能淨世間故。
淨即嚴義，餘如前說。
other:: 
# 十別解文義

commentary::  ^639c26

十、別解文義二。
xu:: 
## 總釋經序

commentary:: 
初、總釋經序。
orig::  ^640a12

大周新譯大方廣佛華嚴經序 ^640a14

天冊金輪聖神皇帝製 ^640a16

蓋聞造化權輿之首，天道未分；龜龍繫象之初，人文始著。
雖萬八千歲，同臨有截之區；七十二君，詎識無邊之義？
由是人迷四忍，輪迴六趣之中；家纏五蓋，沒溺三塗之下。
及夫鷲巖西峙，象駕東驅。
慧日法王，超四大而高視；中天調御，越十地以居尊。
包括鐵圍，延促沙劫。
其為體也，則不生不滅；其為相也，則無去無來。
念處正勤，三十七品為其行；慈悲喜捨，四無量法運其心。
方便之力難思，圓對之機多緒。
混大空而為量，豈筭數之能窮？
入纖芥之微區，匪名言之可述。
無得而稱者，其唯大覺歟？
朕曩劫植因，叨承佛記。
金山降旨，大雲之偈先彰；玉扆披祥，寶雨之文後及。
加以積善餘慶，俯集微躬，遂得地平天成，河清海晏。
殊祥絕瑞，既日至而月書；貝牒靈文，亦時臻而歲洽。
踰海越漠，獻賝之禮備焉；架險航深，重譯之辭罄矣。
大方廣佛華嚴經者，斯乃諸佛之密藏，如來之性海。
視之者莫識其指歸，挹之者罕測其涯際。
有學無學，志絕窺覦；二乘三乘，寧希聽受？
最勝種智，莊嚴之跡既隆；普賢文殊，願行之因斯滿。
一句之內，包法界之無邊；一毫之中，置剎土而非隘。
摩竭陀國，肇興妙會之緣；普光法堂，爰敷寂滅之理。
#CB05064;惟奧義，譯在晉朝，
時踰六代，年將四百。
然一部之典，纔獲三萬餘言，唯啟半珠，未窺全寶。
朕聞其梵本，先在于闐國中，遣使奉迎，近方至此。
既覩百千之妙頌，乃披十萬之正文。
粤以證聖元年，歲次乙未，月旅沽洗，朔惟戊申，
以其十四日辛酉，於大徧空寺，親受筆削，敬譯斯經。
遂得甘露流津，預夢庚申之夕；膏雨灑潤，後覃壬戌之辰。
式開實相之門，還符一味之澤。
以聖曆二年，歲次己亥，十月壬午朔，八日己丑，繕寫畢功。
添性海之波瀾，廓法界之疆域。
大乘頓教，普被於無窮；方廣真筌，遐該於有識。
豈謂後五百歲，忽奉金口之言；娑婆境中，俄啟珠函之祕。
所冀闡揚沙界，宣暢塵區，竝兩曜而長懸，彌十方而永布。
一窺寶偈，慶溢心靈；三復幽宗，喜盈身意。
雖則無說無示，理符不二之門；然因言顯言，方闡大千之義。
輒申鄙作，爰題序云：
commentary::  ^640a18

△二、別解文義者。
然此經文富義博，勢變多端。
況一義一文，包攝法界。
是以古德用十例科判，欲顯難思。
其第一名本末部類，但顯此經無盡，非科今文。
前已具明，故今略之。
加前後鉤鎖，亦有十例：一、本部三分科，
二、問答相屬科，三、以文從義科，四、前後襵疊科，
五、前後鉤鎖科，六、隨品長分科，七、隨其本會科，
八、本末大位科，九、本末徧收科，十、主伴無盡科。 ^640b38

初本部三分者，謂序、正、流通。
初品為序分，現相品下為正宗分。
流通有無古有七釋：一光統律師，以法界品為流通，由入法界廣無邊故。
二隋遠法師，以法界品內善財下屬流通，寄人顯法故。
三裕法師，以法界品後偈為流通，以歎德無盡故。
四有云末後二頌為流通，以結說無盡歎德勸修故。
五或云經來未盡故無流通。
六或云以餘眷屬經為此流通，以彼是此所流出故。
七或云此經總無流通，以法無盡說無休息故。
故諸會各無流通，不同大般若諸會皆有流通故。
此上七解各是一理，而前六皆有、第七獨無。
若義會之應成四句：一有序正無流通，如第七。
二唯正宗無二分，由自初暨後皆顯玄微並悟物故，
初雖列眾而歎佛德，後雖寄人有修相故。
三具三分，四俱不可說，即言亡言，故約義包含不可局取。
今依具三以分，三分之興彌天高判，冥符西域今古同遵。
所以三者，夫聖人設教必有其漸，將命微言先彰由致，
故受之以序分；由致既彰當機授法，故受之以正宗；
正宗既陳務於開濟，非但篤於時會，復令末葉傳芳，
永耀法燈明明無盡，故受之以流通；非唯一部，
當會當品等皆容有之，故依三也。
雖六解皆通，今依第二以寄人進修，示物有分流通相故。
故慈氏云：若有敬慕心，亦當如是學。
初之一解令正宗中闕於證入，第三但屬善財之一相故，
末後二偈但結偈中佛德非通一部，十行等末類有此偈，
經來未盡未必在後，眷屬流通但約義故，
故依遠公 ^640c6

二、問答相屬科者，古云：此九會中大位問答總有五番：
第一會中大眾起四十問，或當會答盡，
名舉果勸樂生信分；二、第二會初有四十問，
至第七會末答盡，名修因契果生解分，
中間雖有諸問，並是隨說隨問，非是大位問答，
不思議品不問因故；三、第八會初起二百問，
當會答盡，名託法進修成行分；四、第九會初起六十問，
如來自入師子頻申三昧現相答，名頓證法界分，
五福城東善財求法等別問別答，名歷位漸證分，古德以善財猶屬正宗故。
今既判入流通，則前唯四兼取流通以為五分，未爽通塗。 ^641a10

三、以文從義科者，此經一部有五周因果，即為五分。
初會中一周因果，謂先顯舍那果德，後遮那一品明彼本因，
名所信因果。二、從第二會至第七會中，
隨好品名差別因果，謂二十六品辨因，
後三品明果，亦名生解因果。
三、普賢行品辨因，出現品明果，名平等因果，
非差別顯故，亦名出現因果。
四、第八會初名五位因，後明八相果，名出世因果，亦名成行因果。
五、第九會中初明佛果大用，後顯菩薩起用修因，名證入因果。
因果二門俱證入故，各分因異果，亦為十也。 ^641a32

四、前後襵疊科者，一、部分二：謂前九會是本會，
亦是佛會，佛為主故；從文殊至福城東已後，
並是末會，亦是菩薩會，以諸善知識為會主故。
二、就前中亦二：初八會明所成解行，後一顯所證法界。
三、就前中復二：初七會明歷位修成行，後一明圓融周普行。
四、前中復二：初明修生因果，後普賢下二品明修顯因果。
五、就前復二：初明修生因，後不思議法等三品明修生果。
六、就前復二：初明位中因行，後十定下六品明位後之行。
七、就前復二：初明地前比行，後第六一會明十地證行。
八、就前亦二：初位前十信行，後第三會已去三會明入位三賢行。
九、就前亦二：初明所信佛果法，後問明品下三品明能依能信菩薩行。
十、就前中復二：初會明佛依報果，後名號下三品明佛正報果。 ^641b4

五、前後鉤鎖科亦分為十：一、第一會為依報因果，
前明依報果，後毗盧遮那品辨因。
二、更取毗盧遮那及第二會初三品為正報因果，前因後果。
三、以名號至菩薩住處名依起因果，依於本有而修起故，前果後因。
四、從問明品至隨好品明差別因果，前因後果。
五、取不思議下至普賢行品為圓融因果，前果後因。
以不議等與前為果，果別於因；與後為果，則一一融攝。
然有六義證成：一、因果相屬，科中多先果後因故。
二、四十八後未有證成，普行後有證成者，結屬前故。
三、普賢行品初無別發起，便即躡前云略示如來少分境故。
四、以義明之，不思議法顯佛德難思，一一圓融故。
五、前雖有問，不思議品初重念問故。
六、第二會初已有三業為差別果故。
由斯六義，故普賢行品得屬前因。
六、取普賢行及出現品為平等因果，前因後果。
七、取出現及離世間品為出現因果，前果後因。
成佛涅槃亦因現故，非說真成；由離世間為因，方能現世。
八、離世間品為成行因果，通辨行故，具因果故。
九、取離世間品及法界品為法界因果，前因後果。
由離世間稱法界故，故因不依位，果唯證入。
十、法界一品自為證入因果，先果後因。
其善財已下亦為無盡因果，先因後果。
故歷事至普賢一毛，因則無盡；普賢說佛德過虗空而果無盡，
以為流通，故不明之。 ^641b32

六、隨品長分科者，長分有十：一、通辨教起因緣分；
二、現相品下，明佛果無涯大用分；三、毗盧遮那品，
舉彼往因證成分；四、名號下三品，明大用應機普周分；
五、問明品下，至十地品末，明諸位差別令修分；
六、十定品下，至隨好品末，明差別因圓果滿分；
七、普賢行品下二品，明普行因成現果分；
八、離世間品，明因果超絕世間分；九、法界品中前分，
明大眾頓證法界分；十、爾時，文殊下，明一人歷位漸證分。 ^641c30

七、隨其本會科者，亦為十分：一、初會名舉果令信分，
二、第二會明能信成德分，三、第三會初賢十住分，
四、第四會中賢十行分，五、第五會上賢十向分，
六、第六會聖位十地分，七、第七會因圓果滿分，
八、第八會普賢大行分，九、第九會初行成證入分，
十、善財下善友教證分。 ^641c48

八、本末大位科者，本會為九，末會有五十五，總為六十四分。 ^642a12

九、本末徧收科者，先九會為九分，文殊為六千比丘說法為第十分，
及善財歷一百一十善知識，總一百二十分。
若開諸龍及三乘會，及彌勒後文殊、普賢三人，便成一百二十五。
以慈氏云：此長者子經由一百一十善知識已，
然後而來至於我所，則彌勒已前有一百一十故。
及三千大千世界微塵數善友，其分數彌多，
若合為一，則一百二十六分。 ^642a16

十、主伴無盡科者，一一會、一一品、一一法，皆結通十方。
如此間說，十方虗空法界、一切世界，乃至一切塵中，
皆如是說，此結主經也。
又彼一一會等，皆有他方塵數菩薩而來證法，此結伴也。
即主伴相與，周徧法界，重疊無盡，是則段數亦無盡無盡也。 ^642a30

上來十例，各顯一理，然亦無盡。
若依常用，應依三分，謂初品為序；現相下，
正宗法界品內；爾時，文殊師利從善住樓閣出下，
明流通序中，就文分二：初、此土序，二、結通十方無盡世界序。
初中復二：初、證信序；後、爾時，如來道場下，發起序。
然此二序，廣如常解。 ^642a40

今但略陳初證信者，若原其所由，則阿難請問，
如來令置，如智度論及大悲經說。
若覈其所以，意有六焉：一、為異外道故，
外道經首皆立阿優以為吉故，此約如是。
二、為息諍故，智度論云：若不推從佛聞，
言自製作，則諍論起。
故今廢我從聞，聞從佛來，故經傳歷代妙軌不輟，此局我聞。
三、為離增減過故，佛地論云：應知說此如是我聞，意避增減異分過失。
謂如是法，我親從佛聞，文義決定，非謂傳聞有增減失。
四、為斷眾疑故，真諦引律云：結集法時，
阿難升座，變身如佛。
眾起三疑：一、疑大師涅槃重起，二、疑他方佛來，
三、疑阿難轉身成佛。
說此如是我聞，三疑頓斷。
既言我聞，即非佛明矣。
上二義通約信、聞。
五、為生信故，智論云：說時、方、人，令生信故。
此局後四。六、為順同三世佛故，此通六種。
若準佛地論，科為五事：一、總顯已聞，二、
教起時分，三、別顯教主，四、彰教起處，五、顯所被機。
今依智論，開初總顯已聞，作信、聞二種，
為六成就：一、信，二、聞，三、時，四、主，五、處，六、眾。
然信、聞二事，文局初首，義通九會；時、主二種，
文義俱通；處、眾二事，文義俱局。
隨相則爾，約實互融。 ^642b2

上來略依三分二序，然此經體勢少異，
故依五分釋文而合後二，名依人證入。
就第一舉果分中，或科為十：一、教起因緣分，
即初一品；二、大眾同請分；三、面光集眾分；
四、毫光示法分；五、眉間出眾分，已上在第二品內；
六、普賢三昧分；七、諸佛同加分；八、法主起定分；
九、大眾重請分，已上在第三品內；十、正陳法海分，在後三品內。
若以義從文，且分為三：一、教起因緣分；
二、現相下，說法儀式分；三、世界成就下，正陳所說分。
就初分中，亦分為十：初、總顯已聞。
other:: 
## 總顯已聞

orig::  ^642b42

如是我聞：
commentary::  ^642c14

謂如是一部經義，我昔親從佛聞。
故佛地論云：傳佛教者言：如是之事，我昔曾聞。
如是總言，依四義轉：一、依譬喻，二、依教誨，
三、依問答，四、依許可。
具如彼論。餘更有釋，意不殊前。
此上總合信、聞。若離釋者，先釋如是信成就也。
智論云：佛法大海，信為能入，智為能度。
信者言：是事如是。
不信者言：是事不如是。
故肇公云：如是者，信順之辭也。
信則所言之理順，順則師資之道成。
經無豐約，非信不階，故稱如是。
有云：聖人說法，但為顯如，唯如為是，故稱如是。
此唯約所詮之理。
次真諦三藏云：真不違俗，名之為如。
俗順於真，稱之為是。
真俗無二，故稱如是。
此約所詮理、事。若云：如斯之言，是佛所說。
則唯約能詮。有云：如者，當理之言。
言理相順，謂之如也。
是者，無非之稱。此明說事如事，說理如理，
明能詮之教，稱於事理也。
融云如是者，感應之端也。
如以順機受名，是以無非為稱。
眾生以無非為感，如來以順機為應。
經以言教出於感應，故云如是。
此兼對機。上來諸釋，各是一塗。
更有諸釋，言異意同。
若依生物之信，應如智論及佛地論合釋。
若取敵對阿優，應如真諦所釋。
今當廣之。外謂阿之言無，優之言有。
萬法雖眾，不出有無，此則斷常之計。
今云如即真空，是即妙有。
既無有外之真，故空而非斷。
無真外之俗，故有而非常。
即對破邪宗，以彰中道。
一代時教，不出於斯，故云如是。
若華嚴宗，以無障礙法界曰如，唯此無非為是。
應隨教門深淺，以顯如是不同。 ^642c16

二我聞者，聞成就也。
將欲傳之於未聞，若有言而不傳，便是徒設，
不在能說，貴在能傳，故次明我聞。
我即阿難，聞謂親自聽聞。
云何稱我？即諸蘊假者，此用何聞？
若依大小乘法相，各有三說：一耳聞非識，
二識聞非耳，三緣合方聞。
然或具四緣八緣等，雖因耳處廢別從總，故稱我聞。
法雖無我，言語便故，隨順世間，故稱我聞，非邪慢心而有所說。
若依無相，我既無我，聞亦無聞，從緣空故，
而不壞假名，即不聞聞耳。
若約法性，此經旨趣，傳法菩薩，以我無我不二之真我，
根境非一異之妙耳，聞無礙法界之法門也。
然阿難所不聞經，或云展轉傳聞，或云如來重說，
或云得深三昧，自然能通。
上皆就迹而說，實是大權菩薩，影響弘傳，
如不思議境界經，斯為良證。
但隨機教別，故見聞不同。 ^643a20

△二、標主時處。
pin:: 
## 世主妙嚴品第一

orig::  ^643a46

一時，佛在摩竭提國阿蘭若法菩提場中。
commentary::  ^643b2

即三成就。言一時者，時成就也。
時者，亦隨世假立。
時分一者，揀異餘時。
如來說經，時有無量，不能別舉，一言略周，故云一時。
如涅槃云一時佛在恒河岸等，即法王啟運嘉會之時也。
亦可機教一時，謂上言如是，言雖當理，
若不會時，亦為虗唱。
今明物機感聖，聖能垂應，凡聖道交，不失良機，故云一時。
佛者，主成就也。具云#CB00904;陀，
此云覺者，謂自他覺滿之者。
雖具十號，佛義包含，故偏明之。
義見題中。在摩竭下，處成就也。
真身無在而無不在，故次辨之。
摩竭提國者，通舉說處。
此云無毒害，以國法無刑戮故，表能化法。
或云徧聦慧，聦慧之人徧其國故，表所化機。
阿蘭若法者，別舉說場也。
阿蘭若，此云無諠諍，即事靜也。
法者，所證真理，二障業苦，諠雜斯盡也。
事理俱寂，故加法。
言菩提場者，菩提云覺，即能證大智，圓明究竟也。
場者，證菩提之處也。
然事處即天地之中，王舍城之西二百里，金剛座上。
約法則萬行皆是道場，理智相會之所，故為表所說。
如所證故，不移其處說之。
若圓融時處等，並如前說。 ^643b4

△三、別明時分。
orig::  ^643b40

始成正覺。
commentary::  ^643b42

前標一時，未知何時，故今別顯是初成佛時，亦彰大師出現時也。
此教勝故，眾教本故，在於初時。
初言尚總幾日之初，九會之文同此初否？
略為三解：一、約不壞前後相說。
纔成初七說前五會，第二七日說十地等，
第九一會乃在後時，以祇園、身子皆後時故。
常恒之說不妨後時，雖能頓說，有所表故。
初五信、解、行、願最在初故，故皆云不離道樹。
第六會因地證位居其次深，故無不起菩提樹言。
法界極證最在於後故，亦顯二乘絕見聞故。
雖異處別時，亦不相離，為寄穢土以顯淨故，須前後耳。
若爾，世親那云初七不說，但思惟行、因緣行耶？
世親纔見十地，即為論釋，或則未窮廣文，
或則知見有異，未全尅定菩提流支，意大同此。
二、順論釋。九會皆在二七日後，二七非久，亦名始成。
三、約實圓融釋。皆在初成一念之中，一音頓演七處九會無盡之文，
海印定中一時印現，以應機出世，機感即應，
應即有說，無非時失故。
祇園、身子蓋見九世相收，重會之言亦猶燈光涉入，
故法界放光，亦見菩薩徧坐道場，成正覺故。
此經十地之初，無二七之言。
二七之言，順別機故。
故諸經論，顯初說時，有多差別。
謂普耀、密迹二經，第二七日，即說三乘。
法華過三七日，方云說小。
四分律中六七，興顯行經七七，五分八七，智論五十箇七日。
有云：與十二游經一年大同。
時既不定，說亦不同，皆根器所宜，見聞有異。
約佛赴機，無時不說；望器無感，未曾有說。
登地常見一味之經，就佛而言，無說不說。
若攝方便，皆一乘之印現差別耳。
無涯之說，不應局執，故應總攝以為十重，如前已辨。
上顯時分，次釋成正覺義。
約教不同，小乘三十四心，斷結五分，法身初圓，
名成正覺，是實非化。
大乘之中，約化，八相示成；約報，十地行滿，
四智創圓，名曰始成正覺。
據實，即古今情亡，心無初相，名之曰始；
無念而照，目之為正；見心常住，稱之曰覺；
始本無二，目之為成。
約法身，自覺聖智，無成無不成。
若依此經，以十佛法界之身，雲徧因陀羅網無盡之時處，
念念初初為物而現，具足主伴，攝三世間。
此初即攝無量劫之初，無際之初，一成一切成，
無成無不成，一覺一切覺，無覺無不覺。
言窮慮寂，不壞假名，故云始成正覺。
如出現品及不思議法品廣顯，攝前諸說，皆一乘之所現也。
四、別顯處嚴者，然此下處主及眾，即三世間嚴。
三中，前二即如來依正，眾即淨土輔翼不空。
今初，器界嚴者，即廣於前場之嚴，顯成前覺之妙，異於餘經之處。
於中，四事各十種嚴明，即染顯淨，即為四別：
第一、地嚴，第二、樹嚴，第三、宮殿嚴，第四、師子座嚴。
然此諸嚴，各具三釋：一、約事，可知。
二、表法，謂地表心地法身，樹表菩提，宮殿表無住涅槃，座表法空等。
三、就因行，謂一、以窮心地法身之因，報得增上金剛之地；
二、以般若為因；三、以悲智相導為因；四、亦以法空為因。
然或一因行成一切嚴，或一切行成一嚴，
或一行成一嚴，或一切行成一切嚴，以通融別，純雜無礙。
今但明一行一嚴，顯所表故。
然各攝無盡之德，故四事皆有十句：初總，後別。 ^643b44

△今且就文各分為四：初、心地十句分四：
初一、總顯地體。
orig::  ^644b2

其地堅固，金剛所成。
commentary::  ^644b8

標以堅固，釋以金剛。
諸教或云木樹草座，多云座是金剛。
今全地金剛則權實斯顯，徹華藏故，廣如彼品。 ^644b10

△二、四地相具德
orig::  ^644b14

上妙寶輪及眾寶華〔至〕諸色相海無邊顯現。
commentary::  ^644b16

約因釋者，一寶輪者，一攝一切，圓行致故；
二及眾寶華，開覺悅他故；三清淨摩尼，圓淨明徹故。
以上三行，用嚴心地，故結云以為嚴飾。
上皆形色。四即顯色，謂青黃等殊，名諸色相。
種種重疊，深廣如海，互相映發，等彼波瀾。
或諸色俱生，或更相攝入，含虗瑩徹，現勢多端，名無邊顯現。
此由隱顯自在，定散無礙，隨機利行之所致也。 ^644b18

△三四，地上具嚴。
orig::  ^644b30

摩尼為幢常放光明〔至〕妙香華纓周帀垂布。
commentary::  ^644b32

一、寶幢曲，有五句：一、摩尼為體，二、三光音明用，
四、五網纓辨飾。就因行者降魔伏外為幢，
智光常照，慈音外悅，願行交羅，戒香芬馥，四攝周垂故。
orig::  ^644b34

摩尼寶王，變現自在，雨無盡寶。
commentary::  ^644b40

二、摩尼雨寶，表神通如意，隨機變現，雨法寶故。
orig::  ^644b42

及眾妙華，分布於地。
commentary::  ^644b44

三、妙華散地，亦多因行徧嚴心故。
orig::  ^644b46

寶樹行列，枝葉光茂。
commentary::  ^644b48

四寶樹行列，德行建立故。
△四一、舉因結用。
orig::  ^644c2

佛神力故，令此道場一切莊嚴於中影現。
commentary::  ^644c4

佛力者，出所因也。
嚴具多門別說難盡，故總云一切悉現。
或於樹中現，或於上諸嚴具及地中現，明一一行中皆道場故。 ^644c6

△第二、覺樹嚴者，即大智因感。
有十一句，分四：初一、總顯高勝。
orig::  ^644c10

其菩提樹，高顯殊特。
commentary::  ^644c14

長聳逈露，圓妙獨出，故約因即智。
超數表為高，本性不昧為顯，成物具德曰殊，
更無二真為特，約果樹即菩提。 ^644c16

△二、六體攝眾德。
orig::  ^644c20

金剛為身。
commentary::  ^644c22

一身是金剛，金剛三昧本智因故，正行成立為樹身也。
orig::  ^644c24

瑠璃為幹。
commentary::  ^644c28

二斡是瑠璃本智，發解內外明徹故。
orig::  ^644c30

眾雜妙寶，以為枝條。
commentary::  ^644c32

三雜寶枝條，解隨境差故。
orig::  ^644c34

寶葉扶疎，垂蔭如雲。
commentary::  ^644c36

四條假葉以為嚴，智資定而深照，寶葉雖異，
共成一蔭，百千定門，同歸一寂。
自蔭，蔭他也。
orig::  ^644c38

寶華雜色，分枝布影。
commentary::  ^644c42

五寶華異色，在樹分枝，承光則色同於地，
布影表神通等法，依定有差，俱承智光，影現心地。
orig::  ^644c44

復以摩尼而為其果，含輝發#CB08504;，與華間列。
commentary::  ^644c48

六、華雖不同，果皆如意。
無邊行海，同趣菩提。
若自利果成，內則含輝。
若身心湛寂，外便發#CB08504;。
若觸境斯明，若利他果立。
未熟則含輝，解生佛相。
已熟則發#CB08504;，還流教光。
體如之行所成果，無異因之果，故與華間列。
故下經云：菩薩妙法樹，生於直心地等。 ^645a2

△三三、妙用自在
orig::  ^645a12

其樹周圓咸放光明〔至〕其眾如雲俱時出現。
commentary::  ^645a14

展轉成益也。初依菩提智放教智光，次依智光雨圓明法寶，
後教成悲智，即菩薩現前無心行成，故如雲出。 ^645a16

△四一、舉因結用。
orig::  ^645a20

又以如神威神力故〔至〕說種種法無有盡極。
commentary::  ^645a22

謂佛力為因，流音演法，以如如力則智演法音，
音還如性故無盡，極廣多故無盡，豎長故無窮，無間故稱恒也。 ^645a24

△第三、明佛宮殿嚴十句，分四：初一、總明分量。
orig::  ^645a28

如來所處宮殿樓閣，廣博嚴麗充徧十方。
commentary::  ^645a32

宮可覆育，即是慈悲。
殿可朝宗，所謂圓寂。
悲智相導，若樓閣相依。
廣者無邊，法無外故。
博者不隘，法內空故。
嚴者莊飾，具眾相故。
麗者華美，法義備故。
充十方者，稱法性故。 ^645a34

△二、二體相圓備。
orig::  ^645a40

眾色摩尼之所集成，種種寶華以為莊嚴。
commentary::  ^645a42

一、體是摩尼，積德鎔融之所成故。
二、相嚴多種，神通等法悲寂用故。 ^645a44

△三六、妙用自在
orig::  ^645a46

諸莊嚴具，流光如雲。
commentary::  ^645a48

一、眾行發光灑法，如雲雲更多義，至下當辨。
orig::  ^645b2

從宮殿間，萃影成幢。
commentary::  ^645b4

二、光幢獨出。萃者，聚也，即承光聚影而成。
謂悲寂交際，承智起應，降魔超出故。
orig::  ^645b6

無邊菩薩，道場眾會，咸集其所。
commentary::  ^645b10

三、內容：眾海無邊菩薩，即道場外者亦在其中，
即依中有正，亦果中有因，即明涅槃眾聖冥會。
orig::  ^645b12

以能出現諸佛光明不思議音摩尼寶王而為其網。
commentary::  ^645b16

四、聲光寶網。網者，為防禽穢以益殿嚴，
猶大教網外防惡見內益悲寂，教皆圓妙以寶而成，故能出佛智光圓音妙說。
言不思議音略有四義：一、音聲繁廣，二、
所說難量，三、聲即無聲，四、一具一切。
orig::  ^645b18

如來自在神通之力，所有境界皆從中出。
commentary::  ^645b26

五、出生果用，即正報大用。
在此依中，依正混融，參而不雜，明依大涅槃能建大義，故曰出生。
orig::  ^645b28

一切眾生居處屋宅，皆於此中現其影像。
commentary::  ^645b32

六、無染現染。眾生是正，居處是依。
染違性淨，不言出生。
妄無自體，還依真現。 ^645b34

△四一、舉因顯廣。
orig::  ^645b36

又以諸佛神力所加，一念之間悉包法界。
commentary::  ^645b38

謂德廣難陳，故今總結。
由佛力故，一念頓包事理染淨一切法界，況多念耶？
然上充徧十方，即通局無礙；集菩薩眾出佛神通，
即攝入無礙；現生舍宅，即染淨無礙；悉包法界，
廣陿無礙；一念即能，延促無礙；又集菩薩，
因果無礙；出佛神通，依正無礙。
十種宮殿，此應說之。 ^645b40

△第四、師子座莊嚴十句分四：初一、總顯形勝。
orig::  ^645c2

其師子座，高廣妙好。
commentary::  ^645c6

師子座者，人中師子處之，又說無畏之法。
故得法空者，何所畏哉？
空乃高而無上，深不可測，廣而無外，邊不可窮。
妙乃即事而真，好謂具德無缺。 ^645c8

△二六、體德圓備。
orig::  ^645c12

摩尼為臺。
commentary::  ^645c16

一、臺座摩尼，即處正、中正可依。
處摩尼隨映有差，法空隨緣成異，中道妙理，正是可依。
orig::  ^645c18

蓮華為網。
commentary::  ^645c22

二、周座華網，即外相無染，交映本空。
orig::  ^645c24

清淨妙寶，以為其輪。
commentary::  ^645c26

三、淨實為輪。輪謂臺之處中，周帀輪圍，即具德周徧。
orig::  ^645c28

眾色雜華，而作纓絡。
commentary::  ^645c32

四華纓周垂，諸覺諸通，垂化周攝。
orig::  ^645c34

堂榭樓閣，階砌戶牗，凡諸物像，備體莊嚴。
commentary::  ^645c36

五寶嚴瑱飾堂等。
略舉凡諸總包，無處不嚴，故云備體。
顯於法空，全收萬像，無事非理故。
orig::  ^645c38

寶樹枝果，周迴間列。
commentary::  ^645c42

六寶樹間，飾間上物象也。
即菩薩妙法樹，隨化分枝，隨因感果，並依無相，
義曰周迴，凡聖相資，名為間列。 ^645c44

△三二、妙用廣大。
orig::  ^645c48

摩尼光雲，互相照耀。
commentary::  ^646a2

一淨寶出光，如雲涉入。
法空亦爾，一一智中知一切法，一一法體顯一切智，為互照也。
orig::  ^646a4

十方諸佛化現珠王〔至〕悉放光明而來瑩燭。
commentary::  ^646a8

二、主伴寶用互相發輝，謂佛化摩尼能作佛事。
智論云：輪王寶珠但隨人意能雨寶物，
天寶堪能隨天使令，佛寶十方能作佛事，菩薩寶珠亦能分作。
如文殊師利冠中毗楞伽寶珠，十方諸佛於中顯現，今菩薩髻珠即是其類。
下文雲：集菩薩髻珠亦爾。
用此嚴座者，凡初成佛，皆一切諸佛現形灌頂，
一切菩薩親授敬養，故因果寶珠俱來瑩燭。
如來從果起用，故云化現。
理圓解滿，義曰珠王。
菩薩心頂智照圓淨，故曰髻中妙寶。
寂照照寂，皆瑩淨照燭。 ^646a10

△四一、佛加廣演。
orig::  ^646a28

復以諸佛威神所持〔至〕妙音遐暢無處不及。
commentary::  ^646a30

佛境如空，故云廣大。
有感斯至，為無不及。
顯教皆從法空所流，是故所流還周法界。
非智不顯，故云佛力。 ^646a32

△第五、明教主難思。
前但云佛，未顯是何身佛。
又前但云始成正覺，未知成相云何，故今顯之。
謂具十種深廣功德，即是遮那十種無盡法界身，
雲徧於法界成正覺也，非權應身。
文二：初、總辨。
orig::  ^646a36

爾時，世尊處于此座，於一切法成最正覺。
commentary::  ^646a44

即菩提身具無盡德為世所尊，座相現時身即安處，智處諸法無前後故。
於一切法示所覺境，即二諦三諦無盡法也。
成最正覺示能覺智，開悟稱覺離倒為正，
至極名最獲得名成，此當相解。
若揀別者，凡夫倒惑佛覺重昏，二乘雖覺不名為正，
但知法有未知法空，但悟我空未知我有，
有厭生死空說涅槃，顛倒未除豈得稱正？
設許稱正亦未名最，菩薩雖正有上有修不得稱最，
設位極稱最亦未得名成，我佛獨能故云成最正覺，
謂如量如理了了究竟，已出微細所知障故。 ^646a46

△二、別釋，即約十德別顯十身。
文即分十：一、三業普周，即別顯菩提身之相也。
以成菩提時，得無量清淨三輪故。
文二：初、法。
orig::  ^646b16

智入三世，悉皆平等。
commentary::  ^646b24

意業，即釋上成正覺。
言前云於一切法，此云三世，乃橫豎影略耳。
智入平等，是正覺成也。
智即二智、三智、四智、無障礙智。
二智者，即如理、如量也。
此復有二：一、以如量智達俗，名入三世；
如理智證真，名悉平等。
故佛地論云：以二智覺三諦是也。
二、證差別性，即無差別，故三世即平等。
瑜伽云：如其勝義，覺諸法故，名等正覺。
言三智者，即俗智、真智、中道智也。
此亦二義：一、真俗互泯，雙遮辨中，則三世平等，
二相兩亡，方為智入；二、真俗雖即，而不壞相即，
雙照明中，此二覺三諦之境。
境既雙泯而雙現，智亦寂照而雙流，為無障礙智；
覺無障礙境，為正覺也。
言四智者，即圓鏡等四智也。
通緣三世境，故並入三世。
言平等者，鏡智離分別故，依持平等，平等性智；
證平等性故，妙觀察智；觀察平等，成所作智，普利平等。
四智圓融，一句攝盡。
下身、語等，皆是四智之所發現。
四智圓融，無二性故；修生本有，非一異故，不失經宗。
然上能覺，即成上菩提；就其所覺，即法身也。
理智無二，為真法身。
orig::  ^646b26

其身充滿，一切世間。
commentary::  ^646c14

身業通三世間，故云一切。
此正覺身以是十身之總，故此其身通於三身，無不充滿。
法身普徧，世所同依故；智身證理，如理徧故；
色身無礙，亦同理徧，並是圓徧而非分徧。
謂一切世間一一纖塵等處，佛皆圓滿，
總看亦現，別看亦現。
又國土等即是我身，土等體外無別我故；
我即土等，我之體外無土等故。
餘一一身互望融攝，猶多燈光各互相徧。
orig::  ^646c16

其音普順十方國土。
commentary::  ^646c30

語業順有三義：一、順異類言音。
經云：一切眾生語言法，一言演說盡無餘故。
二、順所宜說法。如來於一語言中，演說無邊契經海故。
三、則順徧。佛以一妙音，周聞十方國故。 ^646c32

△二喻
orig::  ^646c38

譬如虗空具含眾像〔至〕於諸國土平等隨入。
commentary::  ^646c40

通喻三業。然佛三業非喻能喻，唯虗空真如略可顯示，更以餘喻便為謗佛。
然虗空喻有同不同，故下經云：解如來身非如虗空，一切妙法所圓滿等。
此顯不同，今取分同義。
同義多種，如下十忍品。
今有二喻開成四義：一、含攝喻，兼無分別義；
二、普徧喻，兼徧入義。
以此四喻喻意業者，下經云：佛智廣大同虗空故。
此總喻量智包含而普徧，理智無分別而證入。
又大圓鏡智純淨圓德，現種依持能現能生身土智影，即含攝義。
下經云：菩提智普現一切眾生心念根欲等而無所現，無所現言無有分別。
平等性智觀一切法自他有情悉皆平等亦無分別，無分別言顯無差別。
故下經云：於一切義無所觀察等見。
以太虗含眾像，眾像不能含太虗，太虗不分別眾像，
眾像乃差別太虗，以況我法不能容佛智，佛智乃能容我法。
有我法者分別如來，是如來者不分別我法。 ^646c42

二、普徧喻。妙觀察智，無不徧知，即普徧義。
成所作智，曲成無遺，即隨入義。
又下經云：佛智廣大同虗空，普徧一切眾生心。
此即智體徧。悉了世間諸妄想，此約智用徧。
又云：得一切法界量等心。
此約證徧。智性全同於色性故，此約理徧。
云何徧入？不壞能所有證知故。
故下經云：世聞諸國土，一切皆隨入，智身無有色，非彼所能見。
由隨於如，即入無所入，故云平等。
是以虗空徧入國土，國土不徧入虗空。
有國土處，必有虗空；有虗空處，或無國土。
虗空之於國土，平等隨入；國土之於虗空，自有彼此。
虗空可喻佛智，國土可喻三世。
三世有處，佛智必在其中；佛知知處，三世或無其體。
佛智之於三世，平等隨入；三世之於佛智，自有始終。
此猶約不二而二說耳。
若二而不二，國土、虗空、三世、佛智，同一性故，皆互相入。
舉一全收，普徧亦然。
三世間圓融，則言思道斷，故名佛智為不思議也。
次以一喻喻身業者，一毛尚容法界全分，必含眾像出現身業。
第二喻云：譬如虗空寬廣非色，而能顯現一切諸色，
而彼虗空無有分別，亦無戲論。
合云：如來身亦復如是，一切眾生諸善根業皆得成就。
即含攝義。而如來身無有分別，即第二義。
佛身充滿於法界，即普徧義。
又云：譬如虗空徧至一切色非色處，非至非不至。
如來身亦復如是，徧一切法、一切國土等。
即普徧義。亦非至非不至，即平等隨入義。
後以四義喻語業者，如來於一語言中具一切語言故，
舍支、天鼓無心出故，如來音聲無不至故，
應知如來音聲無斷絕，普入法界故。
又云：如來音聲無邪曲。
即平等義。隨其信解令歡喜故，即隨入義。
以空一喻徧喻三業，故云：正覺得無量清淨三輪。
明文照然，非是穿鑿。 ^647a24

△二、威勢身超勝。
orig::  ^647b34

身恒徧坐一切道場〔至〕如日輪出照明世界。
commentary::  ^647b38

謂隨諸有情所樂，示現受用身土影像差別，無不周徧故。
言一切道場者，略有十種：一、智身，徧坐法性道場；
二、法身，非坐而坐道場；三、法門身，安坐萬行道場；
四、幻化身，安坐水月道場。
此四義便故來。若正約威勢身，略辨六類道場：
一、徧一切同類世界道場，如名號品等說；
二、一切異類世界，謂樹形等，如世界成就品；
三、一切世界種中；四、一切世界海中，並如華藏品說；
五、一切微塵中，文云如於此會見佛坐，
一切塵中亦如是等；六、剎塵帝網無盡道場。
并前十種，故云一切。
言菩薩下，正顯。威勢超勝，勝於勝者，故獨言菩薩，非不超餘。
如日下，約喻以顯。
映山出沒，無隱顯故；處處全現，無異體故，喻徧坐道場。
大明流空，餘輝掩耀，赫日之照，難究其涯，
喻彼威光超映菩薩，菩薩不能測也。
既云照世，則終益生盲，先照高上，獨言菩薩。 ^647b40

△三、福德身深廣。
orig::  ^647c20

三世所行，眾福大海，悉已清淨。
commentary::  ^647c24

三世佛德，昔皆徧學，今三際已斷，垢習斯亡，故眾福皆淨。 ^647c26

△四、隨意受生身。
orig::  ^647c28

而恒示生，諸佛國土。
commentary::  ^647c30

一、隨他意，處處受生；二、隨自意，能無不生。
謂慈悲般若，恒共相應，感而遂通，窮未來際。 ^647c32

△五、相好莊嚴身。
orig::  ^647c34

無邊色相，圓滿光明，徧周法界，等無差別。
commentary::  ^647c38

色無盡故，名色無邊。
十蓮華藏微塵數相，名相無邊。
而皆稱真，則一一無邊，諸相隨好，放光常光，
皆稱法界，故云圓滿。
廣處陿處，皆圓現故，名無差別。 ^647c40

△六類身演法。
orig::  ^647c46

演一切法，如布大雲。
commentary::  ^647c48

謂雨大法雨，斷一切疑。
故下經云：毗盧遮那佛，願力周法界，一切國土中，恒轉無上輪。
然經二句，上法下喻，文含多意。
一雲喻於身，雨為說法，法喻影略。
又先興慈雲，後霑法雨，一雲一雨，所潤不同。
亦隨物機宜，雲雨各異，掩塵蔽日，普覆無心等。 ^648a2

△七、化身自在。謂於大眾會，能現無邊作用差別，皆自在故。
orig::  ^648a10

一一毛端悉能容受一切世界而無障礙。
commentary::  ^648a16

廣容無礙，謂於如來身一一毛頭，容一切剎而無障礙。
無礙有二義：一、以一小毛現多大剎，則一多大小無礙；
二、此毛多剎與彼毛多剎參而不雜，則隱顯無礙。
orig::  ^648a18

各現無量，神通之力，教化調伏，一切眾生。
commentary::  ^648a26

普徧無礙，以廣容不礙普徧故，還於前毛內剎中神力調生。
若廣徧十方，示現種種變化三業，成所作事，居然易了。 ^648a28

△八法身彌綸。
orig::  ^648a32

身徧十方，而無來往。
commentary::  ^648a34

以法為身，本來湛徧，故無來往。
依法現色，還如法身，在此即是在彼，亦不待往來。 ^648a36

△九智身窮性相之源。
orig::  ^648a38

智入諸相，了法空寂。
commentary::  ^648a42

相別？曰：諸性皆空寂，性靜故寂，相無故空。
△十力持身，能持自他依正。
orig::  ^648a44

三世諸佛，所有神變，於光明中，靡不咸覩。
commentary::  ^648a48

持正報身，神謂妙智，變謂現身，轉變變現，
俱名為變，皆能持之，尚持於他，況於自事？
後段亦然。
orig::  ^648b2

一切佛土，不思議劫，所有莊嚴，悉令顯現。
commentary::  ^648b6

持依報土，橫盡諸土，豎窮諸劫，所有嚴事，常持令現。
上約十身。若約三身者，則初三段皆名報身；
而恒下，化身；身徧十方下，法身。
就報身中，前一自受用報，後二即他受用報，故云處菩薩眾。
以諸教中說三身、四身成說等別，今皆圓融，
於一始成，無不頓具。
十身為正，三、四義兼。
又毛內調生，光中持剎，如空普徧等，亦即國土等十身。
三世間圓融，豈報、化之云別？
是知略以十德歎於教主，其一一德無不圓融，當去情思之矣。 ^648b8

△第六、明海眾雲集。
眾雖深廣難測，略啟十門：一、集意，二、集因，
三、辨類，四、定數，五、權實，六、地位，七、前後，
八、有無，九、聞不聞，十、釋文。 ^648b24

今初。來至佛所，何所為耶？
有十義故：一、為影響，為主伴故；二、為作輔翼，
得圓滿故，如普賢等常隨之眾；三、為守護如來，
如執金剛等諸佛住處，常勤護故；四、為莊嚴，
如道場神等，常為嚴淨佛宮殿故；五、為供養，
如偈讚即正行供養，華幢等即財供養故；
六、為發起此經諸請難者，即其事故；七、
為聞法獲益，當機領悟，即其類故；八、為表法，
諸首諸林表信行等，皆同名故，及座出菩薩等，
顯奇特故，亦通表萬行俱成佛故；九、為順證，
佛菩薩等證說不虗故；十、為翻顯，即聲聞不聞，顯法不共故。
為斯多意，所以眾海雲集，非唯證信而已也。 ^648b32

第二集因，亦有十因：一、曾與毗盧遮那如來同集善根故；
二、蒙佛四攝，曾攝受故；三、往在生死，聞圓法故；
四、曾發大心，護一切故；五、往發大願，願事佛故；
六、隨逐如來，無厭足故；七、樂聞正法，心無倦故；
八、善能散滅我慢心故；九、福智已淨，身周徧故；
十、同一法性，善根大海之所生故。
為此多義，得預斯會。
中有集因，亦通集意，及隨諸眾，各有別因，可以思準。 ^648c6

第三、辨類。即上集意，便成十類：一、影響眾；
二、常隨眾；三、守護眾；四、嚴會眾；五、供養眾；
六、發起眾；七、當機眾；八、表法眾；九、證法眾；
十、顯法眾。準前可知。 ^648c22

第四、定數者，稱法界眾，焉能數知？
即文而言，九會都數總有一百七十五眾。
都序之中有四十一眾，謂同生有一，異生三十九，師子座中一。
若兼取前菩提樹中所流及宮殿中無邊菩薩，總四十三眾。
此四十三徧於九會：第一會中有二眾，
謂新集十方眾、佛眉間眾，添成四十五；
第二會有新、舊二眾；第三、四會各有四眾，
謂新、舊及證法眾、天眾；第五會一百一十一眾，
謂新、舊眾，升天品內供養眾有一百七，
并天眾、證法眾；第六會四眾，謂天眾、同生、
異生、證法眾；七、八兩會各唯一眾，謂普賢等舊眾；
第九會三眾，謂菩薩、聲聞及天王等舊眾。
舊眾雖重，隨會別故，並皆取之。
然此諸眾或總為一，一乘眾故；或分為二，
以有實眾及化眾故；或可為三，人、天神故；
或分為四，佛、菩薩、人、非人故；或五，非人開天神故；
或六，加畜生故；或七，天分欲、色；或八，菩薩有此界、
他界故；或九，他方有主、伴故；或十，加聲聞故；
或一百七十五，如前說故；或無量無邊，義類多方故。
一一或以剎塵數等為量故。
又如新集菩薩毛光出眾，例上皆爾，故一一眾皆無分齊。
此猶約相別，若融攝，一一會中皆具一百七十五眾，
以稱法界緣起之會，互相在故。
上且約一界，若通十方及異類剎塵、帝網、
無盡、無盡，是謂華嚴海會眾數。 ^648c28

第五、權實者，夫能對揚聖教影響其迹靡不是權，當機之流多皆是實。
諸教所明穢土之中，雜類菩薩、聲聞皆通權實，
地前是實、地上是權，法身無生生五道故。
淨土菩薩唯實，實報生故。
雜類聲聞是權，攝論云：欲令淨土不空，化作雜類眾故。
若依此經，同生、異生皆通權實，海印定現實德攝故，隨緣隨位而示現故。
第二會初云：莫不皆是一生補處故。
對前十類辨權實者，影響一眾自有二類：
一、果德眾，謂能加證法，諸佛互為主伴，非權非實。
若位極菩薩，影響一向是權。
故有經云：昔為釋迦師，今為佛弟子，二尊不並化，故我為菩薩等。
當機唯實，餘八通權實。 ^649a24

第六地位者，有說一切皆是果位，以是舍那海印現故。
或說一切皆因果海，非可見聞，世尊亦是因者，識所現故。
或皆通因果，果不捨因，隨類現故，因位願力助佛化故，當機之流正修趣故。
或俱非因果，緣起大眾同真性故。
將此對前權實，則果位一向權，因位通權實。
若對前十類影響，證法通因果，餘八唯因，因位高下難以準定。 ^649a48

第七、前後者，初列菩薩、後列餘眾者，表從本以起末；
下讚即後明菩薩者，表尋末以歸本。
良以本末無二，故二文互舉。
又從本流末必先小後大，故自在天為末；
攝末歸本必從深至淺，故先明自在，然皆顯法界緣起逆順自在故也。
又表四十位一一皆徹因門並該果海，
故互舉前後，令物不作優劣之解故。 ^649b14

第八、有無者，亦有十類：一、約界，無無色；
二、約趣，無地獄。此二非器故。
若約轉生，有地獄天子；若約所益，亦通無色，三界皆益故。
三、約洲，但列閻浮，餘三略無故，或成難故。
四、約乘，無二乘不共教故，下為顯法亦不見聞故。
智度論云：若小乘經初，唯列聲聞；若大乘經初，
具列菩薩、聲聞；若一乘經初，唯列菩薩。
故指此為不共教。
或大乘經唯列小者，為引攝故，如金剛經。
或唯列大，亦屬大乘，主、伴不具故。
主、伴具者，必是一乘。
五、約部，無四眾，未說小教故。
六、約主，無人王，王未知故。
七、約三聚，無邪定，彼障隔故，生盲之流但冥益故。
八、約內、外，無外道，非彼測故。
九、約諸天，無無想，入邪定故。
十、約善、惡，無惡魔，不為違害天中攝故。
上十且隨相說，圓融應有，即無所不具。 ^649b28

第九、聞不聞者，約權，前後皆互得聞；約實，當會自聞。
縱不起前而趣於後，亦各不相知。
若約頓機，許一時頓領。
上之九門，且從顯著，略為此釋。
中本、廣本，或隱、或顯，不可執文。
大方廣佛華嚴經疏卷第五
 ^649c8
