法華指掌疏卷第四
author:: 賢宗後學　通理　述
other:: 嗣法門人　明遠　較字
other:: 
# 五百弟子受記品第八

commentary:: 
△二下根獲益二。
一無學得記。二有學得記。
初。
orig::  ^599c11

妙法蓮華經五百弟子受記品第八
commentary::  ^599c15

五百弟子。即後文三迦葉波。
乃至周陀娑伽陀等。
受者領受。謂自識宿因。
領受成佛記也。不言授與。
之授者。重在機邊。
顯彼實能自信故。
準文中。有富樓那等千二百人得記。
今題中但標五百者。
以是正為機故。若富樓那乃內秘外現。
餘眾乃迦葉代傳。
非正為機。故不言也。
按此品別義亦五。
一為顯佛德無盡故。
文云。我等於佛功德言不能宣是也。
二為顯下根非真故。
文云。我弟子如是。
方便度眾生是也。
三為顯心印懸通故。
文云。其不在此會汝當為宣說是也。
四為顯自識宿因故。
文云。一切智願。猶在不失是也。
五為顯自信無疑故。
文云。我今乃知。實是菩薩等是也。
總言如來三業殊勝。
凡有施設。終不唐捐。
故於化城品後。繼以五百受記品焉。 ^599c17

△〔經文分二〕一先記滿慈。
二次記千二。初二。
一滿慈念請。二如來與記。
初。
orig::  ^599c43

爾時富樓那彌多羅尼子〔至〕能知我等深心本願。
commentary::  ^600a2

初經家敘悟。聞是智慧者。
領前法喻二周。會權歸實之義。
方便隨宜等。領前法喻二周。
從實施權之義。又聞授記者。
領前法喻二周。五人得記之義。
復聞宿世等。領前化城品中。
覆講結緣之義。復聞諸佛等。
領前化城喻中。化城滅城等義。
以化城滅城。皆喻如來自在神通力也。
未有者。往昔因緣。
從未說故。心淨者。
從前疑惑。今已斷故。
踊躍者。領解歡喜。
不自持故。即從下。
禮住念請。解齊四子。
欲有所呈。故自即從座起。
到於佛前。辯遜羣賢。
無能措詞。故惟頭面禮足。
却住一面。却猶退也。
瞻仰尊顏者。希記待授。
望佛慈悲之意。目不暫捨者。
心領神會。願能證知之意。
作念甚奇者。歎如來權智隨宜。
所為希有者。歎如來法力普救。
隨順世間等。正權智隨宜之義。
拔出眾生等。正法力普救之義。
方便知見。即權智也。
能拔眾著。即法力也。
言世間若干種性。
佛能隨順而說。其猶雨滴萬物。
巨細均沾。非奇特智乎。
眾生處處貪著。佛能稱量救拔。
其猶火燎大荒。鴻纖俱盡。
非希有事乎。方便品云。
廣演言教。無數方便。
引導眾生。令離諸著。
信解品云。能為下劣。
忍於斯事。取相凡夫。
隨宜為說。皆斯義也。
於佛功德等。滿慈欲讚佛德。
自揣不能之意。意謂窮子一喻。
四子同說。極讚佛德。
應無餘蘊。而如來猶以為說不能盡。
況我智辯。無能較彼。
縱欲宣說。其猶以尺度空。
用升量海。故曰言不能宣。
惟佛世尊等。滿慈自惟佛智。
能鑑己心之意。深心指現前真信。
非昔浮淺。故云深也。
本願指往昔遠誓。
非今始發。故云本也。
獨許佛為能知者。
意謂。我雖智辯未及。
無能表揚佛德。然我現前深心。
往昔本願。久在聖鑑。
應不以訥純見棄也。
滿慈念請竟。 ^600a4

△二如來與記二。
一長行。二偈頌。初二。
一稱讚功德。二正與授記。
初。
orig::  ^600b12

爾時佛告諸比丘〔至〕無能盡其言論之辯。
commentary::  ^600b18

告諸比丘。問以見不者。
欲其真見滿慈。不可以聲聞視之也。
諸子皆能說法。惟滿慈為最。
故云說法人中。最為第一。
言常稱者。如阿含經云。
我佛法中。善能廣說。
分別義理者。滿慈子為第一。
亦者例上之詞。言不惟稱其能說。
亦且歎其能行也。
種種功德者。如說行持。
即向下精勤護持等事。
如阿含思惟修習。
即是精勤。方等受彈不退。
即是護持。護持云者。
為遮實行聲聞。不令破法也。
又如般若從佛轉教。
即是助宣。示教利喜者。
謂轉教菩薩。示以成佛之利。
教令歡喜也。又如如來初中後說。
皆名正法。滿慈從首至尾。
皆能分別。即是具足解釋。
借言顯理。因理入道。
即是饒益同行。同行即指二乘。
二乘之行。俱以梵稱者。
以今經會權歸實。
非惟二乘。乃至散善微因。
皆當成佛。亦得名梵故。
捨除也。盡窮也。言滿慈雄詞麗句。
論辯非常。具縱橫之才。
運殺活之機。除佛一人。
則雖智似鶖子。問如雲興。
欲窮其詞。亦所不能。
據此則智邁羣賢。
辯齊亞聖。而前文猶自以為於佛功德。
言不能宣者。一則以見佛德無盡。
本不可宣。一則以為實行下根。
曲示權儀。豈真四子之不若乎。
稱讚功德竟。 ^600b20

△二正與授記三。
一行因得果。二依正莊嚴。
三總結功德。初三一過去因深。
二未來行滿。三當得成佛。
初。
orig::  ^600c10

汝等勿謂富樓那〔至〕常作佛事教化眾生。
commentary::  ^600c16

初承前略明。如上所稱護助我法等。
不足以盡漏慈之實。
故以勿謂但能等誡之。
葢欲眾知其本也。
亦於過去等。乃略明本地之事。
準偈云。於千億佛所。
今云九十億者。以遠本杳冥。
難於取信。且約九十億言之。
護助正法等。顯本地之事。
與今無異也。 ^600c18

又於下。正以詳明。
空法仍指般若。言滿慈於諸佛般若會上。
不惟助宣空法。且又於諸空法。
實能明了其義。通達其理。
揀非徒事口頭者比。
得四無礙等。謂依所明了。
轉教菩薩。無礙智。
即四無礙辯。不云辯而云智者。
以辯由智發。有智乃有辯故。
審謂審察機宜。諦謂諦觀法性。
由來不謬。故云常能。
惟取機教相當。不務名聞利養。
故云清淨說法。無有疑惑者。
法明了故。智無礙故。
機教審諦故。清淨無私故。
反是皆不能無疑也。
神通之力。指諸佛方等所說如今佛方等會上多明菩薩不思議神通事故。
具足者。成就義。言滿慈於諸佛方等。
所說。不惟但能護持。
而且於諸菩薩神通。
實能具足成就。揀非智類焦芽者比。
隨其壽命者。約從生至歿而言。
言滿慈於諸佛會中。
不惟明了空法。具足神通。
而且隨其壽命。從生至歿。
常修清淨梵行。饒益同行也。
彼佛下。結指本意。
咸謂聲聞者。不識其本。
但見其迹。以斯方便者。
內秘實德。外現權相饒益眾生者。
隨順機宜。安住方便。
令立菩提者。時至機熟。
引入真實。如此皆借彼利物。
以嚴自報。故云為淨佛土。
常作佛事等也。 ^600c28

△二未來行滿。
orig::  ^601a18

諸比丘富樓那〔至〕漸漸具足菩薩之道。
commentary::  ^601a20

初從古至今。七佛者。
四分戒本頌云。毗婆尸式棄。
毗舍拘留孫。拘那含牟尼。
迦葉釋迦文。葢指莊嚴劫後三佛。
賢劫前三佛。及第四釋迦佛也。
然七佛已該釋迦。
而又云今於我所等者。
有取已作證之意。
意謂。七佛前六。已屬過去。
今於我所亦為第一。
乃眾所目覩而親見者。
如來豈虗譽哉。於賢下。
從今至後。賢劫。即現在劫也。
以此中千佛出世。
化眾成賢。故以賢名。
當來諸佛者。即指今佛以後。
九百九十六佛。而皆二字。
通承上文。葢統約七佛以來。
諸佛會中。詳明說法第一之義。
亦於未來。乃指星宿劫中。
護持助宣。準上可知。
為淨下。結顯行滿。
為淨佛土。勤化眾生者。
以眾生為國土之嚴故。
漸漸具足。菩薩之道者。
從古至今。從今至後。
漸積漸深故。漸積漸深。
乃得因行圓滿。則菩薩之道。
豈易言具哉。 ^601a22

△三當得成佛。
orig::  ^601b2

過無量阿僧祇劫〔至〕調御丈夫天人師佛世尊。
commentary::  ^601b4

過無量僧祇者。統約過去九十億佛以來。
以至當來具足菩薩道時而言。
當於此土。得菩提者。
以因中於此行道。
緣在此故。佛號法明者。
有二義。一謂於一切法無不明了。
二謂以大法明。破眾生暗。
亦自覺覺他為名。
行因得果竟。 ^601b6

△二依正莊嚴二。
一依報莊嚴。二正報莊嚴。
初。
orig::  ^601b14

其佛以恒河沙等三千大千〔至〕人天交接兩得相見。
commentary::  ^601b18

因地結緣既眾。果上報土自廣。
故雖此土成佛。無妨以沙界為土。
七寶為地者。因以法寶。
莊嚴眾生心地所感。
地平如掌者。佛掌平正非同世人之掌。
或曰海底有石。名掌。
無有一微塵許不平。
地平如之。亦因地等心濟物所感。
山陵者。高阜之處。
谿澗等。窪下之區。
此皆心地不平所感。
因地等心濟物。故報土無此。
所以持地菩薩。平地待佛。
佛謂。仁者當平心地。
以心平則世界平也。
七寶臺觀。充滿其中者。
因以法寶。安住眾生所感。
諸天宮殿。近處虗空者。
顯佛教所及。上天垂佑。
人天交接。兩得相見者。
顯佛道相通。天人一理。
如大成云。人完天道。
人之未始非天。天之未始非人是也。
然滿慈以娑婆穢土。
化為恒沙淨域。較之釋迦。
猶為殊絕。而受記乃在下根。
噫。本迹之事。誠有不可得而思議者焉。 ^601b20

△二正報莊嚴。
orig::  ^601b48

無諸惡道亦無女人〔至〕六通三明及八解脫。
commentary::  ^601c2

初眾生純善。無諸惡道。
亦無女人者。因地化生。
令行善法。常修梵行所感。
既無女人。不由胎藏。
故云一切眾生。皆以化生。
婬為眾惡之首。既云無有。
則眾生純善可知。
欲為神通之累。因無欲故。
所以能得而且大。
楞嚴云。欲氣粗濁。
不能發生勝淨妙明。
紫金光聚。又昔有五通仙人。
因著欲故。遽失神足。
據此則身出光明。
飛行自在者。皆以無欲所致。
志固者。能立大願。
精進者。能修大行。
智慧者。能解大法。
普皆金色等。有蒞眾說法之姿。
而自莊嚴者。非造作修飾之美。
據此則彼土眾生。
俱堪上求佛果。下度有情。
淨名所謂深心是淨土。
具足功德眾生。來生其國者。
其滿慈之謂歟。常以二食者。
化身輕淨。不資摶食也。
聞法歡喜。便可助性養元。
名法喜食。住定慶快。
便可資神調氣。名禪悅食。
噫。娑婆眾生。一生勞碌。
只為口頭。無邊殺業。
全由舌根。何不凝神法喜。
棲心禪悅。則現在絕勞碌之苦。
當來乏酧償之報也。
有無下。三乘殊勝。
無量僧祇等。顯菩薩眾多。
神通大。智無礙。教化善者。
揀非地前諸位可比。
算數較計等。顯聲聞無數。
具通明。及解脫者。
揀非不來以下可比。
據此則生彼國者。
曰與上善同會。與彼極樂無以異也。
依正莊嚴竟。 ^601c4

△三總結功德。
orig::  ^601c44

其佛國土有如是等〔至〕起七寶塔徧滿其國。
commentary::  ^601c48

初正結功德。承上若依若正。
不可限量。故云有如是等。
無量德嚴。莊嚴言功德者。
以是積功累德之所致故。
一一圓滿具足。故云成就。
劫名下。進言其餘。
佛以法寶照世。故劫名寶明。
人惟純善所居。故國名善淨。
佛壽無量等。隨緣久住。
法住甚久者。因機常存。
滅後起塔者。不盡餘化。
此又於前已說之外。
進言其餘。以見始終殊勝義也。
長行竟。 ^602a2

△二偈頌〔標頌云〕。
orig::  ^602a14

爾時世尊欲重宣此義說偈言。
commentary::  ^602a18

△〔正頌分二〕一頌稱讚功德。
二頌正與授記。初〔義頌〕。
orig::  ^602a20

諸比丘諦聽佛子所行道〔至〕心則懷疑惑。
commentary::  ^602a22

初總以略頌。長行問以見不。
偈頌教以諦聽。總欲眾識其本也。
長行即迹明本。故直指滿慈。
偈頌依本明迹。故渾言佛子。
渾言佛子。滿慈已寓中也。
行道者。行菩薩道也。
行菩薩道。却現聲聞之迹。
借斯方便。饒益同行。
故以善學稱之。由善學故。
虗虗實實。莫可擬論。
故以不可思議稱之。
如護持助宣等。皆不可思議事也。
知眾下。別以詳頌。
知眾樂小法等。明從本垂迹。
自說是聲聞等。明引小向大。
悉得成就者。謂保證偏真。
由此惟知樂小。不復求大。
故云小欲懈怠。佛子方便力故。
能令回小向大。故云漸當作佛。
內秘下。開迹顯本。
內秘菩薩。外現聲聞者。
四攝中同事攝也。
欲為集諦之本。生死為眾苦之源。
曰少曰厭者。欲求斷集離苦。
示同聲聞事故。實自淨佛土者。
資攝生之因。嚴當來之報也。
示有三毒等。指昔未遇佛時而言。
言不惟現居聲聞。
非是實行。即昔日未遇佛時。
亦不過示同凡外。
現三毒及邪見相耳。
我弟下。結略顯廣。
偈凡六句。前二句。
言我諸弟子。如是而行者。
正為方便度生。此結略也。
後四句。言不惟此也。
更有種種現化。若具說者。
但恐淺見不識。妄疑虗誕。
正如井蛙不可以語大海。
此顯廣也。頌稱讚功德竟。 ^602a24

△二頌正與授記三。
一頌行因得果。二頌依正莊嚴。
三頌總結功德。初三。
一頌過去因深。二頌未來行滿。
三頌當得成佛。初〔義頌〕。
orig::  ^602b16

今此富樓那於昔千億佛〔至〕而自淨佛土。
commentary::  ^602b24

初頌承前略明。言如上所說。
不過於我法中。善學方便。
要知今此富那。不止是也。
長行為易於取信。
故近言九十億佛。
偈頌顯本地幽微。
故遠指於昔千億。
勤修所行道者。總約宣護佛法言之。
宣即助宣。仍指般若轉教。
護即護持。仍指方等受斥。
如此皆為上期佛果。
故云求無上慧。現謂示現。
居弟子上者。顯是第一。
多聞有智者。顯是說法第一。
有智則理明氣舒。
故所說無畏。多聞則應機有本。
故能令眾喜。度生心切。
故無有疲倦。求道意誠。
故以助佛事。已度下。
頌正以詳明。度者。
超證之義。神通指方等所說。
長行所謂。具足菩薩神通之力是也。
具智知根。常說淨法者。
淨法指般若真空。
長行所謂。於諸空法明了通達。
乃至常能審諦清淨說法是也。
又長行云清淨說法。
指能說清淨。此中云說清淨法。
指所說清淨。意顯欲說淨法。
心具淨心而後可爾。
演暢下。頌結指本意。
初二句。頌前以斯方便。
饒益眾生。令住句。
頌前又化無量。令立菩提。
而自句。頌前為淨佛土。
教化眾生。其義可知。 ^602b26

△二頌未來行滿〔約義略頌〕。
orig::  ^602c12

未來亦供養無量無數佛〔至〕成就一切智。
commentary::  ^602c16

準長行有三義。今略從古至今。
惟二。初頌從今至後。
未來者。指賢劫四佛以後。
以至星宿劫言也。
餘可知。常以下。頌結顯行滿。
成就一切智者。有二義。
一謂度諸眾生。令他成就。
二謂度眾生已。致自成就。
總為顯示行滿義故。 ^602c18

△三頌當得成佛〔約義略頌〕。
orig::  ^602c26

供養諸如來護持法寶藏其後得成佛號名曰法明。
commentary::  ^602c28

首二句。統約過未言之。
約義頌前過無量僧祇之句。
下二句。頌別號。略同號也。
頌行因得果竟。 ^602c30

△二頌依正莊嚴二。
一頌依報莊嚴。二頌正報莊嚴。
初〔略頌〕。
orig::  ^602c32

其國名善淨七寶所合成劫名為寶明。
commentary::  ^602c38

準長行國名劫名。
應在總結功德科中。
今隨便超頌於此。 ^602c40

△二頌正報莊嚴。
orig::  ^602c42

菩薩眾甚多其數無量億〔至〕亦無諸惡道。
commentary::  ^602c44

初超頌三乘殊勝。
菩薩具威德力者。
有折攝以蒞眾故。
聲聞具無礙智者。
有辯才以度生故。
此皆滿慈宣護佛法。
因心所感。其國下。
追頌眾生純善。義同長行。
惟次第稍異。頌依正莊嚴竟。 ^602c46

△三頌總結功德〔略頌〕。
orig::  ^603a4

富樓那比丘功德悉成滿〔至〕我今但略說。
commentary::  ^603a8

首二句。總結成滿。
當得句。別結依報。
賢聖句。別結正報。
末二句。顯廣結略。
言如是等事。更有無量。
今所說者。如大地之一塵。
故云略耳。劫國名號。
超頌於前。佛法壽量等。
從略不頌。先記滿慈竟。 ^603a10

△二次記千二三。
一千二念請。二如來與記。
三領記慶責。初。
orig::  ^603a16

爾時千二百阿羅漢〔至〕如餘大弟子者不亦快乎。
commentary::  ^603a22

既證羅漢。必脫見思之縛。
故云心自在者。作念者。
默伸請詞。欲如來他心速鑑之意。
意謂。我與滿慈。同處無學。
彼既得記。我亦應爾。
故云我等歡喜。此喜非常。
故云得未曾有。雖曰得未曾有。
不蒙一言印許。終滯猶豫。
故云若各見授記等。
授記如彼。慶快亦應如彼。
故云不亦快乎。 ^603a24

△二如來與記三。
一總許千二。二親記五百。
三勅記餘眾。初。
orig::  ^603a34

佛知此等心之所念〔至〕授阿耨多羅三藐三菩提記。
commentary::  ^603a38

念存乎中。情現於外。
佛以他心圓鑑。故能知也。
必告迦葉者。表下根成佛。
非苦行莫濟故。當現前者。
顯時節已至。無容少待。
次第與授者。顯箇箇當記。
言不頓彰。 ^603a40

△二親記五百二。
一長行。二偈頌。初二。
一陳那先得。二餘依次成。
初。
orig::  ^603a46

於此眾中我大弟子〔至〕調御丈夫天人師佛世尊。
commentary::  ^603b2

大弟子者。上首之稱。
憍陳如最初稱解。
德長臘老。故先記也。
別號普明者。有二義。
一謂放光照世。二謂說法破愚。
偈云。常放大光明。
乃至常說無上道是也。 ^603b4

△二餘依次成。
orig::  ^603b10

其五百阿羅漢優樓頻螺〔至〕盡同一號名曰普明。
commentary::  ^603b12

迦留陀夷。此云黑光以尊者貌黑而光故。
優陀夷。此云出現。
以尊者初生日始旦故。
周陀。亦云周利。此云大路邊。
莎伽陀。亦云槃特。
亦云槃陀伽。此云小路邊。
本行經云。其母隨夫遠逝。
久而有孕。垂產思歸。
至中途誕子。二度凡生二子。
故以大小別之。又云西域風俗。
臨產必歸母家。兩次路生。
故以名焉。又有翻為大小繼道者。
為文稍雅。而義亦無殊。
同號者。因中同為常隨。
果德亦同也。長行竟。 ^603b14

△二偈頌〔標頌云〕。
orig::  ^603b28

爾時世尊欲重宣此義而說偈言。
commentary::  ^603b32

△〔正頌分二〕一頌陳那先得。
二頌餘依次成。初二。
一正頌長行。二補頌依正。
初〔義頌〕。
orig::  ^603b34

憍陳如比丘當見無量佛〔至〕故號為普明。
commentary::  ^603b38

長行云供佛。偈頌云見佛者。
見不徒見。見必興供故。
長行云六萬二千億佛。
今云無量者。言六萬二千億佛。
以常情觀之。則無量矣。
覺稱等正者。謂生佛平等。
無偏黨故。常放大光明者。
光不徒放。放必成益。
如華嚴賢首品云。
如是等比光明門。
如恒河沙無限數。
悉從大仙毛孔出。
一一作業各差別是也。
具神進。則圓應羣機。
名聞徧。則十方向化。
一切所敬者。上求佛法之明。
說無上道者。下破愚迷之暗。
末句。乃通承放光說道。
以結其名耳。 ^603b40

△二補頌依正。
orig::  ^603c8

其國土清淨菩薩皆勇猛〔至〕有如是神力。
commentary::  ^603c12

首句。明依報清淨。
菩薩下。明正報神力。
勇猛者。上求下化忍苦忘疲之義。
升妙樓閣。似約喻言。
言菩薩證一切智。
明了諸法。如升妙高樓閣。
無遠不矚。如華嚴淨行品云。
升正法樓。徹見一切是也。
遊諸十方者。神通力故。
供已歡喜者。能成益故。
須臾還國者。少時便歸。
如極樂眾生。清旦供佛。
滿十萬億。即以食時。
還到本國是也。末句。
總結。如是皆不可思議之事。
故云神力。頌陳那先得竟。 ^603c14

△二頌餘依次成〔義頌〕。
orig::  ^603c28

佛壽六萬劫正法住倍壽〔至〕皆如上所說。
commentary::  ^603c32

初結前起後。佛壽六萬。
正法十二萬。像法二十四萬劫者。
展轉相倍。因機短長也。
法滅則天人失怙。
憂怖則足以感佛。
由是五百比丘。轉相補處。
前前後後。相繼而出。
故云次第作佛。同號下。
轉次授記。我滅度後。
某甲作佛。正轉次授記語也。
所化世間。且指依報。
葢前佛指後佛所化世間。
亦如我今所化。國土嚴淨。
無以異也。及諸下。
諸事俱等。神通力者。
如上具足神通。是神通等也。
菩薩如上可知。準上無聲聞。
或是彼有脫漏。或本是菩薩。
迹示聲聞。故云菩薩聲聞。
若不然者。則皆如上說之語。
不極成也。親記五百竟。 ^603c34

△三勅記餘眾〔屬孤起頌〕。
orig::  ^604a6

迦葉汝已知五百自在者〔至〕汝當為宣說。
commentary::  ^604a8

首二句。指前已說者為例。
次二句。例餘未記者亦然。
末二句。言餘諸聲聞。
亦當親記。但以不在此會。
特令迦葉宣說。宣說者。
代佛宣說。授記成佛事也。
如來與記竟。 ^604a10

△三領記慶責二。
一長行。二偈頌。初三。
一慶幸自責。二說喻發明。
三以法貼合。初。
orig::  ^604a22

爾時五百阿羅漢〔至〕而便自以小智為足。
commentary::  ^604a28

初經家敘置。佛前者。
顯是耳提面命。歡喜等。
頓釋絕分之憂。前因勅記餘眾。
暫時就座。此欲悔過自責。
故從座起。悔過者。
悔一向樂小之過。
自責者。責從前滯小之失也。
世尊下。五百自陳。
常作是念等。自敘從前執迷。
今乃知之等。正明今日信解。
言昔年不揣己德。
妄自尊大。如世間無智愚人一般。
雖今日乃知。而知即不迷。
故言此以明信解之不虗也。
所以下。徵起轉釋。
言應得佛智。乃以小智為足其猶矯秋潦為大海。
登丘陵作崑崙。豈智者之所為乎。 ^604a30

△二說喻發明二。
一喻昔證小果。二喻今得大益。
初。
orig::  ^604a48

世尊譬如有人至親友家〔至〕若少有所得便以為足。
commentary::  ^604b4

有人者。五百自喻。
親友者。喻十六王子。
家喻大通高會。言昔日大通高會。
本為王子而設。如彼之家。
而十六王子。却與我等有緣。
如我之友。而我等因近王子。
得預大通高會。故喻云至親友家。
雖喻高會。尚蔽無明。
故喻云醉酒而臥。
所謂醉無明酒是也。
是時親友。官事當行者。
喻王子欲赴他緣。
赴緣度生。乃聖賢公務。
不得不然。如官事不自由也。
無價寶珠。喻一切種智。
餘乘所無。故以無價喻之。
繫喻覆講結緣。覆講結緣。
令發一切智願。爾時一切種智。
已蘊藏識。如以寶珠繫衣裏也。
與之而去者。喻此土結緣已畢。
別應他方。其人醉臥者。
喻爾時雖受大益。
尚蔽無明。蔽無明故。
於諸一切種智。不信不解。
故以不知不覺喻之。
起已者。喻善根內熏無明稍減。
雖無明稍減。依舊隨業漂沉。
故以遊行喻之。到於他國者。
喻隨業漂沉。流浪五道也。
流浪五道。眾苦逼迫。
入於邪見稠林。欲求少許定慧。
修諸無益苦行。故以為衣食故。
勤力求索喻之。甚大艱難者。
喻向在異道。空修無獲。
少有所得者。喻今於小乘。
得證偏真。得證偏真。
自謂究竟。故喻云便以為足。
此昔年執權為實之態也。 ^604b6

△二喻今得大益。
orig::  ^604b44

於後親友會遇見之〔至〕常可如意無所乏短。
commentary::  ^604b48

於後者。喻今法華高會。
時至緣熟。機教相契。
故喻云會遇見之。
反顯四十年前。雖及門受業。
而大小懸殊。所謂若逢不逢。
猶未之逢也。而作是言等。
喻如來會權歸實之語。
咄哉者。警覺之詞。
何為下。激發之意。
言汝以堂堂丈夫。
何為些須衣食。乃至漂泊。
以至如是。喻如來警覺二乘。
激發權宗。本具大緣。
允稱龍象。何為少許定慧。
展轉流浪。竟至小乘也。
我昔欲令汝得安樂者。
喻昔覆講結緣。本為令發大心。
永離生死之苦。究竟涅槃之樂故。
五欲者。喻出世勝妙五欲。
如相好莊嚴之色。
佛法僧等之聲。戒定慧等之香。
最上一乘之味。覺法自性之觸。
凡此皆佛地受用。
如自恣也。某年日月。
珠繫衣裏者。喻正覆講時。
令發一切智心。則種智已納識田矣。
今故現在。而汝不知者。
喻如來指示二乘。
一切智願猶在不失。
但以權宗固蔽。不自知也。
由不知故。但於小乘法中。
煆煉熏修。以求逮得己利。
故以勤苦憂惱。以求自活喻之。
佩珠作丐。故責以甚為癡也。
二乘忘大取小。如來呵責。
亦復如是。貿者以此換彼。
須猶用也。教以以寶貿須。
常可如意者。喻如來既示種智。
教以以此度生。成就己德。
圓滿佛果。則受用無盡矣。
說喻發明竟。 ^604c2

△三以法貼合二。
一昔證小果。二今得大益。
初。
orig::  ^604c42

佛亦如是為菩薩時〔至〕一切智願猶在不失。
commentary::  ^604c46

為菩薩時。乃在大通高會。
義合至親友家。令發智心。
種智已納識田。義合珠繫衣裏。
廢忘不覺。由於無明封蔽。
義合醉臥不知。既得羅漢。
已證偏空小果。義合少有所得。
自謂滅度。不知所證未極。
義合便以為足。資生二句。
乃轉釋自謂滅度之義。
葢以向在異道。資生正慧艱難。
今遇佛法。得少便為足也。
雖得少為足。自謂種智絕分。
而昔日所發大心。
識田種子不壞。故曰一切智願。
猶在不失。既不曾失。
則應得如來智慧。
而便自以小智為足。
前文所謂今乃知之。
如無智者是也。 ^604c48

△二今得大益。
orig::  ^605a18

今者世尊覺悟我等〔至〕甚大歡喜得未曾有。
commentary::  ^605a20

今者即指現會。昔緣相牽。
際會於此。合前於後親友。
會遇見之。覺悟乃警覺令悟。
合前咄哉之語。比丘具龍象之儀。
合前丈夫之稱。所得既非究竟。
取證在所不宜。合前何為衣食。
乃至如是。久令種佛善根者。
遠指大通覆講。令發一切智心。
種蘊藏識。合前我昔欲令汝得安樂。
乃至無價寶珠。繫其衣裏。
方便示涅槃者。由彼樂小自蔽。
對機施設。合前今故現在。
而汝不知。謂為實滅者。
依之煆煉熏修以求自利。
合前勤苦憂惱。以求自活。
我今乃知。反顯昔年不知。
合前甚為癡也。得受果記。
必是如來授與。合前勸令貿易。
歡喜未有。自慶受用不盡。
合前如意無乏。長行竟。 ^605a22

△二偈頌〔標頌云〕。
orig::  ^605a44

爾時阿若憍陳如等欲重宣此義而說偈言。
commentary::  ^605a46

△〔正頌分三〕一頌慶幸自責。
二頌說喻發明。三頌以法貼合。
初〔義頌〕。
orig::  ^605a48

我等聞無上安隱受記聲〔至〕便自以為足。
commentary::  ^605b4

首二句。應作一句讀之。
言如來授記。令獲無上安隱。
耳提面命。故得聞也。
佛是一切智人。故稱無量智佛。
自悔諸過者。大成云。
諸過有四。謂忘本願故。
怖大乘故。樂小法故。
得少足故。然此以上。
長行屬經家敘置。
今是五百自陳。非頌長行。
長行乃本此敘也。
於無量佛寶。得少涅槃分者。
言小乘涅槃。於佛功德藏中。
如錙銖耳。無智愚人。
往往得少為足。五百弟子。
自謂我亦如是。故云如也。
然此亦是悟後方知。
長行所謂今乃知之是也。 ^605b6

△二頌說喻發明二。
一頌昔證小果喻。
二頌今得大益喻。
初。
orig::  ^605b22

譬如貧窮人往至親友家〔至〕有無價寶珠。
commentary::  ^605b26

昔為下凡。得預高會。
如貧人至親友家。
一切佛法。本自現成。
如其家甚富。依彼佛法。
為眾覆講。如具設肴膳。
令發智心。種納識田。
如珠繫衣裏。明知無功。
冥授大益。以待機緣。
如默與捨去。無明封蔽。
不信不解。如臥不覺知。
大善內熏。無明稍減。
如起已遊行。展轉流浪。
墮入邪見。如他國求食。
無益苦行。空修無獲。
如資生艱難。乍入佛法。
即證小果。如得少便足。
於諸大法。無心希求。
如不願好者。雖經方等般若。
依舊抱迷未遣。如不覺衣裏有珠。
全同長行。無勞分配。 ^605b28

△二頌今得大益喻〔約義略頌〕。
orig::  ^605b46

與珠之親友後見此貧人〔至〕五欲而自恣。
commentary::  ^605b48

首二句。頌前於後親友。
會遇見之。苦切句。
頌前咄哉丈夫。何為衣食。
乃至如是。示以句。
頌前我昔欲令。乃至珠繫衣裏。
貧人下。頌前貿易所須。
但前約親友勸勉。
喻如來授記。此約見珠歡喜等。
喻弟子領記。前後互影。
而義無殊也。頌說喻發明竟。 ^605c2

△三頌以法貼合二。
一頌昔證小果。二頌今得大益。
初〔義頌〕。
orig::  ^605c10

我等亦如是世尊於長夜〔至〕自足不求餘。
commentary::  ^605c16

首句。頌前佛亦如是。
葢機教互出也。世尊於長夜者。
長行云。為菩薩時。
葢以菩薩為度眾生。
久在生死。如長夜耳。
常愍二句。頌前教化我等。
令發智心。願而云種者。
謂此心一發。則識田有種矣。
我等二句。頌前而尋廢忘。
不覺不知。得少二句。
頌前既得阿羅漢道。
乃至得少為足。 ^605c18

△二頌今得大益〔約義略頌〕。
orig::  ^605c28

今佛覺悟我言非實滅度〔至〕身心徧歡喜。
commentary::  ^605c30

首二句。頌前今者世尊。
覺悟我等。乃至汝等所得。
非究竟滅。得佛二句。
顯是已結大緣。頌前久令汝等。
種佛善根。後四句。
頌前我今乃知。實是菩薩。
乃至甚大歡喜。得未曾有。
義同而文不同也。
授記名決者。果與因契。
決定不虗故。無學得記竟。
other:: 
# 授學無學人記品第九

commentary::  ^605c32

△二有學得記〔品題云〕。
orig::  ^605c42

妙法蓮華經授學無學人記品第九
commentary::  ^605c44

學無學。即有學人也。
如三果四向等。研真斷惑。
始學無學人故。雖在學地。
不甘小乘。因見無學得記。
頓發思齊之心。故亦蒙授記。
或曰。羅云早證無學。
阿難故留殘結。何故題中通稱學無學耶。
葢以此品。乃正為二千授記。
若二人者。不過引進實行。
故題不別標。若別明五義者。
一為顯此道。箇箇有分故。
文云。我等於此。亦應有分是也。
二為顯成佛。學修兼資故。
如阿難以多聞居初。
羅云以密行居次是也。
三為顯深本。斷疑生信故。
文云。爾時世尊。知諸菩薩心之所念等是也。
四為顯有學。業已回心故。
文云。其意柔軟。寂然清淨等是也。
五為顯三周。被機普徧故。
以學無學人。尚得授記故也。
總言佛性平等。得失由人。
但辦肯心。無相負理。
故於五百受記品後。
繼以授學無學人記品焉。 ^605c46

△〔經文分二〕一有學請記。
二如來與記。初二。
一二子請記。二二千請記。
初。
orig::  ^606a24

爾時阿難羅睺羅而作是念〔至〕我願既滿眾望亦足。
commentary::  ^606a30

初自念素心。每自思惟。
指般若以後言。意謂。
我等昔於般若會上。
見諸菩薩受記作佛。
每每常自思惟。設我等如諸菩薩。
同得授記。不亦快然自足於心乎。
即從下。具儀哀求。
葢以阿難等。素有望記成佛之心。
今見無學得記。因逢桃李樹。
想起故園春。故即從座而起。
詣佛陳請。意以同為及門之徒。
彼既得記。我亦應爾。
故云我等於此。亦應有分。
一生修因證果。無別所賴。
全仗佛加。故曰惟有如來。
我等所歸。又我下。
引望結請。復有二義。
初引眾所望。意謂。
我等二人。無論天人修羅。
所有見者。莫不知其族姓。
識其賢能。尊之親之。
師之友之。葢以阿難常為侍者。
且以聞持之力。護持法藏。
羅睺羅示生佛家。
專擅密行之美。為佛之子。
一則於法最重。一則於佛最親。
非向聊爾之輩。無足軒輊也。
若佛下。結請授記。
意謂。我既為眾所仰。
佛又為我所歸。果見授記。
則我願既滿。眾望亦足。
幸勿孤棄。以負彼我之望也。 ^606a32

△二二千請記。
orig::  ^606b16

爾時學無學聲聞弟子〔至〕羅睺羅所願住立一面。
commentary::  ^606b18

起到佛前者。請記之儀。
一心合掌者。求記之壯。
瞻仰世尊者。希記之誠。
然當時二千請詞。
未必全同二子。而希記之心。
與二子無異。故曰。
如阿難羅睺羅所願。
葢經家避繁。令準上而知也。
住立一面者。傾渴翹佇。
伏候慈旨。所謂今夜月明人盡望也。
有學請記竟。 ^606b20

△二如來與記三。
一授阿難記。二授羅云記。
三授二千記。初二。
一正與授記。二顯本釋疑。
初二。一長行。二偈頌。
初四。一得果時節。
二依正莊嚴。三佛法壽量。
四果上名聞。初。
orig::  ^606b30

爾時佛告阿難〔至〕阿耨多羅三藐三菩提。
commentary::  ^606b38

初授與果號。號稱山海慧者。
謂智慧高深。如山如海。
故古德釋云。巍乎若須彌。
羣峯不可及。淵乎若大海。
汪洋不可測也。又云。
自在通王者。謂慧如山海。
復濟之以自在神通。
現身說法。自在如王。
葢以阿難多聞總持。
護持法藏之所感也。
當供下。示以時節。
從此以去。更供六十二億諸佛。
其時長可知。一一佛所。
護持法藏。其因深可知。
經爾所時。行如許因。
然後得成。其菩提不易可知。
據此則自恃天真。
輕厭進修者。亦可以知所悟矣。 ^606b40

△二依正莊嚴。
orig::  ^606c8

教化二十千萬億恒河〔至〕劫名妙音徧滿。
commentary::  ^606c10

初正報莊嚴。菩薩之數。
以恒沙計之。尚有二十千萬億之多。
況箇箇令成菩提。
則化行俗美。人多勝善可知。
然此亦由護持法藏。
結緣深廣所感。國名下。
依報莊嚴。慧如山海。
說法普濟。故國名常立勝幡。
以幡表普濟義也。
眾生聞法。心地清淨。
故土感琉璃為地。
以心淨佛土淨也。
神通自在。說法無礙。
故劫名妙音徧滿。
又眾生根淨。水流風動。
皆妙音也。然國劫俱以說法為名者。
以因中結集法藏。
果上天時地理。咸相契故。 ^606c12

△三佛法壽量。
orig::  ^606c28

其佛壽命無量千萬億〔至〕像法住世復倍正法。
commentary::  ^606c30

佛壽無量等。雖是隨機所現。
亦惟佛智能知。降斯以還。
愈析愈亂。故云算數較計。
不能得知。正法倍壽。
像法倍正者。論道則愈後愈衰。
論時則愈衰愈長。
事勢自爾也。 ^606c32

△四果上名聞。
orig::  ^606c38

阿難是山海慧自在通王佛〔至〕所共讚歎稱其功德。
commentary::  ^606c40

呼名告之者。令知殊勝。
生歡喜故。因中護持法藏。
令諸佛慧命不斷。
故果上具諸功德。
為諸佛稱讚靡窮。
長行竟。 ^606c42

△二偈頌〔標頌云〕。
orig::  ^606c46

爾時世尊欲重宣此義而說偈言。
commentary::  ^606c48

△〔正頌分四〕一頌得果時節。
二頌依正莊嚴。三頌果上名聞。
四頌佛法壽量。初。
orig::  ^607a2

我今僧中說阿難持法者〔至〕自在通王佛。
commentary::  ^607a6

前四句。超頌示以時節。
後二句。追頌授與果號。
△二頌依正莊嚴。
orig::  ^607a8

其國土清淨名常立勝幡教化諸菩薩其數如恒沙。
commentary::  ^607a12

上二句。超頌依報。
下二句。追頌正報。
△三頌果上名聞〔超頌而略〕。
orig::  ^607a14

佛有大威德名聞滿十方。
commentary::  ^607a18

佛功德中。略舉折攝二門。
以該其餘。故云有大威德。
名聞十方。自為諸佛稱歎。
義同長行。而文稍異。 ^607a20

△四頌佛法壽量。
orig::  ^607a24

壽命無有量以愍眾生故〔至〕種佛道因緣。
commentary::  ^607a26

前四句。追頌壽量。
以愍眾生故者。顯壽命無量。
非徒羨久生也。後四句。
補頌利益。恒河沙等。
無數眾生者。佛法住世既久。
眾生受化自眾故。
於佛法中。種佛道緣者。
佛法熏染已深。將來成佛無疑故。
正與授記竟。 ^607a28

△二顯本釋疑三。
一初心菩薩懷疑。
二如來顯本釋疑。
三阿難自識本因。
初。
orig::  ^607a36

爾時會中新發意菩薩〔至〕而諸聲聞得如是決。
commentary::  ^607a40

新發意。初學也。大菩薩。
深位也。深位久記。
初學乍入佛法。故作念不聞。
既不聞菩薩得記。
又不知聲聞實德。
但見跛鱉瘸驢。頓與龍象蹴蹋。
故以有何因緣等而怪疑之。 ^607a42

△二如來顯本釋疑。
orig::  ^607a48

爾時世尊知諸菩薩心〔至〕其本願如是故獲斯記。
commentary::  ^607b2

初發心同佛。疑念在心。
猶豫發外。故佛知而告之。
欲以釋其疑也。空王者。
依俱舍論。乃釋迦三僧祇劫。
中間所逢之佛。據此則發心之時。
已屬示現。而阿難可例知也。
阿難下。修行各異。
成佛以度生為本。
度生以多聞為具。
欲善其事。先利其器。
故阿難常樂多聞。
趣果以修行為要。
修行以精進為骨。
先其所難。後其所獲。
故世尊常勤精進。
是故下。證果遲速。
世尊以精進力故。
趣果為務。故已得菩提。
阿難以多聞力故。
濟生為心。故仍護法藏。
亦護將來法藏者。
保持慧命。令不斷絕。
教化成就菩薩者。
紹隆佛種。俾有纘承。
古德釋云。於上有繼述之功。
於下有作成之德是也。
末二句。結指釋疑。
本願如是者。顯多聞非劣。
酧宿願故。故獲斯記者。
因有深重之願。乃得殊勝之記。
是則新意懷疑。亦猶斥鷃之笑大鵬。
豈知夫圖南九萬者。
良有以也。 ^607b4

△三阿難自識本因。
orig::  ^607b32

阿難面於佛前自聞授記〔至〕護持諸佛法。
commentary::  ^607b36

初聞記歡喜。素心希望成佛。
惟恐不得。今既面聞。
故云所願具足。心大歡喜。
又心大歡喜者。慶佛道之必成。
得未曾有者。知國嚴之殊勝故。
即時下。獲得宿命。
通達法藏。乃尊者過去之事。
因垂迹故。隔陰暫忘。
今以聞記歡喜。心清淨故。
復得宿命。故云即時憶念。
亦識本願者。雖因佛說。
亦由宿命。乃得自信無疑。
爾時下。增明願力。
甚希有者。讚佛法力殊勝。
能與生智也。令我者。
歸功於佛。不敢自居之意。
無量佛法。如今所聞者。
揀非二乘宿命。有分限。
不清淨也。我今二句。
乃自信自任之語。
意謂。佛道於人。本自不離。
特因自疑自外。不能安住。
今既聞記。復得宿命。
信知作佛無疑。自此行住坐臥。
不離者箇。故云安住佛道。
方便二句。正增明願力之意。
意謂。護法雖係本願。
已經隔陰遺忘。今既蒙佛提醒。
豈敢頓違宿因。由是增明願力。
依舊方便侍佛。護持佛法。
授阿難記竟。 ^607b38

△二授羅云記二。
一長行授記。二約義重頌。
初二。一果號因行。
二依正佛法。初。
orig::  ^607c20

爾時佛告羅睺羅〔至〕常為諸佛而作長子猶如今也。
commentary::  ^607c26

因修密行。依密行以成德。
果感寶華。蹈寶華而行道。
故以為名。葢以果上寶華。
彰因地微密行也。
常為諸佛。而作長子者。
幹父之蠱荷佛之道。
猶普賢長男意也。 ^607c28

△二依正佛法。
orig::  ^607c34

是蹈七寶華佛國土莊嚴〔至〕阿耨多羅三藐三菩提。
commentary::  ^607c36

因中密行多聞。常相資借。
故果上依正佛法。
亦如山海無異。亦為此佛。
而作長子者。表依慧起行。
以行成慧之義。過是已後。
當得菩提者。葢即補處山海位也。
長行授記竟。 ^607c38

△二約義重頌〔標頌云〕。
orig::  ^607c44

爾時世尊欲重宣此義而說偈言。
commentary::  ^607c46

△〔下正頌〕。
orig::  ^607c48

我為太子時羅睺為長子〔至〕以求無上道。
commentary::  ^608a2

受法。即指今日。以今日乃領受心法也。
無量億佛者。即長行十世界微塵等數。
變其文耳。密行者。
示居聲聞。密行化道。
以迹覆本。故惟佛能知。
現為長子。以示眾生等。
即密行化道事也。
無量二句。明所示功德。
言尊者和光同塵。
密示佛地功德。隨順機宜。
則有無量億千萬乃至不可數也。
尊者於諸佛法。久已明了。
造次顛沛。未嘗違間。
故云安住佛法。從性起修。
密行化道。借此幻因。
圓滿幻果。故云求無上道。
授羅云記竟。 ^608a4

△三授二千記三。
一審定機宜。二正與授記。
三得記歡喜。初。
orig::  ^608a20

爾時世尊見學無學〔至〕二千人不唯然已見。
commentary::  ^608a24

學無學人。親見同學受記。
感中形外。故世尊見也。
柔軟者。隨順實法。
回轉權執。寂然者。
頓忘小心。成就大志。
清淨者。凝神結思。
虗懷諦聽。觀佛者。
傾渴翹佇。敬候綸音。
此亦憤憤悱悱。正可啟可發之際也。
欲令觀其動容。知其造詣。
故問以見是人不。
觀其瞬目揚眉。大異尋常。
故答云唯然已見。 ^608a26

△二正與授記二。
一長行。二偈頌。初。
orig::  ^608a36

阿難是諸人等當供養〔至〕正法像法皆悉同等。
commentary::  ^608a40

供養諸佛等。明經劫行因。
內秘外現。助佛揚化。
皆護持法藏義也。
十方成佛等。依因致果。
因護法藏。修諸功德。
果感相好。莊嚴法體。
故同名寶相。壽命依正。
正法像法。皆悉同等者。
以因行無異故。 ^608a42

△二偈頌。
orig::  ^608a48

爾時世尊欲重宣此義而說偈言。
commentary::  ^608b4

〔此標頌下正頌〕。
orig::  ^608b6

是二千聲聞今於我前住〔至〕漸入於涅槃。
commentary::  ^608b8

初正頌長行。準上可知。
咸以下。補頌化事。
度生必以神通者。
有二義。一者難化能化故。
如淨藏淨眼。轉邪心於妙嚴之類。
二者難到能到故。
如妙音觀音。現色身於異剎之類。
名聞周徧者。神通普度。
澤被者廣故。漸入涅槃者。
成佛雖在一時。涅槃却分前後。
葢以應緣各別故也。
正與授記竟。 ^608b10

△三得記歡喜。
orig::  ^608b20

爾時學無學二千人〔至〕心歡喜充滿如甘露見灌。
commentary::  ^608b24

其意柔軟。聞佛記音。
猶如時雨之化。故云歡喜踊躍。
慧燈明者。讚如來以智慧光。
洞照機心。如燈之明也。
心充滿者。慶自己法喜充足。
志願圓滿。喜不自勝也。
自謂焦芽敗種。復生一切種智。
故以甘露見灌喻之。
以甘露乃不死之藥。
死者灌而復生故。
此上屬因緣一周。
總結前文。廣明權實。
以斷疑生信竟。
other:: 
# 法師品第十

commentary::  ^608b26

△三極顯經功。以借人弘法三。
一顯勝募人。二證益發願。
三請示方軌。初二。
一顯勝明益。二募人弘經。
初〔品題云〕。
orig::  ^608b40

妙法蓮華經法師品第十
commentary::  ^608b48

法師有二。一謂依教修習。
奉法為師。如受持讀誦供養者是。
二謂依教傳宣。奉法師人。
如為人解說書寫者是。
此品從始至終。通為明此。
故以名也。又如來於三周法竟。
復開此品者。據經文別義有五一為顯被機普徧。
足前不盡故。如文中廣記現在。
懸記未來。正足前三周不盡之機。
現前未及之眾也。
二為顯持人殊勝。
令生欣樂故。如文中受持讀誦。
解說書寫。乃至必得作佛等。
正令人聞勝生欣。
以發受持讀誦等意也。
三為顯此經深奧。
囑令珍重故。如文云。
此經是諸佛秘要。
不可分布妄授等。
正令弘經之人。知所珍重。
勿妄宣傳也。四為顯利益廣大。
令知遵循故。如文云。
得聞是經。乃能善行菩薩之道等。
正令發心之人。循途守轍。
莫敢越踰也。五為顯護念緣勝。
行道無滯故。如文中示以方軌。
許以護持等。正令弘經之人。
安意行道。勿憂阻滯也。
又大成云。三周授記。
已定法王。法王之位。
未有不由法師而證入者。
故授記之後。次以法師品焉。
夫法王為道統之總持。
法師為道統之流派。
總持如海。流派如川。
不有大海。則川流無歸。
不有川流。則大海可竭。
故法王法師之位定。
而釋迦之道。繩繩無盡矣。 ^608c2

△〔經文分二〕一約人顯勝。
二約法顯勝。初二。
一結前起後。二正顯殊勝。
初。
orig::  ^608c42

爾時世尊因藥王菩薩〔至〕阿耨多羅三藐三菩提記。
commentary::  ^608c46

初廣記結前。世尊面語藥王。
意屬八萬。故云因藥王。
告八萬。此品以菩薩為當機者。
以此中廣記懸記。
及向下能所殊勝等。
類皆力少功多。事出難信。
非菩薩無足證故。
又將欲募人。示彼有護念之責故。
告諸菩薩。必因藥王者。
欲顯經益。表普濟之功故。
又藥王為法王軀。
示弘經者知所法故。
呼名令見者。教以作證之意。
論八部迹居凡位。
求三乘尚是初心。
是皆三周說法。未暇與記者也。
如是等類。總指四眾八部。
咸聞妙法者。各各歷耳成因。
一偈一句。極言其聞之少也。
隨喜者。隨順歡喜。
不生違謗。一念者。
偶爾發心。未能持久。
皆與授記。當得菩提者。
一則以顯法力殊勝。
一則以顯實相平等。
所謂一句染神。咸資彼岸。
凡有心者。皆當作佛也。
佛告下。懸記起後。
滅後聞經者。生不值佛。
但從四依邊受。既非耳提面命。
何故皆亦與記。葢以此經。
如來在世猶多怨嫉。
況滅度後。故雖聞一偈一句。
乃至一念隨喜者。
皆可以熏自佛種。
引他來學。誰謂非當來成佛之一數耶。
結前起後竟。 ^608c48

△二正顯殊勝二。
一長行。二偈頌。初三。
一況顯殊勝。二較量殊勝。
三勸供持人。初二。
一況顯廣持人勝。
二況顯廣說人勝。
初二。一舉廣持人。
二以少況顯。初。
orig::  ^609a34

若復有人受持讀誦〔至〕於未來世必得作佛。
commentary::  ^609a42

初舉人標行。若復有人者。
緊承上文。仍指如來滅後。
受持者。領受憶持。
讀誦者。披讀諷誦。
解說者。注疏講演。
書寫者。布#CB15081;流行。
乃至一偈者。取其為義少周。
敬視如佛者。見其重法之至。
華香者。名華高香。
羅列以示觀瞻。纓絡者。
寶纓聯絡。莊嚴以示美麗。
末香者。眾香為末。
置中以防蟲虷。塗香者。
以香益水。塗地以表嚴潔。
燒香者。和香為炷。
焚燒取不斷之義。
繒葢者。繒纊為傘。
張設表蔭覆之功。
幢幡者。左右飄揚。
以表摧邪扶正衣服者。
上下遮護。以示背塵合覺。
技樂者。歌咏法門。
合掌者。叉手當胸。
恭敬者。踧踖與與。
是不惟外致其儀。
亦且內致其心也。
藥王下。顯本明德。
曾供十萬億佛者。
佛以現行而判。非若人不能如此。
成就大願者。已至不退。
愍眾生此者。運悲修因。
此約過去本深言也。
若有人問。何等眾生未來成佛者。
欲知其人。法彼所行故。
應示是人。必得成佛者。
以因驗果。決定不虗故。
此約未來德重言也。 ^609a44

△二以少況顯。
orig::  ^609b28

何以故若善男子〔至〕何況盡能受持種種供養者。
commentary::  ^609b30

首句。徵起如上廣持。
必得成佛之故。若善下。
乃以如下少持者而況顯之。
言乃至一句。雖不及於一偈。
及盡受之多。但以其能受持讀誦。
乃至合掌恭敬。則不可以等閒視之。
是人一切世間所應瞻奉者。
能與眾生作依止故。
應以如來供養而供養之者。
是人不久得成佛故。
當知者。既示應瞻應供。
教令知其所以也。
是大菩薩。成就菩提者。
正明其不久成佛。
以釋上文應以佛供之義。
哀愍眾生。願生此間者。
正明其能作依止。
以釋上文所應瞻奉之義。
廣演分別者。雖一句之經。
但以其受持讀誦。
能令人取法生解。
即是廣演。即是分別耳。
盡能受持種種供養。
即指前科所說。具足應云。
盡能受持讀誦。解說書寫。
乃至一偈。種種供養。
葢超略言之。必作此況者。
言此科以一句之經。
受持讀誦等。尚是帶果行因。
廣演分別。何況前科所云盡能受持。
乃至種種供養者。
更不待言。所謂應示是人。
未來成佛者。信不虗矣。
況顯廣持人勝竟。 ^609b32

△二況顯廣說人勝二。
一舉廣說人。二以少況顯。
初。
orig::  ^609c16

藥王當知是人自捨〔至〕生於惡世廣演此經。
commentary::  ^609c20

是人者。即前所況之人。
言前科雖已況顯。
但證其未來成佛。
未言其本來是佛。
今欲言之。故呼藥王。
教以當知也。清淨業。
即梵行之因。清淨報。
即菩提。之果。言是人不以梵行已圓而不度生。
不以菩提已證而不示迹。
故云捨云生也。佛滅則眾生無依。
故宜偏愍。惡世則眾濁難清。
尤當急救。急救惡世。
無如講說此經。故獨重廣演。
受持讀誦等。非不兼行。
葢緩不俱悉耳。 ^609c22

△二以少況顯。
orig::  ^609c36

若是善男子善女人〔至〕何況於大眾中廣為人說。
commentary::  ^609c38

承上文而言。葢恐末世眾生。
不信廣演此經者。
本來是佛。故此中以少說者而況顯之。
竊為一人者。眾中有難。
不能說故。乃至一句者。
難事相逼。不能多說故。
然此人雖不能對眾多說。
但以其為法之心。
臨難不變。若非靈山受囑。
承願不忘者。不能如此。
故曰當知是人。則如來使也。
使者。謂役令之人。
指四依菩薩。四依菩薩。
密受靈山咐囑。代佛宣揚。
故云如來所遣。行如來事。
眾中廣說者。即指上科所說。
必作此況者。言此中竊為一人。
演說一句。尚是如來所遣。
行如來事。何況上科所云。
於大眾中廣為人說者。
豈不即是佛耶。所謂自捨清淨業報。
示生惡世者。信不虗矣。
況顯殊勝竟。 ^609c40

△二較量殊勝。
orig::  ^610a14

藥王若有惡人〔至〕讀誦法華經者其罪甚重。
commentary::  ^610a16

惡人者。不識因果。
不信罪福之流。以不善心者。
實欲惱害於佛。非無心也。
一劫者。揀非少時。
現前者。揀非背毀。
常罵者。揀非有間。
其罪尚輕者。以佛冤親平等。
毀譽不干。亦如舜犬吠堯。
堯固無所損。犬亦無所罪也。
又其罪尚輕之語。
不過與下相較。以顯持人殊勝。
幸勿執此。遂以為佛真可罵。
而造無間之罪。以一惡言者。
無心出口。偶爾成詞。
揀非以不善心。於一劫中。
毀訾讀誦者。背面毀謗。
妄言誹訾。揀非現於佛前。
常毀罵佛。其罪甚重者。
以讀經之人。諸佛慧命所係。
一生退悔。能令諸佛慧命斷絕。
亦如子斷父食。致父絕命。
雖非弑父。而弑父之罪。
不能辭也。據此。則讀經之人。
較勝於佛。讀者固宜知勉。
毀者亦宜知戒。較量殊勝竟。 ^610a18

△三勸供持人。
orig::  ^610a42

藥王其有讀誦法華經者〔至〕三藐三菩提故。
commentary::  ^610a46

初指人勸供。佛果以萬德莊嚴。
讀斯經者。當證萬德。
故云佛嚴自嚴。斯經為如來全身。
讀斯經者。乘之修證。
故云肩所荷擔。其所至方。
應隨向禮者。斯人所到之處。
同佛在故。一心合掌。
供養恭敬等。望其歡喜說法。
須臾聞故。人中眾生。
不得天寶。惟應以上供作供。
欲界諸天。福德稍勝。
則應持天寶而散。
至若上界諸天。福德最勝。
又應以天寶為聚而奉獻之。
總為盡其所有。以表至敬故也。
所以下。徵釋勸意。
前云。聞經一偈一句。
一念隨喜者。皆與授記。
故云須臾聞之。即得究竟菩提。
所謂應禮應供者以此。
長行竟。 ^610a48

△二偈頌〔標頌云〕。
orig::  ^610b20

爾時世尊欲重宣此義而說偈言。
commentary::  ^610b22

△〔正頌分三〕一頌勸供持人。
二頌況顯殊勝。三頌較量殊勝。
初〔約義超頌〕。
orig::  ^610b24

若欲住佛道成就自然智〔至〕并供養持者。
commentary::  ^610b28

佛道。即無上菩提。
自然智。即妙觀察智。
義見譬喻品。言一切眾生。
欲證無上菩提。安住佛道。
以妙觀察智。說法度生者。
須當精勤供養持經之人。
葢為假彼受持之功。
資我聞熏之力也。
疾得者。不歷僧祇。
一切種。即大圓鏡智。
以此智能含一切智種。
明了一切。如大圓鏡故。
言一切眾生。欲思不歷僧祇疾得大圓鏡智。
一切明了者。須當自持是經。
并供持者。葢以既假經功琢磨。
復資善友滌蕩。乃可速成也。 ^610b30

△二頌況顯殊勝二。
一頌況顯廣持人勝。
二頌況顯廣說人勝。
初〔約義略頌不分〕。
orig::  ^610b46

若有能受持妙法華經者〔至〕愍眾故生此。
commentary::  ^610c2

前四句。頌舉廣持人。
能受持者。謂多至全經。
少至一偈。於中讀誦受持。
解說書寫。一一貫通也。
佛使則自行已立。
愍眾乃大悲示生。
長行所謂於未來世。
必得作佛者此也。
後四句。頌以少況顯。
諸猶凡也。凡有能持者。
謂至少乃至一句也。
捨於淨土者。謂已證佛果。
不住法性之土。愍眾生此者。
謂倒駕慈航。再示同居之身。
凡有受持者。尚屬如此。
何況如上所云。廣能受持者乎。
所謂佛之所使。愍念眾生者信矣。 ^610c4

△二頌況顯廣說人勝〔約義廣頌〕二。
一頌舉廣說人。二頌以少況顯。
初。
orig::  ^610c20

當知如是人自在所欲生〔至〕供養說法者。
commentary::  ^610c24

當知是人。與長行稍異。
長行指前所況之人。
此即指前能況之人。
各隨上文義便故也。
自在欲生者。乘願赴應。
揀非隨業牽引。據此。
則一句之經。不過為接鈍根。
暫示少持。其實能於惡世。
廣說無上法也。然惡世說法。
已為難事。今且能於廣說。
是為甚難。故應以天華天香等而供養之。 ^610c26

△二頌以少況顯。
orig::  ^610c36

吾滅後惡世能持是經者〔至〕行於如來世。
commentary::  ^610c40

此中況顯有二。初況顯應以供養。
言但能受持。尚當合掌禮敬。
種種供養。冀得須臾間聞。
何況前科所云。惡世廣說。
豈不應以天華天香等而供養之耶。
若能下。況顯自在欲生。
言但能受持。尚是如來所遣。
行如來事。何況前科所云。
惡世廣說。豈非自在欲生者耶。
頌況顯殊勝竟。 ^610c42

△三頌較量殊勝二。
一正頌長行。二補頌二義。
初。
orig::  ^611a4

若於一劫中常懷不善心〔至〕其罪復過彼。
commentary::  ^611a8

作色者。鼙眉蹙額。
指手畫脚之類。長行云其罪尚輕。
今云獲無量重罪者。
各有取義。言罵佛之罪。
若與毀訾持經較之。
則為尚輕。若與罵一切人較之則甚重也。
須臾惡言者。少時加謗。
長行所謂以一惡言是也。 ^611a10

△二補頌二義。
orig::  ^611a18

有人求佛道而於一劫中〔至〕我今獲大利。
commentary::  ^611a20

前八句。較量讚持之福。
方便品云。或以歡喜心。
歌唄頌佛德。乃至一小音。
皆已成佛道。況今為求佛道。
時經一劫之長。合掌在前。
讚呈無數之偈。所得功德。
庸可限量。但以佛無我相。
不以稱譽為喜。惟以傳佛聲教。
續佛慧命為喜。故歎美持經。
福過於彼。以能令如來聲教不墜。
慧命常存故也。後八句。
較量供持之利。多劫五塵之供。
其捨可謂多矣。須臾一乘是聞。
其取可謂少矣。乃曰應自欣慶。
獲大善利者。以五塵感有漏之福。
聞法致一乘之果。
一乘無漏。較之有漏福利。
故為大也。然此二義。
雖為歎持求法者勸。
亦借此以顯持人之勝也。
約人顯勝竟。 ^611a22

△二約法顯勝二。
一結前起後。二正顯殊勝。
初〔孤起頌〕。
orig::  ^611a44

藥王今告汝我所說諸經而於此經中法華最第一。
commentary::  ^611a48

結前人勝之故。起後法勝之端也。
四十年來。所說諸經。
不得法華開會。則人天終沉有漏。
三乘永滯權宗。故推此為第一。 ^611b2

△二正顯殊勝二。
一長行。二偈頌。初三。
一曲顯殊勝。二喻明殊勝。
三許護行法。初三。
一信難。二人尊。三處貴。
初。
orig::  ^611b6

爾時佛復告藥王菩薩〔至〕猶多怨嫉況滅度後。
commentary::  ^611b12

初正明信難。已說。
指般若以前。今說。
該無量義經。當說。
指涅槃一類。言涅槃一類。
雖許眾生成佛。未曾彰灼授記。
而無量義經。亦但為菩薩說。
至若般若以前。皆屬隨機方便。
惟今經既捨方便。
又該羣機。而且一一彰灼授記。
故最為難信。又最為難解也。
藥王下。誡令珍重。
一切諸佛。秘密心要之義。
依此含攝。從此出生。
故云秘要之藏。秘要之藏。
非機莫傳。故云不可分布妄授與人。
如國璽授與平人。
恐無益也。守護者。
珍重護念。珍重護念。
非時莫演。故云從昔已來。
未曾顯說。未曾顯說者。
但隨分冥授大益。
非竟默也。而此下。
轉釋誡意。言如來在世。
三業殊勝。說此經時。
猶多增上慢流。怨嫉而退。
況滅後四依衰微。
欲弘斯法。寧免違謗。
此如來所以誡妄授也。 ^611b14

△二人尊。
orig::  ^611b40

藥王當知如來滅後〔至〕則為如來手摩其頭。
commentary::  ^611b42

佛佛相授。以衣表信。
言是人雖未成佛。
將來成佛無疑。故為佛衣所覆。
護謂神力冥加。念謂慈心攝授。
言是人傳持聖道。
與佛命脈相通。故為諸佛護念。
此經難信難解。是人能忍可傳持。
則是有大信力。如前所謂當知此人。
是大菩薩是也。此經人多怨嫉。
是人能忍難弘通。
則是有志願力。如前所謂愍念眾生。
願生此間是也。此經佛之秘要。
是人能承受宣演。
則是有善根力。如前所謂當知是人。
已曾供養十萬億佛是也。
佛宿。乃涅槃之舍。
摩頂。表授記之親。
言是人當謝輪迴。
定成佛果。則是已住涅槃。
早蒙授記。故云與佛共宿。
為佛摩頭也。 ^611b44

△三處貴。
orig::  ^611c16

藥王在在處處若說若讀〔至〕阿耨多羅三藐三菩提。
commentary::  ^611c20

初正明處貴。在在處處者。
無論窮陬僻壞若說若讀等。
總該傳持之處。經卷住處。
即供奉此經地也。
皆應起塔者。敬其處如敬佛故。
極令高廣等。重其事以表心故。
不須復安舍利者。
以是傳持處。及供經處也。
所以下。徵起釋成。
言如上所說二處。
所以皆應起塔。而又不安舍利者何也。
正以此中。已有如來全身在焉。
全身者。即法身也。
諸經分詮真理。有類支體。
此經圓顯實相。故名全身。
全身既在。與佛無異。
故應供養恭敬。尊重讚歎。
見塔禮供。則是禮供諸佛。
故云當知是等。皆近菩提。
然此以上三科。總為顯法殊勝。
葢以法勝故信難。
信難故人尊。人尊故處貴耳。
曲顯殊勝竟。 ^611c22

△二喻明殊勝四。
一標立宗旨。二說喻發明。
三以法貼合。四二門敦信。
初。
orig::  ^611c44

藥王多有人在家出家〔至〕阿耨多羅三藐三菩提。
commentary::  ^612a2

初正立宗旨。多有人。
指四十年前說也。
四十年前。多有不離塵俗。
即發大心者。亦有剃髮染衣。
乃發大心者。故云在家出家。
行菩薩道。雖行菩薩之道。
但依權漸之教。如方等以來。
諸會所度者是也。
諸會所度。不遇法華。
未免繫滯行位。經劫難成。
故云若不能得見聞讀誦等。
是人未善行菩薩道也。
此經為圓頓法門。
聞之則頓超圓證。
故云得聞是經。乃為善行菩薩之道。
其有下。轉釋其義。
言如上所說。善行不善行者。
正以見聞信解受持者。
得近菩提耳。菩提言得近者。
正頓超圓證之義。
所謂一念不生。即名為佛。
初發心時。攝位證覺等是也。 ^612a4

△二說喻發明。
orig::  ^612a24

藥王譬如有人渴乏須水〔至〕其心決定知水必近。
commentary::  ^612a28

有人者。客途之人。
炎熱所逼。饑渴所困。
故云渴乏須水。喻彼在家出家。
久為無明所渴。生死所乏。
欲須菩提之水以解也。
高原穿鑿者。喻四十年前。
依於權漸行菩薩道。
猶見乾土者。喻未至法華。
猶為權宗固蔽。權宗固蔽。
未免繫滯行位。經劫難成。
故以知水尚遠喻之。
所謂未善行菩薩道也。
施功不已。轉見濕土者。
喻般若以來。既蒙淘汰之功。
權宗固蔽漸輕。菩提智水將透故。
遂漸至泥者。喻今得聞法華。
以法華權實相即。
如水土相合而為泥也。
其心決定。知水必近者。
喻今得聞是法。頓超圓證。
所謂善行菩薩道者也。 ^612a30

△三以法貼合。
orig::  ^612b2

菩薩亦復如是〔至〕此經開方便門示真實相。
commentary::  ^612b4

初正合前喻。未聞未解等。
謂但以權漸修習合高原穿鑿。
當知是人等。謂權宗固蔽真實。
合知水尚遠。若得聞解等。
謂時至得預高會。
合見濕至泥。必知得近等。
謂自信作佛無疑。
合知水必近。析義準上。
所以下。徵起釋成。
言如上所說。是經之聞解與否。
菩提所以有遠近之分者。
何也。正以一切菩薩阿耨菩提。
皆屬此經。屬猶依也。
謂菩薩菩提。皆依此經出故。
此經下。轉釋釋詞。
言一切菩薩。皆以方便權門。
關閉真實。所以菩提尚遠。
此經開方便門。示真實相。
故知得近菩提。所謂皆屬此經者以此。 ^612b6

△四二門敦信二。
一讚經明機。二出過揀非。
初。
orig::  ^612b26

是法華經藏深固幽遠〔至〕成就菩薩而為開示。
commentary::  ^612b28

法華圓教。攝羣經為眷屬。
故名為藏。深固者。
甚深堅固。邪宗無能入。
天魔無能壞也。幽遠者。
幽微懸遠。凡眼無能窺。
權智無能及也。如是則為佛能證。
惟佛能知。故云無人能到。
無人能到。今佛說之何益。
葢為教化初心菩薩。
成就久行菩薩。而為開導指示。
是可見惟有菩薩。
乃當此經之機。此約稱歎門。
以示激勸意也。 ^612b30

△二出過揀非。
orig::  ^612b42

藥王若有菩薩聞是法華經〔至〕當知是為增上慢者。
commentary::  ^612b44

驚疑者。不敢承當。
怖畏者。恐失所守。
久行菩薩。斷不如是。
故曰是新發意。真實聲聞。
理應捨權從實。驚疑怖畏。
非真聲聞。故曰是增上慢。
此約彈斥門。以示驚#CB15081;義也。
喻明殊勝竟。 ^612b46

△三許護行法二。
一示以方軌。二許以護持。
初。
orig::  ^612c4

藥王若有善男子善女人〔至〕廣說是法華經。
commentary::  ^612c8

初徵起。如來滅後。
人多弊惡。一乘妙法。
取信猶難。欲為四聚演說。
誠非易事。故問云何應說。
言應說者。揀非道聽途說。
不足有為之流。必是深蓄厚養。
如彼培風九萬。然後負大翼而圖南者是也。
是善下。標示。室衣座三。
有事有理。今且據事而論。
如來室者。謂供設遺像之處。
必入此者。顯是代佛宣揚。
如今講座。上必設像之類。
如來衣者。千佛授記之衣。
必著此者。顯是授受有本。
如今講師。身披伽黎之類。
如來座者。種種莊嚴之座。
必坐此者。顯是如佛無異。
如今講儀。高踞猊床之類。
爾如是也。言事論必至如是。
乃應說此經也。理論如下。
如來下。釋義。室有二義。
一依止。二蔭覆。言大慈大悲。
既為眾生依止。又能蔭覆眾生。
故是室也。衣亦二義。
一莊嚴。二遮護。言柔和能莊嚴己德。
忍辱能遮護難事。
故是衣也。座亦二義。
一威嚴。二承受。言一切法空。
既能承受諸法。又能說法無畏。
故是座也。大成云。
利物以慈悲為首。
涉有以忍辱為基。
說法以無著為本。
據此。則室衣座三。
誠末世弘經。一定不易之方軌也。
安住下。結示。是中者。
即三法之中。不懈怠。
即精進心也。然必安住三法。
乃得化滿塵方。精進不懈。
始能用周三際。如斯度生。
而生無不度。如斯行道。
而道無不行。故能為諸菩薩及四眾。
廣說是經。 ^612c10

△二許以護持。
orig::  ^613a6

藥王我於餘國遣化人〔至〕我還為說令得具足。
commentary::  ^613a8

初遣人內護。我於餘國者。
謂餘國緣熟。在彼行化。
雖在彼行化。亦必遙為護持。
故遣化人。化人者。
謂諸菩薩化作常人。
和光同塵。密結眾心。
故云為集聽眾。化比丘等者。
謂諸菩薩化作四眾。
內秘外現。引進實行。
故云聽其說法。是諸化人者。
通指上來所化。人及四眾。
聞法信受。隨順不逆者。
為遮餘眾疑謗。以成簧鼓之道也。
若說下。遣人外護。
處空閑。則易招難事。
故遣八部聽法。以作外護之眾。
我雖下。現身垂教。
化身雖在異國。法身不離當處。
感應道交。自令時時得見。
一念昏散。佛法不現在前。
故致忘失句讀。句謂文斷義斷處。
讀謂文斷義不斷處也。
一念澄清。詞理躍然在心。
即是佛還為說。具足者。
句讀分明。文不爽而義不昧也。
長行竟。 ^613a10

△二偈頌〔標頌云〕。
orig::  ^613a34

爾時世尊欲重宣此義而說偈言。
commentary::  ^613a38

△〔正頌分三〕一頌曲顯殊勝。
二頌喻明殊勝。三頌許護行法。
初〔準長行有三。今缺後二。
惟信難一義。而且為文最略。
屬略頌也〕。
orig::  ^613a40

欲捨諸懈怠應當聽此經是經難得聞信受者亦難。
commentary::  ^613a44

諸懈怠。指小乘聲聞。
由彼不發大心。進求佛果。
故以懈怠稱之。此經能警#CB15081;淹留。
廢置權宗。故誡以當聽。
既示難聞。又明難信者。
欲令弘法之人。知所珍重。
長行所謂不可分布。
妄授與人者。以此。 ^613a46

△二頌喻明殊勝〔準長行分四。
今缺前後。屬略頌〕二。
一頌說喻發明。二頌以法貼合。
初。
orig::  ^613b4

如人渴須水穿鑿於高原〔至〕決定知近水。
commentary::  ^613b10

義準長行。
△二頌以法貼合。
orig::  ^613b12

藥王汝當知如是諸人等〔至〕近於佛智慧。
commentary::  ^613b14

如是諸人。仍指小乘聲聞。
不聞法華。不能頓超圓證。
故去佛智甚遠。是經言深者。
聲聞辟支所不知故。
決了聲聞法者。謂既聞是經。
決定了知聲聞之法。
是方便。非真實也。
是諸經之王者。仍指法華。
以此為圓極至教。
理冠羣經。如世間王。
非諸臣屬所能及故。
聞已。聞慧也。諦思。
思慧也。再加修慧。
則菩提可階。故曰當知是人。
近於佛慧頌喻明殊勝竟。 ^613b16

△三頌許護行法二。
一頌示以方軌。二頌許以護持。
初。
orig::  ^613b32

若人說此經應入如來室〔至〕為眾生說法。
commentary::  ^613b36

偈無徵起。初標示。
三軌如法。儼然現在法王。
於法自在。故能處眾無畏。
餘可知。大慈下。釋義。
俱準長行。處此下。
結示〔約義廣頌〕。長行云安住是中。
此云處此說法。其義一也。
說經忍難。即長行不懈怠心。
以罵割打擲。非具大精進者不能忍故。
念佛應忍者。謂念佛恩德。
應忍諸難也。千萬億土。
約化身橫徧而論。
雖現身相。不見有身。
且能忍諸難事。故云淨堅固身。
無量億劫。約化身竪窮而論。
為眾說法者。顯有恩於眾。
示眾應念之意。意謂。
我已早證菩提。尚於千萬億土。
現身無量。億劫說法。
為爾末世眾生。況爾末世法師。
去佛菩提。尚在遙遠。
可不念佛恩德。極力以忍諸難乎。
此如來將己以勵他也。 ^613b38

△二頌許以護持二。
一正頌長行。二顯益結勸。
初。
orig::  ^613c12

若我滅度後能說此經者〔至〕為作聽法眾。
commentary::  ^613c16

初頌遣人內護。清淨士女。
即長行優婆塞夷。
以彼不離塵俗。能修清淨行故。
長行云聽其說法。
此云供養法師。葢供養聽法。
皆為引導眾生。集令聽法。
義互出耳。此超頌化四眾義也。
欲加惡者。雖惡意已動。
而惡事未舉也。變人者。
諸菩薩等。變作同類之人。
衛護者。疏解惡心。
化令向善聽法。此追頌遣化人義也。
若說下。頌現身垂教〔約義超頌〕。
說法之人。獨在空閑者。
恐培風不厚。不足以圖南也。
寂無人聲。讀誦此經者。
為欲善其事。必先利其器也。
如來之身。乘願示現。
非是欲愛所生。故有清淨光明。
聯句為章。聯讀為句。
長行云句讀。義互影耳。
通謂通達其義。利謂熟利其文。
若人能如是者。即為具德。
以能代佛宣揚。具法師之德故。
既具法師之德。與佛聲氣相通。
然後或說或誦。時時佛為現身。
故皆得見也。若人下。
頌遣人外護〔追頌〕。
文義俱同長行。 ^613c18

△二顯益結勸。
orig::  ^613c46

是人樂說法分別無#CB15145;礙
〔至〕得見恒沙佛。
commentary::  ^614a2

首二句。明自獲樂說之辯。
諸佛句。顯眾聖冥加之功。
如此說法。必能逗機。
故云能令眾喜。親近法師者。
不滯小道。故能速得菩薩。
隨順師學者。能習大乘。
故得見恒沙佛。據此。
則發心行道。有志見佛者。
於此法師。幸勿覿面錯過可也。
顯勝明益竟。
other:: 
# 見寶塔品第十一

commentary::  ^614a4

△二募人弘經〔品題云〕。
orig::  ^614a14

妙法蓮華經見寶塔品第十一
commentary::  ^614a16

塔以寶名者。以是七寶所成。
復以種種寶物而莊校故。
準阿含明四處起塔。
謂佛生處。得道處。
轉法輪處。入滅度處。
今之寶塔。乃先佛入滅塔也。
若論此品正義。本為唱滅募人。
而唱滅募人。却因見塔發起。
故品以見塔為名。
又此品別義有五。
一為三周說法。普記成佛。
欲假多寶證明。令信所說不虗故。
如塔中出大音聲。
歎言善哉善哉。乃至如所說者。
皆是真實是也。二為法師一品。
已示要行。欲明經劫行因。
全憑願力攝持故。
如多寶乃久已滅度。
以願力故。聞說法華。
從地涌出是也。三為三根領解。
已得全體。欲假雲集分身。
令獲即體之用故。
如三千大千世界。
於如來一方所分之身。
容受猶未能盡等是也。
四為羣賢成佛。俱依淨土。
恐疑娑婆穢惡。欲示染淨相即故。
如不離娑婆。三變淨土。
乃至移諸天人。置於他土等是也。
五為群賢成佛。壽命俱長。
恐疑釋迦有滅。欲示生滅無二故。
如多寶分座。滅而不滅。
釋迦就座。生而不生是也。
然此五義。前三乃懸示資糧。
後二乃預闢道路。
得其旨者。則法師不患無濟。
妙法橫竪可行。故最後唱滅募人終其義焉。 ^614a18

△〔經文分三〕一多寶證明。
二分身雲集。三入塔募人。
初三。一寶塔涌現。
二發聲證明。三問答其由。
初。
orig::  ^614b8

爾時佛前有七寶塔〔至〕供養寶塔恭敬尊重讚歎。
commentary::  ^614b14

初涌出住空。佛表實智。
塔表實相。言從前三乘人等。
心開悟解。念念實智發光。
時時實相現前。故以佛前有塔表之。
塔以七寶成者。以實相理雖性具。
亦由信戒聞捨等。
七聖法財之所顯故。
高五百由旬者。表實相竪通五道。
縱廣二百五十由旬者。
表實相橫貫三乘。
言三乘眾生。較之五道眾生。
僅有其半。故以二百五十由旬表之。
從地涌出者。塔本現成。
向被大地所覆。今乃破地而出。
表實相本自現成。
向被權宗所蔽。今乃破權而顯故。
住在空中者。有形之塔。
住在無形之空。表實相無相。
終歸於空也。種種寶物莊校者。
謂塔體之上。種種眾寶。
莊點校飾。表實相體中。
自具恒沙性德以為嚴故。
五千下。莊嚴殊勝。
五千欄楯者。塔上橫欄竪楯。
計五千層。表實相體中。
總攝五位諸法門故。
五位中每位具十。
十十互具成百。百百互具成千。
故且以五千欄楯表之。
其實無盡。猶如帝網。
龕室千萬者。周圍各有龕室。
以數計之。共有千萬。
表諸法門中。攝機方便。
亦復無盡。略對十種異生。
心行差別。置千萬言。
無數幢幡。以為嚴飾者。
謂龕室之外。各以幢幡為嚴。
表攝機方便。皆以折攝二門為前導也。
垂寶纓絡者。謂龕室之上。
各有露幔。寶纓交絡垂布。
表攝機方便。皆以四種攝法為化法也。
寶鈴萬億。而懸其上者。
謂纓絡之上。懸以寶鈴。
表四攝法中。各以種種異類言音而應機也。
異類言音。濟以四無礙辯。
演出真戒定慧。普被一切。
故以四面出香。充徧世界表之。
其諸旛葢者。無數幢幡之上。
皆有寶葢。表慈悲蔭覆。
行慈悲時。一切法趣慈悲。
故以七寶合成表之。
高至四天王宮者。
四天王宮。當人天交接之際。
表慈悲上可及天。
下可及人。餘非不及。
且約善道言也。三十下。
供養眾多。三十三天等。
各興供養者。見塔足知有佛。
表實相體中。本具自性真佛。
一切眾生。所應尊重故。 ^614b16

△二發聲證明。
orig::  ^614c30

爾時寶塔中出大音聲〔至〕如所說者皆是真實。
commentary::  ^614c32

塔中出音者。過去先佛。
欲為作證也。如來略明權實。
以發會眾真疑。廣明權實。
以生當機真信。二俱盡善。
故重言善哉以歎美之。
平等大慧。即指略明中所說諸佛智慧。
以此乃生佛同具。
故稱平等。法說章中。
所謂自證無上道。
大乘平等法。若般經中。
所謂是法平等。無有高下。
皆指此也。稱為教菩薩法者。
聲聞辟支所不知故。
妙法華經。即指廣明中三周所說。
四十年前。從不開演。
故稱佛所護念。為大眾說者。
三根普被。無遮揀也。
重言如是者。印其廣略所說。
二俱無妄之意。既已印定。
猶恐擬議。故唱言釋迦世尊。
證其如所說者。皆是真實。 ^614c34

△三問答。其由三。
一四眾慶怪。二樂說請問。
三如來垂答。初。
orig::  ^615a6

爾時四眾見大寶塔〔至〕恭敬合掌却住一面。
commentary::  ^615a12

地非藏塔之處。空非住塔之所。
今見塔從地出。住在空中。
定知其有異世之瑞。
且聞發大音聲。證明前法。
益信從前領解。審實不虗。
故云皆得法喜。雖得法喜。
而地中有塔之故。
空中住塔之由。究竟不知。
且塔中惟藏佛之故形。
而音聲乃若出生人之口。
不得不且喜且驚。
以怪其未曾有也。
欲謝得法之益。并申驚怪之情。
故從本座而起。具儀却住。 ^615a14

△二樂說請問。
orig::  ^615a26

爾時有菩薩摩訶薩〔至〕又於其中發是音聲。
commentary::  ^615a30

菩薩具四辯才。誨人不倦。
故以樂說為名。此品重在流通。
獨貴樂說。故以若為當機。
前云四眾喜怪。此云八部心疑者。
眾互影耳。而白佛言者。
欲徵有塔之故。并發聲之由。
以決會眾之疑也。
言寶塔地涌。已屬可疑。
又發音聲。愈難理會。
雖知是佛境界其如眾心難安。
故以以何因緣等而徵問之。 ^615a32

△三如來垂答三。
一因中願力。二果後遺囑。
三呼名結答。初。
orig::  ^615a42

爾時佛告大樂說菩薩〔至〕為作證明讚言善哉。
commentary::  ^615a48

全身者。揀非舍利。
即生前住世身也。
過去者。揀非現在。
東方者。揀非此土。
去此最遠。故云無量千萬億等。
大成云。國名寶淨者。
七寶所成。無諸垢穢故。
佛號多寶者。功德法財。
惠施無盡故。行菩薩道時。
作大誓願者。欲酧法恩。
永矢弗忘之意。滅後塔廟。
猶於十方聽法。及為作證讚善者。
葢為引進後學。令堅正信。
以續諸佛慧命。此涌塔發聲之第一由也。 ^615b2

△二果後遺囑。
orig::  ^615b16

彼佛成道已臨滅度時〔至〕讚言善哉善哉。
commentary::  ^615b18

營塔雖人天之事。
制度在比丘主持。
故於天人大眾中。
告諸比丘。不忘宿願。
欲以塔往十方。聽經作證。
故囑以欲供全身。
應起大塔。神通者。
果後神通。願力者。
因中願力。若徒有願力而無神通。
欲往不能。徒有神通而無願力。
能往不欲。多寶以神願相資。
故能於十方世界。
凡有說經之處。彼之寶塔。
莫不涌現作證。此涌塔發聲之第二由也。 ^615b20

△三呼名結答。
orig::  ^615b32

大樂說今多寶如來塔〔至〕讚言善哉善哉。
commentary::  ^615b36

將欲結答。仍呼樂說者。
是請主故。如來意謂。
汝問以何因緣。有此寶塔。
如我上說。今乃多寶如來。
臨終遺囑。供養全身之塔。
汝問以何因緣。地涌發聲。
如我上說。乃彼佛因中願力。
聞說法華經故。地涌讚善。
多寶證明竟。 ^615b38

△二分身雲集三。
一雲集之由。二正明雲集。
三遣使說欲。初二。
一釋迦酧樂說願。
二分身酧釋迦請。
初。
orig::  ^615b46

是時大樂說菩薩〔至〕於十方世界說法者今應當集。
commentary::  ^615c4

初樂說願見多寶。
如來境界。非樂說所能進問。
故曰以如來神力白佛。
此事論也。若作表法者。
以自性真佛。非口頭三昧所能契悟。
必資實智之力。乃相應也。
願欲見此佛身者。
雖聞佛說。必須親見。
疑乃盡故。佛告下。
示以多寶願力。願以深重言者。
不可移。不可動也。
然多寶既為聽經。
出於佛前。乃又不肯輕示其身。
必令彼佛分身盡集。
乃出現者。恐時眾作輕易想故。
此事論也。若作表法者。
謂欲見自性真佛。
必奮全智之力。乃庶幾耳。
大樂下。酧願許集分身。
今應當集者。遠酧多寶。
近酧樂說之願也。 ^615c6

△二分身酧釋迦請。
orig::  ^615c26

大樂說白佛言世尊〔至〕并供養多寶如來寶塔。
commentary::  ^615c28

初樂說請集分身。
現見佛身在此。又聞分身十方。
生希有心。故亦願欲見。
現見在此說法。又聞十方說法。
生尊重心。故并願禮供。
爾時下。放光遠請諸佛。
白毫處兩眉之中。
表中道智。法身德。
白毫如琉璃筒。表真空智。
解脫德。放光乃圓照法界。
表妙有智。般若德。
序分表會權歸實。
授記成佛。以彰三德之全體。
此中表攝異歸同。
募人弘法。以顯三智之大用。
得此意者。則七軸雄文。
皆為筌蹄。佛光照燭。
十方俱見。但以言不頓彰。
先約東方言之。準觀佛三昧海經云。
釋迦東方所現化身。
乃至碎大千界塵。
猶不能數。今云五百萬億等。
亦不能數之數耳。
玻璃為地者。顯依報清淨。
寶樹行列以供遊觀。
寶衣敷地以供坐臥。
故云寶樹寶衣。以為莊嚴。
菩薩充滿者。顯正報純善。
寶幔垂天。以為蔭覆。
寶網懸空。以為遮防。
故云徧張寶幔。寶網羅上。
諸佛說法者。謂化主正說。
圓音落落。該十剎而頓周。
故稱以大妙音。菩薩說法者。
化伴助揚。主伴重重。
極十方而齊唱。故稱徧滿諸國。
南西北方等。所照依正主伴。
與此無異。故云亦復如是。
爾時下。分身辭眾欲來。
各告菩薩者。蒙光欲來。
暫辭彼眾之意。契光照之意。
愍樂說之誠。故曰我今應往娑婆世界。
釋迦佛所。示應往之意。
為請現之事。故云并供養多寶如來寶塔。
正量論云。彼此一體。
原非自他。告眾應往者。
乃隨機權應。假分賓主耳雲集之由竟。 ^615c30

△二正明雲集二。
一略集。二廣集。初三。
一略變一土。二諸佛略集。
三結略不盡。初。
orig::  ^616a28

時娑婆世界即變清淨〔至〕移諸天人置於他土。
commentary::  ^616a34

娑婆世界。即變清淨者。
有三義。一者時眾淨業力故。
以從前所作。皆屬有漏不淨。
故見娑婆穢惡。向後所作。
皆屬無漏淨業。故見清淨莊嚴。
二者諸佛神通力故。
以諸佛欲大饒益。
此會之眾。故於未來之先。
預以神通淨國。三者釋迦方便力故。
以如來慮諸會眾。
染淨未忘。故以方便之力。
顯示染淨不二。琉璃為地。
寶樹莊嚴者。揀非從前塵土無際。
荊棘徧野。黃金為繩。
以界八道者。揀非從前轍迹縱橫。
間關不通。無諸聚落。
村營城邑者。揀非從前人廣地隘。
五趣雜居。并無大海江河。
山川林藪者。揀非從前坑坎堆阜。
高下不平。藪大澤也。
燒大寶香天華布地者。
揀非從前狼烟邊起。
征塵迷塞。寶網覆上。
懸諸寶鈴者。揀非從前黃風蔽日。
紅沙吼空。試觀從前穢土。
即今日之淨國。今日淨國。
宛從前之穢土。究極乎孰幻孰真。
要且知非淨非穢。
但變其心。勿嫌其境。
惟留此會者。以此會背塵合覺。
堪入佛境故。移諸天人者。
以天人背覺合塵。
自生違礙故。是則置於他土者。
非置他土。葢即有眼不見。
如彼對面千里者是也。
若作表法者。娑婆乃釋迦所居。
表開佛知見。入理法界。
變為淨土。表示佛知見。
入事法界也。 ^616a36

△二諸佛略集。
orig::  ^616b32

是時諸佛各將一大菩薩〔至〕各於此座結跏趺坐。
commentary::  ^616b34

但為證事而來。無煩廣眾。
故諸佛各將一侍。
各到樹下者。一樹一佛也。
皆有師座者。一佛一座也。
然一樹一佛。自然相稱。
且樹有枝葉華果。
次第莊嚴。一佛一座。
自然現成。且座以種種大寶。
而為校飾是皆諸佛不思議力。
所現無礙之境。結跏趺座者。
遠遠而來。示同少憩之儀也。
若作表法者。諸佛略集。
表示佛知見。已入事無礙境。
智慧業用。稍勝於前故。 ^616b36

△三結略不盡。
orig::  ^616c2

如是展轉徧滿三千〔至〕一方所分之身猶故未盡。
commentary::  ^616c4

正量論云。諸佛來儀。
惟一佛一侍。一樹一座。
所占非廣。徧娑婆猶容一方未盡。
足見應化之廣也。
略集竟。 ^616c6

△二廣集三。一廣變八方。
二諸佛廣集。三結廣徧滿。
初二。一更變八方。
二方外更變。初。
orig::  ^616c10

時釋迦牟尼佛欲容受〔至〕諸天寶華徧布其地。
commentary::  ^616c14

前變一土。容受一方分身。
猶未能盡。今欲容受十方。
故須更變。二百萬億等。
明所變之量也。無有地獄等者。
有二義一謂時會清淨。
徧觀諸法皆如。二謂惡道業重。
違遠諸佛之境。移諸天人等同前。
目真鄰陀。此云石。
摩訶目真鄰陀。此云大石。
即世界所有大石小石山也。
鐵圍。圍小千界。大鐵圍。
圍大千界。即世界所有界限分齊山也。
須彌。亦云蘇迷盧。
此云妙高。以是妙寶所成。
高至忉利。即四洲中央所有大主山也。
諸山王者。總指須彌山外。
七重香水海際。七重金山。
所謂持雙。持軸。擔木。
善見。馬耳。象鼻。魚嘴山也。
然此以上諸山。有鐵圍等。
則有彼此世界之分。
有須彌等。則有彼此天下之殊。
有目真鄰陀等。則有彼此高低之異。
又且有江海等則有彼此滄桑之變。
今既皆無。故云通為一國。
寶地平正寶交露幔者。
謂眾寶交絡。而為遮露之幔。
懸諸幡葢者。謂張幡設葢。
以為國界之嚴。餘俱同上。
若作表法者。更變八方。
表悟佛知見。入理事無礙法界也。 ^616c16

△二方外更變。
orig::  ^617a2

釋迦牟尼佛為諸佛當來〔至〕諸天寶華徧布其地。
commentary::  ^617a4

前既已變八方。容則可容。
坐猶未可。今為當來坐故。
須於方外更變。然雖如是。
實為表法。若不然者。
維摩丈室。尚容三萬二千師子之座。
況圓極妙境。反出於小不思議之下乎。
餘文準上。若作表法者。
方外更變。表入佛知見。
入事事無礙法界也。
廣變八方竟。 ^617a6

△二諸佛廣集。
orig::  ^617a16

爾時東方釋迦牟尼所分〔至〕皆悉來集坐於八方。
commentary::  ^617a18

仍舉東方者。乃前番略集之餘。
說法來集者。謂所經之處。
隨緣作佛事也。然一方雲集之餘。
尚有百千萬億那由恒沙之多。
況次第十方諸佛。
皆悉來集。則主伴重重。
無盡無盡。澄心觀之。
儼然一幅華藏圖也。
若作表法者。東方未集之餘。
今已來集。表悟佛知見。
進入理事無礙。智業轉勝。
至於十方諸佛皆悉來集者。
表入佛知見。圓證事事無礙。
而智慧業用。無盡無盡矣。 ^617a20

△三結廣徧滿。
orig::  ^617a34

爾時一一方四百萬億〔至〕諸佛如來徧滿其中。
commentary::  ^617a36

四百萬億等。指兩番所變國土。
諸佛如來者。指廣集十方分身。
土容佛而不狹。佛處土而不少。
故云徧滿其中。正明雲集竟。 ^617a38

△三遣使說欲。
orig::  ^617a42

是時諸佛各在寶樹下〔至〕諸佛遣使亦復如是。
commentary::  ^617a44

諸佛與佛。雖屬一體。
既已分身垂迹。示同世間賓主。
故各在樹下。遣使問訊。
問訊者。問訊起居。
齎華者。聊申來儀。
掬謂兩手相捧也。
而告之言者。告以如何問訊。
如何供養。如法行故。
如我辭曰者。謂教以如我言辭。
一一致問也。佛無病緣。
亦無憂惱。問以少病少惱者。
葢以眾生不受教化。
即病惱耳。法身真常。
無不安樂。問以氣力安樂者。
以從前本懷不暢。
即不樂耳。及問菩薩聲聞者。
致意其主。以及其伴故。
菩薩聲聞。既以出離三界。
復問安隱者。以從前繫滯行位。
抱迷未遣。即不安隱也。
以此寶華者。授以所掬之華。
散佛供養者。教以如法興供。
而作是言者。勅以傳欲與釋迦牟尼佛也。
彼某甲佛者。教以代稱己名。
據此。則分身示迹。
名不盡同。所謂餘國作佛。
更有異名者以此。
與欲者。許以願樂之意。
言多寶願力。必待分身同欲。
然後開塔。故釋迦放光遠照。
意從分身。索欲。今分身雲集。
隨順忍可。故云與欲開塔。
一方既爾。方方皆然。
故云諸佛遣使。亦復如是。
分身雲集竟。 ^617a46

△三入塔募人三。
一開塔就座。二接眾在空。
三祈通募人。初四。
一世尊開塔。二四眾興供。
三多寶分座。四釋迦就座。
初。
orig::  ^617b32

爾時釋迦牟尼佛〔至〕如却關鑰開大城門。
commentary::  ^617b38

既見來集。又聞與欲。
已如多寶之願。即從座起。
住虗空中。欲酧樂說之請。
又塔在空中。今欲開塔。
故須起座住空。若作表法者。
以從前說權說實。
皆屬對待。俱有住著。
今既會權歸實。實亦不住。
終歸第一義空。故以起座住空表之。
四眾情知開塔。咸生渴仰。
故皆起立合掌。一心觀佛。
如來智鑑眾心。略施神力。
故以右手指。開七寶塔戶。
却猶斷也。大城之門。
閉以橫木為關。封則堅鐵為鑰。
關鑰一斷。城門一開。
隱隱如雷震之聲。
今開七寶塔戶。音聲亦爾。
故云如也。 ^617b40

△二四眾興供。
orig::  ^617c10

即時一切眾會皆見多寶如來〔至〕及釋迦牟尼佛上。
commentary::  ^617c12

初見佛聞言。全身不散者。
有二義。一由願力攝持。
二顯滅非真滅。寂然不動。
故云如入禪定。前雖讚證。
猶有間隔。恐未信其果出先佛之口。
今現身復讚復證。
故得又聞其言也。
善哉善哉者。仍前讚歎之語。
快說是法等。仍前作證之詞。
快猶暢也。從前隨他意語。
本懷未暢。雖說不快。
今則隨自意語。既暢本懷。
故云快說。為聽經故。
而來至此者。有契宿願。
特為作證也。又快者速疾義。
言現前授記。出世之本懷既彰。
滅後通經。應化之妙用宜顯。
故勸以快說。據此。
則快說等言。非為證前。
乃欲啟後也。爾時下。
歎異興供。歎未曾有者。
有二義。一謂久滅度佛。
發言如生。歎事未有。
二謂多寶讚證。知前所說。
歎法未有。事未有故。
心生渴仰。故以華散多寶。
法未有故。志懷感謝。
故以華散釋迦。 ^617c14

△三多寶分座。
orig::  ^617c40

爾時多寶佛於寶塔中〔至〕釋迦牟尼佛可就此座。
commentary::  ^617c42

為泯生滅之迹。示同相契之意。
故分座令坐。
△四釋迦就座。
orig::  ^617c44

即時釋迦牟尼佛入其塔中坐其半座結跏趺坐。
commentary::  ^617c48

不存生滅之見。深體多寶之心。
故入塔跏趺。開塔就座竟。 ^618a2

△二接眾在空。
orig::  ^618a4

爾時大眾見二如來〔至〕接諸大眾皆在虗空。
commentary::  ^618a6

初大眾作念。佛坐塔內。
塔住空中。故云佛坐高遠。
三乘雖各有神通。
佛威德故。不敢施設。
故願神通加被。令處虗空。
又為以此。表第一義空。
非權智所能親證。
必資實智之力故也。 ^618a8

即時下。如來垂接。
接眾在空者。有二義。
一為愍眾作念。隨順其心。
二為令近佛座。以便付囑。 ^618a14

△三祈通募人二。
一長行。二偈頌。初。
orig::  ^618a18

以大音聲普告四眾〔至〕欲以此妙法華經付囑有在。
commentary::  ^618a22

分身已集。多寶已現。
時當唱滅祈通。故以大音普告。
娑婆國土。人多弊惡。
廣說妙法。易招怨嫉。
故問誰能於此。意顯娑婆弘經不易。
必資願力攝持。乃可行也。
今正是時者。謂正當發願之時。
以有本師現在。并多寶分身。
為作證明。意顯錯過此時。
恐護念之緣。未必如是之勝也。
不久當滅。有二義。
一法爾如是故。謂化圓入滅。
諸佛通軌。如光照萬八千佛。
過去二萬億日月燈明等。
皆是也。二本懷已暢故。
謂三周說法。授三根記。
且又廣記現在。懸記未來。
出世本懷。不過如是。
如遺教經云。自利利人。
法皆具足。若我久住。
更無所益是也。在者繫屬義。
言如來滅後。此經為諸佛慧命。
若此經無所繫屬。
則慧命危矣。故云佛欲以此。
付囑有在。葢欲使此經有所繫屬。
庶諸佛慧命可延也。
長行竟。 ^618a24

△二偈頌〔約義廣頌標頌云〕。
orig::  ^618b2

爾時世尊欲重宣此義而說偈言。
commentary::  ^618b6

△〔正頌分三〕一舉佛勸持。
二稱功較難。三讚教揚機。
初二。一舉三佛同為。
二勸發願護持。初三。
一多寶願力。二分身遠來。
三自用方便。初。
orig::  ^618b8

聖主世尊雖久滅度〔至〕在在所往常為聽法。
commentary::  ^618b14

前六句。借彼勸勉。
辭意諄切。讀之令人墮淚。
此佛下。明彼願重。
言多寶處處聽法。
雖為難遇。亦由本願攝持。
則願力誠不可少也。 ^618b16

△二分身遠來。
orig::  ^618b20

又我分身無量諸佛〔至〕令法久住故來至此。
commentary::  ^618b22

如來意謂。分身雲集。
雖為聽法及見多寶。
至觀其捨本妙土。
乃至諸供養事。亦為感發汝等。
發願護持。令此法久住於世。
則分身之意。誠不可負也。 ^618b24

△三自用方便。
orig::  ^618b28

為坐諸佛以神通力〔至〕以是方便令法久住。
commentary::  ^618b32

初自舉前事。為坐諸佛等。
自舉三變淨土之事。
在文可了。諸佛各各等。
自舉雲集分身事也。
國土清淨如池。寶樹行列如蓮。
佛身金色如華。故云如清淨池。
蓮華莊嚴。樹座未嘗無光。
近佛則闇。惟佛光明嚴飾。
熾然照耀。故云如夜闇中。
然大炬火。身出妙香者。
毛孔出香好也。眾生蒙佛身香。
歡喜羅拜。身不自勝。
若碎柯迎風披靡。
故云譬如大風。吹小樹枝。
末二句。結方便意。
意謂。從前三變淨土。
雲集分身。令眾生見此依正。
蒙此光香者。是皆如來以是方便。
感發汝等。生信發願。
令此法久住於世。
汝等果能體貼佛心。
發願護持。雖至佛滅度後。
如我在世。等無有異。
舉三佛同為竟。 ^618b34

△三勸發願護持。
orig::  ^618c8

告諸大眾我滅度後〔至〕以大誓願而師子吼。
commentary::  ^618c10

初正勸發願。如來意謂。
三佛同為斯法。汝等亦當黽勉。
當來我滅度後。誰能護持斯經。
或讀誦。或演說。今於佛前說誓。
則如來有護念之責。
而汝等得堅固之鎧矣。
誓即願也。非同邪教。
令立惡誓。種種鄙穢之語。
聞之不禁絕倒。其多下。
顯願有力。言多寶雖久滅度。
以大願攝持力故。
今發師子吼音。為作證明。
則願力之有益於永遠者。
誠大矣哉。舉佛勸持竟。 ^618c12

△二稱功較難二。
一稱持功德。二較法難持。
初。
orig::  ^618c26

多寶如來及與我身〔至〕多寶如來及諸化佛。
commentary::  ^618c30

初示證勸持。意謂。
汝等有意弘經。今三佛現在其前。
自當證知此意。為汝護念。
而諸佛子等。誰能護持此法。
稱此三佛現在。當發大願。
令得久住。若此機已失。
恐再會未必能也。
其有下。稱讚功德。
意謂。我以諸佛慧命。
繫屬此經。其有能護此經。
令我慧命不斷。則為供我。
豈惟供我。亦復供養多寶。
以多寶處於寶塔。
常為是經故也。豈惟多寶常為是經。
分身亦然。故云亦復供養諸來化佛。
莊嚴光飾等。示以化佛之相。
前文所謂如清淨池。
蓮華莊嚴。乃至佛坐其上。
光明嚴飾等是也。
若說此經。則為見我等者。
以此經為如來全身。
說者必親見此理故。
準後文。龍女以珠供佛。
頓捨因門。妙嚴一見雲雷。
即獲果記。則護說此經。
功德可勝言哉。 ^618c32

△二較法難持二。
一總標難持。二別以較量。
初。
orig::  ^619a8

諸善男子各諦思惟此為難事宜發大願。
commentary::  ^619a12

教以各諦思惟者。
恐倉卒應命。有始無終也。
示以此為難事者。
令審知其難。預防乎難也。
預防乎難。無如願力攝持。
故誡以宜發大願。 ^619a14

△二別以較量四。
一較量演說難。二較量書讀難。
三較量說聽難。四較量奉持難。
初。
orig::  ^619a18

諸餘經典數如恒沙〔至〕能說此經是則為難。
commentary::  ^619a24

餘經如恒沙之多。
隨機易解。凡具身子之智。
及滿慈之辯者。皆能演說。
故云未足為難。手接須彌。
足動大千。凡具目連之通者。
皆能遠擲。故云亦未為難。
雖處有頂之高。談羣經之廣。
若兼前三子之長者。
儘可能之。故亦未足為難。
惡世說此。是則為難者。
有四義。一謂此經深奧。
人多怨嫉。不同餘經。
隨機易解故。二謂惡世二乘。
權執堅固。不同須彌。
猶在可接故。三謂惡世凡夫。
無明深厚。不同大地。
猶在可動故。四謂惡世增慢。
空腹高心。不同有頂。
猶在可上故。 ^619a26

△二較量書讀難。
orig::  ^619a44

假使有人手把虗空〔至〕暫讀此經是則為難。
commentary::  ^619a46

初較量書難。把虗空而遊行。
有神通者可能。故曰亦未為難。
以妙旨而染翰。無願力者難終。
故曰是則為難。若以下。
較量讀難。置大地於足甲。
升梵天而未難者。
以是神通事故。讀此經於惡世。
雖暫時而猶難者。
以是佛道因故。然神通乃小乘所尚。
佛道非大器難承。
此難不難之所由分也。 ^619a48

△三較量說聽難。
orig::  ^619b10

假使劫燒擔負乾草〔至〕問其義趣是則為難。
commentary::  ^619b14

初較量說難。劫燒乃循業發現。
無業可循者。便可負草不燒。
故云亦未為難。此經非有障可聞。
一人有障者。難以持說令聽。
故云是則為難。若持下。
較量聽難。八萬四千法門。
無非對症施藥。一十二部經典。
總是以法隨機。聽易入而効易成。
故皆得六神通。機從化而教可施。
故云亦未為難。佛滅後則人多弊惡。
聽此經則世多怨嫉。
況能問其義趣。若非大有宿緣者。
不能如此。故云是則為難。 ^619b16

△四較量奉持難。
orig::  ^619b30

若人說法令千萬億〔至〕如斯經典是則為難。
commentary::  ^619b34

一切眾生。莫不好樂小乘。
崇尚神通。好樂則易得。
崇尚則易具。故雖令有是益。
亦未為難。奉謂奉以自修。
持謂持以教人。奉以自修。
非圓機不能。持以教人。
非大願必退。故云是則為難。
然此以上四科。展轉較量。
總為末世弘經起見。
而弘經法師。第患不知其難耳。
若預知其難。則大願發於先。
精進帥於前。被忍辱鎧。
秉智慧弓。雖入邪見稠林。
天魔境界。杖木瓦石之區。
惡罵捶打之域。亦有所弗慮矣。
稱功較難竟。 ^619b36

△三讚教揚機二。
一讚教超羣。二揚機殊勝。
初。
orig::  ^619c4

我為佛道於無量土〔至〕若有能持則持佛身。
commentary::  ^619c8

如來意謂。我為佛道求人。
徧於無量國土。從始成道。
以至今日。廣說一切諸經。
而於其中。究其義理幽深。
功能殊勝者。莫過於此。
故云此經第一。大成云。
羣經之關鍵者以此。
此經為諸佛之母。
諸佛法身之所從生。
故云若有能持。則持佛身。
大成云。千聖之命門者以此。 ^619c10

△二揚機殊勝。
orig::  ^619c20

諸善男子於我滅後〔至〕一切天人皆應供養。
commentary::  ^619c22

初能感諸佛。再勸說誓。
并示持難者。反復叮嚀。
總為弘經不易。亦為借此。
以顯持人之勝也。
暫持者。少時受持。
雖少時受持。而諸佛共鑑。
故云我則歡喜。諸佛亦然。
如是下。能敵眾行。
正以能敵眾行。故云諸佛所歎。
此經如千經之擔。
雖暫時一荷。已非怯弱者所能。
故云是則勇猛。此經如萬仞之山。
既發心欲登。便非退屈者之志。
故云是則精進。此經如金剛寶劍。
雖暫時一揮。便可斷七支之非。
故云是名持戒。此經如毗嵐大風。
即須臾鼓動。已足抖塵勞之事。
故名行頭陀者〔頭陀。
亦云杜多。此翻抖擻〕。
此經如斫迦羅粒。
雖暫時入腹。不久便脫頴而出。
故為疾得佛道。能於下。
能利自他。讀持此經。
堪於續佛慧命。故云是真佛子。
明了實相。足為眾善所歸。
故云住淳善地。淳猶至也。
又豐厚義也。此上約自利言之能解其義。
便能說法度生。故云是世間眼。
恐畏世。即濁惡世也。
濁惡世時。人多剛強暴虐。
故名恐畏。當斯時也。
能須臾說。則是如來所遣。
行如來事。故應供養。
此上約利他言之。
顯勝募人竟。
other:: 
# 提婆達多品第十二

commentary::  ^619c24

△二證益發願二。
一示相證益。二承當發願。
初。
orig::  ^620a12

妙法蓮華經提婆達多品第十二
commentary::  ^620a16

提婆達多。亦名調達。
此云天熱。以初生時。
人天等眾。心皆驚熱故。
亦云天授。以斛飯無子。
從天祈嗣。妄計天所授故。
佛之從弟。阿難之胞兄也。
世世與佛為怨。成就佛德。
葢是行於非道。達佛道者。
若論此品。兼有文殊弘法之事。
今捨後從前。惟以達多名品。
又此品別義有五。
一為顯世間富貴。
不足恃故。如佛昔為國王。
為於法故。捐捨國位等是也。
二為折憍慢眾生。
令虗心故。如仙人來白王言。
我有妙法。若不違我。
當為宣說等是也。
三為令處逆如順。
作成就想故。如如來自謂。
由達多知識。令我具足六波羅密等是也。
四為破尼眾劣心。
令生真信故。如龍女忽轉男身。
即往南方無垢世界。
成等正覺等是也。
五為示頓漸二益。
遮二種過故。如釋迦漸修。
不著於理。龍女頓證。
不滯於事等是也。 ^620a18

△一約達多通經以證漸益。
二約文殊弘法以證頓益。
初三。一遠舉本因。
二結會證益。三聞信功德。
初二。一長行。二偈頌。
初三。一國王棄國求法。
二仙人索願為說。
三國王為法隨侍。
初。
orig::  ^620a44

爾時佛告諸菩薩〔至〕吾當終身供給走使。
commentary::  ^620b6

初總標為法。無量劫中求法。
不以時長自諉。故云無有懈倦。
於多下。泛敘願行。
常作國王。願求菩提者。
不以有漏自足。惟以無漏為期也。
劫石可磨。此志不易。
故云心不退轉。為滿六波羅密。
而偏言勤行布施者。
以檀義攝於六故。
心無悋惜象馬七珍者。
財物布施。亦不悋惜國城妻子。
奴婢僕從者。依正布施。
又不悋惜頭目髓腦。
身肉手足者。身命布施。
總顯一切能施。故云不惜軀命。
蓋以人所最重者。
軀之與命。此尚不惜。
餘可知耳。時世下。
正明本事。人壽無量。
時當善世也。必標此者。
為下經於千歲伏限。
捐捨國位者。頓棄四海之富。
委政太子者。永託萬機之權。
據此。則貪著世樂。
無有慧心者。宜知奮矣。
擊鼓集眾也。必集眾而宣令者。
以示但為求法。不擇其人之意。
供給者。四事供給。
走使者。聽用走使。
然此王以為法捐軀。
重道忘懷。願屈九五之尊。
甘作奴僕之役。據此。
則當今之世。有所挾求者。
宜知愧矣。 ^620b8

△二仙人索願為說。
orig::  ^620b40

時有仙人來白王言〔至〕若不違我當為宣說。
commentary::  ^620b42

若不違我。當為宣說者。
大成云。以道師人。
必言聽事遵。非冒名沽寵而已。
又試其有所挾否。
如挾勢挾貴。不足以與道也。
以匹夫而為百世之師者。
其仙人之謂歟。 ^620b44

△三國王為法隨侍。
orig::  ^620c2

王聞仙言歡喜踊躍〔至〕精勤給侍令無所乏。
commentary::  ^620c4

聞言歡躍者。以有法故。
即隨仙人者。不食言故。
供給所須者。謂四事所須。
一一供給。采果汲水等。
謂一應走使。無不聽用。
乃至身為床座。身心無倦者。
總顯至勞至苦。甘受不辭也。
於時奉事者。適時無違。
經於千歲者。寒暑不輟。
非為博苦行之名。
實欲求無上之道。
故云為於法故。精勤給侍。
望其歡喜說法。故令無所乏少。
所謂供養是佛子。
冀得須臾聞也。然仙人介節尚志。
獨能下。王者之心。
而此王重道忘懷。
遂能屈至尊之體。
非此王無以見仙人之高。
非仙人無以成王者之大。
惟王與仙。可為萬世授受者法。
長行竟。 ^620c6

△二偈頌〔標頌云〕。
orig::  ^620c26

爾時世尊欲重宣此義而說偈言。
commentary::  ^620c28

△〔正頌分二〕一義頌長行。
二結證寓勸。初三。
一頌國王棄國求法。
二頌仙人索願為說。
三頌國王為法隨侍。
初。
orig::  ^620c30

我念過去劫為求大法故〔至〕身當為奴僕。
commentary::  ^620c36

首二句。頌總標為法。
次二句。頌泛敘願行。
以不貪五欲。必能發願成佛。
廣行惠施故也。末四句。
頌正明本事。長行云擊鼓。
此云椎鐘者。二事總為集眾。
前後互出耳。身為奴僕。
即供給走使義也。 ^620c38

△二頌仙人索願為說。
orig::  ^620c44

時有阿私仙來白於大王〔至〕吾當為汝說。
commentary::  ^620c48

阿私。此云無比。謂其人與法。
皆無比故。能修行者。
謂如教修行。即長行不違義也。 ^621a2

△三頌國王為法隨侍。
orig::  ^621a4

時王聞仙言心生大喜悅〔至〕身心無懈倦。
commentary::  ^621a8

大成云。木實曰果。
桃李之屬。草實曰蓏。
瓜瓞之屬。隨時恭敬者。
謂薪水果蓏等。各適其時也。
餘可知。義頌長行竟。 ^621a10

△二結證寓勸〔補頌〕。
orig::  ^621a14

普為諸眾生勤求於大法〔至〕今故為汝說。
commentary::  ^621a16

如來意謂。我於往昔。
普為眾生。勤求大法。
亦不是為我己身。
及以欲樂。故雖為大國王。
猶能精進勤求。獲得此法。
由我為法如此。遂致今日得成佛果。
此是我之行履。今故為汝宣說。
汝等果能如我所行。
佛果菩提。皆可速證。
遠舉本因竟。 ^621a18

△二結會證益二。
一結會古今。二證成漸益。
初。
orig::  ^621a26

佛告諸比丘爾時王者〔至〕時仙人者今提婆達多是。
commentary::  ^621a30

王則我身。顯佛道不易可成。
仙則達多。顯害佛實無惡意。
一順一逆。總為鼓揚妙法。
接引眾生耳。 ^621a32

△二證成漸益二。
一釋迦成道。二達多得記。
初。
orig::  ^621a34

由提婆達多善知識故〔至〕皆因提婆達多善知識故。
commentary::  ^621a42

達多昔為仙人。能折佛之貢高。
能成佛之德業。故佛以善知識稱之。
具足者。即圓滿義。
慈悲喜捨。名四無量心。
一慈無量。能與眾樂。
二悲無量。能#CB15072;眾苦。
三喜無量。慶他離苦得樂。
四捨無量。緣他無憎無愛。
四攝法者。一布施攝。
謂樂財眾生。即以財施。
樂法眾生。即以法施。
二愛語攝。謂以善軟心。
隨順一切。安慰開諭。
令生親附。三利行攝。
謂與諸眾生成辦利益。
起三業行。令得從化。
四同事攝。謂明見眾生。
分形散影。和光同事。
密結其心。神通即六種神通。
亦即華嚴十通。道力即正助道力。
亦即金剛道力。餘見前文。
此上明具足功德。
不惟具足功德。資以砥礪。
即今果後教化。仍沐功勳。
故云成等正覺。廣度眾生。
皆因達多善知識故。
然達多世為佛怨。
佛尚以善知識稱之。
據此。則凡有逆我者。
皆應作知識想也。 ^621a44

△二達多得記三。
一佛號界名。二住世教化。
三滅後利益。初。
orig::  ^621b24

告諸四眾提婆達多〔至〕世界名天道。
commentary::  ^621b28

果號天王者。以覆護眾生得名。
葢以因中示為佛怨。
示入地獄。皆為覆護眾生。
不令起惡也。世界名天道者。
以此界眾生。久蒙教化。
淪骨浹髓。能繼天王佛之道故。
然達多雖稱權現。
因害佛故。不免地獄之苦。
又雖稱惡人。因教佛故。
遂得天王之記。據此。
則與佛有難者。固應寒心。
而惡心未似達多者。
豈可不自勉乎。 ^621b30

△二住世教化。
orig::  ^621b42

時天王佛住世二十中劫〔至〕得無生忍至不退轉。
commentary::  ^621b44

準教中一增一減為一小劫。
二十番增減為一中劫。
成住壞空各二十番增減。
為一大劫。今云二十中劫者。
應是五大劫也。廣為眾生者。
三乘之機。說於妙法者。
三乘之教。三乘之教。
通稱為妙者。以凡有所說。
悉到智地故也。得阿羅漢等。
三乘之益。得無生忍。
至不退轉。義當七八二地。
如華嚴八地文云。
菩薩摩訶薩。於七地中。
善修習方便慧。乃至入一切法如虗空性。
是名得無生法忍。
成就此忍。即時得入第八不動地是也。 ^621b46

△三滅後利益。
orig::  ^621c14

時天王佛般涅槃後〔至〕發菩提心至不退轉。
commentary::  ^621c16

初正法數量。全身下。
舍利塔量。諸天下。
感恩供塔。無量下。
依法證果。結會證益竟。 ^621c18

△三聞信功德。
orig::  ^621c20

佛告諸比丘未來世中〔至〕若在佛前蓮華化生。
commentary::  ^621c22

於國王棄國。信敬不疑。
則無貪心。於仙人索願。
信敬不疑。則無瞋心。
於國王為法。信敬不疑。
則無癡心。三毒既滅。
故無三塗之報。於達多成佛。
信敬不疑。故得生佛前。
於達多弘經。信敬不疑。
故常聞此經。不疑達多實是惡人。
故生人天受樂。不疑達多應入地獄。
故感蓮華化生。然此蓋以提婆達多。
惡名素著。一旦授記成佛。
易招疑謗。故言聞信功德如此。
亦欲借此。以顯冤親平等。
以絕憎愛之見也。
約達多通經以證漸益竟。 ^621c24

△二約文殊弘法。
以證頓益三。一二士相見。
二問答證益。三會眾信受。
初。
orig::  ^621c40

於時下方多寶世尊〔至〕共相慰問却坐一面。
commentary::  ^621c44

初智積請還。意謂。
師弟之來。本為證經。
證經已畢。縱住無益。
故啟白本師。當還本土。
菩薩名智積者。以智慧積聚如山也。
釋迦下。佛留智積。
意謂。欲彰頓益。非大智無以啟。
非積智無以證。故留以且待須臾。
與文殊論說妙法。
葢以文殊大智啟之。
以智積積智證之也。
爾時下。文殊來見。
文殊表根本智。俱來菩薩表差別智。
俱坐蓮華。表智依行成。
華如車輪。表行圓智就。
行圓智就。自能超越生死大海。
故以從海涌出表之。
住虗空中者。表既出生死。
安住第一義空。詣靈鷲山者。
表雖住義空。空亦不住。
從蓮華下者。表雖依行成。
行亦不著。由無住無著。
乃契佛境生滅無二之覺智。
故以至於佛前。敬禮二尊表之。
修敬者。如問訊起居之類。
往智積所者。預知佛留智積。
敬為相見也。隨順世儀。
略敘寒溫。故云共相慰問。
賓主相對。欲論妙法。
故云却坐一面。又序分之後。
未見文殊有去。乃無去之去。
涌塔之時。未見智積隨來。
乃無來之來。無來之來。
還應無去而去。故智積請還本土。
無去之去。還應無來而來。
故文殊從海涌出。
若實有去來。則赴應不廣。
此二士者。亦為弘經菩薩。
未能泯絕去來者。
作榜樣觀也。二士相見竟。 ^621c46

△二問答證益二。
一三番問答。二證成頓益。
初三。一問答所化數目。
二問答所說法義。
三問答頓證有無。
初。
orig::  ^622a42

智積菩薩問文殊師利〔至〕於海教化其事如是。
commentary::  ^622a48

初智積請問。意謂。
龍性多瞋。難可調伏。
所化眾生。應不多得。
故問以其數幾何。
文殊下。文殊示證。
意謂。佛性平等。品類自分。
大智在我。隨機堪化。
故答以其數無量。
無量故。不可稱述。
不可計較。如是則說之舌亂。
思之意暗。故云非口所宣。
非心所測。知其不久便至。
故教以且待須臾。
自當證知。證知者。
現量親證。了知不昧也。
所言下。化眾時來。
論說六波羅密者。
彼此講究。云何修。
云何證也。此眾原是小乘。
自住虗無空寂之境。
縱有所說。亦惟小乘智斷之法。
故云本聲聞人。在虗空中。
說聲聞行。今蒙文殊教化。
從空入假。漸習真空之學。
故云今皆修行大乘空義。
文殊下。文殊指答。
其義可知。 ^622b2

△二問答所說法義。
orig::  ^622b24

爾時智積菩薩以偈讚曰〔至〕惟常宣說妙法華經。
commentary::  ^622b28

初智積讚問。龍宮非行化之處。
龍眾非易度之機。
而文殊能化能度。
故以大智勇徤讚之。
今此諸大會。及我皆已見者。
自述現量分明。所謂且待須臾。
自當證知者。信矣。
演暢實相義。開闡一乘法者。
準正法華云。惟為露聖旨。
分別說其義。據此。
則演暢者。直指義。
開闡者。分析義。蓋智積因見來眾。
不知文殊如何教化。
故雙開二問。為是直指實相義乎。
為是分別一乘法乎。
若分別一乘。則羣機漸入。
故能廣導眾生。若直指實相。
惟大根頓了。故令速成菩提。
今觀此眾。不知其為漸入頓了。
故承上雙詰二益。
為是廣導諸眾生乎。
為是令速成菩提乎。
文殊下。文殊直答。
惟說妙法者。二問之中。
葢是演暢實相義也。 ^622b30

△三問答頓證有無。
orig::  ^622c6

智積問文殊師利言〔至〕志意和雅能至菩提。
commentary::  ^622c8

初智積直問。甚深者。
罄千佛之底蘊。微妙者。
盡性相之幽宗。最為尊重。
故稱諸經中寶。時乃說之。
故稱世所希有。非常之法。
心有非常之益。故問以頗有眾生等也。
勤加精進者。拌盡身心。
直取向上。修行此經者。
獨宗至教。不涉餘乘。
果能如此。自然不歷僧祇。
頓超諸聖。此智積所以有速得佛不之問也。
文殊下。文殊指答。
復有二義。初指人歎德。
年始八歲。智慧利根者。
歎其年富根利。大有為也。
善知眾生諸根行業者。
歎其權智觀機。可下化也。
言眾生根有利鈍。
行有淺深。業有厚薄。
龍女皆善知之。得陀羅尼。
能受秘藏者。歎其實智受法。
可上求也。言諸佛甚深秘藏。
龍女以總持智。不惟領受無遺。
且能執持不失故。
深入禪定。了達諸法者。
歎其定慧圓融。離癡狂也。
言正入定時。即能了法。
不墮癡定。正了法時。
即能入定。不落狂慧故。
於剎下。正答速證。
剎那者。最少之時。
準教中。以利刃透九十重紙。
分九十剎那。其少可知。
發心義當初住。以初住即名發心住故。
不退義當八地。註見前文。
辯才無礙。義當九地。
如華嚴九地文云。
菩薩住此善慧地。
作大法師。具法師行。
乃至起四無礙辯。
用菩薩言詞。而演說法等是也。
慈念眾生。猶如赤子者。
義有兩向。若消歸上文。
即是九地作大法師。
真慈平等。於諸眾生無偏無黨。
若消歸下文。即是十地化他行圓。
於諸眾生無少忘念。
猶如父母愛子。無所不至也。
功德具足。義當十地。
謂十地自利行圓。
一切功德皆具足故。
如華嚴十地文云。
菩薩以此大智職故。
能行無量百千萬億難行之行。
增長無量智慧功德。
名為安住法雲地等是也。
據此。則從初發心。
乃至十地。祇消一剎那頃。
所謂頓超十地無難事者。
其龍女之謂歟。心念二句。
為下龍女說偈伏案。
如下龍女說偈。讚佛三身圓融。
已非二乘所知。至於我闡大乘。
度脫苦眾之語。又非二乘所及。
故預以微妙廣大許之。
慈悲二句。為下獻珠示成伏案。
如下身子不信。龍女毫不與辯。
但以寶珠獻佛。其慈悲仁讓可知。
至問其是事疾否。
答言甚疾。乃曰。以汝神力。
觀我成佛。復速於此。
其志意和雅可知。
即此慈悲仁讓。志意和雅。
儼然大聖器量。故預以能至菩提許之。
三番問答竟。 ^622c10

△二證成頓益。二。
一說偈證益。二現身證益。
初二。一智積懷疑。
二龍女說偈。初。
orig::  ^623a36

智積菩薩言我見釋迦如來〔至〕於須臾頃便成正覺。
commentary::  ^623a44

初引佛為例。難行苦行者。
如前勤行布施。不惜軀命之類。
既經無量劫數。則行業漸隆。
故云積功累德。如此皆為上求佛果。
故云求菩提道。無量劫中。
無少間歇。故云未曾止息。
三千大千世界。指往昔行化處也。
行化之處。不止三千大千。
且就娑婆一界言之。
言他界無論。近觀娑婆世界。
三千大千之中。雖至微如芥子許。
皆是如來為菩薩時。
喪捨身命之處。故云無有非是。
如此皆為下度有情。
故云為眾生故。然後。
指最後身也。最後身中。
因圓果滿。故云成菩提道。
然成道雖在最後。
而積因由於已往。
因昔有今。故云然後乃成。
乃成云者。正以見成道之不易也。
不信下。反疑前言。
現見釋迦之難。乍聞龍女之易。
不啻順水風帆。高山蟻步之殊。
故不信也。然又當知。
智積不信。乃大士助化方便。
釋迦行因。亦如來度生權巧。
若謂千年之鳥。不及朝生之鳳。
是又為智積舌頭瞞也。 ^623a46

△二龍女說偈。
orig::  ^623b28

言論未訖時龍王女〔至〕我闡大乘教度脫苦眾生。
commentary::  ^623b30

言論未訖。龍女忽現者。
正當日師資唱和。
接拍成令之儀。禮住偈讚者。
欲彰頓益。以釋智積之疑也。
偈中首二句。讚佛報身。
梵語盧舍那。此云滿淨。
謂深達罪福皆空。
圓滿清淨。即偈中初句。
此自報也。亦云光明徧照。
謂身相光明。徧照十方。
即偈中次句。此他報也。
微妙句。讚佛法身。
梵語毗盧遮那。此云徧一切處。
謂徧入幾微。徧含眾妙。
雖徧入幾微。徧含眾妙。
而彌滿清淨。中不容他。
故云微妙淨法身也。
具相三句。讚佛化身。
梵語釋迦牟尼。此云能仁寂默。
能仁者。能現化身。
仁民愛物。即偈中具相與好義也。
寂默者。應化本寂。
相好亦默。但為莊嚴法身接引蒙昧。
即偈中用嚴法身義也。
三身圓融。應機無礙。
故感天人戴仰。龍神恭敬。
戴仰者。頂戴瞻仰。
恭敬者。#CB05418;恭禮敬。
如是則凡有血氣。
咸知尊親。故云一切眾類。
無不宗奉。此如來道感天人。
法爾如是也。又聞成菩提等。
乃龍女自信成佛。
發願度生之意。意謂。
我觀如來道感天人。
信知我若成佛。亦當如是。
況又聞本師。許以頓成菩提。
何幸如之。但以此事難信。
惟佛當證知我。為我護念。
至我成佛。亦闡大乘之教。
度脫苦眾。斷不肯孤負佛恩及師恩也。
說偈證益竟。 ^623b32

△二現身證益二。
一身子不信。二龍女現身。
初。
orig::  ^623c24

時舍利弗語龍女言〔至〕云何女身速得成佛。
commentary::  ^623c28

初直言難信。意謂。
據汝聞成菩提。佛當證知等語。
儼然自謂。不久得無上道。
想我等以丈夫之姿。
負拔萃之秀。終年幸聞此法。
成道猶待多劫。況爾異類女質。
視佛果若此之易。
大言傷實。是事誠難信也。
所以下。徵起釋成。
復有二義。初不信能成。
女身為愛欲之本。
故言垢穢。法器必梵行之士。
故言非是。以非是故。
不堪受法。故曰。云何能得無上菩提。
佛道下。不信速成。
復有二義。初佛道懸難。
曠猶遠也。言從因至果。
中經五百由旬。故云懸曠。
二死難度。五住難窮。
故須經無量劫。積行具度。
即無量劫中事也。
然後乃成者。因圓而果始滿故。
此身子所以不信其速成者一也。
又女下。女人障重。
不止如前所說。故置又言。
五障者。準超日月三昧經云。
淨修四禪為梵王。
婬恣無度受女身。
勇猛少欲作帝釋。
嬌恣多態受女身。
具十善法作魔王〔即大自在天也〕。
毀失正教受女身。
慈愍眾生作輪王。
多瞋姤故受女身。
具菩薩行能作佛。
不修淨行受女身。
此皆下為能障。上為所障。
今身子從略。惟約所障言之。
據此。則若欲成佛。
只好從此發心。必待轉女成男。
無量劫積行具度。
庶可希冀。此身子所以不信其速成者二也。
由此二義。故總以結難。
云何女身速得成佛。 ^623c30

△二龍女現身二。
一獻珠表顯。二現身成佛。
初。
orig::  ^624a24

爾時龍女有一寶珠〔至〕觀我成佛復速於此。
commentary::  ^624a26

初以珠奉獻。意謂。
智積乃多寶良胤。
身子亦釋迦上足。
二賢尚疑。餘眾可知。
若持詞以辯。終不相信。
故惟以寶珠奉獻而表顯之。
寶珠表一切種智。
價值三千。表得此智者。
能取大千成佛也。
持以上佛者。表龍女頓證。
上契佛果。佛即受之者。
表心印相符。蒙佛印證。
識此意者。則向下轉男成佛。
又多一重公案。龍女下。
就事問答。問以疾不者。
龍女自信成佛。欲假此以表其速。
答言甚疾者。二賢不諭其旨。
即就事以道其實。
所謂是則也是。非則實非。
女言下。示以復速。
教以觀我者。令立驗其實。
顯成佛非徒虗說。
教以神力觀者。俾深察其微。
顯頓成非是幻化。
受珠作佛。成佛在己。
故云復速於此。 ^624a28

△二現身成佛。
orig::  ^624b2

當時眾會皆見龍女〔至〕一切眾生演說妙法。
commentary::  ^624b6

眾會皆見者。明明歷歷。
絕覆藏也。因緣殊勝。
報障頓轉。故能忽然變男。
又忽然變男者。為除身子女非法器。
及猶有五障之疑故。
一珠稱性。萬行齊圓。
故能具菩薩行。又具菩薩行者。
為除身子經劫積行。
及智積引佛為例之疑故。
南方者。虗明之地。
無垢者。清淨之區。
言即往者。以人既可女而男。
方亦可暗而明。界亦可染而淨。
如是則男女明暗染淨等執。
皆不應也。坐寶蓮華。
即報身。成等正覺。
即法身。三十二相等。
即化身。前偈以斯讚佛。
今則以斯自證。龍女可謂大丈夫也。
又即往南方等者。
為除身子云何速得成佛。
及智積不信須臾便成之疑故。
普為十方。演說妙法者。
道後酧願。正應前文。
我闡大乘。度脫苦眾之語。
問答證益竟。 ^624b8

△三會眾信受。
orig::  ^624b32

爾時娑婆世界菩薩聲聞〔至〕一切眾會默然信受。
commentary::  ^624b36

初遙伸敬禮。親見成佛。
信斯法之有功。故心大歡喜。
親見說法。望真慈而遠被。
故悉遙敬禮。無量下。
兩土蒙益。無量眾生者。
宿具慧根之機。或聞法解悟。
即登不退。戒剎那功圓。
現受記莂。亦龍女頓成一類。
六反震動者。表六位無明。
一時頓破此彼土蒙益也。
此土蒙益中。略去聞法解悟。
長出發菩提心。與彼土互顯。
智積下。時眾默然。
智積目覩其事。心允其說。
舍利智察其微。詞窮於辯。
二賢尚爾。餘眾可知。
故皆默然無語。深心信受。
準華嚴入法界品。
善財童子。徧歷百一十城。
皆曰南方。所遇五十三位勝友。
非止一類。故古德約其義云。
明正為南方盡南矣。
益我為友。人盡友焉。
今此品如來稱達多知識。
龍女往南方成佛。
其亦華嚴入法界品之意歟。
示相證益竟。
other:: 
# 持品第十三

commentary::  ^624b38

△二承當發願〔品題云〕。
orig::  ^624c18

妙法蓮華經持品第十三
commentary::  ^624c20

持有二義。一奉持。
二傳持。文云。我等於佛滅後。
當奉持讀誦說此經典。
此奉持也。又云。我等於如來滅後。
周旋往返十方世界。
能令眾生書寫此經等。
此傳持也。又奉持亦兼傳持。
傳持亦兼奉持。以自利利他。
常相須故。故惟以持名品。
若別說者。亦具五義。
一為寶塔募人。如來深以弘經為慮。
此品羣賢發願。安慰佛意故。
如文云。惟願世尊。
不以為慮等是也。
二為法師品來。重重顯示。
妙法殊勝。此品勉力弘經。
自明深信故。如文云。
我等亦自誓願於異國土。
廣說此經等是也。
三為三周授記。不及尼眾。
法師廣記。未說其名。
此品增記。滿尼眾願故。
如文云。於時世尊。
告憍曇彌。何故憂色而視如來。
汝心將無謂我。不說汝名授記等是也。
四為新記聲聞。不堪娑婆弘經欲假不退菩薩。
擴充其志故。如文云。
爾時世尊視八十萬億那由他諸菩薩等是也。
五為不退菩薩。知佛青蓮頻加。
責望在己。敬承佛意。
弘經自任故。如文云。
時諸菩薩。敬順佛意。
乃至便於佛前。作師子吼等是也。
總言法雖佛說。道在人弘。
群賢各據一途。津梁末世。
使斯文永衍塵劫。
俾有識同結法緣。
此持品之所由說也。 ^624c22

△〔經文分四〕一菩薩發願。
二聲聞發願。三尼眾發願。
四不退發願初。
orig::  ^625a12

爾時藥王菩薩摩訶薩〔至〕種種供養不惜身命。
commentary::  ^625a18

初發願弘經。發願貴在普濟。
故以藥王居先。弘經須假辯才。
故以樂說居次。至於上求下化。
又須萬行交修。萬德齊嚴。
故以二萬菩薩為眷屬。
欲發大願。先慰佛心。
故云惟願世尊。不以為慮。
奉持讀誦者。以法自修。
說此經典者。以法化世。
此自持兼傳持也。
後惡下。忍難無畏惡世去聖時遙眾生弊惡日甚。
故云善根轉少。惟知粉飾虗名。
不務真修實證。故云多增上慢。
詐言得道。邀彼恭敬。
故云貪利供養。貪心既起。
瞋癡繼之。故云增不善根。
起惑造業。永繫生死。
故云遠離解脫。不求出世。
聞必生謗。故云難可教化。
雖難可教化。而冒難不捨。
故云起大忍力。忍力云大者。
不惟受辱不報。且欲究竟度彼。
如不輕之於上慢之類。
不惜身命者。謂但知有法。
雖至喪身失命。亦所不惜故。
菩薩發願竟。 ^625a20

△二聲聞發願二。
一無學發願。二有學發願。
初。
orig::  ^625a46

爾時眾中五百阿羅漢〔至〕於異國土廣說此經。
commentary::  ^625b2

新記聲聞不能同於菩薩。
一例發願。故云亦自誓願。
道力未充。深畏娑婆世界。
難可教化。故云於異國土。 ^625b4

△二有學發願。
orig::  ^625b8

復有學無學八千人〔至〕瞋濁諂曲心不實故。
commentary::  ^625b10

初願在他國。所以下。
徵起釋成。娑婆國中。
類多剛強暴虐。難調難伏。
故云人多弊惡。妄言得道得果。
濫膺恭敬。故云懷增上慢。
不務真修實證。福慧減損。
故云功德淺薄內懷嫉姤之心外現足恭之相。
故云瞋濁諂曲。一味貪圖利養。
誑惑世間。故云心不實故。
此有學之所以願在他上者。
非無謂也。聲聞發願竟。 ^625b12

△三尼眾發願三。
一愛道增記。二耶輸增記。
三歡喜發願。初。
orig::  ^625b24

爾時佛姨母〔至〕得阿耨多羅三藐三菩提。
commentary::  ^625b28

初愛道望記。六千人。
愛道眷屬也。瞻仰尊顏。
目不暫捨者。望記之狀。
意謂。我等德齊聲聞。
族勝龍女。彼既指名授記。
現前成佛。我何不爾。
由此所以憤憤悱悱。
瞻仰不捨。又瞻仰不捨。
即憂色而視也。於時下。
示先總許。憂色而視。
正為不會說名與之授記。
如來觀其顏面。知其心腹。
故問以何故憂視。
將無謂我等也。總說聲聞授記者。
如法師廣記文云。
求聲聞者。求辟支佛者。
求佛道者。如是等類。
咸於佛前。聞妙法華經一偈一句。
乃至一念隨喜者。
我皆與授記等。今汝下。
更與增明。欲知者。
欲知行因之詳。及得果之悉也。
將來之世等。記以因行。
當得作佛等。記以果號。
因地為大法師。以法結緣。
果中見者歡喜。故號一切喜見。
轉次授記。名亦應同。
以因中俱為法師故也。 ^625b30

△二耶輸增記。
orig::  ^625c8

爾時羅睺羅母耶輸陀羅〔至〕佛壽無量阿僧祇劫。
commentary::  ^625c10

初耶輸作念耶輸雖非尼主。
已勝六千。理應別說其名。
而與授記。故以不說為念。
若論此事。貴在自肯。
說與不說。有何交涉。
蓋以女流著相。雖成道猶有餘習故也。
佛告下。如來與記。
善國者。人多勝善。
無諸弊惡。此以因為法師。
嚴淨佛土所感。因為佛婦。
資華色以修行。果證真如。
假光相以嚴身。故號具足千萬光相。
佛壽無量僧祇者。
大成云。既曰善國。
仁人相踵。秉命悠長。
故隨機之壽。住世亦永。 ^625c12

△三歡喜發願。
orig::  ^625c26

爾時摩訶波闍波提比丘尼〔至〕於他方國廣宣此經。
commentary::  ^625c30

初因記歡喜。并其眷屬。
即指六千人也。即於下。
說偈發明。未出迷途者。
令出迷途。故稱世尊導師。
未脫苦惱者。令脫苦惱。
故云安隱天人。前文愛道憂視。
正中心不安。華色無名。
亦中心缺然。故云我等聞記。
心安具足。諸比下。
偈已發願。欲報佛恩。
發願弘經。自覺力量微薄。
不堪惡世。故云能於他方。
尼眾發願竟。 ^625c32

△四不退發願三。
一如來目視。二不退作念。
三發願護持。初。
orig::  ^625c44

爾時世尊視八十萬億那由他諸菩薩摩訶薩。
commentary::  ^625c48

羣賢發願弘經。分彼分此。
不台聖意。故世尊目視此眾。
欲其一力承當。大成所謂默然心遣。
令彼自薦是也。 ^626a2

△二不退作念。
orig::  ^626a6

是諸菩薩皆是阿惟越致〔至〕不見告勅我當云何。
commentary::  ^626a8

初指人顯德。阿惟越致等。
通論則八地以上。
皆可當此。若別論者。
阿惟越致。義當八地。
以八地證無生忍。
永無退轉。如華嚴八地文云。
以能獲得不退轉法。
是故說名住不動地等。
即阿惟越致義也。
轉不退輪。義當九地。
以九地具善順慧。
善調諸根。如華嚴九地文云。
住此地已。了知眾生諸行差別。
教化調伏。令得解脫等。
即轉不退輪義也。
得陀羅尼。義當十地。
以十地墮在佛數。
總持佛地功德。如華嚴十地文云。
如來力無畏不共法。
一切佛事。咸在其中等。
即得陀羅尼義也。
即從下。具儀作念。
意謂。佛既屬目於我。
我等豈敢孤負佛意。
若世尊果見告勅。
我等自當如佛所教。
此菩薩深望佛勅意也。
復作是念者。進退兩難之意。
意謂。始見我佛青蓮頻加。
似有注意。今觀我佛默然無為。
不見告勅。觸之不得。
背之不可。故云我當云何。 ^626a10

△三發願護持二。
一發願祈護。二說偈陳情。
初。
orig::  ^626a38

時諸菩薩敬順佛意〔至〕在於他方遙見守護。
commentary::  ^626a42

蓮目已及。雖綸音未降。
不可有違。故云敬順佛意。
有願弘經。雖告勅未見。
豈肯中止。故云欲滿本願。
任此難事。發言無畏。
故云作師子吼。周旋者。
周圍旋轉。往返者。
徑過去來。十方者。
染淨普應。蓋以羣賢分疆立界。
不合聖意。故作如是願也。
凖前羣賢發願。或云我等受持。
或云我等廣說等。
其操在己。今云令眾書寫。
乃至修行憶念等。
其志在人。是較前羣賢願力。
為尤難也。書受讀誦者。
令其以法自奉。解說其義者。
令其以法教人。說丈不及行尺。
故又令其如法修行。
真修須憑理觀。故又令其起正憶念。
正憶念者。謂直心正念真如法也。
皆是佛威者。歸功佛護。
不自伐善之意。此發願也。
惟願世尊。他方遙護者。
乃祈佛護念之詞。
準前法師品云。我雖在異國。
時時令說法者。得見我身。
又云我於餘國遣化人。
為其集聽法眾等。
皆遙見守護之義。
發願祈護竟。 ^626a44

△二說偈陳情〔標偈云〕。
orig::  ^626b26

即時諸菩薩俱同發聲而說偈言。
commentary::  ^626b28

△〔偈文分三〕一弘經自任。
二諸難自忍。三請佛安住。
初。
orig::  ^626b30

惟願不為慮於佛滅度後恐怖惡世中我等當廣說。
commentary::  ^626b32

首句安慰佛心。不必以末世弘經為慮也。
於佛下。乃一力承當之語。
大成云。聖人去世。
無人救正。傷風敗倫者多。
故云恐怖惡世。以聖道訓世。
令人遷善崇德。故當廣說。 ^626b34

△二諸難自忍二。
一忍罵害毀輕。二忍恐怖擯斥。
初。
orig::  ^626b40

有諸無智人惡口罵詈等〔至〕皆當忍受之。
commentary::  ^626b44

初忍罵害。大成云。
正斥曰罵。傍及曰詈。
下愚無信。視正如怨。
嫉其法。惡其人。惡言毀之不足。
加刀杖而害之。菩薩怨親平等。
不較不報。以禮自責。
以忠自恕。惟道是務。
皆當忍之。惡世下。
忍毀謗。邪智者。知見不正。
諂曲者。心行不實。
心行不實故。甘於自欺。
故云未得謂得。知見不正故。
樂於自大。故云慢心充滿。
然既假比丘之形而居心如此。
是謂附佛法之外道也。
阿練若。此云閑靜處。
約地言。亦云無諍。
約行言。今依後義。
蓋指一類假飾無諍行者言之。
納衣在空閑者。內染麗服。
外著納衣。心馳魏闕。
身處空閑。特假此以欺世盜名耳。
一味虗詐不實。謬稱無諍。
故云自謂真道。見彼入廛行化。
反生謗毀。故云輕人間者。
此乃假納衣而壞滅佛法。
在空閑而阻滯正修。
如來所謂師子身中蟲。
還食師子肉者此也。
貪著利養者。揀非淨心說法。
但與白衣者。惟是希圖利養。
無智俗人。易受其惑。
故為世所恭敬。如供羅漢。
是人懷惡心者。每思惱害正修。
常念世俗事者。一味貪圖利養。
空說無諍。枉在空閑。
故云假名練若。欣邪厭正。
嫌他障己。故云好出我過。
作如是言者。即出過之言。
如下所說者是。自貪利。
謗人貪利。自外說。
謗人外說。自妄作。
謗人妄作。自誑世。
謗人誑世。自為求名說法。
謗人求名說法。此稂莠貽害嘉禾。
正信之士。不可不知所辨也。
常在大眾者。興謗不止一時。
所對不止一人。蓋欲壞我正法。
顯彼邪教。故云欲毀我等。
國王大臣。操生殺之權。
向以誹謗。意欲摧我立彼。
婆羅門等。乃正信之士。
向以誹謗。意欲親彼疎我。
及餘比丘。指和合之眾。
向以誹謗。意欲破和結黨。
說惡說邪。巧用間計。
若非正信堅固。正智分明者。
鮮有不被其惑。如來所謂斷滅佛種。
命終直入阿鼻。劫盡更生他方。
展轉以至無數劫等。
即此類也。我等敬佛。
忍是諸惡者。有二義。
一謂如來目視我等。
寓有勸持之意。我等既為敬順佛意。
雖至惡亦所當忍。
二謂如來多劫勤苦。
為我等求此法門。
我等既為敬念佛恩。
雖極苦亦為應受。
前文所謂念佛故應忍者是也。
為斯下。忍輕慢。上屬背毀。
故誣以作經。此乃面刺。
故譏以是佛。似讚實毀。
笑語帶誚。較之惡言辣口。
尤為難當。此菩薩所以預為之計。
忍罵害毀輕竟。 ^626b46

△二忍恐怖擯斥。
orig::  ^627a26

濁劫惡世中多有諸恐怖〔至〕皆當忍是事。
commentary::  ^627a28

初忍恐怖。濁劫惡世。
妖孽時出。故云多有恐怖。
惡鬼入身。罵詈毀辱者。
如楞嚴飛精附人。
訐露人事之類。此正可恐可怖事也。
敬謂敬順佛意。信謂信忍佛言。
信忍佛言。知菩提之在近。
敬順佛意。念弘法之當先。
稍涉回途。便成退轉。
故云當著忍鎧。忍辱稱鎧者。
內護法身不失。外遮魔事不入故。
為說是經。忍此難事者。
知有法。不知有身也。
我不下。忍擯斥。不愛身而惜道者。
自述其志。來世護經者。
自明其願。此志此願。
難為不知者道。故云世尊自當知也。
濁世比丘。執權為實。
故云不知方便。隨宜所說。
由不知故。乍聞廢權立實。
反生毀怨。故云惡口顰蹙。
數數見擯者。屢被逐斥。
遠離塔寺者。不共住止。
是乃坐以大妄語成。
按波羅夷法。結其罪耳。
上言佛所囑者。指此經言。
如前寶塔品云。佛欲以此妙法華經。
付囑有在是也。此云佛告勅者。
指募人言。如前寶塔品云。
以大音聲普告四眾。
誰能於此廣說妙法。
今正是時是也。少有退屈。
即違佛勅。故云當忍是事。
諸難自忍竟。 ^627a30

△三請佛安住。
orig::  ^627b16

諸聚落城邑其有求法者〔至〕佛自知我心。
commentary::  ^627b18

初發願申請。地無論廣狹。
故統言聚落城邑。
人無論親疎。故統言其有求法。
皆到其所者。如月落百川。
說佛所囑者。如風鳴萬籟。
親受靈山付囑。故是世尊所使。
賴有大願攝持。故能處眾無畏。
自任善說。願佛安住者。
以唱滅原為募人。
得人不必更滅也。
我於下。結誓求證。
世尊亦兼多寶。十方通指分身。
必對三佛結誓。原為求證。
故云佛自知我心也。
證益發願竟。法華指掌疏卷第四
w:: 音釋
note:: 窪 ^627b20

〔烏瓜切音洼窊也又深也〕。
錙銖
〔輕微也上莊持切音菑下慵朱切音殊〕。
虷
。陬 ^627b44

〔側鳩切音鄒隅也〕。
瓞
〔徒結切音絰瓜之小者〕。
拌
〔普半切音判捐棄也〕。
辣 ^627b46

〔郎違切音剌辛甚也〕。
訐
〔居謁切音揭攻人陰私也〕。
 ^627b48
