
other:: 大佛頂如來密因修證了義諸菩薩萬行首楞嚴經直解卷第六
author:: 明古杭雲棲寺後學沙門　廣莫　直解
other:: 繡水優婆塞　朱大猷　校
orig:: 
爾時，觀世音菩薩即從座起〔至〕從聞思修入三摩地。
commentary::  ^807b10

這一節經，承前別敘初因之二十五方便也。
此六根中耳根也。
由選當機，文義詳備，故移置此。
菩薩名觀世音者，從因以立名也。
名通二意：一自行，二化他。
按今經追敘初因，約自行邊說。
自行既成，復以自行之功，加被群機。
下三十二應、十四無畏等，即其事也。
下文云：由我觀聽圓明故，觀音名遍十方界。
此約自行釋名也。
若約法華？普門品意，全在化他邊說。
彼經云：若有無量百千萬億眾生，聞是觀世音菩薩，
一心稱名觀世音者，觀其音聲，皆得解脫云云。
此約化他釋名也。
或謂觀乃眼家之用，世通十界，音是十界言說。
音須耳聞，何故稱觀？
此約六根清淨邊說。
良由眾生六根分隔不相為用，菩薩由返聞故內得圓通。
如前文云明不循根、寄根明發，則六根適以互用，故稱觀世音也。
又前云不由前塵所起知見故稱入流，今何故又稱觀世音？
不亦墮循聲流轉之咎乎？
此對未得圓通者說。
若得圓通，何妨入廛垂手拔苦與樂，循聲救苦塵塵無礙，故又稱為觀自在也。
菩薩乘無緣慈被諸眾生，說法如幻、度生同空，乃以無緣而應之。
如古德云：無緣慈力赴群機，明月影臨千#CB00589;水。
不忘眾生故名觀世音也。
然又從古觀世音如來受記得觀音名，因果相符同得此名。
我昔下。正明悟因。
聞思修者。即是如幻聞熏聞修三昧。
聞屬耳根，思即是熏，熏是熏習，謂從聞中熏習次第修成始入定故。
三摩地譯云正心行處，又云正定
orig::  ^807b12

初於聞中入流亡所〔至〕生滅既滅寂滅現前。
commentary::  ^807c14

這一節經承上聞思修意，正出觀體也。
初於下，先示人空之行。
聞中是耳根初字，應下漸增字，意有三重，以應前文三空義故。
入是返意，流是聞性功能，以流逸取聲塵故。
所字指上流字說，動靜是所聞之塵，良由眾生循聲流轉，
而其聞性向外流出，菩薩不隨聲塵所起，
流返入內，窮能流之根，流根不可得，則亡其所入，
所入的流性既寂，則外之動靜二相了然不生，此節聞思修已麤具矣。
流性既寂，根塵乃解，此是人空境界。
何以故？葢由我相不空，故有根塵，有我我所，
今根塵既解，正是我空，我即人也。
如圓通章前總示解結次第中第一云：
此根初解，先得人空。
可引證此，這便是第一重意矣。
如是下，謂從此漸入，增進其功，應上初字看。
上文根塵既解，能所即空，而盡性未亡，
故復牒而遣之云：聞所聞盡，盡聞之性亦不住也。
上聞字是能聞根，下所聞是塵盡字，謂此能聞所聞俱盡，
只此盡聞之覺亦不住著，則覺所覺亦空。
上覺字是遣盡聞之覺，下所覺是能所，
以盡聞之覺不住故，則其能覺所覺皆空矣。
此是法空境界，如前經第二重云：空性圓明，成法解脫。
解脫即是空之異名，謂能所俱盡，盡性亦空，故名法空。
這便是第二重意矣。
空覺下二句，空覺字即頂上句空字說，
謂盡覺及能所皆空，則空覺極盡圓滿，空所空滅矣。
上空字是法空，下所空字是人空，謂人空法空俱滅，
此是三空境界，如前經第三重云：解脫法已，俱空不生。
俱空者，即人法二空拂其迹故，故云不生。
這便是第三重意矣。
生滅下二句，結顯寂滅，謂彼微細生滅滅盡，
從此證大寂滅，寂滅即大涅槃義，故云寂滅現前。
orig::  ^807c16

忽然超越世出世間〔至〕與諸眾生同一悲仰。
commentary::  ^808a26

這一節經承上寂滅現前，以明獲二殊勝之功也。
忽然下二句，謂菩薩得證大寂滅理，而寂滅理體一法叵得湛然清淨，
烏有十界之殊哉？
故云忽然。超越世出世間，即此忽然二字細研有味，
意謂此理不勞久練工夫遷延委曲，但於豁爾空圓直下，
一了百當放下便是，如禪家所謂#CB01403;地一聲百雜碎，
剎那相應無復許多難事，故云忽然。
忽然即倐忽間，便能超越四聖六凡之境。
又此二句是承上起下之辭，又是牒明耳根圓通功効之勝也。
十方下，是所獲承上被下之功。
十方義，准天台約十法界釋，即頂上句。
世出世間說，即十法界故。
由能超越十界，故云圓明。
今菩薩稱理之智既圓既明，故云殊勝。
言殊勝者，謂勝中之最勝，故加殊言。
此二勝者，良由菩薩證得生佛同體本妙覺心，
是故上合諸佛、下合眾生。
然此覺心本具同體慈悲，故上合佛心，
則諸佛之慈即菩薩之慈，慈能被下而與樂故，故云同一慈力。
又菩薩之心下合眾生，則眾生之悲仰即菩薩之悲仰，
眾生悲仰者由苦而生悲，欽仰菩薩來#CB15072;其苦，
仰字中含有感意，菩薩俯仰應之，故云同一悲仰。
orig::  ^808a28

世尊！由我供養觀音如來〔至〕三十二應入諸國土。
commentary::  ^808b20

這一節經，承前上合佛心，同慈力故應身與樂，而先標應數也。
由供觀音如來者，以因承果也。
蒙授三昧者，蒙果垂因也。
聞熏聞修三昧稱如幻者，謂大寂滅第一義空一塵不立，
佛之一字如眼中屑，豈容此三昧耶？
良由眾生背覺合塵處處躭染，不能通達第一義空，
如來不獲已乃建百千三昧無量度門，
令諸眾生依而修之，洗心離染證彼第一義空，既登妙空則所修三昧不可得矣。
本無而有故稱如幻，約喻說也。
聞熏聞修如前文解。
金剛是喻，以譬觀智如金剛之堅利能破惑故。
與佛下，謂由三昧功成，承前上合佛慈，起後諸應。
此總標應數，下別釋所應。
上二句是承前，下二句是起後。
入諸國土者，按下三十二應圓收十界，即十界之國土也。
orig::  ^808b22

世尊！若諸菩薩入三摩地〔至〕而為說法令其解脫。
commentary::  ^808c2

這一節，經菩薩妙應說法，自三乘始也。
菩薩法身真體，湛若虗空，方圓隨器，各見不同。
虗空云何為汝成同不同？
而應物現形，則空隨運轉，無不隨入。
菩薩無作妙應之身，亦在此也。
應止三十二者，以三十二數麤攝十界故。
若千百億微塵數，以至無量無數、不可思議數，曷有限量哉？
又此三十二，應是上合佛心，同慈力故，
慈能與樂，故文中令得解脫、得成就，皆與樂事也。
今初，先明出世三乘。
文列四聖者，以中乘開緣獨故。
三乘中，又先明大乘三摩地，譯語見前，名通大小乘故。
無漏之語，亦通大小。
大乘中言無漏者，是菩薩出世上上無漏也。
勝解現圓句，亦通大小，雖同具此語，而義有深淺故。
勝解現圓者，謂能感之機，有諸勝解智力，
現前圓具，則菩薩順其所感而應之，故下句說我於彼前云云也。
諸語通三乘者，各隨乘深淺解之。
又若諸下，次應中乘。
先獨，次緣。稱有學者，學於獨，學於緣也。
寂靜妙明者，以其樂獨善寂喜趨靜故，妙明即是靜中所得寂照之義。
勝解一句如大乘中說，但以隨乘析義有差別故。
現獨覺說法者，獨覺出無佛世，因觀諸法生滅得悟無生，無師自悟故稱獨覺。
今菩薩示同其行說獨覺法，令其易悟得解脫故。
又若諸下次明緣覺。
緣覺者，依世尊教觀十二緣，覺悟無生故名緣覺。
十二緣者，初無明乃至第十二老死是也，詳如法界次第中說。
葢緣覺乘人觀此生起還滅覺悟無生，
既悟無生則斷諸緣生滅，故云斷十二緣生滅。
緣斷無生性現，即此無生名為勝性。
勝妙現圓者，謂無生勝妙之性現得圓滿，
然由菩薩為現彼身而說彼法，彼始成就得解脫故。
又次若諸下三應小乘。
有學者，初果至三果皆名有學。
得四諦空者，即苦集滅道四也。
四俱名諦者，諦信也實也，信為實苦實集等故，空是所證真諦空也。
有學未滿空理，云何稱得？
此以因中說果之謂也。
orig::  ^808c4

若諸眾生欲心明悟〔至〕而為說法令其成就。
commentary::  ^809a22

這一節經承前妙應，次列欲色二界天趣之求也。
初若諸下，初應色天。
欲心下二句，初欲心明悟一句，葢語倒也，應云明悟欲心。
欲是欲界之欲，即五欲也。
以其明悟五欲是苦是麤是散，動障禪定之法，故厭之而欣。
上界淨妙離，故云不犯欲塵。
以不犯故，即於欲界之身便得清淨。
清淨即梵天生因，是故菩薩現梵王身，
說離欲法令得解脫，謂解脫欲境得生初禪。
以禪天稱梵者，梵是西音，具云梵摩，譯云離欲，或名淨行。
次若諸下，次應欲天。
天主指忉利天主，居須彌山頂。
山頂周八萬四千由旬，四方各八天，帝釋居中統之，故稱三十三天之主。
以統此天故，故云統領諸天也。
謂諸眾生有統天之志，菩薩現帝釋身，為說上品十善等法而成就之。
稱帝釋者，梵語釋迦提婆因陀羅，譯云能天帝。
今帝是華言，釋是梵語，略云帝釋因緣，出雜阿含經。
玩今文意，前現梵王說法則云解脫，後現帝釋說法則云成就。
葢前稱解脫者，令其解脫欲境與其清淨之樂，禪天有三重樂故。
後稱成就者，欲天全屬散善菩薩，隨順而成就生天之樂，故云成就。
下皆倣此。三、若諸下，次應欲界頂天。
欲身的欲字，是愛欲之欲，與下文愛統之愛意同。
稱自在者，別行疏云：此天假他所化以成己樂，故稱他化自在。
自在即樂義。故遊行十方一句，亦從自在邊說。
若不能遊行，則非自在。
十方但指一世界說。
我於下，如上文解。
以上二應，但指欲天。
第二、第六者，以帝釋護法之心勝餘天故，常近如來故。
他化乃欲界頂，故舉上下二天，意該其餘也。
四、若諸下，次應色界頂天。
欲身自在者，言雖同前，自在逈別，以離下界苦麤障故，
極色邊際故，故以大字簡之。
飛行虗空句，亦勝前義。
此天乃大千界主，自在超勝，飛行於大千之空，故稱大自在也。
我於下，如前文說。
然今色頂，何故不說解脫，仍云成就耶？
良以慕飛行而求自在，非解脫意，約所慕邊云成就。
若彼天正欲解脫色籠，存想空處，自當說解脫矣。
大論云：過淨居天，有十住菩薩，號大自在。
決非欲頂。長水指為他他，誤也。
今文初列梵王，後陳色頂，亦該其中。
但譯經者列名不次，故見前後出沒參互，必由譯時冗沓所致故爾。
大論又云大自在天現身八臂三目，騎白牛執白拂者是也。
五若諸下次應天將愛統鬼神者，按宣律師感通傳云天人費氏說四王天，
一王之下有八將，四王總三十二將。
據彼所說，今文天大將軍非一人也，汎指三十二將說。
故各統所屬鬼神以救護國土，必令雨暘時若年糓豐稔，不使他諸鬼神擾害眾生也。
我於下如前文說。
六若諸下次應四王天統世界獲眾生者，
是帝釋外臣，居須彌山半。
四埵引見第二解。
我於下如前文說。
七若諸下次應四王太子生天宮，驅鬼師是四天太子所職事，
即那吒太子之類也。
天父正統太子亞之，金光明經所出即其事也。
我於下如前文說。
以上但列欲色二界不及無色者，有三意：
一以無色無身故，二舉下義以該上故，三總收入下文雜類中故。
如上七應先列正統後列臣輔，文雖不次，妙應之身平等寂然無剎不現也。
orig::  ^809a24

若諸眾生樂為人主〔至〕而為說法令其成就。
commentary::  ^809c34

這一節經承前妙應人間貴姓名賢，以示世諦所尚而順其求也。
初若諸下，初應剎利。
人主即國王，王統兆庶，然有大小不同，
如四輪粟散，中夏夷狄分疆列界各治其國，名為人主。
菩薩隨順其求為現其身，說綱常倫理修齊治平之法，令成就故。
次若諸下，次應長者。
愛主族姓者，謂於本族中德高年邁五服推讓，
不唯本族所尚，而人間世靡不景慕，如黃叔度、
郭有道、陳太丘、荀朗陵輩，方以命駕太史占奏，
以真人東行德星聚，五百里賢人集，如此適足以稱長者，故云世間推讓。
論亦云長者具十德故。
我於下，如前可知。
三若諸下，次應居士。
愛談名言者，名言即是綱常倫理孝悌忠信等語，世間必以此為名言故。
居士者，以清淨自居素守貧富，貧而樂富而好禮，如此足稱居士。
我於下，如前可知。
四若諸下，次應宰官。
愛治國者，治國必自修齊始，所謂忠臣出孝子之門，
以此治國國無不治，治國乃宰相事也。
剖斷#CB15131;邑者，剖是分剖，
斷是決斷，藩鎮為#CB15131;，
縣治為邑，上自台輔下及尹牧俱稱宰官。
菩薩現為說法必陳聽訟，而必使之無訟，尼聖即其人也。
五若諸下，次應淨裔。
婆羅門譯云淨裔，又云淨行。
數術者，以卜易星命為數，禁呪符籙為術，
二者能為攝生衛命之法，術即法故。
我於下，如前可知。
orig::  ^809c36

若有男子好學出家〔至〕而為說法令其成就。
commentary::  ^810a34

這一節經承前妙應皈佛四眾，順其求也。
初若有下，初應比丘。
按竺乾九十五種外道俱有出家為沙門者，
則出家之輩信非一種，今所列者乃出族姓家入如來種者是也。
持諸戒律者，比丘具二百五十戒，以此諸戒律其身故。
比丘譯義如前。我於下可知。
次若有下，次應比丘尼。
尼是天竺女聲，即女比丘故。
禁戒者，禁是制止之辭。
尼戒五百條，詳見四分律藏，戒相倍於男比丘故。
以上是出家二眾菩薩皆現其身說法成就故。
三、若有下，次應近事男。
五戒是在家皈佛者所持，戒相雖淺乃為諸戒之基，五戒不堅持則諸戒俱毀矣。
如架屋先實其基，基不實則屋必傾矣。
優婆塞譯云近事男，以親近事奉出家比丘為其師範故。
四、若有下，次應近事女。
五戒同上。自居者，謂以五戒持身自守堅貞故。
優婆夷譯云近事女。
我於下如前可知。
以上是在家歸佛二眾菩薩皆現其身說法成就故。
orig::  ^810a36

若有女人內政立身〔至〕而為說法令其成就。
commentary::  ^810b20

這一節經承前妙應女德而順其求也。
初、若有下，初應內廷諸宮女德。
內政者，掌王家宮壼后妃之教令，名曰內政。
立身者，謂正以持己，然後正人之不正，
如此則身修而家齊，國可治矣。
自內而達於外，如詩所謂周南、召南被文王后妃之化是也。
彼內廷諸女具此願樂而仰菩薩，菩薩現女主身及國夫人等說法成就，
故女主即天子之后也。
國夫人即君夫人，所謂#CB15131;君之妻是也。
命婦者，謂妻因夫榮，受天王之誥命，故曰命婦。
大家者，家訓曰：姑，女師也。
如後漢扶風曹世叔妻，同郡班彪之女，
名昭，字惠姬。和帝數召入宮，令皇后貴人師事焉者，
無可職稱，權曰大家耳。
次、若有下，次應童男。
不壞男根者，謂真元不喪，欲惡不行，故曰童真。
我於下，如前可知。
三、若有下，次應處女。
女中有靜處堅貞，不慕男子所侵暴其身者，名曰處女。
處讀上聲，亦以童真自處故。
侵暴二字見毛詩，謂女不貞淑，以行多露，乃為他人之所侵暴。
我於下，如前可知。
orig::  ^810b22

若有諸天樂出天倫〔至〕而為說法令其成就。
commentary::  ^810c8

這一節經，承前妙應八部，及十二生類，
無剎不現，而遂其求也。
天倫者，總攝三界天類也。
脫倫者，或求生正趣故，或厭下苦麤，欣上淨妙故。
八部及諸雜類，皆以意會，其求脫倫向往之願，俱可解也。
菩薩皆能現身說法，令成就故，餘皆倣此。
藥叉，譯云輕犍。乾闥婆，譯云尋香，天帝之歌神也。
天帝欲其歌，然香召之，彼聞香即至，故云尋香。
阿修羅，譯云無端正，男醜女妍故。
又云非天，似天非天故。
緊那羅，譯云疑人，似人而頭有角，天帝之絲竹樂神也。
摩呼羅伽，譯云大蟒，非人者，即諸鬼神是也。
有形無形下四類，按第七經末，形作色，
色即形，故彼云：有色是休咎精明等，無色是空散消沉等，
有想是神鬼精靈等，無想是精神化為土木金石等。
今文從略，併成一應言之。
然於八部，又闕迦樓羅，譯云金翅鳥，十二類中，
又闕若非有形，若非無形，若非有想，若非無想等，以略影廣也。
然知菩薩於空散消沉，尚現同事說法成就，
豈形想之類，獨不徧耶？
葢略耳。又從前通稱三十二應，世出世一切聖凡生類，
無不攝盡，所謂無剎不現身也。
orig::  ^810c10

是名妙淨三十二應〔至〕無作妙力自在成就。
commentary::  ^810c48

這一節經，總結前文三十二應，皆歸功於聞熏三昧自在之力也。
妙淨者，謂不動本質，遍示生故。
如一月在天，千江現影，月不來，影不往，
眾生法爾得蒙慈力，以成其功。
所謂隨緣赴感靡不周，而恒處此菩提座，即此義也。
應應妙淨，事事無礙，不可思議，故稱妙淨。
或問：月沉萬水，不易本形，非有隨緣現相之能，豈無法喻不齊之過耶？
答曰：前不云乎，虗空不動，逐器方圓，器器見空，隨形轉變。
月之與空，當合看始得。
月以明心，空以示相，俱不失旨，請靜思之。
皆以下，全功結歸聞熏三昧之力。
稱無作者，謂此妙應，本乎無作，無作而作，
作而無作，是三昧不動而動之妙用神通，
無滯無壅，故稱自在。
orig::  ^811a2

世尊！我復以此聞熏聞修〔至〕獲十四種無畏功德。
commentary::  ^811a26

這一節經承前下，合眾生同悲仰故，應身拔苦而先標應數也。
我復的復字，承前與樂意說，故稱曰復。
以此三昧者，功歸所自也。
與諸下，牒前下，合悲仰起後十四無畏，
#CB15072;彼諸苦令無所畏，故云無畏功德。
於我身心者，我是菩薩自稱，謂此#CB15072;苦功德總在菩薩身心上得，
或觀相好而生善故，或隨所應身中得無畏故，
或觀道力而治惡故，或於三昧而修成故，
四悉巧被眾惡自消，故云於身心得也。
又細玩下十四段中，前云知見觀聽等屬身，
斷滅妄想等屬心，細尋可見。
orig::  ^811a28

一者、由我不自觀音〔至〕觀其音聲即得解脫。
commentary::  ^811a48

這一節，經承前下，合悲仰而#CB15072;苦。
故此總陳觀體，令彼稱名，脫諸苦也。
此文十四段，今初是總，下十三是別。
初明返聞自性是觀之體，餘是功能。
故不自觀音以觀觀者二句，明觀體也。
三觀字，諸方解者，或有以下者為去聲，
或有以上者為去聲，總不得經意。
何者？此是返聞自性之義耳。
且將三觀字訓作聞字，義便明白。
如云：由我不自聞聲，以聞聞者。
聞者即是聞的自性，明白切當，更無所疑。
然今三觀字皆訓平聲讀之，觀即聞故。
令彼下，是加被利他的功能，謂即以上返聞之功加被眾生。
而諸眾生能觀菩薩的音聲，音聲即名號也。
能稱名號，則一切苦惱皆得解脫。
良以名號即稱實性，名即實故。
實性雖寂，感無不通。
如眾生有苦而呼天，天必佑也。
文中苦惱，亦是總舉下十三節，別示諸苦相也。
又取名意可合併者，併之以故。
文為六截：
orig::  ^811b2

二者、知見旋復令諸眾生〔至〕大水所漂水不能溺。
commentary::  ^811b32

這一節經，承前妙應，而下同悲仰。
此二，明水火不能燒溺也。
知見旋復者，由返聞故，餘根皆復。
此明見復也。雖兼知說，意且在見，指眼根說故。
旋復者，旋是返義，復是復於元覺也。
謂眼根返入，復歸元覺。
眼性屬火，今既旋復，眼火則息，以內外火性同本生故。
內既息，外亦亡也。
以此功德加被眾生，是故入火不燒也。
觀聽旋復者，雖兼觀說，意自屬聽。
旋復如上說。上兼知，次兼觀者，意明一返元六解脫故。
耳性屬水，今既旋元，聞水自息，亦由內外同體。
內既息，外亦亡也。
以此功德加被眾生，是故入水不溺也。
故問：耳目屬水火，意出自何經？
答：世醫難經說故。
良由五臟按五行，眼通心火，耳通腎水故。
詳見彼書可撿。
orig::  ^811b34

四者、斷滅妄想心無殺害〔至〕亦如吹光性無搖動。
commentary::  ^811c12

這一節經，承前妙應而同悲仰。
此三，明鬼難刀兵不能害也。
斷滅下二句，良由六根旋復，六識併銷。
妄想，指六識說。想心取物，三毒流行，偏多殺害。
今既併銷，即亡殺害。
以此功德加被眾生，設入鬼國，鬼不能害。
鬼是不覺義，妄想是鬼義。
故斷妄想，鬼不能害也。
熏聞成聞者，上聞是妄，故熏修其妄，使其忘緣自歸，以成真聞。
一聞既返，六妄知根亦銷，亦復同於忘聲真聽。
以銷復故，境不礙心。
內根既亡，外境何有？
以此功德加被眾生，物自當壞，何能害己？
臨當下二句，約事明。
不能害己，物自壞也。
使其下，約理明。真性不動，幻物何害？
上約事可解，下約理中又引喻明。
水與光，喻真性。如水性無我，割則隨割，於水何傷？
又如日月之光，搏撮弗得，飃皷弗動。
淮南子曰：光可見而不可握，水可循而不可壞。
意可類此。真性亦然。
夫惟真性，寂然無朕，安能割之使傷，吹之使動耶？
今文惟字，即指水與光性說。
水光之性，即妙真如性。
故
orig::  ^811c14

六者、聞熏精明明遍法界〔至〕經過險路賊不能劫。
commentary::  ^811c48

這一節，經承前妙應，而下同悲仰。
此四，示明純暗謝，根斷塵離，賊所不劫，鬼禁俱平也。
聞熏下二句，由觀體純一，明徹於外，故云明徧法界。
明能破暗，故云暗性不全。
以此功德加被眾生，諸惡鬼等雖近其傍，
菩薩三昧精明閃爍如日，而諸鬼目不敢正視。
藥叉，譯見前。羅剎，譯云可畏。
鳩槃茶，譯云魘昧鬼。
毗舍闍，譯云噉精氣。
富單那，譯云熱病鬼。
音性下二句，謂外之音性遍銷，內之觀聽返入，
以此功德加被眾生，能令眾生枷鎖不著。
離塵功茂，枷鎻禁繫亦屬外塵，故不著也。
滅音下二句，謂音塵既滅，真聞圓滿，然由真聞本具之慈無處不生，
力能拔苦與樂，令諸求者雖經險路，賊不能劫。
正明慈善根力遍生之意冥被賊心，使其劫殺之念不起，
縱欲劫之，或刀刃鎗矟悉段段壞矣。
orig::  ^812a2

九者熏聞離塵色所不劫〔至〕諸阿顛迦永離癡暗。
commentary::  ^812a30

這一節經，承前妙應，而下同悲仰。
此五，明貪嗔癡三毒，悉遠離也。
熏聞離塵之義，前文已明，今何重出？
良以熏聞一行，具無量德。
今舉十四事，乃無量中少分耳。
若明其極，非言可盡，何復云重？
色不劫者，色是色慾，由六湛圓明，六塵虗妄，
妄不能劫真，故云色不劫也。
以色不劫故，多婬眾生仰之，而神功必被其益也，故云遠離貪欲。
純音無塵者，前文但說熏聞，而聞性純。
今兼所聞之音亦純者，良由心外無法音，
塵亦稱性故，故云純音。
音稱性故，無塵可得，根也境也，俱化為一真心矣，故無能對所對。
以此功德，加被忿根眾生，則諸嗔恚轉為慈矣，故云遠離嗔恚。
銷塵下四句，謂銷外妄塵，旋內真明。
法界是依，身心是正，依正兩融，朗徹無礙，
故如瑠璃，內外通淨也。
以此身土兩融之功，加被癡暗眾生，能令昏鈍，
闡提轉昏為明，故云遠離癡暗。
昏鈍性障者，謂闡提眾生，昏鈍為性，全無正智，
是故撥無因果執著，豁達空見，障真般若，
根於性故，故云性障。
阿顛迦，譯云無欲，不樂欲涅槃故，即是一闡提之異名耳。
orig::  ^812a32

十二者、融形復聞不動道場〔至〕眾人愛敬有相之女。
commentary::  ^812b22

這一節經承前妙應，而下同悲仰。
此六明資生克紹之義，能令獲二求也。
融形復聞者，按當文意，形約依正，說謂融通依正之形，故云不動而能涉也。
復聞指真聞，說意帶妄聞，謂返妄聞而復真聞也。
不動下二句，道場是修道之場，如華嚴說不動菩提場。
而升而說，謂不離當處而徧遊華藏也。
不壞世界者，謂不壞去來彼此近遠相故。
能遍下四句，明供養之廣及克紹為子之義。
然上融形復聞一句屬理，不動下二句謂不動理而涉事，
世間屬事，故以理從事，故云不壞世界。
能遍等者，正明理事互融，本具權實二義，
故有法王子之稱，以此功德加被無子眾生求男得男也。
六根下，謂六根既復圓通，用無優劣，見聞覺知皆為明照，
平等互融，故云無二，稱性周遍，故云含十方界。
大圓鏡是智，空如來藏是理，謂依十法界建立此智此理，
而此智此理皆由六根圓照之所建立，
故能承順十方微塵如來秘密法門，不唯承順而已，
猶能受領無失，即此承順受領之義，能令無子眾生求女得女也。
檇李敏師解曰：前不動而涉者，即方便智，
方便屬權，權能幹事，故應屬男。
立大圓鏡空如來藏屬實智，實智詣理，
理能含育，故應屬女。
如淨名說智度菩薩母，方便以為父，即斯義歟。
orig::  ^812b24

十四者、此三千大千世界〔至〕施無畏力福備眾生。
commentary::  ^812c20

這一節經，承前被機拔苦之功，結歸聞性，
總顯一名，勝等多號也。
夫此聞熏三昧之功，利他無盡，良以所拔之苦有盡，
機應相對，故於無盡中發宣盡相。
今第十四中總顯一名，等彼多號，功德無二。
何以故？謂此娑婆一界中眾生耳根利故，
正與菩薩所修圓通相契，藥病相投，由是一能勝多也。
然約逗機邊顯勝，實非恒沙，菩薩所證之道為劣，
彼此所證則同，而所被稍異耳。
此三下，此字指娑婆說。
世界總有三千大千，俱名娑婆，是釋迦牟尼一佛所化之境，
有小千、中千、大千，具三種千。
故俱舍論云：四大洲日月，須彌盧欲天，
梵世各一千，此名小千界。
此小千千倍，說名一中千，此千倍大千，皆同一成壞。
故云三千大千也。
昔宣律師問韋天曰：余聞一佛化境，三千國土，
日月歲數，或言百億，或言千百億，廣略不同者，何耶？
答曰：如師問百億、千百億者，經文分明千百億化身，
一佛化一日月，則成千百億日月。
總要言之，萬億日月為一大千，良由天竺億數有大小，
應以一百小億為一大億，乃成百大億日月，故云百億。
現住下，明此界中現住世間的菩薩有如是之多種種現形，
凡情莫格。如此方三教中歷古聖賢間出，
皆是此數種種修法垂範，以諸方便漸次引歸寶所，人莫之識也。
隨順眾生若干種心，以無量法門而教化之。
由我下，菩薩以前功德結歸本根，謂由我得圓通本根，
開發微妙耳門，故能身心微妙含容周遍法界。
身心遍界者，如下文云：現一一形，以一至無量首眼。
多身即一身，此為身之含容也。
又云：誦一一呪，以一至無量言音，能以無畏施諸眾生。
以無畏為施者，如前所說火不能燒、水不能溺等，
令他無所異故，此為心之含容也。
其身其心無大不容、無小不入，故云含容周遍也。
此法界者，約十法界說。
能令下，校一多平等，謂令法界眾生持觀音一名，
與彼共持多菩薩名，彼此持名之二人所感福德正等無異。
世尊下，明一多平等的所以，無異即平等故。
良由菩薩發妙耳門真實圓通，故能一多平等。
是名下，總結十四無畏也。
力者，即指圓通無作妙力說。
福備者，謂令不畏水火等難即是福故，無苦不#CB15072;故稱為備。
又福即是樂，既拔苦已則易苦為樂，故云福備眾生。
坊本六十二下有億字，今准南藏無億字。
orig::  ^812c22

世尊！我又獲是圓通修證〔至〕救獲眾生得大自在。
commentary::  ^813b4

這一節經，承前妙應，重顯圓通性分，具有四種不思議德，以應眾生也。
前云力，今云德者，力是力用，約外應說；
德是性德，約內具說。
謂性分之所固有，故謂之德。
又德者，得也。得之於心，應之於境。
故長水疏云：內德不充，外用不起。
此之謂也。世尊下。
總標性具四德。謂由圓通而修證故，所證得者，是無上道也。
故字牒由圓通生起四德之境。
四種皆稱不思議者，不思議是妙之總稱：
初一，多無礙故；次顯，密無畏故；三陰，信冥通故；
四悲，敬田滿故。良由德備於內，應徧於外，
無作而作，作而無作。
言莫能議，心莫能思，故稱不可思議之妙德也。
一者下。別釋德相。
妙妙聞心者。菩薩自讚聞、思、修三慧也。
聞是耳根，心字義屬思，修即是聞熏、聞修的意思，巧變文法故爾。
又思、修義屬第六識心，故稱為心。
然依聞而思、而修，故稱聞心。
言妙妙者，正是讚辭。
謂妙聞、妙思、妙修，指初觀體而言，故云初獲。
三慧俱妙，潤文巧致，故併言妙。
妙心精遺。聞的心字，即頂上心字說。
謂思、修之心既精，遺其妄聞，是故見、聞、
覺、知等六根，不能分隔，融為一真心矣。
故云成一圓融清淨寶覺也。
諸家解妙妙聞心等語，辭致可觀，義理不徹，
不能指出實境，從勞粉飾也。
故能下，正明德相。
現眾多妙容者，約全體說，非止首臂目而已。
無邊密呪者，如不空罥索經面然#CB08504;口等呪，
皆是此菩薩所說秘密神呪。
然且來此震旦，千萬中一二耳。
以多，故云無邊也。
其中下，示相。一首是本，乃至八萬四千，是不思議變也。
對治眾生八萬四千煩惱，故菩薩妙能通身遍身。
盡大地是菩薩手眼，奚止八萬四千哉？
對治之說，良有以也。
爍迦羅，譯云堅固。
二臂是本，乃至八萬四千，是不思議變也。
母陀羅，譯義如第二解說。
二目是本，乃至八萬四千，是不思議變。
以無染曰清淨，希有不思議故。
可尊可重，故稱為寶。
慈威定慧者，總指首臂目及全體所示之相。
以此四意，或折或攝，皆名救護眾生。
慈曰攝受，威曰折伏，定則制狂，慧則轉癡。
一切眾生，根性不齊，大約無出此四也。
外應圓彰，內德不疵。
如鏡臨照，妍#CB05554;不爭，順緣而成就故。
故云得大自在。
orig::  ^813b6

二者、由我聞思脫出六塵〔至〕皆名我為施無畏者。
commentary::  ^813c32

這一節經承前妙應重顯四德，此以顯密形聲施令無畏也。
聞思脫出六塵者，聞思指三慧說，略一修字，
一根既返六處皆脫，故指六塵說脫也。
如聲度垣者，即以聲為喻，聲則垣墻不能障隔，
以譬見聞覺知不為六塵所礙，正明圓通之意，則能互用矣。
妙能者，能約用說，以現形誦呪皆是用故。
一一形一一呪者，一一即種種，指一多之形、無邊之呪說也。
此形此呪順緣拔苦，總以無畏施眾生故。
是故十方塵界眾生皆稱菩薩為施無畏者，
此以無差別之差別，以明不思議之妙德益眾生故。
orig::  ^813c34

三者、由我修習本妙圓通〔至〕捨身珍寶求我哀愍。
commentary::  ^814a6

這一節經，承前妙應，重顯四德。
茲以神功陰速，眾生見者，自然發施心而生悲仰也。
謂菩薩乘圓通妙門，遊歷十方，由三昧力故，
眾生見者聞者，咸生敬慕，施心冥發。
捨身是內施，珍寶是外施。
然世所愛者身命，身命能捨，況外物乎。
以內外施者，求哀愍故，希與#CB15072;故，此皆菩薩不思議德之所感也。
orig::  ^814a8

四者、我得佛心證於究竟〔至〕求大涅槃得大涅槃。
commentary::  ^814a20

這一節經，承前妙應，重顯四德。
茲以悲敬二田，上供下益，俱圓備也。
得佛心者，因心契果，我心即佛心故。
得即證義。又得字應下句證字，得與證分句說故。
證究竟者，證究竟覺故。
能以下，菩薩以等心之施，上供於佛，下益於生，生佛平等故。
傍及下，正明下益，各遂其求故。
六道眾生者，地獄眾生，阿所求耶？
求銼燒舂磨，得暫息故。
餓鬼求，免饑虗故。
畜生求，免刀碪故。
餘可知矣。妻子壽是世間法，三昧涅槃是出世法。
壽句應連妻子，今插三昧之下，則漏無漏混亂，是譯場忽略也。
下益中不及珍寶者，文略耳，理應有故。
又世出世法，不能盡述，故稱乃至。
以上備明耳根圓通，功化已竟。
orig::  ^814a22

佛問圓通我從耳門〔至〕故觀音名遍十方界。
commentary::  ^814a46

這一節經結今佛問最初入道圓通方便，本從耳門入也。
初句是牒佛問語。
我從下，菩薩自陳從耳門入也。
三昧稱圓照者，三昧即聞熏聞修，今不說熏修而言圓照者，
圓照即三慧故，照即慧故，三疊俱空故稱圓照。
緣心自在者，緣是無緣之緣，初則不隨前塵返流全一，
既得全一即稱圓通，乘無緣慈循聲救苦，
無心而應應即不應，無別留滯故稱自在。
因入下，指入流本因證得菩提，是果即以耳根為最初方便也。
以上二十五聖各據自所證入為第一者，
以歸元無二故，是故門門稱為第一。
世尊下，結明遠本示不忘意也。
又顯己者，有所自來。
彼佛指古觀音如來說，彼佛讚歎菩薩善得圓通最初法門，
乃於大眾中授記觀世音號，以表因果符契也。
十方字約橫竪義說，竪指十方界，橫指十方空，以十法界各遍十方故。
從前詳明二十五聖圓通，遙應十八界及七大意，
故下文世尊及十方佛同時全體放光，
意表十八界法法全彰，同歸覺頂為究竟實際。
下自詳解，今略指文源起伏耳。
orig::  ^814a48

爾時世尊於師子座〔至〕交光相羅如寶絲網。
commentary::  ^814b36

這一節經佛因各顯圓通已竟，交光互灌以表異入而同歸也。
五體者，首及四支指全體說也。
五體放光以表圓通無處不彰，故初釋尊光灌彼塵佛及諸會眾，
文中但云菩薩不及二乘，若按下文塵佛光來灌佛及菩薩羅漢，
則釋尊光去亦應三乘皆灌，理應有之，
但經家敘述不全或譯場忽耳，此以象表意也。
交光互灌佛及三乘者，以表前諸圓通自他不隔因果同歸也。
前二十五聖大小相參，今流光灌頂亦應三乘同及，以表圓通心法處處可入人人可證也。
皆灌頂者，頂是究竟圓極的所在，以表心法究竟覺際人所固有，
但得圓通則何人不究竟此大佛頂耶？
林木池沼是無情物能演法音者，以表圓通現前則一切色是物色、
一切聲是佛聲，既稱圓通則於依正色心物我自他無適而非圓通，
方稱圓通實際，所以前文諸聖皆云無礙流通，細玩可得也。
末二句可解。
orig::  ^814b38

是諸大眾得未曾有〔至〕梵唄詠歌自然敷奏。
commentary::  ^814c22

這一節經，釋尊會眾覩光獲證，天喜雨華塵界不隔，情無情等皆慶讚也。
此諸眾者，集家指本師會眾說也。
得未曾有者，覩上交光互灌之象，曾未之見故。
合眾獲金剛三昧者，前諸聖者各證圓通，
皆稱金剛三昧，指金剛喻定說也。
長水疏獨指耳聞圓觀者，誤矣。
良以佛光互灌是通印，諸聖何嘗獨顯耳聞？
下文令選當機方稱耳根為對機之法，今但通象非局意也。
即時下，明諸天聞法覩光生法喜故。
雨眾蓮華華具百寶色，色雖百寶不出五顯色，青黃赤白等是顯色故。
空成七寶色者，上百寶色以明華之功製百種多奇故，
今云七寶色映於空者，以明寶之實質不出金銀珠玉硨磲瑪瑙等故。
此娑婆下，明合界之象，用顯圓通之本意也。
迷時無隔而自隔，悟後則萬礙俱通六根無壅，是故塵界合而為一也。
梵唄下，明慶讚意。
梵唄是諸天音樂也，詠歌是天人讚詠也。
謂眾樂不鼓而自鳴，天人不教而自成歌，
情與無情由圓通法門玄象所感，自然敷奏其音也。
orig::  ^814c24

於是如來告文殊師利〔至〕何方便門得易成就。
commentary::  ^815a12

這一節，經世尊令選諸聖圓通誰當此界之機也。
選圓通而告文殊者，文殊實智第一，對機擇法非智不能，故有是命也。
於是下，世尊欲明其局，先示其通。
在諸聖邊說實無優劣前後差別，對眾生論法當適機，故告文殊令其擇之。
汝觀下，可解。各說最初成道方便者，道即十方諸佛所得菩提之道，
方便是入道的法則。
皆言修習真實圓通者，謂前諸聖各從門入皆成道故，
即以自所證得為真實故，門雖不同所證一也。
彼等指二十五聖說。
我今下，對此方機則屈通為局。
佛問文殊：諸聖圓通誰當其根，可令阿難開悟耶？
兼我下，佛謂不唯利益當時，亦乃兼通末世，令彼入道從何方便得易成就。
orig::  ^815a14

文殊師利法王子奉佛慈旨〔至〕承佛威神說偈對佛。
commentary::  ^815a40

這一節經文殊奉旨選法集成伽陀而答之也，文可解。
對即答義，以下答上曰對，如儒書中凡臣答其君多稱對曰。
orig::  ^815a42

覺海性澄圓〔至〕初心入三昧，遲速不同倫。
commentary::  ^815a48

這一節經，文殊將選圓通，先標其本，兼顯空界緣生，
悟迷遲速等意，然後去取之也。
覺海下二句，先明圓通真本。
辭止二句，囊括多義。
上句是依體起用，下句是攝用歸體。
上句覺是體，澄圓是用。
又覺是法，海是喻。
性字通乎法喻，澄圓之用亦通法喻。
法中澄是寂義，圓是照義。
寂照二義，依性覺起。
故海之性，亦具澄圓之用。
如海色湛然，故說澄。
森羅並現，故說圓。
海與性覺法喻頗齊，故取譬也。
下句圓澄是用，覺是體，有攝用歸體之義。
上句說澄圓者，意明寂而常照故。
下句說圓澄者，意明照而常寂故。
寂而照，照而寂，同出而異名，二俱元妙也。
元明下六句，顯生妄之始。
初句元明照性，即是本覺。
智體元明，即是本明。
照是明上發的照用。
雖萬有俱在照中，本無知而知，無照而照。
若生一念能照所照，則真轉成妄。
所照既立，則真照之性亡矣。
迷於能所之妄，則性覺真空，變為頑虗。
故云迷妄有虗空也。
依空而生堅執之性，是世界之因。
故云依空立世界也。
想澄一句，明世界初成之相。
想澄之澄，與上澄圓之澄不同。
此想澄之澄，是妄想凝結之意。
謂妄想凝結，昏鈍既極，則有情化成無情。
故云想澄成國土也。
知覺一句，明眾生陰身初起之相。
謂眾生陰身，是地水火風所成。
地等本是無情之物，由六根旋令覺知。
而六根初本一性圓明，為地等壅令留凝。
是故聽不出聲，見不超色，便成眾生五陰之身。
故云知覺乃眾生也。
空生下六句，明空界眾生微眇之甚，反顯大覺之大。
故云空生大覺中，如海一漚發也。
海喻大覺，漚喻虗空。
虗空尚小，何況有漏塵國及諸眾生。
依空而有者，小之更小，葢可知矣。
漚乃起滅不常。以明空因迷有，悟本無空，漚滅則空無矣。
此句法喻雙顯。謂虗空尚無，何有世界眾生。
以所遣能，故云況復諸三有也。
三有約依正說，故如諸字。
歸元下六句，正明簡選圓通之意。
謂前諸聖同歸覺元之性，本無二致。
而其方便能入，則有多門。
言其能入之方便不同也。
聖性一句，謂諸聖所證之性，無不通達，是真實故。
順者逆者，皆方便故。
順者，順此方之機耳，根是也。
逆者，餘聖所說，以不適機，故名逆也。
末二句，結前標本，起後正簡。
然茲聖性，觸處貫通。
初心欲入，必藉圓根，則速證元覺。
若誤依不圓根，卒難究竟。
故當簡選，如前經所謂日劫相倍。
以是簡選，令可入者入之。
不同倫者，謂遲速不可同其匹也。
下偈正簡自六塵始。
orig::  ^815b2

色想結成塵〔至〕能所非徧涉，云何獲圓通。
commentary::  ^815c38

這一節經，文殊奉旨，正選諸聖圓通，必以逗機為順，先於六塵也。
初一偈簡色塵也。
想是觀想，由觀不淨白骨歸於微塵，微塵歸空。
然則色由妄想結成，是障礙麤質，使精了之性不復明徹，安得圓通？
次一偈簡聲塵也。
謂聲性從雜亂語言上發，語言不出名、
句、文三。聲為實體，名、句、文是聲上假相。
葢以直聲為聲，聲中清濁、高下、聯布、屈曲為音，
音有宮、商、角、徵、羽五種不同，故云雜也。
伊即彼也。名、句、味者，唯識論云：名詮自性，句詮差別。
自性指萬物自體性說，如云山山、雲物等，
此即為名，故云名詮自性。
但未知何山何水，必要差別義顯，方稱為句。
如云山是須彌，山是雪山、香山等，水是江水、
海水等，以差別義顯，故稱為句。
文者，文秪是字，為名句所依，故稱為文。
味是義味，然而語言文字有盡，義理無窮，
一句不能含攝一切義味，不圓可知，故被簡也。
三一偈簡香塵也。
香是合中知離，則何有不恒？
即是生滅，圓覺不成。
四一偈簡味塵也。
味是舌味，味性或有或無，非本然常住之味，云何依此雜變覺觀而得圓通？
五一偈簡觸塵也。
觸是觸發，能所相待，合離非定，云何為圓通哉？
六一偈簡法塵也。
法是意內所緣，憑外塵有，非徧可知，不圓信矣。
以上六塵被簡矣。
下簡六根。
orig::  ^815c40

見性雖洞然〔至〕想念不可脫，云何獲圓通。
commentary::  ^816a36

這一節經承前簡選圓通，必以逗機為順，次於六根也。
初一偈簡眼根也。
謂見性雖稱洞，然前後不相到，亦非圓通矣。
四維下二句，前經但約前後左右說，今偈文引四維說者，通前互顯也。
四維即四角。虧一半者，後方二角不能見故，
但見前方二角，故云虧半。
虧是不及見意，以不遍故，不得為圓通也。
次一偈簡鼻根也。
次應耳根遷逗機故，輟在後文。
謂鼻息但通出入而闕中交，故云現前無交氣也。
氣是息，有出入無中交，故云支離。
闕故非圓，故云匪涉。
入則非圓通矣。三一偈簡舌根也。
初句非字倒置，應云舌入非無端，則易明也。
無端者，謂舌根所入非無端，由必因味塵乃生覺了。
味若亡，則覺了元無，云何獲圓通哉？
亡字讀應作無。四一偈簡身根也。
初句身為能觸，物為所觸，然亦能所非定。
前經云：能為在手，為復在頭？
在能非所，在所非能。
能所無位，觸無實矣。
能所互闕，故非圓覺觀也。
涯量者，涯是涯畔，量是限量，指能所涯量不#CB13704;合故。
冥會即#CB13704;合義。
五一偈簡意根也。
知根即意知根，意根無體，由雜亂思量顯故。
如前經云：必有所思，發明汝意。
若無前法，意無所生。
故云知根雜亂思也。
次句湛是澄湛，了是了畢，謂意中湛了無所思量，則意根終無見矣。
若想念不脫，圓通不可得也。
以上五根被簡矣。
下簡六識。
orig::  ^816a38

識見雜三和〔至〕念緣非離物，云何獲圓通。
commentary::  ^816b36

這一節經承前簡選圓通，必以逗機為順，又次於六識也。
初一偈簡眼識也。
識見雜三和者，識是所生，見與塵為能生，
根塵識三和合而顯物體雜亂，故稱雜三和也。
前經云：眼色為緣，生眼識故。
若詰其本，則三皆無相，無實體故。
自體指眼識說，依眼識而入圓通。
今眼識自體先已無定，云何依此能得圓通？
次一偈簡耳識也。
心聞洞十方義，如前普賢章說。
此是後身菩薩大因之力所成，初心不能入也。
所依之行既高，能依之機不及，機教不合，亦從簡例。
三一偈簡鼻識也。
鼻想者，觀鼻端白光，本是權順機宜而設，
駐彼散心，依白而住，暫用之法，非長修之事。
若住此不休，則成心有住，圓通何可得哉？
四一偈簡舌識也。
舌以說法為優，亦是拈弄音文而已，只可開悟先成道者，末世將來不能逗矣。
且名言句義非無漏法，不可依此得圓通也。
五一偈簡身識也。
持犯指戒說，持之與犯但束身而已。
若法身非身，則無所束，即此持犯威儀元非遍故，云何令得圓通？
六一偈簡意識也。
葢二乘人由作意得神通，故約意識顯神通也。
然彼神通本以宿因成就，何關作意？
且作意未離物，圓通何可得哉？
以上六識被簡矣。
下簡七大
orig::  ^816b38

若以地性觀〔至〕因果今殊感，云何獲圓通。
commentary::  ^816c32

這一節經，承前簡選圓通，必以逗機為順。
又次於七大也。初一偈，簡地大也。
文可解。次一偈，簡水大也。
想念非真者，指月光水觀說。
水觀如幻，故非真實。
如如之理，元非覺觀。
以二如字並稱者，古來講謂上如是智，下如是理。
以如如智，契如如理，則成四如矣。
愚謂同一如字，何分理智。
若據實論之，良以不異，名如是不動意。
然又非如虗空凝然不動之謂，即於諸法繁興，說不動耳。
以法法各住本位，即名為如。
般若云：如如不動。
法華云：是法住法位，世間相常住。
法是世間相，世相即常住。
故常住即不動義。
此約十法界，說為如如。
今且據人世論如。
且云：依也如，正也如，天也如，地也如，日月山川也如，
草木昆蟲也如，佛也如，魔也如。
無法而非如，一如不能盡其義。
故重加一如意，明法法皆如，故稱如如。
如如之理，不遷不易，何有捨此取彼？
故非覺觀之謂，非圓通之行矣。
三一偈簡火大也。
火頭金剛初厭欲有，因修火光定，以火定却欲，
則厭有之心不忘，非真理也。
是大乘器具，非初心方便，以初心難入，亦從簡例。
四一偈簡風大也。
風性無恒，動與寂是對待法，有對則非真覺，云何以是得圓通耶？
五一偈簡空大也。
頑虗無覺是昏鈍法，無覺異乎菩提，安得為圓通哉？
六一偈簡識大也。
識以了別為義，了別則屬生滅，非常住之道。
依識而求，存心先妄，圓通非可得也。
七一偈簡見大也。
前經見大中都攝六根，以一見大攝餘根也。
諸行指念佛，說念屬行，故以念念遷流即為行也。
既有遷流，是無常性，故云元生滅也。
因指念佛，果指圓通，念因生滅，覺果無生，
感應既殊，圓通安可得哉？
以上七大被簡矣，下文特選耳根為逗機之順道也。
orig::  ^816c34

我今白世尊〔至〕救世悉安寧，出世獲常住。
commentary::  ^817a44

這一節經承前所簡，別選耳根實逗此方之機，則觀音為最也。
我今下二句，可知。
此方下二句，正指娑婆眾生耳根利故。
教體是聲名句文，依此得返觀聞性，不為聲塵所轉，即得清淨。
故次云欲取三摩提，實以聞中入也。
離苦者，指前十四無畏說。
得解脫者，指三十二應說。
謂此#CB15072;苦與樂之功，
乃善述其名，曰良哉觀世音是已。
良者，善也，美也，取盡善盡美之意。
又次云此菩薩從恒沙劫來遍入塵剎，
以無緣之慈妙應一切，心得自在，以自在無畏施諸眾生也。
妙音下，歎其名之妙也。
名下，得其實故。謂觀音之名是名微妙。
何以故？一稱其名即得解脫一切苦難，得非妙乎？
又其名也，是名清淨。
梵即淨義，良由等觀一切如一子想，而無冤憎彼我之迹，故觀音之名是梵音也。
又其名也，如海潮之音，循聲救苦不失其時，
應念即至，如潮汛起伏不失時故。
救世下二句，顯其實德。
世指六凡說，令離諸苦悉安寧故。
出世指四聖說，令三乘人俱獲常住，常住即佛界也。
此二句義通收前經二種殊勝妙力也。
此偈總十六句，分為二偈：初一偈以良哉觀世音為結句，
總歎逗機適化，以聞根為順；末乃結稱嘉號。
次一偈承上以明菩薩功深力大，歷歎名實為十界之益友也。
長水疏截偈，不審前後斷落，使義脉壅滯，非善法也。
orig::  ^817a46

我今啟如來〔至〕覺觀出思惟，身心不能及。
commentary::  ^817b44

這一節經，文殊歷歎耳根圓通妙具三種真實也。
初二句，總據前經，如觀音所說。
譬如下，初偈一章四句，先歎圓實也。
以十方同時聞故，說名圓真實也。
聞非虗妄，故稱真實。
以真實故，能徧圓也。
然細玩之，擊皷不是喻，約現前事驗，聞圓實故。
次偈一章八句，歎通實也。
初引餘根校耳，顯彼不齊之劣。
次隔垣下，明耳之勝。
謂此聞性，隔垣能聽，遠近可聞，得非通乎？
實故能通，故云通真實也。
亦以五根不與聞齊，勝劣可見矣。
後偈一章十二句，歎常實也。
初四句，明聲有動靜，聞無起滅。
次四句，明聲自生滅，聞元常住。
生滅圓離，得非常乎？
實故能常，故云常真實也。
末四句，是常實餘意。
謂此聞性，縱在夢中，雖無所思，聞性不無。
如前經云：夢聽舂#CB01674;，聞性存焉。
後二句，明聞根覺觀，出於思惟之表，身心所不能及也。
orig::  ^817b46

今此娑婆國〔至〕豈非隨所淪，旋流獲無妄。
commentary::  ^817c28

這一節，經文殊指此耳根利，故翻顯循聲返本之利害，俱屬於聞也。
今偈十一句，總屬一章。
初明娑婆世界以聲論，宣明若迷本聞，
循聲汩妄，害莫大焉。
後乃確指阿難，以驗循聲之誤，其害可見矣。
謂彼強記多聞，總歸有漏，不免落於登伽邪思幻術。
然此豈非循聲之所淪溺哉。
果能旋轉欲流，內窮聞性，獲於無妄之真聞，不亦利乎。
夫斯利也，利莫大焉。
orig::  ^817c30

阿難汝諦聽〔至〕將聞持佛，佛何不自聞聞。
commentary::  ^817c46

這一節經，文殊以聞熏三昧誡勉阿難，除強記而返真聞也。
此偈十一句總為一偈，以義盡為一偈，
故初五句文殊叔承佛威而選聞熏宣說斯義，堪教阿難令諦聽也。
聞熏名金剛王者，金剛是喻，譬觀智如金剛之堅利，能斷惑故。
又以金剛是寶中至寶，故稱為王。
聞熏之智五根所不齊，故以王擬之。
幻如前說。不思議，言其妙也。
以此三昧能出生諸佛，故稱佛母。
具三寶故，乃名為真。
又金剛下三句，句雖分三，總一義耳。
後六句正明誡勉。
汝指阿難說，謂汝聞他塵佛法門，要當先除欲漏。
若欲漏不除，畜聞成過，則誤汝真修。
將聞受持佛所說，佛何不自聞，返己之真聞耶？
然阿難持佛所說法，法即佛故，故云持佛。
佛
orig::  ^817c48

聞非自然生〔至〕摩登伽在夢，誰能留汝形。
commentary::  ^818a26

這一節，經文殊釋聞之名，詳示還源得體之功，警其初誤也。
初六句為一偈，正顯釋名返源。
次見聞下六句為一偈，正明得寂照之體。
末四句為一偈，正警初誤。
覺後觀之，猶如夢故。
初偈中謂聞非自有，因聲立名曰聞。
若旋轉聞機，則與聲脫。
能脫之聞，更欲誰名？
謂聞之名亦無矣。
一根下二句，示返源之義。
一返六脫者，外用雖隔，內性本融。
故一根返歸真源，則外隔俱脫而內融矣。
次偈中謂見聞等六根，如幻翳相似，言其非實也。
六根約正說，三界約依說。
依指六塵也。謂六塵亦如空華，六塵徧三界，故指三界說也。
次二句，明根塵銷除，真覺圓淨。
真覺既圓淨之極，則本有光明通達。
光即寂照，寂照之體，大而無外，故含虗空也。
末偈中謂迷時為登伽所留，今覺後却來觀乎世間。
舉世皆夢，汝在大覺中，登伽在夢，安能留汝形哉？
信乎迷悟之利害若此。
orig::  ^818a28

如世巧幻師〔至〕一處成休復六用皆不成。
commentary::  ^818b12

這一節經，承前六根設譬，以明一休復而六無性也。
此分二偈。初偈一章六句，舉喻以明六根幻成，要以一機抽拽。
若使內機歇息，歸於寂然，外諸所動，皆無性矣。
後偈一章五句，法合上喻。
初句祇是例辭，後四句正屬合偈。
六根合諸男女，一精明合一機，幻師法義不合。
大約妄心合幻師，故云幻師幻作等也。
法中一精明者，指第八識的見分說。
見分本湛，故云一精明。
由外境所擊，分而為六，根塵識三，和合而成，故云六和合也。
六由一成，故云元依一處。
休復，合上機息歸寂。
休即息機，復即歸寂。
六用不成，合上諸幻無性。
以上法喻，了然明白。
吳興解以真如合幻師者，誤矣。
既云真如，不應稱幻師。
orig::  ^818b14

塵垢應念銷〔至〕性成無上道，圓通實如是。
commentary::  ^818b38

這一節經，文殊結歸前義，極乎圓淨，勉眾當依是而修也。
此節義分二偈，前四句為一偈，結前六根休復，
乃成圓明淨妙之體，謂餘塵未盡，尚在學地，
學地通三乘說，故加諸字，若明淨極矣，即是如來究竟地也。
後大眾下五句為一偈，正是勉眾當依反聞而修也。
次句汝字倒置，應云旋倒，汝聞機為順，
旋倒即返義，聞機如第三經中解，下二句可知。
末句總結圓通，實如所選。
orig::  ^818b40

此是微塵佛〔至〕我亦從中證，非唯觀世音。
commentary::  ^818c8

這一節經，文殊歎上反聞圓通，乃三世師資入道之心宗也。
此十句，總為一偈。
前八句，總明三世師資，依是而修。
初二句，總歎返聞，是過去塵佛入道要門。
一路即是一道。涅槃為所通，圓通為能通。
以能通為門，通於所通。
故過去指如來說，現在指菩薩說，未來指修學者說。
修學必屬二乘。葢三世影顯，文互通也。
巧言攝意，可以心會。
又過現二世，皆稱已證。
未來勸修，當從聞入。
末二句，文殊謂我亦從此證入，非獨觀音。
此重明一路意也。
orig::  ^818c10

誠如佛世尊〔至〕非是長修學淺深同說法。
commentary::  ^818c28

這一節，經文殊結明承旨取觀音而去諸聖之意也。
此文義分二偈。前偈一章六句，結明承旨取觀音之意。
後偈一章五句，結明去諸聖之意。
初中前四句，出委命承旨簡選的所以。
又誠如下二句，是委命承旨。
以救下二句，正出所以。
謂所以命選者，欲以救諸末劫求出世之人故。
後二句，出取觀音意。
謂欲成就求出世間人之涅槃心者，觀音為最也。
涅槃對生死說。謂世間眾生，念念生滅，是生死心。
出世涅槃，不生不滅，是諸佛心。
今乃成就彼人，解脫生死，希證涅槃，唯觀音返聞為最也。
次中謂自餘二十四聖所修方便，皆是佛之威神。
觀機逗教，即彼事上令捨塵勞。
塵勞既捨，則已非是長時修學之法。
又復深淺不侔，大小異轍。
然而淺深在機。世尊一音演說，隨類各解。
逗機似別，指歸實同。
故云淺深同說法也。
orig::  ^818c30

頂禮如來藏〔至〕圓通超餘者，真實心如是。
commentary::  ^819a12

這一節，經文殊料揀已周，禮佛覆命，鄭重其選，
乃以反聞對之，并結全意也。
此文并為一偈。初二句，文殊禮讚佛也。
如來藏，是佛所證圓理藏義，解見前文。
是為上上無漏之法，妙不思議者也。
今文殊禮讚所證，意實在能畢事而覆命，是主伴之禮也。
次二句，願以所選加被未來，更無他惑。
又次六句，可解。末句，真實心，指前圓通常三真實說。
長水挾情之說，非也。
orig::  ^819a14

於是阿難及諸大眾〔至〕阿耨多羅三藐三菩提心。
commentary::  ^819a30

這一節經集家敘述大眾聞偈悟心及所證有差也。
於是二字是集家敘語起文之辭，謂阿難及眾聞前簡選圓通偈意，
得法喜而開悟故。
身心了然者，身是六根，心是藏識，由前一六俱亡，
得圓通實義了無疑滯，故云身心了然。
得大開示者，稱藏性而說，故云大開示也。
以得悟故觀佛菩提涅槃二種果德明了無疑，
菩提屬智德，涅槃屬斷德。
猶如下，設喻顯其明了之意，文可解。
若以意合者，事喻五住惑，遠遊喻流轉，
五道為五住惑之所留故未得歸，還家喻菩提涅槃，道路喻諸行也。
因事遠遊喻昔日之迷，明了還家敘今日之悟。
普會下，述三乘及諸雜類解證有差也。
十恒河沙者，言其數之多也。
得本心者，得字得淺深說，有未實證者故。
本心指藏心，說人所本有故。
離塵垢得法眼淨者，初果以上皆是法眼淨位性。
比丘尼即摩登伽女，譯義見前，女由聞偈增進四果。
又有無量眾生發無上道心以上，即解證有差之相也。
梵語阿耨多羅，譯云無上，三藐譯云正等，三菩提譯云正覺。
無等等者，法華文句云：九法界心不能等理，
佛法界心能等此理，故云無等而等也。
又究竟之理是無等，初緣究竟理而發心能等於理，故云無等等也。
又心之與理俱不可得，將何物等何物而言無等等耶？
心之與理俱不可說，不可說而說，說此心等此理，故云無等等也。
初是橫釋，次是竪釋，又次乃非橫非竪釋也。
三釋皆妙，詳出於此，學者當子細潛心理會可得也。
前第四經末請行，初文佛說發覺初心二決定義，
其第二決定審煩惱根本兼選圓根，直至於此始圓第二義也。
應知二決定義為自行總科，後文重請安立道場結壇說呪等事，
葢為末世眾生而發請者，為利他行也。
自利利他為行門大意，學者窮經深入先識大猷，斯為一助也。
orig::  ^819a32

阿難整衣服於大眾中〔至〕於菩提心得無退屈。
commentary::  ^819b46

這一節，經阿難從前得悟自行，復請安立道場等事，為利他行也。
初阿難下，至稽首白佛，是集家語。
從大悲世尊下，方是阿難自陳之言。
整衣服者，肅其請儀。
心迹圓明者，心存於內，迹現於外，圓則不偏，
明則不局，由得悟故，德容異昔也。
悲欣交集者，悲昔之沉淪，欣今之遭際，並集於心故。
欲益下，敘其請法之由。
成佛法門者，指前耳根圓通說，是中即指聞根，
此是阿難欲請利他，先陳自利也。
常聞下，引例明利他之由。
佛昔有言：謂自未度而度人者，菩薩之心也；
自覺圓而覺他者，如來之道也。
此是阿難回小果心，向大乘道之所從也。
世尊下，正敘末劫多難，請陳匡護之道。
去佛漸遠者，隔正像法二千年，入末法中又漸遠矣。
時甚衰替，魔外偏熾，如恒沙之多難尤甚矣。
當於是時，欲將如來正法攝化其心，入乎正定，
云何令其安立道場，遠離魔外之事，於佛菩提心不退轉，而無屈撓之難耶？
orig::  ^819b48

爾時世尊於大眾中〔至〕阿難大眾。
唯然奉教。
commentary::  ^819c32

這一節經佛諾其請將有所酬，先歎其請之善而誡令諦聽也。
佛歎善哉者，正歎其回自化他行大乘行，故此心固善也。
重言善者，大乘之道希世行故，又小聖回心便為固故，
乃善之善者，故重言之。
汝今下，誡聽。阿難下，領教。
唯者，應之速也。
orig::  ^819c34

佛告阿難：汝常聞我〔至〕是則名為三無漏學。
commentary::  ^819c44

這一節經，世尊將酬道場之請，先明結壇修心之本也。
梵語毗奈耶，譯云法律。
佛引律中三義而稱決定者，謂修行人決定依此三法次第得故。
所謂下，標名。三名生起，次第有由。
初云戒者，攝心名戒，以防非止惡，不令恣縱五欲塵勞，名攝心也。
因戒生定者，攝心是定之因，故戒具足能生定也。
因定發慧者，定極能發般若真光，故經云：
無量清淨慧，皆依禪定生。
即此意也。從微及著，直至究竟果覺，不離此三，故稱三無漏學也。
此總標，下別釋。
orig::  ^819c46

阿難！云何攝心我名為戒〔至〕不如此說則波旬說。
commentary::  ^820a16

這一節經，世尊別釋三學，以明結壇修心之本。
茲先釋戒自婬始也。
此連後文四節，皆釋戒學。
定慧二學，義形於戒，不別釋也。
是故文中皆言多智禪定等語，良由定慧以戒為基，
基若不實，即彼二學亦無成故。
今文大意，戒為急務，故詳明之。
定慧一學，依戒顯故，下皆倣此。
然又詳審佛意，先標三學，後次第應別釋，則於標列文義周備。
今但明戒中四誨，定慧二學置之不說，葢大乘戒即攝定慧故。
如古德云：圓人學戒，即學定慧。
此經屬圓，故一學一切學也。
云何下。徵名。若諸下。
正釋。諸世界有二意：一、指此娑婆大千界說，故稱諸也。
二、通指十方說，謂諸眾生皆由婬欲以正性命，
則生死無窮，是故其心不婬，則生死根本斷矣，何有相續？
此正明攝心為戒也。
若諸下。先釋婬戒。
婬屬愛，愛為生死根本，故相續長劫。
汝修下。修三昧者，本欲求出塵勞，塵勞約五住惑說。
若婬心不除，塵勞必不可出。
縱有下。是縱辭。大率婬心不除，一切定慧俱不得成。
縱發定慧，只是邪定邪慧，如來正定正智必不可得。
如此不斷婬而修行者，必落魔道。
修力深者為上，修力淺者為中為下。
然作魔民，猶是男身，故稱為上。
若作魔女，婬心愈熾，修力愈淺，故為魔女，如登伽之類。
彼等迷誤既深，不知自以為魔，亦各自有魔法師徒訓化，稱己所得為無上道也。
我滅下，極指末法。
下衰之際，多此魔民充滿世間，正法如懸絲，
邪法熾盛，惡燒如火，潛匿姦欺，廣行貪穢，
稱善知識，婬婬相傳，令諸眾生墮愛見坑。
喻愛如坑者，謂貪愛之陷溺如坑，難出離故，菩提正路則失之矣。
汝教下，佛誡阿難留願入末法中，教彼眾生欲修正定，
先斷婬心，是名先佛第一決定清淨明誨。
稱先佛者，約末世說。
佛滅既久，故稱為先。
疊舉十號之三者，殷重之也。
決定，如前說。驅制婬穢曰清淨，達道之教曰明誨，此結初誨名也。
是故下，結明非戒不足以修定及慧。
如蒸砂等者，舉喻以明非戒不定之意。
謂不斷婬而修定者，如蒸砂求飯，則誤矣。
砂非飯本，縱經塵劫，秪名熱砂。
蒸砂求飯，喻以婬身而求佛果，葢斥婬身非求道之本也。
經劫之言，極明誤之甚也。
汝以下，深警誤由。
汝字先指阿難意及末劫，良由阿難誤墮婬室，故指阿難以及眾也。
佛謂若使不斷婬求佛妙果，縱得妙悟，皆是婬根。
此二句亦是縱辭。
何者？葢不斷婬，必無妙悟，豈有妙悟成婬根者耶？
然或縱發理解，亦是助其婬機，非妙悟也。
如前三品魔類是也。
三塗者，塗是塗毒，地獄名火塗，餓鬼名饑虗塗，畜生名刀碪塗。
又塗與途通，若云途途，秪是三惡道耳。
必使下，稱婬機者，機是機括，約喻說。
貪婬之心，對境即發，如機發之速也。
身心俱斷者，二乘制身，菩薩制心，二俱斷故。
斷性亦無者，謂斷婬是人空境，斷性是法執，
必使法執亦無，則人法俱空也。
得二空故，佛菩提可希冀矣。
末四句，總結。初章大可解。
波旬是魔王名，譯云殺者，生身法身俱為所殺故。
orig::  ^820a18

阿難！又諸世界六道眾生〔至〕不如此說。
即波旬說。
commentary::  ^820c22

這一節經承前別釋三學，以明結壇修心之本於戒，次釋不殺也。
又諸下，次釋殺戒。
殺以相殺相吞，故亦生死相續也。
汝修下，如前章說。
縱有下，亦縱辭。落神道者，鬼神貪血食故不斷殺心，
彼不斷殺而修定者報落其類，三品修力亦如前說。
大力鬼者，長水疏云五嶽四瀆係祠祀者是也，以血食所主故。
飛行夜叉及羅剎類，譯語見前。
諸鬼師等為大力部，從如此方河神及五方鬼等是也。
地行羅剎亦乘修力感生者報得鬼福，如今虎狼附鬼力而食人者是此類也。
彼等鬼部不識正法各有徒眾，以鬼法率眾亦各自稱有道。
我滅下，如前可知。
彼言食肉得菩提路者，如今之世傳鬼語，
以血食祭者得何等福除何等祟，即此意也。
阿難我今下，出比丘食肉之由。
佛召當機云我令比丘食五淨肉者，葢由竺乾地多砂石種植為難，
且以小乘初制比丘不能頓斷肉食，是故佛以大悲神力化生諸肉，
本無命根假名為肉。
五淨者，律開三淨，謂不見不聞不疑，為我殺者名為淨也。
孤山義加自死鳥殘，合稱五淨。
稱婆羅門地等者，西域五天通稱婆羅門國，故指婆羅門說。
佛世比丘既得其味傳之末季，現前無佛所化無由，乃食眾生肉矣。
此食肉人豈得名為釋子？
汝等下，正明非釋子意，文可解。
汝教下，佛誡留願入末法中，及結第二明誨名義，解如前說。
是故下，結明非戒不足以修定及慧。
譬如等者，舉喻以明非戒不定之意。
塞耳大呌求不聞者，秪可自瞞，人何不聞？
苟或不呌聞者猶寡，以大呌故聞者愈多。
然其塞耳欲隱也，大呌求不聞者則彌露矣。
塞耳喻修定，大呌求不聞喻不斷殺而求出塵。
修定是欲隱也，不斷殺而求出塵，其罪愈彰是彌露也。
以法合喻，會意乃得。
清淨下，出大乘戒意。
遵殺戒故不踐生草，草所生發猶人命也。
戒謹之士既不敢蹋，況手拔乎？
如草繫比丘可鑑，云何大悲之子取眾生血肉充食耶？
此深責比丘食肉之非也。
若諸下，正示教誡。
東方者，西域指震旦，諸國為東。
絲綿絹帛震旦所產，從鑊湯烹殺中來，戒謹比丘不應服也。
此土指五天竺，說靴履等是彼所出，葢天竺多山崇峻綿亘，
故多產獸。彼人所衣皆裘毳等，裘是羔絨之衣，細羺之毛名毳。
又所食者多乳等，以醍醐為之上味，初#CB00590;名乳，
以酵發之，初番名酪，次番名酥，又次名醍醐。
此是獸之身分，守戒者不應食者如此。
不服不食於諸世間真為解脫，以解脫故無餘債也。
酬還宿債不遊三界者，以不服不食無宿債可酬，故不遊三界也。
葢宿債者，以後望今說，非指過去宿冤。
若按下章無始之言，亦指過去，辯在下文。
何以下三句，釋不酬意，謂服食其身即為彼緣，反顯不服不食緣從此斷。
如人下二句，引例為緣之意，人食地味即與地為緣，故足不離地也。
百糓即五糓，別生之多者，黍稷稻菽麥各生二十種，五種變而成百也。
必使下七句，結明真脫之意。
身身分者，食肉為身，食乳衣毛為身分也。
又貪味屬心，衣毛屬身，故云身心二途不服不食。
我說下二句，正結真脫意，末四句如前章說。
orig::  ^820c24

阿難！又復世界六道眾生〔至〕不如此說。
即波旬說。
commentary::  ^821b34

這一節經承前別釋三學，以明結壇修心之本於戒。
又次釋盜戒也。生死相續及汝修等者，皆如前說。
縱有下，亦縱辭。落邪道者，盜則不義，不義是邪，故落邪道。
是以不斷盜而修定者，必墮其類。
文中不言盜而言偷者，盜是劫盜，明火執械，
傷人破戶，是謂大盜。
偷是穿窬竊取，畏首畏尾，是謂小偷。
今文意在禁止小偷不與取等，及竊仁義鄉愿之名者，故斥為偷心。
小偷尚戒，況其大盜者乎？
是故不言盜而言偷也。
三品精類，如前意會之。
精靈者，如第九經色陰中說。
以邪心含受魑魅，邪悟靈異，或見遠方市井無端說法，
通達妙義者，是其類也。
妖魅等者，如多年不死之狐，能現妖冶女色。
凡一切妖孽怪事，及世所稱五方賢聖能禍福人者，是其類也。
邪類眾多，難以枚舉，故稱群邪。
此等各有黨與，各自稱已得上人法，此以迷為解也。
我滅下，可知。潛匿姦欺，稱善知識者，正是竊盜仁義鄉愿名德以自濡者。
古稱德中賊者，即此謂也。
詐稱得上人法，詃惑無識，彼無識愚人為其所惑，
智者旁觀，洞徹肝腑也。
恐令失心者，恐是驚恐，或說未然。
禍福、水火、災祥等事，恐嚇其心，合失故守。
此輩所過之處，令人家財耗散，往往有之，非空言也。
我教下四句，正示不偷所以。
循方猶隨方也。隨在何地，皆令乞食。
乞食則無畜，無畜則捨貪心。
貪心既捨，即成菩提之漸矣。
諸比丘下六句，示其養生繕性之法。
謂諸比丘不自熟食，乞他所熟，寄養吾身。
殘年旅泊，如客寓三界，暫住而已，不作常住之想。
示此一往去已，無再返之念。
佛制如此，云何賊人現比丘相，假借如來圓頂方袍，
裨助偷心，販賣佛法，造種種業，為佛之法。
却誹具戒，為小乘道。
末法之獘，一至於此。
疑誤末學，墮無間獄也。
若我下，示以內施返其偷心。
於自身心，然燈爇香，身尚能捨，況其身外有偷心耶。
無始宿債，一時酬畢之言，於理尚疑。
何者？今之內施，及前章不服不食等語，
但可免我後世酬債之愆，云何無始宿債得償耶？
大率內施心重，供佛功高，及前章真脫之行滿，故以此功而償彼債。
又或回己之功，向彼宿冤，令彼超脫，方堪畢酬。
文略義晦，必以意會可得。
然或圓乘實觀，或種俱銷，自他不隔，物我一如，復有何債可償耶？
長揖世間者，謂永別謝絕，不復來故。
雖未下四句，明覺路深遠，未即大通。
佛說是人於如來妙道，已得決定信心，言其不退也。
若不下六句，極言內施微因不可不行也。
微因者，謂於身分所捨不多，而其成功甚大，
無始宿債畢酬，功非大乎？
故反顯以明內施因微果著，行者所當行也。
若不行此，縱成無為，宿債須償，故引佛例為證。
馬麥事，見四分律藏，可檢。
由佛宿生，詬一比丘可食馬麥，今雖成佛，
猶不免此，故云雖成無為，宿債必償。
世尊以此深警行者，勿忘施行也。
汝教下，佛誡留願入末法中及結。
第三，明誨，義如前說。
是故下，結明非戒不足以修定及慧。
譬如下，舉喻以明非戒不定之意。
水，喻標定。漏巵，俗稱漏#CB00356;是也，喻不斷偷的身心長水。
疏云：灌禪定水於破戒巵，欲求漏果，塵劫不平，誰之過歟？
若諸下，正示教戒，謂比丘於一衣一鉢之外，
分寸不畜，又令乞食，餘分施餓眾生。
此明竭盡施，皆反其偷心之對治法也。
於大下，又明降心義，謂於大集會中，降伏我慢高心。
捶是打，詈是罵，同於稱讚，稱讚對詈，捶義略也。
補云：捶打同於撫摩，此云毀譽不動。
降心之法，應上身然燈炷，身心俱捨也，故下云必使身心俱捨。
又復不將如來不了之說迴為己解，自心局隘，
又局隘於人，誤彼初學。
若不以此自誤誤人，佛印是人得真三昧。
末四句可解。
orig::  ^821b36

阿難！如是世界六道眾生〔至〕不如此說。
即波旬說。
commentary::  ^822b16

這一節經承前別釋三學，以明結壇修心之本於戒，又次釋妄戒也。
前標三無漏學，今列四誨者，謂三學雖圓，
若大妄語則於三昧不得清淨，故加此誨。
然上四戒是比丘四根本戒，指本雖同戒相校細，此屬大乘故。
大妄語者，簡諸支末妄語故加大。
言成愛魔失佛種者，貪前戒具名譽，自矜愛己名德故生諸妄，
即愛見成魔，既落魔類則失佛種，勢必然也。
所謂下二句，上但標名，此正示相。
得約理說，證約果說，理所未得而謂為得，
果所未證而謂為證，此二句為妄語正意。
或求下，別示求尊要譽之相。
須陀洹等，譯語見前，此為尊重弟子為世所敬，故云尊勝第一。
前三稱果第四稱道者，前三約當果說，
第四是無學位，具八正道故。
辟支是中乘人，又勝於前。
十地指地上說，地前指三賢位說，是大乘故超勝前三，指此要譽要供總名大妄語也。
一顛迦，譯義見前。
如人下二句，約喻明斷佛種。
多羅是梵語，具云貝多羅，譯云岸形，樹名也。
刀斷其本更不發生故下二句，以法顯喻，云佛記是人永殞善根。
斷木喻滅佛種，刀喻大妄語，以妄語斷佛種如刀斷木也。
佛記者，佛授記也，按業定報必非謬故。
沉三苦海者，三苦海指三途說，三途純苦無涯涘故。
我滅度下，佛勑三乘人應身生末法中。
作種種形者，行四攝法也，示現同形同事令易信受故。
或作下四句，示順行事。
如是下四句，示逆行事。
稱讚下二句，通上順逆，皆以讚佛弘法，
令其身心信向，得入正定。
雖其現形同事，終不自言聖迹，擅泄佛之秘密因緣，輕向末學。
初心言此，彼亦輕信，二俱忽慢，招不恭之罪。
唯除臨終陰有遺付，亦不明言，略露而已。
如寒拾輩及南嶽天台銅輪鐵輪之說是也。
云何下，深責妄語之人，顯其異言異行，惑人耳目。
汝教下，佛誡末法化行，如上及結。
第四、明誨，如前。是故下，結明非戒不足以修定及慧。
如刻等者，舉喻以明非戒不定之意。
謂不斷妄而修定者，如刻人糞乾屎橛作栴檀形，
形雖像香，其性本臭，終不成香。
刻糞喻不斷妄而修定者，栴檀喻正定，
正定本具一切功德法香，故妄語身心如人糞，
臭惡無比，安得正定？
我教下，正示教誡，謂比丘當直心行道。
如淨名云：直心是道場，無虗假故。
於四儀中，凡諸往去行來、俯仰語默，一切行中無諂無詐、
無矜無誕，云何自欺謂得上人法耶？
譬如下，引譬以明妄稱之罪，文可解。
求佛菩提如噬臍者，言其不可及也。
噬臍，如春秋傳曰：楚文王伐申，過鄧。
鄧祁侯曰：吾甥也。
止而享之。騅甥、聃甥、養甥請殺楚子，鄧侯弗許。
三甥曰：亡鄧國者，必此人也。
若不早圖，後君噬臍。
注曰：以不及也。葢噬，囓也。
如人自囓其臍，不可及故。
今經所喻，以明求菩提者，以妄語故，佛果不可及也。
若諸下，重躡直心說。
謂直心如弦，一切行中皆踐真實，直故無魔。
佛印下，可知。末四句如前。
大佛頂如來密因修證了義諸菩薩萬行首楞嚴經直解卷第六
 ^822b18
