宗門拈古彚集卷第三十三
collector:: 古杭白巖嗣祖沙門　淨符　彚集
other:: 
# 青六
△青六
other:: 
## 洪州同安常察禪師
洪州同安常察禪師〔青六九峰#CB05418;嗣〕
僧新到。遶禪牀三帀振錫一下曰。
凡聖不到處。請師道。
安鳴指三下。僧曰同安今日嚇得忘前失後。
安曰闍黎發足何處。
僧珍重便出。安曰。
五湖衲子。一錫禪人。
未到同安不妨疑著。
僧回首曰。近見不如遠聞。
安曰。貪他一杯酒。
失却滿船魚。 ^190b8

昭覺勤云。全軍隊伍馬步相參。
兩陣交鋒不妨奇特。
怎奈二俱失利。具眼者試辨看。 ^190b20

何山珣云。奮大用。
發大機。明來暗合。
平坦嶮#CB06595;。
彼既殺活拄杖。我即綿裏秤錘。
縱使諸方眼目。難斷個是個非。
畢竟如何。堪笑一枝無孔笛。
主賓顛倒兩頭吹。 ^190b24

洞山瑩云。者僧好如張翼德在霸陵橋上橫衝直闖威武可觀。
被同安緩緩地念了一道真言便把不住。
所以遭他點罰道。
貪他一杯酒失却滿船魚。
眾中還有為者僧出氣者麼。
卓拄杖云。疎而不漏。 ^190b32

古塘□云。者兩個漢雖然賓主相合言氣相符。
若是聖凡不到處。
要且俱未夢見在。 ^190b40

同安因僧問遠趨丈室乞師一言。
安曰孫臏門下徒話鑽龜。
曰名不浪施。安曰喫茶去。
僧便珍重。安曰雖得一場榮。
刖却一雙足。 ^190b44

天童傑云。拳來拳應。
踢來踢應。拳踢交參。
孰負孰勝。搖頭擺尾過牢關。
刖足之言誰肯信。
雖然。有一處誵訛在。
諸人試檢點看。 ^190c2

同安因聞鵲聲謂眾曰。
喜#CB15179;鳴寒檜。
心印是渠傳。僧出曰何必。
安曰眾中有人在。
僧曰同安門下道絕人荒安。
曰胡人飲乳返怪良醫。
僧曰休休。安曰。老鶴入枯池。
不見魚蹤迹。 ^190c8

天童傑云。動絃別曲有唱有酬。
其唱愈高其和愈峻。
其間鄭衛之聲雖則雜然。
五音六律拍拍是令。 ^190c16

同安問僧近離甚處。
曰江西。安曰江西法道何似此間。
曰。賴是問某甲。若問著別人則禍生。
安曰老僧適來造次。
曰。某甲不是嬰兒。
徒用止啼黃葉。安曰傷鼈恕龜殺活由我。 ^190c20

昭覺勤云。宗師家握佛祖鉗錘。
理當即行不留朕迹。
者僧就上門上戶。
更說甚麼傷鼈恕龜。
劈脊便棒。何故。重賞之下必有勇夫。 ^190c28

同安因僧問。如何是天人師。
安曰。頭上角未全。
身上毛不出。曰如何是頭上角未全。
安曰不擎戴。如何是身上毛不出。
安曰寸絲不挂。 ^190c34

報恩倫云。同安轉劫外機。
放風前箭。聖解凡情一齊穿却。
何止劈筈奪窩紅心中的。
設使者僧手親眼辨如八臂那吒。
亦難摸索。又於不擎戴下著語云。
已太崢嶸。寸絲不挂下著語云。
猶有赤骨律在。 ^190c40

壽昌經云。關津易過。
險阱難行。謀士有先見之能。
將元惟威勇之力。
預知險處不踐。定獲勝地高登。
不須血戰以成功。
善保軍民之塗炭。
從教神機妙算。終是乾弄一塲。
要知同安意麼。突然掇出燎原燧。
驚散巢居鬼窟精。
other:: 
## 吉州禾山澄源殷禪師
吉州禾山澄源殷禪師〔青六九峰#CB05418;嗣〕 ^190c48

僧問。習學謂之聞。
絕學謂之鄰。過此二者謂之真過。
如何是真過。殷曰禾山解打鼓。
曰如何是真諦。殷曰禾山解打鼓。
曰。即心即佛則不問。
如何是非心非佛。
殷曰禾山解打鼓。
曰如何是向上事。
殷曰禾山解打鼓。 ^191a10

東禪嶽云。禾山以無量義百千法門若揭日月而行。
浮雲豈能掩蔽。東禪不打者破鼓。
臨機變豹見兔放鷹。
且要諸人各各相委。
如何是真過。實語。
如何是真諦。如語。
如何是非心非佛。
不誑語。如何是向上事。
不異語。此四轉語如鐵蒺藜。
吞得過是好手。其或未然。
言多去道轉遠。 ^191a20

豐山巖云。禾山老漢被者僧一拶。
直得註脚太過。 ^191a32

禾山因江南李主召入宮問和尚何處來。
山曰禾山來。主曰山在什麼處。
山曰。人來朝鳳闕。
山嶽不曾移。 ^191a34

灜山誾云。當時李主若道。
與麼則和尚遣侍者來耶。
禾山又作麼生。請代禾山對一語看。
咄。速道速道。 ^191a38

薦福如云。禾山異境靈踪。
覩者皆羨。今日被李主勘破。
other:: 
## 福州羅山道閑禪師
福州羅山道閑禪師〔青六巖頭奯嗣〕 ^191a44

因保福問。僧問巖頭浩浩塵中如何辨主。
頭曰銅沙鑼裏滿盛油。
意作麼生。山召大師。
福應諾。山曰獼猴入道塲。
山却問明招。忽有人問你又作麼生。
招曰箭穿紅日影。 ^191a48

徑山杲云。還會麼。
獼猴入道塲。箭穿紅日影。
兩個老古錐。擔雪共填井。
喝一喝。 ^191b8

天童傑云。巖頭拔貧助富要且不能。
設有問山僧浩浩塵中如何辨主。
但對道日輪正卓午。
喝一喝。 ^191b12

天寧琦云。我當時若作羅山。
待問銅沙鑼裏滿盛油意作麼生。
也與一喝。召眾云。
且道天寧一喝與妙喜一喝是同是別。 ^191b16

天童忞云。巖頭理上偏枯。
傑祖事上不足。不肖兒孫隨例看孔著楔。
有問浩浩塵中如何辨主。
但云白面郎敲金鐙過。
紅妝人揭繡簾看。 ^191b22

資福侶云。錦上鋪花還他三個老漢。
若是塵中主。尚未敢相許。
other:: 
## 台州瑞巖師彥禪師
台州瑞巖師彥禪師〔青六巖頭奯嗣〕 ^191b28

到夾山。山問甚處來。
巖曰臥龍來。山曰來時龍起也未。
巖近前顧視之。山曰灸瘡瘢上更著艾燋。
巖曰和尚又苦如此作麼。
山休去。 ^191b32

溈山喆云。瑞巖雖然威獰#CB15558;愬。
怎奈夾山水清不容。 ^191b40

徑山杲云。若不藍田射石虎。
幾乎悞殺李將軍。 ^191b44

瑞巖慍云。二尊宿一挨一拶。
如善舞太阿不傷其手。
然也有到處也有不到處。 ^191b46

瑞巖坐盤石上終日如愚。
每自喚主人公。復自應諾。
乃曰。惺惺著。他後莫受人瞞。 ^191c2

玄沙備因僧舉似。
乃云一等是弄精魂。
瑞巖較些子。復謂僧云。
何不在彼中住。僧云已遷化也。
沙云如今還喚得應麼。
僧無對。雪竇顯云。
蒼天蒼天。保寧勇代僧云。
和尚為什麼對面不聞。 ^191c6

雲居元云。天下宗師總為者僧下語。
大似東家人死西家人助哀。
直饒瑞巖自出頭來。
也是棺材裏瞠眼。 ^191c14

昭覺勤云。百丈寒潭徹底。
月在波心千尺。巖松倚天。
風生幽谷。直得凜凜孤標澄澄丰采。
及至月離碧嶂影落雲衢。
遂乃當面蹉過。當時若是個漢。
待伊道即今還喚得應麼。
直下便喝。非唯把斷玄沙要津。
亦乃與瑞巖老子出氣。 ^191c20

徑山琇云。驚羣須是英靈漢。
敵勝還他獅子兒。
者僧只解傳言送語。
不能懸崖返躑。非但錯過瑞巖。
亦乃錯過玄沙。 ^191c30

瑞巖慍云。祖師弄者一解。
可謂超今邁古。然只作得個看家兒子。
山僧向者裏著一隻眼。
非獨紹續箕裘。直要衝樓跨竈。
會麼。電光莫及。石火難追。
兔徑非大象之所遊。
雞粟豈鳳凰之啗#CB10437;。
喝一喝。 ^191c36

古南門云。者僧若從瑞巖來。
待問如今還喚得應麼。
但對道和尚莫瞞某甲。
不唯為瑞巖作主。
亦免雪竇助哀。 ^191c44

資福侶云。如今還喚得應麼。
當時只消彈指一下。
管取唱和分明。
other:: 
## 福州香谿從範禪師
福州香谿從範禪師〔青六巖頭奯嗣〕 ^192a2

鼓山僧到參。谿曰汝豈不是鼓山僧。
僧曰是。谿曰額上珠為何不現。
僧無對遽辭。谿門送。
復召上座。僧回首。
谿曰滿肚是禪。曰和尚是甚麼心行。
谿大笑而已。 ^192a6

灜山誾云。者僧前面失節。
後面#CB15072;本。
香谿為什麼到者裏却放過。
良久云。也須知笑裏有刀。
other:: 
## 福州聖壽嚴禪師
福州聖壽嚴禪師〔青六巖頭奯嗣〕 ^192a14

補衲次僧參。聖提起示之曰。
山僧一衲衣。展似眾人見。
雲水兩條分。莫教露針線。
速道速道。僧無對。
聖曰如許多時作甚麼來。 ^192a18

灜山誾云。者僧當時何不道。
破也破也。待聖壽動靜。
便與震聲一喝。
other:: 
## 福州玄沙師備禪師
福州玄沙師備禪師〔青六雪峰存嗣〕 ^192a24

上堂。眾集。遂將拄杖一時趁下。
却回謂侍者曰。我今日作得一解。
險入地獄如箭射。
侍者曰喜得和尚再復人身。 ^192a28

翠巖芝云。大小玄沙前不遘村後不迭店。
且作麼生道得出身句。 ^192a34

道吾真云。大小芝老只是偏枯。
若是道吾即不然。
玄沙與侍者一人具一隻眼。 ^192a38

雲居舜云。此話眾中舉得爛如泥。
且作麼生會。山僧道。
侍者不在言。玄沙也是荊棘林裏求栴檀。 ^192a42

東禪觀云。大小玄沙性命在侍者手裏。 ^192a46

玄沙垂語。諸方老宿盡道接物利生。
忽遇三種病人來且作麼生接。
患盲者。拈椎豎拂他又不見。
患聾者。語言三昧他又不聞。
患啞者。教伊說又說不得。
且作麼生接。若接不得。
佛法無靈驗。時有僧出曰。
三種病人還許學人商量否。
沙曰。許。汝作麼生商量。
其僧便出。沙曰不是不是。
地藏琛出曰。某甲有眼耳口。
和尚作麼生接。沙曰慙媿。
便歸方丈。 ^192a48

雲門偃因僧請益。
門云汝禮拜著。僧拜起。
門以拄杖挃之。僧乃退後。
門云汝不是患盲。
復喚近前來。僧纔近前。
門云汝不是患聾。
復云還會麼。僧云不會。
門云汝不是患瘂。
其僧於是有省。 ^192b14

雪竇顯舉了便喝云。
者盲聾喑瘂漢。若不是雲門。
驢年去。如今有底或拈椎豎拂。
他又不管。教伊近前。
他又不來。問還會麼。
他又不應。諸方還奈何得麼。
雪竇若不奈何。汝者一隊驢漢又堪作什麼。
以拄杖一時趁散。 ^192b22

翠巖芝云。早知燈是火。
飯熟已多時。 ^192b32

雲居元云。地藏如龍無角似蛇有足。
玄沙只有先鋒且無殿後。
兩人病在膏肓。針藥之所不到。
山僧為你諸人點破。
拈拄杖云。棒頭有眼明如日。
要識真金火裏看。 ^192b34

本覺一云。雲門雪竇也是因風吹火。
見兔放鷹。爭如地藏逆水之波。
當時聞玄沙恁麼道。
便出眾云某甲有眼耳口請師接。
噫。只者一拶。非但玄沙。
盡西天此土諸佛諸祖也不免退身有分。
驀拈拄杖云。放過則不可。 ^192b42

徑山杲云。者僧雖然悟去。
只悟得雲門禪。若是玄沙。
更買草鞋行脚。 ^192c4

天童覺云。雲門平展。
者僧實酬。且道什麼處是者僧悟處。
不救之疾。難為針艾。 ^192c8

天寧琦云。玄沙雲門氣急殺人。
彼自無瘡勿傷之也。 ^192c12

笑巖寶云。雲門當時不合放過者僧。
反使他患盲聾瘖瘂無有休日。
何故。殺人須教死。
作鬼也光鮮。 ^192c16

古南門云。種穀不生豆。
者僧既是盲聾瘖瘂底。
因甚却向雲門言下省去。
驢漢還會麼。擊拂子云。
上士一決一切了。
中下多聞多不信。 ^192c20

梅山相云。者裏又且不然。
諸禪德。若向拈椎豎拂上相見。
不如盲底。若向語言三昧上摸索。
不如聾底。若逞驢脣馬嘴而作伎倆。
不如瘂底。且道作麼生即得。
無影樹頭擒木馬。
不濕波中捉活魚。 ^192c26

棲霞成云。三種病話如一部難經。
不特庸醫茫然。即雲門雖能發藥。
要且不能按經。妙喜道此僧只悟得雲門禪。
果然。地藏云某甲有眼耳口和尚作麼生接。
可惜玄沙真病現前却拱手而去。
當時但云禮拜著。
待伊擬議。痛棒打出。
豈不名擅諸方。作個醫方捷徑。 ^192c34

西遯超云。玄沙老人無端壓良民為賤。
指好肉作瘡。合得何罪。
還有為玄沙出罪者麼。
但向云何幸如之。 ^192c46

玄沙因僧問。如何是學人自己。
沙曰用自己作麼。 ^193a4

雲門偃云。沒量大人。
向語脉裏轉却。 ^193a6

寶壽新云。且道是者僧在語脉裏轉却。
玄沙在語脉裏轉却。
有理何用高聲。 ^193a8

玄沙到莆田縣百戲迎接。
次日問小塘長老曰。
昨日許多喧閙向甚麼處去也。
塘提起袈裟角。沙曰料掉沒交涉。 ^193a12

法眼益別小塘云。
昨日有多少喧閙。 ^193a18

清凉欽別云。今日更好笑。 ^193a20

溈山#CB15223;云。
大溈則不然。或有人恁麼問。
但鳴指一下。如有個衲子出來道料掉沒交涉。
却肯他。何故。大丈夫捋虎鬚也是本分。
且道利害在甚麼處。 ^193a22

黃龍新云。奇怪。諸禪德。
扶豎宗乘須是小塘長老始得玄。
沙為甚麼道料掉沒交涉。
我即不然。昨日許多喧閙向什麼處去也。
天共白雲曉。水和明月流。 ^193a28

昭覺勤舉溈山語畢云。
二老宿雖是提振綱宗。
要且貪觀天上月。
而今或有問山僧。
昨日許多喧閙向什麼處去。
只向他道又是從頭起。
他若道料掉沒交涉。
劈脊便棒。何故。曹溪波浪如相似。
無限平人被陸沉。 ^193a36

南華昺云。玄沙恁麼道。
還有得失是非也無。
若謂有。當人未具眼在。
若謂無。因甚麼道料掉沒交涉。
還會麼。是非已去了。
是非裏薦取。 ^193a46

博山來云。人將語探。
水將杖探。烈火裏辨真金。
閙市裏識天子。袈裟下認取老僧。
玄沙小塘斯人也。
縱然葢覆將來。口苦心甜更有事在。 ^193b4

磬山修云。山僧即不然。
或有問昨日許多喧閙向什麼處去。
只向道今日一出尤勝昨日。
他若道料掉沒交涉。
我也知你是個瞎漢。 ^193b10

開先金云。苟非玄沙。
洎被小塘熱瞞一上。
黃龍道天共白雲曉水和明月流。
也好與他個料掉沒交涉。
何故。不見道是非只為多開口。
煩惱皆因強出頭。 ^193b16

玄沙與天龍入山見一虎。
龍曰和尚虎。沙曰是汝虎。
歸院後。龍問。適來見虎云是汝。
未審尊意如何。沙曰。
娑婆世界有四種極重事。
若人透得。不妨出得陰界。 ^193b24

雪竇顯云。要與人天為師。
面前端的是虎。 ^193b30

徑山杲代天龍進語云。
也知和尚為人切。 ^193b32

天寧琦云。畢竟是個什麼。
隨例道虎。蝦跳不出斗。 ^193b34

寶壽方云。玄沙天龍互相屈辱。
各自喪身失命了也。
還有為二老出一隻手者麼。 ^193b36

南#CB00589;問云。
天龍拋磚。玄沙引玉。
翻手覆手一直一曲。
賺却多少人性命不留妄生揑目。
山僧今日據令而行去也。
卓拄杖喝一喝。 ^193b40

慧雲盛於尊意如何下代沙便作虎聲。
於許汝出得陰界下代龍云。
明破即不堪。 ^193b46

玄沙見鼓山來。畵一圓相示之。
山曰人人出者個不得。
沙曰情知你向驢胎馬腹裏作活計。
山曰和尚又作麼生。
沙曰人人出者個不得。
山曰和尚恁麼道却得。
某甲恁麼道為什麼却不得。
沙曰我得你不得。 ^193c2

雪竇顯云。祇解貪觀白浪。
殊不知失却手中橈也。 ^193c10

雲峰悅云。道得道不得。
總在玄沙圈繢裏。
如今作麼生出得他玄沙圈繢。 ^193c12

昭覺勤云。灼然者一條路。
作者方知。直得窮天地亘萬古而不移。
消劫石空芥城而無盡。
便是透關底也須著眼始得。
一等是恁麼時節。
為什麼道我得汝不得。
切忌向驢胎馬腹裏作活計。 ^193c16

淨因成云。叢林中往往作鼓山未到玄沙境界會却。
諸人要識玄沙鼓山麼。
不見道盡出者個不得。 ^193c24

南華昺云。捩轉鼻孔。
換却眼睛。若無者個手段。
如何扶豎宗乘。雖然如是。
直是好笑。笑須三十年。
且道笑個什麼。情知你在驢胎馬腹裏作活計。 ^193c28

東禪觀云。當時我若作鼓山。
待道人人出者個不得。
即向道和尚元來別有長處。
不圖成就前功。且要與玄沙向驢胎馬腹裏相見。 ^193c34

天童覺云。玄沙大似倚勢欺人。
用強凌弱。葢他撥得轉弄得出。
兩個一般。為甚麼道我得你不得。
是真難掩。是偽不昌。 ^193c40

報恩秀云。天宮淨土時人愛去。
鼓山不愛。驢胎馬腹時人怕墮。
玄沙不怕。所以降聲負氣。
惟俯視橫行。具獅子王不欺之力。
還信天童保證麼。
塵中能作主。化外自來賓。 ^193c46

古南門云。你也說者個。
我也說者個。者個畢竟是個什麼。
若也辨得。驢胎馬腹裏作活計也不難。
其或失却手橈。不惟貪觀白浪。
管取業識茫茫。 ^194a6

佛川義云。叢林往往道。
鼓山機見未圓。落在玄沙圈繢裏。
殊不知玄沙鼻孔被鼓山穿却。
至今動轉不得。若有為玄沙作主者。
我要問他。一等與麼道。
為甚我得汝不得。 ^194a12

本覺微云。玄沙心肝五臟被鼓山一拶拶出。
至今收拾不起。何故。
不見道不入驚人浪。
爭見弄潮人。 ^194a20

白巖符云。人人出者個不得。
一等與麼道。為什麼有得有不得。
者裏著得一隻眼。
許你親見玄沙。 ^194a24

玄沙令僧馳書上雪峰。
峰開緘見三幅白紙。
乃問僧會麼。曰不會。
峰曰不見道君子千里同風。
僧回舉似沙。沙曰山頭老漢蹉過也不知。
曰和尚如何。沙曰孟春猶寒也不解道。 ^194a28

五祖戒出語云。將謂鬍鬚赤。 ^194a36

明招謙云。玄沙三幅白紙。
爭奈文彩已彰。雪峰千里同風。
何故不知蹉過。不見道養子莫教大。
大了好罵爺。 ^194a38

雲門澄云。玄沙孟春猶寒。
雪峰千里同風。總是開書後語。
未開書已前作麼生道。 ^194a44

口口泰云。玄沙未封白紙已前。
早已氷消瓦解。雪峰道個千里同風。
可謂雪上加霜。檢點將來。
二者俱錯。 ^194a48

玄沙問鏡清。教中道。
不見一法為大過患。
且道不見什麼法。
清指露柱曰莫是不見者個法麼。
沙曰。浙中清水白米從你喫。
佛法未夢見在。 ^194b6

雪竇顯云。大小鏡清被玄沙熱瞞。
我當時若見。但向道靈山授記未到如此。 ^194b12

溈山#CB15223;云。
若不是鏡清。幾乎忘前失後。
何故。不逢別者。終不開拳。 ^194b16

天童覺云。鏡清當時恁麼答。
玄沙末後恁麼道。
還相契也無。然則鏡清久不作佛法夢。
也須是玄沙同參始得。 ^194b20

天童華云。鏡清放頑。
佛也不奈伊何。若不是玄沙識破。
幾被露柱吞却。 ^194b26

天童傑云。二尊宿驀劄相逢。
大似小兒則劇相似。
佛法身心何在。乃舉應菴華語畢。
喝一喝云。若教頻下淚。
東海也須乾。 ^194b30

愚菴盂云。玄沙幸遇鏡清。
若是個反躑的漢。
那裏容得。我常見欺敵者亡。 ^194b36

寶壽新云。木人舉手。
石女點頭。若論佛法二字。
依舊面南看北斗。
良久云。會麼。江北用鋤。
江南使牛。 ^194b40

白巖符云。伯牙與子期。
不是閒相識。二老其謂歟。
雖然。當時鏡清大似口裏無舌。
未審玄沙還信得過麼。 ^194b44

玄沙示眾。若論此事。
喻如一片田地。四至界分結契賣與諸人了。
也只有中心樹子猶屬老僧在。 ^194c2

佛川義徵云。諸禪德。
既是四至界分結契賣了。
因甚中心樹子猶屬玄沙。 ^194c6

玄沙因雪峰曰。世界濶一尺。
古鏡濶一尺。世界濶一丈。
古鏡濶一丈。玄沙指火爐曰。
火爐濶多少。峰曰如古鏡濶。
沙曰者老漢脚跟未點地在。 ^194c10

鏡清怤問僧。為復古鏡致火爐與麼濶。
為復火爐致古鏡與麼濶。
西院明云。與麼問人。
也未可在。 ^194c16

雲門偃云。餿飯泥茶爐。 ^194c20

昭覺勤云。現成公案。
古鏡本非火爐。打破羅籠。
火爐即是古鏡。若非父子相投。
怎見赤心片片。祇如玄沙道者老漢脚跟未點地。
在諸人畢竟作麼生會。 ^194c22

天寶樞拈拄杖卓一卓云。
世界古鏡火爐百雜碎了也。
玄沙道者老漢脚跟未點地在。
意作麼生。國清才子貴。
家富小兒驕。 ^194c30

天奇瑞云。且道世界誰世界。
古鏡誰古鏡。不可逐境打做兩橛。
豎拄杖云。者是世界。
者是古鏡。若然直下承當。
坐斷雪峰玄沙。大丈夫切忌鬼窟裏虗淹歲月。 ^194c36

髻珠昰云。一言既出駟馬難追。
復喝一喝。 ^194c44

白巖符云。象骨老人被玄沙一拶。
直得立地尿出。雖然。
玄沙與麼道了。而雪峰者裏不措一辭。
莫道無利害好。 ^194c46

玄沙因聲明三藏善別音響。
劉大王請驗之。沙乃將銅火箸敲鐵火爐。
問聲明曰是什麼聲。
明曰銅鐵聲。沙曰大王莫受外國人瞞。 ^195a4

雪竇顯別玄沙語云。
大王宜加信敬。又別三藏語云。
莫瞞外國人好。 ^195a10

清凉欽代三藏進語云。
却是和尚瞞大王。 ^195a14

淨因成云。既不是銅鐵聲。
玄沙喚作什麼聲。
然則三藏只知渡水。
不覺溼衣。玄沙偏解誣人。
爭奈國有憲章。且道三藏瞞大王何似玄沙瞞大王。 ^195a16

天童覺云。理契則神。
貧子獲衣中之寶。
情封則物。力士失額上之珠。
三藏只解瞻前不能顧後。
還知麼。誣人之罪以罪加之。 ^195a22

高峰妙云。大小玄沙能所未忘。
當時賴遇是劉大王。
若撞個本分衲僧。
管取一場漏逗。 ^195a28

蓮柎筞云。玄沙欺胡謾漢。
孤負國恩。三藏祇明得聲。
未許觀光上國。當時大王不受人瞞。
玄沙三藏總好與趁出國門。 ^195a32

玄沙因光侍者激曰。
師叔若學得禪。某甲打鐵船下海去。
沙住後遣書問光曰。
打鐵船也未。 ^195a38

法眼益代光侍者云。
和尚終不與麼。 ^195a42

清凉欽代光侍者云。
請和尚上船。 ^195a44

支提愛云。玄沙也是貧人思舊債。 ^195a46

慧林本代光侍者云。
昨日過新羅。 ^195a48

雲居元云。禪也未曾參得。
何用思量舊事。忽然被他撐動鐵船。
玄沙堪作甚麼。 ^195b2

雲居莊云。諸方批判者不為不多。
然只能扶強不能扶弱。
山僧今日久勘不離元狀。
敢謂玄沙被光侍者領過。
直爾分疎不下。畢竟如何。
官無定條。從民私約。 ^195b6

玄沙因僧問。承和尚有言。
盡十方世界是一顆明珠。
學人如何得會。沙曰。
盡十方世界是一顆明珠。
用會作麼。僧便休。
來日沙却問僧。盡十方世界是一顆明珠。
汝作麼生會。曰。盡十方世界是一顆明珠。
用會作麼。沙曰知汝在鬼窟裏作活計。 ^195b14

報慈遂徵云。一般恁麼道。
為甚麼却成鬼窟去。 ^195b24

雪竇顯別玄沙語云。
諸方即得。我者裏不得。 ^195b26

大覺昇云。者福建子生平一條鐵脊。
到者裏和身折倒。
若論此珠。不但此僧不識。
敢保玄沙未識在。
何故。民可使由之。
不可使知之。 ^195b28

玄沙示眾。世尊道吾有正法眼藏付囑摩訶迦葉。
猶如話月。曹溪豎拂子。
還如指月。時鼓山出曰月聻。
沙曰者個阿師就我覔月。
山不肯。却歸眾曰。
道我就他覔月。 ^195b34

雪竇顯云。玄沙與鼓山如排百萬大陣。
祇拋瓦礫相擊。有衲僧辨別得。
當知正法眼藏付囑有在。 ^195b42

護國元云。玄沙鼓山各說道理。
要且未識月在。諸人要識月麼。
幸無偏照處。剛要未明人。 ^195b46

古南門云。玄沙誘人犯法。
鼓山買帽相頭。若非雪竇明辨端倪。
往往作肯不肯會。
即今莫有旁不肯底衲僧麼。
我要問你。喚甚麼作正法眼藏。 ^195c2

玄沙侍雪峰行次。
峰指地曰。者一片田地好造個無縫塔。
沙曰高多少。峰乃上下顧視。
沙曰人天福報即不無。
和尚靈山授記未夢見在。
峰曰你作麼生。沙曰七尺八尺。 ^195c8

瑯瑘覺云。國清才子貴。
家富小兒驕。 ^195c16

寶壽方云。雪峰放憨。
玄沙逞俊。師勝資強千古一遇。
熱閙門庭即得。若是無縫塔。
且緩緩。 ^195c18

玄沙因雪峰遷化。
眾請作喪主。三朝集眾點茶次。
沙遂於靈前拈起一隻盞子問曰。
大眾。先師在日從你道。
如今且作麼生道。
若道得則先師無過。
若道不得過在先師。
還有人道得麼。如是三問。
眾俱無對。沙遂撲碎盞子歸院。 ^195c22

中塔口因玄沙問你作麼生會。
塔云先師有什麼過。
沙便面壁。塔便出去。
沙復召塔。塔回首。
沙曰你作麼生會。
塔便面壁。沙休去。 ^195c32

笑巖寶云。當時有個衲僧纔見伊恁麼舉。
便掀翻茶桌。免教祖禰不了殃及兒孫。 ^195c38

玄沙坐次。見面前地上一點白。
指問侍者曰見麼。
者曰見。如是三問三對。
沙曰。你也見。我也見。
因甚麼道不會。 ^195c42

高峰妙云。大眾見即見。
會即會。無復疑矣。
且道者一點白決定是個甚麼。
白巖符云。不識不識。 ^195c48

玄沙因韋監軍曰。
曹山和尚甚奇怪。
沙乃問撫州取曹山幾里。
韋顧旁僧曰。上座曾到曹山否。
曰曾到。韋曰撫州取曹山幾里。
曰一百二十里。韋曰與麼則上座不到曹山。
韋却起禮拜。沙曰監軍却須作禮此僧。
此僧却具慙媿。 ^196a4

雲居錫云。甚處是此僧具慙媿處。
若檢點得出。許你有行脚眼。 ^196a14

承天宗云。者僧可悲可痛。
直饒玄沙具金剛眼睛。
蹉過韋監軍了也。 ^196a18

玄沙與地藏方丈坐話。
值夜深。沙乃曰。侍者關格子門了。
汝作麼生出得。藏曰喚什麼作門。 ^196a22

雪竇顯別地藏當時珍重便行。 ^196a26

清凉欽別云。和尚莫欲歇去麼。 ^196a28

玄沙因韋監軍曰。
占波國人語稍難辨。
何況五天梵語。還有人辨得麼。
沙提起槖子曰。識得者個即辨得。 ^196a30

雲門偃云。玄沙何用繁辭。
又云。適來道什麼。 ^196a34

玄沙因南際一長老到雪峰數日。
次到玄沙。沙曰。此事唯我能知。
長老作麼生會。際曰須知有不求知者。
沙曰山頭老漢費辛苦作麼。 ^196a36

雪竇顯別際語云。
雪峰門下幾個如斯。 ^196a42

玄沙對雪峰曰。某甲如今大用去也。
和尚作麼生。峰將三個木毬一齊拋出。
沙作斫牌勢。峰曰汝親在靈山方得如此。
沙曰也是自家事。 ^196a44

灜山誾云。父作子述真個克家。
檢較將來。未免挂人脣齒。 ^196b2

慧雲盛云。看他父子則劇相似。
舞拍#CB15325;承宮商合調。
若論大用。拈却象骨巖。
許伊有個話會分。 ^196b6

玄沙因鏡清問。學人乍入叢林。
乞師指個入路。沙曰還聞偃水聲麼。
曰聞。沙曰從者裏入。
清有省。 ^196b10

五祖演云。果是得入。
一任四方八面。若也未然。
輙不得離却者裏。 ^196b14

徑山杲云。若要真個得入。
直須離却者裏。 ^196b18

天童傑云。三大老總是岐路相角。
漆桶相揩。有甚快活處。
山僧則不然。入之一字亦不喜聞。 ^196b20

天寧琦云。者裏是什麼所在。
離與不離便問阿誰。
憶昔東溪日。花開葉落時。
幾擬以黃金。鑄作鍾子期。 ^196b24

積翠潤云。者裏則不然。
也不管你離與不離。
且道者裏是什麼所在。
眾無對。侍者云喫茶。
潤打云。誰教你多口。 ^196b30

古林如云。得個入路。
許他鏡清。更進一程。
須還妙喜。然望他堂奧總未在。
宗門拈古彚集卷第三十三
 ^196b36
