
other:: 
# 芝苑遺編目錄
芝苑遺編目錄上卷戒體章持犯體章持犯句法章律宗要大小乘論始終戒要中卷授大乘菩薩戒儀剃髮儀式受戒方便建明州開元寺戒壇誓文〔并鄭丞相跋〕誡沙彌文下卷為蔣樞密開講要義〔請簡詩附〕為高麗僧統義天開講要義上樝菴法師書南山律宗祖承圖錄南山律師撰長錄〔并跋〕
目錄〔終〕芝苑遺編卷之上
author:: 餘航郡沙門　元照
other:: 
# 戒體章
戒體章 ^620a38

熈寧三年。後安居日。
釋元照於南山祖師羯磨疏錄出戒體章。
#CB15164;#CB04865;先賢後進。
議論遞作。得失互見故。
直敘大略云。 ^620b14

夫戒體者。律部之樞要。
持犯之基本。返流之源始。
發行之先導。但由諸教沈隱。
道理淵邃。是以九代傳教。
間出英賢。雖各逞異途。
而未聞旨決。逮于有唐。
獨我祖師。窮幽盡性。
反覆前古。貶黜浮偽。
剖判宗旨。斟酌義理。
鼎示三宗。誠所謂會一化之教源。
發羣迷之慧日者也。
然而聖師既往。文存理隱。
故使任意私說殆六七家。
各謂指南。寧知所適。
既無是處。不益後來。
例皆不引。此時子隆亦出章門。
言依業疏三宗出體。
甞考始末。得在破他。
失於自解。今須破者。
由名字相濫。諸宗義學。
所惑當時故。略責四過。
使是非區別。一大小混濫。
二圓義偏乖。三妄分兩體。
四輙隱聖文。初．大小混濫者。
彼謂四分假宗種子為體。
且種子者。尚非經論權淺所談。
何況小乘律部耶。
又。若謂假宗體是種子者。
非色非心。又是何物耶。
又。假宗既言種子。
後立圓教。戒體何為耶。
如此妄言。顛亂教旨。
不可輕恕。二圓義偏乖者。
圓者。融通貫攝。非異非偏義也。
彼說圓教戒體。乃云。
因作業種。熏本藏識。
永為種子。此即戒體。
不同假宗。外立種子也。
既曰不同。何名圓義。
又云。自淺至深。三宗迭廢。
既容相廢。可謂圓乎。
今釋圓義。與彼天別。
如下可見。三妄分兩體者。
彼將圓教中文。自意強分作．無作二體。
其妄又甚。且圓不分者。
由融會假實。指破前二。
即前之體是圓之體。
故不可別分。彼不知此意。
故多妄說。又自知不曉。
乃云。然此戒體亦多議論。
可以意通。不煩敘矣。
用語驗心。心亦可見。
四輙隱聖文者。祖師疏文之立宗詮體。
文義廢立。靡不周備。
而彼竊疏名目。少參自語。
題為己立。匿聖之咎。
何可勝言。其間妄說更多。
且略提小耳。嗟呼。
時變人浮。勤名惰學。
欲其發暉教宗。規範來裔。
百代無古者。吾不得見也。
故使祖師遺訓。戒體極談。
幾于熄矣。猶賴垂文不墜。
明若星日。貞如金玉。
故幸得而聞也。是以專依疏本錄出別行。
猶痛未詳故。略言其大要。
初．多宗。作．無作體二。
俱是名可知。二成宗。
作戒色心為體。亦可知。
無作以非色非心為體者。
然非色非心止是攝法之聚名。
實非體狀。遂令歷世妄說非一。
今依疏文。即名考體。
直是密談善種。但以小宗未即徑示。
故外立名非色非心也。
故疏云。考其業體。
本由心生。還熏本心。
有能有用。乃至云不知何目。
強號非二。細詳此文。
未即言善種。而曰熏心有用。
密談之意。灼然可見。
應知此即考出非色非心之體耳。
子隆不知。便言四分種子為體。
紊亂宗緒。深為不可。 ^620b20

問。此既密談。顯在何處。 ^621a10

答。如下圓教。豈非顯也。
問。有人言四分戒體探入大乘。
其義何耶。 ^621a12

答。教宗既曰分通談體。
何名探入。故知非也。
三圓教者。略分四段。
初．明圓義。謂融會前宗。
的指實義。前宗兩體。
即善種子〔攬本從末〕。
此善種子。即前二體〔攝末歸本〕。
是則約此圓談。任名無在。
故疏云。於此一法。
三宗分別。故知分別有三。
體實不二。餘如下說。 ^621a14

問。若言體唯是一。
分別有三者。則前二宗中但有虗名。
竟無實體耶。 ^621a24

答。宗雖各計。體豈乖殊。
由彼謂異。強搆他名。
應知多宗計種為色。
成宗計種為非色心。
但後圓教指出前二耳。
故疏云。愚人謂異。
就之起著等。更以喻陳。
如世美玉。或人無知。
謂玉為石。或名非石。
未能顯體。後人得實。
指破前二。若無玉體。
何有不識。喻今三宗相似法也。
二正名者。已往諸師。
或名思種。或名熏種。
然思熏屬作。種是無作。
今召無作。何得相濫。
或名種子者。種通善惡。
是亦不然。今正此名。
善種為體。故疏云。
成善種子。此戒體也〔言善則簡惡。
不言思熏則無濫也〕。 ^621a26

問。何因緣故名為善種。
答。善則是法體。種是譬喻。
謂塵沙戒法納本藏識。
續起隨行。行能牽來果。
猶如穀子投入田中。
芽生苗長。結實成穗。
相對無差。故得名也。
三大小同異者。 ^621a44

問。此與菩薩戒體為同．為異。
答。體同緣異。言緣異者。
大則三歸．四弘．請師．問遮．三番羯磨．諸餘法式。
與今小宗兩途逈別。
言體同者。以緣為旁助。
心是正因。緣疎因親。
體從因發。前既心發上品。
故知今體即大乘。
故涅槃中白四所受持。
息世譏嫌。與性重無別。
即同此意。 ^621b2

若爾。經論所說菩薩戒。
心性為體。此則善種。
何言體同。 ^621b12

答。彼經論中自分二體。
一當體體。即是戒體。
與今善種不殊。二所依體。
如上所引。心性是也。
然則心性但是戒體所依。
實非戒體。故今不立也。 ^621b14

問。體若同者。持犯立懺諸餘行相。
如何分別。 ^621b20

答。體雖約圓。行必依受。
既受從當教。故行相無差。
如疏云。出家菩薩形位同諸聲聞。
又。釋迦佛無菩薩僧。
諸大菩薩入聲聞僧。
依夏次第。即其意也。 ^621b22

若爾。持犯既依教限。
出體何必約圓。 ^621b26

答。體既多途。故須圓會。
律儀不異。故得就宗。
又。依教奉持。則受隨相應。
約圓開解。使域心於處。
既開顯大解。依小律儀即成大行。
豈須棄捨。方曰大乎。
故疏云。常思此行。
即攝律儀等。深有意旨。
不能繁述。 ^621b28

問。此與天台圓教。
為同為異。
答。理同說異。何名理同。
以下疏中。引法華文。
用法華意。立此圓體。
但彼教統攝。此局一事。
將此入彼。即彼玅行之中戒聖行也。
何名說異。今此為明戒體。
直取佛意。融前二宗。
自得此談。非謂取彼。
但名相濫。是故異也。
四立圓教本意者。
多．成談體。并諸論師。
各據教限。互計不同。
考實求深。終非了義。
然大聖示迹。專為一事。
出家所懷。唯脩出離。
若不了斯戒體。縱令持護瑩若明珠。
不免輪迴。還沒生死。
事既深大。是以吾祖大師。
推佛本懷。窮出家意。
跨入大乘位。立此圓教。
直顯實體。極接時機。
欲使懷道者。識知本體。
發起大行。不論凡小。
徑蹈大途。大慈深祕。
於茲見矣。故下疏中。
廣有勉勵。是故行人常思此行。
即三聚戒。展轉修顯。
果獲三佛等。又云。
今識前緣。終歸大乘。
故須域心於處矣。
又云。何得不思。致虧發足。
廣如下說。上來括下大要。
序冠于首。俾智者觀序。
則文無壅滯矣。存道同志。
深須留意。誠謂出世要術。
修行徑道。平生大事。
此何自輕。自非吾祖聖智。
誰能顯彰。而況祖師舉唱之後。
漸流于今。滅絕斯致。
故使學戒律者。罔然無所適。
甚可悲痛。是則隳摧昔妄。
重揚聖言。實用益於後來。
匪規名於當世。知吾祖之道者。
或一二人。則其心有所寄也。
深願勇志研精。同謀荷贊。
極深聖意。勿妄宣傳。 ^621b36

戒體章〔終〕
other:: 
# 持犯體章
持犯體章 ^621c32

將說所持犯體。大分為二。
初敘昔傳。次伸格義。
所以然者。南山云。
若不敘昔非。則不敘後說。
理固然也。就初分三。
一增輝二教。二後悟無作。
三會正萬境。初中又二。
一因破體狀兩分。
二正論所持犯體。
且初．增輝云。能持犯以心為體。
身口是狀。所持犯以制聽二教為體。
事法是狀。是則體狀各別。
名義乖矣。夫體者。
物本之通名。狀者。
即體之相貌。非狀無以彰其體。
是故體狀兩標。名相雙顯。
所顯之物。本實無異。
即體是狀。即狀是體。
譬如人身。四肢為體。
雖知其名。不委四肢相狀如何。
故知必應以兩肱．兩股。
骨．血．皮．肉是其相狀。
是知體狀是一。不可離也。
要而言之。謂此中所明持犯體之相狀。
何必攻異。輙自區分。
頗乖聖意。不足依也。 ^621c36

問。縱分體狀。理有何失。
答。有二失也。一暗文。
二迷義。何謂暗文。
如鈔文云。身口是具。
又云。所對事法。何甞有言。
此謂體狀。又戒疏中言。
體則不言狀。言狀則不言體。
既文互舉。則知體狀不殊。
此暗文也。云何迷義。
且如彼云。小乘單心。
不犯罪也。然則律雖不制單心。
而不形身口。結遠方便。
大鈔則身口業思。
戒疏則重緣向念。
若言能持犯以心為體。
身口是狀者。則遠方便罪。
體犯而狀非犯矣。
以非身口故。又懺吉羅。
故犯對首。悞犯責心。
若言以心為體。身口是狀者。
則悞犯吉羅。狀犯而體非犯矣。
以非心故。是知體狀互闕。
持犯義乖。此迷義也。
近世學流。相沿未省。
都無悛革。封懷守株。
何可窮也。二正論所持犯體者。
增輝云。若不約教。
持犯難明。故以心為能。
以教為所。 ^622a12

又自問曰。凡言所持犯境。
一切皆是以受時起心徧於法界。
受後森然萬境。何事非持。
今約二教為體。豈非局狹。 ^622a36

答。對境雖多。不離二教。
攝之皆盡。以行人隨中所對之境。
不簡情與非情．善惡事法。
若非制作制止境。
即是聽作聽止境。
是知持犯不能自分。
約其制聽。方知分齊。
二教既收萬境。故以制聽二教為體也
〔文竟〕今詳上義。因而誤解。
亦有所由。以見鈔云。
所持犯體。對制．聽二教以明。
而不知此標能攝之教。
失究以明二字。故有斯立。
今破云。且能所二字。
乃詮顯文義。區分彼此。
使其易明故也。若云。
萬境雖多。不離二教。
攝之皆盡。是則境為所攝。
教為能攝。明知二教全乖所義。
如何立為所持犯體邪。
或曰。持心對教。以分能所。
借令此說。且二教所詮。
通該心想。如諸戒末。
並明境想。想即是心。
如一殺戒。心亦多種。
或想差．心闕．疑心．息心等。
並教所明。又如掘．壞等戒。
故心明犯。制教所攝。
悞開不犯。聽教所攝。
二教既攝。持犯之心。
則可以制．聽二教。
為所持犯體邪。如上所責。
略知非相。不煩引也。
二明後悟無作。就中又二。
初．辨定。二正斥。且初。
世有章文傳云。增輝後悟。
所持犯體。約文據理。
諒非增輝真筆。葢後人出於自見。
妄託增輝之名。欲誑後人信奉。
世所謂狐假虎威之儀。
誠其然也。二正斥。
彼云。所持犯以四行無作為體。
即是隨中無作。與前無作戒體不別。
亦屬非色非心也〔文竟〕噫。
吾祖去世將五百載。
真味澆訛。有至斯甚者。
固非先聖化緣不洽。
葢後昆宿業所迷。
競規述作之名。罔著釣深之績。
致使寡知新學。取捨無從。
或有滯理封文望風附勢者。
則曰。增輝僧錄後悟。
斷無失矣。如斯頗眾。
何足與言。今略敘彼非。
無宜固執。若如上引。
以四行無作為體。
與前戒體不別者。
且四行之中。二持無作與受體無作俱是善法。
縱汝所說。猶可為同。
若兩犯無作。體是不善。
與彼受體。善惡歷然。
受體是善。兩犯不善。
云何妄云。四行無作。
與受體無作不別邪。
止用此求。不攻自破。
三會正萬境者。此師立境為體。
亦出增輝之義。故增輝云。
萬境雖多。不離二教。
攝之皆盡。斯可知矣。 ^622a42

問。萬境為體。於理如何。
答。萬境為言。通及能所。
如鈔序云。持犯之境。
境通內外。內謂行心之結業。
外謂情事之順違。
內即能持。外即所持也。
既云境通內外。是則能持亦得名境。
故知境為所持犯體。
名有濫於能持犯體也。
又復鈔文．戒疏明二種體都無萬境之言。
出自喉心。未足依據。
更有諸濫。如下問答中對辨也。
大科第二。伸格義。
中分二。初．正明體狀。
二問答除疑。初中。
今準祖師大鈔．戒疏。
始終詳勘。定以二教所詮一切事法。
為所持犯體。此正義也。
言事．法者。各具善惡二種。
一言善事者。即衣鉢體量。
善法者。即一切教行。
良以凡情蕩逸。不樂進修。
是以大聖制令遵行。
故令行者勤學奉持。
名為順教。即作持也。
懈怠不為。是名違教。
即止犯也。於此善事．善法。
有順．有違。故作持．止犯由之生也。
二言惡事者。即婬．盜．殺．妄。
言惡法者。即五邪．七非。
良以凡心計著。障道之本。
是故大聖制令不為。
故令行者對治禁禦。
名為順教。即止持也。
恣情造境。是名違教。
即作犯也。於此惡事．惡法。
有順．有違。故止持．作犯由之生也。
今謂於上善惡事法。
心起順違。故有二持．兩犯生焉。
違順之心。即能持犯體。
善惡事法。即所持犯體。
持犯既因事法而生。
故今以一切事法為所持犯體。
豈不然乎。然則世迷來久。
信解難生。必憑聖言。
可得依據。今試引之。
戒疏．大鈔皆約制．聽二教。
對明止作事法。為所持犯體。
故鈔云。所持犯者。
對制．聽二教以明。
下云。所對事法。懈怠不學。
既前云對二教以明。
下云所對事法。是則約二教。
對顯一切事法。為所持犯體。
斷無惑矣。又鈔序云。
持犯之境。境通內外。
內謂行心之結業〔能持犯體〕。
外謂情事之順違〔所持犯體〕。
彼云情事。此云事法。
文雖少異。理實大同。
又戒疏云。持犯之生。
皆從法起。違順教相。
故有犯持。據房為言。
事法分二等。單言法者。
文之略耳。故下接云。
事法分二也。此諸明據。
事法之體顯矣。違順之義彰矣。
若謂不然。且持犯一篇七門詮解。
何故獨於體狀門中。
論止作事法邪。以此驗諸。
正義彌顯。二問答中。 ^622c10

問。向斥諸師皆言無據。
今立事法為體。疏．鈔亦無的指之文。
如何彈彼立此邪。 ^623a28

答。教旨極明。人情自昧。
且如鈔云。言所持犯者。
對制．聽二教以明。
下云所對事法。又云對二教中事法兩種。
則知上標二教。即能對能明之教。
下云所對事法。即所對所顯之體也。
由事法兩種。二教統收。
罄無不盡。若非二教。
齊限莫分。是故先標二教而對顯事法。
故下文云。今分二教。
攝法分齊也。上既云所持犯者。
對二教以明。對明之物既是事法。
是則事法為體。文理顯然。
云何妄云文無的指。 ^623a32

問。事法與境。尅性為言。
若為同．異。 ^623a46

答。彼立萬境。謂婬則三道。
盜則四主。觸目現前。
人心對望。名為境也。
事法不爾。未必境現。
但是二教所詮。若止若作。
一切事法即是其體。
莫非於此心起違順。
持犯斯作故。今立體與彼懸殊。
可更思議。 ^623a48

問。縱云萬境。理有何失。
答。舉戒以說。境或有無。
良難定指。自有無境而成犯者。
如忽起婬心。犯重吉羅。
若據此罪。但是心犯。
不待境現。或有對境不成犯者。
如諸戒開通中。或有緣故。
雖對前境。不名為犯。
如掘．壞等戒。可以類通。
或有一犯緣多境。
義互闕者。如大妄語。
為前人是境。為口說是境。
若云所說聖法是境。
且身造口業。不假口言。
得大重罪。則言非境也。
若云前人是境。屏處說聖。
亦得重吉。則人非境也。
媒．房等戒。境亦難定。
略提二三。趣知而已。
具此諸異。境不可立。 ^623b8

問。若如上釋。如諸戒後皆明境想。
云何而言境不可立。 ^623b26

答。律教詮相。各有所明。
豈得混然。雷同一用。
由諸戒後。將心對論。
假名作境。顯持犯相。
既約心對論。則知必待起心對治前境。
始可名持。起心陵犯前境。
始得名犯。應知心對境時。
可名為境。故諸戒末。
心境對談。事法不爾。
未持未犯居二教中。
自名為體。猶慮未了。
敢以喻陳。如世俗刑條在編冊。
但名刑法。其間不無假事顯相〔如今之事法是也〕。
必有民犯。隨彼所對。
約科治法〔如上境義〕。
於此又知事法體通。
萬境局狹。何以故。
由對境則體具。不對則體滅。
可以明也。 ^623b28

問。萬境為言。觸途皆是。
云何上云境是局狹。 ^623b44

答。為體是局。望時甚通。
時由通故。又不可立。
何謂時通。如佛未出世。
雖有萬境。未有持犯。
故出世已。最初行非。
不名犯戒。是知萬境持犯不生。
由佛制後。事法顯彰。
方有持犯。又作持中。
一切善法。佛未制前。
無違教過。亦由制後。
持犯始生。豈非萬境通漫邪。
是則事法為所持犯體。
於茲又明。 ^623b46

或救會正者問曰。
會正萬境。與今事法。
體無有異。但將境名。
召事法耳。 ^623c10

答。祖師明指事法。
何得輙自改張。況事法萬境。
名體天別。如上分析。
安可濫同。彼又曰。
境召事法。正符鈔文。
事法為體。義亦無爽。
答。會正記中。科判已乖。
若作此救。揚其醜耳。
彼將體狀一門。大分為二。
一彼言能持下。直至攝生義足以來。
科云明能所二種體狀。
二從今分二教下。
直至末文。科云辨二種相攝分齊。
明知彼認攝生義足已前。
立二種體狀已。竟與下相攝分齊一科。
都不相涉。且今分二教下。
正明事法。則合科於所持犯體中。
彼即科絕。驗知會正不認下科事法是體也。
據此以求。不可迂救。 ^623c12

問。若以事法為體者。
既涉二教。與彼增輝若為取別。 ^623c32

答。制聽即能攝之教。
事法即所攝之體。
然增輝認能為體。
與今令異。故彼文云。
所持犯以制聽二教為體也。
然此二教非即是體。
具如上斥。今則不爾。
以二教中所攝事法。
為所持犯體。能所區別。
寧復致疑。 ^623c34

持犯體章〔終〕
other:: 
# 持犯句法章
持犯句法章 ^623c42

夫一大律藏所論。
其持犯二字云耳。
苟不精之。其猶網不得其綱。
裘不得其領也。吾祖南山澄照大師。
其提綱振領者也。
於是刪補事鈔次十五篇。
委辨二持二犯。伸張大義。
駿略古非。意在彰律學之淵沖。
楷後昆之衢術。故題云持犯方軌是也。
但文高而理淵。言簡而義博。
雖後來者章記之廣。
解釋之異。而未能備如也。
止如二九句法。可學九句。
歷代相遵。不可學九句。
互彰異說。元照始惑之也。
一日上請於師所。
云。不循諸記之說。
直示南山之文。予雖聞之。
患不聞諸朋友。遂考其流鈔。
兼諸舊解。是非交明。
冀識者之取捨耳〔但破二記。
其餘可知〕。增輝則曰。
此後九句。約解處生迷。
學人疑．不識處並是迷心。
皆須放罪。中間止心不學人。
於先解處。迷心即放。
若未解處即明白。
可學中收也。若由來不學人。
明白心中尚自不會。
即無迷忘。須在前九句中辨也〔當如亦不放根本也〕。
又云。一切心境。皆是可學。
學知已後。忽起迷心。
方是不可學也。予曰。
未可也。若云不放不學者。
且可學中是愚於事犯。
不可學是迷於事犯〔如迷人為杌木．迷夷為殘等〕。
愚迷既別。安可混之。
假如有人生乎不學。
心想迷忘。將人作杌木想。
殺。若就彼說。莫不犯夷邪。
莫不更結不學無知邪。
鈔云。一切心境。皆是可學。
但迷非學了。故佛一切開。
律云。備具三種業。
當審觀其意。又母論云。
犯必託境。關心成業。
此諸明文。何止放學人乎。
若云須待學知方有迷者。
假如有人發心始學。
學之未通故。將人作杌木想。
殺。若就彼說。莫不犯夷邪。
莫不更結不學無知邪。
況初學人。明白心中緣而不了。
尚自不結不學無知。
豈得迷忘而結乎。
鈔云。若作心學未知。
不結無知罪。斯明證也。
厥後會正解文。雖盈數紙。
而始末相反。殊無所歸。
且如彼云。此後九句。
上品三夷。中品三蘭。
下品或蘭．或吉。餘二十四枝條。
準今師。約迷則開。
文云。今師以迷心望之。
則於事犯根條俱放。
豈有事開犯結乎。
又云。學人疑．不識處。
事上開放六根本。
及餘二十四枝條。
不學人準境想亦開。
故立後九句也〔準此三節。
即不論學．不學人。
但約迷忘。根本．枝條俱放也〕。
彼又問云。不學。本自不識。
何有迷忘。答。雖是不學。
必有想迷者。豈彼不開。
前云。但迷非學了。
故佛一切開。豈簡學人．不學人乎。
今所以分者。為結枝條有無耳。
以斯差異故。後人各計不同。
或有說云學．不學人俱放者。
或云不學人唯放根本。
不放枝條者。然雖紛紜。
俱乖正理。借令彼云俱放者。
且鈔中不學人結十二犯上枝條罪。
文云。由不學。故不識。
是則明示犯結。安可俱放乎。
抑又本為結表易明。
故立二九句法。若云俱放。
止可獨用明白一九耳。
其迷忘九句全無用也。
鈔云。便結罪易明。
故分二九句。何得獨用一九邪。
復次。作犯門中。料簡句法。
徵問答釋。其文將及兩紙。
若云俱放。則說不通。
往往有人指為順古〔增輝如此〕。
謬之甚矣。況下文云。
極為分別。不知鏡否。
豈徒為哉。又若云。
不學人唯開根本。
無妨結二十四枝條者。
何故鈔中但云十二。
不言二十四邪。彼之徒則曰。
以犯例事亦有十二。
共二十四也。此乃不關教典。
出任脣心。但知黨扇於師。
不覺反張其醜。如斯之輩。
何足筭哉。上且略為對辨。
其餘破于下文。或問予。
何謂也。曰。予讀南山文。
從南山見。為之說也。
何哉。夫南山立迷忘九句。
學人疑及不識事犯俱放。
故鈔云。受戒以來。
勤學三藏。於境迷忘。
遇緣而造者。隨相境想具之。
豈非通放學人乎。
不學人事上有疑．不識。
放六根本及十二枝條。
犯上疑及不識。結十二枝條不學無知罪故。
鈔云。此三三句。各下二句。
疑及不識句別。各有不學．無知二罪。
合十二罪。釋云。由不學故不識。
豈非局結不學人乎。
然則大師於不學人事放犯結。
大有意也。以事是迷心故開。
犯由愚教故結。如迷人為杌木。
得不開乎。疏．鈔並云。
事是可學。想疑忽生。
雖緣不了。聖不制犯。
又業疏云。若元不緣境。
非學之功。亦同前免〔即同學人放也〕。
是則事開之意明矣。
如平生不學人。事雖迷忘。
犯實無知。得不結乎。
鈔云。罪是可學。以不學故不識。
佛言。不以無知故得脫。
更重增無知罪。戒疏云。
罪是可學。若有迷者。
皆結其罪。又云。論後九句。
三品各三。由不識事。
境非可學。不妨於犯。
是可學故。致列其相。
事總而罪別。是則結犯之義彰矣。
噫。南山之文。雖徧天下。
而天下絕聞其義。
非一日矣。昔諸記之不曉。
遂輙判為古義。甚之惑也。
又使後學從而惑之。
乃相傳云。釋相頭。
持犯尾。迷殺律師不用鬼。
予愍斯道者久矣。
固不得已。復為引之註而伸之。
庶乎讀南山之正文。
知餘說之無謂也。
鈔文止持門中。列不可學九句。
訖乃云。此三三句中。
各下二句。疑及不識句別。
各有不學．無知二罪。
合十二罪。亦望不犯根本。
名為止持。但事是可學。
以想疑忽生。雖緣不了。
聖不制犯。問。如殺．盜等。
人。非人想。有主。無主想。
律結無罪。亦有制犯者何。
答。或緣罪境。人非人故。
便結心犯。緣非罪境。
無主物故。然彼迷心。
不結正罪。莫非緣罪。
故有無不同。又不同前段。
以法事俱識。故是可學。
有疑．不識皆制罪也。
若爾。後緣法中。亦有想轉。
如不處分。處分想。
及疑。亦是不犯重。
何為制罪。答。此且據止持中。
約事為言。必如所引。
對法有二九句。後作持中。
更為辨也。一謂此三三句下。
是古義也。並云。且順古結。
如下問破也。予曰。
若如此說。且吾祖大師立理破古。
不無其致。如云。廢昔義。
如昔解。有人云。今解不然．不爾等。
苟鈔文簡約。則彰乎戒．業二疏。
云何至此而不標邪。
是知諸記一無所據。
擅遏為古。迷晦後人。
失之大也。二謂但事下。
今師以事例犯破古。
結罪之非也。會正云。
事既無罪。例犯亦放〔應知作今師義解也〕。
又疏中但事是可學直至聖不制犯。
一同鈔文。下接云。
罪是可學。若有疑者。
皆結其罪。彼見接文。
不能通會。使於發揮。
指為順古。此又自言相戾甚也。
而況疏．鈔文義一同。
云何而言鈔中是今。
疏中是古邪。決無此理。
三謂問答因而生也。
增輝云。今師本意。
要在事開犯結。而問答中却論事者。
猶同善陣而解堅圍。
欲取東南而看西北。
迂巧之說。不足取也。
且夫問答徵難。各有所由。
問必防於後疑。答乃決通前義。
其或答辭求備。方假徵通。
此事不深。兒童尚解。
豈有前問境想。後徵犯結乎。
孟子云。所惡於智者。
為其鑿也。增輝之謂焉。
四謂若爾下。今師以法徵古結犯也。
並云疑法不識。法既問例。
今犯法亦須放也。
若此解文。一何孤起。
豈獨孤起。抑又於理全疎。
且作持門中處分．說淨等。
以律中羯磨辭句。
故得法名。若以心境相對。
必竟是事。此例於犯者。
屈南山為不善立理者也。
五謂律句順古也。
會正云。且順古。答今若師以迷心望之。
犯則根條俱放。豈有事開犯結乎。
若然者。豈南山自徵復為古師。
通義有之乎。且大師所遺文字二百餘卷。
若此道理。實未有也。
六謂上文結罪。且順古人。
今師所徵者。為放學人也〔今師確執。
不足語也〕。噫。甚矣。
今為陳之。首疏釋止持二九句。
云。且事是不可學。
雖疑．不識。聖不制禁〔學．不學人俱放。
彼以惡事不可學作故也〕。
罪是可學法。故有疑．不識。
悉皆制罪。若謂徵放學人者。
且古師何嘗結學人乎。
此又誣罔古人也。
上且略辨。若破判為古義。
凡有十餘科。不能繁錄。
但依今解。詳而讀之。
靜而思之。則一篇持犯。
猶反諸掌。何古義之有乎。
予細詳諸記。不亦有由也。
以見戒疏有犯結一問。
遂執問辭。用為正義。
而不識南山。自於迷忘中。
事開犯結之理也。
況迷．明二心句法。
出自吾祖大師之獨見。
與古片無所涉。焉可混亂乎。
是故由之一訛直至于今。
不復省也。南山云。
持犯之相寔深。斯言信矣。
問。今利根之人。生雖不學。
自達犯相。若於事犯有迷。
云何結邪。答。此同學人俱放也。
例如可學初句。雖云不學。
不結無知。以生知故。
問。前引母論云。犯必託境。
關心成業。云何不學人迷忘不開。
犯上十二罪邪。答。
既素不學。知即是愚教。
故非迷也。若爾。事法亦不曾學。
何得開邪。答。事法境現。
心對境迷。故須開也。
迷人為杌。本斯可知矣。
抑又不學無知。但便違犯。
冥然而結。故鈔序云。
不問事情虗實。並名犯也。
餘如前述。 ^623c46

持犯句法章〔終〕
other:: 
# 律鈔宗要略為十門
律鈔宗要略為十門
author:: 餘杭沙門元照述
other:: 
## 初明撰述來意
初明撰述來意 ^625c40

通別為二。就初通意。
略有四焉。一者。弘闡聖教。
酬佛恩故。二者。副本悲願。
成就自利故。三者。
拯拔諸有。脫苦向道故。
四者。維持三寶。安住久遠故。
華梵兩土。四依賢聖。
凡興述作。莫不由此。
故云通也。次明別意。
略亦有四。一者。律藏浩博。
卒難尋了故。教興中云。
攝誘弘濟。軌用實多。
貴在得其本詮。誠難覈其條緒。
尼鈔序云。恐大本難通。
勞而寡効。又戒疏序云。
本律廣而難求等。
並符此意。二者。歷代傳述。
繁闕未馴故。鈔興意云。
諸師所存。情見繁廣。
今並刪略等。下文云。
故即補闕。返光九代是也。
三者。為令辭簡事要。
直備行用故。序云。
庶令臨機有用。即事即行。
又云。載舒載覧。隨事隨依等是也。
四者。被及來蒙。省功無惑故。
序云。用濟新學之費功焉。
又下文云。鈔者本為新學。
不廣義章等。餘不備錄。
舉要如上。總斯多意。
故有斯文生焉。
other:: 
## 二明教主差別
二明教主差別 ^625c44

通約經論。佛有三身。
大小兩異。大如他述。
小在今論。一者。軌持聖道。
是為法身。復有二種。
一二乘所證滅理涅槃。
名理法身。二三祇修行五分果圓。
名事法身。二者。積因所感。
是為報身。亦號生身。
即王宮誕育。丈六金軀。
三十成道。八十唱滅者是。
三者。變化應機。是名化身。
亦號應身。始於鹿苑。
化諸外道。變化非一。
任機不同。故先德所引瞿師羅長者見三尺之身。
五百婆羅門覩#CB01926;塵之相是也。
今據律部。乃於化相報身之佛以為教主。
然佛之為體。理非離隔。
雖曰報身。必兼法．化。
若據大乘。別明尊勝之報。
王宮丈六。乃是劣應之身。
此中欲辯教源。須明說教之主。
教既大小有別。主亦勝劣不同。
故略敘身相。粗分衢術。
至於委論同異。非今所宗。
故略而不述。
other:: 
## 三明說教時分
三明說教時分 ^626a26

佛初成道。始說三歸．五戒．善來．八敬．三語羯磨等受。
自宣略教。以誨時眾。
及乎漏生。次第隨制。
徹至涅槃。徧乎一化。
不可定約。但佛滅後。
以類結之。故有前後。
是以古德判律為通始終教者。
不其然乎。義鈔云。
始於鹿苑。終至鶴林。
隨根制戒。乃有萬差。
斯為明證。然就化相大約為言。
且據鹿苑初來小乘。
所攝至論。隨機立教。
不局斯時。
other:: 
## 四明三藏所攝
四明三藏所攝 ^626b4

佛所遺教。集結為文。
聖賢判釋。所立各異。
或為三藏．四藏．五藏．八藏。
統而論之。無越三藏。
名含大小。故須揀之。
一曰修多羅藏。大如華嚴．涅槃。
小即四含．遺教等。
二曰阿毗曇藏。大如中．智．地．攝。
小即成實．婆娑等。
三曰毗尼藏。大如善戒．梵網。
小即二部．五部等。
問。三藏所詮。若為取別。
答。彼明理體。戒疏曰。
餘藏明理。理在虗通是也。
律詮事相。鈔題行事。
可不明乎。又。彼為化教。
化該道俗。此是制教。
制局出家。如序第七門。
明之可解。又復。彼明定慧。
治五住心惑。此明戒學。
禁七支業非。又。彼多導解。
則現通說法以通收。
律唯制行。故憶念攝修而總攝。
且舉諸例。粗識教源。
然今學宗。即當小乘毗尼藏也。
又五部之一。非餘他部。
至於鈔文上下。通用三藏。
攬為一宗。隨律之經。
斯之謂矣。
other:: 
## 五明乘有通局
五明乘有通局 ^626b18

復分為二。初明兩宗。
二明五乘。初中。一代聖教。
不過大小。人理教行。
一一不同。然須略識淺深之相。
且就一家。約本受體。
則分三位。一者。十誦多宗。
名當分小乘教也。
二者。四分成實。正小兼大。
名過分小乘教。經部分通即其義也。
三者。圓教。全是大乘。
今鈔正依成實。旁用多宗。
終歸圓教。葢取涅槃顯性談常重扶之意。
是以序中正存第六持律標宗所引華嚴．涅槃諸大乘經論。
廣明持毀。發心受戒。
為成三聚。出家學本。
志求解脫。懺六聚罪。
事理雙明。凡此諸例。
若非圓意。焉可用之。
學者臨文。無宜混濫。
良由以小望大則大小懸殊。
以大攝小則小無不大。
故下引勝鬘經．智度論。
並以聲聞毗尼。即大乘學。
又戒疏所引大集經中五部雖異。
不妨諸佛法界涅槃。
又引無量義經云。
法水一也。江．河．井．池分其異耳。
今宗准此諸意。並以圓意用通律乘。
如昔光師直以四分判屬大乘。
大為浮漫。近世相承。
以為至說。此全不曉大小分齊。
今應問曰。四分是大。
孰為之小。又問。為求四果。
為調三毒令盡。制增戒學。
開結淨地。魚肉正食。
此等文意如何通之。
又鈔云。此教宗是何乘。
業疏云。律是小乘等。
何不思邪。或有不許分通。
專判為小。此又不了假．實兩宗教之優劣。
且分通之義出彼部計。
豈容人情輙爾抑塞。
過猶不及。此之謂也。
次明五乘者。世謂戒律人天教也。
今謂不然。戒通多種。
非止人天。且約下文以明多別。
一者。內實腐爛。外現完淨。
諂媚邪求。勝他名利等。
此名賊分齊也。下云。
違則障道。不免三塗。
此雖號持。與犯不異。
二者。畏墮三塗。不樂為罪。
此名罪分齊。約義以求。
但障惡道。報止人天。
或執為道。以謂尊勝。
此戒見二取利使所收。
三者。猒離下趣。求生天樂。
此名福分齊。若但奉持。
還至欲有。由是事亂。
體非靜業。色無色有。
尚非其分。如何一槩判在人天。
四者。三乘聖賢。斷證雖殊。
建修之始。莫不由戒。
此名道分齊。故律云。
除結無#CB15145;礙。
縛著由此解。又經云。
戒為無上菩提本。
所據明矣。良以法王垂化。
意存破有。若為世福。
則與輪．梵．凡王不分優降。
是以一代名教。至於三歸微善。
悉為入道之門。矧乃具足律儀。
豈專以人天為語乎。
今明戒學。直是伏業方便。
滅惑遠因。統論則為三聖之前驅。
剋意則同三聚之圓行。
略提如此。餘在二疏廣之。
若爾。不立餘二。應無五果。
而序云。五乘軌導。
又戒經序云。欲得生天上。
若生人中者。其意何邪。
答。五乘者。凡聖合論。
言三乘者。唯在聖道。
戒疏所謂鈍者引以世報。
利者以惠資成。斯並隨機設化。
當尋本據。如序云。
戒淨有智慧。便得第一道。
當尊重正法。又云。
欲求於佛道。若執彼語。
此復何通。故知報有利鈍。
致使教有淺深。不體此意。
則後學無歸。一家宗乘觸途成滯。
今人不學。但言。律是小乘。
人天教爾。故特詮敘。
永袪謬濫。
other:: 
## 六辨定宗旨
六辨定宗旨 ^626b46

西土傳教流派非一。
此方所弘空有偏盛。
機執既異。教旨須分。
言有部者。即十誦律主薩婆多師所計三世等法。
悉有實性。故名一切有部。
又號實法宗。即婆娑．俱舍．雜心．婆多等同其流也。
言空宗者。即四分律主曇無德師所計五陰諸法從眾緣生。
無有實性。故號空宗。
但有名字。號假名宗。
不專小典。兼通方等。
故名經部。亦即分通成實．善見。
是其類矣。今略引二宗法相。
對明差別。一果人通局異。
彼稱釋師子。唯在一佛。
此明諸佛。文指三世。
義該十方。各如戒本。
二觀法異。彼計人空法實。
折破留一隣虗塵。
此則人法俱假。所指其唯空寂。
三境界異。彼則約根對境。
此則識別諸塵。四起業異。
彼約界繫。用判諸法。
身口善惡。欲色兩界。
大種所成。並歸色聚。
此宗雖通三業。必審觀意善惡所起。
並指心成。故云離心。
無思無身口業是也。
五戒分多少異。彼五．八．十唯發四支。
比丘方具。此宗七眾七支齊禁。
六重非重異。彼宗戒不重受。
亦不重發。夷不重犯。
此部反之。七導俗異。
彼局時數。此無不可。
八秉宣異。彼則開增制減。
此則增減俱非。九捨懺異。
彼須永棄。此則還用。
十受隨異。如後二門。
上且略引諸條。粗知彼此。
自餘緩急輕重。事用兩立。
備在隨文。此不具敘。
今宗四分。正當假宗。
雖用實法。不隨彼計。
討論之士。臨文詳而審之。
other:: 
## 七明所受法體
七明所受法體 ^627a42

依羯磨疏三宗分別。
一者多宗。作．無作戒二體俱色。
身口方便。相續善色聲。
作戒體也。非對非礙。
法入假色。無作體也。
今師究體。乃謂善惡業性。
天眼所見。歷然可分。
與中陰同。微細難知。
異彼肉眼所見麤色。
故云細色。二者成宗。
作與無作二體則異。
身口業思。能造身心。
作戒體也。非色非心。
五義互求。了不可得。
無作體也。祖師考體。
即心造業。熏習有用。
能起後習。心不可狀。
假色以顯。所發業量。
異前作戒。與心與色兩不相應。
強名二非。以為戒體。
三約圓教宗明體。
但以兩宗各隨所計。
義說動靜。終非究竟。
故跨取大乘圓成實義。
點示彼體。乃是梨耶藏識。
隨緣流變。造成業種。
能造六識。即是具戒作成之業。
梨耶所持。即號無作。
所蘊業因。名善種子。
業雖心造。一成已後。
與餘識俱。性非對礙。
復是四大所造。體有損益。
天眼所見。善惡可分。
是以如來隨機赴物。
或說非色非心。或說為色。
小機未達。計為色者。
不許空宗。執非色非心者。
斥他有部。如涅槃中皆由不解我意。
故使諍計殊途。然今所宗。
並以涅槃終窮之說。
統會異端。使歸一致。
可謂體一化始終。
裂後昆疑網。故業疏云。
終歸大乘。故須域心於處。
如斯明訓。廣在彼文。
今人所受正當成實假宗。
非色非心是其法體。
約圓以通即善種也。
然此所述。略知端緒。
至於業理極為深細。
自非積學。良恐茫然摸象。
紛紜於今眾矣。
other:: 
## 八明隨行限分
八明隨行限分 ^627b38

即持犯也。然持犯義廣且明。
三業成就處所。即為三別。
初．多宗結犯。不約心論。
鼓動身口。始成持犯。
由彼所計。謂是小機。
非力分故。若制心犯。
無由得脫。但防身口。
麤現業非耳。二者。
成宗犯由心起。藉身口成。
論其制限。據戒疏中重緣向念。
可得思覺。即入犯科。
不制心業。據單意耳。
三者。大乘獨頭心念。
即判持犯。問。若為取別。
答。大乘初念。成宗次念。
故號重緣。多宗身口。
動心非業。若爾。成宗既約意犯。
即通十業。與大何殊。
答。業疏云。四分發心。
相同十業。但約瞥爾重緣。
以分深淺。今宗限分。
可不明乎。
other:: 
## 九就文科判
九就文科判 ^627c36

自古章記。互立不同。
例取彌天古式。分為三分。
初．序為序分。序緣起故〔彼云兩序。
如下引破〕。二三十篇為正宗分。
正陳三行故。三批文為流通分。
批誌囑付故。然比附經。
稍非其類。又有例准業疏。
以標宗為序分。雜行為流通分。
中間二十八篇為正宗分。
此亦微有可取。上且遵古。
今就正宗約義以求。
復有多別。初判三卷者。
初．案下序文自約三行。
用分三卷。如後廣之。
二者。上下兩卷。既明眾別。
羯磨即作持行。中卷釋通戒本。
即止持行。止．作二行。
實律藏之二輪焉。
三者。中卷遵仰戒體。
即是受體也。上下兩卷眾別要行。
即隨行也。受．隨二戒。
即毗尼之宏綱耳。
次判諸篇者。初．案雜行篇中前二十六篇名由途相攝。
末後三篇。為別類統收。
中間一篇。即諸雜要行。
二者。初一篇標宗勸學。
集僧已下。廣張行事。
故知標宗。文局上卷。
義通一部。三者。前二十九篇。
雖包羅三藏。統歸本宗。
最後一篇。雖對簡本宗。
正出他部。四者。餘篇。
雖兼下眾。正在大僧。
沙彌及尼局收彼眾。
五者。諸篇通被。道眾導俗。
化彼在家。六者。釋相。
則條理隨相。為前後之所依。
諸篇則散指刑科。
實宗歸於釋相。上且略分。
餘在臨文。更自陶練。
other:: 
## 十明宗簡濫
十明宗簡濫 ^628a8

自昔諸師章記。並以小論名相隨文結釋劫數．
涅槃．四果等。廣列章門。
碎分端緒。連文累紙。
長引浮辭。非唯不善宗途。
抑又翳於文理。嘗原斯致。
自唐三藏慈恩等師。
以百法．因明．婆沙．俱舍盛振于時。
播流宇內。迨于近世。
江浙之間。其風未墜。
宗師未達。輙將彼學濫釋己宗。
天台．賢首例為參亂。
世莫知之。彼弘經者。
漸已刪除。獨斯律宗。
玉石未辨。故諸古記。
凡立義章。大乘則用唯識．瑜伽。
小論則取婆沙．俱舍。
其引用也則先列頌文。
次伸廣解。其釋義也則率遵三藏。
盡取慈恩。先達未窮。
後昆寧曉。於彼律相。
曾不討尋。聞彼名言。
飜矜玄玅。師資傳授。
習以成風。焉知紊亂宗乘。
翳昏後學。每一思及。
不覺潸然。故此曲而論之。
諸賢一為詳鑑。且夫就師請業。
必有所承。今時學律。
莫不皆謂宗仰南山。
率稱裔葉。且南山遺訓二百餘軸。
曾無結釋辨惑之文。
果後世增加。亦奚足為准。
故其所不可一也。
其次。俱舍等論出彼有部。
今傳四分。乃是空宗。
安得以有部名言釋空宗教義。
業疏所謂。宗骨顛倒。
理味差僻。摘揣過濫。
何可勝言。此其所不可二也。
又斯鈔所興。意存省約。
仰觀聖智。懸鑑未萌。
先示箴規。預杜斯謬。
故其序云。猶恐後代加諸不急之務。
增益其中。使真宗蕪穢。
行者致迷。鳥鼠之喻。
復存於茲日矣。故諸廣記。
可不然乎。此其所不可三也。
又經教宏博。從學有宗。
三藏所詮。鼎然自異。
經．律．論師由來自別。
若乃詮教理之淺深。
辨行果之階漸。既屬餘藏。
盡讓他宗。今學戒律。
軄歸行事。辨定持犯。
裁量輕重。擊誘初學。
匡持像運。清身口之業非。
撿威儀之遺失。此為本矣。
自餘名教。不得已而用之。
非敢私言。祖師明訓。
人所未見。故曲示之。
戒疏大妄戒中。斥古云。
有人依解。廣竪義章。
動經他日。意所異也。
舉宗以明。持犯為正。
自餘隨律之經。略知名相而已。
諸經論師自分宗體。
彼尚不解律刑。此豈橫知他學。
縱有前聞。亦不得述。
費時損日。徒張無益。
自宗猶困於未聞。
況餘經論何由道盡。
可謂不識分量也。
須臾死去莫浪多事等。
請考斯文。無事冰執。
聞義不徙。吾寧不憂。
此其所不可四也。
若爾。俱是聖教。那不許學。
況復疏．鈔時復引之。
何事輕言。輙見排毀。
答。野哉斯問。是何言歟。
但為混於教宗。豈是抑令不學。
南山所謂縱有前聞。
亦不得述。可不明乎。
諸文撮要助釋今宗。
豈比後人別開戶牖。
前所謂隨律之經。
略知名相而已。又何得不明乎。
other:: 
# 大小乘論
大小乘論
author:: 律師臨終口授
other:: 門弟子守傾執筆 ^628a48

大小二乘。半滿兩教。
佛法關鍵。修行大途。
世多不曉。故曲辨之。
有謂。學律為小乘。
聽教為大乘。參禪為最上乘。
經云。十方佛土中。
唯有一乘法。無二亦無三。
豈有多岐哉。又復。
世人見講經論者謂之小乘。
見參禪者謂之大乘。
斯皆寡學無稽之論。
夫大乘者。謂發菩提心。
行菩薩行。忘己利物。
歷劫不捨。小乘者。
猒苦求樂。樂出三界。
獨善一身。唯求脫離。
略示大途。今為細辨。
大分五門。一曰正名。
二曰示體。三曰辨行。
四曰明功。五曰簡異。
初．正名者。梵云摩訶衍。
摩訶翻大。衍即翻乘。
入此乘者。謂發菩提心人。
即經所謂發阿耨多羅三藐三菩提心者。
阿耨多羅。此翻無上。
三藐三菩提。此翻正等正覺。
此即如來果上之號。
諸經或曰。發無上道心．發大乘意．發無上心。
皆略言耳。誠能發此心者。
即是佛心。即下佛種。
眾生界中。若有一人。
能發此心。則三寶住持。
佛法光顯。羣生依賴。
三界導師。今人但言發菩提心。
不知發心之理。口雖云發心。
實未發也。徒有其名。
而無其實。二示體者。
欲發此心。須知發處。
未識此心。依何而發。
今依二經。略明其相。
金剛般若云。若有善男子．善女人。
發阿耨多羅三藐三菩提心者。
所有一切眾生之類。
若卵生．若胎生．若濕生．若化生。
若有色．若無色。若有想．若無想．若非有想．若非無想。
我當令入無餘涅槃而滅度之。
如是滅度無量無數無邊眾生。
實無眾生得滅度者。
此則明示菩提心體。
普賢行願第九願云。
言常順眾生者。謂盡法界．虗空界。
十方剎海所有眾生。
種種差別。所謂卵生．胎生．濕生．化生。
或有依於地．水．火．風而生住者。
或有依空及諸卉木而生住者。
種種生類．種種色身．種種形狀．種種相貌．
種種壽量．種種族類．種種名號．種種心性．
種種知見．種種欲樂．種種意行．種種威儀．
種種衣服．種種飲食。
處於種種村營．聚落．城邑．宮殿。
乃至一切天龍八部．人．非人等。
無足．二足．四足．多足。
有色．無色。有想．無想．非有想．非無想。
此普賢菩薩明示菩薩心體。
如華嚴十住．十行．十回向．十地廣說。
乃至法界眾生。即是諸佛菩薩菩提心體。
更非他法。一切諸佛萬行莊嚴。
河沙果德。皆從此生。
若無眾生。定無生處。
是以發此心者。誓入五濁惡世。
垂手提耳。種種方便。
成熟眾生。雖證涅槃。
而不離生死。種種方便。
勸化調伏。皆是成就無上菩提無有邊餘。
經云。如一眾生不成佛。
終不於此取泥洹。
又經云。我觀十方一切諸佛。
無有終窮入涅槃者。
唯除方便示現耳。
又經云。無有涅槃佛。
亦無佛涅槃。何以故。
眾生無盡。惡業無盡。
煩惱無盡故也。三明行者。
既知眾生是菩提本。
即當運廣大心。起無礙行。
於如是等一一眾生。
種種承事。種種供養。
如欽父母。如奉師長及阿羅漢。
乃至如來等無有異。
於諸病苦。為作良醫。
於失道者。示其正路。
於夜暗中。為作光明。
於貧窮者。令得伏藏。
菩薩如是平等饒益一切眾生。
何以故。菩薩若能隨順眾生。
則為隨順供養諸佛。
若於眾生尊重承事。
則為尊重承事如來。
若令眾生生歡喜者。
則令一切如來歡喜。
何以故。諸佛如來以大悲心而為體故。
因於眾生而起大悲。
因於大悲生菩提心。
因菩提心成等正覺。
譬如曠野沙磧之中有大木王。
若根得水。枝葉華果悉皆繁茂。
生死曠野菩提木王。
亦復如是。一切眾生而為木根。
諸佛菩提而為華果。
以大悲水饒益眾生。
則能成就諸佛菩薩智慧華果。
何以故。若諸菩薩以大悲水饒益眾生。
則能成就阿耨多羅三藐三菩提故。
是故菩提屬於眾生。
若無眾生。一切菩薩終不能成無上正覺。
此即普賢明示大乘行也。
四明功者。既發此心。
能行是行。則於世間得大饒益。
依經略說十種利益。
一者。順道益。經云。
若諸菩薩於此大願。
隨順趣入。則能成熟一切眾生。
則能隨順阿耨多羅三藐三菩提。
二者。獲福益。經云。
若有善男子．善女人。
以滿十方無量無邊不可說不可說佛剎極微塵數一切世界上玅七寶。
及諸人天最勝安樂。
布施爾所一切世界所有眾生。
供養爾所一切世界諸佛菩薩。
經爾所佛剎極微塵數劫。
相續不斷。所得功德。
若復有人聞此願王。
一經於耳。所有功德。
比前功德百分不及一。
千分不及一。乃至優波尼沙陀分亦不及一。
三者。破障益。經云。
或復有人。以深信心。
於此大願受持讀誦。
乃至書寫一四句偈。
速能除滅五無間業。
所有世間身心等病．種種苦惱。
乃至佛剎極微塵數一切惡業。
皆得消除。四者。摧邪益。
經云。一切魔軍．夜叉．羅剎。
若鳩槃茶．若毗舍闍．若部多等。
飲血取肉諸惡鬼神。
皆悉遠離。或時發心親近守護。
五者。自在快樂益。
經云。是故若人誦此願者。
行於世間。無有障礙。
如空中月出於雲翳。
諸佛菩薩之所稱讚。
一切人天皆應欽禮。
一切眾生悉應供養。
六者。獲果益。經云。
此善男子。善得人身。
圓滿普賢所有功德。
不久當如普賢菩薩。
速得成就微妙色身。
具三十二大丈夫相。
七者。離過益。經云。
若生人天。所在之處。
常居勝族。悉能破壞一切惡趣。
悉能遠離一切惡友。
悉能制伏一切外道。
悉能解脫一切煩惱。
如師子王摧伏羣獸。
堪受一切眾生供養。
八者。不失善根益。
經云。又復是人臨命終時。
最後剎那。一切諸根悉皆散壞。
一切親屬悉皆捨離。
一切威勢悉皆退失。
輔相大臣。宮城內外。
象馬車乘。珍寶伏藏。
如是一切無復相隨。
唯此願王不相捨離。
於一切時引導其前。
九者。往生淨土益。
經云。一剎那中。得即往生極樂世界。
到已即見阿彌陀佛．文殊師利菩薩．普賢菩薩．
觀自在菩薩．彌勒菩薩等。
此諸菩薩色相端嚴。
功德具足。所共圍繞。
十者。生彼獲記益。
經云。其人自見生蓮華中。
蒙佛授記。得授記已。
經於無數百千萬億那由他劫。
普於十方不可說不可說世界。
以智慧力隨眾生心而為利益。
不久當坐菩提道場。
降伏魔軍。成等正覺。
轉妙法輪。能令佛剎極微塵數世界眾生發菩提心。
隨其根性。教化成熟。
乃至盡於未來劫海。
廣能利益一切眾生。
五簡異者。一者。發心異。
小乘發心。專期脫苦。
畏炎炎火宅。如鬼虎龍蛇。
求寂滅涅槃。自在解脫。
大乘發心。非謂脫苦。
愍念三界受苦眾生。
誓入五濁惡世。三界六道。
拔濟羣生。令其出離。
眾生未盡。不離三界。
二者。境量異。小乘發心。
斷惡修善。不出三千大千世界。
大千界外曠無一物。
即是所證涅槃之處。
所謂二乘出三界也。
大乘發心。修菩薩行。
盡十方法界。通如華嚴不可說不可說極微塵數剎佛剎微塵數世界。
盡是菩薩所期境量也。
三者。教主異。小乘之人。
華葉內百億釋迦中。
一世界一釋迦也。
一世界外更無佛土。
一釋迦外更無他佛。
小教所談限齊至此。
大乘則以十方世界一切諸佛法報應身以為教主。
若自．若他同一佛性。
四．稟戒異。小乘則以五戒．八戒．十戒．具戒。
俱名別解脫戒。發得禪定。
名定共戒。發得無漏慧。
名道共戒。破三界見思。
證四果羅漢。大乘則以十重．四十八輕．八萬威儀。
戒善戒經．瓔珞經所述不同。
無非發菩提心。行菩薩行。
名為大乘戒。五．趣向異。
小乘之人。一向求出三界火宅。
自安其身。大乘之人。
一向趣入五濁惡世。
三途八難。垂形五道。
調熟眾生。六．造行異。
小乘之人。隨所動用。
無非利己。不能利他。
大乘之人。動必利他。
無非救攝三有眾生。
護持三寶。令法久住。
七．趣果異。小乘之人。
修因證果。初果．二果。
乃至四果。證真空涅槃。
趣寂滅樂。大乘菩薩。
從初發心。直至十住．十行．十回向．十地．
等覺．妙覺。斷盡無明。
三惑永盡。二死俱忘。
證大涅槃．常樂我淨四德之樂。
雖證涅槃。不捨生死。
十方剎土。隨機應物。
如水中月。隨類說法。
如谷答響。盡未來際無有窮盡。
上來略辨大小二乘教門差別。
餘如經論。不可具書。
已上五科。略舉梗槩。
餘如華嚴及諸大乘經。
廣演分別。此乃諸佛出世之大事。
群生獲遇之妙緣。
若不曉此。徒稱傳教。
謾說參禪。予觀向上宗師。
雖云出世利人。祇是光榮一己。
雖十方諸佛。三世如來。
四辨八音。百千方便。
更有多說。無出吾言。
各請細詳。如說而發。
如說而行。展轉流通。
佛種不斷。
other:: 
# 始終戒要
始終戒要 ^628c36

夫三聚者。圓修之戒德也。
律儀聚者。攝一切止也。
善法聚者。攝一切作也。
饒益聚者。攝一切慈也。
舉一即三。非前後也。
含生所無。必造作之所得也。
悲夫。識藏不顯。葢三妄之所覆也。
故惡染翳乎清淨。
愚癡蔽乎智慧。愛憎阻乎慈悲。
然茲三妄乃無始之故業也。
於是大師憮然歎曰。
一識體內絕虗妄之因緣。
塵沙境中蘊無邊之聖法。
但眾生迷倒。不念受持。
莫之能護。由是立乎三誓。
淨乎三戒。翻乎三妄。
成乎三行。趣乎三脫。
證乎三佛。止誓者斷一切惡。
受攝律儀戒。翻惡染業。
成清淨行。趣無願解脫門。
證法身佛。作誓者修一切善。
受善法戒。翻愚癡業。
成智慧行。趣空解脫門。
證報身佛。慈誓者度一切眾生。
受饒益戒。翻愛憎業。
成慈悲行。趣無相解脫門。
證應身佛。然茲三誓．三戒．三行．三脫．三佛。
非各別也。非異時也。
本受無作具諸德故。
然此三聚修之必爾。
迷茲三聚。轉縈三妄。
妄返藉于三誓。誓立發乎三戒。
戒發起乎三行。行起成乎三脫。
脫成證乎三佛。從因至果非漸修也。
說之次第。行非次第。
大綱如此。網目可尋。
芝苑遺編卷之上
 ^630c8
