
xu:: 
#  No. 1287-A 千松筆記序
No. 1287-A 千松筆記序
觀釋迦老子四十九年利生之談。
把一片肝腸。打迭得乾乾淨淨。
以應萬機。那有許多齷齪。
塞人腸肚。教人成佛。
四十九年中。止用一片圓融無礙不思議清淨心為辯才。
示人安身立命處。
猶龍神現於雲端。
往來神變。雲行雨施。
善能觀者。見龍真體。
不善觀者。謂紙墨文字。
故如來文非文也。
如來語非語也。轉變神化。
言言真體。語語流輝。
故云四十九年未甞曾說一字。
纔見世尊肝腸潔淨。
令人直下會取。不受人瞞。
具眼者那肯食人糟粕。
檢人涕吐。如雲門纔見釋迦指天指地。
便云。我當時若見。
一棒打死。與狗子吃。
就把世尊底。掀開用出自家面目。
那肯食人殘羮剩飯。
所以悟有非常。纔能超世。
也須是個人使得。
未徹玄宗。浪言見諦。
將欲昧人。實以自昧。
咨其胸臆。徒滑唇吻。
不能了明出佛之機。
言不越心。心不越語。
心言豈是兩法。懸崖撒手。
未肯承當。直下知歸。
自然透脫。學者漫自隨文逐義。
舉世呌囂。徵逐不醒。
如吸狂泉。不知佛祖垂言。
直示本體。盡徹纖疑。
縱橫如意。可窺心佛之宗。
入利津而不染。唯從自己胸襟流出。
以應世間。智刃纔揮。
纖疑頓斷。為世間之道亦可為。
出世間之道亦可把。
世間法與出世間法。
融作一團。和作一塊。
作世間法亦可。作出世間法亦可。
離世間法。無出世間法可得。
離出世間法。無世間法可得。
然雖如是。亦可於世間法內。
檢出出世間法。於出世間法內。
檢出世間法。纔不溷亂。
亦不儱侗。方為具眼。
踏翻聖賢窠臼。掀開佛祖家風。
可以入魔。可以入佛。
不被世間法與出世間法縛。
灑灑脫脫。纔成個解脫道人。
玉既琢而韞璞。劍已淬而含輝。
是以念念中。見一切眾生成佛。
佛有成否。亦非佛矣。
心有古今。亦非心矣。
是故釋迦老子。一生活計。
不厭之談。示於眾生。
不可於說字上。更下註脚。
為心佛可也。千松筆記
other:: 
# 前言
 ^389c10

諦觀如來千古之雄文。
如覩如來千古之心。
然則五天正語。充滿閻浮。
鳥跡圓音。彌難穿鑿。
直餐梵響。何待唐言。
紙墨文字間。虗圓妙應。
不自為形。而形已露。
本來無跡。而跡已彰。
言過視聽之外。理出思議之表。
文以表心。心為文顯。
世人唯以文字而求心。
孰知心露皆為文字。
故如來血脉。披析詳盡。
剖露無餘。如禹之治水。
淮陰之用兵。萃然一出。
每變每奇。縱橫殺活。
莫敢當其銳者。唯一劍之鋒#CB15221;。
莫能攖觸。把千七百陳爛葛藤。
一一斬斷。見聞俱泯。
直向千劫已前。與一切人相見。
故禹之治水。若九河會流。
激流懸瀑。不可挽截者。
皆如來一智而流出十二分教。
以十二分教。會歸於一心。
圓機妙論。巧入深中。
數十百萬言籍雲舒。
皆貫空有之美。獨脫於文字之表。
懸解於文字之外。
皆為活句。絕無文字氣息。
即文字而非文字。
即言詞而非言詞。
直欲令人會取千劫已前。
慎勿迷其本而棄其源也。
故橫說豎說。不離其本。
啐#CB10437;同時。
嘿會經旨。唯一語之橫流。
孰為宗乎。孰為教乎。
孰為心乎。孰為佛乎。
孰頓孰漸。揮灑如意。
擊吐壺歌。洋洋乎其盈耳。
煥爛兮其溢目。紛紛欣欣兮其獨樂。
當此之時。不知誰為諸佛。
誰是眾生。而不以善止。
其又何佗求焉。是故谷答樵謳。
花迎鳥咲。擴而充之。
安蛇足矣。故琅邪覺云。
汾陽先師道。汾陽門下。
有一西河師子。當門踞坐。
但有來者。即便齩殺。
作何方便。入得汾陽門。
見得汾陽人。瑯邪這裏。
也有踞地師子。若有來者。
即自喪身失命。作何方便。
而入瑯邪門。見瑯琊人。
此兩轉語。諸人還檢點得出。
方為擇法眼。若不如是。
且無安身立命處矣。
故吐筆端。趨風傳響。
疑滯豁然。非得至人。
安能坐斷舌頭。了却千生百劫大事。
如千里之馬。馭以孫陽。
過都歷塊。直流星一抹哉。
other:: 
# 禪宗合論
禪宗合論 ^390a37

世尊明星以後。拈華以前。
四十九年。婆心太切。
向人嘵嘵所說數十百萬言。
唯人能讀其死句。
而不能讀其活句。
如來吐納虗空。提醒人處。
直指開口無擬議處。
無滲漏處。無穿鑿處。
無用心處。如龍藏海。
似虎藏林。風雲叱咤。
百怪震驚。世尊唯對明星所得遮一段光景。
將來露在諸人面前。
令一切人。大家檢點看。
還為如來。所說十二分之教耶。
還為露自己之心耶。
既是如來所說之教。
云何又言四十九年。
未嘗曾說一字。此乃如來自悟曠劫已前面目。
渾淪吐出。本地風光。
天機渾成。如來妙相。
而無咀囁之痕。不廢纖毫之力。
和聲吐露。全體示於眾生。
圓機頓顯乎詞。收來放去。
妙用縱橫。心佛眾生。
渾然齊致。真妄物我。
舉一全收。而無聖凡之異。
無欠無餘。融萬法於一心。
了千心於一語。樵歌牧唱。
聲色縱橫。炳然齊印。
權實雙行。五派分宗。
三乘教相。義將安寄。
推其鋒鍔。則萬變千奇。
窮理盡用。渾然無端。
了無絲毫滲漏。亦無一法可得。
自然活潑潑地。轉漉漉地。
不離如來舌端上。
只是要一切人透得遮著子。
人人自有一段超然樂處。
挾日月而驅風雷。
舌端遊戲。為古為律。
時露清新。為宗為教。
水截蛟螭。陸斷兕虎。
杜絕好新樂異。深防穿鑿之徒。
千卷之靈奇。如秋毫處於滄海。
是以不灑點墨。盡皆必吐之英。
弢頴埋鋒。極盡生人之態。
果人受諸天之供。
沾一味而味味具足。
點銅鐵為黃金。抽神奇為臭腐。
以道觀言。以言觀道。
可以見道。可以窮經。
可以勵志。可以察天地。
可以知鬼神。可以通百家。
開頂門之隻眼。放無上之寶光。
孰得孰失。何去何從。
故初祖云。淨智妙圓。
體自空寂。如是功德。
不與世求。須是真參實悟方是用處。
而不拖泥帶水。向上玄旨。
不作露布葛藤。且道不落死活句。
如何道看。 ^390c6

如來所說三乘十二分教。
猶海水一味。窮高極深。
激而為濤。迴而為瀾。
震而為雷。噴而為雨。
能隨龍而化三千世界。
皆如來舌上之波瀾。
汪洋談藝。匠心而出。
酬機訓答。一旦當機。
淋漓吐露。觸途無礙。
乍分乍合。無損滄海之勢。
了無緣影著之乎胸中。
現之乎眉睫。亦無殊勝名言。
朗然獨脫。唯此虗空活潑潑地。
稜稜風骨。融融若春。
如衡在鑑。風雷在握。
而應當世之務。其神何所不之。
是故般若現前。本來具足。
不假修為。真智無邊。
真心無定。毫無滲漏。
人人分上。各各具足。
羅山云。玄門無法。
不立紀綱。如王寶劍。
鋒鋩不可攖觸。#CB15111;之則瞎却人眼。
無一語而不單提向上。
無一言而不全體獨露。
所以釋迦老子。於一切處。
成等正覺。若有血氣漢。
向這裏著一隻眼。
便見自己七縱八橫。
絲髮不移。踏著自家本命元辰。
元不從人而得。須是猛著精彩#CB15111;看。 ^391a16

夫觀於教者。而不能觀於心。
能觀於心者。亦能會於教。
教從心之所流。如來示於心而說於教。
眾生迷於教。而不識於心。
教為表顯之法。心為說教之主。
識於心而會於教者。
更何以加一字於心乎。
亦無有一字可當情。
千言片語。覿面論心。
了然無疑。怡然無怖。
猶不能自信。而且各持所見。
終不足以愜初心。
比之為敲門磚。門既闢而安用之乎。
何不觀如來舌端上。
放五色電光。還謂如來之真相乎。
樂說不窮。任其索隱。
汎聲香而不住。括虗空而為量。
迷測其源。罔知其末。
苟能知心。則萬法皆從我出。
清虗簡勝。如聞鄭衛之音。
意於言外。千途一轍。
念念非別。乾坤寥廓。
豎立非他。一念現前。
應口而吐。捐盡形骸。
全體皆露。本地風光。
覿體相見。故萬世以下。
而囁嚅者。得其本焉。
經之摛掞。旨超文外。
讀如來語者。直須了然頓悟。
故李長者云。無邊剎境。
自佗不隔於毫端。
十世古今。始終不離於當念。
而神融骨洽。則曩劫之疑。
渙然氷釋矣。詞彩則揭其精華。
音韻則響其諧調。
是以學來學去。并學亦閑。
窮如來之教。亦不存一字於胸中。
亦不多讀一字。亦不少讀一字。
故云。治世語言。皆順正法。
但拔出眾生處處貪著。
推靡破執。不得不無。
徹名相之藩籬。露真心於唇吻。
若作道理見解。終有一點不灑灑在。 ^391a46

教中有梵語唐言。
顯說密說。皆如來設教之權。
變化之法。世尊撫運。
以梵典而開宗。示心為教。
言為智炬之輝。虗其襟者。
挹其遺風。漱其流者。
味其餘津。為祛識之利劍。
截妄之寶刀。億曳法蠡之響。
而無穿鑿之寶。言有華梵之分。
心無唐梵之別。故心之與語。
猶利之與刃。而語之於心。
猶刃之於利。利之名。
非刃也。刃之名。非利也。
捨利不可無刃。捨刃不可無利。
未聞刃沒而利存。
利沒而刃在也。故言無唐梵之分。
心有思議之格。豈有唐言而可詮。
梵語而不可詮乎。
窮緣盡照。顯密一心。
皆如來說法之權。
以融心之妙。如孤鶴盤空。
神龍戲海。 ^391b42

懶菴曰。近世學者。
不悟斯旨。意謂禪宗別是一種法門。
以禪為宗者非其教。
以教為宗者非其禪。
遂成兩家之說。互相詆呰。
譊譊不能自已。噫。
所聞淺陋。一至於此。
非愚即狂。甚可嘆息也。 ^391c16

巖頭云。夫唱教。須一一從自己胸襟間吐得出來。
與人為榜樣。但於聲色前。
不被萬境惑亂。故知經文中。
亦有向上一路。如高山出雲。
羣峰吐溜。抑何奇也。
百川之水終歸於海。
出雲流潤。以澤天下。
其何快如之。則彌廓彌虗。
如濤如風。著不得纖毫#CB15145;礙。
以顯於心。 ^391c24

鼓山云。十二分教唱不得。
凡聖攝不得。今古流不得。
言句該不得。如來以千古之靈奇。
吐之胸中。秀媚清新。
為古為律。時露合璧。
難分楮玉。若不會此。
則為世諦流布。即此鋒鋩而直。
如太虗纖雲。了無所有。 ^391c34

洞山初和尚云。舉唱宗乘。
闡揚大教。須得法眼精明。
方能鑑辯緇素。切緣真妄一源。
水乳同器。到此難分。
洞山尋常以心中眼。
觀身外相。觀之又觀。
乃辨真偽。夫善知識者。
驅耕夫之牛。奪飢人之食。
直須心境一如。第八識斷一刀。
心無滲漏。方有少分相應。
故胸中如吞吐長江。
骨法齊等。未嘗不為通身吐露。
灑灑不為法縛。不可留纖介緣影于胸次乎。 ^391c42

臨濟大師云。你若達得萬法無生。
心如幻化。更無一塵一法。
處處清淨。無佛無眾生。
無古無今。得者便得。
不勒時節。亦無修證。
無得無失。一切時中。
更無別法。設有一法過此。
我說如夢如幻。入一切差別境。
不能回換。未曾離一念。
隨處清淨。道我解禪解道。
辯似懸河。皆是造地獄業。
若真正學道人。不見世間過。
急切要求真正見解。
若達真心。悟性圓明。
方始了畢。只如十二分教。
皆是表顯之說。學者不會。
便向表顯名句上生解。
皆是依倚。落在因果。
未免三界生死。一念心能自在。
隨處解脫。如是解得。
方始好看教。 ^392a8

如來語皆正言。正言豈可穿鑿。
或於巧辯。或示密言。
別是一種風骨。絕無煙火氣息。
語言世味。翩翩塵埃之外。
百鳥爭鳴。松風和韻。
皆助如來談柄。誠恐以紙墨文字之講求。
皆為思議之言。而非如來之正說也。
故巖頭和尚云。大統綱中須識句。
若不識句。難作話會。
百不思時。喚作正句。
學不足以窺無始之宗。
言無思以應當世之務。
盡徹纖疑。縱橫如意。 ^392a28

夫人自具於眼。方識如來教中真旨。
如來之語。言言活潑。
語語無定。隨緣應答。
如幻如化。如珠走盤。
豈能執捉。皆露心之妙。
今人執定世間文字看法。
而擬如來之語。豈知如來之語。
非世間文字也。豈可隨語而生解乎。
故華嚴經云。謂知一切法。
即心自性。成就慧身。
不由他悟。是以法華經云。
#CB15072;出眾生處處貪著。
故智者大師。讀至是曰真精進。
是名真法供養處。
豁然大悟。還知智者大師。
悟箇甚麼道理。方知全部皆一旋陀尼。
無穿鑿。無用心。無斷絕。
無擬議處。豈得漫自隨其言句而鑿之乎。
故教中四無礙者。
事無礙。理無礙。事理無礙。
獨事事無礙之理。
#CB08764;難悟者。
非是華嚴一經有此四種無礙之理。
諸經皆然。此乃如來說法之要綱也。
故智者大師。讀法華而悟。
遍大地皆法華也。 ^392a42

永明大師云。凡關一切言詮。
於圓宗所示。皆為未了文字性離。
即是解脫。迷一切諸法之性。
向心外取法。而起文字見者。
今還將文字對治。
示其真實。若悟諸法本源則不見有文字絲毫發現。
方知一切法。即心自性。
則境智融通。色空俱泯。
當此親證圓明之際。
入斯一法平等之時。
又有何法是教而可離。
何法是祖而可重。
何法是頓而可取。
何法是漸而可非。
則知皆是識心分別。
所以祖佛善巧。密布權門。
廣備教乘。方便逗會。
纔得見性。當下無心。
藥病俱消。教觀咸息。 ^392b22

是故不可執定是非之說。
而辯於教。語無是非之性。
無是非之念。亦無是非之辯。
故語之所發乎未分是非之先。
亦無有是非之辯者。
乃如來之正念。眾生未變之真。
千劫已前之面目。
若辯言說是非好醜。
則非真面目。皆是識心分別計度。
故云。但有言說。都無實義。 ^392b42

心無真妄。真妄起於識想。
一念緣起未分之先。
孰為佛乎。孰為心乎。
孰為法乎。唯用之能迅。
無心分別。無心緣念。
念念皆心。獨不能剪情縛於見聞之初。
乾識浪於愛憎之表。
神理易悟。結習難忘。
迷則妄生。悟則妄滅。
妄無妄源。豎無初際。
既無有始。豈得有終。
本際不可得。故生死無有始。
臨濟大師云。沿流不止問如何。
真照無邊說似他。
離相離名人不稟。
吹毛用了急須磨。
理須頓悟。習須漸除。 ^392c4

大聖人出來。提醒人處。
直指眾生千劫已前不曾變壞這段光明。
時時搬弄泥團。須自識取。
莫為沒溺於紙墨文字間。
一離文字。不啻猢孫失樹。
便無可安身立命處矣。
殊不知文字而不能攝者。
形骸之外。肝膽盡露。
縱橫馳驟。放去收來。
隱隱照映人處。徒與世間人談世間法。
不復知有向上事在。
無痕跡處。可以檢點。
無心識處。可以認取。
故琹之道尊。根於音古。
與聲器之源。略窺其倪。
指法音節。調爕之妙。
不詭於正。而喚醒千古人心。 ^392c20

直欲摶取虗空。握筆揮灑。
縱橫奇屈。千古合節。
如伏櫪老驥。意氣橫溢。
穿雲之鵠。目無萬里。
便覺天機激觸。露出通身手眼。
昔公明宣學於曾子三年不讀書。
曾子曰。宣而居參之門三年不學何也。
公明宣曰。安敢不學。
宣見夫子居宮庭。
親在叱咤之聲。未嘗至於犬馬。
宣說之學而未能。
宣見夫子而應賓客。
恭儉而不懈惰。宣說之學而未能。
宣見夫子。而居朝庭。
嚴臨之下。而不毀傷。
宣說之學而未能。
宣說此三者。學而未能。
宣安敢不學而居夫子之門乎。
曾子避席謝之曰。
參不及宣。其學而已。
other:: 
# 楞嚴擊節
楞嚴擊節
author:: 明　沙門大韶　著
other:: 門人　智叡　錄 ^392c38

夫參學之士。須要自得徹底掀翻。
豈可就人吻角吃野狐涎唾。
他日盡是閻羅老子乞鐵棒的有甚交涉。
須從自己真參實悟處。
透將出來。那時纔好把釋迦老子野狐涎唾。
盡底撇向東洋大海。
朕跡不留。從自胸中嘔出。
了無凝滯。如珠走盤。
不留影跡。馳騁當世。
神睴自顧。靡不貫彼精微。
收之毫端。放彌六合。
須於文字中點出如來之眼。
光明遍照。無一語而非世尊全體獨露。
無一字而非釋迦老子喪身命處也。
葢生平學力未精。
不能藻鑑而照破生死之根。
露出父母未生已前一段光景來。
人人自謂握靈蛇之珠。
家家自謂抱荊山之玉。
茫然不能照物。無隱無從。
不能洞識幽微。究其所真。
見無迷悟。心見無分。
靡不知有於言煥然如水之質。
漫言浩蕩。自成其文。
蓋非語言文字理通故也。
聖胤流輝。懸河瀉辨。
非真見之光明。涅槃元清淨體者乎。
今之學者。不能履順而遊性。
乘佛理而御心。道眼未明。
世出世間常露於前。
不能分別。而為千古之靈骨。
照破生死之根。方知真藥現前。
不能分別者。氣爽神聰。
才情風韻。若處太虗之中。
飄飄然而露千古之玄風。
以應世間。神融骨洽。
必須悟此。而視千百世。
如同一日。潔然於內。
渾然於外。不被世間語言文字之所障礙。
是以博採精微。陶容妙義。
會契如來之旨。不費纖毫之力。
能令學人析理開神。
吐棄精華。千秋片語。
道波口海。非諸佛之真見。
能與於此乎。未嘗知其清虗之體素骨通靈不可染污者。
一字不鑿。則心鏡彌朗。
聲同金石。皆自丰神透露。
妙辨縱橫。而非楞嚴寂滅海中流出者。
故心莫之能為隱者。
吾人之所不能隱於心矣。
是以心見之所難分也。
而世無能隱之心。
心無能隱之見心之所露。
而不能自知者。未有能知於心也。
闇昧得耀乎光明。
孰為見以全露。直言其歸趣而已。
窮萬物之根源。別千靈之作用。
方可照明真見。烏謂自己吐出楞嚴大定耶。
是以翦截浮辭。#CB15210;弘至道。
舉其閎綱。原始要終。
得其真趣。莫尋枝葉。
若江河之流。渙然氷釋。
葢有南威之容。乃可論於淑媛。
有龍淵之利。乃可議於斷割。
敷揚厥旨。驅摭羣言。
發前人之未發。泄如來之真髓。
可補於將來。靡得而詳焉。
昔王敦素問覺範禪師曰。
寶公讖語。視千百年如一日。
此何道而至之。覺範曰。
清明在躬。志氣如神。
有物將至。其兆必先。
孔子語也。莫非倒想。
倒想若滅。洞見三世。
寶公豈有倒想乎。
敦素拊掌咲曰。美哉之論。
然則倒想寧有道乎。
orig::  ^393a16

大佛頂。
commentary::  ^393c4

即諸佛之果體也。
反衰世之陵夷。續眾生之慧命。
無古無今。庶不異於真源。
即心即用。未甞不露於項相。
一切眾生。不能析如來之見。
不能知如來之頂。
而顯諸佛之神用也。
用眾生之語言也。
是眾生自受用之法門也。
安身立命處也。世尊點出諸佛之眼。
放出頂光也。
orig::  ^393c6

妙奢摩它三摩禪那。
commentary::  ^393c18

這一妙字吐出。與世味同研。
庸言庸行。與善惡是非。
溶作一團。和作一塊。
掀翻理窟。倒翻情境。
天然真趣。自然神化。
不假雕琢。在世而不為世之所遷。
出世而不能融於世者。
真淳不剖。為之涅槃元清淨體。
是諸佛之本源。流而不散。
用而不分。故世尊全體作用。
於四十九年之中。
未甞散亂者。唯一妙字。
而無知故。謂之奢摩它也。
而無明故。謂之三摩。
禪那。正三觀中。謂之體真止。
識未動故。謂之隨緣方便止。
不思議故。謂之不著二邊止。
是復真元未散之果體也。
淳朴未分之元。世尊欲盡大地眾生皆復真元之體。
若用識之所侵。聖德隱矣。
元明之體失矣。非三界而三界分矣。
無古今而古今別矣。
無眾生而眾生之相成矣。
是諸佛而作眾生矣。
盡大地諸佛即今皆是盡露蠕動含靈之相矣。
把自己一點真元刳之盡矣。
唯大聖人出來救之難矣。
非大聖不能復其真而滅其識完其體矣。
恐天下人。而無有一人能完其心者。
無一人能全其心。
而證諸佛之果體也。
復其本源也。入其大定也。
已證涅槃也。識已寂滅也。
故大聖人出來。終不把自己之心。
而被識所侵故。是以許由箕隱。
老聃守中。伏犧畫卦。
文王發泄盡矣。聖哲奔忙魯叟彌縫者。
世尊以幻化之術。
而提醒天下人。而一切眾生。
若證自心。方知自心皆為幻化。
而幻化皆為自心者矣。
是以融萬法於一妙。
攝盡大地眾生之心。
盡入奢摩禪那之中。
故盡大地一切眾生。
無一時未甞不析三摩談禪那融真見論三觀。
何甞曾住口來。
orig::  ^393c20

 #CB08764;初方便。
commentary::  ^394a24

世尊正把眾生日用三昧。
融於奢摩它中。以三摩禪那。
溶作#CB08764;初方便。
作世間法亦可。作出世間法亦可。
溶作一團。和作一塊。
不可分別。不可卜度。
吐將出來。未有咀囓之痕者。
釋迦老子。亦用一毫伎倆不得。
用一毫思唯不得。
#CB08764;初發起一念之時。
各人自家檢點看。
還能識得千古已前面目否。
若能認得此念念分別念念透將出來。
還識得是父母未生已前這段光景者。
釋迦老子許多臭爛葛藤。
一毫也用不著。亦不能舒一毫伎倆。
安知一念能知大地眾生盡皆成佛。
安知三世諸佛之相盡露眾生之一念乎。
其形隱而能顯。其聲露而常藏。
以非常之人。能覩非常之形。
有非常之眼。不從忘想處出將一個。
未有咀囓之痕的。
父母未生已前拋向人前。
止要一切人亦不可囓傷。
而自用之斬斷人之卜度。
截斷人無始劫前種子。
直言之下。更不著纖毫擬議。
放出自己光明。照天照地。
吐電驚雷。天壤間更有何物而能至於此耶。
故釋迦老子。亦用一毫伎倆不得。
天然真趣。豈能雕琢心之所露於神。
生於識心未動之先。
故用無識之心。行於無思之境。
故不可以識動之所能侵也。
言無凝滯之思。心有能變之識。
識所動而真則遺矣。
心有明而礙則立矣。
明則知而妄則生矣。
元明之體失矣。故曰終日用而不知枉入諸趣者矣。
是以真心。不能用於世。
不能辨於事。彼非所明而明之。
彼非所知而知。故能知於世者。
非心之所真也。是非之彰。
道之所虧也。出於天地。
至明至理之所非及也。
唯知吾人之所直言者。
不可知而為心。不可以明而為道。
是以釋迦老子化機被物。
唯以辭變而為用也。
唯觀辭變為如來無礙之辨而為法也。
而窮天下人之心。
無有能盡之用。而窮如來變化之機。
是以世尊。四十九年。
自受用之法門。未甞曾說一字。
而化導眾生。用之四十九年。
未甞有一法與人者。
唯以直言其歸趣也。
而知言之脉。這一訣竅達磨所傳如來慧命者。
勢如懸#CB02133;。
世尊未甞不與道破。
在般若會上。則曰如語者。
實語者。真語者。不誑語者。
不異語者。在法華會上。
以三稱誠諦之語。
六萬餘言。臨完正稱。
授持佛語。唯一直語。
而為萬世之師者。
其唯大聖歟。非有義於文所可得而言也。
是以窮盡萬物之言。
不能以直而為言也。
言非直而識所侵也。
故不能定萬物之心而為真也。
不能測萬物之心而為教也。
不能融萬物之心而住無思之境也。
不能化萬物之機而為各各父母未生已前也。
other:: 
# 化柴煑茶
化柴煑茶 ^394a26

一莖茅上。燎天赤#CB08504;常燃。
萬指叢中。法供因緣偶爾。
苕溪煑作清凉　　盡成鑪鞴。
鑊湯爐內。誰為出手提携。
猛烈#CB08504;中。
何者將薪就熾。旃檀寸寸。
何妨片片將來。瓊樹森森。
豈惜枝枝拈出。砍蒼劈翠。
截玉剖金。滿擔携來。
撲落總非他物。縱橫界內。
刈末全得工夫。
other:: 
# 化燈油
化燈油 ^394c18

這一點光。燭三千界。
法界之幽途直透。
彌勒之內院恒輝。
似廣寒宮啟。映寶網之千重。
如杲日當空。走金蛇之萬道。
觸白毫而遍皆成玉色。
照法相而大地盡作黃金。
物物騰輝。塵塵互入。
噫。莫道不從此處生光。
盡是得來發#CB08504;。
檀那蚤施。仍續此明。
拈出些些。莫教常昧。
other:: 
# 祛虫
祛虫 ^394c30

生佛同源。性無高下。
法身互顯。報有升沉。
形分萬品。體列千般。
彗孛現於微垣。災異彰於吳地。
時當季夏。爍石流金。
萬物茂榮之候。松篁吐翠之時。
弱植同#CB06699;。
浮英鬪艶。幽姿傲骨。
#CB15106;蒼素質之標。
喬木森然。羣芳爛熳之莠。
魔業之唚。推雕之剝。
乃囓乃唚。乃柔乃傷。
眾芳搖落兮。盡推彚品之華。
森然枯槁兮。唯挺孤高之幹。
遭其零悴。息歸萎薾。
天時之道違和。地利之宜傷毀。
未能調叶。致降災愆。
伏願。證法相而如屈如曲。
現三昧兮如囓如唚。
卸醜形而神通自妙。
脫業累而超極樂之#CB15131;。
仍使松筠含翠。卉木芬芳。
復生蕙以標姿。仍挺幹而發莠。
other:: 
# 薦親
薦親 ^394c44

詎知身類浮萍。命均脆艸。
形將物化。驚業海之汪洋。
心乃真常。#CB00998;畏塗之遙曠。
於乎。法性虗靈。慨親恩之罔極。
幽冥杳隔。嗟子道之何申。
匪憑我佛之洪慈。
曷導冥中之滯魄。
於烏。投誠梵院。達悃覺天。
一有愧怍之#CB16600;。
總藉慈悲所憫善來佛子。
#CB04676;副齋心。
塵隨空落。正觀第一義天。
想與虗隕。深入妙三摩地。
無違動止。宴坐水月道場。
不間晨晡。成就空華佛事。
other:: 
# 資福寺妙宗下火
資福寺妙宗下火 ^395a20

這個妙宗。常在一毫端上。
放大光明。髑髏眼中。
照天照地。今日遺下賍私。
却在山僧手裡。這鶻臭布衫。
脂膏帽子。向人天眾前。
投入火光三昧。燃起燎天赤#CB08504;。
放出性空真火。走却無角鐵牛。
跳出金毛獅吼。撞倒弁山峰頂。
嚇得須彌倒走。松濤徹底顛狂。
林木盡皆哮吼。百鳥哀鳴山川淚流。
必竟向何處安身。
却在這裡躲根瞥醜。
〔咄〕象王擺脫黃金#CB05621;。
飛騰直入雲端走。
other:: 
# 與楞嚴寺性菴下火
與楞嚴寺性菴下火 ^395a36

從來不識娘生鼻。
今日全然通露出。
和身跳入太虗空。
兩眼分明如電徹。
六十餘年不解尋。
一朝雲散風前別。
走却獰龍獨角新。
縱橫法界顛狂決。
玉柱雲凝。苕溪流截。
且道性菴上座。必竟在何處安身。
昨宵走却玉麒麟。
翻身跳出黃金窟。
other:: 
# 偈讚
千松筆記
other:: 門人智　錄
other:: 
## 彌勒像讚
彌勒像讚 ^395b6

這個潑賴。沒些頦顋。
常在街頭。慣為乞丐。
個大肚皮。唯餘臭穢。
內院難容。泥犁有在。
〔咦〕若將黑墨染虗空。
直入地獄如箭射。
other:: 
## 觀音像
觀音像 ^395b22

這個野狐精。裝甚痴模樣。
阿誰寫將來。露這醜形狀。
終日誑眾生。禮拜觀音像。
若還得見伊。痛責三十杖。
other:: 
## 達磨像
達磨像 ^395b30

打落牙的顋胡。藥不死的剩漢。
西方不能容汝。東土來此何幹。
慣將他人之物誑人。
自己無一毫希罕。
若還撞見難饒。劈脊還他便棒。
other:: 
## 普賢讚
普賢讚 ^395b36

一個普賢騎個象。
兩兩分明各一樣。
普賢騎象象騎人。
鼻孔元來無兩樣。
若還檢點得分明。
各各也要三十杖。
other:: 
## 題楞嚴寺中峰祖師遺笠
題楞嚴寺中峰祖師遺笠 ^395b44

彩霞聚處結羅紋。
日落山#CB03340;頂露痕。
雨雪驟時容有笠。
電雷迅疾乃知君。
餘生活計雙天目。
全體風流五色雲。
唯此百年遺跡在。
何人惆悵罷殷勤。
other:: 
## 密藏師遺笠
密藏師遺笠 ^395c4

時將晴笠護螺紋。
猶恐神光露頂痕。
鄉國不居潛世外。
□□遺跡儼身分。
幸存滿月今瞻仰。
得有圓光孰見聞。
華雨一龕山寺振。
師身何處不紛紛。
other:: 
## 輓蓮渠師
輓蓮渠師 ^395c12

不知寒暑不知秋。
歷盡塵緣未得休。
鴻鴈一聲天外落。
山流始見水無流。
other:: 
## 與畵工陳居士
與畵工陳居士 ^395c20

描盡江山骨。還能寫自心。
試看馳驟處。須認筆頭真。
other:: 
## 十二時歌
十二時歌 ^395c26

平旦寅。徹開兩目自分明。
#CB08764;是此時人靜悄。
從來無客到柴門。
舒雙足。活如麟。踏破虗空何處塵。
相看猿鳥清晨過。
咲我山居絕比鄰。 ^395c30

日出卯。照用同時無不了。
金烏覿面沒遮瞞。
山河大地常皎皎。
泥牛吼。石虎忷。海門浪擊紅輪小。
鯨鯢吞却須彌峰。
試問禪人幾知曉。 ^395c34

食時辰。水漿寒熱自知親。
麁麁任緣隨分納。
年來年老日全貧。
或時吐。或時吞。放去收來與麼人。
不聞亞飯吹音樂。
到底消磨適楚秦。 ^395c40

禺中巳。白雲咲我無名利。
空山快樂忘寂喧。
此時有鳥聲嬌翠。
莫思量。休擬議。知音不是等閑遇。
得便逢渠不識渠。
死生看來真咲具。 ^395c44

日南午猢孫掛璧能攀舞。
懸崕撒手真丈夫。
大地由來無寸土。
行也麼。坐也麼。東西南北頻周覩。
紅光赫赫熾通身。
珍重時人莫莾鹵。 ^396a2

日昳未。漁人欵乃江邊去。
擎著獰龍定活烹。
隨手拈來無不是。
潑天風。毋驚畏。潵開羅網包天地。
等閑會得者便宜。
免使浮塵逐閑氣。 ^396a6

晡時申。林風叱咤吼乾坤。
南來片雨分虹斷。
北去輕雲擁日輪。
江岸裂。江潮分。暮雨瀟瀟到渡津。
看來白髮身如寉。
濯足松風行路人。 ^396a12

日入酉。過隙光陰如電走。
日就月將能幾何。
要使時常無捨取。
野鳥歸。風篁起。林陰無事獨相倚。
二六時看自在身。
泥牛吼月西風裏。 ^396a16

黃昏戌。大地茫茫暗似漆。
棄暗投明總未真。
明暗何須空饒舌。
亦無人。亦無佛。大儂口中吹篳栗炎炎六月雪飄飄。
弁山峰頂咲不徹。 ^396a22

人定亥。睡熟昏昏主誰在。
枕子夢裡咲呵呵。
却是東瓜不成隊。
露平凝。月沉海。孤鴻吚啞聲旋乃。
若能認得這般聲。
石人夜坐觀自在。 ^396a26

夜半子。山河沒倒主中主。
風吹屋角人不知。
茅菴睡在泥團裡。
月常圓。雲正駛石女懷胎牛生駬。
晝則饑飡夜則眠。
皇家天子皆如簁。 ^396a32

雞鳴丑。覺來路上驚眠狗。
泉流風韻瀉秋聲。
雲深幽徑無人走。
露光明。分好醜。赤肉團上縱橫手。
森羅萬象盡紛紛。
大地由來不相受。
other:: 
## 除夕楊塢
除夕楊塢 ^396a38

天目分支直奔東。
山迴蝘蜒勢寰雄。
盤旋拮据數千里。
叠翠峰巒幾萬壘。
具區北浸連天碧。
襟帶長江如迤逶。
崗巒挺秀唯霞幕。
巉巖露頂參雲霧。
數峰旋繞結楊塢。
懸崕峭壁山頭顧。
崚嶒玉立勢如屏。
拱逼奎躔成外護。
流泉直下水淙淙。
噴雪飛瓊如白鷺。
僧房阿閣雲氣連。
峰頭日月互吞吐。
蒼霞掩映碧瑠璃。
岸眉橫雪僧無數。
清珠滙渚有蛟龍。
巖前怪石如猛虎飄來鍾罄佛聲聲。
過嶺飛猿哀#CB16563;#CB16563;。
#CB00589;壑啛啛夜更長。
松風拂拂晝常吼牧童欵乃不時來。
或與樵夫相對喁。
我暫棲止西巖下。
偶然逢此三十夜。
也無一物過新年。
菜虀瓔珞充膓罷。
瓊枝帶雪燒殘玉。
嫩蕋先烹未放華。
不道老來多意興。
喜逢良夕在烟霞。
other:: 
## 西方詠
西方詠 ^396a46

不識東兮不識西。
拈來法法盡皆齊。
彩雲行處分松影。
紅日鯨吞破浪低。
青蓮舌現彌陀相。
白玉毫分寶劍提。
霎時露出那叱眼。
孰為生死孰為迷。
other:: 
## 戊辰初度
戊辰初度 ^396b24

處世幽然渾似夢。
顛倒縱橫隨世控。
六十年來奔走忙。
兩肩荷負皮囊重。
豈知足下有駒兒。
婉然運載還飛動。
馬齒增兮顏漸衰。
盈頭白雪身無用。
吾今老兮祇自憐。
躘踵已覺頭常痛。
聚墨難描八法書。
拈來拄杖無能弄。
西方必定去不通。
驢胎馬腹憑渠送。 ^396b32

又 ^396b42

吾今老兮頭如雪。
念念塵心流未滅。
時常展動娘生手。
春風咲破虗空口。
良宵明月太空碧。
放情寥廓無休歇。
閑時看卷無字經。
倦來就枕真妙訣。
人生在世不多時。
喜得吾生事都畢。
莫將塵世為大年。
佛祖尚然眼中屑。
other:: 
## 歲朝
歲朝 ^396b44

今朝盡道添一歲。
吾道如今減一年。
增減去來無定數。
唯能消盡世間緣。
必須識得緣中主。
百千萬劫常如然。
無增無減如何道。
一句何須用口傳。
other:: 
## 看梅四首
看梅四首 ^396c8

萬點蒼山色半青。
千峰影落在中庭。
隔簾纔覺春風動。
滿機梅花盡吐馨。 ^396c16

一枝香染孤峰頂。
嫩蕋偏教閗雪開。
虗窓透入花神白。
滿面春風笑我來。 ^396c20

懶把羞容嶺畔開。
潛身影裏照娥眉。
看來滿臉春嬌媚。
徹骨氷肌不露懷〔水底梅〕。 ^396c24

玉繡千峰疑瑞雪。
馨香才覺是寒梅。
遮閉彩毫唯映白。
鷺飛猶自帶春回。
other:: 
## 山行道中
山行道中 ^396c28

笑指山頭不露峰。
白雲行處絕狐踪。
舉頭見有飛鴻過。
穿透雲山幾萬重。 ^396c34

一到溪山月正白。
芒鞋踏破太虗碧。
柱杖橫肩星斗明。
夜深劍吐光芒赤。
平分風色在烟霞。
彩雲深鎻蒼苔石。
俛仰乾坤吾道寬。
雁聲喚醒人間客。
other:: 
## 病中行脚
病中行脚 ^396c38

一笠翩翩湖海遊。
孤雲野寉猜誰留。
古來行脚應如此。
竭盡精神始得休。
踏破艸鞋方到底。
掀開雲霧露全眸。
指揮自覺千虹斷。
談笑初驚五嶽秋。 ^396c46

林雨紛紛點綠苔。
晚霞片片映窓來。
堦前竹色稍雲碧。
庭外輕風捲霧回。
嗟我世緣何日盡。
栖遲#CB00589;壑且忘懷。
倘然有日乘鸞去。
笑指虗空便擊雷。
other:: 
## 送監寺東遊
送監寺東遊 ^397a4

碧漲苕溪春漫流。
主人撥棹向東遊。
青山兩岸相隨往。
白鷺洲邊破浪頭。
other:: 
## 舟行苕上
舟行苕上 ^397a12

水滿溪頭月滿流。
魚龍無個不吞喉。
纔逢禹級三層浪。
吐出光明萬里秋。
other:: 
## 牧牛詞
牧牛詞 ^397a18

這牛兒身強力徤。
幾人能解牽騎。為貪堤上綠艸嫩。
籬籬只管尋芳逐翠。
奔馳去不#CB15164;傾危。
爭知道山遙路僻。
回首到家遲。牧童今有意。
繩頭謹束。鼻#CB05621;高提。
入泥入水。終是不隨伊。
莫教去嘯傲長堤。
忽驚起萬里雲飛。
恐踹破千頃玻璃。
還來吼太虗。
other:: 
## 雪中行
雪中行 ^397a24

乾坤已自露真形。
那道輕飄雪未停。
卓立千峰誰著眼。
蒼山萬點逐流行。
other:: 
## 登弁山頂
登弁山頂 ^397a36

足下山頭不露尖。
雲眠石吼已多年。
莫教踏破松稍月。
驚散霞飛萬里天。
other:: 
## 秋日懷題
秋日懷題 ^397a42

一嘯乾坤遍地秋。
白雲黃葉滿滄洲。
霜天雁過聲留影。
曉日鯨吞光滿浮。
石隱孤峰#CB03340;月吼。
霞飛萬里勢含鰍。
芙渠翠色誰為畵。
留與人間作話頭。
other:: 
## 即事
即事 ^397a48

兩眉已染雪霜琅。
千古恒心未得馴。
一片彩雲皆內境。
何時得到月霜輪。 ^397b8

窓前咲弄筆淋漓。
那道縱橫千古奇。
風骨飄飄誰自得。
虗空點點畵人眉。
千松筆記〔終〕
 ^397b12
