
xu:: 
#  No. 1293-A 竺原禪師註證道歌序
No. 1293-A 竺原禪師註證道歌序
神光見達磨。三拜起立付以衣法。
真覺參曹谿。繞牀振錫而定宗旨。
盇心法之精微非言所及。
後來諸祖行棒行喝。
輥毬作舞。打鼓振鐸。
以大機大用發揚為己為人之玅。
而所謂東土有大椉根器傳佛心宗者。
正謂是也。惟大椉菩薩能為己為人。
獨覺．聲聞則不能之。
是知吾宗授受豈細事哉。
近時叢林不古。或少有見解而無真履實踐。
失其體也。或有靜工而不能提唱綱要以利生接物。
失其用也。若體用兼資行解俱備。
江淮之間惟竺源禪師而已。
師蚤徧參名宿。佛祖教典無不探賾。
而卓然以己躳大事為任。
末見無能教公。機語契合遂嗣其法。
兩住鄱之玅果寺。
倦於涉世。謝歸南巢。
海內學者大至。室無所容。
有以真覺證道謌請註。
師隨問析之。學者筆錄成帙。
姑熟陳善會願刻諸梓以惠來學。
而徵序於予。予謂理之悟則一。
事之修則無窮。故華嚴四法界終之以事事無礙者。
謂其不捨一法而無一物不得其當也。
真覺始由教觀修行。
如人之治田園居室既富。
且有特契券未之明允。
及見六祖。猶持券入官一印印定。
永保家業。與馬祖．百丈．黃檗．臨濟．南陽．大珠如契經說法。
莫不由斯。而雛道人烏足語此哉。
吾又聞無能公益通經教儒老百家。
而師則辯博過之。
故其發揮真覺之蘊特應酬餘事耳。
若夫室中徵詰機迅雷電。
揭示衲僧向上巴鼻。
當逢作者別為拈出。 ^456a7

至元六年庚辰歲秋八月龍翔比丘〔大訢〕
拜書永嘉真覺大師證道歌
other:: 南巢竺源蘭若法慧宏德禪師註頌
editor:: 參學門人　德弘　編
orig::  ^456b8

君不見〔最初一著覿面相呈。
又云甚處去也〕。絕學無為閒道人〔元來只在者裏〕。
不除妄想不求真。
無明實性即佛性〔依稀越國〕。
幻化空身即法身〔彷彿揚州〕。
法身覺了無一物。
本源自性天真佛〔佛之一字吾不喜聞〕。
五蘊浮雲空去來〔平地起土堆〕。
三毒水泡虗出沒。
commentary::  ^456b22

絕學者學無所學也。
學無所學。學之絕矣。
無為者為無所為也。
為無所為。為之無矣。
非世之絕學無為。
乃世出世間之絕學無為也。
自覺覺他覺行圓滿。
三身圓顯十號俱彰者。
諸佛之絕學無為也。
十聖三賢六度萬行。
眾生度盡方證菩提者。
菩薩之絕學無為也。
斷三界塵勞出分段生死。
諸漏已盡不受後有者。
二乘之絕學無為也。
洞悟諸佛心宗。透徹衲僧巴鼻。
行解相應智眼圓明者。
衲僧之絕學無為也。
三際平等一道清虗。
盡十方世界是箇沙門全身。
萬象森羅是箇金剛正體。
無壞無雜無欠無餘。
上無諸佛之可成。
下無眾生之可度。
平帖帖地。閒落落地。
身心一如身外無餘。
可謂絕學無為閒道人也。
到這田地。更無第二人。
亦無第二念。聖凡情泯。
真妄見空。返觀無明實性即是佛性。
幻化空身即是法身。
大包無外。細入無內。
蕩蕩無為。兀兀自化。
無名無字無去無來。
亘古亘今湛然常住。
故云法身覺了無一物。
本源自性天真佛。
了知五蘊三毒如浮雲水泡虗出沒耳。
五陰者即色受想行識。
三毒者即貪瞋癡也。
又云餓鬼畜生地獄也。
雖然猶是教乘邊事。
臨濟門下正在半途。
到家一句作麼生道。 ^456b36

君不見。為渠通一線。
井底起紅塵。山頭生白練。
丈二眉毛頷下生。
八角磨盤空裏轉。
orig::  ^456c34

證實相〔虗空喫鐵棒〕。
無人法〔王宮生悉陀〕。
剎那滅却阿鼻業〔甚處得消息來〕。
若將妄語誑眾生。
自招拔舌塵沙劫〔林深藏猛虎艸淺露羣蛇〕。
commentary::  ^456c38

一相無相謂之實相。
即一切眾生本有靈覺之心也。
此心自無量劫來至于今日。
本自清淨。本自圓滿。
本自具足。本自靈玅。
廓若太虗明如皎月。
與他三世諸佛同體無異。
良由二儀初分。三才始立。
最初不覺託識受生。
瞽智眼於昏衢匍匐九居之內。
鎖真覺於夢夜沈迷三界之中。
因師指教方覺前非。
回光返照洞徹真源。
故謂之證到此田地。
無人無法。無佛無眾生。
無去無來。無生無死。
曠劫無明業識應念頓消。
故云剎那滅却阿鼻業。
梵語阿鼻。此云無間。
乃極苦之地獄也。
永嘉恐世人信之不及。
故立誓云。我若將此語誑惑於人。
自招拔舌塵沙劫數也。
此是深慈痛悲故能爾矣。
劫者。時分也。還信得及麼。
更聽一頌。 ^456c44

證實相。無人法。無明荒艸連根拔。
三千剎海冷沈沈。
一切聖賢阿剌剌。
orig::  ^457a20

頓覺了〔猶是鈍漢〕。
如來禪〔誰為安名〕。
六度萬行體中圓〔可知禮也。
又云為蛇畵足〕。夢裏明明有六趣〔又有這箇在〕。
覺後空空無大千〔猶較些子〕。
commentary::  ^457a24

頓覺者非次第方便而證也。
乃上根利智一聞千悟一了百當之人也。
如斷一縷絲。一斷一切斷。
一證一切證。如來禪者即諸法如義。
來無所來也。非四禪八定之禪。
乃達磨大師不立文字單傳直指如來心印之禪也。
既悟此心諸緣悉捨。
即檀波羅蜜也。本來清淨即戒波羅蜜也。
不以讚而喜不以謗而瞋即忍波羅蜜也。
念念無妄即精進波羅蜜也。
內寂不搖即禪波羅蜜也。
智照如日即般若波羅蜜也。
到此田地。三千威儀八萬細行步步皆如。
無一理而不圓。無一事而不備。
故云六度萬行體中圓也。
迷時諸境亦然。悟後萬法俱息。
故云夢裏明明有六趣。
覺後空空無大千。
大千者。釋迦如來之化境也。
化境尚空。況有六趣。
只如覺後一句作麼生道。 ^457a30

頓覺了。如來禪。打破虗空無兩邊。
一段風光藏不得。
分明獨露劫空前。
orig::  ^457b8

無罪福〔風吹不入〕。
無損益〔雨打不溼〕。
寂滅性中莫問覓〔天晴依舊日頭出〕。
比來塵鏡未曾磨。
今日分明須剖柝〔試舉似看〕。
誰無念。誰無生〔古路鐵蛇橫〕。
若是無生無不生。
喚取機關木人問〔拈主丈便打〕。
求佛施功早 #CB15085;成〔再犯不容〕。
commentary::  ^457b12

我心本空。罪福無主。
罪福既無主。安有損益乎。
身心寂滅平等一如。
離文字相。離緣慮相。
離一切想。離一切執著。
故云莫問覓也。大師憫彼來學推己及人。
良由勞生自信不及。
背覺合塵棄本逐末。
隨業漂流蕩而忘返。
被見聞覺知恩愛習氣籠#CB00746;。
自己不得現前。神通光明不得發露。
譬如古鏡久埋塵垢不能照物。
所以今日分明為他剖開分析。
那裏有箇天生彌勒自然釋迦。
故云誰無念誰無生。
信得及致力切。打開自己寶藏。
見徹本來面目。內心外境廓爾虗融。
彼聖此凡平等超越。
故云若是無生無不生。
治生產業皆與實相不相違背。
是法住法位世間相常住。
又慮世人以無念無生成斷滅見解。
自謂百了千當。譬如機關木人亦無心念。
欲求成佛無有是處。
故云早#CB15085;成。
即何時成也。 ^457b24

無罪福。無損益。一句了然超百億。
夜夜月向西邊沈。
日日日從東畔出。
orig::  ^457c4

放四大〔休揑怪〕。莫把捉〔總是錯〕。
寂滅性中隨飲#CB10437;〔五色麒麟一隻角〕。
諸行無常一切空〔爺死哭麼〕。
即是如來大圓覺〔白日青天星斗落〕。
commentary::  ^457c8

執之失度必入邪路。
放之自然體無去住。
得底人既知四大本空五蘊非有。
卓卓巍巍孤孤迥迥。
自由自如無拘無束。
放曠喻如太虗。清淨同於皎月。
水邊林下任意逍遙。
糲食麤衣隨緣飲#CB10437;。
返觀諸行皆是無常。
一切諸法本來空寂。
如是知如是見如是信解。
不生法相即是如來大圓覺也。 ^457c14

放四大。莫把捉。烈焰那許蚊蚋泊。
一條主丈兩人扶。
萬里虗空飛一鶚。
orig::  ^457c26

決定說〔炎天飛片雪〕。
表真僧〔鼻直眼橫〕。
有人不肎任情徵〔用肯作麼〕。
直截根源佛所印。
摘葉尋枝我不能〔直得分疎不下〕。
commentary::  ^457c30

智鑑圓明妍#CB15525;自現。
或是或非或邪或正。
一言決定終無異說。
內懷菩薩行。外現聲聞身。
作人天之領袖。為苦海之慈航。
故云表真僧也。或有邪解異見之人。
心不信受任情徵問。
假饒盡艸木叢林稻麻竹葦悉為舌頭。
一一舌頭發如上之問難。
不消一彈指竝乃高低普應前後無差。
所以道直截根源佛所印。
摘葉尋枝我不能也。 ^457c36

決定說。表真僧。曹谿六祖嶺南能。
自從馬師胡亂後。
續#CB08504;聯芳繼祖燈。
orig::  ^458a2

摩尼珠〔一舉四十九〕。
人不識〔蹉過了也〕。
如來藏裏親收得〔元來只在者裏〕。
六般神用空不空。
一顆圓光色非色〔鐵壁只是鐵壁〕。
commentary::  ^458a6

梵語摩尼。唐言如意。
或云金翅鳥王之心珠也。
在人分上即是自己本有靈明真覺之性。
一切神通三昧本自具足。
只為勞生自信不及。
背覺合塵迷不自知。
故云人不識。獨有諸佛如來玅性圓明湛然空寂。
百千三昧隨意現前。
故云如來藏裏親收得。
此摩尼珠能應五色。
或云有六竅。喻人元為一精明。
分為六和合。一根既返源六用成休伏。
所以道六般神用空不空。
一顆圓光色非色也。 ^458a12

摩尼珠。人不識。明歷歷地黑似漆。
森羅萬象悉含融。
四聖六凡從此出。
orig::  ^458a28

淨五眼〔東家點燈〕。
得五力〔西家暗坐〕。
唯證乃知難可測〔人平不語。
水平不流〕。鏡裏看形見不難。
水中捉月爭拈得〔弄光影漢〕。
commentary::  ^458a32

五眼者。天眼徹見一切。
肉眼不被物惑。法眼見性本空。
慧眼智照洞明。佛眼物我等觀。
五眼既淨。則信力．進力．念力．定力．慧力自得現前。
心地法門唯證乃知。
非凡情所能測度也。
若人回光返照。見徹本來面目則不難矣。
若妄認前塵光影為自己者。
譬如獼猴水中捉月。
爭拈得也。故云鏡裏看形見不難。
水中捉月爭拈得。 ^458a38

淨五眼。得五力。秤鎚頭上揑出汁。
渾崙好箇解脫門。
八字打開拕不入。
orig::  ^458b4

常獨行〔眼上兩眉橫〕。
常獨步〔脚底通霄路〕。
達者同遊涅槃路〔且道路頭在什麼處〕。
調古神清風自高〔雲居尊者〕。
貌顇骨剛人不顧〔方有少分相應〕。
commentary::  ^458b8

龐居士問馬祖云。
不與萬法為侶者是什麼人。
祖云待汝一口吸盡西江水即向汝道。
者裏見得徹去。便可橫行海上獨步丹霄。
與他從上諸祖把手共行不為分外。
只如僧問乾峯云。
十方薄伽梵。一路涅槃門。
必竟路頭在甚麼處。
峯以主丈畫一畫云在這裡。
又作麼生。所以道調古神清風自高。
貌顇骨剛人不顧。
三十年後有人悟去也不定。 ^458b14

常獨行。常獨步。脚底艸鞋獰似虎。
飜身抹過太虗空。
不覺踏斷來時路。
orig::  ^458b28

窮釋子〔主人翁〕。口稱貧〔惺惺著〕。
實是身貧道不貧〔他時異日莫被人瞞〕。
貧則身常披縷褐〔左眼半斤〕。
道則心藏無價珍〔右眼八兩〕。
無價珍〔重言不當吃〕。
用無盡〔若有盡又堪作什麼〕。
利物應緣終不悋。
三身四智體中圓〔正中偏〕。
八解六通心地印〔偏中正〕。
上士一決一切了。
中下多聞多不信〔亦不減一絲毫〕。
但自懷中解垢衣〔修證即不無〕。
誰能向外誇精進。
commentary::  ^458b32

古云。學道先須且學貧。
學貧貧後道方親。
此戒貪等不事外飾也。
出家兒從佛氏姓故稱釋子。
子者男子之通稱也。
梵語釋迦。此云能仁。
不言釋迦者從其簡也。
身外無物而心懷聖道。
實非貧也。復言貧則常披縷褐道則心藏無價珍者。
則百千法門無量玅義恒沙功德三昧神通悉皆具足。
出生無窮用之無盡。
接物利生應病與藥。
大喜大捨無悋無惜。
轉八識為四智。束四智為三身。
乃至八解六通森羅萬象。
一印印定毫髮無差。
故云體中圓心地印者是也。
上根利智之士。一決一切決。
一了一切了。中下之機。
觸途成滯故多聞多不信也。
得底人但以正悟之境靈靈自照。
洗磨無量劫來微細習垢。
霜露果熟輒出頭來。
如急水灘頭月華。
千波萬浪觸之不散。
始不被生死陰魔之所惑。
故云但自懷中解垢衣。
誰能向外誇精進。
葢不同向外馳求者也。 ^458c2

窮釋子。口稱貧。信手拈來用得親。
水底金烏天上日。
眼中童子面前人。
orig::  ^458c32

從他謗〔泥人喫鐵棒〕。
任他非〔魚目混明珠〕。
把火燒天徒自疲〔誣人之罪以罪罪之〕。
我聞恰似飲甘露〔早自落他圈圚了也〕。
銷鎔頓入不思議〔救得一半〕。
觀惡言〔金不博金〕。
是功德〔水不洗水〕。
此則成吾善知識。
不因訕謗起冤親。
何表無生慈忍力〔一箭中青霄〕。
commentary::  ^458c36

心與空相應則毀譽讚謗何憂何喜。
身與空相應則刀割香塗何苦何樂。
資生與空相應則施奪取與何得何失。
故道中人不與物競是非。
逆順來前如不聞不見。
他之伎倆有盡。我之不釆無窮。
如人執火燒天。徒自疲勞耳。
於天何有哉。聞之如飲甘露心自清凉。
頓入不思議解脫境界也。
返觀此惡言皆是功德。
葢緣言語性空冤親平等。
此則成吾善知識也。
如先佛於過去劫中。
世世生生被提婆達多處處惱害。
因慈忍力得成無上正等菩提。
故云不因訕謗起冤親。
何表無生慈忍力。 ^458c48

從他謗。任他非。直下回觀他是誰。
殊相劣形皆是幻。
凡名聖號總成虗。
orig::  ^459a20

宗亦通㊀。說亦通⊕。
定慧圓明不滯空#CB05151;。
非但我今獨達了#CB05448;。
恒沙諸佛體皆同#CB05150;。
commentary::  ^459a24

宗通者即悟諸佛之心宗也。
乃達磨大師單傳直指之道。
不可以智知不可以識識。
惟在當人自證自悟到無證無悟之地。
所以從上諸老遞相出興。
向千聖頂#CB00576;上提持者一著子。
俾學者盡得單傳直指之玅方。
謂宗通也。然後命掌藏鑰。
披閱一代聖教。備知頓漸祕密不定之方。
藏通別圓之味。方謂說通也。
宗說既通。定慧均等。
方謂圓明不滯空也。
永嘉自云。非但我今獨達了此定慧圓明之旨。
與恒沙諸佛同證此體。
古云天下無二道。
聖人無二心者是也。
恒沙者。西天有恒沙。
方四十里。河中有沙。
其細如#CB15097;。
世尊說法多指此沙為喻。
今永嘉依經而言。 ^459a28

宗亦通。說亦通。團團杲日麗晴空。
百千三昧無量義。
只在尋常日用中。
orig::  ^459b2

師子吼〔虗空開大口〕。
無畏說〔萬竅翻一舌〕。
百獸聞之皆腦裂〔紅爐焰上飛片雪〕。
香象奔波失却威。
天龍寂聽生欣悅〔猶帶識在〕。
commentary::  ^459b6

師子乃獸中之王。
若哮吼一聲則百獸聞之悉皆腦裂。
以喻大乘菩薩所說圓頓法音則魔宮振動。
小乘外道各生疑惑而不領解。
如華嚴會上有眼不見舍那身。
有耳不聞圓頓教。
又如法華會上退席者是也。
所以道向上一路千聖不傳。
學者勞形如#CB05538;捉影。
故云香象奔波失却威。
香象喻權教菩薩及諸二乘。
雖悟法空之理。不明圓頓之機。
譬如香象雖有威德。
聞師子吼則失威奔走。
唯諸天龍王宿熏大種。
一聞圓音悉皆歡悅。
故云寂聽生欣悅也。 ^459b12

師子吼。無畏說。憍梵波提咬著舌。
海神怒把珊瑚鞭。
須彌山王痛不徹。
orig::  ^459b30

游江海〔亂走作麼〕。
涉山川〔還我艸鞋錢來〕。
尋師訪道為參禪〔阿誰欠少〕。
自從認得曹谿路。
了知生死不相干〔不許夜行投明須到〕。
commentary::  ^459b34

古之尊宿出一叢林入一保社參尋知識。
皆為究竟己躳大事。
如善財五十三參。
雪峯三登九到。乃至天下老和尚徧參知識之門。
方到不疑之地。真覺自謂往曹谿六祖印證心地法門。
了知生死不相干涉也。 ^459b40

游江海。涉山川。逢人覓我一文錢。
開州好箇憨布袋。
十字街頭恣掣顛。
orig::  ^459b48

行亦禪○。坐亦禪○。
語默動靜體安然○。
縱遇鋒刀常坦坦〔也是徐六擔板〕。
假饒毒藥也閒閒。
我師得見然燈佛〔癩兒牽伴〕。
多劫曾為忍辱仙〔擘破卻團圓。
又云劒去久矣〕。
commentary::  ^459c4

到家人身心寂滅動靜一如。
五欲八風撼搖不動。
四生九有籠#CB00746;無門。
生死去來湛然空寂。
故云體安然。到者田地。
縱遇鋒刀坦然無怖。
假饒毒藥亦迺閒閒。
如師子尊者受刃。
達磨大師服毒。已證無生法忍而然也。
就引我佛因地中布髮掩泥。
然燈受記汝於來世作佛號釋迦牟尼。
復引於多劫中為忍辱仙人山中修道。
值歌利王與諸宮人入山遊獵。
晝寢時諸宮人遊山見一人儼然獨坐。
是諸宮人但來瞻仰。
王起問諸近臣宮人何在。
左右奏曰往彼仙人菴所也。
王怒躳自仗劒問云汝是何人。
對云忍辱仙人。王遂以劒斷其手足。
節節支解不生瞋恨。
乃至種種苦行非止一劫。
故云多劫曾為忍辱仙也。 ^459c12

行亦禪。坐亦禪。此即人間得道仙。
有問祖師西來意。
劈胸便奮一麤拳。
orig::  ^459c36

幾回生〔一不成隻〕。
幾回死〔二不成雙〕。
生死悠悠無定止〔二由一有。
一亦莫守〕。自從頓悟了無生。
於諸榮辱何憂喜。
commentary::  ^459c40

真覺自嘆云。未悟已先於無量劫中受無量生死。
輪轉往來無暫停止。
於不遷境上空受輪回。
向無脫法中妄自纏縛。
如春蠶之作繭。似秋蛾之赴燈。
故云生死悠悠無定止。
自從頓悟無生法忍。
即榮辱兩忘憂喜俱滅。
生死於我何有哉。 ^459c48

幾回生。幾回死。亘古亘今只如此。
神頭鬼面有多般。
返本還源沒些子。
orig::  ^460a10

入深山〔魚行水濁〕。
生蘭若〔鳥飛毛落〕。
岑崟幽#CB15035;長松下〔天地一指。
萬物一馬〕。優遊靜坐野僧家。
閴寂安居實瀟洒〔沒可把。
又云今古歷然〕。
commentary::  ^460a14

古老得旨後隱入深山窮谷。
茅廬石室形影相弔不與世接。
以寂靜之境靈靈自照。
歲久月深具大無畏。
隨緣放曠任意逍遙。
三界不能拘。六塵豈能擾。
可謂優遊靜坐野僧家。
閴寂安居實瀟洒。 ^460a20

入深山。住蘭若。世出世間俱放下。
淨躶躶地絕承當。
赤灑灑兮沒可把。
orig::  ^460a28

覺即了〔雲開月皎〕。
不施功〔虎嘯生風〕。
一切有為法不同〔梁寶元來是誌公〕。
住相布施生天福。
猶如仰箭射虗空〔塞外將軍令〕。
勢力盡。箭還墜〔馬瘦毛長〕。
招得來生不如意爭似無為實相門。
一超直入如來地〔且喜到家〕。
commentary::  ^460a32

覺悟了徹底人。獲無功用智。
與有為功行不同也。
昔梁武帝問達磨。
朕自即位以來。造寺寫經度僧無數。
有何功德。磨云。此是人天小果有漏之因。
非大功德。帝曰如何是大功德。
磨云。淨智玅圓體自空寂。
如是功德不以世求。
武帝滯於有為之功也。
所以道住相布施生天福。
猶如仰箭射虗空。
到勢力盡時箭還墜落。
故云招得來生不如意。
寒山云。我見轉輪王。
千子常圍繞。十善化四天。
莊嚴多七寶。七寶鎮隨身。
莊嚴甚玅好。一朝福報盡。
猶如棲蘆鳥。還作牛領蟲。
六趣受業道。況復諸凡夫。
無常豈可保。爭似無為實相門。
一超直入如來地。
無為實相者即涅拌玅心實相無相法門也。
如來地者即前後際斷一真法界也。
於此頷旨。如王子登極。
白衣拜相。故云直入如來地。 ^460a44

覺即了。不施功。物我俱忘心境空。
菡萏枝枝撑素月。
栴檀葉葉扇香風。
orig::  ^460b22

但得本〔車不橫行〕。
不愁末〔理無曲斷〕。
如淨瑠璃含寶月〔眼觀東南意在西北〕。
既能解此如意珠。
自利利他終不竭。
commentary::  ^460b26

根本既明。枝葉自茂。
本者即本有靈覺之性也。
末者即百千三昧神通玅用也。
淨瑠璃者喻內外瑩徹也。
寶月者喻玅性圓明也。
譬如虗空具含眾象。
於諸境界無所分別。
故云既能解此如意珠。
自利利他終不竭。
不求殊勝而殊勝自至。
自覺覺他玅用無窮也。 ^460b34

但得本。不愁末。玅用縱橫活鱍鱍。
信手拓開不二門。
大千沙界如許闊。
orig::  ^460b44

江月照〔井底蝦蟆跳〕。
松風吹〔鵓鳩樹上啼〕。
永夜清宵何所為〔作賊人心虗〕。
佛性戒珠心地印。
霧露雲霞體上衣〔天曉自分明〕。
commentary::  ^460b48

此是文殊普賢大人境界。
非思量分別之所能及。
古云。成三十年只作境會。
永夜清宵何所為。
早是畫蛇添足。以覺自心名佛性。
表裏瑩徹曰戒珠。
能生諸法云心地。
號令羣品故名印。
雖有多名。理即一也。
天地與我同根。萬物與我同體。
故云霧露雲霞體上衣。 ^460c6

江月照。松風吹。更於何處覓文殊。
十世古今如電拂。
三千剎海一籧廬。
orig::  ^460c16

降龍鉢〔黑似漆〕。解虎錫〔明如日〕。
兩鈷金環鳴歷歷〔上下四維無等匹〕。
不是標形虗事持。
如來寶杖親踪跡〔達磨十萬里西來。
卻對梁王道不識〕。
commentary::  ^460c20

鉢盂應供。錫杖降魔。
此二者是僧家隨身道具也。
所謂降龍鉢解虎錫。
各隨緣起而得其名。
昔世尊降火龍於鉢中。
高僧解二虎於錫下。
文繁茲不具述。兩股者表真俗二諦也。
六環者表六波羅蜜也。
中心者表中道也。
真覺往曹谿遶牀三帀振錫一下。
葢有所自。不是外現威儀虗事持耳。
經云。佛告比丘。汝等應受錫杖。
所以者何。過去如來。
現在諸佛。皆執持故。
為聖人之標幟也。
故云如來寶杖親踪跡。 ^460c26

降龍鉢。解虎錫。覿面當機親托出。
三千年話不復追。
一日還我兩度溼。
orig::  ^460c42

不求真〔湘之南〕。不斷妄〔潭之北〕。
了知二法空無相〔中有黃金充一國〕。
無相無空無不空。
即是如來真實相〔無影樹下合同船。
琉璃殿上無知識〕。
commentary::  ^460c46

真妄二法本是假名。
求斷二見亦是虗妄。
為彼凡夫小果斷妄求真證有為涅槃。
非究竟也。法華經云。
但離虗妄名為解脫。
其實未得一切解脫。
若是圓頓之機。了知二法本空。
無相無名。永嘉恐後人滯在空無相中。
復言無相無空無不空。
即是如來真實相。
葢修證之功不齊。
言思之路盡矣。 ^461a4

不求真。不斷妄。擬欲斷求隔天壤。
若人更欲問如何。
劈脊連聲三十棒。
orig::  ^461a16

心鏡明〔靈光洞耀〕。
鑒無礙〔迥脫根塵〕。
廓然瑩徹周沙界〔體露真常不拘文字〕。
萬象森羅影現中。
一顆圓光非內外。
commentary::  ^461a20

心光洞徹無物不融。
寂照河沙了無#CB15145;礙。
如鏡當臺胡來胡現漢來漢現。
光光相羅影影相照。
遞相融通交相涉入。
可謂無邊剎境自佗不隔於毫端。
十世古今始終不離於當念。
四聖六凡森羅萬象皆從吾玅明中流出。
乃至擲此方於他界。
納須彌於芥中。亦此心之常分。
非假於佗術也。 ^461a28

心鏡明。鑒無礙。大中現小。
小中現大。法法一如。
塵塵三昧。拋向面前。
漆桶不會。
orig::  ^461a40

豁達空〔不可放過〕。
撥因果〔放過不可〕。
莽莽蕩蕩招殃禍〔打殺有甚麼罪過〕。
棄有著空病亦然。
還如避溺而投火〔看脚下〕。
commentary::  ^461a44

永嘉既悟正見。愍彼邪學一向著空撥無因果。
所以道莽莽蕩蕩無禁無制妄招殃禍。
譬如懦夫自號帝王妄取誅戮。
若棄有見而著無見。
其病亦然。故云還如避溺而投火。 ^461b2

豁達空。撥因果。拈來一一生按過。
若更忘身與死心。
這个難醫病轉大。
orig::  ^461b10

捨妄心〔海底摸鍼〕。
取真理〔空中索縫〕。
取舍之心成巧偽〔差之毫釐失之千里〕。
學人不了用修行。
深成認賊將為子〔空花結空菓〕。
commentary::  ^461b14

若舍虗妄之心。欲取真如之理。
則取舍之心未忘。
遂成巧偽不實之行也。
緣學人不了此旨。
只認箇門頭戶底見聞覺知昭昭靈靈為自己者。
深成認賊為子也。
古云。學道之人不識真。
只為從前認識神。
無量劫來生死本。
癡人喚作本來人。 ^461b20

舍妄心。取真理。如棄大海認漚體。
只見漚從水上生。
不知漚滅還歸水。
orig::  ^461b30

損法財〔家鬼入來〕。
滅功德〔著賊了也〕。
莫不由斯心意識〔春風滿地成狼藉〕。
是以禪門了却心。
頓入無生知見力〔玄玄玄處亦須呵〕。
commentary::  ^461b34

百千法門同歸方寸。
河沙玅德總在心源。
良由勞生自信不及向外馳求。
於心意識上強作主宰。
故法財功德皆損滅也。
寒山子云。嗟見世間人。
永劫墮迷津。不省這箇意。
修行徒苦辛。是以禪門了却心。
頓入無生知見力。
所謂還丹九轉點鐵成金。
至理一言轉凡成聖。 ^461b40

若將心識度吾宗。
恰似西行却作東。
捩轉面皮親見徹。
團團紅日上孤峯。
orig::  ^461c4

大丈夫〔露〕。秉慧劒〔險〕。
般若鋒兮金剛焰〔交〕。
非但空摧外道心〔破也破也〕。
早曾落却天魔膽〔墮也墮也〕。
commentary::  ^461c8

世間大丈夫者。以忠孝之心秉剛烈之志。
立身於廊廟之間。
致君於堯舜之上。
俾天下蒼生皆樂和平之治者是也。
出世間大丈夫即大心眾生也。
秉智慧劒摧五陰魔#CB15210;。
復威音那畔空劫已前一片無陰陽地。
起鼻祖墜地之頹綱。
大濟北潑天之家世者是也。
般若鋒者空一切諸有也。
金剛#CB08504;者勦諸生死魔軍也。
故云非但空摧外道心。
早曾落却天魔膽。
諸人還見麼。良久云。
劒去久矣汝方刻舟。
不見五祖演和尚道。 ^461c12

趙州露刃劒。寒霜光焰焰。
更擬問如何。分身作兩段。
orig::  ^461c28

震法雷。擊法鼓。布慈雲兮洒甘露。
龍象蹴踏潤無邊。
三乘五性皆醒悟。
雪山肥膩更無雜。
純出醍醐我常納。
一性圓通一切性。
一法徧含一切法。
一月普現一切水。
一切水月一月攝。
諸佛法身入我性。
我性同共如來合。
一地具足一切地。
非色非心非行業。
彈指圓成八萬門。
剎那滅却三祇劫。
一切數句非數句。
與吾靈覺何交涉〔上來所供竝皆詣實〕。
commentary::  ^461c32

諸佛菩薩歷代祖師天下善知識。
說法利生之模範也。
先以法雷而警悟之。
次以法鼓而溥集之。
然後以慈雲普覆一雨所潤。
三艸二木各得滋長。
故云龍象蹴踏潤無邊。
三乘五性皆醒悟。
雪山有艸名曰肥膩。
更無雜異。白牛食之純出醍醐。
雪山喻一真境界。
香艸喻圓修正道。
白牛喻智照真理。
醍醐喻一乘上味。
以明上乘菩薩最初發心便成正覺。
圓頓之機念念相應。
故言常納也。只如溈山云。
不如隨分納些些。
又作麼生。一性通時則圓通一切性也。
一法徹時則徧含一切法也。
始知眾生本來成佛。
同居常寂光土。俱號毗盧遮那。
譬如一月普現一切水。
一切水月一月攝。
遞相融通交相涉入。
重重無盡無盡重重。
此非表法。唯證乃知。
故云一地具足一切地。
非色非心非行業。
地者自證之地。非解會之所能及也。
非色者非窒礙之色也。
非心者非覺知之心也。
非行者非造作之行也。
非業者非所作之業也。
乃上根利智一了一切了一明一切明。
即阿難所謂不歷僧祇獲法身。
到者田地。一切性相百千法門無量玅義。
皆是權機非究竟法。
故云一切數句非數句。
與吾靈覺何交涉。 ^461c46

震法雷。擊法鼓。海水奔騰須彌舞。
一毫頭上定乾坤。
大千沙界無塵土。
orig::  ^462a36

不可毀。不可讚〔兩頭俱坐斷。
一劒倚天寒〕。體若虗空沒涯岸〔心不負人面無慚色〕。
不離當處常湛然〔壺中別有天〕。
覓即知君不可見。
取不得〔晝見日〕。捨不得〔夜見星〕。
不可得中只麼得〔人平不語水平不流。
又云切〕。
commentary::  ^462a40

達道之人心如虗空。
大包無外細入無內。
非世間毀讚語言之能搖動也。
不離當處湛然凝寂。
擬欲尋覓蹉過久矣。
古云。有心用處還應錯。
無意求時却宛然。
無依無欲無名無字。
取不得捨不得。騰騰任運任運騰騰。
不可得中只麼得。
已是八字打開兩手分付了也。
只為分明極。飜令所得遲。 ^462b2

不可毀。不可讚。五色麒麟步天岸。
若於言下錯承當。
無為猶被金鎖難。
orig::  ^462b14

默時說〔上是天〕。說時默〔下是地〕。
大施門開無壅塞〔天傾西北地陷東南〕。
有人問我解何宗。
報道摩訶般若力〔雨落地下溼〕。
或是或非人不識〔識得不為冤〕。
逆行順行天莫測。
吾早曾經多劫修〔不風流處也風流〕。
不是等閒相誑惑〔要識一貫兩个五佰〕。
commentary::  ^462b18

善說者無義路與人尋。
善默者無寂滅與人守。
南堂和尚云。為宗師者須會無情說法與有情說法無異。
有情者天人群生也。
無情者土木瓦石也。
作麼生見得無異底道理。
於此著得一隻眼。
方知塵說剎說熾然說無間歇。
即今森羅萬象。情與無情浩浩地宣揚。
汝還聞麼。經云。十方諸佛出廣長舌相徧覆三千大千世界說誠實言。
可謂大施門開無壅塞。
或有人問是何宗旨得恁麼奇特。
但向他道摩訶般若力。
〔咄〕切忌錯舉。或是或非或逆或順。
天莫測況於人乎。
永嘉自云。吾從多劫修習般若。
不是等閒欺誑惑亂於人。
溈山云。生生若能不退。
佛階決定可期。信不誣矣。 ^462b30

默時說。說時默。萬象森羅同一舌。
世出世間絕異同。
塵說剎說熾然說。
orig::  ^462c4

建法幢〔好肉剜瘡〕。
立宗旨〔敲骨取髓〕。
明明佛敕曹谿是〔且道是个什麼〕。
第一迦葉首傳燈。
二十八代西天記。
commentary::  ^462c8

原夫靈源湛寂法海淵深。
本無名相之殊。安有聖凡之異。
良由勞生自信不及。
隨業漂流曠劫升沈蕩而忘返。
故我大覺世尊運同體悲作不請友。
為此大事因緣出現于世假設種種言說種種權門。
令諸眾生開示悟入佛之知見。
如將蜜果子換彼苦胡蘆也。
故云建法幢立宗旨。
法者本有之法。幢者高顯為義。
如標幟也。宗旨者眾多所宗。
而悟明心地如星之拱北水之朝東也。
明明佛敕曹谿是者。
衣止不傳。法周沙界。
第一迦葉首傳燈者。
世尊於涅槃會上。
因大梵天王獻金色波羅華於佛。
捨身為牀座請佛說法。
佛拈此華普示大眾。
百萬人皆罔措。唯迦葉一人領旨。
世尊云。吾有正法眼藏涅槃玅心實相無相微玅法門。
付囑於汝。以為教外別傳之旨。
故云首傳燈也。從此祖祖相承心心相印。
二十八代西天記。
初祖迦葉。二祖阿難。
三祖商那和修。四祖優波毱多。
五祖提多迦。六祖彌遮迦。
七祖婆須密。八祖佛#CB00501;難提。
九祖伏#CB00501;密多。
十祖脇尊者。十一祖富那夜奢。
十二祖馬鳴大士。
十三祖迦毗摩羅。
十四祖龍樹。十五祖迦耶提婆。
十六祖羅睺羅多。
十七祖僧伽難提。
十八祖伽耶。十九祖鳩摩羅多。
二十祖奢耶多。二十一祖婆修盤頭。
二十二祖摩拏羅。
二十三祖鶴勒那。
二十四祖師子。二十五祖婆舍斯多。
二十六祖不如密多。
二十七祖般若多羅。
二十八祖菩提達磨。
故云二十八代西天記者是也。 ^462c16

建法幢。立宗旨。東土禍根從此始。
毒流四海浪滔天。
何啻遇大風而止。
orig::  ^463a16

法東流〔禍胎生也〕。
入此土〔猛虎當路〕。
菩提達磨為初祖〔珊瑚枝上走玉兔〕。
六代傳衣天下聞。
後人得道何窮數〔甜瓜徹蔕甜。
苦瓠連根苦〕。
commentary::  ^463a20

梵語菩提達磨。此云覺法。
西竺為二十八代祖。
此土為初祖。南天竺國香至王第三太子也。
遇二十七祖。知其密迹發明心要。
乃記之曰。未可遠遊且止南天。
待吾滅後六十七載當往震旦大興佛事。
汝往南方勿住。彼唯好有為功業不見佛性。
汝縱到彼不可久留。
聽吾偈曰。路行跨水復逢羊。
獨自悽悽暗度江。
日下可憐雙象馬。
二株媆桂久昌昌。
師在本國破彼六宗邪解。
自南天竺泛海經涉三年。
時普通八年九月二十一日至廣州。
刺史蕭昂表聞。武帝詔至金陵。
帝問。朕自即位以來。
造寺寫經度僧無數。
有何功德。師曰。此但人天小果有漏之因。
如影隨形雖有非實。
帝曰如何是真功德。
師曰。淨智玅圓體自空寂。
如是功德不以世求。
帝問如何是聖諦第一義。
師曰廓然無聖。帝曰對朕者誰。
師曰不識。帝不領悟。
十月十九日潛回江北。
十一月二十三日屆于洛陽。
當後魏孝明帝太和十年也。
寓止于嵩山少林。
面壁而坐終日默然。
人莫測之。即禪宗初祖也。
後九年。時有僧神光者。
曠達之士也。久居伊洛博覧羣書善談玄理。
每嘆曰。孔老之教禮術風規。
莊易之書未盡妙理。
近聞達磨大師住止少林。
至人不遙當造玄境。
乃往彼。晨夕參承。
師常端坐面壁莫聞誨勵。
光自曰。昔人求道敲骨取髓刺血濟飢布髮掩泥投崖飼虎。
古尚如此。我又何人。
其年十二月十九日夜天大雨雪。
光堅立不動。達明積雪過膝。
師憫而問曰。汝久立雪中當求何事。
光悲淚曰。惟願和尚慈悲。
開甘露門廣度羣品。
師曰。諸佛無上玅道。
曠劫精勤。難行能行。
非忍而忍。豈以小德小智輕心慢心欲冀真乘徒勞勤苦。
光聞師誨勵。潛取利刀自斷左臂置于師前。
師知是法器乃曰。
諸佛最初求道為法忘身。
汝今斷臂吾前。求亦可在。
遂易名慧可。光曰諸佛法印可得聞乎。
師曰諸佛法印匪從人得。
光曰我心未寧乞師安心。
師曰將心來為汝安。
光曰覓心了不可得。
師曰我與汝安心竟。
從此悟入。為二祖也。
二祖得之於初祖。
皆以衣盂相傳。磨傳可。
可傳璨。璨傳信。信傳忍。
忍傳能。乃曹谿六祖大師也。
至此不傳其衣但傳其道。
自是以後成佛作祖者水涌山出。
梵剎招提碁分星布。
故云後來得道何窮數。 ^463a26

法東流。入此土。開天門。
闢地戶。利人天。成佛祖。
擬思量。何劫悟。
orig::  ^463c4

真不立〔天晴日頭出〕。
妄本空〔日高花影重〕。
有無俱遣不空空〔頂門隻眼亞雙瞳〕。
二十空門元不著。
一性如來體自同〔閩蜀同風〕。
commentary::  ^463c8

玅性圓明離諸名相。
本來無有世界。眾生因妄有生。
因生有滅。生滅名妄。
滅妄名真。真既不立其妄本空。
有無俱遣不空亦空。
昔如來破二十種執有之見。
因成二十空名。今明一性之理不同二十之空。
故云元不著也。一性如來體自同者。
迥出外道異見。即與般若玅心冥合。
故云體自同。 ^463c14

真不立。妄本空。一句全提不露鋒。
西磵水流東磵水。
南山燒火北山紅。
orig::  ^463c26

心是根〔一翳在眼〕。
法是塵〔空華亂墜〕。
兩種猶如鏡上痕〔打破鏡來卻許相見〕。
痕垢盡時光始現。
心法雙忘性即真〔此去漢陽不遠〕。
commentary::  ^463c30

人稟真如不性假名曰心。
從心受法曰塵。緣真如不守自性能隨染淨緣。
故云心是根法是塵。
此兩種猶如古鏡上之痕垢。
籠#CB00746;光明不得發露。
故云痕垢盡時光始現。
心法雙忘性即真。
古德云。一翳在眼空華徧界。
一妄在心河沙生滅。
意銷華盡妄滅證真。
故云性即真也。 ^463c36

心是根。法是塵。八兩元來是半斤。
笑把兩頭俱拽脫。
蟭螟眼裏跨麒麟。
orig::  ^463c48

嗟末法。惡時世〔闊八尺長丈二〕。
眾生福薄難調制〔真不掩偽〕。
去聖遠兮邪見深。
魔強法弱多冤害〔腦后見腮莫與往來〕。
聞說如來頓教門〔成者自成〕。
恨不滅除如瓦碎。
作在心〔多喜少瞋〕。
殃在身〔少喜多瞋〕。
不須冤訴更尤人〔眼底無筋一世貧〕。
欲得不招無間業。
莫謗如來正法輪〔無雲生嶺上。
有月落波心〕。
commentary::  ^464a4

者一段意。永嘉嗟歎末法中時節惡薄。
純朴既散囂浮日盛。
薄福眾生不務道德。
如狂象奔馳難制伏也。
何況諸大聖人過去已遠。
邪見轉深。於正法中返生冤害。
如達磨落齒服毒。
二祖被害。聖師尚爾況後人乎。
或有學者各局己解各稟師承。
彼此干戈互相攻擊。
得少為足自不知非。
聞說如來圓頓大教法門。
返以為非。恨不滅除瓦解冰銷。
所以因此妄心。所造無量無邊黑業如影隨形。
故云殃在身。所感無量無邊苦果皆是自作自受非他人之所致。
故云不須冤訴更尤人。
謗法之罪如經具明。
欲得不招無間重業。
休謗如來正法輪。
正法者十方如來悟此而成無上正等正覺。
六道異類迷此而輪轉三塗。
天龍護持。謗而不信則其罪可知矣。 ^464a18

嗟末法。惡時世。不信如來第一義。
身心碌碌不知非。
苦海茫茫自沈墜。
orig::  ^464a44

栴檀林〔舉一不得舉二〕。
無雜樹。#CB15106;密森沈師子住〔手把夜明符。
幾个知天曉〕。境靜林閒獨自遊〔行人更在青山外〕。
走獸飛禽皆遠去〔萬里望鄉關〕。
commentary::  ^464a48

栴檀林喻一真法界。
唯此一事實。無雜樹者。
餘二即非真。葢一乘菩薩境界。
非二乘小機所能雜也。
#CB15106;密森沈師子住。
即法華云。深固幽遠無人能到。
到則山青水綠不是人間。
唯接上根。中下之機卒難悟入。
境靜林閒獨自遊。
葢師子遊行不求伴侶。
等閒哮吼一聲。直得百獸腦裂。
故云走獸飛禽皆遠去。
即法華退席者是也。 ^464b8

栴檀林。無雜樹。大用現前只者是。
鳥窠拈起布毛吹。
會通當下便悟去。
orig::  ^464b22

師子兒〔出窟了也〕。
眾隨後〔捕影追踪〕。
三歲便能大哮吼〔不許夜行投明須到〕。
若是野干逐法王。
百年妖怪虗開口〔烏焉成馬〕。
commentary::  ^464b26

所言師子兒者。喻菩薩初發心時便成正覺。
超過聲聞緣覺諸小乘眾。
故云眾隨後也。三歲表見性之人圓修三法。
即空假中也。空者泯一切法。
假者立一切法。中者統一切法。
空不定空。空處當體即中即假。
假不定假。假處當體即空即中。
中不定中。中處當體即空即假。
此之三法不縱不橫不竝不別。
一處常三三處常一。
所以云。三諦三觀三非三。
三一一三無所寄。
諦觀名別體復同。
是故能所二非二。
悟入之士圓修三法。
所說法門皆中道實義。
故云三歲便能大哮吼。
二乘凡夫諸權位人不能明見佛性。
所說未實。開口終無所益也。
故云若是野干逐法王。
百年妖怪虗開口。 ^464b32

師子兒。眾隨後。一句當機絕朕兆。
有時拈出示時人。
眨得眼來先蹉了。
orig::  ^464c8

圓頓教〔相逢不拈出。
舉意便知有〕。勿人情。
有疑不決直須爭。
不是山僧逞人我。
修行恐落斷常坑〔海上陣雲橫〕。
非不非。是不是〔今之古之〕。
差之毫釐失千里。
是則龍女頓成佛〔無雲生嶺上〕。
非則善星生陷墜〔有月落波心〕。
commentary::  ^464c12

圓頓者非漸次也。
教者載道之器也。
勿人情者為生死事大因緣。
非世間常情之比。
須是洞悟諸佛心宗。
透徹衲僧巴鼻。兩眼相對針芥相投。
方有少分相應。若有纖疑未盡。
直須決問。昔無盡居士始參東林照覺總禪師。
得平實之旨。自謂百了千當。
及見兜率悅問。侍郎於心不欺。
吾宗門有一千七百則機緣。
還有疑不。無盡云。
其餘無疑。德山托鉢因緣而已。
悅云於此有疑。其他安得無疑。
只如德山末後句是有是無。
無盡云有。悅大笑歸方丈。
無盡一夜疑著。至五更起來踏飜脚凳忽然大悟。
天曉呈偈云。鼓寂鐘沈托鉢回。
岩頭一拶語如雷。
果然只得三年活。
莫是遭他授記來。
悅方許可。自此如倚天長劒誰敢當鋒。
永嘉自謂不是山僧逞馳人我之心。
切恐後人錯用身心。
墮落斷常二見。能陷人故名曰坑。
非不非是不是。乃明是非之相分明。
不可錯亂也。非豈不是非乃真非也。
是豈不是是乃真是也。
不可瞞盰佛性儱侗真如。
故云差之毫釐失千里。
是則龍女頓成佛。
非則善星生陷墜。
重明是非之相也。
昔日靈山會上有一龍女獻佛寶珠。
世尊受之而為說法。
悟無生忍即往南方無垢世界坐寶蓮華成等正覺。
號華鮮如來。又有比丘名曰善星。
念得十八香象駝經。
不解佛意。生身溺陷地獄。
謂不明佛性返成謗墮。
故引以警後人也。 ^464c26

圓頓教。勿人情。飜身踏倒涅槃城。
威音那畔至今日。
一段風光畫不成。
orig::  ^465a22

吾早年來積學問〔貧人思舊債〕。
亦曾討疏尋經論〔不是苦心人不知〕。
分別名相不知休。
入海算沙徒自困〔說向愁人轉見愁〕。
却被如來苦呵責〔一狀領過〕。
數他珍寶有何益〔死欵難翻〕。
從來蹭蹬覺虗行〔脚下點地〕。
多年枉作風塵客。
commentary::  ^465a26

此永嘉自敘少年歷諸講肆聽習天台教觀。
深明經論精嚴律部。
然後參尋知識決擇生死。
非宿有乘種安能如是。
復云。分別五教名相不知休歇。
譬如入海算沙徒自疲困。
因思佛呵阿難。汝雖歷劫熏持諸佛如來祕密玅嚴。
不如一日修無漏業。
如人數他寶。自無半錢分。
從來蹭蹬覺虗行者。
從無量劫來奔馳生死險道。
徒自虗行於涅槃路上未曾踏實。
譬如飄蓬為客。家鄉轉遠。
故云枉作風塵客。 ^465a38

樹頭樹底覓殘紅。
一片西飛一片東。
自是桃花貪結子。
錯教人恨五更風。
orig::  ^465b6

種性邪〔病眼見空華〕。
錯知解〔空華結空菓〕。
不達如來圓頓制〔常憶江南三月裏。
鷓鴣啼處百花香〕。
二乘精進勿道心〔人貧智短〕。
外道聰明無智慧。
亦愚癡。亦小駭〔同坑無異土〕。
空拳指上生實解〔好掘虗空一窖埋〕。
執指為月枉施功〔捕影追風〕。
根境法中虗揑怪〔自買自賣〕。
不見一法即如來。
方得名為觀自在〔兩彩一賽〕。
了即業障本來空〔了〕。
未了應須還宿債〔敗〕。
飢逢王饍不能飡。
病遇醫王爭得瘥〔師子咬人韓盧逐塊〕。
commentary::  ^465b10

種性邪。非正因。為道之士乃是外道種子。
依附邪師生諸邪見。
故云錯知解也。不能了達如來圓頓法門。
於無量劫中受無量生死。
皆因邪師而然也。
二乘之人斷三界二十五有塵勞。
超出分段生死。如獐獨跳不顧後群。
故云勿道心。西天外道極有聰明。
不明佛性心外求法。
名曰外道。故云亦愚癡亦小騃。
大人無智曰愚。小兒無智曰騃。
隨語生解自生執著。
如空拳指上生實解也。
修多羅教如標月指。
若還見月。了知所標畢竟非月。
學道人不明佛性。
於根境識上妄生知解。
故云執指為月枉施功。
根境法中虗揑怪。
不見一法即如來者。
諸法從本來。常自寂滅相。
則有無俱遣六根互用。
故曰方得名為觀自在。
到者田地。了達罪性本空無有罣礙。
楞嚴經云。一人發真歸源。
十方虗空悉皆消殞。
況罪福之相耶。僧問古德云。
了即業障本來空。
只如獅子尊者與二祖大師是了不了。
德云。不見道本來空。
肇法師云。五陰元非有。
四大本來空。將頭臨白刃。
一似斬春風。故云本來空也。
若不了悟。執法不忘。
因果歷然如影隨形。
故云未了應須還宿債。
從上諸聖遞相出興。
開方便門示真實相。
良由眾生自信不及不能悟入。
譬如世間飢餓之人。
得遇王者之饍種種美味。
即生怖畏而不敢食。
又如久病不瘥。得遇醫王反生疑惑。
不服玅藥甘受病苦。
故云爭得瘥也。 ^465b28

種性邪。錯知解。向外馳求還自昧。
回光返照便歸來。
廓徹靈根無向背。
orig::  ^465c26

在欲行禪知見力〔三九二十七〕。
火裏生蓮終不壞〔他家自有通人愛〕。
勇施犯重悟無生。
早時成佛于今在〔溪邊楊柳影。
不礙釣舟行〕。
commentary::  ^465c30

若是宿熏乘種。佩大願輪。
須處五欲八風之中。
不被五欲八風所轉。
挺然特立如火中蓮華終不壞也。
如裴相問楊無為東坡山谷無盡子韶諸公是也。
僧問古德。欲界無禪。
大德云何言有禪定。
德云。闍梨只知欲界無禪。
不知禪界無欲。到者田地。
治生產業皆與實相不相違背。
故云知見力也。過去久遠有一比丘名勇施。
忽於如來禁戒有所缺犯。
既犯四重根本之罪。
欲自清淨。即將三衣挂在錫上高聲唱言。
我犯重罪誰為我懺。
如是唱言至一精舍。
遇一尊者名曰鼻鞠多羅云。
推罪性了不可得。
勇施比丘豁然大悟。
即往南方世界成等正覺。
號曰寶月如來。已至于今。
故曰勇施犯重悟無生。
早時成佛于今在。 ^465c36

在欲行禪知見力。
白日青天轟霹靂。
摩訶般若波羅密。
甚深般若波羅密。
orig::  ^466a12

師子吼〔雪嶺泥牛走〕。
無畏說〔虗空咬著舌〕。
深嗟懞懂頑皮靼〔聾人爭得聞〕。
祇知犯重障菩提。
不見如來開祕訣〔失卻手中橈〕。
有二比丘犯婬殺〔黑牛臥死水〕。
波離螢光增罪結。
維摩大士頓除疑。
猶如赫日消霜雪。
commentary::  ^466a16

諸佛菩薩演說大乘自在無畏。
猶如師子吼時無所畏也。
深嗟極嘆之詞。懞懂非聰慧也。
頑皮靼者即牛領粗厚皮也。
此喻小乘鈍根聞大不悟。
發其嘆也。祇知犯前四重罪業障。
於如來正法眼藏不能了罪性空也。
有二比丘犯婬殺。
波離螢光增罪結者。
昔有二比丘山中結庵修行。
堅持淨戒無有缺犯。
一日一比丘出。一比丘在庵禪定。
忽睡著。有一樵女偷犯淨戒。
乃內心不悅。至同庵僧歸。
具說上事。其僧怒。
趕逐其女。女驚怖墮坑而死。
比丘轉加煩惱。共往大德優波離尊者處求乞懺悔。
尊者以小乘結罪。
時二比丘心疑不決。
轉生煩惑。維摩大士呵優彼離不善觀機。
此二比丘久修大乘。
何得將大海納于牛跡。
故云螢光增罪結也。
大士云。窮罪性了不可得。
不在內不在外不在中間。
前際不去後際不來中際不住。
三際推求了不可得。
二比丘忽然頓悟獲無生忍。
猶如赫日消霜雪。 ^466a28

師子吼。無畏說。萬竅怒風飜一舌。
狸奴白牯盡潛踪。
露柱燈籠生欣悅。
orig::  ^466b12

不思議。解脫力〔一點水墨兩處成龍〕。
玅用恒沙也無極〔寸不如尺〕。
四事供養敢辭勞。
萬兩黃金亦消得。
粉骨碎身未足酬〔沒來由處有來由〕。
一句了然超百億〔帀地清風有何極〕。
commentary::  ^466b16

不思議者。不可以心思口議。
故經云。假使滿世間皆如舍利弗。
盡思共度量。不能測佛智。
葢佛智不可測度也。
須是洞悟自心。與從上諸聖同一見聞同一受用。
世出世間打成一片。
呵笑怒罵皆是佛事。
故云妙用恒沙也無極。
到者田地。堪受人天供養。
故云萬兩黃金也消得。
四事者。一衣服。二臥具。
三飲食。四醫藥。古德云。
上座若也實悟去。
變大地作黃金。攪長河為酥酪。
供養上座未為分外。
其或未然。粒米一絲直須拕犂拽耙還他始得。
粉骨碎身未足酬者。
如常啼菩薩敲骨出髓買花供佛求法。
釋迦世尊於因地中捨身求半偈。
頓超彌勒十二劫。
乃至先輩諸老一言之下心地開通。
一軸之中義天朗耀。
故云一句了然超百億。
如經具明。文繁不述。 ^466b26

不思議。解脫力。亘古亘今明如日。
達磨十萬里西來。
却對梁王道不識。
〔咄〕切忌鑽龜打瓦。
orig::  ^466c4

法中王〔頭頂天〕。最高勝〔脚踏地〕。
恒沙如來同共證〔千聞不如一見。
又云也是無風起浪〕。
我今解此如意珠。
信受之者皆相應〔虗空包不住。
大地載不起〕。
commentary::  ^466c8

王中法王位過百王之上。
高超三界。獨步大方。
故云最高勝也。恒河沙數過現未來一切諸佛皆證此法。
始覺合本覺。自覺覺他。
故云同共證也。我今解悟此法。
如如意珠出生無窮。
四祖謂牛頭融禪師云。
百千法門同歸方寸。
河沙功德總在心源。
一切戒門定門慧門行門悉皆具足。
神通玅用竝在汝心。
煩惱業障本來空寂。
無三界可出。無菩提可求。
人與非人性相平等。
大道虗曠絕思絕慮。
如是之法汝今已得。
更無欠少。與佛無殊。
但信自心自在。莫作觀行亦莫停心。
蕩蕩無礙任意縱橫。
不作諸善不造諸惡。
行住坐臥觸目遇緣皆是佛之玅用。
故云信受之者皆相應。 ^466c14

法中王。最高勝。橫按鏌鎁行正令。
太平寰宇斬癡頑。
縱遇佛來也乞命。
orig::  ^466c36

了了見。無一物〔日面佛月面佛〕。
亦無人。亦無佛。大千沙界海中漚〔一箭落雙鵰〕。
一切聖賢如電拂〔蹉過了也〕。
縱使鐵輪頂上旋。
定慧圓明終不失〔埀手過膝〕。
commentary::  ^466c40

真如界內絕生佛之假名。
平等性中無自他之形相。
故無人無物無佛也。
三千大千沙界在覺性之中。
如水之浮漚亂起亂滅。
故云空生大覺中。
如海一漚發。漚滅空本無。
況復諸三有。一切聖賢遞相出興。
轉眼過了。如石火電光卒難摸#CB01857;。
故云一切聖賢如電拂。
假使鐵輪頂上旋者。
昔有一魔王謂諸菩薩言。
汝當退位。汝若不退。
我飛熱鐵輪旋汝頂上。
碎汝形體猶微塵。
爾時菩薩以定慧圓明不思議力故。
不失其位。時諸魔眾反自退失。
此永嘉引喻學道人。
縱遇逆順境界來前。
如不聞不見相似。
始不被生死陰魔所惑也。 ^466c48

了了見。無一物。當陽放出遼天鶻。
三千剎海絕遮#CB15046;。
萬里虗空只一突。
orig::  ^467a22

日可冷。月可熱〔眼底無筋。
皮下有血〕。眾魔不能壞真說〔一口無兩舌〕。
象駕崢嶸謾進途。
誰見螳蜋能拒轍〔掉棒打月〕。
大象不遊於兔徑〔聽取號令〕。
大悟不拘於小節。
莫將管見謗蒼蒼〔釣魚船上謝三郎〕。
未了吾今為君決〔千里萬里一條鐵〕。
commentary::  ^467a26

日性本熱寧可說冷。
月性本冷寧可說熱。
十方世界唯此一事實。
餘二即非真。吾此一真之說。
雖眾魔不能壞也。
大涅槃經云。佛說四諦不可令異。
故永嘉引此為證。
謂菩薩所弘大乘法門。
眾魔不能為其障礙。
譬如象駕崢嶸而進。
豈螳蜋小蟲而可拒其車轍耶。
昔齊莊公出獵。有螳蜋舉足將摶其輪。
問其御者曰此何蟲也。
對曰此是螳蜋也。
莊公曰。而以至微之力。
而拒大車。不量其力。
今永嘉略引為證使人易曉。
故云誰見螳蜋能拒轍也。
大象不游於兔徑者。
表大乘圓頓境界。
豈涉人天小乘之蹊徑哉。
大悟不拘於小節者。
見性之人。貴要根本諦當智眼圓明足矣。
於世疎略。出語無文。
此為小節耳。多見今時兄弟云。
不可以持犯戒律所拘。
此錯說也。三世諸佛歷代祖師乃至天下善知識。
阿誰以行染度人。
故筆此以改其謬也。
圓頓大教唯接上根。
若小根小器淺識劣智欲窺大乘境界。
猶握管窺天曰天小者。
非天之咎也。故云未了吾今為君決。
末後一句始到牢關。
大用現前不存軏則。
揭示空劫已前。豈離而今時節。
不見道無位真人是什麼乾屎橛。
者一句也有照也有用。
也有權也有實。也有賓也有主。
若人撿點得出。許伊親證阿字法門。
其或未然。三十痛棒自領出去。 ^467a38

日可冷。月可熱。諸佛同出廣長舌。
世間唯有此一真。
天上更無第二月。
永嘉真覺大師證道歌
xu:: 
#  No. 1293-B
No. 1293-B ^467b32

西祖單傳直指之道。
初無秋毫許與人領覽。
唯在當人自證自悟到無證無悟之地。
故我真覺大師徧歷教觀從緣悟入。
徑往曹谿印可。到日值祖坐次。
師繞牀三帀振錫一下卓然而立。
祖曰。夫沙門者具三千威儀八萬細行。
行行無虧。大德從何方而來。
生大我慢。師曰生死事大無常迅速。
祖曰。何不體取無生。
了取無速乎。師曰。
體即無生。了本無速。
祖曰如是如是。須臾禮辭。
祖曰返太速乎。師曰本非動靜豈有速耶。
祖曰誰知非動。師曰仁者自生分別。
祖曰汝甚得無生意也。
師曰無生豈有意。
祖曰。若無意。誰生分別。
師曰分別亦非意。
祖嘆曰善哉善哉。
既蒙印可。方得名為證也。
豈可與小根劣器未得謂得未證謂證者同日而語哉。
證徹此心曰道。吟詠此道曰歌。
流傳沙界發明後學。
真如來使行如來行也。
永盛昔居學地。獲益甚多。
所謂雪山肥膩更無雜。
純出醍醐我常納。
諸佛法身入我性。
我性同共如來合。
與師同一契券也。
至元二年秋棄饒之玅果寺事。
復歸南巢舊隱。越明年春來六安齊頭山水晶蘭若。
禮先祖直翁圓禪師塔。
孤峯頂上諸緣不到。
可堂然菴主將證道歌俾著語註述復為之頌以施來學。
倘於言前領旨。格外明宗。
則真覺大師肉猶暖在。
其或未然。請看註脚。
時至元三年歲次丁丑佛生日前住饒州西湖玅果禪寺嗣祖比丘
〔永盛〕述。
xu:: 
#  No. 1293-C
No. 1293-C ^467c5

永嘉大師證道若揭日月。
惜乎少了一著子。
從上大機大用行棒行喝。
大似夢中說夢。不然。
看取竺原老人下面註脚。
庚辰秋仲住蔣山弟〔宁心〕拜題。
 ^468a9
