重雕補註禪苑清規" resp=第二卷
other:: 
# 上堂
上堂
如遇公界上堂。早參粥罷不放參。
天明開靜。首座率大眾坐堂。
聞一通鼓。首座大眾上法堂內次第鴈行側立。
近法堂座為上首座。
書記藏主知客浴主於大眾前自為一班次第而立。
自餘頭首依眾而已。
如有退院長老。在首座上相去兩位微側身面南而立。
第二通鼓。四知事赴參。
次第而行於法堂門內拜蓆近南面法座而立。
監院在東。童行聞第一通皷於庫堂前排定立候。
第二通皷即隨知事赴參。
問訊法堂大堂大眾。
過東邊面西而立。
以北為上〔赴叅童行須具鞋韈〕。
第三通皷。侍者報覆。
住持人出。大眾普同問訊。
住持人陞座於禪椅前立。
先侍者問訊〔燒香侍者即時上法座東邊不遠西面側立也〕。
次首座大眾轉身正望法座問訊。
然後歸位。次知事近前問訊。
與首座等對立法座為上。
然後沙彌童行轉身法座前問訊訖依位而立。
知客引施主在知事上肩立。
以上主事從眾並鴈行立側。
聆住持人下座。大眾普同問訊。
首座已下巡堂大眾立定。
住持人入堂次。知事巡堂。
如山門有茶。就位而坐。
知事在門外。茶罷。
住持人起。打下堂鐘。
如不點茶。知事巡堂出祇候住持人。
問訊而退。或三下後陞堂。
早晨依例放參。參後更不巡堂。
凡遇陞堂。除寮主直堂外並赴。
違者山門當有重罸。
深宜迴避。如有他緣急切等事。
本非怠慢。赴參稍遲。
如住持人已陞座。
更不須入。亦當迴避住持人。
勿令見之。大眾赴參不得戴帽子頭袖〔住持人同〕。
如問話人有可笑之事。
不得喧堂大笑及破顏微哂。
當生慇重肅聽玄音。
other:: 
# 念誦
念誦 ^527a35

三八日。堂司行者齋後稟覆住持人訖。
然後掛牌。至時堂中大殿土地堂打疊洒掃。
安排香火。鳴鐘集眾。
大眾知事集。住持人從土地堂大殿僧堂次第燒香。
唯佛前三禮。住持知事以下上間立。
首座以下下間立。
維那斂鐘念誦。初三十三二十三念皇風永扇帝道遐昌。
佛日增輝法輪常轉。
伽藍土地護法安人。
十方施主增福增慧。
為如上緣念清淨法身等云云。
初八十八二十八念白。
大眾。如來大師入般涅槃。
至今皇宋元符二年已得二千四十七年〔以後隨年增之〕。
是日已過命亦隨減。
如少水魚斯有何樂。
眾等當勤精進如救頭燃。
但念無常慎勿放逸。
伽藍土地護法安人。
十方施主增福增慧。
為如上緣念清淨法身等云云。
念誦罷。住持人先入依位立。
首座以下巡堂立。
侍者隨大眾後巡堂前門下間版頭空處立。
知事末後別作一班次第巡堂。
沙彌不巡堂在堂外面聖僧立。
遇知事住持人出。
躬身問訊。暫到隨大眾後門內立。
退院長老如掛搭者。
在首座下一位立。
如不掛搭者。依客位立〔後門北頰與住持人相對〕。
巡堂罷。大眾歸寮問訊喫湯竟。
却入堂展單下帳。
other:: 
# 小參
小參 ^527b44

五日陞堂激揚宗旨。
三八念誦報答龍神。
請益玄言發明今古。
小參家訓綱紀叢林。
夫小參之法。初夜鐘鳴。
寢堂設位。集知事徒眾。
賓主問酬並同早參。
提唱之外。上自知事頭首。
下至沙彌童行。凡是眾中不如法度。
事無大小並合箴規。
所謂山門主首各自分司。
無致亂倫庶圖安靜。
首座朝晚坐堂早參及二時先赴。
知事如無急幹動眾自合齊來。
各運己長共興叢席。
一時暫為賓主。終身便是師資。
無恃功勤潛生懈慢。
乃至雲堂兄弟直須道業精勤。
晝夜諮詢#CB15325;相彫琢。
明識規矩諳練叢林。
遊方行脚自合裝包。
達信馳書方宜擔籠。
作務應歸屏處。經宿不得浸衣。
不得掉臂搖身跳行蹲坐扠腰偃蹇舞手猖狂。
行時先下脚跟爾乃足趾布地。
瞻視常宜尊重。目前不過一尋。
往來者切忌穿堂。
上下間不得行道。
經呪唯宜默誦。數珠不可有聲。
晨參暮請之時只得儼然叉手。
偏衫下須著內衣不宜露體。
鈐口履鞋禮須穿韈。
艸履無妨低打。脚絣裙下無垂袴口。
踞坐收足常須按手蹇裳。
叉手當胷握右手在上。
合掌問訊斂指面相當。
衩衣掛子不合看經。
涕唾便旋豈宜向塔。
睡則帶刀右脇。參時鴈立側聆。
臥具衣服常須齊整。
非己單蓆不得擅移。
開單摺被低細用心。
背面上床叢林齒笑。
床上行立禮度乖違。
袈裟臨臥淨巾疊襯。
枕前無卸上衣。緩急提防賊盜。
連床宴坐不得背靠版頭。
廊廡經行切忌高聲語笑。
堂中聚話夜後拖鞋揭簾不垂後手洗面桶杓喧轟涕唾有聲驚動清眾。
褁作丸藥戲玩多言。
尊殿上倚靠欄干。
浴室內公然裸露。
不依本分主管院門。
走扇是非妄生節目。
送亡僧無追慘之懷。
遇唱衣有餘直之意。
論修行不稟尸羅。
爭坐位方排戒臘。
粥飰不曾稱意。唯談他處供須。
茶湯受請不來。只怪主人無禮。
受人寄附併合衣盂。
親近後住侮慢尊德。
遠別師僧父母。本圖問道參禪。
若無佛法身心。何以超凡入聖。
設有一知半解。不須鼻孔撩天。
縱饒廣學多聞。正好脚跟著地。
有底偎刀避箭不肯荷負叢林。
既非同死同生。可謂辜他先德。
況是出家行脚入眾參禪。
粥飰茶湯晨參暮請。
語言事業動止威儀。
應係眾中規矩。並當委曲提撕。
若其緘口無言。迤邐玄綱墜地。
後進如蒙法藥。應當刻骨銘肌。
斂片善以無遺。剔纖瑕而必去。
小參之設意在斯焉。
other:: 
# 結夏
結夏 ^527c36

行脚人欲就處所結夏。
須於半日前掛搭。
所貴茶湯人事不至倉卒。
四月十四日齋後掛念誦牌。
至晚知事豫備香花法事於土地前集眾念誦。
知事預令行者祇候。
纔聞略聲法事即使打鼓。
堂司預設戒臘牌香花供養〔在僧堂前設之〕。
次第巡堂就位坐。
知事一人行法事。
念誦已前先寫牓。
呈首座請之。十五日粥前。
知事頭首小師法眷先來方丈內人事。
如住持人隔宿免人事。
更不須上方丈也。
陞堂罷。知事近前兩展三禮。
次首座大眾於住持人前兩展三禮。
是時小師侍者卑行法眷沙彌在一邊立。
未得與大眾雷同人事。
大眾禮畢。知事先歸庫堂主位立。
首座領大眾庫司人事觸禮三拜〔是時小師侍者法眷等徃法堂上禮拜住持人〕。
次首座到僧堂前面南向。
大眾面北。各觸禮三拜。
依戒臘巡堂立定。
知事入堂。聖僧前大展禮三拜起。
於首座前觸禮三拜。
大眾答拜。巡堂出。
住持人入堂燒香。
大展三拜起。於首座觸禮答拜。
巡堂同前。住持人出堂。
首座已下對禮三拜云。
此際幸同安居。恐三業不善。
且望慈悲。首座已下歸寮如候眾寮寮主。
首座已下各觸禮三拜。
致語同堂中之法。
住持人從庫堂起巡寮。
次第大眾相隨。送至方丈大眾乃退。
然後眾僧各行隨意人事。
堂頭庫司首座次第就堂煎點。
然後堂頭特為知事頭首請首座大眾相伴。
次日庫司特為書記頭首已下請首座大眾相伴。
然後首座就寮。特為知事頭首請眾相伴。
自餘維那已下諸頭首退院長老立僧首座。
特為知事頭首就本寮煎點。
other:: 
# 解夏
解夏 ^528b18

七月十四日晚念誦煎湯。
來日陞堂。人事巡寮煎點並同結夏之儀。
唯牓狀詞語不同而已。
庫司湯牓。土地堂念誦。
知事等謝詞〔伏喜法歲周圓。
無諸難事。此蓋和尚道力廕庇。
下情無任感激之至〕。
住持人謝詞。堂中首座已下。
寮中寮主已下謝詞〔九夏相依。
三業不善。惱亂大眾。
伏望慈悲〕。知事頭首告云。
眾中兄弟行脚。須候茶湯罷。
方可隨意〔如有緊急緣事。
不在此限〕。
other:: 
# 冬年人事
冬年人事 ^528c36

節前一日。堂頭有免人事。
預貼僧堂前。至晚堂內庫司點湯〔冬牓云。
聊表至節陳賀之儀。
年牓云。聊表改歲陳賀之儀。
首尾同前〕。堂頭就僧堂煎點〔牓詞同前〕。
次日方丈內特為知事頭首請大眾相伴。
次日知事就庫司特為首座已下煎點。
首座維那以次煎點。
各就本寮特為。
other:: 
# 巡寮
巡寮 ^529a6

堂上掛巡寮牌。寮中寮主首座設坐位香華。
或茶或湯祇候。住持人近。
鳴版集眾於寮外。
次第向寮門排立問訊。
參隨住持人入寮。
寮主燒香罷。大眾問訊。
或茶或湯。住持人說事訖。
臨起。寮主近前展坐具陳謝〔詞云。
伏蒙和尚法駕訪臨。
下情不任感激之至。
次敘時暄〕。如不受禮。
大眾問訊。相送出寮〔如非解結旦望巡寮。
即不須相送巡寮〕。
other:: 
# 迎接
迎接 ^529a20

近上尊宿入院。預先集眾門首相迎。
大眾同上法堂。住持知事大眾次第人事訖。
送歸客位。却上看住持人。
如不入客位。即便看主人。
主人相伴巡寮却迴方丈喫湯而散。
然後主人就客位陳謝。
如非法屬。賓主皆用門狀。
當日晚參。次日陞堂。
置食特為。如平交已下即臨事看。
詳接官之法〔監司守令方動眾迎接〕。
知事在二門外。首座已下在三門內。
從外為上。送官之法。
首座大眾從內為上。
並須齊整不得參差。
如接送官員。住持人在法堂上。
other:: 
# 請知事
請知事 ^529a34

知事諸監院〔有處立副院也〕維那典座直歲。
先請知事頭首前資勤舊喫茶。
茶罷。住持人咨聞。
某知事告退。煩大眾同議。
不知何人可充某知事。
顧問再三。大眾無語。
和尚即云。欲請某人充某知事。
眾意如何。眾允即令侍者請某人。
及某人相知并以次當請之人。
再點茶罷。住持人起立云。
某知事告退。不可闕人。
欲請某人首座充某知事。
且望大眾同共禮請。
幸希不阻。且以佛法為念。
請訖。兩展三禮。眾知事等賀住持人。
兩展三禮。次與新知事#CB06171;相賀謝。
各觸禮三拜〔謝詞云。
有荷推揚不勝慚悚。
賀詞云。荷眾當才伏惟歡慶〕。
轉椅子當面喫湯。
告眾鳴鐘集眾入堂立定。
維那聖僧前燒香。
乃密稟住持人。巡堂一匝問訊罷。
打槌一下云。白大眾。
前某知事告退。此務不可闕人。
適奉堂頭和尚慈旨。
令請某上座充某知事。
謹白。再打槌一下。
乃知事頭首前資勤舊同共近前勸請受訖。
兩展三禮〔謝詞同前〕。
時維那打槌一下云。
今已請得某人充某知事訖。
謹白。又打槌一下。
知客引於聖僧前大展三禮收坐具。
於首座前觸禮三拜。
大眾答拜。知客引巡堂出。
維那白云。請大眾送知事入庫堂。
如請維那即知客〔或頭侍者〕白云。
請大眾送維那入堂司。
住持已下送至庫堂或堂司。
住持人依主位立。
新知事於住持人前兩展三拜。
送住持人出。次歸位與同事人觸禮三拜。
次與首座大眾觸禮三拜。
送大眾出庫司或堂司。
行者以箱複收衣被。
歸本處安排。知客引巡寮先到堂頭照位喫湯。
勤舊相伴次第巡寮竟。
住持知事頭首同共新舊知事交割錢帛所記文簿等。
或當日或來日點茶煎湯而退。
次日庫司特為置食。
次日住持人堂中特為新舊知事煎點。
茶牓貼堂外上間。
新監院候堂頭首座等茶湯罷。
入堂與首座大眾煎點。
齋前具箱複托茶牓呈首座。
或觸禮三拜〔此請會住院尊宿及立僧首座也〕。
或只問訊而退。茶牓即令行者貼堂外下間。
及令行者請諸寮頭首。
乃就堂頭禮請住持人。
兩展三拜。自請同事入堂伴眾。
次日庫堂內特為交代。
知事頭首請首頭大眾相伴。
然後知事首座頭首次第特為新舊知事煎點。
如副院典座直歲即就庫堂。
維那就堂司。特為同事交代煎點〔唯堂頭監院首座入點煎點〕。 ^529b6

文林郎寧國軍節度推官　吳時　挍勘。 ^529c44

朝奉大夫權知邵武軍主管勸農公事　周玭　再挍正。 ^529c46

朝請大夫新知郴州主管學事兼管內勸農營田　事借紫金魚袋　虞翔　刊行。
重雕補註禪苑清規第二卷
 ^530a2
