
other:: 大方廣佛華嚴經綱要卷第十七
other:: 于闐國三藏沙門實叉難陀　譯經
other:: 清涼山大華嚴寺沙門澄觀　疏義
other:: 明匡山法雲寺憨山沙門德清提挈
pin:: 
## 梵行品第十六
梵行品第十六
commentary:: 
初來意者有六：一前是正位，今辨位中之行，故次來也。
二前明諸位別行，今辨諸位通行。
三前通道俗，今別顯出家之行。
四前明隨相差別，今顯會緣入實。
五為顯入住之因，謂自他二種梵行淨故，則入初住也。
六別顯初住成佛，則類前諸位位位成佛，不由他悟之相也。
二釋名者，梵是西域之音，具云勃#CB00771;摩，
此翻為淨。揀上淨行立梵行名，離染中極故名為梵，
即梵為行故名梵行，持業釋也。
亦有云真境為梵、智契為行，或涅槃為梵、
修因為行，此二依主。
然前信中之淨，隨事造修悲智兼導，至此純熟了心自性，悲智無二故小有不同。
三宗趣者，即以悲智無二、事理雙修觀行為宗，疾滿一切佛法為趣。
orig::  ^602a23

爾時，正念天子白法慧菩薩言：佛子！
一切世界諸菩薩眾，依如來教染衣出家，
云何而得梵行清淨，從菩薩位逮於無上菩提之道？
commentary::  ^602b4

第四釋文中先問後答。
今初正念天子問者，天淨也，表所問事理染相絕故，
梵依天行而得成故，謂見第一義天梵行成矣。
念與無念二而不二，為正念也。
法慧答者，表巧慧窮法。
次問端中一切世界等，先舉所問境，云何下述所問相。
一問淨行所因，謂隨相持戒之梵行，云何得離相之清淨，故不應言淨劣梵也。
次從菩薩下問因所得果也。
orig::  ^602b10

法慧菩薩言：佛子！
菩薩摩訶薩修梵行時，應以十法而為所緣，作意觀察。
所謂：身、身業，語、語業，意、意業，佛、法、僧、戒。
應如是觀：為身是梵行耶？
乃至戒是梵行耶？
commentary::  ^602b24

答中分二：先答行淨所因；後若諸菩薩下，答因所成果。
斯即觀成利益也。
今初，因有二：先明自行淨，即離相之戒成；
後復應修習下，明利他之行淨，即無緣之四等。
二種智慧通在兩文，為能淨故。
今初，應以十法而為所緣，作意觀察者，示所應也。
次所謂身身業下，十法即為所觀，此總所應。
觀者，此十法也。言作意者，不墮無記故。
觀察者，以慧推求故。
orig::  ^602b30

若身是梵行者，當知梵行則為非善、則為非法、
則為渾濁、則為臭惡、則為不淨、則為可厭、
則為違逆、則為雜染、則為死屍、則為蟲聚。
若身業是梵行者，梵行則是行住坐臥、
左右顧視、屈申俯仰。
commentary::  ^602b44

第三、廣陳修相，即尋思觀也。
所觀十法即為十段，前六是染，後四是淨。
今初、觀身也。五陰成身，體不順理，故非善；
色體是無記法，故不軌則；非法飲食資成，
故不淨；自相臭惡，種子不淨，住處不淨。
其中但有三十六物，種種不淨皆可惡厭。
四、蛇相違反，業惑所依，是身無知，要當必死。
究竟不淨有十八萬戶，蟲有九億，全以蟲聚成其身故。
身業者，身之作用。
四儀無記，餘通善惡，故非梵行。
orig::  ^602c4

若語是梵行者，梵行則是音聲、風息、脣舌、
喉吻、吐納、抑縱、高低、清濁。
若語業是梵行者，梵行則是起居、問訊、
略說、廣說、喻說、直說、讚說、毀說、安立說、
隨俗說、顯了說。
commentary::  ^602c20

三語者，語以音聲為體，風觸七處而出於聲，此唯無記。
語業通善惡，亦非梵行。
orig::  ^602c28

若意是梵行者，梵行則應是覺、是觀，是分別、
是種種分別，是憶念、是種種憶念，是思惟、
是種種思惟，是幻術、是眠夢。
若意業是梵行者，當知梵行則是思想、
寒熱、饑渴、苦惱、憂喜。
commentary::  ^602c32

第五、觀意者，謂覺是尋求，觀是伺察，覺麤觀細。
此十是心所，尚非心王，豈為梵行？
意業是意之用，亦同心，所以思等皆徧行故。
orig::  ^602c40

若佛是梵行者，為色是佛耶？
受是佛耶？想是佛耶？
行是佛耶？識是佛耶？
為相是佛耶？好是佛耶？
神通是佛耶？業行是佛耶？
果報是佛耶？
commentary::  ^602c46

第七、觀佛十事。觀佛三身，一一觀之，皆無自性。
故中論云：非陰不離陰，此彼不相在。
如來不有陰，何處有如來？
陰合有如來，則無有自性。
進退推求，佛體寂滅。
是知真佛既超心境，依斯成行，行豈相耶？
orig::  ^603a4

若法是梵行者，為寂滅是法耶？
涅槃是法耶？不生是法耶？
不起是法耶？不可說是法耶？
無分別是法耶？無所行是法耶？
不合集是法耶？不隨順是法耶？
無所得是法耶？
commentary::  ^603a12

第八、觀法但有八句。
然法有教、理、行、果。
今就後三略能詮教，但有三法：寂滅是理，
涅槃是果，餘六通三。
今推徵云：若一是法，餘則應非，一一應爾。
若謂總是，則和合不實，隨得一法即應得餘，和合而成則無和合。
若以無合而為法者，無合之法豈當有耶？
又此舉法皆舉寂滅無生等者，欲明一一自虗，
法即非法，梵行何從？
orig::  ^603a20

若僧是梵行者，為預流向是僧耶？
預流果是僧耶？一來向是僧耶？
一來果是僧耶？不還向是僧耶？
不還果是僧耶？阿羅漢向是僧耶？
阿羅漢果是僧耶？
三明是僧耶？六通是僧耶？
commentary::  ^603a34

第九、觀僧十事。前八約人，後二約德。
此中僧，且依小乘四果名僧。
然觀意謂僧名和合，而有八輩。
若一是僧，餘則應非。
又一一別辨，則無眾義。
集此無眾，豈成眾耶？
後二就德。德若是僧，何須八輩？
離法無人，離人無法。
一一窮究，為僧者誰？
僧體既虗，梵行安寄？
orig::  ^603a42

若戒是梵行者，為壇場是戒耶？
問：清淨是戒耶？教威儀是戒耶？
三說羯磨是戒耶？
和尚是戒耶？阿闍黎是戒耶？
剃髮是戒耶？著袈裟衣是戒耶？
乞食是戒耶？正命是戒耶？
commentary::  ^603b6

第十觀戒，戒為行體，亦賴眾緣，從緣成戒，
戒性如空，起心持戒，是謂迷倒，無善無威儀，
不離二乘心，是名持淨戒，此戒乃名真梵行也。 ^603b14

上明離相之戒，廣顯修相竟。 ^603b18

次顯觀行成相，初約所觀十境如實觀。
orig::  ^603b20

如是觀已，於身無所取、於修無所著、於法無所住，
過去已滅、未來未至、現在空寂，無作業者、
無受報者，此世不移動、彼世不改變。
此中何法名為梵行？
梵行從何處來？誰之所有？
體為是誰？由誰而作？
為是有、為是無？為是色、為非色？
無是受、為非受？為是想、為非想？
為是行、為非行？為是識、為非識？
如是觀察，梵行法不可得故、三世法皆空寂故、
意無取著故、心無障礙故、所行無二故、
方便自在故、受無相法故、觀無相法故、
知佛法平等故、具一切佛法故，如是名為清淨梵行。
commentary::  ^603b24

第四、如是觀下，辨觀成之相。
望前尋思，即是觀益；望後得正覺果，此但如實觀成。
今初，約所觀十境如實觀成；後此中何法下，約所成梵行如實觀成。
謂觀梵行求來處不可得，及主者、作者皆不可得，
於有為、無為乃至五蘊求之畢竟不可得。
以不可得故，是名真梵行也。
故云梵行觀成。後如是觀察下，結成梵行清淨之相，通以無得故成也。 ^603b42

上自利行成。
orig::  ^603c6

復應修習十種法。
何者為十？所謂：處非處智、過現未來業報智、
諸禪解脫三昧智、諸根勝劣智、種種解智、
種種界智、一切至處道智、天眼無礙智、
宿命無礙智、永斷習氣智。
於如來十力一一觀察，一一力中有無量義悉應諮問，
聞已應起大慈悲心，觀察眾生而不捨離，
思惟諸法無有休息，行無上業不求果報，
了知境界如幻、如夢、如影、如響亦如變化。
commentary::  ^603c10

第二復應下明利他行淨，文有二段：初觀十種深智即利他之方，
後慈念眾生成無緣四等，是則自利利他上求下化皆具足也。
初舉法應修，謂梵行體也。
緣體宛然一心湛寂，梵行用也。
不思不造萬行沸騰，故不但心觀圓明，
復應廣集佛智，故下云於如來十力一一觀察結勸修學也。
次聞已下慈念眾生成無緣四等，文有四句：
一雙起慈悲如犢母隨子，二思惟藥病成大法喜，
三即行無求以成大捨，四智了諸境導成無緣。
後五喻廣如十忍品。
orig::  ^603c24

若諸菩薩能與如是觀行相應，於諸法中不生二解，
一切佛法疾得現前，初發心時即得阿耨多羅三藐三菩提，
知一切法即心自性，成就慧身不由他悟。
commentary::  ^603c42

第二大文若諸菩薩下答因所成果問，
初牒前因深，次一切佛法下酬其果滿。
今標由理觀深玄，了性具足萬行齊修，故令大果無邊德用現證在即。
次初發心時下釋疾現之言，言疾得疾在何時，
故云初發心時何法現前，謂無上菩提。
知一切法下釋現前之相，亦是出其所因，
意謂初心為始、正覺為終，何以初心便成正覺？
故今釋云知一切法即心自性即名為佛。
pin:: 
## 初發心功德品第十七
初發心功德品第十七
commentary::  ^603c48

初來意者，謂前二品明位及行，今顯勝德，
舉初況後，巧顯深勝，故次來也。
又前品末云：初發心時，便成正覺。
未知此心有何功用，頓得爾耶？
今釋此義，故次來也。
二、釋名者，初有二義：一、三種發心之初，
如起信論說：發心有三種相：一、信成就發心；
二、解行發心；三、證發心。
此當初信成就發心也。
二、十住之初，發有二義：一、發起上求；二、三德開發。
在於信位，久已研窮，至此位中，忽然開發，
故得功齊果位，攝德無邊，受斯稱矣。
然住會發心，定是信成就攝，解、行及證，
自在後文，生如來家，自約解說，不應謂此便是證收。
orig::  ^604a18

爾時，天帝釋白法慧菩薩言：佛子！
菩薩初發菩提之心，所得功德其量幾何？
commentary::  ^604a40

此一品文長分七段：一、天王請說分，二、
歎深難說分，三、約喻校量分，四、就法略示分，
五、動地興供分，六、他方證成分，七、以偈重頌分。
今初，問也。天帝問者在彼宮故，聞前速成生疑念故，
菩提心是萬行主故，問法慧者是會主故，初心具後之德唯慧境故。
orig::  ^604a44

法慧菩薩言：此義甚深，難說、難知、難分別、
難信解、難證、難行、難通達、難思惟、難度量、難趣入。
commentary::  ^604b8

此顯深難說也。所以歎者，法體深廣，去疑令樂。
故下寄言說，顯未盡其源故。
orig::  ^604b12

雖然，我當承佛威神之力而為汝說。
commentary::  ^604b16

第三、雖然下，約喻校量分。
於中二：初、結前生後，謂約自力則甚深，承佛力則可說。
orig::  ^604b18

佛子！假使有人以一切樂具，供養東方阿僧祇世界所有眾生，
經於一劫，然後教令淨持五戒；南、西、北方，
四維、上、下，亦復如是。
佛子！於汝意云何？
此人功德寧為多不？
天帝言：佛子！此人功德，唯佛能知，其餘一切無能量者。
法慧菩薩言：佛子！
此人功德比菩薩初發心功德，百分不及一，
千分不及一，百千分不及一；如是，億分、
百億分、千億分、百千億分、那由他億分、
百那由他億分、千那由他億分、百千那由他億分、
數分、歌羅分、筭分、喻分、優婆尼沙陀分，亦不及一。
佛子！且置此喻。假使有人以一切樂具，
供養十方十阿僧祇世界所有眾生，經於百劫，
然後教令修十善道；如是供養，經於千劫，
教住四禪；經於百千劫，教住四無量心；
經於億劫，教住四無色定；經於百億劫，
教住須陀洹果；經於千億劫，教住斯陀含果；
經於百千億劫，教住阿那含果；經於那由他億劫，
教住阿羅漢果；經於百千那由他億劫，教住辟支佛道。
佛子！於意云何？是人功德寧為多不？
天帝言：佛子！此人功德唯佛能知。
法慧菩薩言：佛子！
此人功德比菩薩初發心功德，百分不及一，
千分不及一，百千分不及一，乃至優波尼沙陀分亦不及一。
何以故？佛子！一切諸佛初發心時，不但為以一切樂具供養十方十阿僧祇世界所有眾生，
經於百劫乃至百千那由他億劫故，發菩提心；
不但為教爾所眾生令修五戒、十善業道，
教住四禪、四無量心、四無色定，教得須陀洹果、
斯陀含果、阿那含果、阿羅漢果、辟支佛道故，
發菩提心；為令如來種性不斷故，為充徧一切世界故，
為度脫一切世界眾生故，為悉知一切世界成壞故，
為悉知一切世界中眾生垢淨故，為悉知一切世界自性清淨故，
為悉知一切眾生心樂煩惱習氣故，為悉知一切眾生死此生彼故，
為悉知一切眾生諸根方便故，為悉知一切眾生心行故，
為悉知一切眾生三世智故，為悉知一切佛境界平等故，發於無上菩提之心。
commentary::  ^604b22

此下正顯校量發心功德，有十一大喻：
一利樂眾生喻，二速疾步剎喻，三知劫成壞喻，
四善知勝解喻，五善知諸根喻，六善知欲樂喻，
七善知方便喻，八善知他心喻，九善知業相喻，
十善知煩惱喻，十一供佛及生喻。
然此十一喻後後過前前，故皆捨置前前更舉後後。
又一一喻內一一皆有十重小喻，文無者略也。
今初利樂眾生喻也。
初假使有人下乃舉廣，次問於意云何徵問，
次天帝言答廣，次且置此喻下併舉九事小喻，
次問，次答，次法慧菩薩言下校量超勝後喻，
喻同此，無小喻者略也。
orig::  ^604c38

佛子！復置此喻。假使有人，於一念頃，能過東方阿僧祇世界；
念念如是，盡阿僧祇劫，此諸世界無有能得知其邊際。
又第二人，於一念頃，能過前人阿僧祇劫所過世界；
如是，亦盡阿僧祇劫。
次第展轉，乃至第十。
南、西、北方，四維、上、下，亦復如是。
佛子！此十方中，凡有百人，一一如是過諸世界，
是諸世界可知邊際；菩薩初發阿耨多羅三藐三菩提心所有善根，
無有能得知其際者。
何以故？佛子！菩薩不齊限，但為往爾所世界得了知故，
發菩提心；為了知十方世界故，發菩提心。
所謂：欲了知妙世界即是麤世界，麤世界即是妙世界；
仰世界即是覆世界，覆世界即是仰世界；
小世界即是大世界，大世界即是小世界；
廣世界即是狹世界，狹世界即是廣世界；
一世界即是不可說世界，不可說世界即是一世界；
不可說世界入一世界，一世界入不可說世界；
穢世界即是淨世界，淨世界即是穢世界。
欲知一毛端中一切世界差別性，一切世界中一毛端一體性；
欲知一世界中出生一切世界；欲知一切世界無體性；
欲以一念心盡知一切廣大世界而無障礙故，發阿耨多羅三藐三菩提心。
commentary::  ^605a10

第二舉速疾步剎喻中，初舉廣喻，次菩薩初發下辨過超勝。
何以故云徵釋彰前不及？
次為了知十方辨此過前。
orig::  ^605a48

佛子！復置此喻。假使有人，於一念頃，能知東方阿僧祇世界成壞劫數；
念念如是，盡阿僧祇劫，此諸劫數無有能得知其邊際。
有第二人，於一念頃，能知前人阿僧祇劫所知劫數。
如是廣說，乃至第十。
南、西、北方，四維、上、下，亦復如是。
佛子！此十方阿僧祇世界成壞劫數，可知邊際；
菩薩初發阿耨多羅三藐三菩提心功德善根，無有能得知其際者。
何以故？菩薩不齊限，但為知爾所世界成壞劫數故，
發阿耨多羅三藐三菩提心；為悉知一切世界成壞劫盡無餘故，
發阿耨多羅三藐三菩提心。
所謂：知長劫與短劫平等，短劫與長劫平等；
一劫與無數劫平等，無數劫與一劫平等；
有佛劫與無佛劫平等，無佛劫與有佛劫平等；
一佛劫中有不可說佛，不可說佛劫中有一佛；
有量劫與無量劫平等，無量劫與有量劫平等；
有盡劫與無盡劫平等，無盡劫與有盡劫平等；
不可說劫與一念平等，一念與不可說劫平等；
一切劫入非劫，非劫入一切劫。
欲於一念中盡知前際、後際及現在一切世界成壞劫故，發阿耨多羅三藐三菩提心。
是名：初發心大誓莊嚴了知一切劫神通智。
commentary::  ^605b6

第三舉知劫成壞喻，初舉廣大，次此十方下對辨超勝。
orig::  ^605b44

佛子！復置此喻。假使有人，於一念頃，能知東方阿僧祇世界所有眾生種種差別解；
念念如是，盡阿僧祇劫。
有第二人，於一念頃，能知前人阿僧祇劫所知眾生諸解差別；
如是，亦盡阿僧祇劫。
次第展轉，乃至第十。
南、西、北方，四維、上、下，亦復如是。
佛子！此十方眾生種種差別解，可知邊際；
菩薩初發阿耨多羅三藐三菩提心功德善根，無有能得知其際者。
何以故？佛子！菩薩不齊限，但為知爾所眾生解故，
發阿耨多羅三藐三菩提心；為盡知一切世界所有眾生種種差別解故，
發阿耨多羅三藐三菩提心。
所謂：欲知一切差別解無邊故，一眾生解、
無數眾生解平等故；欲得不可說差別解方便智光明故；
欲悉知眾生海各各差別解盡無餘故，
欲悉知過現未來、善不善種種無量解故，
欲悉知相似解、不相似解故，欲悉知一切解即是一解、
一解即是一切解故，欲得如來解力故，
欲悉知有上解、無上解、有餘解、無餘解、
等解、不等解差別故，欲悉知有依解、無依解、
共解、不共解、有邊解、無邊解、差別解、無差別解、
善解、不善解、世間解、出世間解差別故，
欲於一切妙解、大解、無量解、正位解中得如來解脫無障礙智故，
欲以無量方便悉知十方一切眾生界一一眾生淨解、
染解、廣解、略解、細解、麤解盡無餘故，欲悉知深密解、
方便解、分別解、自然解、隨因所起解、隨緣所起解一切解網悉無餘故，
發阿耨多羅三藐三菩提心。
commentary::  ^605b48

第四、舉善知勝解喻。
言勝解者，謂於決定境印持為性，不可引轉為業。
今略云解，即唯識別境解也。
初舉廣喻，次此十方眾生下辨超過，次何以故下徵釋。
初反釋，次為盡知下順釋。
此為盡知等為總。
次所謂欲知下有八句，總約相以辨。
次欲悉知下有五句，一一別明超過之相。
orig::  ^605c48

佛子！復置此喻。假使有人，於一念頃，能知東方無數世界一切眾生諸根差別；
念念如是，經阿僧祇劫。
有第二人，於一念頃，能知前人阿僧祇劫念念所知諸根差別。
如是廣說，乃至第十。
南、西、北方，四維、上、下，亦復如是。
佛子！此十方世界所有眾生諸根差別，
可知邊際；菩薩初發阿耨多羅三藐三菩提心功德善根，無有能得知其際者。
何以故？菩薩不齊限，但為知爾所世界眾生根故，
發阿耨多羅三藐三菩提心；為盡知一切世界中一切眾生根種種差別，
廣說乃至，欲盡知一切諸根網故，發阿耨多羅三藐三菩提心。
commentary::  ^606a12

五、舉善知諸根喻：初舉廣喻；次此十方下，辨超過。
orig::  ^606a32

佛子！復置此喻。假使有人，於一念頃，能知東方無數世界所有眾生種種欲樂；
念念如是，盡阿僧祇劫。
次第廣說，乃至第十。
南、西、北方，四維、上、下，亦復如是。
此十方眾生所有欲樂，可知邊際；菩薩初發阿耨多羅三藐三菩提心功德善根，
無有能得知其際者。
何以故？佛子！菩薩不齊限，但為知爾所眾生欲樂故，
發阿耨多羅三藐三菩提心；為盡知一切世界所有眾生種種欲樂，
廣說乃至，欲盡知一切欲樂網故，發阿耨多羅三藐三菩提心。
commentary::  ^606a34

六、舉善知樂欲喻。
樂欲者，謂於所樂欲境，希望為性，勤依為業，即勝解智所攝。
初舉廣；次此十方眾生下，辨超過。
orig::  ^606b4

佛子！復置此喻。假使有人，於一念頃，能知東方無數世界所有眾生種種方便；
如是廣說，乃至第十。
南、西、北方，四維、上、下，亦復如是。
此十方眾生種種方便，可知邊際；菩薩初發阿耨多羅三藐三菩提心功德善根，
無有能得知其際者。
何以故？佛子！菩薩不齊限，但為知爾所世界眾生種種方便故，
發阿耨多羅三藐三菩提心；為盡知一切世界所有眾生種種方便，
廣說乃至，欲盡知一切方便網故，發阿耨多羅三藐三菩提心。
commentary::  ^606b10

七、舉善知方便喻，初舉廣喻，次此十方下辨超過。
orig::  ^606b28

佛子！復置此喻。假使有人，於一念頃，能知東方無數世界所有眾生種種差別心。
廣說乃至，此十方世界所有眾生種種差別心，
可知邊際；菩薩初發阿耨多羅三藐三菩提心功德善根，無有能得知其際者。
何以故？佛子！菩薩不齊限，但為知爾所眾生心故，
發阿耨多羅三藐三菩提心；為悉知盡法界、
虗空界無邊眾生種種心，乃至欲盡知一切心網故，發阿耨多羅三藐三菩提心。
commentary::  ^606b30

八、舉善知他心喻。
知心義兼王所。初舉廣喻；次菩薩初發下，辨超過。
orig::  ^606b46

佛子！復置此喻。假使有人，於一念頃，能知東方無數世界所有眾生種種差別業。
廣說乃至，此十方眾生種種差別業可知邊際，菩薩初發阿耨多羅三藐三菩提心善根邊際不可得知。
何以故？佛子！菩薩不齊限，但為知爾所眾生業故，
發阿耨多羅三藐三菩提心；欲悉知三世一切眾生業，
乃至欲悉知一切業網故，發阿耨多羅三藐三菩提心。
commentary::  ^606c2

第九、舉善知業相喻。
業即業報智，如下九地中說。
初舉廣喻；次菩薩初發下，辨超過。
orig::  ^606c16

佛子！復置此喻。假使有人，於一念頃，能知東方無數世界所有眾生種種煩惱；
念念如是，盡阿僧祇劫，此諸煩惱種種差別無有能得知其邊際。
有第二人，於一念頃，能知前人阿僧祇劫所知眾生煩惱差別；
如是，復盡阿僧祇劫。
次第廣說，乃知第十。
南、西、北方，四維、上、下，亦復如是。
佛子！此十方眾生煩惱差別，可知邊際；
菩薩初發阿耨多羅三藐三菩提心善根邊際，不可得知。
何以故？佛子！菩薩不齊限，但為知爾所世界眾生煩惱故，
發阿耨多羅三藐三菩提心；為盡知一切世界所有眾生煩惱差別故，
發阿耨多羅三藐三菩提心。
所謂：欲盡知輕煩惱、重煩惱、眠煩惱、起煩惱，
一一眾生無量煩惱種種差別、種種覺觀，
淨治一切諸雜染故；欲盡知依無明煩惱、
愛相應煩惱，斷一切諸有趣煩惱結故；
欲盡知貪分煩惱、瞋分煩惱、癡分煩惱、
等分煩惱，斷一切煩惱根本故；欲悉知我煩惱、
我所煩惱、我慢煩惱，覺悟一切煩惱盡無餘故；
欲悉知從顛倒分別生根本煩惱、隨煩惱，
因身見生六十二見，調伏一切煩惱故；
欲悉知葢煩惱、障煩惱，發大悲救護心，
斷一切煩惱網，令一切智性清淨故，發阿耨多羅三藐三菩提心。
commentary::  ^606c20

第十舉善知煩惱喻，煩惱有根本隨等，具如唯識。
初舉廣喻，次此十方下辨超過。
二徵釋中何以故下先反顯，次為盡知下總明。
次別釋有六門：初門總明，二欲盡知下流轉門，
三欲盡知下病行門，四欲悉知下諸識門，
五欲悉知下相生門，六欲悉知下出家門。
義有多釋。
orig::  ^607a12

佛子！復置此喻。假使有人，於一念頃，以諸種種上味飲食、
香華、衣服、幢幡、傘蓋，及僧伽藍、上妙宮殿、
寶帳、網幔、種種莊嚴師子之座，及眾妙寶，
供養東方無數諸佛，及無數世界所有眾生，
恭敬尊重，禮拜讚歎，曲躬瞻仰，相續不絕，
經無數劫；又勸彼眾生，悉令如是供養於佛。
至佛滅後，各為起塔，其塔高廣，無數世界眾寶所成種種莊嚴，
一一塔中各有無數如來形像，光明徧照無數世界，
經無數劫；南、西、北方，四維、上、下，亦復如是。
佛子！於汝意云何？
此人功德寧為多不？
天帝言：是人功德，唯佛乃知，餘無能測。
佛子！此人功德比菩薩初發心功德，百分不及一，
千分不及一，百千分不及一，乃至優波尼沙陀分亦不及一。
佛子！復置此喻。假使復有第二人，於一念中，
能作前人及無數世界所有眾生無數劫中供養之事；
念念如是，以無量種供養之具，供養無量諸佛如來，
及無量世界所有眾生，經無量劫。
其第三人，乃至第十人，皆亦如是，於一念中，
能作前人所有供養；念念如是，以無邊、
無等、不可數、不可稱、不可思、不可量、不可說、
不可說不可說供養之具，供養無邊乃至不可說不可說諸佛，
及爾許世界所有眾生，經無邊乃至不可說不可說劫。
至佛滅後，各為起塔，其塔高廣；乃至住劫，亦如是。
佛子！此前功德比菩薩初發心功德，百分不及一，
千分不及一，百千分不及一，乃至優波尼沙陀分亦不及一。
何以故？佛子！菩薩摩訶薩不齊限，但為供養爾所佛故，
發阿耨多羅三藐三菩提心；為供養盡法界、
虗空界、不可說不可說十方無量去、來、
現在所有諸佛故，發阿耨多羅三藐三菩提心。
commentary::  ^607a24

十一、舉供佛及生。
初舉廣喻，以一人供佛，有現世、滅後供養功德，
校量顯勝；次略辨九人供佛功德，校量顯勝；
後徵釋中，何以故下，反顯；次為供養下，順釋。 ^607b30

已上第三、約喻校量分竟。
orig::  ^607b36

發是心已，能知前際一切諸佛始成正覺及般涅槃，
能信後際一切諸佛所有善根，能知現在一切諸佛所有智慧。
彼諸佛所有功德，此菩薩能信、能受、能修、
能得、能知、能證、能成就，能與諸佛平等一性。
何以故？此菩薩為不斷一切如來種性故發心，
為充徧一切世界故發心，為度脫一切世界眾生故發心，
為悉知一切世界成壞故發心，為悉知一切眾生垢淨故發心，
為悉知一切世界三有清淨故發心，為悉知一切眾生心樂煩惱習氣故發心，
為悉知一切眾生死此生彼故發心，為悉知一切眾生諸根方便故發心，
為悉知一切眾生心行故發心，為悉知一切眾生三世智故發心。
commentary::  ^607b38

下就法略示分，前喻顯大心因廣，此明攝德深勝，亦是讚勝勸學。
能知前際下至後心無所著，文有五段：
初解行圓滿，二以發心故下妙果當成，
三應知此人下與佛平等，四纔發心時下能作佛事，五初發心下大智現前。
此初解行圓滿也。
言語信等者，謂此菩薩於佛智慧能信是十，信位成就故。
能受是十住，能修是十行，能知是十向，
能證是十地，能究竟是結因究竟，能與佛等是果滿，
謂與佛能證所證平等無二故，故初心即攝諸位。
何以故下徵釋所以。
何以初心即滿因位？
釋云：以等真性所為無齊限故。
orig::  ^607c14

以發心故，常為三世一切諸佛之所憶念，
即得三世一切諸佛無上菩提，即為三世一切諸佛與其妙法，
即與三世一切諸佛體性平等，已修三世一切諸佛助道之法，
成就三世一切諸佛力、無所畏，莊嚴三世一切諸佛不共佛法，
悉得法界一切諸佛說法智慧。
何以故？以是發心即得佛故。
commentary::  ^607c36

第二、妙果當成，謂以是發心為因，決定當得佛故。
望圓極之果，故定當成。
約見性成智身，上品云即得晉經梵本，
此中皆是佛故者，當此義也。
orig::  ^607c48

應知此人即與三世諸佛同等，即與三世諸佛如來境界平等，
即與三世諸佛如來功德平等，得如來一身、無量身究竟平等真實智慧。
commentary::  ^608a6

第三言與佛平等，謂發心均故，發心畢竟二無別故。
orig::  ^608a12

纔發心時，即為十方一切諸佛所共稱歎，
即能說法、教化、調伏一切世界所有眾生，
即能震動一切世界，即能光照一切世界，
即能息滅一切世界諸惡道苦，即能嚴淨一切國土，
即能於一切世界中示現成佛，即能令一切眾生皆得歡喜，
即能入一切法界性，即能持一切佛種性，即能得一切佛智慧光明。
commentary::  ^608a16

第四、言能作佛事有十一句，皆是纔發即得。
言即得者，有二意：一、約法圓融，初心攝諸位故；
二、以位攝位，如十住滿即成佛故。
orig::  ^608a28

此初發心菩薩，不於三世少有所得，所謂若諸佛若諸佛法、
若菩薩若菩薩法、若獨覺若獨覺法、若聲聞若聲聞法、
若世間若世間法、若出世間若出世間法、
若眾生若眾生法，唯求一切智，於諸法界心無所著。
commentary::  ^608a34

第五大智現前，謂以無著大智求菩提故。
又通釋上四段，謂由於無所著故稱性圓融，能成能攝一切功德。
orig::  ^608a42

爾時，佛神力故，十方各一萬佛剎微塵數世界六種震動，
所謂：動、徧動、等徧動，起、徧起、等徧起，踊、
徧踊、等徧踊，震、徧震、等徧震，吼、徧吼、等徧吼，
擊、徧擊、等徧擊。雨眾天華、天香、天末香、
天華鬘、天衣、天寶、天莊嚴具，作天妓樂，放天光明及天音聲。
commentary::  ^608a48

此大文第五，興供動地分，言瑞應也。
orig::  ^608b10

是時，十方各過十佛剎微塵數世界外，
有萬佛剎微塵數佛，同名：法慧，各現其身，
在法慧菩薩前作如是言：善哉！
善哉！法慧！汝於今者能說此法，我等十方各萬佛剎微塵數佛亦說是法，
一切諸佛悉如是說。
汝說此法時，有萬佛剎微塵數菩薩發菩提心；
我等今者悉授其記，於當來世過千不可說無邊劫，
同一劫中而得作佛出興於世，皆號：清淨心如來，所住世界各各差別。
我等悉當護持此法，令未來世一切菩薩未曾聞者皆悉得聞。
如此娑婆世界四天下須彌頂上說如是法，
令諸眾生聞已受化；如是十方百千億那由他無數、
無量、無邊、無等、不可數、不可稱、不可思、
不可量、不可說，盡法界、虗空界、諸世界中，亦說此法教化眾生。
其說法者，同名：法慧，悉以佛神力故，世尊本願力故，
為欲顯示佛法故，為以智光普照故，為欲開闡實義故，
為令證得法性故，為令眾會悉歡喜故，
為欲開示佛法因故，為得一切佛平等故，
為了法界無有二故，說如是法。
commentary::  ^608b12

此大文第六他方證成分也。
以初心攝德深廣恐難信受，故佛自證。
文分三段：初佛現證，汝說下顯益證成，如是娑婆下結通無盡。
是證佛結通，非經家也。
orig::  ^608b46

爾時，法慧菩薩普觀盡虗空界十方國土一切眾會，
欲悉成就諸眾生故，欲悉淨治諸業果報故，
欲悉開顯清淨法界故，欲悉拔除雜染根本故，
欲悉增長廣大信解故，欲悉令知無量眾生根故，
欲悉令知三世法平等故，欲悉令觀察涅槃界故，
欲增長自清淨善根故，承佛威力，即說頌言：
commentary::  ^608c6

此下第七、以偈重頌分。
先辨偈意，有十一句。
初一後一是說偈儀而離開者，欲顯中九皆承佛力該十方故。
中九正明所為，初總、餘別。
別中四對：一、淨業顯理；二、除惑開信，妄想分別為雜染根；
三、知病識藥；四、觀果淨因，即由利他自業便淨。
orig:: 
　　為利世間發大心，其心普徧於十方。
　　眾生國土三世法，佛及菩薩最勝海，
　　究竟虗空等法界，所有一切諸世間，
　　如諸佛法皆往詣，如是發心無退轉。
　　慈念眾生無暫捨，離諸惱害普饒益，
　　光明照世為所歸，十力護念難思議。
　　十方國土悉趣入，一切色形皆示現，
　　如佛福智廣無邊，隨順修因無所著，
　　有剎仰住或傍覆，麤妙廣大無量種，
　　菩薩一發最上心，悉能往詣皆無礙。
　　菩薩勝行不可說，皆勤修習無所住，
　　見一切佛常欣樂，普入於其深法海，
　　哀愍五趣諸羣生，令除垢穢普清淨。
　　紹隆佛種不斷絕，摧滅魔宮無有餘。
　　已住如來平等性，善修微妙方便道，
　　於佛境界起信心，得佛灌頂心無著。
　　兩足尊所念報恩，心如金剛不可沮。
　　於佛所行能照了，自然修習菩提行。
　　諸趣差別想無量，業果及心亦非一，
　　乃至根性種種殊，一發大心悉明見。
　　其心廣大等法界，無依無變如虗空，
　　趣向佛智無所取，諦了實際離分別，
　　知眾生心無生想，了達諸法無法想，
　　雖普分別無分別，億那由剎皆往詣，
　　無量諸法妙法藏，隨順觀察悉能入。
　　眾生根行靡不知，到如是處如是尊。
　　清淨大願恒相應，樂供如來不退轉。
　　人天見者無厭足，常為諸佛所護念。
　　其心清淨無所依，雖觀深法而不取，
　　如是思惟無量劫，於三世中無所著，
　　其心堅固難制沮，趣佛菩提無障礙。
　　志求妙道除蒙惑，周行法界不告勞。
　　知語言法皆寂滅，但入真如絕異解。
　　諸佛境界悉順觀，達於三世心無礙。
commentary::  ^608c18

第二、正顯偈辭，有一百二十一頌，文分三段：
初、八十二偈，超頌就法略示；二、有三十四偈，
却頌就喻校量；三、有五偈，結成勸讚，令景慕發心。
歎深難說，徧於三段。
又歎為長行偈頌之本，故略不頌之。
初中文亦分五：初、有十七偈，頌第一、解行圓滿；
二、菩薩始發下十七偈，超頌第四、能作佛事；
三、菩薩所住下十八偈，却頌第三、得佛平等；
四、趣向菩提下六偈半，頌第五、大智現前；
五、恒勸眾生下二十三偈半，頌第二、當成妙果。
文不次者，顯德無前後故。
今初。
orig:: 
　　菩薩始發廣大心，即能徧往十方剎，
　　法門無量不可說，智光普照皆明了，
　　大悲廣度最無比，慈心普徧等虗空。
　　而於眾生不分別，如是清淨遊於世。
　　十方眾生悉慰安，一切所作皆真實。
　　恒以淨心不異語，常為諸佛共加護。
　　過去所有皆憶念，未來一切悉分別，
　　十方世界普入中，為度眾生令出離，
　　菩薩具足妙智光，善了因緣無有疑，
　　一切迷惑皆除斷，如是而遊於法界。
　　魔王宮殿悉摧破，眾生翳膜咸除滅，
　　離諸分別心不動，善了如來之境界。
　　三世疑網悉已除，於如來所起淨信。
　　以信得成不動智，智清淨故解真實。
　　為令眾生得出離，盡於後際普饒益。
　　長時勤苦心無厭，乃至地獄亦安受。
　　福智無量皆具足，眾生根欲悉了知，
　　及諸業行無不見，如其所樂為說法。
　　了知一切空無我，慈念眾生恒不捨，
　　以一大悲微妙音，普入世間而演說。
　　放大光明種種色，普照眾生除黑闇。
　　光中菩薩坐蓮華，為眾闡揚清淨法，
　　於一毛端現眾剎，諸大菩薩皆充滿，
　　眾會智慧各不同，悉能明了眾生心，
　　十方世界不可說，一念周行無不盡，
　　利益眾生供養佛，於諸佛所問深義，
　　於諸如來作父想，為利眾生修覺行，
　　智慧善巧通法藏，入深智處無所著，
　　隨順思惟說法界，經無量劫不可盡。
　　智雖善入無處所，無有疲厭無所著，
　　三世諸佛家中生，證得如來妙法身。
　　普為羣生現眾色，譬如幻師無不作。
　　或現始修殊勝行，或現初生及出家，
　　或現樹下成菩提，或為眾生示涅槃。
commentary::  ^609a48

二有十七偈，頌能作佛事。
orig:: 
　　菩薩所住希有法，唯佛境界非二乘，
　　身語意想皆已除，種種隨宜悉能現。
　　菩薩所得諸佛法，眾生思惟發狂亂，
　　智入實際心無礙，普現如來自在力。
　　此於世間無與等，何況復增殊勝行？
　　雖未具足一切智，已獲如來自在力，
　　已住究竟一乘道，深入微妙最上法。
　　善知眾生時非時，為利益故現神通，
　　分身徧滿一切剎，放淨光明除世闇，
　　譬如龍王起大雲，普雨妙雨悉充洽，
　　觀察眾生如幻夢，以業力故常流轉，
　　大悲哀愍咸救拔，為說無為淨法性。
　　佛力無量此亦然，譬如虗空無有邊。
　　為令眾生得解脫，億劫勤修而不倦。
　　種種思惟妙功德，善修無上第一業。
　　於諸勝行恒不捨，專念生成一切智。
　　一身示現無量身，一切世界悉周徧，
　　其心清淨無分別，一念難思力如是。
　　於諸世間不分別，於一切法無妄想，
　　雖觀諸法而不取，恒救眾生無所度。
　　一切世間唯是想，於中種種各差別，
　　知想境界險且深，為現神通而救脫。
　　譬如幻師自在力，菩薩神變亦如是。
　　身徧法界及虗空，隨眾生心靡不見。
　　能所分別二俱離，雜染清淨無所取，
　　若縛若解智悉忘，但願普與眾生樂。
　　一切世間唯想力，以智而入心無畏，
　　思惟諸法亦復然，三世推求不可得。
　　能入過去畢前際，能入未來畢後際，
　　能入現在一切處，常勤觀察無所有。
　　隨順涅槃寂滅法，住於無諍無所依，
　　心如實際無與等，專向菩提永不退。
　　修諸勝行無退怯，安住菩提不動搖，
　　佛及菩薩與世間，盡於法界皆明了。
　　欲得最勝第一道，為一切智解脫王，
　　應當速發菩提心，永盡諸漏利羣生。
commentary::  ^609c40

三十有八偈，頌第三得佛平等。
orig:: 
　　趣向菩提心清淨，功德廣大不可說，
　　為利眾生故稱述，汝等諸賢應善聽。
　　無量世界盡為塵，一一塵中無量剎，
　　其中諸佛皆無量，悉能明見無所取，
　　善知眾生無生想，善知言語無語想，
　　於諸世界心無礙，悉善了知無所著。
　　其心廣大如虗空，於三世事悉明達，
　　一切疑惑皆除滅，正觀佛法無所取。
　　十方無量諸國土，一念往詣心無著，
　　了達世間眾苦法，悉住無生真實際。
　　無量難思諸佛所，悉往彼會而覲謁。
　　當為上首問如來，菩薩所修諸願行。
　　心常憶念十方佛，而無所依無所取。
commentary::  ^610b18

四、有六偈半頌大智現前。
orig:: 
　　恒勸眾生種善根，莊嚴國土令清淨。
　　一切趣生三有處，以無礙眼咸觀察，
　　所有習性諸根解，無量無邊悉明見，
　　眾生心樂悉了知，如是隨宜為說法。
　　於諸染淨皆通達，令彼修治入於道。
　　無量無數諸三昧，菩薩一念皆能入。
　　於中想智及所緣，悉善了知得自在。
　　菩薩獲此廣大智，疾向菩提無所礙。
　　為欲利益諸羣生，處處宣揚大人法。
　　善知世間長短劫，一月半月及晝夜，
　　國土各別性平等，常勤觀察不放逸，
　　普詣十方諸世界，而於方處無所取。
　　嚴淨國土悉無餘，亦不曾生淨分別。
　　眾生是處若非處，及以諸業感報別，
　　隨順思惟入佛力，於此一切悉了知。
　　一切世間種種性，種種所行住三有，
　　利根及與中下根，如是一切咸觀察。
　　淨與不淨種種解，勝劣及中悉明見。
　　一切眾生至處行，三有相續皆能說，
　　禪定解脫諸三昧，染淨因起各不同，
　　及以先世苦樂殊，淨修佛力咸能見。
　　眾生業惑續諸趣，斷此諸趣得寂滅，
　　種種漏法永不生，并其習種悉了知。
　　如來煩惱皆除盡，大智光明照於世，
　　菩薩於佛十力中，雖未證得亦無疑，
　　菩薩於一毛孔中，普現十方無量剎，
　　或有雜染或清淨，種種業作皆能了，
　　一微塵中無量剎，無量諸佛及佛子，
　　諸剎各別無雜亂，如一一切悉明見。
　　於一毛孔見十方，盡虗空界諸世間，
　　無有一處空無佛，如是佛剎悉清淨。
　　於毛孔中見佛剎，復見一切諸眾生，
　　三世六趣各不同，晝夜月時有縛解，
　　如是大智諸菩薩，專心趣向法王位，
　　於佛所住順思惟，而獲無邊大歡喜。
　　菩薩分身無量億，供養一切諸如來，
　　神通變現勝無比，佛所行處皆能住。
　　無量佛所皆讚仰，所有法藏悉躭味。
　　見佛聞法勤修行，如飲甘露心歡喜。
　　已獲如來勝三昧，善入諸法智增長，
　　信心不動如須彌，普作羣生功德藏。
　　慈心廣大徧眾生，悉願疾成一切智。
　　而恒無著無依處，離諸煩惱得自在。
　　哀愍眾生廣大智，普攝一切同於己，
　　知空無相無真實，而行其心不懈退。
　　菩薩發心功德量，億劫稱揚不可盡，
　　以出一切諸如來，獨覺聲聞安樂故。
commentary::  ^610b46

五、有二十三偈半，頌第二、當成妙果。
此中文分九段：初、三頌半諸佛護念，二、
半頌當得菩提，三、半頌與大妙法，四、一頌佛體平等，
五、一頌修助道法，六、六頌佛力、無畏，七、
五頌莊嚴佛法，八、五頌說法智慧，九、一頌結德無盡。
orig:: 
　　十方國土諸眾生，皆悉施安無量劫，
　　勸持五戒及十善，四禪四等諸定等，
　　復於多劫施安樂，令斷諸惑成羅漢。
　　彼諸福聚雖無量，不與發心功德比。
　　又教億眾成緣覺，獲無諍行微妙道。
　　以彼而校菩提心，算數譬喻無能及。
　　一念能過塵數剎，如是經於無量劫。
　　此諸剎數尚可量，發心功德不可知，
　　過去未來及現在，所有劫數無邊量，
　　此諸劫數猶可知，發心功德無能測。
　　以菩提心徧十方，所有分別靡不知，
　　一念三世悉明達，利益無量眾生故。
　　十方世界諸眾生，欲解方便意所行，
　　及以虗空際可測，發心功德難知量。
　　菩薩志願等十方，慈心普洽諸羣生，
　　悉使修成佛功德，是故其力無邊際。
　　眾生欲解心所樂，諸根方便行各別，
　　於一念中悉了知，一切智智心同等，
　　一切眾生諸惑業，三有相續無暫斷，
　　此諸邊際尚可知，發心功德難思議。
　　發心能離業煩惱，供養一切諸如來，
　　業惑既離相續斷，普於三世得解脫。
　　一念供養無邊佛，亦供無數諸眾生，
　　悉令香華及妙鬘，寶幢幡蓋上衣服，
　　美食珍座經行處，種種宮殿悉嚴好，
　　毗盧遮那妙寶珠，如意摩尼發光耀，
　　念念如是持供養，經無量劫不可說。
　　其人福聚雖復多，不及發心功德大。
　　所說種種眾譬喻，無有能及菩提心。
　　以諸三世人中尊，皆從發心而得生。
　　發心無礙無齊限，欲求其量不可得。
　　一切智智誓必成，所有眾生皆永度。
　　發心廣大等虗空，生諸功德同法界。
　　所行普徧如無異，永離眾著佛平等。
　　一切法門無不入，一切國土悉能往，
　　一切智境咸通達，一切功德皆成就，
　　一切能捨恒相續，淨諸戒品無所著。
　　具足無上大功德，常勤精進不退轉，
　　入深禪定恒思惟，廣大智慧共相應，
　　此是菩薩最勝地，出生一切普賢道。
　　三世一切諸如來，靡不護念初發心。
　　悉以三昧陀羅尼，神通變化共莊嚴。
　　十方眾生無有量，世界虗空亦如是，
　　發心無量過於彼，是故能生一切佛。
　　菩提心是十力本，亦為四辯無畏本，
　　十八不共亦復然，莫不皆從發心得。
　　諸佛色相莊嚴身，及以平等妙法身，
　　智慧無著所應供，悉以發心而得有。
　　一切獨覺聲聞乘，色界諸禪三昧樂，
　　及無色界諸三昧，悉以發心作其本。
　　一切人天自在樂，及以諸趣種種樂，
　　進定根力等眾樂，靡不皆由初發心。
　　以因發起廣大心，則能修行六種度。
　　勸諸眾生行正行，於三界中受安樂。
　　住佛無礙實義智，所有妙業咸開闡。
　　能令無量諸眾生，悉斷惑業向涅槃。
　　智慧光明如淨日，眾行具足猶滿月，
　　功德常盈譬巨海，無垢無礙同虗空。
　　普發無邊功德願，悉與一切眾生樂。
　　盡未來際依願行，常勤修習度眾生。
　　無量大願難思議，願令眾生悉清淨。
　　空無相願無依處，以願力故皆明顯。
　　了法自性如虗空，一切寂滅悉平等，
　　法門無數不可說，為眾生說無所著，
　　十方世界諸如來，悉共讚歎初發心，
　　此心無量德所嚴，能到彼岸同於佛。
　　如眾生數爾許劫，說其功德不可盡，
　　以住如來廣大家，三界諸法無能喻。
commentary::  ^611a46

二、有三十四偈為喻校量。
於中，初十四頌正頌前喻，次有二十偈通釋所由。
orig:: 
　　欲知一切諸佛法，宜應速發菩提心。
　　此心功德中最勝，必得如來無礙智。
　　眾生心行可數知，國土微塵亦復然，
　　虗空邊際乍可盡，發心功德無能測。
　　出生三世一切佛，成就世間一切樂，
　　增長一切勝功德，永斷一切諸疑惑，
　　開示一切妙境界，盡除一切諸障礙，
　　成就一切清淨剎，出生一切如來智，
　　欲見十方一切佛，欲施無盡功德藏，
　　欲滅眾生諸苦惱，宜應速發菩提心。
commentary::  ^612a48

此五偈頌結德勸修。
大方廣佛華嚴經綱要卷第十七
 ^612b24
