
other:: 
other:: 大方廣佛華嚴經綱要卷第六十六
other:: 于闐國三藏沙門實叉難陀　譯經
other:: 清涼山大華嚴寺沙門澄觀　疏義
other:: 明匡山法雲寺憨山沙門德清提挈
other:: 入法界品第三十九之七
orig:: 
爾時，善財童子於明智居士所聞此解脫已，
遊彼福德海，治彼福德田，仰彼福德山，
趣彼福德津，開彼福德藏，觀彼福德法，
淨彼福德輪，味彼福德聚，生彼福德力，增彼福德勢。
漸次而行，向師子城，周徧推求寶髻長者。
見此長者在於市中，遽即往詣，頂禮其足，
繞無數帀，合掌而立，白言：聖者！
我已先發阿耨多羅三藐三菩提心，而未知菩薩云何修菩薩行？
云何修菩薩道？善哉聖者！
願為我說諸菩薩道，我乘此道趣一切智！
爾時，長者執善財手，將詣所居，示其舍宅，
作如是言：善男子！
且觀我家。爾時，善財見其舍宅清淨光明，
真金所成，白銀為牆，玻瓈為殿，紺瑠璃寶以為樓閣，
硨磲妙寶而作其柱，百千種寶周徧莊嚴；
赤珠摩尼為師子座，摩尼為帳，真珠為網，
彌覆其上；碼碯寶池香水盈滿，無量寶樹周徧行列；
其宅廣博，十層八門。
善財入已，次第觀察：見最下層，施諸飲食；
見第二層，施諸寶衣；見第三層，布施一切寶莊嚴具；
見第四層，施諸采女并及一切上妙珍寶；
見第五層，乃至五地菩薩雲集，演說諸法，
利益世間，成就一切陀羅尼門、諸三昧印、諸三昧行智慧光明。
見第六層，有諸菩薩皆已成就甚深智慧，
於諸法性明了通達，成就廣大總持三昧無障礙門，
所行無礙，不住二法，在不可說妙莊嚴道場中而共集會，
分別顯示般若波羅蜜門，所謂：寂靜藏般若波羅蜜門、
善分別諸眾生智般若波羅蜜門、不可動轉般若波羅蜜門、
離欲光明般若波羅蜜門、不可降伏藏般若波羅蜜門、
照眾生輪般若波羅蜜門、海藏般若波羅蜜門、
普眼捨得般若波羅蜜門、入無盡藏般若波羅蜜門、
一切方便海般若波羅蜜門、入一切世間海般若波羅蜜門、
無礙辯才般若波羅蜜門、隨順眾生般若波羅蜜門、
無礙光明般若波羅蜜門、常觀宿緣而布法雲般若波羅蜜門，
說如是等百萬阿僧祇般若波羅蜜門。
見第七層，有諸菩薩得如響忍，以方便智分別觀察而得出離，
悉能聞持諸佛正法。
見第八層，無量菩薩共集其中，皆得神通無有退墮，
能以一音徧十方剎，其身普現一切道場，
盡於法界靡不周徧，普入佛境，普見佛身，普於一切佛眾會中而為上首演說於法。
見第九層，一生所繫諸菩薩眾於中集會。
見第十層，一切如來充滿其中，從初發心、
修菩薩行、超出生死、成滿大願及神通力、
淨佛國土道場眾會、轉正法輪、調伏眾生。
如是一切，悉使明見。
爾時，善財見是事已，白言：聖者！
何緣致此清淨眾會？
種何善根獲如是報？
長者告言：善男子！
我念過去，過佛剎微塵數劫，有世界，名：
圓滿莊嚴，佛號：無邊光明法界普莊嚴王如來、
應、正等覺，十號：圓滿。
彼佛入城，我奏樂音，并燒一丸香而以供養，
以此功德迴向三處，謂：永離一切貧窮困苦、
常見諸佛及善知識、恒聞正法，故獲斯報。
善男子！我唯知此菩薩無量福德寶藏解脫門。
如諸菩薩摩訶薩，得不思議功德寶藏，
入無分別如來身海，受無分別無上法雲，
修無分別功德道具，起無分別普賢行網，
入無分別三昧境界，等無分別菩薩善根，
住無分別如來所住，證無分別三世平等，
住無分別普眼境界，住一切劫無有疲厭；
而我云何能知、能說彼功德行？
善男子！於此南方，有一國土，名曰：藤根；
其土有城，名曰：普門；中有長者，名為：普眼。
汝詣彼問：菩薩云何學菩薩行、修菩薩道？
時，善財童子頂禮其足，繞無數帀，殷勤瞻仰，辭退而去。
commentary::  ^177a21

此下第五、法寶髻長者，寄離癡亂。
行約禪度，以慧資定，靜無遺照，動不離寂，名無癡亂。
善財童子由從明智長者聞出生福德藏解脫門，
故如法修證，得十種福德海等，依教趣求。
漸次南行，向師子城，周徧推求寶髻長者，見此長者在於市中。
然於市中者，表處閙忘懷，亂中常定，即動而靜，故無癡亂也。
善財見已，即便往詣，諮問法門。
爾時長者正示法界，乃執善財手，將詣所居，
示其宅舍，曰：且觀我家！
此即欲善財觸目頓證矣。
至於細觀舍宅清淨，光明莊嚴，此特顯從方便而入也。
其宅十層八門，如八角浮屠、西域王者大宅，大槩若此。
然有所表，以八正道為入妙之門。
十層之中，各有所設，疏表十地所含多義。
又云：總不必表，但此菩薩以行就機，現居勝報，
漸次高勝，十顯無盡故。
然下四層所積財物，以資生施；次五、六二層菩薩說法，
即以法施；後四層所顯因、果、行、位等法，
總顯此位菩薩具足所蘊之德，故積集宅內。
善財見是事已，乃問：此勝果報從何因緣而得？
長者答其因緣：憶念過去微塵數劫有佛出世，號普莊嚴王如來。
彼佛入城，我燒一丸香而以供養。
我供物雖微，但迴向三處，故獲斯報。
此一丸香表般若混融萬行，故一細行；
亦具無盡，稱法界行，故感報殊勝。
即此是為長者行矣。
故曰：善男子！我唯知此菩薩無盡福德寶藏解脫門而已。
如諸菩薩不思議功德寶藏等種種法門，
非我所知，故指示後友。
於此南方有藤根國普門城，有長者名普眼。
當為汝說，汝可往問。
善財頂禮，辭退而去。
orig::  ^177c40

爾時，善財童子於寶髻長者所聞此解脫已，
深入諸佛無量知見，安住菩薩無量勝行，
了達菩薩無量方便，希求菩薩無量法門，
清淨菩薩無量信解，明利菩薩無量諸根，
成就菩薩無量欲樂，通達菩薩無量行門，
增長菩薩無量願力，建立菩薩無能勝幢，
起菩薩智，照菩薩法。
漸次而行，至藤根國，推問求覓彼城所在。
雖歷艱難，不憚勞苦，但唯正念善知識教，
願常親近，承事供養，徧策諸根，離眾放逸。
然後乃得見普門城，百千聚落周帀圍繞，
雉堞崇峻，衢路寬平。
見彼長者，往詣其所，於前頂禮，合掌而立，
白言：聖者！我已先發阿耨多羅三藐三菩提心，而未知菩薩云何學菩薩行？
云何修菩薩道？長者告言：善哉，善哉！
善男子！汝已能發阿耨多羅三藐三菩提心。
善男子！我知一切眾生諸病，風黃、痰熱、
鬼魅、蟲毒，乃至水、火之所傷害，如是一切所生諸疾，我悉能以方便救療。
善男子！十方眾生諸有病者，咸來我所，
我皆療治，令其得差。
復以香湯沐浴其身，香華、瓔珞、名衣、上服種種莊嚴，
施諸飲食及以財寶，悉令充足，無所乏短。
然後各為如應說法，為貪欲多者，教不淨觀；
瞋恚多者，教慈悲觀；愚癡多者，教其分別種種法相；
等分行者，為其顯示殊勝法門；為欲令其發菩提心，
稱揚一切諸佛功德；為欲令其起大悲意，
顯示生死無量苦惱；為欲令其增長功德，
讚歎修習無量福智；為欲令其發大誓願，
稱讚調伏一切眾生；為欲令其修普賢行，
說諸菩薩於一切剎、一切劫住，修諸行網；
為欲令其具佛相好，稱揚讚歎檀波羅蜜；
為欲令其得佛淨身，悉能徧至一切處故，
稱揚讚歎尸波羅蜜；為欲令其得佛清淨不思議身，
稱揚讚歎忍波羅蜜；為欲令其獲於如來無能勝身，
稱揚讚歎精進波羅蜜；為欲令其得於清淨無與等身，
稱揚讚歎禪波羅蜜；為欲令其顯現如來清淨法身，
稱揚讚歎般若波羅蜜；為欲令其現佛世尊清淨色身，
稱揚讚歎方便波羅蜜；為欲令其為諸眾生住一切劫，
稱揚讚歎願波羅蜜；為欲令其現清淨身，
悉過一切諸佛剎土，稱揚讚歎力波羅蜜；
為欲令其現清淨身，隨眾生心，悉使歡喜，
稱揚讚歎智波羅蜜；為欲令其獲於究竟淨妙之身，稱揚讚歎永離一切諸不善法。
如是施已，各令還去。
善男子！我又善知和合一切諸香要法，
所謂：無等香、辛頭波羅香、無勝香、覺悟香、
阿盧那#CB02494;底香、堅黑栴檀香、
烏洛迦栴檀香、沈水香、不動諸根香，如是等香，悉知調理和合之法。
又，善男子！我持此香以為供養，普見諸佛，
所願皆滿，所謂：救護一切眾生願、嚴淨一切佛剎願、供養一切如來願。
又，善男子！然此香時，一一香中出無量香，
徧至十方一切法界一切諸佛眾會道場，
或為香宮，或為香殿，如是香欄檻、香垣牆、
香却敵、香戶牖、香重閣、香半月、香蓋、香幢、
香旛、香帳、香羅網、香形像、香莊嚴具、香光明、
香雲雨，處處充滿，以為莊嚴。
善男子！我唯知此令一切眾生普見諸佛歡喜法門。
如諸菩薩摩訶薩如大藥王，若見、若聞、
若憶念、若同住、若隨行住、若稱名號，皆獲利益，
無空過者；若有眾生暫得值遇，必令消滅一切煩惱，
入於佛法，離諸苦蘊，永息一切生死怖畏，
到無所畏一切智處，摧壞一切老死大山，
安住平等寂滅之樂；而我云何能知、能說彼功德行？
善男子！於此南方，有一大城，名：多羅幢；
彼中有王，名：無厭足。
汝詣彼問：菩薩云何學菩薩行、修菩薩道？
時，善財童子禮普眼足，繞無量帀，殷勤瞻仰，辭退而去。
commentary::  ^178a46

第六、普眼長者，寄善現行，約慧度慧，能顯發三諦之理，般若現前故。
善財童子於寶髻長者所聞此解脫已，
深入諸善無量知見等十二種法門，漸次南行，至藤根國。
國以藤根名者，夫藤根深入於地，上發華苗，表善現行。
般若深證，能生後得，後得隨物而轉，故取類於藤。
城名普門者，實相般若無所不通故。
長者名普眼者，觀照般若無不見故。
善財第一、依教趣求，周徧求覓，然後得見普門城。
百千聚落周帀圍繞者，表眷屬般若輔翼實相故。
見彼長者，致敬諮問：云何學菩薩行，修菩薩道？
長者先讚發心，乃正示法界云：我知一切眾生諸病，
風黃、痰熱、鬼魅、蠱毒等病，悉能救療。
十方眾生諸病者，既治其病，後以種種上妙飲食、
衣服及以財寶悉令充足，此資生施也。
既治身病，然後為說種種妙法，以治心病，
不唯令斷煩惱，亦令發菩提心，廣讚六度，
教令修習，此法施也。
如是施已，各令還去，上我下化，眾生之行也。
然我又能和合諸香，持所和香，上供諸佛，此供佛行也。
燃此香時，香中出無量香，充滿十方法界，
結成種種莊嚴，處處充滿，此表般若融攝眾行，
莊嚴法身，以為妙行，是所以為現前行也。
長者示法界已，乃曰：我唯知此令一切眾生，
普見諸佛歡喜法門，謂身心病除，得二世樂，
故皆歡喜，以香普供，得佛十身，則何佛不見，所證如此而已。
如諸菩薩，如大藥王，凡見聞憶念稱名，
無不獲益，無空過者，如此勝行，非我能知，
乃謙己推勝，指示後友，於此南方，有多羅幢城，
有王名無厭足，汝可往問。
時善財作禮瞻戀，辭退而去。
orig::  ^179a16

爾時，善財童子憶念思惟善知識教，念：
善知識能攝受我，能守護我，令我於阿耨多羅三藐三菩提無有退轉。
如是思惟，生歡喜心、淨信心、廣大心、怡暢心、
踊躍心、欣慶心、勝妙心、寂靜心、莊嚴心、
無著心、無礙心、平等心、自在心、住法心、
徧往佛剎心、見佛莊嚴心、不捨十力心。
漸次遊行，經歷國土、村邑、聚落，至多羅幢城，問無厭足王所在之處。
諸人答言：此王今者在於正殿，坐師子座，
宣布法化，調御眾生，可治者治，可攝者攝，
罰其罪惡，決其諍訟，撫其孤弱，皆令永斷殺、
盜、邪婬，亦令禁止妄言、兩舌、惡口、綺語，
又使遠離貪、瞋、邪見。
時，善財童子依眾人語，尋即往詣。
遙見彼王坐那羅延金剛之座，阿僧祇寶以為其足，
無量寶像以為莊嚴，金繩為網彌覆其上，
如意摩尼以為寶冠莊嚴其首，閻浮檀金以為半月莊嚴其額，
帝青摩尼以為耳璫相對垂下，無價摩尼以為瓔珞莊嚴其頸，
天妙摩尼以為印釧莊嚴其臂，閻浮檀金以為其蓋，
眾寶間錯以為輪輻，大瑠璃寶以為其竿，
光味摩尼以為其#CB01001;，
雜寶為鈴恒出妙音，放大光明周徧十方，如是寶蓋而覆其上。
阿那羅王有大力勢，能伏他眾，無能與敵，
以離垢繒而繫其頂，十千大臣前後圍繞，共理王事。
其前復有十萬猛卒，形貌醜惡，衣服褊陋，
執持器仗，攘臂瞋目，眾生見者無不恐怖。
無量眾生犯王教敕，或盜他物，或害他命，
或侵他妻，或生邪見，或起瞋恨，或懷貪嫉，
作如是等種種惡業，身被五縛，將詣王所，
隨其所犯而治罰之，或斷手足，或截耳鼻，
或挑其目，或斬其首，或剝其皮，或解其體，
或以湯煑，或以火焚，或驅上高山推令墮落，
有如是等無量楚毒，發聲號叫，譬如眾合大地獄中。
善財見已，作如是念：我為利益一切眾生，
求菩薩行，修菩薩道。
今者，此王滅諸善法，作大罪業，逼惱眾生，
乃至斷命，曾不顧懼未來惡道。
云何於此而欲求法，發大悲心，救護眾生？
作是念時，空中有天而告之言：善男子！
汝當憶念普眼長者善知識教。
善財仰視而白之曰：我常憶念，初不敢忘。
天曰：善男子！汝莫厭離善知識語，善知識者能引導汝至無險難安隱之處。
善男子！菩薩善巧方便智不可思議，攝受眾生智不可思議，
護念眾生智不可思議，成熟眾生智不可思議，
守護眾生智不可思議，度脫眾生智不可思議，調伏眾生智不可思議。
時，善財童子聞此語已，即詣王所，頂禮其足，
白言：聖者！我已先發阿耨多羅三藐三菩提心，而未知菩薩云何學菩薩行？
云何修菩薩道？我聞聖者善能教誨，願為我說！
時，阿那羅王理王事已，執善財手，將入宮中，
命之同坐，告言：善男子！
汝應觀我所住宮殿。
善財如語，即徧觀察，見其宮殿廣大無比，
皆以妙寶之所合成，七寶為牆周帀圍繞，
百千眾寶以為樓閣，種種莊嚴悉皆妙好，
不思議摩尼寶網羅覆其上，十億侍女端正殊絕，
威儀進止皆悉可觀，凡所施為無非巧妙，
先起後臥，輭意承旨。
時，阿那羅王告善財言：善男子！
於意云何？我若實作如是惡業，云何而得如是果報、
如是色身、如是眷屬、如是富贍、如是自在？
善男子！我得菩薩如幻解脫。
善男子！我此國土所有眾生，多行殺、盜乃至邪見，
作餘方便，不能令其捨離惡業。
善男子！我為調伏彼眾生故，化作惡人，
造諸罪業，受種種苦；令其一切作惡眾生見是事已，
心生惶怖，心生厭離，心生怯弱，斷其所作一切惡業，發阿耨多羅三藐三菩提意。
善男子！我以如是巧方便故，令諸眾生捨十惡業，
住十善道，究竟快樂，究竟安隱，究竟住於一切智地。
善男子！我身、語、意未曾惱害於一眾生。
善男子！如我心者，寧於未來受無間苦，
終不發生一念之意與一蚊、一蟻而作苦事，況復人耶？
人是福田，能生一切諸善法故。
善男子！我唯得此如幻解脫。
如諸菩薩摩訶薩得無生忍，知諸有趣悉皆如幻，
菩薩諸行悉皆如化，一切世間悉皆如影，
一切諸法悉皆如夢，入真實相無礙法門，
修行帝網一切諸行，以無礙智行於境界，
普入一切平等三昧，於陀羅尼已得自在；
而我云何能知、能說彼功德行？
善男子！於此南方，有城名：妙光，王名：大光。
汝詣彼問：菩薩云何學菩薩行、修菩薩道？
時，善財童子頂禮王足，繞無數帀，辭退而去。
commentary::  ^179b22

此下無厭足王，寄無著行，約方便度。
方便涉有，不迷於空，事理無滯，不捨不受，故名無著。
善財聞前善知識教，憶念思惟，深心證入，
生歡喜心等十七種心，依教趣求。
漸次南行，至多羅幢城。
多羅者，此云明淨；幢者，建立，表依般若立勝行故，
如幻方便故，無疲厭故，為王名。
善財問王所在，諸人答言：王正殿坐師子座，
宣布法化，調御眾生，可治者治，可攝者攝，
令離十惡，斷貪嗔癡。
善財尋即往詣，遙見彼王坐那羅延金剛之座，
無量眾寶以為莊嚴，十千大臣前後圍繞，
共理王事，表漚和般若，方便涉俗，萬行輔導，莊嚴法界故。
十千猛卒，形貌醜惡，執持器仗，治罰罪人者，
此示逆行，折伏眾生，故示種種楚毒之事。
善財見已，心生疑懼。
空中有天曉喻，先令憶念前知識教不謬，
不可生疑，然後告以示現善巧方便，應當信入，
乃曰：菩薩調伏眾生，智不可思議。
善財聞已，乃敢敬問修菩薩道。
時阿那羅王執善財手，入王宮中，命之同坐，
告言：善男子！汝應觀我所住宮殿。
此王正示法界，令證相應也。
善財徧觀宮殿廣大莊嚴之妙，眷屬侍從之姝麗，
此舉果報，令知宿因也。
王乃告曰：善男子！
我若實作如是惡業，云何而得如是果報，
如是色身眷屬，如是富贍自在耶？
乃正示實證曰：我得菩薩如幻解脫，以我國眾生多作惡業故，
我以如幻法門而化如幻之眾生，欲令至於究竟一切智地而已，
豈以實法作惡事耶？
然我身、語、意業，從來未曾惱害於一眾生，
乃至蚊蟻未嘗作一苦事，況復人耶？
人是福田，能生一切諸善法故，我豈害之？
此具示慈悲自在。
如幻事中乃曰：善男子！
我唯得此如幻解脫門而已。
如諸菩薩得無生忍，知諸有趣皆悉如幻、
如化、如影、如夢等無礙法門，非我能知，
乃謙己推勝，指此南方有城名妙光，有王大光，汝可往問學菩薩道。
善財聞已，頂禮瞻仰，辭退而去。
orig::  ^180b16

爾時，善財童子一心正念彼王所得幻智法門，
思惟彼王如幻解脫，觀察彼王如幻法性，
發如幻願，淨如幻法，普於一切如幻三世起於種種如幻變化。
如是思惟，漸次遊行，或至人間城邑、聚落，
或經曠野、巖谷、險難，無有疲懈，未曾休息。
然後乃至妙光大城，而問人言：妙光大城在於何所？
人咸報言：妙光城者，今此城是，是大光王之所住處。
時，善財童子歡喜踊躍，作如是念：我善知識在此城中，
我今必當親得奉見，聞諸菩薩所行之行，
聞諸菩薩出要之門，聞諸菩薩所證之法，
聞諸菩薩不思議功德，聞諸菩薩不思議自在，
聞諸菩薩不思議平等，聞諸菩薩不思議勇猛，聞諸菩薩不思議境界廣大清淨。
作是念已，入妙光城。
見此大城，以金、銀、瑠璃、玻瓈、真珠、硨磲、
碼碯七寶所成，七寶深壍七重圍繞，八功德水盈滿其中；
底布金沙，優鉢羅華、波頭摩華、拘物頭華、
芬陀利華徧布其上，寶多羅樹七重行列；
七重金剛以為其垣，各各圍繞，所謂：師子光明金剛垣、
無能超勝金剛垣、不可沮壞金剛垣、不可毀缺金剛垣、
堅固無礙金剛垣、勝妙網藏金剛垣、離塵清淨金剛垣，
悉以無數摩尼妙寶間錯莊嚴，種種眾寶而為埤堄。
其城縱廣一十由旬，周迴八方，面開八門，
皆以七寶周徧嚴飾；毗瑠璃寶以為其地，種種莊嚴甚可愛樂。
其城之內十億衢道，一一道間皆有無量萬億眾生於中止住。
有無數閻浮檀金樓閣，毗瑠璃摩尼網羅覆其上；
無數銀樓閣，赤真珠摩尼網羅覆其上；
無數毗琉璃樓閣，妙藏摩尼網羅覆其上；
無數玻瓈樓閣，無垢藏摩尼王網羅覆其上；
無數光照世間摩尼寶樓閣，日藏摩尼王網羅覆其上；
無數帝青摩尼寶樓閣，妙光摩尼王網羅覆其上；
無數眾生海摩尼王樓閣，#CB08504;光明摩尼王網羅覆其上；
無數金剛寶樓閣，無能勝幢摩尼王網羅覆其上；
無數黑栴檀樓閣，天曼陀羅華網羅覆其上；
無數無等香王樓閣，種種華網羅覆其上。
其城復有無數摩尼網、無數寶鈴網、無數天香網、
無數天華網、無數寶形像網、無數寶衣帳、
無數寶蓋帳、無數寶樓閣帳、無數寶華鬘帳之所彌覆，
處處建立寶蓋、幢、旛。
當此城中，有一樓閣，名：正法藏，阿僧祇寶以為莊嚴，
光明赫奕，最勝無比，眾生見者，心無厭足；彼大光王常處其中。
爾時，善財童子於此一切珍寶妙物，乃至男女六塵境界，
皆無愛著，但正思惟究竟之法，一心願樂見善知識。
漸次遊行，見大光王去於所住樓閣不遠四衢道中，
坐如意摩尼寶蓮華藏廣大莊嚴師子之座，
紺瑠璃寶以為其足，金繒為帳，眾寶為網，上妙天衣以為茵褥。
其王於上結加趺坐，二十八種大人之相、
八十隨好而以嚴身；如真金山，光色熾盛；
如淨空日，威光赫奕；如盛滿月，見者清涼；
如梵天王，處於梵眾；亦如大海，功德法寶無有邊際；
亦如雪山，相好樹林以為嚴飾；亦如大雲，
能震法雷，啟悟羣品；亦如虗空，顯現種種法門星象；
如須彌山，四色普現眾生心海；亦如寶洲，種種智寶充滿其中。
於王座前，有金、銀、瑠璃、摩尼、真珠、珊瑚、
琥珀、珂貝、璧玉諸珍寶聚，衣服、瓔珞及諸飲食無量無邊種種充滿。
復見無量百千萬億上妙寶車、百千萬億諸天妓樂、
百千萬億天諸妙香、百千萬億病緣湯藥資生之具，如是一切悉皆珍好。
無量亂牛，蹄角金色；無量千億端正女人，
上妙栴檀以塗共體；天衣、瓔珞種種莊嚴，
六十四能靡不該練；世情禮則悉皆善解，隨眾生心而以給施。
城邑、聚落、四衢道側，悉置一切資生之具；
一一道傍皆有二十億菩薩，以此諸物給施眾生。
為欲普攝眾生故，為令眾生歡喜故，為令眾生踊躍故，
為令眾生心淨故，為令眾生清涼故，為滅眾生煩惱故，
為令眾生知一切義理故，為令眾生入一切智道故，
為令眾生捨冤敵心故，為令眾生離身、
語惡故，為令眾生拔諸邪見故，為令眾生淨諸業道故。
時，善財童子五體投地，頂禮其足，恭敬右繞，
經無量帀，合掌而住，白言：聖者！
我已先發阿耨多羅三藐三菩提心，而未知菩薩云何學菩薩行？
云何修菩薩道？我聞聖者善能誘誨，願為我說！
時，王告言：善男子！
我淨修菩薩大慈幢行，我滿足菩薩大慈幢行。
善男子！我於無量百千萬億乃至不可說不可說佛所，
問難此法，思惟觀察，修習莊嚴。
善男子！我以此法為王，以此法教敕，以此法攝受，
以此法隨逐世間，以此法引導眾生，以此法令眾生修行，
以此法令眾生趣入，以此法與眾生方便，
以此法令眾生熏習，以此法令眾生起行，
以此法令眾生安住思惟諸法自性，以此法令眾生安住慈心，
以慈為主，具足慈力；如是，令住利益心、
安樂心、哀愍心、攝受心、守護眾生不捨離心、拔眾生苦無休息心。
我以此法令一切眾生畢竟快樂，恒自悅豫，
身無諸苦，心得清涼，斷生死愛，樂正法樂，
滌煩惱垢，破惡業障，絕生死流，入真法海，
斷諸有趣，求一切智，淨諸心海，生不壞信。
善男子！我已住此大慈幢行，能以正法教化世間。
善男子！我國土中一切眾生，皆於我所無有恐怖。
善男子！若有眾生貧窮困乏，來至我所而有求索，
我開庫藏，恣其所取而語之言：莫造諸惡，
莫害眾生，莫起諸見，莫生執著。
汝等貧乏，若有所須，當來我所及四衢道一切諸物，
種種具足，隨意而取，勿生疑難。
善男子！此妙光城所住眾生，皆是菩薩發大乘意，
隨心所欲，所見不同。
或見此城其量狹小，或見此城其量廣大，
或見土砂以為其地，或見眾寶而以莊嚴，
或見聚土以為垣墻，或見寶墻周帀圍繞，
或見其地多諸瓦石，高下不平，或見無量大摩尼寶間錯莊嚴，
平坦如掌，或見屋宅土木所成，或見殿堂及諸樓閣、
階墀、牕闥、軒檻、戶牖，如是一切無非妙寶。
善男子！若有眾生其心清淨，曾種善根供養諸佛，
發心趣向一切智道，以一切智為究竟處，
及我昔時修菩薩行曾所攝受，則見此城眾寶嚴淨，餘皆見穢。
善男子！此國土中一切眾生，五濁世時樂作諸惡，
我心哀愍而欲救護，入於菩薩大慈為首隨順世間三昧之門。
入此三昧時，彼諸眾生所有怖畏心、惱害心、
怨敵心、諍論心，如是諸心悉自消滅。
何以故？入於菩薩大慈為首順世三昧，法如是故。
善男子！且待須臾，自當現見。
時，大光王即入此定。
其城內外六種震動，諸寶地、寶墻、寶堂、
寶殿、臺觀、樓閣、階砌、戶牗，如是一切咸出妙音，悉向於王曲恭敬禮。
妙光城內所有居人，靡不同時歡喜踴躍，
俱向王所舉身投地；村營、城邑一切人眾，
咸來見王，歡喜敬禮；近王所住鳥獸之屬，
互相瞻視，起慈悲心，咸向王前恭敬禮拜；
一切山原及諸草樹，莫不迴轉向王禮敬；
陂池、泉井及以河海，悉皆騰溢，流注王前；
十千龍王起大香雲，激電震雷，注微細雨；
有十千天王，所謂：忉利天王、夜摩天王、
兜率陀天王、善變化天王、他化自在天王，
如是等而為上首，於虗空中作眾妓樂；
無數天女歌詠讚歎，雨無數華雲、無數香雲、
無數寶鬘雲、無數寶衣雲、無數寶蓋雲、
無數寶幢雲、無數寶幡雲，於虗空中而為莊嚴，
供養其王；伊羅婆拏大象王，以自在力，
於虗空中敷布無數大寶蓮華，垂無數寶瓔珞、
無數寶繒帶、無數寶鬘、無數寶嚴具、無數寶華、
無數寶香，種種奇妙以為嚴飾，無數婇女種種歌讚。
閻浮提內，復有無量百千萬億諸羅剎王、
諸夜叉王、鳩槃茶王、毗舍闍王，或住大海，
或居陸地，飲血噉肉，殘害眾生；皆起慈心，
願行利益，明識後世，不造諸惡，恭敬合掌，頂禮於王。
如閻浮提，餘三天下，乃至三千大千世界，
乃至十方百千萬億那由他世界中，所有一切毒惡眾生，悉亦如是。
時，大光王從三昧起，告善財言：善男子！
我唯知此菩薩大慈為首隨順世間三昧門。
如諸菩薩摩訶薩，為高蓋，慈心普蔭諸眾生故；
為修行，下、中、上行悉等行故；為大地，能以慈心任持一切諸眾生故；
為滿月，福德光明於世間中平等現故；
為淨日，以智光明照耀一切所知境故；
為明燈，能破一切眾生心中諸黑闇故；
為水清珠，能清一切眾生心中諂誑濁故；
為如意寶，悉能滿足一切眾生心所願故；
為大風，速令眾生修習三昧入一切智大城中故。
而我云何能知其行，能說其德，能稱量彼福德大山，
能瞻仰彼功德眾星，能觀察彼大願風輪，
能趣入彼甚深法門，能顯示彼莊嚴大海，
能闡明彼普賢行門，能開示彼諸三昧窟，能讚歎彼大慈悲雲？
善男子！於此南方，有一王都，名曰：安住；
有優婆夷，名曰：不動。
汝詣彼問：菩薩云何學菩薩行、修菩薩道？
時，善財童子頂禮王足，繞無數帀，殷勤瞻仰，辭退而去。
commentary::  ^180c32

此下第八，大光王，寄難得行，約願度。
難得者，無障礙願力乃能得故。
善財思念如幻法門，依教趣求，漸次遊行，至妙光城。
城名妙光者，前位悲增，今得無住妙慧，運眾生故。
王名大光者，慈定之智無不該故，廣大願中皆照徹故。
時，善財童子自慶當益，必聞諸菩薩不思議境界廣大清淨。
作是念已，入妙光城。
見此大城有無量眾寶莊嚴，縱廣一十由旬，八方八門。
城內有十億衢道，有無量眾生於此止住，
種種上妙樓閣，種種微妙莊嚴，光明赫奕，最勝無比。
善財見此，皆無愛著，一心願樂見善知識。
然此知識依報莊嚴如此殊勝者，以前所修眾行皆粹於此，
位將滿故。善財見大光王去所住樓閣不遠，四衢中坐蓮華藏師子之座。
四衢者，表以四無量攝眾生故。
王之正報有二十八種大人之相，八十隨好以嚴其身。
相有二十八者，因未滿故，如真金色，光明熾盛，如空中日。
其王座前有無量妙寶莊嚴，衣服、飲食、女人以為給施。
一一道傍有二十億菩薩，以此諸物給施眾生。
此表願度，以攝諸度，以成大願也。
善財見已，五體投地，敬問修菩薩道。
時，王正授法界，先總示法門，告言：我淨修菩薩大慈幢行，我滿足菩薩大慈幢行。
先示此行者，謂大慈首出，離染圓滿故。
後告以得法因緣，曰：我於無量百千億不可說佛所問難此法，
思惟觀察，修習莊嚴。
此言從聞、思、修三慧而入也。
故我以此大慈法門，教化攝受一切眾生，
各令熏修，求一切智。
我住此大慈幢行，能以正法教化世間。
我以此下，有十二行經言：化眾生事，此以法施。
又若有貧窮眾生求索我者，我開庫藏，恣其所取。
有四行經言：其財施。
上言化生，以財、法二施隨心所欲故。
所感果報，亦隨各見不同。
有十行經言：各見此城淨穢不同。
此由我大慈隨順世間三昧所感。
有五行經言：此三昧之事。
時大光王為善財即入此定，以示其相。
王入此定，其城內外六種震動：一切樓臺、
戶牖之中，咸出妙音；一切山原、草木、叢林，
皆迴轉向王低首；一切江河、陂池、井泉，
皆向王流注；有諸天、龍王、八部眾等，各隨所有微妙供養，充滿空中。
如是有二十一行經言：定中所現境界，以彰大慈三昧之業用。
惟大光王以大慈三昧攝化眾生，今以此三昧境界直示善財。
然入定時，情與無情皆感動歸向者，表同體大慈，
物我一體，故皆隨三昧迴轉也。
大哉慈行！以慈行愈大，故願力益廣，所以圓滿，此所以為難得也。
時大王從三昧起，告善財言：我惟知此菩薩大慈為首，隨順世間三昧門如此而已。
如諸菩薩慈心高蓋，普蔭眾生等種種大慈悲雲，非我所知。
乃謙己推勝云：此南方有一王都，名曰安住；
有優婆夷，名曰不動。
汝可往問。時善財童子頂禮瞻仰，辭退而去。
orig::  ^182c20

爾時，善財童子出妙光城，遊行道路，正念思惟大光王教，
憶念菩薩大慈幢行門，思惟菩薩隨順世間三昧光明門，
增長彼不思議願福德自在力，堅固彼不思議成熟眾生智，
觀察彼不思議不共受用大威德，憶念彼不思議差別相，
思惟彼不思議清淨眷屬，思惟彼不思議所作業；
生歡喜心，生淨信心，生猛利心，生欣悅心，
生踊躍心，生慶幸心，生無濁心，生清淨心，
生堅固心，生廣大心，生無盡心。
如是思惟，悲泣流淚，念善知識實為希有，
出生一切諸功德處，出生一切諸菩薩行，
出生一切菩薩淨念，出生一切陀羅尼輪，
出生一切三昧光明，出生一切諸佛知見，
普雨一切諸佛法雨，顯示一切菩薩願門，
出生難思智慧光明，增長一切菩薩根芽。
又作是念：善知識者，能普救護一切惡道，
能普演說諸平等法，能普顯示諸夷險道，
能普開闡大乘奧義，能普勸發普賢諸行，
能普引到一切智城，能普令入法界大海，
能普令見三世法海，能普授與眾聖道場，能普增長一切白法。
善財童子如是悲哀思念之時，彼常隨逐覺悟菩薩、
如來使天，於虗空中而告之言：善男子！
其有修行善知識教，諸佛世尊悉皆歡喜；
其有隨順善知識語，則得近於一切智地；
其有能於善知識語無疑惑者，則常值遇一切善友；
其有發心願常不離善知識者，則得具足一切義利。
善男子！汝可往詣安住王都，即當得見不動優婆夷大善知識。
時，善財童子從彼三昧智光明起，漸次遊行，
至安住城，周徧推求不動優婆夷今在何所？
無量人眾咸告之言：善男子！
不動優婆夷身是童女，在其家內，父母守護，與自親屬無量人眾演說妙法。
善財童子聞是語已，其心歡喜，如見父母，即詣不動優婆夷舍。
入其宅內，見彼堂宇，金色光明普皆照耀；
遇斯光者，身意清涼。
善財童子光明觸身，即時獲得五百三昧門，
所謂：了一切希有相三昧門、入寂靜三昧門、
遠離一切世間三昧門、普眼捨得三昧門、
如來藏三昧門，得如是等五百三昧門；
以此三昧門故，身心柔輭，如七日胎。
又聞妙香，非諸天、龍、乾闥婆等人與非人之所能有。
善財童子前詣其所，恭敬合掌，一心觀察，
見其形色端正殊妙，十方世界一切女人無有能及，況其過者！
唯除如來及以一切灌頂菩薩。
口出妙香，宮殿莊嚴，并其眷屬悉無與等，況復過者！
十方世界一切眾生，無有於此優婆夷所起染著心；
若得暫見，所有煩惱悉自消滅。
譬如百萬大梵天王，決定不生欲界煩惱；
其有見此優婆夷者，所有煩惱應知亦然。
十方眾生觀此女人皆無厭足，唯除具足大智慧者。
爾時，善財童子曲躬合掌，正念觀察，見此女人，
其身自在不可思議，色相顏容世無與等，
光明洞徹物無能障，普為眾生而作利益，
其身毛孔恒出妙香，眷屬無邊，宮殿第一，
功德深廣莫知涯際；心生歡喜，以頌讚曰：
　　守護清淨戒，修行廣大忍，精進不退轉，
　　光明照世間。 ^183b18

爾時，善財童子說此頌已，白言：聖者！
我已先發阿耨多羅三藐三菩提心，而未知菩薩云何學菩薩行？
云何修菩薩道？我聞聖者善能誘誨，願為我說！
時，不動優婆夷以菩薩柔輭語、悅意語，
慰喻善財而告之言：善哉！
善哉！善男子！汝已能發阿耨多羅三藐三菩提心。
善男子！我得菩薩難摧伏智慧藏解脫門，
我得菩薩堅固受持行門，我得菩薩一切法平等地總持門，
我得菩薩照明一切法辯才門，我得菩薩求一切法無疲厭三昧門。
善財童子言：聖者！
菩薩難摧伏智慧藏解脫門，乃至求一切法無疲厭三昧門，
境界云何？童女言：善男子！
此處難知。善財白言：唯願聖者！
承佛神力，為我宣說。
我當因善知識，能信、能受、能知、能了，趣入觀察，
修習隨順，離諸分別，究竟平等。
優婆夷言：善男子！
過去世中，有劫名：離垢，佛號：修臂。
時，有國王，名曰：電授，唯有一女，即我身是。
我於夜分廢音樂時，父母、兄弟悉已眠寢，五百童女亦皆昏寐。
我於樓上仰觀星宿，於虗空中見彼如來如寶山王，
無量無邊天龍八部、諸菩薩眾所共圍繞，
佛身普放大光明網，周徧十方無所障礙，佛身毛孔皆出妙香。
我聞是香，身體柔輭，心生歡喜，便從樓下至於地上，
合十指爪，頂禮於佛。
又觀彼佛，不見頂相；觀身左右，莫知邊際；
思惟彼佛，諸相隨好，無有厭足。
竊自念言：此佛世尊作何等業，獲於如是上妙之身，
相好圓滿，光明具足，眷屬成就，宮殿嚴好，
福德、智慧悉皆清淨，總持、三昧不可思議，
神通自在，辯才無礙？
善男子！爾時，如來知我心念，即告我言：
汝應發不可壞心，滅諸煩惱；應發無能勝心，
破諸取著；應發無退怯心，入深法門；應發能堪耐心，
救惡眾生；應發無迷惑心，普於一切諸趣受生；
應發無厭足心，求見諸佛無有休息；應發無知足心，
悉受一切如來法雨；應發正思惟心，普生一切佛法光明；
應發大住持心，普轉一切諸佛法輪；應發廣流通心，
隨眾生欲，施其法寶。
善男子！我於彼佛所聞如是法，求一切智、
求佛十力、求佛辯才、求佛光明、求佛色身、
求佛相好、求佛眾會、求佛國土、求佛威儀、
求佛壽命；發是心已，其心堅固猶如金剛，一切煩惱及以二乘悉不能壞。
善男子！我發是心已來，經閻浮提微塵數劫，
尚不生於念欲之心，況行其事！
爾所劫中，於自親屬不起瞋心，況他眾生！
爾所劫中，於其自身不生我見，況於眾具而計我所！
爾所劫中，死時、生時及住胎藏，未曾迷惑起眾生想及無記心，
況於餘時！爾所劫中，乃至夢中，隨見一佛未曾忘失，何況菩薩十眼所見！
爾所劫中，受持一切如來正法，未曾忘失一文、
一句；乃至世俗所有言辭尚不忘失，何況如來金口所說！
爾所劫中，受持一切如來法海，一文一句無不思惟，
是不觀察；乃至一切世俗之法，亦復如是。
爾所劫中，受持如是一切法海，未曾於一法中不得三昧；
乃至世間技術之法，一一法中悉亦如是。
爾所劫中，住持一切如來法輪，隨所住持，
未曾廢捨一文一句；乃至不曾生於世智，唯除為欲調眾生故。
爾所劫中，見諸佛海，未曾於一佛所不得成就清淨大願；
乃至於諸化佛之所，悉亦如是。
爾所劫中，見諸菩薩修行妙行，無有一行我不成就。
爾所劫中，所有眾生，無一眾生我不勸發阿耨多羅三藐三菩提心，
未曾勸一眾生發於聲聞、辟支佛意。
爾所劫中，於一切佛法，乃至一文一句不生疑惑，
不生二想，不生分別想，不生種種想，不生執著想，
不生勝劣想，不生愛憎想。
善男子！我從是來，常見諸佛，常見菩薩，
常見真實善知識，常聞諸佛願，常聞菩薩行，
常聞菩薩波羅蜜門，常聞菩薩地智光明門，
常聞菩薩無盡藏門，常聞入無邊世界網門，
常聞出生無邊眾生界因門，常以清淨智慧光明除滅一切眾生煩惱，
常以智慧生長一切眾生善根，常隨一切眾生所樂示現其身，
常以清淨上妙言音開悟法界一切眾生。
善男子！我得菩薩求一切法無厭足莊嚴門，
我得一切法平等地總持門，現不思議自在神變，汝欲見不？
善財言：唯！我心願見。
爾時，不動優婆夷坐於龍藏師子之座，
入求一切法無厭足莊嚴三昧門、不空輪莊嚴三昧門、
十力智輪現前三昧門、佛種無盡藏三昧門，入如是等一萬三昧門。
入此三昧門時，十方各有不可說佛剎微塵數世界六種震動，
皆悉清淨瑠璃所成。
一一世界中，有百億四天下、百億如來，
或住兜率天乃至般涅槃；一一如來放光明網，
周徧法界道場眾會，清淨圍繞，轉妙法輪，開悟羣生。
時，不動優婆夷從三昧起，告善財言：善男子！
汝見此不？善財言：唯！
我皆已見。優婆夷言：善男子！
我唯得此求一切法無厭足三昧光明，
為一切眾生說微妙法，皆令歡喜。
如諸菩薩摩訶薩，如金翅鳥，遊行虗空，
無所障礙，能入一切眾生大海，見有善根已成熟者，
便即執取置菩提岸；又如商客，入大寶洲，
採求如來十力智寶；又如漁師，持正法網，
入生死海，於愛水中漉諸眾生；如阿修羅王，
能徧撓動三有大城諸煩惱海；又如日輪，
出現虗空，照愛水泥，令其乾竭；又如滿月，
出現虗空，令可化者心華開敷；又如大地，
普見平等，無量眾生於中止住，增長一切善法根芽；
又如大風，所向無礙，能拔一切諸見大樹；
如轉輪王，遊行世間，以四攝事攝諸眾生。
而我云何能知、能說彼功德行？
善男子！於此南方，有一大城，名：無量都薩羅；
其中有一出家外道，名曰：徧行。
汝往彼問：菩薩云何學菩薩行、修菩薩道？
時，善財童子頂禮其足，繞無量帀，殷勤瞻仰，辭退而去。
commentary::  ^184a20

第九、不動優婆夷，寄善法行，約力度。
自發心來，於一切法無不得定，煩惱二乘不能動故，亦令眾生心不動故。
以智修慈，故示以女。
居王都者，王子位故。
智契實法，不為緣壞，名為安住。
言善法者，說法授人，動成物軌，思擇修習一切法故。
善財初依教趣求，正念思惟大光王教，
種種憶念觀察，思修前法，生歡喜心，因修得益，故有十一種心。
如是思惟，悲泣流淚，念善知識實為希有，
為出生一切諸功德處，有九行經，皆思念之事，廣歎友能。
如是思惟時，如來使空中天而告之以隨善知識教，
有六行半經，皆空中天教示之事，推功歸友。
然善財一向求善知識，但是精勤不倦，
至此而言悲泣流淚者，修悲將滿故，積悲於此天，乃歡往後友。
時，善財童子漸次遊行，至安住城，推求不動優婆夷今在何所。
時，眾生告言：此優婆夷身是童女，在其家內，
父母守護，與自親屬演說妙法。
善財聞已，即詣其舍，入其宅內，見彼堂宇金色，
光明照耀，遇斯光者，身意清涼。
善財身觸其光，頓得五百三昧門，身心柔軟，如七日胎。
善財前詣其所，恭敬合掌，一念觀察，見其正報殊妙，
有七行半經，言其形相端好，唯除如來，餘無及者。
爾時，善財見此女人，其身心自在，色相容顏，
世無等者，乃先說偈讚，然後陳已發心，諮問法要。
時，不動優婆夷先以軟語慰讚，次乃正授法界，
告言：我得菩薩難摧伏智慧藏解脫門，
又得堅固受持行門，又得一切法等地總持門，
又得照明一切法辯才門，又得求一切無疲厭三昧門。
所以此位得五種法門者，此亦同九地，
當法師位，須廣知故。
此五種門，疏有多義。
次善財徵問五種三昧之業用境界云何。
童女曰：此處難知。
則已示其三昧廣大深遠矣。
善財重請，自陳堪受。
時優婆夷先明得法因緣，云：過去世中有佛，號修臂如來。
修者，長也。臂有提挈之義，表大悲為手，提挈眾生故。
時國王唯有一女，即我身是。
我於夜分樓上仰觀，於空中見彼如來，
心生歡喜，便從樓下瞻禮彼佛，請問法要。
時彼如來為我說法。
我是時發心已來，經閻浮提微塵數劫，
尚不生一念欲心，歷事多佛，所得法門，一字不忘。
我從是來，劫劫生生以妙言音開悟法界一切眾生。
如此有四十八行經，具敘往因之事，釋上難知。
次言我得菩薩求一切法無厭足莊嚴門，
乃問善財：汝欲見否？
善財言：願見！時優婆夷即入此三昧，顯示業用，即見十方微塵數如來示現八相利生之事。
時優婆夷從三昧起，問善財言：汝見此否？
善財言：我皆已見。
優婆夷言：我惟得此求一切法無厭足三昧而已，以此三昧光明為眾生說法。
如諸菩薩廣大攝生事業，非我所知，乃謙己推勝。
於此南方有都薩羅城，有一出家外道，
名曰徧行，汝可往問。
善財頂禮，辭退而去。
大方廣佛華嚴經綱要卷第六十六
 ^185b6
