金剛般若波羅蜜經宗通卷六
other:: 
# 十七斷無為何有相好疑
○十七、斷無為何有相好疑
此疑從前如來者，即諸法如義而來。
如義者，如如不動義也，即是無為法。
既言無為法身是佛，何以成就相好亦名為佛？
此約法身疑色身也。
故經云：
orig::  ^31c11

須菩提，於意云何？
佛可以具足色身見不？
不也，世尊。如來不應以具足色身見。
何以故？如來說具足色身，即非具足色身，是名具足色身。
須菩提，於意云何？
如來可以具足諸相見不？
不也，世尊。如來不應以具足諸相見。
何以故？如來說諸相具足，即非具足，是名諸相具足。
commentary::  ^31c17

傅大士頌曰：八十隨形好，相分三十二。
應物萬般形，理中非一異。
人．法兩俱遣，色．心齊一棄。
所以證菩提，實由諸相離。 ^31c29

通曰：傅大士本彌勒化身，應此方機，頌出金剛般若甚深義，
實此經之鐍鑰也。
諸相非相之旨，言之不啻再三，豈至重出而無意味。
緣須菩提已得人空，故知三十二相即是非相，明得法身邊事。
至此又空其法，故知非相是名為相，明得法身向上事。
所謂人法兩俱遣也。
明得非相，已棄色矣。
明得非非相，又棄心矣。
所謂色心齊一棄也。
人法俱空，色心齊棄，所以證於菩提。
非空非色，非一非異，說法身非是色身，而色身未嘗不是法身。
法身固不可以相見，而亦不可以離相見。
相而無相，無相而相，其斯為至妙至妙者乎。 ^31c35

功德施論曰：法身畢竟非色身，如三十二相、
八十種好，皆色身也。
法身畢竟非法相，如具足八萬四千相好，
具足十身靈相，皆法相也。 ^32a10

彌勒菩薩偈曰：法身畢竟體，非彼相好身，
以非相成就，非彼法身故。 ^32a16

所以經云：不應以具足色身見，不應以具足諸相見也。
然此相好二種，亦非不佛，此二不離法身故。
如金畢竟非師子，亦非無金，以師子不離於金故。 ^32a18

彌勒菩薩偈曰：不離於法身，彼二非不佛，
故重說成就，亦無二及有。 ^32a24

所以經云：是名具足色身，是名諸相具足也。
依第一義，不應以色相見於法身，故說非身。
依世俗言說，即於色相而見法身，故說具足。
亦得言無，亦得言有，故曰亦無二及有也。
無而不無，是謂真無。
有而不有，是謂妙有。
非具甚深般若智，固難了此。 ^32a26

黃檗云：十方諸佛實無少法可得名為阿耨菩提，
祇是一心，實無異相，亦無光彩，亦無勝負。
無勝故無佛相，無負故無眾生相。 ^32a36

僧云：心既無相，豈得全無三十二相．八十種好化度眾生耶？
檗云：三十二相屬相，凡所有相皆是虗妄。
八十種好屬色，若以色見我，是人行邪道，不能見如來。
黃檗此語單明非句，令人直下見性。 ^32a42

僧問洞山：如何是佛？
山云：麻三斤。雪竇頌云：金烏急，玉兔速，善應何曾有輕觸？
展事投機見洞山，跛鱉盲龜入空谷。
華簇簇，錦簇簇，南地竹兮北地木。
因思長慶陸大夫解道：合笑不合哭。
咦！僧問智門：洞山道：麻三斤。
意旨如何？智門云：華簇簇，錦簇簇。
會麼？僧云：不會。智門云：南地竹兮北地木。
僧回，舉似洞山，山云：我不為汝說，我為大眾說。
遂上堂云：言無展事，語不投機，承言者喪，滯句者迷。 ^32b2

又陸亘大夫久參南泉，泉遷化，亘入寺下祭，却呵呵大笑。
院主云：先師與大夫有師資之義，何不哭？
大夫云：道得即哭。
院主無語，亘大哭云：蒼天！
蒼天！先師去世遠矣。
後來長慶聞云：大夫合笑不令哭。
雪竇牽合成此一頌，後下一咦字，却與洞山相見。
於此明得，方知所謂麻三斤云者，是相是非相，
是可見佛是不可見佛，當別具一隻眼。
other:: 
# 十八斷無身何以說法疑
○十八、斷無身何以說法疑 ^32b18

此疑從上身相不可得見而來，若第一義佛境界不可以身相得見，
如來亦必離身相而說法也。
聲不自聲，依色而發，既無所依之色，何以有能依之聲？
為遣此疑，故經云：
orig::  ^32b34

須菩提！汝勿謂如來作是念：我當有所說法。
莫作是念。何以故？
若人言：如來有所說法。
即為謗佛，不能解我所說故。
須菩提！說法者，無法可說，是名說法〔下段魏譯〕。 ^32b42

爾時慧命須菩提白佛言：世尊！
頗有眾生，於未來世，聞說是法，生信心不？
佛言：須菩提！彼非眾生，非不眾生。
何以故？須菩提！眾生眾生者，如來說非眾生，是名眾生。
commentary::  ^32b48

通曰：如來不可以身相見，亦不可以離身相見，
非身而身，是為妙身。
如佛法亦然，佛法不可以言說顯，亦不可以離言說顯，
無說而說，是為妙說。
前謂無有定法，如來可說，法無定法，猶帶法在，
說無定說，猶帶說在，不能無說，焉可無身？
既已無身，將誰說法？
至此一法也，無本無可說，身即無身之身，
說即無說之說，非上聖之資，固難信也。 ^32c12

刊定記曰：汝勿謂如來有所說法，法身無為，
實無能說之者，猶如空谷響。
答：實無作響之者。
凡有所說法，必先作是念：佛雖說法，而無說法之心，
猶如谷雖應聲，而無應聲之念。
能說、所說二種差別，皆無所有。
汝莫作是念，謂如來有所說法也。
以何義故，莫作是念耶？
如來本際不離於法界，法界平等，語即默，
默即語，說無自相，即本無說。
若謂如來有所說法者，即謗佛也，不能解我無說之說故。
夫說法者，當如法說，名真說法。
法本離一切名相分別，不見少有真實體性而可說者。
說既無體，將何為說？
若稱此說是如法說，故名說法也。 ^32c24

彌勒菩薩偈曰：如佛法亦然，所說二差別，
不離於法界，說法無自相。 ^32c46

法身既不離法界，所說之法亦復不離法身，故成非有。
夫說法如是，何嘗有所說哉？
須菩提解空第一，以慧為命，聞說是法，
信心不逆，未足為難。
故問：未來眾生正法日遠，頗有聞是言說而生信心者乎？
世尊！則以眾生非一定是眾生也。
一切眾生皆有佛性，安知其無能信者？
故謂彼非眾生，非不眾生。
言彼能信者，原有聖體，非是眾生；然未離凡品，非不是眾生也。
以何義故，說非眾生，又名眾生耶？
眾生眾生云者，如來說非眾生，以第一義中即五蘊、
異五蘊，推求其體，悉不可得，故說非眾生也。
云何非不眾生？以俗諦言說，依於五蘊業果相應施設，故說是名眾生也。
是則名眾生，實不眾生。
眾生具有聖性，能為信之根本，何患其不能信此甚深法界耶？ ^32c48

彌勒菩薩偈曰：所說說者深，非無能信者，
非眾生眾生，非聖非不聖。 ^33a28

謂非眾生之眾生，不可謂聖，未嘗不可為聖也。
能如是觀於眾生，即眾生，離眾生，又何疑於無說之說哉？
須菩提尊者在巖中宴坐，諸天雨華讚歎。
者曰：空中雨華讚歎，復是何人？
云何讚歎？天曰：我是梵天，敬重尊者善說般若。
者曰：我於般若未嘗說一字，汝云何讚歎？
天曰：如是尊者無說，我乃無聞，無說無聞，是真說般若。 ^33a30

又維摩詰問文殊師利：何等是菩薩入不二法門？
文殊師利曰：如我意者，於一切法，無言無說，
無示無識，離諸問答，是為入不二法門。
於是文殊師利問維摩詰言：我等各自說已，仁者當說何等是菩薩入不二法門？
維摩默然。天童頌云：曼殊問疾老毗耶，不二門開看作家。
泯表粹中誰賞鑑，忘前失後莫咨嗟。
區區投璞兮楚庭臏士，璨璨報珠兮隋城斷蛇。
休點破，絕玼瑕，俗氣渾無却較些。
然則無說之說，諸佛菩薩皆然，又何疑於世尊。
other:: 
# 十九斷無法如何修證疑
○十九、斷無法如何修證疑 ^33a42

此疑從前十二．十三疑中，無法得阿耨菩提而來。 ^33b16

功德施論曰：若第一義佛境界色身．言說身皆不可得，
曾無有法是所覺知者，云何離於正知次第而名無上正等覺耶？
既無法體，其誰修證？
為遣此疑，故經云：
orig::  ^33b18

須菩提白佛言：世尊！
佛得阿耨多羅三藐三菩提，為無所得耶？
佛言：如是，如是！須菩提！
我於阿耨多羅三藐三菩提，乃至無有少法可得，是名阿耨多羅三藐三菩提。
復次，須菩提！是法平等，無有高下，是名阿耨多羅三藐三菩提。
以無我．無人．無眾生．無壽者，修一切善法，即得阿耨多羅三藐三菩提。
須菩提！所言善法者，如來說即非善法，是名善法。 ^33b26

唐譯云：復次，善現！
是法平等，於其中間無不平等，故名無上正等菩提。
以無我性、無有情性、無命者性、無士夫性、
無補特伽羅等性平等，故名無上正等菩提。
一切善法無不現證，一切善法無不妙覺。
善現！善法、善法者，如來一切說為非法，
是故如來說名善法、善法。
commentary::  ^33b40

傅大士頌曰：水陸同真際，飛行體一如。
法中何彼此，理上豈親疏。
自他分別遣，高下識情除。
了斯平等性，咸共入無餘。 ^33c4

通曰：前十二．十三疑中，如來說實無有法得無上菩提，須菩提豈不信其無？
第恐未來眾生以非身非說一切皆無，
遂謂法身亦無，故問佛得無上菩提為無得耶？
其所云無得者良是，非謂其無得而遂無無上菩提也，故曰是名無上正等菩提。
有少法在，即有高下，惟一法也。
無故一切平等，以平等故聖凡一體。
以此自證，即無身相可得；以此度生，即無言說相可得。
令一切眾生皆入無餘涅槃，實無一眾生得滅度者，蓋以此也。 ^33c10

秦譯云：修一切善法，則得阿耨多羅三藐三菩提。
前云無有少法，此云修一切善法。
前云無得，此云則得覺。
語意相戾。唐譯云：以平等故，名無上正等菩提。
一切善法，無不現證。
一切善法，無不妙覺。
此於菩提，但言名而不言得。
一切善法，但言證而不言修。
似於向上一路，更為精切。 ^33c26

刊定記曰：前文中皆言無法得菩提，若如來不得一法，
云何轉捨二障、轉得二果？
既若轉得菩提，豈是不得一法？
佛答有三：一答無法可得為正覺，二答平等為正覺，三答正助修善為正覺。
初答如文可見。無有少法可得者，即菩提處也。
無有少法可證菩提，即無有少法能過之者，故名無上。
此以無法為正覺也。
復次須菩提下四句，以平等為正覺也。
如來清淨法身平等無差別故，其法無不齊等、
無有少增，故名無上。
在聖不增故無高，居凡不減故無下，一切平等本來不失，更何有得？ ^33c38

彌勒菩薩偈曰：彼處無少法，知菩提無上，
法界不增減，淨平等自相。 ^34a10

然雖無法，然雖平等，非謂不修得成正覺。
又復其法是無我等相，遠離諸相即是平等。
又彼法無我，自體真實，竟無一法可得，故名無上。
又復於諸方便亦是無上，所有善法皆圓滿故，名為無上。
云何善法有體可得，而能證無所得理？
法不相似，豈得成因？
所言善法者，如來說為非法。
由有漏性不能持故，說名非善。
由無漏性決定能持是善性故，彼漏非是淨法。
此離於漏法，即是清淨法，故曰彼法。
若有漏法故，名非善法。
以無有漏法故，是故名為善法。
以決定無漏善法故，猶云君子人與君子人也。 ^34a12

彌勒菩薩偈曰：有無上方便，及離於漏法，
是故非淨法，即是清淨法。 ^34a32

故修證平等性者，雖非淨法，然修而無修，
證而無證，即無有少法可得，故謂之曰清淨也。 ^34a34

溈山一日指田問仰山曰：這丘田那頭高，這頭低？
仰曰：却是這頭高，那頭低。
溈曰：你若不信，向中間立，看兩頭。
仰曰：不必立中間，亦莫住兩頭。
溈曰：若如是，著水看，水能平物。
仰曰：水亦無定，但高處高平，低處低平。
溈便休。甚矣！證平等之難也。
住兩頭則不平，立中間則不平，以水能平物則不平，
乃至無有少法則平，高也平，低也平。
惟如是見得，足知自他同一涅槃性海也。
other:: 
# 二十斷所說無記非因疑
○二十、斷所說無記非因疑 ^34a38

此疑從上修善法而來，如云修一切善法則得菩提者，
是善法攝，非無記攝也。
若前所云持說四句偈等，但以名、句、文三者無記性攝，
無記性法中無因果故，豈有能得菩提之理耶？
為遣此礙，故經云：
orig::  ^34b10

須菩提！若三千大千世界中，所有諸須彌山王，
如是等七寶聚，有人持用布施。
若人以此般若波羅蜜經，乃至四句偈等，
受持．讀誦．為他人說，於前福德，百分不及一，
千萬億分，乃至算數譬喻所不能及。
commentary::  ^34b18

傅大士頌曰：施寶如沙數，唯成有漏因。
不如無我觀，了妄乃名真。
欲證無生忍，要假離貪瞋。
人法知無我，逍遙出六塵。 ^34b26

通曰：較量寶施，何啻再三。
而此又舉之，以破無記非因之疑。
謂修一切善法，不著於相，是為菩提因，固矣。
然佛所說法，皆自無漏善性中流出，離言說相。
而持說者，實能示菩提之因。
此可見般若之妙，不但一切善法，以離相故，而證菩提。
雖文字無記性法，亦以無相故，而證菩提也。
此豈寶施如沙，成有漏因者可及哉。
故佛舉三千大千世界，一世界中，有一須彌山王，
高廣無量，而七寶聚積，與之齊等。
有人持此布施，福德可謂多矣。
若人以此無相無住般若波羅蜜經，乃至四句偈等，
以之受持，自利也。
以之演說，利他也。
此於經中，於詮真理，因之悟解起行，能趣菩提。
由非離此能得菩提，故知藉斯菩提方契。
故此宣說法寶，量等虗空，不可思議。
於前無數寶施，福德不啻千百萬億倍。
算數譬喻，皆不能及。 ^34b32

彌勒菩薩偈曰：雖言無記法，而說示彼因，
是故一法寶，勝無量珍寶。
數力無似勝，無似因亦然，一切世間法，不可得為喻。 ^34c12

謂是算勢類因四種差別，無有其喻能比況者。
一者數勝，乃至算數所不能及。
二者勢勝，如強弱力不相並。
三者類勝，如貴賤人不相似。
四者因勝，言彼不可與此為因。
持說之功德若是，可不益勤精進勇猛心哉。 ^34c16

昔香至王施無價寶珠於二十七祖般若多羅尊者。
祖以所施珠問三王子曰：此珠圓明，有能及否？
第一王子．第二王子皆曰：此珠七寶中尊，固無踰也。
非尊者道力，執能受之。
第三王子曰：此是世寶，未足為上。
於諸寶中，法寶為上。
此是世光，未足為上。
於諸光中，智光為上。
此是世明，未足為上。
於諸明中，心明為上。
此珠光明，不能自照。
要假智光，光辨於此。
既辨此已，即知是珠。
既知是珠，即明其寶。
若明其寶，寶不自寶。
若辨其珠，珠不自珠。
珠不自珠者，要假智珠以辨世珠。
寶不自寶者，要假智寶以明法寶。
然則師有其道，其寶即現。
眾生有道，心寶亦然。
祖歎其辨慧，乃復問曰：於諸物中，何物無相？
曰：於諸物中，不起無相。
又問：於諸物中，何物最大？
曰：於諸物中，法性最大。
祖知是法嗣，以如來正法眼付之。
後六祖亦曰：乘船永世求珠，不知身是七寶。
是二祖師深明法寶，非世寶可及。
other:: 
# 二十一斷平等云何度生疑
○二十一、斷平等云何度生疑 ^34c24

此疑從第十九疑中是法平等而來。
功德施論曰：是法平等無有高下，即無眾生可度。
若如來說非眾生者，云何不與餘教相違？
如有經言：無量眾生以得我為善知識故，生等諸苦並皆解脫。
既度眾生即有高下，何為平等？
為遣此疑，故經云：
orig::  ^35a12

須菩提！於意云何？
汝等勿謂如來作是念：我當度眾生。
須菩提！莫作是念。
何以故？實無有眾生如來度者。
若有眾生如來度者，如來則有我、人、眾生、壽者。
須菩提！如來說有我者，即非有我，而凡夫之人以為有我。
須菩提！凡夫者，如來說即非凡夫，是名凡夫。
commentary::  ^35a22

通曰：此疑雖以平等而疑度生，實以度生而顯平等也。 ^35a32

彌勒菩薩偈曰：平等真法界，佛不度眾生，
以名共彼陰，不離於法界。 ^35a34

夫一真法界之中，五蘊皆空，聖名凡號，一無所有。
眾生待蘊而成，既無五蘊，即無眾生。
眾生名且無，何從而度之？
故實無眾生得滅度者，是真證平等法界性也。 ^35a36

刊定記曰：於意云何五句，遮其錯解也。
何以故二句，示其正見也。
徵意云：以何義故，令不作是念？
釋意云：以實無眾生為如來所度故。
一真法界，原自平等。
佛是極證之人，已全是法界。
眾生雖未得證，然緣生無體，亦同法界，豈可將法界度於法界？
故無眾生，如來度也。
若實有眾生異於如來為所度者，此則不如法界，
不了緣生，便有我、人、眾生、壽者等相。
爾#CB08504;未忘，名為我取如來無是也。 ^35a42

彌勒菩薩偈曰：取我度為過，以取彼法是，
取度眾生故，不取彼應知。 ^35b10

彼即指上四相也。
如來何以無我取耶？
如來所說有我者，無體性義，即為非我。
本自無我，又安所取？
故無我、人、眾生、壽者等相，無體可得故。
若如來取有眾生為我度者，此即是取相之過。
以著彼五陰法是眾生故，即與我執過同。
欲令眾生得解脫者，有如是相，故不應取。
既無我執，何用更言不取耶？
以諸凡夫顛倒妄取，執為有我，不能解脫，故說妄取有我。
是凡夫之人未為聖者，不能生聖法，故名凡夫也。
彼凡夫各封於我，差別而生，名凡夫生。
然第一義中更無凡夫可得，但以世俗言說，名凡夫生耳。
以上展轉拂迹，謂如來本來無我，但凡夫執之為我，故說無我法以度凡夫。
究竟凡夫亦本無我，不但無我，且無凡夫。
如夢人見虎，虎與夢人皆不可得，何處更有眾生可度耶？ ^35b12

前後四處，皆說度而無度。
最初令離我度生，十一疑能度者是我，
十四疑無我而誰度，此疑真界平等，不合度生。
至是發明實無眾生得滅度者，極詳且著矣。 ^35b40

溈山餧鵶生飯，回頭見仰。
山曰：今日為伊上堂一上。
仰曰：某甲隨例得聞。
溈曰：聞底事作麼生？
仰曰：鵶作鵶鳴，鵲作鵲噪。
溈曰：爭奈聲色何？
仰曰：和尚適來道甚麼？
溈曰：我祇道為伊上堂一上。
仰曰：為甚麼喚作聲色？
溈曰：雖然如此，驗過也無妨。
仰曰：大事因緣又作麼生驗？
溈竪起拳。仰曰：終是指東畫西。
溈曰：子適來問甚麼？
仰曰：問和尚大事因緣。
溈曰：為甚麼喚作指東畫西？
仰曰：為著聲色故，某甲所以問過。
溈曰：並未曉了此事。
仰曰：如何得曉了此事？
溈曰：寂子聲色，老僧東西。
仰曰：一月千江，體不分水。
溈曰：應須與麼始得。
仰曰：如金與金，終無異色，豈有異名？
溈曰：作麼生是無異名底道理？
仰曰：瓶盤釵釧券盂盆。
溈曰：寂子說禪，如師子吼，驚散狐狼野干之屬。
於此明得無異名底道理，方知以名共彼陰，
不離於法界，是最上第一義。
other:: 
# 二十二斷以相比知真佛疑
○二十二、斷以相比知真佛疑 ^35b46

此疑從第十七疑中，如來不應以色身諸相見而來。
前文云：即非具足色身。
又云：是名具足色身。
既云即非諸相具足，又云是名諸相具足。
彼中意者，法身畢竟非相好，相好亦非不，
佛由無相故，現相不離法身。
所以疑云：既無相故，方能現相。
則但見於相，便知無相也。
法身既不離於色相，則知法身為福相成就，似可比類而知。
為遣此疑，故經云：
orig::  ^35c32

須菩提，於意云何？
可以三十二相觀如來不？
須菩提言：如是，如是，以三十二相觀如來。
佛言：須菩提，若以三十二相觀如來者，轉輪聖王則是如來。
須菩提白佛言：世尊，如我解佛所說義，不應以三十二相觀如來。
爾時，世尊而說偈言： ^35c46

若以色見我，以音聲求我，是人行邪道，不能見如來。 ^36a8

唐譯云：佛告善現：於汝意云何？
可以諸相具足觀如來不？
善現答言：如我解佛所說義，不應以諸相具足觀於如來。
佛言：善現！善哉，善哉！
如是，如是！如汝所說，不應以諸相具足觀於如來。
善現！若以諸相具足觀如來者，轉輪聖王應是如來，
是故不應以諸相具足觀於如來，如是應以諸相非相觀於如來。
爾時，世尊而說偈曰： ^36a10

諸以色觀我，以音聲尋我，彼生履邪斷，不能當見我。
應觀佛法性，即導師法身，法性非所識，故彼不能了。
commentary::  ^36a24

傅大士頌曰：涅槃含四德，唯我契真常。
齊名八自在，獨我最靈長。
非色非聲相，心識豈能量。
看時不可見，悟理即形彰。 ^36a28

通曰：上言平等法界，無佛無眾生之謂也。
如來說凡夫，即非凡夫，已無眾生相可得。
雖無眾生，豈無如來乎？
然諸相即如來所現，所謂無相而相也。
諸相即不離法身，所謂相而無相也。
既可以無相顯相，亦可以相顯無相。
比類而觀，似可以相知。
佛不知諸相無性，非真實法體，故不可有比觀。
而真實法性，不但離於聲色，亦且遠於知見，將何從而觀之？
故知所謂我者，即涅槃四德之我，本非所識。
識且不能，安見其有？
此併其度眾生之我而無之也。
秦譯偈四句，但離聲色之我耳。
唐譯後四句，乃離知見之法身也。
合而觀之，其義始足。
又須菩提言：如是！
如是！以三十二相觀如來，與前所答相左。
不知唐譯省之為是？ ^36a34

刊定記曰：於意云何？
二句，謂可以相比觀無相法身如來否？
須菩提言：三句，謂法身既流出相身，即由此相，知佛證得無相法身。
佛言：三句，難聖凡不分也。
謂輪王亦有此相，應是如來，則色身相不可比知如來矣。
且輪王與佛，色相雖同，相之所依，二各有異。
佛相即法身所現，王相依業因而生，凡聖雲泥，復何準的？ ^36b10

彌勒菩薩偈曰：非是色身相，可比知如來，
諸佛唯法身，轉輪王非佛。
非相好果報，依福德成就，而得真法身，方便異相故。 ^36b22

須菩提白佛言四句，悟佛不可以相見也。
意云：緣聞依真現假，假不離真，及乎約假求真，
真不由假，彼依福德而成就者，是果報身，非真法身。
由此言之，福德力但能成是相，而福德力不能得大菩提，佛固不可以相見也。
爾時世尊五句，即見聞所不能及也。
真如法身，非是識境，離一切相及言說故，
但是真智之境，乃能證知，所以色見聲求者，不知佛也。 ^36b28

華嚴云：色身非是佛，音聲亦復然。
又云：不了彼真性，是人不見佛。
即此謂也。 ^36b42

彌勒菩薩偈曰：唯見色聞聲，是人不知佛，
以真如法身，非是識境故。 ^36b44

功德施。論曰：以色見我等，其義云何？
謂有見光明相好，言見於佛；及有聽受經等文字，言我隨逐而得如來。
彼於相好身及言說身攀緣修習，為除此見，故曰是人行邪道不能見如來。
色及文字性非真實，於中取著是邪道故，行於此道何能見佛？
云何見耶？ ^36b48

經云：如來法為身，但應觀法性。
法性者，所謂空性、無自性、無生性等，此即諸佛第一義身。
若見於此，名為見佛。
攀緣法性，將非取著？
以淨智心了知法性，法性豈是所了知耶？
是故經言：法性非所見，彼亦不能知。
如有經言：一切法性猶如虗空等，與眾物為所依止。
而其體性非是有物，亦非無物，能於中寂然無知，名為了知。
故名為知者，但隨世俗言說。
故功德施解後四句極詳，最宜玩味。 ^36c10

昔馬祖在衡嶽山，常習坐禪。
南嶽讓禪師知是法器，往問曰：大德坐禪圖甚麼？
祖曰：圖作佛。師乃取一磚，於彼庵前石上磨。
祖曰：磨作甚麼？師曰：磨作鏡。
祖曰：磨磚豈得成鏡？
師曰：磨磚既不成鏡，坐禪豈得成佛？
祖曰：如何即是？師曰：如牛駕車，若車不行，打車即是？
打牛即是？祖無對。
師又曰：汝學坐禪，為學坐佛？
若學坐禪，禪非坐臥。
若學坐佛，佛非定相。
於無住法，不應取捨。
汝若坐佛，即是殺佛。
若執坐相，非達其理。
祖聞示誨，如飲醍醐。
禮拜問曰：如何用心，即合無相三昧？
師曰：汝學心地法門，如下種子。
我說法要，譬彼天澤。
汝緣合故，當見其道。
又問：道非色相，云何能見？
師曰：心地法眼，能見乎道。
無相三昧，亦復然矣。
祖曰：有成壞否？師曰：若以成壞聚散而成道者，非見道也。
聽吾偈曰：心地含諸種，遇澤悉皆萌。
三昧華無相，何壞復何成？
祖蒙開悟，心意超然。 ^36c26

雲門垂語云：人人盡有光明在，看時不見暗昏昏。
作麼生是諸人光明？
自代云：廚庫三門。
又云：好事不如無。
雪竇云：自照列孤明，為君通一線。
華謝樹無影，看時誰不見。
見不見，倒騎牛兮入佛殿。
合二則觀之，無相三昧，雖以心地法眼能見，
然見而不見，如倒騎牛，乃可觀於如來也。
金剛般若波羅蜜經宗通卷六
 ^37a8
