
other:: 宗鑑法林卷二十二
editor:: 集雲堂　編
大鑒下五世 ^417a29

臨濟因半夏上黃檗山。
見檗看經次。師曰我將謂它是箇人。
元來祇是箇按黑豆底老和尚。
住數日便辭去。檗曰。
汝破夏來。何不終夏去。
師曰義玄暫來禮拜和尚。
檗便打趁令去。師行數里。
疑此事却回終夏。
夏後辭黃檗。檗問甚處去。
師曰不是河南便歸河北。
檗拈棒。師約住。遂與一掌。
檗呵呵大笑。乃喚侍者將百丈先師禪版拂子來。
師召侍者將火來。
檗曰。汝但將去。已後坐斷天下人舌頭去在。 ^417a31

溈山問仰山。臨濟莫孤負他黃檗也無。
仰云不然。溈云作麼生。
仰云知恩方解報恩。
　焦山體云。賓主歷然。
師資道合。輕來重答。
不墮常情。分付禪板拂子。
貴圖坐却天下人舌頭。
正是憐兒不覺醜。
假饒索火燒却。終不向別處托生。
會麼。老婆心切呵呵笑。
一任旁人說短長。 ^417b2

翀舉全憑好羽翎。
箕裘終不振家聲。
從他覆雨翻雲手。
偷得耕牛過一生。
〔理安問〕 ^417b14

法戰重誇反躑才。
八門金鎖應時開。
交鋒棒下忘謙遜。
贏得嘉聲動地來。
〔具德禮〕 ^417b18

臨濟問座主業何經論。
曰百法論。師曰有一人於三乘十二分教明得。
有一人於三乘十二分教明不得。
是同是別。曰。明得即同。
明不得即別。侍者洛浦曰。
者裏是什麼所在。
說同說別。師問浦曰。
汝作麼生。浦便喝。
師送座主回。遂問。
適來是汝喝老僧那。
曰是。師便打。 ^417b22

廣胤標云。洛浦當時待問是汝喝老僧那。
但向道劍去久矣。
管教老漢刮目相待。 ^417b34

臨濟因僧問。捉象亦全其力。
捉兔亦全其力。未審全箇甚麼力。
師曰不欺之力。 ^417b38

法眼益別云。不會古人語。 ^417b42

力在如今作用時。
情存毫忽便成欺。
誰知修水千峯碧。
盡入秋風一瘦藜。
〔虗堂愚〕 ^417b44

臨濟示眾。你要與佛祖不別。
但莫外求。你一念清淨心光。
是你屋裏法身佛。
一念無分別心光。
是你屋裏報身佛。
一念無差別心光。
是你屋裏化身佛。
此三種身是你即今目前聽法底人。
祇為不向外求。有此功用。 ^417b48

獅林則云。大小臨濟元來是箇弄光影底。
我當時若見。便與一喝喝住。
掀倒禪牀。非惟坐斷渠儂舌頭。
亦免後代兒孫向光影裏作活計。 ^417c10

臨濟示眾。參學人大須仔細。
如賓主相見。便有言論往來。
或賓看主。或主看賓。
或主看主。或賓看賓。
山僧所舉皆是辨魔揀異。
知其邪正。 ^417c16

蹋斷千谿流水聲。
枯笻久荷化成精。
倒拈點破衝霄碧。
笑侮依巖傍嶺人。
〔天目琇四〕 ^417c22

獨踞孤峯看野火。
不留纖艸匿狐踪。
饒他有羽點空碧。
觸著教伊徹體紅。 ^417c26

日吐東溟月墜西。
照曜人間晝夜齊。
一般明月無高下。
任來任往復何岐。 ^417c30

一條爛索兩人驚。
認作靈蛇仔細擒。
扯尾拈頭忻共獲。
阿誰知有自家珍。 ^417c34

雲水重重蹋故鄉。
擎頭戴角驗諸方。
埀綸不進竿頭步。
滿眼風波沒主張。
〔理安問四〕 ^417c38

獨坐灘頭烟水空。
一雙冷眼翫魚龍。
珊瑚枝上鉤新月。
任爾漫天鼓黑風。 ^417c42

兩道眉毛八字開。
知音不用更重栽。
相逢識得分明句。
今古無私絕點埃。 ^417c46

證龜成鱉亦何堪。
弄影迷頭病一般。
祇把祖師親的旨。
隔簾胡亂向人譚。 ^418a2

古岸泊漁舟。纜繩無心繫。
蓑衣和月披。不怕多風雨。
〔理安問又四〕 ^418a6

遨遊湖海廣。烟水欲迷人。
不戀溪山色。風光越較新。 ^418a10

說食終不飽。靠人難得老。
泥水自不分。莫怨歸途杳。 ^418a12

眼底乾坤靜。掌中日月明。
銅頭鐵額漢。到此劃時擒。 ^418a14

蹹斷雲根跨古基。
丈夫意氣恣施為。
龍門躍過歸來晚。
相看橫拕兩道眉。
〔天章玉四〕 ^418a16

纔把蓬門通一線。
白雲放出卷青山。
爛繩一串方來眼。
賺殺三千里往還。 ^418a20

赫燿靈符肘後懸。
旂槍大布各爭先。
一回蹋倒毬門路。
忍氣吞聲不展拳。 ^418a24

艸鞋幾處滯雲霞。
矯首千峰錯認家。
未契懷來呈懵袋。
斷藜根搭破袈裟。 ^418a28

猛虎穴中頻奪子。
驪龍頷下慣披鱗。
天生伎倆多奇怪。
斬將搴旂總出神。
〔雪谷永四〕 ^418a32

不施寸鐵據當陽。
賊馬騎來更奪槍。
任爾三頭并六臂。
望風誰不豎旂降。 ^418a36

唐堯虞舜兩相逢。
千古同欽揖讓風。
三略六韜無用地。
何須款款羨英雄。 ^418a40

拾將魚目作明珠。
祇為從來眼力無。
猶向人前高索價。
旁觀誰不發軒渠。 ^418a44

臨濟到鳳林。林曰有事相借問得麼。
師曰何得剜肉作瘡。
林曰。海月澄無影。
遊魚逐浪迷。師曰。
海月既無影。遊魚何得迷。
林曰。觀風知浪起。
翫水野帆飄。師曰。
孤蟾獨曜江山靜。
長嘯一聲天地秋。
林曰。任張三寸揮天地。
一句臨機試道看。
師曰。路逢劍客須呈劍。
不是詩人莫獻詩。
林便休。師乃有頌曰。
大道絕同。任向西東。
石火莫及。電光罔通。 ^418a48

溈山問仰山。臨濟道石火莫及電光罔通。
從上諸聖以何為人。
仰云和尚作麼生。
溈云。但有言說。都無實義。
仰云不然。溈云子作麼生。
仰云。官不容鍼。私通車馬。
溈云如是如是。 ^418b14

臨濟上堂。僧出作禮。
師便喝。僧曰老和尚莫探頭好。
師曰你道落在甚麼處。
僧便喝。又有問如何是佛法大意。
師便喝。僧作禮。師曰你道好喝也無。
曰艸賊大敗。師曰過在甚麼處。
曰再犯不容。師曰大眾要會臨濟賓主句。
問取堂中二禪客。 ^418b22

孔明諸葛隱蓬廬。
明主求賢三下車。
為報將軍莫輕躁。
先生謀#CB15081;必無虞。
〔崇覺空〕 ^418b32

臨濟因黃檗入廚問飯頭作什麼。
曰揀眾僧米。檗曰一日喫多少。
曰二石五。檗曰莫太多麼。
曰猶恐少在。檗便打。
飯頭舉似師。師曰與汝勘過者老漢。
乃往見檗。檗舉前話。
師曰。飯頭不會。請和尚代轉一語。
檗曰汝但舉。師曰莫太多麼。
檗曰來日更喫一頓。
師曰。說甚來日。即今便喫。
遂與檗一掌。檗曰者風顛漢又來者裏捋虎鬚。
師喝一喝便出去。 ^418b36

溈山祐云。養子方知父慈。
　仰山寂云。黃檗大似句賊破家。 ^418c2

臨濟應機多用喝。
會下參徒亦皆學喝。
師曰汝等皆學我喝。
我今問汝。有一人從東堂出。
有一人從西堂出。
兩人齊喝。者裏還分賓主麼。
若分不得。已後不得學老僧喝。 ^418c6

頂#CB00576;直下攂砏磤。
閃電光驅景不存。
却把紅絲牽黑月。
白拈千古許誰論。
〔平陽忞〕 ^418c14

學我拙似我。死別開一徑。
克家之子。#CB02549;犢情深。
老凍儂。要人家計自家起。
〔浹水洽〕 ^418c18

臨濟小參。我有時奪人不奪境。
有時奪境不奪人。
有時人境兩俱奪。
有時人境俱不奪。 ^418c22

中峰本云。有時奪人不奪境。
錯。有時奪境不奪人。
錯。有時人境兩俱奪。
錯。有時人境俱不奪。
錯。臨濟大師到者裏鎖却咽喉了也。
莫有為伊出氣者麼。
切忌將錯就錯。　天目琇云。
今時學者大法不明。
開眼作夢。一切依#CB15828;畵貓。
何異韓獹逐塊。召眾云。
切莫見說奪人不奪境。
但向境上糚點兩句。
見說奪境不奪人。
但向人上糚點兩句。
要明濟上綱宗。須識取有時二字始得。
有時奪人不奪境。
你作麼生領覽。有時奪境不奪人。
你作麼生承當。有時人境兩俱奪。
你作麼生抵當。有時人境俱不奪。
你作麼生步趣。 ^418c26

甕頭酒熟人皆醉。
林上烟濃花正紅。
夜半無燈香閣靜。
鞦韆埀在月明中。
〔佛鑑懃四〕 ^418c46

鶯逢春暖歌聲滑。
人遇時平笑臉開。
幾度落花隨水去。
一聲長笛出雲來。 ^419a2

堂堂意氣走雷霆。
凜凜威風逐霜雪。
將軍令下斬荊蠻。
神劍一揮千里血。 ^419a6

聖朝天子坐明堂。
四海生靈盡安枕。
風流年少倒金樽。
滿院桃花紅似錦。 ^419a10

如王秉劍意由王。
橫按吹毛孰敢當。
伐辠弔民彰大用。
山河不改舊封疆。
〔平陽忞四〕 ^419a14

會朝端欲見清明。
羽檄星馳下鳳城。
混一三分有二土。
放牛歸馬樂昇平。 ^419a18

那容鼾息傍雲臺。
一展金輪萬國摧。
社稷已隨輿襯去。
秦宮無復子嬰回。 ^419a22

端拱無為化要荒。
車書玉帛共文章。
熙熙舜世乾坤大。
蕩蕩堯天日月長。 ^419a26

滿栽花柳。風醉遊人。
疎影橫斜。逋客獨醒。
〔天目琇四〕 ^419a30

脫帽忘鋤。羅敷有夫。
五馬踟蹰。使君何愚。 ^419a32

破楚鞭屍。逆行倒施。
我必復之。秦為出師。 ^419a34

桃花夾岸。鷄黍延賓。
洞口徑窄。人誰問津。 ^419a36

劈開九鼎。捧出神丹。
煒煒煌煌。映日照函。
水伯潛唏。山魈夜讙。
雄劍再磨。左揮右盤。
白雲隨意適谷。明月何必到山。
看看。千古萬古絕追攀。
〔潭吉忍〕 ^419a38

臨濟曰。一喝分賓主。
照用一時行。 ^419a44

昭覺勤喝一喝云。
且道是賓是主。是照是用。
還委悉麼。千峰勢到嶽邊止。
萬派聲歸海上消。
　語風信云。臨濟和尚提唱空王佛向上一著。
可謂搆邨迭店。暗裏書符。
忽遇無舌人他喝不得。
又作麼生。賓主俱隱。
照用俱瞎。佛法無靈驗。
復頌。 ^419a46

桃李花開三月天。
滿園青白潑人寒。
枝頭春倦吹微雨。
砌地殘紅不奈看。 ^419b8

臨濟會下有二同學相問。
一曰離却中下二機請兄道一句子。
一曰擬問即失。一曰與麼則禮拜老兄去也。
一曰者賊。師聞乃陞堂曰。
要會臨濟賓主句。
問取堂中二禪客。 ^419b12

美人私語佇中庭。
轉盻金籠鸚鵡聽。
生怕禽言露心事。
手挼香稻暗叮嚀。
〔微菴#CB04636;〕 ^419b20

臨濟示眾。有時先照後用。
有時先用後照。有時照用同時。
有時照用不同時。
先照後用。有人在。
先用後照。有法在。
照用同時。驅耕夫之牛。
奪饑人之食。敲骨取髓。
痛下鍼錐。照用不同時。
有問有答。立賓立主。
合水和泥。應機接物。
若是過量人。向未舉已前撩起便行。
猶較些子。 ^419b24

汾陽昭云。先照後用。
且共汝商量。先用後照。
汝也是箇人始得。
照用同時。汝作麼生抵當。
照用不同時。汝作麼湊泊。
　瑯琊覺云。先照後用。
露師子之爪牙。先用後照。
縱象王之威猛。照用同時。
如龍得水。致雨騰雲。
照用不同時。提獎嬰兒。
俛憐赤子。此是古人建立法門。
為合如是不合如是。
若合如是。紀信乘九龍之輦。
不合如是。項羽失千里之騅。
還有為瑯琊出氣者麼。
如無。山僧自道去也。
卓拄杖下座。　徑山杲云。
若也先照後用。則瞎一切人眼。
若也先用後照。則開一切人眼。
若也照用同時。則半開半瞎。
若也照用不同時。
則全開全瞎。此四則語。
有一則有賓有主。
有一則有賓無主。
有一則賓主俱無。
有一則全具賓主。
即今眾中或有箇不受人瞞底漢出來道。
者裏是甚所在。說有說無。
說照說用。說主說賓。
攔胸搊住。拽下禪牀痛椎一頓。
也怪伊不得。 ^419b36

電光影裏見猶難。
及至鍼錐轉不堪。
若得英靈師子子。
擲機用在照先前。
〔磬山修四〕 ^419c18

白棒臨頭殺活機。
轉身吐氣見遲遲。
絲綸漫擲鉤頭餌。
任爾風波柄已持。 ^419c22

和聲便打絕商量。
明月清風豈覆藏。
若是祖師門下客。
通身拶碎也承當。 ^419c26

或時風雨或時晴。
果爾知因不用聽。
堪笑時人無理會。
錯將孤境向人吟。 ^419c30

三玄戈甲倒顛披。
明暗雙雙孰得知。
擬犯鋒鋩騅奪却。
#CB15072;山有力若施為。
〔平陽忞〕 ^419c34

先用而後照。放出斷綫#CB15143;。
兒童正擬看。大風吹過了。
〔天目琇四〕 ^419c38

先照而後用。使人癢處痛。
搔得他太忻。腦後一椎重。 ^419c42

照與用同時。雷奔并電馳。
風雨八面來。無地與人棲。 ^419c44

照用不同時。一任摸索去。
識得老婆心。著著是活計。 ^419c46

臨濟因僧問如何是吹毛劍。
師曰禍事禍事。僧禮拜。
師便打。 ^419c48

劍藏匣冷逼人寒。
擬問棲遲過嶺南。
更欲進前求退後。
威風千古繞溪潭。
〔投子青〕 ^420a4

臨濟到三峰平和尚處。
平問發足甚處。師曰黃檗。
平曰黃檗近日有何言句。
師曰。金牛昨夜遭塗炭。
直至如今不見蹤。
平曰。秋風吹玉管。
那箇是知音。師曰。
直透萬重關。不住青霄外。
平曰此語太高生。
師曰。龍生金鳳子。
衝破碧瑠璃。平曰且坐喫茶。 ^420a8

磬山鼎云。白拈賊可謂大陣當前不妨難禦。
祇如三峰茶。是醍醐是毒藥。
　弘法澤云。臨濟毒龍頭上揩癢。
猛虎口裏橫身則不無。
若論擊節扣關。衝樓#CB15856;竈。
還較三峰一籌。 ^420a18

臨濟垂問。一人在孤峰頂上無出身之路。
一人在十字街頭亦無背面。
那箇在前。那箇在後。 ^420a26

無傳慧云。更有一人不在孤峰頂上。
亦不在十字街頭。
臨濟老漢因甚不知。
便下座。 ^420a30

臨濟到襄州華嚴。
嚴見來乃橫按拄杖作睡勢。
師曰莫瞌睡。嚴曰。
作家禪客。宛爾不同。
師曰侍者點茶來與和尚喫。
嚴召維那第三位安排。 ^420a34

承天怡云。華嚴東閣大啟。
臨濟乃彈鋏歌魚。
若要此話大行。直須喫棒了趁出。 ^420a40

泥牛#CB01219;月沉潭冷。
木馬嘶風泰嶽新。
俯仰乾坤渾不二。
頓教艸木和陽春。
〔磬山鼎〕 ^420a44

臨濟因僧參乃展兩手。
僧無語。師曰會麼。
曰不會。師曰。渾圇擘不破。
與你兩文錢。 ^420a48

江天銓云。放去較危。
收來更速。恁麼謂之白拈。
只宜臨濟。 ^420b4

風流斜倚朱欄畔。
半賣嬌羞冷醉人。
白面郎君猶未薦。
十分含淚自傾心。
〔磬山鼎〕 ^420b8

臨濟一日謂普化克符二上座曰。
我欲於此建立黃檗宗旨。
汝二人可成禠我。
二人便珍重下去。
三日後普化却上來問。
和尚三日前說甚麼。
師便打。三日後克符上來問。
和尚前日打普化作甚麼。
師亦打。 ^420b12

長蘆仁云。普化克符不可放過。
臨濟老人放過不可。
若是且菴。一生擔板無人成禠。
然雖恁麼。須知遠烟浪。
別有好商量。　彌嵩燈云。
殺活在手。與奪臨時。
不無他。臨濟若欲建立黃檗宗旨。
敢云未在。山僧亦欲於此建立曹洞宗旨。
清凉門對曉霞峰。
刻刻金鍼暗度。不問你成禠不成禠。
大盡三十。小盡二十九。
時時玉綫橫抽。亦不教你上來下去。
正與麼時。折旋俯仰無非回互之機。
動轉施為咸是綿密之旨。
無勞掘地討天。自是聲和響順。
雖然如是。臣能退位乃可朝君。
子解轉身方堪就父。
且轉身一句作麼生道。
來年更有新條在。
惱亂春風卒未休。
　平陽忞云。可惜二人珍重下去。
臨濟不與當下勦絕。
致令後人向三日前三日後弄精魂。
山僧今日為伊勦絕去也。
山僧亦欲於此建立天童宗旨。
作麼生成禠好。為復珍重下去耶。
為復三日後上來耶。
為復從東過西耶。
為復良久默然耶。
為復拂袖出堂耶。
為復繞座三匝作女人拜耶。
為復揚眉瞚目豎指擎拳耶。
為復掀倒法座喝散大眾耶。
上來做處總是弄精魂。
畢竟作麼生出隻手眼共山僧建立宗旨。
還會麼。鶴有九皐難翥翼。
馬無千里謾追風。
　古南門云。河北正宗機如掣電。
而克符普化乃當場不戰陣後興兵。
要成禠臨濟未得在。
山僧今日欲於本山建立臨濟宗旨。
或有箇單刀直入上前云。
和尚道什麼。劈脊便棒。
或有第二員上前云。
和尚適來為甚打者僧。
也劈脊便棒。驀拈拄杖云。
棒頭有眼明如日。
要識真金火裏看。 ^420b22

臨濟因麻谷問。十二面觀音那箇是正面。
師下繩牀搊住曰。
十二面觀音向甚處去也。
谷轉身擬坐。師拈拄杖便打。
谷接住拄杖。相捉入方丈。 ^420c24

大悲觀音開正面。
官不容鍼通一線。
鼠拽葫蘆有底忙。
鬼爭漆桶無人見。
〔鼓山珪〕 ^420c30

昧却當陽第一著。
牽來拽去互施呈。
不知除却王維手。
更有何人畵得成。
〔徑山杲〕 ^420c34

慣跨驊騮競彩舟。
當機各自逞風流。
揚鞭舞棹人皆見。
妙處安知得自由。
〔南石琇〕 ^420c38

臨濟聞德山示眾。
道得也三十棒。道不得也三十棒。
師謂洛浦曰。汝去問它。
為甚道得也三十棒。
待伊打汝。接住棒送一送。
看它作麼生。浦如教而問。
山便打。浦接住送一送。
山便歸方丈。浦回舉似師。
師曰我從來疑著者漢。
雖然。你還識德山麼。
浦擬議。師便打。 ^420c42

巖頭奯云。德山尋常。
祇據目前。一箇拄杖子。
佛來也打。祖來也打。
爭奈較些。子　雲居齊云。
祇如臨濟道我從來疑著者漢。
是肯語不肯語。為當別有道理。
　無見覩云。千鈞之弩豈為鼷鼠發機。
奔流度刃疾#CB08504;過風則不無。
二老仔細檢點將來。
三十棒只合自喫。
何故。將頭不猛。累及三軍。 ^421a6

單于自負藝過人。
小將教詔去似真。
到彼果然贏小捷。
回來未免陷全身。
〔海印信〕 ^421a18

譬若金籠鸚鵡兒。
#CB01040;如紅玉一青衣。
雖然學得人言語。
問著元來總不知。
〔佛鑑懃〕 ^421a22

臨濟問僧甚處來。
曰定州來。師拈棒。
僧擬議。師便打。僧不肯。
師曰以後遇明眼人去在。
僧後參三聖。纔舉前話。
聖便打。僧擬議。聖又打。 ^421a26

天童華云。臨濟三聖當時若有轉身句。
後代兒孫未至掃土。
驀拈拄杖云。更有一箇甚處去。
乃卓一下。　愚菴盂云。
竹上泉通竹下水。
#CB00589;東花發#CB00589;西紅。
　廣教玉云。盡謂此僧少振作。
待濟拈棒。直掀翻禪牀。
不惟坐斷臨濟舌頭。
亦可與三聖同參。
殊不知二老總被伊勘破。 ^421a32

漢帝遙憐細桺營。
果然符到自無情。
堪嗟來往金吾客。
失却符兮更折兵。
〔柏林格〕 ^421a44

臨濟示眾。夫為法者不避喪身失命。
我於先師處三次問佛法大意三次被打。
如蒿枝拂相似。如今更思一頓。
誰與下手。有僧出曰某甲下手。
師以棒度與僧。僧擬接。
師便打。 ^421a48

翠峰顯云。放去較危。
收來太速。　五祖戒云。
臨濟大似貧兒思舊債。
　承天宗云。且道臨濟今日用底棒。
與當時喫底棒是同是別。
若道同。孤負黃檗。
若道別。屈他臨濟。
若也盡其機來。且道在阿誰分上。
乃拈杖云。退後退後。
　天童華云。臨濟三度喫棒底意旨。
諸人還覰得透也未。
直饒一齩便斷。也未是大丈夫漢。
三世諸佛口挂壁上。
天下老和尚將什麼喫飯。
　靈隱嶽拈拄杖云。
臨濟據令而行。不知孤負黃檗。
翠峰盡力擔板。也祇見一邊。
薦福節文在甚處。
擲下拄杖。　徑山琇云。
臨濟固是貧兒思舊債。
者僧渾若餓狗喫牽纏。
翠峰道放去較危收來太速。
醉我落花天。借他管絃裏。
　南堂欲云。當時待道再思一頓誰為下手。
便與掀倒禪牀。非惟塞斷者老漢咽喉。
抑且出身有路。 ^421b8

知恩方覺報恩難。
徹底相思海#CB15828;寬。
不是#CB15072;山舉鼎力。
烏騅端的不輕攀。
〔理安問〕 ^421b36

負屈含冤已十春。
可中有口屈難伸。
却因家破貧如洗。
特把愁腸說向人。
〔六湛聚〕 ^421b40

臨濟問洛浦。從上一人行棒。
一人行喝。阿那箇親。
曰總不親。師曰親處作麼生。
浦便喝。師便打。 ^421b44

仰山欽云。二大老雖則啐#CB10437;同時。
要且未會轉身句。
或有問如何是轉身句。
顧侍者云。牢記取。
　晦曇承云。話頭忘却了也。 ^421b48

臨濟曰。我者裏是活祖師西來意。
一切臨時。要用便用。 ^421c6

獅林則拈拂子搖拽云。
我者裏也是活底。
要用便用。一切臨時。
與臨濟是同是別。
以拂子一擊。便擲下云。
臨濟猶欠者著在。
　車溪沖拈拄杖云。
我者裏一切臨時。
要用便用。不論死活。
雖然。以拄杖畵圓相云。
臨濟天如總出者箇不得。 ^421c10

臨濟訪平田。於路見一嫂使牛。
師問平田路向甚處去。
嫂打牛曰。者畜生諸處走。
到者裏不知路。師曰我問你平田路向甚處去。
嫂曰。者畜生養來五載尚使不得。
師曰。欲觀前人。先觀所使。
便有抽釘 #CB15072;楔之意。 ^421c20

有客平田問路頭。
高擡白棒打耕牛。
春光眼底無多子。
一對鴛鴦逐水流。
〔笑翁堪〕 ^421c30

烏藤倒拄向平田。
便把羸牛痛下鞭。
更說養來經五歲。
始終祇是老婆禪。
〔天目禮〕 ^421c34

白水田邊問路頭。
雪眉婆子打耕牛。
艸鞋泥滑青山遠。
不是愁人也著愁。
〔橫川珙〕 ^421c38

目前條路平如砥。
何不堂堂掉臂行。
撩撥老婆牛性發。
赤身挨棒可憐生。
〔竹屋簡〕 ^421c42

打著南邊動北邊。
播揚家醜向人前。
白拈手段無人會。
一箭雙鵰落遠天。
〔柏林格〕 ^421c46

臨濟曰。第一句薦得。
堪與佛祖為師。第二句薦得。
堪與人天為師。第三句薦得。
自救不了。 ^422a2

天寶樞喝一喝云。
是那一句。若喚作第一句。
自救不了。喚作第二句。
萬里崖州。喚作第三句。
定光金地搖招手。
智者江陵暗點頭。
　石霜尊云。石霜亦有三句。
第一句薦得。紅爐飛片雪。
第二句薦得。一劍定烟塵。
第三句薦得。歸依佛法僧。
　法林音舉公案畢云。
世事誰將公道斷。 ^422a6

滄溟一口吞。千江萬派聲。
老漁慣舞棹。不出渠腹行。
〔報恩琇三〕 ^422a18

親從海藏出。把時如意珠。
百寶掌上雨。博施無邊生。 ^422a22

住在普陀巖。別買南海船。
隨著長年轉。家山越杳然。 ^422a24

臨濟將示寂。謂眾曰。
吾遷化後。不得滅却吾正法眼藏。
三聖出曰。怎敢滅却和尚正法眼藏。
師曰。已後有人問你。
向它道甚麼。聖便喝。
師曰。誰知吾正法眼藏。
向者瞎驢邊滅却。 ^422a26

溈山秀云。古者忍死待來。
因何正法眼藏却向瞎驢邊滅却。
臨濟行計速速。三聖又却悤悤。
因斯父子情忘。遂使後人失望。
若不得流水。還應過別山。
　中峰本云。認他財為己物。
將官路當人情。濟之心亦濫矣。
三聖當時見他道不得滅却吾正法眼藏。
便與掩却臭口。猶較些子。
乃云怎敢滅却。噫。
以聖較濟。又豈止濫而已哉。
　報恩倫徵云。祇如三聖與麼喝。
正法眼藏可窺不可窺。
見徹不見徹。　博山來云。
驅耕奪食須是滹沱。
播網張風還他三聖。
然要傳正法眼藏。
且緩緩。 ^422a34

正法眼藏誰傳得。
喝下滄溟徹底乾。
從此瞎驢無覓處。
鐵山歸路黑漫漫。
〔佛慧泉〕 ^422b6

劈破華山雷未猛。
照開滄海月非光。
瞎驢滅却正法眼。
直得哀聲振大唐。
〔白雲端〕 ^422b10

出門握手再丁寧。
往往事從丁屬生。
路遠夜長休把火。
大家吹滅暗中行。
〔保寧勇〕 ^422b14

忽雷纔震雨如傾。
九曲黃河漲四溟。
賴得陡門能下閘。
滔滔萬里絕流聲。
〔普融平〕 ^422b18

信衣夜半付盧能。
攪擾黃梅七百僧。
臨濟一隻正法眼。
瞎驢滅却得人憎。
心心相印。祖祖傳燈。
夷平海岳。變化鯤鵬。
祇箇名言難比擬。
大都手段解翻騰。
〔宏智覺〕 ^422b22

玉洞玄關道路長。
蟠桃不是等閒芳。
遮藏不許時人見。
祇恐春風漏泄香。
〔上方益〕 ^422b28

貽謀定鼎驗端由。
獨步寰中據上流。
堪笑隨波行路者。
聞雷鴨祇在泥湫。
〔金山海〕宗鑑法林卷二十二
 ^422b32
