
other:: 大乘本生心地觀經淺註卷第五
author:: 清神京外栴檀寺沙門　來舟　註
other:: 
## 無垢性品第四

commentary:: 
△二、既出家已請佛說法。
智光長者等既決志出家，佛命彌勒、文殊分領剃度。
既剃度已，復請世尊說出家功德及樂遠離行，
亦入道之當然，故有此品。
科分為二：一、智光請問無垢行業，二、一品題。
orig::  ^29c9

無垢性品第四
commentary::  ^29c17

夫萬法唯心，當體本淨。
葢因橫生妄念，逐境攀緣，情垢於性，惑迷於真，
是以因果招感，汩沒生死。
若不遇聖師，不聞正法，將欲復乎本元無垢之體者，不亦難乎。
今智光請佛說樂遠離行，佛令安住四無垢性，
所謂衣服、臥具、飲食、湯藥，隨有所得，粗細稱心，
遠離貪求，是無垢性。
然貪求即俱生思惑，而思惑既離，無明垂盡，
一性澄清，當體無垢。
依義命題，故名無垢性品。 ^29c19

△二、經文二。一、經家序儀。
orig::  ^29c33

爾時，智光及諸長者既出家已，齊整法服，
五輪著地，禮如來足，合掌恭敬，白佛言：
commentary::  ^29c35

出家有二種：一則剃除鬚髮而被法服，
受佛禁戒，未及斷惑者，名出世俗家。
若見思惑盡，超離生死，證涅槃果，名出三界家。
今智光且約世俗名之。
法服即袈裟，齊整即端莊。
如此方衣冠之國，若陋褻尚不能會親友，何況見至尊乎。
今智光等既被法服，不敢陋褻，故曰齊整。
然衣正於外，必誠存於心也。
五輪者，即一首四肢皆至於地，如泰山崩，故云著地。
以自己至尊，頭頂禮佛，卑下兩足，故云禮足。
合掌者，是禮足已畢，平身之時，兩掌相合，為歸依之表。
以上皆身業之誠。
恭敬者，如臣見君，焉敢肆慢。
敬發於心，屬意業之誠。
白言請法，即口業之誠。
葢三業#CB05418;誠，弟子見師之常軌也。 ^29c39

△二、當機正請三：一、述聞前法披剃。
orig::  ^30a16

世尊！我等從佛聞所未聞，在家所有種種過失，
發菩提心，厭離世間，剃除鬚髮而作比丘。
commentary::  ^30a20

聞所未聞者，上聞字，是長者等從耳根發識聽聞之聞，約耳說。
下聞字，即佛所說旨趣，約法說。
佛以九喻例之，其言之鏗鏘，義之爽快，
誠向日之所未聞，今始聞之也。
發心者，疑消志決，定願成佛之心，曰菩提心。
世間者，含三界因果。
厭者，憎惡也。離者，不欲住而欲出之也。
因聞佛說在家過失，深為憎惡，情願解脫，所以剃除等。
比丘，義翻乞士，謂上從諸佛乞求妙法以資慧命，
下從檀越乞化飲食資養色身，具此二義，故云乞士。
五不翻中，此為佛弟子尊重不翻也。 ^30a24

△二泛問樂遠離行。
orig::  ^30a42

惟願如來、應、正等覺，為我等類及諸眾生，
演說出家殊勝功德，令得聞者發清淨心，
樂遠離行，不斷佛種。
commentary::  ^30a44

惟願者，懇祈之辭。
如來即十號之首，應即應供，正等覺即正徧知。
而不言正徧知言正等覺者，葢譯人用意不同。
此言佛覺中道，謂正位理中本無增減，故云等即平等也。
略稱三號，義兼十號，總為稱佛名含聖德也。
為我等類者，舉眾請法，顯其不獨為己，實有公物之心也。
演說下，正請意。謂前聞九喻顯出家之勝，
既有功德欲求增廣，故云演說。
清淨心等有二義：一者、不染世間妻子恩愛，亦不為名利所污。
出塵之行曰遠離。
樂者，志之所欲也。
葢好樂遠離塵世之行法，為沙門之正行也。
良以塵世既離，一心不染即無垢性。
然既得出塵之要，轉相繼述，故云不斷佛種。
此乃浮淺說。二者、既發菩提心，則正念真如雙空二執，
達萬法唯心不落空見，理事融通浩然無際，
所謂塵消覺淨即真遠離行，一道恒然便是佛種不斷也。 ^30a48

△三、詳問住修三事。
orig::  ^30b28

世尊大恩無緣慈悲，憐愍眾生如羅睺羅，出家菩薩應云何住？
云何修習無垢之業？
云何調伏有漏之心？
commentary::  ^30b32

有緣行慈，度之則易，乃佛之常事，不為大恩。
以無緣慈悲，方為大恩也。
緣有二種：一者、世法以連繫為緣。
即世俗父子及六親等，有恩愛牽連，凡有苦難，
於己連心，不得不救，是為世俗有緣。
假若陌路之人，受諸苦難，於己無干者，
縱仁人見而愍之，亦未嘗實救，是為無緣。
然世俗必救有緣者，乃世間常情恩愛，理之當然也。
二者、佛法以感應為緣。
如世間善人，知有三寶，若有苦難，歸依持念，
誠心敬禮，此為能感之緣。
聖人隨感而應，或現身，或冥救，令其脫苦，此為有緣之慈。
無緣者，即世間庸愚之類，不信三寶，不敬聖賢，
不識罪福因果者，是於佛無緣。
而佛見此類，偏憐其愚，愍而救之，為無緣慈。
是為大恩大慈悲也。
憐愍下。正讚如來大恩大慈，能救無緣之眾，
如同有緣之子，故云如羅睺羅。
羅睺者，即佛在家之生子也。
以上是智光等感佛真慈大恩也。
出家下。請法。謂既能出家，理宜修道，故以三事問之。
一、謂住者，即用心所依之處，安住不離之謂。
知其必有，不知其則，故曰應云何住。
二、修習者，即依教奉行之謂。
以操持為修，漸進為習。
三、調伏者，即調理制伏，乃斷惑之別稱。
有漏心者，即妄想我執，以執我造業，漏落生死。
今欲調伏，不知其要，故問云何。
葢安住則有所依託，修習則必加奉行，調伏則決志斷惑。
然修證大義，全在於斯歟。 ^30b36

△二、如來誡許逐一分別三：一、稱歎。
orig::  ^30c34

爾時，世尊讚歎智光諸比丘等：善哉，善哉！
是真佛子，能為未來一切眾生問於如來如是此事。
如是，如是！如汝所說。
如來世尊憐愍眾生，平等無二猶如一子。
commentary::  ^30c36

佛讚者，重其言而發起教，合乎佛心也。
真佛子者，如身雖出家心不染道非佛弟子，
今智光等方纔出家便問修證，能繼佛志是為真子。
如是此事者，即前三問。
如是如是者，問之當也。
如汝所說者，印其讚佛大恩及無緣慈悲之語也。
憐愍下，佛觀眾生皆具佛性，有佛性者皆得成佛，
故以佛性平等猶如一子，印前如羅睺羅之語也。 ^30c42

△二、誡許。
orig::  ^31a6

汝今諦聽，善思念之，吾當為汝分別演說。
commentary::  ^31a8

專聞曰諦聽，參究曰善思，銘刻不忘曰念之。
誡其勿得荒唐草草，吾當下許說。 ^31a10

△三、正說三。一、牒標三事。
orig::  ^31a12

出家菩薩如是住，如是修行無垢之業，如是調伏有漏之心。
commentary::  ^31a16

應知此語具理事二義。
理者惟如為是，如即真如之理，是即印證之謂。
依真如理安住其心，惟此為是，故曰如是住。
次句亦依真如理中起修，乃依理起修，
全修即理，即無垢之業。
再次句亦依真如調伏有漏之心，應念化為無上知覺也。
事者且作標住，釋在後文。
然非事不能起行，非理不能達真，須理事兼修，可以即凡成聖。 ^31a20

△二、當機願聞。
orig::  ^31a32

唯然，世尊！願樂欲聞。
commentary::  ^31a34

△三、廣說諸觀三：一、如來廣說三：一、說應住二：
一、標住體。
orig::  ^31a36

爾時，佛告智光比丘：出家菩薩住如是心，
常作是觀：
commentary::  ^31a40

末二句理事雙標，如前所解。
△二、明住法六。一、三世因果觀。
orig::  ^31a42

我得人身，諸根具足，從何處沒，來生此間？
我於三界中，當生何界？
於四大洲，復生何處？
六道之中，受生何道？
以何因緣，得離父母、妻子、眷屬，出家修道，免八難身？
commentary::  ^31a46

此觀為繫縛散心，收攝雜念之關要也。
我得下，令專心究察，我今現得人身，且諸根具足，
父母未生前，我之諸根從何處殞歿，來生此間。
此謂從前生至今生之觀也。
我於下，又作自今生至來生，當生何界。
以上竪觀三世也，下橫觀方所。
四大洲，即須彌四面，東西南北之四洲也。
六道可知。以何下，又觀現世出家因緣也。
八難身者，謂今既出家，免此八處受生，故云免八難身。
然佛教作觀，即是禪師家與個話頭，令其疑著。
然竪觀三世，莫知來去，橫觀方所，亦無著落。
咦！若是伶俐漢，直下猛省，則三世四方，
不離當處，本來不動，住個甚麼？ ^31b6

△二、三劫遇佛觀。
orig::  ^31b28

莊嚴劫中過去千佛皆已涅槃；星宿劫中未來千佛未出於世；
賢劫之中現在千佛，幾佛如來出現於世？
化緣將盡入般涅槃，幾佛世尊未出於世？
是諸眾生根緣未熟、未聞正法，復於何時當來彌勒，從兜率天下生人間現成佛道？
commentary::  ^31b30

三種劫名，未見解釋。
今略明大義，再俟參考。
莊謂莊重，嚴謂端嚴。
謂千佛繼化，正法當行，一切聖凡，皆具道德。
互相隆重曰莊，相好威重曰嚴。
劫即時分，以聖凡有德，而劫依德顯，故曰莊嚴。
其佛華光佛為首〔此過去古佛，非身子所成之佛〕，
至毗舍浮佛，數滿一千。
既云過去，故曰涅槃。
星宿者，借喻為名。
謂千佛繼化，尊賢者眾，如群星列宿，不可計紀其數，故以星宿名時也。
其佛以日光為首，至須彌相，亦數滿一千。
既云未來，故云未出於世。
賢劫者，依人立名。
賢者，良也，善也。以千佛繼化，引眾導迷，
令人知三寶，識因果，明罪福，分賢愚，正風化，而欽遵佛化。
賢善者眾，劫以賢彰，故曰賢劫。
其佛以拘留孫佛為首，終至樓至，數滿一千。
非過非未，故云現在。
幾佛下，又令定中觀察。
以拘留孫佛，俱那含摩尼佛，迦葉佛，化緣已盡，入般涅槃。
釋迦牟尼佛，雖未入滅，亦化緣將盡。
將者，不遠也。未出世者，彌勒師子，乃至樓至，皆未出世也。
以上教與定中觀佛，專心住此。
向下又別觀眾生。
是諸者，指現前同出家者言。
根即善根，緣即因緣。
未熟者，謂過去千佛已滅，我等未見。
未來千佛未出，我等不見。
雖現在賢劫中，唯見釋尊。
其餘已滅及未出，皆未能見。
是我等善根因緣，尚未曾熟。
既不能見佛，又奚能聞法哉。
令其心生慚愧也。
復於下，謂釋尊滅後，復於何時得見彌勒下生成佛哉。
以之心生渴仰，戀慕於佛。
自然雜念頓息，正念純熟。
即心之住處也。兜率，此云知足。
下生，經云，當來下生時，出家便成正覺。
於龍華樹下，三會說法授記。
釋迦正法中弟子，故有仰慕。
此約教觀，故有此解。
若作話頭參，既過去佛已滅，未來佛未見，現在佛又沒個著落。
忽然一念貫通，三劫不離。
當念千佛，不離自心。
直下承當，當體常住。 ^31b40

△三忖己慚愧觀。
orig::  ^32a4

於我身中，有何善業？
戒定慧學，當有何德？
過去諸佛，皆已不遇，當來世尊，得見不耶？
我今現在，諸凡夫地，三業煩惱，何罪為重？
一生已來，造何罪業？
於何佛所，曾種善根？
commentary::  ^32a6

此忖度自己在家有多種過失。
今既出家，身為比丘，著佛袈裟，雖受佛戒，
未及相應，於我身中有何善業？
然善業即戒、定、慧三無漏學。
我於三學之中，戒體未純，定未澄凝，慧光未發，
是以觀察自慚，故云當有何德。
良以戒心清淨，皎如氷霜，久則生定，定久發慧，
以無漏慧焰燒煩惱薪，出生死獄，證涅槃果，一切聖賢皆由是矣。
返觀自學未成，當加精進，此乃住心切要功夫也。
下又觀佛過去者，固不能遇。
當來下，不耶者，兩可之辭。
我今下，又觀己身雖今出家，尚為凡夫，三業煩惱何罪為重？
三業者，身、口、意也。
身業有殺、盜、婬，口業有妄言、綺語、兩舌、
惡口，意業有貪、瞋、癡，此為見思二惑九十八使根本也。
何者是推審詞，即自己推察一生已來造何等罪業。
葢佛命觀此者，欲人起慚愧心，發堅固志，專住不致流散也。
於何下，又觀一介凡軀今得出家，必於往昔曾種善根，又不知在何佛所在種之。 ^32a14

△四、難免無常觀。
orig::  ^32a46

我此身命能得幾時？
是日已過命隨減少，猶如牽羊詣彼屠所，
漸漸近死無所逃避，身壞命終生於何處？
三惡道苦如何脫免？
commentary::  ^32a48

別經中，佛問比丘：生死在幾許？
一僧答曰：只在年載之間，所謂今年不保來年。
佛言：未知生死在。
又問一僧：生死在幾許？
曰：在月餘間，今月不保來月。
佛言：未知生死在。
又一僧曰：生死不保朝暮，今朝不保來朝。
佛言：猶未知在。唯末後一僧曰：我觀無常迅速，
只在呼吸之間，出息不保入息。
佛言：善哉！善哉！汝善知生死者也。
良以本經此觀，大有警策人心者。
言我肉身及識息煖三連持之命根，能得幾時？
言其必不久常也。
是日下，作喻警發。
是日，即此日也。已過者，即今日。
到晚分，一日已盡，而我之身命，亦隨之減少矣。
猶如下，比喻。羊喻身命，牽喻日遷，屠喻殺鬼，
所喻死地，漸漸近死喻命隨日減，無所逃避喻生死難逭。
身壞下，法合身，命合羊，三惡道合屠所，如何脫免合無所逃避。
然則人能牽羊，羊至屠所必殺；日月催人，人至壽盡必死。
以至隨業轉變，輪迴生死，此皆妄習所招，固不能免。
若悟菩提本無所有。 ^32b6

△五、智者不樂觀。
orig::  ^32b38

然我此身愛樂長養，念念衰老，無時暫停，誰有智者愛樂此身？
commentary::  ^32b40

愛樂身命長養容顏固是凡夫之常情，念念衰老行陰不停亦凡夫之不能免者。
誰有下。明智者不愛。
智者即是諸佛菩薩，謂大智之人觀身如毒蛇，
棄身如涕唾，何愛之有？
意在重道不重身也。
然非全不重，葢身之與道不能兩全，是以重身不免生死，重道必證菩提。
所以初心之人當如是觀。 ^32b44

△六、如來結勸三。
一、正結叮嚀。
orig::  ^32c6

智光當知，出家菩薩常於晝夜如是觀察，
勿貪世間受五欲樂，精勤修習未嘗暫捨，
如去頂石、如救頭然，心常懺悔過去先罪。
commentary::  ^32c10

晝夜觀察者，功夫不可間斷也。
貪為妄心，五欲為妄境。
境能牽心，心能著境，造種種業。
今佛命觀察勿貪，則妄心不起，妄境不入。
伏則兩寂，斷則兩亡。
是故心法皆空，則成二智〔人空智，法空智〕。
非專心志一者不能。
故勸精勤修習等。
如去下。喻明功效也。
謂心法未空時，如石壓頂。
今既已空，如去頂石，自覺輕安矣。
如救下。謂生死苦逼，如頭上火然，未免苦痛。
今二執既無，則生死不逼，如去頭上之火，保全身命也。
然說之則易，行之恐難。
又命心常懺悔過去先業，以陳愆既除，現業易斷矣。 ^32c16

△二、結標四性。
orig::  ^32c34

安住如是四無垢性。
commentary::  ^32c36

此為結前標後。結前者，因智光請問：出家菩薩應云何住？
世尊答：住如是心，謂安住真如實際，唯如為是。
恐其難會，又教與五種觀法，又恐著事忘理，
至結勸之後，急處一提，曰：安住如是故。
此為結前也。標後者，四無垢性，後文追釋，在調伏一科已後。
問：此二句結前，未詳標後無釋，何也？
答：佛言自在，何必強追？
答：應住已竟。 ^32c38

△二、說調伏三：初、標定頭陀。
orig::  ^33a2

一心修行十二頭陀，調伏其心如旃陀羅。
如是，佛子！是名：出家。
commentary::  ^33a6

一心者，心之純也。
修行者，純心之功夫也。
梵語頭陀，華言抖擻。
抖擻者，起舉也。謂發起精神，舉其正念。
即比丘調心法，當離憒閙，不樂莊飾，心絕貪求，
無諸憍慢，清淨自修，以求無上正真之道。
故有十二種頭陀行：一、住阿蘭若處，二、
常行乞食，三、次第乞食，四、一食，五、節量食。
六、過中不飲漿。七、著獘衲衣。
八、但三衣。九、塚間坐十、樹下坐。
十一、露地坐。十二、但坐不臥。
調伏下。謂調理妄心，攝伏煩惱，故如上說。
栴陀羅，此云殺者，是西域賤姓，比此方娼門，
更加穢惡，所以動止存心，不與物爭。
如者，比如也。謂比丘既行頭陀行，但取低心忍辱，
不與物爭，如栴陀羅，不取品類。
何也？以比丘乃尊重佛子，豈取卑賤之人為喻哉？ ^33a10

△二、廣明觀喻二：初、徵起。
orig::  ^33b24

智光比丘以何義故，說名真實修沙門行如栴陀羅？
commentary::  ^33b26

真實沙門，即調心佛子也。
△二、別釋二：一、作喻。
orig::  ^33b28

其旃陀羅每遊行時，手執錫杖不敢當路，
若人逼近振錫令聞，於大眾中心行謙下不敢輕慢，
被呵責時心無怨恨未嘗加報，罵辱鞭撻默然受之。
何以故？自知下姓不階眾流，以是因緣被瞋無報。
commentary::  ^33b30

別經云：旃陀羅行，搖鈴標幟。
此經云：手持錫杖，逢人振錫。
而不云搖鈴者，以西域五天竺國，或彼此制度不同，不可以彼難此也。
振錫令聞者，因不敢同良人共路而行，
或彼避己，或己避人，此為路中事。
若在會場，或在聚落，避不及者，必謙下自卑，不敢輕人。
若被他呵責，尚不敢怨恨，豈敢加報。
至罵辱鞭撻，而甘心受之者，以自知姓卑故也。
階者，等級也。眾流，即大姓貴族流類。
葢為自賤彼貴，等級不同之因緣，雖被人責，不敢加報如此。 ^33b38

△二法合二。一、形同嬰兒觀。
orig::  ^33c6

智光當知，出家菩薩亦復如是，剃除鬚髮形同嬰兒，
執持應器依他活命，身著袈裟如被甲冑，
杖錫而行如持鉾矟，執智慧劒破煩惱賊，
修嬰兒行饒益一切，是故一切三毒利箭不入真實沙門之身。
commentary::  ^33c10

初句呼名警省，故曰當知。
出家下。二句總合前喻也。
然彼旃陀羅自知下姓，不階眾等，所以行時則避路，
會人則謙卑，被呵則無怨，罵辱則甘受。
良以惡人尚知自忖被瞋無報，況出家人不自觀耶？
凡對境逢辱，忍而受之，庶得兩安矣。
假若一不忍讓，惡業頓生，旃陀羅猶且不如，沙門安在哉？
剃除下。別以法喻釋之。
嬰兒即孩子也。女曰嬰，男曰兒。
頂無長髮，頦無髭鬚，沙門既剃，其形同彼。
然嬰兒責不加報，顯其淳朴也。
是以出家者，其形既同，其德亦爾，顯有忍辱故。
應器即沙門所用之鉢。
依他活命者，以頭陀比丘不自熟食，依他檀越施食，
活我身命，亦如嬰兒依乳也。
大將被甲冑壯膽，不懼兵矢，喻比丘著袈裟存忍，不懼凶惡。
大將持鉾執劍，能破怨賊，喻比丘杖錫秉智，能破煩惱。
以調柔忍弱，名修嬰兒行也。
葢能忍無爭，是比丘之實德也。
然既有實德，必令他敬重，或稱揚頌德，故云饒益一切。
三毒即貪瞋癡，能傷性德，故喻如利箭。
世間愚夫不忍無慧，恣縱三毒，受其所害。
沙門不爾，以忍辱智慧能破三毒，故結云不入真實沙門之身
〔以能忍進道為真實沙門也〕。 ^33c18

△二、三種對治觀二：初、標，三、觀。
orig::  ^34a8

出家菩薩以三觀門修忍辱行，名真出家。
commentary::  ^34a10

△二、釋三觀。
orig::  ^34a12

觀諸眾生，是佛化身；觀於自身，為實愚夫。
commentary::  ^34a14

此為聖凡智愚觀。
既觀一切眾生如佛化身，我當敬重之。
反觀自身既為愚夫，理應忍耐，縱遇人所辱賤鞭撻，
當作此觀：彼聖我凡，彼智我愚，彼為教我度我。
當作此想，反生慶幸，而三毒自息矣。
orig::  ^34a16

觀諸有情，作尊貴想；觀於自身，為僮僕想；
commentary::  ^34a24

此為尊卑主僕觀。
凡遇辱境觸身，當作此觀：彼主我僕，彼尊我卑。
然主子責僕，而僕敢加報哉？
常作此觀，煩惱氷釋矣。
orig::  ^34a26

又觀眾生作父母想，觀自己身如男女想。
commentary::  ^34a32

此為父子天性觀。
若逢違境，當作此觀：彼父我子，我自彼生。
若遇打罵，如父教子。
常作此想，而嗔恚自息矣。 ^34a34

△三、結勸常觀。
orig::  ^34a38

出家菩薩常作是觀，或被打罵終不加報，善巧方便調伏其心。
commentary::  ^34a40

前問云何調伏有漏之心，佛則教與三觀。
如是對治，是為善巧方便法門。
彼有漏妄心，久則自伏，化為無漏智慧矣。 ^34a44

△三、追釋四性二：一、徵起。
orig::  ^34a48

智光比丘！汝等諦聽。
云何名為四無垢性？
commentary::  ^34b2

以前應住結文云安住如是四無垢性，為結前標後。
然有標無釋，且說調伏行。
今調伏說已，又當徵起，故曰云何等。
以前標隨釋，不為追釋。
以標釋之間隔調伏一段，促徵再釋，為追釋也。 ^34b4

△二、釋義四：初、總釋四性。
orig::  ^34b10

衣服、臥具、飲食、湯藥，如是四事隨其所得，
麤細稱心遠離貪求，是無垢性。
commentary::  ^34b14

少欲知慚，沙門本分也。
△二重徵明益
orig::  ^34b18

諸比丘等！以何因緣，如是四行名無垢性？
智光當知，諸佛如來三十七品菩提分法皆從此生，
佛法僧寶常不斷絕，是故得名為無垢性。
commentary::  ^34b20

初四句重徵。智光下。
出明深益。三十七品即四念處、四正勤、
四神足、五根、五力、七覺支、八正道，其行相准三藏法數。
菩提分法者，菩提云覺道，即能成佛果之覺道也。
分法乃支分助道之別法也。
皆從此生者，此即四無垢性。
良以初心比丘雖發勝心修菩提道，若不得聖傳不知修法，
未免雜念攻心聖業罔就，是以佛命但於日用衣食四事隨分知足不起愛憎，
則菩提分法念處正勤等自微至著依此而起矣。
葢佛日之常懸、法燈之續焰、賢聖之聯芳、
三寶不斷者，此為由致，故曰皆從此生也。
是故下。結顯。是令三寶不絕之故，因功得名為無垢性〔以四事知足不起雜念為無垢性也〕。 ^34b26

△三、偈頌前科。
orig::  ^34b48

爾時，世尊而說偈言：
commentary::  ^34c2

此標舉，下正頌。
orig::  ^34c4

智光比丘汝諦聽，出家菩薩所應作，無緣大慈攝眾生，猶如一子皆平等。
commentary::  ^34c6

此追頌誡聽也。以佛觀眾生佛性平等，
故如一子，皆如長行。
orig::  ^34c10

發菩提心求正覺，應作三種成佛法，
commentary::  ^34c14

此追頌標舉三事也。
三種，即前應住、修習、調伏三種，為成佛之法則。
葢菩提正覺為佛果，發心求之為佛因，
由因致果，理之當然，故云應作。
orig::  ^34c16

心常住四無垢性，常修十二頭陀行，下心猶如旃陀羅，
commentary::  ^34c22

初句頌標文，次二句頌調伏等，准長行解。
orig::  ^34c26

四威儀中作是念：十方無量諸菩薩，剎那剎那趣聖道，
彼既修證我亦爾，如何流轉三界中，恒居生死無量苦？
我今是身住何界？
六道輪迴處何道？
胎卵濕化受何生？
身口意業於何修？
所造罪中何者重？
三性之心何心多？
commentary::  ^34c28

此頌三世因果妙觀也。
行住坐臥不失尊嚴，人見而畏之曰威，
大人動止有法令人效之曰儀，皆不失正，故曰四威儀。
作念即觀心省察也。
十方下正是所念之勝緣，謂菩薩剎那趣道，
彼既修證我豈不然，故云亦爾，此乃修行人增上之心也。
下則觀察自己。如何二字是徵審之辭，
又嗟歎之辭，意謂菩薩之初基亦人也，
而我亦人也，我與菩薩佛性是同，現今流轉三界恒居生死受苦無量，
如何佛性同而果報異耶？
大約我業在前生未曾修證故也。
住何界者，謂我今是身現在此界，不知後身住於何界，此意在中國難投也。
六道之中如車輪迴轉昇沉不定，我於來世不知居處何道，
胎等四生又不知何類受生，此意在人身易失難得也。
身口一句，觀我現世身得出家是為尊重，
佛子自忖於三業中何業所修，義兼戒定慧品當有何學，意在恐其退墮也。
所造一句，又觀現世未出家時殺盜等罪何者為重，意在恐其招報也。
三性一句，又觀從生以來於善惡無記三性中何心多發，意恐不得純善也。
如是一一省察生大慚愧，則雜念日減善業日增，入道初門善莫大焉。
orig::  ^34c38

如是微細觀察已，大慈大悲恒相續，大喜大捨為先心，為有緣者說妙法。
commentary::  ^35a30

此別頌四心也。如是一句因觀三世因果畢已，遂發四無量心。
四心皆稱大者，大即無量也。
愛念曰慈，謂菩薩愛念一切眾生常求樂事，
隨彼所求而饒益之，稱性無量故名大慈。
愍念曰悲，謂菩薩愍念一切眾生受種種苦，
常懷憐愍拯救濟拔令其得脫，稱性無量故名大悲。
慶他曰喜，見眾生離苦得樂，其心悅豫欣慶無量，故名大喜。
平等曰捨，於所緣眾生無憎無愛名之為捨，
復念一切眾生同得無憎無愛、無瞋無恨、
無怨無惱亦復無量，故曰大捨。
以其刻刻在念名恒相續，皆為度生之本，故曰先心。
為有下，謂雖具四無量心念念度生，猶不能度無緣之人，故云為有緣者說妙法。
orig::  ^35a34

晝夜修心不暫停，如去頂石救頭然。
commentary::  ^35b18

此頌如來結勸之文。
不暫停者，無間道也。
長行云：晝夜觀察，勿貪五欲。
精勤修習，未甞暫捨。
然既不受五欲，則心空矣。
而欲亦不能染心，則境空矣。
良以心境既空，則得輕安，妙樂隨順。
故云：如去頂石，如救頭然。
夫人為五欲所壓，如石壓頂，而不知重。
貪愛攻心，如火燒頭，而不知苦。
可謂如羊近屠，難免其死。
是以佛命初心比丘，常作是觀，皆得脫離。
實為離塵之妙藥，脫苦之神丹矣。
orig::  ^35b20

念三觀門常不離。
觀諸有情是佛身，唯我獨處於凡類，一切眾生等尊貴，我為僮僕居卑賤。
世間眾生同父母，我如男女行孝養，被他打罵不瞋嫌，勤修忍辱無怨嫉。
commentary::  ^35b36

此頌對治三種觀法，皆准長行。
orig::  ^35b44

四事供養心不著，是則名為無垢性。
commentary::  ^35b46

正頌四無垢性也。
四事，即衣服、臥具、飲食、湯藥。
心不著者，即粗細稱心，不起分別。
是則下。結名。
orig::  ^35b48

三十七品菩提分，及以如來果報身。
如是殊勝無漏法，四無垢性為根本，不放逸行常修習，是名出家真佛子。
菩提智種念念增，無漏聖道皆成就，速得超於無量劫，端坐華王法界中。
福智二嚴皆圓滿，無邊利海利群生，由無垢性皆成熟，證獲如來常住果。
commentary::  ^35c4

此正頌重徵明益也。
長行略頌文增廣，前但云三十七品菩提分法皆從此生，
佛法僧寶常不斷絕，此中果報身即佛寶，
殊勝無漏法即法寶，不放逸出家佛子即僧寶，
皆從四無垢性所生，故為根本。
不放逸行即前不受五欲慚愧忍辱等，
此但離過常修習則見有功，故下結名，謂如是行持是名出家真正佛子也。
菩提二句，由前常勤修習，所以智種增長，
自然五住惑盡二死皆亡，不唯不漏於凡夫，
亦復不漏於二乘，故曰無漏聖道即是佛果，以惑盡真窮故皆成就也。
速得下二句，顯頓證也。
良以漸教修行必歷三祗，頓教修行一世超越，
如善財一生事辦、龍女立地成佛等無異也。
華王者，寶蓮華座也。
以佛坐顯尊故為華王。
端坐者，正坐也。法界者，謂一蓮華稱法性當體周徧，
非界言界，以一蓮華即一真法界也。
義含一處，成道時盡法界一切塵塵剎剎皆有如來成道也。
又華表因、佛表果，果託因成如佛坐華。
福智下，顯兩足稱尊也。
有福則感聖凡供養，有智則能成道說法，
以福智二種為果上莊嚴，故曰二嚴，以二種具足故曰圓滿。
以上五句且約頓成。
自利說無邊下，又顯自利而後利他也。
良以前文既義含一處，成道時一切剎海皆能成道。
然則既盡剎海成道，豈不盡剎海度生？
理宜塵塵剎剎利生說法。
然既徧一切處，亦徧一切時，竪窮橫徧，以盡圓頓之旨也。
下二句，結顯推因。
以上種種利益，逆流窮源，皆由四無垢性慚愧知足，則能感福。
由三觀忍辱無諍，則能感智。
今到果上，兩足莊嚴，塵剎度生，故曰田無等。
常住果者，約法報二身說。
法身果無始無終為常住，報身有始無終為常住。
若應化身果，機感則現，緣盡則滅，有始有終。
若以圓融之義，三身圓現，法報體同，事不離理，
法不異應，皆為常住果也。 ^35c14

△四、詳明四性。三一、明衣服臥具知慚獲益。
二一、長行。六一、教其知慚生福。
orig::  ^36a34

復次，智光比丘！出家菩薩於所著衣不應貪著，
若細若麤隨其所得，恒於施者為生福田，勿嫌麤惡。
commentary::  ^36a38

所著衣不唯袈裟一種，凡遮體禦寒者，皆為衣也。
不應貪著者，戒之也。
粗細但隨檀越之所施也。
嫌者，憎也。勿嫌粗惡者，令施者獲福也。
隨處知慚，即無垢性也。
果依佛所教，不唯與檀越作福田，實乃自己之福也。 ^36a42

△二、戒莫邪穢貪求。
orig::  ^36b2

不得為衣，廣說法要，起諸方便，與貪相應。
世間凡夫，為衣服故，非法貪求，造不善業。
commentary::  ^36b4

不得者。戒止也。然比丘以廣說法要為利他之行，
今戒之者，非戒說法，但戒其不得為貪求衣服廣說也。
起諸下。不唯戒說法一種，凡舉心設法皆為方便，與貪圖相應。
若然，則瞋癡妄想無所不起，焉得為無垢性哉？
世間下。揀別。如士農工商各有服色，若不守本分越格求精，
是為非法不知慚愧，至於種種作踐殺害妄為，
即是造不善業，而未免招感惡果。
出家菩薩切宜戒之，故云不得。 ^36b8

△三、警策貪求墮苦。
orig::  ^36b22

墮於惡道，經無量劫，不遇諸佛，不聞正法。
受苦畢已，復生人間，貧窮困苦，求不得苦，
晝夜逼迫，衣不蔽形，食不支命。
如是眾苦，皆由先世為衣服故，多殺生命，造種種罪。
commentary::  ^36b26

前為能招之因，此為所招之果。
墮者，墜落也。惡道，即三途。
經無量劫者，言其一墮其中時，長不能自出也。
不遇下，謂聖人難遇，正法難聞。
而人道中尚有不見三寶者，何況三途。
良以前生不遵佛化，自恃造業，未結佛法勝緣，
所以墮入惡道，故不能見佛。
佛縱有大悲#CB15072;苦之力，
而自己惡業自障，猶不能見之。
既不見佛，豈得聞法。
然則諸佛說法且不論，即今法道當行時，
其地獄餓鬼，焉得見聞。
畜類雖不繫獄，誰容入於法堂。
嗚呼，佛法因緣，不可不結。
受苦畢已下，罪滿出獄。
縱生人間，餘業未盡，猶不免貧苦逼迫，衣食不給。
如是下，結其皆為衣服多殺生命造罪所致也。
吁，世人但知衣輕裘，服綾錦，不念養蠶煑繭，
殺害生物，是為無慚，故感受諸苦。
伏願有緣善人，縱不能捨綾錦，棄輕裘，亦可當生慚愧歟。 ^36b34

△四、結勸如法知慚。
orig::  ^36c14

出家菩薩即不如是，隨其所得，不嫌麤惡，
但懷慚愧，以充法衣。
commentary::  ^36c16

經云：有慚愧者，可名為人。
若無慚愧，與諸禽獸不相異也。
生則令人憎賤，死則難免三途。
出家菩薩離欲知慚，故云即不如是。
法衣者，如法之衣，謂隨其所得，粗衣不憎，
上妙不喜，不為衣轉，慚愧知足，雖未心境皆寂，
亦與道相應，故云法衣。 ^36c20

△五、廣明十種勝利。
十一、覆身修善利。
orig::  ^36c28

得十勝利：一者、能覆其身，遠離羞恥，具足慚愧，修行善法。
commentary::  ^36c32

初句總標，下則別釋。
出家沙門，衣不擇粗，則貪妄滅；具足慚愧，
則正智增；修行不著修相，即無漏善法，承此可入聖位矣。 ^36c36

△二、遠毒修道利。
orig::  ^36c40

二者、遠離寒熱及以蚊#CB00044;、
惡獸、毒蟲，安隱修道。
commentary::  ^36c42

粗疎袈裟，不唯遮體，且禦寒拒熱。
衣既護體，毒虫不能傷；善神護祐，惡獸不能害。
內絕貪求，外無擾亂，則安隱修道，不亦勝利乎？ ^36c44

△三、相貌遠邪利。
orig::  ^36c48

三者、亦現沙門出家相貌，見者歡喜，遠離邪心。
commentary::  ^37a2

粗疎袈裟不唯遠毒禦寒，且亦現出沙門出家知足之相，
加之方袍圓頂脫俗之表，進止威嚴尊重之貌，
內有實德外有重名，是故眾生歡喜從化邪心自離。 ^37a4

△四、寶幢尊重利。
orig::  ^37a10

四者袈裟，即是人天寶幢之相，尊重敬禮，得生梵天。
commentary::  ^37a12

幢有摧邪顯正尊勝之德，袈裟亦爾。
著袈裟者，邪見自離，正智日增，有高遠尊勝之表，
令世人見之，尊重敬禮，得生梵天。
有兩利之功，善莫勝焉。 ^37a14

△五、滅罪生福利。
orig::  ^37a18

五者著袈裟時生寶幢想，能滅眾罪生諸福德。
commentary::  ^37a22

此名比丘著衣之時，當生尊重，猶若寶幢。
寶幢喻袈裟，言其不可輕慢也。
良以龍被一縷，尚脫金翅鳥王之難，況具戒沙門乎？
滅罪生福，理之必然。 ^37a24

△六、遠離貪愛利。
orig::  ^37a28

六者、本制袈裟染令壞色，離五欲想不生貪愛。
commentary::  ^37a32

西域以白色為上品，起人貪愛，是以佛制袈裟，染為壞色。
制即裁正制度，壞即青黑木蘭。
令比丘著衣之時，想佛本制，既染為壞色，必令我不起愛心。
一衣尚然，何況五欲？
由此存心，妄想自滅。
然妄心歇處，即是菩提，袈裟之功利之勝矣。 ^37a34

△七、永斷煩惱利。
orig::  ^37a42

七者袈裟是佛淨衣，永斷煩惱作良田故。
commentary::  ^37a46

是佛淨衣者，以佛著袈裟永離煩惱，為能斷煩惱之衣，故為淨衣。
良田者，以田能生禾，喻衣能生道亦能生福，故曰良田。 ^37a48

△八、消業增善利。
orig::  ^37b4

八者身著袈裟，罪業消除。
十善業道，念念增長。
commentary::  ^37b6

煩惱為罪業之根，業為生死之本。
前科既煩惱永斷，此當罪業皆除。
然罪除善生，理固然矣。
始則從微至著，漸成無漏菩提，故曰念念增長。 ^37b8

△九良田增長利。
orig::  ^37b12

九者、袈裟猶如良田，能善增長菩薩道故；
commentary::  ^37b16

前曰良田始成之相，今曰良田增長之相。
從凡至聖，曰菩薩道。 ^37b18

△十、由冑防害利
orig::  ^37b20

十者、袈裟猶如甲冑，煩惱毒箭不能害故。
commentary::  ^37b22

袈裟元表忍辱，喻為甲冑者，能防毒箭，不能害身。
如忍辱無嗔，能防煩惱，不能害道矣。
袈裟護道，為菩提大本，故云勝利。 ^37b24

△六、引證三乘共修。
orig::  ^37b28

智光當知，以是因緣，三世諸佛、緣覺、聲聞清淨出家，
身著袈裟，三聖同坐解脫寶牀，執智慧劍破煩惱魔，共入一味諸涅槃界。
commentary::  ^37b30

以是者，承上但懷慚愧因緣，所以三乘聖人始而出家繼而秉戒。
袈裟表忍辱，臥具表解脫。
良田袈裟遮體不漏醜形，故表忍辱護德不現怒色。
臥具安身遠離逼迫，故表解脫超然不受塵累也。
寶牀即臥具之類，是知臥具前文有標後文無釋，至此以寶牀略顯耳。
慧命破惑如劍斬魔，故云慧劍。
諸涅槃者，即三乘人所證之果。
共入者，以牀表解脫，由解脫故方能至果，故云入。
然界言諸味言一者，以見權實並彰，諸為三乘權果，
一乃上乘法味，葢理入一實權表有三耳。
是知以上破煩惱入涅槃莫大功德，皆從慚愧中來，聽讀之者理宜珍重。 ^37b36

△二、偈頌。
orig::  ^37c8

爾時，世尊而說偈言：
commentary::  ^37c12

但標舉。下正頌。
orig::  ^37c14

智光比丘應善聽，大福田衣十勝利，
commentary::  ^37c16

此頌誡聽標益。
orig::  ^37c18

世間衣服增欲染，如來法服不如是。
commentary::  ^37c20

此頌法服揀邪也。
欲染即非法貪求，法服即粗細隨分，不如是者，不同在家之貪求也。
orig::  ^37c22

法服能遮世羞恥，慚愧圓滿生福田，遠離寒春及毒蟲，道心堅固得究竟。
示現出家離貪欲，斷除五見正修持，瞻禮袈裟寶幢相，恭敬生於梵王福。
佛子披衣生塔想，生福滅罪感人天，肅容致敬真沙門，所為不染諸塵俗。
諸佛稱讚為良田，利樂羣生此為最，袈裟神力不思議，能令修植菩提行。
道芽增長如暑苗，菩提妙果類秋實，堅固金剛真甲冑，煩惱毒箭不能害。
commentary::  ^37c26

此頌十種勝利也。
初二句，頌前覆身修善利。
前云修善，頌言福田，葢福田即善也。
遠離等二句，頌遠毒修道利。
前云安隱修道，頌云道心堅固者，既寒暑不逼毒蟲不擾，所以安隱自然道心堅固究竟菩提也。
示現等二句，頌相貌遠邪。
然頌與長文互有隱顯，長文相貌顯離貪隱，
頌文反之者，以既現出家相貌，自然離諸貪欲。
前云見者歡喜遠離邪心，是令他人遠邪，頌中却言自斷。
前云邪心即頌中之邪見，邪乃五見之總稱，
以邪謬分別故名邪見，即五利使也〔謂身見、
邊見、邪見、戒取見、戒禁取見〕。
正修持者，謂五見既除正見自現，從正見中修故名正修。
瞻禮下一句，頌寶幢尊重也。
瞻謂目視，禮謂拜禮，約身言恭敬約心言。
既觀袈裟如寶幢尊重高顯，又能破邪扶正，
所以心敬身禮表裡皆誠，故感生梵王之福也。
佛子下二句，頌滅罪生福利。
長行云寶幢想，頌云生塔想，葢塔云高顯即同寶幢。
前言福德頌感人天，葢福德者感人天也。
肅容下二句，頌遠離貪愛也。
肅謂端肅，容謂形容，敬謂莊重。
既著壞色袈裟為尊重佛子，必行止端肅不致荒唐，
身心莊重不致輕浮，此則具大威儀表表大人，
佛印為真沙門〔沙門云勤息，謂勤修善法止息惡事也〕。
不染諸塵者，諸塵即五欲也。
上句約身表，下句顯實德。
假若外現威儀內著貪圖則非沙門，以其外肅內淨方為真實沙門也。
諸佛下二句，頌永斷煩惱也。
言袈裟出塵之表，諸佛讚為良田，必一切道德福壽自此生矣。
然既能自利亦能利他，故曰利樂等。
袈裟下二句，頌消業增善也。
神力實非袈裟，以袈裟能出神力故。
何也？以比丘既著惡念不生，久而成定定能發慧，而神通智力何所不出？
脫人意表故不思議。
袈裟既有神力能發行人智勇，所以菩提行法已生者修飾增長，
未生者栽植令生，故云能令等。
道芽下二句，頌良田增長也。
苗實之喻增長之功，自因至果總歸袈裟之功也。
堅固下二句，頌甲冑防害喻。
准長行
orig::  ^37c40

我今略讚十勝利，歷劫廣說無有邊，若有龍身披一縷，得脫金翅鳥王食。
若人渡海持此衣，不怖龍魚諸鬼難，雷電霹#CB15439;天之怒，
披袈裟者無恐畏。
白衣若能親捧持，一切惡鬼無能近，
commentary::  ^38b12

此頌結略該廣也。
若有下八句，前云袈裟具神力，此正顯神力也。
海龍王經云：有龍王白佛：如此海中無數種龍，
有四金翅常來食之，願佛擁護令得安隱。
於是世尊脫身皂衣告龍王：汝取是衣分與諸龍皆令周徧，
於中有值一縷之者，金翅鳥王不能觸犯，持禁戒者所願必得。
又大海之中有諸毒龍惡鬼及大魚等，
渡海之人生大恐怖，若人捧持毒龍敬佛不敢擾害，
雷電霹#CB15439;上天之怒氣，
披袈裟者縱有大過雷不忍誅〔雷能警#CB15081;，
電能照察，雷之迅#CB15090;急疾者為霹#CB15439;〕。
白衣是在家常人，或家宅不安鬼神作亂，若捧持袈裟鬼不能近。
以上皆神力之驗也。
是知袈裟為佛淨衣，有善神衛護故有此威，不然無情之物何能之？
夫袈裟出塵之表，諸佛制之，善神護之，
鬼神畏之，比丘披之生道，白衣捧之除殃，
具不盡之靈妙者，亦由人心信與不信耳。
葢信者必敬，故有所感降之於百祥，不信則生謗，亦有所感豈不降之於百殃乎？
慎以敬之。
orig::  ^38b20

若能發心求出家，厭離世間修佛道，十方魔宮皆振動，是人速證法王身。
commentary::  ^38c6

此頌驚魔證道，以結出家之功効也。
楞嚴云：一人發真歸元，此十方空皆悉消殞，云何空中所有國土而不振裂？
正脉云：發真歸元者，言住大定入圓通者，
真顯妄破，歸無二之本心也。
空皆銷殞者，應念將化無上知覺也。
國土振裂者，內動外感也。
然彼既如是，此豈不然？
今云出家厭世修道，即入發真歸元之大定，真顯妄破之奇功魔宮。
故此振動，義兼遠害降魔，而後方能成道矣。
法王即佛，速證即頓證，此方結出家之功効如此。
葢楞嚴獨顯定力，此經亦兼袈裟，皆顯神力，不可思矣。 ^38c10

△二、明乞食除貪十種勝利二：一、長行，
三：一、標徵十利。
orig::  ^38c28

復次，智光菩薩！出家佛子常行乞食，應捨身命，不斷是心。
所以者何？一切有情皆依食住，是以乞食利益無窮。
汝等當知，出家菩薩常行乞食，有十勝利。
云何為十？
commentary::  ^38c32

常行乞食等者，謂修行人若無飲食，身疲力倦命且不支，豈能進道？
若得飲食資益於身，心安體健乃可進道矣。
應捨身命不斷是心者，當知身命非必定應捨，
但言不可怠惰，不避風雨念念提撕，然一有怠惰則諸行皆喪矣。
故曰不斷是心。是心即乞食心也。
有二意：一者為離四邪命食，故大智度論云：
諸比丘等當以乞食清淨自活，不應以下口、
仰口、方口、維口四種邪命食以自活命也。
下口食者〔謂種植田園和合湯藥以求衣食而自活命〕，
仰口食者，方口食者，維口食者〔維即四維也，謂學種種呪術卜算吉凶以求衣食而自活命〕。
以上離四邪命為乞食之一意也。
二者破餓外道邪見，有等外道自以吞饑忍餓為解脫法，
枉自饑餓，不知徒受困苦安能解脫？
故佛教比丘常行乞食資身助道令他生福，不以饑苦為道也。 ^38c40

△二、分條別釋。十一、活命自由益。
orig::  ^39a20

一者常行乞食以自活命，出入自由不屬他故。
commentary::  ^39a24

出入約安居處說，以佛制比丘日中一食、
樹下一宿，出則乞食資養色身，入則行道參究本性。
自由者，出家人孤雲野鶴，內無妻子罣礙、
外無世務攀緣，以道為樂，故云自由。
不屬他者，他即人情事務也。 ^39a26

△二、說法起善益。
orig::  ^39a34

二者、行乞食時，先說妙法，令起善心，然後自食。
commentary::  ^39a36

檀越施食，沙門施法，以見食法二施，自他兼利之勝益也。
又乞食令他種福，說法令他種慧，是為化利人天之妙行。 ^39a38

△三、化他生福益
orig::  ^39a42

三者、為不施人發大悲心，為說正法，令起捨心而生勝福。
commentary::  ^39a44

前科為不善者說妙法，令彼起善，護彼不墮三途。
此科為不施者說正法，令起捨心，護彼不墮貧賤。
故云生福，可謂大悲矣，可謂勝利矣。 ^39a48

△四、福智無窮益。
orig::  ^39b6

四者依佛教行，增長戒品，福德圓滿，智慧無窮。
commentary::  ^39b8

前云常行乞食，化他說法，即佛教行人。
欽遵不違，遠離邪命，即是依佛教行。
增長下。謂心無貪求，身無罣礙，表裏既淨，即是增長戒品。
戒能生定，定能發慧，內具慈悲，外彰萬行，
自他兼利，一切功成。
義兼人天供養則福圓，凡聖讚揚則德滿。
又能應機說法，則見智慧無窮，不亦兩足尊乎？
故云勝利。 ^39b10

△五、消慢起敬益
orig::  ^39b20

五者、常行乞食，於七、九慢自然消滅，眾所恭敬，是良福田。
commentary::  ^39b24

七慢者，恃己陵他，貢高自大，於佛法中，自謂滿足。
所計不同，故有七種：一慢。
二過慢。三慢過慢。
四我慢。五增上慢。
六卑劣慢。七邪慢。
以上為七慢。九慢法數不出，惟恐上於父母，
下於子姪，而爭勝者。
兼前七種，共為九慢，再俟參考。
自然消滅者，謂沙門外著袈裟，內存忍辱，
常行乞食，則貢高自退，憍慢亦除。
是為有德之人，誰不恭敬，令他種福，能消信施，故曰良田。 ^39b28

△六、當得頂相益。
orig::  ^39c2

六者、於乞食時，當得如來無見頂相，應受世間廣大供養。
commentary::  ^39c6

無見頂相者，是佛三十二相最上之相也。
謂頂上有肉，高起如髻，在青螺髮中。
一切人天二乘菩薩，皆不能見。
是佛因中常行乞食，感發而成。
比丘亦爾。我今乞食，當得此相。
應受下，謂因中乞食，果上應供。 ^39c10

△七、住持三寶益。
orig::  ^39c22

七者、汝等佛子，隨學此法，住持三寶，饒益有情。
commentary::  ^39c24

此法即常行乞食之法。
隨學者，隨從佛教，習學不違。
住持三寶者，安心佛道，覺照自心，是為住持佛寶。
依教奉行，軌持不失，即住持法寶。
與眾同住，和合無瞋，即住持僧寶。
紹隆三寶，常住於世，為人天軌範，出世慈航，故云饒益。 ^39c26

△八戒無希望益。
orig::  ^39c34

八者、於乞食時，不得為求飲食起希望心，
讚歎一切男子、女人。
commentary::  ^39c36

乞食之法，在隨緣知足，故不得起希望之心。
假若希望求食，謬加稱讚，是為阿#CB02629;諂詐尊重。
佛子！故不如是，益在止貪。 ^39c40

△九平等行慈益
orig::  ^39c44

九者、行乞食時須依次第，不應分別貧富之家。
commentary::  ^39c46

不分別是平等行，謂法性平等，本無高下，當稱性循。
乞遠離情見，可謂慈航普駕之勝益矣。 ^39c48

△十、佛喜為緣益。
orig::  ^40a2

十者、常行乞食，諸佛歡喜，得一切智，最為良緣。
commentary::  ^40a6

依教奉行，乞食為緣，得一切智。
所以佛喜一切智者，以乞食所以資命，
命在所以修道，道成所以起智。
智知一切法，約所知法上得名，故名一切智。
然此道與智，皆從乞食活命中來，所以乞食為得智之良緣也。 ^40a8

△三、結略該廣。
orig::  ^40a16

智光菩薩！我為汝等略說如是十種利益，若廣分別無量無邊。
汝等比丘及未來世求佛道者，應如是學。
commentary::  ^40a18

△二、偈頌。
orig::  ^40a22

爾時，世尊而說偈言：智光菩薩汝諦聽，
出家大士應離貪，當發出世修行心，乞食頭陀為根本。
凡夫住於有漏食，聖者悉依無漏食，有漏無漏諸聖凡，一切無不依食住。
我為汝等諸佛子，開演出世三利行，三世如來所稱讚，乞食功德有十利。
commentary::  ^40a24

此頌誡聽標益也。
大士即菩薩之稱。
應離貪者，謂出家人借食助道隨得便用，
勿得希望美食，即是離貪。
頭陀雖有十二，以乞食為本。
凡夫即泛常之夫，但知穿衣吃飯饑飡渴飲而已。
住者依止也，依飲食資養方能住世。
有漏者，以人有我執食有生滅故，即後文段觸思識四食也。
以未得真常皆有墮落，故名有漏。
無漏者，即禪悅法喜為食也。
有漏無漏下，雙結聖凡。
謂聖凡品格雖殊，莫不皆依食住。
二利者，即自利利人。
如乞食資身借身修道為自利，令施食之人供養獲福為利他。
然食雖兼四，且約段食。
三世下二句，結顯標益。
orig::  ^40a34

偏稱此行最為勝，出入自在無繫縛。
先令施主發初心，令趣菩提然後食，為除慳貪說妙法，能趣大捨無量心。
依大師教行乞食，增長無量諸梵行，七九種慢自除滅，為諸人天所尊敬。
如來頂相不可見，轉妙法輪化十方，盡未來際傳此法，令不斷絕三寶種。
若為飲食起妄心，不應讚歎諸男女，起大慈悲平等意，不生分別貧與富。
清淨乞食佛所讚，一切種智從此生，
commentary::  ^40b12

此正頌十利。初二句頌長行第一利，此行即長行乞食之行也，
以其離貪助道最為勝利故。
無繫縛者，既常行乞食，孤標自得無罣無礙，即長行不屬他故之義。
先令下二句，頌第二。
先令發心者，即是說法開示令未發心者發心，故曰初心。
令趣菩提者，即前文善心，長行只言善心頌中令趣菩提，所謂能令施主趣菩提之善心也。
趣者向也，謂向果之初心也。
然後食者，即乞食之人願行也。
如未及受食先舉其意，願施食之人先證菩提，
祝願之次方乃食之，非是施主實成道後乞者方食。
為除下二句，頌前第三。
為除慳貪者，即長行為不施之人，因彼慳貪不施故說妙法，
廣讚布施功德以投彼慳者之機，故云妙法。
因法投機令慳者大悟，故能趣向大捨，
所謂打破慳囊運出寶藏，故云無量心也。
依大下二句，頌前第四。
大師即佛，梵行即前戒品，義兼福智。
七九二句，頌前第五。
如來下二句，頌前第六。
長行云應受世間廣大供養，頌云轉妙法輪化十方者，
互有隱顯，以長行但云受供不云說法，
是受供顯說法隱，頌中反之。
若前後照應，因轉法輪教化十方所感人天供養，其意則全。
盡未下二句，頌前第七。
傳此法者，即除貪乞食之法，轉相傳受能令三寶常住，故云不斷絕。
若為下二句，頌前第八。
長行云不得為求飲食起希望心，頌云若為飲食起妄心，
若字不順，只當用不字為妙。
不應下當增為食二字，即不應為食讚歎男女，與長文合。
起大下二句，頌前第九。
前云須依次第，頌云平等，葢次第即平等行慈也。
清淨下二句，頌前第十。
前云佛歡喜，頌云佛所讚，葢因歡喜所以稱讚一切種智，即佛智也。
從此生者，謂逆流窮源皆從乞食生起也。
良以乞食離貪即是無垢性，以無垢性中起無漏行，
具無量德終證佛智，而出世之益何勝此乎？
故標勝利者宜矣。
orig::  ^40b26

三世如來出於世，為諸眾生說四食，段觸思識為其四，皆是有漏世間食。
唯有法喜禪悅食，乃是聖賢所食者，汝等厭離世間味，當求出世無漏食。
commentary::  ^40c42

此頌結顯勝益也。
佛謂眾生皆依食住，食有四種。
今初二句標定，第三句列名。
段謂行段或分段、觸食、思食、識食。
葢此四食俱約界內，故曰皆是等。
唯有下二句，為無漏食。
法喜者，即聞法歡喜而能充饑，故有食義。
禪悅者，即無漏禪定寂靜安閒，其心怡悅而能充滿，故有食義。
不用世間四食，是為聖賢食也。
法華云：法喜禪悅食，更無餘食想。
汝等下二句，結勸。
然世間之食雖具四種，而佛命乞食者，乃段食也。
今又勸離者，謂佛對初進沙門離四邪命，
常行乞食，除貪去慢，資益諸根，無非助道之緣而已。
然久之亦不可戀著，意在欲求出世之道，
須求出世之食，必當參究佛法，見道而喜。
又禪定怡神，可資慧命，是為無漏。
此亦回權入實之謂也。
又尋常乞食，不作食想，不知有我，能所兩忘，
三輪俱寂，雖段食亦為無漏矣。 ^40c48

△三、明恒服棄藥十種勝利二：一、長行三：
一、指明標徵。
orig::  ^41a38

復次，智光菩薩出家佛子，於諸醫藥不應貪著。
若有病時，他煎藥已，所棄捨藥，訶梨、毗梨及阿摩勒，
取是等藥即應服之，乃至一生服所棄藥，
於諸藥等常生知足，如是名為真實沙門出家佛子。
恒服棄藥，是人獲得十種勝利。
云何為十？
commentary::  ^41a42

此醫藥中無垢性也。
棄藥者，即他人煎飲所餘之渣為棄藥，謂棄之不用也。
良以四大不調，或五臟不和，皆謂有病，
須醫藥以治之，仍用投症者可愈。
未聞他服所棄之渣，已取為藥。
若以醫書論，無味之甚矣。
今佛用之者，良有二義：一事，二理。
事者，如棄藥無力，亦未嘗投病，而欲其功効者，乃三果之力也。
用果作引，無病不治矣。
此乃如來現量之知，勿以世論為難也。
三果者，一訶梨，此云天主持來，此果為藥，
功用至多，無所不入，亦無所不效也。
二毗梨，具云毗梨耶，此云精進果，若用此果，有追尋病根之力也。
三阿摩勒，樹葉似棗，華白而小，果如胡桃，
味酸甜，可入藥用。
此三果共棄藥煎之，或為丸為散亦不定。
以上約事說，實用棄藥，奈三果此方無。
若然，在西域則可，在此方則未可也，不可膠柱。
二約理表，事藥治身，理藥治心。
良以心病雖多簡略，不出六種：一貪病，
於世五欲，希望無厭，出家比丘，用布施藥，發解脫心以治之。
二放逸作惡病，當用戒藥治之。
三、嗔病，當用忍樂治之。
四、怠病，用精進藥治之。
五、昏沉妄想病，用禪定藥治之。
六、癡病，用智慧藥以治之。
廣至八萬四千塵勞皆病，當用八萬四千陀羅尼藥以治之。
問：六度固有藥義，而未甞棄之。
然用表棄藥者，何所取法？
答：六度之法，誠為超凡之妙劑，入聖之神方。
諸佛用之，治五住煩惱諸病，離二死之苦殃，
證一乘之妙域，固未甞棄之。
而凡夫眾生，不信因果，不省罪福，放逸造業，
甘心苦趣，束手死門，雖有六度良藥，背馳弗顧，非棄而何哉？
今佛借事表理，應服者則服，事事知足，
處處達真，名為真沙門佛弟子也。
恒服下，標十勝利、三果名，或表戒、定、慧。 ^41b4

△二、正明十利。十一、息貪正念益。
orig::  ^41c16

一者、為求藥草，不近他人，永息貪求，安住正念。
commentary::  ^41c20

既為他人所棄之藥，處處有之，取來便用。
不近他人者，即不向外馳求也。
永息貪求者，不起妄想也。
安住正念者，道心不退也。 ^41c22

△二、觀門成就益。
orig::  ^41c26

二者、不淨觀門易得成就，出世之心能得堅固。
commentary::  ^41c28

佛令初心多欲之人，作不淨觀，謂澄思靜慮，
通身內外三十六種不淨，九孔常流，深生厭惡，
欲心不起，即五停心觀之一也。
彼為正觀，此用棄藥助之，易得成就者，
謂棄捨之物，污濁可厭，與觀相應。
然正助相兼，則功夫得力，而道心自固，觀法可成矣。 ^41c30

△三、速證禪悅益。
orig::  ^41c40

三者、於諸珍味恒不貪著，速證正智，#CB04432;禪悅味。
commentary::  ^41c42

恒不貪著者，謂遇則隨緣過不妄想，貪心歇處正智現前，念與智合故曰證智。
禪為定體，智從禪出還能覺禪，如舌飡味。 ^41c44

△四、知足解脫益。
orig::  ^41c48

四者、於諸世間一切財物，常能知足，早得解脫。
commentary::  ^42a2

古人云：知安則榮，知足則富。
世諦尚然，況沙門乎？
既服棄藥，三毒皆消，於諸財物，一念不生，即是解脫。 ^42a4

△五親近善友益。
orig::  ^42a8

五者、不近世間一切凡夫，親近出世清淨善友。
commentary::  ^42a10

因服棄藥，永離貪求。
心如藻雪，行若氷霜。
是以不近凡夫，則五欲不能染。
親近善友，則道念必能增。 ^42a12

△六、知慚解脫益。
orig::  ^42a16

六者、由不嫌惡諸棄藥等，於麤飲食亦得解脫。
commentary::  ^42a18

情生於愛，業發於情，以情愛攻心，貪欲熾盛，
忻美厭粗，人之常情。
由是佛命比丘，飲食棄藥，雙離愛憎，則解脫道成。 ^42a20

△七、世間尊重益。
orig::  ^42a24

七者、於所重藥永不希望，一切世間無不尊故；
commentary::  ^42a26

所重藥者，即世人所貴重者。
永不希望者，言出家佛子，唯道可修，身雖有病，
已無私囊，豈為殘軀妄登檀府之門耶？
應知佛所戒者，戒其不當為而強為者，非戒其當然而不然者。
假若檀越以貴重之藥，誠心供養，若畢竟不受，尤為不可。
何也？檀越供養，元為求福，況沙門以利他為重，
己若不受，彼不果願，己亦傷慈，豈其然乎？
葢佛所戒者，乃無人供養者，不得希望也。
自然德感尊敬，神鬼護持，故云一切世間等。 ^42a28

△八、證得法身益。
orig::  ^42a44

八者、速能調伏諸煩惱病，證得如來常住法身；
commentary::  ^42a46

煩惱兼五住，病亦兼二死，調伏即修證功夫，速即頓義。
謂煩惱既亡，生死亦盡，證得法身，常住不滅。 ^42a48

△九、永斷煩惱益。
orig::  ^42b4

九者永斷三界一切煩惱，能療眾生身心重病。
commentary::  ^42b6

此承前益，一切煩惱既已永斷，生死病根自既已除，
以大悲心起利他行，又能調伏眾生身心之病，益見兩利之功也。 ^42b8

△十、得大菩提益
orig::  ^42b12

十者、能順佛教修菩薩行，福智圓滿得大菩提。
commentary::  ^42b14

能順者，遵行佛教。
能服棄藥，即無垢性。
修菩薩行者，不出六度，義兼利他。
以利他則福圓，自修則智滿。
福智圓滿，究竟成佛，故曰得大菩提。 ^42b16

△三、結囑流布。
orig::  ^42b22

智光當知！我為汝等略說棄藥十種勝利。
如是妙行，去、來、現在出家菩薩皆共修學，
汝等應當為諸眾生演說流布無令斷絕，
即為如來廣設供養，世間所有財敬供養所不能及，
於菩薩行不復退轉，速證無上正等菩提。
commentary::  ^42b24

如是妙行者，即服棄藥，亦兼衣服、飲食，乃三世菩薩共修之行也。
汝等下，囑累流通。
無令斷絕者，續佛慧命也。
即為下，較勝。然為字有二音兩解：一音唯。
謂為者，當也，是也。
當是如來以無垢性法供養眾生，以佛觀眾生有佛性，
無修法，故為說此，令彼修證，是佛以法供養眾生也。
有種種勝利，故云廣設。
應知此解，於無令斷絕下，略斷一斷說。
言雖是汝等演說流布，奈經是佛說，即是如來供養也。
此為一解。二者、音未。
為者，與也，指智光等說。
謂汝等為諸眾生演說流布者，即是與如來廣設供養，
以代佛演說，不違佛命，即是供佛也。
世間下，較量。於菩薩行下，亦指智光等因修獲益說。
二解皆通。 ^42b34

△二、偈頌。
orig::  ^42c8

爾時，世尊重說偈言：智光比丘汝善聽，
出家所服無垢藥，菩薩妙行此為先。
眾生有病如己病，以大悲恩救眾苦，復用慈心施安樂，最上妙藥與他人。
commentary::  ^42c12

正頌良藥救人也。
既云棄藥，何得無垢？
大約垢淨從心，以心離貪求，則自心清淨，
物隨心轉，雖棄藥入口，豈不潔乎？
復以三果助之，而何病不愈哉？
第三句自利，妙行通說，即諸行也。
此字別說，即棄藥也。
乃歎法奇特，故說為先。
第四句利他，言眾生皆有佛性，與己同具，
故彼之有病，如自己有病也。
以大下，既言大悲，必有公物濟世之恩，故曰救苦。
復用下，既能救苦，必得安隱，則有洪仁惠德之慈，故曰安樂。
最上一句，躡前救苦施樂，皆是妙藥施人也。
良以前云藥，具事理二義。
若事上說，眾生有身病，則受苦不樂。
今以投病之藥，令彼得痊，自然安樂，乃救身病之妙藥也。
若理上說，藥即是法，善用投機之法，能治眾生心病，
以眾生有煩惱生死，故苦而不樂。
今與說法，令彼依法修行，即為服藥，斷煩惱根，
出生死苦，自然受享法樂矣。
orig::  ^42c18

前人所棄而自服。
菩薩不擇貴賤藥，但療眾病令安隱，取他所棄之餘藥，飲食以充治所疾。
取他棄藥有十利，三世如來共稱讚，
commentary::  ^42c48

此頌棄藥自服也。
夫為菩薩者，不惟能行人所不能行之行，今亦能服人所不欲服之藥。
然良藥濟人，棄藥自服。
葢菩薩之所以為菩薩者，實常人之所不及也。
orig::  ^43a6

雖求醫藥不近他，永息追求住正念，不淨觀門易成熟，而能遠作菩提因。
不著甘味離諸貪，當求法喜禪悅食，於世財寶能知足，獲得無漏七聖財。
捨彼凡愚不共住，親近聖賢為良友，由是不嫌眾棄藥，亦於飲食斷貪求。
珍膳妙藥不希望，世間所有咸尊重，能療身心煩惱病，悟得真如法性身。
永斷三界諸習氣，證得無上真解脫，能順佛教趣菩提，福智圓成報身果。
commentary::  ^43a14

此頌棄藥十利也。
初二句，頌長行第一。
不淨下二句，頌長行第二。
菩提因，即長行出世之心。
而能遠作等者，以近為不淨觀之助緣，遠為菩提果之助因也。
不著二句，頌前第三。
於世下二句，頌前第四。
七聖財者，一、信財，二、進財〔進即精進，謂未得見諦，
而一心精進，求出離道，以為成佛之資，
故名進財〕，三、戒財，四、漸愧財，五、聞財。
六、捨財。七、定慧財。
然既云聖財，則知珍財助貪，聖財助道矣。
捨彼下二句，頌前第五。
由是下二句，頌前第六。
斷貪求，即前文得解脫義。
珍饍下二句，頌前第七。
能療下二句，頌前第八。
永斷下二句，頌前第九。
此頌與長行文別義同。
長行云：一切煩惱，通現行種子。
此云：諸習氣，獨約種子。
前云：能療眾生身心重病。
利他邊義急，頌云：證得無上真解脫。
在自利邊急，然己利而後利他，二義不失。
能順下二句，頌前第十。
前云：得大菩提。頌云：成報身果。
然菩提，即報果之菩提也。
orig::  ^43a28

汝等佛子皆修學，當坐金剛真道場。
commentary::  ^43b22

此頌結勸當修也。
修學二字，具止觀定慧，兼六度等，皆依四無垢性為根本故。
金剛真道場者，即等覺位金剛心解脫道前，
無間極力，至堅至利，能斷無明生相微細惑體故。
取喻金剛真道場者，即一乘實際理中，為稱性道場也。
當坐二字，即智與理合，如身坐座。
當知此處若漸修，則竪經五十五位真菩提路，方至於此。
若利根者，頓修一剎那間，妙觀相應，根本無明盡，
便入妙覺，究竟成佛矣。
此經頓教，當依頓說。
以上追釋四性大科竟。
答前應云何住之問也。
言追釋者，以標辭在先，廣釋在後，中隔調伏一段，
調伏之後釋之，故名追釋。
以知佛語自在，然亦三義互參，且依多義者定科耳。 ^43b24

△三說修習。 ^43b46

此答：云何修習無垢之業？
分三：一、如來正教修攝其心，二、一長行，
五、一教住蘭若。
orig::  ^43b48

復次，智光！出家菩薩遠離喧閙，住阿蘭若修攝其心，無量千歲以求佛道。
commentary::  ^43c4

梵語阿蘭若，翻云寂靜處。
遠離喧閙者，不為五欲所惑，住阿蘭若，即靜處安居。
或山間，或林下，不為聲色所惑之處，皆名蘭若，為修行人所依之境也。
修攝其心者，為所行之道，出家菩薩為能修之人。
良以妄心放蕩，若野馬狂猿奔馳不息者，葢為塵世之引發也。
是以佛命出家人離諸塵世，自然境寂心安，易於修習。
縱有已熏種子，假戒定慧降之斷之，是謂修攝其心也。
無量下。正顯延促無礙也。
謂在此幽靜之所，大忘人事，不知有身，
亦不覺時長，一念萬年，萬年一念，雖曰無量千歲，不失頓義。 ^43c8

△二、引聖證成。
orig::  ^43c28

三世如來離諸喧閙，寂然閒居，萬行增修，證菩提果。
緣覺、聲聞一切賢聖，證得聖果亦復如是。
commentary::  ^43c30

如來是已成之果，萬行為道前之因，依果談因，意在勸人修證也。
一佛既爾，佛佛皆然，故曰三世。
諸喧閙者，亂聲惑心，所以離之。
寂然者，幽靜無為，所以居之。
如是則心空境寂，人法雙亡，故曰閒居。
不修而修，故曰萬行。
成一行而諸行圓具，證一位而諸位頓彰，故曰增修。
然既云萬行，必經位次，即諸位中歷修之萬行也。
又修為次第之功夫，證謂親得之實果，
依修成道，故曰證菩提果。
此獨約佛乘說下，別舉二乘。
緣覺，從十二因緣成道者。
聲聞，聞佛四諦聲教證果者。
一切賢聖者，通舉三乘。
人各有賢位聖位之不同，而從凡入聖，
親證實到者，皆依蘭若靜處修成，故云亦復如是。
夫利他須在塵世，自修實讓山林，可謂靜修龍天喜，居塵佛祖憂。
假若居塵不染，非上上根人，則不能矣。
然通論修行，必從靜謐。 ^43c34

△三、標徵十德二。
一、標徵。
orig::  ^44a14

其阿蘭若有十種德，能令證得三菩提果。
云何名為十種勝德？
commentary::  ^44a16

△二分釋十一威儀自在德。
orig::  ^44a20

一者、為得自在住阿蘭若，四威儀中不屬他故。
commentary::  ^44a22

出家元為離塵，若不從靜，塵俗何異？
又自在非為偷安，意為修證也。
因為修行，方住蘭若，四儀可知。
不屬他者，唯此一句為勝德。
他者，人事也。若在塵中，為他六親境緣牽引，有不由己者。
今居蘭若，不屬他緣牽擾，幽靜自在，成道必易，非勝德而何？ ^44a24

△二、離我我所德。
orig::  ^44a32

二者、離我、我所，名阿蘭若，於樹下時無執著故。
commentary::  ^44a36

我即我執，妄執五蘊身中有主宰故。
我所即我所有，若妻子眷屬，或功名財物田產等，
此執心外實有，即是法執。
今居蘭若，外境不擾，自心不動，我法二執，若伏若斷。
既二執不起，一性幽靜，乃自心即阿蘭若，此約理說。
若於樹下等言，樹下即阿蘭若，此約事說。
佛制日中一食，樹下一宿，諸緣頓斷，一念清修，
達萬法唯心，故無執著，非勝德乎？ ^44a38

△三、無愛無畏德。
orig::  ^44b2

三者、於臥具等無所愛著，由斯當臥四無畏床。
commentary::  ^44b6

臥具者，臥身之具也。
在家人或雕床繒枕起人愛著，或因愛生貪縱情障性。
出家比丘岩樹為房、草鋪為座，慚愧知足，故無所愛著。
由斯下，因功致德。
斯者，此也。即因無所愛著道力日增，修得如來大休歇處，故曰當臥。
等無畏表床，非無畏即床，此皆佛德。
行者分具安然無畏，道在其中如身臥床，故曰四無畏床。 ^44b8

△四、三毒遠離德。
orig::  ^44b22

四者、阿蘭若處，三毒微薄，離貪、瞋、癡所緣境故；
commentary::  ^44b24

三毒即貪瞋癡。微薄者，非是全無，以山中幽靜，
既無所緣之境，三毒不發現行，故曰微薄。
然久之必種現皆滅，由依蘭若，故獲斯益。 ^44b26

△五不求五欲德
orig::  ^44b30

五者、樂阿蘭若，修遠離行，不求人天五欲樂故；
commentary::  ^44b32

五欲有二種：一、財、色、名、食、睡，為眾生所欲之境，故名五欲。
或色、聲、香、味、觸，為五根之所緣，亦為五欲。
初句樂字，舉行人渴慕之心也。
修行，即蘭若中所作之功夫也。
遠離，即心不緣境，一切不著之深定也。
下二句既云不求五欲，志在無上涅槃，是為勝德。 ^44b34

△六、修習佛道德
orig::  ^44b44

六者、能捨喧閙，住閒寂處，修習佛道，不惜軀命。
commentary::  ^44b46

為修佛道，所以捨閙從寂也。
不惜軀命者，謂大丈夫唯道為慕，不惜其勞不知有身也。
假若愛惜軀命，未免憚勞畏苦，少有迴護則志惰行疎。
今言不惜，是為大德。 ^44b48

△七、事業易成德。
orig::  ^44c6

七者、愛樂寂靜，世間一切事業易得成就，無障礙故。
commentary::  ^44c8

寂靜即阿蘭若，一切事業即戒定慧等，乃成佛之事。
無漏之業皆寂靜中生，故曰易得成就。
若心有所惑，行有所阻，是為障礙。
今心寂境空，故無障礙也。 ^44c10

△八、易成出世德
orig::  ^44c16

八者、世、出世間一切事業易得成就，無障礙故。
commentary::  ^44c18

前科雖云戒定慧等成佛之事，且約因位修行邊說，此科約證果說。
世出世間者，即不離世間果，而得成就出世間果也。
果上事業，如神通妙用，三昧解脫，餘如前說。 ^44c20

△九百千三昧德
orig::  ^44c26

九者、阿蘭若處是三昧空，能得百千大三昧故；
commentary::  ^44c28

梵語三昧，此云正受，定之別稱也。
然煩惱生於動，三昧成於靜，一定既成，諸定皆應。
三昧空者，謂定中不受諸法，云空三昧。
又云能得五千者，謂定體無二，事有千差，
應萬事而一心不動，即百千三昧也。 ^44c30

△十無礙大智德。
orig::  ^44c38

十者、清淨如空以為舍宅，心無障礙得大智故。
commentary::  ^44c40

阿蘭若中無塵事所擾故云清淨，蕩蕩無為故云如空，行人依之猶如舍宅故。
心無障礙者，謂真心體上五住惑盡因行已滿故。
得大智者，即佛智菩提果成故。 ^44c42

△四、勸住莫離。
orig::  ^44c48

智光當知，阿蘭若處有如是等無量功德。
以是因緣，出家菩薩誓捨身命不離山林。
若為聽法、供養病人、師僧、父母，出阿蘭若、
入聚落中，宜速還歸於蘭若處。
commentary::  ^45a2

誓捨身命，不離山林者，為正勸以決其志也。
然人非不愛其命，但較於道者，不能兩全。
是以欲速成道，不覺有身。
縱至危急坎坷之時，寧可捨身，不離山林。
假一離之，則心逐境牽，被境所迷，而難得收攝矣。
若為聽法等事，而不容不去者，則亦聽出，無非暫許。
而聚落為講法之處，必有師僧病人。
或省近父母，或供養師僧，或看望病人。
雖然，猶不可逐境隨流。
故曰：宜速還歸。 ^45a8

△五、遇阻作觀。
orig::  ^45a22

若有因緣未得歸者，應作是想：今此聚落猶如山林，
所得財物虗假如夢，若有所得不應貪著。
如是，佛子！是摩訶薩
commentary::  ^45a24

初二句謂路遠不能到者，或天晚來不及者，
或有急事為人苦留者，皆為阻隔因緣，
身雖未歸心不放捨，故佛教與應當觀想聚落即是山林也。
所得財物下，是檀越供養財物或#CB01321;資等，
猶不得染污其心以滿檀信之願，而不得不受者，
遂達三輪體空，故言虗假如夢等。
然則如是觀想，入廛市而應緣，隨風波而利物，無往而非蘭若也。
末二句結云如是佛子是摩訶薩，摩訶云大，
言其此等之人不惟是菩薩，且是大菩薩也。 ^45a30

△二、偈頌。
orig::  ^45a46

爾時，世尊而說偈言：遠離喧閙處寂靜，
此是神仙所居處，
commentary::  ^45a48

此正頌教住蘭若也。
神仙居住，長行無文，應知取喻神仙者，
非重其人，但重其處也。
以名山洞府為神仙隱迹之鄉，幽靜絕塵，
故如蘭若，但取靜義，不取仙行。
orig::  ^45b4

三世菩薩求菩提，於蘭若中成正覺，緣覺聲聞諸聖眾，亦於此處證菩提。
住阿蘭若獲十利，能令證得三乘果，
commentary::  ^45b12

此頌引聖勸修也。
長行云如來，頌云菩薩者，以如來為菩薩道後之果，
菩薩為如來道前之因，葢前果後因非不同類。
餘五句與長行同，但獲十利一句寄標於中。
orig::  ^45b18

自在遊行如師子，四威儀中無繫縛，山林樹下聖所樂，無我我所名蘭若。
衣服臥具無繫著，坐四無畏師子座，離諸煩惱名蘭若，一切貪愛無所著。
常居物外厭塵勞，不樂世間五欲樂，遠離憒閙寂靜者，棄身捨命求佛道。
能住寂靜無人聲，於諸散亂心不起，世出世間諸善業，心無障礙皆成就。
由是蘭若為根本，能生百千諸三昧，以大空寂為虗空，行者身心無障礙。
commentary::  ^45b26

此正頌十種勝德也。
初二句頌前第一師子獸中王隨所到處無所懼畏，
比丘住蘭若亦復如是，隨心自在無所繫縛。
山林下二句頌前第二。
衣服下二句頌前第三。
離諸二句頌前第四煩惱，即前三毒。
長行云離所緣境，頌云一切貪愛無所著，
理應貪愛之下加之境二字，謂一切貪愛之境無所著，葢上句標下句釋也。
常居二句頌前第五物外，即阿蘭若。
厭塵勞不樂五欲，即長行修遠離行。
遠離下二句頌前第六憒閙，下隱一住字，應云遠離憒閙。
住寂靜者，下句身非畢竟棄、命非畢竟捨，
但言為求佛道精進勇猛，不可護惜身命生怠惰故。
能住下四句頌前七八，前二句頌前樂住寂靜。
無人聲三字釋寂靜義，葢有聲則動、無聲則靜也。
於諸下謂散亂出於喧雜、定慧成於幽靜，
然既無人聲，散亂之心無由而起也。
後二句頌第八一切事業易得成就等。
前但云事業屬總相，頌分別世出世間為別相。
謂世間為有漏善業，即第七；出世間為無漏善業，即第八。
心無障礙者，躡前七八。
由心不散亂，則無煩惱障，令世間善事成就。
由寂靜無聲，極至心法兩亡，則所知障亦無，出世善業皆成就故。
由是下二句，承前七八，頌前第九。
以大下二句，頌前第十。
大空寂者，非斷滅空也，即真空妙體，為前百千三昧之所依。
以真空為體，三昧為用，故為虗空之為字不當理，應是如字。
謂真空妙理，周徧圓融，包納冲#CB15035;，猶如虗空。
或虗空二字，是前舍宅二字，謄錄者誤，亦未可知也。
行者即能修之人，欲證法身，契真心全體解脫者，故無障礙也。
良以長行云得大智，約菩提說。
頌中言身心，即法身真心，約涅槃說。
總是佛果之別相。
orig::  ^45b40

具足如是十勝利，是故眾聖常居止。
commentary::  ^46a2

因有勝利，所以聖居。
頌前結顯勸住，眾聖通指三乘，果人亦指果推因也。
言未成聖果以前，修道之時，常居蘭若，非成道之後常居也。
orig::  ^46a4

智光汝等諸佛子，若欲速成一切智，乃至夢中莫捨離，阿蘭若處菩提道。
我滅度後發心者，而能住於蘭若處，不久當坐寶華王，證得法身常樂果。
commentary::  ^46a10

此頌證得法身也。
一切智即一切種智，欲七字成句故略一種。
〔一切種智者，能以一種智知一切道、知一切種，
是名一切種智，即佛智也。〕
阿蘭若下，謂菩提即道，依蘭若修成，故以處云道也。
我滅下，我即如來自稱，亦隨世假我也。
滅度有二義：一、約理言，以佛能滅除五住煩惱，
度出二種生死，證得真常道果，故云滅度。
二、約事言，即示現隱跡歸真。
謂滅度後者，指盡未來際眾生。
發心者，即後世發心之人。
而能下，言依止之處。
不久者，言其頓成。
坐寶下，明成佛儀相。
寶華王即佛坐之蓮華，以尊重故稱寶稱王。
證得下，成法身四德常樂果。
四德之二義亦兼四，總謂菩提、涅槃，皆從蘭若中出。
以上如來廣說一大科已竟。 ^46a16

△二、聞者獲益。
orig::  ^46a44

爾時世尊說是法時，無量百千初發心者，
於無上道得不退轉；時智光等諸菩薩眾，
得陀羅尼具大神通；百萬人天發菩提意悟三解脫。
commentary::  ^46a46

初發心者，乃始入聞法之人。
於無上道得不退轉者，因聞四無垢性各十種勝利，
又聞住阿蘭若十種勝德，所以見賢思齊，
初發大心，於無上佛道得不退轉，意在決定修證，亦望果修因之勝心也。
智光等得陀羅尼，此云總持，即真心本體，
總含萬德，圓悟妙體也。
具大神通者，體中大用也。
良以智光因遠聞佛說報四恩法，為子不肖，
欲度其心，不辭長途之遙，亦不憚#CB02494;涉之苦，
遂統眾而來，求佛說法。
既聞法已，又求報恩之行，決意出家。
然己既出家，子亦出家，於是所統之眾，同心出家。
今聞無垢性品始終勝益，皆豁然圓悟，
得總持德，可謂不歷僧祗獲法身也。
夫此等菩薩，不唯不負己靈，亦復不負佛恩也。
然其來意，元為教子，今父子皆悟其天性之恩，
父子之道，亦無以加矣。
其子者，不惟佛恩難報，抑且碎身殞命，亦不能報父母萬分之一也。
嗚呼至哉，百萬人天下，以其既聞佛法，
已覺人天有漏，生死難逃，遂發大心，悟三解脫，亦偉丈夫哉。 ^46b4

△三、佛釋後益二：一、勸持流布。
orig::  ^46b42

爾時，如來告諸大眾：若有淨信善男子、
善女人，得聞如是四無垢性甚深法門，
受持、讀誦、解說、書寫。
commentary::  ^46b44

前科經家敘置，此科如來親說。
若有下。標聞持之人。
非指現前，乃泛說後世有緣人也。
淨謂塵事不染，信謂決志不違。
如是男女，必為受道之資也。
得聞下。標所聽之法門。
即四無垢性也。甚深下。
釋義。即事證理云深，速成佛道云甚深。
法有軌持，門有通義。
謂從此法門，達入實際也。
受持有二義：一、事受持，手捧目觀，心口不失。
二、理受持，智與理冥，秉任不失。
讀謂熟文解義，誦謂背念不忘。
解即科文疏義，說即講演分別。
書為染翰成章，寫即刊刻印施。
皆為流通法化，續佛慧命者也。 ^46b48

△二、正明後益四：一、所生處益。
orig::  ^46c18

如是人等所生之處遇善知識，修菩薩行永不退轉，不為一切諸業煩惱之所擾亂。
commentary::  ^46c22

初句指前受持秉教之人，次句明來世所生之處。
遇善等即是勝緣，由今生受持等熏成聖種為親因，遇善知識必有指示為外緣。
引種子發起現行，故云修菩薩行。
決志欲成，故云永不退轉。
不為下，既從無垢性熏成淨種，自然資稟潔白，故不為諸惑所亂也。 ^46c26

△二、現世獲益。
orig::  ^46c36

而於現世獲大福智，住持三寶得自在力，紹繼佛種使不斷絕。
commentary::  ^46c38

現世即今生也。得聞大教，即是獲福。
既能讀習等，必然獲智。
安心立行，為住持三寶。
良以佛法僧皆稱寶者，以能度人之生死，
能破人之癡暗，能生人之智慧，聖用神妙，故皆稱寶。
得自在力者，以念念棲神於三寶，從受持等處發出智慧，
不涉強為，故云自在。
力即智用，能破邪顯正為力用也。
以其轉相傳授，能令三寶常住，故云紹繼佛種等。 ^46c42

△三後生兜率
orig::  ^47a8

命終必生知足天宮，奉覲彌勒，證不退位。
龍華初會，得聞正法，受菩提記，速成佛道。
commentary::  ^47a10

知足，即兜率之華言。
天宮，即內院。奉覲，即侍奉覲見。
由奉覲則必學道，以彌勒為師也。
證不退位者，既生兜率，聖道有期，故云不退。
至彌勒成佛，三會說法，初會聞記，即得成佛。
由紹繼佛種，獲此勝利也。
〔別教菩薩，從初住位中斷見惑，二住至七住位中斷思惑，
永不退失超凡之位，故名不退位。〕 ^47a14

△四、隨願往生。
orig::  ^47a24

若欲願生十方佛土，隨其所願而得往生，
見佛聞法，究竟不退阿耨多羅三藐三菩提。
commentary::  ^47a26

以前受持讀習等為因，以發願為助緣。
由此因緣引發，則能隨願往生。
既得往生，則見佛聞法，於阿耨菩提自然究竟不退也。
以上如來正教修攝其心大科已竟。
other:: 
## 阿蘭若品第五

commentary::  ^47a30

△二大士疑問蘭若修證三一品題。
orig::  ^47a36

大乘本生心地觀經阿蘭若品第五
commentary::  ^47a38

依經題而立品題，言是心地觀經之阿蘭若品，依主釋也。
以品中問答阿蘭若修證之事，依所問答立名。 ^47a40

△二、經文一、長行六。
一、經家敘儀。
orig::  ^47a44

爾時，會中有一菩薩摩訶薩名常精進，
承佛威神即從座起，偏袒右肩右膝著地，
合掌恭敬而白佛言：
commentary::  ^47a46

常精進者，內發三心，外修萬行，於己不足，
於物不倦，依己願行，故立嘉名。
然此品必假常精進發起者，以雖居蘭若，
但是境寂，若非精心不雜，進道不倦，恐有始而無終，故有此舉。
一以決疑，一以警策。
承佛威神者，謂蘭若中修證之事，乃諸佛共修道場，
於中違順境相，惟佛自知，不假問答，難決眾疑，實為大事。
若非佛力所加，便是常精進，亦且問之不及矣。
由是經家看出，是以敘之。 ^47b2

△二、述旨疑。問：
orig::  ^47b16

世尊！如佛所說，阿蘭若處是菩提道場，
若有發心求菩提者，不應捨離阿蘭若處。
是蘭若中有多眾生，虎、豹、豺、狼、毒蟲、惡獸，
乃至飛鳥及與獵師，不識如來、不聞正法、
又不敬僧，此諸有情無復善根遠離解脫，何故如來令修學人往阿蘭若速得成佛？
commentary::  ^47b18

如佛下，至不應捨離阿蘭若處，皆佛所說，今菩薩述之。
是蘭下，方為舉事述疑。
意謂佛言：蘭若修證，速得成佛。
現今山林之間，幽寂閒曠，即是蘭若。
其中現有多種眾生，如虎豹等，乃至飛鳥，此乃通舉禽獸。
獵師者，山中捕獸之人，乃別舉人類。
中一種好殺者，種類頗多，此略舉耳。
菩薩意謂佛言：一切眾生，皆有佛性，有佛性者，皆當成佛。
彼等眾生，既有佛性，又居蘭若，且無五欲所惑，
又無人情所牽，正好修行，皆可成道，方見住蘭若之功効也。
不識下，正明徒居無益。
既不識如來，又不聞正法，且不敬僧，無復善根，
遠離解脫，顯是有損無益也。
何故下，承疑怪問。
謂如此無益之處，佛令人修，謂成佛且速者，果何益乎？ ^47b28

△三、哀請決疑。
orig::  ^47c4

惟願世尊為諸眾生，分別解說決疑令喜，發菩提心使不退轉。
commentary::  ^47c6

意謂如來決疑，使發心者不退其志。
△四、如來讚許。
orig::  ^47c10

爾時，佛告常精進菩薩：善哉，善哉！
善男子！汝以大慈問於如來清淨解脫，
饒益未來諸修行者，功德無量。
諦聽，諦聽！善思念之！
我今為汝分別演說阿蘭若處種種功德。
commentary::  ^47c12

善哉者，讚辭也，即佛喜之義。
重讚者，喜之至也，謂教不孤起必待緣興，
由問而說以盡詳細，不惟決眾之疑，實乃增廣其益也。
汝以大慈下，佛述常精進之問意，非實不知知而故問，
實為大眾正顯真慈，所以佛讚清淨解脫者，即是蘭若中靜德。
勝益饒益下，述彼問中之大益也。
諦聽下，誡聽許說。 ^47c20

△五、當機應唯。
orig::  ^47c30

唯然，世尊！願樂欲聞。
commentary::  ^47c34

△六、如來正答四：一、直斥非當。
orig::  ^47c36

爾時，佛告常精進菩薩：如汝所說，阿蘭若處得成聖者，
山林之中多諸眾生，以何因緣不得成佛？
是義不然。
commentary::  ^47c38

如汝所說者，即據汝所說也。
阿蘭下，佛述菩薩之問辭，惟末後一句直斥其非，故曰不然。 ^47c44

△二、徵釋所以。
orig::  ^47c46

所以者何？彼諸眾生不識三寶、不知厭足、
不識善惡，於山林中雖有世間種種珍寶，
而不能知伏藏之處，菩薩摩訶薩即不如是。
commentary::  ^48a2

所以直斥不然者，何也？
謂汝所引彼諸眾生，且不識三寶，愚蠢之極，何得與修行人同倫而疑之哉？
彼眾生，即虎、豹、禽獸及諸獵師。
謂禽獸愚蠢無知，獵師性惡好殺。
由愚癡故，不識有三寶；由性惡故，自不知厭足，
恣心造業，不識善惡因果。
如此等類，可為道器乎？
於山下，別舉顯愚。
謂山間、林中皆有珍寶伏藏，由彼愚癡，且不知其處。
然世間珍寶尚不知處，何況出世法王大寶，又焉能證之哉？
是以智人不與禽獸同，故結云：菩薩摩訶薩即不如是。
夫細詳佛語，亦有點化，謂居山而不入道者，
禽獸無異；而貪求害道者，獵師無異。
噫！盲修老衲，亦可驚心。 ^48a8

△三、正明住意
orig::  ^48a30

善男子！菩薩能知佛、法、僧寶是出世寶，
七珍伏藏是世間寶，悉能辨其種種色相，
知其所在而不貪求，亦不樂見，何況取乎？
菩薩出家，發堅固心，不惜身命，捨離父母、
六親、眷屬，樂住山林。
commentary::  ^48a32

佛法僧寶表真諦，故名出世寶。
謂能達真諦則出三界，誠為寶矣。
七珍伏藏表俗諦，名世間寶。
若達俗即真亦出三界，真俗一體真俗歷然，故云悉能辯其種種色相等。
不貪求者，表達而不著，乃心境皆空也。
亦不樂見等者，絕諸妄念也。
菩薩出家下，結顯勸住。 ^48a40

△四、存想固志。四、一念依報無常。
orig::  ^48b14

常作是念：假使三千大千世界，劫盡之時七日並出，
火災熾然焚燒萬物，日月星辰妙高山王，
及七金山、鐵圍山等，時至皆散。
commentary::  ^48b18

常作下，觀想也。以作觀觀，想劫壞時七日並出。
大千俱壞，依報無常，是知此觀元為堅固其心，
謂大千尚壞，何況此身？ ^48b24

△二、念正報無常。
orig::  ^48b28

三界之頂，非非想天。
八萬劫盡，還生下地。
轉輪聖王，千子圍遶。
七寶眷屬，四洲咸伏。
壽命報盡，須臾不停。
commentary::  ^48b30

非非想，乃諸天最上者。
以有漏定，伏住妄想，不行現行。
雖存種子，復將種子念念生滅。
中一半生相，亦伏不行。
唯存種子滅相，認為法性涅槃極果。
然八萬劫內，定力勝時，種現俱伏。
過八萬劫，定力衰微，則種子生機發動，
妄念漸起，苦不可言。
久之則墮，或生人間等。
故曰八萬劫盡，還生下地也。
此舉最上一天，尚不免墮，餘天可知矣。
轉輪聖王，人中最尊者，有千子。
此子之多，人間所無。
七寶具足，眷屬隨護，亦世人不及。
富之極，貴之至矣。
以威鎮四洲，無不賓伏。
尊之極，威之至矣。
末二句，言壽盡之時，符到便行，不容少待。
故云須臾不停。此舉人中最尊者，猶不免無常，餘可知矣。
以上皆身外傍觀無常之相，有如此者。 ^48b34

△三、念自身無。
orig::  ^48c10

我今亦爾，假使壽年滿一百歲，七寶具足受諸快樂，琰魔使至不免無常。
commentary::  ^48c12

初句以己例他，故云亦爾。
人間之壽，百歲者希，貧多富少，況七寶具足？
此是行人淨心觀察，謂我年縱百壽，富至七寶，
受諸般快樂，無非風前之燭，草頭之霜，不能常保。
有時琰魔使至，未免隨他去也，故云不免無常。
夫諸佛菩薩，皆是凡夫修成，不假如此對治，
何能生厭離心，成菩提道耶？
庶有緣智人，以此鑑諸。 ^48c16

△四、承志發願二：一、總以發願。
orig::  ^48c28

作是思惟：我今不知代其父母及諸眾生修菩薩行，
當得金剛不壞之身，還來三界救度父母。
作是願已，住阿蘭若，為諸眾生發弘誓願。
commentary::  ^48c30

我今不知等，自生慚愧也。
言我無聖人神聖之明、洞徹之照，且自顧不暇，何能替代父母及諸眾生修菩薩行哉？
當得下，即是發願。
金剛不壞，即法報二身成佛當得也。
還來下，謂既得成佛，則倒駕慈航回入三界，
承其神通，憑其智慧，救度父母，亦救眾生。
作是下，結承願住靜，深蓄厚養，決志修證，
此猶不忘父母之恩及眾生之苦，可謂菩薩願也。 ^48c36

△二、別分等級四：一、三根發願。
orig::  ^48c48

上根菩薩發是願言：願我未得成佛已來，常於露地常坐不臥。
中根菩薩發是願言：願我未得成佛已來，於樹葉中常坐不臥。
下根菩薩發是願言：願我未得成佛已來，於石室中常坐不臥。
commentary::  ^49a4

道本曰根，優劣不同，利鈍亦別。
此顯同居蘭若，志願不一，故分上中下三等。
其上根下，正明發願。
未得下，謂心發之後曰已，佛果已前曰來。
中間經歷，時限不定，常坐不臥，必於露地者，判為上根。
以其志強行苦，不憚風雨，不畏寒暑，有道可求，
不知有身，以睡眠昏瞢喪智，墮無記性，
智者不欲，故決志不臥，常坐參究，以證道為期，
可謂千聖喚不回頭者，為上品也。
樹葉中者，此有兩說：一者，中字或是下字之誤，
以前人在露地，此人在樹下，有枝葉廕覆，略遮霜露耳。
二者，或以樹葉鋪襯為座，身坐其中，以隔寒氣，
其志同前，但居止不同，判為中根也。
石室者，即山岩之下，或山洞之中，皆為石室，
不立烟火，不蓄餘物，出則乞食，歸則靜坐，
其決志成佛，與前二同。
但以石室棲身，可避風雨，略禦寒暑，以其苦行少劣，判為下根。
夫石室孤身，傾心為道，亦世人之所不能為者，
尚判為下根，較之今人居止於高堂大廈，
紅爐煖閣，綾羅為衣，油麵為食，受檀信之脂膏，
勞行人之血汗，往往為世緣所轉，貪瞋所繫者，又判為何根也？
理宜慚愧。 ^49a12

△二、結顯功德。
orig::  ^49a48

如是三根出家菩薩坐三種座，各作是念：
過去菩薩坐於此座，而能證得陀羅尼門功德自在；
過、現、未來諸菩薩等，皆於此座得陀羅尼修證自在。
我亦如是，今坐此處，必當成就於陀羅尼而得自在。
commentary::  ^49b2

陀羅尼云：總持，謂總一切法，持無量義。
又護善遮惡，名曰總持。
以能持萬德無量法財不失，能護一切無漏善法不退，
能遮一切有漏惡業不入，依用立名，故曰總持。
即三世諸佛所證之涅槃也。
門者，通義。謂依體起用，此門而出；即妄明真，此門而入。
圓覺經云：無上法王有大陀羅尼門，流出一切真如、
佛性、菩提、涅槃及波羅蜜，教授菩薩。
以發用為名也。功德自在者，以修因為功，
克證為德，超越生死，受享法樂，故曰自在。
此單約過去言。過現下，通約三世。
我亦下，以他證己，以己效他，故曰我亦如是。
今坐此座者，或露地等，必當成就者，是為勇猛心，
秉丈夫志，以證為期，至死不退。 ^49b10

△三、未成厥志
orig::  ^49b32

若未成就得自在者，終不捨離阿蘭若處。
commentary::  ^49b34

應知自此科起，至後常坐不起，是名菩提阿蘭若行，
共二十六種，皆云終不捨離阿蘭若處。
然雖同一科，文義各別，下文自知。
此中自在有二種：一、觀境自在〔謂菩薩以正智慧，
照了真知之境，及能通達一切諸法，圓融自在，
是以立名〕，二、作用自在〔謂菩薩以正智，
照了真如之境，即能從體起用，現身說法，
化諸眾生，而得自在〕。
若能成就者，則於處處現身說法；若未成就，
則常坐常修，終不捨離阿蘭若處。
意謂三世菩薩，皆從此證，我何人哉，離此別圖，終不可也。
orig::  ^49b36

或有菩薩未得圓滿四無量心，終不捨離阿蘭若處。
或有菩薩未得圓滿五神通力，終不捨離阿蘭若處。
或有菩薩未得圓滿六波羅蜜，終不捨離阿蘭若處。
或有菩薩未得圓滿善巧方便，終不捨離阿蘭若處。
commentary::  ^49c4

四無量心，即慈悲喜捨四種利他心也。
五神通力者，即天眼遙觀，山壁不隔；天耳遙聞，
萬籟不惑；身境變化，神妙不測；他心舉意，
不說而知；宿命生死，首尾圓照。
此五種皆靈妙不測為神，自在無礙為通。
力者，應用之義。六波羅蜜，即六度，解見初卷。
善巧方便，即權智用權法，投機應時，令他從化。
orig::  ^49c12

或有菩薩未能調伏一切有情，終不捨離阿蘭若處。
或有菩薩未能圓滿四種攝法，終不捨離阿蘭若處。
或有菩薩未能修習六念之法，終不捨離阿蘭若處。
或有菩薩未能成就多聞智慧，終不捨離阿蘭若處。
或有菩薩未能成就堅固信力，終不捨離阿蘭若處。
或有菩薩未能斷除六十二見，終不捨離阿蘭若處。
commentary::  ^49c24

有情者，謂有情識分別，乃眾生之別稱也。
以情有善惡，分別有邪正，攝盡胎卵濕化，故名一切調伏。
是菩薩利生作用，具折攝兩門。
調謂調理，攝受善人。
伏謂降伏，折辱惡輩。
令彼有情知有三寶，迴心向道也。
四種攝法者，謂布施、愛語、利行、同事。
菩薩為化導眾生，用此四法攝受有情，
使其依附，然後導以大乘正道。
維摩經云：先以欲鈎牽，後令入佛智是也。
一布施攝，二愛語攝，三利行攝，四同事攝。
六、念法者，念謂冥記不忘。
其念有六：一、念佛。
二、念法。三、念僧。四、念戒。
五、念施。六、念天。多聞者，達耳不忘為聞。
多者，如阿難尊者，聞佛權實頓漸差別諸教，
如缾注水，點無滲漏，故為多聞。
智慧者，因聞佛言，覺了中道，遠離二邊，
極成無謬，故名多聞智慧也。
堅固信力者，決定知見也。
凡聞佛說一切聖凡染淨因果，深忍樂欲，
決定不疑，為善法之首，萬行之先，聖道之根源也。
若始信而復疑，不為堅固。
以永信不疑，是為堅固信也。
從信發用，萬行圓修，為信之力也。
六十二見者，謂外道邪見，於色受想行識五陰法中，
每一陰起四種分別，則成二十見。
約過去現在未來三世論之，成六十見。
以斷常二見為根本，共成六十二見。
orig::  ^49c36

或有菩薩未能修習八種正道，終不捨離阿蘭若處。
或有菩薩未能永斷二障習氣，終不捨離阿蘭若處。
或有菩薩未能圓滿隨病與藥微妙智慧，終不捨離阿蘭若處。
或有菩薩未能圓滿大菩提心，終不捨離阿蘭若處。
或有菩薩未能圓滿恒沙三昧，終不捨離阿蘭若處。
或有菩薩未能成就無量神通，終不捨離阿蘭若處。
commentary::  ^50b14

八正道者，有八種法，不依偏邪曰正，通至涅槃曰道。
一正見〔謂修無漏道，見四諦分明，破外道有無等種種邪見，
是為正見〕，二正思〔謂見四諦時，正念思惟，
觀察籌量，令觀增長，是為正思惟〕，三正語，
四正業，五正命，六正精進，七正念〔謂思念戒定慧正道，
及五停心助道之法，堪能進至涅槃，是名正念〕，
八正定〔謂攝諸散亂，身心寂靜，正住真空之理，
決定不移，惺寂相導，是名正定〕。
二障習氣者，一理障，二事障〔謂眾生由無明障覆，
生死相續，無由脫離，觸途成滯，是名事障〕。
習氣即二障種子。
二障習氣若盡，則入妙覺成佛矣。
隨病與藥微妙智慧者，即方便權智也。
如應以聲聞法得度者，說應四諦法等，
總謂投機之教，如應病之藥，從喻得名也。
大菩提心，即三心四願等。
恒沙三昧者，用處不同，隨用名別，廣如恒沙故。
神通略則六種，謂天眼、天耳，乃至漏盡，
廣亦無量，佛果方具故。
orig::  ^50b28

或有菩薩以定通力，見十八空而心不驚，
如是大事若未成就，終不捨離阿蘭若處。
或有菩薩未能圓滿一切智智，終不捨離阿蘭若處。
或有菩薩未得圓滿一切種智，終不捨離阿蘭若處。
或有菩薩未得修習三十七種菩提分，終不捨離阿蘭若處。
或有菩薩未得圓滿十地萬行，終不捨離阿蘭若處。
或有菩薩於百劫中未能修行相好之業，終不捨離阿蘭若處。
commentary::  ^50c14

定謂禪定，通謂透徹。
深位菩薩，圓明定中，心法皆空，當體清淨，
徹照無礙，是為定通之力。
見十八空之見字，非眼見，亦非分明為見，乃以寂而常照為見也。
然雖能照見，如鏡照物，了無情謂，故心不驚，兼亦不喜。
修行至此，方大事成就。
假若未就，終不離蘭若之中，所謂決定志也。
十八空者，一內空，二外空，三內外空〔謂我身不淨，
外亦如是，外身不淨，我亦如是，一等無異，
如幻如化，淨相不可得故，名內外空〕，四空空
〔謂內身、外身、內外身俱空，而猶執空成病，
復以空法而破三空，是名空空〕，五大空，六第一義空。
七、有為空〔五陰等法中，無我、我所及以常相，
皆不可得，是名有為空〕。
八、無為空。九、畢竟空。
十、無始空。十一、散空。
十二、性空〔謂一切諸法，自性本空，皆從因緣和合而生。
若不和合，則無是法。
如是諸法，性不可得，故名性空〕。
十三、自相空。十四、諸法空。
十五、不可得空。十六、無法空。
十七、有法空。十八、無法有法空。
一切智智者，法數不出，謂一切智中之智，即楞伽經中出世間上上智是也。
一切種智即佛智，解見前文。
三十七種菩提分者，大小乘人通用。
二乘修道，獨斷我執，證我空真如。
大乘菩薩，我法二執齊斷，證二空真如。
今是菩薩修證之法，故曰菩提分者，皆菩提支分也。 ^50c28

○一、四念處：身、受、心、法為四處。
諦觀無常、苦、空、無我、不淨，冥記不忘，深生慚愧，
決意成道，為入道初門，故曰念處。
一、身念處。〔觀此色身皆不淨故。〕
二、受念處。〔觀領受好惡等事，悉皆是苦故。〕
三、心念處。〔觀此識心生滅無常故。〕
四、法念處。〔觀諸法從緣生，皆無我故。〕 ^51a46

○二、四正勤。正謂不邪。
勤謂不怠。一、已生惡令永斷。
二、未生惡令不生。
〔謂一切惡法若未生，當精勤一心遮止，令其不復萌生故。〕
三、未生善令生。〔謂諸善法若未生時，當精勤一心勇猛，令其發生故。〕
四、已生善令其增長。 ^51b6

○三、四如意足，謂所修之法，如願滿足也。
一、欲如意足〔謂希慕所修之法，如願滿足故〕。
二、精進如意足〔謂於所修之法，專住一心，
無有間雜，如願滿足故〕。
三、念如意足。四、思惟如意足〔謂心思所修之法，
不令忘失，如願滿足故〕。 ^51b14

○四、五根。根即能生之義。
謂此五法，能生一切善法：一、信根，〔謂信於正道故。〕
二、進根，〔謂修正法，無間無雜故。〕
三、念根，四、定根，〔謂攝心不散故。〕
五、慧根，〔謂於諸法，觀照明了故。〕 ^51b20

○五、五力。力乃力用，能破惡成善，從用得名。
一、信力。二、進力〔謂精進增長，能破身心懈怠，成辦出世間法故〕。
三、念力〔謂正念增長，能破一切邪念故〕。
四、定力〔謂定根增盛，能破亂想，發諸禪定故〕。
五、慧力〔謂慧根增長，能止三界見思之惑，發真無漏故〕。 ^51b26

○六、七覺支，謂支分覺了之義，各有支派分齊故。
一、擇覺支〔謂揀擇諸法之真偽故〕。
二、精進覺支〔謂修諸行法無間雜故〕。
三、喜覺支〔謂契悟真法得歡喜故〕。
四、除覺支〔謂斷除諸見煩惱故〕。
五、捨支〔謂捨離所見念著之境故〕。
六、定覺支〔謂覺照所發之禪定故〕。
七、念覺支〔謂思惟所修之道法故〕。 ^51b34

○七、八正道同前。
十地者，即初歡喜地，乃至第十法雲地。
萬行，即普賢行門，實有無量。
今約總言，且名萬行，非定數也。
百劫修相好者，佛有三十二相、八十種好，皆多劫修成。
因中修百種福，感果上一種相好。
一相如是，相相皆然。
業，即因中所行之行業也。
orig::  ^51b42

或有菩薩未得圓滿如來四智，終不捨離阿蘭若處。
或有菩薩未能圓滿證大涅槃，終不捨離阿蘭若處。
或有菩薩坐金剛座，未能證得阿耨多羅三藐三菩提，
常坐不起，是名菩提阿蘭若行。
commentary::  ^51c6

四智即佛轉八識心品所成者，一大圓鏡智，
二平等性智〔謂如來觀一切法，與諸眾生，
皆悉平等，以大慈悲心，隨其根機，示現開導，
令其證入故〕，三妙觀察智，四成所作智。
大涅槃者，華梵准前，唯大字揀二乘之有餘非大，此必如來無餘大涅槃也。
金剛座者，表義亦准前，謂等覺菩薩，已證實相之理，
但生相無明未盡，遂起大智，利如金剛，
念念無間，一念相應，照破無明，生相究竟成佛，
用金剛智成道，座依智名，故曰金剛。
阿耨等，此云無上正等正覺，乃一切諸佛究竟果號也。
常座不起者，決意成佛之志也。
末二句總結，謂如上諸說，是名能證菩提之阿蘭若行。 ^51c14

△四、結證菩提。
orig::  ^51c40

善男子！出家菩薩發菩提心入於山林，
坐三種座鍊磨身心，經三大劫而修萬行，證得無上正等菩提。
commentary::  ^51c42

山林，即阿蘭若。三種座，即露地、樹葉、石室。
鍊磨身心者，鍊謂銷鍊，如銷鑛出金，為證真功夫。
磨謂研磨，如磨塵亮鏡，為斷惑功夫。
鍊身則常坐不臥，鍊心則永悟不迷。
三大劫者，謂成、住、壞、空各二十番增減為一大劫，如是三次為三大劫。
經謂經歷，從一劫至三劫也。
修萬行者，謂三劫之中所作之事為行，
行實無量，略云萬行。
末二句，因行證果也。
良以初發心時入山修道，常坐不臥，固為丈夫之志。
若夫必歷三大劫者，又非初心者能為，
必見道之後、修道之時有大智慧，一世之中能作三僧祇劫佛事，
如善財一生圓曠劫之果，直至菩提而後已。
假若不然，不惟文有參差，且頓教何歸？
應知佛言義活，不得膠柱。 ^51c46

△二、偈頌二：初、標章。
orig::  ^52a22

爾時，世尊重說偈言：
commentary::  ^52a24

△二、正頌五：初、引證令信。
orig::  ^52a26

昔諸如來因地時，住阿蘭若離塵處，伏斷煩惱所知障，超過三界證菩提。
commentary::  ^52a28

長行無文，乃孤起頌也。
昔者，古時也。引古如來成佛以前，曰因地時，舉能修之人。
下句必住蘭若，始能伏斷煩惱者，以其幽靜離塵，
煩惱易斷，菩提易成，是為諸佛通依之處也。
煩惱即九十八使，皆昏煩之法，惱亂心神，
能障人天勝妙好事，故曰煩惱障。
所知者，非障，乃所知之理，由智愛著，故能成障，
即法愛能障所知之理，故名所知障。
伏約現行，斷約種子，戒定慧為能斷，二障為所斷，
以二障既除，菩提自成，故曰超過等。
此總標，下分釋。
orig::  ^52a32

過去菩薩修行願，以阿蘭若為舍宅，阿僧祇劫修福智，十地究竟證三身。
commentary::  ^52b2

此頌菩薩深益。先明過去者，已證也。
初標人，次句舉處，三句舉經歷之時。
修為因，福智為果，末句證果。
起信論十地菩薩於色究竟頂天現最大身成佛，即此也。
三身者，酬因之報為報身，自性理具者為法身，為利他所現者為化身。
斯言過去菩薩皆蘭若修證得此三身也。
orig::  ^52b6

未來菩薩求佛果，入於深山修妙行，斷除二障生死因，當證三空真解脫。
commentary::  ^52b18

此頌未來者當證也。
三空即人空、法空、俱空。
真解脫者，若菩薩無明未盡為相似解脫，唯佛位無明永滅為真解脫。
深山亦蘭若靜處，妙行即三空觀門。
orig::  ^52b22

現在十方諸菩薩，修持萬行住空閒，不惜身命求菩提，念念證得無生智。
commentary::  ^52b30

此頌現在者，現證也。
空閒者，謂空闊幽閒，即是蘭若。
無生智者，若羅漢惟斷見思惑盡，不受三界分段生死，名無生智。
今菩薩所修，非二乘可比，即不受二種生死之無生智，乃佛智也。
餘義同前。 ^52b34

△二、廣明深益。
orig::  ^52b40

若欲速證深三昧，因修妙定超神通，阿蘭若處心無諍，能變大地為七寶。
若欲遊戲十方國，往來自在運神通，供養諸佛利群生，住阿蘭若無畏處。
欲證有無如幻智，了達諸法本來空，住阿蘭若菩提場，令眾亦入真解脫。
commentary::  ^52b44

此頌與長行文有轉變，不必強配。
深三昧即是大定，智理冥合曰證。
前云無生智，必契無生理，故證深定也。
因修者，出三昧之因，即研窮履踐之功夫也。
妙定即是深三昧，謂此妙定因修始得故。
超者，解脫也，神通大用也。
阿蘭下，出妙定神通之出處也。
謂因住蘭若，塵事不擾，心無分別，故得無諍三昧。
然三昧即是妙定，從定發用，故有神通。
能變等，正出神通之功用也。
謂有神通者，攪長河為酥酪，變大地作黃金，
此云七寶者，亦神通之所變也。
若欲下二句，亦神通之運轉也。
以遊戲十方，往來自在，周旋不滯，妙用無方，故曰運神通。
供養下，正明往來之事。
供諸佛為上求，義兼請法修證之功。
利群生為下化，亦兼現身說法之惠。
皆深三昧中全體大用功德也。
住阿等，結歸住處。
蘭若云無畏者，以塵世中有五欲擾心，
能令造業，固可怖畏。
蘭若中既無五欲，一種安閒，故云無畏。
欲證下二句，謂凡夫著有，有固如幻。
二乘著空，空亦如幻。
智謂照了，達即契合。
乃用始覺觀照，了達諸法本來自空。
今雖見有，如幻如化，故云如幻智。
住阿等一句，亦功歸其處也。
菩提為所證之果場，即蘭若之處。
謂欲證菩提，須從此得，故曰住阿等。
且約自利令眾一句，為利他真解脫，亦無諍三昧。
謂己既證之，亦令他證，以見兩利公物之心如此。
orig::  ^52c6

若欲速得如如智，證會諸法如如性，盡大劫海利群生，當住蘭若空寂處。
若人欲得難思智，妙高山王納芥子，山王芥子不壞相，入於蘭若神通室。
若人欲得無礙智，以一妙音演說法，隨類眾生各得解，當住蘭若修妙觀。
若欲無生及無滅，應現十方諸國土，放光說法利群生，莫離蘭若空寂室。
commentary::  ^53a6

頌義，愈後愈勝。此頌圓頓深益，皆出蘭若也。
初二句，謂諸法當體皆如，凡夫識心不達。
必利根者，依如起智，智亦同如，曰如如智。
由智融會，諸法皆如，曰如如性。
智性冥合，究竟成道，是為自利。
盡大下，利生大劫甚遠，喻海之深，故曰劫海，乃盡未來際之別稱也。
此約竪言，義必橫徧，但是缺文。
利群生者，既云羣生，必種類不同，善惡分別，
情性樂欲，各隨其機，豈易利哉？
若非徧一切處，盡一切時，無私而應，不謀而成，
分形散影，如月落百川者，則群生不能利矣。
當住，不推本由處也。
若人下，又明大不思議之智，能作大不思議之事。
妙高，即須彌共十六萬八千由旬之高，容納於芥子之中。
此但顯容山王一句。
顯妙不壞相者，謂芥子不壞小相，妙高不壞大相，
即小中現大，於事事無礙。
法界十玄之中，廣狹自在。
無礙門，謂一芥稱性，所以能納，#CB15210;恢焉猶有餘地也。
入於一句，入者，歸也，即歸本由處，於蘭若成功也。
神通室者，謂阿蘭若為發神通之房室也。
若人欲得下，又明說法之智，由得無礙智慧，
所以一音說出眾義皆具，故為妙音。
隨類各解者，似覺語倒應云眾生，隨類則順正顯其妙，
謂人天乘解為戒善及有漏定慧因果之法，
二乘解為四諦，辟支解為十二因緣，菩薩解為六度及唯心法門等，
於十玄中即同時具足相應門也。
當住一句，亦推本由處修妙觀者，謂因住蘭若方修妙觀，
因修妙觀方得妙智，由得妙智方發妙音，所以推其源本皆歸於蘭若中得也。
若欲下，又出一義，無生無滅即真常妙果，
此亦自利應現十方，放光說法亦為利他。
放光者，為愍三途眾生受苦無暇，復假業障不能見聞，
菩薩所以放拔苦光以照之，令其息苦停酸，
乘光脫化說法猶為善道，眾生得見聞者，
令其聞言從化，故云利群生。
如觀音十方諸國土無剎不現身，故云應現等。
莫離一句，推本同前。
orig::  ^53a18

若以足指按大地，令十方界皆振動，覩相發心除邪見，當住蘭若觀自心。
若欲諸佛出現時，最初獻於微妙供，檀波羅密皆圓滿，住阿蘭若修妙行。
若人於佛涅槃時，最後供養成檀義，永斷貧窮及八難，誓願住於蘭若中。
若欲福智皆圓滿，未來諸佛臨涅槃，受佛付囑廣弘願，住阿蘭若修六念。
若於諸佛涅槃後，結集遺法度眾生，助於諸佛讚真乘，住阿蘭若空寂舍。
commentary::  ^53b36

足指動地，乃神力警策人心也。
覩相下，謂既以神力動地駭動眾心，能令眾生覩相發心，亦令邪見眾生反邪歸正。
有如此志願者，非住蘭若不能，非觀照自心亦不能，故結云當住等。
然觀為智照，心即真性，以觀智照融三界萬法皆惟自心，
故能克證真體，所以運通振地警物轉邪也。
若欲下，又明圓滿檀度，亦從蘭若諸佛出現，即從本垂跡示現成佛時也。
最初如釋迦成道，有牧女獻香糜，如來受供始得成佛。
檀波下，加一皆字，有兼義故。
以喜捨無悋即布施，心不貪染即持戒，
能所皆空即忍辱，念念欲捨即精進，專住不退即禪定，
不著施想即智慧，以一獻供六度齊修，故曰皆圓滿。
住阿下，歸處同前。
若人下，明獻最後供者，如釋迦入滅，純陀獻最後供，使檀度滿足也。
永斷下，明獻供為因，永斷貧窮不受八難為果。
貧窮者，名同義別，非無世間財位者為貧窮，
謂始修之人無出世法財為貧，無賢聖果位為窮。
總言欲永斷貧窮及永離八難，必誓住蘭若始得成就也。
八處皆難，不得見佛聞法，故名八難。
一在地獄難，二在畜生難，三在餓鬼難，
四在長壽天難，五在北#CB15106;單越難，
六盲聾瘖瘂難，七、世智辯聰難。
八、生在佛前佛後難。
若欲福智下，欲是菩薩之舉念，福智是道成之果圓。
未來乃後世之通稱，此言若遇未來諸佛臨涅槃時，
必欲付囑後事，令其廣願承當，我則受佛所囑，
亦從蘭若中修證始得，故曰住阿等廣。
弘願者，謂既受佛囑，擔荷佛事，非弘願攝持，不能度生矣。
須如彌陀四十八願，或如藥師十二大願等。
六念同前。若於下，正明續佛慧命也。
凡諸佛住世，說過一切大小乘法，佛雖入滅，
遺法在世，故曰遺法。
待佛涅槃已後，須當結集，永遠流通，與佛住世相等無異，故云度眾生。
及助於一句，通指代佛揚化說，或咏歌頌德，
或講演敷陳，或註疏解釋，通曰讚之。
真乘即是佛法，末句亦推本准前。
orig::  ^53c2

人天大師薄伽梵，難見難遇過優曇，若欲奉覲修供養，當住蘭若弘悲願。
眾寶之尊法為最，成佛化利皆由此，如人欲得常聽法，住阿蘭若修梵行。
始從今身至佛身，常願發心弘正教，乃至未得大菩提，念念不捨阿蘭若。
若人欲報父母恩，代於父母發誓願，入阿蘭若菩提場，晝夜長修於妙道。
若欲現世增福智，當來不墮八難中，如是有情發善心，住阿蘭若修悲願。
commentary::  ^54a42

人天二字，亦凡聖通稱也。
如凡人、聖人、諸天、義天等。
大師，指佛以模範人天，故為大師。
薄伽梵，亦佛含多業，不翻一名。
六義，解見前文。次句，顯佛難遇。
比如優曇者，優曇，此云應瑞，為金轉輪王之瑞華也。
輪王不出，此華不現。
華若現時，隨有金輪王出，故曰應瑞。
言其難見也。過者，超也。
言見佛之難，猶過於優曇之難見也。
若欲下，謂必欲見佛奉供者，亦從此修，
更發悲願以引導，庶其可以見之也。
眾寶一句，顯法尊勝也。
成佛一句，顯自成化他。
皆由此者，亦指蘭若。
所謂法為佛師而成道，佛能說法而利生，莫不由此蘭若引發故也。
如人二句，泛指世間人，假如亦欲聽法，因而成佛者也。
須從蘭若梵行中修證。
始從二句，謂成佛法化，亦不出這裏。
今身，即現世之凡身。
佛身，即道後之果身。
至者，超略辭。言自凡身已後，至佛身以前，
於兩楹之間，常發心願，自欲成佛之大志，
欲弘正教之大願，傳法度生之正行。
正教即如來之心法，義兼權實。
弘教即廣大流通，義含六種，如受持讀誦等。
乃至一句承上，謂弘法度生，必經長時，
乃至未得菩提之間，始終克志，不忘蘭若，故云念念等。
若人下四句，言欲報親恩，代親發願也，須從這裏修道始得。
若欲下四句，文義顯然。
八難同前。以上六十八句，總為一科。
內詮諸佛菩薩，始從凡夫，終至成佛，一切諸行，
自利化他，不盡其言者，莫不皆從阿蘭若中修證所出。
是故如來極口稱頌之如此也。
廣明深益一大科已竟。 ^54b8

△三、結頌三世。
orig::  ^54c20

三世菩薩求真覺，得道涅槃蘭苦中，是故名為大道場，三乘聖眾皆同處。
菩薩厭苦入山林，為度羣生求聖道，自未成佛先度他，六道四生皆悲愍。
commentary::  ^54c22

真覺即佛，得道即初證，涅槃即入滅。
菩薩為修證之人，求者是能發之心。
葢初二句，總言三世聖人從始發心中至成道，
義兼說法度生終至入滅，始終八相皆蘭若中修成也。
是故一句，躡上結名。
大道場亦指蘭若。
三乘一句，開廣之說不唯菩薩一類，總收三乘聖人皆同其處。
菩薩下四句，轉明上義，謂前之三世菩薩所以求真覺者，
元為厭苦故入山林，為度羣生故求聖道。
自未下二句，結其心不出悲愍，其處不出蘭若，山林即蘭若也。 ^54c28

△四、通頌三根。
orig::  ^54c44

上根菩薩居露地，中根菩薩居葉中，下根菩薩居石室，未成佛道常不臥。
三世菩薩住蘭若，得陀羅尼自在力，
commentary::  ^54c48

陀羅尼有三種，謂多字、一字、無字。
多字即種種神呪，一字即唵字、吽字等，無字即諸佛心法。
且約體言，自在力；約用言，謂依體起用，
不然而然，故名自在。
餘如長行。 ^55a6

△五、引已結證。
orig::  ^55a12

今我誓同菩提心，未得總持恒止此，得大菩提在蘭若，入大圓寂由住處。
菩薩起於金剛智，斷惑證真成妙覺，廣化眾生遊聚落，為求寂滅樂山林。
萬行因滿果亦圓，盡未來時度羣品，
commentary::  ^55a14

我者，佛之自稱也。
初二句，言道前之修行。
次二句，言道後之始末。
總持即陀羅尼，心即因心。
菩提是智果，圓寂是斷果。
菩提言得，圓寂言入者，即始終不出這裏。
故曰：在蘭若，由住處。
葢此四句，引己證他也。
菩薩下六句，復引他同己也。
樂山林者，亦歸功於蘭若。
始終兩利之因果，總不出此矣。 ^55a22

△三獲益。
orig::  ^55a38

爾時，世尊演說如是出家菩薩阿蘭那行：
無量菩薩證極喜地，恒河沙等無量菩薩永離相用微細煩惱證不動地，
不可說不可說菩薩摩訶薩斷一切障入妙覺地，
無邊有情發無等等阿耨多羅三藐三菩提心，九萬七千眾生遠離塵垢得法眼淨。
commentary::  ^55a40

極喜地，即初地聖果也。
謂一聞蘭若修證有此勝德，頓然我法二執分別即空，
遂證初地為真見道，所謂分別二障極喜無是也。
相用微細煩惱者，既曰微細，即二執俱生細惑也。
相用者，謂行相功用也。
二地以去為修道，所謂二執俱生地地除是也。
自二地至七地通屬有功用行，以今聞蘭若功德頓然永離，
因離有功用行，故證第八不動地也。
以八地以去屬無功用行，任運流入薩婆若海，故云永離相用等。
不可說不可說者，乃大數之極量也。
謂如許菩薩斷一切障者，不惟直斷二障，
及初起生相一念全空，入妙覺地究竟成佛矣。
無邊有情者，即人天散眾之類。
發無等等下，約最利之機，一發一切發，
一證一切證，所謂初發心時即成正覺，故曰無等等。
九萬七千眾生等者，解准四卷之末。 ^55b2

○以上大士疑問蘭若修證一大科已竟。
應知此品，因常精進疑問，故佛廣讚蘭若如此。
然文多從事，義亦兼理。
事即山谷園林，理即自己本性。
即先悟毗盧性海，為真住蘭若。
後入普賢行門，即於中修證。
假若不悟本性，不力實修，縱歷塵劫，無非有為功用。
於菩提何干，住山何益。
嗚呼，豈不聞古德云乎，死後便作看山鬼，西方依舊黑瞞瞞。
思之。大乘本生心地觀經淺註卷第五
 ^55b30
